
	Vrav, prečo na mne spočinul tvoj zrak 

	a pri pohľade zatajil si dych?

	Po veky vekov nebýva to tak, 

	že by nič neznačil ten okamih.

	Mary  Elizabeth Coleridgeová

	Okamih

	 

	 

	 

	Zo všetkých dvojíc, čo v ten štvrtok večer sedeli v Rivoli Bare hotela Ritz, sa už napohľad najviac zabávala tá, ktorá v skutočnosti vôbec netvorila pár.

	Cormoran Strike a Robin Ellacottová, dvojica súkromných detektívov, obchodných partnerov a samozvaných najlepších priateľov, oslavovala Robinine tridsiate narodeniny. Po príchode do baru, ktorý vďaka stenám obloženým tmavým drevom, zlatom a sklenými reliéfmi od Laliqua vyzeral ako šperkovnica v štýle art deco, boli obaja v miernych rozpakoch, lebo si uvedomovali, že hoci sa poznajú už päť rokov, táto situácia je jedinečná. Nikdy predtým sa nerozhodli stráviť večer vo vzájomnej spoločnosti mimo práce, bez priateľov a kolegov, a dokonca aj bez zámienky úrazov (pred niekoľkými týždňami totiž Strike omylom urobil svojej partnerke dva monokle a ako odškodné jej kúpil karí z donášky).

	Ešte nezvyčajnejšie bolo, že obaja sa dobre vyspali a vyzerali výborne. Robin si obliekla obtiahnuté modré šaty a dlhé medové vlasy mala čisté a rozpustené. Jej partnerovi neunikli uznanlivé pohľady, ktoré na ňu vrhali popíjajúci muži, keď popri nich prechádzala. Už jej stihol pochváliť opálový prívesok spočívajúci v priehlbinke pod krkom, darček od rodičov. Opál lemovali drobné diamanty, ktoré sa jagali v zlatistej žiare barových svetiel, a vždy keď sa Robin pohla, v kameni sa prebudili iskričky šarlátového ohňa.

	Strike mal na sebe svoj obľúbený taliansky oblek s bielou košeľou a tmavou kravatou. Keď si oholil nedávno vypestovanú bradu, jeho podobnosť s Beethovenom – keby mal Beethoven zlomený nos a nadváhu – sa ešte zvýraznila. Srdečný úsmev čašníčky, keď mu podávala prvý kokteil Old Fashioned, však Robin pripomenul, ako sa o detektívovi v minulosti vyjadrila teraz už manželka jej bývalého manžela Sarah Shadlocková:

	„Je zvláštne príťažlivý, no nie? Vyzerá trocha zničene, ale to mi nikdy neprekážalo.“

	Sarah bola poriadna klamárka: uprednostňovala skôr upravených krásavcov, čo dokazovala aj jej neúnavná a napokon úspešná snaha zbaliť Matthewa.

	Strike a Robin sedeli oproti sebe v kreslách s leopardím vzorom pri stole pre dvoch a najskôr sa snažili zakryť mierne rozpaky rozhovorom o práci. Kým rozoberali prípady, ktoré mala detektívna agentúra momentálne na stole, každý z nich stihol vypiť jeden silný kokteil, a odvtedy ich čoraz hlasnejší smiech priťahoval pohľady barmanov aj zákazníkov. Robin svietili oči a líca jej trocha očerveneli, a dokonca aj Strike, ktorý bol podstatne mohutnejší ako jeho partnerka a dobre zvládal alkohol, vypil toľko bourbonu, že sa cítil príjemne povzbudený a uvoľnený.

	Po druhom kole kokteilov sa rozhovor zvrtol k osobnejším témam. Strike, ktorý bol nemanželským synom rockového speváka, no stretol sa s ním iba dvakrát v živote, Robin prezradil, že jedna z jeho nevlastných sestier menom Prudence sa s ním chce zoznámiť.

	„Kto to vlastne je?“ opýtala sa Robin. Vedela, že Strikeov otec bol trikrát ženatý a svojho syna splodil s náhodnou známosťou, v novinách najčastejšie označovanou ako „supergroupie“, ale zvyšok rodokmeňa nepoznaAj la.

	„Aj ona je nemanželská,“ odvetil Strike. „O niekoľko rokov mladšia ako ja. Jej matka bola herečka Lindsey Fanthropeová. Tá miešanka, čo hrala vo všetkom možnom. EastEnders, Bill…“

	„Chceš sa zoznámiť s Prudence?“

	„Nie som si istý,“ priznal Strike. „Nemôžem si pomôcť, mám pocit, že už mám dosť príbuzných, s ktorými sa musím naťahovať. Okrem toho je terapeutka.“

	„Aká?“

	„Jungiánska.“

	Jeho výraz, v ktorom sa miešala ostražitosť a nechuť, Robin rozosmial.

	„Čo je zlé na tom, že je niekto jungiánska terapeutka?“

	„Neviem… Podľa toho, čo mi píše, sa mi celkom pozdáva, a…“

	Strike sa snažil nájsť tie správne slová a pohľadom zastal na bronzovom paneli na stene za Robininou hlavou, na ktorom bola zobrazená nahá Léda, ako ju oplodňuje Zeus v labutej podobe.

	„… vraj to tiež nemala ľahké, keďže bol aj jej otcom. Ale keď som zistil, čím sa živí…“ Odmlčal sa a odpil si z bourbonu.

	„Zdala sa ti neúprimná?“

	„Nie celkom neúprimná…“ Strike si vzdychol. „Už mám dosť psychológov, čo mi vysvetľujú, prečo žijem tak, ako žijem, a tvrdia, že to súvisí s mojou takzvanou rodinou. Prudence v jednej zo svojich správ napísala, že odpustiť Rokebymu bolo pre ňu ,liečivé‘… Kašlime na to,“ uzavrel náhle Strike. „Ty máš narodeniny, tak sa porozprávajme o tvojej rodine. Čo vlastne robí tvoj otec? Nikdy si to nespomínala.“

	„Nie?“ zatiahla s miernym prekvapením Robin. „Je profesor ošetrovateľstva, produkcie a reprodukcie oviec.“

	Strikeovi zabehol kokteil.

	„Čo je na tom smiešne?“ opýtala sa so zdvihnutým obočím Robin.

	„Prepáč.“ Strike sa od smiechu rozkašľal. „Len som to nečakal.“

	„Mimochodom, je dosť veľká kapacita,“ vyhlásila naoko urazene Robin.

	„Profesor… oviec. Ako to bolo?“

	„Ošetrovateľstva, produkcie a reprodukcie… Čo je na tom také smiešne?“ dodala Robin, keď sa Strike druhýkrát rozrehotal.

	„Neviem, možno tá produkcia a reprodukcia,“ vysvetlil Strike. „A aj tie ovce.“

	„Za menom má štyridsaťšesť písmen. Keď som bola malá, zrátala som ich.“

	„Pôsobivé,“ zhodnotil Strike, znova si odchlipol z bourbonu a snažil sa tváriť vážne. „Kedy sa začal zaujímať o ovce? Je to celoživotná vášeň, alebo ho zaujala nejaká konkrétna ovca, keď bol…“

	„On si to s nimi nerozdáva, Strike.“

	Detektívov opätovný smiech znova vzbudil záujem ostatných hostí.

	„Jeho starší brat dostal rodinnú farmu, takže otec vyštudoval veterinárne lekárstvo v Durhame a, áno, špecializoval sa… Prestaň sa smiať! Je aj šéfredaktorom časopisu.“

	„Prosím, povedz, že je o ovciach.“

	„Áno, je. Volá sa Chov oviec,“ spresnila Robin, „a skôr ako sa opýtaš, nie, nemajú fotoprílohu s názvom Ovca týždňa.“

	Tentoraz Strikeov výbuch smiechu počul celý bar. „Tichšie,“ napomenula ho s úsmevom Robin. Uvedomovala si, koľko párov očí sa na nich upiera. „Nechceme, aby nás vykázali z ďalšieho londýnskeho baru.“

	„Z American Baru nás predsa nevykázali, alebo áno?“

	Strikeova spomienka na následky pokusu udrieť podozrivého v hoteli Stafford bola hmlistá nie preto, že by bol opitý, ale preto, lebo v tej chvíli vnímal len svoj hnev.

	„Možno nie vyslovene, ale skús sa tam vrátiť a uvidíš, ako ťa privítajú,“ utrúsila Robin a vylovila jednu z posledných olív z misky, čo im priniesli s prvým drinkom. Strike už stihol sám spratať všetky lupienky.

	„Charlottin otec choval ovce,“ prehodil Strike a Robin pocítila slabý záchvev záujmu ako vždy, keď spomenul svoju bývalú snúbenicu, čo sa nestávalo takmer nikdy.

	„Naozaj?“

	„Hej, na Arrane,“ dodal Strike. „S treťou manželkou tam mal obrovské sídlo. Chov bol jeho koníčkom. Pravdepodobne si ho odpisoval z daní. Vyzerali fakt diabolsky – myslím tie ovce –, no nepamätám si názov plemena. Čiernobiele. S mohutnými rohmi a žltými očami.

	„Mohlo by to byť plemeno Jacobs,“ zhodnotila Robin, a keď sa Strike znova uškrnul, dodala: „Na záchode sme vždy mali kopy otcových časopisov. Jasné, že sa vyznám v plemenách oviec… Aký je Arran?“ V skutočnosti mala na mysli: „Aká bola Charlottina rodina?“

	„Pekný, ak sa dobre pamätám, ale bol som tam len raz. Druhý raz ma už nepozvali. Charlottin otec ma z duše neznášal.“

	„Prečo?“

	Strike do seba najskôr hodil zvyšok kokteilu, až potom odpovedal.

	„Mal viacero dôvodov, ale myslím, že na prvom mieste bolo, že sa ma jeho manželka pokúsila zviesť.“

	Robin zalapala po dychu oveľa hlasnejšie, ako zamýšľala.

	„Presne tak. Mal som zhruba dvadsaťdva, dvadsaťtri rokov. Ona mala najmenej štyridsať. Bola fakt pekná, teda ak sa ti páčia vychudnuté závisláčky od koksu.“

	„Ako – čo…?“

	„Išli sme na víkend na Arran. Šeherezáda – tak sa volala – a Charlottin otec obľubovali alkohol. Polovica rodiny mala aj problémy s drogami – všetky nevlastné sestry a bratia. Po večeri sme sedeli vo štvorici a chľastali. Jej otec nebol zo mňa ktovieako nadšený – dúfal v niekoho s modrou krvou. S Charlotte nás ubytovali v oddelených spálňach na rôznych poschodiach.

	Okolo druhej ráno som vošiel do svojej podkrovnej izby. Vyzliekol som sa, na mol ožratý som padol do postele a zhasol svetlo. O pár minút sa otvorili dvere. Myslel som, že je to Charlotte. V izbe bola tma. Posunul som sa a ona vkĺzla ku mne…“

	Robin si uvedomila, že má otvorené ústa, a tak ich zatvorila.

	„… celkom nahá. Ešte ani vtedy mi to nedošlo – mal som v sebe takmer celú fľašu whisky. Ona… ehm… dotkla sa ma… vieš, ako to myslím…“

	Robin si rukou zakryla ústa.

	„… a začali sme sa bozkávať. Až keď mi zašepkala do ucha, že si všimla, ako som sa jej díval na kozy, keď sa zohla k ohňu, uvedomil som si, že som v posteli so svojou hostiteľkou. Niežeby na tom záležalo, ale nepozeral som jej na kozy. Pripravoval som sa, že ju zachytím, keby spadla. Bola taká opitá, až som sa bál, že spadne do ohňa, keď doň hádzala poleno.“

	„Čo si urobil?“ opýtala sa Robin cez prsty.

	„Vystrelil som z postele, akoby mi horelo pod zadkom,“ odvetil Strike a Robin sa znova rozosmiala. „Narazil som do stojana na umývadlo, zhodil som ho a rozbil obrovský viktoriánsky džbán. Ona sa len chichotala. Zjavne si namýšľala, že keď sa trocha spamätám, vrátim sa k nej do postele. Snažil som sa nájsť v tme boxerky, a vtom Charlotte naozaj otvorila dvere.“

	„Panebože.“

	„Hej, nebola nadšená, keď nás našla nahých v jednej izbe,“ utrúsil Strike. „Ťažko povedať, ktorého z nás chcela zabiť viac. Krik zobudil sira Anthonyho. Vybehol na poschodie len v brokátovom župane, ale bol taký ožratý, že si ho poriadne nezaviazal. Rozsvietil svetlá a stál pred nami s pištoľou v ruke nevnímajúc, že mu trčí penis, až kým ho na to neupozornila manželka. ‚Anthony, vidíme ti pipíka.‘“

	Robin sa tentoraz rozosmiala tak nahlas, že Strike musel počkať, kým sa trocha upokojí, aby mohol pokračovať. Pri bare kúsok od ich stola sedel sivovlasý muž a sledoval Robin s miernym úškrnom na tvári.

	„Čo sa dialo potom?“ opýtala sa zadýchane Robin a utrela si oči miniatúrnym obrúskom, ktorý jej priniesli s nápojom.

	„Ak sa nemýlim, Šeherezáda sa ani neobťažovala ospravedlniť. Skôr naopak, zjavne mala pocit, že je to celkom smiešne. Charlotte sa na ňu vrhla, no ja som ju odtiahol, a sir Anthony očividne zastával názor, že je to vlastne moja chyba, lebo som si nezamkol dvere. Charlotte sa prikláňala k tomu istému. Život v squatoch s mojou matkou ma nepripravil na to, čo čakať od aristokracie. Celkovo musím povedať, že ľudia v squatoch sa správali oveľa lepšie.“ Zdvihol ruku a naznačil usmievavej čašníčke, že by si radi znova objednali. Robin, ktorú od smiechu boleli rebrá, vstala.

	„Musím ísť na záchod,“ vydýchla a odkráčala. Sivovlasý muž na barovej stoličke ju sledoval pohľadom.

	Kokteily boli malé, ale dosť silné, a Robin, ktorá ako detektívova asistentka trávila väčšinu času v teniskách, si už odvykla nosiť podpätky. Keď kráčala nadol po schodoch pokrytých červeným kobercom, musela sa pevne držať zábradlia. Také honosné dámske toalety ešte v živote nevidela.

	Miestnosť bola svetloružová ako jahodová makrónka, s okrúhlymi mramorovými umývadlami, zamatovou pohovkou a nástennými maľbami nýmf v jazierkach pokrytých leknami. Keď sa vycikala, uhladila si šaty a v zrkadle skontrolovala maskaru, lebo očakávala, že sa jej od smiechu roztiekla. Umyla si ruky a v duchu uvažovala nad príbehom, ktorý jej práve porozprával Strike. Nech bol akokoľvek vtipný, zdal sa jej aj trocha desivý. Aj keď sa počas svojej detektívnej kariéry stretla s mnohými ľudskými výstrednosťami, často sexuálnymi, občas mala pocit, že je v porovnaní s inými ženami v rovnakom veku neskúsená a naivná. Nezažila žiadne divoké sexuálne dobrodružstvá. Doteraz mala len jedného sexuálneho partnera a mala svoje dôvody nad rámec tých obvyklých, prečo potrebovala dôverovať človeku, s ktorým pôjde do postele. V minulosti sedel na lavici obžalovaných muž v strednom veku s vitiligom pod ľavým uchom, ktorý tvrdil, že ho devätnásťročná Robin zlákala na tmavé schodisko a že ju škrtil do bezvedomia, lebo mu povedala, že „má rada drsný sex“.

	„Tuším by som si mala dať pohár vody,“ usúdila Robin o päť minút neskôr, keď sa znova usadila oproti Strikeovi. „Boli to fakt silné kokteily.“

	„Neskoro,“ povedal Strike, keď pred nich čašníčka postavila ďalšie poháre. „Nedáš si sendvič, aby si až tak necítila alkohol?“

	Podal jej jedálny lístok. Ceny boli premrštené. „Nie, radšej…“

	„Nepozval by som ťa do Ritzu, keby som nebol pripravený míňať,“ prerušil ju Strike a mávol rukou. „Objednal by som aj tortu, ale…“

	„Ilsa ju už pripravila na zajtrajší večer?“ hádala Robin.

	Nasledujúci večer Robin čakala narodeninová večera v spoločnosti skupinky priateľov vrátane Strikea. Zorganizovala ju ich spoločná priateľka.

	„Áno. Nemal som ti to prezradiť, tak sa tvár prekvapene. Kto vlastne príde?“ opýtal sa Strike. Bol trocha zvedavý, či medzi hosťami budú aj ľudia, ktorých nepozná: konkrétne muži.

	Robin odrapotala mená dvojíc. „… a ešte ty a ja,“ dokončila.

	„Kto je Richard?“

	„Maxov nový frajer,“ vysvetlila Robin. Max bol herec, jej spolubývajúci a zároveň prenajímateľ. Prenajímal jednu izbu, lebo inak by nezvládal splácať hypotéku. „Začínam uvažovať, či nie je načase odsťahovať sa od neho,“ dodala.

	Zjavila sa čašníčka a Strike obom objednal sendviče. Potom sa obrátil naspäť k Robin.

	„Prečo uvažuješ nad sťahovaním?“

	„Za seriál, v ktorom Max hrá, dostáva pekné peniaze, práve potvrdili nakrúcanie druhej série a okrem toho sa zdá, že si s Richardom dobre rozumejú. Nechcem čakať, kým ma požiadajú, aby som odišla. V každom prípade,“ Robin si odchlipla z ďalšieho kokteilu, „mám tridsať. Je najvyšší čas, aby som bývala sama, nemyslíš?“

	Strike pokrčil plecami.

	„Úprimne, nefandím názoru, že všetko treba stihnúť do určitého termínu. To je skôr Lucina parketa.“

	Lucy bola sestra, s ktorou Strike strávil väčšinu detstva, lebo ich porodila jedna matka. S Lucy mali vo všeobecnosti opačné názory na to, čo sú životné radosti a priority. Lucy trápilo, že takmer štyridsaťročný Strike ešte stále žije sám v prenajatom dvojizbáku nad kanceláriou a nezväzujú ho žiadne povinnosti – manželka, deti, hypotéka, rodičovské združenia, povinné vianočné večierky so susedmi –, ktorým sa bezohľadne vyhýbala aj ich matka.

	„Podľa mňa je už načase, aby som mala svoj byt,“ nástojila Robin. „Síce mi bude chýbať Wolfgang, ale…“

	„Kto je Wolfgang?“

	„Maxov jazvečík,“ rýchlo odvetila Robin, prekvapená Strikeovým ostrým tónom.

	„Aha… Myslel som, že je to nejaký Nemčúr, čo sa ti zapáčil.“

	„Ha… nie,“ povedala Robin.

	Už si naozaj pripadala dosť opitá. Dúfala, že sendviče jej pomôžu.

	„Nie,“ zopakovala. „Max nie je ten typ, čo by sa ma snažil dať dokopy s Nemcami. Musím uznať, že je to celkom príjemná zmena.“

	„Veľa ľudí sa ťa snaží dať dokopy s Nemcami?“

	„Nie s Nemcami, ale… Ech, vieš, ako to býva. Vanessa mi stále opakuje, že si mám nainštalovať Tinder, a moja sesternica Katie chce, aby som sa zoznámila s nejakým jej kamarátom, čo sa práve presťahoval do Londýna. Prezývajú ho Axeman, čiže Drevorubač.“

	„Axeman?“ zopakoval Strike.

	„Áno, lebo sa volá… Jeho meno znie ako Axeman. Neviem si spomenúť,“ prehodila Robin a neurčito mávla rukou. „Nedávno sa rozviedol, takže podľa Katie by sme sa k sebe hodili. Fakt nechápem, prečo by sa k sebe mali dvaja ľudia hodiť len preto, lebo si každý z nich pokazil manželstvo. Skôr naopak…“

	„Ty si si svoje manželstvo nepokazila,“ namietol Strike.

	„Ale pokazila,“ protirečila mu Robin. „Za Matthewa som sa vôbec nemala vydať. Bolo to medzi nami nanič, a čím ďalej, tým to bolo horšie.“

	„On bol ten, čo ťa podviedol.“

	„Ale ja som bola tá, ktorá s ním nechcela byť. Ja som bola tá, ktorá sa to pokúsila ukončiť už na svadobnej ceste, ale potom som z toho vycúvala…“

	„Naozaj?“ začudoval sa Strike, bola to preňho nová informácia.

	„Áno,“ prisvedčila Robin. „V hĺbke duše som vedela, že je to medzi nami zlé…“ Na okamih sa vrátila späť na Maldivy, keď sa počas horúcich nocí sama prechádzala po bielom piesku pred vilou, zatiaľ čo Matthew spal, a kládla si otázku, či je zaľúbená do Cormorana Strikea.

	Priniesli im sendviče a Robin si vypýtala pohár vody. Zhruba minútu jedli mlčky, a potom Strike prerušil ticho.

	„Na Tinder by som nešiel.“

	„Ty by si tam nešiel, alebo by som sa tam nemala prihlásiť ja?“

	„Oboje,“ povedal Strike. Kým si Robin dvakrát odhryzla, stihol dojesť jeden sendvič a pustiť sa do druhého. „V našom odbore nie je najmúdrejšie príliš sa vystavovať na internete.“

	„To isté som vravela Vanesse,“ prisvedčila Robin. „Ale ona vyhlásila, že môžem používať falošné meno, až kým sa mi niekto nezapáči.“

	„Nič nie je lepšie ako klamať o tom, ako sa voláš, aby si si vybudovala pevný základ dôvery,“ zhodnotil Strike a Robin sa opäť zasmiala.

	Strike objednal ďalšie kokteily a Robin nenamietala. Bar bol teraz plnší, ako keď prišli, rozhovory hlasnejšie a krištáľové lustre obklopovala hmlistá aureola. Robin cítila náklonnosť ku všetkým v miestnosti bez rozdielu – od staršej dvojice, ktorá sa ticho zhovárala nad šampanským, a zaneprázdnených barmanov v bielych sakách až po sivovlasého muža, ktorý sa na ňu usmial, keď naňho pozrela. Najradšej zo všetkých však mala Cormorana Strikea, ktorý jej doprial nádherný, nezabudnuteľný a nákladný narodeninový večer. Strike, ktorý pred toľkými rokmi naozaj necivel na prsia Šeherezády Campbellovej, robil, čo bolo v jeho silách, aby sa rovnako zdvorilo správal aj k svojej partnerke, hoci mu nikdy nepripadala krajšia: tvár jej trocha očervenela od alkoholu a smiechu, medové vlasy jej žiarili v rozptýlenom svetle dopadajúcom zo zlatej kupoly nad ich hlavami. Keď sa náhle predklonila a niečo zdvihla zo zeme, za opálom sa ukázala hlboká priehlbina.

	„Parfum,“ povedala a vystrela sa aj s purpurovou taštičkou, ktorú si priniesla z Liberty a v ktorej bol Strikeov narodeninový darček. „Chcem si ho dať na seba.“

	Rozviazala stužku, rozbalila balíček a vytiahla hranatú bielu fľaštičku. Strike sledoval, ako si nastriekala malé množstvo na zápästia a potom – prinútil sa odvrátiť pohľad – do priehlbiny medzi prsami.

	„Páči sa mi,“ povedala, keď si privoňala k zápästiu. „Ďakujem.“

	Zo svojho miesta zachytil slabý závan vône: čuch mal po rokoch fajčenia mierne oslabený, ale aj tak rozpoznal ruže a podtón pižma, ktorý sa mu spájal s pokožkou zohriatou slnkom.

	Priniesli im ďalšie kokteily.

	„Tuším zabudla na moju vodu,“ zamrmlala Robin a odchlipla si z Manhattanu. „Toto bude určite môj posledný kokteil. Na podpätky už nie som zvyknutá. Nechcem sa rozpleštiť na zemi v Ritzi.“

	„Zavolám ti taxík.“

	„Už si minul veľa.“

	„Finančne sme na tom dobre,“ nedal sa Strike. „Pre zmenu.“

	„Viem – nie je to skvelé?“ vzdychla si Robin. „Konečne máme slušný zostatok na účte a množstvo novej práce… Strike, dosiahli sme úspech,“ zhodnotila s úsmevom a on cítil, že sa tiež usmieva.

	„Kto by to bol povedal?“

	„Ja,“ vyhlásila Robin.

	„Keď si ma spoznala, bol som takmer na mizine, spal som na rozkladacej posteli v kancelárii a mal som až jedného klienta.“

	„No a? Páčilo sa mi, že si sa nevzdal,“ odvetila Robin, „a bolo mi jasné, že vo svojej práci si fakt dobrý.“

	„Odkiaľ si to mohla vedieť, dopekla?“

	„Veď som ťa pri tom sledovala, no nie?“

	„Pamätáš sa, ako si v to prvé ráno priniesla podnos s kávou a sušienkami?“ rozpamätal sa Strike. „Mne a Johnovi Bristowovi? Nechápal som, kde si to všetko vzala. Pripadalo mi to ako kúzelnícky trik.“

	Robin sa zasmiala.

	„Všetko som si vypýtala od toho týpka o poschodie nižšie.“

	„A rozprávala si v množnom čísle. Povedala som si, že keď sme klientovi ponúkli kávu, mali by sme mu ju aj priniesť.“

	„Tá tvoja pamäť.“ Robin prekvapilo, že ju citoval presne.

	„Nuž… si… nezvyčajná osoba,“ uzavrel Strike a zdvihol svoj takmer prázdny pohár.

	„Na Detektívnu agentúru Strikea a Ellacottovej. Všetko najlepšie k tridsiatym narodeninám.“ Robin zdvihla pohár, štrngla si s ním a vypila ho.

	„Dočerta, Strike, pozri sa, koľko je hodín,“ vyhŕkla, keď náhodou pozrela na hodinky. „Musím vstávať o piatej, mám sledovať frajera slečny Jonesovej.“

	„Hej, dobre,“ zahundral Strike, ktorý by pokojne strávil ešte niekoľko hodín v pohodlnom kresle zaliatom zlatistým svetlom, obklopený vôňou ruží a pižma, ktorá sa vznášala nad stolom. Naznačil, že chce účet.

	Ako Robin predpokladala, cestou cez bar bola na vysokých podpätkoch dosť neistá a trvalo jej oveľa dlhšie ako zvyčajne, kým na dne kabelky našla žetón na kabát.

	„Mohol by si mi to podržať, prosím?“ požiadala Strikea, kým sa v nej hrabala, a podala mu taštičku s parfumom.

	Keď jej priniesli kabát, Strike jej musel pomôcť s obliekaním.

	„Tuším som fakt opitá,“ zamrmlala Robin a vzala si od neho purpurovú taštičku. O pár sekúnd svoje slová potvrdila, keď sa jej na okrúhlom šarlátovom koberci na mramorovej dlážke v hale zvrtol podpätok a pošmykla sa. Strike ju zachytil, objal okolo pása, no do otáčacích dverí si s ňou netrúfol. Po oboch stranách boli bočné východy. Rozhodol sa pre jeden z nich.

	„Prepáč,“ povedala Robin, keď opatrne schádzali po strmých kamenných schodoch pred Ritzom. Strike ju ešte stále držal okolo pása. Užívala si jeho blízkosť, mohutnosť a teplo jeho tela. Častejšie podopierala ona jeho – vždy keď si nerozumným správaním preťažil kýpeť na pravej nohe, a ten odmietol ďalej niesť jeho váhu. Držal ju tak pevne, že hlavou takmer spočívala na jeho hrudi. Aj cez zvyčajný pach zatuchnutých cigariet cítila vôňu vody po holení, ktorú použil pri tejto výnimočnej príležitosti.

	„Taxík,“ povedal Strike a ukázal na čierne auto, ktoré sa k nim plynulo blížilo.

	„Strike,“ Robin sa zaklonila, aby mu videla do tváre. Chcela sa mu poďakovať za príjemný večer, no keď sa ich pohľady stretli, z úst jej nevyšlo ani slovo. Na chvíľu sa všetko okolo nich rozmazalo, akoby sa ocitli v oku spomaleného tornáda vrčiacich áut a mihotavých svetiel, chodcov a zamračenej oblohy. Skutočná bola len blízkosť a vôňa toho druhého. Strike pri pohľade do jej tváre v okamihu zabudol na všetky prísne predsavzatia, ktoré ho obmedzovali už takmer päť rokov. Nepatrne sklonil hlavu a priblížil sa k nej ústami.

	Robinin veselý výraz mimovoľne zatienil strach. Strike si to všimol a rýchlo sa vystrel, a skôr ako si stihli uvedomiť, čo sa práve stalo, obyčajný rachot kuriérskej motorky ohlásil návrat sveta do normálnych koľají. Tornádo zmizlo, Strike odviedol Robin k otvoreným dverám taxíka a ona klesla na tvrdé sedadlo.

	„Dobrú noc,“ zavolal za ňou. Dvere sa zabuchli a taxík odfrčal, skôr ako sa omámená Robin stihla rozhodnúť, či ju to zaskočilo, potešilo alebo zamrzelo.

	A teraz si o niečom pohovorme,

	časť nesmrteľnosti, hlboké srdce vo mne!

	Maria Jane Jewsburyová

	Svojmu srdcu

	 

	 

	 

	Po noci v Ritzi prežívala Robin dni plné vzrušenia a napätia. Uvedomovala si, že Strike jej bez jediného slova položil otázku a ona mlčky odpovedala „nie“, a to oveľa dôraznejšie, ako keby nevypila toľko bourbonu s vermútom a keby ju tak nezaskočil. Strike sa odvtedy správal zdržanlivejšie, bol neprirodzene úsečný a odhodlane sa vyhýbal všetkým osobným témam. Zdalo sa, že múry, ktoré sa zrútili počas piatich rokov ich spolupráce, opäť vyrástli. Robin sa bála, že Strikeovi ublížila. Uvedomovala si, že takého nenápadne sebavedomého a odolného muža, akým bol jej partner, len tak niečo nezasiahne. Strike sa zatiaľ obviňoval. Nemal urobiť ten hlúpy krok. Nedospel vari pred niekoľkými mesiacmi k záveru, že spolu nemôžu nič mať? Trávili spolu priveľa času, právne ich spájala spoločná firma a ich priateľstvo bolo preňho natoľko cenné, že ho nemienil ohroziť. Tak prečo v zlatistej žiare nehorázne drahých kokteilov odhodil všetky dobré predsavzatia a podľahol?

	Jeho výčitky sa miešali s ešte menej príjemnými pocitmi. Strike totiž len málokedy zažil, že by ho nejaká žena odmietla, lebo sa skrátka vyznal v ľuďoch. Nikdy predtým neurobil krok, kým si nebol istý, že jeho snaha bude vítaná, a určite sa mu nestalo, že by nejaká žena zareagovala tak ako Robin: so strachom, ktorý vo svojich najhorších chvíľach považoval za odpor. Bol síce trocha pri sebe, chýbala mu jedna noha, mal zlomený nos a husté tmavé kučeravé vlasy, ktoré priatelia zo školy prirovnávali k chlpom, ale nič z toho mu nikdy nebránilo baliť pekné ženy. Mužských priateľov, pre ktorých bola detektívova sexuálna príťažlivosť zväčša neviditeľná, často vytáčal a prekvapoval fakt, že má taký úspešný sexuálny život. A možno bol len neznesiteľne márnivý, keď si namýšľal, že je pre bývalé partnerky rovnako príťažlivý ako kedysi, hoci sa jeho ranný kašeľ zhoršuje a v tmavohnedých vlasoch sa mu začínajú objavovať šediny.

	Ešte horšia bola predstava, že si celé roky úplne nesprávne vysvetľoval Robinine pocity. Predpokladal, že jej mierna rozpačitosť vo chvíľach, keď sa nechtiac ocitli vo fyzickej alebo citovej blízkosti, pramení z toho istého ako jeho vlastná: z odhodlania nepodľahnúť pokušeniu. V nasledujúcich dňoch po tom, ako mlčky odmietla jeho bozk, sa neustále vracal k udalostiam, ktoré podľa neho dokazovali vzájomnú príťažlivosť, a znova a znova spomínal, ako prerušila svoj prvý svadobný tanec, vybehla za ním a nechala Matthewa stáť na parkete. Objali sa na hotelových schodoch, a keď ju držal v svadobných šatách, mohol by prisahať, že v jej mysli zachytil ten istý nebezpečný nápad, aký sa ozýval aj v jeho hlave: Utečme a dočerta s dôsledkami. Predstavoval si to všetko? Možno áno. Možno Robin chcela utiecť, ale iba naspäť do Londýna a do práce. Možno v ňom videla priateľa a učiteľa, ale nič viac. V tejto nepokojnej a depresívnej nálade Strike privítal svoje štyridsiate narodeniny, ktoré oslávil večerou v reštaurácii. Rovnako ako v Robininom prípade, aj jeho oslavu zorganizovali ich spoloční priatelia Nick a Ilsa.

	Práve pri tejto príležitosti sa Robin konečne zoznámila so Strikeovým najstarším priateľom z Cornwallu Daveom Polworthom. Presne ako Strike v minulosti predpovedal, ktovieako sa jej nepozdával. Polworth bol nízky a zhovorčivý, negatívne komentoval všetky aspekty londýnskeho života a ženy – vrátane čašníčky, ktorá ich obsluhovala – nazýval „štetky“. Robin sedela na opačnom konci stola ako Strike a väčšinu večera strávila ťažkopádnym rozhovorom s Polworthovou manželkou Penny, ktorej hlavnými témami boli jej dve deti, vysoké londýnske ceny a to, aký je jej manžel chuj. Robin kúpila Strikeovi na narodeniny vzácny skúšobný výlisok prvého albumu Toma Waitsa Closing Time. Vedela, že Waits je jeho obľúbený umelec, a jej najkrajšou spomienkou na celý večer bol výraz nefalšovaného prekvapenia a radosti na Strikeovej tvári, keď dar rozbalil. Keď jej ďakoval, nadobudla pocit, že jeho zvyčajná srdečnosť sa vrátila. Dúfala, že mu tým dá najavo, že keby jej bol odporný, nedala by si toľko námahy a nekúpila mu niečo, po čom naozaj túžil. Nemohla tušiť, že Strike sa v duchu pýta, či Robin považuje šesťdesiatpäťročného Waitsa za jeho súčasníka.

	Týždeň po Strikeových narodeninách z agentúry odišiel Andy Hutchins, ktorý s nimi spolupracoval najdlhšie. Nikoho to neprekvapilo: hoci jeho skleróza multiplex bola v remisii, práca si vyberala svoju daň. Usporiadali preňho rozlúčkový večierok, na ktorý prišli všetci okrem ďalšieho spolupracovníka Sama Barclayho. Ten si vytiahol najkratšiu zápalku a teraz sledoval svoj cieľ vo West Ende.

	Zatiaľ čo Strike a Hutchins sedeli na opačnej strane stola a bavili sa o práci, Robin sa zhovárala s najnovšou spolupracovníčkou Michelle Greenstreetovou, ktorá už stihla požiadať nových kolegov, aby ju volali Midge. Bola to bývalá policajtka z Manchestru: vysoká, štíhla, fyzicky zdatná fanatička do posilňovania s krátkymi ulízanými tmavými vlasmi a jasnými sivými očami. Keď sa minule načahovala po spis vyložený na registračke, Robin sa pri pohľade na jej vypracované brušné svalstvo cítila trocha neschopne, ale páčila sa jej Midgina bezprostrednosť a fakt, že sa nad ňu nevyvyšovala. Robin bola momentálne jediným človekom z agentúry, ktorý predtým nepracoval ako policajt či vojak. Dnes večer sa jej Midge zdôverila, že hlavným dôvodom, prečo sa chcela presťahovať do Londýna, bol nepríjemný rozchod s frajerkou.

	„Bola aj tvoja bývalá policajtka?“ opýtala sa Robin.

	„Nie. Nikdy nevydržala v práci dlhšie ako pár mesiacov,“ odvetila Midge so značnou dávkou trpkosti. „Považuje sa za neobjaveného génia. Údajne buď napíše bestseller, alebo namaľuje obraz, ktorý získa Turnerovu cenu. Celý deň som bola preč a zarábala peniaze, aby sme mali na účty, a ona zatiaľ trčala doma a flákala sa na internete. Rozišla som sa s ňou, keď som našla jej profil na zoznamke Zoosk.“

	„Bože, to ma mrzí,“ vydýchla Robin. „Moje manželstvo sa skončilo, keď som v našej posteli našla diamantovú náušnicu.“

	„Áno, Vanessa to spomínala,“ povedala Midge, ktorú do agentúry odporučila Robinina priateľka policajtka. „Vravela, že si si ju nenechala, ty trúba.“

	„Ja by som ju strelila,“ zachrapčala sekretárka Pat Chaunceyová, ktorá sa nečakane zapojila do rozhovoru. Pat bola päťdesiatsedemročná žena so zachrípnutým hlasom, čiernymi vlasmi a zubami farby zájdenej slonoviny, ktorá buď fajčila jednu od druhej pred kanceláriou, alebo ustavične poťahovala z elektronickej cigarety v kancelárii. „Istá žena mi raz poslala poštou slipy môjho prvého manžela. Drzaňa.“

	„Fakt?“ začudovala sa Midge.

	„Jasné,“ zavrčala Pat.

	„Čo ste urobili?“ vyzvedala Robin.

	„Pripevnila som ich na vchodové dvere, aby boli to prvé, čo uvidí po príchode z práce.“ Pat si zhlboka potiahla z elektronickej cigarety: „A poslala som jej naspäť niečo, na čo nikdy nezabudne,“ dodala.

	„Čo?“ vyhŕkli jednohlasne Robin a Midge.

	„Radšej nechcite vedieť,“ odvetila Pat. „Ale povedzme, že na chlieb by si to nenatrela.“

	Výbuchy smiechu troch žien upútali Strikeovu a Hutchinsovu pozornosť: Strike pozrel na Robin a ona mu pohľad s úsmevom opätovala. Odvrátil zrak, no zrazu bol taký veselý, ako už dávno nie. Po Andyho odchode sa agentúra znova ocitne pod nie celkom neznámym tlakom, keďže práve pracovali na viacerých časovo náročných prípadoch. V prvom a najdlhšie trvajúcom z nich mali vyhrabať špinu na bývalého priateľa klientky s prezývkou slečna Jonesová, ktorá tvrdo bojovala o zverenie malej dcérky do svojej starostlivosti. Slečna Jonesová bola pekná tmavovláska s takmer trápnou túžbou zbaliť Strikea. Možno by mu jej bezostyšný záujem trocha povzbudil ego, čo by sa mu momentálne celkom hodilo, ibaže sa správala, akoby naňho mala nárok a zároveň ho potrebovala, čo ho totálne odrádzalo. 

	Ich druhý klient bol zároveň aj najbohatší: rusko-americký miliardár, ktorý sa presúval medzi Moskvou, New Yorkom a Londýnom. Z jeho domu na South Audley Street nedávno zmizlo viacero mimoriadne cenných predmetov, no bezpečnostný alarm zostal vypnutý. Klient podozrieval nevlastného syna žijúceho v Londýne a chcel mladíka prichytiť pri čine. Zároveň však do toho nechcel zaťahovať políciu ani manželku, podľa ktorej jej večne žúrujúceho nezamestnaného potomka skrátka nikto nechápal. Vo všetkých kútoch domu boli teraz nainštalované špionážne kamery, ktoré agentúra monitorovala. Nevlastný syn, ktorého v agentúre prezývali Dlhoprstý, bol takisto pod dohľadom pre prípad, že by sa pokúsil predať zmiznutú Fabergého skrinku alebo helénsku hlavu Alexandra Veľkého.

	Posledný prípad agentúry s krycím názvom Namotávač bol podľa Robin obzvlášť nechutný. Známa medzinárodná korešpondentka amerického spravodajského kanála sa nedávno po troch rokoch rozišla s frajerom, ktorý bol rovnako úspešným televíznym producentom. Krátko po ich nepeknom rozchode novinárka zistila, že jej bývalý partner zostal v kontakte s jej sedemnásťročnou dcérou, ktorej Midge vymyslela prezývku Nôžka. Vysoká štíhla dievčina s dlhými svetlými vlasmi sa už objavovala v bulvárnych plátkoch – jednak preto, lebo mala známe priezvisko, a jednak preto, lebo bola začínajúca modelka. Nikto z agentúry síce zatiaľ nebol svedkom sexuálnych kontaktov medzi Nôžkou a Namotávačom, no ich reč tela na tajných stretnutiach nebola ani trocha otcovsko-dcérska. Celá situácia spôsobila, že Nôžkina matka bola celá bez seba od zlosti, obáv a podozrievania, čo otrávilo jej vzťah s dcérou.

	Po Andyho odchode ostatní nevedeli, kde im hlava stojí, takže sa im uľavilo, keď sa Strikeovi začiatkom decembra podarilo odlákať z konkurenčnej detektívnej agentúry bývalého policajta menom Dev Shah. Medzi Strikeom a šéfom spomínanej agentúry Mitchom Pattersonom bola zlá krv už od čias, keď dal Patterson Strikea sledovať. Keď Shah na otázku: „Prečo chceš odísť od Pattersona?“ odpovedal slovami: „Už ma nebaví pracovať pre toho chuja,“ Strike ho okamžite prijal.

	Rovnako ako Barclay, aj Shah bol ženatý a mal malé dieťa. Bol nižší ako obaja jeho noví kolegovia a mal také husté mihalnice, až sa Robin zdali falošné. Všetci v agentúre si Deva obľúbili: Strike, lebo mu to pálilo a poctivo si viedol záznamy; Robin, lebo sa jej pozdával jeho suchý zmysel pre humor a fakt, že sa nesprával ako čurák; Barclay a Midge, lebo Shah hneď na začiatku dokázal, že je tímový hráč a zjavne nepotrebuje zatieňovať ostatných spolupracovníkov; a dokonca aj Pat, ktorá raz v piatok, keď jej Robin odovzdávala účtenky, tým svojím chrapľavým hlasom predniesla:

	„Ten by sa vyrovnal aj Imranovi Khanovi, no nie? Tie jeho oči!“

	„Hm, je fakt pekný,“ prisvedčila ľahostajne Robin a spočítala účtenky. Pat takmer rok otvorene dúfala, že Robin sa zahľadí do predchádzajúceho spolupracovníka, ktorého príťažlivý vzhľad však zatienilo nechutné správanie. Robin mohla byť rada, že Dev je ženatý.

	Dlhé hodiny strávené v práci ju prinútili dočasne odložiť plán nájsť si nový byt, no aj tak sa dobrovoľne prihlásila, že bude počas Vianoc sledovať miliardárov dom. Vyhovovalo jej, že sa má na čo vyhovoriť, aby nemusela ísť za rodičmi do Mashamu. Bola si totiž istá, že Matthew a Sarah sa budú aj s novorodencom (zatiaľ neznámeho pohlavia) prechádzať po tých istých uliciach, po ktorých ešte ako tínedžerka chodievala ruka v ruke s Matthewom. Jej rodičia boli sklamaní a Strikeovi bolo očividne nepríjemné prijať jej ponuku.

	„To je v pohode,“ presviedčala ho, no nechcelo sa jej rozoberať dôvody. „Radšej zostanem v Londýne. Minulý rok si nemal žiadne Vianoce.“

	Začínala si pripadať psychicky aj fyzicky vyčerpaná. Posledné dva roky pracovala takmer nonstop a zároveň prežila rozchod a rozvod. V mysli sa vracala k tomu, ako odmerane sa k sebe so Strikeom momentálne správajú, a hoci sa jej vôbec nechcelo cestovať do Mashamu, predstava sviatkov strávených v práci ju naozaj deprimovala.

	V polovici decembra ju však najobľúbenejšia sesternica Katie na poslednú chvíľu pozvala na novoročnú lyžovačku. Jedna z dvojíc zrušila účasť, keď sa dozvedeli, že manželka je tehotná; chata už bola zaplatená, takže Robin by stačilo kúpiť si letenky. Nikdy v živote nestála na lyžiach, ale keďže Katie a jej manžel sa budú na striedačku starať o trojročného syna, zatiaľ čo ten druhý bude na svahu, vždy by mala pri sebe niekoho, s kým by sa mohla porozprávať, keby nechcela stráviť väčšinu času padaním na somárskej lúke. Robin mala pocit, že na výlete by mohla získať nadhľad a pokoj, ktorý jej v Londýne unikal. Až keď súhlasila, dozvedela sa, že okrem Katie, jej manžela a dvoch spoločných priateľov z Mashamu bude súčasťou výpravy aj Hugh „Axeman“ Jacks.

	Strikeovi sa o týchto podrobnostiach nezmienila. Spomenula len, že sa jej naskytla možnosť ísť si zalyžovať a rada by ju využila, takže by si chcela trocha predĺžiť novoročné voľno. Strike si uvedomoval, že Robin dlhuje oveľa viac dovolenky, ako si chcela vziať, a tak bez váhania súhlasil a dodal, nech si to užije.

	Oči, čo majú odtieň vína s jasnou iskrou 

	ako tie tvoje, zmámia muža, čo je blízko…

	Emily Pfeifferová

	Zrýmovaný čas

	 

	 

	 

	Bývalý frajer slečny Jonesovej, ktorý celé týždne viedol zdanlivo bezúhonný život, sa 28. decembra konečne pošmykol, a to vo veľkom štýle. Pred očami Deva Shaha si kúpil veľké množstvo kokaínu a užil ho v spoločnosti dvoch platených spoločníčok, ktoré potom vzal do svojho islingtonského domova. Natešená slečna Jonesová nástojila, že príde do kancelárie a osobne si prezrie Shahove fotografie, a potom sa pokúsila Strikea objať. Keď ju jemne, ale rozhodne odtisol, bola skôr začudovaná ako urazená. Keď zaplatila posledný účet, nasilu pobozkala Strikea na líce a trúfalo dodala, že mu dlhuje láskavosť, ktorú hádam jedného dňa využije. Napokon odišla v oblaku parfumu Chanel No. 5.

	Na druhý deň musela matka v prípade Namotávača odletieť do Indonézie kvôli reportáži o tragickej leteckej nehode. Krátko pred odletom zavolala Strikeovi a oznámila mu, že jej dcéra plánuje stráviť Silvestra v klube Annabel’s s rodinou nejakej spolužiačky. Bola si istá, že Namotávač sa tam s ňou pokúsi stretnúť, a žiadala, aby z agentúry vyslali do nočného klubu detektívov, čo by na ňu dali pozor.

	Strike by radšej požiadal o pomoc takmer kohokoľvek iného, no musel zavolať slečne Jonesovej, ktorá Strikea a Midge mohla vziať do súkromného klubu ako svojich hostí. Strike bol rozhodnutý vziať so sebou Midge nielen preto, aby mohla v prípade potreby sledovať Nôžku na záchod, ale aj preto, lebo nechcel, aby si slečna Jonesová namýšľala, že si to všetko vymyslel v nádeji, že sa s ňou vyspí.

	Necitlivo sa mu uľavilo, keď sa slečna Jonesová dve hodiny pred plánovaným stretnutím ozvala a oznámila, že jej dcérka má horúčku.

	„… a prekliata opatrovateľka volala, že je chorá, a moji rodičia sú na ostrove Mustique, takže som v háji,“ dodala podráždene. „Ale vy dvaja môžete ísť. Nadiktovala som vrátnikovi vaše mená.“

	„Veľmi pekne ďakujem,“ odvetil. „Dúfam, že sa malá rýchlo uzdraví.“ Zložil, skôr ako stihla slečna Jonesová navrhnúť ďalšie stretnutia.

	O jedenástej večer sa už spolu s Midge, ktorá mala na sebe tmavočervený zamatový smoking, nachádzali v suteréne klubu na Berkeley Square. Sedeli oproti sebe pri stole medzi dvoma zrkadlovými stĺpmi a pod stovkami zlatistých héliových balónov, z ktorých viseli lesklé stuhy. Reportérkina sedemnásťročná dcéra sedela o niekoľko stolov ďalej s rodinou svojej spolužiačky, pohľadom ustavične zabiehala ku vchodu do reštaurácie a na tvári sa jej zračila zmes nádeje a nervozity. Mobilné telefóny boli v klube Annabel’s zakázané a Strikeovi neuniklo, že nepokojná tínedžerka je čoraz podráždenejšia, keďže sa pri získavaní informácií musí spoliehať len na svoje zmysly.

	„Dvojica pri stole pre ôsmich za tebou vpravo,“ povedala ticho Midge.

	„Dívajú sa na teba.“

	Strike si ich všimol v tej istej chvíli. Dvojica pri stole pre ôsmich sa obrátila a hľadela rovno naňho. Žena mala dlhé vlasy rovnakej medovej farby ako Robin, obtiahnuté čierne šaty a topánky na ihličkových podpätkoch so šnúrkami, ktoré sa jej šplhali po opálených hladkých lýtkach a zaväzovali sa až na kolenách. Muž mal na sebe brokátový smoking a švihácky nákrčník. Strike mal pocit, že ho odniekiaľ pozná, no nedokázal si ho hneď zaradiť.

	„Myslíš, že ťa spoznali z novín?“ opýtala sa Midge.

	„Dúfam, že nie,“ zavrčal Strike. „Ak áno, skončil som.“

	Fotka, ktorá sa najčastejšie objavovala v tlači, pochádzala zo Strikeových čias v armáde. Odvtedy zostarol, mal dlhšie vlasy a oveľa viac kíl. Na súde vždy vypovedal len s hustou bradou, ktorá mu rýchlo narástla, vždy keď ju potreboval.

	Strike našiel odraz svojich pozorovateľov na blízkom stĺpe a videl, že dali hlavy dokopy a zhovárajú sa. Žena bola krásna a – čo bolo v tejto miestnosti nezvyčajné – na tvári zrejme nemala nijaké zásahy. Keď zdvihla obočie, na čele sa jej zjavili vrásky, pery nemala neprirodzene plné a bola primladá (mohla mať zhruba tridsaťpäť), ešte sa teda nepodrobila operácii; takej, čo z tváre jej staršej prísediacej urobila znepokojivú masku.

	Zavalitý Rus neďaleko Strikea a Midge práve vysvetľoval svojej oveľa mladšej spoločníčke dej opery Tannhäuser.

	„… ale Mezdrich ho aktualizoval,“ vyhlásil, „a v tejto produkcii Ježiš zostúpi do Venušinej jaskyne, kde sa konajú orgie…“

	„Ježiš?“

	„Da, takže cirkev je nespokojná a Mezdricha prepustia,“ dodal pochmúrne Rus a pritisol si pohár šampanského k perám. „Stojí si za svojím, ale pamätaj na moje slová, skončí sa to s ním zle.“

	„Nôžka je v pohybe,“ informoval Strike Midge, keď tínedžerka vstala od stola spolu s ostatnými. Nadýchaný lem z pštrosích pier na minišatách sa jej vznášal okolo stehien.

	„Tanečný parket,“ hádala Midge.

	Mala pravdu. O desať minút si Strike a Midge obsadili miesto vo výklenku blízko neveľkého tanečného parketu, odkiaľ mali dobrý výhľad na svoj cieľ. Dievčina tancovala v topánkach s podpätkami, ktoré boli pre ňu zjavne privysoké, a ustavične vrhala pohľad na vchod.

	„Ktovie, ako sa Robin páči na lyžovačke,“ zakričala Midge na Strikea, keď sa miestnosťou začala rozliehať pieseň Uptown Funk. „Môj kamoš si pri prvom pokuse zlomil kľúčnu kosť. Ty lyžuješ?“

	„Nie,“ odvetil Strike.

	„Zermatt je pekné miesto,“ pokračovala hlasno Midge, a potom dodala ešte niečo, čo Strike nezachytil.

	„Čo?“ opýtal sa.

	„Povedala som: ‚Ktovie, či niekoho ulovila.‘ Silvester je dobrá príležitosť…“ Nôžka gestom naznačila kamarátke, že si ide sadnúť. Cestou z tanečného parketu si vzala kabelku a vyšla z miestnosti.

	„Na hajzli použije mobil,“ predpovedala Midge a vydala sa za ňou.

	Strike zostal sedieť vo výklenku s fľašou teplého nealkoholického piva v ruke. Jeho jediným spoločníkom bol obrovský štukový Bódhisattva. Pripití hostia sa tlačili na pohovkách a snažili sa prekričať hudbu. Strike si uvoľnil kravatu a rozopol vrchný gombík na košeli, a vtom si všimol, že muž v brokátovom saku kráča k nemu a cestou sa potkýna o nohy a kabelky. Až vtedy mu došlo, kto to je: Valentine Longcaster, jeden zo Charlottiných nevlastných bratov.

	„Dávno sme sa nevideli,“ zvolal, keď došiel k Strikeovi.

	„Fakt,“ prisvedčil Strike a zovrel podávanú ruku. „Ako sa darí?“ Valentine si odhrnul z tváre dlhú spotenú ofinu a odhalil rozšírené zreničky.

	„Nie najhoršie,“ snažil sa prekričať dunivé basy. „Nesťažujem sa.“ Strikeovi neuniklo, že má v jednej nosnej dierke slabý biely poprašok. „Prišiel si pracovne alebo za zábavou?“

	„Za zábavou,“ zaklamal Strike.

	Valentine zakričal niečo nezrozumiteľné. Strike zachytil len meno Charlottinho manžela Jaga Rossa.

	„Čo?“ opýtal sa bez úsmevu.

	„Povedal som, že Jago ťa chce spomenúť ako dôvod rozvodu.“

	„Bude mať čo robiť, aby to dokázal,“ odvetil hlasno Strike. „Celé roky som ju nevidel.“

	„Jago tvrdí niečo iné,“ zakričal Valentine. „V jej starom mobile našiel nahú fotku, čo ti poslala.“

	Doriti.

	Valentine sa oprel o Bódhisattvu. Jeho spoločníčka s medovými vlasmi ich sledovala z tanečného parketu.

	„To je Madeline,“ zakričal Valentine Strikeovi do ucha, keď si všimol, kam sa díva. „Páčiš sa jej.“

	Valentine mal vysoký smiech. Strike si mlčky odchlipol z piva. Napokon mladší muž zjavne vycítil, že zo Strikea už nič viac nevytiahne, a tak sa odlepil od steny, posmešne zasalutoval a odtackal sa preč. Práve vtedy sa v miestnosti znova zjavila Nôžka: v oblaku pštrosích pier a citeľného utrpenia klesla na zamatovú stoličku.

	„Bola na záchodoch,“ informovala Midge Strikea, keď sa k nemu o niekoľko minút opäť pripojila. „Podľa mňa nechytila signál.“

	„Dobre,“ vyhlásil nemilosrdne Strike.

	„Podľa teba jej sľúbil, že príde?“

	„Vyzerá to tak.“

	Strike si znova odpil z teplého piva a hlasno sa opýtal: „Koľko ľudí je na tej lyžovačke s Robin?“

	„Tuším len šesť,“ zakričala Midge. „Dve dvojice a jeden slobodný chlap.“

	„Aha,“ zamrmlal Strike a prikývol, akoby preňho táto informácia nemala žiadny význam.

	„Snažili sa ju s ním dať dokopy,“ pokračovala Midge. „Pred Vianocami mi vravela… Volá sa Hugh Jacks.“ S očakávaním pozrela na Strikea. „Znie to rovnako ako huge axe, teda obrovská sekera.“

	„Uhm,“ zahundral so sileným úsmevom Strike.

	„Haha, hej. Prečo,“ zakričala mu Midge do ucha, „rodičia to meno nevyslovia nahlas, skôr ako sa preň rozhodnú?“

	Strike prikývol s pohľadom upretým na tínedžerku, ktorá si teraz chrbtom ruky utierala nos.

	Bolo trištvrte na dvanásť. S trochou šťastia, premýšľal Strike, zvony čoskoro ohlásia príchod nového roka, a potom spolužiačkina rodina bezpečne odvezie ich cieľ naspäť domov. Strike sledoval, ako spolužiačka prišla za Nôžkou a odtiahla ju naspäť na parket.

	Desať minút pred polnocou Nôžka opäť zmizla na toalety a Midge jej bola v pätách. Strikea bolel kýpeť a najradšej by si niekam sadol, no nezostalo mu nič iné, len oprieť sa o obrovského Bódhisattvu. Väčšina voľných miest bola totiž zaprataná kabelkami a odhodenými sakami, ktoré nechcel premiestňovať. Jeho fľaša piva už bola prázdna.

	„Nemáš rád Silvestra alebo čo?“ ozval sa pri ňom hlas s prízvukom príslušníčky pracujúcej triedy.

	Bola to tá žena s medovými vlasmi – strapatá a červená od tanca. Jej príchod prehlušil rozruch na stoličkách pred ním, lebo takmer všetci vstali a zaplavili primalý tanečný parket. Polnoc sa blížila a vzrušenie narastalo.

	„Nie som z neho ktovieako nadšený,“ zakričal.

	Bola fakt pekná a určite zhulená, no rozprávala celkom zrozumiteľne. Na štíhlom krku jej viselo niekoľko jemných zlatých retiazok, šaty bez ramienok jej tesne obopínali prsia a hrozilo, že vyleje obsah poloprázdneho pohára so šampanským.

	„Tento rok ani ja,“ zakričala mu do ucha. Potešilo ho zachytiť prízvuk z East Endu medzi všetkými ostatnými z vyššej spoločenskej vrstvy. „Ty si Cormoran Strike, však? Valentine mi to povedal.“

	„Presne tak,“ prisvedčil. „A ty si…?“

	„Madeline Coursonová-Milesová. Dnes večer nikoho nešpehuješ, však?“

	„Nie,“ zaklamal a až tak sa neponáhľal, aby ju od seba odohnal – na rozdiel od situácie, keď k nemu prišiel Valentine. „Prečo sa tento rok netešíš zo silvestrovských osláv?“

	„Pre Gigi Cazenovovú.“

	„Prosím?“

	„Pre Gigi Cazenovovú,“ zopakovala hlasnejšie, naklonila sa k nemu a dychom ho pošteklila na uchu. „Tá speváčka. Bola to moja klientka.“ Keď videla jeho prázdny výraz, pokračovala: „Dnes ráno ju našli obesenú.“

	„Doriti,“ zamrmlal Strike.

	„Presne,“ prisvedčila Madeline. „Mala len dvadsaťtri.“

	S neveselým výrazom si odchlipla zo šampanského a potom mu zakričala do ucha: „Ešte nikdy som sa nestretla so súkromným detektívom.“

	„Len pokiaľ vieš,“ utrúsil Strike a ona sa zasmiala. „Čo robíš ty?“

	„Som klenotníčka,“ zakričala a jej mierny úsmev mu prezradil, že väčšina ľudí by spoznala jej meno.

	Na tanečnom parkete sa to hmýrilo horúcimi telami. Mnohí ľudia mali na hlavách trblietavé klobúky. Strike sledoval zavalitého Rusa, ktorý predtým rozprával o Tannhäuserovi. Teraz mimo rytmu tancoval na pieseň Rather Be od kapely Clean Bandit a lial sa z neho pot.

	Strike sa v myšlienkach vrátil k Robin: možno sa pripila z vareného vína a niekde v Alpách tancuje s čerstvo rozvedeným mužom, s ktorým ju chceli zoznámiť jej priatelia. Spomenul si na jej výraz, keď sa sklonil a chcel ju pobozkať.

	It’s easy being with you, spievala Jess Glynnová, sacred simplicity, as long as we’re together, there’s no place I’d rather be… Je ľahké byť s tebou. Posvätná jednoduchosť. Kým sme spolu, nie je miesto, kde by som bola radšej…

	„Ešte minúta do roku dvetisícpätnásť, dámy a páni,“ zakričal DJ. Madeline Coursonová-Milesová pozrela na Strikea, dopila pohár šampanského a znova sa k nemu naklonila.

	„Tá vysoká baba v smokingu je tvoja partnerka?“ zakričala mu do ucha.

	„Nie, kamarátka,“ vysvetlil Strike. „Ani jeden z nás nemal dnes večer čo robiť.“

	„Takže jej nebude prekážať, keď ťa o polnoci pobozkám?“

	Pozrel do jej pôvabnej tváre a vrúcnych orieškovohnedých očí. Vlasy jej splývali na holé plecia.

	„Jej nie,“ odvetil s krivým úsmevom.

	„Ale tebe áno?“

	„Pripravte sa,“ skríkol dídžej.

	„Si vydatá?“ opýtal sa Strike.

	„Rozvedená,“ odvetila Madeline.

	„Chodíš s niekým?“

	„Nie.“

	„Desať…“

	„V tom prípade…“ zamrmlal Cormoran Strike a odložil prázdnu fľašu od piva.

	„Osem…“

	Madeline sa sklonila a chcela položiť pohár na neďaleký stolík, ale minula okraj: pohár spadol na koberec, no ona len pokrčila plecami.

	„Šesť… päť…“

	Objala ho okolo krku a on ju chytil okolo pása. Bola chudšia ako Robin: pod obtiahnutými šatami cítil jej rebrá. Túžba v jej očiach bola preňho ako balzam. Bol Silvester. Kašľať na všetko.

	„… tri… dva… jeden…“

	Privinula sa k nemu, prstami mu vošla do vlasov a jazykom do úst. Vzduch okolo nich pretínali výkriky a potlesk. Odtrhli sa od seba, až keď zazneli prvé burácajúce takty Auld Lang Syne. Strike sa rozhliadol. Po Midge a Nôžke nebolo ani stopy.

	„Už budem musieť ísť,“ zakričal, „ale chcem tvoje číslo.“

	„Tak mi daj svoj mobil.“

	Vyťukala svoje číslo a potom mu mobil vrátila. Žmurkla, odvrátila sa a zmizla v dave.

	Midge sa zjavila až o štvrť hodiny. Nôžka sa opäť pripojila k rodine svojej spolužiačky s rozmazanou maskarou.

	„Snažila sa nájsť miesto, kde bude mať signál, ale márne,“ zakričala mu do ucha Midge. „Vrátila sa teda na hajzel, kde sa poriadne vyrevala.“

	„Smola,“ zhodnotil Strike.

	„Máš na sebe rúž?“ opýtala sa Midge a pozrela naňho.

	Utrel si ústa chrbtom ruky. „Stretol som starú priateľku mojej matky,“ odvetil. „V každom prípade, šťastný nový rok.“

	„Aj tebe,“ odvetila Midge a podali si ruky. S pohľadom upretým na veselých ľudí, čo odrážali balóniky a vystreľovali konfety, Midge zakričala Strikeovi do ucha: „Ešte nikdy som neprivítala Nový rok na záchode. Dúfam, že to nie je zlé znamenie.“

	Spi pokojne, aj trpezlivá ruža pokojne spí, 

	bez obáv vkroč na neschodené snežné cesty, 

	zima je tu a sama odíde.

	Helen Jacksonová

	Január

	 

	 

	 

	Robin sa v Zermatte celkom páčilo. Už zabudla, aké je spať osem hodín denne. Užívala si jedlo, sneh a spoločnosť priateľov. Sotva ňou pohlo, keď jej Katie s obavami (ktoré sa rýchlo rozplynuli, lebo Robin zareagovala pokojne) oznámila, že Matthew naozaj priviedol Sarah na Vianoce do Mashamu spolu s novorodeným synom.

	„Nazvali ho William,“ povedala Katie. „Raz večer sme na nich natrafili v krčme Bay Horse. Matthewova teta strážila malého. Tá Sarah sa mi fakt nepozdáva. Je hrozne namyslená.“

	„Ani ja ju nemám ktovieako v láske,“ utrúsila Robin. Bola rada, že sa s nimi v rodnom meste nestretla. Ak bude mať šťastie, na budúce Vianoce pôjde vnúčik k Sarahinej rodine, takže nebude hroziť žiadne náhodné stretnutie. Robin mala zo spálne výhľad na zasnežený Matterhorn, ktorý ako obrovský tesák prebodával jasnomodré nebo. Svetlo na pyramídovej hore sa menilo zo zlatého na broskyňovoružové, z atramentovomodrého na vresovofialové v závislosti od postavenia slnka. Keď bola Robin sama vo svojej izbe a dívala sa na vrchol, takmer dosiahla pokoj a nadhľad, aký si od tejto cesty sľubovala.

	Jediný prvok dovolenky, bez ktorého by sa s radosťou zaobišla, bol Hugh Jacks. Bol o niekoľko rokov starší a pracoval v oblasti farmaceutickej chémie. S úhľadnou pieskovou bradou, širokými plecami a veľkými modrými očami sa jej zdal celkom príťažlivý a nebol ani nesympatický, ale Robin si nemohla pomôcť: pripadal jej trocha trápny. Bez ohľadu na to, o čom sa práve zhovárali, vždy sa mu podarilo vrátiť späť k svojmu rozvodu, ktorý ho zrejme nepríjemne prekvapil. Po šiestich rokoch manželstva mu žena oznámila, že nie je šťastná – že už dávno nie je šťastná –, zbalila si kufre a odišla. Hugh v prvých dňoch dovolenky vyrozprával Robin celý príbeh hneď dvakrát. Po druhom, takmer identickom opise, urobila všetko, čo bolo v jej silách, aby pri ňom nemusela sedieť počas večere. Nanešťastie, nepochopil jej náznaky. Ustavične sa na ňu lepil a pohrebným tónom, ktorý by sa hodil, keby obaja trpeli rovnakou smrteľnou chorobou, ju nabádal, aby sa tiež podelila o podrobnosti zo svojho nevydareného manželstva. Robin zaujala podporný postoj a vyhlásila, že v mori je ešte veľa rýb a ona osobne je rada, že je zasa slobodná. Hugh s trocha veselším výrazom vo vodnatých modrých očiach vyhlásil, že obdivuje jej guráž, a Robin sa začala báť, že jej slová o šťastnej nezávislosti mohol pochopiť ako nevyslovené pozvanie.

	„Je milý, však?“ nadhodila s nádejou Katie raz večer v bare. Robin sa práve podarilo Hugha zbaviť po hodine anekdot o bývalej manželke.

	„Je v pohode,“ odvetila Robin, keďže nechcela uraziť sesternicu, „ale naozaj nie je môj typ, Katie.“

	„Zvyčajne je celkom vtipný,“ zamrmlala sklamane Katie. „Nevidíš ho v najlepšej forme. Len počkaj, kým si trocha vypije.“

	No na Silvestra, keď mal v sebe veľa piva a pálenky, bol Hugh najprv hlučný, no nie ktovieako zábavný, a potom sebaľútostivý. O polnoci sa obe dvojice pobozkali a Hugh so zastretým zrakom otvoril náruč smerom k Robin. Dovolila mu, aby ju pobozkal na líce, a potom sa snažila vyslobodiť, zatiaľ čo on jej pripito funel do ucha: „Si taká krásna.“

	„Vďaka,“ odvetila Robin. „Mohol by si ma pustiť, prosím?“ dodala. Poslúchol. Robin sa čoskoro pobrala do postele a zamkla za sebou dvere. Krátko po tom, ako zhasla svetlo, niekto zaklopal. Ležala v tme, tvárila sa, že spí, a počúvala pomaly sa vzďaľujúce kroky.

	Ďalšou nie najlepšou súčasťou dovolenky bol jej sklon uvažovať o Strikeovi a o tom, čo sa stalo pred Ritzom. Bolo celkom ľahké nemyslieť naňho, keď sa snažila udržať na lyžiach, ale inak sa jej oddýchnutá myseľ neustále vracala k otázke, čo by sa stalo, keby odhodila zábrany a obavy a dovolila mu, aby ju pobozkal. To neúprosne viedlo k ďalšej otázke – k tej istej, čo si kládla, keď sa pred tromi rokmi prechádzala po teplom bielom piesku na Maldivách. Hádam len nestrávi všetky dovolenky až do konca života úvahami, či je zaľúbená do Cormorana Strikea?

	Nie si, povedala si. Dal ti životnú príležitosť a možno ho naozaj trocha ľúbiš, lebo je tvoj najlepší priateľ, ale nie si doňho zaľúbená. A ak náhodou si, dodala úprimnejšie, musíš sa cez to preniesť. Áno, možno mu ublížilo, keď si sa nedala pobozkať, ale je to lepšie, ako keby si namýšľal, že po ňom prahneš. Zamilovaná partnerka je naozaj to posledné, po čom by túžil.

	Kiežby bola ten typ ženy, čo si dokáže v opitosti užiť bozk a potom sa na tom zasmiať. Súdiac podľa toho, čo vedela o Strikeových predchádzajúcich vzťahoch, presne také ženy sa mu páčili: také, ktoré sa vedeli zahrávať s mužmi s bezstarostnosťou, čo sa Robin nikdy nenaučila.

	Do kancelárie sa vrátila v druhý januárový týždeň a priniesla so sebou veľké balenie švajčiarskej čokolády. Všetkým, ktorí sa pýtali, vrátane Strikea, povedala, že sa mala úžasne.

	 

	 

	 

	 

	 

	 

	PRVÁ ČASŤ

	 

	Srdce je ústredným orgánom celého systému 

	a je to vlastne dutý sval;

	svojimi sťahmi pumpuje krv do všetkých častí tela 

	zložitou spleťou hadičiek…

	Henry Gray,  člen Kráľovskej spoločnosti

	Grayova anatómia

	Táto moc slov je zvláštnou záhadou! 

	Život, smrť v nich tkvie. Slovo privodí 

	náhlivú červeň na tvár znezrady,

	má mnoho významov a môže aj

	do srdca vliať prúd chladný, smrteľný.

	Letitia  Elizabeth Landonová

	Moc slov

	 

	 

	14. septembra 2011

	Zo spravodajskej a zábavnej webstránky The Buzz

	 

	The Buzz spovedá Josha Blaya a Edie Ledwellovú, partnerov a tvorcov kresleného seriálu Atramentovočierne srdce, ktorý sa stal hitom na YouTube!

	 

	TB:      Takže kreslený seriál o rozkladajúcich sa častiach tela, niekoľkých kostrách, démonovi a duchovi… Ako si vysvetľujete jeho úspech?

	Edie:      Počkať, Drek je démon?

	TB:      To povedzte vy mne!

	Edie:      Fakt neviem.

	[Josh sa smeje]

	TB:      Chcem povedať, že keď opíšete Atramentovočierne srdce ľuďom, čo ho nesledujú, zvykne ich trocha prekvapiť, aký je to hit. [Edie a Josh sa smejú] Čakali ste také reakcie na váš – buďme úprimní – dosť divný animák?

	Edie:      Nie, rozhodne nie.

	Josh:      Mal to byť vtip. V podstate je to len súbor našich súkromných žartov.

	Edie:      Ukázalo sa však, že ho pochopilo oveľa viac ľudí, ako sme čakali. 

	TB:      Keď spomínate vtip – ľudia nachádzajú v príbehu veľký zmysel! 

	Josh:      Hej, a my… Občas si pomyslíme: „Hej, zrejme sme na to narážali.“ Ale inokedy…

	Edie:      Občas vidia niečo – nie niečo, čo tam nie je, ale čo sme my nevideli alebo nezamýšľali.

	TB:      Mohli by ste uviesť príklad?

	Josh:      Hovoriaci červ. Zdalo sa nám to smiešne, lebo červ na cintoríne žerie rozkladajúce sa telá. Takže sa nám páčila predstava, že jeho úloha ho vytáča a vyjadruje sa o nej ako o nudnej a ťažkej práci. Akoby pracoval v továrni. Je to skrátka unavený červ.

	Edie:      Ale potom ľudia začali tvrdiť, že je to falický symbol alebo čo. A skupina rodičov sa sťažovala…

	Josh:      … sťažovala, že kreslíme vtipy o penisoch pre deti.

	Edie:      Čo fakt nerobíme. Červ nie je penis.

	[Všetci sa smejú]

	TB:      Prečo si myslíte, že Atramentovočierne srdce dosiahlo taký úspech?

	Edie:      Nerozumieme tomu o nič viac ako ty. My sme ľudia zvnútra. Nevidíme ho zvonka.

	Josh:      Môžeme len predpokladať, že existuje oveľa viac narušených ľudí, ako sme tušili.

	[Všetci sa smejú]

	TB:      Čo je podľa vás na Srdcovi – hlavnom hrdinovi, ktorým je srdce bez tela – také výnimočné, že ho ľudia tak zbožňujú? Ty mu prepožičiavaš svoj hlas, však, Josh?

	Josh:      Hej. Ehm… [dlho premýšľa] Podľa mňa vie, že je zlý, ale snaží sa byť dobrý.

	Edie:      V skutočnosti však nie je zlý. Inak by sa nesnažil byť dobrý.

	Josh:      Podľa mňa sa s ním ľudia tak trocha stotožňujú.

	Edie:      Prekonal toho veľa.

	Josh: Konkrétne hrudný kôš, veko truhly a dva metre hliny.

	[Všetci sa smejú]

	TB:      Aké máte ďalšie plány so seriálom? Zostanete na YouTube alebo…?

	Edie:      Nič neplánujeme, však?

	Josh:      Plány sú pre smradlikov.

	TB:      Dosiahli ste predsa obrovský úspech! Teraz už na tom zarábate, však?

	Josh:      Hej. Kto by to bol povedal? Je to šialené.

	TB:      Pomáha vám niekto? Máte agenta alebo…?

	Josh:      Hej, jedna kamoška sa v tom vyzná a pomáha nám.

	TB:      Zopár vašich fanúšikov vytvorilo online hru založenú na Drekovej hre zo seriálu. Videli ste ju?

	Josh:      Hej, minule sme ju videli. Kvalitná práca.

	Edie:      Je to však zvláštne, lebo Drekova hra – tá v seriáli…

	Josh:      … hej…

	Edie:      … v skutočnosti vôbec nie je hra. Chcem povedať, že ňou nemala byť, no nie?

	[Josh pokrúti hlavou]

	Edie:      Mala to byť skôr… Celá pointa tej hry je, že to v skutočnosti nie je hra.

	TB:      Takže keď Drek všetkých núti, aby si „zahrali jeho hru“…

	Edie:      Núti ich? Neviem, či ich núti. Skôr mu vychádzajú v ústrety, lebo je znudený…

	Josh:      … znudkaný…

	Edie:      … áno, prepáč, znudkaný, a tak súhlasia, že si zahrajú, ale vždy sa to pre niekoho skončí zle.

	Josh:      Drekova hra je… veď viete [Drekovým hlasom]: „Zahraj sa so mnou, brácho!“ Dodržiavaj pravidlá. Rob, čo sa od teba očakáva.

	TB:      Takže je to metafora?

	Edie:      Áno, ale je to paradox, lebo samotný Drek nikdy nehrá podľa pravidiel. Len rád sleduje, ako sa o to snažia všetci ostatní.

	TB:      Vravíte, že nič neplánujete, ale budú…?

	Josh:      Tričká s Drekom? Minule sa nás fakt niekto pýtal, kde sa dá zohnať tričko s Drekom.

	Edie:      A my na to len… Myslíš to vážne?

	TB:      Takže nebude žiadny merch?

	Edie:      [so smiechom] Neplánujeme žiadny merch.

	Josh:      Páči sa nám, ako je to teraz. Páči sa nám, keď sa môžeme zabávať. Nie sme podnikatelia.

	Edie:      Sme skôr tie typy, čo ležia na cintoríne a predstavujú si, ako okolo nás poskakujú srdcia bez tela. [Všetci sa smejú]

	 

	15. septembra 2011

	Časť četu medzi spoluautormi

	v online Drekovej hre

	 

	<15. septembra 2011 20.38> 

	 

	Anómia: Vraj to tak nemysleli Všetky pravidlá sme prebrali z jej drbnutého seriálu Namyslená suka

	 

	Morehouse: Upokoj sa

	 

	Anómia: Toto sa Ledwellovej kurva vypomstí Serie na fanúšikov a tvrdí že sú sprostí ak sa im páči naša hra

	 

	Morehouse: To nevravela

	 

	Anómia: Jasné že hej Povedala že sme hlupáci čo nechápu jej metafory

	 

	Anómia: Bude jej vina ak sa po tomto fanúšikovská základňa obráti proti nej

	 

	Morehouse: Hej mimochodom trocha sa mierni na Twitteri

	 

	Anómia: Vieš o čo v skutočnosti ide? Naša hra je čoraz obľúbenejšia Nepáči sa jej, že fanúšikovia sa spoliehajú že ich budeme zabávať medzi jednotlivými epizódami Bojí sa že získame priveľkú moc Nabudúce sa pokúsi úplne nás zakázať

	 

	Morehouse: Netrpíš paranojou? Nie sme hrozbou  nezarábame na tom vzdávame im hold

	 

	Anómia: Nezabúdaj že ju poznám Je to skurvená pokrytecká mamonárka

	 

	 

	5. februára 2013

	Zo spravodajskej a zábavnej webstránky The Buzz

	 

	Netflix kúpil megaúspešný youtubový seriál

	Atramentovočierne srdce

	 

	Kultový kreslený seriál Atramentovočierne srdce odchádza z YouTube na Netflix, pričom sa už pracuje na druhej sérii. Partnerom a animátorom Joshovi Blayovi a Edie Ledwellovej, ktorí seriál vymysleli na Highgateskom cintoríne, streamovacia služba údajne zaplatila vysokú šesťcifernú sumu.

	Fanúšikovia seriálu nemajú na jeho presun do mainstreamového média jednotný názor. Niektorí sú nadšení, no iní sa obávajú, že sa tým naruší blízky vzťah medzi tvorcami a fanúšikmi.

	Anonymný superfanúšik Anómia, autor populárnej Drekovej hry, napísal na Twitteri:

	Takže prišla Ledwellovej dávno očakávaná zrada. Zdá sa, že všetko, čo mali fanúšikovia radi, obetuje za prachy. Pripravte sa na najhoršie, Srdiečka.

	 

	6. februára 2013

	Čet v rámci hry medzi Anómiou 

	a tromi moderátormi Drekovej hry

	 

	<Moderátorská miestnosť>

	 

	<6. februára 2013 21.41>

	 

	<Anómia, Srdcovka,

	Zloduch1, Červ28>

	 

	Anómia: Videli ste že ma citovali v The Buzz?

	 

	Srdcovka: Ha Teraz ťa všetci poznajú!

	 

	Anómia: Poznali ma aj predtým

	 

	Anómia: Každý fanúšik chce vedieť kto je Anómia

	 

	Srdcovka: To je pravda chceme!

	 

	Zloduch1: Stále nechápem prečo to nemôžu vedieť ani tvoji verní moderátori

	 

	Anómia: Mám svoje dôvody

	 

	Anómia: Bolo mi jasné že sa presunú na Netflix

	 

	Srdcovka: Odkiaľ vždy vieš čo sa stane?!

	 

	Anómia: Som génius

	V každom prípade tuším budeme potrebovať 2 – 3 nových moderátorov máme čoraz vyššiu návštevnosť

	 

	Anómia: Možno sa opýtam BielejPanny Pripadá mi inteligentná

	 

	Srdcovka: LordDrek hrá dlhšie a mám ho fakt rada

	 

	Anómia: Čo tým chceš povedať že ho máš fakt rada?

	 

	Srdcovka: Je celkom milý a je veľký fanúšik seriálu aj hry

	 

	Anómia: Nechcem tu mať žiadnych kamošov z reálneho života Nezabúdaj na pravidlo číslo 14 Totálna anonymita

	 

	Srdcovka: V reálnom živote ho nepoznám len mi pripadá ako milý chalan!

	 

	Anómia: Okej takže on a BielaPanna A možno ešte Vilepechora ten je tu vždy tak to aspoň využijeme

	 

	Srdcovka: Nemusíš sa dohodnúť s Morehouseom?

	 

	Anómia: Prečo?

	 

	Anómia: Bude spokojný s mojím rozhodnutím

	 

	Anómia: Nezabúdaj že mňa všetci poznajú

	 

	Srdcovka: Haha

	 

	<Otvorila sa nová

	súkromná miestnosť>

	 

	<6. februára 2013 21.43>

	 

	<Zloduch1 pozýva

	Červa28>

	 

	<Červ28 vstúpi do

	miestnosti>

	 

	Zloduch1: Už ani nemôže byť skromnejšia však?

	„Som génius “ 

	 

	Červ28: Anómia ? 

	 

	Zloduch1: Kto iný?

	 

	Červ28: Ešte stále si myslíš že Anómia je žena?

	 

	Zloduch1: Určite je to žena Viem to podľa toho čo píše

	 

	Červ28: Morehouse vie kto je Anómia v reálnom živote a tvrdíže je to muž

	 

	Zloduch1: Len aby všetkých zviedol zo stopy

	 

	Červ28: Anómia je niekto, však ?

	 

	Zloduch1: Každý je niekto

	 

	Červ28: Myslím niekto z prostredia Atramentovočierneho srdca

	 

	Zloduch1: Možno Neviem

	 

	>

	 

	>

	 

	>

	 

	>

	 

	Srdcovka: Mimochodom kde je Morehouse? V poslednom čase sem nechodieva

	 

	Anómia: Neboj sa vráti sa

	 

	 

	Červ28: Škoda, že odchádzajú z YouTube

	Nemám Netflix. Keď som sa to dozvedela rozplakala som sa.

	 

	Zloduch1: Ani mne veľa nechýbalo ale Anómia musí prestať nadávať L******ovej lebo nás nakoniec vypne

	 

	Červ28: Och to nehovor

	zomrela by som

	 

	 

	28. mája 2014 

	Zo spravodajskej

	a zábavnej webstránky The Buzz

	 

	Agent Edie Ledwellovej potvrdil, že je hospitalizovaná

	Po niekoľkých dňoch plných klebiet Allan Yeoman, agent scenáristky a animátorky Edie Ledwellovej, potvrdil, že spoluautorka seriálu Atramentovočierne srdce bola v noci 24. mája hospitalizovaná a neskôr prepustená z nemocnice.

	Yeoman, ktorý vedie kreatívnu agentúru AYCA, vo svojom vyhlásení uviedol: „Na žiadosť Edie Ledwellovej potvrdzujeme, že bola dvadsiateho štvrtého mája prijatá do nemocnice a následne ju prepustili. Edie ďakuje fanúšikom za ich záujem a podporu a žiada, aby rešpektovali jej súkromie, a ona sa tak mohla sústrediť na svoje zdravie.“

	Medzi fanúšikmi sa začali šíriť rôzne dohady, keď sa v novinách objavili správy, že 24. mája krátko po polnoci bola do bytu animátorky privolaná polícia a záchranka, pričom očití svedkovia tvrdili, že Ledwellová bola v bezvedomí a do sanitky ju museli odniesť na nosidlách.

	Fanúšikovská základňa Atramentovočierneho srdca, ktorá je pre svoje správanie na internete označovaná ako „toxická“, bola v reakcii na správu o hospitalizácii Ledwellovej nejednotná. Zatiaľ čo väčšina fanúšikov vyjadrila obavy, zopár trollov si vyslúžilo kritiku za náznaky, že Ledwellová predstierala pokus o samovraždu, aby vyvolala súcit…

	 

	28. mája 2014

	Čety v rámci hry medzi BielouPannou, 

	najnovšou moderátorkou Drekovej hry, a jej 

	spoluautormi s nickmi Morehouse a Anómia

	 

	<Súkromná miestnosť>

	 

	<28. mája 2014 23.03>

	 

	BielaPanna: Takže L******ová sa naozaj pokúsila zabiť

	 

	Morehouse: Vyzerá to tak

	 

	BielaPanna: To je fakt smutné

	 

	Morehouse: Hej

	 

	BielaPanna: Už ste to riešili s Anómiou?

	 

	Morehouse: Ešte nie

	 

	Morehouse: Tuším sa mi vyhýba

	 

	BielaPanna: Prečo?

	 

	Morehouse: Lebo som mu povedal nech dá L******ovej pokoj na Twitteri

	 

	BielaPanna: Hádam si nemyslíš že to urobila preto? Kvôli trollom z Twitteru?

	 

	Morehouse: Neviem ale určite ju netešilo keď ju v jednom kuse označovali za predajnú zradkyňu

	 

	>

	 

	BielaPanna: Si taký zlatý

	 

	Morehouse: Som?!

	 

	BielaPanna: Myslím milý

	 

	BielaPanna: Dokonca ťa ani neštve že Anómia si pripisuje všetky zásluhy za hru

	 

	Morehouse: Nech si ich

	pripisuje

	 

	Morehouse: V živote ide o viac ako o počet sledovateľov na drbnutom

	Twitteri

	 

	BielaPanna: Ha! Si taký dospelý Myslím to vážne bez irónie Naozaj

	 

	BielaPanna: Môžem sa ťa na niečo opýtať?

	 

	Morehouse: Pokojne

	 

	BielaPanna: Je Anómia naozaj muž?

	 

	Morehouse: Hej jasné Prečo sa na to pýtaš?

	 

	BielaPanna: Zloduch1 mi minule tvrdil že podľa neho je Anómia dievča

	 

	BielaPanna: Tak trocha naznačoval že spolu chodíte

	 

	Morehouse: Zloduch1 rád múti vodu Nemala by si veriť ničomu čo povie o mne a Anómii

	 

	 

	BielaPanna: Srdcovka mi vravela že ste sa so Zloduchom1 pohádali

	 

	Morehouse: Hej Občas sa správa ako detinský kretén

	 

	Morehouse: Počkaj

	Anómia je tu

	 

	>

	 

	>

	 

	>

	 

	>

	 

	>

	 

	>

	 

	>

	 

	BielaPanna: Čo píše?

	 

	>

	 

	Morehouse: Chce aby som zajtra moderoval

	 

	>

	 

	>

	 

	>

	 

	>

	 

	 

	 

	 

	 

	<Otvorila sa súkromná

	miestnosť>

	 

	<28. mája 2014 23.05>

	 

	<Anómia pozýva Morehousea> Anómia: Ahoj

	<Morehouse vstúpi do miestnosti>

	 

	Morehouse: Celý deň ti vypisujem

	 

	Anómia: Mal som toho veľa Potrebujem aby si zajtra dopoludnia moderoval Ja nemôžem

	 

	Morehouse: Ani ja mám termín odovzdania jednej štúdie

	 

	Anómia: Tak prečo si tu? Alebo „jedna štúdia“ v skutočnosti znamená BielaPanna?

	 

	Morehouse: Ha ha

	 

	Anómia: Vy dvaja si tuším dobre rozumiete Dúfam že ste si nevymenili žiadne fotky Nezabúdaj na pravidlo číslo 14

	 

	BielaPanna: Zľakla som sa že vie že som ti poslala fotky

	 

	>

	 

	>

	 

	>

	 

	>

	 

	>

	 

	>

	 

	Morehouse: Si ešte tam?

	 

	BielaPanna: Áno

	 

	>

	 

	>

	 

	>

	 

	>

	 

	>

	 

	>

	 

	Morehouse: Dobre hneď

	prídem

	 

	BielaPanna: <3

	 

	>

	 

	>

	 

	>

	 

	>

	 

	>

	 

	>

	 

	Morehouse: Videl si správy?

	 

	Anómia: Čo tú „samovraždu“? Hej videl som

	 

	Morehouse: Počuj musíš dať Ledwellovej pokoj Myslím to vážne

	 

	Anómia: Povedz ostatným fanúšikom  nech jej dajú pokoj Myslíš že som jediný kto má plné zuby jej pokrytectva a pretvárky?

	 

	Morehouse: Iba ty máš päťdesiattisíc sledovateľov na Twitteri ktorých v jednom kuse hecuješ aby ju šikanovali

	 

	Anómia: Ak sa naozaj pokúsila zabiť určite to nesúviselo s Twitterom Pravdepodobne sa len chcela zviditeľniť

	 

	Anómia: Ak teda nemôžeš zajtra moderovať budem musieť napísať Srdcovke

	 

	Morehouse: Prečo nemôžeš moderovať ty?

	 

	Anómia: Termín u lekára

	 

	Morehouse: Si v pohode?

	 

	Anómia: Nejdem k nemu ja ja som len šofér

	 

	Anómia: Lebo ten kokot nemôže ísť verejnou dopravou

	 

	>

	 

	>

	 

	>

	 

	>

	 

	>

	 

	Morehouse: Hotovo

	 

	BielaPanna: Vypočul si ťa?

	 

	Morehouse: Pri Anómii vždy ťažko povedať Možno si z toho niečo vzal

	 

	Morehouse: Nepozdáva sa mu však že si píšeme Ty a ja

	 

	BielaPanna: Hej čo sa týka toho… Kedy mi už aj ty pošleš fotku?

	 

	Morehouse: Nemôžem

	 

	Morehouse: Mám pokazený foťák v mobile

	 

	BielaPanna: Strč sa Morehouse

	 

	Morehouse: Heh Okej nerád sa fotím

	 

	BielaPanna: Keby som vedela že mi nič nepošleš  určite by som ti neposielala tie fotky čo som ti poslala včera večer

	 

	Morehouse: Si nádherná

	 

	Anómia: Nechám ťa teda aby si sa mohol venovať svojej „štúdii“

	 

	<Morehouse odíde>

	 

	<Anómia odíde>

	 

	<Súkromná miestnosť sa

	zatvorila>

	 

	BielaPanna: Vďaka

	 

	Morehouse: Ja nie som

	 

	BielaPanna: Čo na tom záleží? Chcem len tvoju fotku

	 

	BielaPanna: Rada si s tebou píšem Chcem len vedieť ako vyzeráš!

	 

	Morehouse: Predstav si typického počítačového maniaka

	 

	BielaPanna: Počítačových maniakov mám rada Pošli mi fotku!

	 

	Morehouse: Ako sa darí

	na umeleckej škole?

	 

	BielaPanna: Fíha

	nenápadná zmena témy

	 

	(…)

	 

	 

	 

	 

	 

	7. januára 2015 

	Zo spravodajskej

	a zábavnej webstránky The Buzz

	 

	Pozor, fanúšikovia Atramentovočierneho srdca!

	Podľa zdrojov z prostredia seriálu to filmové štúdio Maverick Film Studios myslí s premenou vášho obľúbeného seriálu na celovečerný film úplne vážne! Rozhovory medzi filmovým štúdiom, Joshom Blayom a Edie Ledwellovou sú údajne „v pokročilom štádiu“ a každým dňom sa očakáva dohoda. Čo vravíte na skok z malej obrazovky na veľké plátno? Dajte nám vedieť v komentároch!

	 

	Komentáre sú moderované. The Buzz si vyhradzuje právo vymazať komentáre, ktoré nie sú v súlade s pravidlami.

	 

	Carla Mappinová      Atramentovočierne srdce sa skončilo. Stala sa z neho

	obyčajná dojná krava.

	 

	402      

	52

	Sharon Leamanová Už sa neviem dočkať, podľa mňa z neho bude úžasný film!

	49

	131

	Anómia      Po všetkých tých rečiach o tom, že nebude „žiadny merch“, chce z toho teraz Eduška Pažroška vyžmýkať, čo sa dá.      

	984      

	12

	Brian Daniels      Prečo by nemohla žať plody svojej práce?

	28      49

	Anómia      Lebo tým podráža fanúšikov, vďaka ktorým je tam, kde je.      

	889      

	20

	Brian Daniels      Tak ten film nepozeraj.

	19

	34

	Anómia      Maverick nás potrebuje viac ako Ledwellovú. Keby ju vykopli, fanúšikovská základňa by možno dala filmu šancu.      

	7. januára 2015

	Čety v rámci hry medzi šiestimi

	z ôsmich moderátorov Drekovej hry

	 

	<Otvorila sa nová

	súkromná miestnosť>

	 

	<7. januára 2015 16.01>

	 

	<LordDrek pozýva Vilepechoru, BieluPannu, Srdcovku, Zloducha1, Červa28>

	 

	LordDrek: TOTO JE URGENTNÉ

	 

	<BielaPanna vstúpi do miestnosti>

	 

	BielaPanna: Ide o ten film?

	 

	LordDrek: O niečo oveľa dôležitejšie

	 

	<Srdcovka vstúpi do miestnosti>

	 

	Srdcovka: Preboha videli ste správy?

	 

	BielaPanna: O tom filme?

	 

	Srdcovka: Nie o tých ozbrojencoch čo zastrelili tých karikaturistov v Paríži

	 

	<Červ28 vstúpi

	do miestnosti>

	 

	<Vilepechora vstúpi do miestnosti>

	 

	BielaPanna: Hej Charlie niečo

	 

	LordDrek: Charlie Hebdo

	 

	LordDrek: To isté by sme mali urobiť Ledwellovej Zastreliť ju spolu so všetkými tými kokotmi s ktorými spolupracuje na tom filme a začať odznova

	 

	Vilepechora: Heh

	 

	Červ28: Drek      nežartuj o takých veciach

	 

	BielaPanna: Preto si nás sem všetkých zavolal? Chceš to s nami naplánovať?

	 

	LordDrek: Nie si až tak mimo

	 

	BielaPanna: Prečo si nepozval aj  Anómiu a Morehousea?

	 

	LordDrek: Čo sa týka Anómie uvidíš o chvíľu Morehousea preto lebo neverím že by to nepovedal Anómii

	 

	BielaPanna: Čo by mal povedať Anómii?

	 

	LordDrek: Uvidíš

	 

	Červ28: Mm z vás nervy

	 

	LordDrek: Počkaj keď si vypočuješ čo chcem povedať

	 

	LordDrek: Potom budeš mať iné nervy

	 

	<Zloduch1 vstúpi do miestnosti>

	 

	Zloduch1: Sorry musím sa prezliecť

	 

	Vilepechora: Uvedomuješ

	si že ťa nevidíme však?

	 

	Zloduch1: Ha ha

	 

	Zloduch1: Zo športových vecí

	 

	Vilepechora: Aký šport?

	Zloduch1: Futbal! LordDrek: Okej počúvajte! 

	LordDrek: S Vilepechorom

	sme mali isté podozrenia

	týkajúce sa Anómie

	 

	LordDrek: Takže sme vystopovali jej IP adresu

	 

	BielaPanna: Čože?

	 

	Vilepechora: Zistili sme aj iné veci a niečo sme si pospájali

	 

	Vilepechora: Ale tá IP adresa potvrdzuje kto v skutočnosti je

	 

	Zloduch1: JASNÉ že je to baba!

	 

	LordDrek: Máš pravdu

	 

	LordDrek: Ale nie je to hocijaká baba

	 

	Srdcovka: Čo tým chceš povedať?

	 

	LordDrek: Okej je to takto

	 

	LordDrek: Anómia = Edie Ledwellová

	 

	>

	 

	Zloduch1: Čože? Určite nie

	 

	Červ28: ??????????

	 

	BielaPanna: To nedáva žiadny zmysel!

	 

	Vilepechora: Ale dáva

	 

	Vilepechora: Hrala to na nás

	 

	LordDrek: Spravila z nás hlupákov

	 

	Srdcovka: Prečo by to robila?

	 

	LordDrek: Lebo hrá nečestnú hru

	 

	Zloduch1: Sorry ale neexistuje žeby to mohla byť pravda

	 

	LordDrek: Je to pravda

	 

	LordDrek: L********* sa „dohodne“ s Anómiou že hra bude oficiálna a začne za ňu pýtať prachy

	 

	Vilepechora: Ibaže žiadna Anómia neexistuje Je to Ledwellovej hra Celý čas to tak bolo

	Zloduch1: Tomu neverím BielaPanna: Ani ja BielaPanna: Morehouse by

	s tým nikdy nesúhlasil

	 

	LordDrek: Stretla si sa s Morehouseom osobne?

	 

	BielaPanna: Nie

	 

	Vilepechora: Ani si sa nedívala cez webkameru ako si na tebe honí?

	 

	BielaPanna: Strč sa Vilepechora

	 

	BielaPanna: Skrátka neverím že Morehouse by bol v pohode keby nás Ledwellová takto klamala

	 

	Zloduch1: Čo by získala keby predstierala  že je Anómia a trollovala samu seba?

	 

	LordDrek: Ľahká odpoveď „Stretne sa“ s Anómiou a vyhlási že je to predsa len fajn týpek – má opodstatnené obavy z prílišnej komercializácie a podobných sračiek

	 

	LordDrek: „Speňažme hru Anómia si môže vziať zisk zaslúži si ho “

	 

	LordDrek: Pravdepodobne najme nejakého kripla ktorý bude predstierať že je Anómia aby trocha zahral na city

	 

	LordDrek: Ten kripel potom povie fanúšikom že keď sa s ňou stretol uvedomil si že ju vôbec neodhadol V skutočnosti je skvelá Blay zostane na vedľajšej koľaji alebo podľahne tlaku fanúšikovskej základne ktorá chce hru

	 

	Vilepechora: Fanúšikovia budú Ledwellovú zbožňovať bude mať dobrý ohlas v médiách a zisky

	 

	LordDrek: A fanúšikovia vysolia prachy v presvedčení že ich dostane Anómia

	 

	LordDrek: Jediný problém: Ledwellová bude potrebovať obetného baránka ktorý si odskáče to že „hackol“ Anómiin účet Alebo aká bude výhovorka že jej dovtedy tak nadával?

	 

	LordDrek: Má prachy aj schopnosti aby to hodila na niekoho z nás

	 

	Červ28: Nechápem Anómiu predsa neznáša

	 

	Vilepechora: Všetko len predstierala ty tupelo Bol to spôsob ako sa pred novinármi a fanúšikmi hrať na obeť

	 

	LordDrek: Ak chcete dôkaz teraz vám ho pošlem

	 

	<LordDrek chce poslať

	súbor>

	 

	<Stlač alt+y, ak ho chceš prijať>

	 

	>

	 

	>

	 

	>

	 

	>

	 

	Červ28: Doriti je toho veľa

	 

	Srdcovka: Božemôj ako dlho ste na tom vy dvaja pracovali?

	 

	LordDrek: Celé mesiace

	 

	>

	 

	>

	 

	Srdcovka: Fíha

	 

	Srdcovka: Keď bola hra offline Ledwellová bola práve v nemocnici????? To som si vôbec nespojila!

	 

	BielaPanna: Ste si istí že tie dátumy sedia?

	 

	Srdcovka: Božemôj vždy som vedela že klame ale toto je neskutočné

	 

	Zloduch1: Odkiaľ ste získali maily čo písala svojmu agentovi???

	 

	LordDrek: Od priateľského zdroja v kancelárii jej agenta podľa ktorého je totálna krava

	 

	Srdcovka: BOŽEMÔJ ÁNO – pamätáte sa ako povedala že s Anómiou sa bude baviť len zoči-voči?

	 

	Vilepechora: Hej pripravovala si pôdu

	 

	Srdcovka: Vtedy sa mi to zdalo fakt divné! Prečo by vôbec uvažovala nad stretnutím keď ho tak neznáša?

	 

	Vilepechora: Presne tak

	 

	LordDrek: A prečítajte si aj tie vymazané tweety Preriekla sa viac než raz Omylom písala ako Anómia zo svojho účtu

	 

	Srdcovka: Je mi až fyzicky zle

	 

	Vilepechora:

	A nezabúdajte že na ňu celý čas nadávame priamo pred ňou

	 

	Červ28: Takže toto je koniec hry ? Už nemôžeme hrať ?

	 

	BielaPanna: Nie nie je nebuď hlúpa

	 

	BielaPanna: Hra patrí nám nie jej

	 

	BielaPanna: Hra je významnejšia ako Blay/ Ledwellová

	 

	Červ28: Prestaň používať ich celé mená to nesmieme

	! Pravidlo číslo 14 !

	 

	LordDrek: Podľa mňa by mal B*** vedieť do akej miery ho zradila

	 

	LordDrek: Snaží sa s ním vyjebať rovnako ako s nami

	 

	Vilepechora: Ako mu to dáme vedieť?

	 

	>

	 

	Srdcovka: Mohla by som za ním zájsť ak chcete

	 

	Červ28: Veď ani nevieš kde býva

	 

	Srdcovka: Ale viem Určite sa so mnou stretne

	 

	BielaPanna: Poznáš J***a

	B***a? Fakt?

	 

	Srdcovka: Áno Zabudla som že si sa k nám zrejme pridala až po tom ako som to povedala ostatným  V minulosti som pracovala ako osobná asistentka  L******ovej a B***a

	 

	BielaPanna: Čože????

	 

	Srdcovka: Drek mohli by sme sa s J***om porozprávať obaja

	 

	LordDrek: Nemôžem zlato prepáč mám toho veľa v súvislosti veď vieš s čím

	 

	Červ28: S čím ?

	 

	LordDrek: Ty sa nestaraj

	 

	Červ28: Iba ja nikdy neporušujem pravidlo číslo 14 ?

	 

	Srdcovka: Okej tak pôjdem sama a ukážem mu celý spis

	 

	LordDrek: Myslíš to vážne?

	 

	Srdcovka: Jasné veď sa zachovala odporne

	 

	Zloduch1: Srdcovka  ty ju poznáš Podľa teba by naozaj mohla predstierať že je Anómia?

	 

	Srdcovka: Úprimne? Áno Práca pre ňu nebola príjemná skúsenosť

	Je tvrdá a chce z toho vyťažiť čo najviac

	 

	LordDrek: Naozaj je pre teba okej že pôjdeš sama?

	 

	Srdcovka: Hej jasné

	 

	 

	 

	LordDrek: Kiežby som mohol ísť s tebou

	 

	Vilepechora: Je to od teba fakt milé Srdcovka

	 

	Srdcovka: Všetko pre

	fanúšikov

	 

	Vilepechora: Okej

	nezabudnite Ani slovo v moderátorskej miestnosti alebo pred Anómiou a Morehouseom

	 

	 

	 

	 

	<Otvorila sa nová súkromná

	miestnosť>

	 

	<7. januára 2015 16.25>

	 

	<LordDrek pozýva Srdcovku>

	 

	<Srdcovka vstúpi do miestnosti>

	 

	Srdcovka: Ahoj! Ako sa darí na skúškach?

	 

	Vilepechora: Opatrnosti nie je nikdy dosť

	 

	Vilepechora: A nesprávajte sa inak ako doteraz

	 

	Vilepechora: Žiadne poznámky žiadne náznaky nič

	 

	Vilepechora: Nezabúdajte že bude hľadať obetného baránka

	 

	Červ28: Doriti už musím ísť meškám do práce

	 

	<Červ28 odíde

	z miestnosti>

	 

	BielaPanna: Ja mám moderovať Uvidíme sa neskôr

	 

	<BielaPanna odíde z miestnosti>

	 

	Zloduch1: Ešte stále ste ma nepresvedčili chlapci

	 

	Vilepechora: Prečítaj si celý súbor a zmeníš názor

	 

	<Zloduch1 odíde z miestnosti>

	 

	>

	 

	>

	 

	>

	 

	>

	 

	<Srdcovka odíde z miestnosti>

	 

	LordDrek: Už sú všetci preč?

	 

	LordDrek: Je to náročné ale taký je skrátka Čechov Počuj urobíš mi láskavosť zlato?

	 

	LordDrek: Nevrav Joshovi odkiaľ máš ten spis

	 

	LordDrek: Ak sa dozvie že ho dali dokopy dvaja moderátori Drekovej hry možno mu neuverí

	 

	Srdcovka: Okej ale čo mu mám teda povedať? Odkiaľ ho mám?

	 

	LordDrek: Povedz že ti ho poslali fanúšikovia/ zdroje  ktoré majú obavy To je uveriteľné si vedúca osobnosť fanúšikovskej základne

	 

	Srdcovka: Okej to dáva zmysel Skúsim sa s Joshom stretnúť túto sobotu

	 

	LordDrek: Si hrdinka Daj vedieť ako to dopadlo

	 

	Srdcovka: Jasné xxx

	 

	Srdcovka: Okej musím sa vrátiť do práce ozvem sa xxx

	 

	LordDrek: Vďaka kráska xxx

	 

	<Srdcovka odíde z miestnosti>

	 

	<LordDrek odíde z miestnosti>

	 

	<Súkromná miestnosť sa

	zatvorila>

	 

	Vilepechora: Muhaha

	 

	Vilepechora: Doriti to sú tupci

	 

	Vilepechora: Len neviem či nám to zožral aj Zloduch1

	 

	LordDrek: Komu záleží na tom čo si myslí ten malý buzík

	 

	LordDrek: Stačí keď tomu uverí Blay

	 

	Vilepechora: Máš pravdu

	 

	LordDrek: Práve som tej tlstej krave Srdcovke napísal  že je „kráska“

	 

	Vilepechora: Muhaha ty chudák

	 

	LordDrek: Ale súhlasila že nepovie odkiaľ to všetko má

	 

	Vilepechora: Skvelé!

	 

	Vilepechora: Myslíš že to BielaPanna povie Morehouseovi?

	 

	LordDrek: Nie ak má rozum

	 

	LordDrek: Zapálili sme oheň brácho

	 

	Vilepechora: Heh ak toto vyjde…

	 

	 

	6

	 

	Budeš mať slávu! – Trápne! – vytvor pred búrkou

	 trstine úkryt – viniču, čo bez opory klesá

	daj niečo okrúhle, nech úponkami ovinie sa –

	 smädný kvet ovlaž, nájdi zopár pekných slov

	a poteš nimi ženu! Sláva je márna, sláva nemá cenu!

	Felicia Hemansová

	Properzia Rossi

	 

	 

	 

	V posledný januárový piatok popoludní sedela Robin sama za stolom v malej kancelárii agentúry na Denmark Street a študovala Namotávačov spis, aby zabila čas pred obhliadkou bytu v Actone. Vonku na ulici vládol ruch: okolie Charing Cross Road bolo v dôsledku rozsiahlych stavebných prác celé rozkopané a všetky cesty do kancelárie viedli po doskách popri zbíjačkách a pískajúcich stavbároch. Hluk bol taký veľký, že Robin vôbec nepočula, ako sa otvorili vonkajšie sklené dvere a z ulice vošla potenciálna klientka. Na jej príchod ju upozornil až telefonát.

	Telefón na stole zazvonil, a keď zdvihla, začula Patin barytón.

	„Odkaz od pána Strikea. Mohli by ste ísť túto sobotu do Gatesheadu?“ Bola to šifra. Od minuloročného úspešného vyriešenia odloženého prípadu, za ktorý si agentúra vyslúžila ďalší príval lichotivých novinových článkov, prišli dve výstredné osoby, ktoré si chceli zaplatiť ich služby. Prvá, zjavne duševne chorá žena, prosila Barclayho, v tej chvíli jediného prítomného detektíva, aby jej pomohol dokázať, že vláda ju sleduje cez vetraciu šachtu jej bytu v Gatesheade. Druhý, výrazne potetovaný muž s horúčkovitým výrazom, sa začal Pat vyhrážať, keď mu oznámila, že v kancelárii nie je ani jeden detektív, čo by si mohol zapísať podrobnosti o jeho susedovi, ktorý podľa neho patril do bunky ISIS. Našťastie, Strike vošiel presne vo chvíli, keď muž uchmatol sekretárke zošívačku a zjavne ju chcel do nej hodiť. Odvtedy Strike trval na tom, aby mala Pat zamknuté vonkajšie dvere, keď je v kancelárii sama, a všetci sa dohodli na šifre, ktorá v podstate znamenala: „Mám tu blázna.“

	„Vyzerá nebezpečne?“ opýtala sa ticho Robin a zatvorila Namotávačov spis.

	„Vôbec nie,“ odvetila pokojne Pat.

	„Psychická choroba?“

	„Možno mierna.“

	„Je to muž?“

	„Nie.“

	„Požiadali ste ju, aby odišla?“

	„Áno.“

	„Chce sa stretnúť so Strikeom?“

	„Nie nevyhnutne.“

	„Dobre, Pat, porozprávam sa s ňou. Idem za vami.“

	Robin zložila, vrátila Namotávačov spis naspäť do zásuvky a vyšla na recepciu.

	Na pohovke oproti Patinmu stolu sedela mladá žena s neupravenými hnedými vlasmi siahajúcimi po plecia. Robin okamžite udrelo do očí zopár zvláštností na jej výzore. Celkovo pôsobila zanedbaným, ba dokonca špinavým dojmom: na sebe mala staré členkové topánky, ktorým by bolo treba vymeniť opätky, nedbanlivo nanesené očné linky, ktoré vyzerali ako z predchádzajúceho dňa, a tričko také pokrčené, akoby v ňom aj spala. Kabelka značky Yves Saint Laurent, ktorá ležala na pohovke vedľa nej, však určite stála vyše tisíc libier, teda ak bola pravá. Aj ženin dlhý čierny vlnený kabát vyzeral nový a kvalitný. Keď zbadala Robin, slabo zhíkla, a skôr ako stihla Robin čokoľvek povedať, vychrlila: „Prosím, nevyhadzujte ma. Prosím. Naozaj sa s vami potrebujem porozprávať. Prosím vás.“

	Robin zaváhala. „Dobre, poďte ďalej. Pat, mohli by ste Strikeovi povedať, že môžem ísť do Gatesheadu?“

	„Uhm,“ zamrmlala Pat. „Osobne by som odmietla.“

	Robin odstúpila, aby mohla mladá žena vojsť do kancelárie, a potom Pat naznačila ústami: „Dvadsať minút.“

	Keď Robin zatvorila dvere do kancelárie, všimla si, že žena má vzadu trocha pochlpené vlasy, akoby sa už dávno nečesala, ale visačka vytŕčajúca zo zadnej časti kabáta prezrádzala, že pochádza od Alexandra McQueena.

	„Bola to šifra?“ opýtala sa a obrátila sa k Robin. „To o Gatesheade?“

	„Nie, pravdaže nie,“ zaklamala s upokojujúcim úsmevom Robin. „Posaďte sa.“ Robin si sadla za stôl a žena, ktorá vyzerala zhruba v rovnakom veku, si sadla na stoličku oproti nej. Napriek neučesaným vlasom, zle nanesenému mejkapu a strhanej tvári bola svojím spôsobom príťažlivá. Mala bledú hranatú tvár, plné pery a oči zvláštnej jantárovej farby. Súdiac podľa prízvuku, pochádzala z Londýna. Robin si všimla drobné rozmazané tetovanie na jednej z jej hánok: čierne srdiečko, ktoré vyzeralo, akoby si ho tam vytetovala sama. Nechty mala do krvi ohryzené a ukazovák a prostredník pravej ruky zafarbené dožlta. Celkovo pôsobila dojmom osoby, ktorej sa lepí smola na päty a práve vybehla z domu nejakej boháčky, ktorej cestou ukradla kabát a kabelku.

	„Tipujem, že si nemôžem zapáliť,“ zatiahla.

	„Obávam sa, že nie, sme nefajčiarska…“

	„V pohode,“ prerušila ju žena. „Mám žuvačku.“

	Pohrabala sa v kabelke a najskôr vytiahla hnedý kartónový fascikel plný papierov. Keď sa s kabelkou na kolenách a s fasciklom v ruke snažila vyloviť žuvačku z obalu, papiere vypadli a rozleteli sa po celej dlážke. Robin si všimla, že je to zmes vytlačených tweetov a rukou písaných poznámok.

	„Dopekla, prepáčte,“ zamrmlala zadýchane žena, pozbierala vypadnuté papiere a napchala ich naspäť do fascikla. Keď ho strčila do kabelky a vložila si do úst žuvačku, opäť si sadla, teraz ešte neupravenejšia ako pred chvíľou, s pokrčeným kabátom a taškou obranne položenou na kolenách, akoby to bolo zvieratko, ktoré môže ujsť.

	„Vy ste Robin Ellacottová, však?“

	„Áno,“ prisvedčila Robin.

	„Dúfala som, že sa stretnem s vami. Čítala som o vás v novinách,“ povedala žena. Robin to prekvapilo. Klienti sa zvyčajne chceli stretnúť so Strikeom. „Volám sa Edie Ledwellová. Tá žena na recepcii vravela, že nemáte kapacity na ďalších klientov…“

	„Obávam sa, že…“

	„Bolo mi jasné, že ste určite vyťažení, ale – môžem vám zaplatiť,“ povedala a v hlase jej zaznel zvláštny prekvapený podtón. „Naozaj vám môžem zaplatiť, môžem si to dovoliť a som – ak mám byť úprimná, som zúfalá.“

	„Žiaľ, momentálne toho máme veľa,“ povedala Robin. „Na čakacej listine…“

	„Prosím, môžem vám aspoň vysvetliť, o čo ide? Môžem to urobiť? Prosím! A potom možno… aj keby ste nemohli… aj keby ste mi nemohli pomôcť… možno mi dokážete poradiť, čo mám… alebo odporučiť niekoho, kto by mi vedel pomôcť. Prosím!“

	„Dobre,“ súhlasila Robin, v ktorej to vzbudilo zvedavosť.

	„Okej, takže – už ste počuli o Atramentovočiernom srdci?“

	„Ehm – áno,“ prisvedčila prekvapene Robin. Sesternica Katie ten kreslený seriál raz spomenula pri večeri v Zermatte. Katie ho sledovala, keď bola na materskej dovolenke, a bola ním očarená, no zjavne si nebola istá, či má byť smiešny alebo len čudný. „Je na Netflixe, však? Nikdy som ho nevidela.“

	„Okej, na tom nezáleží,“ povedala Edie. „Podstatné je, že som ho vytvorila spolu so svojím bývalým priateľom a dosiahol úspech alebo ako to nazvať…“ Edie to slovo vyslovila zvláštne napäto. „Črtá sa aj film, ale to je podstatné len preto, lebo… Nijako to nesúvisí s tým, čo od vás potrebujem, ale chcem, aby ste vedeli, že vám môžem zaplatiť.“

	Skôr než Robin stihla niečo povedať, vysypali sa z nej ďalšie slová.

	„Pred niekoľkými rokmi dvaja fanúšikovia nášho seriálu… Predpokladám, že by sa dali nazvať fanúšikmi, teda aspoň na začiatku… V každom prípade, títo dvaja fanúšikovia vytvorili online hru založenú na našich postavách.

	Nikto nevie, kto v skutočnosti sú. Nazývajú sa Anómia a Morehouse. Anómia si pripisuje najväčšie zásluhy a má veľa internetových fanúšikov.

	Niektorí ľudia tvrdia, že Anómia a Morehouse sú jeden a ten istý človek, ale neviem, či je to pravda.

	V každom prípade, Anómia…“ Edie sa zhlboka nadýchla. „On… som si istá, že je to muž… sa rozhodol, že…“

	Zrazu sa zasmiala. Jej smiech bol neveselý; rovnako dobre mohla vykríknuť od bolesti.

	„… že mi urobí zo života neznesiteľné peklo. Každý deň… nikdy neprestane, nikdy s tým neskončí.

	Všetko sa začalo, keď sme s Joshom poskytli rozhovor a opýtali sa nás, či sme videli jeho online hru a či sa nám páčila. A… toto sa ťažko vysvetľuje… V našom seriáli je postava menom Drek, okej? V skutočnosti si hrozne želám, aby tam tá postava nebola, ale na to je už neskoro. V každom prípade, v našom seriáli Drek núti ostatné postavy hrať jeho hru, pričom si zakaždým vymyslí nové pravidlá a vždy sa to skončí zle pre všetkých okrem neho. Jeho hra vlastne vôbec nie je hra, nemá žiadnu logiku, skrátka sa len zahráva s ostatnými postavami.

	V tom rozhovore sa nás teda opýtali, či sme už videli tú hru od Anómie a Morehousea, a ja som odpovedala, že áno, ale že hra v našom seriáli v skutočnosti vôbec nie je hra. Je to skôr metafora. Prepáčte, určite to celé vyznieva hlúpo, ale tak sa to všetko začalo – keď som povedala, že tá hra je vlastne celkom iná ako Drekova hra v seriáli.

	V každom prípade, keď sa ten rozhovor objavil na internete, Anómia zúril. Začal na mňa nonstop útočiť. Vyhlásil, že všetky pravidlá online hry prevzali priamo z Drekových pravidiel, tak prečo tvrdím, že tá hra nie je dobrá? A veľa fanúšikov s ním súhlasilo. Tvrdili, že sa snažím očierniť ich hru, lebo je zadarmo, a ja ju chcem zakázať, aby som mohla vytvoriť oficiálnu Drekovu hru a zarobiť na nej.

	Myslela som, že to prehrmí, ale je to čoraz horšie. Neviete… Vystupňovalo sa to za hranicu… Anómia zverejnil na internete fotku môjho bytu. Presvedčil ľudí, že som pracovala ako prostitútka, keď som bola na mizine. Poslal mi fotky mojej mŕtvej matky a tvrdil, že som klamala o jej smrti. A fanúšikovia tomu všetkému veria a útočia na mňa za veci, ktoré som nikdy neurobila, nikdy nepovedala a ktoré si nemyslím.

	Vie však o mne aj pravdivé veci, ktoré by nemal vedieť. Minulý rok,“ pokračovala Edie a Robin neuniklo, ako sa jej trasú prsty na uškách drahej kabelky, „som sa pokúsila o samovraždu.“

	„Je mi to…“ začala Robin, ale Edie len netrpezlivo mávla rukou: súcit zjavne nepotrebovala.

	„Takmer nikto netušil, že som to urobila, ale Anómia to vedel, skôr ako sa to objavilo v správach. Dokonca vedel, v ktorej nemocnici som bola. Na Twitteri napísal, že som to všetko len narafičila, aby ma fanúšikovia ľutovali.

	V každom prípade, minulú nedeľu…“ Edie sa teraz triasol hlas. „Josh – to je ten týpek, s ktorým som vytvorila Atramentovočierne srdce… Ako som vravela, predtým sme spolu… chodili sme spolu, no rozišli sme sa, ale doteraz spolupracujeme na seriáli… Josh mi zavolal a vyhlásil, že kolujú klebety, že ja som Anómia, na internete útočím sama na seba a vymýšľam si o sebe klamstvá, aby som na seba pritiahla pozornosť a vzbudila súcit. Opýtala som sa ho, odkiaľ to má, ale nechcel mi to prezradiť. Povedal len, že sa to niekde dopočul. A dodal, že chce, aby som mu do očí povedala, že to nie je pravda.

	Opýtala som sa ho: ‚Ako si vôbec môžeš myslieť, že by to mohla byť pravda?‘“ Edie zvýšila hlas, až takmer kričala.

	„Zložila som mu, ale zavolal znova a zasa sme sa pohádali. Odvtedy už uplynuli dva týždne alebo koľko, no on tomu stále verí a ja ho nedokážem presvedčiť…“

	Niekto zaklopal na dvere. „Áno?“ zavolala Robin.

	„Nedáte si kávu?“ opýtala sa Pat, odchýlila dvere a pozrela z Robin na Edie. Robin bolo jasné, že Pat si chcela overiť, či je všetko okej, keďže začula Edin zvýšený hlas.

	„Ja nie, vďaka, Pat,“ odvetila Robin. „Edie?“

	„Ja – nie, ďakujem,“ povedala Edie a Pat opäť zatvorila dvere.

	„Takže predvčerom,“ pokračovala Edie, „sme si s Joshom znova volali a tentoraz vyhlásil, že má spis s ‚dôkazmi‘,“ Edie načrtla vo vzduchu úvodzovky, „podľa ktorých som naozaj Anómia.“

	„Toto je ten…?“ začala Robin a ukázala na kabelku na Ediných kolenách, v ktorej sa skrýval kartónový fascikel.

	„Nie, to sú len veci, čo o mne napísal Anómia. Nemyslím, že ten údajný Joshov spis vôbec existuje. Opýtala som sa, odkiaľ ho má, a on mi to nechcel prezradiť. Bol zhulený,“ dodala Edie. „Fajčí veľa trávy. Znova som mu zložila. Celý včerajšok som strávila tým, že som chodila sem a tam… Aký dôkaz môže mať, že som Anómia? Je to totálne absurdné!“

	Hlas sa jej opäť zvýšil a zlomil. Z jantárových očí jej vytryskli slzy. Keď si ich utierala, rozmazala si očné linky do širokých sivých šmúh na lícach a sluchách. „Môj frajer bol v práci a ja som skrátka – cítila som sa tak strašne zúfalo, a potom som si pomyslela, že je len jeden spôsob, ako to zastaviť. Musím dokázať, kto je Anómia. Totiž, myslím, že to viem.

	Volá sa Seb Montgomery. Chodil s Joshom na umeleckú školu. Josha vyhodili, ale so Sebom zostali priateľmi. Seb nám pomohol nakresliť prvé epizódy Atramentovočierneho srdca. Je to dobrý animátor, ale ukázalo sa, že ho nepotrebujeme. Viem, že ho štvalo, keď sme začali získavať čoraz viac fanúšikov, a zo všetkého obviňoval mňa. Je pravda, že som ho nikdy nemala ktovieako v láske, ale netlačila som na Josha, aby ho vyhodil. Skrátka sme ho už nepotrebovali.

	Seb a Josh sú ešte stále priatelia a Josh povie komukoľvek čokoľvek. Vôbec sa neovláda, hlavne keď je ožratý alebo zhulený, čo je takmer vždy. Práve od neho by mohol mať všetky osobné informácie, ktorými disponuje Anómia, ale dôkaz, že je to naozaj Seb,“ povedala Edie a hánky na uškách kabelky jej zbeleli, „je, že Anómia vie niečo, čo som prezradila len Sebovi. Viete, v seriáli je ešte jedna postava…“

	Hoci Robin s nepozvanou hostkou úprimne súcitila, nenápadne pozrela na hodinky. Minúty plynuli a ona mala pred sebou obhliadku bytu v Actone.

	„… menom Biela panna. Je to duch a aj ona spôsobila kopu problémov, ale to je vedľajšie. Podstatné je, že som raz v krčme Sebovi prezradila, že som sa pri nej čiastočne inšpirovala bývalou spolubývajúcou. A pred mesiacom to Anómia napísal na Twitteri, pričom uviedol aj meno tej spolubývajúcej.

	Zavolala som Sebovi a opýtala som sa ho, komu povedal o Bielej panne a Shereece. Predstieral, že sa nepamätá, že som mu to vravela.

	Klame. Viem, že Seb je Anómia. Viem, že je to tak, a musím to dokázať. Takto sa nedá ďalej žiť. Pred polrokom,“ pokračovala Edie, keď Robin znova otvorila ústa a chcela ju prerušiť, „som sa aj ja prihlásila do tej hry, aby som sa na ňu pozrela zvnútra. Vyzerá naozaj úžasne. Ten, kto ju kreslil, má ozajstný talent, ale ako hra nestojí za veľa – je to skôr kreslená četovacia miestnosť. Mala som dojem, že veľa fanúšikov tam chodí len preto, aby ma mohli ohovárať. Skúsila som sa opýtať ostatných hráčov, kto je Anómia a či o ňom niečo vedia. Niekto mu zrejme prezradil, že kladiem priveľa otázok, lebo ma odtiaľ vyhodili. Včera v noci som takmer nespala, ráno som sa zobudila a pomyslela som si, že s tým musím niečo urobiť, lebo takto to ďalej nejde. Potrebujem profesionálneho vyšetrovateľa, a práve preto…“

	„Edie,“ oslovila ju Robin a konečne sa dostala k slovu, „úplne chápem, prečo chcete zistiť, kto je Anómia, a súcitím s vami, ale…“

	„Prosím,“ zopakovala Edie, ktorá sa pri tých slovách akoby scvrkla vo svojom veľkom kabáte. „Prosím, pomôžte mi. V tejto chvíli som ochotná zaplatiť akúkoľvek sumu.“

	„Nevenujeme sa činnostiam, ktoré by v tomto prípade zrejme boli potrebné,“ dopovedala popravde Robin. „Podľa mňa potrebujete niekoho, kto sa špecializuje na kyberzločiny, ktorým sme sa my nikdy nevenovali. Okrem toho nemáme…“

	„Neviete si predstaviť, aké je uvažovať, kto je za tým – kto ma tak nenávidí. Z jeho slov je jasné… že Josha má rád, ale mňa neznáša. Podľa mňa sa považuje za toho pravého… čo ja viem… Podľa mňa sa domnieva, že by mal mať Atramentovočierne srdce pod úplnou kontrolou: rozhodovať o zápletkách, klásť podmienky filmovej spoločnosti a obsadiť všetkých hercov. Správa sa, akoby mal mať všetko pod palcom on a akoby som bola len nejaká nepohodlná… nejaká nepohodlná príživníčka, ktorá sa náhodou prilepila na niečo, čo zbožňuje.“

	„Počúvajte,“ povedala jemne Robin, „dám vám názvy dvoch ďalších agentúr, ktoré by vám mohli pomôcť, lebo si nemyslím, že tá naša je pre vás vhodná.“

	Robin napísala oba názvy na lístoček a podala ho Edie.

	„Ďakujem,“ odvetila tichým hlasom Edie. Papierik sa trocha zachvel, keď sklopila zrak na názvy agentúr. „Kiežby… Tak trocha som dúfala, že to vezmete vy, ale keď nemôžete… Vopchala si lístoček do kabelky a Robin odolala nutkaniu vyhŕknuť, aby ho nestratila, čo sa zdalo až príliš pravdepodobné. Edie si všimla, že Robin hľadí na kabelku, a trocha ju nadvihla.

	„Mám ju ešte len mesiac,“ povedala, obrátila ju a ukázala Robin zopár čiernych škvŕn na tmavočervenej koži. „Vybuchlo mi pero. Neviem udržiavať veci v dobrom stave. Kúpila som si ju, lebo som si povedala, že si ju zaslúžim, lebo sme dosiahli úspech… Ha ha ha,“ dodala trpko. „Fakt obrovský úspech.“

	Vstala s kabelkou v rukách a Robin sa tiež postavila. Ostré svetlo v kancelárii zvýrazňovalo, aká je Edie bledá, a keď k nej Robin pristúpila a chcela otvoriť dvere, uvedomila si, že to, čo považovala za špinu alebo mejkap na Edinom krku, sú v skutočnosti modriny.

	„Čo to máte na krku?“

	„Čože?“ vyhŕkla Edie.

	„Na krku,“ zopakovala Robin a ukázala naň. „Máte tam modriny.“

	„Aha.“ Edie si pritisla ruku na miesto, kde si ich Robin všimla. „To je nič. Ako ste si mohli všimnúť, som nemotorná.“

	Keď Robin a Edie vyšli na recepciu, Pat zdvihla hlavu. „Mohla by som ísť u vás na toaletu?“ opýtala sa so stiahnutým hrdlom Edie.

	„Je na odpočívadle hneď za dverami,“ nasmerovala ju Robin.

	„Dobre. Tak teda… dovidenia.“

	Sklené dvere sa otvorili a zatvorili a Edie Ledwellová bola preč.

	Stále beží, čoraz divšie svorka psov sa za ňou rúti, 

	stále beží, čoraz väčšmi sa k nej blížia lovci krutí…

	Amy Levyová

	Beh na smrť

	 

	 

	 

	„Čo to malo znamenať?“ opýtala sa Pat tým svojím chrapľavým hlasom.

	„Chcela, aby sme zistili, kto ju obťažuje na internete,“ vysvetlila Robin. Hoci bola pravda, že nemali kapacity na ďalšieho klienta a agentúra sa nešpecializovala na kyberzločiny, Robin by prípad Edie Ledwellovej najradšej prijala. Čím úspešnejšia bola agentúra, tým väčší bol podiel nesympatických osôb, ktoré sa v nej vyskytovali. Pravdaže, ak sa niekto snažil dokázať neveru alebo zradu, logicky bol pod určitým tlakom, ale zopár najnovších klientov vrátane miliardára zo South Audley Street malo rozhodne sklon správať sa k Robin ako k slúžke. Úprimné slová Edie Ledwellovej „dúfala som, že to vezmete vy“ Robin dojali.

	Spoza sklených dverí k nim doľahlo hlasné spláchnutie toalety na odpočívadle. Robin videla, ako sa za nimi mihol tmavý tieň Edinho čierneho kabáta, a potom počula, ako schádza po kovových schodoch. „Vy ste ju odmietli?“ zachrapčala Pat, keď si potiahla z elektronickej cigarety.

	„Musela som,“ odvetila Robin a vykročila do kuchynky. Pred odchodom do Actonu mala ešte čas na šálku čaju.

	„Dobre,“ vyhlásila bez okolkov Pat a pokračovala v písaní. „Nepáčila sa mi.“

	„Prečo nie?“ Robin sa obrátila a pozrela na sekretárku.

	„Pripadala sa mi hrozne teatrálna. A mala by sa učesať.“

	Robin, zvyknutá na Patin rýchly a nekompromisný úsudok, ktorý sa zvyčajne zakladal predovšetkým na vonkajšom vzhľade a občas aj na povrchnej podobnosti s ľuďmi, ktorých poznala v minulosti, sa neobťažovala protirečiť.

	„Dáte si čaj?“ opýtala sa, keď zovrela voda.

	„Áno, vďaka,“ odvetila Pat s elektronickou cigaretou v ústach a ďalej písala. Robin obom pripravila nápoje, vrátila sa do kancelárie, zatvorila za sebou dvere a znova si sadla za stôl. Niekoľko sekúnd neprítomne civela na Namotávačov spis, no potom ho odsunula nabok, zapla počítač a vygooglila „atramentovočierne srdce seriál“. „Nezávislý kreslený seriál pritiahol množstvo fanúšikov…“ „Prelomový úspech…“ „Z YouTube do Hollywoodu: Uspeje Atramentovočierne srdce na veľkom plátne?“

	Robin otvorila YouTube, našla prvú epizódu kresleného seriálu a pustila si ju.

	Strašidelný zvonivý klavír hral v rozvírenej kreslenej hmle, ktorá sa pomaly rozplývala a odhaľovala náhrobné kamene v mesačnom svite. Záber kĺzal po kamenných anjeloch obrastených brečtanom, až kým sa v ňom nezjavila priehľadná perleťovobiela ženská postava, ktorá osamelo stála medzi hrobmi.

	„Smutná, som taká smutná,“ vzdychla si. Jej tvár bola nakreslená jednoducho, ale bolo zvláštne, ako zlovestne pôsobil jej slabý úsmev.

	Odvrátila sa a vznášala sa preč pomedzi hroby, až sa napokon rozplynula v tme. V popredí sa s nepríjemným mľasknutím zo zeme vynorilo niečo lesklé a čierne. Keď sa to obrátilo tvárou k divákovi, Robin zistila, že je to čierne ľudské srdce s usmievavou nevinnou tvárou, ktorá bola v úplnom rozpore s jeho odporným vzhľadom. Robin si matne uvedomila, že sklené dvere vedúce na recepciu sa znova otvorili. Srdce zamávalo preseknutou tepnou a prehovorilo žoviálnym hlasom detského televízneho moderátora:

	„Ahojte! Volám sa Srdco. Žijem tu na Highgateskom cintoríne so svojimi priateľmi. Možno sa čudujete, prečo som sa nerozložil…“

	Ozvalo sa klopanie na vnútorné dvere a vošla Midge.

	„Je to preto, lebo som zlý!“

	„Ach, prepáč,“ povedala Midge, „myslela som, že máš popoludní voľno. Potrebujem…“

	Stíchla, zatvárila sa znepokojene a presunula sa za Robin, aby videla na obrazovku, kde sa teraz Srdco preháňal medzi hrobmi a zoznamoval divákov s rôznymi postavami, ktoré vyliezali zo zeme a pridávali sa k nemu.

	„To nemyslíš vážne,“ vyhlásila so znechuteným výrazom Midge. „Ešte aj ty?“

	Robin stíšila seriál. „Čo tým myslíš?“

	„Moja bývalá bola tým sprostým seriálom posadnutá. Je to sračka. Ako niečo, čo vymyslíš na drogách.“

	„Nikdy predtým som ho nevidela,“ povedala Robin. „Pred chvíľou tu bola jeho autorka a chcela si nás najať.“

	„Kto? Ako sa volá – Ledwellová?“

	„Áno,“ prisvedčila Robin. Prekvapilo ju, že Midge mala to meno na jazyku.

	Midge si správne vysvetlila Robinin výraz a dodala: „Beth ju neznášala.“

	„Naozaj? Prečo?“

	„Netuším,“ odvetila Midge. „Tá fanúšikovská základňa je toxická. Zahraj sa so mnou, brácho!“ dodala piskľavým hlasom.

	„Čože?“ Robin sa slabo zasmiala.

	„Je to hláška zo seriálu. Beth to vravievala, vždy keď som niečo odmietla urobiť. Zahraj sa so mnou, brácho! Smiešne. Hrala aj tú sprostú online hru.“

	„Tú, ktorej autorom je Anómia?“ zaujímala sa Robin.

	„Netuším, kto je jej autorom. Detinská sprostosť,“ uzavrela Midge a vzala zo stola Namotávačov spis. „Môžem si ho zobrať? Mám k nemu poznámky.“

	„Nech sa páči.“

	Keď Midge vyšla z miestnosti, Robin zazvonil mobil. Volal Strike. Zastavila stíšený seriál.

	„Ahoj.“

	„Ahoj.“ Strike znel, akoby bol v hlučnom prostredí: počula ruch dopravy. „Prepáč, viem, že máš popoludní voľno…“

	„V pohode,“ prerušila ho Robin. „Ešte som v kancelárii. O šiestej mám obhliadku bytu v Actone, takže nemalo veľký zmysel ísť predtým domov.“

	„Aha, okej,“ povedal Strike. „Čo by si povedala, keby sme si zajtra vymenili úlohy? Lepšie by sa mi hodilo, keby som pracoval na Sloane Square namiesto Camdenu.“

	„Jasné, v pohode,“ zopakovala Robin. Na obrazovke počítača pred ňou stálo čierne srdce a ukazovalo do tmavého mauzólea.

	„Vďaka, vážim si to,“ povedal Strike. „Všetko v pohode?“ dodal, lebo v Robininom hlase postrehol čudný tón.

	„V pohode, len sme tu pred chvíľou mali Gateshead. Teda aspoň podľa Pat, ale v skutočnosti to tak nebolo. Počul si už o Atramentovočiernom srdci?“

	„Nie. Čo je to, krčma?“

	„Kreslený seriál,“ objasnila Robin a znova ho pustila, no zvuk nechala stíšený. Srdco vystrašene cúvol pred postavou, ktorá sa pomaly vynárala z hrobky. Bola veľká, zhrbená a zahalená do čierneho plášťa, s tvárou pripomínajúcou veľký zobák. „Jeho autorka chcela, aby sme sa pozreli na fanúšika, ktorý jej robí zle na internete.“

	„Uhm,“ zamrmlal Strike. „Čo si jej povedala?“

	„Že nemáme kapacity, ale odporučila som jej Pattersona a McCabesa.

	Obaja sa venujú kyberzločinom.“

	„Uhm. Nemám rád, keď posúvam Pattersonovi prácu.“

	„Chcela som jej pomôcť,“ povedala trocha obranným tónom Robin.

	„Nebola na tom dobre.“

	„Chápem,“ uznal Strike. „Tak teda vďaka za výmenu, máš to u mňa.“

	Keď zložil, Robin znova zapla zvuk a sústredila sa na seriál, ale ani po niekoľkých minútach v ňom nedokázala nájsť zmysel. Možno jej unikli kľúčové body deja, kým bol stíšený zvuk, ale celkovo musela súhlasiť s Midge. Seriál bol síce nádherne animovaný, ale pôsobil na ňu dojmom morbídnej predstavy nejakého huliča.

	Práve sa chystala vypnúť počítač, keď Pat zaklopala a opäť vošla do miestnosti.

	„Toto zostalo na toalete,“ povedala a zamávala kartónovým fasciklom.

	„Zrejme to tam nechalo to zanedbané dievča. Ležalo to na nádržke.“

	„Aha,“ zamrmlala Robin a vzala si fascikel. „Okej… no, možno sa poň vráti. Ak nie, mali by sme zistiť, kam by sme jej to mohli poslať. Nemohli by ste sa pozrieť, či nemá nejakého agenta alebo čo, Pat? Volá sa Edie Ledwellová.“ Pat pred odchodom potiahla nosom, čím dala jasne najavo, že Edie Ledwellová sa jej teraz pozdáva ešte menej, keďže si zabudla svoj fascikel.

	Robin počkala, kým sa za ňou zatvoria dvere, a potom ho otvorila. Edie si vytlačila veľké množstvo tweetov účtu Anómia, ku ktorým výrazným rukopisom doplnila vysvetlivky.

	Účet mal na Twitteri viac ako päťdesiattisíc sledovateľov. Robin začala listovať v tweetoch, ktoré neboli usporiadané podľa dátumu, lebo predtým spadli na zem.

	 

	Anómia

	@AnómiaMajsterHry

	 

	Tí, čo žerú Pažroškine smutné príbehy o chudobe, by mali vedieť, že zazobaný strýko jej okolo roku 2000 dal dva veľké balíky peňazí. #EduškaKlamuška

	 

	22. septembra 2011 16.21

	 

	Edie pod tweet dopísala: Anómia ma prezýva buď EduškaPažroška, lebo som vyliečená bulimička a vraj mi záleží len na peniazoch, alebo EduškaKlamuška, lebo údajne nonstop klamem o svojej minulosti a inšpirácii. Je pravda, že strýko mi dal nejaké peniaze. Prvý raz dvesto libier, druhý raz päťsto. Vtedy som bola bezdomovkyňa. Dal mi tie peniaze so slovami, že viac pre mňa spraviť nemôže. Josh to vie a mohol to prezradiť aj Sebovi.

	Robin obrátila stránku.

	 

	 

	Anómia

	@AnómiaMajsterHry

	 

	Pažroška sa v súkromí smeje, že postavu tej suky Bielej panny založila na bývalej spolubývajúcej tmavej pleti menom Shereece Summersová. Vyvyšuj sa aj naďalej, Eduška.

	 

	24. januára 2015 3.45

	 

	 

	Povedala som Sebovi, že keď sme rozvíjali postavu ducha menom Biela panna, v niektorých veciach som sa inšpirovala Shereece. Nikdy som to neprezradila nikomu inému.

	Robin pozrela na ďalší tweet.

	 

	Anómia

	@AnómiaMajsterHry

	 

	Zaujímavá novinka, fanúšikovia hry. #EduškaPažroška možno pohŕda NAŠOU hrou, ale ukazuje sa, že je odborníčkou na iné hry. #Štetka

	 

	 

	13. apríla 2012 16.21

	 

	Toto, napísala Edie, je jeden z jeho obľúbených trikov. Nahovorí ostatných neprajníkov, s ktorými sa priatelí, aby zaňho odviedli špinavú prácu a prišli s niečím, čo potom môže šíriť, aby ho nikto nemohol nahlásiť za to, že tie kraviny vymýšľa sám.

	Robin obrátila stránku.

	 

	 

	Anómia

	@AnómiaMajsterHry

	 

	Edie Ledwellová sa údajne „pokúsila o samovraždu“. Agent to zatiaľ nekomentoval. Má niekto nejaké info?

	 

	24. mája 2014 22.59

	 

	Anómia

	@AnómiaMajsterHry

	 

	Podľa istého zdroja je v Kensingtonskej nemocnici. Vraj sa predávkovala.

	 

	24. mája 2014 23.26

	 

	Pod toto Edie dopísala: Anómia sa o tom dozvedel v priebehu niekoľkých hodín. Myslela som, že o tom vie iba Josh.

	 

	Anómia

	@AnómiaMajsterHry

	 

	Hmmmmm…

	 

	 

	25. mája 2014 00.16

	 

	 

	Kravina. Do nemocnice som neprišla po svojich. Nespomínam si, ako som sa tam dostala, lebo som bola v bezvedomí. Tento Johnny je ďalším z jeho malých pomocníčkov, čo ho zásobujú klamstvami.

	 

	 

	Anómia

	@AnómiaMajsterHry

	 

	?

	 

	25. mája 2014 01.09

	 

	 

	Sally Anne je falošný účet vytvorený v ten istý večer a už nikdy viac sa neozval. Odvtedy tvrdia, že som si dala upraviť nos.

	Pod tým bolo niekoľko odpovedí na správy o Ledwellovej pokuse o samovraždu.

	 

	Max R @mreger#5

	odpovedáte používateľovi @AnómiaMajsterHry 

	Podľa mňa je to blbosť. Určite si dala upraviť ten svoj obrovský frňák. #AféraNos

	 

	Lepinov učeník @LepinovUčen1k 

	odpovedáte  používateľovi @AnómiaMajsterHry

	Nebýva niekto blízko tej nemocnice? Nemal by byť problém odfotiť ju, keď odtiaľ bude odchádzať. #AféraNos

	 

	Algernon Gizzard Esq @Gizzard_Al

	odpovedáte používateľovi @AnómiaMajsterHry

	Smrť spôsobená nevydarenou operáciou nosa by bola fakt smiešna.

	 

	 

	 

	DrekJeMojeDuchovneZviera @hrajDrekovuhru 

	odpovedáte používateľovi @Gizzard_Al @LepinovUčen1k @AnómiaMajsterHry

	 

	 

	 

	 

	Zozo @atramentovesrdce28

	odpovedáte  používateľovi  @AnómiaMajsterHry

	Prestaňte sa na tom smiať . Čo ak je to pravda .

	 

	Laura May @May_Flower

	odpovedáte používateľovi @AnómiaMajsterHry

	Ak sa naozaj pokúsila zabiť, to, čo robíš, nie je v pohode.

	 

	Andi Reddy @ydderidna

	odpovedáte používateľovi @May_Flower

	@AnómiaMajsterHry

	Keby to naozaj urobila, vydali by nejaké stanovisko. #trollujepresúcit

	 

	 

	Robin pozrela na hodinky: ak chcela vidieť ten byt v Actone, bol najvyšší čas vyraziť. Zatvorila fascikel a spolu s prázdnym hrnčekom ho odniesla na recepciu. Midge sedela na pohovke a dopisovala poznámky do Namotávačovho spisu.

	„Máte na dnešný večer nejaké plány?“ opýtala sa Pat, keď si Robin vzala kabát z háčika pri dverách.

	„Idem na obhliadku bytu v Actone,“ odvetila Robin. „Dúfam, že je lepší ako ten posledný, čo som videla. Celý strop v kúpeľni bol plesnivý a umývadlo sa oddeľovalo od steny. Realitný maklér tvrdil, že je ‚v pôvodnom stave‘.“

	„Nechutné londýnske nehnuteľnosti,“ zahundrala Midge, ani nezdvihla zrak. „Ja bývam v podstate v škatuli od topánok.“

	Robin sa rozlúčila so zvyšnými dvomi ženami a odišla. Na Denmark Street bolo chladno. Cestou na stanicu metra sa pristihla, že medzi okoloidúcimi hľadá Edie Ledwellovú, ktorá si už možno všimla, že jej chýba fascikel, ale nebolo po nej ani stopy.

	Premávka hustla. Robin niečo vŕtalo v hlave, ale nevedela určiť, o čo ide. Až navrchu eskalátora si uvedomila, že to nijako nesúvisí s Edie Ledwellovou ani s jej seriálom.

	Strike nemal dnes večer pracovať, tak kde presne plánoval stráviť noc, keď mu na druhý deň ráno viac vyhovovalo sledovať Dlhoprstého byt na Sloane Square než Nôžkinu školu v Camdene?

	To dievča bolo bezstarostné… 

	v podstate malo dobré srdce, 

	no často slová nezvážilo

	a boli bôľne, zraňujúce.

	Christina  Rossetti

	Jessie Cameronová

	 

	 

	 

	Vchod do baru Nightjar, kam mal Strike v ten večer namierené, nebolo ľahké nájsť. Najskôr prešiel rovno okolo nenápadných drevených dverí na City Road, takže sa musel vrátiť. Až keď zazvonil a nadiktoval svoje meno, mohol vojsť do slabo osvetleného suterénu plného tmavého dreva a priznaných tehál. Malo to byť už jeho šieste rande s Madeline Coursonovou-Milesovou.

	Všetky ich predchádzajúce spoločné večery sa začali v bare alebo reštaurácii podľa jej výberu a končili sa u nej doma v Pimlicu – v dome prestavanom zo stajní, kde bývala so synom Henrym, ktorého porodila ako devätnásťročná. Henryho otec, za ktorého sa Madeline nikdy nevydala, mal v tom čase tiež devätnásť rokov. Neskôr sa z neho stal úspešný interiérový dizajnér a na Strikea zapôsobilo, ako priateľsky spolu zjavne vychádzajú.

	Po rozchode s Henryho otcom sa Madeline vydala za herca, ktorý ju opustil kvôli hlavnej hrdinke svojho prvého filmu. Strike bol rozhodne celkom iný ako umelecké typy, s ktorými Madeline chodila doteraz, ale našťastie pre detektíva, zmena sa jej zjavne pozdávala. Keď Strike náhodou v dome natrafil na šestnásťročného Henryho, chlapec odpovedal jednoslabične a horko-ťažko zdvorilo. Strike to však nebral osobne. Ešte nezabudol na vlastné pocity k mužom, ktorých si domov vodievala jeho matka.

	Detektív bol úplne spokojný, že jeho nová priateľka vyberá miesta, kde sa budú stretávať. Jeho život tak dlho ovládala práca, že už vôbec netušil, ktoré sú najlepšie londýnske nočné podniky. Niekoľko jeho bývalých vrátane niekdajšej snúbenice Charlotte bolo večne nespokojných s tým, kam si ich mohol dovoliť pozvať, ale v poslednom čase mal toľko peňazí, že sa nemusel obávať účtov v baroch a reštauráciách. Jeho jedinou výhradou bolo, že Madeline občas akoby zabudla, že taký veľký chlap ako on potrebuje po dlhom pracovnom dni zjesť viac ako len niečo malé v bare, a tak si cestou do Nightjaru, kde ho mali podľa Madeline čakať dobré nápoje a živá hudba, pre istotu doprial Big Mac s veľkými hranolčekmi. Uviedli ho k stolu pre dvoch, kde si sadol a čakal. Madeline zvyčajne meškala aspoň pol hodiny. Viedla úspešný podnik s vlajkovým obchodom na Bond Street, kde predávala a požičiavala šperky prominentným klientkam vrátane najslávnejších herečiek a členiek kráľovskej rodiny. Strike si začínal zvykať, že Madeline vždy prišla celá bez seba a horúčkovito rozprávala o najnovšom pracovnom probléme, až kým sa po niekoľkých hltoch alkoholu neuvoľnila. Úspech dosiahla celkom sama a Strikeovi sa páčilo, s akou oddanosťou sa venuje práci, s akou vášňou vníma svoj podnik a aké výstižné postrehy dokáže trúsiť o ľuďoch, čo ju podceňovali pre jej prízvuk a pôvod. Okrem toho bola krásna a túžila po ňom, čo bolo po dlhom období núteného celibátu a tej nebezpečnej chvíli s Robin pred Ritzom mimoriadne vítaným balzamom na jeho ego. Hoci nikomu zo svojich priateľov neprezradil, že sa s ňou stretáva, snažil sa „tomu dať šancu“.

	„Vďaka, počkám,“ povedal čašníčke, keď sa ho opýtala, čo si dá, a nasledujúcich dvadsať minút strávil čítaním nápojového lístka, ktorý bol pozoruhodný svojou dĺžkou aj extravagantnou ponukou. K vedľajšiemu stolu práve priniesli dva kokteilové poháre s okrajmi ozdobenými cukrovou vatou. Strike by bol oveľa spokojnejší s pollitrom piva Doom Bar.

	„Zlato, hrozne ma mrzí, že zasa meškám,“ ozval sa napokon Medelinin zadýchaný hlas. Na sebe mala semišové minišaty a čižmy a vyzerala úžasne ako vždy, keď sa niekde stretli. Vkĺzla na stoličku vedľa neho, objala ho okolo krku, pritiahla si ho a vtisla mu bozk na ústa.

	„Musela som sa stretnúť s právnikmi,“ začala. „Bože, potrebujem si niečo dať. Prezreli si tie fotky a zhodli sa, že tie mrchy z Eldorada mi zjavne ukradli dizajn. Hodinu a pol mi vysvetľovali, prečo sa to ťažko dokazuje, akoby som to nevedela aj sama – no predpokladám, že keď mi povedia to isté desiatimi rôznymi spôsobmi, čas plynie, a keďže si účtujú odmenu podľa počtu odpracovaných hodín, je jasné… Ešte som si nevybrala, príďte neskôr,“ vyštekla na čašníčku, keď k nim opäť podišla. Dievčina sa vzdialila. Madeline si od Strikea vzala nápojový lístok.

	„Čo si dáš? Potrebujem niečo silné… Čo vravíš na toto miesto? Je super, však? Čo si dám? Vodku – áno, dám si Orca Punch. Kam zmizla tá baba?“

	„Práve si jej povedala, že má zmiznúť,“ podotkol Strike.

	„Doriti, bola som bezočivá? Naozaj? Mám za sebou príšerný deň… Máme nového bezpečnostného pracovníka, ktorý je fakt hrozný. Dnes popoludní takmer zabránil Lucinde Richardsonovej vojsť do obchodu. Tuším mu musím vyrobiť ťahák, aby vedel, kto je kto… Aha, tam je,“ povedala Madeline a usmiala sa na čašníčku, ktorá sa vrátila s trocha ostražitým výrazom. „Dala by som si Orca Punch.“

	„A jedno Toronto, prosím,“ ozval sa Strike. Čašníčka sa naňho usmiala a odkráčala.

	„Aký deň si mal ty?“ opýtala sa ho Madeline, no skôr ako stihol odpovedať, pod stolom mu skĺzla rukou na stehno. „Zlato, musím sa ťa na niečo opýtať a mám z toho mierne obavy. Rada by som sa ťa na to opýtala hneď, nech to mám z krku.“

	„Čakal som to,“ povedal vážne Strike. „Nie, nebudem ti robiť modela.“ Madeline vybuchla do smiechu.

	„Dočerta, bol by si fantastický. To by bola reklama! Dala by som ti diadém. Vtipné, že to vravíš, lebo… Pripravuje sa to už dlhšie, ale bojím sa, ako to prijmeš… Súvisí to so Charlotte Campbellovou.“

	„Čo s ňou?“ Strike sa snažil, aby to vyznelo nenútene.

	V ten večer, keď sa zoznámili, Madeline večerala s Charlottiným nevlastným bratom, takže ho neprekvapilo, že má dosť informácií o ich dlhom a komplikovanom vzťahu. Ešte pred druhým stretnutím si však nezabudol overiť, nakoľko sa s jeho bývalou snúbenicou priatelí, a bol spokojný, keď sa dozvedel, že obe ženy sa poznajú len zbežne: Madeline požičiavala Charlotte šperky a občas na seba natrafili na rôznych spoločenských akciách a večierkoch, na aké bežne chodili jej klientky.

	„Minulý rok súhlasila, že bude jednou z modeliek mojej novej kolekcie,“ povedala Madeline a pozorne sledovala, ako Strike zareaguje. „Mala som čudný pocit z toho, že by som ti to mala oznámiť. Budú štyri: Alice de Bocková, Siobhan Vickeryová, Constance Cartwrightová…“

	Ani jedno z tých mien Strikeovi nič nehovorilo a Madeline to z jeho prázdneho výrazu zjavne vyčítala.

	„Vieš, všetky sú tak trocha… Alice je tá modelka odsúdená za krádež v obchode, Siobhan mala pomer s Evanom Duffieldom, keď bol ešte ženatý… Moja kolekcia sa volá ‚Neslávne známa‘, takže som chcela spolupracovať so ženami, ktoré sú… povedzme, známe z bulvárnych stĺpčekov. Mala medzi nimi byť aj Gigi Cazenovová,“ dodala Madeline a zrazu zvážnela.

	„Tá úbohá dievčina, čo sa…“

	„Na Silvestra obesila,“ dopovedal Strike. Neskôr si o nej niečo prečítal. Dvadsaťtriročná popová speváčka nevydávala piesne, ktoré by Strike dobrovoľne počúval. Fotografie v novinách zachytávali jej úzku tvár s obrovskými očami, ktorou mu pripomínala vyplašenú srnu. Pol roka pred smrťou bola hovorkyňou environmentálnej charitatívnej organizácie.

	„Presne tak. Ocitla sa v záplave nenávisti na sociálnych sieťach, ktorá sa neskôr ukázala ako ničím nepodložená, a mne pripadalo, že by bolo skvelé, keby touto formou poslala do riti všetkých, čo ju prenasledovali. V každom prípade, Charlotte súhlasila so spoluprácou a fotiť by sme mali budúci týždeň. Ale ak nechceš, aby som s ňou spolupracovala, môžeme ju vynechať…“

	„Nebuď hlúpa,“ prerušil ju Strike. „Je to tvoja vec – tvoja firma. Mne je to jedno. So mnou to nemá nič spoločné.“

	Tá správa ho nepotešila, ale ani neprekvapila. Charlotte za tie roky, čo ju poznal, príležitostne niečo nafotila, a popri tom písala pre Vogue a Tatler. Boli to typické záložné plány krásnej ženy, ktorá nemusí pracovať.

	„Myslíš to vážne? Naozaj? Určite bude skvelá a všetky štyri spolu rozhodne urobia rozruch. Charlotte chcem nasadiť obojok ozdobený nebrúsenými smaragdmi.“

	„Obojok?“ zopakoval Strike a myslel pritom na psy.

	„Je to hrubý náhrdelník, ktorý tesne obopína krk,“ vysvetlila so smiechom Madeline a znova ho pobozkala. „Bože, som taká rada, že ťa šperky vôbec nezaujímajú. Je to fakt príjemná zmena.“

	„Zaujíma sa väčšina mužov o šperky?“

	„Bol by si prekvapený. Vlastne neviem, či sa zaujímajú o šperky, ale často ich celkom zaujíma dizajn alebo hodnota drahokamov, alebo majú svoj názor… Už ma unavuje, keď mi muži predostierajú svoje názory – alebo mám možno len plné zuby právnikov. Kde je tá prekliata baba? Mám chuť na drink…“

	Ako Strike očakával, keď do seba Madeline hodila polovicu pohára Orca Punch, trocha sa uvoľnila. Na malé pódium vyšlo džezové kvarteto. Rukou sa mu zľahka dotýkala stehna a navzájom si nahlas rozprávali rovno do uší.

	„Už si mi vravel, aký si mal deň?“ opýtala sa ho, keď im priniesli druhé drinky.

	„Nie,“ odvetil Strike, „ale bol fajn.“

	Madeline trocha hnevalo, že jej nikdy neprezrádzal podrobnosti o jednotlivých prípadoch. Občas žartovali, že vyšetruje londýnskeho starostu Borisa Johnsona, takže by si mohol vymyslieť nejaký zábavný zločin, pri ktorom ho pristihol, no vzhľadom na to, ako hlasno práve hral saxofonista, nechcelo sa mu namáhať si pľúca natoľko, aby ho pochopila. Napokon však hudba konečne na okamih stíchla a doznel aj potlesk.

	„Počula si už o Atramentovočiernom srdci?“ opýtal sa Strike.

	„O čom? Aha – počkať – nie je to ten čudný kreslený seriál?“

	„Hej. Poznáš ho?“

	„Nie, ani nie, ale Henry ho mal istý čas rád,“ povedala. „Vystupuje v ňom postava, ktorá sa volá Dred alebo Dreg alebo tak nejako, však?“

	„Neviem,“ povedal Strike. „Dnes som o ňom počul prvýkrát.“

	„Áno, Henry mal Drega rád. Nevyhodili chlapíka, čo zaňho predtým rozprával? Marí sa mi, že Henry to rozoberal s priateľmi. Potom ho ten seriál prestal baviť. Všetky tie youtubové videá idú tak trocha mimo mňa. Tam sa šperky nepredávajú.“

	„Kde sa najlepšie predávajú šperky?“

	„Na Instagrame,“ odvetila pohotovo Madeline. „Nevidel si môj instagramový účet? Dočerta, a to sa nazývaš mojím frajerom?“

	Vytiahla z kabelky iPhone a začala doň ťukať, pričom celý čas netrpezlivo podupkávala nohou, lebo wifi pripojenie bolo pomalé.

	„Tak,“ povedala a obrátila k nemu displej.

	Pomaly si prezeral fotky krásnych žien s Madelininými šperkami, popretkávané umeleckými zábermi Londýna a viacerými selfíčkami samotnej Madeline s jej vlastnými náušnicami alebo náhrdelníkmi. „Mali by sme si urobiť selfíčko a ja ho zverejním,“ navrhla, vzala si späť iPhone a prepla na predný fotoaparát. „Toto je super pozadie.“

	„Súkromných detektívov na Instagrame nenájdeš,“ upozornil ju Strike a inštinktívne zdvihol veľkú chlpatú ruku, aby zaclonil objektív.

	„Aha,“ zamrmlala s prekvapeným výrazom, „asi nie. Škoda. Dnes večer vyzeráme obaja fakt dobre.“

	Vopchala mobil naspäť do kabelky.

	„Môžeš zverejniť moju fotku s tým diadémom,“ prehodil Strike a ona sa zachichotala.

	„Dáš si ešte jeden drink, alebo…“ Naklonila sa k nemu a teplým dychom mu ovanula ucho. „… pôjdeme ku mne?“

	„K tebe,“ rozhodol Strike a dopil. „Zajtra skoro ráno musím byť na Sloane Square.“

	„Áno? Čo robí Boris na Sloane Square?“

	„Kradne puklice, prepadáva staré dámy – ako zvyčajne,“ odvetil Strike.

	„Ale je to prešibaný zákerák, takže sa mi ešte nepodarilo prichytiť ho pri čine.“ Madeline sa zasmiala. Strike zdvihol ruku a vypýtal si účet.

	Bledá česť kráľovnej!

	Tlmený smiech, čo zraňuje a páli, 

	mrmlanie ako hlasy mŕtvych z hrobiek…

	Jean Ingelowová

	Sigismundov spánok

	 

	 

	 

	Čety v rámci hry medzi siedmimi

	z ôsmich moderátorov Drekovej hry

	 

	<Moderátorská miestnosť>

	 

	<12. februára 2015 09.22>

	 

	>

	 

	>

	 

	>

	 

	Anómia: Dnes je nejako 

	ticho

	 

	 

	>

	 

	>

	 

	Vilepechora: Hej

	Za posledné dva týždne máme nízke čísla

	 

	>

	 

	>

	 

	 

	<Otvorila sa nová súkromná

	miestnosť>

	 

	<12. februára 2015 09.24>

	 

	<Srdcovka pozýva LordDreka, Vilepechoru,

	Zloducha1, Červa28

	a BieluPannu> 

	Srdcovka: Kuk?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Prečo sa zrazu objavili všetci moderátori?

	 

	>

	 

	Vilepechora: Netuším

	 

	>

	 

	>

	 

	Anómia: Ak s tým ten sviniar Srdco292 neprestane vyhodím ho

	 

	Vilepechora: Čo robí?

	 

	Anómia: Porušuje pravidlo číslo 14 Snaží sa od dievčat zistiť  koľko majú rokov a kde bývajú Hajzel

	 

	>

	 

	>

	 

	>

	 

	>

	 

	>

	 

	>

	 

	<Vilepechora vstúpi do miestnosti>

	 

	<LordDrek vstúpi do miestnosti>

	 

	<Červ28 vstúpi

	do miestnosti>

	 

	Červ28: Už si sa spojila s Joshom ?

	 

	Srdcovka: Počkajme na ostatných

	 

	>

	 

	<BielaPanna vstúpi do miestnosti>

	 

	<Zloduch1 vstúpi do miestnosti>

	 

	>

	 

	Zloduch1: Čo sa stalo?

	 

	Srdcovka: Josh mi práve napísal Dnes popoludní sa osobne stretne s Ledwellovou Ešte stále to popiera takže so sebou vezme ten spis a ukáže jej ho 

	 

	Zloduch1: Fíha 

	 

	Červ28: Božemôj

	 

	Vilepechora: SKVELÁ SPRÁVA!

	 

	LordDrek: Z tohto sa už nevykrúti

	 

	BielaPanna: Kde sa

	stretnú?

	 

	Anómia: Okej mám toho dosť vyhadzujem ho

	 

	Vilepechora: Našim číslam nijako nepomôže keď budeš všetkých vyhadzovať

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: O chvíľu musím odísť Vezmeš to za mňa?

	 

	>

	 

	Vilepechora: Prepáč kámo mám pracovné stretnutie

	 

	Vilepechora: Popros Morehousea

	 

	Anómia: Nemôže tiež niečo má

	 

	>

	 

	>

	 

	>

	 

	Srdcovka: To ti nemôžem povedať prepáč

	 

	BielaPanna: Lebo sama nevieš alebo…?

	 

	Srdcovka: Lebo Josh mi dôveruje že to neprezradím

	 

	Červ28: Bude tam aj prvánik ?

	 

	Vilepechora: Čo je prvánik?

	 

	LordDrek: Muhaha

	 

	Zloduch1: Strčte sa je dyslektička

	 

	Srdcovka: Nie Červ len oni dvaja

	 

	Vilepechora: Ona je práve v moderátorskej miestnosti v zlej nálade lebo klesli čísla Počkajte keď jej Blay ukáže náš spis

	hahaha

	 

	BielaPanna: Prečo nám nemôžeš prezradiť kde sa stretnú?

	 

	Srdcovka: Práve som ti povedala že Josh mi dôveruje že to neprezradím

	 

	Srdcovka: Zrejme nechce aby ich vyrušili ľudia čo budú chcieť autogram

	 

	BielaPanna: Kristepane ja si od nich nepôjdem pýtať autogram som predsa stovky kilometrov od Londýna Len ma to zaujímalo

	 

	>

	 

	>

	 

	Anómia: Už musím ísť

	 

	Anómia: Uvidíme sa neskôr

	 

	<Anómia odíde z miestnosti>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	BielaPanna: Vlastne je celkom jasné kde sa stretnú

	 

	Srdcovka: BielaPanna vážne ak sa tam objavia fanúšikovia Josh mi už nikdy nebude veriť

	 

	BielaPanna: Práve som ti povedala že by som tam nemohla ísť aj keby som chcela Som odtiaľ stovky kilometrov

	 

	Srdcovka: Josh mi

	dôveruje okej?

	 

	BielaPanna: Kristepane Srdcovka chápeme

	Josh Blay má tvoje telefónne číslo Trocha sa spamätaj

	 

	BielaPanna: Už musím ísť

	 

	<BielaPanna odíde z miestnosti>

	 

	Srdcovka: Čo má za problém?

	 

	Zloduch1: Je zvyknutá

	že je obľúbenkyňa Anómie a Morehousea Nepáči sa jej keď namiesto nej venujú pozornosť tebe

	 

	LordDrek: Vedel som že sa páči Morehouseovi ale žeby aj Anómii?

	 

	Zloduch1: Neviem to naisto ale prepáči jej viac ako iným nevšimli ste si?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	<Červ28 vstúpi

	do miestnosti> Vilepechora: Dík

	>

	 

	>

	 

	>

	 

	>

	 

	>

	 

	Vilepechora: Tuším už čoskoro bude jedno že sa ulievame heh

	 

	Vilepechora: Hádajte kto práve odišiel z moderátorskej miestnosti lebo neskôr niečo má?

	 

	Srdcovka: Tak vidíte Akoby sme potrebovali ďalšie dôkazy

	 

	LordDrek: Pred stretnutím s ním sa chce dať trocha dokopy nech nevyzerá ako špina

	 

	Srdcovka: Heh

	 

	LordDrek: Toto by nedokázal nikto okrem teba Srdcovka

	 

	Srdcovka: *červená sa*

	 

	LordDrek: Blay by mal prísť ozbrojený Začínam si myslieť že ona je psycho

	 

	Vilepechora: Mohol by mi prísť niekto z vás pomôcť do moderátorskej miestnosti?

	 

	Červ28: Idem

	 

	>

	 

	Srdcovka: Keď sa to dostane von fanúšikovia sa zbláznia

	 

	LordDrek: Hej  Dá ti JB vedieť  ako to dopadlo?

	 

	Srdcovka: Povedal že áno

	 

	LordDrek: Doboha cítim sa ako na Vianoce

	Zem dutá je na ceste veselosti…

	Felicia Hemansová

	Slávnostná hodina

	 

	 

	 

	Ďalšie stretnutie celého tímu sa konalo v kancelárii agentúry v druhý februárový piatok. Bol tmavý upršaný londýnsky deň. Silný dážď šľahal do okenných skiel a v umelom svetle vyzerali všetci okrem Deva nezdravo bledo.

	„Okej,“ povedal Strike, keď uzavreli niekoľko nedoriešených záležitostí a administratívnych detailov, „ideme na Namotávača. Ako viete, domnievali sme sa, že je príliš inteligentný na to, aby sa ponevieral okolo Nôžkinej školy, ale to sa včera naobed zmenilo. Midge?“

	„Áno,“ prisvedčila, vzala si od Barclayho plechovku so sušienkami a podala ju Strikeovi bez toho, aby si z nej sama niečo vzala, „o pol jednej sa tam objavil vo svojom BMW so stiahnutým okienkom a obzeral si všetky dievčatá, čo šli na obed. Urobila som fotky… Pat ich vytlačila…“

	Pat si vopchala elektronickú cigaretu medzi zuby, otvorila fascikel na kolenách a vytiahla kôpku fotiek.

	„… a ako vidíte, radšej jej poslal esemesku, aby na ňu nemusel mávať pred kamarátkami. Keď sa kamarátky vzdialili, vrátila sa a nastúpila k nemu do auta. Bála som sa, že niekam odídu, ale zašiel len za roh, aby ich nebolo vidieť od školskej brány.“

	Fotky sa dostali k Robin, ktorá si ich jednu po druhej prezrela. Na poslednej, odfotenej cez predné sklo auta, Namotávač, zhruba štyridsaťročný fešák so svetloplavými vlasmi a príťažlivým krivým úsmevom, bozkával ruku sedemnásťročnej dievčine sediacej na sedadle spolujazdca.

	„Ruku jej pobozkal tesne pred zvonením,“ povedala Midge. „Nôžka potom vytiahla mobil a zistila, že sa musí vrátiť do triedy. Odbehla a on odfrčal. Potom sa už nevrátil a ona šla domov autobusom ako zvyčajne.“

	„Odvtedy sa však situácia vyvinula,“ ozval sa Strike. „Keď mi Midge ukázala tie fotky, poslal som ich rovno matke, ktorá mi dnes ráno zavolala. Porozprávala sa s Nôžkou, pričom predstierala, že nejaká iná matka videla, ako nastupuje do Namotávačovho auta. Nôžka tvrdila, že len náhodou šiel okolo školy a zamával na ňu. Matka sa dožadovala, aby jej ukázala mobil, ale Nôžka odmietla. Konflikt vyústil do fyzického súboja.“

	„To hádam nie,“ zastonala Robin.

	„Nôžke sa podarilo udržať mobil ďaleko od matkiných pazúrov, takže matka, ktorá jej telefón platí, ho na diaľku zablokovala a vymazala.“

	„Pekne,“ zhodnotili jednohlasne Barclay a Midge, ale Dev pokrútil hlavou.

	„Namotávač to využije. Kúpi jej nový mobil. Najhoršie, čo tá žena v tejto situácii môže urobiť, je správať sa ako tá zlá.“

	„Súhlasím,“ prisvedčil Strike. „Klientka sa už teraz bojí, čo sa stane, keď opäť odíde do zahraničia. Nôžka bude bývať u tej istej spolužiačky, s ktorou strávila Silvestra, a jej rodičia na mňa nepôsobili ktovieako prísne. V každom prípade, matka s dcérou práve cestujú do Herefordu na oslavu babičkinej deväťdesiatky.“

	„V tom aute je určite fantastická atmosféra,“ utrúsil Dev.

	„Podstatné je,“ povedal Strike, „že prípad Namotávač pokračuje, hoci už tuším, že klientke nedokážeme dať to, čo od nás chce. Jej dcéra bude čoskoro plnoletá. Namotávač sa možno správa nemorálne, ale nie protizákonne. Ak sa však bude naďalej motať okolo brány školy, možno budeme mať s čím pracovať.“

	„Je natoľko obozretný, že to nebude robiť pravidelne,“ namietol Dev.

	„Možno by sa spamätal, keby dostal bejzbalkou medzi nohy,“ navrhol Barclay.

	„Potrebujeme jej ukázať, že sa správa nevhodne,“ ozvala sa Robin. „Tým by sa to vyriešilo. Problém je, že momentálne je podľa nej úžasný.“

	„Naozaj?“ zamyslela sa Midge. „Alebo ju vzrušuje, že ukradla matke frajera?“

	„Možno oboje,“ pripustila Robin.

	„Súhlasím,“ zopakoval Strike. „Z psychologického hľadiska: jediný spôsob, ako ich vzťah ukončiť, je nejako ju od neho odradiť, ale keby sme Namotávača sledovali nonstop, účet by sa zdvojnásobil a podľa mňa s tým klientka nebude súhlasiť. Zastáva názor, že s tým dokáže skoncovať vyhrážkami a krikom.“

	„V televízii pôsobí oveľa bystrejším dojmom,“ poznamenal Dev s ústami plnými sušienok.

	„Nikto nie je bystrý, keď ide o členov jeho rodiny,“ podotkol Barclay.

	„Nebol by som ženatý, keby moja svokra neopakovala mojej manželke, že zo mňa bude len obyčajný vojak.“

	„Nevymaľoval si svokre nedávno celú kuchyňu?“ opýtala sa Robin.

	„Áno, vymaľoval. Takmer mi aj poďakovala,“ utrúsil Barclay. „Bol to čarovný okamih.“

	Robin aj Deva pobavil jeho zachmúrený výraz.

	„Máme pred sebou ľahký víkend,“ pokračoval zamyslene Strike a pošúchal si bradu, na ktorej už bolo vidieť strnisko, hoci sa ráno oholil. „Možno by nebolo zlé pozrieť sa, čo robí Namotávač, keď s ním nie je to dievča. Kto má chuť na nadčasy?“

	„Ja,“ povedal Dev, skôr ako sa stihol prihlásiť niekto iný. „Prachy sa vždy zídu. Práve som zistil, že manželka je zasa tehotná,“ dodal a dočkal sa záplavy gratulácií.

	„Okej, super,“ uzavrel Strike. „Jeho adresu máš. Zaujíma nás čokoľvek, čo by mohlo pomôcť, aby v očiach školáčky nevyzeral ako rytier v žiarivom brnení…

	Teraz prejdime k Dlhoprstému. Zajtra naobed by sa mal vrátiť z Maldív, takže od jeho príletu na Heathrow o dvanásť štyridsať budeme postupovať ako doteraz. A v pondelok sa mám stretnúť s tým strapatým chlapíkom, čo má problém s patentom. Dám vám vedieť, ako to dopadlo.

	Potrebuje niekto zmeniť rozpis na zvyšok tohto mesiaca? Pat už chystá marec, takže sa s ňou dohodnite, ak…“

	„Chcela som sa opýtať, či by za mňa niekto nemohol vziať túto nedeľu,“ ozvala sa Robin. „Mám sledovať Dlhoprstého. Nepýtala by som sa, ale chcela by som sa ísť pozrieť na jeden byt a obhliadky sú vždy len v nedeľu.“

	„V pohode,“ povedal Strike, „vezmem to za teba, ak za mňa vezmeš pondelok.“

	Keď sa dohodli na výmene, rozprúdil sa rozhovor o bežných veciach a Robin na mobile rýchlo naťukala mail realitnému agentovi.

	Kým písala, na displeji sa zjavila notifikácia z BBC News. Niečo v tom zmysle, že polícia zverejnila mená dobodaných obetí. Robin ju odsunula nabok. V Londýne niekoho dobodali tak často, že sa to nedalo sledovať: dvadsaťcentimetrová slaboružová lesklá jazva na Robininom predlaktí bola pamiatkou na presne taký útok.

	Ostatní z tímu odkladali stoličky na miesta. Dážď naďalej bubnoval na okná kancelárie. Keď Robin odoslala mail, na displeji sa zjavila druhá notifikácia. Ledwellovú a Blaya našli na Highgateskom cintoríne.

	Robin niekoľko sekúnd civela na mobil a potom prstom ťukla na notifikáciu. Niekto sa s ňou rozlúčil, ale neodpovedala, lebo čakala, kým sa načíta celý článok o obetiach z Highgateského cintorína. Sklené dvere kancelárie sa otvorili a zatvorili. Midge a Barclay odišli zabratí do rozhovoru a ich kroky sa vzďaľovali na kovovom schodisku.

	 

	Obete z Highgateského cintorína vytvorili kultový kreslený seriál

	 

	Scotland Yard zverejnil mená obetí dvojnásobného pobodania, ktoré sa odohralo včera večer na Highgateskom cintoríne. Ide o Edie Ledwellovú (30) a Josha Blaya (25), spoluautorov kresleného seriálu spoločnosti Netflix Atramentovočierne srdce, ktorý sa odohráva na tom istom londýnskom cintoríne.

	Telo Ledwellovej objavil pracovník cintorína. Blay útok prežil a v kritickom stave ho previezli do nemocnice Whittington Hospital.

	Polícia žiada všetkých, čo si 12. februára medzi 16.00 a 18.00 h všimli v okolí cintorína niekoho s nezvyčajným správaním, aby zavolali na špeciálne zriadenú linku (číslo je uvedené nižšie). Opis útočníka zatiaľ nebol zverejnený.

	Ledwellová a Blay sa zoznámili v umeleckom kolektíve North Grove a vytvorili spolu prekvapivý hit…

	 

	Robin hučala v ušiach krv, ale došlo jej, že sa jej niekto prihovára.

	Zdvihla zrak.

	„Čo sa stalo?“ opýtal sa ostro Strike, lebo z Robininej tváre zmizla všetka farba.

	„To dievča – tá žena, čo chcela, aby sme sa pozreli na toho internetového trolla… Niekto ju zavraždil.“

	No ak by sa hra

	stala až bolestne vážnou,

	ak by sa radosť zaleskla

	v stŕpnutom pohľade smrti,

	nebola by tá zábava

	až príliš drahá?

	Nezašlo by to žartovanie 

	riďaleko?

	Emily  Dickinsonová

	LV

	 

	 

	 

	 

	Čety v rámci hry medzi všetkými ôsmimi

	moderátormi Drekovej hry

	 

	<Moderátorská miestnosť>

	 

	<13. februára 2015

	17.34>

	 

	Červ28: Srdcovka ?

	 

	Červ28: Vidím že si tu

	 

	Červ28: Haló ?

	 

	Červ28: Povedzte niekto niečo

	 

	Červ28: Prosmí

	 

	>

	 

	<Morehouse vstúpi do miestnosti>

	 

	 

	Červ28: Morehause vďakabohu      videl si to ?

	Morehouse: Hej Červ28: Nieje 

	Červ28: Nieje to

	Pravda alebo áno ?

	 

	Červ28: Bože neviem prestať plakať

	 

	Červ28: Nemôže to byť

	pravda

	 

	 

	<Otvorila sa nová

	súkromná miestnosť>

	 

	<13. februára 2015

	17.35>

	 

	<Morehouse pozýva BieluPannu>

	 

	Morehouse: BielaPanna?

	 

	>

	 

	>

	 

	>

	 

	 

	Morehouse: Myslím že je Červ

	 

	Morehouse: Nezverejnili by mená keby si neboli istí

	 

	Červ28: Božemôj !

	 

	<Zloduch1 vstúpi>

	 

	Zloduch1: Už ste to počuli?

	 

	Červ28: Áno

	 

	>

	 

	>

	 

	Zloduch1: Vie niekto

	niečo?

	 

	Morehouse: Nie

	 

	Zloduch1: Až sa

	trasiem

	 

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	<BielaPanna vstúpi do miestnosti>

	 

	BielaPanna: Ahoj Myšiačik prepáč som v autobuse O 20 min budem doma

	Morehouse: Sedíš?

	 

	 

	 

	 

	<Otvorila sa nová

	súkromná miestnosť>

	 

	<13. februára 2015

	17.36>

	 

	<Vilepchora pozýva LordDreka>

	 

	Vilepechora: Si tu C?

	 

	<LordDrek vstúpi do miestnosti>

	 

	LordDrek: Kuuuuuuuuurva

	 

	Vilepechora: Hahahahaha

	 

	>

	 

	LordDrek: KUUUUUUUUURVA

	 

	Vilepechora: Veríš tomu? 

	>

	 

	 

	Červ28: Ja neviem prestať plakať

	 

	Zloduch1: Myslíte že to urobil Blay?

	 

	Červ28: Čože ??

	 

	Zloduch1: Myslíte že bodol ju a potom seba?

	 

	Červ28: Prečo to trvdíš

	 

	Zloduch1: Prečítaj si čo sa píše na Twitteri Vravia že to bolo tak

	 

	<Vilepechora vstúpi do miestnosti>

	 

	<LordDrek vstúpi do miestnosti>

	 

	LordDrek: Už ste to všetci počuli?

	 

	Červ28: Áno Zloduch1: Áno LordDrek: Doriti!

	LordDrek: Toto je fakt tragédia

	 

	Vilepechora: Stavil by som sa že to bola…

	 

	Zloduch1: ?

	 

	LordDrek: K** N****ová

	 

	Vilepechora: Presne

	tak Šibnutá suka

	 

	LordDrek: Hej vždy som mal pocit že je budúca Jodi Ariasová

	 

	BielaPanna: Hej som v autobuse!

	 

	Morehouse: Nevidela si správy?

	 

	BielaPanna: Aké správy?

	 

	Morehouse: Ledwellovú zavraždili

	 

	>

	 

	>

	 

	BielaPanna: Čože?

	 

	Morehouse: Včera ju dobodali na H cintoríne Aj Blaya Je v nemocnici v kritickom stave

	 

	>

	 

	>

	 

	>

	 

	>

	 

	BielaPanna: Morehouse ak to má byť vtip nie je smiešny

	 

	Morehouse: Myslíš že by som žartoval o niečom takom?

	 

	>

	 

	>

	 

	>

	 

	>

	 

	>

	 

	LordDrek: Zmaž toto a poď do moderátorskej miestnosti  nech vidíme ako to berú

	 

	<Vilepechora odíde z miestnosti>

	 

	<LordDrek odíde z miestnosti>

	 

	<Súkromná miestnosť sa

	zatvorila>

	 

	<Anómia vstúpi do miestnosti>

	 

	Anómia: Doboha

	 

	>

	 

	Anómia: Všetci ste to videli?

	 

	Červ28: Áno

	 

	>

	 

	>

	 

	>

	 

	>

	 

	Morehouse: Si ešte tam?

	 

	BielaPanna: Áno

	 

	 

	<Srdcovka vstúpi do miestnosti>

	 

	>

	 

	>

	 

	Anómia: Doboha

	 

	>

	 

	>

	 

	>

	 

	Anómia: Čo ste všetci onemeli?

	 

	Zloduch1: Nie sme len v šoku

	 

	Červ28: Neviem prestať plakť

	 

	>

	 

	Červ28: Ľudia na Twitteri tvrdia že za to môžu fanúšikovia

	 

	Zloduch1: Ako to?

	 

	Červ28: Vraj to mohol urobiť niaký fanúšik

	 

	>

	 

	 

	>

	 

	BielaPanna: Práve som si to vygooglila

	 

	>

	 

	>

	 

	BielaPanna: Asi sa povraciam

	 

	Morehouse: Chápem

	 

	Morehouse: Čo vlastne spolu robili na cintoríne?

	 

	Morehouse: Počul som že sa spolu ani nerozprávajú

	 

	BielaPanna: Kto ti to povedal?

	 

	Morehouse: Anómia

	 

	>

	 

	BielaPanna: Myšiačik musím ti niečo povedať

	 

	Morehouse: Čo?

	 

	BielaPanna: LordDrek a Vilepechora si

	 

	 

	 

	 

	< Otvorila sa nová

	súkromná miestnosť>

	 

	<13. februára 2015 17.47>

	 

	<Srdcovka pozýva LordDreka a Vilepechoru>

	 

	Srdcovka: Drek povedz niečo

	 

	>

	 

	>

	 

	Srdcovka: Vile si tam?

	 

	<LordDrek vstúpi do miestnosti>

	 

	<Vilepechora vstúpi do miestnosti>

	 

	LordDrek: Ako sa máš zlato?

	 

	Srdcovka: Viete čo sa stalo?

	 

	LordDrek: Hej

	 

	Vilepechora: Strašné

	 

	>

	 

	>

	 

	>

	 

	>

	 

	Zloduch1: Mohla to byť náhoda

	 

	Zloduch1: Prepadnutie alebo čo

	 

	Zloduch1: Alebo niekto duševne chorý

	 

	Červ28: Čo sú to za kecy ?

	 

	Červ28: Myslíš      že by som dokázala niekoho zabiť ?

	 

	Zloduch: Červ nemyslím tým depresiu alebo čo

	 

	<Červ28 odíde

	z miestnosti> 

	Zloduch1: Dopekla Anómia: Heh

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	mysleli že Ledwellová

	je Anómia

	 

	Morehouse: Prosím?

	 

	BielaPanna: Dali dokopy celý spis plný dôkazov

	 

	Morehouse: Kedy to bolo?

	 

	BielaPanna: Pred niekoľkými týždňami

	 

	BielaPanna: Ja som tomu neverila ale niektorí áno

	 

	BielaPanna: A Srdcovka sa ponúkla že ten spis odnesie Blayovi

	 

	BielaPanna: A Blay tomu uveril a práve preto sa stretol s Ledwellovou Chcel jej povedať že vie že práve ona je Anómia

	 

	>

	 

	Morehouse: Prečo si mi to vtedy nepovedala?

	 

	BielaPanna: Zakázali mi to lebo si bol do toho údajne zapletený aj ty

	 

	Morehouse: Teraz si vravela že si tomu neverila

	 

	BielaPanna: Nevedela som čo si mám myslieť

	 

	BielaPanna: Kiežby som ti to povedala

	 

	Srdcovka: Hrozne sa bojím

	 

	LordDrek: ?

	 

	Srdcovka: Na Twitteri vravia že to bol Blay

	 

	Vilepechora: Ak to urobil trocha to prehnal

	 

	LordDrek: Podľa správ je v kritickom stave

	 

	Srdcovka: Presvedčila som ho aby sa s ňou stretol

	 

	LordDrek: No a?

	 

	Srdcovka: Vedela som že sa stretnú na tom cintoríne

	 

	Srdcovka: Napísal mi to do správy

	 

	Srdcovka: Určite ju má v mobile

	 

	LordDrek: No a? Máš alibi?

	 

	Srdcovka: Prečo sa pýtaš? Prečo by som si mala želať ich smrť preboha?

	 

	LordDrek: To som nepovedal Snažil som sa ťa upokojiť

	 

	Srdcovka: Bola som sestry

	 

	LordDrek: Tak potom sa nemáš čoho báť 

	 

	Srdcovka: Nie 

	 

	Srdcovka: Viem

	 

	>

	 

	>

	 

	Anómia: Teraz máme

	obrovské čísla

	 

	Zloduch1: To myslíš

	vážne?

	 

	Zloduch1: Dnes ti

	záleží na číslach?

	 

	Anómia: Len konštatujem

	fakt

	 

	<Zloduch1 odíde z miestnosti>

	 

	>

	 

	>

	 

	>

	 

	>

	 

	>

	 

	Anómia: Srdcovka prečo nič nehovoríš?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	ale ten spis bol fakt presvedčivý rovnako ako Drek a Vile

	 

	>

	 

	>

	 

	>

	 

	>

	 

	>

	 

	>

	 

	BielaPanna: Prepáč ale veď vôbec neviem kto si no nie?

	 

	BielaPanna: Nechceš mi poslať ani fotku

	 

	>

	 

	BielaPanna: Morehouse

	rozprávaj sa so mnou

	 

	Morehouse: Mohol som ti povedať že on nie je Ledwellová

	 

	BielaPanna: Vravel si že ste sa osobne nikdy nestretli

	 

	Morehouse: Nemusel som sa s ním stretnúť osobne aby som presne vedel kto je Vždy som to vedel Volali sme si cez FaceTime

	 

	BielaPanna: Idem sa posrať od strachu

	 

	Morehouse: Prečo?

	 

	Srdcovka: Anómia je v moderátorskej miestnosti

	LordDrek: Hej vidím Vilepechora: Doriti LordDrek: Naozaj sme

	si mysleli  že je to

	Ledwellová

	 

	LordDrek: Prisahám že sme si to mysleli

	 

	Srdcovka: Myslíte že by som sa mala prihlásiť na polícii a vysvetliť prečo sa mali stretnúť?

	 

	LordDrek: To je na tebe

	 

	Vilepechora: Pravdepodobne bude lepšie ak sa prihlásiš skôr ako si po teba prídu

	 

	LordDrek: Hej ak ťa má v mobile a napísal ti že sa stretnú na tom cintoríne poliši ťa budú chcieť vypočuť

	 

	Srdcovka: Hej

	 

	Srdcovka: Idem porozmýšľať čo ďalej

	 

	LordDrek: Chápem

	 

	LordDrek: Dávaj na seba pozor xxx

	 

	Srdcovka: xxx

	 

	<Srdcovka odíde z miestnosti>

	 

	Srdcovka: Prepáč Anómia snažím sa to spracovať

	 

	Srdcovka: Som z toho hotová

	 

	Srdcovka: Teraz tu nemôžem byť prepáč

	 

	<Srdcovka odíde miestnosti>

	 

	LordDrek: Doriti je to hrozná správa

	 

	Vilepechora: Hej presne tak

	 

	LordDrek: Teraz máme obrovské čísla

	 

	Anómia: Viem

	 

	Vilepechora: To dáva zmysel

	 

	Vilepechora: Ľudia sa chcú s niekým spojiť

	 

	>

	 

	>

	 

	Anómia: Srdco292 je späť Nevyhodili sme toho kokota nastálo?

	 

	LordDrek: Idem ho vykopnúť

	 

	Vilepechora: Akú teóriu máš ty BielaPanna?

	 

	Vilepechora: Utešujete sa navzájom s Morehouseom na inom kanáli?

	 

	BielaPanna: Uhádla som kde sa mali Blay a Ledwellová stretnúť Napísala som ostatným že je to jasné

	 

	Morehouse: No a?

	 

	BielaPanna: Srdcovka si myslela že sa tam objavím a budem si od nich pýtať autogram alebo čo

	 

	>

	 

	>

	 

	BielaPanna: Morehouse viem že sa hneváš ale rozprávaj sa so mnou

	 

	Morehouse: Bojíš sa že budeš podozrivá?

	 

	BielaPanna: Kiežby som nenapísala že som uhádla kde sa stretnú

	 

	BielaPanna: Zdalo sa mi to jasné

	 

	Morehouse: Ale veď žiješ vyše šesťsto kilometrov od Highgateského cintorína

	 

	>

	 

	BielaPanna: Odkiaľ vieš kde žijem?

	 

	Morehouse: Neviem je to len taká fráza

	 

	>

	 

	Vilepechora: Hehehehe

	 

	LordDrek: Tupý femoid

	 

	LordDrek: Poďme ešte trocha provokovať moderátorskej miestnosti

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	LordDrek: Stavím sa o 500 libier že BielaPanna už vykladá Morehouseovi o našom spise

	 

	>      BielaPanna: Šesťsto      Vilepechora: Hahaha

	kilometrov nie je      

	>      žiadna fráza      >

	>      Morehouse: Narážal      >

	som na to že nepoznáš      

	>      Londýn      >

	>      Morehouse: Takže som      >

	 

	LordDrek: Doriti tie      predpokladal že tu nebývaš      

	>

	čísla sú neskutočné            

	 

	Vilepechora: Ak to      BielaPanna: Takže

	si náhodou spomenul      >

	takto pôjde ďalej      šesťsto kilometrov      >

	bude to naša najväčšia            

	noc      BielaPanna: O Londýne      >

	sme sa nikdy nebavili      

	>            >

	Morehouse: Vravela      

	>      si že si nikdy      >

	nebola na Highgateskom      

	>      cintoríne      >

	>      BielaPanna: Nebola ale      >

	stavím sa že tam nebolo      

	>      veľa Londýnčanov      >

	>      >      >

	>      BielaPanna: Ty vieš      >

	kto som      

	>            LordDrek: Choď sa

	Morehouse: Neviem      pozrieť čo sa deje

	>      Odkiaľ by som to vedel?      v Libanonskom kruhu

	>      BielaPanna: Poslala som      Vilepechora: Prečo?

	ti fotky      

	>            LordDrek: Len choď Je

	Morehouse: Áno ale      to zábava

	>      to neznamená že viem      

	kto si      >

	>            

	BielaPanna: Takže      >

	>      je okej ak ma      

	prenasleduješ na      >

	>      internete ale ja      

	nesmiem vedieť ani to      >

	>      ako vyzeráš      

	 

	 

	>

	 

	Morehouse: Anómia mali by sme hru na niekoľko dní vypnúť

	Morehouse: Na znak úcty Anómia: Ani náhodou Anómia: Teraz je ten

	správny čas postarať sa aby bolo všetkým jasné že fanúšikovia túžia po Drekovej hre

	 

	Anómia: Treba ukázať silu

	 

	Morehouse: Čo je to s tebou?

	 

	Morehouse: Ledwellová je mŕtva a Blay možno tiež zomrie

	 

	Morehouse: Keď ignorujeme čo sa stalo a nechávame hru bežať vyzeráme ako svine

	 

	Anómia: Keby sa do hry niekedy zapojila alebo ju aspoň schvaľovala mohli by sme ju na pár dní vypnúť

	 

	Anómia: Ale keďže ju neznášala zostane zapnutá

	 

	LordDrek: Hej fanúšikovia sa tu navzájom utešujú Morehouse

	 

	Vilepechora: Hej prišli sem smútiť

	 

	Morehouse:

	Neprenasledujem ťa

	 

	BielaPanna:

	Neverím ti

	 

	<BielaPanna odíde z miestnosti>

	 

	<Morehouse odíde z miestnosti>

	 

	<Súkromná miestnosť sa

	zatvorila>

	 

	Vilepechora: Hahahaha

	 

	LordDrek: Super čo?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	
 

	>

	 

	Vilepechora: Hahaha

	Morehouse si to všimol

	 

	>

	 

	>

	 

	Morehouse: To určite

	 

	Morehouse: Pozrite sa na Libanonský kruh

	 

	LordDrek: Prečo? Čo sa deje?

	 

	Morehouse: Oslavujú

	 

	Morehouse: Oslavujú že je mŕtva

	 

	Vilepechora: Nemyslím si brácho

	 

	Morehouse: Ale áno

	 

	Morehouse: A ani vy traja nepôsobíte ktovieako smutne

	 

	<Morehouse odíde z miestnosti>

	 

	Anómia: Tak si choď ty krpatý čierny trpaslík

	 

	Vilepechora: Heh

	 

	LordDrek: Heh

	 

	>

	 

	Anómia: Tak ktorý z vás bodol Blaya a ktorý Ledwellovú?

	 

	>

	 

	Vilepechora: Heh mysleli sme že oboch si dal dole ty

	 

	Anómia: Veď hej

	 

	Anómia: Len vás skúšam

	)

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	LordDrek: Počkať je

	Morehouse <?

	 

	Vilepechora: Znie to tak

	 

	LordDrek: Dobre vedieť

	 

	Vilepechora: Chceš sa pridať k oslavám?

	 

	LordDrek: Nie

	 

	LordDrek: Mali by sme sa porozprávať s chalanmi

	 

	Vilepechora: MÁME NA KONTE PRVÚ SMRŤ BRÁCHO!!!

	A mohla som predsa

	rozpoznať zlo a predvídať ho skôr!

	Elizabeth Barrettová-Browningová

	Aurora Leighová

	 

	 

	 

	Tímová porada sa skončila pred vyše hodinou. Na Denmark Street stále pršalo. Za oknami kancelárie sa preháňali búrkové mračná a na skle bolo vidieť prízračné odrazy Strikea a Robin, jediných dvoch ľudí, čo ešte zostali v kancelárii.

	Pat sa zdržala trocha dlhšie ako zvyčajne nie preto, lebo sa túžila stretnúť s príslušníkom kriminálnej polície, ktorý Robin povedal, že za ňou hneď príde, ale preto, lebo mala pocit, že Strike sa k svojej partnerke nespráva dosť starostlivo.

	„Ešte stále je bledá,“ povedala Pat Strikeovi, keď sa vynoril z kancelárie. Robin pred chvíľou počula, ako zrušil večeru s niekým neznámym. „Mala by si dať brandy. Pôjdem ho kúpiť.“

	„Nechcem pri tom policajtovi páchnuť alkoholom, Pat,“ zastavila ju Robin, skôr ako stihol zareagovať Strike, „a hrozne vyzerám len v tomto svetle. Som v pohode. Choďte domov a užite si pekný víkend!“

	Pat si teda vzala dáždnik a kabelku z háčika pri sklených dverách, naposledy skepticky pozrela na Robin a odišla.

	„Čo je zlé na tomto svetle?“ opýtal sa Strike, keď sa za ňou zatvorili dvere.

	„Všetci v ňom vyzerajú, akoby boli málokrvní,“ vysvetlila Robin. „A nemusel si rušiť svoj večerný plán. S políciou sa predsa môžem stretnúť aj sama.“

	„Radšej by som zostal,“ vyhlásil Strike. „Dáš si ešte čaj?“

	„Dobre mi padne,“ odvetila Robin. „Vďaka.“

	Bola rada, že neodišiel. V skutočnosti bola otrasenejšia, ako si chcela priznať. Potrebovala niečo robiť, a tak zložila plastovú stoličku, na ktorej sedela počas tímovej porady, odložila ju a namiesto toho sa uvelebila na otočnej stoličke za Patiným stolom, ktorá bola oveľa pohodlnejšia.

	„Dal som doň aj cukor,“ oznámil jej Strike a položil pred ňu hrnček.

	„Som v pohode, preboha,“ zahundrala Robin, teraz už trocha podráždená. „Keby som sa zrútila, vždy keď v Londýne niekoho dobodajú, strávila by som polovicu života v bezvedomí.“

	Strike si sadol na koženkovú pohovku so svojím hrnčekom čaju.

	„Ledwellovej vražda nijako nesúvisí s tým, že si odmietla jej prípad. To predsa vieš, však?“

	„Áno,“ prisvedčila Robin a radšej chlipkala čaj, aby mu nemusela hľadieť do očí. „Jasné, že viem.“

	„Nemohli by sme ju uprednostniť pred klientmi z čakacej listiny.“

	„Viem.“

	„A aj keby ju dobodal ten troll, ktorého sa snažila odhaliť,“ pokračoval Strike, „o čom dosť pochybujem – ale aj keby ju zavraždil ten troll, za taký krátky čas by sme určite nezistili, kto to je.“

	„Viem,“ zopakovala do tretice Robin, „ale – ale Edie Ledwellová by možno bola v posledných týždňoch svojho života trocha šťastnejšia s vedomím, že niečo robí… dopekla,“ dodala nahnevane a odvrátila sa od Strikea, aby si mohla utrieť oči do rukáva.

	Do mysle sa jej vkradol živý obraz Edie Ledwellovej s rozmazanými očnými linkami, potetovanou rukou s obhryzenými nechtami a drahou kabelkou, zafarbenou atramentom, na kolenách. Dážď bubnoval na okná. Robin by bola rada, keby sa ten človek z kriminálky poponáhľal. Chcela presne vedieť, čo sa stalo.

	Zazvonil zvonček. Robin vyskočila, ale Strike sa už zdvihol z pohovky.

	Keď stlačil tlačidlo, ozval sa hlas bez tela.

	„Hlavný inšpektor Ryan Murphy. Prišiel som za Robin Ellacottovou.“

	„Výborne, poďte nahor,“ povedal Strike a otvoril vchodové dvere.

	Strike vyšiel na odpočívadlo a naklonil sa nad kovové schodisko pod sebou. Po schodoch kráčali do kancelárie dvaja ľudia. Prvý bol vysoký muž, druhá drobná čiernovlasá žena. Obaja boli v civile.

	„Ryan Murphy,“ predstavil sa prívetivý beloch s vlnitými svetlohnedými vlasmi.

	„Cormoran Strike,“ povedal detektív a podal mu ruku.

	„Toto je Angela Darwishová.“

	Čiernovláska mlčky kývla Strikeovi na pozdrav a obaja vošli do kancelárie. Robin stála za Patiným stolom. Keď si s nimi podala ruky, Strike opäť vytiahol zo skrine plastové skladacie stoličky. Keď si obaja sadli a odmietli čaj aj kávu, Ryan Murphy požiadal Robin, aby im opísala, čo presne sa odohralo medzi ňou a Edie Ledwellovou, keď animátorka prišla do agentúry. Strike mlčky počúval Robinino rozprávanie a popíjal čaj. Bol celkom hrdý na jej pozorovacie schopnosti a metodický spôsob, ktorým previedla policajta krátkym stretnutím. Murphy si písal poznámky a občas sa na niečo opýtal. Darwishová, ktorá mala podľa Strikea viac ako štyridsať rokov, pozorovala Robin s mierne zachmúreným výrazom.

	„Ako sa píše Anómia?“ opýtal sa Murphy, keď Robin prvýkrát spomenula to meno. Vyhláskovala mu ho.

	„Je to hra so slovom anonym, alebo…?“

	Strike, ktorý až do tej chvíle nepočul meno Ledwellovej internetového prenasledovateľa, otvoril ústa a chcel niečo povedať, ale Darwishová ho predbehla.

	„Anómia,“ predniesla vysokým jasným hlasom, „znamená rozklad zvyčajných etických alebo spoločenských noriem.“

	„Naozaj?“ zatiahol Murphy. „To je pre mňa novinka. Pokračujte,“ vyzval Robin. „Vraveli ste, že mala so sebou fascikel. Čo v ňom bolo?“

	„Vytlačené tweety užívateľa Anómia doplnené jej vlastnými poznámkami. Neprezrela som si ho celý,“ dodala Robin. „Totiž, omylom ho u nás nechala.“

	„Ešte ho…?“

	„Nie,“ predbehla ho Robin. „Požiadala som našu sekretárku, aby ho vrátila jej agentovi. Môžem si u Pat overiť, či to už urobila.“

	„Ja pôjdem,“ ponúkol sa Strike, vstal a znova sa presunul do kancelárie, aby nerušil výsluch na recepcii. Dvere sa za ním zatvorili.

	„Takže Anómia o nej vedel alebo vedela veľa osobných vecí?“ opýtal sa Murphy.

	„Áno,“ prisvedčila Robin. „Skôr ako som ten fascikel odovzdala Pat, aby ho odoslala, prelistovala som ho. Anómia vedel, že dostala peniaze od príbuzného, že sa pokúsila spáchať samovraždu a kde bola následne hospitalizovaná.“

	Keď Robin spomenula samovraždu, Darwishová na okamih pozrela na Murphyho, a potom sa odvrátila. Policajt celý čas upieral zrak na Robin, ktorá pokračovala.

	„Užívateľ Anómia poznal aj totožnosť dievčaťa, ktoré bolo inšpiráciou pre jednu z kreslených postavičiek. Práve preto sa Edie domnievala, že vie, kto je Anómia v skutočnosti.“

	„A kto to podľa nej bol?“ opýtal sa Murphy.

	„Muž menom Seb Montgomery.“

	Keď Robin vyslovila to meno, mala pocit, že obaja policajti takmer nebadane spustili plecia a zvesili kútiky úst. Mala čudný pocit, že ich sklamala.

	„Prezradila vám o Montgomerym nejaké podrobnosti?“ opýtal sa Murphy.

	„Áno, je to animátor alebo umelec, ktorý jej a Blayovi pomáhal v začiatkoch Atramentovočierneho srdca,“ odvetila Robin. „Tuším vravela, že Montgomery chodil na tú istú umeleckú školu ako Blay. Po niekoľkých epizódach sa s ním však rozlúčili, s čím podľa nej nebol spokojný, najmä keď si kreslený seriál začal získavať veľa fanúšikov.“

	Dvere sa otvorili a zjavil sa Strike.

	„Nemýlila si sa,“ povedal Robin. Dážď naďalej bičoval do okien. „Pat už poslala ten fascikel agentovi Edie Ledwellovej. Volá sa Allan Yeoman. Vedie agentúru pre kreatívcov vo West Ende s názvom AYCA.“

	„Skvelé, vďaka,“ povedal Murphy a niečo si zapísal. Strike zastonal a hodil sa naspäť na pohovku.

	„Takže, spomínala Ledwellová aj niekoho iného, kto by mohol byť Anómia?“ opýtal sa Murphy.

	„Nie,“ odvetila Robin, „len Montgomeryho.“

	„V akom duševnom rozpoložení bola podľa vás počas vášho stretnutia?“

	„Bola rozrušená,“ zhodnotila Robin. „Vyzerala, akoby sa o seba nestarala. Mala obhryzené nechty, pokrčené šaty, na topánkach by jej bolo treba vymeniť podpätky…“

	„Všimli ste si, že by jej bolo treba vymeniť podpätky na topánkach?“ opýtal sa Murphy. Hornú peru mal hrubšiu ako spodnú, takže jeho inak hranatá tvár pôsobila aspoň trocha mäkšie. Mal orieškovohnedé oči, ale oveľa menej výrazné ako jantárové oči Edie Ledwellovej.

	„Áno. Bola stelesnením zvláštnych protikladov. Aj s drahou kabelkou a kabátom pôsobila neupraveným dojmom. Okrem toho mala modriny na krku. Odtlačky prstov.“

	„Odtlačky prstov na krku?“

	„Áno. Najskôr som si myslela, že je to špina, ale zblízka som videla, čo je to v skutočnosti. Opýtala som sa, čo sa jej stalo, a ona odvetila, že do niečoho narazila, lebo je nešikovná. Boli to však odtlačky prstov, dal sa rozlíšiť palec. Spomínala priateľa, ale neprezradila mi jeho meno. Mala som dojem, že spolu bývali.“

	„Áno, bývali,“ potvrdil Murphy. „Je to učiteľ. Máte dôvod domnievať sa, že z toho vzťahu chcela uniknúť? Nepadla zmienka o domácom násilí?“

	„Nie,“ odvetila Robin. „Sústredila sa len na to, čo jej robí Anómia, a na to, že podľa Blaya je za tým všetkým ona sama. Neprekvapilo by ma však, keby mala aj iné osobné problémy. Vyzerala… Povedzme, že keby som v správach videla, že sa zabila, neprekvapilo by ma to tak ako toto. Určite to urobil niekto iný?“

	„Áno,“ prisvedčil Murphy.

	„Aj Blayove zranenia má na svedomí niekto iný?“ overoval si Strike.

	„Áno, ale… určite chápete…“

	„Pravdaže.“ Strike upokojujúco zdvihol ruku. Stálo to za pokus.

	„To Blayovo obvinenie, že práve ona je Anómia…“ pokračoval Murphy.

	„Netušíte, prečo tomu uveril?“

	„Ak sa nemýlim,“ začala Robin a zadívala sa na stôl v snahe vybaviť si Ledwellovej presné slová, „vraj to niekde počul, ale nechcel jej prezradiť, odkiaľ to má. Niekoľkokrát spolu telefonovali, pričom on obvinenie zopakoval a ona ho poprela. Až v poslednom telefonáte jej prezradil, že má spis s dôkazmi, že práve ona je Anómia.“

	„Doslova spis?“ opýtal sa Murphy. „Fyzický spis?“

	„Nie som si istá, ale podľa nej zrejme áno,“ odvetila Robin. „Vravela, že sa ho pýtala, čo v ňom je, ale nechcel jej to prezradiť.“

	„Okej, toto rozhodne treba preveriť,“ uzavrel Murphy a pozrel na Darwishovú, ktorá prikývla. „Ten spis aj Anómiu. Porozprávame sa aj so Sebom Montgomerym. Netušíte, kde momentálne pracuje?“ opýtal sa Robin.

	„Žiaľ, nie,“ odvetila Robin. „Keďže sme ten prípad nemohli vziať, nepýtala som si jeho kontaktné údaje.“

	„Rozumiem. Nemalo by byť ťažké vypátrať ho, ak im pomáhal animovať ten seriál.“

	Darwishová, ktorá neprehovorila, odkedy predniesla definíciu anómie, si teraz odkašľala.

	„Ešte niečo,“ povedala a až teraz šťukla svojím perom a otvorila zápisník. „Spomínala Ledwellová, že na ňu Anómia útočí pre jej politické názory?“

	„Nie,“ odvetila Robin, „o politike sa vôbec nezmienila. Všetky útoky boli osobné – tvrdenia, že pracovala ako prostitútka, fotka jej bytu. Zverejňoval aj ozajstné súkromné informácie, ktoré o nej mal.“

	Darwishová si niečo stručne poznačila a potom zdvihla zrak.

	„A ste si celkom istá, že ako možného prenasledovateľa nespomenula nikoho iného?“

	„Som si istá, že nie,“ zopakovala Robin.

	„Nezmienila sa náhodou o hercovi, ktorý predtým prepožičiaval hlas postave Dreka?“

	„Nie,“ odvetila Robin so zvrašteným obočím, „ale povedala niečo o tej postave: že by bola najradšej, keby ho nevytvorili. Nevysvetlila prečo. Možno preto, lebo v tom seriáli je práve Drek ten, kto núti ostatné postavy hrať jeho hru. Možno tým chcela naznačiť, že keby neexistoval Drek, Anómia by nevymyslel či nevymyslela tú hru.“

	„Vy ste ten seriál pozerali, však?“ opýtal sa Murphy.

	„Len kúsok,“ odvetila Robin. „Pripadal mi…“

	„Strelený?“

	Robin sa prinútila usmiať. „Tak trocha. Áno.“

	Darwishová si opäť niečo zapísala, zatvorila poznámkový blok a vrhla na hlavného inšpektora Murphyho pohľad, ktorým dala jasne najavo, že má všetko, čo potrebuje.

	„Dobre, veľmi ste nám pomohli, slečna Ellacottová,“ vyhlásil Murphy, keď on aj Darwishová vstali. „Dám vám na seba číslo, keby ste si ešte na niečo spomenuli.“

	Podal jej svoju vizitku, a potom aj veľkú teplú suchú ruku. Bol rovnako vysoký ako Strike, ale oveľa štíhlejší.

	Strike vyprevadil hostí. Robin si práve vkladala Murphyho vizitku do kabelky, keď sa jej partner vrátil.

	„Si v pohode?“ opýtal sa a zatvoril dvere, za ktorými sa ozýval zvuk vzďaľujúcich sa krokov.

	„Hej,“ odvetila Robin už hádam po stýkrát. Odniesla hrnček s čajovou usadeninou do drezu a umyla ho.

	„Niečo sa deje,“ vyhlásil Strike, keď sa na schodisku rozľahlo buchnutie dverí vedúcich na ulicu.

	Robin sa obrátila a pozrela naňho. Strike si práve zvesil kabát z háčika pri dverách. Dážď ešte stále bubnoval na okná.

	„Na čo narážaš?“ opýtala sa Robin.

	„Na tú otázku o politických názoroch.“

	„No… Predpokladám, že ľudia na Twitteri sa ustavične hádajú o politike.“

	„Hej,“ prisvedčil Strike s mobilom v pravej ruke, „ale kým sa ťa Murphy pýtal na tvoj názor na ten seriál, vyhľadal som si toho herca, ktorý nahovoril Dreka.“

	„A?“

	„Vyhodili ho za politické postoje, ktoré mnohým pripadali ultrapravicové. Tvrdil, že je to satira, ale Ledwellová a Blay sa s tým neuspokojili a skončil.“

	„Aha,“ zamrmlala Robin.

	Strike sa s pohľadom upretým na sklené dvere poškrabal na brade.

	„Neviem, či si si všimla, že nám neprezradili, čomu sa venuje Angela Darwishová. Nenechala nám ani vizitku.“

	„Predpokladala som, že je tiež z kriminálky.“

	„Možno.“

	„Odkiaľ by teda mohla byť?“

	„Napadlo mi,“ povedal pomaly Strike, „či nie je z protiteroristického… možno z MI5.“

	Robin civela na Strikea, až kým si neuvedomila, že jej na nohy kvapká teplá voda z hrnčeka, ktorý ešte stále držala v ruke. Odložila ho na odkvapkávač.

	„Z MI5?“

	„Len mi to napadlo.“

	„Aký terorista by sa zameral na dvoch animáto…?“

	Stíchla, keď na ňu Strike pozrel so zdvihnutým obočím. 

	Priestor medzi nimi akoby vyplnila slabá ozvena výstrelov, ktoré padli v parížskom vydavateľstve.

	„Ale Charlie Hebdo… to bolo niečo celkom iné. Atramentovočierne srdce nie je politický kreslený seriál, nebolo v ňom nič o náboženstve…“

	„Nie, nebolo,“ pripustil Strike. „Možno máš pravdu. Môžeme ísť? Odprevadím ťa nadol. Pôjdem si kúpiť niečo z rýchleho občerstvenia.“

	Keby Robin nerozmýšľala nad otázkou, prečo by útok na dvoch animátorov mohol zaujímať MI5, možno by si položila otázku, prečo si Strike ide po jedlo do Chinatownu s malým ruksakom, ale bola taká zamyslená, že jeho lož zostala bez povšimnutia.

	Keď tvojich blízkych bolesť stretá, 

	tvoj nevinný smiech znie tu, dieťa…

	Joanna Baillieová

	Matka prebúdzajúcemu sa dieťaťu

	 

	 

	 

	Madeline a jej syn Henry bývali v dome na Eccleston Square v Pimlicu. Henryho otec žil o pár ulíc ďalej s manželkou a tromi deťmi. S Madeline sa zámerne rozhodli presťahovať do tej istej štvrte, aby sa ich spoločný syn mohol ľahko presúvať z jedného domu do druhého. Zdalo sa, že Henry má dobré vzťahy aj s nevlastnou matkou a súrodencami. Strikeovi, ktorý vyrastal v neistých a zmätených podmienkach, to všetko pripadalo nesmierne dospelé a civilizované.

	Z Victoria Station to nebolo ďaleko. Kráčal pešo s vyhrnutým golierom, aby sa ochránil pred neustávajúcim dažďom. Cestou využil príležitosť a zapálil si, kým ešte mohol, lebo Madeline bola nefajčiarka a uprednostňovala, keď sa v jej čistučkom dome nefajčilo. Jemná zmena nastavenia, ktorá bola potrebná, vždy keď šiel z práce na rande s Madeline, bola preňho dnes večer náročnejšia ako zvyčajne. Jedným z dôvodov, prečo mu neprekážalo Madelinino ustavičné meškanie, bolo, že mal aspoň viac času načerpať dosť energie, aby zvládol prvý kontakt s jej nabudeným správaním. Dnes večer však v myšlienkach zostal s Robin, ktorá polícii tak živo opísala mŕtvu animátorku v starých topánkach s modrinami na krku. Ak mal byť k sebe úprimný, namiesto cesty k Madeline by radšej zostal sedieť v kancelárii a špekuloval s Robin o tom zločine nad čínou z donášky. Najlepšie teda spraví, ak k sebe úprimný nebude.

	Zajtra bude Deň svätého Valentína. Strike zariadil, aby Madeline ráno doručili okázalú kyticu orchideí, a v ruksaku mal pre ňu pohľadnicu s venovaním. Také veci sa robia pre ženu, s ktorou spávate, ak s ňou chcete spávať aj naďalej, a Strike chcel spávať s Madeline z očividných aj takmer nepriznaných dôvodov.

	Keď zazvonil na zvonček, na schodoch sa ozval dupot tínedžerských nôh a Henry otvoril dvere. Bol to pekný chlapec s matkinými medovými vlasmi, ktoré nosil také dlhé a strapaté, ako mu to vo Westminster School dovolili. Strike si spomínal na časy, keď bol v Henryho veku: na potupné zapálené vyrážky na nezarastenej brade, márnu snahu nájsť dosť dlhé nohavice, ktoré by mu zároveň nepadali (tento problém už dávno nemusel riešiť), vlastné nemotorné a nekoordinované pohyby a množstvo zúfalých nesplnených túžob, ktoré zo seba dospievajúci Strike čiastočne dostával v boxerskom ringu.

	„Ahoj,“ povedal Strike.

	„Čau,“ odzdravil bez úsmevu Henry, zvrtol sa a vybehol naspäť na poschodie. Strike predpokladal, že dvere otvoril, lebo to dostal ako príkaz, nie z vlastnej vôle.

	Detektív vošiel dovnútra, utrel si topánky, vyzliekol kabát a zavesil ho vedľa vchodových dverí. Potom vyšiel nahor oveľa pomalším tempom ako Henry, pričom si dosť pomáhal zábradlím. Vošiel do rozľahlej obývačky a našiel Madeline sedieť na pohovke s ceruzkou v ruke a hlavou sklonenou nad zbierkou drahokamov na veľkom bielom papieri položenom na konferenčnom stolíku. Pri papieri stála poloprázdna fľaša vína a pohár vedľa nej bol plný.

	„Prepáč, zlato, nebude ti prekážať, ak to dokončím?“ ozvala sa ustarostene Madeline.

	„Pravdaže nie,“ odvetil Strike a odložil ruksak na kožené kreslo.

	„Fakt ma to mrzí,“ dodala a zamračila sa na návrh, na ktorom pracovala.

	„Dostala som nápad a chcem ho dotiahnuť do konca, skôr ako ho zabudnem. Henry ti donesie drink – Hen, dones Cormoranovi drink – Hen!“ zakričala, lebo Henry si práve nasadil slúchadlá a sadol k veľkému počítaču, za stôl v kúte.

	„Čo je?“

	„Prines Cormoranovi drink!“

	Henry sa ledva ovládol, aby netresol slúchadlami.

	Strike by sa ponúkol, že si poň pôjde sám, ale predpokladal, že potom by mal tínedžer pocit, že sa u nich cíti až príliš ako doma.

	„Čo si dáš?“ zahundral Henry na detektíva, keď popri ňom prechádzal.

	„Dal by som si pivo.“

	Henry odišiel do kuchyne s ofinou v očiach. Strike chcel dopriať Madeline pokoj a priestor, a tak vykročil za ním. Dom bol takmer celý biely: biele steny, biele stropy, biely koberec v Madelininej spálni, všade inde holé parkety a zvyšok zariadenia striebristosivý. Madeline sa Strikeovi zdôverila, že po hodinách strávených nad žiarivými drahokamami v dielni alebo v eklekticky zariadenom obchode na Bond Street v nej večery strávené v jednofarebných priestoroch vyvolávajú pokoj. Dodala, že jej vidiecke sídlo je oveľa pestrejšie a farebnejšie a niekedy by tam mali ísť na víkend. Strike – v snahe dať ozajstnému vzťahu šancu – súhlasil.

	Kým Strike vošiel do minimalistickej kuchyne, Henry už stihol otvoriť obrovskú chladničku s mrazničkou.

	„Máme Heineken a Peroni.“

	„Heineken, prosím,“ povedal Strike. „Môžem sa ťa na niečo opýtať, Henry?“

	„Na čo?“ zatiahol podozrievavo Henry. Bol najmenej o tridsať centimetrov nižší ako detektív a očividne sa mu nepáčilo, že musí hľadieť dohora.

	„Tvoja mama mi vravela, že si pozerával Atramentovočierne srdce.“

	„Hej,“ prisvedčil Henry rovnako podozrievavým tónom a začal otvárať zásuvky, hľadajúc otvárač na fľaše.

	„Ja som ten seriál nikdy nevidel. O čom je?“

	„Čo ja viem,“ zahundral Henry a podráždene pokrčil plecami. „O tom, čo sa deje na cintoríne po zotmení.“

	Otvoril a zatvoril ďalšiu zásuvku a potom na Strikeovo prekvapenie dobrovoľne pokračoval.

	„Už sa pokazil. Predtým bol zábavnejší. Zapredali sa.“

	„Kto?“

	„Ľudia, čo ho vytvorili.“

	„Tí dvaja, ktorých včera dobodali?“

	„Čože?“ Henry sa obzrel na Strikea.

	„Dvoch ľudí, čo ho vytvorili, včera popoludní niekto dobodal na Highgateskom cintoríne. Polícia práve zverejnila ich mená.“

	„Ledwellovú a Blaya dobodali na Highgateskom cintoríne?“ vyhŕkol Henry.

	„Hej,“ prisvedčil Strike. „Ona je mŕtva, on v kritickom stave.“

	„Doriti,“ zamrmlal Henry, no potom sa zháčil. „Teda vlastne…“

	„Nie,“ skočil mu do reči Strike. „Doriti to celkom vystihuje.“ Na Henryho tvári sa na okamih mihlo niečo ako úsmev.

	Našiel otvárač na fľaše a vypáčil uzáver. „Chceš aj pohár?“

	„Vystačím si aj s fľašou,“ odvetil Strike a chlapec mu ju podal.

	„Vyšetruješ to ty?“ vyzvedal Henry a úkosom pozrel na Strikea.

	„Ten zločin? Nie.“

	„Kto to podľa policajtov bol?“

	„Myslím, že to ešte nevedia.“ Strike si odpil z piva. „V tom seriáli vystupuje postava menom Drek, však?“

	„Hej,“ prisvedčil Henry. „Práve on sa pokazil. Bol hlavným dôvodom, prečo som to pozeral. Predtým bol fakt zábavný… Vážne je mŕtva? Ledwellová?“

	Strike odolal nutkaniu odpovedať: „Nie vážne. Len trocha.“

	„Áno, je.“

	„Teda,“ vydýchol Henry. Vyzeral skôr zaskočene ako smutne. Strike nezabudol, aký bol on sám, keď mal šestnásť: ak sa smrť netýkala jeho najbližších a najdrahších, pripadala mu ako vzdialená a takmer nepochopiteľná idea.

	„Počul som, že herca, ktorý daboval Dreka, vyhodili,“ pokračoval Strike.

	„Hej,“ potvrdil Henry. „Keď vyhodili Wallyho, všetko sa posralo. Začali to preháňať s politickou korektnosťou.“

	„Ako sa volá Wally celým menom?“

	„Wally Cardew,“ odvetil Henry opäť s miernym podozrením. „Prečo?“

	„Nevieš, či sa mu podarilo nájsť si iný džob?“

	„Hej, teraz je YouTuber.“

	„Aha,“ zamrmlal Strike. „A čo to obnáša?“

	„Čo tým mys…?“

	„Čo robí na YouTube?“

	„Herné videá a tak,“ odvetil Henry tónom dospeláka, ktorý poučuje batoľa, čo je úlohou premiéra.

	„Jasné.“

	„Dnes večer bude online,“ dodal Henry a pozrel na hodiny na sporáku. „O jedenástej.“

	Strike pozrel na svoje hodinky.

	„Musíš sa prihlásiť na YouTube, ak ho chceš sledovať?“

	„Nie,“ odvetil Henry v očividných rozpakoch nad toľkou nevedomosťou.

	„Tak teda vďaka za pivo. A za informácie.“

	„V pohode,“ zamrmlal Henry a vykĺzol z kuchyne.

	Strike zostal stáť na mieste tvárou k chladničke, opierajúc sa o bok. Znova sa napil z piva, z vrecka vytiahol mobil, otvoril YouTube a vyhľadal si Wallyho Cardewa.

	Až teraz pochopil Henryho výsmech z jeho nevedomosti: bývalý herec, ktorý prepožičal hlas Drekovi, mal na svojom youtubovom kanáli vyše stotisíc odberateľov. Strike popíjal Heineken a pomaly prechádzal archívne videá. Na všetkých statických záberoch nad názvami bola Cardewova tvár zvraštená do komickej grimasy: zúfalo sa chytal za hlavu, hurónsky sa rehotal alebo triumfálne vykrikoval so zdvihnutou päsťou.

	Cardew sa fyzicky nápadne ponášal na mladého vojaka menom Dean Shaw, ktorého Strike vyšetroval ešte v Špeciálnom vyšetrovacom útvare. Mal rovnaké platinové vlasy pripomínajúce kúdeľ, ružovkasté líca a drobné jasnomodré oči. Shaw sa dostal pred vojenský súd za čin, o ktorom vyhlasoval, že to bol len nevydarený žart, ktorý sa však skončil smrteľným postrelením šestnásťročného regrúta. Strike si skľúčene pomyslel, že je už zjavne vo veku, keď mu takmer každý nový človek pripomína niekoho známeho, a ďalej si prezeral Cardewov zoznam videí.

	YouTuberov účes sa menil podľa toho, v ktorom roku bolo video natočené. Pred tromi rokmi nosil takmer biele vlasy po plecia, ale teraz ich mal oveľa kratšie. Väčšina jeho videí niesla názov Wally vtipkuje s MJom. Strike predpokladal, že MJ je ten usmievavý bucľatý bradatý mladík s tmavou pleťou, ktorý sa na niektorých záberoch objavil vedľa Wallyho ako pomocník hviezdy.

	Strike sa pristavil pri videu z roku 2012 s názvom Atramentovočierny prd, ktoré malo deväťdesiattisíc pozretí, a pustil si ho. Zjavili sa dlhovlasý Wally a krátkovlasý MJ, ktorí sedeli vedľa seba za stolom, každý vo veľkom mäkkom koženom kresle. Stena za nimi bola polepená hernými plagátmi.

	„Takže, čaute, všetci,“ začal Wally s čistým prízvukom príslušníka londýnskej pracujúcej triedy, ktorý sa podobal na Madelinin. V ruke držal niečo, čo vyzeralo ako listový papier s hlavičkou. „Len by som vám rád prezradil, čo mi poslali moji niekdajší priatelia. Tuším je to príkaz na zastavenie činnosti.“

	„Presne tak,“ prisvedčil MJ a prikývol.

	„MJ sa snaží vyzerať, akoby sa vyznal v zákonoch,“ utrúsil Wally do kamery a MJ sa rozosmial.

	„Môj strýko je právnik, kámo!“

	„Hej? Môj je gynekológ, ale to neznamená, že strkám prsty do neznámych žien.“

	„Fakt je gynekológ? Vážne?“ MJ sa zasmial.

	„Nie, ty tupelo, len žartujem… V každom prípade, v podstate už nesmiem používať Drekov hlas ani jeho hlášky alebo…“

	Nahliadol do listu a začal z neho čítať: „… ani akékoľvek duševné vlastníctvo Edie Ledwellovej a Joshuu Blaya, ďalej len tvorcov. Takže… okej. Vidíte.“

	„To je kravina, kámo,“ vyhlásil MJ a pokrútil hlavou.

	„Počuj,“ povedal Wally, akoby mu práve niečo napadlo. „Nebol by tvoj strýko ochotný zadarmo ma zastupovať?“

	MJ sa zatváril zaskočene. Wally sa uškrnul.

	„Len žartujem, kámo, ale…“ Pozrel rovno do kamery. „… znamená to, že už nebude žiadny Drek, bráchovia!“

	„Pozor!“ napomenul ho MJ.

	„Je to fakt nahovno…“

	„Áno, je,“ prisvedčil vážne MJ. „Je to nanič.“

	„V podstate som vymyslel jeho hlas, charakter a všetko ostatné, ale zrejme už nesmieš ani žartovať, nesmieš byť satirický, nesmieš si uťahovať…“

	Kamera sa náhle priblížila, takže Wallyho tvár snímala extrémne zblízka.

	„ALEBO MÔŽEŠ?“ zaburácal Wally hlasom s umelo pridanou ozvenou. Keď sa kamera opäť vzdialila, obaja muži sa ocitli v bielej ničote. MJ sa rozvaľoval na stoličke a predstieral, že drieme. Pribudla mu dlhá tmavohnedá parochňa, džínsová košeľa a roztrhané džínsy a fajčil niečo, čo vyzeralo ako obrovský joint. Wally v svetlohnedej strapatej parochni mal nešikovne nanesený rúž a očné linky, na sebe tričko s nápisom Atramentovočierny prd a dlhú kvetovanú sukňu.

	„Takže…“ prehovoril vysokým hlasom s essexským prízvukom. „Ležali sme na cintoríne… Práve si ma obchytkával, však, Josh?“

	„Hej…“ prisvedčil ospalo MJ.

	„A fajčili sme, však?“

	„Hej…“

	„A vtom zo mňa začali vytryskovať všetky tie skvelé nápady. A tak sme vytvorili Atramentovočierny prd. Lebo keď si prdneš, je to, akoby sa časť tvojho ja snažila vyslobodiť, takže je to krásna a hlboká metafora, no nie?“ Wally zdvihol zo stoličky polovicu zadku a vylúdil zjavne ozajstný hlasný prd. MJ zabudol hrať a začal sa rehotať, no potom pokračoval tým istým omámeným hlasom ako predtým: „Hej, metafora…“

	„Ten nápad s prdením súvisí s mojou mŕtvou mamou… Mala veľké problémy s vetrami…“

	MJ sa triasol od sotva potláčaného smiechu.

	„A prachy nás nezaujímajú, však, Josh?“

	„Nie…“

	„Sme slobodomyseľné povahy, no nie? Chceme, aby si celý svet zadarmo užíval výsledok mojej geniality.“

	„Zadarmo… jasné…“

	„A preto nikomu neplatíme, však, Josh?“ MJ mlčky ponúkol Wallymu joint.

	„Nie, Josh, zlato, musím mať čistú hlavu na rokovania s Netflixom. Ups, počkať – povedala som to nahlas? Naozaj? Sakra. V každom prípade, ďakujem vám a dúfam, že budete aj naďalej sledovať Atramentovočierny prd.“

	Wally si znova prdol.

	„Och, hneď je mi lepšie. Tak poď, zlato,“ vyhlásil, vstal a chytil MJa za tričko, „treba kresliť Srdca.“

	„Potrebujem poriadny drink, Ed,“ zastonal MJ. „Som zhulený.“

	„Poď so mnou, ty lenivý sviniar, ide predsa o prachy. Teda o umenie.

	O umenie…“

	„Čo to, preboha, pozeráš?“

	Strike zastavil video a obzrel sa. Madeline stála v kuchynských dverách.

	„YouTuberov,“ odvetil Strike.

	S úsmevom k nemu podišla. Bola bosá, v bledosivom kašmírovom svetri a džínsoch. Objala ho okolo krku a pobozkala na ústa. Chutila ako Merlot.

	„Prepáč, musela som si ten návrh nakresliť, kým som ho ešte mala v hlave. Občas dostaneš nápad a skrátka sa ho musíš držať.“

	„V pohode. Mala si tam dosť veľké rubíny, alebo čo to bolo…“

	„Sú zo skla. Doma nemám žiadne pravé drahokamy. Čo sa týka poistenia, bola by to nočná mora. Občas keď vymýšľam niečo nové, používam štrasové kamene. Potrebujem ešte jeden drink,“ dodala, pustila ho a vybrala fľašu zo stojana s vínom na stene. „Dnes som mala otrasný deň. Zabudla som, že som súhlasila s rozhovorom s nejakou šperkárskou blogerkou, ktorá mala ledva niečo cez dvadsať. Nechcem zovšeobecňovať, ale niektoré z nich sú fakt svine. Zaujímalo ju len, či všetko pochádza z etických zdrojov – kam sa podela tá sprostá vývrtka? –, a keďže som nemohla povedať, že osobne chodím do sprostej Kolumbie, dolujem každý jeden smaragd a každý druhý kameň darujem sirotám alebo čo – teda, snažím sa nakupovať eticky, ale mal si ju počuť…“

	Madeline sa snažila otvoriť fľašu. Strike odložil mobil do vrecka a vystrel ruky.

	„Vďaka – pri otváraní poslednej som si odtrhla necht. Celý čas trepala niečo o krvavých diamantoch a ja…“

	Strike vzal otvorenú fľašu vína a svoje pivo a spolu sa vrátili do veľkej obývačky. Henry medzitým niekam zmizol. Madeline klesla na pohovku a ďalej rozprávala o nelegálnej ťažbe zlata v Latinskej Amerike a o rôznych snahách klenotníkov, ktoré mali zabezpečiť, že suroviny sa nebudú ťažiť vo vykorisťovateľských alebo zločineckých podmienkach. Strike jej dolial do pohára a tiež si sadol. Mal dojem, že Madeline ešte stále niečo vysvetľuje neviditeľnej blogerke. V žalúdku mu zaškvŕkalo. Možno nedúfal v domáce jedlo, ale aspoň v to, že Madeline navrhne, aby si niečo objednali.

	„Mami,“ zavolal Henry zo schodov, „idem k ocovi.“

	„Kedy sa vrátiš?“

	Henry však už zbehol nadol a počuli, ako sa za ním zabuchli dvere.

	„Bol na teba drzý?“ zamračila sa Madeline. „Má zlú náladu, lebo sa mu pokazil notebook. Preto bol na mojom počítači.“

	„Nie, vlastne bol celkom ústretový,“ odvetil Strike.

	„Naozaj? To je zmena. Celkom ti to s ním ide. Jim ho hrozne poznačil.“ Strike si už vypočul veľa o tom, ako jej bývalý manžel – herec, ktorý ju opustil kvôli hlavnej hrdinke vo svojom filme –, zradil Henryho dôveru, ale s výrazom záujmu pretrpel ešte zopár ďalších príkladov. V žalúdku mu opäť zaškvŕkalo. Keď sa Madeline odmlčala a hodila do seba pol pohára vína, pokúsil sa upriamiť jej pozornosť na jedlo.

	„Je mi ľúto, že som nestihol prísť na večeru…“

	„To je v pohode. Nemôžem sa sťažovať, že máš problémy v práci, keď ich mám aj sama. V každom prípade…“

	Privinula sa k nemu na pohovke a znova ho objala krku.

	„… teraz mi to môžeš vynahradiť.“

	O hodinu neskôr ležal Strike nahý potme v Madelininej bielej spálni. V istom smere bol úplne spokojný, ale aj tak nezabudol na svoj vlčí hlad. Predpokladal, že človek musí jesť len striedmo, ak chce zostať taký štíhly ako Madeline, ale hladovka nebola jeho štýl, hoci by sa mu zišlo trocha schudnúť. Madeline mu ležala na pleci a vlasmi ho šteklila na tvári. Jednu ruku mala položenú na jeho chlpatej hrudi.

	„Bože, to bolo skvelé,“ zazívala. „Prepáč, som taká unavená… Musela som vstávať o piatej, lebo som volala do L… do Los Angeles…“

	Pobozkal ju navrch hlavy. „Neprekážalo by ti, keby som si pripravil niečo na jedenie?“

	„Nie, miláčik, obslúž sa,“ zamrmlala. Odtiahla sa od neho a odkotúľala sa na druhý koniec postele. Kým si v tme obliekal nohavice a košeľu, lebo sa obával stretnutia s Henrym, zazdalo sa mu, že počuje tiché chrápanie.

	Na vrchnom poschodí vládlo ticho. Strike bosý kráčal do kuchyne a jeho protéza pri každom druhom kroku tupo buchla o podlahové dosky. Presne ako sa obával, v chladničke bolo len málo toho, na čo by mal chuť. Bez nadšenia sa prehrabával medzi téglikmi s quinoovým šalátom, jogurtmi s nulovým obsahom tuku a avokádami, a pritom túžobne myslel na vajíčka so slaninou alebo veľké vrecko zemiakových lupienkov. Napokon vyhrabal kúsok pecorina, urobil si hrubý sendvič a otvoril ďalšiu fľašu Heinekenu. Hodiny na sporáku mu prezradili, že je desať. Mal pocit, že je oveľa viac.

	Podišiel k oknu a zadíval sa na upršanú ulicu: dlažba sa v žiare pouličných lámp leskla ako zrkadlo. Po chvíli Strike našiel tanier, odniesol si sendvič a pivo naspäť do tmavej obývačky a sadol si k počítaču.

	Heslo poznal, lebo Madeline mu ho dala, keď u nej bol naposledy, vybila sa mu batéria v mobile a chcel si pozrieť podrobnosti o lete, ktorým sa mal Dlhoprstý vrátiť do Londýna. Zapol počítač, naťukal heslo spessartin19, takmer hodinu čítal správy a vybavoval maily a potom o jedenástej otvoril kanál Wallyho Cardewa na YouTube práve včas, aby mohol sledovať jeho živé vysielanie. Herné plagáty v pozadí sa zmenili rovnako ako Wally a MJ. Cardew teraz nosil platinové vlasy na bokoch takmer vyholené a hore trocha dlhšie. MJ bol v tvári chudší ako v roku 2012 a vlasy mal upravenejšie. Obaja muži sa tvárili vážne a MJ aj trocha znepokojene.

	„Čaute, bráchovci,“ začal Wally. „Vitajte pri ďalšej epizóde šou Wally vtipkuje s MJom. Skôr ako začneme, chcel by som… chceli by sme…“

	Pozrel na MJa, ktorý prikývol.

	„V prvom rade chceme povedať, že… ehm… včera sa stalo niečo fakt hrozné, ale dozvedeli sme sa o tom až dnes…“

	„Posledných päť hodín nám stále niekto vyvoláva,“ prerušil ho MJ, „a pýta sa: ,Vedeli ste o tom, vedeli ste o tom?‘“

	„Hej,“ prisvedčil Wally, „a odpoveď je: nie, nevedeli sme o tom, nevedeli sme nič, až kým sme to nevideli v správach. V každom prípade, narážame na to, čo sa stalo Joshovi Blayovi a Edie Ledwellovej, ak vám to náhodou nedošlo, a je to – je to des. Nevieme o nič viac ako vy, ale je to fakt hrôza. Chcem vyjadriť sústrasť rodinám, Joshovi držím palce a… čo ja viem, MJ, zvykneš sa modliť?“

	„Jasné, kámo,“ prisvedčil ticho MJ. „Zvyknem sa modliť.“

	„Ja ani neviem, v čo vlastne verím,“ povedal Wally a rozhodil ruky, „ale obaja myslíme na rodiny a dúfame, že to Josh zvládne, však?“

	„Presne tak,“ prikývol MJ. „Naozaj.“ Wally si vzdychol a plesol sa po stehnách.

	„Okej, dnes večer máme pre vás pripravenú špeciálnu šou – a nezabudnite, bráchovci, tento mesiac darujeme dvadsaťpäť percent príjmov z predaja reklamných predmetov nemocnici Great Ormond Street Hospital, lebo, ako niektorí z vás vedia, MJov…“

	„Môj malý bratranec sa tam lieči na leukémiu,“ dopovedal MJ.

	„Takže,“ pokračoval Wally, „zapnime staré dobré komentárium…“

	V pravom hornom rohu obrazovky sa zjavil kanál s komentármi divákov. Neónovožltý text sa posúval nahor tak rýchlo, až sa v ňom človek strácal. MJ pohľadom odbiehal od kamery na bočnú obrazovku a sledoval komentáre, ktoré práve videli aj diváci.

	 

	Drekfan10:      Milujem vás, Wally a MJ!!!!!!!!!! 

	KeiraS:      Napodobni Drekov hlas, Wal

	Derky96:      Pekný prejav úcty

	Krayfish:      Ste trieda, chlapci

	BDJoker:      Poznal som Ledwellovú a Blaya

	Hyggard:      Netvárte sa, že ste smutní heh

	Sh0zelle:      Wally pozdrav Shonu a Deb!

	ČervenáPilulka7:      Jediný dobrý bojovník za sociálnu

	spravodlivosť je mŕtvy bojovník

	Chigginz:      Kúpil som tri tričká, pozdravte ma

	 

	„Tak,“ povedal Wally, „pokračujme ďalej! Najskôr… potrebujem odtiaľto vytiahnuť zopár vecí…“

	Siahol pod stôl. „Podrž mi to, MJ.“

	Wally vytiahol veľký nôž, ktorý vyzeral celý od krvi. MJ zo seba vydal niečo medzi zjojknutím a zhíknutím, zakryl si tvár rukami a snažil sa potlačiť nervózny smiech.

	„Doriti!“ povedal cez prsty do kamery. „Doriti, netušil som, že to urobí, prisahám!“

	„A čo má byť?“ predniesol s kamennou tvárou Wally. „Ach, toto?“ Oblizol čepeľ. „Paradajková omáčka, kámo, krájal som pizzu.“

	„Doriti, Wal,“ zahundral MJ a so smiechom spustil ruky.

	„Okej.“ Wally pokrčil plecami. „Ak ho nechceš podržať…“ Hodil nôž za seba a spod stola vytiahol štós papierov.

	„Tak, toto je téma dnešnej šou. Odkedy zverejnili informácie o Ledwellovej a Blayovi, na starom dobrom Twitteri je rušno, fakt rušno. Vyjadril som ľútosť, na čo mi dosť veľa ľudí v podstate napísalo, že som zabil Edie Ledwellovú, a tak som si povedal, že by sme sa na niektoré z tých príspevkov mohli pozrieť. Pozrime sa, čo tu máme… Tento je dobrý.“

	Wally zdvihol vrchný hárok papiera a začal čítať. Tweet sa zjavil za ním vedľa aktuálnych komentárov.

	 

	Muška Hrbáčka @carla_mappin5

	odpovedáte používateľovi @Wally_Cardew

	 

	Ako môžeš napísať, že si smutný, ty pokrytec? Odkedy ťa Ledwellová a Blay právom vyhodili, len ich démonizuješ. Nenávisť zabíja.

	 

	15.15      13. februára 2015

	 

	„Nenávisť zabíja,“ zopakoval Wally a vážne pozrel do kamery.

	„Fíha,“ vydýchol MJ a pokrútil hlavou. „Máš pocit, že ťa pokarhala?“

	„Úprimne povedané, kámo, prinútila ma revidovať celý môj doterajší rebríček hodnôt,“ odvetil Wally. „Ukázalo sa, že som spolupáchateľ vraždy, lebo som si uťahoval z Atramentovočierneho srdca… Takže,“ povedal do kamery, „pozrel som sa, ako by sme sa mali podľa Carly Mappinovej všetci správať na internete, aby som sa to naučil od lepších, ako som ja sám.“

	„Bude tvojím vzorom,“ povedal MJ a prikývol.

	„Presne tak,“ prisvedčil Wally. „Takže toto je Carlin príspevok z konca minulého roka…“

	Za Wallym sa zjavil ďalší tweet, ktorý zároveň aj nahlas čítal.

	 

	Muška Hrbáčka @carla_mappin5

	odpovedáte používateľovi @AnómiaMajsterHry

	 

	Úprimne povedané, nech sa tá suka zadrhne. Toľko kecov o tom, že to nerobí pre prachy, ale z lásky. #PrestaňteKŕmiťEdušku #StojímPriJoshovi

	 

	21.02      2. novembra 2014

	 

	„Nech sa tá suka aj zadrhne, dámy a páni,“ zopakoval Wally.

	„Aká suka?“ opýtal sa MJ. Strikeovi bolo jasné, že toto si nacvičili. Prekvapením bol len ten nôž. „Je to pes, ktorého sa snaží zachrániť, lebo sa dusí priveľkou kosťou, alebo…?“

	Wally vyprskol do smiechu.

	„Nie, MJ, zaujímavé je, že Carla hovorila o Edie Ledwellovej. Nech sa tá suka aj zadrhne,“ zopakoval ešte raz a uprel drobné modré očká rovno do kamery.

	„Wal,“ oslovil ho MJ, ktorý sa na okamih zadíval na niečo mimo záberu, „chcel by som pozdraviť zopár ľudí. Predali sa nejaké veci – Chigginz, kúpil si tri tričká, super, kámo. BD Joker, tipujem, že to nie sú ozajstné mená.

	„Vďaka, BD,“ povedal Wally, „dúfam, že šiltovka s nápisom Wally a MJ sa ti bude páčiť.“

	„Sooze a Lily, dve mikiny – vďaka, dámy!“

	„Okej, poďme naspäť na starý dobrý Twitter.“ Wally sa znova zameral na štós papierov. „Pozrime sa, čo tu ešte máme… Hej, toto je dobré.“

	Komenty sa posúvali takmer rýchlejšie, ako ich Strike stíhal čítať.

	 

	matkadrakov:      Bojovníci za sociálnu spravodlivosť:

	„Keď som povedal odpad, myslel som to v dobrom.“ Heh

	ZaplavenýSemenom:       Bojovníci za sociálnu spravodlivosť sú

	skurvení pokrytci heheheheheh 

	@Heimd&ll88:      To sa mi páči

	vytunovaný209:      Žijem pre teba a dávam to vyžrať bojovníkom

	za sociálnu spravodlivosť, brácho

	RubyLoob:      Ledwellová bola stelesnením privilégií bielych 

	arniep:      Vyfajči ma

	LilaP:      Milujem ťa, Wally xxxxxxxxxxxxxx

	TieňArke:      Je v pohode oslavovať, keď zomrie niekto zlý 

	Zloduch:      Čo by si neurobil pre sledovanosť, ty kus

	hovna?

	TommyAnglicko14:      Wally, choď na bratstvoultimathule.com

	 

	„Okej,“ povedal Wally a popresúval papiere, „a teraz príde… och, tento je môj obľúbený, je fakt skvelý. Andi Reddy – skutočné meno, pozrite sa, tam to máte…“

	 

	Andi Reddy @ydderidna

	odpovedáte používateľovi @Wally_Cardew

	 

	Možno si nedržal v ruke nôž, ale rozdúchaval si plamene, a ak sa ukáže, že to bol nejaký ultrapravicový troll, mali by stíhať aj teba.

	 

	18.52      13. februára 2015

	 

	„Andi sa zjavne vyzná v zákonoch, čo?“ prehodil Wally.

	„Pravdepodobne je to sudkyňa,“ povedal MJ. „Milé od nej, že aspoň uznala, že si možno nedržal v ruke nôž.“

	„Pozrieme sa, ako sa Andi darí nerozdúchavať plamene nenávisti?“

	„Jasné,“ súhlasil MJ a znova sa rozosmial.

	Nad hlavami sa im zjavil Andin druhý tweet a Wally ho znova prečítal aj nahlas.

	 

	Andi Reddy @ydderidna

	odpovedáte používateľovi @AnómiaMajsterHry

	 

	Mohol by niekto povedať tej odpornej predajnej suke, nech už konečne skape? #PrestaňteKŕmiťEdušku #StojímPriJoshovi

	 

	11.45      29. júla 2014

	 

	 

	Wally a MJ vybuchli do smiechu.

	„A to nie je všetko,“ rehotal sa Wally. „Počkajte, mám ešte jeden, ktorý dokazuje, že naozaj nemá v povahe rozdúchavať plamene.“

	Zjavil sa nový tweet.

	 

	Andi Reddy @ydderidna

	 

	Jediné, čo ma uteší, keďže môj obľúbený seriál sa medzičasom zmenil na hovno, je #Eduška vo veľkom plastovom Drekovi, ktorého niekto zapáli.

	 

	22.34      16. septembra 2014

	 

	 

	Wally a MJ sa začali so smiechom plieskať po stehnách. Strike za sebou začul pohyb a rýchlo vypol zvuk. Henry sa vrátil. Keď videl, čo detektív pozerá, zatváril sa zaskočene.

	„Vzbudil si vo mne záujem,“ vysvetlil Strike.

	„Aha,“ zahundral chlapec.

	Dívali sa na seba v polotme. Jediné svetlo vychádzalo z obrazovky počítača.

	„Idem si ľahnúť,“ zamrmlal Henry a zišiel na prízemie. Strike pustil zvuk a znova sa sústredil na priamy prenos.

	YouTuberi sa ešte stále smiali na poslednom tweete, čo prečítal Wally.

	Za nimi sa mihali komentáre.

	 

	algizzard:      Wal, choď na bratstvoultimathule.com 

	GillySrdiečko:      Wally, pozdrav odo mňa svoju babičku! 

	TieňArke:      Ledwellová bola zlodejka a klamárka saxonskasekera14:      Koľko liberálnych sĺz, a pritom ju ešte včera

	nazývali kurvou 

	dmitrihranasax:      Wally, pozdrav ma, Dmitri

	PokrovaTv@r:      Wally, trtkáš s Keou Nivenovou? 

	LepinovUčeník:      Zabil som Ledwellovú

	LacnáB:            Hej, nie som smutná, že zomrela jedna ableistka a rasistka

	MGTOWow:      Ukáž tie papiere, chalanko, toto je topka! ! ! SophieBeee:      Kúpila som si tričko, pozdravte Soph

	Brownovú

	BráchoBro88:      Wally, zbav sa toho púštneho n**** 

	aoifeoconnor:      Ľudia sa hnevali kvôli Netflixu, to je všetko Sammmitchell:      Ľudia povedia všeličo

	UltimaBro88:      Všetky krpaté femoidy sa snažia zahladiť

	svoje stopy heheheheheheheheheheheheh

	A ona v hrobe leží!

	Bezmocný som bol, viac mi 

	na ničom nezáleží.

	Christina  Rossetti

	Zúfalstvo

	 

	 

	 

	Dvojizbový byt vo Walthamstowe, na ktorý sa bola Robin pozrieť v nedeľu popoludní, bol prvý, v ktorom si vedela predstaviť spokojné bývanie. Nachádzal sa na druhom poschodí nedávno postaveného bloku, bol čistý a svetlý, v obývačke bolo dosť miesta na rozkladaciu pohovku, keby chcel u nej niekto prespať, a nebol ďaleko od stanice metra Blackhorse Road.

	„Dám vám vedieť,“ povedala realitnému agentovi. „Bol oň veľký záujem?“

	„Dosť veľký,“ prisvedčil mladík so širokou kravatou. Robin by sa zaobišla aj bez jeho neúnavných žartíkov. Dvakrát sa jej opýtal, či bude bývať sama. Robin uvažovala, ako by zareagoval, keby ho so slzami v očiach požiadala, aby sa k nej nasťahoval, nech už nemusí znášať mučivú slobodu.

	Po rozlúčke s realitným agentom vykročila na stanicu metra a cestou si merala čas. Do práce by dochádzala dlhšie ako z terajšieho bytu, ale nie až tak dlho ako z iných nehnuteľností, ktoré videla. Keď vzala do úvahy všetky faktory, mala pocit, že tento byt by bol naozaj vhodný. Cestou domov premýšľala, s kým oň bude súperiť pri cenových ponukách. Mala celkom slušný depozit, ktorý sa jej podarilo horko-ťažko získať zo spoločného účtu v rámci majetkového vyrovnania, a zarábala oveľa viac ako na začiatku, ale v Londýne človek nikdy nevie.

	Robin strávila celý studený a upršaný víkend v zlej nálade, a keď vyšla zo stanice Earl’s Court do dažďa, povzbudivý pocit, ktorý mala pri predstave bývania v tom útulnom svetlom bytíku, ju začal opúšťať.

	Max trávil víkend na vidieku spolu s jazvečíkom Wolfgangom. Po príchode domov si Robin vyzliekla kabát aj rukavice, zo spálne vzala notebook a odniesla ho nahor do obývačky. Pohľad jej padol na nevítanú valentínsku pohľadnicu, ktorú deň predtým nechala na príborníku. Bola od Hugha „Axemana“ Jacksa. Na prednej strane bol bernardín so súdkom v tvare srdiečka na obojku a nápisom Pri pohľade na teba sa mi zbiehajú sliny. Dovnútra Hugh dopísal: „Ak raz nebudeš mať čo robiť“ a svoje telefónne číslo. Robin predpokladala, že bernardín v nej mal vyvolať príjemné spomienky na Švajčiarsko, ale keďže Hugh bol tou najmenej pozitívnou súčasťou dovolenky, skôr zostala podráždená, že Katie prezradila Hughovi jej adresu. Bojujúc so skľúčenosťou hodila pohľadnicu do koša, urobila si kávu, sadla si za stôl a prebehla spravodajské stránky, či nezverejnili čerstvé informácie o zločine na Highgateskom cintoríne.

	Josh Blay bol ešte stále nažive, no aj naďalej v kritickom stave, a polícia zverejnila niečo nové: obaja animátori boli pred pobodaním omráčení taserom. Okrem toho naďalej vyzývala občanov, aby zavolali na infolinku, ak 12. februára medzi 16. a 18. hodinou videli na cintoríne niekoho, kto sa správal podozrivo. Zákon zakazoval civilistom vlastniť a používať taser, takže Robin uvažovala, ako sa k nemu vrah dostal. Prepašoval ho z Európy? Ukradol? Jeho použitie naznačovalo, že išlo o vopred premyslený zločin, nie o zločin z vášne. Kiežby tam s ňou bol Strike a mohli sa o tom porozprávať.

	Na notebooku sa objavila nová notifikácia zo stránky BBC. V Kodani sa odohrali dva samostatné teroristické útoky: k prvej streľbe došlo na výstave s názvom Umenie, rúhanie a sloboda prejavu, k druhej v synagóge. Robin mala pocit, že nepríjemná hrča v jej hrudi je čoraz väčšia. Ľudské bytosti zavraždené za to, že niečo napísali alebo nakreslili… Hádam len Edie Ledwellová nie je jednou z nich? Čo také sa mohlo skrývať v tom zvláštnom seriáli, že by to mohlo niekoho uraziť a rozzúriť natoľko, aby sa rozhodol zavraždiť jeho tvorcov?

	Za posledných dvadsaťštyri hodín vyšlo množstvo článkov o Atramentovočiernom srdci. Robin preletela zhrnutia o jeho ceste k nečakanému úspechu, analýzy jeho kultúrneho významu a zmyslu, hodnotenia jeho pozitív a nedostatkov a špekulácie o jeho pravdepodobnej budúcnosti. Takmer všetky články sa začínali poznámkou o zvláštnej irónii, že smrť zastihla Ledwellovú na tom istom cintoríne, kde spolu s Blayom vymysleli svoj seriál: „groteskná rovnováha“, „takmer neuveriteľná náhoda“, „strašný koniec, ktorý bol rovnako ponurý ako jej tvorba“.

	Tisíce slov sa týkali fanúšikov seriálu, „ktorí si hovoria Srdiečka a sú neslávne známi vnútornými rozbrojmi“. Hádky medzi nimi očividne pokračovali aj po útokoch na tvorcov. Robin bola znechutená sama zo seba, že klikla na link a prečítala si krátky článok s názvom Teória o atramentovočiernej vražde, ktorá všetkých pobúrila, z ktorého sa dozvedela, že na sociálnych sieťach sa špekuluje, že Josh Blay dobodal Edie Ledwellovú a potom sa pokúsil o samovraždu. Túto teóriu vehementne odmietali a vyvracali Blayovi fanúšikovia, ktorých bolo zjavne oveľa viac ako fanúšikov Ledwellovej.

	Robin sa presunula na YouTube s úmyslom pozrieť si celú epizódu Atramentovočierneho srdca. Jej pozornosť však ihneď upútalo video s názvom Prvý rozhovor s Joshom Blayom a Edie Ledwellovou. Bolo z júna 2010 a momentálne ho pozeralo veľa ľudí.

	Robin naň klikla a spustila ho.

	Edie Ledwellová a Josh Blay sedeli vedľa seba na posteli a chrbtami sa opierali o stenu, ktorá bola pokrytá množstvom jednoduchých kresieb, výstrižkov z časopisov a reprodukcií obrazov veľkosti pohľadnice. Edine vlasy boli dlhšie než v ten deň, keď prišla za Robin do kancelárie, na videu ich mala lesklé a upravené. Na sebe mala džínsy a niečo, čo vyzeralo ako pánska modrá košeľa s vyhrnutými rukávmi.

	Josh, ktorý mal podobnú košeľu ako Edie, bol mimoriadne pekný. S dlhými tmavými vlasmi, hranatou bradou, výraznými lícnymi kosťami a veľkými modrými očami by mohol byť rockovou hviezdou. Robin sa z článkov dozvedela, že je o päť rokov mladší ako Edie, takže v roku 2010 mal dvadsať.

	„Môže byť?“ povedal Josh s východolondýnskym prízvukom a nesmelo zakýval. Potom na seba s Edie pozreli a rozosmiali sa. Zasmiala sa aj osoba, ktorá držala kameru.

	„Ehm…“ povedal Josh a zadíval sa naspäť do kamery, „takže, dostali sme veľa milých ohlasov na prvé dve epizódy Atramentovočierneho srdca, takže nám napadlo, že vám dáme vedieť, ako si to ceníme. A naša priateľka Katya mala pocit, že by bolo fajn, keby sme odpovedali na niektoré, ehm, otázky, čo sa objavili pod videami, a presne to aj urobíme.“

	Povedal to rozpačito, akoby sa obával, aby si niekto nepomyslel, že to bol samoľúby nápad samotných tvorcov.

	„Napríklad,“ pokračoval Josh, „často sa nás pýtajú, či sme zhulení.“

	Zasmial sa a spolu s ním aj osoba, ktorá držala kameru. Obraz sa trocha zachvel. Josh a Edie sedeli tak blízko pri sebe, že sa dotýkali ramenami.

	„Stručne povedané…“ začala Edie.

	„Vtedy sme boli,“ dopovedal Josh. „Úprimne povedané, vtedy áno.

	A Tim je zhulený aj teraz.“

	Zdvihol zrak k osobe, ktorá držala kameru. „Nie som, to je odporná lož,“ vyhlásil neviditeľný Tim s prízvukom z okolia Londýna.

	Josh úkosom pozrel na Edie a obaja sa na seba usmiali tým nezameniteľným úsmevom dvoch po uši zaľúbených ľudí.

	„Takže, ehm, nemali by sme sa predstaviť?“

	„Nie je tu s nami nikto, kto by to urobil za nás,“ povedala Edie, „teda ak to nechce skúsiť Tim. Vieš čo? Predstavme Tima.“

	Kamera sa prevrátila hore nohami: po závratnom pohľade na strop nasledoval rozmazaný záber zblízka na mladého muža s ryšavými vlasmi.

	„Čaute,“ povedal.

	Kamera sa znova zamerala na Edie a Josha.

	„To bol Tim,“ povedala Edie. „Rozpráva za Červa. Takže, ja som Edie…“

	„Hej. A ja som Josh. Nápad na Atramentovočierne srdce sme dostali, keď sme boli raz popoludní na Highgateskom cintoríne…“

	„Kde ste fajčili,“ ozval sa Timov hlas.

	„V tvorivej nálade,“ povedal s predstieranou dôstojnosťou Josh.

	„A rozprávali sme sa,“ ozvala sa Edie.

	„O samých kravinách…“

	„Ty možno,“ uťahovala si z neho Edie.

	„Nie, ja som bol vnímavý a hĺbavý,“ namietol Josh, no potom ukázal na Edie a pritúlil sa k nej. „Nie, v skutočnosti je za tým ona,“ povedal do kamery. „Ona je zodpovedná za všetko, čo sa stalo. Rozprávali sme sa o ľuďoch, čo sú tam pochovaní…“

	„Áno,“ prisvedčila Edie, „v podstate sme premýšľali, že ležíme pár metrov od skutočných mŕtvol.“

	„Vystrašilo nás to.“

	„Ty si bol vystrašený, ja nie…“

	„Lebo si divná.“ Edie sa uškrnula.

	„Si, Ed, netvrdím, že si sériová vrahyňa alebo čo, ale si… desivá…V každom prípade, začala si predstavovať, čo sa deje v noci, a vyťahovať všetky tie pridrbané surrealistické predstavy…“

	„Katya ti vravela, že nemáš nadávať.“

	„Kurvafix, na to je už trocha neskoro.“ Edie sa znova zasmiala.

	„Takže z Edie začali vychádzať všelijaké nápady. Ležali sme tam a vymýšľali všetko možné…“

	„A potom nás vyhodili z cintorína, lebo sa zatváral,“ prerušila ho Edie, „takže sme šli domov – mali by sme povedať, že žijeme v umeleckom kolektíve vo veľkom starom dome…“

	„Prečo by sme to mali povedať?“

	„Čo ja viem… Aby sme vysvetlili celý náš ‚proces‘?“

	„Nemáme žiadny proces, nie je to žiadny proces.“ Edie sa znova zasmiala.

	„Okej, v každom prípade, vrátili sme sa domov a Josh začal kresliť.

	Koho si nakreslil ako prvého?“

	„Srdca, a ty si nakreslila Dreka. Obaja sme študovali umenie,“ dodal do kamery.

	„Ja nie. Ty áno. Ty si bol ozajstný študent.“

	„Vyhodili ma zo St. Martin’s,“ informoval Josh divákov. „Lebo som sa flákal.“

	„V každom prípade,“ pokračovala Edie, „pre zábavu sme nakreslili prvé postavy a zopár nápadov, čo sme mali, keď sme boli… ehm…“

	„Zhulení,“ utrúsil Tim spoza kamery.

	„… na cintoríne,“ dopovedala s úsmevom Edie, „a potom sa to nejako…“

	„… vyhrotilo,“ doplnil Josh.

	„Chcela som povedať, že sa to vyvinulo.“

	„Náš kamarát Seb nám pomohol nakresliť prvú epizódu,“ pokračoval Josh. „Seb je ozajstný umelec, ešte stále chodí na St Martin’s. Zohnali sme zopár kamošov, ktorí nahovorili jednotlivé postavy, a tak vznikla prvá epizóda. A potom Edie dostala ďalšie nápady, a tak vznikla aj druhá.“

	„Nečakali sme…“ Edie sa odmlčala. „Naozaj nás neskutočne prekvapilo, koľkým ľuďom sa páčia, a práve preto sme vám chceli povedať, že si nesmierne vážime vaše komentáre. Takže, ehm, teraz odpovieme na najčastejšie kladené otázky.“

	Josh sa načiahol mimo záberu po hárok linajkového papiera, ktorý zrejme vytrhol zo zápisníka, pozrel naň a potom sa zadíval do kamery.

	„Dobre, na toto sa nás pýtajú často: Ako vám napadla postava Srdca?“ Úkosom pozrel na Edie. „Na to musíš odpovedať ty, lebo ja netuším, čo sa ti odohráva v hlave.“

	„Okej, vlastne ani neviem, ako mi napadol Srdco, ale myslím, že keď som bola malá, mama mi rozprávala rozprávku o kamennom srdci… Bolo to tak naozaj, alebo sa mi to len zdá? Takže som… čo ja viem, marí sa mi, že mi niekto rozprával príbeh o tom, ako si niekto vymenil srdce za kameň, a ja som si pritom predstavila, ako to srdce opúšťa hruď. Takže keď sme ležali na cintoríne, napadlo mi, čo by sa stalo, keby srdce nejakého zlosyna prežilo a snažilo sa po smrti polepšiť. Majiteľ ho svojimi zlými činmi zafarbil načierno, takže prežilo, aj keď zvyšok tela zhnil, lebo je…“

	„… naložené v zle,“ dopovedal s pôžitkom Josh.

	„Tak trocha, ale… nie celkom. Nie je Srdco najmilšia postava v celom seriáli?“

	„Hej, asi je,“ prisvedčil pomaly Josh. „Je nevinný… ale v skutočnosti nie je, však? Je predsa čierny, lebo vykonal veľa zlého.“

	„On to nebol,“ namietla Edie. Obaja sa do seba navzájom tak pohrúžili, že na okamih zabudli na kameru. „Srdca obviňujú, stigmatizujú, ale aj on bol obeťou – mozgu a vôle alebo čoho. Snaží sa polepšiť, ale vyzerá ohavne, takže nikto neverí, že je dobrý.“

	Obrátila sa a pozrela do kamery.

	„Dávalo niečo z toho zmysel? Nie. Ďalšia otázka.“

	„Má byť Biela panna taká sviňa?“ prečítal Josh zo svojho papiera a pozrel do kamery. „Áno.“

	„Nie!“ vyhŕkla napoly rozhorčene, napoly pobavene Edie.

	„Ale je. Srdcovi nikdy nedá šancu.“

	„Je len trocha – hm – takéto veci sme nikdy neanalyzovali.“

	„To je jasné každému, kto videl náš seriál,“ podotkol Josh. Všetci vrátane Tima sa rozosmiali. Niečo zapípalo.

	„Doriti, to som ja,“ zamrmlal Josh. „Zabudol som ho vypnúť…“

	„Sme neskutočne profesionálni,“ oznámila divákom Edie.

	„Píše mi Katya,“ povedal Josh a prečítal správu v mobile. „Už ste sa dostali k tomu, aby ste natočili video, v ktorom odpoviete na otázky fanúšikov? Lebo podľa mňa by to bolo… Práve…“ začal si nahlas diktovať a Tim sa znova zasmial, „… ho… robíme. Ááá vypnúť zvuk.“

	Hodil mobil na posteľ.

	„O čom sme sa bavili?“

	„O Bielej panne. Chce znova žiť. Neznáša byť duchom.“

	„Je tak trocha sviňa.“

	„Musí trčať medzi všetkými tými…“

	„Obludami.“

	„… chodiacimi časťami tela,“ dopovedala Edie a Josh sa zasmial. „Nikto by tam nechcel trčať naveky.“

	„Okej.“ Josh vzal znova do rúk papier. „Ďalšia otázka. Drek. Čo je zač Drek?“ Pozreli na seba a znova sa rozosmiali.

	„Nevieme,“ povedal Josh.

	„Naozaj nevieme, čo je Drek.“

	„Ty si ho nakreslila,“ podotkol Josh.

	„Áno, jeho hlavu. Pred mnohými rokmi som niekde videla takú masku.

	Bola to taká tá…“ Rukou naznačila obrovský zobák.

	„Maska morového doktora. S obrovským nosom pripomínajúcim zobák a drobnými očkami. Pripadala mi hrozne desivá. Takže… Drek je trocha zlovestný.“

	„Ale čo je zač?“

	„Naozaj neviem,“ zopakovala so smiechom Edie. „Čo je zač podľa teba?“

	„Ktovie. Možno o tom bude tretia epizóda. Čo je, kurva, Drek? Ďalšia otázka… Kto sú smradlikovia a cicinbrusovia?“

	Josh aj Edie vybuchli, štuchali do seba a lapali po dychu. Kým sa trocha upokojili, obaja takmer plakali od smiechu.

	„Na to sa nedá odpovedať,“ predniesol strojene Josh.

	„Nedá sa to vyjadriť slovami,“ dodala bez dychu Edie.

	„Keď stretneš smradlika, určite ho hneď spoznáš,“ uzavrel Josh, bojujúc so smiechom. „Alebo cicinbrusa.“

	Obaja dostali ďalší záchvat smiechu. Aj neviditeľný Tim sa smial: kamera sa triasla.

	„Okej, spamätajme sa trocha,“ povedal napokon Josh. „Takže… toto je vážna otázka.“ Zamával papierom. „Poznáte diela Jana Pieńkowského? Vaše kresby mi pripomínajú jeho ilustrácie. Áno! Zbožňujeme jeho kresby. Je pre nás vzorom. Moja mama mi darovala jeho knihu, ktorá vyšla v sedemdesiatych rokoch.“

	Edie sa vyklonila mimo záberu a potom sa zjavila s ilustrovanou rozprávkovou knihou v rukách.

	„Toto je ona. Ja som o Janovi nepočula, až kým mi ju Josh neukázal, a teraz som jeho najväčšia fanúšička.“

	Otvorila knihu a ukázala divákom obrázky.

	„Vidíte? Kreslil neskutočné siluety na mramorový papier. Nie sú úžasné?“

	„Okej,“ zopakoval zasa Josh, „ideme ďalej. Ešte jedna otázka.“ Opäť potláčal smiech.

	„Myslíte… myslíte, že sa raz natočí film…“ On aj Edie znova vybuchli do hurónskeho rehotu.

	„… na základe Atramentovočierneho srdca? Jasné… nie, úprimne povedané… to sa nikdy nestane. Kristepane, vieš si to predstaviť? Film o …“

	„Nie,“ zopakovala Edie a utrela si oči, „ktovieprečo, neviem…“

	„Smradlikovia a cicinbrusovia by taký film určite neprivítali,“ uzavrel Josh.

	„Takže, hm, to boli všetky otázky?“ opýtala sa Edie.

	„Ešte jedna. Ste vy dvaja pár?“

	Obaja boli ešte stále zadýchaní od smiechu. Pozreli na seba, obaja v takmer rovnakých košeliach. Ešte stále sa dotýkali ramenami a chrbtami sa opierali o stenu pokrytú obrázkami.

	„Hm…“ zamrmlala Edie.

	„Sme v pohode s tým, že to zverejníme?“ opýtal sa jej Josh.

	„Áno, dobrá poznámka. Čo ak nás začnú prenasledovať paparazzovia?“

	„Je to dosť možné,“ utrúsil Josh a pozrel do kamery. „V týchto ťažkých chvíľach žiadame, aby ste rešpektovali naše súkromie.“

	„To sa hovorí, keď sa s niekým rozídeš,“ napomenula ho Edie, „nie keď oznamuješ, že spolu chodíte.“

	„Ach, prepáč,“ povedal Josh. „Nečítal som celú Príručku pre celebrity, len poslednú stranu.“

	„Ako sa končí?“

	„Nechcem ti pokaziť zážitok, ale nie dobre.“

	„Chľastom a drogami?“

	„Nie, to je teraz.“

	Edie a Tim sa zasmiali. Edie sa obrátila naspäť do kamery. „Ak nás sledujú aj nejaké deti, tak len žartujeme.“

	„Nežartujeme,“ naznačil ústami Josh za jej chrbtom. Video sa skončilo.

	Robin niekoľko sekúnd civela na zamrznutý obraz – na krásny široký úsmev Josha Blaya a Edie, ktorá sa oňho opierala s rozžiarenými jantárovými očami a úsmevom na perách –, a potom si napriek všetkej snahe skryla tvár do dlaní a rozplakala sa.

	 

	 

	 

	 

	 

	 

	DRUHÁ ČASŤ

	 

	Artérie vytvárajú v tele rozvetvený systém 

	a sú zakončené drobnými cievami 

	nazývanými arterioly,

	ktoré sa ďalej vetvia do hustej siete 

	mikroskopických ciev

	nazývaných kapiláry.

	Henry Gray, člen Kráľovskej spoločnosti

	Grayova anatómia

	Kto vravel o zle, keď mladý plam tanca, 

	zvuk veselia a hudby ozýval sa?

	Felicia Hemansová

	Pauline

	 

	 

	 

	Od nálezu mŕtvoly Edie Ledwellovej na Highgateskom cintoríne uplynul celý mesiac, ale v novinách sa nepísalo o žiadnych nových stopách. Robin pravidelne kontrolovala aktuálne správy a vedela, že Josh Blay aj naďalej leží v nemocnici už nie v kritickom, ale ešte stále vo vážnom stave. Inak bolo informácií málo.

	„Možno Blay útočníka nevidel,“ zauvažovala raz večer nahlas, keď ju Strike prišiel vystriedať na Sloane Square, kde sledovala Dlhoprstého. Ich cieľ býval na treťom poschodí veľkej budovy s obchodným domom na prízemí a ešte stále sa ani nepriblížil k South Audley Street, ani nedal najavo úmysel zbaviť sa skrinky a sochy, čo zmizli z domu jeho nevlastného otca. Robin pripadalo neuveriteľné, že mladý muž, ktorý si môže dovoliť byt v srdci Belgravie, by mal potrebu okrádať svojho nevlastného otca, ale po niekoľkých rokoch strávených sledovaním superboháčov sa naučila, že všetko je relatívne. Dlhoprstý to možno vnímal podobne, akoby rodičom vytiahol z peňaženky desať dolárov.

	„Ak útočník Blaya najskôr omráčil taserom a potom naňho zaútočil zozadu, pochybujem, že niečo videl,“ prisvedčil Strike. „Bol dnes náš priateľ vôbec vonku?“ dodal a zadíval sa na okná s balkónikmi, za ktorými býval Dlhoprstý.

	„Nie,“ odvetila Robin, „ale včera mal ťažkú noc. Barclay vravel, že domov prišiel až o štvrtej.“

	„Niečo nové v súvislosti s tvojím bytom?“ opýtal sa Strike a zapálil si cigaretu.

	„Ešte stále uvažujem, koľko som zaň ochotná dať,“ odvetila Robin, ktorá s prvou ponukou neuspela. „Včera večer som sa šla pozrieť na jeden byt v Tower Hamlets. Doktor Crippen by sa tam cítil ako doma.“

	Nohy mala znecitlivené od zimy, takže zakrátko zaželala Strikeovi dobrú noc a odišla. Detektív zostal opretý o vhodne umiestnený strom, fajčil a studený vzduch ho štípal na prstoch. Bol zmierený s tým, že na Sloane Square bude trčať minimálne do druhej ráno. Dalo sa predpokladať, že mladík vtedy už bude spať. V myšlienkach sa na okamih vrátil k Robin a nato sa presunul k iným drobným osobným dilemám.

	Prvá sa týkala Madeline, ktorá mu včera večer zavolala a požiadala ho, aby ju sprevádzal na krst knihy jej priateľky, známej spisovateľky. Strike mohol predstierať, že v ten večer musí pracovať, ale namiesto toho sa rozhodol byť úprimný a povedať, že netúži ísť nikam, kde by mohlo hroziť, že sa jeho fotografia dostane do novín.

	Hoci sa nepohádali, z Madelininho tónu vyčítal, že jeho neochota jej nepadla dobre, a následná debata viedla k tomu, že Strike pomerne jasne stanovil svoje pravidlá. Vysvetlil jej, že nemôže pracovať ako súkromný detektív a zároveň sa objaviť v spoločenskej rubrike časopisu Tatler, ako popíja šampanské s londýnskymi literátmi.

	„V Tatleri si už bol,“ namietla Madeline. „Tvoja agentúra sa objavila v Zozname dvadsiatich piatich telefónnych čísel, o ktorých by si nikdy nebol povedal, že ich raz budeš potrebovať.“

	Strike o tom netušil, ale predpokladal, že by to mohlo vysvetľovať nedávny mierny nárast pracovných telefonátov týkajúcich sa sledovania zazobaných manželov.

	„Nemôžem si dovoliť, aby ma začali spoznávať,“ nedal sa Strike.

	„Tvoja fotka už predsa bola v novinách.“

	„Vždy s bradou a nikdy nie dobrovoľne.“

	„Prečo nemôžeš prísť na krst a povedať im, že nechceš, aby ťa fotili?“

	„Radšej sa o to postarám tak, že sa nebudem objavovať na podujatiach, na ktoré sa ľudia chodia pretŕčať.“

	„Tak čo si robil v Annabel’s?“

	„Pracoval som,“ odvetil Strike. Až teraz sa priznal, že v tú noc, keď sa zoznámili, klamal.

	„Naozaj?“ zatiahla zaskočene Madeline. „Božemôj, koho si vyšetroval?“

	„To je dôverná informácia. Počuj, nemôžem ťa sprevádzať na podujatiach, kde sú novinári. Zničilo by mi to biznis. Mrzí ma to, ale je to tak.“

	„Okej, v pohode,“ uzavrela, ale v hlase jej zaznel tón, ktorý mu napovedal, že to v skutočnosti nie je v pohode.

	Telefonát zanechal v Strikeovi nepríjemný pocit déjà vu. Aj vzťah so Charlotte mu pripadal ako zdĺhavý boj o to, aký spoločný život chcú viesť. Napokon sa im nepodarilo zosúladiť Strikeov výber povolania, v ktorom trávil dlhé hodiny a prinajmenšom na začiatku zarábal málo peňazí, so Charlottinou túžbou naďalej si užívať spoločenské kruhy, do ktorých sa koniec-koncov narodila, charakterizované pohodlím, slávou a bohatstvom. 

	Možno s výnimkou priateľov Nicka a Ilsy Strike nepoznal vzťah, ktorý by nezahŕňal kompromisy, akým by sa on osobne bránil. Predpokladal, že práve v tom spočíva sebectvo, z ktorého ho ustavične obviňovala Charlotte. Nočné autobusy s hrmotom prechádzali popri ňom a v studenom vzduchu visel ťažký dym z jeho cigarety. V spomienkach sa vrátil k tomu, ako spolu s Madeline sedeli v bare Nightjar a ona sa pokúsila obrátiť mobil tak, aby mohla odfotiť oboch. Nie prvý raz mu zišlo na um, či ju nepriťahuje aj preto, lebo je mediálne zaujímavý. Bola to nepríjemná myšlienka, no keďže táto neuspokojivá špekulácia mu nijako nepomohla, presunul sa radšej k druhej osobnej dileme. 

	Mailom sa mu znova ozvala jeho nevlastná sestra Prudence, jungiánska terapeutka a nemanželská dcéra Jonnyho Rokebyho. Opýtala sa ho, či s ňou nezájde na večeru alebo drink, a dala mu na výber z troch konkrétnych termínov. Ešte stále jej neodpovedal – hlavne preto, lebo sa ešte nerozhodol, či sa s ňou vlastne chce stretnúť.

	Bolo by to jednoduchšie, keby bol rozhodnutý nestretnúť sa s ňou, ale odkedy ho Prudence pred vyše rokom kontaktovala, niečo ho k nej zvláštne ťahalo. Bola to spoločná krv, alebo fakt, že spomedzi všetkých Rokebyho potomkov boli len oni dvaja vnímaní ako nemanželské deti splodené náhodou – dva nevítané dôsledky Rokebyho legendárnej promiskuity? Alebo to nejako súviselo s jeho štyridsiatkou? Túžil sa v kútiku duše vyrovnať s minulosťou, ktorá bola rovnako bolestivá ako komplikovaná?

	Mal by však priestor na ďalší vzťah, na ďalšieho človeka, ktorý by si nárokoval na jeho čas a náklonnosť? Strike začínal pociťovať určitý tlak spojený s tým, do koľkých rôznych škatuliek musel deliť svoj život. Jednotlivé časti dokázal vyčleniť až príliš dobre: každá žena, s ktorou kedy chodil, sa na to sťažovala. Madeline nehovoril v podstate nič o svojom každodennom živote. Vzťah s Madeline zasa tajil pred Robin z dôvodov, ktoré si nepriznával ani pred sebou. Rovnako sa vyhýbal akejkoľvek zmienke o Prudence pred nevlastnou sestrou Lucy. Nápad, že sa pokúsi nadviazať vzťah s Prudence bez toho, aby sa o tom dozvedela Lucy – lebo si bol istý, že by sa jej to nepáčilo a mala by pocit, že sa ju istým spôsobom pokúša nahradiť –, by mohol spôsobiť, že dvojtvárnosť v jeho živote zaťaženom tajomstvami druhých ľudí, pretvárkou a úskokmi v práci, dosiahne neudržateľnú úroveň. 

	Strike stál na studenom námestí až do druhej. Všetky svetlá v byte Dlhoprstého už zhasli, no aj tak počkal ešte polhodinu, aby si mohol byť celkom istý, že Dlhoprstý nikam nepôjde. Až potom sa vrátil do svojho podkrovného bytu a ľahol si do postele s nepríjemným pocitom, že ho stále niekto otravuje. Na druhý deň ráno chcel doháňať papierovačky, ale o jedenástej mu zavolal nazlostený nevlastný otec Dlhoprstého, ktorý bol práve v New Yorku.

	Jeho londýnska domáca našla jednu zo skrytých kamier, ktoré do domu nainštalovala agentúra.

	„Musíte ju nahradiť – a dať ju niekam, kde ju tentoraz nenájde,“ zavrčal do telefónu miliardársky klient.

	Strike prisľúbil, že sa o to osobne postará, zložil a zavolal Barclaymu, aby zistil, kde je v tej chvíli Dlhoprstý.

	„Práve vošiel do obchodu James Purdey and Sons.“

	„Do toho obchodu so zbraňami?“ začudoval sa Strike, ktorý už stihol vyjsť na recepciu a zvesiť si kabát. „Nachádza sa neďaleko South Audley Street, však?“

	„Zopár blokov odtiaľ,“ odvetil Barclay. „Je tam s kamarátom, s tým slizkým bradatým frajeríkom.“

	„Okej, sleduj ho, a keby sa zdalo, že smeruje do domu, daj mi vedieť,“ požiadal ho Strike. „Práve som súhlasil, že okamžite vymením jednu z kamier.“

	„A čo ak tam vojdú s brokovnicou v rukách a prichytia ťa?“

	„Hádam ma vopred varuješ, nie? Teda ak si neplánuješ vziať voľno na celý zvyšok popoludnia. Vražda by však bola veľký krok v porovnaní s drobnými krádežami,“ dodal.

	„Tie jeho krádeže nie sú v nijakom zmysle drobné,“ namietol Barclay.

	„Nevravel si, že tá skrinka, čo ukradol, mala hodnotu štvrť milióna?“

	„Pre týchto ľudí sú to drobáky,“ prehodil Strike. „Informuj ma o jeho pohybe.“

	Deň bol zamračený a chladný. Kým Strike vošiel do Mayfairu, Barclay mu stihol napísať, že Dlhoprstý s kamarátom vyšli z obchodu so zbraňami a vzďaľujú sa od South Audley Street. Strikeovi chýbali cigarety, a keďže už nemal obavy, že by mohol natrafiť na Dlhoprstého, vošiel do trafiky a postavil sa do krátkeho radu. Tak sa zahĺbil do úvah nad tým, kam by mohol ukryť novú bezpečnostnú kameru, aby ju zasa nenašla domáca, že si najprv vôbec nevšimol, že má pred sebou slová „Útok na animátorov“ v podtitulku na prvej strane Timesov položených na pulte.

	„Jedny B&H, zápalky a toto, prosím,“ povedal Strike a nadvihol výtlačok novín. Pred odchodom z trafiky si ho vopchal pod pazuchu.

	Klient poskytol agentúre kľúče od domu. Skôr ako si Strike odomkol, zadíval sa na oba konce ulice. Až potom vypol bezpečnostný alarm a vošiel do mramorovo-pozlátenej vstupnej haly s ozvenou, kde na stenách viseli umelecké diela za státisíce libier a na vkusne osvetlených podstavcoch stáli rovnako cenné sochy.

	Bezpečnostná kamera, ktorú objavila domáca, bola ukrytá vo falošnej knihe na polici v salóne. Po niekoľkých minútach uvažovania nad rôznymi možnosťami Strike umiestnil novú kameru navrch vysokej vitríny na druhom konci miestnosti. Keďže bola ukrytá v malej čiernej plastovej škatuľke, dúfal, že ju domáca bude považovať za niečo, čo súvisí s internetom alebo existujúcim bezpečnostným systémom.

	Keď zasunul škatuľku na miesto, nie prvý raz si položil otázku, či je domáca naozaj taká nevinná, ako sa zdá. Klient neoblomne tvrdil, že určite nič neukradla, lebo mala bezchybné referencie, dostávala štedrý plat, a keďže každý mesiac posielala peniaze domov na Filipíny, určite by neriskovala krádežou takých cenných a jedinečných predmetov. Už niekoľko týždňov bola nevedomky pod dohľadom, ale nepodarilo sa ju prichytiť pri ničom podozrivejšom okrem toho, že si počas práce dopriala prestávku a pozrela si Šou Jeremyho Kylea na obrovskom televízore s plochou obrazovkou. Na druhej strane, Strikeovi sa zdalo nezvyčajne svedomité, že po jednej vyťahovala knihy a utierala z nich prach – tvrdila, že práve tak našla bezpečnostnú kameru –, vzhľadom na to, že jej zamestnávatelia sa mali vrátiť najskôr o šesť týždňov.

	Strike znova nastavil alarm, vyšiel z domu a pokračoval ďalej po ulici k eduardovskej čajovni Richoux s vonkajším sedením, kde si mohol zapáliť. Objednal si dvojité espresso, rozložil Timesy a začítal sa do článku, ktorý zaberal väčšinu titulnej strany.

	 

	ULTRAPRAVICOVÁ SKUPINA ZAMERANÁ NA POSLANCOV A CELEBRITY

	Spoločná operácia protiteroristickej jednotky Scotland Yardu a tajnej služby odhalila existenciu ultrapravicovej skupiny, ktorá sa hlási k zodpovednosti za viacero úmrtí. Predpokladá sa, že skupina poslala výbušné zariadenia viacerým poslankyniam a prihlásila sa k zodpovednosti za smrť detskej hviezdy a bojovníčky za práva zvierat Maye Satterthwaitovej (21), speváčky a aktivistky v oblasti klimatickej zmeny Gigi Cazenovovej (23) a animátorky Edie Ledwellovej (30).

	Podľa zdroja blízkeho vyšetrovaniu si ultrapravicová skupina, ktorá sa nazýva Halvening, „berie príklad z polovojenských a náboženských teroristických organizácií“. S členmi komunikuje na dark webe a je organizovaná do „buniek“, ktoré majú na starosti konkrétne úlohy a ciele. Skupina doteraz naplánovala a uskutočnila viacero smrteľných a potenciálne smrteľných násilných činov namierených proti známym ľavicovo orientovaným ženám.

	„Je to sofistikovaná organizácia, ktorá nielenže naplánovala a uskutočnila priame útoky na zvolené političky, ale využíva aj sociálne siete, na ktorých verbuje nových členov, šíri dezinformácie a stupňuje nenávisť voči svojim cieľom,“ uviedol zdroj.

	Podľa našich informácií má teroristická skupina zoznam „priamych a nepriamych cieľov“. Predpokladá sa, že na zozname „priamych cieľov“ sú ľavicové poslankyne vrátane Amy Wittstockovej a Judith Marantzovej, ktorým boli v posledných dvanástich mesiacoch do volebných kancelárií doručené výbušniny. Rúrkové bomby zneškodnila špeciálna policajná jednotka bez obetí na životoch. Osoby, o ktorých je známe, že sú v zozname „priamych cieľov“, boli na túto skutočnosť upozornené a bola im poskytnutá zvýšená ochrana doma aj v práci.

	 

	Útok na animátorov

	Teroristická skupina tvrdí, že v rámci zoznamu „nepriamych cieľov“ má na svedomí tri úmrtia, jeden pokus o samovraždu a jedno vážne zranenie. Patria k nim Maya Satterthwaitová, ktorá sa v apríli 2012 predávkovala, Gigi Cazenovová, ktorá sa na Silvestra 2014 obesila, a Edie Ledwellová, ktorú niekto pred mesiacom dobodal na Highgateskom cintoríne. Ledwellovej spoluautor kultového animovaného seriálu Atramentovočierne srdce Joshua Blay bol tiež napadnutý a ešte stále leží v nemocnici. Cieľom skupiny bola aj autorka komiksov Fayola Johnsonová, ktorá však…

	 

	Strikeovi zazvonil mobil. Vytiahol ho z vrecka. Bola to Madeline.

	„Ahoj,“ povedala nezvyčajne napäto. „Môžeš hovoriť?“

	„Áno, mám prestávku,“ odvetil Strike. „Čo sa deje?“

	„Čítal si ten článok v Timesoch? Gigi Cazenovová…“

	„Hej,“ prisvedčil Strike. „Práve ho čítam. Je to…“

	„Skupinka skurvených ult-right trollov ju dokopala až k samovražde!“ vyhŕkla Madeline zjavne so slzami na krajíčku. „Skrátka… vieš… nedokážem to pochopiť… Mala dvadsaťtri rokov, tak akou hrozbou mohla byť pre pár fašistov?“

	„Nemysli si, že na to nájdeš rozumnú odpoveď,“ povedal Strike, „ale súhlasím, že je to hrozné.“

	„Nechcem sa tváriť, že bola moja najlepšia kamarátka,“ pokračovala Madeline, „ale bola naozaj milá. Vždy sa zastavila v obchode na kus reči a… prepáč… nemôžem… Chápeš, že sa previnila tým, že rozprávala o klimatickej zmene?“

	„Viem,“ povedal Strike. „Je to…“

	„Doriti, už musím ísť, mám ďalšie stretnutie s právnikmi. Porozprávame sa neskôr?“

	„Hej. Zavolám ti.“

	Madeline zložila. Strike si vopchal mobil naspäť do vrecka, znova vzal do rúk noviny a čítal ďalej.

	 

	Cieľom skupiny bola aj autorka komiksov Fayola Johnsonová, ktorá však v októbri 2013 prežila pokus o samovraždu.

	Predtým všetky tri ženy čelili „trollovacím“ kampaniam cez sociálne siete, ktoré zrejme naplánovala a koordinovala skupina Halvening s cieľom prinútiť svoje obete odísť z verejného života alebo spáchať samovraždu.

	„Išlo o sofistikované kampane plné dezinformácií a obťažovania s cieľom poštvať progresívnych ľudí proti svojim vlastným,“ uviedol náš zdroj. „Zatiaľ čo predtým sme sledovali „trolling“ liberálov skôr na sieťach ako 4chan, táto teroristická skupina využíva sociálne siete organizovanejším a sofistikovanejším spôsobom, aby vyvolala kampane plné obťažovania a zastrašovania.“

	Speváčka Gigi Cazenovová bola na sociálnych sieťach vystavená neustálym urážkam po tom, ako na internet unikli maily, v ktorých údajne použila rasistický jazyk pri opise svojej bývalej sprievodnej speváčky. Neskôr sa zistilo, že maily boli falošné. Maya Satterthwaitová údajne v súkromných správach, ktoré tiež unikli na internet, používala v súvislosti so známou transsexuálnou ženou nesprávny rod, zatiaľ čo Edie Ledwellová musela čeliť dlhotrvajúcej nenávistnej kampani za viaceré údajné priestupky (najmä voči zdravotne postihnutým), v roku 2014 prežila pokus o samovraždu a vo februári ju niekto dobodal.

	 

	Symboly nenávisti

	Názov teroristickej skupiny odkazuje na termín používaný v oblasti kryptomien: „halvening“ znamená zámerné zníženie množstva bitcoinov, ktoré sa dajú „vyťažiť“, na polovicu.

	„Deklarovaným cieľom skupiny Halvening je znížiť počet takzvaných ‚bojovníčok za sociálnu spravodlivosť‘ vo verejnom živote a oslabiť dôležitosť zastávania progresívnych názorov,“ uviedol náš zdroj.

	Pojmom „bojovníčka za sociálnu spravodlivosť“ pravica pejoratívne označuje osoby, ktoré obhajujú a šíria sociálne progresívne názory, zatiaľ čo veľká časť ľavice ho používa s hrdosťou.

	Hoci názov Halvening…

	 

	Strikeovi druhýkrát zazvonil mobil. Vylovil ho z vrecka a uvidel Lucino číslo. Skôr ako zdvihol, na okamih zaváhal, no potom si pomyslel, že bude lepšie mať ten rozhovor za sebou, kým má čas, a neodkladať ho, pretože to by už bolo za príplatok – v podobe sestrinej nevôle.

	„Stick?“

	„Ahoj, Luce. Čo sa deje?“

	„Práve som volala s Tedom. Zdal sa mi hrozne skleslý…“

	Ted bol Strikeov nedávno ovdovený strýko, ktorého vždy považoval za svojho náhradného otca.

	„… tak som ho pozvala sedemnásteho apríla na víkend k nám,“ dopovedala Lucy. „Mohol by si prísť aj ty?“

	„Ehm, nemám pred sebou pracovný rozvrh,“ povedal popravde Strike, „ale budem…“

	„Stick, dávam ti vedieť dosť vopred, je to až o mesiac!“

	„Ale budem sa snažiť,“ dokončil Strike.

	„Okej, ešte ti to pripomeniem,“ povedala Lucy. „Naozaj ťa chce vidieť, Corm. V Cornwalle si nebol od Vianoc…“

	Po piatich minútach intenzívneho vyvolávania pocitu viny Lucy zložila. Zachmúrený Strike strčil mobil naspäť do vrecka, vystrel záhyby na novinách a pokračoval v čítaní.

	 

	Hoci názov Halvening pochádza zo sveta kryptomien, používa aj známy ultrapravicový jazyk a ikonografiu. Členovia používajú pseudonymy súvisiace s názvami severských rún, za ktorými nasleduje číslo 88. Podľa organizácie Anti-Defamation League je číslo 88 nenávistný symbol, ktorý odkazuje na ôsme písmeno abecedy a znamená „Heil Hitler“.

	 

	Rastúca hrozba

	Podľa MI5 je ultrapravica najrýchlejšie rastúcou teroristickou hrozbou v Spojenom kráľovstve.

	„Z historického hľadiska predstavujú v rámci neonacizmu a alternatívnej pravice hrozbu skôr jednotlivci, ktorých je náročné monitorovať. Ultrapravicové teroristické skupiny nezvyknú mať dlhé trvanie. Na druhej strane, skupina Halvening je zjavne nezvyčajne dobre organizovaná a disciplinovaná, so zjednocujúcou ideológiou s politickými aj náboženskými prvkami. Hnutia, ktoré ponúkajú ucelenú filozofiu alebo systém viery, bývajú súdržnejšie, úspešnejšie vzbudzujú oddanosť a naberajú nových členov. pokračovanie na strane 4

	 

	Strike chcel práve nalistovať štvrtú stranu, keď mu tretíkrát zazvonil mobil.

	„Doboha.“

	Znova vylovil mobil z vrecka. Hovor bol presmerovaný z kancelárie.

	„Cormoran Strike.“

	„Ach, áno,“ ozval sa neznámy hlas. „Zdravím. Volám sa Allan Yeoman. Som agent Edie Ledwellovej… teda vlastne,“ odkašľal si, „jej bývalý agent.“

	Musíme vstať a ísť:

	Svet tam vonku je chladný 

	a temný, obklopuje ho

	tajomno, pochybnosti, nenávisť. 

	No treba ísť…

	Charlotte Mewová

	Volanie

	 

	 

	 

	Presne vo chvíli, keď Strike prijal telefonát od Allana Yeomana, bola Robin necelých trinásť kilometrov od neho vo Walthamstowe a predstierala záujem o vitrážový panel s nahým Adamom, ktorý práve pomenúval zvieratá. Sedel zhrbený vo vysokej tráve, ukazoval na tigra a bradatý anjel vedľa neho zapisoval zvolený názov do knihy. Z anjelovej svätožiary akoby vytŕčali dva tropické vtáky. Adamov výraz bol prázdny, dokonca bezradný.

	Namotávač a Nôžka stáli chrbtom k Robin na druhej strane miestnosti a rozoberali symboliku pelikána v dielach Edwarda Burna-Jonesa. Obavy Nôžkinej matky sa naplnili: v deň, keď odišla do Iraku, kde mala pripraviť reportáž o zničení starovekého archeologického náleziska v meste Nimrúd Islamským štátom, jej dcéra nešla do školy, pravdepodobne pod zámienkou choroby. Desať minút po tom, ako rodičia jej spolužiačky odišli do práce, prišiel Namotávač a vzal Nôžku na celodenný výlet. Robin si tentoraz radšej požičala Strikeovo BMW, lebo predtým školáčku sledovala vo vlastnom starom Land Roveri. Keďže sa obávala, že dvojica smeruje do hotela, príjemne ju prekvapilo, keď jej ciele odbočili na parkovisko Galérie Williama Morrisa.

	Robin mala pocit, že kým sa presúvala z jednej miestnosti do druhej a odpočúvala Namotávačov a Nôžkin rozhovor, dozvedela sa veľa o ich vzťahu. Nôžka zjavne prejavila záujem o hnutie umeleckých remesiel a teraz sa snažila naplniť Namotávačove očakávania súvisiace s tým, čo bola podľa Robin len náhodná poznámka. Na druhej strane, Namotávač počúval jej názory a postrehy s lichotivou vážnosťou. Bozk na ruku, ktorého svedkom bola Midge, sa už nezopakoval, no Namotávač jej medzi dvoma miestnosťami galérie zľahka položil ruku na chrbát a okrem toho jej z dlhých svetlých vlasov vybral niečo neviditeľné. Nôžka ním bola zjavne očarená do takej miery, že sa jej to nedarilo zakryť, a Robin si vedela predstaviť, ako štyridsiatnika uspokojuje tínedžerkin dychtivý smiech aj na tých najslabších bonmotoch, jej obdivný pohľad, keď rozprával o preraffaelistoch, a zapýrené líca, keď pochválil jej vedomosti a postrehy, ktoré podľa cynickej Robin vyznievali, akoby sa ich narýchlo nabiflila z Wikipédie.

	Po objasnení kresťanskej symboliky pelikána, ktorý kŕmil svoje mláďatá vlastnou krvou, Namotávač nahlas zauvažoval, či by si Nôžka nedala kávu. Robin ešte niekoľko minút predstierala, že obdivuje Adama, a potom ich nasledovala do presklenej kaviarne s priznanými tehlami a výhľadom do záhrad okolo galérie.

	Práve si kúpila kapučíno, keď jej zazvonil mobil.

	„Ahoj,“ povedala ticho Strikeovi. „Moment, musím si niekam sadnúť.“ Zaplatila za kávu, sadla si na miesto s nerušeným výhľadom na Namotávača a Nôžku a pritisla si mobil k uchu.

	„Okej, tu som. Čo sa deje?“

	„Veľa vecí,“ odvetil Strike. „Môžeš hovoriť?“

	„Mala by som mať prinajmenšom pätnásť minút,“ povedala Robin a sledovala, ako si Nôžka s chichotom prehodila vlasy cez plecia. Kávy sa zatiaľ nedotkla.

	„Predpokladám, že si ešte nečítala dnešné Timesy.“

	„Nie. Prečo?“

	Strike jej zhrnul obsah článku o Halveningu z titulnej strany.

	„Takže si mal pravdu,“ povedala Robin. „Bol to teroristický útok.“

	„Nie som si tým celkom istý.“

	„Ale…“

	„Ledwellová bola v zozname nepriamych cieľov tejto skupiny. Snažili sa vyburcovať druhých, aby ju obťažovali natoľko, že sa napokon zabije. Nemali v pláne zavraždiť ju a podľa všetkého zatiaľ nikoho nedobodali. Podľa Timesov radšej používajú rúrkové bomby.“

	„No,“ zamrmlala Robin s pohľadom upretým na rozľahlé trávniky okolo galérie, „možno zavetrili príležitosť a rozhodli sa ju radšej zabiť, ako by mali čakať, kým to urobí sama.“

	„Ale prečo by dobodali aj Blaya? Nespomína sa, že by bol na nejakom zozname. Podľa všetkého majú problém iba s ľavicovo orientovanými ženami.“

	„Blaya možno bodnúť neplánovali. Možno sa postavil útočníkovi do cesty. Možno ju chcel brániť.“

	„Aj tak mám pocit, že by dávalo väčší zmysel, keby ju zabili, keď bola osamote, teda ak ju plánovali zavraždiť. Pri dvoch cieľoch je veľká šanca, že jeden z nich utečie alebo urobí poplach. Pravdaže,“ dodal Strike, „netušíme, koľko bolo útočníkov. Nič nenasvedčuje, že bol len jeden.“

	„Možno nevedeli, že tam Blay bude, až kým neprišli na miesto. Mimochodom, odkiaľ útočník vedel, že Ledwellová bude v to popoludnie na cintoríne?“

	„Výborná otázka,“ vyhlásil Strike. „Je šanca, že to zistíme, teda ak budeš chcieť. Práve mi volal agent Edie Ledwellovej Allan Yeoman.“

	„Vážne?“ vyhŕkla Robin. V tej chvíli ju zaplavil známy príval vzrušenia, ktorý bol odmenou za prácu a zvyčajne súvisel s nejakým nečakaným zistením alebo novým pohľadom na vec.

	„Hej. Pýtal sa, či by sme boli ochotní stretnúť sa s ním – a nielen s ním. Bol by tam aj chlapík menom Richard Elgar, ktorý je šéfom Maverick Films v Spojenom kráľovstve, plus Edina teta a strýko. Navrhuje, aby sme šli budúci týždeň všetci na obed do Arts Clubu na Dover Street. Pýtal sa, či by sme dokázali zistiť, kto je Anómia.“

	„Ale veď máme stále veľa prípadov,“ zastonala Robin.

	„Nie až tak veľa ako predtým. Práve volal Dev: postaral sa o toho týpka s patentom. Za únikom informácií stojí jedna z jeho zamestnankýň – má jej fotky so šéfom konkurenčnej firmy.“

	„Rýchla práca,“ povedala uznanlivo Robin a potom sa vrátila k pointe. „Ale prečo chce agent Edie Ledwellovej teraz zisťovať, kto je Anómia?“

	„Yeoman povedal, že nám to radšej povie osobne, ale ak som správne pochopil, Anómia ešte stále otravuje vzduch.“

	„Povedal si Allanovi Yeomanovi, že kyberzločinmi sa vlastne nezaoberáme?“

	„Hej, povedal, ale zjavne to preňho nie je problém. Tipujem, že sa dozvieme prečo, ak sa s ním stretneme na obede. V každom prípade predpokladám, že by si sa radšej venovala Anómii než ďalšej manželke nejakého boháča, ktorá si chce zabezpečiť vyššie majetkové vyrovnanie…“

	„Určite,“ prisvedčila Robin.

	„Aj ja. Okej, zavolám Yeomanovi a poviem mu, že sa môžeme stretnúť budúci utorok. Nech sa darí pri love zvrhlíkov.“

	Zložil. Robin bola z vyhliadky na nový prípad síce nadšená, no znova sa sústredila na Namotávača s Nôžkou, ktorí sa teraz takmer dotýkali nosmi a niečo si šepkali.

	Je hlúpe vravieť, že som z toľkých dní

	 nestrávil s tebou ani jediný?

	Nuž, nikdy nedotknem sa tvojich vlasov, 

	a nezačujem v hrudi jemné tikanie…

	Charlotte Mewová

	Cestou k moru

	 

	 

	 

	Čet v rámci hry medzi moderátormi

	Drekovej hry BielouPannou a Morehouseom

	 

	<Otvorila sa nová súkromná miestnosť>

	 

	<13. marca 2015 14.31>

	 

	<BielaPanna pozýva Morehousea>

	 

	<Morehouse vstúpi do miestnosti>

	 

	BielaPanna: Čakám tu na teba už celé veky! Kde si bol?

	 

	Morehouse: Rozprával som sa s Anómiou

	 

	BielaPanna: Videl si to v novinách?

	 

	Morehouse: O Halveningu? Áno

	 

	>

	 

	>

	 

	BielaPanna: A?

	 

	Morehouse: A čo?

	 

	>

	 

	>

	 

	>

	 

	BielaPanna: Hneváš sa na mňa alebo čo?

	 

	Morehouse: Prečo by som sa mal hnevať?

	 

	>

	 

	>

	 

	>

	 

	>

	 

	>

	 

	BielaPanna: Morehouse rozprávaj sa

	so mnou

	 

	Morehouse: Ešte stále máš „dôkazy“ od LordaDreka a Vilepechoru že Ledwellová je Anómia?

	 

	BielaPanna: Áno prečo?

	 

	Morehouse: Čo myslíš prečo?

	 

	>

	 

	>

	 

	BielaPanna: Myslíš že Lord Drek a Vilepechora sú z Halveningu?

	 

	Morehouse: Prečítaj si v Timesoch

	ako Halvening funguje Presne to isté urobili LordDrek a Vile vám ostatným

	 

	Morehouse: Prišli s falošným naratívom ktorý vás mal poštvať proti Ledwellovej

	 

	BielaPanna: Oni však neprišli

	s klebetou že je Anómia

	 

	BielaPanna: Myslelo si to veľa fanúšikov

	 

	Morehouse: Napríklad kto?

	 

	BielaPanna: Neviem ich mená z hlavy ale všetko bolo v tom spise

	 

	Morehouse: Falošné účty

	 

	Morehouse: Mali v ľuďoch vyvolávať hnev aby ju aj naďalej prenasledovali

	 

	BielaPanna: Ja som ju nikdy neprenasledovala

	 

	Morehouse: To ani netvrdím

	 

	BielaPanna: Podľa Srdcovky to bol náhodný útok

	 

	Morehouse: Jasné ako inak

	 

	BielaPanna: Čo tým chceš povedať?

	 

	Morehouse: Potom by sa dostala z kaše Už bola na polícii?

	 

	BielaPanna: Myslím že áno

	 

	Morehouse: Prezradila im odkiaľ

	mala ten spis?

	 

	BielaPanna: Neviem

	 

	Morehouse: Ak ho Srdcovka neodovzdala podľa mňa by to mal urobiť niekto z vás

	 

	>

	 

	>

	 

	>

	 

	BielaPanna: Morehouse o ročník vyššie bol chalan ktorý zdieľal príspevok nejakého Američana

	z alternatívnej pravice a vyhodili

	ho zo školy

	 

	BielaPanna: Ja som si nikdy nemyslela že Ledwellová je Anómia Nikdy som si ten spis nepýtala nikdy som jej nechcela ublížiť ale novinárom to bude jedno

	 

	BielaPanna: Ak si budú myslieť že máme niečo spoločné s alternatívnou pravicou a jej vraždou pôjdu po nás všetkých

	 

	BielaPanna: Čo myslíš ako by sa im to páčilo na C*********?

	 

	Morehouse: Znieš presne ako Anómia

	 

	BielaPanna: Čo tým chceš povedať?

	 

	Morehouse: Takže si skrátka nebudeme všímať že sa medzi nás infiltrovali neonacisti?

	 

	BielaPanna: Nie Ak sa dokáže že medzi nich LordDrek a Vile patria Anómia ich musí vykopnúť

	 

	BielaPanna: Ale vysvetli mi ako mohol mať ten spis niečo spoločné s útokom na Ledwellovú a Blaya?

	 

	Morehouse: Kvôli nemu sa stretli nie? Práve preto šli na ten cintorín

	 

	Morehouse: LordDrek a Vilepechora vytvorili situáciu ktorej výsledkom bol dvojnásobný zločin

	 

	Morehouse: Halvening chcel aby zomrela a ona je mŕtva

	 

	BielaPanna: A čo ak naozaj verili že je Anómia?

	 

	Morehouse: Podľa mňa tomu neverili a aj ty si vravela že si tomu neverila

	 

	Morehouse: A ak si aj TY uhádla kde sa majú stretnúť mohol to uhádnuť ktokoľvek

	 

	BielaPanna: Vďaka takže som až taká sprostá hej?

	 

	Morehouse: Kristepane tak som to nemyslel už znieš ako Červ28

	 

	Morehouse: Chcem tým povedať že hocikto to mohol uhádnuť počkať si tam na nich využiť príležitosť a dobodať ich Alebo miesto ich stretnutia Srdcovka prezradila

	LordoviDrekovi a Vilemu v súkromnej

	miestnosti

	 

	>

	 

	>

	 

	>

	BielaPanna: Moja mama je chorá Nechcem ju vystavovať útokom zo strany novinárov a polície Nič zlé som neurobila

	 

	Morehouse: Nespomínala si že tvoja mama je chorá

	 

	BielaPanna: Myslela som že by ti to

	bolo jedno

	 

	Morehouse: Jasné že mi to nie je jedno prečo to hovoríš?

	 

	>

	 

	>

	 

	>

	 

	Morehouse: BielaPanna?

	 

	BielaPanna: Úôsťr

	 

	>

	 

	BielaPanna: Doriti

	 

	BielaPanna: Plačem a nevidím dobre na klávesnicu

	 

	Morehouse: Čo je s tvojou mamou?

	 

	BielaPanna: Nechcem sa o tom baviť

	 

	BielaPanna: Ak to budem rozoberať bude to skutočné

	 

	Morehouse: Povedz mi to

	 

	BielaPanna: Prečo?

	 

	Morehouse: Vieš prečo

	 

	Morehouse: Lebo mi na tebe záleží

	 

	BielaPanna: Nie nezáleží celý čas

	sa so mnou iba zahrávaš

	 

	BielaPanna: Pýtaš si odo mňa nahé fotky a sám nikdy nič nepošleš

	 

	BielaPanna: Hráš mi na city

	 

	BielaPanna: Koľko iných dievčat

	namotávaš?

	 

	Morehouse: O čom to hovoríš? Nikoho

	 

	Morehouse: A tie fotky som od teba

	nikdy nepýtal

	 

	BielaPanna: Takže som štetka hej?

	 

	Morehouse: Kristepane to som

	povedal?

	 

	BielaPanna: Teraz tu revem uprostred

	knižnice

	 

	Morehouse: Neplač

	 

	Morehouse: Nechcel som ti ublížiť

	 

	Morehouse: Povedz čo sa deje s tvojou mamou

	 

	>

	 

	>

	 

	BielaPanna: Našla si hrčku

	 

	BielaPanna: Včera večer prišli

	výsledky biopsie BielaPanna: Je malígna Morehouse: Doriti

	Morehouse: Hrozne ma to mrzí

	 

	BielaPanna: Už to nevydržím

	 

	BielaPanna: Myslíš si že pre teba nie som dosť dobrá

	 

	Morehouse: ?????

	 

	BielaPanna: Vieš kto som Viem že áno Tá poznámka o šesťsto kilometroch

	 

	BielaPanna: Keby sa ti páčilo čo si videl snažil by si sa so mnou stretnúť

	 

	Morehouse: Nie je to také

	jednoduché

	 

	BielaPanna: Niečo k tebe cítim ale ty zjavne necítiš to isté ku mne

	 

	Morehouse: To nie je pravda

	 

	BielaPanna: Je toho na mňa priveľa Už to nezvládam Ešte aj s chorou mamou

	 

	BielaPanna: Vymažem si Drekovu hru z mobilu

	 

	Morehouse: Nerob to Morehouse: Prosím ťa BielaPanna: Prečo nie?

	>

	 

	Morehouse: Je bláznovstvo cítiť niečo také silné k niekomu s kým som sa nikdy nestretol ale stalo sa

	 

	Morehouse: Stále na teba myslím

	 

	>

	 

	BielaPanna: Možno tomu neuveríš ale

	mám aj iné ponuky

	 

	Morehouse: Vôbec nie je ťažké tomu uveriť

	 

	BielaPanna: Tak mi dokáž že ti

	na mne záleží Pošli mi svoju fotku

	 

	>

	 

	>

	 

	>

	 

	Morehouse: Nemôžem

	 

	>

	 

	<BielaPanna odíde z miestnosti>

	Ty studňa poškvrny, zrada náramná, 

	lichôtok plná, lží, ohovárania.

	Ach, akú hlúposť si zas napísala, 

	keď iný zámer vzletná myseľ mala, 

	začiatok iný, koniec listu – pasca, 

	raz vytvára, raz ničí kamarátstva.

	Mary  Elizabeth Coleridgeová

	Obsah atramentovej fľaše

	 

	 

	 

	V utorok sa Strike a Robin taxíkom odviezli z kancelárie do Arts Clubu. Robin neuniklo, že Strike má na sebe ten istý taliansky oblek ako na jej narodeninovej oslave v Ritzi, ale nahlas nepovedala nič. Sama zvolila elegantný, ale nenápadný čierny nohavicový kostým. Keď sa blížili k Mayfairu, Strike vypol interkom, ktorý ich spájal s vodičom.

	„Uvažoval som o tom a nemôžeme im povedať, čo si o totožnosti Anómie myslela Edie. Nebolo by fér, aby sme to pretriasali, ak sa náhodou mýlila.“

	„Viem,“ prisvedčila Robin. „Bude však zaujímavé zistiť, či sa s ňou zhodnú.“

	„Včera som si vyhľadal Montgomeryho na internete,“ pokračoval Strike, ktorý mal na rozdiel od Robin v pondelok voľno. „Našiel som ho na LinkedIne a Instagrame. Pracuje vo Fitzrovii, desať minút chôdze od našej kancelárie, v spoločnosti zaoberajúcej sa digitálnymi efektmi. Býva na Ladbroke Grove aj s priateľkou. Instagram má plný fotiek s ich hipsterskými známymi.“

	Robin úkosom pozrela na Strikea.

	„Podľa teba to nie je on.“ Bol to skôr oznam ako otázka.

	„Ak je to on, určite má nesmierne tolerantného šéfa, ktorému neprekáža, že celý deň tweetuje. Včera večer som narýchlo prebehol účet Anómie. Na Twitteri je v jednom kuse… A možno len pracujem so stereotypom. Keď si predstavíš internetových trollov, máš sklon predpokladať, že nemajú ktovieaký život. Montgomeryho život vyzerá celkom dobre, teda aspoň podľa toho, čo som videl.“

	Arts Club sa nachádzal len desať minút cesty od miliardárovho domu na South Audley Street, takže Robin očakávala, že bude exkluzívny, ale miera jeho veľkoleposti ju aj tak prekvapila. Od čašníkov v bielych sakách a mramorových dlážok až po bar s ustricami a extravagantné moderné lustre – toto miesto sa vyrovnalo aj Ritzu. Neupravená Edie Ledwellová s fľakmi od atramentu by sem vôbec nezapadla. Klientelu zjavne tvorili výlučne zámožní muži v strednom veku v oblekoch. Robinin odev bol takmer totožný s tým, čo mala na sebe pekná mladá žena, ktorá ich privítala pri dverách a zaviedla na poschodie do súkromného salóna, kde, ako im oznámila, už čakajú ostatní hostia.

	Malá miestnosť s tmavočervenými stenami, vyrezávanými drevenými paravánmi v čínskom štýle a tlmeným osvetlením vyzerala ako ópiový brloh. Štyria ľudia, čo na nich čakali, si ešte nesadli. Keď Strike a Robin vošli, všetci sa obrátili a stíchli.

	„Aha,“ povedal usmievavý okuliarnatý muž s ružovými lícami, ktorý stál najbližšie pri dverách. Pôsobil, že je mladší, než naznačovali jeho biele neupravené vlasy, a na sebe mal trocha priveľký oblek, ktorý zrejme nosil skôr pre jeho pohodlnosť ako štýlovosť. „Pán Strike a slečna Ellacottová, je tak? Teší ma. Som Allan Yeoman.“

	Obom podal ruku a potom ich predstavil uhladenému štyridsiatnikovi po svojom boku, ktorého striebristá kravata bola rovnakej farby ako závesy v Madelininej spálni. Tmavé vlasy mal na rozdiel od strapatého Yeomana upravené a dobre ušitý oblek si určite zvolil preto, lebo chcel vyzerať štýlovo.

	„Toto je Richard Elgar, výkonný riaditeľ spoločnosti Maverick Films v Spojenom kráľovstve.“

	„Zdravím,“ zatiahol Elgar a z jeho prízvuku bolo jasné, že je Američan. Keď im podal ruku, na rukáve sa mu zaleskol oceľový manžetový gombík s ónyxom. „Rád vás spoznávam. Pred niekoľkými rokmi ste pomohli istej mojej známej s osobnou záležitosťou.“

	Spomenul meno klientky, ktorá sa rozviedla so záletným multimilionárom.

	„A toto je Grant Ledwell.“ Yeoman ukázal na muža s hustým obočím a obráteným zhryzom, ktorý sa dosť ponášal na buldoga. Grant mal husté vlasy ostrihané nakrátko, dvojradový modrý oblek a golier košele mu bol zjavne tesný. „Veď viete, Edin strýko.“

	Grant budil dojem hašterivého človeka a nemohla za to len jeho výrazná brada a husté obočie.

	„Úprimnú sústrasť,“ povedal Strike, keď si podali ruky, a Grant vydal neurčitý tlmený zvuk.

	„A jeho manželka Heather,“ uzavrel Yeoman.

	Heather bola tehotná a prinajmenšom o desať rokov mladšia ako jej manžel. Hoci nebola ktovieako pekná, vďaka smotanovobielej pokožke a dlhým lesklým hnedým vlasom z nej vyžarovala plodnosť. Jej obtiahnuté fialové zavinovacie šaty s hlbokým výstrihom odhaľovali najmenej polovicu jej naliatych pŕs. Robin neuniklo, že Strike pri podaní ruky celý čas odhodlane upieral zrak na jej tvár.

	„Veľa som o vás čítala,“ povedala Heather a usmiala sa na Strikea. „Fíha.“

	„Sadneme si?“ navrhol Allan Yeoman.

	Všetci šiesti zaujali miesta pri okrúhlom stole a Robin uvažovala, či aj niekomu inému napadlo, že vyzerajú ako pri seanse: nad stolom žiarilo svetlo, ale kúty miestnosti sa strácali v tme. Keď si Heather prisunula stoličku, žiara z jasných stropných svetiel jej dopadla na prsia, takže vyzerali ako dva mesiačiky. Čašník, ktorý im priniesol jedálne lístky, na ňu niekoľko sekúnd hľadel ako omráčený.

	Elgar viedol nenútený rozhovor o Arts Clube, ktorého bol členom, až kým sa za čašníkom nezatvorili dvere.

	„Nuž,“ povedal Yeoman a obrátil sa k Strikeovi a Robin, „je od vás naozaj milé, že ste sa s nami stretli.“

	„Sme radi, že sme tu,“ odvetil Strike.

	„Viem, že aj Edie by bola rada, že sa stretávame,“ pokračoval ponuro Yeoman. „Iste si viete predstaviť, že to bol pre nás všetkých hrozný šok – a pre Granta a Heather aj osobná tragédia.“

	„Ako pokračuje policajné vyšetrovanie?“ opýtal sa Strike Granta.

	„Už týždeň sa nám nikto neozval.“ Edin strýko pri rozprávaní znel, akoby vrčal. „Podľa všetkého sa domnievajú, že to bol niekto z tej ultrapravicovej skupiny, z toho Halvingu či ako sa volajú.“

	„Majú už opis útočníka?“ chcel vedieť Strike.

	„Nie,“ odvetil Grant. „Blay tvrdí, že ho zasiahol taserom do chrbta. Vraj spadol tvárou nadol a útočník ho dobodal na zemi. Videl len pár vzďaľujúcich sa čiernych tenisiek.“

	„Sú o jeho výpovedi nejaké pochybnosti?“ opýtal sa Strike, lebo v Grantovom hlase zaznel náznak nedôvery.

	„No, ľudia na internete tvrdia, že práve on dobodal Edie,“ vyhŕkla Heather, skôr ako stihol Grant niečo povedať. „Nie je tak, Grub? A treba dodať, že pre Blaya to vlastne dopadlo celkom dobre, no nie? Teraz má všetko v rukách on, no nie?“

	„Nie, nemá,“ vyhlásil stroho Grant. „O to sa postaráme.“ Zavládlo trocha nepríjemné ticho.

	„V novinách sa písalo, že ho bodli do krku,“ pokračoval Strike.

	„Presne tak,“ prisvedčil Yeoman, skôr ako stihol odpovedať Grant. „Ak sa nemýlim, zachránil ho vysoký golier koženej bundy. Keby nôž vnikol trocha hlbšie – myslím, že to bola otázka niekoľkých milimetrov. Aj tak však skončil s vážne poranenou miechou a je čiastočne ochrnutý.“

	„S Edie sa pohádali…“ začal Grant, ale stíchol, keď do salóna vošli dvaja čašníci s fľašami vody a rôznymi druhmi pečiva. Nikto si neobjednal alkohol. Keď sa muž nalievajúci vodu opýtal, či už vedia, čo si dajú, Heather sa ticho zachichotala.

	„Ach, ja som si ešte nevybrala!“ vyhŕkla, otvorila jedálny lístok a začítala sa doň.

	Keď si objednala, obrátila sa k Robin a pohladkala si brucho. „Bude to chlapec a ja to naozaj cítim! Ani pri jednom z našich dievčat som nebola taká hladná!“

	„Kedy máte termín?“ opýtala sa zdvorilo Robin.

	„Až v júni. Vy máte deti?“

	„Nie,“ odvetila s úsmevom Robin.

	„Úprimne povedané, toto sme neplánovali,“ priznala teatrálnym šeptom Heather. „Stačí, aby sa na mňa pozrel, a hneď som tehotná. No ktovie, možno si budem môcť dovoliť opatrovateľku, ak…“

	Nedopovedala. Robin chlipkala vodu a premýšľala, koľko z nečakaného dedičstva im pripadne.

	Čašníci si zapísali objednávky a odišli. Keď sa za nimi zatvorili dvere, Yeoman povedal: „Ako som vám vysvetlil v telefonáte, dúfame, že by ste mohli súhlasiť so spoluprácou a niečo pre nás zistiť. My,“ ukázal na seba a Elgara, „by sme boli vaši klienti a hradili by sme náklady, ale považovali sme za správne, aby dnes prišiel aj Grant ako Edin najbližší príbuzný. Richard, chcel by si…?“

	„Vďaka, Allan,“ povedal Američan. „Najskôr by som vám chcel poskytnúť nejaké informácie,“ začal a spojil si prsty s dokonale upravenými nechtami. „V čase Edinej smrti sme boli s ňou a Joshom tesne pred podpisom filmovej zmluvy. Josh už zmluvu podpísal a Edie tak mala urobiť v Allanovej kancelárii ráno deň po tom, ako ju napadli.

	Pred niekoľkými dňami nám Josh prostredníctvom svojej agentky poslal odkaz, že nechce pokračovať s filmom, kým nenájdeme nejaký spôsob, ako odstaviť Anómiu.“

	„Takže vy nie ste Joshov agent?“ opýtal sa Strike Yeomana. „Len Edin?“

	„Presne tak,“ prisvedčil Yeoman. „Josha zastupuje istá Katya Upcottová.

	Ešte sa k nej zrejme vrátime.“

	„Pravdaže, Josh už zmluvu podpísal, takže z právneho hľadiska nemá ako film zastaviť,“ pokračoval Elgar, „ale prirodzene, nikto nechce konať proti jeho vôli vzhľadom na to, čo sa stalo.“

	„Treba dodať, že je v Joshovom záujme, aby sa film natočil,“ dodal Yeoman. „Ak zostane ochrnutý, zrejme už nikdy nebude schopný animovať. Nepochádza z bohatej rodiny. Čo sa týka Anómie, chceme ho upokojiť, aby sa mohol sústrediť na svoje zotavenie. Má hrozný pocit viny, lebo Edie obvinil z toho, že ona je Anómia. Katya vraví, že sa trápi…“

	„Predstavte si, že ju z toho naozaj obvinil,“ prerušila ho pohoršene Heather. „Akoby bol niekto schopný urobiť niečo také – zverejňovať o sebe osobné veci na internete! A my teraz zisťujeme, čo všetko zakúsila – však, Grub?“ dodala a úkosom pozrela na manžela. „Len čo Edie zomrela, na twitterovom účte Anómie sa objavili súkromné veci o mne a Grantovi!“

	„Naozaj?“ zatiahol Strike a vytiahol zápisník. „Prekážalo by vám, keby sme si robili poznámky?“

	„Nie, pravdaže nie,“ povedala Heather, ktorú tá predstava zjavne nadchla. „V niektorých veciach sa pomýlil – tvrdil, že Grant bol v Saudskej Arábii, nie v Ománe, že som bola Grantova sekretárka, pričom v skutočnosti som bola osobná asistentka niekoho iného, a že s Grantom sme mali pomer, keď bol ešte ženatý, ibaže jeho prvé manželstvo bolo…“

	„Už len formalitou,“ dopovedal Grant hlasnejšie, ako bolo treba.

	„Ide po nás už mesiac bez prestávky, lebo Grant bude mať teraz možnosť rozhodovať o tom, čo sa stane s tým kresleným seriálom!“ pokračovala Heather. „Sledujem všetkých tých takzvaných fanúšikov, ktorí chodia na našu facebookovú stránku a píšu hrozné veci. Ak chcete, môžem vám dať ich mená.“

	„Ďakujem, to by mi veľmi pomohlo,“ odvetil Strike nie celkom úprimne. „Zaujímavé je, že Anómia má o vás súkromné informácie rovnako ako o Edie. Môže ich mať z internetu – napríklad z vašich facebookových profilov? Alebo vie niečo, čo nie je verejne dostupné?“

	Grant a Heather na seba pozreli.

	„Niečo z toho by mohlo byť z našich Facebookov,“ pripustila Heather, akoby jej táto myšlienka napadla len teraz. „Vedel však, že Laura má lupus. Nechápem, odkiaľ to mohol vedieť, však, Grub?“

	„Laura je moja bývalá manželka,“ vysvetlil Grant. „Nie, nechápem, odkiaľ to mohol vedieť. Keď zomrela Edina matka, moja mladšia sestra, bol som v Ománe,“ pokračoval a Strike už tušil, že si vypočujú vopred pripravený prejav. „V tom čase som bol slobodný a pracoval som celý deň – v žiadnom prípade som sa nemohol ujať malého dieťaťa. Kým som sa zoznámil s prvou manželkou, Edie už bývala v dobrej náhradnej rodine. Narušiť jej život, vziať ju zo školy a odtiahnuť do zahraničia by jej viac uškodilo ako pomohlo. Po návrate do Londýna Laura ochorela. Ledva sa vládala postarať o našu dcéru Rachel. Edie som sa ozval, aby som zistil, ako sa má,“ agresívne mykol bradou, „ale vzhľadom na okolnosti skrátka nebolo možné, aby bývala s nami.“

	„A neskôr brala drogy a všeličo iné,“ dodala Heather, „však, Grub? To by sme pri deťoch nechceli.“

	Na Elgarovej tvári sa počas celej tejto odbočky zračil zdvorilý záujem, no teraz sa vrátil k tomu, čo bolo preňho zjavne hlavným bodom stretnutia.

	„Ako povedal Allan, všetci sa chceme zachovať férovo k Joshovi, ale máme aj rozumné obchodné dôvody, pre ktoré sa chceme zbaviť Anómie. Anómia vystupuje proti nášmu filmu a burcuje proti nemu aj fanúšikov. V minulosti majiteľ toho konta viackrát vzbudil nevraživosť voči akejkoľvek zmene, s ktorou nesúhlasil.“

	Yeoman s plnými ústami pečiva prikývol. „Keď sa seriál presunul na Netflix, zorganizoval nenávistné kampane proti hercom a animátorom,“ povedal nezreteľne. „Viacero ľudí dalo výpoveď v dôsledku internetového obťažovania vyvolaného Anómiou. Čo sa týka značky, Atramentovočierne srdce je už takmer rovnako známe agresívnymi fanúšikmi ako samotným seriálom. Nikto nechce, aby sa stalo synonymom pre toxických ľudí na internete, ale obávam sa, že k tomu smerujeme, ak sa niečo nezmení.“

	„Čo je škoda,“ dodal Elgar, „lebo do filmovej adaptácie vkladáme veľké nádeje. Mala by to byť kombinácia hraného filmu a CGI efektov. Gotický ľúbostný príbeh zmiešaný s čiernou komédiou plný zábavných a zaujímavých postáv.“

	Robin si pomyslela, že posledný riadok znel ako vystrihnutý z tlačovej správy.

	„Ak sa tá filmová zmluva uzavrie, Maverick pravdepodobne získa právo vydávať digitálne hry, však?“ prehodila Robin.

	„Udreli ste klinec po hlavičke, slečna Ellacottová,“ povedal s krivým úsmevom Elgar. „Keď získame práva na hry, hra, ktorej autorom je Anómia, bude čeliť veľkej konkurencii. Domnievame sa, že práve to je hlavný dôvod, prečo sa snaží zabrániť tomu, aby sa zo seriálu stal film.“

	„Vie niekto z vás, prečo si Blay myslel, že Edie je Anómia?“ opýtal sa Strike.

	Yeoman si vzdychol.

	„Niekto mu priniesol spis s údajnými dôkazmi. Ešte som sa s ním nemohol porozprávať, takže nič viac neviem, ale… Josh je náruživý konzument marihuany a alkoholu. Vzťah medzi ním a Edie bol ku koncu dosť zlý: bolo v ňom veľa zatrpknutosti, paranoje a uštipačnosti. Podľa mňa ho nebolo treba dlho presviedčať, že Edie má niečo za lubom.“

	„Vaša agentúra odmietla Edin prípad, lebo sa nevenujete kyberzločinom, však?“ opýtal sa Elgar Robin.

	„A preto, lebo náš zoznam klientov bol v tom čase plný,“ vysvetlila Robin.

	„Mali by ste vedieť, že zainteresované strany za týmto stolom už pravdepodobne vyčerpali všetky možnosti kybernetického vyšetrovania,“ povedal Elgar.

	„Naozaj?“ prehodil Strike.

	„Áno. Každý z nás konal na vlastnú päsť,“ vysvetlil Yeoman. „Sily sme spojili až po Edinej smrti. Grant…“

	„Hej, v posledných týždňoch sa Anómiou zaoberal jeden môj dobrý priateľ,“ prerušil ho Grant a znova agresívne mykol bradou. „Vedie firmu, ktorá sa zaoberá kybernetickou bezpečnosťou. Zoznámili sme sa v Ománe. Podľa neho je tá Anómiina hra špičkovo chránená. Zatiaľ sa mu nepodarilo vyhrabať nič o tom, kto za ňou stojí.“

	„Rada by som si niečo vyjasnila,“ ozvala sa Robin. „Vytvorenie tej hry sa pripisuje dvom ľuďom, však? Nielen Anómii?“

	„Presne tak,“ prisvedčil Yeoman. „Ten druhý tvorca má prezývku Morehouse a…“

	„Je to jeden a ten istý človek,“ vyhlásila s absolútnou istotou Heather.

	„Všetko som si naštudovala na internete. Je to tá istá osoba.“

	„Nuž, možno, neviem,“ povedal taktne Yeoman. „Morehouse, teda ak je skutočný, na seba vôbec neupozorňuje. Takmer vôbec netweetuje a pokiaľ viem, Edie nikdy neprenasledoval. Anómia je však významnou silou medzi fanúšikmi s najväčšími zásluhami na vzniku hry.“

	„Aj vy dvaja ste sa snažili zistiť niečo o Anómii na internete?“ opýtal sa Strike a preniesol pohľad z Yeomana na Elgara.

	„Áno,“ prisvedčil Elgar. „Keď sme sa priblížili k dohode, začala nás znepokojovať negativita fanúšikovskej základne. Anómia vypúšťa obzvlášť škodlivú zmes faktov a výmyslov.“

	„Vie veci, ktoré nemá odkiaľ vedieť?“ opýtala sa Robin.

	„Hej, vie,“ odvetil Elgar. „Len zopár detailov, nič podstatné, ale dosť na to, aby som sa zamyslel, či som Anómii neposkytol útočisko v našom štúdiu. Oslovil som firmu, ktorá sa venuje kyberzločinom a predtým vyšetrovala únik informácií z našich štúdií. Nedosiahli o nič väčší úspech ako Grantov známy. Anómia a Morehouse odviedli pri ochrane seba a svojej hry kus dobrej práce. Moji ľudia sa v skutočnosti domnievajú, že nemôžu byť amatéri, nech už sa na internete tvária akokoľvek. Presvedčili sme sa však, že Anómia netweetuje z našej spoločnosti, čo bol aspoň nejaký úspech.“

	„Anómia a Morehouse tvrdia, že sú obyčajná dvojica fanúšikov, však?“ overovala si Robin.

	„Presne tak. Predpokladá sa, že sú mladí, no pokiaľ viem, nikdy výslovne neuviedli svoj vek,“ povedal Yeoman. „Všetci ich považujú za mužov, ale netušíme, či je to pravda.“

	„Aj vy ste sa snažili zistiť, kto je Anómia, Allan?“ opýtal sa Strike agenta.

	„Áno,“ prikývol Yeoman. „Edie som to nepovedal. Nechcel som, aby si robila nádeje. Radil som jej, aby si jeho príspevky nevšímala. Niekoľkokrát sa s ním pustila do debaty na Twitteri a nijako to nepomohlo – práve naopak, všetko sa tým ešte zhoršilo. Jedna vec však je poradiť klientke, aby sa vykašľala na sociálne siete, a druhá dosiahnuť, aby to aj naozaj urobila. 

	Takže áno, pred šiestimi mesiacmi som požiadal človeka zo svojej agentúry, aby urobil, čo sa dá. Benjamin má na starosti všetko ohľadom našej kybernetickej bezpečnosti. Je to také zázračné dieťa. Pozrel sa na hosting Anómiinej hry a – medzi nami – dokonca sa pokúsil prelomiť jej zabezpečenie, nabúrať sa do administrátorského účtu a dostať sa do moderátorskej miestnosti, ale nepodarilo sa mu to. Ako vraví Grant, autor tej hry je nesmierne šikovný.“

	Dvere sa znova otvorili a vošli čašníci s jedlom. Strike, Yeoman a Grant si objednali japonské hovädzie mäso wagyu, Elgar a Robin šalát a Heather rizoto.

	„Vyzerá to skvele,“ prehodila veselo Heather a Robin, ktorá až dovtedy bojovala s pocitom nevôle, v duchu prestala odporovať. Sedeli v tomto elegantne zariadenom klube a jedli chutné jedlo len preto, lebo Heatherina neter zomrela brutálnou smrťou. Aj keby Heather Edie ledva poznala, čo bola zrejme aj pravda, jej úprimná radosť z luxusného obeda a ustavičné žiadostivé pohľady na Strikea pripadali Robin nevhodné a nechutné.

	„Pokúsil sa niekto s Anómiou spojiť?“ opýtala sa, keď sa za čašníkmi zatvorili dvere. „Rozumne sa s tým človekom pozhovárať alebo si s ním dohodnúť osobné stretnutie?“

	„Áno, samotná Edie,“ odvetil Yeoman, ktorý teraz rázne krájal hovädzinu. „Cez Twitter navrhla, aby sa stretli zoči-voči. Bez odpovede.“

	„Nedal sa nejako využiť autorský zákon?“ opýtal sa Strike. „Aké sú právne možnosti, ak vo svojej hre využíva všetky Ledwellovej a Blayove postavy?“

	„V zákone sú medzery,“ odvetil Yeoman s plnými ústami mäsa. „Dalo by sa argumentovať porušením autorských práv, ale keďže hra sa fanúšikom páčila a nikto na nej nezarábal, zdalo sa nám najmúdrejšie nepostupovať príliš tvrdo. Keby bola spoplatnená, Anómia by porušila autorské práva. Domnievali sme sa, že fanúšikov hra časom omrzí a Anómiin vplyv klesne, ale nestalo sa tak.“

	„Za normálnych okolností by sme sa takú osobu snažili získať na svoju stranu ako influencera,“ ozval sa Elgar. „Viete, ako superfanúšika s množstvom sledovateľov z komunity. Ponúkli by sme mu lístky na predpremiéry, osobné stretnutia so scenáristami a hercami a podobne. V tomto prípade by to však nebolo možné, aj keby sme sa chceli zachovať veľkoryso. Anómia si totiž zakladá predovšetkým na vlastnej anonymite, čo podľa mňa naznačuje, že si uvedomuje, že odhalenie by mu ublížilo.“

	„Je to zrejme nepríjemná otázka,“ povedal Strike a obrátil sa ku Grantovi, „ale keďže má Anómia zjavne veľa dôverných informácií, určite vám už zišlo na um, že by to mohol byť niekto z rodiny.“

	„Určite to nie je nikto z rodiny,“ odvetil ihneď Edin strýko.

	„Nikto z rodiny ju v skutočnosti nepoznal,“ dodala Heather. „Aj ty si ju sotva poznal, no nie, Grub?“

	„Bol som v zahraničí,“ zopakoval Grant a zamračil sa na Strikea, „a moja bývalá manželka bola chorá. Moji rodičia už zomreli, rovnako ako obaja Edini rodičia. Zostávajú už len naše deti, ktoré sa s ňou nikdy nestretli. Určite to nie je nikto z našej rodiny.“

	„Diskrétne som sa povypytoval v agentúre,“ povedal Yeoman, „lebo mi prirodzene napadlo, že práve ja som mohol poskytnúť Anómii útočisko, ale pokiaľ viem, nikto od nás nebol s Edie mimo práce ani len na káve. A hoci zopár ľudí mohlo vedieť, ako sa vyvíja situácia v súvislosti so seriálom, nikto nemohol poznať všetky tie súkromné detaily z Edinej minulosti. Podľa môjho názoru je Anómia niekto, kto sa v určitom období pohyboval v Ediných najbližších kruhoch alebo – čo je pravdepodobnejšie – v Joshových.“

	„Prečo je podľa vás pravdepodobnejšie, že je to niekto z Joshovho okolia?“ chcela vedieť Robin.

	Yeoman odložil príbor a prehltol.

	„Po prvé, nikdy sa nezameriaval na Josha,“ odvetil. „Od začiatku sa sústredil len na Edie, ktorú urážal a obťažoval. Práve to je jedna z vecí, ktorá vrazila klin medzi Josha a Edie: fanúšikovia sa k Joshovi vždy správali milo a Edie obviňovali zo všetkého, čo sa im nepáčilo. Ako som spomínal, Josh už dlhšie pije oveľa viac, ako by mal, a fajčí veľa trávy. Obávam sa tiež, že nevie odhadnúť charakter človeka. S niektorými hercami z pôvodného obsadenia sme mali dosť problémov. Väčšinou to boli jeho priatelia, čo nás, ehm, privádza naspäť ku Katyi Upcottovej.“

	Yeoman pozrel na Elgara, ktorý trocha mykol vidličkou, akoby chcel naznačiť, že má pokračovať.

	„Katyu som na tento obed nepozval,“ pokračoval agent, „lebo Josha zúrivo ochraňuje – čo je najmä vzhľadom na jeho súčasný stav celkom pochopiteľné. Bez nej sa však môžeme porozprávať slobodnejšie.“

	„Má Katya vlastnú agentúru?“ opýtal sa Strike.

	„Ehm… nie. Je to – veľmi milá dáma, ktorá z domu prevádzkuje obchod s umeleckými potrebami. Katya sa s Joshom a Edie zoznámila pred niekoľkými rokmi v umeleckom kolektíve, kde bývali. Katya tam chodila na večerné kurzy. Skôr ako si založila vlastnú firmu, pracovala v oblasti PR, takže Joshovi a Edie radila, ako sa správať, keď Atramentovočierne srdce začalo priťahovať fanúšikov.

	„Po čase začala pôsobiť v podstate ako ich agentka. V roku dvetisícdvanásť sa Edie rozhodla, že si nájde profesionálneho agenta, a ja som sa jej ujal. Josh zostal s Katyou. Nie je nič nezvyčajné, že keď niekto dosiahne nečakaný úspech, drží sa známych ľudí. Je za tým oddanosť, ale aj strach. Je ťažké vedieť, komu dôverovať, keď sa z vás zrazu stane horúca novinka. Katya je naozaj milá žena s dobrými úmyslami,“ zdôraznil. „Vie, že chcem najať súkromných detektívov, aby sa pokúsili nájsť Anómiu, a prisľúbila, že vám ochotne pomôže. O Joshových priateľoch a blízkych kontaktoch vie oveľa viac ako ja, ale musíte postupovať opatrne, lebo vehementne odmieta možnosť, že Josh by mohol byť v dôsledku vlastnej naivity, neopatrnosti alebo zlého úsudku čiastočne zodpovedný za problémy s Anómiou.“

	„Z akej rodiny pochádza Josh?“ opýtala sa Robin.

	„Vychovával ho slobodný otec, je jedným z troch detí a mám dojem – vychádzam z toho, čo mi vravela Edie, nie z vlastných skúseností –, že starší pán Blay nikdy nevedel, ako si s ním dať rady, a v poslednom čase zjavne preniesol rodičovské povinnosti na Katyu, ktorá má toľko rokov, že by mohla byť Joshovou matkou.“

	„Bolo by skvelé, keby ste nám mohli poskytnúť Katyine kontaktné údaje,“ požiadal Strike. Yeoman prikývol a znova vzal do rúk príbor.

	„Edie mala v čase smrti nového priateľa, však?“ prehodila Robin.

	„Ech, toho!“ vyprskla Heather.

	„Áno. Volá sa Phillip Ormond,“ povedal Yeoman. „Je učiteľ – tuším geografie. Pracuje na miestnej škole v Highgate. S Joshom a Edie sa zoznámil, lebo chodil na tie isté večerné kurzy umenia ako Katya. Keď sa Josh a Edie rozišli, Phillip jej ponúkol rameno, na ktorom sa mohla vyplakať.“

	„Tvrdí, že v čase jej smrti boli zasnúbení,“ ozvala sa Heather.

	„Myslíte, že neboli?“ opýtal sa Strike.

	„No, nikto iný si to nemyslel. A nemala ani prsteň,“ odvetila Heather, ktorej prstenník zdobil okrem obrúčky aj prsteň s veľkým diamantom.

	„Ani mne nespomínala, že sa plánuje vydať,“ pridal sa Yeoman.

	„Ani svojej nevlastnej sestre,“ dodala Heather. „Pýtala som sa jej na to na pohrebe.“

	„Ako sa volá tá nevlastná sestra?“ chcel vedieť Strike.

	„Catriona Douglasová,“ odvetil Grant. „Edie s ňou zostala v kontakte aj po odchode od rodiny.“

	Strike si to meno zapísal.

	„Podľa mňa Ormond zacítil príležitosť,“ vyhlásila Heather. „Dúfa, že bude mať nejaký nárok na jej majetok. Celá tá situácia s listami do rakvy bola fakt na smiech. Najprv Blay – človek by si myslel, že po tom, ako ju obvinil, že je Anómia… V každom prípade, nadiktoval Katyi, čo jej chcel napísať, ona ten list priniesla a blablabla…“ Heather prevrátila oči. „Keď sa Phillip dozvedel, že Blay napísal list, musel nejaký napísať aj on. Vravela som Grantovi, že rakva nie je poštová schránka!“

	Ak Heather očakávala, že sa na tom niekto zasmeje, zostala sklamaná.

	„Áno, určite medzi sebou trocha súťažili o to, kto bude hlavný pozostalý,“ prehodil Grant. „Nemôžem povedať, že by som si Ormonda ktovieako obľúbil, ale mal na to väčšie právo ako Blay. V tom čase s Edie žil a z ničoho bizarného ju neobviňoval.“

	„Bolo by fajn porozprávať sa aj s Ormondom,“ povedal Strike. „A s tou nevlastnou sestrou Catrionou. Máte ich kontaktné údaje?“

	„Mám Ormondove,“ odvetil Grant a vytiahol mobil. Pozrel naň a zamračil sa.

	„Zmeškaný hovor od Rachel,“ zamrmlal svojej manželke.

	„Jeho dcéra z prvého manželstva,“ vysvetlila Heather Robin opäť teatrálnym šeptom. „Má s ňou čo robiť.“

	„Určite volá ohľadom zápasu,“ povedal Grant a podal Strikeovi svoj mobil. „Zavolám jej neskôr.“

	„Vraveli ste, že ste mali problémy s hercami, ktorí patrili medzi Joshových priateľov,“ pripomenul Strike Yeomanovi. „Narážali ste na Wallyho Cardewa?“

	„Takže už viete, kto je Wally?“ vyhŕkol Yeoman. „Áno, predstavoval jeden z našich prvých problémov. S Joshom spolu chodili do školy. Wally nemal žiadne herecké skúsenosti, ale ešte ako tínedžer vymyslel smiešne vysoký zlovestný hlas, ktorým napodobňoval nejakého učiteľa. Keď Edie a Josh zanimovali prvú epizódu, požiadali Wallyho, aby nahovoril postavu Dreka. Predviedol svoj falzet a fanúšikom sa to páčilo.

	Wallymu však narástol hrebienok. Začal natáčať vlastné videá na YouTube, v ktorých používal Drekov hlas, výrazy aj hlášky a trúsil dosť pochybné vtipy. Niektorým fanúšikom sa to páčilo, iným nie. A potom Wally a jeho priateľ MJ natočili neslávne známe video o sušienkach.“

	„O sušienkach?“ zopakoval Strike.

	„Údajne satirický kúsok, v ktorom zosmiešňovali holokaust,“ vysvetlil bez úsmevu Yeoman. „Mal veľa negatívnych reakcií. Josh si myslel, že všetko prehrmí, ale Edie bola rozzúrená. Josh napokon neochotne súhlasil s Wallyho vyhadzovom a Wally to niesol naozaj zle. Odvtedy urobil kariéru na YouTube. Uvažovali sme, či by Wally nemohol byť Anómia,“ pokračoval Yeoman, ktorý správne predvídal Strikeovu ďalšiu otázku. „Je prešibaný, ale podľa mňa nie je natoľko bystrý, aby dokázal vytvoriť tú hru. Okrem toho musím dodať, že má podľa mňa také veľké ego, že by nedokázal zostať v anonymite.“

	„Mali by sme sa porozprávať s nejakými ďalšími Joshovými priateľmi?“ opýtal sa Strike.

	„Áno, s animátorom Sebastianom Montgomerym, ktorý im pomohol s prvými dvomi epizódami. Chodil s Joshom na umeleckú školu, a keď sa s ním rozlúčili, na sociálnych sieťach utrúsil zopár posmešných poznámok o Atramentovočiernom srdci, ale nezdá sa mi, že by Edie poznal až tak dobre, takže si neviem predstaviť, že by o nej mohol mať všetky osobné informácie, čo vypustila Anómia.“

	„Iba žeby pochádzali od Josha,“ podotkol Strike.

	„Zrejme áno,“ pripustil Yeoman.

	„Napadá vám ešte niekto?“

	„Zamyslime sa nad tým… Mladý muž menom Timothy Ashcroft – no keď nad tým tak uvažujem, pôvodne to bol Edin priateľ, nie Joshov. Nahovoril Červa a myslím, že mal herecké ambície, takže sa mu určite nepáčilo, že ho vyhodili, ale ak sa nemýlim, s Edie zostali priateľmi. Žiaľ, nemám žiadne Timove kontaktné údaje.“

	„Prečo ho vyhodili?“ chcela vedieť Robin.

	„Úprimne povedané,“ odvetil Yeoman, „nebol ktovieako dobrý. Videl som prvé epizódy: Červ je skvelá komická postava, ale Tim to nedokázal zdôrazniť. Keď sa uzatvárala zmluva na televízny seriál, podmienkou bolo, že Netflix bude mať slovo pri obsadzovaní jednotlivých postáv. Myslím, že Edie sa uľavilo, keď o tom rozhodoval niekto iný. Samotný Josh na začiatku nahovoril Srdca a Edina nevlastná sestra Catriona bola Biela panna, ale z jej vlastných slov na Edinom pohrebe som vyrozumel, že sa nevedela dočkať, kedy odíde. Vôbec ju to nebavilo a bola rada, keď ju vystriedala ozajstná herečka. 

	Vtedy som však so seriálom nemal nič spoločné, takže možno sú aj ďalší, ktorí zostali na vedľajšej koľaji, a ja o nich neviem. Ako som vravel, o starých časoch by ste sa mali porozprávať s Katyou. Bola pri tom od začiat… Nie, počkať,“ zháčil sa Yeoman. „Edie spomínala ešte jednu kamarátku, ktorá tiež žila v tom umeleckom kolektíve. Ako sa volala? … Bolo to niečo ako Miriam.“

	„Hovoríte o umeleckom kolektíve North Grove, však?“ overoval si Strike s perom v ruke.

	„Áno, presne tak,“ potvrdil Yeoman. „Vedie ho nejaký Holanďan, ktorý je údajne dosť výstredný. Edie aj Blay si tam istý čas prenajímali izby, a tak sa vlastne zoznámili. Viem, že Josh zostal s tým Holanďanom v kontakte a trávil čas v kolektíve aj po tom, ako seriál dosiahol úspech. North Grove sa nachádza hneď vedľa Highgateského cintorína, čo vysvetľuje, prečo sa Edie a Josh jedného dňa ocitli medzi hrobmi a dostali nápad na seriál.“

	„Okej.“ Strike sa načiahol po fascikel, ktorý si so sebou priniesol. „Skôr ako budeme pokračovať, mali by ste sa pozrieť na naše štandardné zmluvy a sadzby. Zmluvy mám so sebou, keby ste si ich chceli prebehnúť.“

	Podal zmluvy ponad stôl a zavládlo ticho. Elgar a Yeoman sa začítali do podmienok, zatiaľ čo ostatní cinkali príbormi. Grant nezvyčajne hlasno prežúval. Napokon agent a zástupca filmovej spoločnosti vytiahli perá a podpísali obe zmluvy spolu s treťou kópiou pre agentúru.

	„Ďakujem,“ povedal Strike, keď boli všetky zmluvy podpísané a jedna sa mu vrátila.

	„A ja by som vám mal dať toto.“ Yeoman siahol pod stoličku.

	Bol to kartónový fascikel, ktorý Edie priniesla do agentúry a nechala na nádržke.

	„Hneď sa pustíme do práce,“ prisľúbil Strike. „Ak mi dáte svoje kontaktné údaje, budem vás každý týždeň informovať, ale pravdaže, ak budeme mať otázky alebo dôležité informácie, ozvem sa skôr.“

	Elgar aj Yeoman mu podali vizitky.

	„Len pre zaujímavosť,“ prehodil Strike, keď si ich vložil do peňaženky, „keď sa dozviete, kto je Anómia, čo s tým budete robiť?“

	Znova zavládlo ticho, tentoraz prenikavejšie, lebo Grant už nežul. Napokon prehovoril Richard Elgar.

	„Nikto sa nedokáže brániť pred davom,“ vyhlásil Američan. „Som si istý, že ak sa vám podarí zistiť, kto je Anómia, nájdeme nejaké dôkazy pokrytectva, rasovej necitlivosti, sexuálneho obťažovania… Ten, kto ide s davom, musí byť pripravený zomrieť jeho rukou. Domnievam sa, že keď zistíme, s kým máme dočinenia, nebude až také ťažké premeniť Anómiu z lovca na korisť.“

	Bola som unavená, ale srdce 

	spokojné bolo, šťastne pulzujúce, 

	veď na toto som bola predurčená,

	to dobrodružné dianie je tu pre mňa; 

	s tebou sa vrhám do šíreho sveta,

	sila prv iba márnej energie 

	napĺňa dušu pocitom, že žije.

	Charlotte  Brontëová

	Les

	 

	 

	 

	„Nechceš skočiť na pivo a všetko si zhrnúť?“ opýtal sa o pol hodiny neskôr Strike. Spolu s Robin stáli vonku na studenom chodníku a Strike práve pristavoval taxík.

	„Jasné,“ súhlasila Robin.

	„Krčma Tottenham, Charing Cross Road,“ nadiktoval Strike vodičovi a podržal Robin dvere, aby mohla nastúpiť prvá.

	Jej nadšený súhlas s návštevou krčmy ho potešil. Pomaly mu dochádzalo, že Robin sa nevyhýba stretnutiam medzi štyrmi očami, čo by určite robila, keby ju skutočne znechutilo, čo sa stalo pred Ritzom. Očakával, že aj ona si od neho bude držať väčší odstup, ale skôr mal pocit, že sa snaží obnoviť priateľský vzťah, ktorý mali pred tým, ako urobil ten hlúpy krok.

	„Niečo nové v súvislosti s tým bytom?“ opýtal sa, keď taxík vyrazil smerom k West Endu.

	„Včera som im ponúkla viac,“ odvetila Robin. „Čakám, že sa mi ozvú. Bolo by skvelé, keby som ho získala. Už ma nebaví chodiť na obhliadky otrasných bytov ani cítiť sa u Maxa ako piate koleso na voze.“

	Cesta pred Strikeovou najobľúbenejšou krčmou v blízkosti detektívnej kancelárie ešte stále vyzerala ako stavenisko. Museli prejsť po doskách ponad jarok plný trosiek, aby sa dostali k dverám. Hoci vonku vládol hluk, len čo vošli dovnútra, Tottenham im poskytol známe bezpečné útočisko so zdobenými zrkadlami a panelmi, ktoré namaľoval dávno mŕtvy divadelný výtvarník. Robin si vypýtala kávu, sadla si do jedného z červených kožených kresiel, vytiahla mobil a vyhľadala si umelecký kolektív North Grove.

	Strike si k nej o chvíľu prisadol s pivom v ruke. „Zo slušnosti by sme mali dať vedieť polícii, že nás požiadali, aby sme našli Anómiu. Zavolám hlavnému inšpektorovi Murphymu.“

	„Dobre,“ povedala Robin a podala mu svoj mobil. „Aha, pozri sa. Tam sa to všetko začalo.“

	Strike pozrel na fotografiu veľkého špinavého ružového domu, pod ktorou stálo:

	 

	UMELECKÝ KOLEKTÍV NORTH GROVE

	Ponúkame kurzy kreslenia živých modelov, keramiky, grafiky a fotografovania.

	Začiatočníci sú vítaní! Prenajímame aj ateliérové priestory.

	 

	„Ak Josh až do toho útoku trávil čas v tom kolektíve, mali by sme ho preveriť,“ navrhla Robin. „Mohlo by to byť útočisko Anómie.“

	„Súhlasím.“ Strike prebehol webovú stránku s fotkami z umeleckých kurzov: na niektorých boli dospelí s vážnymi tvárami za hrnčiarskymi kruhmi, na iných deti v plastových zásterách, ktoré niečo maľovali, na mnohých ukážky študentských olejomalieb, fotografií a kresieb.

	„Čo keby sme sa zamysleli nad profilom podozrivého?“ navrhol, keď jej vrátil mobil.

	„Poďme na to,“ povedala Robin a vytiahla svoj zápisník.

	„Ak je Anómia naozaj tým, za koho sa vydáva – fanúšikom posadnutým tou hrou –, určite nemá veľa rokov.“

	„Súhlasím,“ prisvedčila Robin. „Neviem si predstaviť, že by niekto po tridsiatke mohol byť natoľko posadnutý kresleným seriálom na YouTube.“

	„Ale ak to nie je iba nahnevaný fanúšik, ale niekto, kto v skutočnosti Edie z duše nenávidel a považoval to za šikovný spôsob, ako sa jej pomstiť…“

	„Áno, v tom prípade by mohol byť v akomkoľvek veku,“ povedala Robin.

	„A hľadáme niekoho s programátorskými alebo developerskými skúsenosťami.“ Aj Strike vytiahol zápisník a niečo si zapísal.

	„No možno…“ zamrmlala Robin a Strike zdvihol zrak. „Edie vravela, že tá hra je ako úžasne nakreslená četovacia miestnosť. Ak ju naozaj vytvorili dvaja ľudia, jeden mohol byť umelec alebo výtvarník a druhý programátor.“

	„Musíme sa dostať do tej hry,“ vyhlásil Strike, odložil pero a vytiahol mobil. „To je prvá úloha: pozrieme sa do nej zvnútra a uvidíme, čo zistíme.“ 

	Kým Strike hľadal hru na internete, Robin pila kávu a s pocitom spokojnosti blúdila pohľadom po známych maľovaných paneloch. Mala pocit, že mierna zdržanlivosť, ktorá sa prejavovala vo vzájomnej komunikácii medzi ňou a Strikeom od tej noci v Ritzi, s prijatím nového prípadu celkom zmizla. Kým sa Strike mračil na svoj mobil a hrubými prstami v ňom vyhľadával rôzne heslá, dovolila si spočinúť na ňom zrakom a precítiť ozajstnú náklonnosť, ktorá tak často narúšala jej pokoj.

	„Doriti,“ zahundral Strike po dlhých piatich minútach ticha.

	„Čo je?“ opýtala sa Robin.

	„Nemôžem sa tam dostať. Vyčerpal som všetky tri pokusy.“

	Ukázal Robin svoj mobil. Z displeja na ňu hľadela malá animácia Srdca – čierneho srdca s visiacimi tepnami a žilami –, ktorý sa usmieval a krčil plecami. Pod Srdcom stálo: „Ups! Niečo sa pokazilo. Skús to neskôr, brácho!“

	„Skúsim to ja,“ navrhla Robin a začala ťukať do svojho mobilu, no keď zadala mail, ktorý si založila pre podobné prípady a nijako nesúvisel ani s jej skutočným menom, ani s agentúrou, a vymyslela heslo, aj na ňu vyskočila malá animácia Srdca, ktorý len krčil plecami a odporúčal jej, aby to skúsila neskôr.

	„Možno majú technické problémy,“ prehodila.

	„Dúfajme, že áno, lebo jediný spoľahlivý spôsob, ako postupne vylúčiť jednotlivých podozrivých, bude sledovať ich v každodenných situáciách vo chvíľach, keď pri sebe nebudú mať mobil ani notebook, a zbaviť ich podozrenia, ak Anómia práve vtedy niečo napíše na Twitter alebo sa objaví v tej hre.“

	„Okej,“ uzavrel Strike a znova sa zadíval do zápisníka, „náš profil podozrivého je zatiaľ takýto: s najväčšou pravdepodobnosťou ešte nemá tridsať rokov,“ pozrel na Robin, ktorá prikývla, „buď vie dobre programovať, alebo kresliť, alebo oboje… Čo myslíš, je to muž, alebo žena?“

	„Viem si predstaviť obe možnosti,“ odvetila Robin, „no všetci zjavne predpokladajú, že Anómia je muž.“

	„Zrejme musíme detailne preskúmať Anómiin účet na Twitteri a zistiť, čo o sebe prezrádza… Mimochodom,“ zarazil sa Strike, „vysvetli mi, ako funguje Twitter.“

	„Čo tým myslíš?“ zasmiala sa Robin.

	„Videl som, ako vyzerá, ale nikdy som na ňom nebol. Ty áno?“

	„V minulosti som tam mala účet, ale takmer som ho nepoužívala.“

	„Ako to teda funguje?“

	„Píšeš krátke príspevky – tweety – a môžeš komunikovať s kýmkoľvek iným na Twitteri, teda ak ťa nezablokoval.“

	„A všetci na Twitteri vidia tweety ostatných?“

	„Áno, ak si nenastavíš súkromný účet. Vtedy môžu tvoje príspevky čítať len tvoji sledovatelia. A ak sa dvaja ľudia navzájom sledujú, môžu si posielať súkromné správy, ktoré nikto iný nevidí.“

	„Okej,“ povedal Strike. „A aký to má zmysel?“

	„Neviem,“ odvetila Robin a znova sa zasmiala. „Môže to byť zábava: je tam veľa vtipov a tak. Môžeš komunikovať priamo so slávnymi ľuďmi. Trocha si pokecať.“

	„V minulosti sa preto chodilo do krčiem – teda okrem toho rozprávania sa so slávnymi… Hm, asi bude najlepšie, keď sa na Anómiine príspevky pozrieš ty, keďže rozumieš Twitteru.“

	„A čo by si povedal, keby som sa prihlásila na večerný kurz v umeleckom kolektíve North Grove? Ak sa mi nepodarí zistiť nič užitočné, môžem sa odtiaľ vypariť a ty tam môžeš ísť ako ty a položiť im zopár otázok.“

	„Dobrý nápad,“ súhlasil Strike, „a radšej ty ako ja, keďže ty vieš aspoň kresliť.“

	Robin si to poznačila.

	„Zostáva ešte motív,“ povedal Strike a koncom pera poklopkal po zápisníku.

	„Myslela som…“ začala s úsmevom Robin, ale Strike uhádol, čo chce povedať, a skočil jej do reči: „Toto nie je bežný prípad. Prostriedok bude síce kľúčový, ale dôvod je v tomto prípade podstatnejší ako zvyčajne, lebo to celkom nesedí, no nie? Tá hra nemohla vzniknúť ako prostriedok, ktorý mal Ledwellovú dohnať k samovražde, lebo – nuž, prečo by to niekto robil? Tá hra určite vznikla z lásky k seriálu.“

	„Najmä keď na nej ani nezarábali.“

	„Presne tak, ale potom Anómia zrazu otočí a začne trúsiť urážky na Twitteri.“

	„Edie sa domnievala, že to bolo preto, lebo v jednom rozhovore hru kritizovala.“

	„Nemyslíš, že je to dosť chabý dôvod na takmer štyri roky prenasledovania?“

	„Ak narušená osobnosť našla niečo, čo sa jej dotýka hlbšie než čokoľvek iné, hocijaká kritika zo strany tvorcov alebo akákoľvek zmena diela sa môže javiť ako osobný útok,“ predniesla Robin.

	„Hej,“ prikývol pomaly Strike. „Dobrá poznámka.“

	„Pozerala som video, v ktorom Edie a Josh rozoberajú svoj seriál,“ pokračovala Robin. „Odpovedali na otázky fanúšikov a zhovárali sa o Srdcovi, ktorý je hlavným hrdinom – to je to čierne srdce, čo si videl pred chvíľou. Nezhodli sa na tom, či je zlý alebo nie, či ho niekto zmenil na zlého a on sám je obeťou, alebo či spôsobil zlo, ktoré za života napáchal jeho majiteľ. V prvej epizóde seriálu sa Srdco celkom veselo predstaví ako stelesnenie zla. Mohol by niekto, kto má pocit, že nezapadá do spoločnosti, vidieť v Srdcovi niečo zo seba? Preto je taký posadnutý tým seriálom?“

	„Myslíš, že by sme mali do profilu pridať ‚je zlý a uvedomuje si to‘?“

	„Žartuješ,“ povedala Robin, „ale možno by sme mali… Stále uvažujem, prečo sa nazval ‚Anómia‘. Nečakal by si, že superfanúšik si zvolí meno niektorej z postáv? Nazval sa Anómia, takmer… takmer akoby vopred upozorňoval, čo je zač, no nie? ‚Rozklad zvyčajných etických alebo spoločenských noriem.‘ Hovorí to zvláštne otvorene… teda ak to nie je nejaký nespokojný tínedžer,“ zapochybovala o svojich úvahách. „Tipujem, že také meno by si pokojne zvolil aj tínedžer nahnevaný na celý svet.“

	„Dávaš dobré argumenty pre možnosť, že naháňame šialeného fanúšika, nie blízkeho priateľa.“

	„Nemôže to však byť obyčajný fanúšik. Vie o nej priveľa osobných vecí a má prístup k dôverným informáciám, čo predsa len naznačuje, že ide o niekoho známeho… Na druhej strane, nemusel byť v priamom kontakte s Joshom alebo Edie,“ uvažovala Robin. „Mohol o nich mať informácie z druhej ruky. Mali by sme preveriť partnerov a spolubývajúcich ich blízkych priateľov. Sprostredkovateľov však nemôže byť priveľa. Anómia sa všetko dozvedá príliš rýchlo. Určite to nemôže byť známy známeho známeho známeho.“

	„Nie, nemôže,“ súhlasil Strike.

	Obaja sa zahĺbili do svojich myšlienok. Krátke ticho napokon prerušil Strike.

	„Badám aj znaky narcizmu. Anómia si namýšľa, že by mal mať na starosti celý seriál.“ Znova vzal do rúk mobil. „Čo nás privádza naspäť k Wallymu Cardewovi. Povedal by som, že je to presne ten typ samoľúbeho čuráčika, ktorému by sa nepáčila kritika jeho hry, hoci aj mierna.“

	„Odkiaľ vieš tak veľa o Cardewovi?“

	„Pozrel som si jedno z jeho videí na YouTube,“ odvetil Strike a otvoril ho v mobile. „Niekoľko hodín po tom, ako zverejnili mená obetí toho pobodania, Wally a jeho pomocník MJ boli v livestreame, počas ktorého Cardew vytiahol spod stola zakrvavený nôž – zo žartu. V skutočnosti bol od paradajkovej omáčky.“

	„Vtipné,“ utrúsila chladne Robin.

	„Sušienky,“ zamrmlal Strike, keď našiel, čo hľadal. „Toto je to video, pre ktoré ho vyhodili. Ešte som ho nevidel.“

	Obzrel sa, aby sa ubezpečil, že nikto nie je na dosluch, obrátil mobil nabok a oprel ho o pivový pohár, aby naň videla aj Robin, a pustil video. Wally a MJ stáli vedľa seba za stolom s prísadami na pečenie a veľkou miskou. Wally mal dlhé svetlé vlasy a MJ bol bucľatý a trocha neupravenejší ako na videu, ktoré Strike pozeral deň po vražde. Obaja mali na sebe zástery a kuchárske čiapky.

	„Vitajte, bráchovia!“ povedal vysokým hlasom Wally. „Dnes sa zamiešame medzi smradlikov a cicinbrusov, čo tvrdia, že trúsime nechutné rasistické vtipy a že sme fašistickí cicinbrusovia!“ Pokračoval normálnym hlasom.

	„Takže dnes budeme len piecť, aby sa atmosféra trocha upokojila.“ Ukázal MJovi vrecko s múkou. „Je kóšer?“

	„Je halal,“ odvetil MJ.

	„To je to isté, nie?“

	„Nie, kámo,“ povedal so smiechom MJ, „je to…“

	„Nebuď smradlik, brácho,“ zahriakol ho tým svojím falzetom Wally. „Zahraj sa so mnou, brácho!“

	MJ sa zasmial, keď Wally obrátil vrecko a energicky vysypal múku do misy, pričom veľa rozsypal aj pomimo, a do vzduchu sa zdvihol biely oblak.

	„Do cesta pridáme dobré kóšer maslo,“ pokračoval Wally, ukázal obal s Dávidovou hviezdou nakreslenou hrubou fixkou a nerozbalené ho hodil do misy. Potom vzal do ruky škatuľu s mliekom.

	„A ešte – je to kóšer? Sú kravy kóšer, brácho?“

	„Kravy sú – posvätné sú tuším v hinduizme, nie?“ opýtal sa MJ.

	„Kto si myslí, že kravy sú posvätné? Títo ľudia sú cicinbrusovia, všetci sú cicinbrusovia,“ vyhlásil Wally, nalial mlieko do misy a naschvál ošpliechal aj MJa, ktorý so smiechom cúvol.

	„Aj vajíčka sú kóšer – pozri, aké pekné,“ zhodnotil Wally a ukázal ich do kamery. Rovnako ako na maslo, aj na ne nakreslil Dávidove hviezdy. Prudko ich hodil do misy s jasným zámerom čo najviac zašpiniť MJa.

	„Teraz je z teba pekný biely chlapec, MJ,“ predniesol Drekovým hlasom, kým si MJ so smiechom zmiešaným s kašľom oprašoval múku z tváre.

	„Budeme miešať a miešať,“ pokračoval Wally, schmatol lyžicu a začal hádzať surovú zmes do MJa. „A spievať: ,Ebony and ivory live together in perfect harmony…‘ Eben a slonovina je dokonalá harmónia.“

	„Doriti, kámo, prestaň!“ vyhŕkol MJ. Ešte stále sa smial, ale zároveň sa snažil chrániť pred zmesou, čo doňho Wally hádzal.

	„Zmes je hotová, bráchovia,“ vyhlásil Wally.

	Po prestrihu sa v zábere zjavili Wally a MJ s guľou surového cesta na stole pred nimi. MJ bol celý od múky, Wally úplne čistý.

	„A teraz rozbijeme tento smradlik,“ povedal Wally, vzal valček a jedným koncom začal tĺcť do cesta, „a nakrájame tento smradlik na menšie kúsky.“ Vzal vykrajovačku v tvare panáčika a vtlačil ju do cesta.

	Po ďalšom prestrihu sa zjavilo niekoľko radov dokonalých perníkových panáčikov, každý s Dávidovou hviezdou a zopár aj s jarmulkami a pajesmi.

	„Ach nie,“ zastonala Robin, ktorá presne vedela, kam to smeruje. Strike sa tváril bezvýrazne.

	„A teraz dáme cicinbrusov do rúry a poriadne ju rozohrejeme,“ povedal tým svojím falzetom Wally.

	V nasledujúcich prestrihoch Wally vložil plech do rúry, zjavila sa kreslená ruka, ktorá nastavila teplotu na „príšerne horúco“, a napokon sa kamera znova sústredila na Wallyho a MJa. Obaja stáli pri stole so založenými rukami. Wally sa obrátil k MJovi.

	„Videl si sobotňajší zápas?“ opýtal sa.

	„Hej, Drogba dal pekný gól,“ odvetil rovnako vážne MJ.

	„Videl si Fullera…?“

	„Hej,“ prisvedčil MJ. „Stúpiť niekomu na gule fakt nie je v pohode.“ Zavládlo ticho a obaja mladíci si prstami poklopkali po ramenách.

	„Myslíš, že sušienky sú už hotové?“ opýtal sa Wally.

	„Možno hej,“ odvetil MJ.

	Wally pozrel na hodinky. „Dajme im ešte chvíľu.“

	Zjavila sa čierna obrazovka s nápisom „o hodinu neskôr“ a potom nasledoval pohľad na Wallyho a MJa, ako stoja pred rúrou, z ktorej sa valí čierny dym. Obaja pokračovali v rozhovore, akoby si nič nevšimli.

	„… vezmem babičku niekam na výlet,“ vravel Wally.

	„To je milé, kámo, to je fakt milé.“ Znova sa na okamih odmlčali.

	„Hej, už by mali byť hotové,“ povedal Wally. Otvoril dvierka rúry a rozkašľal sa.

	Nasledoval záber zblízka na sušienky spálené na nepoznanie a potom na Wallyho a MJa, ako na znak úcty mlčky držia v rukách kuchárske čiapky a za nimi horia sviečky v menóre. Strike zastavil video a pozrel na Robin.

	„Nepobavilo ťa to?“

	„Na akej planéte je toto satira?“

	„Zjavne sme takí sprostí, že nám unikla jemná irónia. Mimochodom, keď som pozeral ten livestream v noci po vražde, všimol som si, že zopár Wallyho fanúšikov má za menom číslo osemdesiatosem. Keď si spojíš vtipy o holokauste, ultrapravicových sledovateľov a vzťah s Atramentovočiernym srdcom…“

	„Hneď je jasné, prečo by MI5 mohla mať nejaké otázky,“ dopovedala Robin.

	„Presne tak. Na druhej strane, Cardew možno nevie, že priťahuje neonacistických fanúšikov. Možno je naozaj presvedčený,“ pokračoval Strike a znova zdvihol pivo, „že keď je jeho najlepší kamarát tmavý, nemôže byť rasista.“

	„Vieš, ak je Wally Anómia a naverbovali ho do Halveningu až po vytvorení tej hry…“

	„Vysvetľoval by sa tým jeho prerod z fanúšika na prenasledovateľa,“ dokončil Strike. „Keď budeš skúmať Anómiin účet na Twitteri, dávaj pozor na akékoľvek náznaky politických názorov. Predpokladám, že MI5 to preverila, ale pochybujem, že sa s nami podelia o svoje zistenia.“

	Robin si to opäť zapísala.

	„Ak však Anómia nie je členom Halveningu,“ pokračoval Strike, „zostáva otázka, prečo si chcú obaja tvorcovia hry zo všetkých síl zachovať anonymitu. Človek by si myslel, že budú na svoje dielo hrdí, teda ak sú to naozaj len dve decká, čo ju vytvorili pre zábavu. Richard Elgar povedal, že podľa neho by odhalenie Anómii ublížilo, a ja s ním súhlasím, ale prečo by mu to malo ublížiť? Prečo si nechce pripísať zásluhy?“

	„Anómia si istým spôsobom pripisuje zásluhy,“ namietla Robin. „Päťdesiattisíc sledovateľov na Twitteri a veľký záujem o to, kto v skutočnosti je, určite posilňuje jeho ego.“

	„To je fakt, ale počula si, čo vravel Elgar. Keby odhalil svoju totožnosť hneď na začiatku, mohol mať ozajstný vplyv na seriál, tak prečo to neurobil? A ešte aj tá nedostatočná monetizácia…“

	„Vieme, čo je jej príčinou, no nie?“ prehodila Robin. „Keby začali zarábať na cudzích postavách, porušili by tým autorský zákon.“

	„To je pravda, ale pozerám sa na to z iného uhla. Anómia a Morehouse strávili roky prácou na hre bez toho, aby na nej niečo zarobili. To naznačuje, že ide o ľudí, čo majú veľa času a nepotrebujú viac peňazí. Podporuje ich niekto iný? Rodičia? Daňoví poplatníci?“

	„Existujú zamestnania s prestojmi,“ podotkla Robin. „Možno sú samostatne zárobkovo činné osoby alebo pracujú na čiastočný úväzok. Možno dobre zarábajú a toto je len ich koníček.“

	„Ale ak Anómia pracuje, v práci musí mať neustály prístup na internet alebo možnosť kedykoľvek použiť mobil… A práve preto je Edin frajer,“ Strike prelistoval poznámky a našiel jeho meno, „učiteľ Phillip Ormond, nepravdepodobným páchateľom.“

	„Ten však vôbec neprichádzal do úvahy, alebo áno?“ prehodila Robin.

	„Prečo by ju jej frajer prenasledoval online? V každom prípade, určite spolu nechodili, keď Anómia prišiel či prišla s tou hrou. Vtedy ešte chodila s Joshom.“

	„Stáva sa, že ľudia hrajú internetové hry so svojimi najbližšími alebo dokonca, že niekto s niekým chodí, a pritom netuší, že sa stretli aj online,“ povedal Strike. „Súhlasím však, že Ormond je nepravdepodobný kandidát. Na druhej strane by mohol vedieť, s kým mala Edie blízky vzťah a komu sa mohla zdôveriť, teda okrem tých, o ktorých sme už počuli.“

	„Takže,“ uzavrel Strike a znova vzal do ruky pero, „skontaktujem sa s Ormondom, Katyou Upcottovou a tou nevlastnou sestrou Catrionou. Istý čas budeme sledovať Seba Montgomeryho a Wallyho Car…“

	Robin zazvonil mobil.

	„Božemôj, volá mi realitný maklér,“ vyhŕkla v panike a zdvihla. „Haló, Andy?“

	Strike sledoval, ako sa Robinin výraz mení z napätého na nadšený.

	„Vážne? To je fantastické! Ďakujem! … Áno! … Áno, určite! … Kedy?

	Nie, to je v pohode… Okej … Jasné… Veľká vďaka!“

	„Zlé správy?“ prehodil Strike, keď Robin s úsmevom zložila.

	„Mám ten byt! Teda, vieš čo? Dám si nejaký drink. Dnes večer nepracujem.“

	„Prinesiem ti ho,“ ponúkol sa Strike, ale Robin už stála. Keď sa vysúkala spoza stola, bezmyšlienkovite sa sklonila a objala ho. Na tvári ho pošteklili jej vlasy a vdýchol parfum, ktorý jej kúpil k tridsiatke.

	„Prepáč, som taká šťastná – toto mi tak neskutočne zmení život!“

	„Nemusíš sa ospravedlňovať,“ povedal Strike, keď ho pustila, a potľapkal ju po ramene. Robin odišla k baru a Strike, ktorý si uvedomil, že sa hlúpo uškŕňa, vedome potlačil úsmev. Ešte stále cítil tvar Robininho horúceho tela, ktoré sa k nemu nakrátko pritislo.

Ukula som si v sedmorakom ohni 

	pred nepriateľmi, milencami štít, 

	nik nepozná už moje srdce, ktoré 

	pod štítom môže všetko dobre skryť.

	Mary  Elizabeth Coleridgeová

	Štít

	 

	 

	 

	Čet v rámci hry medzi piatimi

	z ôsmich moderátorov Drekovej hry

	 

	<Moderátorská miestnosť>

	 

	<19. marca 2015 18.25>

	 

	<Prítomní: Anómia, Srdcovka>

	 

	Anómia: Ešte stále

	je hrozne veľa ľudí čo sa pokúšajú dostať do hry

	 

	Srdcovka: Fakt?

	 

	<Červ28 vstúpi

	do miestnosti>

	 

	Červ28: Otrasný deň

	 

	<Vilepechora vstúpi do miestnosti>

	 

	Vilepechora: Heh je teraz niekto z vás na Twitteri?

	 

	Srdcovka: Nie prečo?

	 

	Vilepechora: Frčí tam #ExhumujteLedwellovú

	 

	Anómia: Hej videl som

	Nie je to smiešne

	 

	Vilepechora: Myslel som že sa poserieš od smiechu

	 

	Anómia: Nechcem aby ju

	niekto vykopal

	 

	Vilepechora: Hádam ti len nerastie svedomie čo brácho?

	 

	Anómia: Chcem aby zostala tam kde je a zhnila

	 

	Anómia: Teraz sa musíme sústrediť na strýka Chrochtoša

	 

	<Zloduch1 vstúpi do miestnosti>

	 

	Zloduch1: Je teraz niekto

	z vás na Twitteri?

	 

	Vilepechora: Práve sa o tom bavíme Je to strašne smiešne ale Anómia si to nemyslí

	 

	Zloduch1: Nie je to smiešne ale strašné Čo ak to uvidí jej rodina?

	 

	Anómia: Vždy nám tvrdila že nemá žiadnu rodinu

	 

	Srdcovka: Súhlasím so Zloduchom1 je to hrozné

	 

	>

	 

	>

	 

	 

	Anómia: Nebudem prijímať žiadnych nových hráčov až kým čísla neklesnú Nech to fízlov prestane baviť

	 

	Zloduch1: O čom to

	hovoríš?

	 

	Anómia: Momentálne máme zhruba 100 nových žiadostí denne Pravdepodobne polícia

	Takže neprijmem nikoho

	nového

	 

	Vilepechora: Dobrý

	nápad kámo

	 

	Zloduch1: Ak je to polícia mohli by nás hacknúť

	 

	Vilepechora: Nie

	 

	Vilepechora: Vďaka Morehouseovi je vraj hra nedobytná

	 

	Zloduch1: Kde vlastne je? Nemal dnes večer moderovať?

	 

	Vilepechora: Pravdepodobne niekde oplodňuje BieluPannu

	 

	Červ28: Srdcovka si

	s ním vymenila šichtu lebo niečo má

	 

	 

	 

	 

	 

	<Otvorila sa nová

	súkromná miestnosť>

	 

	<19. marca 2015 18.30>

	<Srdcovka pozýva Anómiu> Srdcovka: Hádam si len

	nemyslíš že sa sem snaží dostať polícia?

	 

	<Anómia vstúpi do miestnosti>

	 

	Anómia: Dáva to zmysel

	 

	Srdcovka: Prečo?

	 

	Anómia: Pravdepodobne chcú vedieť  či niekto z nás nezabil Ledwellovú

	 

	Anómia: Bojíš sa?

	 

	Srdcovka: Prečo by som sa mala báť?

	 

	Anómia: Pre ten spis ktorý si odniesla Blayovi a ktorý

	„dokazoval“ že som

	Ledwellová?

	 

	>

	 

	Srdcovka: Kto ti to povedal?

	 

	Vilepechora: Skôr niekoho

	 

	Vilepechora: Nič mu nevyčítam Ona je fakt kus

	 

	Zloduch1: Ako vieš?

	 

	Vilepechora: To je tajné

	 

	Zloduch1: Už musím ísť

	 

	<Zloduch1 odíde z miestnosti>

	 

	Vilepechora: Heh buzík

	 

	Červ28: Nehovor také

	veci

	 

	Vilepechora: Môžem sa ťa na niečo opýtať Červ?

	 

	Červ28: Na čo ?

	 

	Vilepechora: Prečo

	dávaš medzeru pred každé interpunkčné znamienko?

	 

	Červ28: Čože ?

	 

	Vilepechora: V škole ťa to neučili?

	 

	<Červ28 odíde

	z miestnosti> Vilepechora: Hehe

	Srdcovka: Ach Vile

	musel si?

	 

	Anómia: Hahahaha

	 

	Anómia: BielaPanna to povedala Morehouseovi a on mne

	 

	Anómia: O nič nejde Už som si to vybavil

	s LordomDrekom a Vilem

	Bol to len omyl

	 

	Srdcovka: Myslela som

	si že budeš zúriť

	 

	Anómia: Nie je to skôr

	smiešne

	 

	Anómia: A nezabúdaj že to bolo na niečo dobré

	 

	Srdcovka: Na čo?

	 

	Anómia: EduškaPažroška je mŕtva

	 

	Srdcovka: Božemôj Anómia nežartuj!

	 

	Anómia: Myslím však

	že by si mala namiesto ospravedlnenia zvýšiť môj podiel z honorára

	 

	Anómia: Lebo keď sa nad tým zamyslíš bezo mňa nemáš nič

	 

	Srdcovka: Musím sa

	porozprávať s P

	 

	Anómia: Tak to urob

	 

	<Srdcovka odíde z miestnosti>

	Nepokoj duší stúpa nad postele, keď sa nedá spať

	 a prefíkaní huncúti si berú požičaný šat… 

	neškodní sprisahanci ľstivo vykročili na cestu…

	Joanna Baillieová

	Príhovor k noci – Radostná myseľ

	 

	 

	 

	„Stavím sa o desať libier, že sa rozhodli nepúšťať nových hráčov do Drekovej hry, lebo si myslia, že ich sleduje polícia,“ povedal Strike Robin, keď sa ich cesty raz vo štvrtok naobed skrížili v kancelárii. Odkedy sa ujali prípadu totožnosti užívateľa Anómia, uplynuli tri týždne.

	„Radšej sa s tebou nestavím,“ odvetila Robin, ktorá práve sedela za stolom a dojedala sendvič s twitterovým účtom Anómie na obrazovke pred sebou.

	Hoci sa Strike aj Robin niekoľkokrát pokúsili dostať do hry, naďalej sa im zjavoval len kreslený Srdco, ktorý krčil plecami a opakoval: „Skús to znova, brácho.“ Ak Anómia pridá príspevok na Twitter presne vo chvíli, keď Seb Montgomery alebo Wally Cardew nebudú používať žiadny digitálny prístroj, bude možné ich vylúčiť zo zoznamu podozrivých. Robin a Strike sa ocitli v prinajmenšom neuspokojivej situácii.

	„Kam ideš?“ opýtala sa Robin Strikea, ktorý práve odovzdal Pat účtenky, no ešte stále mal na sebe kabát.

	„O pätnásť minút striedam Deva,“ odvetil Strike a pozrel na hodinky.

	„Predpokladám, že dnes večer budem sledovať Montgomeryho do ďalšieho hipsterského baru. Mimochodom, včera večer som si pozrel zopár epizód toho seriálu. Mal som pocit, že by sa to patrilo, aby som pochopil, čo vlastne vyšetrujeme.“

	„A čo naň hovoríš?“

	„Podľa mňa je divný,“ zhodnotil Strike. „Čo má predstavovať postava Dreka?“

	„Myslím, že to nevedeli ani Josh a Edie,“ povedala Robin.

	„Ako to ide tebe?“ Strike ukázal na Anómiin účet na Twitteri.

	„Mám zopár zaujímavých útržkov,“ odvetila Robin, „ale zatiaľ nič zásadné.“

	„Čoskoro by sme sa mali stretnúť a všetko si zhrnúť,“ navrhol Strike.

	„Mimochodom, Phillip Ormond sa s nami môže stretnúť budúci štvrtok. Doteraz bol v Írsku. Boli školské prázdniny.“

	„Super. Ozvala sa ti aj Katya Upcottová?“

	„Nie,“ odvetil Strike. „Rozprával som sa s jej manželom, ktorý mi dosť naštvane oznámil, že šla navštíviť Blaya do nemocnice. Zatiaľ sa mi neozvala. Možno sa jej popoludní pripomeniem. V každom prípade… uži si Twitter.“ Bol slnečný aprílový deň a Strike si stihol počas krátkej prechádzky na Newman Street zapáliť. Keď ho zbadal Shah, odkráčal preč bez toho, aby sa mu prihovoril, čo Strikeovi prezradilo, že ich cieľ je ešte stále v budove s krikľavou grafikou v základných farbách na sklených dvojkrídlových dverách. Strike práve uvažoval, či si má sadnúť do vhodne umiestnenej kaviarne oproti kancelárii a objednať si kávu, keď sa sklené dvere otvorili a vyšiel z nich Seb Montgomery.

	Vyzeral presne ako stovka ďalších mladých mužov, čo dnes naobed kráčali ulicami Fitzrovie: bol stredne vysoký, chudý, s úhľadne upravenou bradou a tmavými vlasmi na bokoch takmer vyholenými a hore trocha dlhšími, presne ako Wally Cardew. Jeho odev pozostával v čierneho trička, bombery, džínsov a tenisiek. Cez plece si prehodil tašku a v ruke držal mobil, na ktorom práve niečo písal. Strike automaticky skontroloval Anómiin účet na Twitteri, no bol neaktívny.

	Strike mal pocit, že Montgomery si vykračuje nejako veselo, akoby sa jeho pracovný deň skončil, hoci boli sotva dve hodiny popoludní. Jeho podozrenie sa potvrdilo, keď muž nevošiel do žiadnej z okolitých reštaurácií, ale namiesto toho zamieril na stanicu metra Goodge Street a Strike ho s odstupom nasledoval.

	Detektív čoskoro pochopil, že Montgomery nejde domov, lebo nastúpil na metro Northern line. Strike vošiel do toho istého vozňa, postavil sa do kúta a sledoval Montgomeryho odraz v tmavom okne. Mladík sedel so široko rozkročenými nohami, čím v podstate blokoval sedadlá po oboch stranách, zjavne hral nejakú hru na mobile a občas zdvihol zrak. Keď sa priblížili k stanici Highgate, Montgomery vopchal mobil do vrecka, prevesil si tašku cez plece a zamieril k dverám.

	Strike pustil pred seba na eskalátor skupinku štyroch mladých žien, aby nebol príliš blízko svojho cieľa. Keď sa dostal na úroveň ulice, vo vrecku mu zavibroval mobil. Prišla mu správa od Barclayho.

	 

	Cardew smeruje na sever. Možno Highgate

	 

	Montgomery vyšiel zo stanice, ale hneď sa pristavil pri vysokom, predčasne plešivom mladíkovi, ktorý stál rovno pred ňou. Džínsy, košeľa a bunda neznámeho muža boli nevýrazné, vhodné tak pre päťdesiatnika, ako aj pre človeka okolo tridsiatky, na koľko ho Strike odhadoval. Montgomery a neznámy si podali ruky. Obaja sa tvárili trochu rozpačito, hoci sa zjavne poznali, lebo Strike zachytil zvyčajné „Tak ako?“ a „ Dávno sme sa nevideli“. Detektív sa zdržal na stanici, lebo mu bolo jasné, že Montgomery a neznámy mladík čakajú, kým sa k nim pridá ešte niekto, a nemusel byť ktovieako bystrý, aby uhádol, kto to bude.

	Už som na stanici, napísal Barclaymu. SM tu čaká na WC. Navrhujem, aby sme sa pozdravili a nasledovali ich vo dvojici.

	O dvadsať minút neskôr, keď už Montgomery a jeho neznámy spoločník zjavne vyčerpali všetky témy, prešiel cez turniket Wally Cardew. Na sebe mal džínsy a tričko s nápisom „Srať na pokoj, zomri v boji a choď do Valhally“.

	„Vy ste ale cicinbrusovia!“ vyhŕkol nahlas Drekovým falzetom, keď zbadal Montgomeryho a neznámeho muža. Zvyšní dvaja sa zasmiali, no Strike mal pocit, že tvár vyššieho muža na okamih zastrel tieň obáv. Montgomery a Wally si podali ruky komplikovaným hiphoperským spôsobom a neschopnosť neznámeho muža napodobniť ich vyvolala smiech, ktorý prelomil ľady. Trojica spoločne vykročila hore kopcom a Barclay sa vynoril zo svojej skrýše.

	„Predpokladám, že vy ste Sherlock Veľký Kok,“ zamrmlal Strikeovi.

	„A vy zasa Tartan Tridsaťcentimetrový,“ prehodil Strike. „Vyrazíme?“

	Vyrazili za svojimi cieľmi, ktoré boli už takmer dvesto metrov od nich a zjavne kráčali vopred dohodnutým smerom.

	„Čo robil Cardew?“ opýtal sa Strike.

	„Ktovie. Celý deň trčal vnútri,“ odvetil Barclay. „Možno idú na miesto činu. Kde je ten cintorín?“

	„Nie je ďaleko,“ povedal Strike a pozrel na mobil, „a ideme správnym smerom.“

	„Kto je ten plešivec?“

	„Nemám potuchy,“ odvetil Strike.

	Kým kráčali za tromi mladšími mužmi, Strike znova skontroloval Anómiin účet na Twitteri. Nepribudlo nič nové: Anómia naposledy prispel krátko pred jedenástou hodinou predpoludním, keď pridal komentár o teroristovi, ktorý odpálil bombu na Bostonskom maratóne.

	 

	Anómia

	@AnómiaMajsterHry

	 

	Haha matka Džochara Carnajeva tvrdí, že je „ten najlepší z najlepších“.

	 

	Hej, určite si naňho nesmierne hrdá, ty tupá skurvená suka.

	Traja mladí muži pod dohľadom Strikea a Barclayho pokračovali v ceste po ulici lemovanej georgiánskymi domami a napokon odbočili na dvor veľkej nabielo natretej krčmy s arkierovými oknami s názvom Red Lion and Sun, kde medzi kríkmi v kvetináčoch stáli drevené stoly a lavice. Po krátkom váhaní sa muži rozhodli zostať vonku. Vysoký plešivý muž vošiel do krčmy kúpiť prvú rundu. Strike obsadil neďaleký stôl, zatiaľ čo Barclay zamieril dovnútra po nápoje. Okrem nich sedela na dvore už len postaršia dvojica, ktorá mlčky čítala noviny, zatiaľ čo im pri nohách driemal ich gavalieršpaniel.

	„Ten chudák je už takmer holohlavý, čo?“ Cardewov normálny hlas bol taký hlasný, že doľahol až k Strikeovi. „Keď som ho videl naposledy, mal dosť vlasov ešte aspoň na prehadzovačku.“

	Montgomery sa zasmial.

	„Ešte stále robíš s tými… kreslenými filmami, či čo to bolo?“

	„S digitálnymi efektmi,“ spresnil Montgomery s prízvukom človeka zo strednej vrstvy. „Áno.“

	„Šukal si v poslednom čase niečo dobré?“

	Postarší majitelia gavalieršpaniela sa pri tej otázke obzreli, no hneď sa vrátili k svojim novinám. Podľa Strikea to bolo múdre.

	Montgomery sa znova zasmial, tentoraz trocha zdržanlivejšie. „Áno, mám – mám priateľku. Vlastne spolu žijeme.“

	„Prečo to, kurva, robíš?“ povedal Wally s predstieraným rozhorčením.

	„Si ešte len v mojom veku!“

	„Neviem,“ odvetil Montgomery. „Fakt si rozumieme… Aha, už ide Nils.“ Strike sa dovtedy tváril, že je zahĺbený do mobilu, no v tej chvíli zdvihol zrak. Cez cestu práve prechádzal obor so sinavou pokožkou, dlhými svetlými vlasmi a neupravenou kozou briadkou, a mieril rovno do krčmy. Štyridsiatnik mal na sebe voľné tmavoružové tričko, kaki šortky a špinavé sandále značky Birkenstock a do dvoch metrov mu chýbalo len zopár centimetrov. Po jeho boku kráčal chlapec, ktorý bol jednoznačne jeho syn: obaja mali široké usmiate ústa a privreté oči so zvesenými kútikmi, takže ich tvár pôsobila trocha ako maska. Hoci bol chlapec už teraz takmer rovnako vysoký ako Seb Montgomery, jeho trocha šmatlavá detská chôdza Strikeovi prezradila, že je v skutočnosti oveľa mladší, ako naznačuje jeho výška: mohol mať jedenásť alebo dvanásť rokov.

	„Doriti,“ zahundral Wally, „priviedol so sebou aj debilného Brama.

	A kde je Pez?“

	„Nils!“ zvolal Montgomery, keď vysoký muž podišiel k stolu. „Ako sa máš?“

	„Rád ťa vidím, Seb,“ povedal Nils s nepatrným prízvukom a s úsmevom podal Montgomerymu ruku. Strike si spomenul, že majiteľ umeleckého kolektívu North Grove je Holanďan, a došlo mu, že ho má pred sebou.

	„Aj teba, Wally. Ahoj, Tim!“ pokračoval, keď sa z krčmy vynoril vysoký plešivý mladík s tromi pivami.

	„Nils, ahoj,“ pozdravil ho Tim, položil nápoje a podal mu ruku. „Ahoj, Bram.“

	Chlapec si ho nevšímal.

	„Wally?“ zatiahol vysokým vzrušeným hlasom. „Wally?“

	„Čo je?“ povedal Wally.

	„Zahraj sa so mnou, brácho!“

	„Presne tak,“ prisvedčil so sileným smiechom Wally. „Skvelé.“

	„Pozerám ťa na YouTube!“

	„Hej?“ zatiahol bez nadšenia Wally a obrátil sa k Nilsovi. „Pez nepríde?“

	„Nie, mal niečo na práci,“ odvetil Nils. „Alebo skôr niekoho,“ dodal. Wally a Seb sa zasmiali, ale Tim sa tváril upäto.

	Barclay sa vrátil s dvomi nealkoholickými pivami. Každý z detektívov občas niečo tlmene utrúsil, pričom aj naďalej počúvali oveľa hlasnejší rozhovor pri vedľajšom stole. Sebov mobil ležal vedľa jeho piva, no mobily ostatných nebolo vidieť. Strike sledoval účet Anómia na Twitteri, kde sa stále nič nedialo. Keď si Nils šiel po nápoj, Bram zostal sedieť a piskľavým hlasom ustavične vykrikoval Drekove hlášky, nevnímajúc Wallyho čoraz zjavnejšie podráždenie.

	„Drek je osamelik a znudkaný! Vy všetci ste smradlikovia! Zahraj sa so mnou, brácho!“

	„Zbožňuje Dreka,“ objasnil celkom zbytočne Nils, keď sa vrátil. Podal Bramovi kolu a poskladal svoje dlhé nohy pod stôl. „Takže… Podľa mňa by sme si mali pripiť, nie? Na Edie – a na Joshovo zotavenie.“

	Nikto z troch mladších mužov prípitok zjavne nečakal. Plešivý Tim očervenel, akoby niekto povedal niečo nevýslovne urážlivé. Všetci traja sa však predsa len napili.

	„Nils, nevieš náhodou, ako sa darí Joshovi?“ opýtal sa Montgomery.

	„Hej, včera večer som sa rozprával s Katyou. Všetkých vás pozdravuje. Plakala. Josh je stále ochrnutý na ľavú stranu.“ Nils to ukázal na vlastnom tele. „Na pravej strane zasa nemá žiadny cit. Miecha nie je prerušená, ale vážne poškodená. Jeho stav má aj nejaký názov. Je to nejaký syndróm.“

	„Doriti,“ zamrmlal Montgomery.

	„To je strašné,“ dodal Tim.

	„Je šanca, že sa to zlepší,“ pokračoval Nils. „Katya vraví, že existuje šanca.“

	Nilsov syn vydržal sedieť len dovtedy, kým na jeden hlt nevypil celú kolu. Potom vstal a poobzeral sa, akoby uvažoval, čo bude robiť. Vtom zbadal holuba, ktorý sedel na voľnom stole a zobal omrvinky zemiakových lupienkov, a rozbehol sa k nemu, mávajúc rukami. Keď holub odletel, Bram si pod ďalším stolom všimol spiaceho gavalierašpaniela a odvážne vykročil k majiteľom.

	„Môžem pohladkať vášho psa?“ opýtal sa nahlas.

	„Žiaľ, teraz spí,“ odvetila postaršia majiteľka, ale Bram si ju nevšímal. Kľakol si na kolená a začal hladkať psa, ktorý sa strhol zo spánku, zavrčal a cvakol zubami. Zavládol menší rozruch: postarší manželia sa nepochybne báli, že ich psa niekto obviní, že chlapca uhryzol, a tak sa ho snažili udržať čo najďalej od Brama, a zároveň sa pokúšali presvedčiť chlapca, aby dal psovi pokoj, čo sa ukázalo nad ich sily. Nils sedel za stolom a s pôžitkom popíjal pivo. Rozruch za sebou zjavne nevnímal, rovnako ako Bram nepostrehol Wallyho nespokojnosť s tým, že ustavične napodobňuje Dreka. Štyria muži sa zhovárali, ale Strike a Barclay nepočuli, čo vravia, lebo postaršia dvojica sa rozhodla odísť a narobila pritom veľký hluk. Majiteľ teraz držal štekajúceho psa na rukách a Bram, ktorý bol rovnako vysoký ako starý pán, sa gavalieršpaniela snažil hladkať, aj keď sa od neho muž neustále odvracal a žena celý čas opakovala: „Nie, zlatko, prosím, nechaj ho. Prosím, nechaj ho, zlatko.“

	Keď majitelia psa konečne odišli, Bram sa s úškrnom vrátil k stolu. „Smradlikovia sú preč,“ povedal Wallymu, no ten si ho nevšímal. Seb niečo ticho rozprával a zvyšní traja ho počúvali. Strike ledva zachytil jednotlivé slová.

	„… v práci,“ povedal. „Pravdaže som im zavolal naspäť a ubezpečil som ich, že rád pomôžem, ale radšej nie v kancelárii. Povedali, že môže byť, a v sobotu predpoludním prišli ku mne domov.“

	„Ako dlho sa s tebou rozprávali?“ opýtal sa Tim.

	„Zhruba hodinu.“

	„Môžem si dať niečo na jedenie? Nils? … Nils? … Nils, môžem si dať niečo…?“

	Strike mal pocit, že keby Seb po Bramovom prerušení neprestal rozprávať, otec by ho ignoroval donekonečna. Nils vytiahol z vrecka pokrčenú bankovku a podal ju synovi, ktorý odbehol do krčmy.

	„Takže tak,“ pokračoval Seb. „V podstate mi povedali, že Edie – je to totálny nezmysel –, ale vraj si myslela, že som Anómia.“

	„Myslela si, že ty si Anómia?“ zopakoval prekvapene Nils.

	„Áno, ten fanúšik, čo vytvoril tú hru,“ spresnil Seb. „Tú online hru, pamätáte? Josh a Edie ju neznášali.“

	„Netušil som, že sa nazval Anómia,“ poznamenal Nils. „To je zvláštne.“

	„Komu, dopekla, povedala, že práve ty si Anómia?“ opýtal sa Tim.

	„To mi neprezradili. Potom mi položili kopu otázok o mojich účtoch na sociálnych sieťach…“

	„Nezavraždili ju predsa na sociálnych sieťach,“ ozval sa Wally. „Nechápem, prečo sa na ne tak sústredia.“

	„Pre tú neonacistickú skupinu, no nie?“ prehodil Seb. „Pravdepodobne si myslia, že do nej patrí aj Anómia.“

	„Takže,“ povedal ustarostene Tim, „vzali ti mobil alebo pevný disk alebo…?“

	„Našťastie nie,“ odvetil Seb. „Nejde o ten prípad, ale… viete, ako to myslím. Nikto nechce, aby sa mu polícia hrabala v počítači, no nie?“

	Všetci traja muži pokrútili hlavami a Tim sa zasmial.

	„Nie, položili mi množstvo otázok, ukázal som im svoj účet na Twitteri a prihlásil som sa pred nimi, aby som dokázal, že som to ja, ukázal som im svoj účet na Instagrame a povedal som im, že to je všetko – to je všetko, čo robím na sociálnych sieťach.“

	„Nechceli vedieť, kde si bol, keď…?“ začal Wally.

	„Hej,“ prisvedčil Seb. „Chceli.“

	„Kristepane, fakt?“ vyhŕkol Tim.

	Bram sa vynoril z krčmy v sprievode barmana, ktorý držal v ruke balíček zemiakových lupienkov.

	„Nils,“ povedal barman, „už som ti vravel, že v krčme nemôžeme obslúžiť nikoho, kto ešte nemá osemnásť.“

	„Veď chce len lupienky,“ namietol Nils.

	„Musí mu ich kúpiť dospelý,“ trval na svojom barman, položil lupienky a drobné na stôl a odkráčal. Jeho podráždenosť prezrádzala, že tento rozhovor neviedol prvýkrát. Bram vkĺzol naspäť za stôl, otvoril balíček a chvíľu mlčky jedol.

	„Takže si im akože poskytol alibi?“

	„Alibi,“ vyprskol Seb, akoby to slovo mohol zneškodniť tým, že sa na ňom zasmeje. „Hej, povedal som im, že som sa mal stretnúť s kamarátmi, ale pomýlil som si krčmu.“

	„Fúha, to je dosť podozrivé, brácho,“ povedal Wally a Bram sa hlasno zasmial.

	„Uvedomil som si, že som na nesprávnom mieste, šiel som za nimi a našiel som ich. O nič nešlo.“

	„Overili si to u tvojich kamošov?“ chcel vedieť Wally.

	„Hej.“

	„Dočerta,“ zamrmlal Tim. „Postupujú dôkladne.“

	„Hovoríte o polícii?“ skríkol z plných pľúc Bram. Nikto si ho nevšímal.

	„Čo povedali tebe, Wal?“ opýtal sa Seb.

	„Čo ja viem, podobné sračky. Ale trvalo to dlhšie ako hodinu.“

	„Chceli vedieť, či si Anómia?“

	„Nie, ale pýtali sa, či neviem, kto to je, a potom stále splietali niečo o nejakom Ultimátnom bratstve.“

	„Nevolá sa tá skupina Halvening?“ zatiahol Seb.

	„Halvening nespomínali, ale stále točili o tom drbnutom Bratstve,“ odvetil Wally. „Povedal som im: ‚Nie som v žiadnom sprostom Bratstve.

	Vyzerám ako mních?‘ Potom sa vypytovali, prečo ma vyhodili zo seriálu a tak ďalej, a čo si myslím o Ediných politických názoroch.“

	„Čo si povedal?“ chcel vedieť Tim.

	„Povedal som, že jej politické názory považujem za samé sračky. Aj tak to už vedeli.“ Vo Wallyho hlase zaznel agresívny podtón. „Videli moje videá. Odporučil som im, nech sa porozprávajú s bojovníčkami za sociálnu spravodlivosť. Ony chceli jej smrť, nie ja. Nech nájdu toho kokota…“

	Zháčil sa prineskoro, ale Bram sa len zasmial.

	„Už počul všetko,“ prehodil ľahkomyseľne Nils.

	„Ty si ale hrubý cicinbrus,“ povedal Bram Wallymu Drekovým falzetom.

	„V každom prípade,“ pokračoval Wally, „povedal som im: ‚Nájdite toho, kto píše ten blog s názvom Pero spravodlivosti.‘ Videli ste ho?“ opýtal sa ostatných, no všetci len pokrútili hlavami.

	„Pero spravodlivosti by sa ti páčilo,“ povedal Wally Timovi s náznakom zlomyseľnosti. „Červ je údajne transfóbny.“

	Tim sa silene usmial. „Naozaj?“

	„Hej. Je hermafrodit, no nie? Takže si uťahuje z nebinárnych deciek.

	Je to jasné.“

	„A pýtali sa ťa, kde si bol v to popoludnie?“ chcel vedieť Seb.

	„Hej, a ja som im povedal, že som bol doma s babičkou a sestrou. Porozprávali sa s nimi, obe to potvrdili, a to bolo všetko.“

	„Chceli vedieť, kedy si bol naposledy s Edie?“

	„Hej,“ prisvedčil Wally. „Povedal som im, že sme sa nestretli, odkedy ma vyhodili, ale dodal som, že sa občas stretnem s Joshom.“

	„Stretávaš sa s ním?“ vyhŕkol prekvapene Tim.

	„Hej. Boli sme kamoši aj pred tým sprostým seriálom, no nie? V každom prípade, Josh nechcel, aby som odišiel. Prišla s tým ona. A pýtali sa ma, kedy som bol naposledy s Joshom, a ja som im povedal, že na Nový rok. Boli sme na tej istej párty.“

	„Fakt?“ zatiahol Tim.

	„Hej, bol ožratý ako doga,“ zhodnotil s drsným smiechom Wally. „Rozprával o filmových zmluvách a tak.“

	„Aj Katya včera večer spomenula film,“ povedal Nils.

	„Film predsa nebude, alebo áno?“ začudoval sa Seb. „Kým je Josh…“

	„Podľa mňa aj tak bude,“ povedal Nils.

	Tim vytiahol mobil, pozrel doň, zjavne sa mu nepáčilo, čo uvidel, a vložil si ho naspäť do vrecka. Aj Seb vzal do ruky mobil, niečo naťukal a opäť ho odložil. Strike skontroloval Anómiin Twitter. Stále žiadne nové tweety. Obaja detektívi pokračovali v prerušovanom rozhovore, hoci štyria muži a chlapec sa o nich zjavne nezaujímali ani sa ktovieako neobávali, že by ich mohol niekto počúvať.

	„Na čo sa pýtali teba, Nils?“ chcel vedieť Tim. „Prečo sa s tebou vôbec chceli stretnúť?“

	„Dozvedeli sa, že Josh býval mesiac pred útokom v North Grove.“

	„Naozaj?“ začudoval sa Wally. Všetci traja mladší muži sa tvárili prekvapene.

	„Áno. Vytopil svoj nový byt aj ten pod ním. Bola poškodená konštrukcia domu.“

	„Tupelo,“ prehodil Seb, ale nie nevľúdne.

	„Povedali sme mu, že sa môže na nejaký čas vrátiť do svojej starej izby.

	Polícia sa zaujímala o Yasmin a…“

	„O koho?“ nechápal Seb.

	„Ech, ty si ju možno nepoznal,“ povedal Nils. „Istý čas im pomáhala na čiastočný úväzok. Vybavovala poštu od fanúšikov, dohadovala rozhovory a tak ďalej.“

	„Ja si ju pamätám,“ ozval sa Wally. „Taká tučná baba, však? Edie ju vyhodila.“

	„Hej. V každom prípade, Yasmin šla do Joshovho nového bytu, a keď ho tam nenašla, vystopovala ho až k nám. Po rozhovore s ňou si vzal Josh do hlavy, že Edie je…“

	V tej chvíli znudený Bram zasa vstal a začal z plných pľúc chrliť Drekove frázy. Poobzeral sa okolo seba, hľadajúc čokoľvek, čím by sa rozptýlil, a pohľad mu padol na Strikea a Barclayho.

	„Drek je osamelik a znudkaný. Drek je osamelik a znudkaný. Drek je osamelik a znudkaný.“

	Neprestajný škrekot prehlušil všetko, čo hovoril Nils trom mladším mužom. Uplynulo niekoľko minút (no zdalo sa to oveľa dlhšie), kým Nils prestal rozprávať, z vrecka šortiek vytiahol mobil a bez slova ho podal Bramovi, ktorý si ho vzal, znova si sadol a mlčky na ňom začal hrať nejakú hru.

	„Takže,“ pokračoval Nils, „Katya vravela, že Josh mal spis so sebou.“

	„Nenašiel sa na cintoríne?“ opýtal sa Seb.

	„Nie,“ odvetil Nils. „Domnievajú sa, že si ho vzal útočník. Aj Joshov mobil.“

	„Doriti,“ zamrmlal Seb.

	„A bola polícia aj za Pezom?“ chcel vedieť Wally. Nils pokrútil hlavou.

	Tim znova vytiahol z bundy mobil a niečo doň naťukal. Strike skontroloval Anómiin účet na Twitteri. Stále nič.

	„Už budem musieť ísť,“ oznámil Tim.

	„K tebe sme sa ešte ani nedostali,“ namietol Wally.

	„Vravel som, že mňa nekontaktovali,“ povedal Tim a vstal. „Myslel som, že ak boli za vami, postupne sa prepracujú aj k ostatným, čo mali niečo spoločné s Atramentovočiernym srdcom, ale zdá sa, že mali iné dôvody, prečo sa chceli porozprávať s vami tromi.“

	Táto myšlienka ho zjavne upokojila.

	„V každom prípade som vás rád videl,“ rozlúčil sa. Vtom zbadal taxík.

	„Možno ho ešte chytím,“ vyhŕkol, zakýval im na pozdrav a vybehol z nádvoria, aby ho zastavil.

	Wally, Seb a Nils sledovali, ako sa vzďaľuje. Bram ani nezdvihol zrak od hry.

	„Vždy som si myslel, že je to tak trocha čurák,“ utrúsil Wally, keď taxík odišiel.

	Seb sa zasmial.

	Wally pozrel do mobilu. „Aj ja už musím ísť. Pozdrav odo mňa Mariam, Nils. Odkáž jej, že ja som aspoň nikdy nič nezapálil.“

	Nils zjavne pochopil, na čo naráža. Usmial sa a podal mu ruku.

	„Seb, ideš na metro?“

	„Nie, aj ja si asi vezmem taxík.“

	„Okej, vidíme sa.“

	Wally rýchlym krokom vykročil smerom k stanici metra. Barclay ho nechal zmiznúť z dohľadu, a potom podal ruku Strikeovi, ktorý mu ju zovrel.

	„Rád som vás spoznal,“ prehodil ticho Barclay. „Naživo však vôbec nevyzeráte ako na fotke.“

	„Pravdupovediac, bola na nej moja riť,“ utrúsil Strike. Škót s úškrnom odišiel a nechal Strikea pri stole samého.

	Seb zasa ťukal do mobilu. Strike pozrel do svojho: na Anómiinom účte nebolo nič nové.

	„Aj ja už pôjdem.“ Seb dopil zvyšok piva a zatváril sa, akoby sa nevedel dočkať, kedy odtiaľ vypadne. „Rád som ťa videl, Nils.“

	„Odprevadíme ťa.“

	Nilsov návrh mladšieho muža očividne nepotešil.

	Strike im dal krátky náskok, vstal a vykročil za nimi. Seba chcel sledovať len dovtedy, kým nenastúpi do taxíka.

	Seb si pristavil taxík na malom kruhovom objazde kúsok od krčmy. Nils a Bram pokračovali ďalej po Hampstead Lane, pričom chlapec sa ešte stále hral na otcovom mobile a v pravidelných intervaloch narážal do stĺpov pouličného osvetlenia, múrov a ľudí. Strike zastal na chodníku a zapálil si. Ešte nebolo veľa hodín, takže do stretnutia s Madeline mal dosť času. Možno by sa dokonca stihol vrátiť domov, osprchovať a prezliecť, čo bol luxus, ktorý si nemohol dopriať často. Mal v úmysle dofajčiť a zavolať si taxík, a tak zostal stáť na mieste a fajčil, až kým mu pohľad nepadol na chudú mladú ženu celú v čiernom, ktorá sa ponáhľala po chodníku na druhej strane cesty s mobilom pri uchu a zúfalo sa rozhliadala okolo seba.

	… zakrpatené dieťa,

	vpadnuté oči zračia príliš včasnú starosť…

	Christina  Rossetti

	Hľa, stojím pri dverách a klopem

	 

	 

	 

	Dievčinin smútok bol taký očividný, že upútal Strikeovu pozornosť. Bola drobná, vysoká nanajvýš stopäťdesiat centimetrov, chudá, ba priam vycivená, s vytŕčajúcimi kľúčnymi kosťami, ktoré bolo vidieť aj z druhej strany ulice. Vlasy mala takmer po pás a zafarbila si ich na modročierno. Oči si zvýraznila hrubými čiernymi linkami, takže na jej bledej tvári vynikali. Hoci bola v podstate plochá a bola naozaj maličká, Strike predpokladal, že má najmenej osemnásť rokov, lebo na polovici ľavej ruky mala čierne tetovania. Jej tenké čierne tielko, dlhá sukňa a nízke členkové topánky vyzerali staro a lacno.

	Osoba, ktorej sa snažila dovolať, zjavne nedvíhala. Každú chvíľu ťukla prstom do mobilu a znova si ho pritisla na ucho, pričom sa stále rozrušene obzerala. Napokon rýchlo vyštartovala tým smerom, odkiaľ práve prišiel Strike.

	Detektív sa obrátil a vykročil za ňou, pričom stále fajčil a sledoval, ako sa ponáhľa po chodníku na druhej strane cesty. Už boli takmer pri krčme Red Lion and Sun, keď s mobilom pritisnutým na ucho prebehla cez cestu. Strike spomalil a díval sa, ako pohľadom prečesávala stoly, pri ktorých sedelo ešte zopár zákazníkov, a napokon náhlivo zamierila do krčmy. Keď Strikeovi vošla do cesty, uvidel ju zblízka. Jej zuby vyzerali v prepadnutej tvári priveľké a so záchvevom prekvapenia spoznal jedno z tetovaní na jej predlaktí: bol to Srdco, atramentovočierny hrdina z rovnomenného seriálu.

	Strike so záujmom zastal a čakal. Mal pocit, že ten, koho dievčina hľadá, určite nie je v krčme. A naozaj, ani nie o minútu sa odtiaľ vynorila s mobilom na uchu, ale nič nehovorila. Niekoľko sekúnd nerozhodne stála na chodníku a Strike predstieral, že niečo hľadá vo svojom mobile. Napokon pomalším tempom vykročila preč od krčmy, vzbudzujúc dojem človeka, ktorého cieľ už nie je dôležitý. Pritom sa však stále pokúšala niekomu dovolať: Strike predpokladal, že mobil zakaždým držala pri uchu, až kým sa nezapla odkazová schránka, potom ho bez slova spustila, znova zavolala na to isté číslo a zasa si ho pritisla na ucho.

	Strike ju aj naďalej sledoval zo vzdialenosti necelých dvadsiatich metrov. Na zápästí jej cinkalo množstvo lacných strieborných náramkov. Lopatky jej trčali rovnako ako kľúčne kosti. Bola taká chudá, že Strike by jej dokázal jednou rukou obísť plecia. Uvažoval, či netrpí anorexiou.

	Strike za ňou kráčal až na Highgate High Street, kde mu vo vrecku zavibroval mobil.

	„Strike,“ povedal, keď ho vylovil.

	„Ach, zdravím,“ ozval sa nervózny hlas s prízvukom strednej vrstvy.

	„Tu Katya Upcottová.“

	„Aha, vďaka, že ste sa mi ozvali, pani Upcottová,“ povedal Strike a ďalej sledoval dievča v čiernom. Bola taká drobná, že stodeväťdesiatcentimetrový Strike sa pri jej sledovaní cítil trocha nepríjemne, a tak sa radšej držal čo najďalej.

	„Áno, hrozne sa ospravedlňujem. Inigo zapísal vaše číslo do zápisníka, ale v jednej číslici sa pomýlil a ja som ustavične vyvolávala nejakej úbohej žene, ktorá sa na mňa už naozaj hnevala, a tak som teraz zavolala do vašej agentúry a nejaký milý muž menom Pat mi dal správne číslo.“

	Strike sa trocha uškrnul.

	„Je od vás milé, že ste si dali tú námahu. Predpokladám, že viete, prečo som vám volal.“

	„Áno, kvôli Anómii,“ odvetila. „Som rada, že vás Allan a Richard najali. Pevne verím, že sa vám podarí zistiť, kto to je. Josh,“ jeho meno vyslovila trocha vyšším hlasom, „je taký rozrušený. Viem, že vám všetko povedali.

	Je to len strašné nedorozumenie,“ dodala a Strikeovi sa zazdalo, že má slzy na krajíčku. „Obaja máme radosť, že ste to práve vy. Joshovi som o vás prečítala článok.“

	„Urobíme všetko, čo bude v našich silách,“ ubezpečil ju Strike. „Ako sa má Josh?“

	„Má sa…“ Hlas sa jej zlomil. „Je mi to tak ľúto… Bolo to také strašné. Je nesmierne… nesmierne statočný. Je ochrnutý. Volá sa to Brown-Séquardov syndróm: jednou stranou tela nedokáže vôbec hýbať a na druhej strane stratil všetok cit. Stav pri tomto druhu ochrnutia sa údajne môže zlepšiť a ja sa snažím… všetci sa snažíme tváriť optimisticky. Chce sa s vami stretnúť. Podarilo sa mu to povedať dnes popoludní, ale lekári by boli radšej, keby ho ešte nikto neobťažoval, lebo má problémy s rozprávaním a téma Edie ho zakaždým znepokojí… a rozruší…“

	Zalapala po dychu a Strike začul tlmený plač. Bolo mu jasné, že zakryla slúchadlo rukou.

	Mladá žena v čiernom pred ním odbočila do parku. Strike šiel za ňou.

	„Preprepáčte,“ vzlykala mu Katya Upcottová do ucha.

	„Prosím, neospravedlňujte sa,“ povedal Strike. „Je to hrozná situácia.“

	„To teda,“ prisvedčila, akoby povedal niečo nesmierne bystré, čo si doteraz nikto iný v jej okolí nevšimol. „Naozaj. Josh… má hrozný pocit z toho, čo sa stalo Edie, aj z toho, že ju obvinil, že je Anómia. Viete… nadiktoval mi list, ktorý som jej mala vložiť do… do rakvy. Stojí v ňom, že je mu to všetko ľúto a… a čo preňho znamenala… Má iba dvadsaťpäť,“ vzlykla Katya bez vysvetlenia, ale Strike vedel, čo tým myslí. Výbuch, pri ktorom Strike prišiel o polovicu pravej nohy, odtrhol polovicu tela mužovi, ktorý bol vtedy v rovnakom veku ako Josh Blay.

	„Prepáčte, prepáčte,“ opakovala Katya a očividne sa snažila ovládnuť.

	„Chodím za ním každý deň. V skutočnosti nemá nikoho iného. Jeho otec je neznesiteľný alkoholik a jeho priatelia – nuž, ľudia v jeho veku majú strach z toho, čo sa stalo. V každom prípade, lekári chcú, aby mal teraz pokoj.“

	„Určite ho nebudem otravovať, kým lekári nepovedia, že je na to pripravený,“ vyhlásil Strike, „ale rád by som sa porozprával s vami, keďže ste Josha a Edie poznali od samých začiatkov Atramentovočierneho srdca. Chcel by som vedieť, s kým mali blízke vzťahy, lebo ako isto viete, Anómia sa zjavne dostala k mnohým osobným informáciám o Edie.“

	Dievča, ktoré sledoval, kráčalo ďalej po dláždenom chodníčku krížom cez park s mobilom na uchu.

	„Pravdaže, urobím čokoľvek, aby som vám pomohla,“ prisľúbila Katya.

	„Edie sa pred príchodom do North Grove často sťahovala. Mala veľa bývalých spolubývajúcich a kolegov. Pomôžem, ako budem vedieť – sľúbila som to Joshovi.“

	„Mohli by ste sa s nami stretnúť budúci týždeň?“ opýtal sa Strike.

	„Áno, budúci týždeň by som hádam mohla, ale… Allan vám zrejme spomenul, že pracujem z domu,“ povedala Katya. „Vyhovovalo by vám, keby sme sa nestretli u nás doma, ale v nejakej kaviarni? Viete, môj manžel je chorý a nechcem ho rušiť.“

	„Pravdaže,“ odvetil Strike. „Kde sa vám to hodí?“

	„Bývame v Hampsteade – je to pre vás príliš ďaleko?“

	„Vôbec nie,“ ubezpečil ju Strike. „Vo štvrtok budem neďaleko. Pôjdem sa porozprávať s Phillipom Ormondom. Viete…?“

	„Áno, viem, kto je Phillip.“

	„Mám sa s ním stretnúť o šiestej v krčme neďaleko školy, kde učí. Možno by som sa s vami mohol porozprávať v ten istý deň popoludní, ešte pred stretnutím s Phillipom?“

	„Vo štvrtok, vo štvrtok,“ mrmlala si Katya a bolo počuť, ako obracia stránky. Katya bola zjavne ten čoraz vzácnejší úkaz: osoba s papierovým diárom.

	„Áno, vo štvrtok by som mohla. Popoludní zvyčajne chodievam za Joshom, ale viem, že by bol radšej, keby som dala prednosť rozhovoru s vami.“

	Dohodli sa na čase a kaviarni v Hampsteade, Katya sa mu trocha zachrípnutým hlasom ešte raz poďakovala, že vzal ten prípad, a napokon zložila.

	Dievčina v čiernom ešte stále kráčala pred Strikeom a snažila sa niekomu dovolať. Strike znova skontroloval Anómiin Twitter. Nepribudli žiadne nové príspevky.

	Amputovaná noha sa mu začínala odierať aj napriek gélovej vložke medzi kýpťom a protézou. Dnes popoludní mal za sebou veľa neočakávanej chôdze. Zadíval sa na zložité tetovania na dievčininej ľavej ruke a pomyslel si, že určite stáli kopu peňazí. Ak však mala stovky libier na tetovania, prečo nosila také lacné a obnosené šaty?

	Dievčina náhle zastala. Konečne s niekým telefonovala a pôsobila pritom nesmierne rozrušene. Zišla z chodníčka, klesla na voľnú lavičku, sklonila hlavu a jednou rukou si zaclonila oči. Strike vykročil po tráve, hoci sa mu po nej s protézou vždy chodilo zle, a predstieral, že je zaujatý vlastným mobilom. Naoko bezcieľne sa približoval k miestu, kde sedela, až kým nezačul, čo hovorí.

	„… ale prečo si mi to nemohol povedať? Prečo si mi to skrátka nemohol povedať?“ opýtala sa so silným yorkshirským prízvukom, čo ho prekvapilo. „Čo myslíš, ako som sa cítila, keď mi povedala, že si šiel za Nilsom?“

	Zavládlo dlhé ticho, počas ktorého človek na druhom konci očividne niečo hovoril.

	„Ale prečo?“ vyhŕkla dievčina z Yorkshiru. Hlas sa jej zlomil, ale na rozdiel od Katye sa nesnažila pred človekom na druhom konci zatajiť plač. „Prečo?“ Znova zavládlo dlhé ticho. Dievčina vzlykala, lapala po dychu a chudé plecia sa jej triasli. Okoloidúci mladík v mikine na zips so zdvihnutou kapucňou bez zľutovania skĺzol pohľadom na plačúce dievča.

	„Hej, ale prečo som tam nemohla byť aj ja? … Nemuseli vedieť… Prečo by museli?“

	Po ďalšej odmlke vybuchla: „Ale keď ti to vyhovuje, vtedy mám tvrdiť, že si bol so mnou, však?“

	Zoskočila z lavičky a znova vykročila, tentoraz svižnejšie ako predtým. Strike ju nasledoval, ale ona sa rýchlo vzďaľovala, lebo sa ešte nestihol vrátiť z trávy naspäť na dláždený chodníček. Teraz rozprávala nahlas, gestikulovala potetovanou ľavou rukou a detektívovi bolo jasné, že ešte stále plače, lebo priťahovala zvedavé pohľady tých, čo kráčali opačným smerom.

	Priblížila sa k východu z parku a Strike si až vtedy uvedomil, ako blízko je Highgateský cintorín. Park s ním susedil a cez stromy naľavo letmo zazrel náhrobné kamene. Dievčina vyšla z parku a odbočila doľava do uličky, a keď sa k nej znova priblížil, zachytil útržky toho, čo hovorila. Bola taká rozrušená, že jej zrejme nezáležalo na tom, kto ju začuje.

	„Nemyslela som to tak… Nikdy som sa nevyhrážala… Ale prečo? … Samé výhovorky… Dnes večer pracujem… Nie, ale prečo?“

	Človek, s ktorým telefonovala, zjavne zložil. Zastala rovno pri impozantnej neogotickej bráne, ktorou sa vchádzalo na cintorín. Aj Strike spomalil a opäť predstieral záujem o svoj mobil. Dievčina si utrela oči do pravého predlaktia ako dieťa a nerozhodne sa zadívala na vchod na cintorín napravo od seba. Detektív ju znova zazrel z profilu a pomyslel si, že s bledou prepadnutou tvárou, výraznými zubami a čiernymi očami vyzerá ako smrtka. S dlhými prefarbenými vlasmi, potetovaným ramenom v lacných čiernych šatách sa na to miesto zvláštne hodila: bola moderná, ale pôsobila goticky viktoriánsky, ako trúchliace dieťa v dlhej čiernej sukni, ktoré hľadí na hroby. Strike sa tváril, že niečo píše, a pritom nenápadne urobil niekoľko fotiek, na ktorých nehybne stála a pozerala na cintorín.

	Sledoval ju ešte dvadsaťpäť minút, až kým nevyšla na dlhú rušnú dopravnú tepnu Junction Road. Kráčala ďalej popri obchodoch a kanceláriách, až napokon odbočila na Brookside Lane a vošla do bočných dverí. Strike videl, že vedú do priestorov nad obchodíkom nepravidelného tvaru. Okná vyzerali špinavé. Medzi dvomi sa vynímala reklama realitnej agentúry. Strike si to miesto odfotil mobilom, odvrátil sa a začal hľadať taxík. Kýpeť ho hrozne bolel a pomyslel si, že pred cestou domov, sprchou a čistým odevom by mal možno uprednostniť hamburger – pre prípad, že Madeline vybrala bar, v ktorom nemajú nič okrem ochutených orieškov.

	Trvalo desať minút, kým našiel nejaké rýchle občerstvenie. Sadol si a zastonal od úľavy, že konečne odľahčil protéze, odhryzol si poriadny kus z cheeseburgera, a potom sa po milióntykrát pokúsil dostať do Drekovej hry. Rovnako ako pri predchádzajúcich pokusoch, aj tentoraz sa zjavilo animované čierne srdiečko, ktoré s úsmevom krčilo plecami a odporúčalo mu, aby to skúsil znova.

	Strike si druhý raz odhryzol z cheeseburgera a preklikol na Twitter, aby zistil, či Anómia nechce ešte niečo povedať.

	Tweet sa zjavil, keď sa Strike pustil do hranolčekov.

	 

	Anómia @AnómiaMajsterHry

	 

	Ak Boh chcel, aby sme súcitili s druhými, prečo urobil plačúcich ľudí takých nechutných?

	 

	17.14      9. apríla 2015

	Nič nie je lživé ani pravdivé;

	v ohavnej maškaráde

	tancuje všetko navôkol…

	Amy Levyová

	Magdaléna

	 

	Čet v rámci hry medzi šiestimi

	z ôsmich moderátorov Drekovej hry

	 

	<Moderátorská miestnosť>

	 

	<9. Apríla 2015 19.32>

	 

	<Prítomní: Srdcovka,

	Zloduch1, Červ28>

	 

	Srdcovka: Už tu bol

	LordDrek?

	 

	Zloduch1: Mám pocit že nie Prečo?

	 

	Srdcovka: Len tak

	 

	Zloduch1: Anómia ešte stále nepúšťa do hry nikoho nového?

	 

	Srdcovka: Nie

	 

	<Morehouse vstúpi do miestnosti>

	 

	 

	Morehouse: Anómia tu nie je?

	 

	Srdcovka: Bol tu pred polhodinou a potom zmizol

	 

	Morehouse: Hej

	Telefonoval so mnou

	 

	Zloduch1: Fíha to musí byť akoby si mal číslo na Boha

	 

	Červ28: Heh

	 

	Morehouse: LordDrek a Vilepechora sa neukázali?

	 

	Srdcovka: Dnes som nevidela ani jedného z nich Prečo?

	 

	Morehouse: Lebo už ma nebaví čakať kým ich Anómia vykopne

	 

	Srdcovka: Morehouse nie sú z Halveningu Už som ti to povedala stokrát!

	 

	Červ28: Molhi by byť

	 

	Srdcovka: Nebuď hlúpa

	 

	<Červ28 odíde

	z miestnosti>

	 

	 

	Zloduch1: Srdcovka

	prestaň ju nazývať hlúpou!

	 

	Zloduch1: Cíti sa neisto ohľadom svojho písomného prejavu a tak

	 

	<BielaPanna vstúpi do miestnosti>

	 

	 

	 

	 

	<Otvorila sa nová

	súkromná miestnosť>

	 

	<Anómia pozýva Morehousea>

	 

	<9. apríla 2015 19.35>

	 

	Zloduch1: Už bolo načase

	 

	Zloduch1: Na príkaz Anómie smiem odísť až keď sa tu ukážeš ty

	 

	Zloduch1: Aj keď si Morehouseova obľúbenkyňa ešte to neznamená že si môžeš prísť kedy sa ti zachce

	 

	<Zloduch1 odíde z miestnosti>

	 

	BielaPanna: Čože?

	 

	Srdcovka: Nevšímaj si ho

	Žiarli

	 

	>

	 

	BielaPanna: Prečo?

	 

	Srdcovka: Lebo si sa zblížila s Morehouseom Nepáči sa mu to Podľa mňa je gej

	 

	BielaPanna: Aha to som

	netušila

	 

	Srdcovka: Aj Červ28 pred chvíľou urazene odišla Je strašne precitlivená

	 

	>

	 

	BielaPanna: Každý z nás

	má svoje problémy

	 

	Srdcovka: Viem ale ona je fakt smiešna Dúfam že sa vráti lebo o 9 odtiaľto musím vypadnúť

	 

	Srdcovka: Mimochodom možno by si mohla trocha dohovoriť Morehouseovi

	 

	<Morehouse vstúpi do miestnosti>

	 

	Anómia: Po minulom raze by ti malo byť jasné že mi už nikdy nemáš volať domov

	 

	Morehouse: Nechceš sa so mnou o tom baviť tu tak som ti zavolal

	 

	Morehouse: A ak sa ani naďalej o tom so mnou nebudeš baviť tu zavolám znova

	 

	Anómia: Nemôžeš mi volať na pevnú linku Fakt nemôžeš

	 

	Morehouse: Volal som ti z telefónnej búdky Tá tvoja paranoja!

	 

	Anómia: Hej

	z telefónnej búdky v C*********

	 

	Morehouse: Mohli by sme

	sa vykašľať na tieto

	******** detinské nezmysly?

	 

	Anómia: Čo odo mňa chceš? Vieš predsa že preverujem LordaDreka a Vilepechoru Ešte stále na tom robím

	 

	Morehouse: Trvá to už niekoľko týždňov

	 

	Anómia: Trvá to už niekoľko týždňov a zatiaľ sú obaja čistí Ak niečo nájdem vykopnem ich

	 

	BielaPanna: V súvislosti s čím?

	 

	Srdcovka: S LordomDrekom a Vilepechorom

	 

	Srdcovka: Domnieva sa že sú to náckovskí teroristi

	 

	BielaPanna: A ty si si istá že nie sú?

	 

	Srdcovka: Náhodou viem že určite nie okej?

	 

	BielaPanna: Ako vieš?

	 

	Srdcovka: Z rozhovorov s nimi

	 

	>

	 

	BielaPanna: Počkať vieš kto sú v skutočnosti?

	 

	Srdcovka: Jasné že nie

	 

	<Červ28 vstúpi

	do miestnosti> 

	BielaPanna: Ahoj Červ x Červ28: Ahoj BielaPana

	Srdcovka: Nechcela som ťa rozrušiť Červ

	 

	Červ28: Okej ale už som unavená z toho že ma ľudia nazývajú hlúpa a sprostá

	 

	Srdcovka: Kedy som

	povedala že si sprostá?

	 

	Červ28: Nie ty Vilepchero

	 

	Morehouse: Čo chceš nájsť plášť s kapucňou ako nosia členovia KKK?

	 

	>

	 

	Anómia: Pozri nemôžem ich vykopnúť bez dôkazov

	 

	Morehouse: Doriti

	s dôkazmi Vieš že Vilepechora sa mi vždy zdal nejaký divný

	 

	Anómia: Nezabili ju okej?

	 

	Morehouse: Ako to môžeš vedieť?

	 

	Anómia: Skrátka to viem Náhodou viem že v ten večer neboli nikde

	v blízkosti Highgate

	 

	Morehouse: Dopekla poznáš ich v reálnom živote?

	 

	Anómia: Nie to by bolo porušením pravidla číslo 14

	 

	Morehouse: Kristepane kašli na pravidlo číslo

	14 bavíme sa o vražde

	 

	Morehouse: Presvedčili ostatných že si Ledwellová a presne tak postupuje aj Halvening

	 

	Anómia: Pozri ak zistím že sú z Halveningu poletia odtiaľto

	 

	Morehouse: Sľubuješ?

	 

	Červ28: Neviem to

	napísať

	 

	Červ28: Stále rýpe

	do mojej interpunkcie

	 

	Srdcovka: Nemyslí to

	v zlom

	 

	Srdcovka: Je to len vtip

	 

	BielaPanna: Nie ktovieako smiešny

	Červ28: To teda nie 

	Srdcovka: Okej už musím ísť Srdcovka: Uvidíme sa

	zajtra

	 

	<Srdcovka odíde z miestnosti>

	 

	BielaPanna: Si v pohode Červ?

	 

	Červ28: Áno

	 

	Červ28: Vďaka za opýtanie

	 

	>

	 

	>

	 

	>

	 

	>

	 

	BielaPanna: Ak ťa to poteší nie si

	jediná kto má problémy s ostatnými moderátormi Zloduch1 ma neznáša

	 

	Červ28: Nie naozaj

	 

	Anómia: Čo mám urobiť odprisahať ti to?

	 

	Anómia: Ako vravím preverujem ich

	 

	>

	 

	Anómia: Ale sú dobrí moderátori aj keby boli náckovia

	 

	Morehouse: To má byť

	vtip?

	 

	Anómia: V podstate hej

	 

	Morehouse: Mám pocit že máš dôvod prečo ich tu držíš a nechceš mi ho prezradiť

	 

	Anómia: Napríklad aký?

	 

	Morehouse: Možno ste v Halveningu všetci spolu?

	 

	Anómia: Strč sa Nepripíjam na Odina nepijem z rohu a nerobím žiadne podobné chujoviny

	 

	Morehouse: Kto pripíja

	na Odina a pije z rohu?

	 

	Anómia: Pravdepodobne členovia Halveningu Nordické runy a podobné chujoviny

	 

	>

	 

	Morehouse: Máš dobré

	informácie

	 

	Anómia: Kristepane mám to z Timesov ako všetci ostatní

	 

	Červ28: S Morehouseom sa predtým priatelili ale potom sa pohádali

	 

	BielaPanna: Kedy to bolo?

	 

	Červ28: Tesne pred tým ako si sa stala moderátorkou

	 

	Červ28: Neviem o čo

	išlo

	 

	>

	 

	BielaPanna: Neviem

	si predstaviť že sa Morehouse s niekým poháda

	 

	Červ28: Vie byť tvrdý keď treba

	 

	Červ28: Hnevá sa že Lorddrek a Vile sú ešte stále tu

	 

	>

	 

	BielaPanna: Hej viem

	 

	Anómia: Neklebetíte za

	vodcovým chrbtom alebo áno?

	 

	BielaPanna: Neklebetíme

	len sa rozprávame

	 

	>

	 

	>

	 

	>

	 

	>

	 

	Morehouse: BielaPanna môžeš na slovíčko?

	 

	BielaPanna: Jasné

	 

	Anómia: V každom prípade ty ma máš čo poučovať

	o morálnych zásadách

	 

	Morehouse: Čo tým chceš povedať?

	 

	Anómia: Honíš si nad nahými fotkami BielejPanny

	 

	Anómia: Keď sme vytvorili túto hru dohodli sme

	sa že také veci sa robiť nebudú

	 

	Morehouse: Ako vieš že mi poslala fotky?

	 

	Morehouse: Špehuješ nás v súkromných miestnostiach?

	 

	Anómia: Nie

	 

	Anómia: Omylom mi poslala fotku určenú tebe

	 

	>

	 

	>

	 

	>

	 

	Morehouse: Neverím ti Anómia: Opýtaj sa jej Morehouse: To aj urobím

	<Morehouse odíde z miestnosti>

	 

	<Anómia odíde z miestnosti>

	 

	<Súkromná miestnosť sa

	zatvorila>

	 

	Anómia: Heh

	 

	 

	Červ28: Čo sa deje ?

	 

	Anómia: Milenecká

	hádka

	 

	<Srdcovka vstúpi do miestnosti>

	 

	Anómia: A ty kde si

	bola?

	 

	Srdcovka: Prepáč som hlúpa Zle som si pozrela čas Myslela som že je už viac hodín Do odhlásenia mi zostáva ešte hodina

	 

	Anómia: Nie je Červ jediná moderátorka so špeciálnymi potrebami?

	 

	<Červ28 odíde

	z miestnosti>

	 

	Srdcovka: Božemôj Anómia len teraz sa vrátila po tom čo som ju nechtiac urazila!

	 

	Anómia: Dúfam že nezostane odhlásená Má moderovať

	 

	Anómia: O 10 sa vrátim a overím si to Ak

	tu nebude bude mať

	problémy

	 

	<Anómia odíde z miestnosti>

	 

	>

	 

	>

	 

	>

	 

	 

	 

	<Otvorila sa nová

	súkromná miestnosť>

	 

	<9. apríla 2015 20.04>

	 

	<Morehouse pozýva BieluPannu>

	 

	Morehouse: Musím sa ťa na niečo opýtať

	 

	<BielaPanna vstúpi do miestnosti>

	 

	BielaPanna: Desíš ma Čo

	sa deje?

	 

	Morehouse: Anómia tvrdí že si mu omylom poslala fotku určenú pre mňa

	 

	BielaPanna: Ach jaj

	 

	Morehouse: Chceš povedať že je to pravda?

	 

	BielaPanna: Áno

	 

	>

	 

	>

	 

	>

	 

	>

	 

	>

	 

	>

	 

	>

	 

	BielaPanna: Nepovedala som ti to lebo som si myslela že sa nahneváš

	 

	>

	 

	>

	 

	>

	 

	>

	 

	Srdcovka: BielaPanna?

	 

	>

	 

	Srdcovka: Nemôžem moderovať sama pri Wombwellovi je zasa zápcha

	 

	>

	 

	BielaPanna: Hneď som

	tam

	 

	>

	 

	>

	 

	>

	 

	>

	 

	Srdcovka: BielaPanna potrebujem tvoju pomoc!

	 

	>

	 

	>

	 

	>

	 

	BielaPanna: Povedala som že hneď prídem!

	 

	>

	 

	>

	 

	>

	 

	Morehouse: Doriti

	 

	>

	 

	BielaPanna: Morehouse prepáč ale nebola to taká strašná fotka Nebola neslušná alebo čo

	 

	BielaPanna: Musela som povedať že nemala byť preňho

	 

	BielaPanna: Viem že som mala byť opatrnejšia

	 

	BielaPanna: Naozaj ma to mrzí

	 

	Morehouse: To je

	v pohode

	 

	BielaPanna: Nie nie je teraz vie že porušujeme pravidlo číslo 14

	 

	>

	 

	BielaPanna: Myslíš že ma

	vyhodí?

	 

	Morehouse: Nemôže ťa len tak jednostranne vyhodiť Nezabúdaj že som spoluautor hry

	 

	Morehouse: Len som nechcel aby o nás vedel lebo dokáže druhým všeličo nahovoriť Chce mať všetko pod palcom Nepáčia sa mu vzťahy ktoré sa ho netýkajú Buď sa mu musíš pchať do riti ako Srdcovka alebo ťa nakoniec vykopne Ja som vydržal tak dlho len preto lebo ma potrebuje

	 

	>

	 

	>

	 

	BielaPanna: Kde je Červ?

	 

	Srdcovka: Zasa urazene odišla

	 

	Srdcovka: Anómia ju

	vytočila

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	BielaPanna: Okej kam mám ísť?

	 

	Srdcovka: Zápcha pri

	Wombwellovi

	 

	BielaPanna: Už vidím

	 

	>

	 

	<Červ28 vstúpi do miestnosti>

	 

	Srdcovka: Vďakabohu Anómia si čoskoro príde overiť že si tu Červ

	 

	BielaPanna: Je mi to

	fakt ľúto Morehouse

	 

	Morehouse: To je

	v pohode

	 

	Morehouse: Ktorá fotka

	to bola?

	 

	BielaPanna: Tá v ružovej

	košeli

	 

	Morehouse: Kristepane nevravela si že nebola neslušná?!

	 

	BielaPanna: Nevidieť mi

	bradavky

	 

	Morehouse: Heh taká je definícia?

	 

	BielaPanna: Hej

	 

	BielaPanna: A ešte chlpy

	 

	Morehouse: Heh

	 

	BielaPanna: Zlato mala by som ísť moderovať inak ma Anómia zasa začne otravovať

	 

	Morehouse: Hej okej xxx

	 

	BielaPanna: *posiela vzdušné bozky*

	 

	>

	 

	<Morehouse odíde z miestnosti>

	 

	<BielaPanna odíde z miestnosti>

	 

	<Súkromná miestnosť sa

	zatvorila>

	 

	Červ28: Už ma unavuje že si zo mňa všetci

	uťahujú

	 

	Srdcovka: Nikto si

	z teba neuťahuje

	a teraz nám poď pomôcť s Wombwellom inak budeme mať problém všetky

	 

	Morehouse: Upokoj sa aj ja vám môžem pomôcť

	 

	<Anómia vstúpi do miestnosti>

	 

	Anómia: Okej všetky ste

	tu

	 

	Anómia: Inak by bolo zle

	 

	Morehouse: Vždy si užívame tvoje motivačné príhovory

	 

	 

	Anómia: Oderint dum metuant

	 

	>

	 

	>

	 

	>

	 

	>

	 

	Anómia: Srdcovka vykopni toho kreténa Atramenta501

	 

	Srdcovka: Prečo?

	 

	Anómia: Vypytuje sa

	ľudí čo o mne vedia

	 

	Srdcovka: Aha okej

	 

	 

	<Otvorila sa nová

	súkromná miestnosť>

	 

	<9. apríla 2015 20.08>

	 

	<Anómia pozýva Morehousea>

	 

	Anómia: No?

	 

	<Morehouse vstúpi do miestnosti>

	 

	Morehouse: Čo no?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	Srdcovka: A je preč Anómia: Dobre 

	Srdcovka: Anómia je

	niečo nové v súvislosti s Maverick Films

	a filmom?

	 

	Anómia: Prečo máš pocit že to viem?

	 

	Srdcovka: Lebo ty vždy

	vieš všetko

	 

	Anómia: Heh To je fakt

	 

	Srdcovka: Ešte stále ho plánujú natočiť alebo čo?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Opýtal si sa BielejPanny či klamem o tej fotke?

	 

	Morehouse: Áno

	 

	Morehouse: Fajn

	neklameš

	 

	Anómia: Musím uznať že

	má pekné kozy

	 

	Morehouse: Strč sa

	 

	>

	 

	Anómia: Si si istý že je to fakt jej fotka?

	 

	Morehouse: Áno

	 

	Anómia: Ako vieš? Bol už

	aj videohovor?

	 

	Morehouse: Do toho ťa nič

	 

	Anómia: Takže nie

	 

	Morehouse: Prečo ti na tom záleží?

	 

	Anómia: Nezáleží brácho Len na teba dávam pozor Dôveruješ jej?

	 

	Morehouse: Prečo by som

	nemal?

	 

	Anómia: Lebo sme v hre

	nie?

	 

	Anómia: Nikto nie je

	ten za koho sa vydáva

	 

	Morehouse: Hovor

	za seba

	 

	>

	 

	>

	 

	>

	 

	Anómia: Všetko čo viem včas odhalím na Twitteri

	 

	Anómia: Žiaľ nebudeš ma môcť predbehnúť

	a oznámiť to prvá

	 

	Srdcovka: Nepýtam sa

	preto!

	 

	>

	 

	Anómia: Odpusť že ti

	po nedávnych udalostiach celkom neverím

	Srdcovka

	 

	Anómia: Nemám sklon vkladať dôveru do ľudí čo predo mnou všeličo taja

	 

	Anómia: A skôr ako niekto podotkne že aj ja tajím svoju totožnosť to je niečo celkom iné Mojím heslom je splendide mendax

	 

	Červ28: Čo to znamená?

	 

	Anómia: „Vznešene

	lživý “

	 

	Anómia: Smiešne je že to platí aj pre môjho spoluautora

	 

	<Morehouse odíde z miestnosti>

	 

	Anómia: Hovorím za nás oboch

	 

	Anómia: Alebo aj ona

	videla tvoje fotky?

	 

	Morehouse: Choď do riti

	 

	<Morehouse odíde z miestnosti>

	 

	>

	 

	>

	 

	<Anómia odíde z miestnosti>

	 

	<Súkromná miestnosť sa

	zatvorila>

	 

	 

	24

	 

	 

	Vo vnútri živí tichú závisť, 

	sebeckú, trpkú nespokojnosť 

	zrodenú z pýchy, diablov hriech.

	Christina  Rossetti

	Najnižšia izba

	 

	 

	 

	Na druhý deň predpoludním Robin sledovala byt Dlhoprstého na Sloane Square, vďačná za príjemný slnečný deň, lebo mala na sebe modré šaty, ktoré si naposledy obliekla do Ritzu. V ten večer sa chystala na večeru do luxusnej reštaurácie desať minút od kancelárie na Denmark Street s právničkou Ilsou Herbertovou.

	Ilsa chodila so Strikeom na základnú školu a vydala sa za detektívovho londýnskeho spolužiaka Nicka. Robin sa s nimi zblížila, keď po odchode od bývalého manžela celý mesiac bývala v ich hosťovskej izbe. S Ilsou sa už dávno nevideli a večera mala byť spoločnou oslavou toho, že Robin získala byt (dúfala, že čoskoro podpíše zmluvu, pričom poverčivá časť jej ja by to chcela mať za sebou ešte pred oslavou a Robin sa modlila, aby to večerou nezakríkla) a Ilsa vyhrala náročný prípad, v ktorom očakávala prehru. Ilsa vybrala miesto dnešného stretnutia, britsko-ruskú reštauráciu Bob Bob Ricard, lebo tam ešte nebola a vždy tam chcela ísť: v každom boxe boli tlačidlá na šampanské, ktorého tam vraj nalievali viac ako v ktorejkoľvek inej reštaurácii v Anglicku.

	Dlhoprstý napokon okolo poludnia vyšiel z bytu od hlavy po päty oblečený v kúskoch od Armaniho a prešiel krátku vzdialenosť do reštaurácie The Botanist, kam chodieval rovnako často ako Robin a Strike na kebab.

	Našťastie, Robinine modré šaty nevyzerali vôbec neprimerane v porovnaní s odevom ostatných mladých žien v reštaurácii. Robin sedela vonku, až kým sa o druhej popoludní neobjavila Midge, ktorá ju prišla vystriedať ako vždy načas. Na sebe mala Ray-Bany, džínsy a koženú bundu.

	„Ešte stále obeduje,“ povedala Robin.

	„Zdochliak,“ zahundrala Midge a rozlúčili sa. Robin zamierila do kancelárie, kde mala v úmysle ďalej prečesávať Anómiin Twitter a hľadať osobné informácie.

	Robin vyšla po známych kovových schodoch okolo výťahu, ktorý vyzeral ako klietka. Odkedy začala pracovať pre agentúru, nefungoval ani deň. V kancelárii našla len Pat.

	„Pred chvíľou volal,“ oznámila jej sekretárka a ďalej ťukala do počítača s elektronickou cigaretou medzi zubami ako zvyčajne. Robin pochopila, že Pat má na mysli Strikea, ktorého meno používala len zriedka. Časom sa tento jej zvyk zdal takmer láskavý.

	„Čo chcel?“ opýtala sa Robin a zavesila si nepremokavý plášť.

	„Vraj vám práve poslal mail s nejakými fotografiami, a ak máte čas, rád by ho s vami prebral, keď sa sem o pol piatej vráti. A máte odkaz od Hugha Jacksa.“

	„Čože?“ Robin sa obrátila a pozrela na Pat.

	„Hej, požiadal ma, aby som ho na vás prepojila,“ pokračovala Pat.

	„Nevedela som, kto to je, tak som povedala, že nemáte čas. Chce, aby ste sa mu ozvali.“

	„Okej, vždy keď Hugh Jacks zavolá do kancelárie, budem zaneprázdnená.“

	Pat sa zatvárila zvedavo.

	„Zopár priateľov sa ma s ním pokúsilo dať dokopy,“ vysvetlila Robin a podišla ku kanvici. „Ale ja nemám záujem a myslela som, že mu to už došlo.“

	„Čím smradľavejšie hovno, tým ťažšie sa zoškrabáva z topánky,“ predniesla sucho Pat.

	Keď Robin uvarila sebe aj Pat kávu, presunula sa z recepcie do kancelárie a otvorila Strikeov mail.

	Zopár vecí, čo vyplynulo zo včerajšieho sledovania:

	Montgomery, Cardew a Tim Ashcroft sa stretli v krčme v Highgate, aby prebrali ten zločin. Pridal sa k nim aj muž menom Nils a čakali aj nejakého Peza, ale neukázal sa.

	Nilsa som našiel na internete. Volá sa Nils de Jong a je to holandský majiteľ umeleckého kolektívu North Grove. Tim Ashcroft mal v minulosti husté ryšavé vlasy, ale teraz je už takmer celkom plešatý. Je to ten Edin kamarát, ktorý v seriáli nahovoril Červa. V súčasnosti je členom divadelného súboru, ktorý robí predstavenia a workshopy na školách. Skupina sa nazýva Potulné školské divadlo.

	Netuším, kto je Pez, ale stále ho hľadám. Prišiel aj Nilsov obrovský a otravný syn Bram. Zaujímavosti:

	•      De Jonga, Cardewa aj Montgomeryho vypočúvala polícia. Cardew aj Montgomery poskytli alibi na čas vraždy: Montgomery bol údajne v krčme s priateľmi a Cardew doma so sestrou a starou mamou.

	•      Podľa záznamov na internete je Ashcroft, ktorého polícia nevypočula, slobodný, a keď práve nie je na turné so súborom, býva s rodičmi v Colchestri. Nenašiel som žiadne dôkazy o jeho možných počítačových alebo dizajnérskych schopnostiach.

	•      Polícia sa Cardewa pýtala, či nie je členom nejakého „bratstva“. Montgomery to spochybnil so slovami, že tá ultrapravicová skupina sa predsa volá Halvening. Mám pocit, že som nedávno videl alebo počul niečo o nejakom bratstve, ale neviem si spomenúť kde – natrafila si na internete na niečo podobné v súvislosti s Cardewom alebo so seriálom?

	•      Blay sa vrátil do North Grove mesiac pred tým, ako ho dobodali, lebo vraj vytopil svoj byt (adresa neznáma).

	•      Blaya v priebehu mesiaca v North Grove navštívila žena menom Yasmin (priezvisko neznáme), ktorá v minulosti pracovala pre Blaya a Ledwellovú – vybavovala poštu od fanúšikov. Podľa Cardewa je tučná a Ledwellová ju vyhodila.

	 

	•      Práve Yasmin zrejme vnukla Blayovi myšlienku, že Ledwellová je Anómia, a je pravdepodobné, že je aj zdrojom spisu s „dôkazmi“.

	•      Blay sa vydal na cintorín s týmto spisom, ktorý sa však nenašiel. Predpokladá sa, že ho vzal vrah.

	•      Vrah vzal aj Blayov mobil (Ledwellovej mobil nespomínali).

	 

	•      Cardew spomenul blog s názvom „Pero spravodlivosti“, ktorého autor si zrejme zasadol na Ledwellovú/Atramentovočierne srdce. Možno by sa oplatilo naň pozrieť pre prípad, že je za ním tiež Anómia.

	•      Krátko po tom, ako Montgomery, Cardew, Ashcroft a de Jong odišli z krčmy, zjavila sa dievčina s rukou potetovanou motívmi z Atramentovočierneho srdca a očividne hľadala jedného z nich. S niekým volala a opýtala sa, prečo jej nepovedal, že sa má stretnúť s Nilsom, a prečo sa už mesiac nestretli. Pochádza z Yorkshiru. Pripájam aj jej fotku a fotku miesta, kde býva. Mali by sme ju identifikovať a zistiť, s kým (ak vôbec s niekým) žije.

	Stopy si môžeme rozdeliť, keď sa stretneme, len som ti chcel dať aktuálne informácie o tom, čo sa stalo včera.

	Na štvrtok som dohodol aj stretnutia s Katyou Upcottovou a Phillipom Ormondom. Mali by sme na nich byť obaja. S

	 

	Robin otvorila prvú prílohu a uvidela fotku vycivenej dievčiny v čiernom, ktorá hľadela na vchod na cintorín. Keď si priblížila tetovania na jej ľavom predlaktí, spoznala nielen Srdca, ale aj Dreka, Bielu pannu a smutného červa. Tušila, že všetky tetovania vrátane takých, ktoré jej nič nehovorili, ako napríklad straka a dve usmiate kostry vo viktoriánskych klobúkoch, pochádzajú zo seriálu, a rovnako ako Strike uvažovala, koľko musela mladá žena zaplatiť, aby mohla mať tieto postavičky navždy vpísané do pokožky.

	Otvorila druhú fotografiu. Ani tie najhoršie byty, na ktoré sa bola pozrieť, nemali taký ošumelý exteriér ako budova na Junction Road s popraskanými okennými rámami a špinavou omietkou.

	Vrátila sa k Strikeovmu mailu a uvedomila si, že mu už vie poskytnúť viac informácií o jednom z bodov, ktoré uviedol. Keď prečesávala tri roky príspevkov a interakcií Anómie na Twitteri, natrafila aj na blog Pero spravodlivosti. Otvorila dokument, ktorý chcela neskôr ukázať aj Strikeovi, a dala ho vytlačiť v tlačiarni na Patinom stole.

	Potom skontrolovala nový účet na Twitteri, ktorý si vytvorila: @atramentfan:). Sledovala Anómiu, Morehousea a všetkých fanúšikov Atramentovočierneho srdca, ktorých našla, aby mala prehľad o klebetách a vývoji. Namiesto vlastnej fotografie použila fotku peknej mladej tmavovlásky z internetu. Už stihla dostať tri súkromné správy.

	 

	@jbaldw1n1>>

	Ak je to tvoja ozajstná fotka, zrejme máš už plné zuby chlapov, čo ti vypisujú súkromné správy, takže ja sa lúčim.

	@Drekbrácho9 Vyhoň ma @mreger#5

	Toto nie je žiadny slizký baliaci trik. Len ti chcem povedať, že ten Julius bol fakt mimo a nahlásil som ho.

	 

	Robin zaujala tretia zo správ a šla zistiť, čo ju vyprovokovalo.

	Dva dni predtým Robin na Twitteri vyjadrila nádej, že film Atramentovočierne srdce zostane verný pôvodnému seriálu, čo bol podľa nej nekontroverzný názor. Dočkala sa však vyhrotených odpovedí. Húfy fanúšikov jej vysvetľovali, že už len samotný vznik filmu bez ohľadu na jeho kvalitu zničí všetko, čo sa im na Atramentovočiernom srdci páčilo. Nikto však na Robinin nevinný príspevok nereagoval tak vyhranene ako @ja_som_evola.

	 

	Julius @ja_som_evola

	odpovedáte používateľovi @atramentfan:)

	Povrchná suka

	 

	Julius @ja_som_evola

	odpovedáte používateľovi @atramentfan:)

	Keby ťa znásilnili, vždy keď povieš niečo hlúpe, mala by si v sebe stále nejakého vtáka

	 

	Robin chvíľu civela na obe správy a potom sa šla pozrieť na účet @ja_som_evola. Na fotke bol tínedžer, ktorý mal podľa nej nanajvýš šestnásť rokov. Jeho hlavnými záujmami boli zjavne filmy o superhrdinoch, Atramentovočierne srdce a bombardovanie žien správami, aké práve dostala aj ona sama. Pomyslela si, že z interakcie s ním nemôže vzísť nič dobré, vrátila sa naspäť na účet Anómie, otvorila fascikel s vytlačenými tweetmi, ktoré jej Allan Yeoman vrátil a ona ich už stihla zoradiť podľa dátumu, aby ich mohla porovnať s Anómiiným účtom na Twitteri.

	Posledný tweet, ktorý čítala, bol z roku 2012. Keď sa v októbri toho roku prevalilo, že zosnulý Jimmy Savile, slávny dídžej s rytierskym titulom, je zrejme pedofil s najväčším počtom obetí v Británii, Edie Ledwellová napísala: „Ako je možné, že ľudí, čo tvrdili, že ich Savile zneužil, si nikto nevšímal? Prečo ich nikto nepočúval?“

	Anómia reagoval na Edin príspevok svojím vlastným: „Teraz začneš tvrdiť, že aj teba zneužil práve on? #trollujepresúcit.“

	Pod vytlačený tweet Edie dopísala: Podľa všetkého vie, že som bola v jednej z pestúnskych rodín sexuálne zneužívaná. Nikdy som o tom verejne nehovorila.

	Robin sa znova zahĺbila do čítania Anómiiných príspevkov na Twitteri v obrátenom poradí.

	Niektoré tweety tohto používateľa boli neškodné: v júli 2012 napríklad napísal, že film Návrat temného rytiera bol skvelý. V júni 2012 informoval svojich sledovateľov, že na záhradnom múre sedí mačka a pozoruje ho cez okno. „Práve preto mám doma katapult.“

	Žart, uvažovala Robin, alebo fakt? Naozaj tam tá mačka bola? A čo ten záhradný múr? Mala by do profilu, ktorý sa so Strikeom snažili vytvoriť, pridať „možno neznáša mačky/má z nich fóbiu“?

	Čítala ďalej.

	„Ľudia vravia, že za moje služby fanúšikom by ma mali platiť. Prijímam Magnumy Infinity. Sú kurva dobré.“

	Sotva nezvyčajná vlastnosť, pomyslela si Robin a posunula sa ďalej. Kto by nemal rád nanuky?

	No 8. júna 2012 sa objavili zaujímavejšie informácie.

	 

	Anómia

	@AnómiaMajsterHry

	 

	Pažroška sa zbavila Katye Upcottovej, kamarátky, ktorá jej pomohla popohnať #AtramentovočierneSrdce k úspechu. Prešla k @<AY©A>. @faktJoshBlay zostáva s Upcottovou.

	 

	23.53      8. júna 2012

	 

	Tento tweet vytlačila aj Edie a dopísala k nemu: Anómia sa o tom dozvedel len niekoľko hodín po tom, ako som Katyi oznámila, že si chcem nájsť ozajstného agenta. Nešlo o to, že by som jej nechcela platiť. Nikdy sme nepodpísali žiadnu zmluvu a ona vždy vravela, že odo mňa nechce žiadne peniaze. Zdalo sa mi, že nám dáva zlé rady, a chcela som si zaplatiť skutočného agenta, lebo náš seriál bol čoraz známejší a ja som mala pocit, že sa nám vymyká spod kontroly. Joshovi sa nepáčilo, že som odišla od Katye. Vyhlásil, že som nelojálna.

	Odpovede dokazovali, že fanúšikovská základňa neprijala Anómiine odhalenie s nadšením.

	 

	 

	Andi Reddy @ydderidna

	odpovedáte používateľovi @AnómiaMajsterHry

	Kristepane, keď si už konečne môže dovoliť zaplatiť kamarátke za všetku prácu, čo pre ňu zadarmo odviedla, tak sa jej zbaví?

	 

	Caitlin Adams @CaitAdumsss

	odpovedáte používateľovi @AnómiaMajsterHry

	Toto je nové dno aj pre #Pažroška. Títo ľudia jej pomohli a ona sa ich zbavuje.

	 

	Arlene @kráľovnáarleene

	odpovedáte používateľovi @AnómiaMajsterHry

	Super, že @faktJoshBlay zostal s Katyou, mám ho preto ešte radšej ako doteraz. A v tejto chvíli úprimne vyhlasujem: #DoritisPažroškou.

	 

	Kea Niven @faktBielaPanna

	odpovedáte používateľovi @AnómiaMajsterHry

	Je to odporná rasistka a ableistka. Ak ťa šokuje až týmto, netuším, kde si bol doteraz.

	 

	 

	Robin čítala ďalej. Len dva dni pred správou, že Edie prestúpila do agentúry Allana Yeomana, Anómia prišiel s ďalšou dôležitou novinkou.

	 

	Anómia

	@AnómiaMajsterHry

	 

	Netflix si údajne robí zálusk na #AtramentovočierneSrdce.

	 

	#Pažroška je pripravená zakázať Drekovu hru, vyhodiť ďalších pôvodných hercov… 1/2

	 

	22.18      6. júna 2012

	 

	 

	Anómia

	@AnómiaMajsterHry

	odpovedáte používateľovi @AnómiaMajsterHry

	 

	… zbaviť sa Blaya atď., len aby zarobila.

	 

	Dajte @EdLedKreslí a @faktJoshBlay najavo, čo si o tom myslíte. O čom by sa nemalo vôbec vyjednávať? 2/2

	 

	22.07      6. júna 2012

	 

	 

	Aj tento príspevok Edie vytlačila a okomentovala. Možná dohoda nebola verejne známa a nemali sme o nej hovoriť. Nemala som v pláne nič z toho, čo sa tam píše. Nemala som právo zbaviť sa Josha. Boli sme partneri.

	Robin prelistovala očakávaný výbuch zlosti, ktorý spustili Anómiine tweety.

	 

	PaniSrdcová @carlywhistler_*

	odpovedáte používateľovi @AnómiaMajsterHry

	Nieeee, to nie je pravda, však? Odkiaľ to vieš?

	 

	Anómia  @AnómiaMajsterHry 

	odpovedáte používateľovi @carlywhistler_* 

	MajsterHry vie všetko

	 

	Timothy J Ashcroft @ČervSaVzoprie 

	odpovedáte používateľovi @AnómiaMajsterHry

	Naozaj si nemyslím, že @EdLedKreslí má v úmysle urobiť niečo z toho.

	 

	Anómia @AnómiaMajsterHry

	odpovedáte používateľovi @ČervSaVzoprie

	Tak potom sa mýliš. Vraj si na prvom mieste v zozname tých, čo poletia.

	 

	Robin si zapísala, že Anómia vraj vopred vedel o pravdepodobnom vyhadzove Tima Ashcrofta z úlohy Červa, a potom pokračovala v čítaní.

	 

	SrdcovoDievča @navždysrdco7 

	odpovedáte používateľovi @AnómiaMajsterHry

	Ak sa zbaví Josha a zakáže hru, príde o všetkých fanúšikov a môže skapať v kontajneri. #StojimPriJoshovi

	 

	DrekBrácho @pekloafúrie

	odpovedáte používateľovi @AnómiaMajsterHry

	#PrestaňteKŕmiťPažrošku

	 

	Lepinov učeník @LepinovUčen1k

	odpovedáte používateľovi @pekloafúrie @AnómiaMajsterHry

	Skvelý nápad, nech je #PrestaňteKŕmiťPažrošku v trendoch.

	 

	Zozo @atramentovésrdce28

	odpovedáte používateľovi @AnómiaMajsterHry 

	Nemôže zakázať hru , je naša !!!! #NieNetflixu @EdLedKreslí prosm počúvaj svojich fanúšikov !!!!!

	 

	Kea Niven @faktBielaPanna

	odpovedáte  používateľovi   @AnómiaMajsterHry 

	Teda, fakt super, všetky moje nápady budú na Netflixe a zarobia kopu prachov Edie Ledwellovej.

	 

	Loren @lºrygill

	odpovedáte používateľovi @faktBielaPanna @

	AnómiaMajsterHry

	Kea, keby si urobila crowdfunding, veľa z nás by ti pomohlo zažalovať ju. #PrestaňteKŕmiťPažrošku #NieNetflixu

	 

	Robin si znova prečítala posledné dva tweety. Zaujala ju narážka, že osoba menom Kea Nivenová by mohla mať dôvod zažalovať Edie Ledwellovú, a tak sa pozrela na jej účet na Twitteri.

	Na veľkom banneri v hornej časti stránky bola fotka dvojitej dúhy. Kea o sebe uviedla zopár informácií: lyžičiačka – chronický únavový syndróm – syndróm posturálnej ortostatickej tachykardie – fibromyalgia – ona/oni. Áno, dostala som meno po papagájovi. No a čo?

	Aj keď Robin rátala s tým, že dievčinina fotka môže byť vylepšená rôznymi filtrami, bolo jej jasné, že Kea Nivenová je naozaj pekná. Dlhé tmavé vlasy jej padali na plecia, šarlátovočervené pery mala mierne našpúlené a veľké hnedé oči upierala nahor do objektívu.

	Celkom hore na jej stránke bol pripnutý príspevok z októbra 2011. Stálo v ňom: „Doriti so všetkým. Takáto je pravda. Verte mi, neverte mi, je mi to fuk.“

	Robin klikla na odkaz na youtubové video pod týmito slovami.

	Kea Nivenová sedela na posteli. Bola naozaj očarujúco pekná: mala srdcovitú tvár, pekne krojené ústa a veľké priezračné hnedé oči. Na sebe mala odstrihnuté džínsy a čierne tričko so žlto-ružovo-modrým vzorom, v ktorom Robin spoznala obal albumu od kapely The Strokes.

	Tento záber Robin pripomenul prvé video Josha a Edie, v ktorom tiež sedeli na posteli tvárou do kamery. Stena za Keou bola pokrytá skicami, ale kamera sa nehýbala a zdalo sa, že za ňou nikto nestojí. Na dievčininom pleci sedel agapornis škraboškový so sivomodrým telom. Čiernymi očami lemovanými bielou žmurkal do kamery.

	Kea začala rozprávať s rovnako nesmelým úsmevom a mávnutím, akým Josh uviedol video, ktoré už Robin videla.

	„Takže… ehm… zdravím! Volám sa Kea Nivenová a som študentka v druhom ročníku na St Martin’s. Toto je môj študentský preukaz…“

	Zo zadného vrecka džínsov vytiahla preukaz a podržala ho pred kamerou.

	„… toto som ja, tie vlasy si nevšímajte, mali zlý deň. Za mnou visí zopár mojich diel, len aby som dokázala, že nie som nejaká niktoška, ktorá sa tvári, že vie kresliť.

	A toto je Yoko – však, moja?“ Kea sa vysokým hlasom prihovorila agapornisovi na svojom pleci. „Hej, máme Johna aj Yoko a toto je Yoko.

	Taaakže, prečo robím tento vlog? No…“ Kea zamávala rukami a zadychčane sa zasmiala. „Okej, najprv by som mala povedať, že som strašne nervózna z toho, čo robím, a dlho som uvažovala, či je to vôbec múdre, ale nejde mi o peniaze ani… Nejde mi o peniaze, ale o spravodlivosť a o to, aby sa mi dostalo aspoň uznania.

	Taaakže… Atramentovočierne srdce, teda ak ho sledujete, vytvoril môj bývalý frajer Josh Blay a žena menom Edie Ledwellová. S Joshom sme spolu chodili, keď sme boli obaja na výške, a keď s niekým chodíte, navzájom si hovoríte všetko… všetky príbehy a tak…

	Taaakže… Porozprávala som Joshovi príbeh o Margaret Readovej, ktorú v roku tisícpäťstodeväťdesiat obvinili z čarodejníctva na mieste, kde som vyrastala, teda v King’s Lynne, a keď ju upaľovali na hranici – táto časť je hrozne nechutná, takže vás vopred varujem – srdce jej vyskočilo z hrude a narazilo do múru. Miesto, kam dopadlo, je dodnes označené – mám to odfotené v mobile, počkajte…“

	Vzala do ruky mobil a začala doň ťukať. Robin vytušila, že nič z toho nie je také spontánne, ako to zrejme malo vyzerať.

	„Aha, vidíte?“ Kea ukázala do kamery záber na srdce vyryté do kosoštvorca na tehlovom preklade nad oknom. „Tam narazilo srdce Margaret Readovej.

	V každom prípade, porozprávala som Joshovi celý ten príbeh. Zaujala ma predstava srdca, ktoré niekomu vyskočí z hrude. Taaakže… zhruba o rok som videla, ako Edie Ledwellová rozpráva o Srdcovi ako o ‚svojom‘ nápade, a povedala som si: Fíha, to znie fakt povedome.

	Človek automaticky nedospeje k záveru, že ho okradli alebo čo,“ pokračovala plačlivým hlasom Kea, „ale pozrela som si ten seriál a bola som… fúha. Okej. Presne to som hovorila. Bola som trocha zmätená, lebo Josh netvrdil, že to bol jeho nápad… Vravela to ona. Pomyslela som si: Okej, dobre, určite jej to porozprával a ona teraz tvrdí, že je to jej nápad. Taaakže… pozrela som si to celé a nebudem klamať, dosť ma to… rozrušilo.

	Vystupuje tam totiž aj vták menom Stračiak, ktorý vie rozprávať, a presne to som Joshovi vravela, keď sme spolu chodili: straka sa dokáže naučiť rozprávať. Dovtedy o tom nevedel a Edie Ledwellová zasa tvrdila, že to bol jej nápad…

	A potom ten duch alebo čo to je, tá, ehm, hlavná seriálová hrdinka… Je to šialené, ale viacero ľudí mi povedalo, že vyzerá ako ja. Spomenula som si, že Josh vždy vravel, aká som biela – teda bledá –, a keď som videla ducha v tom seriáli, pomyslela som si: Hm, okej, niekto si myslí, že byť bledý je strašidelné alebo čo? Jasné, že mal moje fotky. Urobila zo mňa ona toho ducha, aby sa mi pomstila, alebo…? Bolo to trocha desivé…

	Toto však bola posledná kvapka. Vidíte tento obrázok?“

	Kea s vtáčikom na pleci sa obrátila, kľakla si na posteľ a ukázala na kresbu ceruzkou na stene nad sebou. Bol na nej netvor s vtáčou hlavou a ľudským telom, ktorý vrhal dlhý tieň.

	„Toto som nakreslila, keď som bola v maturitnom ročníku, okej? Takže… Bola to ozajstná nočná mora, ktorá sa mi snívala, takže je to niečo fakt osobné. Au, Yoko…“

	Vtáčik sa vzniesol do vzduchu a odletel zo záberu, no pri odchode zachytil Kein prameň vlasov.

	„Taaakže… tak,“ povedala Kea a znova si sadla na posteľ. „Ukázala som Joshovi ten obrázok, keď sme spolu chodili. Je to len skica, ale ten tieň… hej. Takže, ehm, ak ste videli ten seriál, postava Dreka je… je presne ako ten tieň: bez krku, so zobákom, s tou obrovskou špicatou vecou. Ach, zabudla som povedať, že som vyrastala obklopená vtákmi, lebo moja mama chová papagáje. Takže sa mi snívalo o netvorovi s vtáčou hlavou a potom som uvidela Dreka a pomyslela som si: Ehm… okej, aj on vyzerá nejako povedome. Takže si to nenamýšľam alebo áno?

	Potom som si povedala: Okej, sú to štyri náhody alebo…?

	Taaakže, tipujem, že niektorí ľudia si jednoducho povedia, že som zatrpknutá bývalá frajerka alebo čo, ale fakt ma zaskočilo, že Josh nepovedal, že ho trocha inšpirovala kamarátka alebo bývalá frajerka alebo čo. Namiesto toho ona tvrdí, že všetko vymyslela sama, a ja… Keby to bola jedna vec, jasné, mohla by to byť náhoda, ale pripadá mi fakt šialené, že si tam sedí a hovorí: ‚Nepamätám si, ako som vymyslela to srdce, skrátka mi to napadlo.‘ Ako si môže niečo také nepamätať? Podľa väčšiny ľudí je to dosť svojský nápad, no nie? V každom prípade, to je v podstate všetko, čo som chcela povedať. Chcela som to zverejniť, lebo mi záleží na mojej sebaúcte. Skrátka som chcela vyjadriť svoj názor. Taaakže… tak.“

	Kea sa zadýchane zachichotala, predklonila sa a vypla kameru. Pod videom boli komentáre:

	 

	Srdco Srdcovský pred 3 týždňami

	Počul som, že Ledwellová okradla veľa ľudí, a zdá sa, že ty si bola prvá.

	 

	
Nikki pred 4 týždňami

	Ten nápad so srdcom majú podľa mňa naozaj od teba. Máš krásneho vtáčika!

	 

	Figurína na nárazové testy pred 1 rokom

	„Ten nápad s duchom je odo mňa, lebo som biela“ muhaha

	 

	Robin zostala nehybne sedieť a uvažovala nad tým, čo práve videla. Potom zdvihla telefón v kancelárii a zavolala Allanovi Yeomanovi. Chvíľu musela čakať na linke a počúvať inštrumentálnu verziu piesne My Heart Will Go On a potom sa ozval agentov hlas.

	„Áno, zdravím, Robin?“

	„Dobrý deň, Allan. Mám rýchlu otázku a zaujímalo by ma, či by ste mi mohli pomôcť. Neviete náhodou niečo o dievčati menom Kea Nivenová?“

	„Kea Nivenová…“ zopakoval pomaly Yeoman. „Hm… to meno mi niečo hovorí… Napoviete mi, prosím?“

	„Bývalá priateľka Josha Blaya, ktorá…“

	„Aha, Kea Nivenová, áno, pravdaže, pravdaže!“ prerušil ju Yeoman. „Tá, čo tvrdila, že prišla so všetkými nápadmi, ktoré sa objavili v Atramentovočiernom srdci, a Edie jej ich ukradla?“

	„Presne tá,“ prisvedčila Robin.

	„Mal som vám ju spomenúť na obede,“ povedal Yeoman. „Ona nemôže byť Anómia.“

	„Prečo si to myslíte?“

	„Ach, Edie ju úplne vylúčila. Tuším preto, lebo Anómia sa prihlásil do hry a Edie vedela, že Kea tam v tom čase nemohla byť. Vedeli ste, že Edie sa v jednom bode podarilo dostať do hry?“

	„Áno, vedela. Povedala, že ju vyhodili, lebo kládla priveľa otázok o Anómii.“

	„Presne tak.“

	„Takže kto je tá Kea?“

	„Josh sa s ňou rozišiel kvôli Edie. Viem, že Anómia sa tiež zviezol na Keiných tvrdeniach…“

	„Naozaj? K tomu som sa ešte nedostala.“

	„Áno, pred niekoľkými rokmi rozširoval tvrdenia o plagiátorstve, ale ak ma pamäť neklame, omrzelo ho to a prestal s tým – našiel si lepšie spôsoby, ako trápiť Edie.“

	„Podľa vás Kea naozaj verí, že Edie a Josh jej ukradli nápady?“

	„Možno,“ vzdychol si Yeoman. „Viete, keď niekto dosiahne úspech, takéto veci sa stávajú neuveriteľne často. Zvyčajne sú to len zbožné želania alebo ozajstná neschopnosť pochopiť, že veľa rôznych ľudí môže mať podobné nápady. Je neskutočné, ako často sa v rovnakom čase objavia dva filmy s tou istou témou. Nikto nič neukradol. Je to skrátka niečo medzi nebom a zemou. Cyril Scott by povedal, že za tým sú dévovia, čo sa šeptom prihovárajú vnímavým ľuďom.“

	Robin sa poďakovala Yeomanovi a zložila. Potom sa vrátila na Twitter Key Nivenovej a začala narýchlo hľadať rozhovor medzi ňou a Anómiou. Napokon ho našla ešte v roku 2011, len niekoľko dní po tom, čo Kea zverejnila svoje video.

	 

	Anómia

	@AnómiaMajsterHry

	 

	Ale, ale, ale. Toto by mohlo vysvetľovať, prečo Pažroška nevie jasne vysvetliť, ako vymyslela Srdca.

	O niekoľko príspevkov nižšie našla Robin priamy rozhovor medzi nimi.

	 

	Kea Nivenová @faktBielaPanna 

	odpovedáte používateľovi @AnómiaMajsterHry 

	Vďaka za zdieľanie 

	 

	Anómia   @AnómiaMajsterHry 

	odpovedáte používateľovi @faktBielaPanna 

	V pohode. Mimochodom, krásne vlasy

	 

	Kea Nivenová @faktBielaPanna 

	odpovedáte používateľovi @AnómiaMajsterHry 

	Heh vďaka ♥

	 

	Robin so záujmom čítala ďalej. Toto bol prvý náznak akéhosi flirtovania v Anómiiných príspevkoch. Keď dôkladne skúmala Anómiine predchádzajúce tweety, postupne jej začal pripadať ako zvláštne bezpohlavná bytosť, a to v oboch významoch tohto slova. Nikdy nedal najavo ani náznak romantického záujmu alebo sexuálnej túžby: jediná telesná potreba, ktorá sa spomínala v jeho príspevkoch, bol hlad.

	Pár dní po Anómiinej prvej interakcii s Keou Anómia opäť nasmerovala svojich sledovateľov na Keino video a Kea jej znova poďakovala.

	 

	 

	Kea Nivenová @faktBielaPanna 

	odpovedáte používateľovi @AnómiaMajsterHry

	Nesmierne ti ďakujem za zdieľanie a za to, že sa zastávaš pravdy ♥

	 

	Anómia   @AnómiaMajsterHry 

	odpovedáte používateľovi @faktBielaPanna 

	Máš odo mňa SS.

	 

	 

	Robin vedela, že SS znamená „súkromná správa“. Okrem toho nenašla už žiadne ďalšie verejné rozhovory medzi nimi.

	Keď sa Robin vrátila k novším Keiným príspevkom na Twitteri, všimla si, že počas piatich dní po zverejnení informácií o obetiach na Highgateskom cintoríne Kea nenapísala vôbec nič, ale na šiesty deň zverejnila odkaz na stránku tumblr, na ktorý Robin klikla.

	 

	Po katastrofálnom zhoršení zdravotného stavu som bola nútená opustiť Londýn a vrátiť sa naspäť k matke. Momentálne som pripútaná na lôžko. Keďže žijem s viacerými zdravotnými nevýhodneniami, nie je to nič nezvyčajné, ale je to pravdepodobne moja najhoršia recidíva za posledných pár rokov. Úprimne povedané, v tejto chvíli by bola smrť vykúpením.

	 

	Pod touto krátkou správou bolo stopätnásť komentárov. Prvé boli celkom láskavé.

	 

	Myslím na teba, Kea xxx

	 

	Je mi to veľmi ľúto, K. Nezabúdaj, že sebaláska nie je sebectvo.

	 

	Robin však neprekvapilo, že postupne sa v komentároch začínala vynárať iná téma.

	Je ti ľúto, že si chorá, ale nemáš čo povedať o svojom bývalom, ktorý doslova bojuje o život?

	 

	Žiadny komentár k vražde Edie Ledwellovej?

	 

	Hej, na tvojom mieste by som zaliezla do postele a zostala tam. Doriti, ani slovo – ANI SLOVO – o Ledwellovej a Blayovi?

	Sviňa, štyri roky si nedokázala prestať hovoriť o Ledwellovej a Blayovi, a teraz nemáš čo povedať?

	 

	Smrť by bola vykúpením? Aha, takže chceš povedať, že si zaslúžiš väčší súcit ako Ledwellová?

	 

	Pevná linka na stole pred Robin zazvonila. Robin, s očami stále upretými na Kein blog na stránke tumblr, zdvihla.

	„Haló?“

	„Odkaz od pána Strikea,“ ozval sa jej v uchu Patin chrapľavý hlas. „Domnieva sa, že v pondelok vás čaká cesta do Gatesheadu.“

	„Žartujete,“ zamrmlala ticho Robin a ľavou rukou zatvorila tumblr. „Zasa?“

	„No, nevyjadril sa jasne,“ pokračovala Pat, „ale áno, tuším spomínal Gateshead.“

	„Muž?“

	„Nie, to druhé.“

	„Okej,“ povedala Robin. „Idem za vami.“

	„Vďaka, dám mu vedieť,“ uzavrela Pat a zložila.

	Robin vstala, podišla k dverám na recepciu a otvorila ich.

	Na koženkovej pohovke sedela krásna a pokojná Charlotte Campbellová.

	… povedzte pravdu – videli ste ženu,

	čo sa jej krásou, postavou a noblesnosťou vyrovná? 

	Kráľovná diablov? Možno, ale rozhodne je kráľovná.

	Christina  Rossetti

	Pozrite na tento a tamten obraz

	 

	 

	 

	Strike, ktorý práve kráčal po Charing Cross Road smerom ku kancelárii, bol unavený, ubolený a trpko ľutoval, že si neskoro večer s Madeline doprial balti karí. Keďže mal rád korenisté jedlá, nechápal, prečo sa mu takmer celý deň dvíha žalúdok. Predpokladal však, že to nejako súvisí s kombináciou korenia a kyslého koktailu, ktorý mu pred večerou nanútila Madeline, lebo bol špecialitou reštaurácie. Nasledovala noc, počas ktorej sa ktovieako nevyspal, lebo sa cítil nepríjemne nafúknutý. Potom namiesto toho, aby z pohodlia kaviarne sledoval Namotávačovu kanceláriu (klientka súhlasila, že by bolo dobré pokúsiť sa zistiť o ňom niečo, čo by od neho odradilo jej dcéru), bol nútený sledovať Namotávača pešo. Muž si najskôr nakúpil na Bond Street, potom sa naobedoval v plne obsadenej reštaurácii, a napokon sa rozhodol prejsť až do Britského múzea, kde mal zjavne obchodné stretnutie, lebo vo dverách ho privítali dvaja ľudia s menovkami.

	„Doboha, nechápem, kam zmizol,“ povedal podráždene Strike, keď sa s Barclaym stretli na Veľkom nádvorí Britského múzea, ktoré malo osemtisíc štvorcových metrov, bolo celé biele a prikrývala ho veľkolepá sklená strecha, vrhajúca na steny a dlážky sieť trojuholníkových tieňov. „Nastúpil do tamtoho výťahu a ja som už nestihol.“

	Nechcel nahlas pripustiť, že zadný stehenný sval na amputovanej nohe, ktorý si už predtým natrhol, sa zasa ozýva. Nestihol nastúpiť, lebo začal krívať a nedokázal kráčať tak rýchlo, aby obišiel veľký dav turistov.

	„Ech, to je v pohode,“ zatiahol Glasgowčan, „skôr či neskôr zasa zíde nadol. V každom prípade pochybujem, že tam berie drogy alebo trtká prostitútky.“

	Strike teda masochisticky odišiel metrom namiesto taxíka. Keď dokrivkal na Denmark Street, zaplavila ho úľava spojená s predstavou, že bude môcť zhruba hodinu sedieť na zadku s hrnčekom silného čaju a v blízkosti vlastného záchoda, kde môže v prípade potreby prdieť tak nahlas, ako bude chcieť.

	Keď stúpal po schodoch, po tisíci raz uvažoval, prečo doteraz nekontaktoval majiteľa domu, aby dal opraviť výťah. Nakoniec sa s pomocou zábradlia vyštveral na druhé poschodie, zaprel sa do sklených dverí a zistil, že naňho hľadia tri ženy: Pat, Robin a Charlotte.

	Na okamih vytreštil oči na Charlotte, ktorá sedela na koženkovej pohovke s prekríženými dlhými nohami, tmavými vlasmi stiahnutými do strapatého uzla a bezchybnou pleťou bez stopy mejkapu. Na sebe mala krémové kašmírové šaty, dlhý hnedý semišový kabát a čižmy, a aj keď vyzerala dosť chudá, bola rovnako nádherná ako vždy.

	„Ahoj, Corm,“ povedala s úsmevom.

	Úsmev jej neopätoval, ale takmer obviňujúco pozrel na Robin.

	Robin tým dosť vytočil. Ona predsa nepozvala Charlotte do kancelárie a nemohla za to, že keď jej oznámili, že Strike tam nie je, Charlotte jednoducho vyhlásila, že naňho počká.

	„Nie je to Robinina vina,“ prehovorila Charlotte, akoby im obom čítala myšlienky. „Skrátka som sem prišla. Môžeš na slovíčko?“

	Strike mlčky dokrivkal k dverám medzi recepciou a kanceláriou, otvoril ich a neochotne Charlotte naznačil, aby vošla dovnútra. Tá nenáhlivo vstala, vzala si kabelku, usmiala sa na ostatné dve ženy a utrúsila „ďakujem“, hoci ani jedna z nich neurobila nič, za čo by im mohla poďakovať. Potom prešla popri Strikeovi a zanechala za sebou slabú vôňu Shalimaru.

	Keď Strike zatvoril dvere, za ktorými zostala jeho partnerka a sekretárka, Charlotte prehovorila: „Existuje nejaké krycie meno pre ženy, ktoré sa sem prídu vrhnúť na slávneho detektíva? To znamená Gateshead?“

	„Čo chceš?“ opýtal sa Strike.

	„Neponúkneš mi ani možnosť sadnúť si? Alebo si radšej, keď klienti v tvojej prítomnosti stoja?“

	„Rob, čo chceš, ale nech je to rýchlo. Mám ešte niečo na práci.“

	„Isteže máš. Ako sa vlastne darí s Mads?“ opýtala sa, sadla si a prekrížila dlhé nohy.

	„Čo chceš?“ zopakoval Strike.

	Rozhodol sa, že si nesadne, hoci v zadných stehenných svaloch mu ešte stále pulzovala bolesť. Zostal stáť s prekríženými rukami a hľadel na ňu z výšky.

	„Potrebujem detektíva,“ vyhlásila Charlotte. „Neboj sa, nečakám nič zadarmo. Zaplatím.“

	„Nezaplatíš,“ povedal Strike, „lebo náš zoznam klientov je plný. Budeš si musieť nájsť niekoho iného. Odporúčam McCabesa.“

	„Čakala som, že ma pošleš za niekým iným,“ pokračovala Charlotte a už sa neusmievala, „ale ak tento konkrétny problém predostriem McCabesovi, mohol by ho prezradiť, len aby ťa vyradil ako konkurenta. Predpokladám, že v poslednom čase si ostatným detektívnym agentúram tak trocha tŕňom v oku. Tipujem, že si na prvom mieste v zozname všetkých potenciálnych klientov.“

	Keď Strike neodpovedal, Charlotte sa rozhliadla po kancelárii tými svojimi zelenými očami s fliačikmi. „Je väčšia, ako sa mi zdalo,“ prehodila.

	„Mimochodom, Mads mám rada,“ dodala a znova pozrela na Strikea, ktorý sa tváril bezvýrazne. „Vieš, že som pre ňu pred pár týždňami nafotila zopár záberov? Bola to celkom zábava. Celá kolekcia sa volá Neslávne známe a…“

	„Áno, o tej kolekcii viem všetko.“

	„Stavím sa, že ťa musela dlho presviedčať, aby si jej dovolil fotiť so mnou.“

	„Nemusela ma presviedčať vôbec. So mnou to nemalo nič spoločné.“

	„Mads mi povedala, že si to schválil,“ podotkla so zdvihnutým obočím Charlotte.

	„Ak chceš takto nazvať to, že som povedal: Rob si, čo chceš, so mnou to nemá nič spoločné…“ Strike v duchu preklínal Madeline.

	„Och, prestaňme sa hrať, Chumáčik,“ povedala naliehavo Charlotte.

	„Nevolaj ma tak.“

	„Viem, že vieš, prečo som prišla. Valentine ti to prezradil na Nový rok.“ Keď Strike nereagoval, pokračovala: „Musím uznať, že ma dosť prekvapilo, že si chcel zbaliť dievča, ktoré bolo vonku s Valentinom.“

	„Myslíš, že som Madeline zbalil len preto, aby som sa dostal k tebe, však?“ prehodil Strike. „To tvoje skurvené ego… Jediné negatívum, čo som na nej videl, bolo, že sa pozná s tvojím drbnutým nevlastným bratom.“

	„Ako povieš, miláčik,“ zapriadla Charlotte.

	V hlase jej zachytil záchvev potešenia. Škriepky vždy zbožňovala. Kým bojujem, aspoň viem, že žijem.

	„Dobre,“ povedala zľahka, „ak chceš, aby som to povedala nahlas, Jago našiel v mojom starom mobile ten akt, čo som ti poslala.“

	„Ale čo?“

	„Netvár sa, že o tom nevieš, Chumáčik – Valentine ti to povedal. Predpokladám, že on podľa teba nie je – ako si ma to nazval počas našej poslednej hádky? Narcistický mýtoman?“

	„Podľa mňa si sa postarala, aby Jago ten záber našiel, aj keď dobre vieš, že som oň nikdy nežiadal.“

	„Hmm,“ zamrmlala so zdvihnutým obočím Charlotte. (A, pravdupovediac, koľko heterosexuálnych mužov by mohlo úprimne povedať, že by nechcelo dostať jej akt?) „No, Jago tomu neverí. Okrem toho vie, že si volal do Symonds House, keď som tam bola – a mimochodom, ani ja som ťa o to nežiadala.“

	„Poslala si mi odtiaľ niekoľko samovražedných správ.“

	„No, mohol si ma ignorovať, miláčik, máš v tom predsa prax,“ zapriadla Charlotte. „V každom prípade, Jago vedel, že si im volal ty. Nie je hlúpy a neverí, že si sa len zachoval ako správny chlap. Je presvedčený, že si mal osobný záujem zachrániť môj život.“

	„Som si istý, že si sa mu to snažila vyvrátiť.“

	„Keď si Jago niečo vezme do hlavy, nepomôže ani dynamit,“ prehodila Charlotte.

	Strike urobil pol kroka smerom k nej. Noha ho bolela ešte viac ako predtým.

	„Ak ma spomeniete pri vašom sprostom rozvode, môj biznis bude v riti. Začnú ma prenasledovať paparazzovia, moja tvár bude vo všetkých novinách…“

	„Presne tak,“ prerušila ho Charlotte a pozrela mu rovno do tváre. „Práve preto som si myslela, že mi ochotne pomôžeš vyhrabať niečo na Jaga, skôr ako nás oboch podrazí. Snaží sa mi vziať dvojčatá. Chce ich získať do svojej starostlivosti. Je odhodlaný dostať ma pred súd a spraviť zo mňa neschopnú matku. Pozná psychiatra, ktorý je pripravený dosvedčiť, že som šibnutá a labilná, a dúfa, že sa k tomu pridá aj závislosť od liekov a promiskuita. Zničiť aj teba bude preňho len ďalšia zábavka.“

	„Keď si bola tehotná, tvrdila si, že sa nevieš dočkať, kedy opustíš svoje decká.“

	Zazdalo sa mu, že sa na okamih zháčila, no potom pokračovala s dobre predstieraným pokojom: „Nie sú len jeho, ale aj moje. Nie som len drbnutý inkubátor, nech si Jagova matka myslí čokoľvek. Som matka budúceho vikomta Rossa. James raz zdedí titul, je to môj syn a ja im ho nedám – nedám im ani jedno svoje dieťa.

	Amelia dosvedčí, že ma udrel,“ pokračovala Charlotte. Amelia bola Charlottina sestra, nevýraznejšia, ale oveľa menej nestála žena, ktorá Strikea nikdy nemala ktovieako v láske. „Videla ma s monoklom tesne pred tým, ako ma odviezli do Symonds House.“

	„Ak tým chceš vo mne prebudiť rytierske pudy,“ povedal Strike, „rád by som ti pripomenul, že si pred svadbou dobre vedela, čo je zač. Keď si za mnou prišla na návštevu do Nemecka, vravela si, že zbil svoju bývalú. Dozvedela si sa o tom od nejakých kamarátok a dobre si sa zabávala na tom, že si mu so šťastím unikla.“

	„Takže si zaslúžim, aby ma mlátil, čo?“ vyhŕkla zvýšeným hlasom Charlotte.

	„Nezahrávaj sa so mnou,“ zavrčal Strike. „Dobre vieš, že keby som si myslel, že si nejaká žena zaslúži bitku, tento rozhovor by sme vôbec neviedli, lebo by si už dávno bola mŕtva.“

	„Očarujúce,“ utrúsila Charlotte.

	„So svadbou s Jagom si súhlasila len preto, lebo si si myslela, že vtrhnem na obrad a zabránim ti vydať sa zaňho – že ti zasa raz prídem na pomoc. Sama si to povedala: ‚Nemyslela som, že mi to dovolíš.‘“

	„No a čo?“ vyštekla netrpezlivo Charlotte. „Čo na tom teraz záleží? Pomôžeš mi vyhrabať niečo na Jaga alebo nie?“

	„Nie,“ odvetil Strike.

	Zavládlo dlhé ticho. Sekundy plynuli a Charlotte z neho nespúšťala zrak. Pripadala mu dôverne známa, osudovo príťažlivá a totálne protivná.

	„Okej, miláčik,“ povedala úsečne, zohla sa, vzala si kabelku a vstala.

	„Spomeň si na tento rozhovor, keď na mňa budeš chcieť zvaliť to, čo sa bude diať ďalej. Požiadala som ťa, aby si mi ho pomohol zastaviť. Odmietol si.“

	Uhladila si kašmírové šaty. Ktovie, ako dlho sa rozhodovala, čo si oblečie na stretnutie s ním. Vedel, že jej strohý štýl, ktorý často vychvaľovali v módnych časopisoch, bol výsledkom dôkladných úvah. Teraz ako vždy čakala, kým jej otvorí dvere. Ako často sa práve ona, ktorá tvrdila, že pohŕda prostredím, do ktorého sa narodila, zrazu rozhodla, že od svojho frajera, ktorý strávil väčšinu života v chudobe, očakáva starosvetské spôsoby?

	Strike sa oprel do dverí. Keď popri ňom prešla, zachytil vôňu Shalimaru a hneval sa sám na seba za to, že ju spoznal.

	Robin čítala dokument, čo si predtým vytlačila, no v tej chvíli zdvihla zrak. Vlastné modré šaty, ktoré mala rada, jej v porovnaní s kvalitou Charlottinho oblečenia pripadali ako utierka: vedela, že každý Charlottin kúsok možno čistiť iba v čistiarni.

	„Krátko, ale dobre,“ povedala Charlotte a usmiala sa na Robin. „Som rada, že sme sa konečne zoznámili. Tuším sme spolu už párkrát telefonovali.“

	„Áno,“ prisvedčila Robin, ktorej neuniklo, že Strike zamračene stojí v úzadí, ale prinútila sa zdvorilo usmiať.

	„Zvláštne,“ zamrmlala Charlotte a premerala si Robin s naklonenou hlavou, „trocha sa podobáš na Madeline.“

	„Prepáč, na koho?“ nechápala Robin.

	„Na Cormovu priateľku,“ vysvetlila Charlotte a s anjelským úsmevom sa obzrela na Strikea. „Ešte si sa s ňou nestretla? Volá sa Madeline Coursonová-Milesová. Je naozaj milá. Návrhárka šperkov. Nedávno som nafotila zopár záberov do jej novej kampane. Tak sa maj, Corm. Dávaj na seba pozor.“

	Robin od prekvapenia celá stuhla. Odvrátila sa od Strikea a predstierala, že kontroluje tlačiareň, aj keď dobre vedela, že všetko, čo chcela vytlačiť, už má v ruke. Za Charlotte sa zatvorili dvere.

	„Tá je nejaká namyslená,“ zhodnotila Pat, potiahla nosom a pokračovala v písaní.

	„Nie, je však psychicky labilná, Pat,“ povedala Robin. Snažila sa vyznieť nenútene, dokonca pobavene. Počula, ako sa Strike vracia do kancelárie.

	„Nie je to Gateshead.“

	„Ale je,“ povedala sekretárka tichým chrapotom, ktorý bol jej verziou šepkania. „Čítala som noviny.“

	„Porozprávame sa teda o Anómii?“ zavolal Strike od stola v kancelárii, keď si konečne sadol.

	„Ak áno, tak len narýchlo,“ odvetila Robin a snažila sa, aby to vyznelo vecne. „Neskôr sa mám stretnúť s Ilsou. Ideme na drink a na večeru.“

	Na cestu do reštaurácie Bob Bob Ricard mala ešte viac než dosť času, ale zrazu si uvedomila, že sa chce čo najskôr vzdialiť od Strikea. Nepríjemný chlad v jej vnútri pretrvával spolu s drobnými otrasmi, ktoré podľa nej predznamenávali stav, v ktorom už nedokáže predstierať ľahostajnosť k novinkám, čo si pred chvíľou vypočula.

	„Toto som ti vytlačila,“ pokračovala a vošla do kancelárie. „Chcel si nejaké informácie o blogu Pero spravodlivosti. Toto je všetko, čo som zatiaľ zistila.“

	Strike zatínal zuby a vyzeral zúrivo. Robin čerpala odvahu z toho, že sa netváril, že sa ho Charlottina návšteva nedotkla.

	„Nevravel si, že sa s niekým stretávaš,“ prehodila a vo vlastnom hlase zachytila silene nenútený tón. Nemali však byť priatelia? Najlepší priatelia? Strike na ňu vrhol letmý pohľad, a potom sústredil pozornosť na dokument, ktorý mu práve podala.

	„Ehm, hej, stretávam. Takže toto je… áno, Pero spravodlivosti?“

	„Áno,“ prisvedčila Robin. „A na internete som našla dievča, ktoré tvrdí, že Edie Ledwellová jej ukradla všetky nápady a použila ich v Atramentovočiernom srdci.“

	„Naozaj?“

	„Áno.“ Robin pred ním ešte vždy stála v modrých šatách, ktoré Strike poznal z Ritzu. „Volá sa Kea Nivenová. Volala som kvôli nej Allanovi Yeomanovi, ale podľa neho Kea nemôže byť Anómia, lebo Edie ju vylúčila.“

	„Ako ju vylúčila?“ Strike ešte stále radšej hľadel do poznámok o Pere spravodlivosti, ako by mal pozrieť na Robin.

	„Anómia bola údajne aktívna v hre vo chvíli, keď Kea nemala prístup k počítaču ani k mobilu. V každom prípade,“ pokračovala Robin, ktorej túžba vzdialiť sa od Strikea začínala byť neovládateľná, „ako som vravela, mám sa stretnúť s Ilsou. Nebude ti prekážať, ak už pôjdem?“

	„Nie, vôbec nie,“ odvetil Strike, ktorý chcel byť sám so svojimi myšlienkami, rovnako ako Robin túžila odísť.

	„Tak sa teda uvidíme vo štvrtok,“ uzavrela Robin, lebo vzhľadom na pracovný rozpis sa dovtedy nemali stretnúť. Ešte stále v šoku vyšla z kancelárie, vzala si kabát a kabelku, s úsmevom sa rozlúčila s Pat a odišla. Strike zostal sedieť za stolom, srdce mu tĺklo, akoby práve vyšiel z boxerského ringu, a nútil sa čítať dokument, ktorý mu pred chvíľou podala Robin.

	 

	Poznámky o blogu Pero spravodlivosti

	Anonymný blog Pero spravodlivosti sa objavil v januári 2012. Nech je za ním ktokoľvek, na Twitteri vystupuje ako @peroskrátkapíše. Neuvádza miesto, kde sa nachádza. Blog sa zameriava…

	 

	Nedokázal sa však sústrediť. Odhodil papiere na stôl a popustil uzdu vlastnej zlosti na Charlotte, znásobenej hnevom na seba samého. Ignoroval hroziace nebezpečenstvo. Vedel, že Jago našiel ten sprostý akt, a nič s tým neurobil, lebo sám seba presvedčil, že sfetovaný Valentine sa ho len pokúša vystrašiť. Strike mal pocit, že sa zachoval katastrofálne ľahostajne, a to nielen ohľadom vážnej hrozby pre svoj biznis, ale aj – mal by sa pozrieť faktom do očí – ohľadom vlastného presvedčenia, že Robin sa nemusí nikdy dozvedieť o Madeline.

	Charlotte dokázala neuveriteľne šikovne odhadnúť emocionálny stav druhých ľudí, čo sa naučila v rodine plnej závislostí a duševných chorôb. Vďaka priam nadprirodzenej schopnosti vytušiť nádeje a neistoty, ktoré pred ňou skrývali, vedela druhých nielen očariť, ale aj zraniť. Niekto by sa mohol domnievať, že koná len z čírej túžby ničiť, ktorá bola jednou z jej najneznesiteľnejších vlastností, ale Strike vedel, že to tak nie je. Posledná správa od Charlotte, ktorá prišla pred šiestimi mesiacmi, znela: Asi nikdy v živote som nikomu nezávidela tak, ako závidím Robin. Stavil by sa o všetko, čo mal na účte, že Charlotte vycítila, že sa snaží preniesť príťažlivosť k Robin na Madeline, lebo ho mala prečítaného rovnako ako on ju.

	„Odchádzam,“ zakrákala Pat z recepcie.

	„Pekný víkend,“ povedal automaticky Strike.

	Počul, ako odchádza, a okamžite vytiahol cigarety a popolník, ktorý mal v zásuvke svojho stola. Silno potiahol z čerstvo zapálenej cigarety Benson & Hedges a opýtal sa sám seba, ako vyrieši problém s Jagom Rossom a tou sprostou fotkou, ale jeho neposlušné myšlienky sa vrátili k Robin a uvedomil si, že robí presne to, čomu sa celé mesiace vyhýbal: znova prežíva ten hlúpy a nebezpečný okamih pred Ritzom a prvý raz čelí určitým nepríjemným faktom.

	Nechcel, aby sa Robin dozvedela o Madeline, lebo stále tak trocha dúfal, že si to Robinino nevyslovené „nie“ len zle vysvetlil. Trauma z jej minulosti mohla spôsobiť, že tak reagovala pri každom nečakanom pokuse. Čo ak to „nie“ bol iba obyčajný reflex, podmienený alebo dočasný? V poslednom čase mal pocit, že sa mu snaží naznačiť, že sa nebojí, že sa jeho nešikovný pripitý krok zopakuje. Zo skúsenosti vedel, že žena si vždy nájde spôsob, ako dať mužovi najavo, že ďalšie pokusy neuvíta. Robin však neochladla, nevyhýbala sa stretnutiam medzi štyrmi očami, nespomenula nového priateľa, aby mu dala najavo, že je zadaná. Bola nadšená, keď jej navrhol, aby spolu zašli na drink, a v krčme ho spontánne objala. Nič z toho v ňom nevyvolávalo dojem, že k nemu cíti odpor a chce ho od seba odohnať.

	No čo by sa stalo, keby nepremrhal svoju šancu? Nenapadala mu žiadna jednoduchá odpoveď. Proti jeho snahe posunúť vzťah za hranice priateľstva platili stále tie isté staré námietky: boli obchodnými partnermi, trávili spolu priveľa času, a ak – keď – im to nakoniec nevyjde, prídu o všetko, čo spolu vybudovali a čo bolo jedinou stabilnou súčasťou Strikeovho života. Nedarilo sa mu však potlačiť city k Robin, ktoré radšej nikdy nepomenoval. Pravdupovediac, bol by rád, keby zostala slobodná, až kým on nezistí, čo vlastne cíti a chce. A teraz si vďaka Charlotte Robin možno povie, že si môže nájsť ďalšieho Matthewa, ktorý jej ponúkne prsteň – Strike nepochyboval, že patrí medzi ženy, ktoré si chcú muži vziať za manželky –, a potom sa všetko rozpadne rovnako, ako keby spolu skončili v posteli a oľutovali to, lebo nakoniec aj tak odíde z agentúry – možno nie hneď, ale napokon áno. Bol živým dôkazom toho, aké ťažké je vykonávať túto prácu a mať trvalý vzťah.

	Na druhej strane, možno čoskoro ani sám nebude schopný ďalej pracovať. Rozvod a boj o deti medzi Jagom so zdedeným zámkom v Škótsku a Charlotte s roztrieštenou, škandalóznou a fotogenickou rodinou, zaplnia nekonečné stĺpčeky v novinách, a ak rýchlo niečo neurobí, Strikeovo meno a fotografia sa ocitnú na tých istých stránkach, čo bude mať za následok, že mu zostane jediná možnosť, ako pokračovať v práci, ktorej toľko obetoval: rozsiahla operácia tváre. Ak ju nepodstúpi, stane sa z neho obyčajný riaditeľ, ktorý bude sedieť v kancelárii a sledovať, ako Robin a ostatní spolupracovníci vedú ozajstné vyšetrovanie, zatiaľ čo on bude pomaly priberať, lákať klientov v kancelárii a starať sa o účtovníctvo.

	Strike zahasil napoly vyfajčenú cigaretu, vzal do ruky mobil a zavolal Devovi Shahovi, ktorý zdvihol po druhom zazvonení.

	„Čo sa deje?“

	„Kde sa práve nachádzaš?“

	„Na Newman Street. Čakám, kým Montgomery odíde z práce,“ odvetil Dev. „Je tu jeho priateľka s niekoľkými kamarátmi. Vyzerá to, že si pôjdu niekam sadnúť.“

	„Skvelé,“ povedal Strike. „Chcem sa s tebou v pokoji porozprávať. Daj mi vedieť, keď sa niekde usadia, a prídem za tebou.“

	„Rozkaz,“ uzavrel Shah a Strike zložil.

	Vykročila som v istom zmysle

	preč od seba, tam, kde som mohla stáť 

	akoby s vlastným srdcom v dlani

	a úprimne ho tíšiť, ľutovať…

	Elizabeth Barrettová-Browningová

	Bertha v uličke

	 

	 

	 

	Robinine nohy sa cestou po štvrti Soho správali celkom normálne, akoby niesli normálnu ľudskú bytosť, ktorá patrí do fyzického sveta a nie je plná ochromenej prázdnoty.

	Ten pocit poznala. Rovnako sa cítila, keď našla v spálni diamantovú náušnicu manželovej milenky. Kým čakala na Matthewov návrat, mala rovnaký zvláštny pocit, akoby vystúpila zo svojho tela. Miestnosť, v ktorej sedela, pozorovala z ďalekej budúcnosti s vedomím, že sa tam už nikdy nevráti a jedného dňa bude na ten krátky okamih spomínať ako na zlomový bod vo svojom živote.

	Som doňho zaľúbená.

	Príliš dlho si nahovárala opak. Toto nebolo priateľstvo ani obyčajná náklonnosť: keď zistíte, že váš kamarát začal spávať s niekým novým, nikdy nemáte pocit, akoby vám do žalúdka nasypali suchý ľad. Teraz však bola brutálnym spôsobom prinútená pozrieť sa pravde do očí. Bolo by oveľa ľahšie, keby jej to došlo v zlatistom opare hotela Ritz pri popíjaní kokteilov, ktoré by trocha zmiernili šok, alebo pri pohľade na Matterhorn pripomínajúci tesák, keď mala čas a priestor vyrovnať sa s pravdou, ktorej radšej nechcela čeliť.

	Kedy sa začal Strikeov nový vzťah? Koľko času uplynulo od tej chvíle na chodníku pred Ritzom? Nemohla uveriť, že by sa s niekým stretával už vtedy. Bez ohľadu na to, aká bola naňho teraz nahnevaná, určite by ju neobjal a nechcel pobozkať, keby naňho niekde v úzadí čakala priateľka.

	V kabelke jej zazvonil mobil. Nechcela, aby to bol Strike. Mala pocit, že teraz by sa s ním nezvládla zhovárať. Uľavilo sa jej, keď uvidela neznáme číslo.

	„Robin Ellacottová.“

	„Zdravím,“ ozval sa mužský hlas. „Tu Ryan Murphy.“

	„Ryan…“ začala Robin. Nemala ani potuchy, kto volá.

	„Hlavný inšpektor Murphy. Prišiel som k vám do kancelárie v súvislosti s Edie Led…“

	„Aha,“ prerušila ho Robin, „áno, pravdaže. Prepáčte.“

	„Môžete hovoriť?“

	„Áno,“ prisvedčila Robin a snažila sa sústrediť.

	„Ak vám to neprekáža, rád by som si overil zopár vecí.“

	„Nech sa páči,“ povedala Robin. Nohy ju ďalej niesli smerom k reštaurácii, do ktorej Ilsa dorazí až o hodinu a pol.

	„Zaujímalo by ma, či Edie Ledwellová v rozhovore s vami nespomenula ženu menom Yasmin Weatherheadová.“

	„Nie, nespomenula,“ odvetila Robin a v duchu akoby sa vrátila naspäť do kancelárie. „Je to tá asistentka, čo v minulosti pomáhala Edie a Joshovi s fanúšikovskou poštou?“ počula vlastný pokojný hlas.

	„Presne tak,“ prisvedčil Murphy.

	„Tá, čo priniesla Joshovi spis s údajnými dôkazmi o tom, že Edie je Anómia?“

	„Už ste sa tam dopracovali?“ prehodil Murphy, na ktorého to zjavne urobilo dojem. „Áno, to je ona.“

	„Dopočuli sme sa, že ten spis nebol na cintoríne, keď našli Josha a Edie.“

	„Máte v hrsti nejakého policajta, ktorý vám posúva všetky informácie?“

	„Nie,“ odvetila Robin. „Dozvedeli sme sa to na sledovačke.“

	„Aha, okej. Nuž, máte pravdu, spis sa na cintoríne nenašiel. Prepáčte, na úniky informácií sme teraz trocha citliví. Predpokladám, že ste čítali ten článok v Timesoch?“

	„O Halveningu? Áno.“

	„Nepomohlo nám, že sa objavil na titulnej strane. Nemali sme v úmysle dať im najavo, že ich sledujeme.“

	„Jasné, chápem,“ povedala Robin. „Ako pokračuje vyšetrovanie?“ opýtala sa predovšetkým preto, lebo si chcela na chvíľu oddýchnuť od myšlienok na Strikea.

	Murphy vydal zvuk na polceste medzi povzdychom a zavrčaním.

	„Nuž, možno sme rozhodili priveľké siete, keď sme sa verejne opýtali, či si niekto nevšimol niečo čudné na Highgateskom cintoríne alebo v jeho okolí. Dozvedeli sme sa o dvoch ukradnutých bicykloch neďaleko cintorína a o pustenom vlčiakovi v parku Hampstead Heath, ale nepadla žiadna zmienka o podozrivom, ktorý by utekal z miesta činu, ani o nikom, kto by bol v čase útoku na cintoríne zamaskovaný alebo sa správal čudne. V súčasnosti skúmame telefónne záznamy Ledwellovej aj Blaya.“

	„Vrah vzal Blayovi mobil, však?“

	„Naozaj nemáte informácie z môjho oddelenia?“

	„Dozvedeli sme sa to na tej istej sledovačke.“

	„Oba mobily zmizli. Viete, čo sa stalo s Ledwellovej mobilom?“

	„Nie,“ odvetila Robin. Aj keď pred chvíľou utrpela šok a bola skľúčená, táto informácia ju zaujímala.

	„Možno sa to objaví aj v novinách, lebo policajtov videli prehľadávať rybníky, ale prosím, nikde to nerozširujte. Podľa satelitného signálu Ledwellovej mobil po jej smrti niekto vyniesol z cintorína do parku Hampstead Heath. Ak sa nemýlime, vypol ho v blízkosti rybníka Highgate Number One Pond. Prehľadali sme oba, ktoré sa tam nachádzajú, ale mobil nebol ani v jednom z nich.“

	„Vrah vzal mobil z cintorína do parku Hampstead Heath?“

	„Vyzerá to tak.“

	„A čo Blayov mobil?“

	„Vypol sa približne v čase, keď ho podľa nás napadli. Vrah si možno neuvedomil, že Ledwellovej mobil nevypol, až kým sa nedostal na Heath. V každom prípade…“

	„Áno, pravdaže.“ Robin predpokladala, že Murphy už musí končiť.

	„Nie, ehm, vlastne… hm… ha,“ vyjachtal Murphy. „Chcel som sa, ehm, opýtať, či by ste so mnou cez víkend nezašli na drink.“

	„Aha,“ povedala Robin, „no, musela by som sa pozrieť do rozpisu.

	Chceli by ste, aby prišiel aj Strike?“

	„Či by som chcel… prepáčte, čože?“

	„Chcete sa pozhovárať s nami oboma, alebo…?“

	„Ehm… nie, myslel som tým, či by ste… či by ste so mnou šli na drink… v zmysle rande.“

	„Aha,“ zopakovala Robin a zaplavila ju ďalšia vlna poníženia, „prepáčte, myslela som… celý víkend pracujem.“

	„Aha,“ zamrmlal Ryan Murphy, ktorý znel takmer rovnako rozpačito, ako sa cítila Robin. „Jasné, v pohode. Ehm… užite si… hej, hor sa na lov. Majte sa.“

	„Aj vy,“ povedala Robin vyšším hlasom ako zvyčajne a zložila.

	Cítila, ako jej horí tvár. Pridala do kroku. Jej jediným cieľom bolo dostať sa čo najďalej od Cormorana Strikea a potom nájsť nejaký tmavý kút, kde si bude môcť naplno vychutnať, že čo sa týka vzťahov, je tá najneschopnejšia žena v Londýne.

	 

	 

	27

	 

	 

	Chce vojnu, srdce už má pripravené, 

	myšlienky trpké, odmieta sa skloniť.

	Jean Ingelowová

	Znova to isté

	 

	 

	 

	Pol hodiny po ich poslednom rozhovore zavolal Shah Strikeovi, že Montgomery a jeho priatelia sú v dim sum bare Opium v Chinatowne len kúsok od kancelárie. Strikeove žalúdočné problémy zmiernila návšteva toalety, ale jeho kýpeť sa ešte stále sťažoval, že musí nosiť jeho hmotnosť. Nevšímajúc si bolesť si znova obliekol kabát, zamkol kanceláriu a vydal sa za Shahom, pričom sa musel opäť presúvať ponad vykopané kanály.

	Montgomeryho priatelia sedeli na treťom poschodí (ako inak, pomyslel si namosúrene Strike, ktorého zadný stehenný sval sa nespokojne ozýval celou cestou nahor) na barových stoličkách s oceľovými nohami okolo dreveného stola, kde pred nimi barman miešal kokteily. Všetci starostlivo upravení mladí muži v skupinke pripadali Strikeovi ako rôzne verzie samotného Montgomeryho: v obtiahnutých tričkách a s úhľadne zastrihnutými bradami. Mladé ženy boli zasa výrazne nalíčené a ich prefarbené vlasy hrali odtieňmi, aké sa v prírode nevyskytujú: boli fialovosivé, rumelkovočervené a zvončekovomodré. Všetci v skupine mali vytiahnuté mobily a fotili si kokteily, police s fľašami za barmanom a obraz Maa Ce-tunga namaľovaný na skrinke. Priznané tehly a holé dosky na dlážke Strikovi pripomínali bary, do ktorých chodil s Madeline a ktoré sa mu už začínali pliesť.

	Shah sedel v bočnej miestnosti kúsok od skupinky a Montgomeryho mal v zornom poli.

	„Anómia práve pridal tweet,“ oznámil Strikeovi, keď si detektív sadol oproti nemu. „A Montgomery v tom čase niečo ťukal do mobilu.“

	„Okej, sleduj ho, kým budem rozprávať,“ povedal Strike. „Niečo od teba potrebujem.“

	Kým načrtol problém Jaga Rossa, Shah naoko neprítomne hľadel na hlučnú skupinku pri barmanovom stole. Keď Strike stíchol, Shah prvýkrát pozrel priamo naňho.

	„Takže… chceš, aby som vyhrabal niečo na manžela tvojej bývalej.“ Shah mal na tvári zvláštny výraz, aký uňho Strike ešte nikdy nevidel: prázdny a uzavretý.

	„Áno,“ prisvedčil Strike. „Ak ma spomenie v rozvodovom konaní, budem totálne v riti. Potrebujem mať v rukách niečo, s čím budem vyjednávať.“

	Shah sa znova zadíval na Montgomeryho stôl.

	„Prečo to mám urobiť práve ja?“

	„No, ja predsa nemôžem, nie? Mňa pozná. Je to síce sviniar, ale nie je sprostý. A nechcem riskovať, že spozná Robin. Minulý rok bola v novinách a Barclay tiež. Chcem na to nasadiť nové, neopozerané tváre. Ľudí, ktorých si nebude spájať so mnou. Takže to musíte byť vy dvaja s Midge.“

	Shah si odchlipol z nápoja a znova pozrel na Montgomeryho, ale nič nevravel.

	„Je v tom nejaký problém?“ opýtal sa podráždene Strike.

	„Pôjde to do účtovníctva?“ opýtal sa Shah. „Alebo dostanem prachy na ruku a na papieri nebude nič?“

	„Prečo sa pýtaš?“

	„Pýtam sa,“ povedal Shah a namiesto Strikea ďalej hľadel na skupinku pri stole, „lebo Patterson načierno využíval svoju agentúru, keď chcel vydrbať s niekým, s kým mal osobný problém. Všetko platil v hotovosti, nič nešlo do záznamov, ale občas ‚zabudol‘ zaplatiť. Na takéto prácičky si zvyčajne vyberal mňa.“

	„Toto nie je osobný problém,“ namietol Strike. „Som rád, že s jeho manželkou nemám nič spoločné. Robí to preto, lebo chce zničiť môj biznis.

	Keby sa ma nesnažil zatiahnuť do ich sračiek, bolo by mi to úplne jedno. Dám to do účtovníctva a zaplatím ako hociktorý iný klient.“

	Strike si ešte nepremyslel, ako vysvetlí Robin, o čo mu ide, ale v tej chvíli nemal na výber.

	„Uvedomujem si, že nemáme kapacity na ďalší prípad,“ pokračoval.

	„Nešiel by som do toho, keby som mal na výber.“

	„Okej, prepáč. Len som si chcel ujasniť, o čo ide,“ povedal Shah. „Máš osobné údaje toho chlapa?“

	„Všetko ti pošlem mailom, keď sa vrátim do kancelárie. Je druhýkrát ženatý. Pokúsim sa získať aj údaje jeho prvej manželky a všetko posuniem aj Midge.“

	„Dobre teda,“ uzavrel Shah. „Pustím sa do toho, len čo mi to pošleš.“

	Strike poďakoval spolupracovníkovi a vyšiel z baru, pričom s každým krokom čoraz viac kríval.

	Od všetkej lásky, nádejí 

	a dôvery sa vzdiaľ;

	nevieš, že potom musí prísť

	iba žiaľ, krutý žiaľ?

	Anne Evansová

	Výkrik

	 

	 

	 

	Bolo už takmer sedem hodín, a tak sa Robin, ktorá až dovtedy sedela v kúte kaviarne v Soho a striedavo prežívala pocity poníženia a zúfalstva, konečne vydala k reštaurácii Bob Bob Ricard. Priblížila sa k nej presne vo chvíli, keď pred ňou z taxíka vystúpila svetlovlasá okuliarnatá Ilsa.

	Objali sa. Ilsa vyzerala unavená, ale zjavne bola rada, že sa konečne stretli. Robin si túžila dať za pohárik a vyrozprávať sa. Otázkou zostávalo, koľko toho prezradí práve Ilse, ktorej pokusy dohodiť jej Strikea už v minulosti vyvolali u Robin rozpaky.

	Zaviedli ich do suterénnej miestnosti, v ktorej sa snúbila viktoriánska honosnosť s atmosférou nočného klubu: bola teatrálne osvetlená, s červenou a zlatou výzdobou, dlážkou, ktorá vyzerala ako hracia doska na backgammon, koženými lavicami a – Robin si ho všimla, len čo sa usadili v boxe – tlačidlom na šampanské na stene vedľa nich.

	„Si v pohode?“ opýtala sa s ustarosteným výrazom Ilsa.

	„Tuším sa musím napiť, skôr ako ti všetko porozprávam,“ povedala Robin.

	„Tak potom stlač to tlačidlo – veď preto sme tu, no nie?“

	„Povedz mi o svojom prípade,“ vyzvala ju Robin.

	„Nemôžem uveriť, že sme ju z toho vysekali,“ vyhŕkla Ilsa a za krátky čas, kým im čašník v ružovej veste priniesol šampanské, porozprávala Robin o tínedžerke, ktorá stála pred súdom, lebo pomáhala naplánovať teroristický útok.

	„… takže zvyšných štyroch uznali za vinných,“ dopovedala Ilsa, keď pred ne čašník postavil dva poháre šampanského, „a presne tak to aj malo byť. V tej chvíli som si pomyslela, že skončila. Počula som, ako za nami vzlyká jej matka. Našťastie, sudca uveril psychológovi. Pätnásťročná ťažká autistka presvedčená o tom, že na internete našla ozajstných priateľov… Jasné, že im naletela. A práve na ňu plánovali pripevniť tie prekliate výbušniny. Svine. Dobre, povedz, čo máš nové ty.“

	„Po prvé, blahoželám k víťazstvu.“ Robin si štrngla s Ilsou a napila sa šampanského. „Takže, týpek z kriminálky ma práve pozval na rande a ja som sa opýtala, či má prísť aj Strike.“

	„Čože?“

	Keď jej to Robin vysvetlila, Ilsa sa rozosmiala tak nahlas, až sa ostatní hostia začali obzerať.

	„Nie,“ zastonala Robin, no Ilsina veselosť v nej trocha potlačila pocit poníženia. „Som taká sprostá.“

	„Nie si sprostá. Ten chlapík volal v súvislosti s prípadom. Čo si si mala myslieť? No tak, Robin, je to smiešne!“

	„Áno, ale to nie je všetko… Dnes popoludní do agentúry zavítala Charlotte Campbellová.“

	„Čože?“ vyhŕkla Ilsa a už sa nesmiala.

	„Neviem, čo chcela. Teda viem – vidieť Strikea,“ povedala Robin. „Vzal ju do kancelárie, boli tam zhruba päť minút, potom odtiaľ vyšli a ona vyhlásila… vyhlásila, že vyzerám presne ako Strikeova nová priateľka Madeline. Netušila som, že sa s niekým stretáva. Nepovedal mi to. Údajne je to návrhárka šperkov.“

	„On s niekým chodí?“ vyhŕkla Ilsa presne tak pobúrene, ako Robin očakávala. Bolo príjemné aj bolestné zachytiť v Ilsinom hlase vlastný šok.

	„Kedy sa dali dokopy? Vôbec nám nepovedal, že niekoho má!“

	„Nuž,“ Robin pokrčila plecami, „je to tak. Po Charlottinom odchode to potvrdil.“

	„Okej, skôr ako sa dostaneme k tej Madeline,“ Ilsa zdôraznila jej meno, akoby jej pripadalo podozrivé, „rada by som ti vysvetlila, prečo tam Charlotte v skutočnosti prišla.“

	Ilsa sa zhlboka nadýchla.

	„Robin, vycítila niečo medzi tebou a Cormom a chce to pokaziť.“ Ilsine slová alebo možno šampanské trocha zahnali Robinin pocit skľúčenosti, no napriek tomu namietla: „Charlotte nás dvoch až dodnes nikdy nevidela zblízka a strávili sme spolu prinajlepšom tri minúty.“

	„To je nepodstatné,“ vyhlásila pokojne Ilsa. „S Cormom ste spolu v agentúre už koľko – päť rokov? Povýšil ťa na svoju obchodnú partnerku, preboha. S Nickom sme si nikdy nemysleli, že to urobí. Dobrovoľne s tebou uzatvoril právny vzťah a ver mi, pre Corma je to veľká vec. Nepoznám nikoho, kto by mal taký strach zo záväzkov… Mali by sme si objednať,“ navrhla Ilsa, keď zachytila čašníkov pohľad, „inak nás budú stále vyrušovať.“

	Keď si vybrali jedlo, čašník sa vzdialil.

	„Čo som to…?“ zamrmlala Ilsa. „Aha, už viem. Nepoznám nikoho, kto by mal taký strach zo záväzkov ako Corm.“

	„Požiadal Charlotte o ruku.“

	„Ale prosím ťa.“ Ilsa prevrátila oči. „Ocitol sa na najhlbšom dne vo svojom živote, a pritom bol na dne už niekoľkokrát. Prišiel o nohu, jeho kariéra v armáde sa skončila a ona sa rozhodla zahrať na starostlivého anjela, lebo jej to pripadalo trocha dramatické. Jasné, že jej na to skočil – ako každý. Robin, delí sa s tebou o najdôležitejšiu časť svojho života. Tých päť rokov predstavuje najdlhší nepretržitý vzťah akéhokoľvek druhu, aký mal Corm s akoukoľvek ženou. Charlotte to vie a štve ju to. Ver mi. Poznám ju,“ dodala ponuro Ilsa a zdvihla plný pohár šampanského, no potom ho opäť odložila bez toho, aby sa napila.

	„Charlotte nechcela, aby si založil agentúru. Zhruba päť minút po zásnubách sa možno tvárila, že áno, ale len čo si uvedomila, že to znamená, že bude pracovať nonstop a nič nezarobí, urobila všetko, čo bolo v jej silách, aby mu to pokazila. Ale teraz dosiahol obrovský úspech a sám opakuje, že bez teba by to nikdy nedokázal. Ver mi: keby Charlotte vedela, že takto bude agentúra fungovať, že Corm bude slávny a nesmierne úspešný, držala by sa ho a nikdy by ho nepustila. Charlotte presne vie, aká si pre Corma dôležitá, a dobre vedela, prečo pred tebou spomenula jeho nový objav.“

	Robin dopila šampanské, no skôr ako sa stihla načiahnuť a stlačiť gombík, Ilsa to urobila za ňu.

	Robin sa zasmiala. „To nie je všetko, ale nerob z toho veľkú vedu,“ povedala.

	„Pokračuj,“ vyzvala ju so záujmom Ilsa.

	„Vieš, že Strike ma na moje narodeniny pozval na drink do Ritzu?“

	„Áno,“ prisvedčila Ilsa a naklonila sa k nej.

	„Nie je to až také vzrušujúce. Neskončili sme – veď vieš – spolu v posteli.“ Ilsa sa zatvárila ešte ohromenejšie.

	„No,“ pokračovala Robin, „obaja sme sa trocha pripili. Dali sme si zopár smrtiacich kokteilov a takmer nič sme nejedli… V každom prípade ma tak trocha objal okolo pliec, lebo som skoro spadla, a potom prišiel ten okamih pred Ritzom, keď sme čakali na taxík a ja som mala pocit… neviem, ale zdalo sa mi, že ma chcel pobozkať.“

	Ilsa zhíkla tak nahlas, že sa na ňu obzrel okoloidúci čašník.

	„Prestaň,“ zastonala Robin. „Naozaj, Ilsa, prestaň. Bolo to… Bože, stále myslím na to, ako sa tváril. Naklonil sa ku mne a ja som spanikárila, takže podľa mňa… Mám pocit, že…“ Robin pokrútila hlavou. „Pravdepodobne si pomyslel, že sa mi tá predstava hnusí alebo čo. Vyzeral trocha…“

	Robin na okamih zatvorila oči a spomenula si na Strikeov výraz.

	„… zahanbený. Odstúpil, a odvtedy sa… správame ako zvyčajne. Teda takmer ako zvyčajne. Odvtedy je trocha odmeranejší.“

	„Prečo si spanikárila?“ opýtala sa sústredene Ilsa.

	Čašník prišiel doliať Robin do pohára. Skôr ako pokračovala, vypila takmer polovicu.

	„Neviem – lebo mám tridsať a mala som len jedného chlapa?“ Znova zastonala, keď sa jej vrátila spomienka na telefonát s Ryanom Murphym. „Lebo som taká sprostá, že si ani neuvedomím, keď ma niekto pozve na rande?“

	Vlastná neskúsenosť však nebola jediným dôvodom a Robin to vedela.

	„V prvom rade som však vedela… že Strike by oľutoval, keby sme sa pobozkali. Vedela som, že by mu stačilo vytriezvieť, a… Nezniesla by som, keby mi povedal, že to bola veľká chyba. Vieš, aký je, keď ide o jeho súkromie a priestor. Už teraz spolu trávime väčšinu času. Nechcela som počuť, ako mi vysvetľuje, že to tak nemyslel.“

	Ilsa sa usadila naspäť na lavicu a trocha sa zamračila. Znova sa načiahla po pohár a znova si to rozmyslela.

	„Hej, máš pravdu. Určite by to oľutoval. Taký je Corm, však?“ vzdychla si. „Tvrdil by, že to bol len omyl v opitosti, a potom by pravdepodobne našiel spôsob, ako medzi vás vraziť poriadne veľký klin, aby si mohol zachovať svoje šibnuté predstavy o vzťahoch… Stavím sa, že začal chodiť s tou otrasnou ženskou…“

	„Nemôžeš vedieť, že je otrasná,“ namietla rozumne Robin. „Možno je milá. Aj jeho posledná priateľka bola fajn. Lorelei. Nebolo na nej nič zlé.“

	„Jasné, že nie. Práve preto sa s ňou rozišiel,“ vyhlásila odmietavo Ilsa.

	„Ako by si mohol udržať celoživotný názor, že stabilný vzťah znamená väzenie, keby chodil so ženou, ktorá by mu možno neposrala celý život? Nie, stavím sa s tebou o mesačný plat, že s tou novou je preto, lebo vy dvaja ste sa takmer pobozkali, čo ho na smrť vyľakalo.“

	Ilsa niekoľko sekúnd zamyslene sedela, a potom sa jej na tvári rozhostil široký úsmev.

	„Prečo sa usmievaš?“

	„Prepáč, nemôžem si pomôcť,“ odvetila Ilsa. „Premýšľam, ako mu prospeje, keď si bude myslieť, že sa ti hnusila predstava bozkávania s ním.“

	„Ilsa!“

	„Ale no tak, Robin, vieš predsa, aký vplyv má na ženy. Najskôr im pripadá ako neoholený obor s bezočivým správaním a o pol hodiny neskôr sú presvedčené, že je ten najpríťažlivejší chlap na svete. Ja som voči nemu odolná,“ pokračovala a opäť pokrčila plecami. „Kraviny o tom, ako si pripútam chlapa, ktorý očividne nechce byť pripútaný, idú mimo mňa, ale veľa žien to zbožňuje, a preto u nich Strike slávi také úspechy.“

	„Nikdy mi nepripadal ani trocha príťažlivý,“ namietla Robin, ale potom ju pravdovravnosť vyvolaná šampanským prinútila dodať: „Teda dosť dlho.“

	„Chápem,“ prisvedčila Ilsa. „Myslím, že v tomto ťa predbehol. Nehovor, že neviem, o čom hovorím, Robin. Videla som, ako sa na teba díval na tvojej narodeninovej večeri. Prečo ti nepovedal, že sa stretáva s tou Madeline?“

	„Čo ja viem?“

	„Ja viem,“ vyhlásila Ilsa. „Nechce, aby si mala pocit, že si slobodná a môžeš si to rozdávať s ľuďmi z kriminálky. Chce, aby si zostala dostupná, zatiaľ čo on sa vybúri niekde inde a potom sa rozhodne, či dokáže žiť s dôsledkami ďalšieho pokusu.

	S Cormom sa poznáme, odkedy sme obaja mali päť rokov a sprostý Dave Polworth ma na ihrisku ťahal za vlasy. Nestihla si sa zoznámiť s jeho tetou Joan. Mala som ju rada rovnako ako všetci ostatní, ale bola dokonalým protipólom jeho matky. Joan mala všetko pevne v rukách, zakladala si na dobrých spôsoboch, škrobenom správaní a na tom, že nikdy nesmieš zahanbiť rodinu. Občas sa zjavila Leda, vzala ho so sebou a dovolila mu všetko, čo sa mu zachcelo, zatiaľ čo ona sa zhulila niekde v Londýne. Celý život prežil medzi dvoma extrémami: s Ledou bol hlavou rodiny s priveľkou zodpovednosťou, s Joan zasa malým chlapcom, ktorý si musel dávať pozor, ako sa správa. Nečudo, že má dosť zvláštne predstavy o vzťahoch.

	Ale ty,“ Ilsa cez okuliare prešibane zažmúrila na Robin, „ty si pre Corma niečo celkom nové. Teba netreba dávať dokopy. Ty si sa pozbierala sama. A okrem toho ho máš rada takého, aký je.“

	„Tým by som si nebola celkom istá,“ prehodila Robin. „Nie dnes večer.“

	„Chceš, aby sa vzdal práce? Myslíš, že by sa mal usadiť, mať zopár detí, začať jazdiť na Range Roveri a chodiť na rodičovské združenia?“

	„Nie,“ odvetila Robin, „lebo bez neho by agentúra nebola tým, čím je.“

	„Agentúra,“ zopakovala Ilsa a užasnuto pokrútila hlavou. „Úprimne, si presne ako on.“

	„Ako to myslíš?“

	„Práca je pre teba na prvom mieste. Len sa počúvaj. Agentúra by nebola tým, čím je. Božemôj, má šťastie, že ťa má. Tuším ešte nestretol žiadnu inú ženu, ktorá by chcela, aby slobodne robil to, čo mu ide najlepšie.“

	„A čo všetky tie ženy, ktoré po hodine v jeho spoločnosti zistia, aký je príťažlivý?“

	„Po ďalšej hodine alebo týždni ich začne štvať,“ povedala Ilsa. „Štval by aj mňa. Zvláštne je, že teba by podľa mňa neštval, keby ste sa tam vy dvaja raz dopracovali… Čo ešte vieš o tej žene, s ktorou chodí?“

	„Len to, že sa volá Madeline Coursonová-Milesová a navrhuje šperky. Zrejme je úspešná. Charlotte nafotila zopár záberov do jej novej kampane.“

	Ilsa vytiahla z tašky mobil a vyhľadala jej meno. Robin, ktorá si nebola istá, či chce vidieť výsledky, zatiaľ dopila druhý pohár.

	„Našla som ju,“ oznámila Ilsa a zadívala sa do mobilu. „Preboha, pozri sa na ňu!“

	Podala jej mobil ponad stôl. Robin pozrela na krásnu Madeline s úsmevom na perách a strapatým účesom. Stála medzi dvomi supermodelkami, a všetky tri držali poháre so šampanským.

	„Nevidíš to?“ opýtala sa netrpezlivo Ilsa.

	„Čo mám vidieť?“

	„Robin, vyzerá presne ako ty!“ Robin sa rozosmiala.

	„Ilsa…“

	„Vyzerá!“ nedala sa Ilsa a vytrhla Robin mobil z ruky, aby mohla znova preskúmať záber. „Má rovnakú farbu vlasov, rovnaké…“

	„Kedy si ma videla v kožených nohaviciach a jagavej striebornej košeli rozopnutej až po pupok?“

	„Treba uznať, že tá košeľa by ti nesadla,“ prehodila Ilsa. „Máš väčšie prsia. Takže zatiaľ dva – nula pre Ellacottovú.“

	Robin sa zasmiala hlasnejšie.

	„Ilsa, vypiješ, prosím, to šampanské? Nechcem byť jediná, kto stláča gombík.“

	Ilsa zaváhala. „Nemôžem,“ povedala ticho. „Som tehotná.“

	„Čože?“

	Robin vedela, že Ilsa a Nick sa už roky snažia o dieťa a ich posledný pokus o umelé oplodnenie nevyšiel.

	„Ilsa, to je úžasné! Nevravela si, že už nepôjdete do ďalšieho…?“

	„Stalo sa to prirodzene.“ Ilsa sa zatvárila napäto. „Aj tak to nevyjde. Nikdy to nevyjde. Tri pokusy o umelé oplodnenie, tri potraty. Vždy sa niečo pokazí.“

	„V ktorom si týždni?“

	„O chvíľu v dvanástom.“

	„A čo Nick…?“

	„On o tom nevie,“ povedala Ilsa. „Ty si jediná, komu som to povedala.“

	„Čože?“

	„Nedokážem to všetko prežívať znova,“ povedala Ilsa. „Nádej, a potom koniec… Nemusí trpieť ešte aj Nick.“

	„Ale ak si takmer v dvanástom…“

	„Nič nehovor,“ prerušila ju rozhodne Ilsa. „Nedokážem… Robin, mám štyridsať. Aj keby sa udržalo, možno by s ním bolo niečo zle.“

	„Takže si nebola na žiadnom vyšetrení?“

	„Nebudem sa dívať, ako sa tá drobná machuľa vrtí, keď to aj tak nezvládne. Aký to má zmysel? Už to mám za sebou a takmer ma to zabilo… Nikdy viac.“

	„V ktorom týždni si bola, keď si prišla o tie predchádzjúce?“

	„S prvým v ôsmom, s ďalšími dvomi v desiatom. Nedívaj sa tak na mňa.

	Len preto, lebo toto sa udržalo ďalšie dva týždne…“

	„A čo ak budeš tehotná aj o ďalšie dva týždne? Alebo o mesiac?“

	„Tak potom… potom to zrejme budem musieť povedať Nickovi,“ odvetila Ilsa a v panike dodala: „Nehovor to…“

	„Jasné, že to nepoviem Strikeovi, za koho ma máš?“

	„Vypi to ty,“ povedala Ilsa a posunula k nej plný pohár. Priniesli im predjedlá a Robin si vložila do úst prvý kúsok paštéty.

	„Aký je ten chlap z kriminálky, čo ťa práve pozval na rande?“

	„Vysoký a tuším aj celkom pekný, ale bavili sme sa o vražde, takže, vieš… myslela som hlavne na to.“

	„Ozvi sa mu ty. Povedz, že s ním pôjdeš na drink.“

	„Nie,“ odvetila rozhodne Robin. „Po tom našom rozhovore si o mne zrejme myslí, že som mentálne postihnutá.“

	„Ako chceš prekonať svoj problém, že si mala len jedného chlapa, keď nerandíš s inými? Je to len drink. Nič neriskuješ. Nikdy nevieš, čo z toho môže vzísť.“

	Robin s prižmúrenými očami pozrela na priateľku.

	„Som si istá, že Strikeova prípadná žiarlivosť je to posledné, na čo myslíš, však?“

	„No,“ žmurkla na ňu Ilsa, „nepovedala by som, že je to to posledné.“

	Som obeť strigy, čo je krutá, zradná 

	a ty si mojím nepriateľom za dňa. 

	Cítiš Strach? No deň má svoj koniec 

	a ty sa nedostaneš vôbec

	za mnou tam, kde ja musím prebývať

	Jean Ingelowová

	Znova to isté

	 

	 

	 

	O desiatej Strike práve dojedol restované mäso so zeleninou, ktoré si zvykol pripravovať, keď mu nezišlo na um nič iné, čo by si mohol uvariť. Teraz ležal na posteli vo svojej podkrovnej izbe, ešte stále oblečený, s uvoľneným opaskom, rozopnutým gombíkom na nohaviciach, čerstvo zapálenou cigaretou v ústach, trojitou obľúbenou single malt whisky na stolíku pri posteli a s Robininými vytlačenými poznámkami o blogu Pero spravodlivosti. 

	Charlottina nevítaná návšteva kancelárie zamestnávala jeho myšlienky celé hodiny, ale postupne sa mu začala vracať rovnováha: po prvé preto, lebo urobil isté kroky, ktoré hádam zabránia odhodlanému Jagovi Rossovi zničiť okrem jeho odcudzenej manželky aj Strikea; po druhé preto, lebo toto bola už jeho druhá trojitá whisky; a napokon preto, lebo sa mu vrátila mentálna disciplína, ktorá mu dobre slúžila počas celej doterajšej kariéry. Práca bola vždy jeho najlepším útočiskom, a ak ešte nedokázal ovládnuť svoje vlastné emócie, mohol sa aspoň pokúsiť vyriešiť zložitý prípad Anómie. Vytiahol teda mobil a znova sa pokúsil prihlásiť do Drekovej hry, ale ako vždy, aj tentoraz sa zjavil Srdco, pokrčil plecami a povedal mu, aby to skúsil neskôr.

	Strike odložil mobil na posteľ a napil sa škótskej, potom vzal do rúk Robinine vytlačené poznámky o blogu Pero spravodlivosti a začal čítať.

	 

	Poznámky o blogu Pero spravodlivosti

	Anonymný blog Pero spravodlivosti sa objavil v januári 2012. Nech je za ním ktokoľvek, na Twitteri vystupuje ako @peroskrátkapíše. Neuvádza miesto, kde sa nachádza. Blog sa zameriava na kritiku popkultúry. Na každý blog o iných filmoch pripadajú aspoň tri blogy o Atramentovočiernom srdci. Na Anómiinom účte sa objavil len jeden odkaz na blog (pozri prílohu).

	Anómia a Pero spravodlivosti si občas niečo napíšu. Ak za Anómiiným účtom aj za blogom stojí ten istý človek, dáva si pozor, aby na internete vystupoval ako dve rôzne osoby. Anómia vo všeobecnosti zdieľa všetko, čo vrhá zlé svetlo na Edie Ledwellovú, zatiaľ čo Pero spravodlivosti väčšinou kritizuje údajné nedostatky Atramentovočierneho srdca aj iných seriálov zo spoločensko-politického hľadiska.

	Keď sa Edie v máji 2014 pokúsila o samovraždu, objavili sa obvinenia, že ju k tomu dohnali Anómia a Pero spravodlivosti. Podľa Anómie Ledwellová pokus o samovraždu len predstierala. Pero spravodlivosti sa na šesť týždňov odmlčalo, a potom zverejnilo blog s názvom Prečo je „kultúra rušenia“ mocným nástrojom spoločenskej zmeny, ktorý sa končil takto:

	Obvinili ma, že sa snažím „zahanbovať“ a „zastrašovať“ ľudí, aby súhlasili s mojimi názormi. Za to sa nemienim ospravedlňovať. Ak sa má spoločnosť zmeniť k lepšiemu, ak má byť inkluzívna pre všetky rasy, všetky pohlavia a všetkých ľudí so zdravotným postihnutím, nie je zlé začať tým, že fanatikov vystrašíme. Takzvaná „kultúra rušenia“ v skutočnosti nie je nič iné ako snaha vyvodiť voči druhým zodpovednosť za názory, ktoré zámerne vypúšťajú na verejnosť.

	Či chcem, aby Edie Ledwellová zomrela? Pravdaže nie.

	Je svet nebezpečnejším miestom pre marginalizované skupiny v dôsledku všetkých tých neuvážených stereotypov, čo Edie Ledwellová vypúšťa na obrazovky? Áno, je.

	Teším sa, že sa má lepšie. A teraz chcem vidieť, ako sa viac snaží.

	Hoci to Morehouse (spoluautor Drekovej hry) poprel, medzi fanúšikmi Atramentovočierneho srdca sa neustále šepká, že práve on píše blog Pero spravodlivosti. Táto teória sa prvýkrát objavila v januári 2013 (pozri priložené tweety).

	 

	Strike obrátil stránku a uvidel zopár vytlačených tweetov.

	 

	Penny Peacock @rachledbadly 

	@Morehou©e Viem, že toto si písal ty www.PeroSpravodlivosti/PrečoJe…

	 

	Morehouse   @Morehou©e 

	odpovedáte používateľovi @rachledbadly 

	Nie

	 

	Penny Peacock @rachledbadly 

	odpovedáte používateľovi @Morehou©e 

	Heisenberg

	 

	Morehouse @Morehou©e

	odpovedáte používateľovi @rachledbadly

	Mýliš sa v tom, že som Pero spravodlivosti, rovnako ako v princípe neurčitosti

	 

	Penny Peacock @rachledbadly 

	odpovedáte používateľovi @Morehou©e 

	Heh

	 

	 

	Stra Kaša @stračiakaša25

	odpovedáte používateľovi @suze_mcmillan @rachledbadly

	@Morehou©e

	Počkať, čože? Morehouse = Pero spravodlivosti?????

	 

	Carol S @CJS_srdiečko

	odpovedáte používateľovi @stračiakaša25 @suze_mcmillan

	@rachledbadly @Morehou©e

	Ten blog trafil klinec po hlavičke, Atramentovočierne srdce je totálne ableistické

	 

	Dan Spinkman @SpinkyDan

	odpovedáte používateľovi @CJS_srdiečko @stračiakaša25

	@suze_mcmillan @rachledbadly @Morehou©e

	Je to kreslený seriál o mŕtvolách. Bolo by trocha divné, keby boli zdravé ako rybička

	 

	Kea Nivenová @faktBielaPanna

	odpovedáte používateľovi @SpinkyDan @CJS_srdiečko @stračiakaša25 @suze_mcmillan @rachledbadly @Morehou©e 

	Prosím, vysvetlite mi, prečo by ľudia s postihnutím ako ja

	mali tolerovať tento druh otrasného „humoru“ #lyžičiačka #ableizmus #Atramentovočiernesrdce

	 

	Lepinov učeník @LepinovUčen1k

	odpovedáte používateľovi @faktBielaPanna @SpinkyDan @CJS_srdiečko @stračiakaša25 @suze_millan @rachledbadly @Morehou©e

	Byť taká škaredá, že ťa nikto nevyšuká ≠ byť postihnutá

	 

	 

	Strike mal pocit, že práve videl meno, ktoré by mu malo niečo hovoriť, ale vypil už tretinu fľaše whisky a možno práve preto si ho nevedel zaradiť. Nalistoval ďalšiu stranu, do hlavičky ktorej Robin dopísala: Toto je blog Pera spravodlivosti zdieľaný na Anómiinom účte.

	 

	Prečo je Atramentovočierne srdce naozaj ableistické a prečo by vás to malo trápiť

	Upozornenie: V tomto článku sa vyskytujú výrazy a slová týkajúce sa fyzického aj mentálneho postihnutia, ktoré vám môžu pripadať urážlivé, ponižujúce alebo zraňujúce. Hoci tieto výrazy používam na vzdelávacie účely, dôrazne vám odporúčam, aby ste nezabúdali na starostlivosť o seba a odložili čítanie na neskôr, ak vás práve trápi bolesť alebo máte v tejto chvíli pocit zraniteľnosti či nebezpečia. Otázky, ktorými sa tento článok zaoberá, budú pre mnohých ľudí s postihnutím nevyhnutne citlivou témou.

	 

	Strike prestal čítať a poškriabal si kýpeť na mieste, kde sa dotýkal protézy, čo bolo celkom zbytočné, keďže svrbenie mali na svedomí nervové zakončenia, ktoré odmietali uveriť, že dolná končatina chýba.

	 

	Nenápadný ableizmus je všade. Kedy ste naposledy prežili celý deň bez toho, aby ste počuli alebo čítali slová ako kretén, idiot, imbecil, debil, hlupák, tupec, blázon, šialenec, mrzák, sprosták, bludár, pomätenec, dement, cvok, šibnutý,  deformovaný, hendikepovaný, porucha, hysterický, sociopat alebo narcis?

	 

	Zastúpenie ľudí so zdravotným postihnutím v popkultúre je veľmi slabé nielen z hľadiska kvantity, ale aj kvality. Na obrazovke vidíme osobu so zdravotným postihnutím len zriedka, aj to ju zvyčajne hrá zdravý herec. Okrem toho sú postavy so zdravotným postihnutím väčšinou definované podľa svojho fyzického alebo mentálneho postihnutia povrchným alebo stereotypným spôsobom.

	 

	Keďže autorka Atramentovočierneho srdca uvádza problémy s mentálnym zdravím, dalo by sa očakávať, že tento seriál sa bude z tohto trendu vymykať. Žiaľ, práve naopak: nepochybne patrí najväčším previnilcom na našich obrazovkách.

	 

	Takmer všetky postavy majú nejaké „vtipné“ postihnutie. Srdco pravidelne trpí zrýchleným búšením, z kostier Dyvno-Grobovcov len tak odpadávajú kosti a my sa máme smiať na zvláštnostiach nedokonalých tiel. Choré mysle nedopadli o nič lepšie: depresia a anorexia Bielej panny a Drekove pravdepodobne maniodepresívne epizódy sú tiež zosmiešňované. Červ a Straka, jednoznačne jediné dve postavy z pracujúcej vrstvy, sú zobrazené, akoby si svoje ochorenia „spôsobili“ sami: Červ sa prejedal a Straka kradla príliš ťažké predmety. Tým sa, pravdaže, podporuje stereotyp, že (zločinecká) chudoba si za problémy s obezitou a chronickou bolesťou môže sama.

	 

	Jazyk používaný v seriáli je opakovane problematický. Sotva existuje epizóda, v ktorej by jedna postava nenazvala druhú

	„psychoš“ alebo „nechuťas“, čo znamená mentálne labilný/ohavný. Nenápadná krutosť je v ňom hlboko zakorenená: Drek využíva, že Srdco nemá nohy, a kope doňho ako do futbalovej lopty; Straka sa vysmieva Bielej panne za to, že sa nepozbierala a nevyťažila maximum zo svojho nešťastného života; všetky ostatné postavy sa smejú z mylnej predstavy Dyvno-Grobovcov, že aj naďalej oplývajú zdravím a krásou, aj keď sa v skutočnosti zmenili na hromady kostí.

	 

	Nezájdem priďaleko, ak poviem, že tak ako v osemnástom storočí mohli zdraví ľudia navštíviť psychiatrickú liečebňu Bedlam, posmievať sa pacientom a nadávať im, my sa teraz máme posmievať nešťastným postavám z Atramentovočierneho srdca.

	 

	Strike sa načiahol po whisky, odpil si, nalistoval ďalšiu stránku a čítal ďalej s pohárom položeným na hrudi.

	Do hlavičky novej strany Robin dopísala: Hádka medzi Anómiou a Edie po tom, čo Anómia zdieľala blog o zdravotnom postihnutí. Všimni si, že sa zapojila aj Kea Nivenová.

	Strikeovi sa až teraz s námahou podarilo rozpamätať, čo mu Robin vravela o mladej žene, ktorá bola presvedčená, že Edie Ledwellová jej ukradla nápady na Atramentovočierne srdce.

	 

	Anómia @AnómiaMajsterHry

	Slušná analýza zvláštnej fascinácie EduškyPažrošky postihnutím a ohavnosťou:

	 

	www.PeroSpravodlivosti/PrečoJeAtramentovočierneSrdce…

	 

	Anómia @AnómiaMajsterHry

	odpovedáte používateľovi @AnómiaMajsterHry

	Ešte jeden zaujímavý fakt: Eduškin nevlastný brat je postihnutý. Chôdza lorda Dyvno-Groba je údajne založená na tom, ako chodil on.

	 

	Edie Ledwellová @EdLedKreslí 

	odpovedáte používateľovi @AnómiaMajsterHry 

	To je odporná lož.

	 

	Anómia @AnómiaMajsterHry 

	odpovedáte používateľovi @EdLedKreslí 

	Na čom je teda založená jeho chôdza?

	 

	Edie Ledwellová @EdLedKreslí 

	odpovedáte používateľovi @AnómiaMajsterHry 

	Lorda Dyvno-Groba neanimujem ja, ale Josh.

	 

	Anómia @AnómiaMajsterHry

	odpovedáte používateľovi @EdLedKreslí

	To určite. Vážne, už ti niekedy napadlo, že by si mohla prestať klamať?

	 

	 

	Edie Ledwellová @EdLedKreslí 

	odpovedáte používateľovi @AnómiaMajsterHry

	Nie je to lož. Daj už mojim priateľom a členom rodiny pokoj.

	 

	Anómia @AnómiaMajsterHry

	odpovedáte používateľovi @EdLedKreslí

	Hovorí žena, ktorá tvrdí, že nemá žiadnu rodinu, a nezostali jej už ani priatelia, lebo všetkých odrbala.

	 

	Edie Ledwellová @EdLedKreslí 

	odpovedáte používateľovi @AnómiaMajsterHry 

	Trepeš sprostoti.

	 

	Anómia @AnómiaMajsterHry

	odpovedáte používateľovi @EdLedKreslí

	Len tak ďalej, pokračuj v urážaní fanúšikov na internete. Pôsobí to úžasne.

	 

	Kea Nivenová @faktBielaPanna

	odpovedáte používateľovi @AnómiaMajsterHry @EdLedKreslí 

	Na fanúšikov kašle. Jediné, čo ju zaujíma, sú £££ a jej vlastné odporné ciele. #ableizmus

	 

	Kea Nivenová @faktBielaPanna 

	odpovedáte používateľovi @faktBielaPanna @AnómiaMajsterHry @EdLedKreslí

	Jej odporný seriál šíri myšlienku, že ľudia s postihnutím sú

	„iní“/smiešni/čudní. #lyžičiačka #ableizmus

	 

	Yasmin Weatherheadová @YazzyWeathers 

	odpovedáte používateľovi @faktBielaPanna @AnómiaMajsterHry @EdLedKreslí

	A ešte stále sa nestretla so žiadnou skupinou zdravotne postihnutých, aby prediskutovala oprávnené obavy fanúšikov. #ableizmus

	 

	 

	Lepinov učeník @LepinovUčen1k

	odpovedáte používateľovi @YazzyWeathers @faktBielaPanna @EdLedKreslí @peroskrátkapíše @AnómiaMajsterHry

	A ty si ako postihnutá? Si suchozemská veľryba?

	 

	 

	Robinine poznámky o Pere spravodlivosti sa tam končili. Strike odložil papiere, hodil do seba zvyšok whisky, zahasil cigaretu, znova vzal do rúk mobil a začal skúmať Twitter Key Nivenovej.

	Všimol si, že Kea je pekná, a potom nechtiac palcom stlačil odkaz na jej blog na tumblr.

	Strike, ktorý o tumblr dovtedy nepočul, v prvej chvíli zmätene uvažoval, čo má vlastne pred sebou. Kein blog bol plný obrázkov a krátkych útržkov. Niektoré pochádzali z iných účtov, iné napísala alebo nakreslila ona sama. V hornej časti bol obrázok množstva strieborných lyžičiek a krátky text:

	 

	Postihnutá umelkyňa – milovníčka módy, hudby a vtákov – život sa teraz krúti hlavne okolo mojej choroby.

	CF – fibromyalgia – syndróm posturálnej tachykardie – alodýnia – potrebujem viac lyžičiek…

	 

	Strike netušil, s čím súvisí narážka na lyžičky, no predpokladal, že je to len nejaká fráza z preňho neznámej knihy alebo filmu. Prečítal si Kein blog o tom, ako sa musela vrátiť k matke, a potom si prezrel ukážky jej umeleckých diel, ktoré boli výrazne ovplyvnené anime. Natrafil aj na množstvo výrokov o chronických ochoreniach z iných blogov („najhoršie je stráviť fakt, že niektoré veci sa nedajú vyliečiť pozitívnym myslením“, „nie je ľahké vzdať sa toho, kým ste mohli byť“) a veľa citátov, zvyčajne s pozadím nejakej pastelovej farby:

	 

	Keď bodneš do tela, ono sa zahojí, ale keď zraníš srdce, rana v ňom zostane na celý život. – Mineko Iwasakiová

	 

	Keď niekomu darujete celé svoje srdce a on ho nechce, nemôžete si ho vziať späť. Je navždy preč. – Sylvia Plathová

	 

	Zmeny sa mihajú okolo mňa ako sen, nespievam, nemodlím sa;

	a ty si ako jedovatý strom,

	ktorý mi ukradol život. – Elizabeth Siddalová

	 

	Strike čítal ďalej, až kým nenašiel zopár krátkych textov, ktoré napísala samotná Kea.

	 

	Moja matka, ktorá chová papagáje a je alergická na perie, nadáva na moje zlé životné rozhodnutia. Okej, Karen.

	 

	Trocha nižšie stálo:

	 

	Je v pohode „nepracovať“ alebo „nedosahovať výsledky“. Pocit viny, že nedokážete ani jedno z toho, je výsledkom internalizovaného kapitalizmu.

	 

	Je v pohode žiadať o úľavy. Vaše vyhodnotenie potrieb vlastného tela by nemalo závisieť od toho, ako „choro“ vyzeráte podľa iných ľudí.

	 

	Je v pohode používať pomôcku na chodenie, ak vám uľahčuje život, aj keď vám ju nepredpísal alebo neodporučil lekár.

	 

	Strikeov pohľad nevedomky zablúdil k zásuvke, kde mal skladaciu paličku, ktorú mu Robin kúpila v čase, keď mu amputovaná noha robila také ťažkosti, že ledva chodil. Používal ju nerád: po prvé preto, lebo palička bola ďalším výrazným prvkom jeho beztak dosť výrazného zovňajšku a hrozilo, že ho ľudia začnú spoznávať, a po druhé preto, lebo vyvolávala otázky a súcit, čo vo všeobecnosti považoval za nežiaduce.

	Zatvoril Kein blog na tumblr, ktorý mu pripadal nepríťažlivo precitlivený, a ešte chvíľu nehybne ležal na posteli a pozeral do stropu. Napokon vstal a odkrivkal do kúpeľne. Pri močení si spomenul, že aj Charlotte mu v minulosti darovala paličku: starožitnú, zo španielskej trsti so striebornou rukoväťou. Tvrdila, že predtým patrila jej prastarému otcovi, ale ktovie, či to bola pravda; rovnako dobre ju mohla kúpiť v starožitníctve. V každom prípade bola nepoužiteľná, pre Strikea prikrátka, a keď sa definitívne rozišli, Charlotte si ju nechala.

	Strike civel na stenu kúpeľne a čakal, kým sa mu vyprázdni mechúr. Nadobudol pocit, že má na jazyku aforizmus o tom, čo v ťažkých časoch pôsobí príťažlivo v porovnaní s tým, čo človek naozaj potrebuje, a čo je cenné v protiklade k tomu, čo veľa stojí, ale jeho unavený mozog spomalený alkoholom odmietal vymýšľať uhladené frázy. Radšej sa teda sústredil na praktickejšie otázky: odopol si protézu, nakrémoval kýpeť a padol do postele.

	Ak môžem klamať srdce starou útechou, 

	že na lásku sa dá aj zabudnúť,

	nie je to lepšie?

	Adah Isaacs Menkenová

	Ja

	 

	 

	 

	Šampanské a rozhovor s Ilsou Robin nakrátko rozveselili, no keď sa taxíkom vracala domov, cítila, ako jej nálada znova klesá. Dozvuky z odhalenia, že Strike má vzťah, boli ako neustále údery do brucha. Ilsa jej chcela dať nádej: nádej, že Strike sa zázračne zmení a zatúži po skutočnom vzťahu so ženou, ktorú nazýval svojou najlepšou priateľkou. To by však ohrozilo chod agentúry a jeho sparťanský, sebestačný život v podkrovnom byte, pričom Strike nikdy nedal najavo ani najmenší náznak túžby vymeniť ho za menej osamelú existenciu. Ilsa síce Strikea poznala už dlho, ale Robin tušila, že muža, ktorým bol teraz, pozná lepšie ako jeho dávna kamarátka. Nehľadiac na to, či Ilsa uhádla dôvod, pre ktorý tajil vzťah s Madeline, pramenil z detektívovho zvyku oddeľovať od seba jednotlivé súčasti jeho života a Robin pochybovala, že by sa toho Strike niekedy vzdal.

	Civela z okna taxíka a sledovala, ako sa okolo nej mihajú tmavé obchody. Niektorým nad stmavnutými oknami ešte stále žiarili neónové nápisy. Musíš sa skrátka odľúbiť. Inak to nepôjde, povedala si v duchu.

	Netušila však, ako sa to robí. Pri bývalom manželovi sa nemusela vôbec snažiť: láska z nej pomaly vyprchávala v dôsledku nekompatibility zakrývanej okolnosťami, až si napokon uvedomila, že celkom zmizla, a jeho zrada ju oslobodila.

	Z rádia v taxíku sa akoby naschvál ozvali prvé tóny piesne Wherever You Will Go od kapely The Calling. S Matthewom to bola ich spoločná pieseň, prvý tanec na svadbe, a hoci sa snažila brať tú zhodu okolností s humorom, do očí sa jej tisli slzy. Pieseň hrala, aj keď prestala tancovať a vybehla za Strikeom, ktorý odišiel z hostiny, čím predurčila osud (teda aspoň spätne mala taký pocit) svojho krátkeho, na zánik odsúdeného manželstva.

	 

	Run away with my heart,      Uteč s mojím srdcom,

	Run away with my hope,      uteč s mojou nádejou,

	Run away with my love…      Uteč s mojou láskou…

	 

	„Smiešne,“ zašepkala si Robin sama pre seba a utrela si slzy. A potom urobila to isté, čo pred hodinou jej obchodný partner: sústredila sa na prácu, ktorá pre ňu predstavovala lepšie útočisko ako alkohol.

	Otvorila Twitter a všimla si, že jej prišli ďalšie dve súkromné správy od flirtujúceho @jbaldw1n1>>.

	 

	@jbaldw1n1>> Ani neodpovieš?

	 

	@jbaldw1n1>>

	Tak si naser, ty snobská suka.

	 

	 

	Robin zatvorila súkromné správy, skontrolovala účet Anómie a zistila, že kým bola v reštaurácii, pribudol jeden nový tweet.

	 

	 

	Anómia

	@AnómiaMajsterHry

	 

	Až takto záleží „ochrancovi plameňa“ na Atramentovočiernom srdci a jeho fanúšikoch.

	 

	 

	 

	23.15      10. apríla 2015

	 

	 

	Robin už strávila vo svete fanúšikov Atramentovočierneho srdca toľko času, že vedela predvídať, aký rozruch vyvolá Anómiin retweet Grantových slov.

	 

	DrekJeMojeDuchovnéZviera @hrajDrekovuhru 

	odpovedáte používateľovi @AnómiaMajsterHry @gledwell101 

	Skurvený kkt ani nevie správne napísať názov.

	 

	 

	Belle @Hell5!Bell5!

	odpovedáte používateľovi @AnómiaMajsterHry @gledwell101

	Skús aspoň správne napísať názov, ty debil.

	 

	Lepinov učeník @LepinovUčen1k

	odpovedáte používateľovi @AnómiaMajsterHry @gledwell101 

	Hej, Chrochtoš, tvoja žena vyzerá ako to, čo zostane vo vedre po liposukcii.

	 

	Čierne Srdco @sammitchywoo

	odpovedáte používateľovi @AnómiaMajsterHry @gledwell101 

	Počúvame Josha, nie teba. On aspoň pozná názov. #nieMaverick #StojímPriJoshovi

	 

	 

	Zozo @srdiečko28

	odpovedáte používateľovi @AnómiaMajsterHry @gledwell101

	Bože , josh zasa tweetuje . Josh žiada ľudí , aby neútočili na Ledwellovcov .

	 

	 

	Lepinov učeník @LepinovUčen1k

	odpovedáte používateľovi @srdiečko28 @faktJoshBlay @AnómiaMajsterHry @gledwell101

	To nie je on, on je teraz ako živá mŕtvola. Bude to nejaký PR čuráčik z firmy Maverick.

	 

	Pouličné lampy vrhali na sedadlo taxíka a displej Robininho mobilu mihotavé oranžové pruhy. Robin zaplavil náhly odpor voči Twitteru, zatvorila aplikáciu a namiesto toho sa pokúsila znova dostať do Drekovej hry, ale márne. Pri pohľade na to, ako sa Srdco usmieva a krčí plecami, dospela k záveru, že Strike mal pravdu: Anómiiným cieľom bolo nevpustiť do hry nikoho nového.

	Vtom jej znenazdajky zišlo na um riešenie ich problému, akoby jej ho pošepkal do ucha jeden z dévov, ktorých spomínal Allan Yeoman. Do hry by sa mohli dostať ako niekto, kto v nej nebol nový. Depresia zmizla pod náhlym prívalom adrenalínu. Robin sa pokúsila rozpamätať na rozpis na tento večer. Barclay sledoval Cardewa a Shah Montgomeryho, takže Midge je určite zavesená na Namotávačovi. Vyťukala jej číslo a Midge zdvihla po druhom zazvonení.

	„Čo sa deje?“

	„Super, ešte si hore.“

	„Áno, v Belgravii s bandou chujov.“

	„Midge, potrebujem od teba láskavosť. Ak to bude niečo stáť, agentúra ti to preplatí.“

	„Pokračuj.“

	„So Strikeom sme sa stále nedokázali dostať do Anómiinej hry. Zdá sa, že neprijímajú nových hráčov. Napadlo mi teda…“

	„Robin,“ prerušila ju Midge, „len nech to nie je to, čo si myslím.“

	„Zrejme to bude ono.“

	Pred taxíkom zastavilo policajné auto; vyzeralo to na následky bitky. Pred barom stál hlúčik ľudí a muž na zemi sa držal za hlavu. Na chodníku okolo neho sa lesklo rozbité sklo.

	Midge zastonala Robin do ucha. „Doriti, Robin.“

	„Hrala Beth tú hru aj vtedy, keď ste sa rozišli?“

	„Už nie až tak. Myslím, že ju začínala nudiť.“

	„No,“ povedala Robin, „to je z nášho pohľadu ideálne.“

	„Z tvojho pohľadu možno áno, ale ja som dúfala, že s ňou už nikdy neprehovorím.“

	„Môžeme jej niečo ponúknuť na výmenu za prihlasovacie údaje?“ Nasledovala ďalšia dlhšia odmlka.

	„Vy nie,“ zamrmlala napokon Midge, „ale ja by som asi mohla.“

	„Nechcem, aby si šla do niečoho, čo je ti nepríjemné,“ povedala Robin a prekrížila si prsty voľnej ruky.

	„Nebude mi to nepríjemné, len ma bude štvať, že som jej dala, čo chcela.“

	„O čo ide?“

	„Keď sme sa rozišli, nechala som si starožitné zrkadlo. Zbožňovala ho.“

	„Mohli by sme ti kúpiť nové,“ navrhla Robin.

	„Nechcem nové, ja ho neznášam. Nechala som si ho len preto, lebo ho hrozne chcela a ja som zaň zaplatila,“ vysvetlila Midge a hlasno si vzdychla.

	„Dobre, uvidím, čo sa dá robiť.“

	„Midge, ani neviem, ako ti poďakovať,“ uzavrela s úsmevom Robin. Keď Midge zložila, Robin znova otvorila Twitter, aj keď ho pred chvíľou zatvorila.

	Ešte stále prichádzali reakcie na Anómiin retweet Grantovej nešťastnej chyby.

	 

	Syslica Soph @JaSomČierneSrdce 

	odpovedáte používateľovi @AnómiaMajsterHry @gledwell101

	Ak bude všetko riadiť ten tupý čurák, #AtramentovočierneSrdceSkončilo

	 

	Brat Ultima Thule @UltimaBro88 

	odpovedáte používateoľovi @AnómiaMajsterHry @gledwell101

	#NechJeWallyZasaDrek

	 

	Algernon Gizzard Esq @Gizzard_Al 

	odpovedáte používateľovi @AnómiaMajsterHry @gledwell101

	Hej, Anómia, nabudúce treba zabiť Chrochtoša.

	Potkan je skrátka užívateľ.

	Neplatí nájomnéa

	 žiadna reč o povinnostiach

	ním vôbec nepohne.

	Emily  Dickinsonová

	Potkan

	 

	 

	 

	Čety v rámci hry medzi všetkými ôsmimi 

	moderátormi Drekovej hry

	 

	 

	<Moderátorská miestnosť>

	 

	<10. apríl 2015 23.29>

	 

	<Anómia, Vilepechora, BielaPanna, Zloduch1, Srdcovka, Červ28>

	 

	Anómia: Tak sú tu všetci?

	 

	Červ28: Morehouse tu nie je

	 

	Srdcovka: Ani LordDrek

	 

	Anómia: Okej počkáme lebo chcem aby si to prečítali všetci

	 

	Anómia: Videli ste čo práve urobil Chrochtoš na Twitteri?

	 

	<Otvorila sa nová

	súkromná miestnosť>

	 

	<10. apríl 2015 23.29>

	 

	<Morehouse pozýva Anómiu>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	<Otvorila sa nová

	súkromná miestnosť>

	 

	<10. apríl 2015 23.29>

	 

	<LordDrek pozýva Vilepechoru>

	 

	LordDrek: Čo je to s tebou doriti?

	 

	LordDrek: Si ožratý?

	 

	>

	 

	>

	 

	<Vilepechora vstúpi do miestnosti>

	 

	Vilepechora: Čo sa

	deje?

	 

	Vilepechora: Ako sa

	pomýlil v názve?

	 

	Červ28: Josh chcel

	aby sme ho neha li tak

	 

	Vilepechora: Odkedy je

	Josh taký nežný?

	 

	Červ28: ?

	 

	Vilepechora: „Neha “

	Alebo ako píšeš ty

	„ neha “

	 

	Zloduch1: Strč sa

	a daj Červovi pokoj Vilepechora

	 

	Srdcovka: Josh je na tom určite už oveľa lepšie keď tweetuje

	 

	Zloduch1: Možno poprosil sestričku alebo niekoho iného nech to urobí zaňho

	 

	Zloduch1: No tak Anómia už nás toľko nenapínaj nie sme

	v Superstar

	 

	Červ28: Heh

	 

	>

	 

	>

	 

	>

	 

	Srdcovka: Je hrozné že Grant Ledwell bude mať takú moc nad Srdcom keď nevie správne napísať ani názov

	 

	>

	 

	<Anómia vstúpi do miestnosti>

	 

	Anómia: V moderátorskej miestnosti je stretnutie pridaj sa

	k nám

	 

	Morehouse: Prečo

	si ešte stále nevykopol Vilepechoru a LordaDreka ako si sľuboval?

	 

	Anómia: Sľúbil som že si ich preklepnem

	 

	Anómia: Preklepol som ich a nie sú členovia Halveningu

	 

	Morehouse: Ako si si

	ich preklepol?

	 

	Anómia: Vypočul som ich

	 

	Morehouse: Preboha a čo si čakal?

	Priznanie?

	 

	Morehouse: Pozrel som sa kto bol kedy prihlásený

	V čase vraždy tu nebol ani jeden z nich

	 

	Anómia: Ani ty si tu nebol a nezdá sa mi že by ťa niekto obviňoval z vraždy Ledwellovej

	 

	Morehouse: Čo povedali o tom spise?

	 

	LordDrek: Si opitý?

	 

	>

	 

	Vilepechora: Heh hej

	 

	LordDrek: Čo to kurva predvádzaš na Twitteri?

	 

	Vilepechora: Čo máš na mysli?

	 

	LordDrek: To že Anómia má nabudúce zabiť Granta Ledwella

	 

	LordDrek: Kriste

	v tejto hre na seba nemáme upozorňovať

	 

	LordDrek: A človek nemusí byť génius aby prekukol to tvoje „Al Gizzard“

	 

	Vilepechora: Nie si nejaký paranoidný?

	 

	LordDrek: Nie som paranoidný  Práve som sa bavil s Eihwazom Popoludní ho vypočúvali fízli

	 

	Vilepechora: Doriti prečo?

	 

	LordDrek: Buď nás infiltrovali alebo znova hackli  lebo z ich otázok usúdil že ho podozrievajú z výroby bomby

	 

	Vilepechora: Ten chuj určite trepal v krčme niečo o výbušninách alebo čo

	 

	Srdcovka: Ktovie aký bude film keď za ním bude stáť on

	 

	Zloduch1: Nebude za ním stáť len on Nezabúdaj na Josha

	 

	Červ28: Ľudia

	z Mavericku by sa mali stretnúť s fanúšikmi

	a vypočuť si      ako by mal film vyzerať podľa nás

	 

	Srdcovka: Hej

	 

	BielaPanna: To sa však nikdy nestane

	 

	<LordDrek vstúpi do miestnosti>

	 

	LordDrek: Prepáčte že meškám práve som

	prišiel domov z práce

	 

	Srdcovka: Ahoj LordDrek xxx

	 

	LordDrek: Ahoj Srdcovka

	 

	Anómia: Dobre sme všetci?

	 

	Anómia: Okej ten nešťastný incident Granta Ledwella

	s názvom len dokazuje že už nemá zmysel vystupovať prívetivo

	 

	Zloduch1: Doteraz to bolo z tvojej strany prívetivé vystupovanie?!

	 

	Anómia: Domnievali sa že je to pravda

	 

	Morehouse: Hlúposť snažili sa poštvať fanúšikov proti Ledwellovej aby jej začali všetci nadávať

	 

	Anómia: Vraveli len

	to čo si myslí väčšina fanúšikov Bola to zištná krava A ty

	si posadnutý sprostým Halveningom

	 

	Morehouse: Kristepane aj ty by si mal byť

	 

	Anómia: Poď

	do moderátorskej miestnosti práve im vysvetľujem čo

	plánujem na Comic Con

	 

	Morehouse: Strč sa aj so svojím plánom ešte som neskončil

	 

	<Anómia odíde z miestnosti>

	 

	<Morehouse odíde z miestnosti>

	 

	<Súkromná miestnosť sa

	zatvorila>

	 

	LordDrek: Nech urobil čokoľvek nepotrebujem aby si verejne spájal svoju prezývku

	v Halveningu s touto

	hrou

	 

	>

	 

	>

	 

	Vilepechora: Okej

	vymazal som ten tweet

	 

	LordDrek: Vymaž celý účet ty kokot!

	 

	<Vilepechora odíde z miestnosti>

	 

	<LordDrek odíde z miestnosti>

	 

	<Súkromná miestnosť sa

	zatvorila>

	 

	Anómia: Je načase začať terorizovať Chrochtoša aj tých čurákov

	z Mavericka

	 

	Zloduch1: Ako?

	 

	Anómia: Potrebujeme aby na Comic Con prišlo čo najviac ľudí v tričkách Drekovej hry

	 

	Anómia: Ukážeme im že práve hra je epicentrom fanúšikovskej základne

	 

	Anómia: A akýkoľvek pokus zrušiť nás bude znamenať obrovský protiútok na nich a ich nahovno film

	 

	<Morehouse vstúpi do miestnosti>

	 

	Červ28: Ale ako

	dodržíme pravidlo číslo

	14      keď tam všetci

	prídeme ?

	 

	Anómia: Žiadne mená ani iné osobné informácie

	A prídeme v maskách

	 

	LordDrek: To znie

	vzrušujúco Ako orgie

	 

	Srdcovka: Heh

	 

	Morehouse: Chcem sa porozprávať

	o Halveningu

	 

	Anómia: Kriste Morehouse kašli už na to

	 

	Morehouse: Myslím že tu máme dvoch členov Halveningu a chcem

	aby vypadli z tejto hry a už sa nevracali

	 

	>

	 

	LordDrek: Predpokladám že narážaš na mňa

	a Vilepechoru

	 

	Morehouse: Presne tak

	 

	LordDrek: Už sme

	sa o tom rozprávali

	s Anómiou Uznáva že

	sme sa len pomýlili Morehouse: To určite Vilepechora: Naozaj

	Vilepechora: Dokonca sme vôbec nevedeli čo je Halvening

	až kým sme si nevypočuli vysvetlenie od Anómie

	 

	Vilepechora: Má prehľad vo všetkých veciach na dark webe

	 

	Vilepechora: Podľa nás si tú mačetu a taser kúpil za bitcoiny

	 

	<Otvorila sa nová

	súkromná miestnosť>

	 

	<10. apríla 2015

	23.37>

	 

	<Srdcovka pozýva Morehousea>

	 

	Srdcovka: Morehouse drahý nerob to prosím

	 

	Srdcovka: Neexistuje že LordDrek je

	z Halveningu!

	 

	Srdcovka: Prosím nehovor Anómii že to viem lebo som porušila pravidlo číslo 14 ale LordDrek je černoch!

	 

	Srdcovka: Tak ako by mohol byť zástancom nadradenosti bielej rasy?

	 

	>

	 

	>

	 

	>

	 

	>

	 

	Srdcovka: Morehouse?

	 

	 

	Červ28: Ako o tom môžeš >

	žartovať ?

	>

	Zloduch1: Choď do riti Vilepechora!      >

	 

	Zloduch1: Niekto      >

	zavraždil človeka a ty

	o tom žartuješ!      >

	 

	 

	<Otvorila sa nová

	súkromná miestnosť>

	 

	<10. apríla 2015 23.41>

	 

	<LordDrek pozýva Vilepechoru>

	 

	<Vilepechora vstúpi do miestnosti>

	 

	Zloduch1: Morehouse má úplnú pravdu Keby ste sa len pomýlili po tom čo sa stalo Ledwellovej a Blayovi by ste sa od hanby zakopali pod zem ale vy sa na tom smejete

	Podľa mňa to nebol len

	omyl

	 

	<Zloduch1 odíde z miestnosti>

	 

	Anómia: Udobril si sa so Zloduchom1 Morehouse?

	 

	Anómia: Zasa si vypisujete v súkromnej miestnosti ako

	za starých dobrých čias?

	 

	Morehouse: Buď zostane LordDrek a Vile alebo ja Anómia

	 

	<Morehouse odíde z miestnosti>

	 

	>

	 

	>

	 

	>

	 

	>

	 

	>

	 

	>

	 

	LordDrek: Ak naša prítomnosť kazí všetkým ostatným hru odídeme

	 

	<Srdcovka odíde z miestnosti>

	 

	<Súkromná miestnosť sa

	zatvorila>

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	<Otvorila sa nová

	súkromná miestnosť>

	 

	<10. apríla 2015 23.46>

	 

	<BielaPanna pozýva Morehousea>

	 

	BielaPanna: Si môj hrdina

	 

	<Morehouse vstúpi do miestnosti>

	 

	BielaPanna: Je to presne to čo sa my ostatní bojíme povedať

	 

	LordDrek: DRŽ UŽ KONEČNE HUBU!

	 

	LordDrek: Nežartujem

	 

	LordDrek: Povedz mi pravdu Rozprával si sa s Anómiou o bitcoinoch?

	 

	>

	 

	>

	 

	Vilepechora: Hej trocha

	 

	LordDrek: Ty čurák

	sprostý

	 

	LordDrek: Čo som ti vravel keď sme s tým začali? Sme len dvaja mizerní nerdi posadnutí prekliatym kresleným seriálom

	 

	LordDrek: Čo ešte si mu vysvetľoval?

	 

	Vilepechora: Nič…

	 

	LordDrek:

	Nepotrebujeme aby nás ten chuj Morehouse udal fízlom

	 

	LordDrek: Tak už buď ticho a postupuj ako ja

	 

	>

	 

	>

	 

	>

	 

	>

	 

	Srdcovka: Nebuď hlúpy! Morehouse sa správa absurdne!

	 

	LordDrek: Ale je spoluautor hry

	 

	LordDrek: A my sme len dvaja blbci podľa ktorých je Drekova hra super

	 

	Vilepechora: Hej

	 

	Srdcovka: Anómia povedz im že vieme že to nie je pravda!

	 

	LordDrek: Ak sa sem zajtra nebudeme vedieť prihlásiť budeme vedieť že ste nás vylúčili

	 

	<LordDrek odíde z miestnosti>

	 

	<Vilepechora odíde z miestnosti>

	 

	Srdcovka: To je

	bláznovstvo!

	 

	Srdcovka: Anómia

	vieš predsa že sa len pomýlili!

	 

	Srdcovka: Hádam nedovolíš Morehouseovi aby ťa vydieral?

	 

	Anómia: Jasné že

	nie

	 

	Srdcovka: Keby sme hlasovali proti nim by bol len Morehouse

	 

	Morehouse: Buď ja alebo oni a Anómia ma potrebuje oveľa viac ako ich

	 

	Morehouse: Bezo mňa by nič nedokázal Programuje totálne nahovno

	 

	Morehouse: Som taký nasratý že by som ti najradšej prezradil jeho totožnosť

	 

	BielaPanna: Nič mi

	nehovor

	 

	BielaPanna: Neskôr by si sa neznášal

	 

	BielaPanna: Napriek všetkému je to tvoj kamarát

	 

	Morehouse: Naozaj?

	 

	BielaPanna: Vravel

	si že ste k sebe mali

	blízko

	 

	Morehouse: V poslednom čase nie

	 

	>

	 

	Morehouse: Občas mám pocit že to urobil on

	 

	BielaPanna: Čo?

	 

	Morehouse: Čo myslíš?

	 

	>

	 

	BielaPanna: Ale no tak

	 

	BielaPanna: To je

	hlúposť

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	LordDrek: Ak zistím že si sa tu vyťahoval

	a vykladal Anómii ako sa dá všeličo zohnať bez toho aby si po sebe zanechal stopy…

	 

	Vilepechora: Nič také

	 

	LordDrek: Dúfam že je

	to tak

	 

	Vilepechora: Naozaj

	 

	>

	 

	LordDrek: Uvidíme sa

	zajtra u našich

	 

	Srdcovka: Ty nie však Červ?

	 

	Červ28: Neviem

	 

	Srdcovka: Červ nemôžeme ich vyhodiť!

	 

	Anómia: Čo myslíš tým

	„my“ Srdcovka?

	 

	Srdcovka: Myslím

	všetkých moderátorov

	 

	Anómia: Nespomínam si že by si vytvorila túto hru

	 

	Srdcovka: Viem nechcela som naznačiť nič podobné Prepáč Anómia

	 

	>

	 

	Červ28: Lorddrek

	a Vielpachora sa však zachovali divne

	 

	Červ28: Ukázali nám celý spis a nič z neho nebola pravda

	 

	Srdcovka: Bol to omyl

	 

	Červ28: Ale odkaiľ mali

	tie maily ?

	 

	Srdcovka: Ak aj Ledwellová nebola Anómia ešte to neznamená že tie maily neboli skutočné

	 

	Červ28: Viem      že máš

	rada Lordadreka

	ale čo ak to všetko nafingovali ?

	 

	BielaPanna: Prečo by to

	robil?

	 

	Morehouse: Doslova jediné na čom mu záleží je Drekova hra

	 

	Morehouse: Starať

	sa o ňu a byť vodcom fanúšikov na Twitteri

	 

	BielaPanna: To nie je motív

	 

	Morehouse: Nie pre

	normálneho človeka

	 

	>

	 

	>

	 

	Morehouse: Okej zabudni že som to napísal

	 

	Morehouse: V poslednom čase mám z neho skrátka divný pocit

	 

	Morehouse: Ako sa má tvoja mama?

	 

	BielaPanna: Okej

	 

	BielaPanna: Má za sebou tri dávky chemoterapie

	 

	BielaPanna: Začínajú jej vypadávať vlasy

	 

	BielaPanna: Ale ak to

	zaberie…

	 

	Morehouse: Hej Držím palce

	 

	BielaPanna: xxx

	 

	LordDrek: A ešte sa

	porozprávame

	 

	<LordDrek odíde z miestnosti>

	 

	<Vilepechora odíde z miestnosti>

	 

	<Súkromná miestnosť sa

	zatvorila>

	 

	Srdcovka: Ech strč sa Červ

	 

	<Červ28 odíde

	z miestnosti> Srdcovka: Kristepane

	>

	 

	>

	 

	>

	 

	>

	 

	>

	 

	Srdcovka: Anómia?

	 

	Anómia: Čo je?

	 

	Srdcovka: Čo urobíš s LordomDrekom

	a Vilepechorom?

	 

	>

	 

	>

	 

	>

	 

	>

	 

	Anómia: To je moja vec Ale Červ má pravdu naozaj máš nejako podozrivo rada LordaDreka

	 

	Srdcovka: Nemám!

	 

	Srdcovka: Teda mám ho rovnako rada ako vás ostatných

	 

	>

	 

	>

	 

	>

	 

	>

	 

	>

	 

	>

	 

	BielaPanna: Počuj viem že vyzniem hrozne neisto

	 

	BielaPanna: Ale nepíšeš si potajomky aj so Zloduchom1 však?

	 

	Morehouse: Jasné že nie Prečo sa pýtaš?

	 

	BielaPanna: Napadlo

	mi to keď Anómia v moderátorskej

	miestnosti spomenul ako ste si „vypisovali v súkromných miestnostiach“

	 

	BielaPanna:

	
Neprekážalo by mi keby

	si bol bi

	 

	Morehouse: Nie som bi som hetero a so Zloduchom1 som si

	v súkromnej miestnosti nepísal už vyše roka

	 

	BielaPanna: Okej!

	Z tých rečí som mala pocit že Zloduch1 ťa mal fakt rád

	 

	Morehouse: Nemal ma rád Určite nie tak ako si myslíš

	 

	Anómia: Takže si neporušila pravidlo číslo 14?

	 

	Srdcovka: Nie pravdaže nie!

	 

	>

	 

	>

	 

	Anómia: Červ28 má dnes večer moderovať

	 

	Srdcovka: Viem

	 

	Anómia: Práve ty si

	sa vyjadrila že sa má strčiť takže môžeš potiahnuť nočnú

	 

	Srdcovka: Anómia nemôžem ráno skoro vstávam!

	 

	Anómia: Nech ti to pripomína že ostatným nemáš čo rozkazovať To je moja úloha

	 

	Srdcovka: Prosím Anómia vstávam o šiestej!

	 

	Anómia: Smola

	 

	<Anómia odíde z miestnosti>

	 

	>

	 

	<Morehouse odíde z miestnosti>

	 

	>

	 

	>

	 

	BielaPanna: Chcem sa ťa opýtať ešte na niečo ale bojím sa že spanikáriš

	 

	Morehouse: Pýtaj sa

	 

	>

	 

	BielaPanna: Si nejako postihnutý?

	 

	>

	 

	>

	 

	>

	 

	>

	 

	>

	 

	Morehouse: Prečo sa ma na to pýtaš?

	 

	>

	 

	BielaPanna: Myšiačik vôbec by mi neprekážalo keby to tak bolo

	 

	Morehouse: Prečo ti to vôbec napadlo?

	 

	BielaPanna: Zloduch1 raz povedal niečo v tom zmysle

	 

	<Morehouse odíde z miestnosti>

	Mali sme mnoho postrehov

	 o Umení a Listoch,

	o Živote a Človeku. Hrdo a sebaisto 

	voľkali sme si v objektivite.

	Priatelia ani milenci nie, to je celkom od veci. 

	Len filozofi v bezpohlavnom bezpečí.

	Amy Levyová

	Filozofia

	 

	 

	 

	Uplynulo päť dní, kým sa Strike a Robin opäť stretli, a dovtedy komunikovali len prostredníctvom správ a mailov. Práve mailom Strike oznámil Robin, že agentúra prijala ďalší prípad: vyhrabať niečo, čo by zdiskreditovalo Jaga Rossa a čo by sa proti nemu dalo použiť, aby detektíva nezatiahol do svojho rozvodového konania. Keďže jej nevysvetlil, prečo by mal mať Jago pocit, že Strike sa nejako zaplietol s Charlotte, Robin mala znova o čom špekulovať, a hoci si len nedávno priznala, že sa do svojho obchodného partnera možno zaľúbila, v tej chvíli sa vedela dokonale vcítiť do žien, ktoré podľa Ilsiných slov vytáčal. Za normálnych okolností by mu zavolala, aby s ním prebrala najnovšie podrobnosti súvisiace s prípadom, ktoré jej telefonicky poskytol Ryan Murphy – zvláštny pohyb mobilu Edie Ledwellovej, ktorý po majiteľkinej smrti putoval z Highgateského cintorína do blízkosti rybníka v parku Hampstead Heath –, ale namiesto toho sa rozhodla odovzdať mu informácie takisto mailom.

	Medzitým sa Strike znova dostal do nie celkom neznámej situácie: mal pocit, že jeho život je len dlhým radom citových nárokov, ktoré nedokáže splniť, a fyzických požiadaviek, ktoré sotva zvláda. Zadný stehenný sval sa stále ozýval, a aj keď si dvakrát denne nanášal krém, kýpeť amputovanej nohy zostal zapálený. Vzhľadom na to, že práve jeho vinou pribudla agentúre ďalšia úloha, snažil sa odpracovať čo najviac hodín, aby Devovi a Midge zostal čas na Rossa. Nielenže si teda nemohol odopnúť protézu a oddychovať s ľadovým obkladom pritlačeným na kýpeť, čo by mu určite odporučil jeho lekár, ale musel dokonca odmietnuť pozvanie od Madeline, ktorá zohnala lístky na La fille mal gardée v Kráľovskej opere, a od Lucy, ktorá očakávala, že strávi víkend u nej doma v Bromley s nedávno ovdoveným strýkom Tedom. Ani jedna zo žien neskrývala sklamanie a nespokojnosť, keď im oznámil, že musí pracovať. Strike, ktorý mal balet oveľa menej rád ako svojho strýka, si pred jeho návratom do Cornwallu našiel čas aspoň na to, aby s Tedom skočil na kávu.

	 Výlety so svojím obľúbeným synovcom musel nateraz takisto odložiť. Strikeova rastúca náklonnosť k Jackovi ho prekvapila rovnako ako Lucy. Pred Jackovou hospitalizáciou, keď bol Strike nútený zastúpiť oboch rodičov, lebo sa zasekli v Taliansku, sa s tromi sestrinými synmi dobrovoľne nestretával. Z tejto traumatizujúcej náhodnej udalosti sa však vyvinul celkom nepredvídaný vzťah, ktorý počas nasledujúcich rokov ešte zosilnel. Strikeovi úprimne chýbali výlety s Jackom, ktoré sa zvyčajne týkali niečoho, čo zaujímalo oboch, teda vojenských záležitostí. Odkedy mal Jack vlastný mobil, občas si posielali vtipy alebo informácie, ktoré by ten druhý mohol oceniť. Jack nedávno strýkovi prezradil, že jeho projekt z obdobia prvej svetovej vojny sa bude týkať bitky pri Neuve Chapelle v roku 1915 (kde zohrala rozhodujúcu úlohu Kráľovská vojenská polícia, v ktorej slúžil aj Strike a do ktorej chcel neskôr vstúpiť aj Jack). Keďže práve Strike porozprával Jackovi celý príbeh bitky pri Neuve Chapelle, zaplavilo ho neznáme teplo nepriamej hrdosti a niekoľko minút uvažoval, či práve tento pocit vysvetľuje, prečo sa chcú ľudia rozmnožovať. Strike toto nutkanie osobne nikdy nemal.

	Všeobecný pocit záťaže sa ešte prehĺbil, keď si Strike v stredu večer uvedomil, že dva z troch termínov stretnutia, ktoré navrhla jeho nevlastná sestra Prudence, už uplynuli. Narýchlo jej napísal mail, v ktorom sa ospravedlnil, že sa neozval skôr, a pravdivo vysvetlil, že bol mimoriadne zaneprázdnený. Trocha neuvážene dodal, že sa s ňou pokúsi stretnúť v treťom navrhovanom termíne.

	Keď Robin vo štvrtok naobed vyzdvihla Strikea z kancelárie, v spätnom zrkadle starého Land Rovera si všimla, že jej partner kríva. Keďže však Strike nikdy nemal rád otázky o svojej nohe a ona sa naňho v tej chvíli beztak dosť hnevala, nahlas nepovedala nič.

	„Práve mi volala Katya.“ Strike sa pri nastupovaní do Land Rovera snažil nemyknúť od bolesti. „Miesto stretnutia sa zmenilo. Chce, aby sme šli k nej domov, nie do kaviarne, lebo jej dcéra ochorela a nešla do školy. Lisburne Road v Hampsteade. Môžem ťa navigovať.“

	„Okej,“ súhlasila odmerane Robin a pohla sa. „Pozri sa na tie papiere na palubnej doske. Tuším som našla to bratstvo, na ktoré sa polícia pýtala Wallyho Cardewa, a okrem toho som zistila niečo o Edinom mobile, čo by mohlo byť dôležité.“

	Strike sa načiahol po plastový fascikel a vytiahol z neho hárky papiera.

	Na prvom bola vytlačená webová stránka.

	 

	Bratstvo Ultima Thule (BUT)

	 

	„Človek by nemal na svojej ceste urobiť 

	ani na krok bez svojich zbraní;

	lebo nikdy nevie, či sa mu cestou nezíde kopija.“

	Hávamál

	 

	Bratstvo Ultima Thule je odhodlané brániť kultúrne hodnoty spájajúce severoeurópske národy: spravodlivosť, rasovú čistotu, osvietenské hodnoty a národnú suverenitu. Hlásime sa k vikingským ideálom sily, solidarity a bratstva. Žijeme podľa zákonov a zásad uvedených v Hávamále. Domnievame sa, že feminizmus a legalizácia homosexuality katastrofálne podkopali tradičnú rodinu aj širšiu spoločnosť. Podľa nášho názoru multikulturalizmus zlyhal. Podporujeme humánnu repatriáciu Židov  a ďalších nepôvodných etnických skupín zo všetkých severských krajín.

	 

	Ultima Thule

	Ultima Thule sa v staroveku nazývala pevnina na ďalekom severe, na samom konci známeho sveta. Ultima Thule bolo hlavné mesto Hyperborey – krajiny za severným vetrom. Nedávne archeologické nálezy potvrdzujú, že hominidi, ktorí ako prví osídlili arktické územia, pochádzali z ďalekého severu. Kolískou severských rás nie je Afrika, ale Ultima Thule.

	 

	Viera

	Bratstvo Ultima Thule vyznáva starobylé náboženstvo odinizmus. Odinizmus je starobylá viera severských rás, neskazená židovskými vplyvmi.

	 

	Publikácie

	BUT pravidelne vydáva texty o kľúčových otázkach súčasnosti. Zakladateľ bratstva Heimdall vydal dve knihy: Hávamál pre moderného muža a Ako znova nadobudnúť mužnosť.

	 

	Bratstvo

	BUT prijíma len mužov. Za nových bratov sa musia zaručiť dvaja existujúci členovia. Ak vás zaujímajú ďalšie informácie, napíšte na heimdall@#B_U_T.com.

	 

	Stretnutia

	Členovia BUT sa pravidelne stretávajú na politických zhromaždeniach a odinistických podujatiach.

	Sledujte BUT na Twitteri ako @#b_u_t a na Reddite ako r/Bratstvo

	-ultimathule

	 

	„Objavila som ho včera,“ povedal Robin s pohľadom upretým na cestu pred sebou, „vďaka tweetom vytlačeným na ďalšej strane. Pochádzajú spred troch rokov. Ich členovia sa netaja tým, že sú v Bratstve. Veľa z nich má vo svojom používateľskom mene ‚BUT‘ alebo ‚UT‘.“

	Z tweetov vyplynulo, že Wally Cardew upútal pozornosť Bratstva Ultima Thule videom „Koláčiky“, pre ktoré ho vyhodili z Atramentovočierneho srdca.

	 

	Bratstvo Ultima Thule

	@#B_U_T

	 

	Fakt najvtipnejšia vec, akú tento rok uvidíte. www.YouTube/DrekPečieKoláčiky

	21.06      12. marca 2012

	 

	 

	 

	 

	Arlene @kráľovnáarleene 

	odpovedáte používateľovi @#B_U_T

	Ak si myslíte, že zosmiešňovať holokaust je vtipné, ste fakt odporní.

	 

	SQ @#B_U_T_Quince

	odpovedáte používateľovi @kráľovnáarleene @#B_U_T 

	Zosmiešňujú tých, ktorým robí dobre, keď sa nad všetkým pohoršujú, a najradšej by kontrolovali každý sprostý vtip, ty krava.

	 

	Wally Cardew @Ten_Wally_Cardew 

	odpovedáte používateľovi @#B_U_T_Quince @kráľovnáarleene @#B_U_T

	Presne tak. Robíme si srandu z bojovníčok za sociálnu spravodlivosť, ktoré vidia všade nacizmus.

	 

	Strike obrátil stranu.

	 

	Anómia

	@AnómiaMajsterHry

	 

	Pažroška sa chystá vyhodiť @Ten_Wally_Cardew ako Dreka. @faktJoshBlay údajne nechce, aby odišiel.

	 

	Podpíšte petíciu #NechJeWallyDrek https://www.change.org/NechJeWallyDrek

	19.27      15. marca 2012

	 

	Zozo @srdiečko28

	odpovedáte používateľovi @AnómiaMajsterHry

	Nieeeeeeeeeeeeeee #NechJeWallyDrek

	 

	Terence Ryder @Ultima_Brat_14 

	odpovedáte používateľovi @AnómiaMajsterHry 

	To snáď nie je pravda #NechJeWallyDrek

	 

	Pero spravodlivosti @peroskrátkapíše 

	odpovedáte používateľovi @AnómiaMajsterHry

	Nesúhlasím s mnohými Ledwellovej rozhodnutiami, ale treba uznať, že @Ten_Wally_Cardew jej v podstate nedal na výber.

	 

	Algernon Gizzard Esq @Gizzard_Al 

	odpovedáte používateľovi @peroskrátkapíše @AnómiaMajsterHry

	Choď do riti, ty čurák. Wally je doslova jediná dobrá vec v celom tom sprostom seriáli.

	 

	Pero spravodlivosti @peroskrátkapíše

	odpovedáte používateľovi @Gizzard_Al @AnómiaMajsterHry

	Jasné, ak slovom „dobrý“ myslíš „doslova nácek“.

	 

	 

	Wally Cardew @Ten_Wally_Cardew 

	odpovedáte používateľovi @AnómiaMajsterHry 

	Až od teba sa dozvedám, že ma vyhodia.

	 

	Anómia @AnómiaMajsterHry

	odpovedáte používateľovi @Ten_Wally_Cardew

	Mrzí ma, že si sa to dozvedel odo mňa. #EduškaPažroška začína mať pocit, že si príliš slávny. A Pažrošku predsa nemôže nikto zatieniť.

	 

	Kráľ Ultima Thule @Heimd&ll88 

	odpovedáte používateľovi @Ten_Wally_Cardew @AnómiaMajsterHry

	To máš za to, že pracuješ pre bojovníčku za sociálnu spravodlivosť, kámo. Pozri si www.bratstvoultimathule.com

	 

	 

	„Takže informácia o Cardewovom vyhodení sa dostala skôr k Anómii ako k nemu?“ opýtal sa Strike. „A potom sa ho vodca Bratstva pokúsil naverbovať?“

	„Pokúsil sa o to dvakrát,“ povedala Robin. „Prečítaj si zvyšné tweety.“

	 

	Bratstvo Ultima Thule @#B_U_T @Ten_Wally_Cardew

	 

	Pozri si našu reakciu na tvoje vyhodenie. www.BratstvoUltimaThule/Vyhodenie…

	20.03      18. marca 2012

	 

	Wally Cardew @Ten_Wally_Cardew 

	odpovedáte používateľovi @#B_U_T

	Hej, dobre ste to zhrnuli, vďaka za podporu.

	 

	 

	 

	Bratstvo Ultima Thule @#B_U_T 

	odpovedáte používateľovi @Ten_Wally_Cardew

	Sme tvoji veľkí fanúšikovia. Bolo by skvelé, keby sme sa mohli stretnúť. Kontaktuj ma tu alebo na @Heimd&ll88.

	 

	 

	„Dobrá práca, že si to našla,“ povedal Strike. „Bolo to naposledy, keď Bratstvo komunikovalo s Wallym na Twitteri? Pred tromi rokmi?“

	„Myslím, že áno. Nič iné som si nevšimla.“

	„Možno sa ich vzťah ďalej rozvíjal v reálnom živote. Čítala si, čo napísalo Bratstvo o Wallyho vyhodení?“ dodal a overil si, či daný text nie je vo fascikli.

	„Áno,“ prisvedčila Robin, „ale nepovedali nič nové. Zredukovali to na nasledovné: Wallyho diskriminovali, lebo bol biely heterosexuálny muž, feminacistky sa snažia ovládnuť svet a človek už nemôže ani zavtipkovať o upaľovaní Židov bez toho, aby si poňho neprišla myšlienková polícia.“

	Auto vyšlo na Tottenham Court Road.

	„Nebude ti prekážať, ak si zapálim?“ opýtal sa úctivo Strike vzhľadom na Robinin rozhodne odmeraný postoj. Za normálnych okolností by sa to neopýtal, keďže v odkladacej priehradke nosila plechovku, ktorú používal ako popolník.

	„Nie,“ odvetila. „Je podľa teba možné, že Bratstvo Ultima Thule a Halvening…?“

	„Je verejná a tajná tvár tej istej organizácie?“

	„Presne tak.“

	„Podľa mňa je to dosť možné,“ vyhlásil Strike a opatrne vyfúkol dym z okna. „Bratstvo slúži ako náborový nástroj a členovia z tvrdého jadra postúpia do militantného krídla.“

	Strike sa dostal na poslednú vytlačenú stranu, na ktorej bol krátky úryvok z online rozhovoru s Edie Ledwellovou z roku 2011, ktorý bol zverejnený na webovej stránke s názvom Ženy, ktoré tvoria.

	 

	ZKT: Ako vyzerá váš bežný deň?

	Edie: Nemám niečo ako typický deň. Prvou veľkou úlohou je dostať Josha z postele. Potom však často pracujeme aj do tretej alebo štvrtej ráno, takže asi má nárok na dlhý spánok.

	ZKT: A ako si delíte prácu?

	Edie: Ja zvyknem vymyslieť príbeh každej epizódy, no Josh vždy prihodí zopár nápadov, ktoré potom použijem, rozviniem a tak. Animujeme obaja: on robí Srdca, Straku a lorda a lady Dyvno-Grobovcov, ja zasa Dreka, Červa a BieluPannu.

	ZKT: Vyvíjal sa tento postup alebo je stále rovnaký?

	Edie: Pracujeme trocha usporiadanejšie. Začala som si zapisovať nápady a pripomienky do mobilu namiesto na útržky papiera, ktoré hneď stratím alebo omylom vyhodím.

	 

	„Nápady si zapisovala do mobilu,“ zamrmlal Strike. „Zaujímavé… Čudoval som sa, prečo vrah ukradol mobily. Predvídateľná odpoveď znela, že nechcel, aby polícia zistila, s kým volali, skôr ako ich napadol na cintoríne, čo by však znamenalo, že vrahovi nedošlo, že polícia dokáže tie informácie získať aj inak. Ak bolo motívom zmocniť sa jej nápadov, lepšie to zapadá do mojej druhej teórie.“

	„A tá je aká?“

	„Že tie mobily vnímal ako trofeje,“ povedal Strike. „Aj Mark Chapman si dal pred Lennonovou vraždou podpísať album.“

	Robin prebehol po chrbte mráz.

	Pokračovali v ceste cez Camden. Strike fajčil a vyfukoval dym z okna. Uvažoval, prečo sa Robin správa tak chladne. Keď sa s ním nejaká žena prestala rozprávať, zvyčajne vedel uhádnuť, čo vykonal. Keď jej Charlotte tak šikovne oznámila, že chodí s Madeline, v hlase jej zachytil napätý tón, ale po návšteve bývalej ho tak pohltila vlastná zmes zlosti, rozpakov a obáv, že mu v hlave nezostal priestor na analýzy Robininých pocitov. Súvisí jej vytrvalá odmeranosť s tým, že jej ako údajný najlepší priateľ nespomenul, že s niekým chodí, a teda pramení z urazenej pýchy, že sa o tom dozvedela posledná? Alebo je naštvaná, že im napriek vysokej pracovnej záťaži pribudol ďalší prípad, a navyše taký, ktorý možno (nespravodlivo) považovala za jeho problém? Alebo – bolo mu jasné, že už len položením tej otázky sa dopúšťa rovnakej domýšľavosti, ktorá ho pred Ritzom priviedla k domnienke, že by mohla uvítať jeho pokus o bozk – skrátka žiarlila?

	„Stále sa neviem dostať do tej sprostej hry,“ povedal, len aby prerušil ticho.

	„Ani ja nie,“ odvetila Robin.

	Strikeovi ešte nepovedala o svojom nápade použiť prihlasovacie údaje Midgeinej bývalej frajerky: čiastočne preto, lebo Midge sa jej zatiaľ neozvala a ona nechcela sľúbiť niečo, čo potom nedokáže splniť, ale (úprimne povedané) aj preto, lebo nevidela dôvod, prečo by mal byť Strike jediným, kto má tajomstvá.

	„Mimochodom, prečítal som si tvoje poznámky o Pere spravodlivosti,“ pokračoval Strike a odklepol popol z okna. „Rozhodne by sme sa mali opýtať Katye Upcottovej, čo vie o Pere a o Kei Nivenovej… Tadiaľto rovno,“ dodal, keď vošli na Parkhill Road, „a o necelý kilometer doľava.“

	Zvyšok cesty prebehol v tichosti.

	Pomaly spoznal rozum ťažkopádny, 

	že tiež do toho raja rozkoše 

	nepatrí, že len, ako hlúpe dieťa,

	najviac zla pácha, keď chce najviac ľúbiť. 

	A ako žena z toho šalela.

	Elizabeth Barrettová-Browningová

	Aurora Leighová

	 

	 

	 

	Lisburne Road bola tichá ulica s radovou zástavbou z červených tehál, plná pekných honosných rodinných domov. Keďže väčšina parkovacích miest bola obsadená, Strike a Robin museli zaparkovať trocha ďalej od domu Katye Upcottovej, a keď vykročili po ulici postavenej do mierneho kopca, Strike musel znova mlčky znášať bodavú bolesť v zadných stehenných svaloch a podráždenom kýpti. Keď sa priblížili k vchodovým dverám, cez okno na prízemí k nim doľahol zvuk violončela. Sólo bolo také dokonalé, že Robin predpokladala, že je to nahrávka, ale keď Strike stlačil zvonček, dlhý ťahavý tón stíchol a ozval sa mužský hlas: „Idem tam ja.“

	Dvere otvoril štíhly mladík vo vyťahanej mikine. Najvýraznejšími črtami jeho tváre boli napohľad bolestivé hrče pripomínajúce karfiol na oboch lícach a opuchnuté oko.

	„Zdravím,“ zamrmlal. „Poďte ďalej.“

	Krémové steny haly zdobili olejomaľby. Na schodisku bol namontovaný stoličkový výťah, ktorý sa momentálne nachádzal na najvyššom odpočívadle. Pri schodoch stáli tri veľké kartónové škatule. Jedna bola otvorená a nachádzala sa v nej kopa látkových štvorcov.

	„Ach, ďakujem, môj drahý Gus!“ ozval sa rozrušený ženský hlas a nadol zbehla žena, ktorá musela byť Katya Upcottová. Rovnako ako jej syn bola štíhla, ale zatiaľ čo Gus mal husté tmavé vlasy, Katyine boli riedke a nevýrazné hnedé. Na sebe mala horčicovožltý sveter, ktorý vyzeral, akoby si ho uplietla sama, tvídovú sukňu a praktické papuče s ovčou kožušinou. Na retiazke okolo krku sa jej hojdali okuliare na čítanie. Gus cúvol do miestnosti, o ktorej Strike a Robin až dovtedy predpokladali, že je to obývačka, a zatvoril za sebou dvere.

	„V skutočnosti je to Gusova izba,“ vysvetlila Katya. „Prerobili sme celý dom, aby sme uľahčili život Inigovi, nech môže stráviť väčšinu dňa na jednom poschodí. Trpí myalgickou encefalomyelitídou, teda chronickým únavovým syndrómom. Takže sme presunuli Gusa nadol a obývačka sa presťahovala nahor. Prebúrali sme priečky a Inigo tam má aj spálňu spojenú s pracovňou a bezbariérovú kúpeľňu, do ktorej sa zmestí aj s vozíkom. Och,“ zhíkla, slabo sa zasmiala a podala im chudú ruku, „pravdaže, ja som Katya, vy ste istotne Cormoran, a vy…?“

	„Robin,“ predstavila sa Robin, ktorá bola zvyknutá, že jej meno sa klientom nevybavuje tak ľahko ako Strikeovo.

	Vykročili za Katyou na poschodie a spoza dverí Gusovej izby sa opäť ozval zvuk violončela.

	„Je úžasný,“ prehodila Robin.

	„Však?“ prisvedčila Katya. Robinina pochvala ju očividne potešila. „Mal by byť v poslednom ročníku na Royal College of Music, ale museli sme ho odtiaľ vziať preč a skúsiť si nejako poradiť s jeho žihľavkou. Videli ste?“ zašepkala a ukazovákom si zakrúžila pred vlastnou tvárou. „Mysleli sme, že už je pod kontrolou, ale potom sa vrátila ešte silnejšia, a okrem nej má ešte angioedém – opuchlo mu dokonca aj hrdlo. Bol naozaj chorý, chudáčik, istý čas pobudol aj v nemocnici. Dostali sme sa však k naozaj šikovnej novej špecialistke na Harley Street, ktorá mu snáď pomôže. Chce sa len vrátiť na vysokú školu. Nikto nechce v tomto veku trčať doma s rodičmi, no nie?“ Pri dobre priliehajúcich dverách do obývačky bolo tlačidlo vo výške pása.

	Keď ho Katya stlačila, dvere sa pomaly otvorili. Robin zauvažovala, koľko peňazí stála renovácia domu na takýto štandard, a pomyslela si, že Katyin obchod s umeleckými potrebami zrejme slušne vynáša. Keď vošli do obývačky a dvere sa za nimi zatvorili, zvuk violončela nebolo vôbec počuť.

	„Dvere a dlážku sme dali odhlučniť,“ vysvetlila Katya, „aby Gus pri hraní nerušil Iniga, keď si chce zdriemnuť. Dáte si čaj? Alebo kávu?“

	Skôr ako stihol niekto z nich odpovedať, druhé elektrické dvere na konci miestnosti sa odsunuli a pomaly sa z nich vynoril muž na invalidnom vozíku za sprievodu piesne The Show Must Go On od kapely Queen, ktorá hrala v miestnosti za ním. Mal opuchnutú tvár, žltkastú pokožku, strapaté sivé vlasy a hrubé pery, takže pôsobil namrzene. Na špičke nosa mu sedeli polmesiačikové okuliare. Plecia tenkého gaštanovohnedého svetra mal posiate lupinami a na nohách mu bolo vidieť úbytok svalov. Strikea ani Robin nepozdravil a svojej manželke sa prihovoril pomalým, tichým hlasom človeka, ktorý rozpráva len s obrovským úsilím.

	„Je v tom totálny zmätok. Tento mesiac si zarobila sotva zopár pencí.“ Vtom – akoby mu zrak fungoval s oneskorením – predviedol podľa Strikea trocha teatrálny výkon človeka, ktorý si práve uvedomil, že v miestnosti stoja dvaja cudzí ľudia.

	„Ach, dobrý deň. Prepáčte. Snažím sa zorientovať v manželkinom účtovníctve.“

	„Drahý, to nemusíš,“ začala rozrušene Katya. „Neskôr sa na to pozriem.“

	„Acta non verba,“ predniesol Inigo, pozrel na Strikea a dodal: „A vy ste…?“

	„Cormoran Strike,“ predstavil sa detektív a vystrel ruku.

	„Žiaľ, ruky si nepodávam,“ povedal bez úsmevu Inigo a nechal ich položené na kolenách. „Musím si dávať mimoriadny pozor na mikróby.“

	„Aha,“ zamrmlal Strike. „Toto je Robin Ellacottová.“

	Robin sa usmiala. Inigo na ňu s kamennou tvárou pomaly zažmurkal a ona nadobudla pocit, že práve spáchala spoločenský prehrešok.

	„Áno, takže… Dáte si čaj alebo kávu?“ zopakovala nervózne Katya.

	Obaja odvetili, že si dajú kávu. „A ty, drahý?“ Obrátila sa k Inigovi.

	„Nejaký čaj bez kofeínu,“ povedal. „Ale nie ten jahodový,“ zavolal, keď sa za ňou zatvorili dvere.

	„Nech sa páči, sadnite si,“ povedal Inigo po ďalšej krátkej odmlke a s vozíkom sa presunul ku konferenčnému stolíku, ktorý stál medzi dvoma pohovkami rovnakej horčicovožltej farby ako sveter jeho ženy. Nad kozubom visel abstraktný obraz v odtieňoch hnedej a na stolíku pri stene stála modernistická mramorová socha ženského torza. Inak bola miestnosť zariadená striedmo a bez ozdobných predmetov. Leštená drevená dlážka predstavovala pre invalidný vozík ideálny povrch. Strike a Robin si sadli na pohovky oproti sebe. Z druhej miestnosti s váľandou a pracovným stolom ďalej vyspevoval Freddie Mercury:

	 

	Outside the dawn is breaking,

	But inside in the dark I’m aching to be free…

	 

	Vonku pomaly svitá,

	ale vnútri v temnote túžim po slobode…

	 

	Strike mal pocit, že Inigov vstup do miestnosti bol dobre naplánovaný, možno dokonca vrátane tej veľkolepej clivej piesne, ktorá ešte stále hrala. Od zneváženia manželkinho podnikania pred cudzími ľuďmi a nedôveryhodného predstierania, že nevedel alebo zabudol na Katyino stretnutie s dvomi detektívmi, až po neprívetivý spôsob, akým vysvetlil, že si s nimi nechce podať ruky – z toho všetkého Strike usúdil, že má pred sebou skrachovaného a zatrpknutého človeka, ktorý chce ovládať druhých.

	„Ste účtovník, pán Upcott?“ opýtal sa.

	„Prečo by ste si mali myslieť, že som účtovník?“ vyštekol Inigo, ktorého tá narážka zjavne urazila. Strike si to v skutočnosti vôbec nemyslel a povedal to len preto, aby ho vyprovokoval.

	„Spomínali ste, že robíte poriadok v manželkinom…“

	„Každý hlupák dokáže pracovať s tabuľkami – teda zjavne okrem Katye,“ povedal Inigo. „Má obchod s umeleckými potrebami. Myslela, že ho rozbehne… Večná optimistka.“

	Na okamih sa odmlčal.

	„Predtým som bol nezávislý hudobný vydavateľ,“ dodal.

	„Naozaj? Aký druh…?“

	„Prevažne duchovné skladby. Mali sme veľa…“

	Elektricky ovládané dvere z odpočívadla sa otvorili a do miestnosti vošlo zhruba dvanásťročné dievča. Malo dlhé tmavé vlasy, okuliare s hrubými sklami a flaušový overal so vzorom pripomínajúcim vianočný puding a s vetvičkou cezmíny na kapucni. Prítomnosť cudzích ľudí, alebo neprítomnosť matky, ju zjavne vyviedla z miery, a tak sa bez slova obrátila na odchod, ale otec ju zavolal naspäť.

	„Čo som ti vravel, Flavia?“ opýtal sa.

	„Aby som nechodila…“

	„Aby si sa ku mne nepribližovala,“ skočil jej do reči Inigo. „Ak si taká chorá, že si nešla do školy, mala by si ležať v posteli. A teraz odchod.“

	Flavia stlačila tlačidlo otvárajúce elektrické dvere a odišla.

	„Musím si dávať mimoriadny pozor na vírusy,“ vysvetlil Inigo Strikeovi a Robin.

	Znova zavládlo ticho.

	„Celá tá záležitosť je strašne zamotaná, však?“ prehodil po chvíli Inigo.

	„Čo máte na mysli?“ opýtal sa Strike.

	„Ten útok a tak,“ odvetil Inigo.

	„Rozhodne áno,“ prisvedčil detektív.

	„Katya je v nemocnici takmer každý deň… S táckou v rukách nedokáže stlačiť tlačidlo,“ dodal a obzrel sa za seba, no presne v tej chvíli sa dvere otvorili. Gus vyšiel s matkou nahor, aby jej pomohol. Robin neuniklo, že Gus sa pokúsil rýchlo zmiznúť, ale Inigo ho zavolal do miestnosti.

	„Cvičil si?“

	„Áno,“ odvetil Gus trocha obranným tónom a ukázal otcovi mozoľnaté končeky prstov ľavej ruky, na ktorých boli hlboké ryhy od strún.

	„Počuli ste ho, keď ste prichádzali k vchodovým dverám?“ opýtal sa Inigo Robin, ktorá netušila, či si chce vynútiť nepriamy kompliment alebo sa domnieva, že jeho syn klame.

	„Áno, počuli,“ prisvedčila. „Bolo to krásne.“

	Gus s hanblivým výrazom opäť vykročil k dverám.

	„Ozvala sa ti Darcy, drahý?“ opýtala sa ho matka.

	„Nie,“ odvetil Gus a vykĺzol z miestnosti, skôr ako sa ho niekto stihol opýtať ešte niečo. Elektrické dvere sa zatvorili.

	„Domnievame sa, že sa rozišiel s priateľkou,“ zašepkala Katya.

	„Netreba šepkať, miestnosť je predsa zvukotesná,“ povedal Inigo a nečakane prudko dodal: „A s tou babou by len strácal čas, keď pri ňom nedokáže stáť, keď je chorý, no nie? Tak prečo ho s ňou stále otravuješ? Dobre, že sa jej zbavil.“

	Zavládlo krátke ticho, ktoré opäť oživil Freddie Mercury, tentoraz inou piesňou.

	 

	I’m going slightly mad,      Začína mi trocha šibať, 

	I’m going slightly mad…      začína mi trocha šibať…

	 

	„Vypni to, dobre?“ vyštekol Inigo na Katyu, ktorá odbehla splniť jeho príkaz.

	„Inigo je tiež hudobník,“ povedala s krehkou veselosťou, keď sa vrátila a začala rozdávať hrnčeky.

	„Bol som,“ opravil ju Inigo. „Kým ma nepostretla táto prekliata vec.“ Ukázal na svoj vozík.

	„Na čom ste hrali?“ opýtal sa Strike.

	„Na gitare a klávesoch… Hral som v kapele… aj som písal piesne.“

	„Aký druh hudby ste hrali?“

	„Rock,“ odvetil trocha živšie Inigo, „keď sme hrali vlastné veci. Zopár coverov. Nič od vášho otca,“ vystrelil na Strikea, ktorý sa mlčky zabával na tom, ako sa Inigo náhle odklonil od predstierania, že zabudol na návštevu detektívov, a nahlas priznal, že pozná Strikeov pôvod. „Mohol som ísť aj klasickou cestou ako Gus – mal som na to schopnosti –, ale nikdy som nerobil to, čo sa odo mňa očakávalo. Rodičov zo mňa chytalo zúfalstvo. Dívate sa na syna biskupa… Rock doma nikto ktovieako neocenil…“

	Obrátil sa k manželke.

	„Mimochodom, práve tu bola Flavia,“ dodal. „Ak má horúčku, nemala by byť v mojej blízkosti.“

	„Viem. Je mi to ľúto, drahý,“ povedala Katya, ktorá si ešte nesadla. „Len sa tam hore nudí.“

	„Naše problémové dieťa,“ predniesol Inigo a pozrel na Robin, ktorej nezišla na um žiadna vhodná odpoveď. „Mali sme ju neskoro. Zle sme si to načasovali. Práve ma dostala tá prekliata choroba.“

	Znova ukázal na svoj invalidný vozík.

	„Och, nie je až taká zlá,“ povedala slabým hlasom Katya. Zrejme chcela zastaviť ďalšie reči o Flavii, a tak sa obrátila k Strikeovi. „V telefonáte ste vraveli, že vás zaujíma všetko o Joshových a Ediných priateľoch, a pomyslela som si…“ Podišla k neveľkému starožitnému písaciemu stolu v kúte miestnosti, vzala z neho hárok listového papiera, vrátila sa ku Strikeovi a podala mu ho.

	„… že toto by vám mohlo pomôcť. Spísala som zoznam všetkých, na ktorých si spomínam, čo mali s Edie a Joshom blízky vzťah v čase, keď sa objavila Anómiina hra.“

	„To nám určite pomôže,“ vyhlásil Strike a vzal si od nej rukou písaný zoznam. „Veľmi pekne vám ďakujeme.“

	„Niektoré priezviská som si musela vyhľadať,“ pokračovala Katya, ktorá sa usadila na kraj pohovky vedľa Robin, „ale našťastie boli v titulkoch prvých epizód, takže som si ich mohla overiť na internete. Viem, že musíte vylúčiť čo najviac podozrivých. Som si však naozaj celkom istá,“ dodala dôrazne, „že nikto z Joshových priateľov nie je Anómia. Všetko to boli milí ľudia, ale chápem, že ich potrebujete preveriť.“

	Slnečné lúče prenikajúce cez veľké arkierové okno zvýrazňovali každú vrásku na Katyinej vyčerpanej tvári. V minulosti bola určite pekná, pomyslela si Robin, a možno by taká bola znova, keby sa mohla dobre vyspať. Jej vrúcne hnedé oči a plné pery boli príťažlivé, ale suchá pleť sa jej trocha šúpala a hlboké vrásky na čele a okolo úst naznačovali, že je v stave večnej úzkosti.

	„Ako sa má Josh?“ opýtala sa jej Robin.

	„Ach, ďakujem za… Nič sa nezmenilo, ale lekári vravia, že ani nič také neočakávajú tak… tak skoro,“ dopovedala vysokým hlasom, ktorý pripomínal takmer piskot. Zašmátrala v rukáve, vytiahla chumáč papierových vreckoviek a pritisla si ich na oči.

	Robin si všimla, ako sa Inigovi trasú ruky, keď sa pokúsil zdvihnúť si hrnček k ústam. Mala obavy, že sa obleje vrelým čajom.

	„Chcete, aby som…?“ ponúkla sa.

	„Ach, ďakujem,“ povedal stroho Inigo, dovolil jej vziať hrnček a postaviť ho naspäť na stôl. „Ste milá.“

	Strike preletel poznámky od Katye. Drobným, úhľadným, hranatým rukopisom spísala nielen zoznam mien, ale pri každej osobe uviedla aj jej úlohu v Atramentovočiernom srdci a presný vzťah k Joshovi alebo Edie, napríklad: „spolubývajúci, neviem, ako sa volali“ alebo „priateľka (tuším) Isobel“. Pridala aj kontaktné údaje, prípadne adresy alebo miesta, ak ich poznala.

	„Mali by sme vás zamestnať v agentúre, pani Upcottová,“ poznamenal.

	„Presne toto sme potrebovali.“

	„Ach, to som rada – a prosím, volajte ma Katya,“ navrhla a začervenala sa. Robin pripadalo trocha smutné, ako sa teší, že ju niekto pochválil. „Naozaj vám chcem pomôcť, ako sa len dá. Josh je odhodlaný zistiť, kto je Anómia. Okrem iného má podľa mňa pocit, že tým…“ hlas jej znova preskočil, „… že tým niečo Edie vynahradí,“ dopovedala náhlivo a potom si znova pritisla na oči vreckovky. Strike poskladal zoznam od Katye a vložil si ho do vnútorného vrecka.

	„No, toto nám určite pomôže. Ďakujeme. Ak vám to neprekáža, radi by sme vám položili niekoľko otázok. Mohli by sme si pritom písať poznámky?“

	„Áno, pravdaže,“ prisvedčila tlmeným hlasom Katya.

	„Hádam by sme mohli začať Joshovými úvahami o Anómii,“ navrhol Strike a otvoril svoj zápisník. „Mal niekedy nejaké predstavy o tom, kto stojí za tou hrou – skôr ako mu napadlo, že je to Edie?“

	„Ach, jaj,“ zastonala Katya a zatvárila sa skľúčene. „Bála som sa, že sa ma na to opýtate.“

	Strike čakal s perom v ruke.

	„Mohli by ste mi podať môj čaj?“ požiadal Inigo Robin tlmeným hlasom.

	Vrátila mu hrnček a s miernymi obavami sledovala, ako ho rozochvene dvíha k ústam.

	„No… áno, Josh mi raz povedal, kto je podľa neho Anómia, ale vtedy bol trocha mimo,“ pripustila Katya.

	„Bola to jedna z tých nocí, keď sem vpadol opitý?“ opýtal sa Inigo ponad okraj roztraseného hrnčeka.

	„Inny, to sa stalo len párkrát,“ namietla so slabým úsmevom Katya a obrátila sa naspäť k Strikeovi.

	„Naozaj potrebujete, aby som vám to povedala?“

	„Mohlo by nám to pomôcť.“

	„Tak teda dobre… Je to také hlúpe… ale Josh sa domnieval, že je to dvanásťročný chlapec.“

	„Konkrétny dvanásťročný chlapec?“

	„Uhm… áno,“ prisvedčila Katya. „Volá sa… volá sa Bram. Bram de Jong. Je to Nilsov syn – syn muža, ktorý založil umelecký kolektív.“

	Robin si kútikom oka všimla, že Inigo pomaličky otrávene pokrútil hlavou, akoby sa rozhovor uberal smerom, ktorý očakával, ale odsudzoval. Katya rýchlo pokračovala.

	„Josh si však už určite nemyslí, že je to Bram, lebo…“ Hlas jej znova preskočil a potláčala slzy.

	„… lebo Josh sa domnieva, že ich dobodal Anómia,“ dopovedala. „To bolo prvé, čo mi povedal, keď som ho videla po tom, čo sa stalo. „Je za tým Anómia.“

	„Povedal to aj policajtom?“ opýtal sa Strike.

	„Áno. Najprv nerozumeli, čo vraví, ale ja som pochopila, čo sa snaží povedať. Pýtali sa ho, prečo si myslí, že je za tým Anómia, a on odpovedal, že… ten človek s nožom ho bodol a potom mu niečo pošepkal.“

	Druhý raz v to popoludnie prebehol Robin po chrbte mráz.

	„Čo mu pošepkal?“ chcel vedieť Strike.

	„Neboj sa, teraz sa už o všetko postarám ja,“ predniesla Katya. „A potom mu ukradol nielen mobil, ale aj ten fascikel, čo si vzal Josh so sebou na cintorín.“

	„Neboj sa, teraz sa už o všetko postarám ja,“ zopakoval Strike. „Bol to mužský alebo ženský hlas?“

	„Povedal by, že mužský, ale je si istý, že to nebol Bram. Jasné, že to nemohol byť Bram. Má len dvanásť rokov.“

	„Ten fascikel, čo útočník vzal… Predpokladám, že to bol ten, čo údajne obsahuje…?“

	„Dôkazy, že Edie bola Anómia,“ dopovedala ticho Katya.

	„Údajné dôkazy,“ opravil manželku Inigo.

	„Ten spis dala Joshovi Yasmin Weatherheadová, však?“ povedal Strike, nevšímajúc si Iniga.

	„Aha, takže to už viete?“ začudovala sa Katya. „Áno, áno, bola to ona.“

	„Veľa o nej nevieme,“ pokračoval Strike, „okrem toho, že istý čas pomáhala Joshovi a Edie s listami od fanúšikov.“

	„S listami od fanúšikov a so sociálnymi sieťami,“ dodala Katya. „Vlastne som im ju odporučila práve ja. Bola – teda, keď som sa s ňou zoznámila, v North Grove, myslela som, že je to len milá, úprimná mladá fanúšička. Je, ehm, dosť mohutná a zdala sa mi príjemná a vďačná, že dostala príležitosť pracovať s dvomi ľuďmi, ktorých tak obdivovala. Mala som pocit, že vo svojom živote nemá veľa iného, takže som – ako vravím, naliehala som na Josha, aby jej dovolil pomáhať. Naozaj niekoho potrebovali a Yasmin mi pripadala ideálna. Pracovala v malej kozmetickej firme, kde spravovala sociálne siete a riešila PR, takže vedela, čo znamená starať sa o značku a tak ďalej… Dopadlo to zle. Pripadala mi milá a úprimná, ale obávam sa, že taká vôbec nebola.“

	„Prečo si to myslíte?“ opýtal sa Strike.

	„No, Josh a Edie zistili, že hrá Drekovu hru,“ vysvetlila Katya. „Veď viete, Anómiinu hru. Vlastne si myslím, že sa stala – moderátorkou? V tej hre. A Edie z toho bola naozaj nešťastná, lebo Anómiine internetové komentáre na jej adresu boli naozaj nepríjemné, a keď zistila, že Yasmin si s Anómiou vypisuje, obávala sa, že niektoré osobné informácie, ktoré sa k nej dostali, mohli pochádzať práve od Yasmin. Edie teda povedala Joshovi, že sa jej chce zbaviť, a… a bolo.

	V každom prípade, Yasmin sa pred niekoľkými týždňami znova zjavila v North Grove. Josh tam zasa býval, lebo náhodou vytopil svoj byt, a ona mu ukázala spis s dôkazmi, ktoré údajne potvrdzovali, že Edie je Anómia. Ten spis so sebou priniesol sem. Noc pred tým, ako sa to stalo. Pred tým, ako ich niekto dobodal.“

	„Noc predtým bol u vás?“ Strike zdvihol zrak od zápisníka.

	„Áno,“ prisvedčil Inigo, skôr ako stihla odpovedať jeho manželka. „Katya dala pánovi Blayovi najavo, že sa môže zjaviť v ktorúkoľvek dennú či nočnú hodinu, a on túto ponuku pravidelne a naplno využíval.“

	Rozhostilo sa krátke nepríjemné ticho, v ktorom Robin celkom chýbal Freddie Mercury.

	„Josh vo svojej izbe v North Grove nešťastnou náhodou podpálil odpadkový kôš,“ povedala Katya, „a vznietili sa aj závesy. Tuším zaspal so zapálenou cigaretou. V každom prípade, Mariam sa nazlostila a vyhodila ho. Bolo desať hodín večer. Tak sa trocha potuloval po okolí a nakoniec prišiel sem, lebo skrátka nemal kde inde prespať.“

	Inigo otvoril ústa a chcel niečo povedať, ale Katya ho predbehla.

	„Nemohol sa vrátiť k otcovi, Inny. Nerozprávali sa.“

	„A všetky hotely boli, pravdaže, zatvorené,“ utrúsil Inigo.

	„Takže Josh prespal tu?“ overoval si Strike.

	„Áno, v hosťovskej izbe na poschodí,“ odvetila skľúčene Katya.

	„A ukázal vám ten spis od Yasmin?“

	„Áno, na druhý deň ráno,“ prisvedčila Katya a zovrela vreckovky tak silno, až jej obeleli hánky. „Nečítala som ho celý, len zopár útržkov.“

	„Pamätáte si, čo sa tam písalo?“

	„No, boli tam vytlačené Edine a Anómiine tweety, v ktorých uvádzali podobné veci, napríklad že sa im obom páčil ten istý film alebo že sa netešia na kráľovnino jubileum. A boli tam aj maily medzi Edie a jej agentom Allanom Yeomanom. V jednom z nich Edie tvrdila, že existencia Anómie je vlastne celkom dobrá vec a nechce, aby tú osobu niekto zastavil, lebo fanúšikovia začínajú Edie ľutovať, čo znamená, že spolu s Allanom Yeomanom budú mať väčší vplyv pri vyjednávaní so mnou a Joshom. Vyjadrovala sa tam o mne dosť hrubo: každá rada, ktorú som im kedy dala, vraj bola nesprávna a – a zlá. Okrem toho napísala, že podľa nej je Drekova hra celkom dobrá a že by sa dala nejako speňažiť, pričom väčšina ziskov by mala pripadnúť Anómii, keďže práve on za ňou stojí, čo mi pripadalo čudné, keďže práve Anómia ju celé roky prenasleduje na internete.“

	„Verili ste, že tie maily sú pravé?“ opýtal sa Strike s pocitom, že odpoveď už pozná.

	„Nuž… nevedela som, čo si mám myslieť. Vyzerali pravé, ale… ako vravím, Edie som v tom čase už tri roky nevidela, takže… Nevedela som, čo si mám myslieť,“ zopakovala. „Odišla odo mňa – síce medzi nami nikdy nebola formálna dohoda –, ale prestala sa so mnou rozprávať a namiesto toho si najala Allana Yeomana, takže predpokladám… Vyzerali naozaj presvedčivo. Ale potom, keď vyšiel ten článok v Timesoch, že Edie bola v zozname cieľov tej pravicovej skupiny, uvedomila som si, že to museli byť šikovné podvrhy. Niekto zrejme Yasmin oklamal. Nemôžem uveriť, že by Yasmin úmyselne… Nemôžem uveriť, že by bola členkou teroristickej skupiny. Som si istá, že nie je zapletená do ničoho podobného.“

	„Neviete, kedy sa Josh a Edie dohodli, že sa stretnú?“ ozvala sa Robin.

	„Deň pred útokom. Jedenásteho. Edie zavolala Joshovi do North Grove.“

	„Ona zavolala jemu?“ začudoval sa Strike.

	„Áno,“ prisvedčila Katya. „Vravel, že sa s ňou o tom pokúšal porozprávať dva týždne a ona zakaždým zložila, ale napokon mu zavolala a povedala:

	‚Fajn, vydiskutujme si to a môžeš priniesť aj tie údajné dôkazy.‘“

	„Josh bol v čase telefonátu v North Grove, však?“

	„Presne tak,“ povedala Katya.

	„Dohodli si čas a miesto stretnutia v tom istom telefonáte?“

	„Áno,“ zopakovala Katya.

	„Kto prišiel s nápadom stretnúť sa na cintoríne?“

	„Edie. Josh vravel, že povedala niečo ako: ‚Chcem, aby si mi hľadel do tváre na mieste, kde sa to všetko začalo, a vyhlásil, že naozaj veríš, že som pred piatimi rokmi plánovala, ako s tebou vydrbem.‘“

	„Vtedy sa na internete objavila tá hra?“ overovala si Robin.

	„Presne tak,“ prisvedčila opäť Katya.

	„Dohodli sa na konkrétnom mieste na cintoríne?“

	„Áno,“ povedala Katya a hlas sa jej znova zachvel. „Na mieste, kde dostali všetky tie nápady, na tajnom mieste medzi hrobmi. Nachádza sa v časti cintorína, do ktorej sa smie vstupovať len v rámci prehliadky so sprievodcom, ale oni vedeli, ako sa tam vkradnúť. Nezbedníci,“ dodala slabo.

	„Neviete, odkiaľ Edie volala Joshovi?“ opýtala sa Robin.

	„Neviem, ale v tom čase bývala vo Finchley so svojím novým priateľom Phillipom Ormondom.“ Pozrela na Strikea. „Vraveli ste, že sa s ním máte stretnúť…“

	„Áno, po stretnutí s vami,“ dopovedal Strike.

	„Boli Josh a Edie spolu, keď na nich niekto zaútočil,“ pokračovala Robin, „alebo…?“

	„Nie, neboli spolu,“ odvetila Katya. „Josh… Josh meškal. Polícia sa domnieva, že Edie bola mŕtva, skôr ako vrah napadol Josha. Našli ju na mieste, kde sa mali stretnúť. Myslia si, že vrah potom prenasledoval Josha takmer na miesto stretnutia, prikradol sa k nemu od chrbta a zasiahol ho taserom. 

	Josha našli prvého. Každý večer o šiestej niekto chodí po cintoríne a zvoní na zvonček, aby všetci návštevníci odišli, skôr ako sa zamkne brána. Ten muž našiel Josha ležať kúsok od cesty. Myslel si, že Josh je mŕtvy, ale potom si uvedomil, že sa snaží niečo povedať. A ten muž si uvedomil, že Josh vraví, že zrejme napadli aj niekoho iného, a tak spustil poplach a ľudia sa pustili do hľadania. Chvíľu im trvalo, kým ju… našli, lebo bola na mieste ďalej od chodníka. Stalo sa jej to isté čo Joshovi. Niekto ju zozadu zasiahol taserom a bodol rovnakým druhom noža. Vraj to bol veľký nôž. Niečo ako mačeta. Domnievajú sa, že zomrela okamžite. Bodol ju do chrbta, rovno do srdca…“ 

	Katya sa zrazu roztriasla od sotva potláčaných vzlykov a pokúsila sa zastaviť prúd sĺz a utrieť si nos teraz už takmer nepoužiteľným chumáčom vreckoviek.

	„Preprepáčte, potrebujem ďalšie…“

	Vstala a odtackala sa k dverám. Musela dvakrát plesnúť po elektrickom tlačidle, kým sa otvorili. Začuli tón Gusovho violončela a potom zvuk znova stíchol.

	„Viem, čo si myslíte,“ ozval sa pochmúrne Inigo a Strike aj Robin naňho pozreli. Ruky sa mu triasli tak silno, že si ovocným čajom oblial džínsy, presne ako sa obávala Robin. „Žena v strednom veku, ktorá sa zapletie s deckami a namýšľa si, že im pomáha. Pripadá si dôležitá. Dáva im rady zadarmo. Jej ego rastie… A takto sa to skončí,“ uzavrel, akoby nevyhnutným a predvídateľným dôsledkom pomoci dvojici animátorov vyrovnať sa s novonadobudnutou slávou bolo, že ich niekto napadol na cintoríne. Dvere sa opäť otvorili a zjavila sa v nich Katya s fľakatou tvárou. V ruke stískala chumáč čistých vreckoviek.

	„Mohli by sme sa vrátiť k Bramovi?“ navrhol Strike, keď si znova sadla. „Neviete, ako Josh prišiel na to, že práve on by mohol byť Anómia?“

	„Viem,“ odvetila Katya zachrípnutým hlasom. „Keď ešte Josh a Edie bývali v North Grove, zistili, že Bram vyvŕtal dieru do steny ich izby a pozoroval ich cez ňu.“

	„Vyvŕtal dieru do steny?“ zopakovala Robin.

	„Bram je trocha… Je to zvláštny chlapec,“ povedala Katya. „Na svoj vek je dosť veľký a podľa mňa má možno ADHD alebo niečo podobné. V sochárskej dielni sú nástroje, ktoré si hocikedy vezme, a jeho rodičom to… neprekáža. Veľa sa motal okolo Josha a Edie, keď tam obaja bývali, a… Nuž, človek nerád kritizuje, ako druhí vychovávajú svoje dieťa. Mám Nilsa a Mariam veľmi rada, ale obaja Bramovi všetko dovolia a viem, že Nils ho prihlásil na sociálne siete, na ktorých by vôbec nemal byť, lebo je primladý, ale Nils, uhm – je Holanďan,“ dopovedala Katya, akoby sa tým všetko vysvetľovalo, „neverí v opodstatnenosť vekových obmedzení a podobných vecí, a navyše mi povedal, že Bram by si aj tak našiel spôsob, ako sa dostať na Twitter, takže je lepšie, keď tam je so súhlasom rodičov.“

	„Josh si hádam nemyslel, že Bram vytvoril tú hru?“ prehodil Strike.

	„Keď sa objavila, mal len sedem alebo osem rokov, nie?“

	„Určite si nemyslel, že Bram vytvoril tú hru,“ odvetila Katya. „Joshova teória…“

	„Musíte pochopiť…“ Inigo prehovoril v tej istej chvíli ako jeho manželka, a hoci nezvýšil hlas, nechala ho dohovoriť, „že pán Blay fajčí veľa trávy, čím sa vysvetľuje…“

	„Inigo, to nie je f…“

	„… nielen takmer biblický počet povodní a požiarov, ktoré po sebe zanecháva…“

	„Napadlo mu to, lebo…“

	„… ale aj istá miera iracionality…“

	„Ale bolo to, akoby Anómia doslova odpočúval Joshove a Edine rozhovory, lebo všetko vedel tak rýchlo!“

	„No ako už pán Strike poznamenal – niežeby na to bola potrebná ktovieaká inteligencia,“ pokračoval Inigo, „osemročný chlapec by sotva dokázal…“

	„Práve som sa to snažila vysvetliť!“ vyhŕkla Katya, vyprovokovaná k slabému prejavu vzdoru, a obrátila sa naspäť k Strikeovi. „Josh sa domnieval, že Bram mohol spolupracovať s nejakým starším fanúšikom, s ktorým sa zoznámil na internete a ktorý tú hru vytvoril. Do hry je totiž zapojený ešte jeden človek, ktorý si hovorí Morehouse. Joshova predstava bola, že Bram odpočúval jeho a Edine tvorivé diskusie a posielal všetky ich nápady Morehouseovi, ktorý vytvoril tú hru, zatiaľ čo Bram mal na starosti účet na Twitteri, kde zverejňoval všetky Edine a Joshove súkromné informácie.“

	„Hovoril Josh niekedy s Bramom alebo s jeho rodičmi o svojich podozreniach?“ opýtal sa Strike.

	„Nie,“ odvetila Katya. „Josh má Nilsa a Mariam veľmi rád, nechcel by ich rozrušiť. Viem, že Edie tá vyvŕtaná diera hrozne vytočila a chcela o nej povedať Mariam, ale Josh ju od toho odhovoril. Josh tú dieru zapchal a vyhlásil, že Bram sa už neodváži urobiť ďalšiu, a podľa mňa to tak aj bolo. Edie však odvtedy nechcela bývať v North Grove.“

	„Vtedy sa rozišli?“ opýtala sa Robin.

	„Nie, ešte stále spolu chodili,“ povedala Katya, „ale nemali ktovieako dobré obdobie. Edie bola nešťastná, že Josh sa nechce odsťahovať spolu s ňou, ale viete, v North Grove sa cítil bezpečne. Bol tam obklopený priateľmi. Aj ja som tam stále chodila na hodiny umenia. Nakoniec sa predsa len odsťahoval, ale až po rozchode s Edie. Kúpil si veľmi pekný byt na Millfield Lane, hneď pri parku Hampstead Heath.“

	„Našla mu ho Katya,“ ozval sa Inigo, ktorý sa práve snažil vrátiť hrnček s ovocným čajom na stôl a ruka sa mu znova triasla: na džínsoch mal teraz veľké mokré škvrny. Robin mu pomohla posunúť ho o posledných pár centimetrov. „Ďakujem. Áno, Katya odviezla Blaya na obhliadku nového bytu. Bol pekný a blízko pri nás. Musím ísť na toaletu,“ dodal. Na vozíku sa pomaly presunul k dverám a stlačil tlačidlo. Keď sa otvorili, šikovne cúvol a vyšiel z miestnosti. Znova k nim doľahlo zopár tónov Gusovho violončela a potom sa dvere opäť zatvorili.

	„Podľa Iniga som sa do všetkého príliš starala,“ vysvetlila ticho Katya.

	„Nechápe, že sme si pomáhali navzájom. Keď som sa v North Grove zoznámila s Joshom a Edie, prechádzala som dosť ťažkým obdobím depresie. Nie je… nie je to vždy ľahké, keď je Inigo chorý a chudák Gus je na tom tak príšerne so svojou pokožkou. Flavia mala nejaké problémy v škole a ja som momentálne jediná živiteľka celej rodiny. Pravdaže, máme nejaký kapitál, ale človek z neho nechce míňať, keď je Inigov stav taký neistý. Už sa musel vzdať práce a viesť môj obchod z domu je občas dosť stresujúce, takže som nakoniec začala chodiť k terapeutovi, ktorý mi povedal, že by som mala urobiť niečo aj pre seba,“ zdôraznila zúfalo Katya. „Vždy som chcela kresliť, a tak som išla do North Grove a tam som sa zoznámila s Joshom, Edie a všetkými ostatnými. Bola to… skrátka zábava. Ich priatelia rozprávali za jednotlivé postavy… Tim je milý človek a… Bola to zábava, to je všetko, a áno, asi som mala“ – pri tom slove sa na okamih zarazila – „materinské pocity voči Joshovi – voči nim obom,“ dodala. Robin si spomenula na youtubové video s mimoriadne pekným Joshom Blayom s dlhými tmavými vlasmi, hranatou bradou, výraznými lícnymi kosťami a veľkými modrými očami. Neuniklo jej, že Katya znova zružovela, a zaplavil ju nepríjemný pocit, akoby ju práve uvidela v spodnej bielizni.

	„Josh je pomerne zraniteľný,“ pokračovala náhlivo Katya, „a bolo preňho ťažké zvyknúť si na všetky rozhodnutia, ktoré so sebou prináša úspech, takže som sa mu snažila čo najviac pomôcť. Keď som sa zoznámila s Inigom, pracovala som v oblasti PR, takže mám skúsenosti – v každom prípade som rada, že Josh mal pocit, že sa u nás môže kedykoľvek zastaviť na kus reči. Aj to patrilo k… Skrátka sa občas potreboval s niekým dôverne porozprávať. V niektorých ohľadoch je dosť neskúsený a naivný, vždy v každom vidí len to najlepšie a ľudia to využívajú, zneužívajú! Keď si seriál začal získavať veľa fanúšikov, zhŕkli sa okolo neho davy manažérov a agentov, čo si chceli uchmatnúť svojich desať alebo dvadsať percent, alebo koľko si vlastne účtujú, ale či by mali na srdci Joshove najlepšie záujmy, je iná otázka. Okrem toho mu nezostala žiadna rodina, nie ozajstná. Jeho matka zomrela, jeho otec je alkoholik…“

	Katya stíchla. Dvere sa znova otvorili a na poschodie opäť doľahol zvuk violončela, ktorý stíchol vo chvíli, keď Inigo s vozíkom opäť zastal pri konferenčnom stolíku.

	„Dúfali sme, že nám pomôžete ešte v jednej veci,“ povedal Strike. „Natrafili sme na blog s názvom Pero spravodlivosti, ktorý dosť kritizoval Edie a J…“

	„Ach, myslím, že viem, kto za ním stojí,“ prerušila ho Katya. Zmena v jej správaní bola taká náhla, až detektíva zaskočila: teraz hovorila nedočkavo. „Som presvedčená, že ho píše…“

	„Katya,“ napomenul ju Inigo s prižmúrenými očami, „skôr ako narobíš ešte väčšie škody pod zámienkou, že chceš len pomôcť, mala by si sa dobre zamyslieť nad tým, čo hovoríš.“

	Katya sa zatvárila zarazene.

	„Moja manželka,“ pokračoval Inigo s pohľadom upretým na Strikea, a hoci sa očividne hneval, podľa Strikea si zároveň užíval, že môže dať voľný priechod svojej zlosti, „je v poslednom čase doslova posadnutá blogom Pero spravodlivosti.“

	„Ale…“

	„Keby si venovala svojim obchodom toľko času, koľko venuješ tej prekliatej webstránke, nemuseli sme speňažiť polovicu našich investícií, aby sme zaplatili Gusovu liečbu.“ Inigovi sa zasa triasli ruky. „Myslel som, že po tom všetkom, čo sa stalo, sa dokážeš poučiť zo svojich chýb!“

	„Čo tým…?“

	„Nahovárala si Blaya, aby konfrontoval Edie so všetkými tými odpornými vecami, ktoré o tebe údajne napísala vo svojich mailoch,“ vyštekol Inigo. „Povzbudzovala si ho, aby mal pocit, že jediná žena na svete, ktorej môže veriť, si ty. A teraz sa chystáš zo žiarlivosti očierniť nejaké dievča…“

	„Zo žiarlivosti? Z a-akej žiarlivosti?“ vyjachtala Katya. „Ne-nebuď smiešny, vôbec nejde o…“

	„Nemáš ani najmenší dôkaz…“

	„Chcú informácie…“

	„Neuvážené dohady posilnené zatrpknutosťou nie sú informácie…“

	„Presne tak isto sa vyjadruje aj ona! Videla som všetky jej videá!“

	„Som si istý, že to bolo nevyhnutnou súčasťou práce Joshovej agentky, manažérky, koučky – alebo akým titulom sa nazývaš tento týždeň,“ precedil Inigo.

	„Možno som celkom mimo,“ ozvala sa Robin a jej pokojný, rozumný tón prinútil oboch Upcottovcov, aby na ňu pozreli, „ale nemyslíte si náhodou, že za blogom Pero spravodlivosti je Kea Nivenová?“

	„Vidíš!“ vyhŕkla rozochveným, no víťazoslávnym tónom Katya. „Nie som jediná! Už vedia, kto je Kea!“

	Katya sa dychtivo obrátila naspäť k Robin.

	„To dievča Josha v podstate prenasleduje, odkedy sa rozišli! Tvrdí, že jej ukradol všetky nápady. Absolútny nezmysel. Tvrdí, že je chorá – myslím, že Josh ju ľutuje, a preto proti nej nechcel podniknúť právne kroky.“

	„Ak niekoho ľutuje,“ vyštekol Inigo, „určite to nie je Kea Nivenová.“ Katyina tvár očervenela. Dýchala plytko. Robin, ktorá si bola istá, že Upcottovci sa o týchto veciach nikdy predtým otvorene nezhovárali, s ňou úprimne súcitila.

	„Ak sa nemýlim,“ pokračoval Inigo, „Blay sa k tej mladej Kei zachoval mimoriadne nepekne. Podľa mňa – pravdaže, nebol som pri všetkých rozhovoroch mojej manželky s Joshom, to ani náhodou –, ale podľa mňa je pán Blay mladý muž, ktorý má vo zvyku využívať druhých ľudí, aby dosiahol svoje ciele, a potom sa na nich vykašľať. A ľudia, ktorí majú pocit, že ich niekto využil a odhodil ako odpadky…“

	Elektrické dvere sa opäť otvorili a do miestnosti vošla Flavia, ešte stále v overale s vianočným pudingom a s mobilom v ruke.

	„Mami, teta Caroline hovorí, že sa môžem ísť pozrieť na šteniatka, ak…“

	„Choď PREČ!“ zreval Inigo tak zúrivo, akoby bola Flavia divé zviera.

	„Si INFEKČNÁ!“

	Flavia zastala ako obarená.

	„Ak chceš, aby som bol nasledujúcich šesť týždňov pripútaný na lôžko, rozhodne ju aj naďalej púšťaj do tejto zasranej izby!“ zavrčal Inigo na Katyu. „A možno práve o to ti ide? Vieš čo? Radšej sa vzdialim, keďže môj zdravotný stav zjavne nikoho ktovieako netrápi!“

	Prudko obrátil vozík a vyštartoval do druhej miestnosti. Dvere, ktoré boli zjavne takisto elektricky ovládané, sa zasunuli. Zdalo sa, že Inigov výbuch sa ešte stále rozlieha obývačkou.

	„Prosím, môžem sa ísť pozrieť na šteniatka, mami?“ opýtala sa tichým hláskom Flavia.

	„Nie si zdravá, Flavia,“ odvetila Katya so slzami v očiach a ešte stále s červenou tvárou.

	„Teta Caroline hovorí, že jej to neprekáža, lebo už bola prechladnutá.“

	„No, tak sa poriadne obleč,“ povedala Katya. Flavia si otvorila elektrické dvere. Tentoraz nebolo počuť žiadne violončelo a dôvod bol čoskoro zrejmý. Tesne pred tým, ako sa za Flaviou zatvorili dvere, do obývačky namiesto nej vkĺzol Gus s mobilom v ruke.

	„Doktorka Hookhamová vraví, že jej niekto zrušil termín a mohla by ma vyšetriť zajtra popoludní.“

	„To by malo byť okej,“ povedala jeho utrápená a uplakaná matka.

	„Môžem sa odviezť aj sám, ak ideš do nemocnice…“

	„Nemôžeš šoférovať,“ namietla ostro Katya, „keď nevidíš na jedno oko!

	Pôjdeš verejnou dopravou!“ Gus sa zamračil a odišiel.

	„Nesmierne sa ospravedlňujem,“ povedala Katya a hlas jej zasa preskočil. „Ako vidíte, je toho veľa.“

	„Nesmierne ste nám pomohli,“ povedal Strike, vložil si zápisník do vrecka a vstal. Katya aj Robin ho napodobnili. Katya dýchala zrýchlene a nedokázala nikomu pozrieť do očí.

	Po schodoch zišli mlčky.

	„Ďakujeme, že ste sa s nami stretli,“ rozlúčila sa Robin a podala Katyi ruku.

	„Pravdaže,“ povedala so stiahnutým hrdlom Katya.

	Z Gusovej izby znova zaznelo violončelo. Teraz hral rýchle staccato, ktoré akoby vyjadrovalo vybičované nálady obyvateľov tohto domu.

	Smrť na významné premieňa nám to, 

	čo minuli sme letmým pohľadom…

	Emily Dickinson

	Londýn

	 

	 

	 

	„Boh nás ochraňuj,“ predniesol ticho Strike, keď vykročili k bráne, „pred pomocníčkami s dobrými úmyslami, ktorým netreba platiť.“

	Skôr ako Robin stihla odpovedať, spoza živého plota sa vynorila Flavia. Poskakovala na mieste a poťahovala sa za tenisku, akoby si ju naprávala. Napriek matkiným pokynom bola ešte stále v overale s vianočným pudingom.

	„Prišli ste tamtým?“ opýtala sa, posunula si okuliare naspäť na koreň nosa a ukázala na vzdialený ošumelý Land Rover, ktorý zjavne bil do očí, lebo ho obklopovali samé drahé rodinné sedany.

	„Áno,“ prisvedčila Robin.

	„Myslela som si,“ prehodila Flavia a vykročila spolu s nimi po ulici, „lebo som si ho tu nikdy predtým nevšimla.“

	„Máš dobré pozorovacie schopnosti,“ pochválil ju Strike, ktorý si práve zapaľoval cigaretu.

	Flavia pozrela na Robin. „Aj vy ste detektívka?“

	„Áno,“ prisvedčila s úsmevom Robin.

	„Aj ja by som chcela byť detektívka,“ vyhlásila Flavia a trocha poskočila.

	„Myslím, že by som v tom bola celkom dobrá, keby som prešla výcvikom… Mama fakt nemá rada Keu Nivenovú,“ dodala. „V jednom kuse o nej hovorí.“

	Keď Strike ani Robin nereagovali, pokračovala: „Ocko má chronický únavový syndróm. Preto je na vozíku.“

	„Tvoja mama nám to spomínala,“ ozvala sa Robin.

	„Podľa neho je Atramentovočierne srdce hlúposť,“ povedala Flavia.

	„Videla si ho?“ opýtala sa Robin a diplomaticky ignorovala Inigov názor.

	„Áno, celkom sa mi páči,“ predniesla rozvážne Flavia. „Červ je najzábavnejší. Idem s vami len preto,“ dodala, akoby sa bála, že im bude pripadať dotieravá, „lebo teta Caroline býva na druhej strane cesty od vášho auta. Nie je to moja ozajstná teta, len sa o mňa občas stará… Jej fenka má teraz šteniatka. Sú také zlaté! Keď si k nim sadnete, lozia po vás a oblizujú vás. Má niekto z vás psa?“

	„Síce nie je môj, ale bývam s jazvečíkom menom Wolfgang,“ povedala Robin.

	„Naozaj? Hrozne by som chcela psa,“ vydýchla túžobne Flavia. „Hrozne by som chcela jedno zo šteniatok tety Caroline, ale ocko povedal, že nemôžeme, lebo psy sú nehygienické, mama by s ním mala veľa práce a Gus sa psov bojí, lebo ho ako štvorročného nejaký pohrýzol. Vravela som, že sa oňho postarám ja, aby to nemusela robiť mama, a Gusa by sme mohli dať zhypnotizovať. Videla som program o hypnotizovaní ľudí a bola tam žena, ktorá sa bála pavúkov a na konci dokázala chytiť do ruky tarantulu… Ocko však aj tak povedal nie,“ uzavrela smutne Flavia.

	Mlčky prešla niekoľko krokov a potom sa opýtala: „Pôjdete aj do North Grove a vypočujete ich?“

	„Možno,“ odvetila Robin.

	„Bola som tam niekoľkokrát s mamou. Bývajú tam samí čudní ľudia. Jeden muž si tam chodí bez trička. Vždy. A býva tam chlapec, ktorý sa volá Bran alebo tak nejako. Priznal sa mi, že v škole zlomil inému chlapcovi ruku.“

	„Nešťastnou náhodou?“ chcela vedieť Robin.

	„Vraj áno, ale smial sa na tom,“ odvetila zamyslene Flavia. „Nepozdával sa mi. Ukázal mi veci, ktoré používa, keď si chce z niekoho vystreliť.“

	„Aké veci?“ vyzvedal Strike.

	„No, napríklad… má aplikáciu, ktorá pri telefonovaní vydáva zvuky v pozadí, takže to pôsobí, akoby ste sedeli vo vlaku alebo čo. Vraj sa raz schoval, zavolal otcovi a použil zvuky, ktoré zneli, akoby bol niekde na letisku. Povedal mu, že je na Heathrowe a chystá sa nastúpiť do lietadla, lebo mu vynadala nevlastná mama, a jeho otec tomu uveril,“ zdôraznila vážne Flavia. „Odviezol sa na Heathrow a cez reproduktory dal vyhlásiť, že sa hľadá Bran, pričom ten sa celý čas skrýval pod posteľou v North Grove.“

	„Tipujem, že jeho otec bol poriadne nahnevaný, keď sa to dozvedel,“ utrúsila Robin.

	„Neviem, či áno alebo nie,“ povedala Flavia. „Tuším bol len rád, že Branovi sa nič nestalo. Keby som také niečo urobila ja, ocko by ma zabil… Už ste sa zoznámili s Timom? Je plešatý.“

	„Zatiaľ nie,“ odvetila Robin.

	„Je milý,“ zhodnotila Flavia. „Raz som bola v North Grove a on tam práve čakal, kým bude môcť nahovoriť Červa. Ukázal mi, ako sa kreslia zvieratá tak, že začnete s rôznymi tvarmi. Bolo to celkom šikovné. Ešte k nám prídete?“

	„Podľa mňa už nebudeme musieť,“ odvetil Strike. „Tvoja mama nám veľmi pomohla.“

	„Ach,“ zatiahla sklamane Flavia. Zastali pri aute.

	„Bola som na Edinom pohrebe,“ povedala Flavia. „Už ste boli za jej frajerom? Volá sa Phillip. Občas chodieva do North Grove.“

	„Máme sa s ním stretnúť o…“ Strike pozrel na hodinky, „… niečo vyše hodiny.“

	Flavia mala zjavne na jazyku ešte niečo, ale potom si to rozmyslela.

	„Možno sa ešte budete musieť vrátiť,“ povedala Robin.

	„Možno,“ prisvedčila s úsmevom Robin.

	„Okej, tak sa majte,“ uzavrela Flavia a odkráčala po ulici.

	Strike a Robin nastúpili do Land Roveru. Robin si zapínala bezpečnostný pás a pozorovala Flaviu cez predné sklo. Dievča stlačilo zvonček na susedkinom dome, no skôr ako vošlo dovnútra, ešte raz sa obzrelo a zamávalo.

	„Nechápem, prečo by mala byť problémové dieťa. Ty áno?“ opýtala sa Strikea.

	„Nie,“ odvetil a zabuchol dvere auta. „Po tomto krátkom stretnutí by som povedal, že stojí na najmenej pošahanom konci upcottovského spektra.“ Robin naštartovala a vyrazila po Lisburne Road, zatiaľ čo Strike pozeral do mobilu.

	„Čo by si povedala,“ začal , „keby sme sa šli pred stretnutím s Phillipom Ormondom pozrieť na rybník Highgate Number One Pond? K The Flask sú to odtiaľ len štyri minúty jazdy.“

	„Dobre,“ súhlasila Robin.

	Strike vydýchol a potom prehodil: „U Upcottovcov sme dostali dosť veľa podnetov na zamyslenie, čo?“

	„To teda hej,“ prisvedčila Robin.

	„Mohol by byť podľa teba Anómia hudobný génius?“ prehodil Strike, keď na konci cesty odbočili za roh.

	„Myslíš to vážne?“

	„Spĺňa dosť kritérií z nášho profilu. Nikde nepracuje. Živí ho rodina.

	Má veľa voľného času.“

	„Nikto by nedokázal hrať na violončele tak dobre, keby celý deň presedel pri počítači.“

	„To je fakt, ale od deviatej do piatej ho nesleduje žiadny nadriadený, no nie? Mám pocit, že je to rodina, v ktorej sú jednotliví členovia najšťastnejší, keď sa od seba držia čo najďalej. Videla si ten starý film Päť lupičov a stará dáma?“

	„Nie. Prečo?“

	„Gang podvodníkov si prenajme izbu v dome starej dámy a predstiera, že je hudobný kvintet. Počas plánovania lúpeže púšťajú nahrávky klasickej hudby a nástroje berú do rúk len vtedy, keď im zaklope na dvere a ponúkne čaj.“

	„Gus sa nedostal na Royal College of Music tak, že im pustil nahrávky.“

	„Netvrdím, že nehrá nikdy, len vravím, že možno nehrá vždy. A prostredníctvom svojej matky mal potenciálne prístup k mnohým osobným informáciám o Joshovi a Edie.“

	„Keby som bola Gus Upcott,“ povedala Robin, „zdržiavala by som sa najmä na prízemí. A keďže horné poschodie dali odhlučniť…“

	„Mohol tam umiestniť odpočúvacie zariadenia.“

	„Ale no tak…“

	„Ak je práve on Anómia, určite by tam ukryl ploštice!“ nedal sa Strike.

	„Silná žihľavka a violončelo nestačia na to, aby sme si ho nepreklepli.“

	„Fajn,“ vzdala sa Robin, „no neviem, ako ho budeme sledovať, keď je celý čas zalezený vo svojej izbe.“

	„Hej, v tom spočíva celý problém tohto prípadu, no nie?“ prehodil Strike. „Choď stále doľava,“ dodal s pohľadom upretým na mapu v mobile. „Musíme obísť celý Heath. Potrebujeme sa dostať do tej sprostej hry,“ zahundral. „Ak budeme sledovať len Anómiin účet na Twitteri, potrvá celé roky, kým zúžime zoznam podozrivých… Mimochodom,“ vyhŕkol, keď mu niečo zišlo na um, „Gus Upcott pôjde zajtra popoludní k tej lekárke na Harley Street. Ak budeme mať šťastie a Anómia pridá príspevok, kým bude Gus sedieť v metre, kde nie je signál, môžeme ho vylúčiť. Skúsim zistiť, či by to zvládol Barclay,“ dodal a naťukal správu sekretárke.

	„Ako to vyzerá s tvojou prihláškou na kurz v North Grove?“ opýtal sa, keď dopísal.

	„Som prijatá,“ odvetila Robin, „ale kurz sa začína až o dva týždne.“

	„Dobrá práca… Mimochodom, nenatrafila si na to potetované dievča, čo býva na Junction Road?“

	„Nie je v žiadnej evidencii, čo som našla,“ povedala Robin. „Možno sa len teraz prisťahovala.“

	„V tom prípade pravdepodobne musíme sledovať aj ju, aby sme zistili, kto to je,“ usúdil Strike. „Kriste, na tento prípad by sme mohli nasadiť všetkých z agentúry a aj tak by sme nemali dosť ľudí.“

	Robin nezabudla, že im nedávno pribudol ďalší prípad, ktorý považovala za Strikeov vlastný problém, no nahlas nepovedala nič.

	„Takže podľa Blaya stojí za útokom Anómia,“ prehodil Strike po krátkej odmlke. „Neboj sa, teraz sa už o všetko postarám ja. Ťažko povedať, čo iné by to mohlo znamenať, ak nie ten seriál.“

	„Myslíš, že štúdio Maverick by natočilo film, aj keby zomreli obaja?“ opýtala sa Robin. Hoci bola na Strikea osobne nahnevaná, záujem o rozhovor dočasne zvíťazil nad jej podráždenosťou.

	„Hádam by mali pocit, že je dosť nevkusné pokračovať,“ utrúsil Strike.

	„Takže v istom zmysle by sa celá fanúšikovská základňa dostala pod Anómiin vplyv. Zostali by len staré epizódy a Drekova hra.“

	„Polícia sa bude zaujímať o to, kto vedel, že Josh a Edie budú v to popoludnie na cintoríne, a teraz už vieme, že to vedeli aj Upcottovci.“

	„Katya to vedela,“ namietla Robin, „ale nemôžeme s istotou tvrdiť, že to platí aj pre ostatných. Bolo to vo štvrtok ráno: Flavia bola v škole a ty sám si práve povedal, že tá rodina je zrejme najšťastnejšia, keď sa jej členovia držia od seba čo najďalej.“

	„Katya im to možno povedala. Alebo to možno počuli.“

	„Inigo by nedokázal nikoho bodnúť. Naozaj na tom nie je dobre,“ vyhlásila Robin, keď sa za zábradlím na ľavej strane cesty objavil park Hampstead Heath. „Videl si, ako sa mu triasli ruky.“

	„Som si celkom istý, že čiastočne aj od zlosti,“ podotkol bezcitne Strike.

	„Ale áno, nevyzerá silný. Má zoslabnuté nohy… Pravdaže, nevieme, či šiel vrah na cintorín pešo. A keď niekoho pred bodnutím omráčiš taserom, nemusíš ho fyzicky premôcť, aby si mohla urobiť, čo máš v úmysle.“

	„Phillip Ormond určite vedel, že sa majú stretnúť,“ poznamenala Robin. „Býval predsa s Edie.“

	„Hej, za predpokladu, že telefonovala v jeho blízkosti alebo mu nemala problém povedať, že sa má stretnúť so svojím bývalým na mieste, ktoré malo pre nich zrejme romantický význam,“ povedal Strike. „Na druhej strane, možno Edie netelefonovala z domu a nemusela Ormondovi nič vysvetľovať, z čoho však vyplýva otázka, odkiaľ volala a kto iný ju mohol odpočúvať.“

	„A na druhom konci linky máme Josha v North Grove…“

	„Aspoňže sa čoskoro dostaneš do toho umeleckého kolektívu. Možno sa ti podarí zistiť, kto bol v tom čase pri ňom.“

	„Nesmieme zabúdať, že keď Josha vyhodili z North Grove, prinajmenšom niekoľko hodín strávil potulkami nočným mestom,“ pripomenula Robin.

	„Hej,“ prisvedčil Strike. „Som si však istý, že polícia zistila, kde sa v tom čase pohyboval. Možno by si mohla pokecať s Murphym a zistiť, či…“

	„Ak to chceš zistiť, tak si s ním pokecaj ty,“ odsekla Robin. Strike na ňu pozrel, prekvapený jej tónom.

	„Nenarážal som na nič… Chcel som len povedať, že by mu nemuselo prekážať, keby sme si navzájom trocha pomohli. Ty si pomohla polícii, keď si im porozprávala o Edinej návšteve v agentúre, no nie?“

	Robin mlčala. Už len zmienka o Murphym v nej vyvolala spomienky, bez ktorých by sa zaobišla.

	„Sme blízko.“ Strike ukázal pred seba, hoci si ešte stále lámal hlavu nad príčinou Robininej nezvyčajnej podráždenosti. „Zrejme by sme mali zaparkovať kdekoľvek, kde nájdeš voľné miesto.“

	„Uvedomuješ si, kde sme?“ Robin spomalila.

	„Kde?“

	„Na Millfield Lane, kde sa nachádza Joshov byt.“

	„To je ale zvláštna náhoda, nie?“ Strike si obzeral domy v úzkej uličke. Vystúpili z Land Roveru a prešli cez cestu. Do parku Hampstead Heath vykročili po chodníčku pomedzi dva veľké rybníky, ktoré by bolo možno vhodnejšie nazvať jazerami. Strikeov kýpeť bolel aj pri chôdzi po asfalte a na nerovnej ceste sa začal ozývať ešte viac ako predtým.

	„Je to tento,“ ukázal na rybník po ľavej strane, ktorý lemovali stromy. Na zelenohnedej vodnej hladine sa pokojne hojdali rôzne druhy vodného vtáctva. Zopár kusov sa s nádejou zhrčilo blízko pri brehu, ak by so sebou okoloidúci náhodou priniesli chlieb.

	„Takže,“ ozval sa Strike, keď zastali pri nízkom zábradlí, „prečo vrah prišiel práve sem?“

	„Určite nie preto, aby hodil Edin mobil do rybníka, lebo polícia ho prehľadala a nič nenašla,“ odvetila Robin a rozhliadla sa okolo seba. „Rybník však vôbec nemusel byť vrahovým cieľom. Mohol byť len miestom, kde si uvedomil, že jeden z mobilov je ešte stále zapnutý.“

	„Možno, ale v tom prípade vrah mieril – kam?“

	Strike aj Robin sa bez slova obrátili naspäť k Millfield Lane.

	„Mohol ísť do Blayovho bytu, lebo sa domnieval, že Blay je mŕtvy, a teda ho tam nevyruší?“

	„Určite je to jedna z možností,“ súhlasil Strike. „A naznačuje, že vrah vedel, že sa mu podarí dostať do bytu. Škoda, že nevieme, či z neho niečo nezmizlo. Na druhej strane,“ pokračoval s pohľadom upretým na mapu v mobile, „nechápem, prečo by vôbec chodil do parku Hampstead Heath, ak bol jeho cieľom Joshov byt. Z Highgateského cintorína vedie na Millfield Lane jednoduchá priama cesta po uliciach. Ak,“ povedal zamyslene Strike, „ak je vrahom Gus Upcott – nič nehovor –, prechod cez Heath na cintorín a z cintorína by bol preňho najrýchlejšou cestou a vyhol by sa kamerám. Ibaže,“ pokračoval Strike a poškrabal sa na brade, nespúšťajúc zrak z mapy, „by sa k týmto rybníkom vôbec nepriblížil. Nachádzajú sa mimo jeho trasy, teda ak predpokladáme, že po útoku šiel rovno domov.“

	„Mohol sa tu vrah stretnúť s niekým iným?“ prehodila Robin. „Je tu veľa stromov, ktoré predstavujú dobrý úkryt. Alebo sa sem prišiel odmaskovať?“

	„Oboje je možné,“ prikývol Strike, „no skupinky stromov rastú aj bližšie pri mieste, kde by Gus logicky vstúpil do parku. Pravdaže, celý čas predpokláme, že sem vrah chcel prísť. Druhá možnosť je, že musel z nejakého dôvodu zmeniť smer.“

	„Aby sa vyhol ľuďom?“

	„Ľuďom… alebo možno len jednej osobe, ktorá by ho spoznala,“ povedal Strike a z vrecka vylovil zoznam, čo mu dala Katya. „Hej, pozri sa… Veľa ľudí pôvodne spojených s Atramentovočiernym srdcom vyrástlo v tejto časti mesta alebo tu bývajú. Wally Cardew, Ian Baker a Lucy Drewová, ktorí nahovorili hlasy lorda a lady…“ Strike zažmúril na papier. „… Dyvno-Grobovcov, pochádzali zo štvrte Gospel Oak. Boli to spolužiaci Josha Blaya. Preston Pierce býval v North Grove v rovnakom čase ako Edie a Josh,“ pokračoval Strike, čítajúc z Katyiných poznámok. „Liverpoolčan, v dvoch epizódach nahovoril hlas Straky.“

	„Pez,“ vyhŕkla zrazu Robin.

	„Čo?“

	„Preston. Pez. Ten, čo sa mal stretnúť s Nilsom, Wallym, Sebom a Timom v krčme Red Lion and Sun. Bolo to v tvojich poznámkach.“

	„Ty máš ale pamäť,“ pochválil ju Strike. „Hej, stavím sa, že je to on.“

	„Ktorým smerom je North Grove?“ opýtala sa Robin a poobzerala sa okolo seba.

	Strike pozrel do mapy.

	„Tamtým,“ vyhlásil a ukázal ponad rybník smerom k ceste. „Neexistuje dôvod, prečo by mal niekto vojsť do parku, keby sa chcel vrátiť naspäť do North Grove. Ak je vrahom niekto z umeleckého kolektívu, z cintorína mal domov len kúsok.“

	Strike poskladal Katyin papier, strčil ho naspäť do zápisníka a chvíľu rozjímal nad plávajúcou labuťou.

	„Tie útoky boli plánované. Vrah možno vopred nepoznal miesto a čas, ale v tejto krajine nie je možné len tak kúpiť taser a ľuďom sa doma zvyčajne nepovaľujú mačety. Celé to zaváňa tým, že niekto len čakal na vhodnú príležitosť. Všetko mal už pripravené.“

	Robin zazvonil mobil. Bola to Midge. Robin s tlčúcim srdcom zdvihla.

	„Ahoj,“ povedala.

	„Mám to u teba, Ellacottová.“

	„Skvelé,“ vyhŕkla Robin a Strike nechápal, prečo sa zrazu tvári tak veselo.

	„Máš poruke pero?“

	„Áno,“ prisvedčila Robin a z vrecka vytiahla zápisník. Čupla si, zubami otvorila pero a oprela si zápisník o koleno.

	„Dobre, diktujem,“ povedala s povzdychom Midge. „Jej prihlasovacie meno je Buffinka, jedno slovo s veľkým B. Nesmej sa. Buffy bola naša mačka.“

	Robin si to meno zapísala a pritom ho nahlas vyhláskovala.

	„Presne tak,“ prisvedčila Midge. „Heslo,“ zavrčala, „je KiežbySomBolaSEllen. Všetky prvé písmená sú veľké. Vieš čo, radšej ti ho pošlem.“

	„Midge, ani neviem, ako sa ti poďakovať.“

	„Kiežby som bola s drbnutou Ellen,“ zahundrala trpko Midge. „Bola to jej bývalá predo mnou.“

	„Milé,“ utrúsila Robin. „Musela si sa vzdať toho zrkadla?“

	„Hej, ale netráp sa tým,“ odvetila Midge. „Keď si ho prevezme, bude na ňom obrovská prasklina.“

	Robin sa zasmiala, znova Midge poďakovala a potom sa vystrela.

	„A teraz sa dostaneme do hry.“

	„Čože?“ vyhŕkol Strike. Robin mu všetko vysvetlila.

	„Ellacottová, ty si geniálna,“ vyhlásil Strike. „Môžeš sa prihlásiť do hry, kým budem vypočúvať Ormonda. Ak sa Anómia objaví, kým sa s ním budem rozprávať, budeme mať o jedného podozrivého menej.“

	Cez bránu vkročila som osamelo

	a za ňou mesto z bielych skál sa skvelo… 

	No nepočula som tam ľudské zvuky,

	bol to svet tichý, nehybný a mĺkvy, 

	takto to v meste mŕtvych vyzerá.

	Christina  Rossetti

	Mŕtve mesto

	 

	 

	 

	The Flask, ktorá sa nachádzala neďaleko parku Hampstead Heath, bola veľmi stará krčma s tromi samostatnými salónmi a dvomi barmi: bola ako stvorená pre dvoch ľudí, ktorí potrebovali pracovať na jednom mieste, no nevidieť na seba.

	„Skvelé, je tu wifi,“ poznamenala Robin s pohľadom upretým na mobil, keď spolu so Strikeom zastali pri bare. Prišli pätnásť minút pred stretnutím s Phillipom Ormondom. „V mobile budem sledovať Anómiin Twitter a na iPade sa prihlásim do hry… Nosím ho so sebou, odkedy som Midge požiadala o Bethine prihlasovacie údaje,“ vysvetlila Strikeovi a vytiahla iPad z malého nylonového ruksaka, ktorý zvyčajne nosila na sledovačky. „Pre istotu.“

	„Skautky prišli o veľa, keď ťa nezískali,“ prehodil Strike. „Čo si dáš?“

	„Paradajkovú šťavu a balíček zemiakových lupienkov, prosím. Som hladná,“ posťažovala sa Robin. „Potom sa niekam odpracem, aby ma Ormond nevidel.“

	Vzala si nápoj a lupienky a odišla do salóna, ktorý susedil s hlavným barom. Sadla si k neveľkému stolíku v kúte pri kozube, narýchlo do seba hodila tretinu lupienkov, oprela si iPad pred seba, vytiahla zápisník a pero, skontrolovala Anómiin Twitter, na ktorom sa nič nové nedialo, a napokon sa začala prihlasovať do Drekovej hry.

	Do salónika vošla skupinka štyroch Američaniek v stredných rokoch.

	Jedna zo žien nahlas čítala zo sprievodcu.

	„… straší,“ zatiahla s výrazným južanským prízvukom a Robin sa zazdalo, že to slovo má dvakrát viac samohlások, ,,duch španielskej barmanky, ktorá sa obesila v pivnici, lebo majiteľ krčmy jej neopätoval lásku.“

	Nasledovala záplava hlasných rečí sprevádzaná škrabotom stoličiek, až kým sa štvorica neusadila pri stole vedľa Robin.

	Robin napäto naťukala do prihlasovacieho panela Drekovej hry meno Buffinka a po kontrole veľkých písmen v Midgeinej správe aj heslo KiežbySomBolaSEllen.

	Prosím, nech to vyjde. Prosím, nech to vyjde. Prosím, nech to vyjde.

	„The Flask,“ pokračovala Američanka so sprievodcom v ruke, „bola miestom jednej z prvých pitiev v Anglicku, ktorú vykonali – to hádam nie…“ Robin ešte nikdy nesledovala, ako sa načítava stránka, s takým očakávaním.

	„… na tele, ktoré ukradli hrobári z Highgateského cintorína…“ Obrazovka na Robininom iPade sčernela. Biele písmená sa na nej vznášali ako prízraky.

	 

	Vitaj v Drekovej hre

	 

	 

	Písmená vybledli. Robin mala pred sebou nádherne nakreslený Highgateský cintorín. Obláčiky hmly sa krútili okolo kamenných anjelov obrastených brečtanom. Animácia bola čiernobiela, rovnako ako pôvodný seriál. Na obrazovke sa vznášali biele postavy. Niektoré vyzerali ako duch Biela panna, iné boli kostry, ďalšie zasa poskakujúce srdcia ako hlavný hrdina Srdco. Zjavne ste si mohli vybrať, ako budete v hre vyzerať, avšak z obmedzeného počtu možností. Robin netušila, ako sa javí ostatným hráčom. Každá postava mala nad sebou drobným písmom napísané svoje používateľské meno. Na bočnom paneli sa celý čas zobrazovalo, kto práve vstúpil do hry a kto z nej odišiel.

	<Srdiečko66 odišiel z hry>

	<BielaPanna MOD vstúpila do hry>

	<AtramentováStacey vstúpila do hry>

	 

	Po niekoľkých chybných pokusoch Robin našla ovládací panel, ktorý jej umožnil pohybovať sa. Pomaly vykročila po hmlistom chodníčku okolo urien obklopených bujnou vegetáciou. Zrazu nad jej postavu zletel netopier, premenil sa na upíra a vošiel jej do cesty. Vyzeral slabý a neduživý, najskôr len stál a lapal po dychu s rukou na srdci. Napokon sa jej „prihovoril“ a jeho slová sa mu zjavili na hrudi.

	 

	Mohol by som sa ti prisať na tepnu?

	 

	Robin náhlivo zisťovala, ako by mu mohla odpísať, a po niekoľkých sekundách tápania našla vysúvaciu klávesnicu. Keďže netušila, aká je správna odpoveď – a vlastne ani to, či vôbec nejaká existuje –, odpísala:

	 

	Radšej nie

	 

	Zdalo sa, že upír si vzdychol.

	 

	Ale ja som anemický

	 

	Robin to trocha pobavilo.

	 

	Mrzí ma to

	 

	Upír odpovedal:

	 

	Jedného dňa budeš nemŕtva AŽ POTOM ťa to bude mrzieť

	 

	Premenil sa naspäť na netopiera a odletel preč.

	Robin pokračovala po chodníčku. Niektoré hrobky mali interaktívne prvky, otvárali sa a odkrývali lebky, kosti a v jednom prípade dokonca aj obrovského pavúka, ktorý vyzeral, akoby ju chcel naháňať, takže sa so svojou postavou rýchlo presunula ďalej. Jedna zo vznášajúcich sa Bielych panien zastala pred ňou a „prihovorila“ sa jej.

	AtramentovočiernaStacey: Ahoj Buffinka dlho sme sa nevideli

	 

	Buffinka: Ahoj AtramentovočiernaStacey

	 

	AtramentovočiernaStacey: Ako sa máš?

	 

	Buffinka: Dobre vďaka a ty?

	 

	AtramentovočiernaStacey: Nie je

	hrozné čo sa stalo J****** a E***?

	 

	Buffinka: Viem je to strašné

	 

	 

	Robin zauvažovala, prečo Stacey použila hviezdičky. Nesmú hráči v hre používať celé mená Josha a Edie? Je Anómiino ego také veľké, že tvorcovia sa nesmú vôbec spomínať?

	Skôr než sa nad tým stihla hlbšie zamyslieť, otvorili sa pred ňou dve dialógové okná.

	 

	 

	<Otvorila sa nová súkromná

	miestnosť>

	 

	<16. apríla 2015 17.57>

	 

	<Červ28 MOD pozýva

	Buffinku>

	 

	Červ28: Bože      ja že si navždy preč !!!!

	 

	>

	 

	>

	 

	>

	 

	<Otvorila sa nová súkromná

	miestnosť>

	 

	<16. apríla 2015 17.57>

	 

	<Vilepechora MOD pozýva Buffinku>

	 

	Vilepechora: Myslel som že si nadobro odišla

	 

	Vilepechora: Ešte stále si teplá?

	 

	>

	 

	>

	 

	 

	Doriti.

	Robin vzala do rúk mobil a narýchlo napísala Midge správu.

	 

	Napíš mi úplne hocičo o Beth.

	Som v tej hre. Niektorí ľudia ju tu poznajú.

	 

	Američanka pri susednom stole s fialovými plastovými okuliarmi na nose ďalej nahlas čítala zo sprievodcu.

	„Vie sa, že Byron, Keats a Shelley chodievali do krčmy The Flask rovnako ako slávny zbojník Dick Turpin!“

	Robin si pomyslela, že by vyzeralo príliš podozrivo, keby neodpísala hneď dvom moderátorom, a tak začala znova ťukať.

	 

	 

	Červ28: Ja že ťa prestali baviť všetky moje problémy

	!

	 

	Buffinka: Nie toto miesto mi už chýbalo!

	 

	>

	 

	>

	 

	Buffinka: Čo si pravdaže

	nie

	 

	Buffinka: Ako sa máš?

	 

	Červ28: Vieš čo ? Som v L****** !

	 

	>

	 

	Buffinka: Fakt?

	 

	Červ28: Hej

	 

	Červ28: Som tu so svojím

	frajerom

	 

	Buffinka: Jéj to je super!

	 

	Buffinka: Hej Ukázalo sa že sa to nedá odnaučiť

	 

	Vilepechora: Heh

	 

	Vilepechora: Možno si len ešte nemala dobrého vtáka

	 

	Buffinka: Alebo možno nie som na vtáky

	 

	>

	 

	>

	 

	>

	 

	Vilepechora: Ak si

	doteraz šukala len

	s chudákmi nemáš to odkiaľ vedieť

	 

	Buffinka: Zaujímavá teória

	 

	>

	 

	>

	 

	>

	 

	>

	 

	Robin zavibroval mobil. Midge jej odpovedala:

	 

	Do seba zahľadená neverná krava. Má rada mačky. Píše román (má už 3 odseky), začínajúca umelkyňa (otrasné koláže), páči sa jej Rachel Maddowová, nevie uvariť nič okrem cestovín s tuniakom

	z plechovky, zbiera ozdoby na vianočný stromček a nasraté frajerky.

	 

	Robin s úsmevom odpísala: 

	A rozbité zrkadlá. Vďaka x 

	 

	Znova sa sústredila na iPad.

	 

	 

	 

	Buffinka: Som späť

	 

	Červ28: Nejde to však dobre

	 

	Buffinka: Čo tým myslíš?

	 

	Červ28: Hádaj

	koľkokrát sme sa stretli

	odkedy som tu Buffinka: Hovor Červ28: Raz

	Buffinka: Ach nie to je nanič

	 

	Červ28: Vraj má toho veľa

	 

	Červ28: Čo ty a tvoja frajerka

	 

	>

	 

	Buffinka: Anómia tu dnes

	večer nie je?

	 

	Vilepechora: Nie

	 

	Vilepechora: Vrátila si sa lebo ťa zaujíma či zabil L*********?

	 

	Vilepechora: Hahaha aspoň si úprimná

	 

	>

	 

	>

	 

	>

	 

	Vilepechora: Hej bol to

	on

	 

	 

	Robin sa pokúsila urobiť screenshot oboch rozhovorov, ale hra jej to nedovolila. Schmatla pero, navrch stránky napísala obe používateľské mená

	„Červ28“ a „Vilepechora“ a pod každé z nich načmárala zopár poznámok. Potom znova pozrela na iPad.

	 

	Buffinka: Rozišli sme sa

	 

	Červ28: Konečne !

	 

	Buffinka: Hej už bolo načase

	 

	Červ28: Nebolo to medzi vami okej      pripadala mi taká dominantná

	 

	Buffinka: Hej Povedz mi viac o sebe

	 

	Červ28: Tak trocha pracujem

	 

	Červ28: Kiežby si mohla vedieť kde

	 

	Buffinka: Povedz!

	 

	Červ28: Heh

	 

	Červ28: Bojím sa Anómie

	 

	Červ28: Keby si to vedela niesli by sme dôsldky 14ky

	 

	>

	 

	Buffinka: Okej tak mi to len naznač

	 

	Červ28: Heh      radšej nie

	 

	Červ28: Ale hádaj čo

	 

	Červ: Mám za sebou stretnutie s B***** !

	 

	>

	 

	>

	 

	Vilepechora: Som hrozne

	ožratý

	 

	Buffinka: Ako my všetci

	 

	>

	 

	Vilepechora: Čo máš na sebe?

	 

	Buffinka: Celotelové brnenie

	 

	>

	 

	>

	 

	Vilepechora: Toto miesto je strašná nuda

	 

	Buffinka: Tak prečo si

	ešte stále tu?

	 

	Vilepechora: Pre info

	 

	Vilepechora: Takže používaš pripínacie dildo alebo čo?

	 

	>

	 

	>

	 

	>

	 

	 

	Robin znova schmatla pero a rýchlo si zapísala pod „Červ28“: možné stretnutie s Blayom, „tak trocha“ pracuje; pod „Vilepechora“: je tam „pre info“; a na ďalšiu, doteraz prázdnu stranu: Čo sú dôsledky 14ky? Potom pokračovala v oboch rozhovoroch.

	 

	Buffinka: No teda!!!

	 

	Červ28: Hej      naozaj

	 

	Červ28: Bol v tje istej

	miestnosti ako ja

	 

	Červ28: Bolo mi

	na odpadnutie !!

	 

	Buffinka: Rozprávali ste sa?

	 

	Červ28: Nie      úplne ma to dostalo !!!

	 

	Buffinka: Heh

	 

	Vilepechora: Sedíš teraz

	na dilde?

	 

	Buffinka: Vidím že máš rovnako vycibrený zmysel pre humor ako vždy

	 

	Vilepechora: Máš šťastie že ťa nevykopnem

	 

	>

	 

	Buffinka: Za čo?

	 

	Vilepechora: Za to že si skurvená úchyláčka

	 

	 

	Američanka so sprievodcom teraz nahlas čítala svojim spoločníčkam jedálny lístok, hoci každá mala svoj vlastný.

	„Hovädzí steak… varené zemiaky…“

	Robin znova zavibroval mobil. Sklopila zrak. Písal jej Strike:

	 

	Ormond je tu.

	 

	 

	36

	 

	 

	A na štíte mal srdce krvavé…

	Mary Tigheová

	Psyché

	 

	 

	 

	Strike, ktorý sedel za stolom pre dvoch s výhľadom na dvere krčmy, správne identifikoval Phillipa Ormonda, len čo vošiel dovnútra, hoci vôbec nezodpovedal Strikovej predstave o učiteľovi geografie ani o niekom, kto by sa mohol zapísať na hodiny umenia. Vzhľadom na mužovo držanie tela a starostlivo upravený zovňajšok by skôr predpokladal, že je z vojenského prostredia.

	Ormond bol o niekoľko centimetrov nižší ako detektív, s ktorým sa mal stretnúť, a vyzeral, akoby pravidelne chodil do posilňovne. Mal svetlomodré oči posadené ďaleko od seba, nakrátko ostrihané svetlohnedé vlasy a hranatú bradu so starostlivo upraveným strniskom. Bez čiernej aktovky, čo niesol v ruke, by v tmavomodrom obleku doplnenom jednoduchou tmavomodrou kravatou vyzeral, akoby šiel na pohreb. Zastal vo dverách, narovnal plecia a poobzeral sa.

	Keď zachytil detektívov pohľad, pristúpil k jeho stolu. „Cormoran Strike?“

	„Áno,“ prisvedčil Strike a vstal, aby si mohli podať ruky. Jeho kýpeť nahnevane namietal, že musí zasa niesť jeho váhu tak krátko po tom, ako si sadol.

	„Phillip.“

	Ukázalo sa, že Ormond patrí do kategórie mužov, čo si zrejme namýšľajú, že ak stiskom ruky nespôsobia príjemcovi fyzickú bolesť, budú podozrievaní z impotencie.

	„Idem si vziať niečo na pitie,“ oznámil Ormond a odkráčal k baru. O chvíľu sa vrátil s malým pivom a sadol si tvárou k Strikeovi. Vyžarovala z neho aura mierneho podozrenia.

	„Ako som vám spomínal do telefónu…“ začal Strike.

	„Snažíte sa zistiť, kto je Anómia.“

	„Prekážalo by vám, keby som si písal poznámky?“

	„Nech sa páči,“ povedal Ormond, no netváril sa ktovieako nadšene.

	„Čo sa vám stalo?“ opýtal sa Strike, keď si všimol obväz na dvoch prstoch Ormondovej ľavej ruky.

	„Poleptal som sa kyselinou fluorovodíkovou,“ vysvetlil Ormond, a keď sa Strike zatváril nechápavo, pokračoval: „V North Grove som sa pokúšal o reliéfny lept na oceli. Už to nebudem skúšať. Rana sa zapálila. Už som vybral dve balenia antibiotík.“

	„To znie nepríjemne.“

	„Nie je to to najhoršie, čo sa mi v poslednom čase stalo,“ utrúsil Ormond s náznakom agresivity.

	„Nie, pravdaže nie,“ povedal Strike. „Úprimnú sústrasť.“

	„Ďakujem,“ odvetil Ormond, ktorého to zjavne aspoň trocha obmäkčilo. „Mám skrátka… zlé obdobie.“

	„O tom nepochybujem,“ povedal Strike. „Mohli by ste mi odpovedať na niekoľko otázok o North Grove?“

	„Pýtajte sa.“

	„Kedy ste tam začali chodiť na kurzy?“

	„V roku dvetisícjedenásť,“ odvetil Ormond.

	„Zameriavate sa na výtvarné umenie alebo…?“

	„Ani nie. Skôr píšem.“

	„Naozaj?“ začudoval sa Strike. „Už vám niečo vyšlo?“

	„Zatiaľ nie. Len sa pohrávam s niekoľkými nápadmi. To sme mali s Edie spoločné: príbehy.“

	Strike, ktorý si celkom nevedel predstaviť Phillipa Ormonda, ako píše príbehy, prikývol. Hoci bol učiteľ celkom pekný, Strikea Edin výber partnera trocha zaskočil. A možno Ormondova príťažlivosť spočívala v tom, že bol úplným protikladom jej neschopného, večne zhuleného, závesy páliaceho bývalého.

	„Do North Grove som šiel, lebo som sa práve rozišiel s manželkou,“ pokračoval bez vyzvania Ormond. „Chcel som si nejako vyplniť večery. Prihlásil som sa na večerný kurz… Napadlo mi, že by som mohol vyskúšať staromódny spôsob, ako sa s niekým zoznámiť, chápete?“ prehodil s rozpačitým neveselým úsmevom. „S manželkou sme sa spoznali na zoznamke. A tie baby, čo človek stretáva v posilňovni – väčšinou mám pocit, že nemajú rozum,“ dodal a poklopkal si po sluche.

	„Takže keď ste sa zoznámili s Edie…?“

	„Ešte chodila s Blayom, hej. Zaujal ma ich kreslený seriál. Počul som, ako ho ľudia v North Grove rozoberajú, a nakoniec som ich oboch zavolal do školy, aby porozprávali mojim siedmakom o animácii a počítačových efektoch. Deckám sa to páčilo,“ zhodnotil Ormond, no netváril sa, že by ho to nejako zvlášť potešilo.

	„Ste učiteľ geografie, však?“

	„Informatiky,“ opravil ho Ormond a zamračil sa. „Kto vám povedal, že učím geografiu?“

	„Tuším Edin agent,“ odvetil Strike a zapísal si to. „Zrejme sa poplietol.

	Kedy ste sa dozvedeli o Anómii?“

	„Videl som, že na Twitteri zverejnil fotku Edinho bytu. Napísal som jej, aby som sa ubezpečil, že je okej. Ešte som mal jej telefónne číslo z čias, keď prišla k nám do školy porozprávať sa s deťmi. Trocha sme si písali a nakoniec sme šli na drink. V tom čase už s Blayom nechodila. Zistili sme, že máme veľa spoločného. Písanie,“ zopakoval. „Príbehy. Trocha sme sa zabávali na North Grove. Je tam zopár fakt zaujímavých postavičiek. Chlapec, ktorý by sa hodil do nejakej reality šou.“

	„Nie je to Bram de Jong?“ opýtal sa Strike. Neuniklo mu, že Ormond práve použil policajný slang.

	„Hej, to je on,“ prikývol Ormond. „Raz večer som odchádzal z North Grove a schytal som kameň do hlavy. Ten chalan sedel hore na streche a hádzal ich do každého, koho dokázal zasiahnuť. Keby sa mi dostal do rúk…

	Zranil ma,“ posťažoval sa Ormond a ukázal si na zátylok. „Doteraz tam mám jazvu. Edie mi porozprávala o niektorých veciach, čo urobil, kým tam ešte bývala. Raz si našla v posteli mŕtveho vtáka. Jeho rodičia sú skrátka… Nemajú nad ním žiadnu kontrolu,“ dopovedal Ormond a Strike si všimol, ako sa mu pri tých slovách rozšírili nozdry. „Žiadnu.“

	„Zhovárali ste sa o Anómii, keď ste spolu zašli na drink?“

	„Ach, áno, porozprávala mi všetko. Domnievala sa, že je to niekto, koho pozná, lebo o nej veľa vedel. V podstate so mnou prebrala všetkých podozrivých. Ja som mal pocit, že by to mohla byť tá baba… Ako sa volá? Blayova bývalá.“

	„Kea Nivenová?“

	„Hej, ale Edie vyhlásila, že ju vylúčila.“

	„Ako to urobila?“

	„Vysvetlila mi, že raz popoludní bola v animačnom štúdiu, vykukla z okna a videla, ako tá baba postáva na ulici. Zrejme dúfala, že natrafí na Blaya. Edie mala na notebooku spustenú Anómiinu hru a skontrolovala ju. Postava Anómie bola aktívna, pohybovala sa a rozprávala, ale Nivenová pri sebe nemala mobil, iPad ani nič iné.“

	„To nám dosť pomôže, vďaka,“ povedal Strike, zapísal si to a znova zdvihol zrak. „Kea sa motala okolo animačného štúdia?“

	„Hej. Edie mi vravela, že sa párkrát zjavila, keď bola niekde s Blayom, a civela na nich z druhého konca baru alebo krčmy. Sám som mal takú bývalú. Je to psycho.“

	„Nespomínate si, kedy presne Edie vylúčila Keu spomedzi podozrivých?“

	„Skôr ako sme spolu šli prvýkrát na drink, takže to muselo byť v polovici roka dvetisíctrinásť.“ Ormond si znova odpil z piva. „Aj tak som mal pocit, že Nivenovej treba zatvoriť ústa. Všetky tie jej táraniny o plagiátorstve… Edie však tvrdila, že by to bolo ešte horšie – alebo, čo je pravdepodobnejšie, presvedčil ju o tom jej agent,“ dodal s miernym úškrnom učiteľ informatiky. „Yeoman jej vždy poradil, že nemá robiť nič. To nie je môj štýl.“

	„Vy ste sa s Keou nikdy nerozprávali?“

	„Nie, našťastie pre ňu,“ odvetil Ormond a znova roztiahol nozdry. „Bola presne ako Anómia: útočila len na Edie a Blay vyviazol bez ujmy. Fanúšikovia mu odpustili všetko, čo len dokazuje, ako málo vedeli.“

	„Ako to myslíte?“

	„Edie odvádzala deväťdesiat percent práce a Blay bol väčšinu dňa zhulený. Ku koncu bola naštvaná, že musí robiť všetko zaňho. A poviem vám ešte niečo: fakt by ju vytočilo, keby vedela, že jej chcel dať do rakvy posratý list po tom, ako sa k nej správal v posledných dvoch týždňoch.“

	„Viete ešte o niekom, koho Edie vylúčila?“ Ormond pokrútil hlavou.

	„Vieme, že ku koncu podozrievala Seba Montgomeryho, ale nepodozrievala predtým niekoho iného?“

	„Aha, takže už viete o Montgomerym,“ zatiahol Ormond s miernym náznakom podozrenia. „Áno, bol jej podozrivým číslo jeden.“ Strike opäť postrehol policajný slang. „Predtým uvažovala, či za tým nie je Wally Cardew, lebo sa do nej párkrát obul na internete, keď ho vyhodila zo seriálu, ale domnievala sa, že Cardew by nezostal v anonymite. Vždy všetko vytára. Navyše si nemyslela, že Cardew by dokázal programovať alebo animovať na úrovni tej hry.“

	„A čo Tim Ashcroft, ktorý nahovoril Červa?“

	„On? Obyčajný využívač,“ vyhlásil pohŕdavo Ormond. „Myslel si, že keď sa bude Edie podlizovať, dohodí mu úlohu vo filme. Povedal som jej:

	‚Mala by si sa s ním prestať stretávať.‘ Neprikázal som jej to,“ dodal rýchlo Ormond. „Tak som to nemyslel. Skrátka sa mi nepáčilo, že ju niekto využíva. Keď s ním chodievala na kávičky, mal pocit, že má ešte stále šancu dostať nejakú úlohu.“

	„Nikdy si však nemyslela, že Ashcroft je Anómia?“

	„Nie. Vycivený dlháň. Snobský ľavičiar. Poznáte ten typ.“

	„Takže pokiaľ viete, Montgomery bol jej jediný podozrivý?“

	„Hej. Podozrievala ho, odkedy Anómia na Twitteri zverejnil, že Edie sa pri nejakej postave inšpirovala spolubývajúcou, čo bola totálna kravina.“

	„Neinšpirovala sa ňou pri postave Bielej panny?“

	Ormond si odchlipol z piva. „Možno sa ňou trocha inšpirovala, čo sa týka správania Bielej panny, ale to neznamená, že je to jedna a tá istá osoba. Všetky tie nezmysly o tom, že každá fiktívna postava má – veď viete – živý náprotivok… Inšpirácia môže prísť odkiaľkoľvek,“ pokračoval a tvár mu trocha očervenela. „Nemôžete tvrdiť, že tá a tá postava je živý človek. Je to len napodobenina. Záber… záber urobený cez objektív autora.“ Znova sa napil.

	„Tak to aspoň vnímam ja,“ dodal a odložil pohár na stôl. „Vo svojej tvorbe.“ Strike netušil, či je to učiteľov vlastný originálny pohľad na to, ako funguje inšpirácia a vývoj postáv, ale neubránil sa podozreniu, že Ormond len papagájuje názory niekoho iného.

	„Rozprávala Edie často o svojej práci?“

	„V jednom kuse.“ Ormond tentoraz odpovedal oveľa živšie ako v celom doterajšom rozhovore. „V podstate ma zasvätila do celého svojho tvorivého procesu. Hej, veľa sme sa rozprávali o postavách a aj ja som občas prišiel s nejakým nápadom.“

	„Takže ste spolupracovali?“ Strike si dal záležať, aby to vyznelo uznanlivo.

	„Hej, myslím, že by sa to tak dalo nazvať.“ Ormond prepichol detektíva pohľadom. „Edie dokonca povedala, že chce, aby som bol vo filme uvedený ako scenárista. Vraj som jej vnukol zopár fakt dobrých nápadov.“

	„Zaujímavé,“ prehodil Strike, „že doň chcela prizvať nových spolupracovníkov okrem seba a Blaya.“

	„Nie spolupracovníkov v množnom čísle. Neuvažovala o nikom okrem mňa,“ vyhlásil rozhodne Ormond.

	„V Mavericku sú určite radi, že im viete povedať, ako mal podľa Edie vyzerať ten film.“

	Nakrátko zavládlo ticho.

	„Mysleli by ste si, že áno, ale nikto sa neunúval ani odpovedať na môj mail.“

	„Podľa mňa je to krátkozraké. Pravdepodobne máte všetko zapísané.“

	„Nič sme si nezapisovali. Len sme sa o tom rozprávali. Všetko je tu,“ povedal Ormond a znova si poklepal po sluche. „A keďže som jediný, kto to vie, mysleli by ste si, že…“

	Podráždene pokrčil plecami.

	„Nepríjemné,“ utrúsil Strike.

	„Hej. A ten jej prekliaty strýko, ktorý jej strčil do rúk zopár stoviek, aby sa jej zbavil, keď doslova prespávala na ulici, teraz zdedí… Smiešne, kto z toho nakoniec bude mať prospech. Edie však nespísala závet, takže je to tak,“ uzavrel Ormond a v hlase mu zaznel jednoznačný náznak trpkosti.

	„Ďalší bod je citlivý,“ povedal Strike. „Edie sa v roku dvetisícštrnásť pokúsila o samovraždu. Anómia sa veľmi rýchlo dozvedel, čo sa stalo a dokonca aj do ktorej nemocnice ju prijali.“

	„Hej, spomínam si,“ zamrmlal pochmúrne Ormond.

	„Rád by som zistil, kto o tom mohol vedieť.“

	„Netuším. Ja som sa o tom dozvedel ako jeden z posledných,“ vyhlásil Ormond.

	„Naozaj?“

	„Hej. Jasné, že sa mi pokúšala dovolať,“ dodal rýchlo učiteľ a Strike uvažoval, či je to pravda, „ale v hlučnej krčme som nepočul, že mi zvoní mobil. Bol som vonku s kolegami. Potom zavolala Blayovi. Ten si uvedomil, čo urobila, a zavolal políciu. Museli vylomiť dvere.“

	Strikeovi sa vybavila spomienka na Charlottin omámený hlas, ktorým sa mu prihovárala odniekiaľ z okolia Symonds House, no hneď ten obraz potlačil.

	„Predávkovala sa po tom, čo celý večer sama popíjala vo svojom byte a čítala, ako jej ľudia na Twitteri radia, aby sa zabila,“ pokračoval Ormond.

	„Bolo to ešte pred tým, ako sme začali bývať spolu. Jasné, že som sa obviňoval, keď som zistil, čo urobila. V tom čase naozaj nebola schopná žiť sama. Po tom predávkovaní sa presťahovala ku mne a prišiel veľký zlom. Bola oveľa šťastnejšia. Oveľa.“

	„Bývate niekde v okolí?“

	„Nie, vo Finchley. Ballards Lane.“

	„Viete, či bol Blay sám, keď si uvedomil, že sa predávkovala?“ opýtal sa Strike.

	„Netuším,“ odvetil Ormond, „ale trvalo mu, kým pustil perie. Keď začal rozprávať, myslel som, že len trepe…“

	„Musím sa vás na niečo opýtať,“ prerušil ho Strike. „Ste bývalý policajt?“ Ormonda to na okamih zjavne zaskočilo, ale potom sa prvý raz uškrnul.

	„Ešte stále je to na mne vidieť? Hej, bol som policajt. Odišiel som, lebo to odo mňa chcela bývalá manželka. Rekvalifikoval som sa ako učiteľ, a potom sa moje manželstvo aj tak rozpadlo.“

	„Prepáčte, pokračujte. Mysleli ste, že Blay si vymýšľa…“

	„Hej. Pripadal mi zhulený. Treba dodať, že zvyčajne aj bol; pravdepodobne si ubalil džointa, aby sa trocha uvoľnil, skôr ako mi zavolal. Chvíľu mi trvalo, kým som pochopil, čo hovorí.“

	„Boli ste s niekým, keď vám zavolal?“

	„Náhodou áno. So svojím postarším susedom. Má vyše deväťdesiat. Občas mu pomáham s nákupmi,“ dodal skromne Ormond. „Alebo ho odveziem k lekárovi, keď treba. Milý starý pán.“

	„Ale nie vhodný kandidát, čo sa týka Anómie,“ zhodnotil Strike a niečo si zapísal.

	„Pravdaže nie,“ povedal Ormond. „Informácia o tom, čo urobila Edie, sa mohla dostať k Anómii jedinou cestou: Blay si pustil ústa na špacír. Celé hodiny to mohol vykladať všetkým svojim kamarátom, skôr ako mu došlo, že by to mal oznámiť mne – veď viete – jej frajerovi.“

	Strike si znova niečo zapísal a potom opäť pozrel na Ormonda.

	„Myslela si Edie, že je pre ňu Anómia fyzickou hrozbou? Obávala sa, že ju napadne?“

	„Nie, to si nemyslím,“ odvetil Ormond.

	„Ani keď zverejnil na internete jej adresu?“

	„To nebol on.“

	„Myslel som, že…?“

	„Dal na internet fotku jej bytu, to áno, ale nejaký iný týpek napísal, aby mu ľudia poslali súkromnú správu, ak chcú poznať adresu.“

	„Neviete, kto bol ten človek?“

	„Netuším. Útočilo na ňu veľa ľudí.“

	„Podľa vás je vrahom Anómia?“ opýtal sa Strike a pozorne sledoval, ako Ormond zareaguje.

	„Neviem,“ odvetil učiteľ. Zdalo sa, že ním tá otázka otriasla. „Odkiaľ by som to mal vedieť? Nemám dôvod tvrdiť, že to bol on. Nemám dôvod myslieť si to o nikom.“

	Strike si dal záležať, aby si Ormondove slová zapísal presne tak, ako ich učiteľ vyslovil.

	„Ten spis, ktorý mal Blay so sebou a ktorý údajne dokazoval, že Edie bola Anómia…“

	„Totálna kravina,“ zavrčal Ormond. „Žeby Edie prenasledovala samu seba tri alebo štyri roky, až sa dohnala k pokusu o samovraždu? Sprostosť.“

	„Predpokladám, že s Yasmin Weatherheadovou sa nepoznáte,“ prehodil Strike.

	„Nie,“ potvrdil Ormond. „Prečo?“

	„Práve ona priniesla Blayovi spis s údajnými dôkazmi.“

	„Aha, hej, jasné. Vyhodili ju, skôr ako sme sa s Edie dali dokopy.“ Ormond si znova odpil z piva.

	„Pripadalo mi trocha kruté, že ju prepustili len preto, lebo hrala tú hru. Niežeby… Edie bola zrejme paranoidná a namýšľala si, že všetci okolo nej posúvajú informácie Anómii.“

	Strike vzhľadom na Ormondove nekompromisné názory na všetkých ostatných v Edinej blízkosti nečakal, že práve k Yasmin bude taký zhovievavý.

	„Nemyslíte, že bolo od nej ako od asistentky trocha čudné, že sa zapojila do Anómiinej hry? Alebo že v nej zostala, aj keď Anómia dával Edie tak zabrať?“

	„No, z tohto hľadiska… Možno aj hej,“ pritakal Ormond, akoby ho táto téma príliš nezaujímala.

	„Dopočul som sa, že ste sa s Edie pred jej smrťou zasnúbili.“

	„Ach, už o tom viete?“ Ormonda to zjavne potešilo. „Áno, požiadal som ju o ruku dva dni pred tým… než sa to stalo. V ten víkend sme mali vyberať prsteň.“

	„To je smutné,“ povedal Strike a na okamih sa odmlčal. „Vráťme sa ešte k tomu spisu: Blay zavolal Edie a obvinil ju, že je Anómia, však?“

	„Presne tak,“ prisvedčil Ormond a jeho výraz stvrdol.

	„Rozoberala to Edie s vami?“

	„Pravdaže.“

	„Čo ste jej poradili? Stretnúť sa s Blayom a vydiskutovať si to alebo…?“

	„Povedal som jej,“ vyštekol prudko Ormond, „aby ho poslala do riti. Stále jej vyvolával a ona mu skladala telefón. A dobre robila. Ak hulil toľko trávy, že uveril takej hlúposti, tak sa naňho mohla vysrať.“

	„Ale potom,“ pokračoval Strike, „si to Edie rozmyslela a rozhodla sa s ním stretnúť zoči-voči?“

	„Hej. Chcela mu osobne povedať, čo si o ňom myslí.“

	„Kto zavolal komu?“ chcel vedieť Strike.

	„On jej,“ odvetil Ormond, „ako som vravel, v jednom kuse ju otravoval.“

	„Chápem,“ prehodil Strike.

	„Nakoniec sa rozhodla, že si to s ním teda vydiskutuje.“

	„Povedala vám o tom?“

	„Pravdaže áno,“ odsekol netrpezlivo Ormond.

	„Takže ste vedeli, že sa v to popoludnie stretnú?“

	„Hej.“

	„Vedeli ste, kde sa stretnú?“

	„Nie,“ povedal Ormond. „Predpokladal som, že niekde v kaviarni alebo kde.“

	„A keď sa Edie nevrátila domov…?“

	„Jasné, že som mal obavy. V to popoludnie som mal dozor nad deťmi, čo zostali po škole. Neskôr som si uvedomil, že keď sa to stalo, díval som sa, ako Sophie Websterová píše dookola to isté. Prišiel som domov a čakal som, že Edie tam už bude. Nebola. Čakal som. O jedenástej som sa začal báť. Okolo trištvrte na dvanásť som zavolal na políciu.“

	„Pokúsili ste sa medzitým dovolať Edie?“

	„Hej, niekoľkokrát, ale nedvíhala. Policajt na linke ma nechal čakať a… Už som vedel, že sa niečo stalo. Som bývalý poliš. Viem, ako to funguje. Požiadal ma, aby som Edie opísal, čo som aj urobil. Potom povedal, že za mnou niekoho pošle.

	Policajti prišli do bytu a povedali mi, že na Highgateskom cintoríne sa našlo telo zodpovedajúce opisu mojej snúbenice… Musel som ju ísť identifikovať.“

	„Je mi to ľúto,“ zamrmlal Strike. „Muselo to byť peklo.“

	„Hej,“ prisvedčil Ormond a v hlase mu opäť zaznel agresívny podtón.

	„Bolo.“

	Strike sklopil zrak na svoje poznámky. O Anómii sa dozvedel dosť málo, ale zato o Phillipovi Ormondovi bol oveľa lepšie informovaný.

	„No… ak vám už nič nenapadá a nemáte ďalšie informácie o tom, kto by mohol byť Anómia…“

	„Ak sa pýtate mňa…“ Blížil sa koniec rozhovoru a Ormond sa zjavne trocha uvoľnil. „Podľa mňa je to niekto fakt vážne narušený. Nech je to ktokoľvek, aj keby to bolo nejaké decko, čo sa skrýva za…“ neurčito si ukázal na tvár, akoby chcel naznačiť masku, „klávesnicou, má so sebou fakt veľký problém. Štyri roky na niekoho útočiť online? Aký zločin vlastne Edie spáchala? Vytvorila niečo, čo údajne zbožňoval? Anómia mi pripadá ako ten typ, ktorý by urobil čokoľvek, aby si zachránil krk – ktorý by bez výčitiek obvinil kohokoľvek iného alebo naňho vrhol tieň podozrenia, len aby z toho sám vyviazol.“

	„Prečo si to myslíte?“ opýtal sa Strike.

	„Skrátka mám taký pocit,“ odvetil Ormond a dopil pivo.

	„Myslím, že je to všetko,“ zaklamal Strike. „Mimochodom, našu agentúru ste Edie navrhli vy alebo s tým prišla sama?“

	„Či som čo?“ Ormond sa zamračil.

	„Edie prišla za mojou partnerkou do našej agentúry,“ vysvetlil Strike.

	Ormond mal také svetlé dúhovky, že aj v nepríliš jasnom svetle krčmy bolo vidieť, ako sa mu rozšírili zreničky. Polícia ani Allan Yeoman Edinmu údajnému snúbencovi zjavne nepovedali o jej návšteve detektívnej agentúry a tieto opomenutia Strikeovi prezradili niečo podstatné o tom, aký postoj má polícia a agent k Ormondovi.

	Učiteľ si zjavne uvedomil, že jeho ticho trvalo pridlho na to, aby mohol klamať.

	„Ehm… nie, vôbec som o tom nevedel. Kedy to bolo?“

	„Desať dní pred útokom.“

	„Čo tým chcela dosiahnuť?“ opýtal sa Ormond.

	„Požiadala nás, aby sme jej pomohli zistiť, kto je Anómia.“

	„Aha,“ zamrmlal Ormond. „Jasné. Hej… teda… Netušil som, že šla za vami. Vravela, že o tom uvažuje… Hej, pripadalo mi to ako rozumný nápad.“

	„Ale nespomenula, že to už urobila?“

	„Vlastne,“ povedal Ormond po ďalšom zaváhaní, „možno mi to povedala a ja som ju nevnímal. Bola hrozne vystresovaná a ja som mal veľa práce… Možno som ju poriadne nepočul alebo som skrátka vypol alebo čo. Mal som veľa práce,“ zopakoval. „Čakal ma pohovor na vedúceho predmetovej komisie.“

	„Uspeli ste?“

	„Nie,“ takmer odsekol Ormond.

	„No, keď prišla do agentúry, moja partnerka si všimla, že mala modriny…“

	„Aha, tak to vaša partnerka povedala policajtom, že som Edie škrtil?“

	Ormond svoj prejav zlosti zjavne oľutoval, len čo mu unikol. Civel na Strikea tými svojimi svetlomodrými, široko posadenými očami, a podľa detektíva vôbec netušil, aký negatívny dojem v ňom práve zanechal.

	„Nikto nepovedal ani slovo o škrtení,“ povedal Strike. „Moja partnerka len nahlásila modriny. Ďakujem, že ste sa so mnou stretli, Phillip. Veľmi ste mi pomohli.“

	Nakrátko zavládlo napäté ticho, a potom Ormond pomaly vstal.

	„V pohode,“ povedal úsečne. „Veľa šťastia pri vyšetrovaní.“ Strike mu podal ruku, pripravený súťažiť o najsilnejší stisk.

	Ormond odišiel a Strike vedel, že prsty pravej ruky ho určite bolia, čo ho aspoň trocha uspokojilo. Keď učiteľ zmizol z dohľadu, Strike vytiahol mobil a napísal krátku správu priateľovi z Metropolitnej polície.

	… hotovo. A hneď novo vytvorený kráľ 

	vstal, vztýčil sa vo svojom kráľovstve,

	a to ho prijalo.

	Jean Ingelowová

	Príbeh skazy

	 

	 

	 

	Strike našiel Robin sedieť pri stole v kúte, kde ju od hlavného baru nebolo vidieť. V rukách niesol pivo London Pride a pre Robin druhý pohár paradajkovej šťavy, hoci si všimol, že prvého sa ledva dotkla. Ešte stále upierala zrak na iPad. Pri ňom mala položený mobil obrátený displejom nahor s Anómiiným účtom na Twitteri a na druhej strane otvorený zápisník. Strike, ktorý dokázal celkom šikovne čítať hore nohami, videl, že si urobila tri stĺpce s menami Červ28, Vilepechora a BielaPanna a že si do všetkých troch zapísala zopár poznámok. Stĺpec Červa28 vyzeral najobsiahlejší.

	„Anómia je v hre?“ opýtal sa jej Strike, keď si sadol.

	„Nie,“ odvetila Robin, na okamih zdvihla zrak a potom sa znova sústredila na displej. „Kým si bol s Ormondom, neobjavil sa. Prepáč, ale musím pokračovať v písaní. Je tu moderátor s užívateľským menom Červ28, ktorý sa online priatelil s Beth. Je to buď homosexuálny muž, alebo heterosexuálna žena, lebo chodí s nejakým nemenovaným mužom, o ktorom mám vedieť. Beth bola zjavne Červova dôverníčka. Myslel si, že ju vyštval z hry rozprávaním o všetkých svojich problémoch.“

	„Dvadsaťosem,“ poznamenal Strike, „je ďalší nenávistný symbol.“

	„Fakt?“

	„Druhé a ôsme písmeno abecedy: BH. Znamená to blood and honour, teda krv a česť. Blood and Honour je neonacistická skinheadská skupina.“

	„Neviem si predstaviť Červa ako neonacistického skinheada,“ povedala Robin a niečo naťukala. „Keby som sa mala staviť, povedala by som, že je to dievča a navyše dosť mladé. Možno dyslektička. Robí preklepy a jej interpunkcia nedáva žiadny zmysel… Ak však hľadáš možného člena Halveningu, Vilepechora vyzerá ako dosť presvedčivý kandidát. Počkaj… Ach, vďakabohu. Červ28 potrebuje ísť na záchod.“

	Robin obrátila iPad tak, aby naň Strike videl. Trocha sa zasunul na stoličke a Robin cítila, ako do seba narazili kolenami.

	„Hráči sa rozprávajú vo verejnej časti hry,“ vysvetlila, zatiaľ čo Strike popíjal pivo a sledoval animované postavičky kráčajúce pomedzi hroby. Rovnako ako Robin ho zarazila znepokojujúca krása prostredia s kúdolmi hmly a vysokými náhrobkami. „Moderátori však môžu otvárať súkromné miestnosti a rozprávať sa s hocikým, pričom nikto iný nevidí, čo píšu. Červ28 aj Vilepechora ma pozvali do súkromnej miestnosti, len čo som sa prihlásila.“

	„Prečo máš pocit, že Vilepechora by mohol byť z Halveningu?“

	„Lebo je nechutne homofóbny,“ odvetila Robin. „Nazval ma úchyláčkou.“

	„Milé,“ zhodnotil Strike.

	„Určite je to muž. A je opitý. Oznámil mi to už trikrát. V hre sa údajne nudí, a keď som sa ho opýtala, prečo v nej teda je, odpovedal, že pre info.“

	„Pre info?“ zopakoval Strike. „Naozaj zaujímavé.“

	„A tvrdí, že vrahom Ledwellovej je Anómia.“ Pozrela na Strikea, aby videla, ako sa zatvári.

	„Ale čo?“

	„Tváril sa, že len žartuje,“ pokračovala Robin a sklopila zrak naspäť na iPad.

	„Okrem toho som si písala ešte s jednou moderátorkou menom BielaPanna. Opýtala sa ma, či nepotrebujem pomôcť s orientáciou v hre, a trocha ma naviedla, ako sa dostať do ďalšej časti, ktorá vznikla, odkedy tam Beth bola naposledy. Nepozvala ma do súkromnej miestnosti, len mi ponúkla pomoc vo verejnej časti hry. Pravdaže, netuším, či je to v skutočnosti žena, ale vzhľadom na používateľské meno predpokladám, že áno. Nerozoberali sme nič osobné.“

	Strike sledoval bočný panel príchodov a odchodov hráčov.

	<ZnudkanýDrek odišiel z hry>

	<Atramentík101 vstúpil do hry>

	<Straka7 vstúpila do hry>

	 

	„Keď sa odhlásim,“ povedala Robin a obrátila iPad naspäť k sebe, „môžeš mi porozprávať o Ormondovi.“

	„Zostaň prihlásená,“ navrhol Strike, „aby sme mohli dávať pozor na Anómiin príchod. Rád by som videl, ako sa tam správa. Mohla by si napísať tomu Červovi, že už musíš ísť, lebo potrebuješ niečo urobiť?“

	„Potrebujem – vybrať – veci – z – práčky,“ naťukala Robin. „O – chvíľu – som – späť.“

	S úľavou sa oprela, odpila si z paradajkovej šťavy a položila iPad tak, aby ho mohli obaja ďalej sledovať.

	„Aký bol Ormond?“

	„Ormond,“ začal Strike, „bol celkom zaujímavý. Nie taký, ako som očakával. Je učiteľ informatiky a bývalý policajt.“

	„Naozaj?“ začudovala sa Robin.

	„Áno, a keby som sa mal staviť, povedal by som, že pred jej pokusom o samovraždu spolu nechodili. Myslím, že využil jej zraniteľnosť a opýtal sa, či s ním nechce bývať, a potom odtiaľ nedokázala odísť. Opýtal som sa ho na tie modriny na krku. Ktovieako sa mu to nepáčilo.“

	„Som ohromená,“ utrúsila Robin.

	„Aj údajné zásnuby beriem skepticky. Myslím, že Heather Ledwellová sa nemýlila: je naštvaný, že mu nepripadne nič z jej majetku ani žiadny finančný prospech zo seriálu, ak z neho napokon bude film. Spomenul, že nenapísala závet, ale ešte sa nevzdal nádeje na zisk: polovicu nášho rozhovoru sa štylizoval do pozície spisovateľa. Tvrdí, že s ňou spolupracoval na budúcich príbehoch a že chcela, aby bol uvedený ako scenárista, ak napokon film vznikne. Pýtal som sa, či to má aj písomne, ale nie, všetky nápady má iba v hlave. Poslal mail spoločnosti Maverick a ponúkol im svoje služby, ale neozvali sa.“

	„Dočerta,“ zahundrala ticho Robin.

	„Za zmienku stojí aj zopár ďalších zaujímavých bodov. Po prvé, Edie mu vraj povedala, že sa má v to popoludnie, keď zomrela, stretnúť s Joshom, ale údajne nevedel, kde presne to plánujú. Podozrivé je, že podľa neho volal Blay jej, a nie naopak. Takže sa pomýlil buď Ormond, alebo Katya, a ja by som to tipoval na Ormonda. Podľa mňa vôbec netušil, že sa mali stretnúť, z čoho vyplýva otázka, prečo klamal? Ak sa obáva, že by ho mohli podozrievať z vraždy, dávalo by väčší zmysel priznať, že o stretnutí nemal ani potuchy. Je to zvláštna polovičatá lož: na jednej strane tvrdí, že o stretnutí vedel, ale nepoznal jeho miesto. Pravdaže, možno je za tým jeho ego. Nechce vyzerať ako chlap, ktorého priateľka sa potajomky stretáva so svojím bývalým. Mám pocit, že by to naňho sedelo.

	Ďalej – a toto je rozhodne zvláštne,“ pokračoval Strike a otvoril zápisník, „podľa neho je Anómia ‚ten typ, ktorý by urobil čokoľvek, aby si zachránil krk‘ – konkrétne by sa pokúsil obviniť niekoho iného alebo naňho vrhnúť tieň podozrenia. Opýtal som sa ho, prečo to hovorí, a on odpovedal, že má skrátka taký pocit, ale mňa to dosť zarazilo. Vyznelo to, akoby si myslel, že Anómia má niečo aj naňho.“

	„Ale to by určite znamenalo, že vie, kto to je, no nie?“

	„Človek by si myslel, že áno, ale vôbec sa neponáhľal prezradiť mi, kto to podľa neho je. Práve naopak: zamietol všetkých, ktorých som spomenul. Mimochodom, tvrdí, že Edie vylúčila Keu. Vraj ju videla na ulici bez digitálneho zariadenia v čase, keď bol Anómia v hre.“

	„Aha,“ zamrmlala Robin. „No, to je užitočná informácia.“

	„Hej… A Ormond povedal ešte niečo čudné. Opýtal som sa ho, či si myslí, že Ediným vrahom je Anómia, a on odvetil: ‚Nemám dôvod tvrdiť, že to bol on.‘“

	„‚Nemám dôvod tvrdiť, že to bol on,‘“ zopakovala Robin. „Zvláštna formulácia.“

	„Presne to isté si myslím aj ja,“ súhlasil Strike. „Prečo skrátka nepovedal nie?“

	Vo vrecku mu zazvonil mobil. Vytiahol ho. Niekto mu volal zo súkromného čísla. S podozrením, že by to mohla byť Charlotte, na okamih zaváhal, no po niekoľkých sekundách zdvihol.

	„Strike.“

	Počul niečí dych. V spojení praskalo. Napokon prehovoril hlboký zvučný hlas: „Ak chcete odhaliť pravdu, vykopte telo Edie Ledwellovej.“

	Spojenie sa prerušilo.

	Robin zo Strikeovho výrazu vytušila, že sa stalo niečo nezvyčajné. Okamžite jej zišla na um Charlotte. Potom zauvažovala, že mu možno volala Madeline, a preto sa tvári tak bezvýrazne.

	Strike spustil ruku s mobilom a pozrel naň, akoby sa na ňom nejakým zázrakom mohlo dodatočne zjaviť číslo volajúceho.

	„Niekto mi práve oznámil,“ povedal a zdvihol zrak na Robin, „aby som vykopal telo Edie Ledwellovej, ak chcem odhaliť pravdu.“

	„Čože?“

	„‚Ak chcete odhaliť pravdu, vykopte telo Edie Ledwellovej,‘“ zopakoval Strike.

	Hľadeli na seba.

	„Ako znel ten hlas?“

	„Ako Darth Vader. Možno použil prístroj na zmenu hlasu, alebo má naozaj hlboký basový hlas. Spojenie nebolo ktovieaké.“

	„Pred niekoľkými týždňami,“ povedala Robin, „sa v trendoch na Twitteri objavil hešteg ‚Exhumujte Ledwellovú‘.“

	„Bol na to nejaký konkrétny dôvod alebo to mala byť len úžasná zábava?“ prehodil Strike a vopchal si mobil naspäť do vrecka.

	„Nejaký troll napísal, že pravdepodobne predstierala vlastnú vraždu, aby ju ľudia ľutovali, a že by bolo treba vykopať jej telo, aby bolo isté, že je mŕtva.“

	„Ak mi volá nejaký troll, vie, že pracujeme na tomto prípade. Dúfam, že ani jedného z nás nespoznali, keď sme sledovali podozrivých.“

	„Pozri,“ zhíkla zrazu Robin a ukázala na iPad. „Je tam!“

	Na obrazovke sa zjavila jedinečná postava, ktorá sa ani trocha nepodobala na ostatné: na poletujúce napodobeniny peknej Bielej panny, na poskakujúce srdiečka pripomínajúce Srdca ani na potulujúce sa kostry. Vyzerala ako prázdny plášť, ktorý sa vlnil, akoby sa doň opieral vietor. Postava nemala tvár: bytosť v plášti bola neviditeľná. Napriek jednoduchej animácii bolo zvláštne, ako strašidelne pôsobila. Nad hlavou jej visel text Anómia MOD. Postava začala „rozprávať“ a slová sa zjavovali na jej neexistujúcej tvári.

	Anómia: Dobrý večer deti

	 

	Postavy ostatných hráčov sa zhromaždili navôkol a na tvári každej z nich sa objavili slová, ktorými ho privítali.

	Atramentík101: Anómia je tu!!!!!

	 

	Pán_Drek_D: Ako sa máš brácho?

	 

	Srdcobôľ9: Anómia prosím pusť sem Srdca192 on to tak nemyslel

	 

	BielaPanna MOD: Dobrý večer

	 

	SrdiečkoNavždy: Anómia brácho!

	 

	Vilepechora MOD: Nech žije kráľ a cisár

	 

	Straka7: Anómia  s nadšením sledujem ako nakladáš Chrochtošovi na Twitteri!

	 

	DyvnoJeden: Pôjdeme na Comic Con Anómia?

	 

	Anómia neodpovedal ani jednému z nich, ale vznášal sa smerom k Strikeovi a Robin, ktorá – hoci si uvedomovala, že je to úplne absurdné, keďže sedeli v krčme a tá postava nebola nič viac než pixely na displeji –, pocítila záchvev ozajstného strachu. Anómia sa priblížil k Buffinke tak blízko, že prázdna kapucňa jeho plášťa zaplnila takmer celý displej.

	Anómia MOD: Vrátila si sa

	 

	Robin náhlivo naťukala zopár slov, no iPad nechala položený tak, aby naň videl aj Strike.

	Buffinka: Áno toto miesto mi chýbalo

	 

	Anómia MOD: Obľúbené zviera?

	 

	„Pes,“ vyhŕkol Strike.

	„Nie,“ povedala Robin a písala ďalej. „Zistila som si to.“

	Buffinka: Jasné že mačka

	 

	„Bože, dúfam, že to bude stačiť,“ zastonala Robin. „Až tak veľa som sa toho nedozvedela.“

	 

	Anómia MOD: Obľúbená sexuálna poloha?

	 

	Robin civela na tie slová a dobre si uvedomovala, že Strike jej tentoraz neponúkol odpoveď. Po niekoľkých sekundách začala písať s pocitom, že riskuje všetko:

	 

	Buffinka: Mám pocit že keď si sa pýtal naposledy  poslala som ťa do riti

	 

	Spolu so Strikeom sledovali displej. Robin sa zdalo, že aj Strike zadržiava dych.

	 

	Anómia MOD: Heh

	Anómia MOD: Hej poslala

	 

	„Skvelá práca,“ zamrmlal Strike.

	 

	Anómia MOD: A teraz sa ma opýtaj na to čo si prišla zistiť

	 

	Robin zaváhala.

	Buffinka: Čo tým myslíš?

	 

	Anómia MOD: Zabil som E*** L*********?

	 

	Robinine ruky sa neisto vznášali nad panelom klávesnice, ale skôr ako stihla odpovedať, Anómia opäť prehovoril.

	 

	Anómia MOD: Zabil som ju A nemáš zač

	Anómia sa odvrátil a začal sa vzďaľovať. Prázdny plášť sa vznášal pomedzi postavy z Atramentovočierneho srdca, ktoré dávali najavo svoje pocity.

	Vilepechora MOD: Vravel som jej že si to urobil! Hehehe

	 

	TatkoDrek: Hahahahahaha SrdiečkoNavždy: Si legenda heh Pán_Drek_D: Muhaha

	Srdcobôľ9: Božemôj nežartuj

	 

	DušíkHoj: Heh

	 

	DyvnoJeden: Klaniame sa nášmu

	zasranému kráľovi MojeSrdcoJ3Čern: Hehehehehe Atramentík101: Áááááááno kráľ BielaSuka97: Vyhodil si odpad Straka7: Hahaha priznal si sa

	ZvrhléSrdce: Anómia sa o všetko

	postaral Heh

	 

	Čiernesrdco_4: SI NÁŠ BOH

	 

	Strike a Robin mlčky sledovali, ako sa Anómiina vznášajúca sa postava zmenšuje, mizne v hmle a odchádza do inej časti animovaného cintorína.

	„Tak vidíš,“ vyhlásil Strike a vzal do ruky pivo. „Máme priznanie. Teraz už stačí len zistiť, kto sa priznal.“

	 

	 

	 

	 

	 

	 

	TRETIA ČASŤ

	 

	Ak sa zo srdca vystaveného

	 dlhému varu

	odstráni epikard a priľahlý tuk… 

	odhalia sa povrchové vlákna komôr.

	Henry Gray, člen Kráľovskej spoločnosti

	Grayova anatómia

	A pozoroval som ťa, veľmi chcel 

	som odhaliť tvoj tajný dômysel,

	no bárs aj strážim karty dôkladne,

	vždy to tak, ako chceš ty, dopadne.

	Christina  Rossetti

	Srdcová kráľovná

	 

	 

	 

	Dvakrát ženatý ctihodný James „Jago“ Murdo Alastair Fleming Ross, dedič titulu vikomt z Croy, obchodný bankár, otec piatich detí a odcudzený manžel Charlotte Campbellovej, bol pod dohľadom už takmer dva týždne. Strike vedel, že je dosť optimistické očakávať kompromitujúce materiály po takom krátkom čase, ale napriek tomu ho doterajšie výsledky znechutili. Rossa chránila hrubá vrstva bohatstva. Každý deň ho do práce a z práce vozil šofér, a keď sa šiel niekam najesť, tak len do samých exkluzívnych súkromných klubov. Ross si dokonca dával taký pozor, aby nikdy odnikiaľ neodchádzal v spoločnosti niekoho iného, že Strike pri pohľade na skromný počet fotografií, ktoré Midge a Dev urobili za predchádzajúce dva týždne (Rossa bolo vďaka výrazným líščím črtám a platinovým vlasom ľahké nájsť v každom zábere) nadobudol pocit, že Ross sa oprávnene domnieva, že ho dala manželka sledovať. 

	Rutinný prieskum minulosti odhalil, že Rossova prvá manželka sa znova vydala a žije v Oxfordshire. Jeho mladší brat pracoval ako osobný tajomník významnejšieho člena kráľovskej rodiny. Najstaršia dcéra z Rossovho prvého manželstva chodila do internátnej školy Benenden School; dve mladšie dievčatá ešte stále navštevovali základnú školu v Oxfordshire. Charlotte s dvojčatami a dvojicou opatrovateliek bývala v rodinnom dome v Belgravii, zatiaľ čo Ross trávil pracovné dni v luxusnom byte v Kensingtone (pri vyšetrovaní sa ukázalo, že ho už tridsať rokov vlastnia jeho rodičia) a víkendy vo veľkom vidieckom sídle v Kente, kam jedna z opatrovateliek vodila jeho a Charlottine deti.

	Ross trávil pracovné dni v mrakodrape na Fenchurch Street, kam sa nedávno presťahovala jeho banka. Strike vo všeobecnosti neuprednostňoval žiadny konkrétny architektonický štýl, ale pripadalo mu príhodné, že Jago pracuje práve v tej pozoruhodne a neospravedlniteľne škaredej budove s dovnútra vydutým priečelím, ktoré vytváralo taký silný slnečný reflektor, že už stihol roztaviť časti auta zaparkovaného v jeho blízkosti. Teoreticky mala verejnosť voľný prístup na posledné tri poschodia budovy s prezývkou Walkie Talkie, teda Vysielačka, kde sa nachádzala strešná záhrada, ktorá presvedčila územných plánovačov, aby povolili výstavbu obrovskej budovy na okraji mestskej pamiatkovej zóny. V praxi mala verejnosť povolený vstup na vrch budovy vždy len na deväťdesiat minút, ako zistil Dev Shah, keď dostal pokyn odísť, skôr ako sa Jago objavil v reštaurácii, kam zvyčajne chodieval na obed. Jedinou významnou výnimkou z Jagovej dennej rutiny boli dve stretnutia s mimoriadne drahou a notoricky tvrdohlavou rozvodovou právničkou. Strike by rád vedel, či tá prefíkaná a chamtivá žena, ostrieľaná účastníčka mnohých neslávne známych rozchodov, už videla Charlottin starý mobil, v ktorom Jago našiel ten kompromitujúci záber.

	Svoje čoraz neodbytnejšie obavy, že ho Rossovci zatiahnu do svojho rozvodu, Strike nerozoberal s nikým – predovšetkým nie s Madeline, ktorá bola ešte vystresovanejšia ako zvyčajne, lebo čoskoro mala byť predstavená jej nová kolekcia. Z ich schôdzok sa dočasne stali len pravidelné sexuálne stretnutia u nej doma, čo Strike v duchu uvítal, hoci tam ho zasa prenasledovali iné problémy.

	„Mimochodom… kedy ste sa vlastne s Robin rozišli?“ opýtala sa ho Madeline, keď spolu raz v noci ležali nahí v tme. Strike, ktorý by si po sexe najradšej zapálil, ale ovládal sa, premýšľal o stretnutí s Robin ohľadom Anómie, ktoré sa malo uskutočniť na druhý deň, a trvalo niekoľko sekúnd, kým mu došlo, na čo sa ho práve opýtala.

	„Kedy… Čo?“

	„S Robin,“ zopakovala Madeline. Skôr ako odišli do spálne, vypila takmer celú fľašu vína. „Kedy presne ste sa rozišli?“

	„O čom to hovoríš?“

	„S Robin,“ zopakovala hlasnejšie Madeline s hlavou na jeho pleci. Ešte stále si nezložil protézu, ale čoskoro si ju bude musieť odopnúť: cítil, ako ho zodratý kýpeť čoraz viac štípe.

	„Narážaš na to, že som ju vyhodil?“ Strike si bol istý, že o tom Madeline nikdy nerozprával.

	„Vyhodil si ju?“ začudovala sa Madeline, zdvihla hlavu z jeho pleca, oprela sa o lakeť a v tme naňho pozrela.

	„Áno, pred niekoľkými rokmi,“ prisvedčil Strike.

	„Prečo?“

	„Urobila niečo, čo som jej zakázal.“

	„Vtedy ste spolu chodili?“

	„Nie,“ odvetil Strike. „Nikdy sme spolu nechodili. Kto…? Počkať.“ Chvíľu hmatkal v tme a rozsvietil lampu, aby Madeline videl do tváre.

	Vyzerala príťažlivo, ale tvárila sa dosť napäto.

	„Súvisí to s niečím, čo ti povedala Charlotte?“ opýtal sa s prižmúrenými očami.

	„No… áno.“

	„Doriti.“

	Strike si drsne prešiel rukou po tvári, akoby sa umýval. Keby vedľa neho neležala Madeline, ale Charlotte, možno by bol v pokušení hodiť niečo – nie do nej, ale možno niečo rozbitné do steny.

	„Medzi mnou a Robin nikdy nič nebolo. Nikdy sme spolu nič nemali.“

	„Aha.“

	„Charlotte si vymýšľa sprostosti,“ povedal a znova pozrel na Madeline.

	„Skrátka je taká. Najlepšie urobíš, keď budeš predpokladať, že všetko, čo o mne vypustí z úst, je totálna kravina.“

	„Takže vy dvaja s Robin ste nikdy…?“

	„Nie,“ vyhlásil dôrazne. „Nikdy.“

	„Okej,“ povedala Madeline, no potom pokračovala: „Charlotte vravela, že sa na ňu podobám.“

	„Nepodobáš,“ zaklamal. Madeline z neho nespúšťala zrak.

	„Si nahnevaný.“

	„Nie, nie som. Teda nie na teba.“

	„Aj tak by mi na tom nezáležalo,“ povedala. „Keď sa to skončilo, tak sa to skončilo.“

	„Ani sa to nezačalo,“ zamračil sa na ňu.

	„Okej,“ zopakovala. „Prepáč.“

	„V pohode,“ zaklamal znova. Natiahol ruku, aby si mohla znova ľahnúť na jeho plece, a potom zhasol svetlo.

	Ležal v tme a zúril, až kým Madeline nezaspala s hlavou v záhybe jeho ramena. Nechcel ju zobudiť a riskovať ďalší rozhovor o Robin alebo Charlotte, a tak strávil noc s protézou na nohe a na kýpti sa mu vyhodila potná vyrážka. Plánované stretnutie s Robin sa oneskorilo, lebo Strike strávil sledovaním Namotávača viac času, ako očakával. Namotávač si doprial dlhý obed v Charlotte Street Hoteli. Bolo už po piatej, keď konečne vstal od stola.

	Strike, ktorý ho dovtedy potajomky fotografoval z ulice, počkal, kým sa vzdiali, a potom zavolal Robin.

	„Ahoj,“ povedala. Znela rovnako unavene, ako sa on cítil. „Ten obed trval až doteraz?“

	„Hej, prepáč. Potrebovala si už ísť domov?“

	„Nie,“ odvetila. „Chceš sa ešte stále stretnúť ohľadom Anómie?“

	„Hej, jasné,“ prisvedčil Strike. Kým sledoval ľudí pri Namotávačovom stole, presúval sa medzi barom, vstupnou halou a ulicou, takže takmer nič nejedol. „Počuj, neprekážalo by ti, keby sme sa šli niekam najesť? Možno do Chinatownu?“

	„To by bolo skvelé,“ súhlasila Robin. „Som hladná ako vlk. Niečo nájdem a dám ti vedieť.“

	O dvadsať minút Strike vyšiel na horné poschodie reštaurácie Gerrard’s Corner. Robin sedela pri okne s iPadom vyloženým na stole. Prichystala si aj mobil a otvorený zápisník. V reštaurácii bolo len zopár hostí a okrem nich tam nebol ani jeden beloch.

	„Ahoj,“ pozdravila ho, keď si Strike sadol. Pozrela naňho, no potom sklopila zrak naspäť na displej. „Anómia je tu, takže musím pokračovať v hre. Keď ľudia dlho stoja na mieste, príde ich trocha popohnať. Modlím sa, aby Montgomery vyšiel z kancelárie bez mobilu, kým je Anómia ešte aktívny, aby sme mohli aspoň niekoho vylúčiť.“

	„To by nám dosť pomohlo,“ povedal Strike a opatrne si vystrel boľavú nohu.

	Vo vrecku mu zavibroval mobil. Dúfal, že to nie je Madeline, a uľavilo sa mu, keď uvidel správu od svojej nevlastnej sestry Prudence, s ktorou sa mal stretnúť nasledujúci večer.

	 

	Cormoran, je mi to ľúto, ale zajtra večer mi to nevyjde. Menšia rodinná kríza. Mohli by sme to nechať na inokedy? Pru

	 

	Strikeovi sa tak uľavilo, že večeru neodvolal on, ale ona, až ho zaplavila vlna náklonnosti k tejto žene, s ktorou sa ešte nikdy nestretol.

	 

	V pohode, úplne to chápem. Dúfam, že všetko je okej.

	 

	Robin, ktorá v tej chvíli náhodou znova zdvihla zrak, postrehla Strikeov slabý úsmev a vrúcny pohľad, a predpokladala, že píše Madeline. Opäť pozrela na iPad a snažila sa potlačiť rastúci pocit nevraživosti.

	„Už si si objednala?“ opýtal sa Strike.

	„Nie, ale dala by som si niečo s rezancami, aby som mohla jesť jednou rukou. A budem potrebovať vidličku.“

	Strike zdvihol ruku a obom objednal singapurské rezance.

	„Chceš si vypočuť niečo zaujímavé, skôr ako začneme s Anómiou?“

	„Hovor,“ vyzvala ho Robin s pohľadom upretým na displej.

	„Požiadal som Erica Wardla o láskavosť. Mal zistiť, prečo Phillip Ormond odišiel z Metropolitnej polície. Tušil som, že neodišiel dobrovoľne.“

	„A?“ Robin zdvihla zrak.

	„Keby neodišiel sám, takmer určite by ho vyhodili. ‚Namýšľal si o sebe, že je Drsný Harry,‘ doslova sa vyjadril Wardle. S obľubou mlátil podozrivých. A jeho manželka ho opustila, skôr ako odišiel od polície, pričom on sám tvrdil niečo iné.“

	„V každom prípade…“ Strike vytiahol zápisník.

	„Mám začať s Anómiou, zatiaľ čo ty budeš naďalej v tej hre?“

	„Nech sa páči,“ vyzvala ho Robin, ktorá práve kráčala s Buffinkou pomedzi hroby.

	„Preklepol som si všetkých ľudí, o ktorých vieme, že mali s Edie a Joshom blízky vzťah v čase, keď sa objavila tá hra. Dobrá správa je, že väčšinu z nich môžeme vylúčiť.“

	„Vďakabohu,“ zamrmlala zápalisto Robin.

	„Začal som Joshovými súrodencami. Jeho brat pracuje v autoservise Kwik Fit a sestra je recepčná u optika. Vylúčil som aj väčšinu hercov – tých, čo sú v stálych zamestnaniach s pravidelným pracovným časom a neexistuje, aby mohli písať na Twitter a moderovať hru kedykoľvek počas dňa bez toho, aby dostali výpoveď.

	Ozval som sa aj nevlastnej sestre, s ktorou Edie zostala v kontakte. Manažuje podujatia v hoteli a vyhodili by ju, keby bola v pracovnom čase online tak často ako Anómia. To isté platí aj pre Edinho nevlastného brata. Domnievam sa však, že by sme sa mali porozprávať s Timom Ashcroftom. S Edie sa priatelili ešte pred vznikom Atramentovočierneho srdca a mohol by poznať ďalších Ediných blízkych, o ktorých ešte nevieme.“

	„Nemáš pocit, že aj samotný Ashcroft by mohol byť Anómia?“ opýtala sa Robin.

	„Byť vyhodený z práce je dobrý dôvod na nevraživosť,“ pripustil Strike, „ale nenašiel som žiadny dôkaz, že by vedel kresliť alebo programovať.“

	„Flaviu naučil kresliť zvieratá pomocou tvarov,“ pripomenula mu Robin.

	„Dočerta, naozaj. Máš skvelú pamäť. Nevlastná sestra však naňho nemá kontakt a nie som si istý, či je múdre obrátiť sa priamo na Ashcrofta. Ešte stále je v kontakte s Wallym, Montgomerym aj Nilsom de Jongom a fakt netúžim dať tip všetkým našim potenciálnym Anómiám, že riešime tento prípad. Napadlo mi len jedno: vylákať Ashcrofta na stretnutie bez toho, aby vedel, že sa rozpráva s detektívom.“

	„Niekto z nás môže predstierať, že je novinár alebo niečo podobné.“

	„Nemôže to však byť novinár z mainstreamového média, lebo by si to vedel overiť – a v každom prípade nie je natoľko známy, aby oňho mali záujem,“ premýšľal nahlas Strike. „Uvažoval som však, že by sme mohli niečo zosmoliť v oblasti vzdelávania, keďže jeho divadelná skupina chodí po školách. Čo by si povedala, keby Spanner zbúchal webstránku o úlohe divadla vo vzdelávaní?“

	Spanner bol IT špecialista, na ktorého sa agentúra obracala so všetkými technickými požiadavkami.

	„Takže keby si vyhľadal tvoje meno…“

	„Chceš, aby som ho vypočula ja?“

	„Asi hej. Nemyslím, že si ma pred krčmou Red Lion and Sun všimol, ale bude lepšie ísť na istotu.“

	„Okej,“ súhlasila Robin. „Oslovme teda Spannera.“

	„Čo znamená, že kým budeš s Ashcroftom, ja sa budem vydávať za teba – teda za Buffušku – v Drekovej hre. Mohla by si mi pripraviť ťahák?“

	„Jasné,“ prisľúbila Robin a na chvíľu prestala hrať, aby si to mohla zapísať do svojho dlhého zoznamu úloh.

	„V každom prípade,“ pokračoval Strike a obrátil stránku vo svojom zápisníku, „v Katyinom zozname je ešte jeden človek, ktorý ma zaujíma: Preston Pierce.“

	„Ten, čo nahovoril Strak…? Anómia je preč,“ vyhŕkla zrazu Robin, schmatla mobil a zavolala Barclaymu. „Máš teraz na očiach Montgomeryho?“

	Strike z jej znechuteného výrazu usúdil, že odpoveď bola záporná.

	„Dofrasa,“ vzdychla si, poďakovala Barclaymu a zložila. „Prepáč. Čo si chcel povedať o Prestonovi Pierceovi?“

	„Má dvadsaťsedem, pochádza z Liverpoolu a je digitálny umelec,“ vymenoval Strike. „North Grove je zjavne jeho stála základňa, ale súdiac podľa jeho Instagramu, často chodieva naspäť domov. Určite má zručnosti, ktoré hľadáme, nepracuje osem hodín denne, ale na rôznych nezávislých projektoch, a takisto si v sebe nesie trocha nevraživosti. Na Twitteri som našiel rozhovor medzi Prestonom a Perom spravodlivosti o tom, že Červ a Straka sú karikatúry pracujúcej vrstvy.“

	„Tuším som časť čítala,“ zamračila sa Robin a snažila sa rozpamätať. Pero spravodlivosti bolo také produktívne, že ešte nestihla prečítať všetky jeho blogy. „Nekritizovalo Pero, že Straka pochádza z Liverpoolu? Lebo Straka je zlodej, a teda je to stereotyp?“

	„Presne tak,“ prisvedčil Strike. „Preston Pierce súhlasil s Perom, že Straka je urážka jeho rodného mesta, a dodal, že keby tušil, ako sa postava vyvinie, nikdy by jej neprepožičal svoj hlas.“

	„Prepáč.“ Robin potlačila zívnutie. „Mám za sebou dlhý deň. Dala by som si pivo.“

	„Daj si.“

	„Sme v práci,“ namietla Robin, „a ja musím zostať v tej prekliatej hre. Midge sleduje Cardewa.“

	„Kde je?“

	„Doma so svojou starou mamou. V tom spočíva celý problém, no nie? Netušíme, čo robia za zatvorenými dverami.“

	„Hlavu hore,“ povzbudil ju Strike. „Už musí prísť prelom.“

	„Zajtra večer idem prvýkrát do North Grove na kurz. Človek nikdy nevie… Je Preston Pierce momentálne tam?“

	„Áno, je,“ potvrdil Strike, ktorý práve otváral Instagram vo svojom mobile. „Nech sa páči. Toto je on.“

	Robin si vzala Strikeov mobil a preskúmala fotku mladého muža bez trička. Bol štíhly, ale svalnatý, s dlhšími čiernymi kučeravými vlasmi a veľkými skormútenými očami. Okolo krku sa mu ťahala jemná línia vytetovaného písma.

	„Pravdepodobne práve jeho spomínala Flavia: muža, ktorý nikdy nenosí tričko,“ prehodila Robin a vrátila mobil Strikeovi.

	„Zatiaľ však,“ pokračoval Strike, keď si vopchal mobil naspäť do vrecka a znova sa začítal do svojho zápisníka, „nie som o nič múdrejší, pokiaľ ide o totožnosť toho potetovaného dievčaťa, čo býva na Junction Road. Dúfam, že o ňom niečo zistíš v North Grove. Ak pozná Nilsa, možno tiež chodí na nejaký kurz… Deje sa niečo v tvojej hre?“

	Robin pozrela na iPad, kde sa otvorila súkromná miestnosť, a zastonala.

	„Červ sa so mnou chce porozprávať,“ povedala. „Včera som strávila dve hodiny tým, že som sa ju snažila rozveseliť… Určite je to dievča,“ dodala.

	„Povedala mi, že práve dostala menzes a cíti sa hrozne.“

	„Aha,“ zamrmlal Strike. „No, to je dosť presvedčivý dôkaz.“

	„Myslím, že som ju našla aj na Twitteri,“ pokračovala Robin. „Vystupuje tam pod menom Zozo alias @srdiečko28. Zozo robí presne tie isté chyby ako Červ. Poloha účtu je v Londýne, ale zatiaľ som nemala čas prejsť všetky jej tweety. Poviem jej, že teraz nemôžem… Prepáč – práve – volám – s – mamou,“ diktovala si nahlas.

	„Mám už len niečo o Yasmin Weatherheadovej,“ povedal Strike.

	„Aj ja,“ odvetila Robin. „Začni ty.“

	„Ešte stále pracuje pre tú kozmetickú firmu v Croydone,“ povedal Strike, „a spravuje ich účty na sociálnych sieťach. Žije s rodičmi tiež v Croydone. Od útoku na Edie a Josha tweetuje pod svojím menom oveľa menej pravidelne – a to je všetko, čo som zatiaľ zistil.“

	„Už nám nesú rezance,“ potešila sa Robin.

	Čašník pred nich položil taniere. Strike objednal dve pivá.

	„Nemôžem,“ odmietla Robin. „Vážne. Zaspím a zmeškám Anómiino priznanie k vražde.“

	„Už sa priznal,“ pripomenul jej Strike. „Ak ho nechceš, ja ho vypijem.“ Paličkami si nabral toľko rezancov, koľko sa dalo.

	„Dobre, teraz mi povedz, ako sa darilo tebe.“

	
Robin si vidličkou nabrala rezance, požula, prehltla, a potom otvorila svoj zápisník.

	„Okej, keď už spomínaš Yasmin,“ začala a prelistovala zopár husto popísaných strán, kým našla tú správnu, „ešte stále je moderátorkou v hre pod prezývkou Srdcovka.“

	„Si si istá, že je to ona?“

	„Na deväťdesiatdeväť percent,“ odvetila Robin. „Všetko sa zhoduje. Červ mi povedala viac, ako tuší. Spomenula, že Srdcovka poznala Edie a Josha, a tiež mi v najväčšej tajnosti prezradila, že Srdcovka musela po vraždách vypovedať na polícii. Opýtala som sa jej prečo a ona odvetila, že nevie, ale je mi jasné, že sa bojí odhaliť priveľa.“

	„Písala si si aj priamo s Yasmin?“

	„Len vo verejnej časti hry. Týkalo sa to úloh. S ňou sa Bethany zjavne nekamarátila.“

	Robin si vložila do úst ďalší veľký hlt rezancov a zamávala vidličkou.

	Potom opäť prehovorila.

	„V hre platí pravidlo, že nesmieš používať žiadne vlastné mená ľudí ani miest. Obchádza sa to tak, že napíšeš prvé písmeno a namiesto všetkých ostatných dáš hviezdičky.“

	„Zvláštne,“ zhodnotil zamračene Strike.

	„Je to zvláštne,“ prisvedčila Robin. „Absolútna diskrétnosť ohľadom osobnej identity platí pre všetkých. Volá sa to pravidlo číslo štrnásť.“

	„Štrnástka,“ zopakoval Strike, „je ďalší nenávistný symbol.“

	„Existujú nejaké čísla, ktoré nie sú nenávistnými symbolmi?“

	„Hej, väčšina,“ utrúsil s úškrnom Strike. „Štrnástka však odkazuje na štrnásť slov.“

	„Akých štrnásť slov?“

	„Neviem ich naspamäť, ale je to nejaký ultrapravicový slogan o zabezpečení budúcnosti pre biele deti. Pokračuj o tej diskrétnosti.“

	„Okej. Každý sa bojí, že aktivuje okamžité vylúčenie z hry, čo sa vraj stane, ak použiješ vlastné meno alebo uvedieš priveľa osobných informácií. Ak niekto urobí niečo z toho, Anómia údajne nastavil mechanizmus, ktorý okamžite spustí dôsledok číslo štrnásť.“

	„Údajne?“

	„No, podľa mňa ten mechanizmus neexistuje,“ vysvetlila Robin. „Myslím, že je to len výmysel. Väčšina ľudí pravidlo dodržiava, ale v dôsledok veria len tí naivní.“

	„Ako napríklad Červ?“

	„Áno, hoci myslela som si, že jej už došlo, že keby dôsledok číslo štrnásť existoval, nemohla by mi prezradiť toľko, koľko mi povedala. Donekonečna sa sťažuje, aká je deprimovaná, lebo muž, za ktorým sa presťahovala na juh, jej od presunu do Londýna takmer nevolá a nestretáva sa s ňou.“

	„Londýn pravdepodobne píše ako L a päť hviezdičiek?“

	„Áno, píše. Okrem toho sa mi zdôverila, že nemá rada svoju prácu. Jej práca nejako súvisí s deťmi, ale nepoznám žiadne ďalšie podrobnosti.

	V každom prípade, podľa nej sa navzájom nepoznajú ani moderátori. Presnejšie, nemali by sa poznať. Červ si myslí, že Srdcovka vie, kto je v skutočnosti moderátor s prezývkou LordDrek. Jediný priamy rozhovor, ktorý som s ním viedla, bol dosť urážlivý.“

	„V akom zmysle?“

	„Pozval ma do súkromnej miestnosti a hneď na mňa zaútočil pre moje zvrhlé praktiky.“

	„Nestalo sa to aj s iným…?“

	„Áno, stalo: s Vilepechorom, keď som prvýkrát vstúpila do hry. Všimla som si, že Červ často spája LordaDreka a Vilepechoru dokopy, akoby boli – čo ja viem, duo alebo čo.

	V každom prípade, včera večer Červ napísala niečo čudné o Srdcovke a LordoviDrekovi. Som si takmer istá, že bola zhulená. Napísala, že niečo zohnala, a po chvíli sa jej pravopisné a gramatické chyby ešte zhoršili. Priamo z hry sa snímky obrazovky robiť nedajú, ale odfotila som si celý iPad.

	Robin našla fotku v mobile a podala ho Strikeovi.

	 

	Červ28: Viem      že Srcdovka má fa kt

	rada lordadreka

	 

	Buffinka: Myslíš že sa stretli aj v skutočnom živote?

	 

	Červ28: Neveim

	 

	Červ28: Ale chráni ho

	 

	Buffinka: Čo myslíš tým „chráni“?

	 

	>

	 

	Červ28: Pred políciou

	 

	Buffinka: ?

	 

	>

	 

	>

	 

	>

	 

	Červ28: To som nemaal povedať

	 

	„To je naozaj zaujímavé,“ poznamenal Strike.

	„Ešte to pokračuje,“ povedala Robin s plnými ústami rezancov. „Potiahni doprava.“

	Strike poslúchol a uvidel druhú fotku súkromného rozhovoru Robin a Červa.

	 

	Buffinka: Nikomu to nepoviem!

	 

	Červ28: Nie      zabudni že      som to

	napísala prosím

	 

	Červ28: Bola to proste chy ba

	 

	Červ28: Čo urobili

	 

	Buffinka: Srdovka a LordDrek?

	 

	Červ28: Nie

	 

	Červ28: LordFrek a Vile

	 

	>

	 

	>

	 

	Červ28: Prosím tabudni na to

	 

	„Viac som z nej nedostala,“ povedala Robin. „Nechcela som na ňu tlačiť, ale dúfam, že sa zasa zhulí a skúsim to znova.“

	Priniesli im pivá. Aj keď Robin vravela, že si nedá, naliala si ho do pohára a trocha si odpila. Bolo lahodné a uvítala aj mierne upokojujúci účinok, ktorý malo na jej prepracovaný mozog.

	„Takže títo dvaja chlapi – sú to chlapi?“

	„Podľa mňa áno. Červ o nich vždy hovorí ako o mužoch.“

	„Takže títo dvaja muži, podľa ktorých je homosexualita úchylka, spolu zjavne urobili niečo, čo by mohlo zaujímať políciu,“ zhrnul Strike a vrátil Robin mobil. „A Srdcovka ich chráni. Prinajmenšom jedného z nich.“

	„Presne tak,“ prisvedčila Robin. „Pamätáš sa na domovskú stránku Bratstva Ultima Thule? Domnievame sa, že feminizmus a legalizácia homosexuality podkopali západnú civilizáciu alebo tak nejako.“

	„Nevieš, či sa dajú v súkromných miestnostiach zdieľať dokumenty?“

	„Netuším, neskúšala som to.“

	„Ak sa to dá,“ pokračoval Strike, „takto sa mohol spis plný falošných mailov dostať k Yasmin Weatherheadovej, no nie? A bol by to dokonalý spôsob, ako to urobiť. Všetci v hre sú povinne anonymní a Bratstvo alebo Halvening by malo k dispozícii ohnisko odporcov Ledwellovej, ochotných uveriť každej kravine, ktorou by ich nakŕmili… Tuším je namieste začať sledovať aj Yasmin. Zistiť, s kým sa stretáva v reálnom živote.“

	Chvíľu mlčky jedol a premýšľal.

	„Nevieš náhodou,“ pokračoval, „či by mohla jedna osoba mať viac ako jeden moderátorský účet? Môže byť Anómia zároveň aj LordDrek alebo Vilepechora? Alebo obaja?“

	„Komunikácia v súkromných miestnostiach prebieha v reálnom čase, takže sa mi už stalo, že sa so mnou rozprávali dvaja moderátori naraz – pravdaže, jedna osoba by nemohla písať dve správy súčasne. Ale áno, predpokladám, že jedna osoba by mohla mať dva samostatné moderátorské účty, keby nemusela v oboch písať v rovnakom čase.

	Časť hry, do ktorej by som sa fakt chcela dostať, je moderátorská miestnosť. Ak Anómia niečo nechtiac prezradí, tak určite tam.“

	„Koľko je moderátorov?“

	„Osem,“ odvetila Robin a obracala stránky zápisníka, na ktorých mala ku každému z nich poznámky. „V prvom rade Anómia, potom Červ, LordDrek, Vilepechora, Srdcovka, Zloduch…“

	„Kto je Zloduch?“

	„Podľa Červa nejaký mladý muž. Vraj je gej. Počas jedného z našich prvých rozhovorov povedala: ‚Pamätáš sa, že Morehouse a Zloduch boli v minulosti fakt dobrí priatelia? Pohádali sa.‘ Nevedela však prečo. So Zloduchom sa mi zatiaľ nepodarilo nadviazať žiadny kontakt, dokonca ani vo verejnej časti hry.“

	„Nejaké info o Morehouseovi?“

	„Nič konkrétne, ale okrem hry ho zjavne zaujíma veda. Jeho avatar na Twitteri…“

	„Jeho čo?“

	„Jeho obrázok. Je na ňom kométa a zachytila som, že s dievčaťom, ktoré zjavne pozná, rozoberal vesmírne objavy. To dievča ešte chodí do školy, súdiac podľa zmienok o domácich úlohách a hádkach s matkou.“

	„Kde sa to dievča nachádza? Ak sú s Morehouseom spolužiaci…“

	„Snažila som sa to zistiť, ale ako svoju polohu uvádza ‚mimo‘. S Morehouseom som zatiaľ tiež nemala žiadny priamy kontakt, čo ma hnevá, lebo všetci sa zhodujú, že iba on vie, kto je v skutočnosti Anómia. Červ však naznačila, že má nejaký vzťah s BielouPannou.“

	„Skutočný vzťah?“

	„Netuším.“

	„A čo vieme o BielejPanne?“

	„Je to najnovšia moderátorka a Červ len tak mimochodom prehodila, že sa páči všetkým mužským moderátorom.“

	„Ako sa im môže páčiť? Veď nevedia, ako vyzerá, alebo áno?“

	„Ani ja som to nepochopila, ale Červ to naozaj povedala. Okrem toho sa mi o nej nepodarilo zistiť nič iné.

	Zhrnula som však úplne všetko, čo viem o Anómii,“ pokračovala Robin. „Prešla som celý jeho Twitter a pridala som všetky drobnosti, čo som sa dozvedela od Červa. Všetko som vytlačila a vložila do fascikla v kancelárii, ale mám to aj so sebou, ak si chceš vypočuť to najdôležitejšie.“

	„Hovor,“ vyzval ju Strike, ktorý ešte stále hltal rezance.

	„Okej,“ povedala Robin a nalistovala hustejšie popísané stránky zápisníka. „Najprv Twitter. Anómiin účet vznikol desiateho júla dvetisícjedenásť. V prvom príspevku ľudí vyzýval, aby vyskúšali novú hru, ktorú vytvoril spolu s Morehouseom. Morehouseov účet vznikol v ten istý deň, ale má približne stokrát menej príspevkov ako Anómiin, nikdy nezaútočil na Edie ani Josha a takmer nikdy nekomunikuje s fanúšikmi. Väčšinou napíše len niečo ako ‚vyskúšajte nové rozšírenie hry‘. Je čisto informatívny.

	Aj Anómiine príspevky sa najskôr týkali len hry, ale bolo vidieť, ako ho teší, že ju fanúšikovia chvália. Ľudí zaujímalo, kto sú v skutočnosti Anómia a Morehouse. Anómia bol z toľkého obdivu zjavne vo vytržení a trúsil poznámky typu ‚to by si chcel vedieť‘. Pôvodne si fanúšikovia mysleli, že Anómia je samotný Josh Blay, ale táto fáma nadobro skončila štrnásteho septembra dvetisícjedenásť, keď sa na internete objavil rozhovor s Edie a Joshom, v ktorom spomenuli, že hru videli, ale v skutočnosti nebola tým, čo mali na mysli, keď vymysleli Drekovu hru. V ten istý deň Anómia napísal na Twitteri: ‚Takže Ledwellovej sa naša hra nepáči, lebo tá hra je v skutočnosti skôr metafora. Všetky pravidlá sme prevzali priamo od teba, ty domýšľavá krava.‘

	Odvtedy,“ pokračovala Robin, „na ňu Anómia neustále útočil, až kým nezomrela. V októbri toho istého roka napísal: ‚Ako to povedať slušne? Nemala by byť bulimička… štíhla?‘ A vymyslel hešteg EduškaPažroška, ktorý už nikdy neupadol do zabudnutia.“

	„Bola bulimička?“

	„Podľa poznámky v jej fascikli áno. Bolo to vôbec po prvý raz, čo proti nej použil osobnú informáciu.“

	„A čo Anómiine politické názory? Nejaké stopy?“

	„No,“ zamrmlala Robin, „nikdy nenapíše nič otvorene politické. Progresívna kritika seriálu ho zaujímala len vtedy, keď sa dala využiť, aby mohol zaútočiť na Ledwellovej pokrytectvo alebo krutosť voči ľuďom v jej okolí. Tvrdé jadro pravicových účtov sa však okolo Anómie vynára neustále. Všetci sa sťažujú, že seriál sa zmenil na príliš politicky korektný. Existuje účet s menom Lepinov učeník, ktorý je veľkým fanúšikom Anómie a obhajuje ho, ak progresívci začnú namietať, že Anómia urobil niečo nevhodné, napríklad odhalil, že Edie bola bulimička.“

	„Lepinov učeník,“ zopakoval Strike. „Hej, tuším som ho už postrehol.

	Dáš si ešte jedno pivo?“ Svoje už dopil.

	„Nemôžem,“ zahundrala Robin. „Zaspala by som… Okolo Anómie sa združujú aj ľavičiari, ale tí sa väčšinou sústreďujú na kritiku Ledwellovej za to, že bola rasistka, ableistka a… no, v podstate všetky -istky a -fóbky, na ktoré si spomenieš.

	Anómia sa však nikdy nedá zatiahnuť do politických vecí, teda okrem prípadov, keď to môže využiť na osobný útok proti Ledwellovej. Keby som sa mala staviť, povedala by som, že sociálna spravodlivosť nie je jeho parketa. Súdiac čisto podľa príspevkov na Twitteri, jeho primárnym cieľom je udržať si postavenie medzi fanúšikmi a maximalizovať svoj vplyv na dielo. Väčšinou mi to pripadá ako… no, keby som to mala pomenovať, povedala by som, že túžba po moci.

	Viem, že podľa teba sa ľudia na internete zvyčajne pošmyknú a prezradia, kto v skutočnosti sú,“ pokračovala Robin, „ale Anómia je nesmierne opatrný. Mám pocit, že si dáva veľký pozor, aby neprezradil žiadne osobné informácie, ktoré by ho mohli odhaliť. Občas však o sebe predsa len niečo prezradí: má rád Magnumy – tie nanuky – a film Návrat Temného rytiera. Všetko som si zapísala, ale v podstate to takmer nič neznamená. Stavím sa, že dnes večer by si v Londýne našiel niekoľko miliónov ľudí, ktorí majú a nemajú radi rovnaké veci ako Anómia. Natrafila som však na tri tweety, ktoré o ňom podľa mňa predsa len prezrádzajú niečo viac.

	Tweet číslo jeden: Anómia povedal, že by chcel katapultom zasiahnuť mačku na záhradnom plote. Možno mu to pripadalo vtipné, ale zodpovedá to jeho ľahostajnej krutosti. Videl si, ako sa Anómia pochválil vraždou Edie v tú noc, keď som sa dostala do hry. Vo všeobecnosti vyznieva chválenkársky a necitlivo a musím povedať, že mi tým pripomína Wallyho Cardewa. Tá časť videa, keď vytiahol spod stola zakrvavený nôž… Pozrela som sa na to ešte raz. Pripadalo mi to ako typický Anómiin vtip, najmä keď vezmem do úvahy, ako sa správa v hre.

	Druhý tweet, ktorý mi pripadal trocha zvláštny, je spred roka. V tom čase sa predávalo veľa reklamných predmetov súvisiacich s Atramentovočiernym srdcom a Anómia začal útočiť na Edie za to, že robí niečo, na čom sa v minulosti zabávala: predáva tričká a kľúčenky s nápisom Atramentovočierne srdce. Na Twitteri napísal: ‚Pokladnice po celej krajine cinkajú a človek uvažuje, aký má @SebMonty91 pocit z toho, že je Pete Best Atramentovočierneho srdca.‘“

	„Čo je na tom zlé?“

	„No, musela som si vyhľadať, kto je Pete Best.“

	„Žartuješ?“

	„Nie,“ povedala Robin, pobavená Strikeovým mierne rozhorčeným výrazom. „The Beatles sa rozpadli štrnásť rokov pred mojím narodením.“

	„Hej, ale… sú to predsa The Beatles,“ nedal sa Strike.

	„Chcem tým povedať, že existujú aj novšie príklady ľudí, ktorí odišli z nejakej kapely, skôr ako prerazila. Mená, po ktorých by ľudia pod tridsať podľa mňa siahli skôr než po Peteovi Bestovi. Napríklad LaTavia Robersonová…“

	„Kto?“

	„Jedna z pôvodných členiek Destiny’s Child. Chcem len vedieť, prečo Anómii pripadal ako najvhodnejší odkaz práve Pete Best. Pripadalo mi to čudné, ak je Anómia ešte tínedžer alebo dvadsiatnik… Nepresvedčila som ťa,“ dodala pri pohľade na Strikeov výraz.

	„O to nejde,“ povedal pomaly. „Máš pravdu… ale ja by som si to nevšimol. Vôbec by som to nepostrehol.“

	„Okej, tretí tweet, nad ktorým som sa pozastavila, bol ten odkaz na blog Pera spravodlivosti o zdravotnom postihnutí, ktorý Anómia zdieľal. Pýtala som sa sama seba: ‚Prečo zdieľal práve ten?‘ Pero spravodlivosti predsa píše často, no Anómia nezdieľal žiadny iný z jeho článkov. Je sám zdravotne postihnutý alebo chorý? Alebo príbuzný niekoho, kto je chorý?

	Súvisí to s aj s jednou informáciou od Červa. Povedala som, že Anómia občas šikanuje druhých, a ona odpísala: „Nie je až taký zlý. Podľa mňa niekoho opatruje. Občas spomenie, že niekoho vozí do nemocnice.“

	„Anómia a opatrovateľ?“ vyhŕkol Strike.

	„Ja viem,“ zamrmlala Robin. „Nechcela by som byť Anómiina pacientka. Snažila som sa zistiť viac, ale Červ podľa mňa už nič nevie.

	V každom prípade,“ pokračovala, „všimla som si ešte niečo. Teda niečo, čo chýba. Na Anómiinom postoji k sexu je niečo čudné.“

	Strike ďalej prežúval rezance a tváril sa bezvýrazne.

	„Prečítala som si tweety, ktoré zverejnil za celé štyri roky. Len raz sa stalo, že začal aspoň trocha flirtovať. S Keou Nivenovou. Napísal jej, že má pekné vlasy. A pri inej príležitosti povedal, že jej poslal súkromnú správu. Štyri roky,“ zopakovala Robin. „Štyri roky, počas ktorých ho ľudia nekriticky obdivovali a dievčatá ho prosili, aby odhalil, kto v skutočnosti je. A Anómia to nikdy nevyužil, nikdy neflirtoval, nepokúsil sa ich zaujať ani im neponúkol informácie ako výmenu za nahé fotky… Keby si mal skúsenosť ako žena na internete,“ povedala trocha netrpezlivo, lebo Strike na ňu len civel, „presne by si vedel, na čo narážam.“

	„Ja ťa chápem,“ povedal Strike, „ale…“

	„Ide o to, že v samotnej hre sa Anómia správa inak – tak trocha nemiestne. Napríklad tá otázka o mojej obľúbenej sexuálnej polohe – teda o Buffinkinej obľúbenej polohe. V hre akoby hral úlohu, ktorá sa od neho očakáva. Všetci si myslia, že je to muž, ale mne to nejako nesedí. Takže… mám teóriu.“

	„Vďakabohu,“ zahundral Strike, „lebo ja nemám vôbec nič. Pokračuj.“

	„Podľa mňa by sme sa mali zamerať na Keu Nivenovú. Viem, že Edie ju údajne vylúčila,“ dodala, skôr ako stihol Strike niečo namietnuť, „ale ak si ju nepreklepneme, uveríme tomu celkom bez dôkazov. Prijmeme tvrdenia Allana Yeomana a Phillipa Ormonda, že Edie videla Keu bez elektronického zariadenia, keď bol Anómia v hre. Nevieme, aký dobrý mala Edie výhľad na ulicu, a tí dvaja mohli zle počuť alebo si to zle zapamätať. Allan znel v telefóne dosť neisto. Čo?“ dodala obranným tónom, lebo Strikeovi sa nepodarilo potlačiť úsmev.

	„Nič,“ odvetil, ale keď videl, že jej to nebude stačiť, zakrúžil vo vzduchu paličkami, rovnako ako Robin pred chvíľou zamávala vidličkou, prehltol a pokračoval: „Len uvažujem, že si fakt dobrá detektívka.“

	Odzbrojená Robin sa zasmiala.

	„No, v každom prípade, Kea je umelkyňa, ktorá v sebe roky živila nenávisť. Okrem toho je chorá, čo by mohlo súvisieť s tým, že zdieľala blog Pera spravodlivosti o postihnutiach, a ak je Anómia práve ona, vysvetľoval by sa tým rozpor, o ktorom sme sa rozprávali: jej hra mala byť poctou autorom seriálu, aj keď jedného z nich nenávidí. Drekova hra mala byť možno pôvodne spôsob, ako Joshovi Blayovi ukázať, že všetko, čo urobila Edie, dokáže Kea ešte lepšie. Edina kritika hry jej poskytla zámienku, aby prešla do útoku a stiahla so sebou aj ostatných fanúšikov. Navyše, ak je to naozaj Kea, vysvetľuje sa aj jej anonymita. Nechcela by predsa, aby sa Josh dozvedel, že za tým všetkým stojí práve ona, no nie? Podľa všetkého je ním totálne posadnutá.“

	„Takže podľa teba je ten krátky rozhovor medzi Anómiou a Keou…?“

	„Mohlo to byť len divadielko, nie?“ prehodila Robin. „Kea získala väčšie publikum pre svoje tvrdenia, že Edie jej ukradla nápady. Prostredníctvom Anómie sa sama pochváli, naláka ľudí, aby si pozreli jej video – dá najavo, že sú dve rôzne osoby… a,“ uzavrela Robin, „Kea má náhodou dva papagáje s menami John a Yoko.“

	„Vynikajúco vyargumentované, Ellacottová,“ pochválil ju Strike, ktorý konečne dojedol rezance a teraz sedel na stoličke a hľadel na ňu s úprimným obdivom.

	„Zostáva však jedna veľká otázka,“ pokračovala Robin a snažila sa nedať najavo, ako ju potešila jeho reakcia. „Odkiaľ mala Kea všetky súkromné informácie o Edie – ale aj o tom som premýšľala.“

	„Pokračuj.“

	„Podľa mňa existuje šanca, že Josh s ňou zostal v kontakte aj po ich rozchode a zatajil to pred Edie aj Katyou. Allan Yeoman spomenul, že Josh je očarujúci, ale nemá rád konflikty ani nepríjemné rozhovory. Okrem toho nám prezradil, že nevie odhadnúť druhých ľudí. Možno si Josh myslel, že zastaví Keine útoky na Edie, keď jej porozpráva, aký mala Edie ťažký život.“

	„A tým jej poskytol viac munície?“

	„Presne tak. Nemáme však nikoho voľného, kto by mohol sledovať Keu v King’s Lynne. V každom prípade, ak budeme predpokladať, že Kea neklame o svojom zdravotnom stave, momentálne je pripútaná na lôžko. Mohli by sme sledovať len jej dom.“

	Strike sa zamyslene odmlčal.

	„Ak sa nemýliš a Josh bol zdrojom všetkých súkromných informácií, nevidím nič zlé na tom, aby sme ju oslovili priamo. Nikdy sa nepriatelila s nikým zo seriálu. Nenatrafila si na žiadny dôkaz o tom, že by bola s niekým z nich v kontakte, však?“

	„Nie,“ odvetila Robin, „no ešte som nestihla prebehnúť všetky jej účty na sociálnych sieťach. Nemala som čas.“

	„Riskneme to,“ vyhlásil Strike. „Zajtra jej zavolám. Ak bude súhlasiť so stretnutím, môžeš číhať v Drekovej hre, kým sa s ňou budem rozprávať. Čaká nás prelom,“ zopakoval a zdvihol ruku, aby si mohol objednať ďalšie pivo, „a tvoja teória sa mi pozdáva.“

	Práve v takých chvíľach bolo pre Robin ťažké ďalej sa hnevať na Cormorana Strikea, nech bol inak akokoľvek protivný.

	Nie, nechcem s osobnými myšlienkami 

	kšeftovať v čistom chráme umenia.

	Elizabeth Barrettová-Browningová

	Aurora Leighová

	 

	 

	 

	Na druhý deň neskoro popoludní Robin vytiahla tri parochne a množstvo farebných kontaktných šošoviek, ktoré mala uložené v kancelárii. S pomocou zväčšovacieho zrkadla, ktoré vybrala zo spodnej zásuvky pracovného stola, začala meniť svoj vzhľad pred prvou večernou lekciou v North Grove. 

	Na kurz sa prihlásila pod menom Jessica Robinsová a odvtedy stihla vymyslieť, ako bude vystupovať a z akého prostredia bude pochádzať. Jessica bola marketingová manažérka s nenaplnenými umeleckými ambíciami, ktorá sa práve rozišla s priateľom, takže mala po večeroch viac voľného času. Robin si zvolila parochňu s hnedými vlasmi siahajúcimi po plecia (Jessica kvôli práci v marketingu nemohla nosiť výstredné účesy) a orieškovohnedé šošovky. Potom si naniesla šarlátovočervený rúž a výrazné čierne očné linky podľa vzoru Kei Nivenovej, lebo Jessica rada zdôrazňovala fakt, že pod jej konvenčným zovňajškom sa ukrýva vzrušujúca bytosť, ktorá túži uniknúť zo zovretia jednotvárnej práce. Obliekla si džínsy, čierne retro tričko s nápisom BLONDIE JE KAPELA a staré čierne semišové sako, ktoré zohnala z druhej ruky na podobné príležitosti. Kriticky si premerala svoj odraz vo fľakatom zrkadle na toalete na odpočívadle a bola spokojná: Jessica Robinsová bola kombináciou nezávislej kočky a priemernej kancelárskej pracovníčky, a presne tak chcela Robin pôsobiť. Za tých päť rokov, čo prežila v hlavnom meste, zdokonalila svoj londýnsky prízvuk natoľko, že sa rozhodla tvrdiť, že vyrastala na sídlisku Lismore Circus rovnako ako Josh Blay, čo by mohla byť dobrá zámienka na rozhovor o Atramentovočiernom srdci, hoci plánovala vystupovať ako niekto, kto má o seriáli len povrchné znalosti. Do veľkej tašky si zbalila iPad, lebo mala v úmysle nechať hru bežať, kým bude mať na očiach Prestona Piercea. 

	Pat už odišla domov. Robin bola už takmer pri dverách, keď sa za skleným panelom s vyrytým názvom detektívnej kancelárie zjavil Strikeov tieň.

	Dovnútra vošiel krívajúc a s napätým, strhaným výrazom, ktorý už Robin poznala a ktorý znamenal, že má veľké bolesti.

	„Kto si?“ opýtal sa a pri pohľade na ňu sa trocha usmial.

	„Jessica Robinsová, marketingová manažérka s umeleckými ambíciami,“ odvetila Robin s dokonalým londýnskym prízvukom. „Kde si bol? Sledoval si Dlhoprstého?“

	„Hej,“ prisvedčil Strike. Ešte v kabáte klesol na koženkovú pohovku oproti Patinmu stolu a na okamih zatvoril oči od úľavy, lebo konečne odľahčil svojmu kýpťu. „Ten sviniar toho dnes popoludní nachodil. Okrem iného sa zastavil aj v aukčnej spoločnosti Sotheby’s.“

	„Naozaj?“

	„Hej… ale hádam len nie je až taký hlúpy, že by sa pokúsil vydražiť ukradnuté veci?“

	„To je nepravdepodobné.“

	„Možno niečo kúpil. Zavolal som aj Kei Nivenovej, ale dovolal som sa jej matke,“ pokračoval Strike. „Jej drahá dcéra je vraj príliš chorá na to, aby sa so mnou porozprávala, nemá ani potuchy, kto je Anómia, je zraniteľná, neskutočne trpí, démonizujú ju za to, že sa postavila za svoje práva a v podstate sa máme strčiť.“

	„Doriti,“ zanadávala Robin.

	„Požiadal som pani Nivenovú, aby nikomu nevravela, že nás zaujíma Anómia, lebo by to mohlo ohroziť vyšetrovanie, a aj to ju príšerne vytočilo. Vraj komu by to podľa mňa mohli povedať? Kea je na tom tak zle, že sa s nikým nerozpráva, a tak ďalej, a tak ďalej…“

	Strike mal chuť na čaj a lieky proti bolesti, ale to by musel vstať. Napadlo mu poprosiť Robin, aby mu ich priniesla, ale nahlas nepovedal nič.

	S orieškovohnedými očami sa ešte viac ponášala na Madeline. Myšlienka ponúknuť Strikeovi čaj zišla na um aj Robin, ale ak chcela prísť do North Grove načas, už musela odísť, a navyše, pomyslela si trocha necitlivo, ak potreboval, aby sa oňho niekto postaral, mohol predsa zavolať svojej priateľke.

	„Ak sa dozviem niečo zaujímavé, napíšem ti,“ uzavrela a odišla.

	Bol teplý podvečer a tmavohnedá parochňa bola tesná a trocha svrbela. Cesta metrom na stanicu Highgate trvala Robin pol hodiny a ďalších pätnásť minút strávila hľadaním veľkého špinavoružového domu, ktorý stál na rohu ulice, ktorá sa tiež volala North Grove. Dom pôsobil trocha schátrane: viaceré z jeho mnohých okien boli zamurované, ale iné zasa otvorené, aby dovnútra mohol prúdiť teplý večerný vzduch. Na jednom zo zamurovaných okien bol nalepený plagát VOĽTE LABOURISTOV.

	Robin sa ešte pár minút zdržala, lebo pred vstupom do budovy chcela nakuknúť do Drekovej hry. Zasekávala sa, vždy keď ju spustila cez dáta namiesto wifi. V tej chvíli v nej boli prítomné len dve moderátorky: BielaPanna a Srdcovka. Robin vložila iPad naspäť do tašky so spustenou hrou, prešla po krátkom záhradnom chodníčku a vstúpila do budovy umeleckého kolektívu.

	Vzhľad priestrannej haly ju prinajmenšom prekvapil. Miestnosti dominovalo veľké drevené točité schodisko, ktoré zjavne nebolo pôvodným prvkom, so zábradlím z pokrútených a prepletených vyleštených konárov stromov. V kúte napravo od dverí stála obrovská monstera, ktorá vyrástla až po strop a jej lesklé listy vytvárali zelenú klenbu nad Robininou hlavou. Všetky okolité steny pokrývali kresby a maľby, niektoré zarámované.

	Malá časť plochy, ktorá bola viditeľná, bola sýtoružová ako Ibuprofen. Sklené dvere po Robininej ľavici viedli do malého obchodíka s policami plnými keramických kalichov a figúrok. Keďže v hale nikto nebol a nevšimla si žiadne značky, ktoré by jej prezradili, kam má ísť, zamierila do obchodu. Nízka bucľatá žena s dlhými hustými sivými vlasmi vyčesanými navrch hlavy práve počítala dennú tržbu. Na sebe mala purpurovú vestu a na ramene vytetovaný fialový kvet s piatimi lupienkami.

	„Figurálna kresba?“ prehodila a zdvihla zrak, keď Robin vstúpila.

	„Áno,“ prisvedčila Robin.

	„To je môj kurz. Tadiaľto,“ povedala s úsmevom žena, vzala so sebou zamknutú bezpečnostnú schránku a odprevadila Robin okolo točitého schodiska do ateliéru v zadnej časti budovy, kde už päť ďalších študentov zaujalo svoje miesta pri stojanoch. Uprostred tejto miestnosti bol podstavec omotaný špinavou plachtou, na ktorom stála neobsadená drevená stolička. Z vysokých okien za podstavcom bol výhľad na kus zarastenej záhrady. Slnko už zapadalo, ale Robin v prítmí zbadala strakatú mačku, ktorá sa zakrádala pomedzi slabé narcisy.

	Robin si sadla k voľnému stojanu, na ktorom už bol pripevnený list bieleho papiera.

	„Dobrý deň,“ pozdravil ju postarší muž s malou sivou briadkou v pásikavom modro-bielom svetri. „Ja som Brendan.“

	„Jessica,“ predstavila sa s úsmevom Robin a vyzliekla si čierne semišové sako.

	„Začneme o päť minút,“ oznámila žena s bezpečnostnou schránkou.

	„Čakáme ešte na jedného študenta.“

	Vyšla z miestnosti, sprevádzaná cinkaním mincí. Odniekiaľ z budovy sa do tichej triedy doniesol vysoký detský soprán, ktorý spieval pieseň v holandčine.

	 

	Het witte ras verliest,

	kom op voor onze mensen…

	 

	„Prestaň!“ doľahol k nim hlas ženy s bezpečnostnou schránkou. „Nie je to smiešne!“

	Nasledoval vysoký škrekľavý chechot a zvuk ťažkých topánok bežiacich po točitých schodoch.

	„Vlastne,“ zašepkala Robin Brendanovi v pásikavom svetri, „tuším pôjdem pred začiatkom ešte na toaletu. Neviete náhodou…?“

	„Druhé dvere napravo,“ povedal Brendan a ukázal jej, kam má ísť. „Ja som tu už ako doma.“

	„Super, vďaka,“ odvetila Robin, ktorá sa chcela v skutočnosti len poobzerať po Prestonovi Pierceovi. Na toaletu si so sebou vzala aj tašku a cestou prešla okolo otvorených dverí, za ktorými sa nachádzala miestnosť plná počítačov. Pred jednou z obrazoviek sedel mohutný muž s dlhými svetlými vlasmi.

	Toaleta bola zariadená rovnako eklekticky ako vstupná hala. Všetky steny, strop aj zadnú stranu dverí pokrývali portréty, ktoré pravdepodobne namaľovali alebo nakreslili študenti. Keď sa Robin rozhliadla, spoznala dve tváre. Z vrchnej časti dverí na ňu hľadela vydarená skica Edie Ledwellovej s miernym úsmevom na tvári. Portrét bol nakreslený uhlíkom a ceruzkou a podpísaný „JB“. Druhý portrét bol pripevnený na strop a Robin trvalo trocha dlhšie, kým si ho zaradila. Napokon si uvedomila, že zachytáva Gusa Upcotta, ktorého zrejme nakreslila jeho matka. Katya bola oveľa talentovanejšia, ako Robin tušila. Pri záchode stála neveľká drevená knižnica plná ošúchaných zväzkov vrátane Samovraždy od Émila Durkheima, Osedlaj tigra od Juliusa Evolu a Znič kartel politických strán! Potreba referend od Thierryho Baudeta.

	Sadla si na záchod a vytiahla iPad, ale ako očakávala, bol tam taký slabý 4G signál, že hra zamrzla. Pokiaľ videla, po Anómii ešte stále nebolo ani stopy.

	Keď spláchla, otvorila dvere a zháčila sa, lebo takmer narazila do drobnej dievčiny s dlhými vlasmi odfarbenými načierno, ktorej vycivená tvár nepochybne patrila mladej žene, čo Strike odfotografoval pred Highgateským cintorínom. Dievčinine tetovania dnes nebolo vidieť, lebo na sebe mala čierny top s dlhými rukávmi, ktorý bol veľkosťou zhruba na osemročné dieťa.

	„Prepáč,“ vyhŕkla Robin.

	„V pohode,“ odvetila dievčina so silným yorkshirským prízvukom.

	„Nevidela si malé dec…? Doriti,“ zahundralo dievča a odbehlo od Robin, ktorá teraz zbadala svetlovlasé batoľa v plienke, ktoré sa neisto štveralo po točitých schodoch. Medzery medzi vyleštenými konármi boli také veľké, že by cez ne mohlo ľahko prepadnúť. Dievčina v čiernom ho dobehla a zdvihla do náručia.

	„Čo som ti vravela o tom, že nemáš sama chodiť po schodoch?“

	Dievčina v čiernom odniesla nespokojne kňučiace a zápasiace batoľa naspäť nadol, prešla okolo Robin a zmizla tam, odkiaľ prišla.

	Robin sa vrátila do štúdia a zistila, že prišla aj posledná študentka: na prvý pohľad dychtivá dievčina s krátkymi modrými vlasmi a viacerými piercingmi. Počas Robininej neprítomnosti zaujal miesto na drevenej stoličke na podstavci kučeravý mladík vo vydratom sivom župane. S prekríženými holými nohami hľadel von oknom na zapadajúce slnko, ktoré pomaly premieňalo záhradu na množstvo modrých tieňov. Hoci bol k Robin obrátený chrbtom, zrazu vytušila jeho totožnosť.

	Bucľatá sivovlasá žena v purpurovej veste stála pred triedou – teraz už bez bezpečnostnej schránky. Zjavne čakala na Robin.

	„Prepáčte,“ vyhŕkla Robin a sadla si naspäť vedľa Brendana, ktorý na ňu žmurkol.

	„Dobre teda,“ povedala sivovlasá žena a usmiala sa na sedem študentov.

	„Volám sa Mariam Torosyanová a budem viesť váš kurz. V súčasnosti som ilustrátorka a vitrážistka, ale vyštudovala som výtvarné umenie a učím už takmer tridsať rokov.

	Takže,“ pokračovala a spľasla silnými rukami, „keď sa povie figurálna kresba, väčšina ľudí si predstaví akty, a keďže vždy rada plním očakávania, dnes večer budeme naozaj pracovať na aktoch.“

	Ozval sa nervózny smiech a mladý muž na podstavci sa s úsmevom obrátil. Ako Robin tušila, bol to Preston Pierce. Bol bledý a pod veľkými hnedými očami mal tmavé kruhy.

	„Toto je Preston Pierce alebo Pez, ako ho voláme,“ predstavila ho Mariam. „Mimochodom, aj on je umelec a pomerne talentovaný. Býva v našom kolektíve, a keď treba, robí nám živý model…“

	„Potrebujem prachy, chápete,“ zatiahol Preston s liverpoolskym prízvukom a triedou sa znova rozľahol smiech.

	„Skôr ako začneme, čo keby sme sa postupne predstavili? A možno by ste mi mohli prezradiť, čo vás priviedlo k tomu, aby ste prišli na tento kurz a aké máte predchádzajúce skúsenosti. Čo keby si začal, Brendan?“ vyzvala ho Mariam. „Brendan je môj starý priateľ,“ dodala láskavo. „Už má za sebou – koľko kurzov, Brendan?“

	„Tento je môj piaty,“ odvetil veselo Brendan. „Snažím sa nájsť ten, v ktorom budem dobrý!“

	Ľudia sa zasmiali uvoľnenejšie a pridala sa aj Mariam. „Hrozne sa podceňuje,“ povedala triede. „Je šikovný rytec a slušný hrnčiar. A čo ty, drahá?“ obrátila sa k Robin.

	„Volám sa Jessica,“ predstavila sa Robin a tep sa jej mierne zrýchlil.

	„Ehm, maturovala som z dejín umenia, ale odvtedy som sa tomu nevenovala. Pracujem v oblasti marketingu a… no, asi som tu preto, lebo život je viac ako len marketing.“

	Jej slová znova vyvolali smiech – tentoraz chápavý, lebo ostatní sa očividne vedeli vcítiť do jej situácie. Preston Pierce sa na ňu zadíval a na perách mu pohrával úsmev.

	Zvyšok triedy postupne odpovedal na Mariamine otázky. Mohutná žena vo fuksiovej mikine „vždy rada kreslila“, mladík so strapatou bradou dostal nápad na komiks, ktorý chcel ilustrovať, a černoška v krátkych žltých šatách chcela preskúmať vlastnú tvorivosť. Staršia žena s jemnými svetlými vlasmi bola tiež stálou návštevníčkou North Grove a na kurz figurálnej kresby prišla, lebo Mariam povedala, že by bol vhodný pre jej umelecký rozvoj.

	„A ty, drahá?“ opýtala sa Mariam dievčaťa s modrými vlasmi.

	„Och, som veľká fanúšička Atramentovočierneho srdca,“ odvetila mladá žena. „Vlastne chcem len nasať to čaro, viete? Uvidíme, či sa na mňa nejaké nalepí.“

	Žiarivo sa usmiala na zvyšok skupiny, no ak očakávala pocit bezprostredného spojenia s ostatnými alebo s Mariam, zostala sklamaná. Robin sa zazdalo, že Mariamin úsmev je trocha menej vrúcny. Odvrátila sa od dievčiny a znova sa prihovorila celej triede.

	„Nuž, zjavne sme trieda s rôznymi skúsenosťami, čo je len dobre. Chcem, aby ste sa na kurze všetci zabavili. Budem vám dávať aj konštruktívnu spätnú väzbu, ale dnešok by mal byť skôr o tom, aby ste sa vrhli do práce a učili sa praktickým spôsobom. Takže, Preston…“

	Pierce vstal zo stoličky a vyzliekol si otrhaný sivý župan, pod ktorým bol úplne nahý. Bol šľachovitý a svalnatý. Nenútene si sadol.

	„Potrebujem sedieť pohodlne,“ vysvetlil a napravil si končatiny. Vyložil si ruky na operadlo stoličky a sadol si bokom k triede s tvárou odvrátenou od modrovlasého dievčaťa a obrátenou k Brendanovi a Robin. Tá mala čo robiť, aby necivela na jeho penis, ktorý bol o dosť väčší ako penis jej bývalého manžela a zrazu jej pripadal ako jediný objekt v miestnosti.

	„Prichystala som vám všetko, čo by ste mohli potrebovať,“ povedala Mariam. „Zopár dobrých mäkkých ceruziek typu 2B a nové gumy…“

	„Neprekážalo by,“ ozvala sa staršia žena, „keby som použila vlastné ceruzky typu HB, Mariam?“

	„Použi, čo ti vyhovuje, drahá,“ odvetila Mariam a stará pani sa začala prehrabávať vo veľkej taške s tapisériovým vzorom.

	Čoskoro sa všetci študenti pustili do práce, väčšina neisto a trocha rozpačito, teda okrem veselého bradatého Brendana, ktorý už robil prvé odvážne ťahy na papier.

	Počas nasledujúcich tridsiatich minút bol jediným zvukom škrabot grafitových túh na papieri, ktorý občas prerušil Mariamin tichý povzbudzujúci alebo nápomocný hlas. Robin sa pod zámienkou, že potrebuje zdvihnúť z dlážky gumu, podarilo skontrolovať iPad v taške. V ateliéri bol lepší signál ako na toalete: hra sa opäť rozbehla, hoci trhane. Po Anómii však stále nebolo ani stopy a našťastie (Robin sa uľavilo) ani po Červovi, ale BielaPanna zhruba pred dvadsiatimi minútami pozvala Buffinku do súkromnej miestnosti. Robin si rýchlo prečítala jej správu:

	<Otvorila sa nová súkromná

	miestnosť>

	 

	<23. apríla 2015 20.14>

	<BielaPanna MOD pozýva Buffinku> BielaPanna: Ahoj

	>

	 

	>

	>

	 

	>

	 

	BielaPanna: Haló?

	 

	Robin sa nervózne poobzerala po miestnosti a narýchlo naťukala odpoveď.

	 

	Buffinka: Prepáč nevšimla som si že píšeš

	 

	>

	 

	>

	 

	>

	 

	>

	 

	BielaPanna: Tu si! Zasekla si sa v hre? Môžem ti nejako pomôcť?

	 

	Buffinka: Nie vďaka

	 

	 

	Mariam sa postupne približovala k Robin.

	 

	Buffinka: Prepáč hneď som späť

	 

	Odsunula iPad preč z dohľadu a rýchlo sa vystrela.

	„Tak toto vôbec nie je zlé,“ zhodnotila povzbudivo Mariam, keď k nej podišla. „Rozhodne vieš kresliť. Musíš však popracovať na tom, ako vidíš. Chcem, aby si sa pozrela – naozaj pozrela – na Prestona, lebo toto…“ Mariam ukázala na plece, o ktorom Robin celý čas vedela, že je v zlom uhle, ale neobťažovala sa ho opraviť. „… toto v skutočnosti nevidíš. Teraz sa pozri pozornejšie a pokús sa to plece nakresliť tam, kde má byť.“

	Robin poslúchla. Pri pohľade na Prestonovo plece si uvedomila, že smutnými očami sa díva buď na ňu, alebo na Brendana, ale aj naďalej odhodlane upierala zrak na jeho kľúčnu kosť.

	Po ďalších pätnástich minútach Mariam oznámila, že bude prestávka, a vyzvala študentov, aby ju nasledovali do kuchyne na šálku čaju alebo pohár vína. Robin počkala, kým ostatní študenti vyjdú z miestnosti, aby mohla zasa odpísať BielejPanne.

	 

	Buffinka: Som späť mrzí ma to

	 

	>

	 

	>

	 

	 

	>

	 

	BielaPanna: Len som si všimla

	že si sa už dlho nepohla a Anómia zúri

	 

	Buffinka: Prečo?

	 

	BielaPanna: Nemá rád keď sem hráči chodia ale nehrajú

	 

	Buffinka: Hneď po prihlásení mi

	volala sestra

	 

	BielaPanna: Aha okej

	 

	BielaPanna: Anómia chce aby sme kontrolovali či sa sem všetci prišli zahrať

	 

	BielaPanna: A nie špehovať ostatných hráčov

	 

	Doriti.

	 

	Buffinka: Prečo by som špehovala ostatných hráčov?!

	 

	BielaPanna: Myslíme si že polícia sa v súčasnosti sústreďuje

	na fanúšikov kvôli tomu čo sa stalo

	E*** L**********

	 

	 

	„Odpisuješ na marketingové maily?“ ozval sa Preston Pierce.

	Robin sa strhla. Umelec a model, ktorý si našťastie znova obliekol župan, k nej podišiel, kým písala, a teraz si ju premeriaval s rovnakým ľahkým úsmevom ako predtým.

	„Ako si uhádol?“ prehodila Robin.

	„Vyzeráš tak namosúrene.“

	Robin sa usmiala. Bol len o trocha vyšší ako ona. Začiatok a koniec vety vytetovanej okolo krku na oboch koncoch zakrýval župan. Robin si mohla prečítať len „hard to be someone but it“.

	„Nemáš chuť na drink?“ opýtal sa Preston.

	„Mám,“ vyhlásila Robin a vložila iPad naspäť do tašky. „Kadiaľ mám ísť?“

	„Poď za mnou,“ vyzval ju Preston a vyviedol ju z miestnosti, Robin bez premýšľania odpovedala na jeho otázky o svojej marketingovej kariére a v duchu uvažovala, či by nebolo rozumnejšie odhlásiť sa z hry, ako zostať neaktívna po zvyšok hodiny.

	V zadnej časti domu ju prekvapila obrovská spoločná kuchyňa, ktorá bola vymaľovaná rovnakou cukríkovoružovou farbou ako hala. Rovno oproti nej sa nachádzalo nádherné veľké vitrážové okno. Robin predpokladala, že je Mariaminým dielom. Z vonkajšej strany bolo dômyselne osvetlené umelým svetelným zdrojom, takže aj vo večernom prítmí vrhalo na vydrhnutý drevený stôl a množstvo veľkých hrncov a panvíc zavesených na stenách fliačiky azúrovej, smaragdovej a karmínovej žiary. Robin si na prvý pohľad pomyslela, že na okne je azda zobrazená vízia raja, ale ľuďom chýbali krídla aj aureoly. Spoločne pracovali na rôznych úlohách: sadili stromy a zbierali ovocie, udržiavali oheň a varili na ňom, stavali dom a jeho fasádu zdobili vencami. 

	Mariam stála pri starej čiernej peci a zhovárala sa s Robininými spolužiakmi. Niektorí popíjali čaj, iní chlipkali víno z malých pohárikov. Robin predpokladala, že táto priateľská prestávka by mohla byť jedným z dôvodov, prečo si niektorí študenti tak obľúbili kurzy v North Grove. Mohutný svetlovlasý muž, ktorého videla už predtým, teraz sedel za stolom, pil víno z oveľa väčšieho pohára, ako dostali študenti, a občas sa nejakou poznámkou zapojil do ich rozhovoru. O skrinky na opačnej strane miestnosti sa opierala drobná dievčina s dlhými čiernymi vlasmi. S nikým sa nerozprávala, ale zjavne mala na starosti detský monitor zapojený vedľa seba, a práve vytiahla mobil. Po batoľati v plienke nebolo ani stopy.

	Robin sa rozhodla vrátiť k hre a usmiala sa na Prestona, ktorý sa chcel pri nej zjavne zdržať.

	„Prepáč, ale musím poslať ešte jeden mail.“

	„Aká snaživá,“ prehodil a zamieril ku skupinke okolo Mariam. Robin vytiahla iPad a zaplavila ju skľúčenosť. Červ sa práve prihlásila do hry a hneď aj pozvala Buffinku do súkromnej miestnosti.

	 

	Červ28: Ahoj aký si mala deň ?

	 

	>

	 

	Buffinka: Nie najhorší

	 

	Buffinka: BielaPanna mi práve povedala že musím byť aktívna inak si Anómia pomyslí že som špiónka

	 

	Červ28: Áno Anómia prikázala všetkým modom      aby overlii že ľudí sú tí za ktorých sa vydávajú ie plícia

	 

	Buffinka: Tuším by som sa mala radšej odhlásiť Volám so sestrou Nechcem aby ma niekto vykopol

	 

	Červ28: Počkať myslela som že si jedináčik

	 

	Doriti, doriti, doriti.

	 

	Buffinka: Je to moja nevlastná

	sestra nikdy sme spolu nebývali

	 

	Červ28: Aha okej

	 

	Buffinka: Musím ísť Napíšeme si

	zajtra?

	 

	Červ28: Jasné okej xxxx

	 

	Robin zatvorila súkromnú miestnosť, odhlásila sa z hry a vložila iPad naspäť do tašky. Keď zdvihla zrak, všimla si, že dievčina v čiernom si zhlboka vzdychla a strčila mobil do vrecka. Zdalo sa, že vycítila Robinin pohľad: obrátila sa a pozrela sa na ňu výrazne namaľovanými očami. Robin zrazu zišlo na um niečo neuveriteľné, ale zachovala pokoj a s ľahostajným výrazom podišla ku skupinke okolo Mariam, ktorá študentom rozprávala o tetovaní purpurového kvetu na bucľatom ramene, ktoré si dala urobiť len nedávno.

	„… na zajtrajšie sté výročie,“ dopovedala.

	„Arménskej genocídy,“ zašepkal Robin do ucha Preston Pierce s liverpoolskym prízvukom. „Jej prastarí rodičia v nej zahynuli. Dáš si víno?“ dodal a ponúkol jej jeden z pohárov, čo držal v ruke.

	„Jasné, vďaka,“ odvetila Robin, aj keď nemala v úmysle vypiť viac ako jeden dúšok.

	„Voláš sa Jessica, však?“

	„Áno… To okno je úžasné,“ vyhlásila.

	„Áno, vytvorila ho Mariam pred piatimi alebo šiestimi rokmi,“ povedal Preston. „Sú na ňom jej priatelia,“ vysvetlil. „Ja na ňom pomáham pri stavbe strechy.“

	„Fíha,“ vydýchla Robin a pozrela na kučeravú postavu na okne. „Bývaš tu už tak dlho?“

	„Je tam aj Ledwellová alebo Blay?“ ozval sa za nimi dychtivý hlas. Obaja sa obrátili: modrovlasé dievča s piercingom, ktoré sa v triede predstavilo ako Lia, hľadelo na okno. Robin by jej tipovala nanajvýš osemnásť rokov.

	„Nie,“ odvetil Preston. Robin mala pocit, že klame.

	Lia zastala pri nich. Pierceov tón ju buď neodradil, alebo si ho nevšimla.

	„Kto sú Ledwellová a…?“ začala Robin.

	„Edie Ledwellová a Josh Blay,“ vyhlásila s uspokojením Lia a zatvárila sa dôležito ako niekto, kto má dôverné informácie určené len pre zasvätených. „Vytvorili Atramentovočierne srdce. Ten seriál.“

	„Aha,“ zamrmlala Robin, „hej, tuším som počula…“

	„V minulosti tu bývali,“ pokračovala Lia. „Tu sa to všetko začalo. Nevidela si v novinách, že Edie Ledwellová bola…?“

	„Edie bola moja a Mariamina priateľka,“ ticho zavrčal Preston Pierce.

	„Jej vražda pre nás nie je vzrušujúca klebeta. Čo keby si sa prestala tváriť, že sa chceš naučiť kresliť, a šla radšej sliediť na cintorín? Na tráve možno zostalo trocha Edinej krvi. Mohla by si si ju zarámovať. A predať na eBay.“

	Dievčina očervenela, v očiach sa jej zaleskli slzy a odšuchtala sa preč z Prestonovej blízkosti. Robin ju ľutovala.

	„Skurvené fanúšičky,“ precedil tichým hlasom Preston. „Tamto je ďalšia,“ povedal a kývol na čiernovlasé dievča. „Po Edinej smrti plakala tak, až by si si myslela, že boli dvojčatá. Pritom sa s ňou nikdy nestretla.“

	„Je mi ľúto, že tvoja kamarátka bola zavraždená,“ povedala s predstieraným ohromením Robin. „Ja… naozaj neviem, čo na to povedať.“

	„V pohode,“ vyhlásil stroho Preston. „Na to sa nedá povedať nič, no nie?“

	Skôr ako stihla Robin odpovedať, do kuchyne vtrhol veľký svetlovlasý chlapec. Na sebe mal džínsy a tričko a ponášal sa na toho mohutného svetlovlasého muža: obe tváre pripomínali štylizované masky z gréckych komédií. Robin usúdila, že je to Bram de Jong, a vtom začal chlapec znova z plného hrdla spievať:

	 

	Het witte ras verliest,

	kom op voor onze mensen…

	 

	„Hej,“ zavolal naňho Preston. „Už sme sa o tom bavili. Prestaň to vyspevovať!“

	Niekoľko ľudí zo skupiny okolo Mariam sa so záujmom obzrelo. Bram sa hlasno zarehotal. Jeho otec sa tváril mierne pobavene.

	„Čo to znamená?“ opýtala sa Robin.

	„Hovor,“ vyzval Preston chlapca. „Odpovedz jej.“ Bram sa na Robin široko a bezočivo usmial.

	„Je to po holandsky,“ povedal tým svojím vysokým detským sopránom.

	„Áno, ale čo to znamená po anglicky?“ nedal sa odbiť Preston.

	„Znamená to: ‚Biela rasa prehráva. Postav sa za našich ľud…“

	„Nie,“ povedala hlasno Mariam. „Stačilo. Nie je to smiešne, Bram. Vôbec to nie je smiešne. Dobre, všetci,“ dodala, „pusťme sa zasa do práce.“

	Ľudia začali odkladať prázdne hrnčeky a poháre na stôl, za ktorým sedel Nils. Keď okolo neho prechádzala Mariam, Robin začula, ako mu nahnevane povedala: „Prestane, keď mu to prikážeš ty.“

	Nils, ktorý teraz hravo zápasil s Bramom, Mariam buď nepočul, alebo sa rozhodol ju ignorovať.

	Kým čakala, aby mohla odložiť pohár vína, ktorého sa sotva dotkla, Robin znova zdvihla zrak na vitrážové okno a snažila sa nájsť Edie alebo Josha. Mala pocit, že by to mohli byť tí dvaja, čo zbierali ovocie: obaja mali dlhé hnedé vlasy a ženská postava hádzala mužovi jablká. Vtom si s prekvapením všimla rubínovočervené sklené písmená v hornej časti okna, ktoré vyzerali ako citát z Biblie.

	 

	Stav anómie nemôže nastať tam, 

	kde sú orgány solidarity

	v dosť intenzívnom

	a dlhodobom kontakte.

	No ja, čo budem mať už sedemnásť,

	 niekedy v noci pokoj neviem nájsť,

	búšenie dažďa mojím srdcom zmieta, 

	hlad budí strach, že mŕtva môžem byť 

	a veľmi túžim hlavu položiť

	na niečo živé. Ako malé dieťa 

	chcem plačom niečo blízke privolať,

	nech tvoje prázdne srdce ten môj hlad 

	tíši, aj úzkosť. Dážď tne, ktosi chce ťa.

	Charlotte Mewová

	Oslava

	 

	 

	 

	Hodina výtvarného umenia sa skončila Mariaminým krátkym hodnotením kresieb všetkých žiakov. Preston Pierce si znova prehodil sivý župan, fajčil ručne ubalenú cigaretu a s úsmevom sledoval, ako si všetci obzerajú jednotlivé kresby jeho nahého tela. Osobitne ho zaujala Robinina, ktorá si od Mariam vyslúžila pochvalu s výhradami. Po zhodnotení všetkých kresieb Mariam zaželala žiakom pekný týždeň, povedala, že sa na nich teší na ďalšej hodine, a dodala, že hodina o dva týždne odpadne, lebo v ten deň sa budú konať parlamentné voľby a ona bude pomáhať v jednej z volebných miestností.

	Bolo desať hodín a okná ateliéru vyzerali ako atramentovočierne obdĺžniky, za ktorými nebolo vidieť nič zo záhrady. Všetci vstali a obliekli si kabáty a bundy. Modrovlasá dievčina s piercingom odišla prvá, akoby sa už nevedela dočkať, kedy odtiaľ vypadne. Robin si bola istá, že sa už nevráti.

	Keď Robin odchádzala zo štúdia, útle dievča s dlhými vlasmi sa na chodbe zhováralo s nejakou dvojicou. Robin predstierala, že niečo hľadá v taške, aby mala zámienku zastať a započúvať sa.

	„… tvrdo zaspala,“ vravela dievčina. „Jej dečka už bola vypratá, tak som jej ju dala.“

	„Ach, vďaka, Zo,“ povedala staršia žena ostrihaná na ježka, ktorá už kráčala k schodom ruka v ruke so svojím partnerom v turbane. „Uvidíme sa teda v pondelok.“

	Dvojica pokračovala po točitých schodoch so zakrivenými zábradliami. Drobná dievčina v čiernom sa tuho zakrútila do tenkej bundy, prešla popod klenbu z listov monstery a vyšla z budovy.

	Robin vykročila za ňou s úmyslom vtiahnuť ju do rozhovoru, no vtom na ňu zavolal hlas s liverpoolskym prízvukom.

	„Hej, Jessica!“

	Robin sa obrátila. Preston Pierce vyšiel z ateliéru za ňou. Ešte stále mal na sebe ošúchaný župan.

	„Ideš rovno domov?“

	Robin na zlomok sekundy zaváhala. Preston Pierce bol jedným z podozrivých, ale tá drobná dievčina v čiernom ju niečím zaujala a vedela, že keby počas rozhovoru s Pierceom v jednom kuse pozerala na iPad, mohlo by to pôsobiť čudne.

	„Hej,“ odvetila a prinútila sa vystrúhať sklamaný výraz. „Zajtra musím vstávať o piatej. Idem do Manchestru.“

	„Úprimnú sústrasť,“ prehodil s úškrnom. „Páčila sa mi tvoja kresba.“

	„Vďaka,“ odvetila s úsmevom Robin a snažila sa nemyslieť na jeho penis.

	„Okej… Tak sa teda uvidíme budúci týždeň,“ uzavrel.

	„Áno,“ prisvedčila rozžiarene Robin. „Už sa neviem dočkať.“

	Pri tých slovách sa zatváril spokojne. Jej nadšenie si zrejme vysvetlil ako povzbudenie, presne ako mala v úmysle. Zasalutoval jej, odvrátil sa a bosý vykročil smerom do kuchyne.

	Robin si prehodila tašku cez plece, vyšla z budovy a v tme sa poobzerala po svojej koristi. V diaľke zbadala dievča, ktoré práve vošlo do svetla pouličnej lampy a s prekríženými rukami sa rýchlo vzďaľovalo.

	Robin sa ponáhľala za ním a premýšľala o svojich možnostiach. Napokon sa rozhodla, z tašky vytiahla peňaženku, rozbehla sa a trocha zvýraznila svoj prirodzený yorkshirský prízvuk.

	„Prepáč?“

	Dievčina sa začudovane obrátila a čakala, kým k nej Robin dobehne.

	„Nie je to tvoja peňaženka?“

	Robin sa zazdalo, že na dievčininej tvári sa mihla myšlienka, že by si ju mohla privlastniť, a tak rýchlo pokračovala: „Ako sa voláš?“ Pritom otvorila kabelku a preskúmala kreditnú kartu.

	„Zoe Haighová,“ odvetila dievčina. „Nie, nie je moja.“

	„Doriti,“ zahundrala Robin a poobzerala sa. „Niekomu vypadla… Radšej ju odovzdám. Nevieš, kde je najbližšia policajná stanica?“

	„Možno v Kentish Town?“ prehodila dievčina a potom zvedavo pokračovala: „Si z Yorkshiru?“

	„Hej,“ prisvedčila Robin. „Z Mashamu.“

	„Hej? Ja som z Knaresboroughu.“

	„Jaskyňa matky Shiptonovej,“ vyhŕkla pohotovo Robin a vykročila popri Zoe. „Boli sme tam na výlete zo základnej školy. Pripadala mi hrozne strašidelná.“

	Zoe sa ticho zasmiala. Jej tvár bola naozaj zvláštne staromladá: prepadnutá, bledá, hladká a vycivená. Výrazné čierne očné linky nijako nezmierňovali jej podobu so smrtkou.

	„Hej, je taká,“ prisvedčila. „Mňa tam vzali, keď som bola malá. Myslela som, že tam tá čarodejnica ešte stále žije. Bola som ako skamenená – haha,“ dodala.

	Hlavnou atrakciou Jaskyne matky Shiptonovej bola studňa, ktorá akoby premieňala predmety na kameň, a to procesom kalcifikácie. Robin tento neúmyselný vtip pochopila a v tej správnej chvíli sa zasmiala. Zoe vyzerala spokojná, že ju pobavila.

	„Čo robíš v Londýne, keď si z Knaresboroughu?“

	„Presťahovala som sa sem za frajerom,“ odvetila Zoe.

	Myšlienka, ktorá Robin zišla na um v kuchyni umeleckého kolektívu, jej už nepripadala až taká bláznivá. Zoe. Zozo. @srdiečko28. Červ28.

	„Aj ja,“ povedala. Náhodou to bola pravda: Matthew nebol jej manžel, ba dokonca ani snúbenec, keď sa za ním presťahovala do Londýna. „Ale rozišli sme sa.“

	„Doriti,“ zamrmlala Zoe. Tá informácia ju zjavne nepovzbudila.

	„Pracuješ v North Grove, však?“ opýtala sa Robin a nenápadne vopchala peňaženku naspäť do tašky.

	„Hej, na polovičný úväzok,“ prisvedčila Zoe.

	Takmer minútu kráčali mlčky a potom sa Zoe znova ozvala: „Mariam chce, aby som sa tam presťahovala. Nízky nájom. Nižší ako tam, kde bývam teraz.“

	Robin musela predpokladať, že Zoeina nezvyčajná ochota zdôverovať sa cudzej žene pramení z osamelosti. V každom prípade nad ňou visel oblak hlbokého nešťastia.

	„Mariam je tá, čo viedla našu hodinu, však?“

	„Hej,“ potvrdila Zoe.

	„Pripadá mi veľmi milá,“ prehodila Robin.

	„Hej, je.“

	„Tak prečo sa tam nepresťahuješ? Vyzerá to ako super miesto.“

	„Môj frajer nechce, aby som sa tam presťahovala.“

	„Prečo? Nemá rád tých ľudí?“

	Keď Zoe neodpovedala, Robin pokračovala: „Kto tam vlastne ešte býva?

	Je to ako komúna, však?“

	„Hej. Všetko vlastní Nils. To je ten obrovský chlap, čo sedel v kuchyni.“ Zoe prešla niekoľko krokov mlčky a potom pokračovala: „Je fakt bohatý.“

	„Naozaj?“

	„Hej. Jeho otec bol nejaký veľký obchodník či čo. Nils zdedil – čo ja viem – milióny. Preto si môžu dovoliť taký veľký dom a všetko ostatné.“

	„Pri pohľade naňho by som nepovedala, že je milionár,“ podotkla Robin.

	„To je fakt,“ súhlasila Zoe. „Bola som naozaj prekvapená, keď som to zistila. Vyzerá ako nejaký starý hipík, no nie? Povedal mi, že vždy chcel žiť takto. Byť umelcom a vlastniť miesto, kde spolu bude bývať veľa umelcov.“

	Neznelo to však ktovieako nadšene.

	„On a Mariam sú spolu?“

	„Hej. Ale Bram – ten veľký svetlovlasý chlapec – nie je jej, len Nilsov.“

	„Naozaj?“

	„Hej. Nils ho mal s priateľkou v Holandsku, ale tá zomrela, takže Bram prišiel bývať do North Grove.“

	„Smutné,“ poznamenala Robin.

	„Hej,“ zopakovala Zoe.

	Mlčky kráčali ďalej až na autobusovú zastávku. Robin predpokladala, že je Zoeiným cieľom, ale ona pokračovala v ceste.

	„Ako sa dostaneš domov?“ opýtala sa Robin.

	„Pešo,“ odvetila Zoe.

	Deň bol slnečný, ale nočná obloha bola bez mráčika a teplota klesla. Zoe sa pri chôdzi objímala okolo hrude a Robin sa zazdalo, že sa trasie.

	„Kde bývaš?“ vyzvedala.

	„Na Junction Road,“ odvetila Zoe.

	„To je tým istým smerom ako policajná stanica, nie?“ Robin dúfala, že je to pravda.

	„Áno,“ prisvedčila Zoe.

	„Takže… určite si umelkyňa, však? Keď si dostala prácu v North Grove?“

	„Tak trocha,“ priznala Zoe. „Chcem byť tatérka.“

	„Vážne? To by bolo super.“

	„Hej.“ Zoe pozrela na Robin, vyhrnula si rukáv bundy aj tenkého trička pod ňou a odhalila potetované predlaktie pokryté postavami z Atramentovočierneho srdca. „Tieto tetovania som robila ja.“

	„Čože?“ Robin bola úprimne ohromená. „Ty?“

	„Hej,“ prisvedčila s nesmelou hrdosťou Zoe.

	„Sú neskutočné, ale – ako?“

	Keď sa Zoe zasmiala, Robin v tvári pripomínajúcej lebku uvidela náznak mladosti.

	„Stačí, keď si vyrobíš šablóny a máš atrament a tetovaciu pištoľ. Zohnala som ju z druhej ruky cez internet.“

	„Ale keď tetuješ sama na seba…“

	„Použila som zrkadlá a tak. Trvalo to dlho. Viac ako rok, kým to bolo hotové.“

	„To všetko sú postavy z Atramentovočierneho srdca, však?“

	„Hej,“ povedala Zoe.

	„Zbožňujem ten seriál,“ vyhlásila Robin s vedomím, že sa práve rozdelila na dve rôzne Jessicy: jednu z Londýna, ktorá mala o Atramentovočiernom srdci len povrchné informácie, a druhú z Yorkshiru, ktorá ho zbožňovala. Teraz však nemala čas sa tým zaoberať.

	„Naozaj?“ Zoe znova pozrela na Robin a stiahla si rukáv. Robin sa jej preto zjavne pozdávala ešte viac ako pred chvíľou.

	„Jasné, ako inak. Je fakt zábavný, no nie?“ prehodila Robin. „Zbožňujem jednotlivé postavy a to, čo hovoria o – ja neviem – (Robin naozaj nevedela a v rýchlo siahla po všeobecných témach) – „o živote a smrti a hrách, ktoré hráme“ – (Drekova hra znamenala niečo také, nie?) – „a zbožňujem Srdca,“ uzavrela. Zbožňovať Srdca bolo bezpečné. Takmer všetci fanúšikovia, ktorých tweetmi sa už niekoľko týždňov prehrýzala, zbožňovali Srdca.

	Zoe sa znova objala okolo hrude a zrazu sa z nej začali valiť slová.

	„Ten seriál mi zachránil život,“ povedala s pohľadom upretým pred seba. „Keď som mala trinásť rokov, bola som na tom hrozne. Bola som v pestúnskej rodine, rovnako ako Edie Ledwellová. Máme toho veľa spoločného. Pokúsila sa o samovraždu a ja tiež, keď som mala štrnásť. Podrezala som si žily – jazvy som si pretetovala.“

	„Bože, je mi ľúto…“

	„Atramentovočierne srdce som našla na YouTube a pripadalo mi fakt divné, ale nemohla som sa od neho odtrhnúť. Páčil sa mi štýl kresieb a všetky postavy. Život im poriadne naložil, ale aj tak sú v pohode, no nie?

	V štrnástich rokoch som sa cítila hrozne, ale všetko, čo vraví Srdco, napríklad že nikdy nie je neskoro a aj keď ťa niekto prinútil robiť niečo zlé, nemusíš to robiť navždy… Skrátka som ich rada sledovala a je to fakt zábava. Chcela som to urobiť znova – podrezať si žily. Mala som všetko pripravené a doma som chcela povedať, že idem k niekomu prespať, ale šla by som do lesa a urobila to tam, aby ma nikto nenašiel. Ale ten seriál bol prvou vecou, čo ma asi tak po roku rozosmiala. A pomyslela som si, že ak sa ešte stále dokážem zasmiať… a potom som videla, ako Edie Ledwellová na internete vravela, že pripravujú ďalší diel, a ja som ho chcela vidieť, tak som sa nezabila. To ma zastavilo. Šialené, však?“ prehodila Zoe s pohľadom upretým do tmy. „Ale je to pravda.“

	„Neznie to šialene,“ povedala ticho Robin.

	„Pozrela som si aj druhý diel a bol fakt vtipný. Bol prvý, v ktorom prehovorila aj Straka. Vieš, že ten chlapík, čo ťa dnes večer balil… Preston… Ten, čo sedel ako model na tvojej hodine…?“

	„No?“ povedala Robin.

	„Nahovoril Strakin hlas v druhej a tretej časti.“

	„To fakt?“ vyhŕkla Robin.

	„Hej, ale potom na niekoľko mesiacov odišiel domov, takže museli zohnať niekoho iného s liverpoolskym prízvukom. Neznáša, keď sa niekto rozplýva nad Atramentovočiernym srdcom. Keď videl moje tetovania, vyjadril sa o nich fakt hnusne… Je to…“

	Zoe však nedopovedala. Chvíľu kráčali mlčky a Robin uvažovala, či by bol dobrý alebo zlý nápad začať rozprávať o hre.

	„Edie Ledwellová sa mi raz prihovorila.“ Zoe prerušila ticho. „Na Twitteri.“

	Rozprávala tichým užasnutým hlasom, akoby to bol náboženský zážitok.

	„Fíha, naozaj?“ vydýchla Robin.

	„Hej. Bolo to v deň, keď mi zomrela mama.“

	„Ach, to ma mrzí,“ povedala Robin.

	„Nežila som s ňou,“ pokračovala ticho Zoe. „Bola… Mala veľa problémov. Dvakrát skončila na psychiatrii. Brala drogy. Preto som bola väčšinou v pestúnskej starostlivosti. Moja pestúnska mama mi oznámila, že mama zomrela, a dala mi voľno zo školy. Išla som na Twitter a napísala som, že moja mama v ten deň zomrela. A Edie Ledwellová sa mi ozvala. Bola…“ Robin sklopila zrak. Dievčina utrápene zvraštila tvár, ktorá mohla patriť deväťdesiatročnej starene alebo aj malému bábätku. Jej slzy nezanechali v nahrubo nanesenej linke žiadne stopy a Robin si zrazu spomenula na rozmazané očné linky Edie Ledwellovej, keď plakala v kancelárii.

	„… fakt milá,“ pokračovala Zoe pomedzi vzlyky. „Povedala som jej, že mi to práve oznámila moja pestúnska mama, a ona odpísala, že aj ona bola v pestúnskej starostlivosti. Poslala mi o-objatie a ja som jej povedala… Povedala som jej, že je moja hrdinka a… a že ju mám rada. Povedala som, že… Povedala som jej, že…“

	„Vezmi si vreckovku,“ ponúkla ju ticho Robin a vytiahla z tašky celý balíček.

	„Pre-prepáč,“ vyjachtala Zoe. „Ja len… Kiežby… Ľudia sa k nej na internete správali hrozne a ja… ja som… Ľudia písali, že v tom seriáli je kopa hrozných vecí a… ale… Neviem, mne sa na ňom nikdy nezdalo nič zlé, no keď som si prečítala, čo tvrdili druhí, dávalo mi to zmysel… ale kiežby som ne… Môj fra-frajer tvrdí, že sme neurobili nič zlé, ale…“

	Robin zazvonil mobil. V duchu preklínala volajúceho a vytiahla ho z tašky. Bol to Strike.

	„Ahoj,“ povedal. „Ako bolo v North Grove?“

	„Minulý víkend som ti povedala všetko, čo som mala na srdci,“ vyhlásila chladne Robin. „Mám toho veľa, okej?“

	„Ako povieš,“ prehodil pobavene Strike. „Zavolaj mi, keď budeš mať čas.“

	„Nie, ty si,“ odsekla Robin a zložila.

	„Tvoj bývalý?“ opýtala sa tichým hláskom Zoe a utierala si tvár vreckovkou, čo jej dala Robin.

	„Hej,“ prisvedčila Robin a vopchala si mobil naspäť do tašky. „Pokračuj, Čo si vravela?“

	„Och, nič,“ odvetila beznádejne Zoe.

	Kráčali ďalej a jediným zvukom bol Zoein občasný vzlyk. Highgate Hill bola dlhá a dobre osvetlená ulica, po ktorej sa aj večer pohybovalo veľa ľudí. Skupina mladíkov zapískala na obe ženy z druhej strany cesty.

	„Strčte sa,“ zahundrala si Robin popod nos a Zoe sa slabo usmiala.

	„Stretla som sa s Joshom Blayom,“ povedala trocha zachrípnuto Zoe.

	„Naozaj?“ zatiahla primerane ohromene Robin.

	„Hej. Prišiel bývať do North Grove. Bolo to mesiac pred tým, ako ich s Edie… niekto napadol.“

	„Zhovárala si sa s ním?“ Robin si bola istá, že pozná odpoveď.

	„Nie, bola som príliš vystrašená! Vošla som do kuchyne a on tam len tak stál.“

	A ty si sa roztriasla.

	„A ja som sa roztriasla,“ dodala Zoe s uslzeným smiechom. „Mariam nás zoznámila a ja som nevládala hovoriť. Nikdy som nenabrala odvahu.“

	Robin však bolo jasné, že Zoe je medzi fanúšikmi Atramentovočierneho srdca vzácnosťou: Edie Ledwellovú si vážila viac ako Josha Blaya.

	„Aký bol?“ opýtala sa jej.

	„Zhulený,“ odvetila so smutným úsmevom Zoe. „Väčšinou. Nerád sa stretával s ľuďmi. Často bol zatvorený vo svojej izbe a stále dookola si púšťal ten song od The Strokes Is This It… a nakoniec podpálil izbu.“

	„Čo urobil?“ Robin opäť predstierala prekvapenie.

	„Presnejšie, Mariam si myslela, že to bol Josh,“ spresnila Zoe, „ale podľa mňa to nebol on.“

	„Ale kto?“

	„To by som nemala vravieť… ak si chcem udržať prácu.“

	Robin zvažovala, že na ňu pritlačí, ale bála sa, aby nenarušila vybudovanú dôveru.

	„Čo vlastne robíš v North Grove?“

	„Všetko možné,“ odvetila Zoe. „Keď som prišla do Londýna, šla som sa tam pozrieť. Chcela som len vidieť… vidieť, kde sa to všetko stalo. Vošla som do obchodu a dala sa do reči s Mariam. Bola hrozne milá ohľadom mojich tetovaní, a tak som jej prezradila, že som veľká fanúšička a donedávna som bola v pestúnskej starostlivosti. Opýtala sa ma, či niekde pracujem, a ja som odpovedala, že nie, a tak mi niečo ponúkla.

	Pomáham na kurze, ktorý má Mariam v utorok s deťmi so špeciálnymi potrebami. Rovnako ako Edie, keď ešte bývala v North Grove,“ dodala Zoe znova zbožným tónom. „Okrem toho umývam štetce, trocha varím a občas sa starám o deti. Freyjina malá Star je v pohode, ale Bram je… no, je väčší ako ja. Je mu úplne jedno, keď mu niečo poviem.“

	Konečne odbočili na Junction Road.

	„Počuj,“ povedala Robin, akoby jej to zišlo na um až teraz, „nehrala si niekedy tú hru? Tú, čo vytvorili fanúšikovia Atramentovočierneho srdca? Pýtam sa len preto, lebo ja istý čas áno,“ pokračovala. „Pred niekoľkými rokmi. Vtedy som bola do seriálu fakt zažratá. Hra bola celkom dobrá na to, že ju údajne vytvorili amatéri.“

	„Hej,“ prisvedčila opatrne Zoe, „párkrát som ju hrala… Aké si mala užívateľské meno? Možno sme si tam písali.“

	„Volala som sa… Dočerta, teraz si neviem spomenúť,“ povedala Robin s tichým smiechom. „Srdiečko alebo tak nejako.“

	„Srdiečok je veľa,“ prehodila Zoe, čo bol presne ten dôvod, prečo Robin spomenula práve to meno.

	Prešli okolo hračkárstva a Zoein vycivený odraz dopadol na rady plastových figúrok.

	„Bývam tamto,“ ukázala na úzku budovu na rohu, ktorú Robin už videla na Strikeovej fotografii.

	„Hej? Máš aj spolubývajúcich?“

	„Vlastne ani nie. Bývajú tam aj iní ľudia, ale ja mám svoju izbičku,“ vysvetlila Zoe. „Je v nej aj umývadlo,“ dodala takmer obranne.

	„Londýnske nehnuteľnosti.“ Robin prevrátila oči.

	„Hej,“ vzdychla si Zoe. „No, rada som sa s tebou porozprávala. Je milé spoznať niekoho z Yorkshiru,“ dodala.

	„Hej,“ prisvedčila srdečne Robin. „Dúfam, že sa uvidíme budúci týždeň. Teraz sa zastavím na policajnej stanici a odovzdám tú peňaženku.“

	„Bývaš ďaleko odtiaľto?“

	„Nie. Len kúsok. Maj sa.“

	Zoe sa usmiala a zmizla za rohom. Robin kráčala ďalej. Keď prešla cez cestu, obzrela sa a videla, ako si Zoe otvára bočný vchod do rohovej budovy.

	Robin vytiahla mobil a kráčajúc ďalej zavolala Strikeovi.

	„Ahoj,“ pozdravil ju. „Ako to šlo?“

	„Celkom dobre,“ odvetila Robin a rozhliadla sa, či neuvidí taxík. „Zoznámila som sa s Prestonom Pierceom a tým tvojím dievčaťom s tetovaniami.“

	„Vážne?“

	„Hej. Pracuje v North Grove a… počkaj, vidím taxík,“ vyhŕkla Robin a zamávala naň.

	Keď vodičovi nadiktovala svoju adresu a nastúpila, znova si pritisla mobil na ucho, a pritom v taške hľadala zápisník a pero. Chcela si poznačiť všetko, čo práve počula od Zoe, skôr ako na niečo z toho zabudne.

	„V skutočnosti sa volá Zoe Haighová,“ povedala. „V hre je moderátorka Červ28.“

	„To myslíš vážne?“

	„Áno,“ prisvedčila Robin a zubami otvorila pero. „Prišla do Londýna za priateľom, no očividne to medzi nimi neklape. Červ mi v hre napísala: ‚Kiežby som ti mohla povedať, kde pracujem.‘ Zoe pracuje v North Grove. Červ mi povedala, že sa zoznámila s Joshom Blayom, ale nedokázala sa s ním rozprávať a len pred ním stála a triasla sa. Zoe mi práve zopakovala presne to isté.“

	„Dopekla. Nevravel som, že si už zaslúžime prelom?“

	„Dozvedela som sa aj ďalšie veci.“ Robin čmárala do zápisníka položeného na kolenách. „Niečo v tom zmysle, že jej frajer vyhlásil, že ‚neurobili nič zlé‘. Zjavne mala pocit viny, ale možno len v súvislosti s tým, že na internete kritizovala Atramentovočierne srdce. Seriál síce zbožňovala, ale zrejme ju presvedčili argumenty, že je ableistický a tak ďalej.“

	„Jej frajer je určite jeden z tých troch, čo sa stretli s Nilsom v krčme Red Lion and Sun,“ usúdil Strike. „Tipujem, že Wally Cardew.“

	„Myslíš?“ prehodila Robin.

	„Vieš si predstaviť, ako by zapadla do Montgomeryho života? Býva s priateľkou a má dobrú prácu. Prečo by sa zaplietol so Zoe?“

	„Mohlo sa to začať ako online flirt, ktorý brala oveľa vážnejšie ako on. Možno si neuvedomil, že sa zbalí a presťahuje sem, aby mohla byť s ním.“

	„Neviem si predstaviť, že by sa to stalo Montgomerymu. Prečo by dovolil, aby online flirt prerástol do situácie, ktorá by mohla ohroziť jeho príjemný život? Cardew podľa doteraz zistených informácií s nikým nechodí a je to bezohľadný sviniar. Viem si predstaviť, že spáva s mladými fanúšičkami a bol by v šoku, keby sa jedna z nich rozhodla presťahovať do Londýna, aby mohla byť s ním.“

	„A čo Tim Ashcroft?“

	„Typický absolvent súkromnej školy… Neviem, mohol by to byť on, ale čakal by som, že si vyberie niekoho…“

	„V kašmírovom svetri?“ prehodila Robin.

	„Hej, presne.“

	„Je to herec. Možno ho priťahujú bohémskejšie typy. A nezabudni na jej užívateľské meno v hre. Ashcroft nahovoril Červa.“

	„To je fakt,“ pripustil Strike, no zjavne ho to nepresvedčilo.

	„Zoe spomenula ešte niečo,“ pokračovala Robin a ďalej si písala poznámky do zápisníka, na ktorom sa striedala sivá farba s pásmi oranžového svetla pouličných lámp. „Blay podľa nej svoju izbu nepodpálil, ale nechcela mi prezradiť, kto to urobil. Vraj nechce prísť o prácu.“

	„Zaujímavé,“ prehodil Strike.

	„Viem… ale mám aj zlé správy,“ pokračovala Robin. „Musela som odísť z hry. Na základe Anómiinho príkazu musia moderátori dávať pozor na ľudí, ktorí sa prihlásia do hry, ale nehrajú. Domnieva sa totiž, že polícia by mohla špehovať fanúšikov, čo by vysvetľovalo, prečo tam momentálne nie je ktovieako často.“

	„To nám nevyhovuje,“ povedal Strike, „ale dá sa to napraviť. Musíme sa len postarať, aby si v najbližších dňoch veľa hrala, a tým rozptýlila podozrenie. A čo Pierce?“

	Do Robininej mysle sa okamžite votrela spomienka na veľký penis Prestona Piercea a ona ju rozhodne potlačila.

	„Takmer ma pozval na drink.“

	„Rýchla práca,“ poznamenal Strike, ale zjavne ho to nijako zvlášť netešilo.

	„Odmietla som ho, lebo som chcela odprevadiť Zoe domov. Myslím, že som sa rozhodla správne. Nemohla by som ho vypočúvať, a zároveň sledovať hru. V každom prípade, budúci týždeň…

	A ešte niečo,“ pokračovala Robin. „Mohla by to byť obrovská náhoda, ale… v spoločnej kuchyni je vitrážové okno. Vyrobila ho Mariam, ktorá vedie môj kurz. Podľa Piercea je tam už päť alebo šesť rokov.

	Je na ňom… podľa mňa je to citát, ale neviem to naisto. V každom prípade, celkom hore je napísaných pár slov o anómii. Na okne je niečo ako zidealizovaná komúna a ľudia, čo sú na ňom zobrazení, všetci bývali v kolektíve alebo patria medzi Mariaminých priateľov. A nad tým výjavom je citát o tom, kedy nemôže nastať anómia. Niečo o orgánoch solidarity.“

	Zavládlo ticho a Robin takmer počula, ako Strike premýšľa.

	„No, môže to byť náhoda, ale táto by bola priveľká,“ povedal napokon.

	„Myslíš, že práve odtiaľ má Anómia svoje meno?“

	„Povedal by som, že je to dosť pravdepodobné.“

	„Každý z nich bol niekedy v North Grove. Všetci zo seriálu.“

	„Odviedla si kus dobrej práce, Robin.“

	Robin sa zazdalo, že v úzadí počuje ženský hlas. Televízia, alebo Madeline Coursonová-Milesová?

	„Radšej už budem končiť,“ vyhŕkla. „Porozprávame sa zajtra.“ Zložila, skôr ako stihol Strike odpovedať.

	No je tu chlapec bez ideí,

	s rozmachom, pohľadom a úškrnom…

	Constance Nadenová

	Prirodzený výber

	 

	 

	 

	Stav Strikeovho kýpťa sa zhoršoval. Hoci si ho dvakrát denne natieral krémom, pokožka pod gélovým vankúšikom zostávala podráždená a zapálená. Obával sa, že sa uňho objavujú prvé príznaky nedokrvenia, pri ktorom sa na pokožke objavia vredy a začne sa odlupovať, no aj tak sa neobjednal k lekárovi. Aký to malo zmysel? Nemohol si dovoliť prestať pracovať. Odkedy začali sledovať aj Jaga Rossa, ich zoznam prípadov bol neudržateľný. Jediným riešením bolo nájsť nových spolupracovníkov, ktorých by si mohli zavolať na pomoc.

	Keďže už vyčerpal všetky policajné a armádne kontakty, vrátil sa k všetkým predchádzajúcim dočasným spolupracovníkom, ktorých v minulosti neprijal natrvalo. Napokon zo zúfalstva znova zamestnal (so zmluvou na týždeň, od ktorej mohli obe strany kedykoľvek odstúpiť bez výpovednej lehoty) bývalého príslušníka Kráľovskej vojenskej polície Stewarta Nutleyho. Ten pred tromi rokmi mopedom narazil do zadnej časti taxíka, ktorý mal sledovať. Strike ho za tento priestupok poriadne zvozil a namieste vyhodil, takže mu volal s neveľkým nadšením a nasypal si popol na hlavu. Nutley bol ženatý tridsiatnik s medzerami medzi zubami a nevýraznými svetlohnedými vlasmi, ktorý sa v stave pokoja tváril nepríjemne samoľúbo. Keďže sa mu od nezhody so Strikeom nepodarilo uchytiť v žiadnej inej detektívnej kancelárii, chcel sa osvedčiť aspoň v agentúre, ktorá sa od jeho odchodu značne preslávila. Nikto z tímu síce nebol z nového spolupracovníka ktovieako nadšený, ale každý bol rád, že pribudne ďalší pár nôh a očí.

	Madeline mala o týždeň uviesť na trh novú kolekciu, takže nemala vôbec čas stretávať sa so Strikeom – a zatiaľ čo pred Madeline predstieral ľútosť, musel si priznať, že mu to vyhovuje. Jej stres totiž vyúsťoval do dlhých telefonických monológov.

	„Tá kolekcia nemala byť taká veľká. Už nikdy, nikdy viac. Počuj, prídeš za mnou po skončení slávnostnej časti? Potrebujem sa trocha uvoľniť. Táto bola zatiaľ najhoršia zo všetkých. Chcem byť s niekým, kto kašle na šperky – chcem byť s tebou – a chcem drink a sex.“

	Strike nemal s väčšinou jej návrhov žiadny problém, ale podozrenie spojené s jej pozvaním na krst knihy ho prinútilo povedať:

	„Až po skončení celého podujatia, však? Nechceš, aby som prišiel ešte počas neho? Určite tam budú novinári, no nie?“

	„Áno,“ prisvedčila, „ale – okej, nie, nemusíš ísť dovnútra, ak nechceš.“

	„Super, tak sa stretneme potom. O koľkej sa to skončí?“

	„O deviatej,“ odvetila. „Prosím, príď, ak môžeš,“ dodala. „Chýbaš mi, a keď budem vedieť, že ma odtiaľ napokon odvedieš, dokážem sa pri fotení tváriť veselo.“

	„Aj tak by si mala byť šťastná,“ vyhlásil. „Kúsky, čo si mi ukázala, vyzerali úžasne.“

	„Ach, Corm, si taký milý,“ zafňukala. „V tejto chvíli mi všetky pripadajú úplne nanič, ale rovnako sa cítim tesne pred uvedením každej kolekcie – alebo si to aspoň myslím, ale vždy to vnímam tak hmlisto, že si tým vlastne nemôžem byť istá.“

	Strike teda (ešte stále v snahe dať šancu ozajstnému vzťahu) sľúbil, že sa s Madeline stretne po slávnostnom uvedení kolekcie. Neuniklo mu však, že ona by bola najradšej, keby ju vyzdvihol, zatiaľ čo on sa s ňou chcel stretnúť čo najďalej od miesta, kde sa bude istotne vyskytovať Charlotte. Keby to však vyslovil nahlas, otvoril by tým ďalšiu tému, o ktorej sa netúžil zhovárať, takže plán zostal nejasný: obaja zjavne dúfali, že ich možnosť vyhrá.

	Medzitým zopár sledovaných ľudí niekam odišlo, čo aspoň dočasne zmiernilo tlak na spolupracovníkov: Namotávač odcestoval na desať dní do Maroka a Dlhoprstý odletel do New Yorku za svojou milujúcou matkou a nevlastným otcom, ktorý ho podozrieval z krádeží.

	„Takže teraz máme príležitosť,“ snažil sa Strike povzbudiť celý tím na konferenčnom hovore (keďže sa nestihli stretnúť osobne), „vylúčiť niekoľko podozrivých v prípade Anómie.“

	V prvý májový pondelok bol sviatok a Strike krátko po svitaní krivkajúc prišiel na sídlisko Lismore Circus, kde mal strážiť štvorizbový dvojpodlažný byt s vlastným vchodom z ulice, v ktorom býval Wally Cardew so svojou starou mamou a sestrou. Do ôsmej hodiny postrehol v byte len dve známky života: niekto odhrnul závesy a na okenný parapet vyskočila čisto biela mačka, ktorá s namyslenosťou typickou pre svoj druh hľadela na celé sídlisko.

	Podľa záznamov bývali YouTuber a jeho sestra v tom istom byte so starou mamou už dvadsať rokov. Wallyho sestra pracovala v miestnej lekárni a na svojho brata sa ponášala svetloplavými vlasmi a škandinávskym vzhľadom, no na rozdiel od jeho územčistej postavy mala zmyselné krivky, veľké okrúhle modré oči a plné pery. Shah aj Barclay nezávisle od seba informovali Strikea tak, aby ich nepočuli Robin, Midge ani Pat, že Chloe Cardewovú budú s radosťou sledovať tak dlho, ako si to bude vyžadovať prípad, a pokojne aj vtedy, keď to už nebude potrebné.

	Zatiaľ čo Strike sledoval byt v štvrti Gospel Oak, Robin sedela pri okne croydonskej kaviarne s názvom Saucy Sausage, ktorá sa nachádzala rovno oproti domu Yasmin Weatherheadovej a jej rodičov. Uľavilo sa jej, že vypadla z kancelárie, kde v poslednom čase strávila celé hodiny hraním hry, aby rozptýlila Anómiino podozrenie, že prišla špehovať ostatných hráčov. To so sebou prinieslo aj zopár ďalších súkromných rozhovorov so Zoe, ktorá jej úprimne napísala, že sa zoznámila s milou ženou z miesta, „kde bývala predtým“, ale neprezradila nič nové o svojom priateľovi ani o totožnosti Anómie. Strike chápal, že Robin chce robiť aj niečo iné ako celý deň čumieť do iPadu, a tak súhlasil, že môže sledovať Yasmin, ktorá bola v porovnaní s pravdepodobnými podozrivými v prípade Anómie menej záujmovou osobou.

	Yasminina ulica pôsobila ospalým, no úctyhodným dojmom. Na jednej strane ju lemovali obchodíky, na druhej priemerne veľké radové domy s malými predzáhradkami. Robin občas pozrela na dom Yasmininých rodičov a okrem toho sledovala hru a Anómiin účet na Twitteri, na ktorom sa niečo dialo už od rána.

	 

	Anómia

	@AnómiaMajsterHry

	 

	HeatheruškaŤarchuška sa údajne už teší, ako si najme viacero opatrovateliek pre deti, ktoré v jednom kuse vrhá, keď sa začne #ZarábaťnaSrdci

	Keď sa na Anómiinom účte objavili tie slová, každý sledovaný podozrivý v prípade Anómie bol u seba doma, kde ho nikto nevidel. Kea Nivenová nebola pre nedostatok spolupracovníkov pod dohľadom, no Strike sa rozhodol nechať na záznamníku Nivenovcov nový, starostlivo pripravený odkaz, ktorý mal využiť Kein strach z toho, čo si o nej pomyslí Blay, ak im odmietne pomôcť pri vyšetrovaní.

	Desať minút po desiatej už Robin popíjala tretiu šálku kávy, aby nejako ospravedlnila svoju prítomnosť v kaviarni. Po Yasmin Weatherheadovej ešte stále nebolo ani stopy. Vtom jej zavolal Strike.

	„Wally a jeho kamarát MJ práve vyšli z jeho bytu. Sledujem ich. Je Anómia v hre?“

	„Nie,“ vzdychla si Robin a s Buffinkou prešla popri upírovi, ktorý sa osamote vznášal nad jedným z herných chodníčkov.

	„Tuším idú na metro,“ usúdil Strike a s bolestným myknutím zrýchlil, aby mal dvoch mladších mužov stále na dohľad. „MJ má so sebou videokameru. Bolo by ideálne, keby sa teraz Anómia prihlásil do hry. Cardew nie je na mobile.“

	„Začínam si myslieť, že Anómia presne vie, kedy by nám to pomohlo, a zámerne sa tomu vyhýba,“ povedala trpko Robin.

	„Nejaké stopy po Yasmin?“

	„Nie. Od deviatej ráno nikto nevyšiel z domu. No, je sviatok.“

	„Počkaj,“ zháčil sa Strike. Robin čakala.

	„Sleduje ich aj niekto iný,“ zamrmlal ticho Strike.

	„Polícia?“ vyhŕkla Robin tak ostro, až sa za ňou obzrela čašníčka.

	„Nie,“ odvetil Strike. „Podľa mňa nie. Ešte sa ti ozvem.“ Zložil.

	Muž, ktorého si Strike všimol, sa nedal prehliadnuť. Mal najmenej meter osemdesiat a vlasy ostrihané tak nakrátko, že vyzeral takmer vyholený. Nechýbali mu však fúzy a hustá brada. Keď sa k nemu Wally a MJ priblížili, opieral sa o múr a predstieral, že ťuká do mobilu, no len čo prešli popri ňom, strčil si mobil do vrecka a vykročil za nimi s rukami vo vreckách džínsov. Na zadnej strane jeho starej koženej bundy bola lebka s oceľovou helmou a pod ňou skrížené hnáty. Mal viacero viditeľných tetovaní, a hoci britská vlajka na krku a gotický kríž na chrbte ľavej ruky mohli byť falošné, veľká lebka na zátylku, viditeľná cez milimetrové vlasy, bola určite pravá, čo vylučovalo možnosť, že by tento muž mohol byť policajt v prestrojení.

	Neznámy muž nastúpil do toho istého vozňa metra ako Wally a MJ a Strike ho nasledoval. YouTuberi boli zahĺbení do rozhovoru a zjavne si nevšimli ani jedného z mužov, čo ich sledovali. Strike mobilom nenápadne odfotil neznámeho, a pritom mu neuniklo ďalšie tetovanie na jeho ohryzku. Hoci detektív nebol odborník na runové písmo, povedal by, že vyzerá ako severská runa.

	Po dvadsiatich minútach cesty vystúpili Wally a MJ na stanici Embankment a za nimi najprv potetovaný muž a potom aj Strike.

	Štyria muži, z ktorých dvaja ešte stále netušili, že ich niekto sleduje, zamierili do parku Whitehall Gardens, kde Wally vytiahol z ruksaka mikrofón a MJ zapol kameru.

	Cieľ návštevy Whitehall Gardens počas štátneho sviatku bol jasný, len čo si Wally a MJ začali odchytávať turistov a žiadať ich o rozhovor pred kamerou. Najskôr oslovili dvojicu japonských dievčat, potom rodinu, ktorá – súdiac podľa futbalového dresu malého chlapca – pochádzala z Brazílie. Strike bol priďaleko, takže nepočul, aké otázky im Wally kladie, ale počas jednotlivých rozhovorov videl, ako sa výraz respondentov mení a zdvorilosť či chichot strieda zmätok, šok a v prípade brazílskeho otca dokonca hnev. Strike usúdil, že zmyslom dnešného videa je uťahovať si z cudzincov. Potetovaný muž v koženej bunde si sadol na lavičku necelých sto metrov od neho a otvorene sledoval natáčanie. Detektív sa rozhodol, že si nesadne, aby si bradatý pozorovateľ nevšimol, že robí presne to isté ako on. Namiesto toho zaujal miesto za sochou koloniálneho úradníka z 19. storočia Henryho Bartla Frera a v mobile si vyhľadal vikingské runy. Našiel medzi nimi presne ten znak, čo bradatý muž hrdo nosil na krku. Runa pripomínala hranaté písmeno P, nazývala sa Thurisaz a podľa internetu symbolizovala nebezpečenstvo, chaos a hrubú silu. 

	Strike si práve vkladal mobil naspäť do vrecka, keď sa ozvalo zvonenie.

	„Cormoran Strike.“

	„Haló?“ začal slabý ženský hlas, sotva viac ako šepot.

	„Zdravím,“ povedal Strike. „Kto je tam?“

	„Uhm… Kea Nivenová.“

	„Aha, výborne,“ povedal Strike. Zdalo sa, že jeho hlasová správa vyvolávajúca pocit viny zabrala. „Vďaka, že ste sa mi ozvali, Kea. Predpokladám, že viete, o čo ide.“

	„Áno… o Anómiu,“ zašepkala. „Áno. Ale ja… ja nič neviem.“

	Znela oveľa mladšie ako na dvadsaťpäť. Keby nevedel, koľko má rokov, povedal by, že tak trinásť.

	„Mohli by sme sa stretnúť osobne a porozprávať sa?“

	„Ja som… Nie som na tom dobre. Myslím, že to nebude možné.“

	„Rád prídem aj k vám domov, ak to pomôže,“ ponúkol sa Strike.

	„Nie, ja… myslím, že nedokážem… ale chcem vám pomôcť,“ zašepkala. „Naozaj chcem. Takže… mi napadlo, že vám aspoň zavolám a… poviem, že… vlastne nič neviem.“

	„Aha,“ povedal Strike. „Zrejme by bolo fér povedať vám, Kea, že podľa jednej z teórií ste Anómia vy.“

	Nebolo nutné dodávať, že je to teória jeho partnerky.

	„Ja – čože?“

	„Že Anómia ste vy,“ zopakoval Strike.

	„Kto…? Božemôj… Josh. … Josh si to myslí?“

	„Chce, aby som zistil, kto je Anómia,“ povedal Strike, čím sa vyhol priamej odpovedi. „Ale ak ste na tom natoľko zle, že sa so mnou nemôžete stretnúť…“

	„Ja… ach… Bože…“

	Nasledoval príval tichých vzlykov. Možno boli úprimné, možno nie, ale Strikeovou úlohou nebolo niekoho utešovať, a tak pozoroval holuby, ktoré krúžili na zamračenej oblohe.

	„Prečo… prečo vám to nemôžem povedať hneď?“ povedala napokon Kea. „Naozaj nič neviem… Nie som Anómia! Nikdy by som… nikdy…“

	„Viete, chcel som vám len dať príležitosť, aby ste sa vyjadrili sama za seba,“ vysvetlil Strike. „Okrem toho som vám chcel ukázať zopár vecí…“

	„Aké veci?“

	„Fotografie,“ odvetil Strike, čo nebola celkom lož. Snímky obrazovky s jej príspevkami na Twitteri boli v podstate tiež fotografie. „A dokumenty,“ dodal, aby to vyznelo zaujímavejšie. Dokumenty vždy pôsobili desivo.

	„A prečo mi ich ne-nemôžete jednoducho poslať mailom?“

	„Lebo sú dôverné,“ odvetil.

	Nastala ďalšia dlhá odmlka. „No… Dobre teda…“

	„Smiem prísť a porozprávať sa s vami?“

	„Áno, myslím, že… áno.“

	„Kedy by vám to vyhovovalo?“ opýtal sa Strike.

	„Tento týždeň nie,“ vyhŕkla. „Som príliš chorá. Hm… možno budúci štvrtok?“

	V ten deň mala Madeline uviesť svoju novú kolekciu. Strike by bol radšej, keby predtým nemusel absolvovať päťalebo šesťhodinovú spiatočnú cestu do King’s Lynnu, ale jeho prioritou bolo vylúčiť čo najviac podozrivých v prípade Anómie.

	„Skvelé,“ vyhlásil. „Pôjdem z Londýna, takže by som u vás mohol byť okolo jedenástej, ak vám to vyhovuje.“

	„Áno,“ zašepkala Kea. „Dobre teda.“

	„A nechajte si to pre seba, prosím,“ dodal.

	„S kým… s kým by som sa o tom rozprávala?“

	„Chcem len povedať, že zmienky o našom vyšetrovaní by celú vec sťažili, a ako si viete predstaviť, Josh by bol rád, keby sme uspeli.“

	Keď zložil, napísal Robin, že sa s Keou dohodli na stretnutí, a prišla mu jednoslovná odpoveď: „Super.“

	Vložil si mobil naspäť do vrecka, a vtom mu zavolal Nutley, ktorý mal sledovať Gusa Upcotta.

	„Čo sa deje?“ opýtal sa Strike.

	„Mám sledovať toho mladého, hej?“

	„Ako to myslíš?“ Strike sa snažil, aby to nevyznelo príliš podráždene.

	„Ten starý chlap práve vyšiel z domu.“

	„Na vozíku?“

	„Nie. S paličkou. A s niekým telefonuje.“

	„Zostaň, kde si, kým sa neobjaví syn,“ povedal Strike. „A čo ostatní členovia rodiny?“

	„Manželka s dcérou zhruba pred polhodinou niekam odišli autom.“

	„Okej, ty sleduj Gusa.“

	„Rozkaz.“ Nutley zložil.

	Wallymu a MJovi sa podarilo presvedčiť skupinu čínskych študentov, aby sa s nimi porozprávali. Potetovaný muž – alebo Thurisaz, ako ho odteraz v duchu nazýval Strike – zmizol z lavičky. Strike myslel na Iniga Upcotta, ktorý po manželkinom odchode vyšiel von s paličkou na svojich zoslabnutých nohách a telefonoval na mieste, kde ho nemohol vyrušiť jediný člen rodiny, ktorý ešte zostal v dome.

	Zavolal Nutleymu. „Sleduj toho starého chlapa.“

	„Čože?“

	„Sleduj ho. Ešte ho vidíš?“

	„Hej, nekráča rýchlo.“

	„Tak choď za ním. Pokiaľ možno zisti, čo hovorí.“

	Strike znova zložil a opýtal sa sám seba, čo to vyvádza, no nenapadla mu žiadna dobrá odpoveď. Nemal rád predtuchy ani tušenia, lebo podľa jeho názoru išlo spravidla o predsudky alebo nepodložené domnienky. Predsa však vedel, že keby sledoval dom Upcottovcov, šiel by za Inigom.

	Robin ešte stále sedela v Saucy Sausage a popíjala štvrtú šálku kávy. Konečne sa jej podarilo nadviazať priamy kontakt s moderátorom menom Zloduch1, s ktorým sa ešte nikdy nerozprávala v súkromnej miestnosti a ktorého do nej vlákala vyjadrením znechutenia z jednej z ťažších úloh v hre.

	 

	Buffinka: Už som vyskúšala všetko

	FAKT VŠETKO

	 

	Zloduch1: Heh

	 

	Zloduch1: Nie si jediná Pri Wombwellovej hrobke sa stále tvoria zápchy

	 

	Buffinka: Pomôž mi

	 

	Zloduch1: Musíš vyskúšať drekizmy

	 

	Buffinka: Vyskúšala som už všetky

	 

	Zloduch1: Je to jeden z tých menej známych Skús sa zamyslieť čo by povedal Drek keby ho kamenný lev nechcel nechať prejsť

	 

	Buffinka: ?

	 

	Buffinka: Mám pracovať a myslím len na to ako sa dostať cez kamenného leva

	 

	Zloduch1: Nápoveda: 2 séria 3

	epizóda

	 

	Buffinka: Okej to mi pomôže  ale ak ma vyhodia z práce za to že som pozerala Atramentovočierne srdce je to tvoja vina

	 

	Zloduch1: Heh prečo si v práci? Je predsa sviatok

	 

	Buffinka: Sme malá firma ktorá nemusí dodržiavať pravidlá týkajúce sa sviatkov

	 

	Buffinka: Ty máš voľno? Zloduch1: Áno aj nie 

	Buffinka: ?

	Zloduch1: Mám voľno ale drahý vodca ma tu chce mať do šiestej večer

	 

	Zloduch1: Trest za ten sobotný

	futbal

	 

	 

	Robin si do zápisníka napísala „Zloduch1 je futbalový fanúšik“ a naslepo napísala:

	 

	Buffinka: M********* U*****?

	 

	Zloduch1: Haha nie ale páčilo sa mi keď ich porazili WBA

	 

	Zloduch1: Ty fandíš M** U?

	 

	Robin sa o futbal vôbec nezaujímala, ale pomyslela si, že ak bude musieť predstierať záujem, pomôže jej Google, a odpísala:

	 

	Buffinka: Hej

	 

	Zloduch1: Heh tak potom sorry

	 

	Buffinka: A ty?

	 

	Zloduch1: W*****

	 

	 

	Robin vytiahla mobil a odfotila si celý rozhovor.

	 

	Buffinka: Prečo sa Anómii nepáči keď ideš na futbal?

	 

	Zloduch1: Vtedy mi nedošlo že mám moderovať takže Srdcovka musela ťahať celý deň sama

	 

	Robin si pripomenula, že má sledovať dom Weatherheadovcov, a znova pozrela cez okno kaviarne.

	Po záhradnom chodníčku sa vliekla mladá žena. Mala dlhé husté tmavoplavé vlasy a na sebe čierny sveter po kolená, ktorý však nedokázal celkom zakryť jej nadbytočné kilá. Robin jej nevidela do tváre, lebo bola sklonená a ťukala do mobilu. Detektívka predpokladala, že je to Yasmin. Otvorila bránku, vyšla na chodník a zastala, pohrúžená do mobilu.

	Robin sklopila zrak na iPad. Zloduch1 jej ešte stále písal.

	 

	Zloduch1: Vyhrážal sa mi že mi odoberie status moderátora a tak ďalej

	 

	Zloduch1: Poznáš predsa jeho heslo

	 

	„Mohla by som zaplatiť, prosím?“ opýtala sa Robin čašníčky a vytiahla z peňaženky hotovosť.

	Yasmin na druhej strane cesty zdvihla zrak. Mala bledú okrúhlu nevýraznú tvár a teraz sledovala okoloidúce autá. Kým čašníčka odišla po účet, Robin narýchlo odpovedala Zloduchovi.

	 

	Buffinka: Aké heslo?

	 

	Zloduch1: Oderint dum metuant

	 

	Zloduch1: Určite ho už pred tebou použil

	 

	Zloduch1: Používa ho v jednom kuse

	 

	 

	Robin narýchlo odfotila aj tento rozhovor.

	 

	Buffinka: Doriti môj nadriadený

	 

	Zloduch1: Okej vidíme sa

	 

	<Súkromná miestnosť sa zatvorila>

	 

	 

	 

	Robin strčila iPad naspäť do tašky, zaplatila účet a s mobilom v ruke vyšla z kaviarne.

	Tmavočervený Ford Fiesta, ktorý šoféroval neznámy beloch, spomaľoval. Robin nadvihla mobil a natočila Yasmin, ako sa usmieva a kýva na vodiča. Auto zastalo pri nej, Yasmin nastúpila a obaja odišli. Robin si všimla, že poznávacia značka sa končí písmenami CBS, čo boli zhodou okolností Strikeove iniciály.

	Časť pravdy azda mal na svojej strane; 

	tú muži majú vždy, i keď ich cesta

	je nezmyselne absurdná.

	Elizabeth Barrettová-Browningová

	Aurora Leighová

	 

	 

	 

	Po tridsiatich minútach sa potetovaný muž znova zjavil v parku Whitehall Gardens. Teraz s niekým telefonoval a prechádzal sa pomedzi záhony a lavičky. Strike, ktorý si stihol dopriať oddych na lavičke, opäť ustúpil za sochu Henryho Bartla Frera s ubolenou nohou a nádejou, že YouTuberi čoskoro nazbierajú dosť záberov zneistených cudzincov a zájdu niekam na obed.

	A naozaj, tesne pred jednou Wally a MJ prestali natáčať. Strike, ktorý si nasadil slnečné okuliare a predstieral telefonát, sledoval, ako Wally odkladá mikrofón do batoha, vyťahuje mobil a niečo doň ťuká. V tej chvíli vysoký potetovaný bradatý chlap rozhodne podišiel k Wallymu a pozdravil ho.

	Detektív bol priďaleko, aby počul, čo hovoria, ale mohol by prisahať, že Thurisaz vyslovil slová „veľký fanúšik“. Thurisaz a Wally si podali ruky a zhruba desať minút sa zhovárali. Rozhovor čoraz častejšie prerušoval ich smiech, zatiaľ čo MJ sa tváril čoraz menej veselo.

	Napokon Strike vytušil, že padol nejaký návrh a Wally by ho rád prijal. Obrátil sa k MJovi, no ten pokrútil hlavou. Po niekoľkých minútach diskusie MJ aj s videokamerou vykročil opačným smerom ako zvyšní dvaja. Wally a Thurisaz vyšli z parku a vydali sa k Villiers Street.

	Strike ich sledoval necelú minútu a snažil sa nevnímať silnejúcu bolesť nohy. Vtom mu znova zazvonil mobil: Robin.

	„Anómia sa zhruba pred desiatimi minútami prihlásil do hry, ale je neaktívny. Je prítomný, ale nič nehovorí, len sa tam vznáša. Možno sa s niekým rozpráva v súkromnej miestnosti, ale dôležité je toto: Barclay mi práve napísal, že Tim Ashcroft sedí v kaviarni a ťuká do notebooku. Začal písať asi pred desiatimi minútami.“

	„No, ja sa Barclaymu vyrovnám a pridám jedného podozrivého bieleho supremacistu,“ fučal Strike, ktorý sa pokúšal nekrívať príliš okato. „Zhruba pred desiatimi minútami začal Cardew ťukať do mobilu, ale vyrušil ho mohutný potetovaný chlapík, ktorý ho celé predpoludnie sleduje. Stavil by som sa o liter, že je plnoprávnym členom Bratstva Ultima Thule.“

	„Fakt?“

	„Hej,“ vydýchol Strike, ktorý sa snažil udržať rovnaké tempo ako dvaja muži pred ním. „Na ohryzku má vytetovanú runu. Podľa mňa som svedkom snahy o osobný nábor. Cardew sa vykašľal na MJa a vyrazil niekam s runovým týpkom. Nejaké správy od ostatných?“

	„Nie. Preston Pierce si šiel kúpiť chlieb a vrátil sa domov. Montgomery celý deň nevyšiel z bytu. Nutley sa mi neozval, takže predpokladám, že aj Gus je ešte stále doma.“

	„Nutley už nesleduje Gusa.“

	„Hádam si ho nevyhodil druhý raz?“ opýtala sa ustarostene Robin.

	„Nie, plní rozkazy. Neskôr ti to vysvetlím.“

	„Okej,“ povedala Robin. „Chcem ti poslať video. Nejde o nič naliehavé.“

	„Pozriem si ho, keď sa prestanem hýbať. Informuj ma o Anómii.“ Strike zložil.

	Sledovaná dvojica zabočila do úzkej uličky s názvom Craven Passage a pokračovala v ceste ku krčme Ship & Shovell. Krčma bola rozdelená na dve polovice, ktoré stáli oproti sebe po oboch stranách uličky. Oba podniky mali červené dvere aj okenné rámy a rovnaké logá so zavalitým námorníkom v parochni, ktorý vyzeral ako zo sedemnásteho storočia. Wally a Thurisaz vošli do krčmy napravo.

	Strikeovi sa uľavilo, že už nemusí kráčať ďalej. Zapálil si cigaretu a počkal celých päť minút, kým vstúpil do krčmy.

	Na jednej strane neveľkej preplnenej miestnosti stáli drevené boxy a v tom, ktorý bol najbližšie pri dverách, sedeli Wally, Thurisaz a tretí človek, z ktorého Strike videl iba rukáv menčestrovej bundy, lebo mu zavadzali traja nemeckí turisti.

	Strike si kúpil veľké pivo Badger a zaujal miesto pri bare čo najbližšie pri boxe, no zároveň dával pozor, aby naňho nemal priamy výhľad ani jeden z jeho cieľov. Krčmový ruch prehlušoval väčšinu ich rozhovoru, ale vďaka dlhým rokom praxe dokázal detektív aspoň trocha vytesniť okolitý hluk a zachytiť niečo z toho, čo sa dialo medzi tromi mužmi, o ktorých sa zaujímal. Thurisaz mal nečakane jemný hlas. Muž v menčestrovej bunde znel ako príslušník vyššej strednej vrstvy a práve chválil Wallyho youtubové videá, ktoré mal zjavne dôkladne napozerané, čo Cardewovi nepochybne lichotilo. V istej chvíli Wally prehovoril Drekovým falzetom: „Ty nie si žiadny cicinbrus, brácho!“ a obaja jeho spoločníci sa úslužne zasmiali.

	Po chvíli priniesli na Wallyho stôl taniere s jedlom. V krčme bolo čoraz viac ľudí: Strike, ktorý ich rozhovor počul čoraz menej, vytiahol mobil a otvoril video, čo mu poslala Robin.

	Sledoval, ako sa bledé dievča s nadváhou v dlhom čiernom svetri usmieva a kýva na vodiča tmavočerveného Fordu Fiesta, ktorý zastavil a potom sa opäť pohol s Yasmin na sedadle spolujazdca. Strike sa trocha zamračil, pretočil video naspäť a pozrel si ho znova, a potom ešte raz. Zastavil video vo chvíli, keď bol profil vodiča najzreteľnejší, zväčšil obraz a skúmal ho takmer minútu. Potom napísal Robin.

	Vodič auta na tvojom videu je Phillip Ormond.

	 

	Jej odpoveď prišla ani nie o minútu neskôr.

	Bože!

	 

	Vedel som, že reaguje čudne, keď som ju spomenul. Budeme to musieť prešetriť. Čo robí Anómia?

	 

	Je v hre, ale stále sa nehýbe ani nerozpráva. Barclay vraví, že Ashcroft stále píše. Kde je Cardew?

	 

	V krčme. Flirtuje s alternatívnou pravicou.

	 

	Zloduch1 mi práve hovorí, že Anómiino obľúbené heslo je oderint dum metuant.

	 

	„Môžu nenávidieť, kým sa boja.“

	 

	To dáva zmysel. Pred chvíľou som sa konečne rozprávala so Zloduchom1. Aký futbalový tím by mohol byť W*****?

	 

	Whites = Leeds Utd. Známy aj ako P******* 

	Čo?

	Nechám ťa, nech na to prídeš sama.

	 

	Strike s miernym úsmevom strčil mobil naspäť do vrecka, preniesol takmer celú váhu na zdravú nohu a snažil sa nevnímať boľavý kýpeť a zákolenný sval.

	Natlačila sa naňho skupinka prišelcov, čo sa medzi sebou zhovárali jazykom, ktorý podľa neho znel ako fínčina. Využil zdanlivú nutnosť uhnúť im z cesty, priblížil sa k boxu a podarilo sa mu zachytiť zopár fráz a útržkov prejavu muža v menčestrovej bunde, ktorý znel ako návrh.

	„… a kde je potom humor? No, ty s tým máš viac skúseností ako… som rasový realista. Čítal si niečo od Jareda Taylora? Mal by si si od neho niečo prečítať, je to… strata práv, marginalizácia, výmena… počuj, ty si odborník… ohlas u mnohých… zmena kultúry… prijateľný diskurz…“

	Strike opatrne dostúpil na protézu. Potreboval si odskočiť. Po návrate z toalety sa pokúsi odfotiť Wallyho spoločníkov pomocou vhodne umiestneného zrkadla.

	Detektív urobil jediný krok k schodom vedúcim do suterénu, ale ďalej sa nedostal. Jeho protéza sa zachytila o remienok tašky na dlážke, čo si tam odložila jedna z Fínok. Strike sa márne pokúšal udržať rovnováhu: ruka sa mu pošmykla na drevenom ráme Wallyho boxu, narazil do jedného z Fínov, ktorý prekvapene vykríkol, keď ho odhodilo nabok, a potom sťažka dopadol na zem. Strikeov prázdny pollitrový pohár sa ako zázrakom nerozbil, ale len odkotúľal preč.

	Celé osadenstvo krčmy naňho vytriešťalo oči. Ponížený Strike sa snažil odvrátiť tvár od skupinky v boxe a mávnutím odmietol viacero rúk, čo mu ponúkali pomoc. Zo starostlivých otázok Fínov hovoriacich perfektnou angličtinou usúdil, že pri páde sa odhalila kovová tyč protézy. Nazlostene sa pozviechal na nohy a odkríval k strmým schodom, na ktorých ho jeho rozochvený kýpeť ledva udržal.

	Keď sa ocitol na toalete, odtackal sa do kabínky, zamkol dvere, zabuchol veko na záchode a klesol naň. Dýchal s námahou a prstami šmátral cez nohavice. Koleno, ktoré si pri páde odnieslo najväčší náraz, už opúchalo. Prstami preskúmal stehno: mal pocit, že si znova roztrhol zákolenný sval. Bolesť prichádzala vo vlnách s príchuťou nevoľnosti. Vyčítal si, že si nevšimol tú tašku. Nič by sa nestalo, keby sa o ňu zachytil zdravou nohou. Za pád mohol nulový cit v protéze. 

	Počul, ako sa otvorili dvere toalety. Modlil sa, aby sa dotyčný neprišiel vysrať, a s úľavou začul zvuk moču dopadajúceho do pisoára. Pozviechal sa na nohy, zdvihol veko na záchode a aj on sa vymočil, jednou rukou sa opierajúc o stenu kabínky.

	Do kancelárie to odtiaľto nebolo ďaleko, ale pochyboval, že by to zvládol bez toho, aby si ešte viac ublížil, takže bude musieť ísť taxíkom. Otvoril dvere kabínky.

	Oproti nemu stál – a očividne naňho čakal – bradatý muž s runou, ktorého sledoval z Wallyho sídliska. Thurisaz bol vysoký, mohutný a vyžarovala z neho agresivita. Bez mihnutia oka pozrel detektívovi do očí, urobil krok vpred a zastal tesne pred ním.

	Uplynuli tri sekundy. Bolo to viac, ako trvalo, kým vozidlo so seržantom Strikeom z Kráľovskej vojenskej polície vybuchlo a odtrhlo mu polovicu nohy. Bolo to dosť na to, aby Strikeovi došlo, že jeho bradatý priateľ si ho zrejme za ten čas, čo spolu sledovali tie isté ciele, všimol. Bolo to dosť na to, aby ako nadaný bývalý boxer pochopil, čo sa bude diať. Niekto iný by možno zamrmlal „Prepáčte“ alebo „Deje sa niečo?“, možno by dokonca zdvihol ruky, akoby sa pokorne vzdával, navrhol, aby si to vydiskutovali, ale Strikeova amygdala prevzala velenie a zaplavila ho adrenalínom, ktorý dočasne potlačil aj neznesiteľnú bolesť.

	Ľavou rukou naznačil úder do Thurisazovej hlavy. Muž sa uhol a zahnal sa po Strikeovi, ale prineskoro: Strike ho silno zasiahol pravou rukou do solaru. Cítil, ako sa jeho päsť vnorila hlboko do mužovho mäkkého brucha, počul, ako mu z pľúc sipľavo vychádza dych, videl, ako sa skrčil, a s uspokojením sledoval, ako sa pošmykol na niečom, čo mohol byť jeho vlastný moč. Thurisaz klesol na kolená a Strike rýchlo krívajúc vykročil k dverám. S tvárou zvraštenou od bolesti – lebo pri otočke spojenej s úderom si oškrel zapálený kýpeť o protézu – vyliezol nahor. Chcel vyjsť na ulicu, skôr ako Thurisaz chytí dych. Wally a chlap v menčestrovej bunde zmizli: zjavne poslali útočného psa, aby sa postaral o muža, ktorý ich zrejme sledoval, a zatiaľ sa dali na ústup.

	Božstvo, ktoré plnilo drobné želania po hrozných prúseroch, sa v tej chvíli usmialo na Cormorana Strikea. Keď sa detektív so spotenou tvárou a zdvihnutou rukou vynoril z Craven Passage, po Craven Street sa prirútil čierny taxík.

	„Denmark Street,“ vydýchol, načiahol sa po kľučke a hodil sa na sedadlo.

	Taxík sa odlepil od obrubníka a Strike sa obzrel cez zadné okno presne vo chvíli, keď Thurisaz vybehol z uličky a rozčúlene sa poobzeral na všetky strany. Z úst mu vyšla jasná nadávka. Strike sa odvrátil a pozrel pred seba. Bolo mu jasné, že noha je teraz poškodená natoľko, že na nej nedokáže chodiť. Predstava, že bude musieť pešo vyjsť po kovových schodoch do svojho podkrovného bytu na treťom poschodí, ho desila: s veľkou pravdepodobnosťou sa po nich bude štverať cúvaním, sediac na riti ako decko.

	Znova mu zazvonil mobil. Očakával Robin, no keď ho vylovil z vrecka, uvidel Nutleyho číslo.

	„Ahoj,“ pozdravil ho Strike. Snažil sa nedať najavo, ako trpí. „Čo sa deje?“

	„Mám niečo na toho starého chlapa s paličkou.“ Zdalo sa, že Nutley je spokojný sám so sebou. „Na pána Upcotta.“

	„Hovor,“ vyzval ho Strike. Po celom tele mu vo vlnách stekal pot.

	„Niekoho má,“ vyhlásil Nutley. „Volal s ňou skoro päťdesiat minút. Skončili sme v kaviarni. Sedeli sme chrbtom k sebe. Počul som takmer celý rozhovor.“

	„Ako vieš, že na druhom konci bola žena?“

	„To skrátka vieš, no nie?“ prehodil Nutley. „Z tónu jeho hlasu. ‚Moje milované dieťa.‘ ‚Počúvaj, zlatko.‘ Znelo to, akoby sa bála, že ich odhalili. Väčšinu času rozprávala ona. On ju upokojoval. Zapísal som si zopár poznámok,“ dodal Nutley, akoby to mohlo zísť na um len výnimočne iniciatívnemu človeku. „‚Nemusíš sa báť.‘ ‚O všetko sa postarám.‘ ‚Z mojej strany je všetko pod kontrolou.‘ Znelo to, akoby sa niečoho fakt bála. Pravdepodobne svojho manžela. ‚Nemáš si čo vyčítať.‘“

	„Myslíš, že si ťa všimol?“

	„No, cestou z kaviarne na mňa pozrel, ale inak…“

	„Vypadni odtiaľ.“

	„Podľa mňa si ma ne…“

	„Vypadni odtiaľ,“ zopakoval prudšie Strike. Nechcel, aby sa v ten deň prezradili dvaja členovia agentúry. Jedna obrovská chyba nadnes stačila.

	„Už nebudeš môcť sledovať Upcottovcov.“

	„Keby som ho nesledoval do kaviarne, nepočul by som…“

	„Ja viem,“ prerušil ho Strike. Hrozne ho lákalo presmerovať svoj hnev zo seba na Nutleyho, ale toho idiota ešte potreboval. „Odteraz budeš sledovať iného podozrivého. Dobrá práca pri odpočúvaní,“ dodal cez zaťaté zuby. 

	Spokojný Nutley zložil. Strike sa uvelebil v taxíku. Bolesť mu vystreľovala z pravej nohy do celého tela. Najradšej by ponúkol taxikárovi päťdesiat libier, aby ho trocha povozil po meste, len aby si mohol ešte chvíľu oddýchnuť.

	Výčitkou nejatrite neúprosne 

	rany už beztak zdeptanému; 

	nezmarte tŕním jeho cesty drsné, 

	nemá síl, oddych doprajte mu.

	Mary Tigheová

	Venované        

	 

	 

	 

	Vzhľadom na množstvo práce v agentúre a blížiaci sa návrat Namotávača aj Dlhoprstého do Británie sa Strike sotva mohol vyradiť z prevádzky v horšej chvíli, ale iné možné dôsledky jeho nepodareného sledovania Cardewa ho trápili ešte viac ako ďalšia pracovná záťaž, ktorou zavalil spolupracovníkov. Rozhodne existovala možnosť, že Thurisaz, zrejme člen Bratstva Ultima Thule a možno aj Halveningu, spoznal v Strikeovi známeho súkromného detektíva. Táto obava prinútila Strikea, aby nasledujúce ráno zavolal hlavnému inšpektorovi Ryanovi Murphymu a oboznámil ho s tým, čo sa stalo.

	„Mám fotky toho chlapa s runou na krku a môžem vám ich poslať,“ uzavrel Strike v snahe zmierniť dojem neschopnosti, ktorý zanechal príbeh, čo nevyznel o nič menej trápne ako skutočnosť. „Ako hovorím, mal som v úmysle odfotiť aj mozog celej skupinky, ale spadol som na riť, skôr ako som dostal príležitosť.“

	„Hej, tie fotky by sa nám hodili, vďaka,“ povedal Murphy. „Zaujímavé, že nešiel na políciu s tým, že ste ho udreli.“

	„Ja – ehm – som si vedomý, že sa nahlasujem za útok,“ povedal Strike, ktorý už pred telefonátom zvažoval, či je to múdre.

	„Nič som nepočul,“ utrúsil Murphy.

	„Vďaka,“ povedal Strike.

	„Čo viete o tom treťom chlapovi?“

	„Videl som len jeho menčestrovú bundu. Nevidel som mu do tváre. Mal prízvuk príslušníka vyššej strednej vrstvy. Vedel sa vyjadrovať.“

	Strike počul, ako Murphy ťuká do klávesnice počítača.

	„Okej, počkajte sekundu,“ povedal napokon policajt.

	K Strikeovi doľahli kroky a usúdil, že Murphy si berie mobil preč od kolegov. Potom začul zvuk zatvárajúcich sa dverí.

	„Dobre,“ povedal Murphy Strikeovi do ucha. „Vaša agentúra nám veľmi pomohla, takže sa s vami o niečo podelím. Verím, že sa to nedostane ďalej.“

	„Rozumiem,“  povedal Strike.

	„Halvening zmenil spôsob komunikácie. Ešte stále sú na dark webe, ale MI5 včera večer nahrala rozhovor o tom, že nejaký tajný sledoval jedného z nich do krčmy, kde sa snažili naverbovať ,tvár‘. Domnievali sme sa, že o Cardewa stratili záujem, ale zjavne sme sa mýlili. Chlapík, ktorý si vás počkal na toaletách, vás mal len zdržať, aby mali Cardew a ten druhý čas ujsť. Vynadali mu, že to prehnal.

	Momentálne nevedia, kto ste. Myslím, že vám to prejde, ale aj tak vám radím, aby ste odteraz dbali na bezpečnosť. Ak vám príde akýkoľvek neobjednaný balík, hneď nám zavolajte.“

	Strike bol teda nútený informovať Pat a spolupracovníkov, že existuje mizivá šanca, že urobil z agentúry terč ultrapravicovej teroristickej skupiny. Neočakával, že táto správa spolupracovníkov povzbudí, a vedel si predstaviť reči po svojom odchode do podkrovia, kde si natrel kýpeť krémom, do postihnutého svalu vmasíroval protizápalový gél, ďalej si prikladal ľadové obklady a dúfal, že sa noha čoskoro zahojí.

	Hoci bola Robin vo firme spoločníčkou, spolupracovníci stále považovali za šéfa Strikea – koniec koncov, na sklených dverách bolo vyryté jeho meno. Možno práve preto – a možno preto, lebo mali výčitky svedomia, že si chcú vybiť nespokojnosť na jednonohom mužovi uväznenom v podkroví – väčšina ich nevôle smerovala na Robin.

	„Dúfam, že je okej,“ vyhlásil stroho Dev, keď jej volal z Hampsteadu, kde mal sledovať Upcottovcov, ktorí však zostávali za múrmi svojho domu.

	„Ale vôbec nám to nepomôže, no nie?“

	„Len dúfam, že už zháňa niekoho nového,“ zahundrala nevrlo Midge, keď volala z Lancashiru. Tim Ashcroft šiel na týždenné turné po školách na severe s Potulným školským divadlom a Midge vyslali za ním s niekoľkými parochňami. „Lebo takto to ďalej nepôjde.“

	„Ten blbec nám mal povedať, že má problém s nohou,“ zavrčal Barclay, keď sa s Robin stretli pri kanvici v kancelárii.

	„Nespadol naschvál,“ vyštekla Pat spoza stola za nimi, skôr ako stihla Robin niečo povedať.

	Robin a Barclay sa obrátili a pozreli na sekretárku. Prvýkrát ju niekto z nich počul obhajovať Strikea.

	„Čo?“ precedila s elektronickou cigaretou medzi zubami. „Ako by sa vám páčilo trčať v podkroví a poskakovať na jednej nohe?“

	„Momentálne by som dal za chvíľu spánku aj pravú nohu,“ zahundral kyslo Barclay, vykašľal sa na hrnček, do ktorého si chcel zaliať čaj, a odišiel.

	„Nevďačný hajzel,“ zavrčala Pat, keď k nim zo schodiska doľahli Barclayho vzďaľujúce sa kroky. „Veď ho zamestnal, no nie?“

	„Všetci sú skrátka v strese,“ povedala Robin, ktorá bola tiež na smrť vyčerpaná. Hrať Drekovu hru a zároveň mať pod dohľadom podozrivých jej dávalo zabrať. „Samovej manželke sa nepáči, koľko hodín musel odpracovať.“

	„Mimochodom, zasa volal Hugh Jacks,“ oznámila Pat. „Bol presvedčený, že som vám minule neodovzdala odkaz.“

	„Preboha,“ zamrmlala podráždene Robin. „Prepáčte. Musím mu zavolať a jasne mu to vysvetliť.“

	Odniesla si čaj do kancelárie a zatvorila dvere, poriadne nahnevaná, že Hugh Jacks práve pridal ďalší bod do zoznamu úloh, ktorý jej už beztak pripadal neskutočne dlhý. Nakukla do Drekovej hry a všimla si, že jedinou prítomnou moderátorkou je BielaPanna, urobila zopár úloh, aby sa uistila, že Buffinka nebude pokarhaná za to, že sa nehýbe, a potom sa vrátila k účtu na Instagrame, ktorý si prezerala z vlastnej iniciatívy: k účtu Christabel Rossovej, štrnásťročnej dcéry Jaga Rossa a jeho prvej manželky.

	Rovnako ako Strike, aj Robin predpokladala, že Ross si dáva obrovský pozor, aby ho nikto neodfotil v kompromitujúcej situácii. Nápad pozrieť sa na jeho staršie deti jej skrsol v mysli popri nekonečnom monitorovaní sociálnych sietí, ktoré si vyžadoval prípad Anómie. Pripadalo jej to trocha nesprávne, ale keďže Ross bol pre fungovanie agentúry pravdepodobne ešte väčšou hrozbou ako Halvening, prekonala výčitky svedomia.

	Christabel našla na Instagrame pomerne ľahko. Stačilo ju hľadať podľa fotografií rodiny Rossovcov, ktoré sa objavili v novinách. Pomohla jej predovšetkým stará fotografia z oslavy Jagových štyridsiatych narodenín: našla ju na stránke Tatler.com a bol na nej Jago, Charlotte v pokročilom štádiu tehotenstva, nádherná ako vždy, a tri dievčatá z jeho prvého manželstva, ktoré zdedili jeho svetloplavé vlasy, úzku tvár a výrazné lícne kosti. Najstaršia sa vôbec nenamáhala usmiať do objektívu, a keď si Robin prezrela fotografiu pozornejšie, všimla si, že ak to nebol optický klam, Jago ju držal okolo chudých pliec tak silno, až mu obeleli hánky.

	Instagramový účet @christy_ross bol plný selfíčok, záberov bubeníka Ashtona Irwina, do ktorého sa zjavne hrozne zabuchla, a fotiek spolužiakov so smiešnymi grimasami. Bolo tam však aj zopár zdieľaných príspevkov z iných instagramových účtov, ktoré mali nápadne podobné témy.

	 

	Obetným baránkom je dieťa, ktoré sa odváži nesúhlasiť 

	s narcistickým rodičom.

	NEPRÍTOMNÝ RODIČ JE LEPŠÍ 

	AKO TOXICKÝ RODIČ.

	 

	Niektorí ľudia sú v tvojom živote len preto, aby ti ukázali, 

	čo nie je láska.

	 

	Skôr ako sa Robin stihla niekam posunúť s vyšetrovaním Christabelinej online aktivity, zazvonil jej mobil.

	„Prepáč,“ ozval sa Strike. V tej chvíli sa cítil tak previnilo, že mal sklon začínať všetky rozhovory týmto slovom. „Premýšľal som, či nemáš čas na krátky pokec.“

	Robin si teda vzala hrnček s čajom na poschodie a s iPadom v druhej ruke zaklopala na Strikeove podkrovné dvere tak, že do nich jemne udrela lakťom. Strike otvoril dvere o barlách, s pravou nohavicou vyhrnutou. Jeho pokožka mala sivastý nádych zvýraznený tým, že sa neoholil.

	„Prepáč,“ zopakoval.

	„V pohode,“ povedala Robin.

	Strikeov podkrovný byt, ktorý pozostával z kuchyne, spálne a maličkej kúpeľne so záchodom a sprchovacím kútom, bol ako vždy čistý a uprataný. Nachádzali sa v ňom len dva predmety dekoratívnej alebo sentimentálnej hodnoty. Prvým bola školská fotografia jeho troch synovcov, čo mu poslala sestra Lucy. Strike úprimne neznášal najstaršieho Lukea a najmladší Adam mu bol v podstate ľahostajný, ale keďže mal slabosť pre dvanásťročného Jacka, fotografia sa ocitla na komode v spálni, ešte stále v kartónovom ráme. Ďalším neúžitkovým predmetom v byte bola kópia Jackovho podrobného, ručne písaného a maľovaného trojstranového referátu o bitke pri Neuve Chapelle, ktorý bol prilepený na kuchynskej skrinke. Za túto domácu úlohu dostal jeho obľúbený synovec jednotku z dejepisu, a keď mu Strike s nadšením zablahoželal, Lucy mu poslala farebnú fotokópiu.

	„To robil Jack?“ opýtala sa Robin s pohľadom upretým na referát. Odkedy spolu so Strikeom sedela pri Jackovej nemocničnej posteli, kým chlapec bojoval s infekciou na jednotke intenzívnej starostlivosti, osobne sa oňho zaujímala.

	„Hej,“ prisvedčil Strike napoly s úsmevom, napoly s grimasou, a klesol na stoličku pri neveľkom kuchynskom stole. „Dobré, však?“

	„Skvelé,“ zhodnotila Robin a sadla si oproti nemu. Na stole ležal Strikeov otvorený notebook a Robin si oň oprela iPad. Drekova hra bola ešte stále spustená.

	„Snažil som sa zohnať ďalšieho spolupracovníka. Nevyšlo to. Budeme musieť niečo pustiť.“

	„Nie Anómiu,“ vyhŕkla Robin, aj keď s ním súhlasila. Strike zaváhal.

	„Pozri, aj ja chcem v tom prípade pokračovať, hoci práve naň potrebujeme najviac ľudí.“

	Všetko sa pokašlalo pridaním Charlottinho manžela, pomyslela si Robin, ale nahlas nepovedala nič.

	„Okej, ak nechceš pustiť prípad Anómie, musíme sa vykašľať na Namotávača,“ vyhlásil Strike. „Klientka začína byť aj tak hrozne podráždená. Včera som s ňou volal. Takmer mi navrhla, aby sme Namotávača do niečoho namočili. Je to úchylák – to sme už dokázali –, ale nemienim mu podstrčiť drogy. V každom prípade sa nechcem vzdať Dlhoprstého, lebo ten prípad vynáša fakt slušné prachy.“

	„Dobre,“ súhlasila Robin. „To dáva zmysel. Zavoláš Nôžkinej matke, alebo…?“

	„Hej, zavolám. Nejaké správy od Midge?“

	„Nič také. Ashcroft vysedáva v kaviarňach a píše,“ odvetila Robin.

	„Dvakrát aj v čase, keď bol Anómia v hre, takže ho, žiaľ, stále nemôžeme vylúčiť… Mimochodom, ako pokračuje Spanner s tou webovou stránkou?“

	Strike k nej obrátil svoj notebook.

	 

	Divadlo na školách

	Popredný zdroj informácií o využívaní divadla ako nástroja vo výučbe rôznych predmetov. Divadlo na školách poskytuje učebné materiály a školenia na všetkých úrovniach vzdelávania od základných až po vysoké školy.

	 

	Spanner odviedol kus presvedčivej práce. Robin preletela domovskú stránku, na ktorej bolo množstvo fotografií z divadelných predstavení a zopár citátov hercov, ktorí údajne spolupracovali s Divadlom na školách.

	„Fotky stiahol z internetu,“ vysvetlil Strike. „A rozhovory s hercami vystrihol z nejakých článkov. Keď klikneš na ‚Kto sme‘…“

	Robin poslúchla a zjavil sa krátky zoznam ľudí, čo údajne viedli Divadlo na školách. Pri mene Venetia Hallová chýbala fotografia.

	„Spanner potrebuje tvoju fotku v parochni,“ povedal Strike.

	„Okej, nejakú mu pošlem,“ prisľúbila Robin a zapísala si to.

	„Okrem toho vytvoril Venetiin účet na Twitteri a kúpil jej päťtisíc sledovateľov.“

	„Čo urobil?“

	„Kúpil ti päťtisíc sledovateľov,“ zopakoval Strike. „Ani ja som nevedel, že sa to dá, ale budeš pôsobiť dôveryhodnejšie, ak je Ashcroft náhodou natoľko podozrievavý, že si ťa bude chcieť preklepnúť aj mimo webstránky.“

	„Okej. A čo Kea Nivenová? Nechceš, aby som šla do King’s Lynnu radšej ja?“

	„Nie, dovtedy sa dám dokopy. Zostáva mi ešte viac ako týždeň,“ odvetil Strike. „Bola si v poslednom čase na jej blogu na tumblr?“

	„Nie,“ odvetila Robin. „Prečo?“

	Strike obrátil notebook naspäť k sebe, naťukal niekoľko slov a potom ho opäť obrátil k Robin, ktorá si prečítala:

	 

	Minulý týždeň ma niekto požiadal, aby som urobila niečo, čo ma určite vážne psychicky rozruší a negatívne ovplyvní moje fyzické aj duševné zdravie. Súvisí to s veľkou traumou, ktorá ma nedávno postretla a zrejme som ju ešte celkom nespracovala. Vlastne sa domnievam, že sa u mňa prejavujú príznaky posttraumatickej stresovej poruchy.

	Zo skúsenosti viem, že podstúpiť také muky, do akých som nútená, bude mať katastrofálne následky na moje zdravie. A predsa som súhlasila, že urobím niečo, čo mi uškodí.

	Už v minulosti som blogovala o tom, že sa snažím zistiť, ako sa v živote menej obetovať, a snažím sa nájsť zdravý spôsob, ako si určiť vlastné bezpečné hranice. Spoločnosť nám hovorí, že ak chceme byť „dobrým“ človekom, musíme sa sústrediť na potreby iných ľudí namiesto svojich vlastných. Ako všetci chronicky chorí ľudia, aj ja si neustále vyčítam, že nedokážem zvládnuť veci, ktoré zdraví vnímajú ako samozrejmosť.

	Jedným z mojich (mnohých!) problémov je, že mám ADHD, s ktorým súvisí aj skvelý prídavok so skratkou RSD, čo znamená dysfória spojená s citlivosťou na odmietnutie. Moja dysfória sa spúšťa pri kritike, s ktorou by si hravo poradil každý neurotypický človek. Takže keď mi niekto (nepriamo) povie, že som sebecká/ bezcitná, lebo nechcem urobiť niečo, čo mi určite uškodí, nechám sa ľahko presvedčiť, aj keď viem, že mnou manipuluje.

	Áno, takže zrejme nestačí, že mám neustále bolesti/ samovražedné sklony. Vďaka, život! Má niekto z priateľov lyžičiakov nejaké rady?

	#chronickáchoroba #lyžičiačka #SyndrómPosturálnejOrtostatickejTachykardie #ADHD #RSD #allodýnia #ChronickýÚnavovýSyndróm #neviditeľnáchoroba #zdravotnépostihnutie #spúšťače #hranice #ableizmus

	 

	Pod tým boli dva príspevky:

	 

	lyžičiačka-sara-j

	Kea, aj keď je to ťažké, musíš sa sústrediť na SEBA!

	jules-evola

	Zabi sa.

	 

	„Čo je lyžičiačka?“ opýtal sa Strike, keď Robin dočítala.

	„Aj ja som si to musela vyhľadať,“ povedala Robin. „Je to výraz pre chronicky chorých. Vychádza z blogu, v ktorom niekto vysvetľoval obmedzené množstvo energie ako obmedzený počet lyžičiek.“

	„Lyžičiek?“ zopakoval Strike.

	Robin bola unavená, ale pri pohľade na jeho zmätený výraz sa musela usmiať.

	„Myslím, že človek, ktorý vysvetľoval, ako ho premáha únava, schmatol za hrsť lyžičiek, ktoré mali predstavovať jednotky energie. V každom prípade, Kea z toho nevycúvala, alebo áno? Takže všetko je v pohode.“

	„Zatiaľ nevycúvala,“ zdôraznil Strike a načiahol sa po cigarety. Zapálil si a odhodil zápalku do popolníka. „Stihla si si prečítať tie Nutleyho poznámky o Inigovi Upcottovi?“

	„Áno,“ prisvedčila Robin. „Pravdaže, možno naozaj niekoho má, ale rovnako dobre je možné, že je len poradcom alebo mentorom.“

	Nutleyho poznámky pri rekonštrukcii jednostranného rozhovoru ktovieako nepomohli, lebo boli príliš stručné. Strikeovi do telefónu prečítal takmer celý svoj zápis.

	„Drahé dieťa je zo strany mentora dosť dôverné oslovenie,“ podotkol Strike. „Pochybujem, že Inigov sexuálny život bude kľúčom na rozlúsknutie tohto prípadu, ale…“

	Keby Strike nevyzeral tak vyčerpane a skľúčene, Robin by sa ho možno opýtala, prečo vlastne poslal Nutleyho za Inigom. Možno jej tvár prezradila, na čo myslí, lebo Strike pokračoval:

	„Neviem, prečo som Nutleymu povedal, aby ho sledoval. Zdalo sa mi zaujímavé, že si šiel zavolať niekam, kde si bol istý, že ho nikto nepočuje.“ Strikeovi zazvonil mobil. Robin si hore nohami prečítala meno „Madeline“ a okamžite vstala.

	„Nechám ťa, nech to môžeš zdvihnúť. Aj tak už musím ísť.“

	Keby Robin nevstala, Strike by nechal mobil zvoniť, až kým by telefonát neskončil v odkazovej schránke. Predstava ďalšieho štyridsaťpäťminútového monológu o tom, že uvedenie kolekcie sa istotne skončí katastrofou, sa mu nepozdávala, ale keďže mu nenapadol žiadny dôvod, prečo by mal Robin zdržiavať, počkal, kým sa za ňou zatvorili dvere, a potom zdvihol. 

	Hovor sa začal rovnako, ako sa v poslednom čase začínali všetky Madelinine telefonáty: úprimnými obavami o Strikeovu nohu a ozajstnou ľútosťou spojenou s frustráciou, že mu nemôže pomôcť – presnejšie, že ho vzhľadom na svoje súčasné povinnosti nemôže presťahovať k sebe. Strikea to ani trocha nehnevalo. Práve naopak, v skutočnosti mu odľahlo. Niekoľkokrát jej zopakoval, že najlepšie je mu v podkrovnom byte, ktorý si zariadil tak, aby v ňom dokázal fungovať jednonohý človek, a kde je sebestačný.

	„Máš ešte čo jesť?“ opýtala sa ho ustarostene Madeline.

	„Pat sa o mňa stará,“ odvetil Strike. Bola to pravda. Sekretárka mu bez sťažností nosila po schodoch tašky s jedlom.

	„Kedy sa podľa teba dáš dokopy?“

	„Dúfam, že už o pár dní.“

	„Takže sa so mnou stretneš budúci týždeň po uvedení kolekcie?“

	„Ak budem dovtedy znova na nohách…“

	„Práve si povedal, že o pár dní už budeš okej.“

	„Hej, som si istý, že hej,“ prisvedčil Strike a snažil sa, aby to neznelo podráždene.

	Madeline sa potom podľa očakávania pustila do ďalšieho monológu o útrapách, ktoré zažívala v súvislosti s novou kolekciou šperkov. Strike mlčky sedel, fajčil a snažil sa nemyslieť na Robin.

	… znavení komedianti sňali masky

	a odhalili zabudnuté tváre.

	Od noci, ktorá chránila ich v lone, 

	sa dozvedali vlastné tajomstvá…

	Augusta Websterová

	Medea v Aténach

	 

	 

	 

	Vo štvrtok sa konali parlamentné voľby. Pero spravodlivosti na svojom blogu prvýkrát od vraždy Edie Ledwellovej informovalo čitateľov, že ak čo i len uvažujú o tom, že by volili niekoho iného ako labouristov, znamená to, že im chýba základná ľudskosť. Wally Cardew pridal video, v ktorom líder Strany nezávislosti tvrdil, že migranti prichádzajú do krajiny liečiť sa na HIV, čo stojí 25 000 libier na jedného. Tým, ktorí zaplavili jeho Twitter nadávkami a obvineniami z rasizmu a predsudkov, Wally bezočivo a jedovato odpísal: „Briti čakajú na liečbu kvôli takým, čo sa predbiehajú.“ Medzi tými, čo Wallyho podporili, bol aj používateľ s prezývkou @jkett_BUT, ktorý Cardewovi poslal správu: „Aj naďalej hovor PRAVDU. Nech je Anglicko BIELE.“

	V ten večer v North Grove pre voľby odpadol kurz figurálnej kresby. Robinina druhá večerná hodina bola oveľa menej plodná ako prvá: po Prestonovi Pierceovi nebolo ani stopy a namiesto nahého muža mali žiaci nakresliť zbierku sušených tekvíc a sklených fliaš. Zoe povedala Jessice, že v ten večer prespí v kolektíve, lebo stráži deti, takže sa nezopakovala ani ich nočná prechádzka domov spojená s dôverným rozhovorom. Okrem rozhovoru so Zoe Robin rozprávala čo najmenej v nádeji, že ľudia zabudnú na prízvuk, ktorý použila na prvej hodine.

	Volebné predpoludnie plánovala stráviť doma hraním Drekovej hry. Potom chcela ísť odvoliť a popoludní a večer mala sledovať Wallyho Cardewa. Jej plány však narušila celkom nepredvídaná osobná udalosť. Jej spolubývajúci Max bol objednaný k zubárovi a nechal jej na starosti svojho postaršieho jazvečíka Wolfganga, ktorý už dvadsaťštyri hodín nič nejedol a v noci sa pocikal do postele, čo sa mu naposledy stalo, keď bol ešte šteniatko. Wolfgang ráno odmietol ísť aj na prechádzku, a keď ho Max položil na chodník, len sa triasol.

	Dvadsať minút po Maxovom odchode začal Wolfgang dýchať prerývane a nerovnomerne. Keď sa nedovolala Maxovi, ktorý zrejme práve sedel v zubárskom kresle, znepokojená Robin sa rozhodla odviezť Wolfganga k veterinárovi.

	Robin ako rodená vidiečanka očakávala od veterinára jasný verdikt, ale aj tak to nebolo o nič ľahšie: kým bývala s Maxom, psíka si nesmierne obľúbila.

	„Nie som jeho majiteľka,“ povedal, bojujúc s hrčou v hrdle. „Majiteľ je u zubára. Prosím, dovoľte, aby som mu zavolala.“

	O dve hodiny Max a Robin so slzami stekajúcimi po tvári sledovali, ako Wolfganga uspávajú. Kým sa zdrvený Max zhováral s veterinárom o Wolfgangovej kremácii, Robin sa presunula na recepciu a predstierala, že si obzerá hračky pre mačky, pričom si rukávom utierala oči.

	Keď jej zazvonil mobil, zdvihla a potiahla nosom, nespúšťajúc zaslzené oči z hračiek. „Ahoj,“ ozvala sa Ilsa.

	„Ahoj,“ odzdravila Robin a snažila sa upokojiť. „Ako sa máš?“

	„Dobre,“ odvetila Ilsa. „Si v pohode? Znieš nejako čudne.“

	„Wolfganga práve utratili. Maxovho psa.“

	„Och, je mi to ľúto,“ povedala Ilsa.

	„To je okej.“ Robin sa snažila vyloviť z vrecka vreckovku. „Ako sa máš ty?“

	„No, s Nickom sme mali obaja voľno, a tak som mu povedala o dieťati.“

	„Vďakabohu,“ zamrmlala Robin. V poslednom čase to Ilse prízvukovala v každom telefonáte. Ilsa už bola v šestnástom týždni tehotenstva a Robin sa obávala, že bude manžela držať v nevedomosti až do pôrodu.

	„Ako to prijal?“

	„Napoly zúril a napoly bol v siedmom nebi. Obvinil ma, že som mu to nepovedala, lebo sa ho ešte stále snažím potrestať za to, čo mi povedal, keď som prišla o to posledné: že som priveľa pracovala a mala som sa šetriť. Odvetila som, že to nebol dôvod, prečo som mu nič nepovedala: chcela som ho len ušetriť toľkého smútku, keby sa zasa niečo pokazilo. Potom sa do mňa pustil, že som pracovala na tom teroristickom prípade a mala som z neho stres, aj keď som vedela, že som opäť tehotná.“

	„Dočerta,“ zahundrala Robin napoly pobavene, napoly podráždene.

	„On sa nepočuje?“

	„Hrozne sme sa pohádali,“ pokračovala veselo Ilsa, „ale potom sme sa udobrili, Nick si dokonca trocha poplakal a teraz si dávame na obed šampanské. Ach, a bude to chlapec.“

	„Prosím, povedz, že si to povedala aj Nickovi, Ilsa. Nechcem sa pred ním náhodou prerieknuť.“

	„Hej, povedala som mu to. Na fotke zo sona vidieť, že je to chlapec.

	Rozplakal sa, keď som mu ju ukázala.“

	„Pri pohľade na penis svojho syna?“

	„Vieš, akí sú chlapi, čo sa týka penisov,“ prehodila Ilsa. „Nekonečne hrdí.“ Aj napriek smútku za Wolfgangom sa Robin zasmiala.

	Wolfgangova smrť, Ilsine novinky a potreba sledovať byt Wallyho Cardewa spôsobili, že Robin celkom zabudla na voľby. Kým u Cardewovcov zhasli všetky svetlá, volebná miestnosť už bola, pravdaže, zatvorená.

	Keď prišla domov, Max a jeho priateľ Richard sedeli v objatí na pohovke. Richard práve rozprával, že keď sa nasťahuje, mohli by si zaobstarať šteniatko. Robin ich nechcela rušiť, vzala si syrový sendvič a jablko a presunula sa do svojej izby.

	Otvorila notebook a zistila, že už zverejnili exit poll: ak sa nemýlil, voľby, ktoré mali byť mimoriadne tesné, presvedčivo vyhrali konzervatívci. Z obývačky k nej doľahli Maxove a Richardove ohromené výkriky a dovtípila sa, že zrejme práve uvideli tie isté výsledky ako ona.

	So skľúčeným pocitom vzala do rúk iPad a znova nakukla do hry. Krátko po polnoci sa objavil užívateľ Anómia, ktorého ako vždy privítali oslavné komentáre ostatných hráčov. Anómia bol zjavne v zhovorčivej nálade a na pozdravy odpovedal žartovnými urážkami. Tí, ktorým sa dostalo tej pocty, že ich osobne urazil, očividne vnímali jeho správanie ako prejav úcty a náklonnosti. 

	Robin si poznačila, kedy sa Anómia prihlásil do hry, a napísala Midge, Nutleymu a Shahovi, ktorí sledovali Seba Montgomeryho, Tima Ashcrofta a Prestona Piercea. Všetky ciele boli momentálne doma a mimo dohľadu.

	Robin sa s povzdychom sústredila na notebook. Anómia niečo hovoril v otvorenej časti hry.

	Anómia: Niektorí z vás už o tom vdeia

	 

	Anómia: Na stránke www zachrantedrekovu hru org sú už k dispozícii tričká

	 

	Anómia: Tak si nejaké choďte kúpiť!

	 

	Vtom sa na obrazovke pred Robin otvorila nová miestnosť.

	<Otvorila sa nová súkromná

	miestnosť>

	 

	<8. mája 2015 00.23>

	 

	<Anómia pozýva Buffinku>

	 

	Robin s obavami civela na displej. Anómia ju ešte nikdy nepozval do súkromnej miestnosti.

	 

	Buffinka: Ahoj!

	 

	Možno malo zmysel využiť vlastné obavy:

	 

	Buffinka: Urobila som niečo zlé?

	 

	Kým čakala na odpoveď, sledovala hru, do ktorej sa práve prihlásil Morehouse. Anómiin plášť sa vznášal vo vzduchu, ale nehýbal sa. Robin predpokladala, že Anómia si píše aj s niekým iným – možno dokonca s viacerými ľuďmi – v súkromných miestnostiach.

	Napokon Anómia odpísal aj jej.

	 

	Anómia: Heh

	 

	Anómia: Nemáš čisté svedomie/? Buffinka: Mám pocit viny Buffinka: Nebola som voliť!

	Anómia: Prečo by v tebe mala tká blbosť vyvolávať pocit viny?

	 

	Anómia: Minulý týždeň som niekoho zabil a nemám pocit viny

	 

	Anómia: Čakal som že sa dostaví

	 

	Anómia: Ale nič

	 

	Anómia: Sedím tu a plánujem to zopakovať

	Haha

	 

	Robin vzala do ruky mobil, odfotila tento rozhovor, odložila mobil a zamyslela sa.

	 

	Buffinka: Heh kto bude ďalší? Anómia: Uvidíš bude to v správach Buffinka: Hádam len nie ja?

	>

	 

	>

	 

	>

	 

	>

	 

	Tentoraz trvala prestávka dve minúty. Robin si bola istá, že Anómia vedie súkromné rozhovory aj s inými ľuďmi, a napäto čakala, kým sa vráti.

	Anómia: Nie ak ma nenaštveš

	 

	Anómia: Ty si v Manchestri vašk?

	 

	Buffinka: Áno

	 

	 

	Robin neuniklo, že Anómia sa neobťažuje s hviezdičkami vo vlastných menách, a potvrdilo sa jej, že dôsledok číslo 14 existuje len v mysliach dôverčivých. Zaujalo ju, že Anómia vie, že Beth je v Manchestri. Má vo zvyku zisťovať, kto sú v skutočnosti jednotliví hráči?

	 

	Anómia: Na Comic cone 23-hp potrebujeme veľa ľudí Z Manch je to kúsok

	 

	Anómia: Musíme poriadne vystrašiť Chrochtoša a Maverick

	 

	Anómia: Takže cchem aby prišlo čo najvioac ľ+udí

	 

	Robin napadlo, či Anómia nie je opitý alebo zhulený. Nikdy predtým nerobil také preklepy. Možno, pomyslela si, je stúpencom konzervatívcov a oslavuje nečakane presvedčivé víťazstvo. Zapísala si dátum Comic Conu a pokračovala v rozhovore.

	 

	Buffinka: A čo pravidlo číslo 14?

	 

	Anómia: Ak chceš aby som ťa pustil naspť do rhy dodržíš ho Masky a žiadna výmnea súkromných ingo

	 

	Anómia: Info

	 

	Buffinka: Okej určite sa pokúsim prísť

	 

	Anómia: A v tričku!

	 

	Buffinka: Jasné pravdaže

	 

	Očakávala, že Anómia odíde z miestnosti, ale nestalo sa to. Blikajúci kurzor odrátaval plynúce sekundy, posúval sa čoraz nižšie na displeji a zanechával za sebou dlhý rad šípok bez chvostíka.

	Vtom sa rýchlo objavili ďalšie slová.

	Anómia: Áno sm ožratý no a čo

	 

	Anómia: Už to konečne pochip Nechcem to isté čo ty

	 

	Anómia: Takzvané výslefky a podobné

	kraviny

	 

	Anómia: Vieš v akej som situácoii Anómia: Trčím v sprostej klietke Anómia: Po starám sa o LorD a V Anómia: Do koncamesiaca budúú preč Anómia: Budú preč okej?

	>

	 

	>

	 

	Anómia: Hahaha

	 

	Anómia: Práve mi došlo že som tie

	slová ukradol

	 

	Anómia: Id on t want what you want Anómia: I dont feel what you feel Anómia: hgeart in a cage

	Anómia: Idem si ju pustiť

	 

	 

	Robin mobilom druhýkrát narýchlo odfotila displej. Stihla to v poslednej chvíli. Desať sekúnd po tom, čo Anómia napísal „gonna put it on“, sa súkromná miestnosť zatvorila a Robin zostal pred očami už len Anómiin prázdny plášť vo verejnej časti hry, ktorý sa vznášal vo vzduchu, ale nikam sa neposúval.

	Niekoľko minút hľadela na posledný útržok rozhovoru odfotený v mobile a mozog jej horúčkovito pracoval. Potom pozrela na hodinky. Bolo dvanásť štyridsať v noci, teda zrejme prineskoro, aby zavolala Strikeovi. Aj tak mu aspoň napísala.

	 

	Zrejme spíš, ale ak náhodou

	ešte sleduješ volebné vysielanie, možno mám niečo o Anómii.

	 

	Len čo tú správu odoslala, zišlo jej na um, že Strike možno leží v posteli s Madeline. Predstavila si, ako chrápe, a vtom mu zavibruje mobil (Robin vedela, že chrápe; počas jednej dlhej cesty zaspal v Land Roveri a chrápal niekoľko hodín), Madeline sa zobudí, načiahne sa poň ponad Strikea a nahnevá sa, že podľa Strikeovej spoločníčky je vhodné písať mu správy uprostred noci. Robin a Strike si vymenili miesta: v minulosti práve ona ležala v posteli s partnerom, ktorému prekážali jej časté pracovné telefonáty. Strike ju teraz možno preklína, lebo ho zobudil Madelinin hlasný nespokojný výkrik…

	Robin zazvonil mobil.

	„Čo máš?“ Strike znel celkom bdelo.

	„Nespal si, však?“

	„Nie, sledujem, ako labouristi pohoreli. Prieskumy sa v tomto prípade pomýlili, čo?“

	„Značne,“ prehodila Robin. „Čo tvoja noha?“

	„Nie je to zlé,“ odvetil Strike, čo Robin pochopila ako „nie je to dobré“.

	„Okej, pošlem ti fotky rozhovoru, čo som pred chvíľou viedla s Anómiou v súkromnej miestnosti.“

	Poslala mu ich. Kým čakala na odpoveď, ľahla si na posteľ a sledovala tmavé nebo za oknom.

	„Minulý týždeň som niekoho zabil a nemám pocit viny,“ prečítal nahlas Strike. „Čakal som, že sa dostaví, ale nič. Sedím tu a plánujem to zopakovať…“

	„Možno si vymýšľa, aby zamachroval. Alebo mu to pripadá smiešne?“

	„No,“ povedal pomaly Strike, „dúfajme, že áno.“

	„Čítal si aj ďalšiu časť?“

	„Hej.“

	„Anómia to nechcel poslať mne. Bol opitý a nedal si pozor. Som si istá, že mal otvorených viac súkromných miestností a omylom to napísal mne namiesto… No, keby som mala hádať, povedala by som, že si myslel, že si píše s Morehouseom. Ten tón…“

	„Hej,“ prisvedčil Strike. „Akoby sa zhováral s rovnocenným partnerom, však? Sľubuje, že sa zbaví LordaD a V – predpokladám, že sú to…“

	„Určite LordDrek a Vilepechora.“

	„I don’t want what you want… I’m stuck in a fucking cage…“

	„Strike, čoraz viac to znie ako Kea. Ten text, ktorý parafrázoval, pochádza z piesne Heart in a Cage od kapely The Strokes. Kea mala vo videu na sebe tričko s obálkou jedného z ich albumov.“

	„Dobrý postreh,“ povedal Strike. „Hej, a predpokladám, že uviaznutím v klietke narážala na návrat k matke, lebo je chorá. Ani ona si nepotrpí na úspech: píše to na tumblr. Pocit viny spojený s tým, že niečo nedosiahneš, je údajne dôsledkom zvnútorneného kapitalizmu.“

	„Vážne?“

	„Presne tak. Ešte nikdy si nebola v komunistickej krajine? Všetci celý deň vylihujú na pohovkách a cvičené pudlíky im nosia koláče.“

	„Ha, ha. Áno, jej situácia sa zmenila. Predtým bola na umeleckej škole…“

	„To všetko by mohlo sedieť aj na Gusa Upcotta,“ zamyslel sa Strike.

	„Má podobný príbeh. Zlý zdravotný stav, musel odísť z hudobnej školy…“

	„On sa tam však chce vrátiť. Podľa mňa sa nevzdal nádeje na úspech, súdiac podľa toho, ako hral.“

	„Aký ambiciózny ti pripadal Preston Pierce, keď si sa s ním zoznámila?“

	„Ťažko povedať,“ zamrmlala Robin a znova sa snažila nepredstavovať si Piercea nahého. „Nechápem však, prečo by tvrdil, že trčí v klietke – hoci, pravdaže, človek nikdy nevie.“

	„Mohol by to byť aj Tim Ashcroft,“ pokračoval Strike. „Ako herec sa domnieval, že na vlne úspechu Atramentovočierneho srdca sa dostane až na vrchol. Namiesto toho hrá v školských telocvičniach v Salforde.“

	„Na vystupovaní pred študentmi nie je nič zlé,“ namietla Robin.

	„Netvrdím, že áno, ale on si to možno myslí. ‚Úspech ma už nezaujíma‘ je niečo, čo hovoria zatrpknutí ľudia, ktorí nedosiahli, čo očakávali… Počula si už Ilsine a Nickove novinky?“

	„Áno,“ prisvedčila Robin. „Skvelé, však?“

	„Áno, teším sa z toho,“ povedal Strike. „Vieš, že nás oboch požiadajú, aby sme sa stali krstnými rodičmi?“

	„Nie, to som nevedela,“ vyjachtala prekvapená a zároveň dojatá Robin.

	„Dočerta. Tvár sa prekvapene, keď ťa o to Ilsa požiada… Čo je vlastne ten Comic Con, na ktorý máš podľa Anómie ísť?“ opýtal sa Strike.

	„Presne to, čo si pod tým predstavuješ,“ odvetila Robin. „Veľké stretnutie fanúšikov filmov a komiksov. Veď vieš.“

	„Ide tam aj Anómia?“

	„Netuším.“

	„Pre istotu by sme tam mali ísť.“

	„V maskách?“ opýtala sa Robin.

	„Hej. Nebudeme vyčnievať. Polovica ľudí tam bude v maskách postáv z Hviezdnych vojen. Mohla by si ísť ako Yoda.“

	„A z teba by bol krásny Darth Vader,“ utrúsila Robin. S tým sa rozlúčili.

	Keď Robin pozrela do zrkadla na toaletnom stolíku, zistila, že sa usmieva. Svoju povznesenú náladu vedome potlačila zvyčajným spôsobom: pripomenula si existenciu Madeline Coursonovej-Milesovej a rozvod Charlotte Campbellovej.

	Zdalo sa jej, že preňho robiť dobro 

	je prvoradé, vďaka dobrým skutkom 

	má život vrchovato radostný.

	Elizabeth Barrettová-Browningová

	Aurora Leighová

	 

	 

	 

	Hodinu po spustení falošnej webovej stránky Divadlo na školách Venetia Hallová kontaktovala Tima Ashcrofta cez jeho účet na Twitteri, požiadala ho o rozhovor a poskytla mu jednorazové telefónne číslo na lacný mobil, ktorý si práve preto kúpila. Robin ohromilo, keď Ashcroft už o dvadsať minút nadšene súhlasil a po rýchlej výmene niekoľkých mailov sa dohodli na stretnutí o tri dni. Robin mala teda oveľa menej času, ako dúfala, aby si vtĺkla do hlavy informácie o Ashcroftovej doterajšej hereckej kariére, vymyslela životopis ženy, pod ktorej menom vystupovala, a dokončila ťahák pre Strikea, ktorý sa mal stať Buffinkou, zatiaľ čo ona bude s Ashcroftom.

	„Kriste,“ zahundral Strike, keď preletel dlhý dokument, ktorý mu priniesla do podkrovného bytu večer pred stretnutím s Ashcroftom. Kýpeť mal ešte stále vyložený na stoličke vedľa seba s ľadovým obkladom na kolene a s koncom natretým krémom. „Myslíš, že to všetko budem potrebovať?“

	„Musíš sa zorientovať v jednotlivých úlohách,“ odvetila Robin. „Ak ich nezvládneš, hneď zavetria podvod, lebo ja som tam celý čas a zvládla by som ich aj poslepiačky. Zvyšok sú väčšinou veci, čo sme si so Zoe napísali o našich životoch, aby si sa nepomýlil, ak sa ti náhodou prihovorí.

	S trochou šťastia to nebudeš potrebovať. S Ashcroftom by som nemala stráviť viac ako pár hodín.“

	„Kde sa máte stretnúť?“

	„V bare s názvom Qube v Colchestri,“ odvetila Robin. „Ponúkla som sa, že za ním prídem, a on súhlasil. Čo tvoja noha?“

	„Je to lepšie,“ povedal Strike. „Nedáš si čaj?“

	„Nemôžem,“ odvetila Robin. „Musím sa pripraviť na zajtra. Ozvem sa, keď budem v Colchestri.“

	Formálnosť stretnutia a rýchly odchod zanechali v Strikeovi pocit sklamania. Uvítal by rozhovor, aj keby mal byť len o príspevkoch na sociálnych sieťach Key Nivenovej, ktoré spracúval pred rozhovorom s Robin.

	Strikeovi nedochádzalo, že Robin je naňho momentálne dosť nahnevaná. Vedela, že ho trápi počet otvorených prípadov aj pretrvávajúca bolesť, ale aj tak by ju potešilo, keby si spomenul, že sa má sťahovať. Možno si predstavoval, že to nejako dokázala bez toho, aby si vzala voľno, ale ocenila by aspoň jeho zdvorilý záujem.

	V skutočnosti bývalý majiteľ Robininho nového bytu prostredníctvom svojho právnika požiadal o odklad termínu sťahovania, lebo kúpa jeho nového domu stroskotala. Aj keď jej právnik povedal, že nemusí súhlasiť, Robin to urobila. Kým sa Strike doslova nepostaví na nohy, preťažená agentúra bude zúfalo potrebovať aspoň jedného plne funkčného partnera, takže si naozaj nemohla dovoliť vziať si voľno. Telefonát rodičom, ktorí jej chceli prísť do Londýna pomôcť so sťahovaním, a pohľad na Maxovo a Richardovo zle skrývané sklamanie, že sa im v sľúbený deň neodprace z cesty, jej však nepridali na nálade ani neuľavili od napätia.

	Na druhý deň ráno vo svojom starom Land Roveri absolvovala dvojhodinovú cestu do Colchestru. Dnešná podoba Venetie Hallovej, ktorej pseudonym nepoužila prvý raz, mala na sebe vlnitú svetloplavú parochňu, ktorá sa jej síce nehodila, ale spolu s okuliarmi s hranatým rámom a svetlosivými kontaktnými šošovkami dramaticky menila jej vzhľad. Na ľavej ruke mala obrúčku a snubný prsteň: neboli jej vlastné, lebo keď odišla od bývalého manžela, nechala ich jemu, ale šlo o napodobeniny z cínovej zliatiny a zirkónov. Venetin fiktívny manžel, na ktorom si dala záležať rovnako ako na svojej vlastnej fiktívnej osobnosti, bol navrhnutý tak, aby pomohol odhaliť Timove tajomstvá.

	Keď zaparkovala, napísala Strikeovi.

	 

	O 5 min budem v bare.

	 

	Sotva zamkla Land Rover, prišla jej odpoveď.

	 

	Táto hra je hrozne nudná.

	 

	Bar, v ktorom sa chcel Tim stretnúť, mal minimalistický čierny exteriér. Miesta stretnutí, ktoré si ľudia vyberali, často prezrádzali niečo o ich povahe, a Robin mala čas zauvažovať, prečo si Tim vybral práve tento (ako sa ukázalo pri vstupe) slabo osvetlený a podľa Robin zámerne sofistikovaný priestor. Vtom počula, ako niekto vyslovil jej pseudonym príjemným tenorom s prízvukom z okolia Londýna.

	„Venetia?“

	S úsmevom sa obrátila a uvidela vysokého plešatého Tima, ktorý sa na ňu usmieval s vystretou rukou.

	„Zdravím, Tim!“ vyhŕkla svojím najlepším prízvukom londýnskej strednej vrstvy a podala mu ruku.

	„Dúfam, že toto miesto je okej,“ prehodil Tim, ktorý mal na sebe modrú košeľu s rozopnutým vrchným gombíkom a džínsy. „Vybral som ho preto, lebo nás pravdepodobne nevyruší nikto z priateľov mojich rodičov. Veď viete, ako to chodí v rodnom meste.“

	„Viem,“ prisvedčila so smiechom Robin.

	Už vybral stôl pre dvoch s dvomi kreslami s vysokými operadlami a zdvorilo stál, až kým si Robin nesadla.

	„Skvelé,“ zhodnotila, s úsmevom vytiahla z tašky malý diktafón a položila ho na stôl blízko Tima. „Je od vás milé, že ste sa so mnou stretli.“

	„Pravdaže, pravdaže,“ povedal Tim.

	Jeho predčasná plešatosť bola v rozpore s tvárou bez vrások a s peknými strakatými zelenými očami, ktoré pôsobili chlapčensky.

	„Príde sem niekto, alebo…?“ začala Robin.

	„Áno, objednáva sa pri stole,“ odvetil Tim.

	„Krásne mesto,“ prehodila Robin s pohľadom upretým na hrazdený dom na druhej strane ulice. „Ešte nikdy som tu nebola. Manžel mi vždy vravel, ako je tu pekne. Vyrastal v Chelmsforde.“

	„Ach, naozaj?“ zatiahol Tim. Kým prišla čašníčka a objednali si kávu, zhovárali sa o Colchestri a Chelmsforde, ktorý sa nachádzal len tridsať minút cesty odtiaľ. Robin sa v rozhovore podarilo spomenúť, že jej manžel Ben je televízny producent. Tim pri tých slovách zdvihol obočie a odvtedy sa usmieval ešte vrúcnejšie.

	Keď im priniesli kávu, Robin zapla diktafón, overila si, či funguje, a starostlivo skontrolovala, či je dosť blízko pri Timovi.

	„Mohli by ste niečo povedať, aby som si bola istá, že zachytí váš hlas?

	Predneste nejaký monológ alebo niečo podobné.“ Tim hneď spustil Jagov monológ:

	 

	S bláznovým mešcom sa vždy dohodnem. 

	Znesvätil by som vlastný rozum, keby 

	som len tak – bez zisku a zábavy –

	čas mrhal s tupcom. Nenávidím Maura…

	 

	„Úžasné!“ vyhŕkla nadšená Robin a prehrala nahratý monológ. „Okej, funguje dokonale… Hm, vlastne to nebudem ani pretáčať, bolo to skvelé, nechám si to tam…“

	A tak sa začal predstieraný rozhovor, v ktorom Robin kládla vopred pripravené otázky o tom, ako sa využívajú divadelné techniky vo vzdelávaní. Tim s nadšením vysvetľoval, ako ho teší, keď môže priniesť divadlo k mladým ľuďom, často v znevýhodnených oblastiach. Robin kládla množstvo doplňujúcich otázok a robila si poznámky.

	„… vlastne som si uvedomil, ako ma to baví, keď moja priateľka – vlastne to bola Edie, hm, Ledwellová, ktorá vytvorila Atramentovočierne srdce…“

	„Ach, hrozné, čo sa jej stalo,“ povedala súcitne Robin. „Je mi to nesmierne ľúto.“

	„Vďaka… hej… nuž, práve Edie je tak trocha zodpovedná za to, že rád pracujem s deťmi. V minulosti mi pomáhala viesť kurzy pre deti so špeciálnymi potrebami v umeleckom kolektíve. V tom čase som nepracoval, takže ma prehovorila, aby som jej pomohol, a skrátka sa mi to zapáčilo. Detský pohľad na svet je taký svieži.“

	„Aj kreslíte?“ opýtala sa s úsmevom Robin.

	„Trocha,“ odvetil Tim. „Nie som ktovieako dobrý.“

	„Určite je výzva dosiahnuť, aby sa mladí ľudia začali zaujímať o divadlo.

	Dnes trávia celý život online, no nie?“

	„Počas našich divadelných seminárov skúmame aj internet. Zaoberáme sa online šikanou, trollmi a tak ďalej.“

	„Máte aj vlastné deti?“

	„Zatiaľ nie,“ odvetil s úsmevom Tim. „Najskôr musím nájsť niekoho, kto by ich chcel mať so mnou.“

	Robin sa usmiala, prisvedčila, že by to pomohlo, a potom sa pýtala ďalej. Nechcela využiť zmienku o Edie Ledwellovej ani rozoberať Atramentovočierne srdce, skôr ako Tima celkom nepresvedčí, že on a jeho kariéra sú skutočnými dôvodmi jej návštevy. Spomenula teda jeho nedávnu hlavnú úlohu v miestnom divadle, čo ho potešilo.

	„Musel som hrať v parochni, lebo moja postava sa v hre objavuje aj ako tínedžer, aj ako muž v strednom veku, a… nuž…“

	S trocha ľútostivým úsmevom si ukázal na hlavu.

	„Vtipné je, že miestny kritik si myslel, že falošná je moja plešina.“ Robin sa zasmiala. „No, jeho recenzia bola naozaj pozitívna.“

	„Hej, bol som nadšený… V skutočnosti som sa pri tej postave do istej miery inšpiroval jedným z detí, ktoré sa potĺkali okolo North Grove.“

	„Prepáčte, okolo čoho?“ povedala Robin, ktorá starostlivo predstierala nevedomosť o väčšine vecí týkajúcich sa Atramentovočierneho srdca.

	„Och, bol to ten umelecký kolektív, kde som pomáhal s detskými kurzmi. Poznáte ten zhrbený postoj, ktorý akoby hovoril ‚nedívaj sa na mňa‘, keď tínedžeri dorastajú do svojich tiel?“ Pri tých slovách Tim podvedome zaujal postoj, ktorý opisoval, a nech Allan Yeoman vravel o jeho neschopnosti zdôrazniť komickosť postavy Červa čokoľvek, Robin ohromila ľahkosť, s akou pomocou drobných zmien vlastného postoja vyjadril plachosť a rozpačitosť. „Ten chlapec mal hrozné akné a vždy sa krčil, aby vyzeral čo najmenší. Moja postava, Lionel, je – nuž, je ozajstným stelesnením zla, ale v hre sa vraciate do minulosti a vidíte, ako ho šikanovali a ponižovali… A to je vlastne niečo, čo dokáže šikovne robiť divadlo na školách: skúmať problémy zo života, ako je šikana alebo zneužívanie…“

	„Toto je naozaj fantastické,“ zhodnotila o niekoľko minút Robin. „Bože, kiežby to mohol počuť Ben – teda môj manžel. Práve pripravuje návrh pre Channel 4. Chce vziať hercov do londýnskej školy v sociálne znevýhodnenej oblasti, aby tam intenzívne pracovali s deťmi. V oblasti financovania umenia je to ustavičný boj, hlavne za vlády konzervatívcov, takže možno bude potrebovať naozaj silný argument proti škrtom.“

	„Fíha, to znie skvele,“ prehodil Tim, nadvihol si k ústam šálku so studenou kávou a napil sa. Podľa Robin tak chcel zakryť svoj dychtivý výraz.

	„Áno. Projekt je ešte v ranom štádiu, ale nebudem klamať,“ vyhlásila s úsmevom Robin, „aj to je jeden z dôvodov, prečo som prišla. Ben mal pocit, že vaše skúsenosti s prácou na školách – a fakt, že ste hrali v Atramentovočiernom srdci, by mohli zavážiť u produkčnej spoločnosti. Okamžite by sme zaujali decká, čo žijú na YouTube a nikdy v živote neboli v divadle.“

	„Možno áno,“ prisvedčil Tim, „no na druhej strane…“ pokračoval  s trocha rozpačitým smiechom, „časť z nich mnou možno bude opovrhovať za to, že som sa v ňom vôbec objavil.“

	„Čo tým myslíte?“ opýtala sa Robin, predstierajúc mierne prekvapenie.

	Tim pozrel na diktafón a Robin ho ihneď vypla. Nemusel vedieť, že v otvorenej taške ešte stále nahráva druhý.

	„Nuž,“ povedal Tim, „keby som sa mohol rozhodnúť znova… Pripadám si nelojálny, keď to vravím.“

	Robin naňho naďalej hľadela so zdvorilým záujmom.

	„Viete, Edie som naozaj zbožňoval. Bola skvelá. No ak mám byť úprimný, možno by som tú úlohu neprijal, keby nebola moja kamarátka. Ten seriál je totiž dosť problematický.“

	„Musím priznať,“ povedala Robin s predstieranými rozpakmi, „že o ňom veľa neviem. Viem len, že dosiahol obrovský úspech. Jeden človek z Benovej produkčnej spoločnosti, Damian, sa o ňom snaží pripraviť program – vlastne len vďaka Damianovi som sa o ňom vôbec dopočula. Predpokladám, že som trocha staršia ako cieľová skupina.“

	„To aj ja,“ prehodil Tim a Robin sa znova zasmiala. „Postupne sa mi prestávali páčiť určité aspekty postáv a dejových línií. Počuli ste už o Wallym Cardewovi? Nahovoril postavu menom Drek, čo je – bože, pripadám si odporne, už keď to hovorím, ale jednoznačne to bola karikatúra Žida.“

	„Vážne?“ zatiahla Robin.

	„Hej, viete si to predstaviť: veľký nos, žil v najväčšom mauzóleu a tak trocha manipuloval všetkými ostatnými postavami. Snažil som sa na to upozorniť Edie. Rozoberali to aj fanúšikovia. Vlastne sme sa preto pohádali. Tvrdila, že Drek nemá nič spoločné so Židmi, že je niečo ako chaotický démon a že sa inšpirovala maskou morového doktora, ale podľa mňa by sme mali všetci skúmať svoje podvedomé predsudky, no nie?“

	„Určite,“ prikývla Robin.

	„A potom Wally, ktorý prepožičal Drekovi svoj hlas, natočil youtubové video, v ktorom sa vysmieval z holokaustu, takže bolo všetko jasné.“

	„Fíha,“ zamrmlala Robin a pokrútila hlavou.

	„Hej. Josh a Edie ho vyhodili, ale už sa nedalo nič robiť,“ vzdychol si Tim. „A nešlo len o Dreka. Joshov a Edin zmysel pre humor bol – nuž, občas problematický. Dosť čierny a niekedy trocha… Povedal som jej, že už nechcem čítať žiadne Červove repliky o tom, že je zmätený, či je chlapec alebo dievča, lebo sa nám na to sťažovali nebinárne decká. Zasa sme sa pohádali. „‚Červ je predsa hermafrodit.‘“ Tim smutne pokrútil hlavou.

	„Edie mala ťažké detstvo. Nedalo sa jej vyčítať, že je – nie neznalá, ale…“ Zjavne mu nenapadlo iné slovo, a tak len pokrčil plecami.

	„Presne toto by sme mali rozoberať v tom programe, ak raz vznikne,“ povedala vážne Robin. „Mohol by to byť silný zážitok: počúvať vás, ako kriticky rozoberáte predsudky, a tak ďalej. Vlastne – toto je trocha mimo témy, ale Damian sa snaží vypátrať známych Edie Ledwellovej. Chce vytvoriť dojímavý, vyvážený program. Nemali by ste záujem porozprávať sa s ním?“

	„Ehm… neviem,“ povedal neisto Tim. „Viete, vzhľadom na to, že len nedávno… a na všetky tie polemiky ohľadom seriálu… Neviem, či by som chcel…“

	„Úplne chápem,“ zastavila ho Robin a zdvihla ruku. „Poviem Damianovi, že to nepôjde. Nepoznáte niekoho, kto by sa chcel porozprávať? Niekoho, kto jej bol blízky?“

	„Nuž, pravdupovediac, Edie bola tak trocha samotárka. Nemala veľa priateľov. Mohla by vám však pomôcť jej nevlastná sestra. A v čase, keď zomrela, mala nového priateľa. Volá sa Phil Ormond.“

	„Áno, myslím, že Damian o ňom vie.“

	„Ormond sa mi ktovieako nepozdával,“ zamrmlal Tim. „Bol… No, radšej nebudem pokračovať.“

	„Nie, pravdaže nie,“ povedala Robin, ale naďalej sa tvárila povzbudivo.

	„Ona… Povedzme, že podľa mňa to nebol zdravý vzťah. Radil som jej, aby sa s ním rozišla. Škoda, že to neurobila.“

	„Nenaznačujete…?“

	„Ach, Kristepane, nie!“ vyhŕkol Tim v očividnej panike. „Nie, nemyslím si, že by… Bože, nie. Nie, som si istý, že je za tým tá ultrapravicová skupina. Všetky problémy medzi fanúšikmi súviseli s Drekom. Alternatívna pravica ho zbožňovala. Začali medzi sebou používať jeho hlášky a tak, a keď Wallyho vyhodili, všetci zúrili a začali útočiť na Edie.

	Osobne by som na jej mieste skrátka vyškrtol tú postavu zo seriálu. Zaujal by som jasný postoj. Inými slovami, ak sa na vašich žartoch zabáva alternatívna pravica, mali by ste ich vôbec robiť? Niežeby… pravdaže tým netvrdím, že to bola jej vina – lebo to, čo sa stalo, bolo hrozné. Umenie by však malo byť morálne, no nie?“ zakončil Tim.

	„Och, určite,“ prisvedčila Robin.

	„Presne tak,“ pokračoval Tim, akoby ho tým upokojila. „Ja z tohto hľadiska skúmam každý nový projekt. Opýtam sa sám seba: ‚O čom vypovedá?‘ a tiež:

	‚Ako by sa to dalo interpretovať?‘ ‚Existujú skupiny, ktorým by táto hra mohla ublížiť?‘ Alebo produkcia, alebo čokoľvek iné. ‚Zaoberá sa stereotypmi alebo škodlivými trópmi?‘ Edie podľa mňa takto nikdy neuvažovala a… nuž…“

	„Ako ste sa vy dvaja vlastne zoznámili?“ opýtala sa Robin.

	„Obaja sme pracovali v bare,“ odvetil s ľútostivým úsmevom Tim. „Bol to bar vo West Ende, neďaleko Shaftesbury Avenue. Ja som práve nikde nehral a ona chodila na umelecké kurzy a bývala v nejakom nechutnom byte. Bolo to ešte pred tým, ako sa presťahovala do North Grove a stretla Josha Blaya.“

	„To bol ten spolutvorca? Damian sa s ním chcel tiež porozprávať, ale údajne ešte stále nie je okej.“

	„Nie, počul som, že je na tom dosť zle.“

	Nastala krátka odmlka, a potom sa z Ashcrofta vyvalil prúd slov.

	„Pre nás všetkých to bolo hrozné. Pravdaže, ako inak, veď naša kamarátka bola zavraždená… a polícia nás všetkých vypočula… všetkých, čo mali niečo spoločné s tým seriálom. Verili by ste, že som im dokonca musel poskytnúť alibi?“ povedal so slabým neveriackym smiechom. „Pravdupovediac, v poslednom čase som sa trocha obával, že Atramentovočierne srdce navždy pošpiní moje meno, takže keď ste ma požiadali, aby som vám porozprával o Potulnom školskom divadle, naozaj som – viem, že to vyznie hlúpo, ale naozaj som sa potešil. Mal som pocit, že je to šanca, aby ma aspoň niekto trocha ocenil – nie ocenil, ale viete, čo mám na mysli – za moje ďalšie úlohy. Chcem sa len posunúť vpred a pozitívne zmeniť svet, teda ak to dokážem.“

	„To je očividné,“ povedala vrúcne Robin. „Neviem si predstaviť, aké stresujúce a nepríjemné to pre vás všetkých muselo byť. Poskytovať alibi…!“

	„Pravdaže, moje bolo nepriestrelné,“ ubezpečil ju s ustarosteným pohľadom. „Nešlo o to, že by som… Celé popoludnie a večer som strávil s niekým, kto to potvrdil, a polícia je spokojná, takže tak. Sociálne siete však vedia byť tak trocha strašidelné. Narážam na to, že ľudia tam o vás môžu napísať čokoľvek. Prekrúcať, vymýšľať si…“

	„Veľká pravda,“ vzdychla si Robin.

	„Celá situácia už pre mňa mala reálne následky. Musel som odísť – no, nemusel som odísť, ale býval som v Londýne v byte s kamarátom, ktorý ma v podstate požiadal, aby som sa odsťahoval, lebo prišla polícia, a predpokladám, že sa zľakol, že sa stane terčom alternatívnej pravice. Je to človek, ktorého poznám už roky. Pred šiestimi mesiacmi si zlomil nohu a ja som ho všade vyvážal a – prepáčte, ani neviem, prečo – nechcem tým všetkým zaťažovať svojich rodičov. Kriste, prišli ste sa so mnou porozprávať o vzdelávaní a ja tu trepem o – prepáčte.“

	„Prosím, neospravedlňujte sa,“ povedala Robin. „Jasné, že ste otrasený.

	Kto by nebol?“

	„Presne tak,“ zopakoval Tim a zatváril sa trocha pokojnejšie, „a ak existuje šanca – teda, ak si naozaj myslíte, že by som sa hodil do vášho programu o divadle na školách, bol by som radšej, keby ste si vypočuli pravdu odo mňa namiesto toho, aby ste si ma vyhľadali na Twitteri alebo kde a zistili, že ma vypočúvala polícia. No ako vravím, nebol som jediný, koho vypočúvali. Viem, že boli aj za Wallym Cardewom a Pezom, ktorý nahovoril jednu z postáv len v dvoch epizódach… Vy ste sa však so mnou neprišli zhovárať o tom všetkom, takže – prepáčte. Je to pre mňa náročné.“

	„Naozaj je to okej,“ ubezpečila ho Robin. „Úplne to chápem.“

	„Vďaka… Naozaj som vás tým nechcel zaťažovať.“ Robin si odchlipla z kávy.

	„Damian spomínal, že fanúšikovská základňa toho seriálu je tak trocha šialená.“

	„Áno, nájde sa medzi nimi zopár fanatikov,“ prisvedčil Tim a znova sa slabo zasmial.

	„Rozprával mi o nejakom trollovi, ktorý na internete šikanuje druhých,“ nadhodila Robin.

	„Anómia?“

	„Myslím, že áno.“ Robin predstierala, že ju prekvapilo, ako rýchlo si Tim spomenul na to meno.

	„Ech, každý, kto mal niečo spoločné s Atramentovočiernym srdcom, vie, kto je Anómia,“ utrúsil Tim. „Teda nie, kto je to v skutočnosti, ale vie o jeho existencii… Ja si však naozaj myslím, že viem, kto to je,“ dodal.

	„Vážne?“ Robin sa snažila dať najavo len mierny záujem.

	„Áno. Ak sa nemýlim, je mladučká a trocha narušená. Myslím, že väčšina týchto trollov sa potrebuje cítiť dôležito, viete? Väčšina náročných detí na našich kurzoch…“

	O päť minút a niekoľko anekdot o blahodarnom vplyve divadla na problémových tínedžerov neskôr sa Tim odmlčal, aby sa nadýchol.

	„To všetko je úžasné,“ rozplývala sa Robin, ktorá mala toľko duchaprítomnosti, že znova zapla diktafón. „Škoda, že ste na váš kurz neprilákali aj Anó… ako to bolo?“

	„Áno, myslím, že by jej to naozaj pomohlo,“ súhlasil vážne Tim.

	„Nemohli by ste mi dôverne prezradiť, kto je to podľa vás?“ opýtala sa s prívetivým úsmevom Robin. „Mimo záznamu. Damian by bol nadšený, keby s ňou mohol urobiť rozhovor. Veď viete, pravdivý obraz o fanúšikoch.“

	„Nie, nemohol,“ odvetil Tim. „Môžem sa mýliť, no nie? V každom prípade, ak je to ona, mohlo by ju to celkom zlomiť.“

	„Ach.“ Robin sa zatvárila ustarostene. „Ak trpí duševnou chorobou…“

	„Nie som si istý, či je naozaj duševne chorá, ale viem, že už mala problémy s políciou a… Nie, nechcem sa oháňať obvineniami.“

	Robin znechutene sklopila zrak na svoje poznámky. „Myslím, že mám všetko, čo potrebujem. Bolo mi nesmiernym potešením. Viem, že Ben bude fascinovaný všetkým, čo ste… Och,“ zarazila sa a zatvárila sa, že si všimla niečo, čo zostalo bez odpovede. „Mimochodom, kto je Pez? Je to niekto iný, s kým by sa mal Damian porozprávať? Je to jeho skutočné meno?“

	„Nie,“ odvetil Tim.

	Ticho trvalo o niečo dlhšie, ako Robin očakávala. Na Peza sa opýtala len preto, lebo chcela naposledy zaviesť rozhovor naspäť na Atramentovočierne srdce a Anómiu. Keď zdvihla zrak, zistila, že Ashcroft na ňu hľadí s otvorenými ústami, akoby niekto zastavil film. O zlomok sekundy sa uvoľnil a usmial.

	„Jeho skutočné meno mi celkom vyfučalo z hlavy,“ pokračoval. „Bože. Síce sme sa poznali len z videnia, ale mal by som vedieť… Pez… Pez. Ako sa, dočerta, volal? … Nie, prepáčte, nespomeniem si. Úprimne povedané, aj tak Edie v podstate nepoznal, takže – presnejšie, nepoznal ju ktovieako dobre.“

	„V pohode.“ Robin s úsmevom pokrčila plecami. „Damian si môže zistiť jeho meno z titulkov, ak ho bude potrebovať.“

	„Áno… ale ako hovorím, Pez ne… V skutočnosti je dosť… Ako sa to povie? Netvrdím, že si vymýšľa, ale… Skrátka chcem povedať, že by som sa nespoliehal na to, čo povie. Je to ten typ, ktorý rád šokuje. Viete si predstaviť.“

	„Ach, áno,“ povedala s úsmevom Robin. Jeho slová ju dosť zaujali.

	„Nechcem, aby si niekto urobil na Edie nesprávny názor. Pez nie je… Ako sa, dočerta, volá?“ Tim sa nepresvedčivo zasmial.

	Pred barom sa rozlúčili a s úsmevom si podali ruky. Keď sa Robin po tridsiatich sekundách obzrela, videla, že Tim ešte stále stojí na tom istom mieste a rýchlo ťuká do mobilu.

	Vo sne som uvidela peklo – také desivé je,

	že predčí hrôzy Danteho; nie krik a ohňa odlesky, 

	no nové formy šialenstva a beznádeje,

	storaké kruté formy múk, čo majú pôvod pozemský… 

	To z tvojej vlastnej Zeme a z jej najšťastnejšej cesty 

	naplno nasýti sa tvoja túžba po bolesti.

	Constance Nadenová

	Pesimistická vízia

	 

	 

	 

	„Ako sa darilo?“ opýtal sa Strike Robin, keď po druhom zazvonení zdvihol.

	„Údajne vie, kto je Anómia.“

	„Vážne?“

	„Áno, ale nechcel mi to prezradiť. Tlačila som naňho, ako sa dalo, aby som sa pritom neprezradila, ale povedal len toľko, že je to problémová mladá žena, možno dospievajúce dievča, ktoré polícia už pozná. Nebola Kea Nivenová prichytená pri nejakom zločine?“

	„Zatiaľ som nič také nezistil,“ odvetil Strike, ktorý mal momentálne na notebooku otvorený Kein blog na tumblr aj účty na Twitteri a Instagrame. Jej sociálnym sieťam sa však už hodinu a pol vôbec nevenoval, lebo hral na mobile Drekovu hru.

	„Predpokladám, že Anómia sa neukázal,“ povedala Robin.

	„Nie,“ odvetil Strike, „ale začínam chápať, aké únavné pre teba musí byť, keď tráviš celé hodiny hraním.“

	„Patrí to k mojej práci,“ prehodila Robin, ktorá už sedela v zaparkovanom Land Roveri. Zložila si okuliare, ale svetloplavú parochňu si nechala na hlave pre prípad, že by sa znova objavil Tim Ashcroft. „Z Ashcrofta som vytiahla ešte zopár zaujímavých vecí.

	Po prvé, odkedy si ho sledoval v krčme v Highgate, vypočuli ho policajti. Musel im poskytnúť alibi na popoludnie, keď sa odohral ten útok. Niekto sa zaručil, že s ním bol celé popoludnie aj večer.“

	„Povedal, kto mu poskytol také príhodné alibi?“

	„Nie,“ odvetila Robin, „ale vyzeralo by hrozne podozrivo, keby som sa ho na to začala vypytovať.“

	„Hej, to býva problém, keď pracuješ v utajení.“

	„Ďalšia čudná vec bola, že Ashcroft naozaj nechce, aby sa niekto pozhováral s Prestonom Pierceom. Tvrdil, že Preston Edie v podstate nepoznal, ale my vieme, že je to lož. Mala som dojem, že Pierce má nejaké usvedčujúce informácie o samotnom Timovi.“

	„Zaujímavé. Máš po stretnutí s Ashcroftom dojem, že práve on by mohol byť Anómia?“

	„Ani nie,“ pripustila Robin. „Viem si ho však predstaviť ako Pero spravodlivosti.“

	„Naozaj?“

	„Áno. Práve som znova preletela ten blog. Prvý príspevok, ktorý Pero kedy napísalo, pojednáva o Drekovi ako o karikatúre Žida, čo je takmer doslova to isté, čo mi práve povedal Tim, vrátane poznámky o podvedomých predsudkoch.“

	„Ako dlho po tom, čo Ashcrofta vyhodili zo seriálu, začalo písať Pero spravodlivosti?“

	Robin si to overila.

	„Pero spravodlivosti začalo písať ešte pred tým, ako vyhodili Tima,“ odvetila. „Prvý blog sa objavil v januári dvetisícdvanásť. Tim prestal prepožičiavať hlas Červovi v marci dvetisíctrinásť.“

	„Takže ak je práve on Pero, viac ako rok anonymne nadával Ledwellovej a Blayovi do rasistov a všetkého možného, pričom s nimi aj naďalej spolupracoval?“

	„Prečo by to robil?“ zamyslela sa nahlas Robin. „Keby sa roznieslo, že práve on je Pero, dokonca aj ľudia, čo súhlasili s jeho kritickými pripomienkami, by ho považovali za ozajstného pokrytca. Nie, zrejme sa mýlim… Možno ten blog nepíše, ale len číta… Mala by som už vyraziť. Budeš pokračovať v hre, kým ju od teba neprevezmem?“

	„Hej, môžem,“ odvetil neochotne Strike. „Začínam si však myslieť, že by sme ti mali zaplatiť niečo ako opak rizikového príplatku za tie hodiny, čo si nad tou sračkou strávila.“

	Len čo Robin zložila, Strikeovi prišla správa od synovca Jacka, ktorý sa od matky dozvedel, že Strike je dočasne nútený trčať doma, a tak ho dojímavo zasypal otázkami.

	Čo tvoja noha, už lepšie?

	Ešte nedorástla, ale držím si palce, odpísal Strike a dočkal sa troch vysmiatych smajlíkov.

	V skutočnosti si Strikeov kýpeť dával načas, kým sa vráti do stavu, v ktorom pohodlne unesie jeho hmotnosť. Strike dobre vedel, že by mal schudnúť aspoň dvadsaťpäť kíl, robiť cviky odporúčané fyzioterapeutom a prestať fajčiť, lebo ak skončí s arteriosklerózou, môže nastať chvíľa, keď sa pokožka na kýpti skrátka odmietne zahojiť. Keďže však momentálne netúžil prijať ani jedno z týchto rozumných opatrení, rozhodol sa presmerovať výčitky voči sebe do hnevu na Thurisaza, ktorý ho prinútil (prinajmenšom podľa detektívovho názoru) zasadiť mu údery, v dôsledku ktorých bola jeho noha v tomto stave.

	Na druhý deň Strike uzavrel systematický prieskum všetkých online aktivít Key Nivenovej a poslal Robin súhrn všetkého, čo zistil. Potom požiadal Pat, aby mu vytlačila screenshoty relevantných podkladov, ktoré chcel Kei ukázať, keď sa s ňou vo štvrtok stretne. Na jej sociálnych sieťach našiel zopár zaujímavých vecí a už sa tešil, ako ju požiada, aby mu ich vysvetlila.

	Keďže nemohol robiť takmer nič iné, rozhodol sa preskúmať ultrapravicové twitterové účty okolo Atramentovočierneho srdca v trocha nereálnej nádeji, že sa mu podarí identifikovať útočníka zo Ship & Shovell.

	Ako si už Robin všimla, v užívateľských menách členov Bratstva Ultima Thule zvyčajne figurovala aj skratka BUT alebo nejaká obmena slov Ultima Thule. Na svojich účtoch nikdy nezverejňovali vlastné fotografie ani neuvádzali svoje skutočné mená. Strike predpokladal, že je to pravidlo, ktoré presadzuje Bratstvo. Väčšina z nich mala v profile obrázok islandského vegvísiru, zložitého znaku pripomínajúceho kompas. Strike si ho vyhľadal na webstránke Bratstva a zistil, že v minulosti sa považoval za magický symbol, ktorý mal nositeľovi pomôcť zorientovať sa v nepriaznivom počasí. Nejaká mladá Islanďanka na Twitteri požiadala jedného z členov Bratstva, aby si neprivlastňoval symbol, ktorý nemá nič spoločné s nadradenosťou bielej rasy. Jeho odpoveďou bolo, že ju nazval pizdou, ktorá miluje negrov.

	Bratstvo od svojich členov zjavne vyžadovalo, aby neodhalili svoje skutočné meno na internete, ale s radosťou im dovolilo správať sa tak agresívne a urážlivo, ako sa im zachcelo. Dvaja členovia Bratstva takto typicky reagovali na Edin oslavný príspevok o homosexuálnych manželstvách.

	 

	 

	 

	 

	Edie Ledwellová @EdLedKreslí

	 

	Manželstvá osôb rovnakého pohlavia sú v UK povolené!

	♥

	 

	16.30      17. júla 2013

	 

	Algernon Gizzard Esq @Gizzard_Al 

	odpovedáte používateľovi @EdLedKreslí 

	Choď do piče, ty buzna

	 

	Lepinov učeník @LepinovUčen1k 

	
odpovedáte používateľovi @EdLedKreslí 

	Až sem cítim tvoju zatuchnutú piču

	 

	Will A @will_z_BUT

	odpovedáte používateľovi @Gizzard_Al @EdLedKreslí

	Vyfajči mi kokot

	 

	 

	Pravý Brit @jkett_BUT

	odpovedáte používateľovi @EdLedKreslí

	Teraz tlieskate rukami zasmradenými od rybaciny, ale ani jedna z vás, vy skurvené bojovníčky za sociálnu spravodlivosť, sa neozvala, keď išlo o Lea Rigbyho.

	 

	Strike si poznačil mená @will_of_BUT a @jkett_BUT a čítal ďalej. Po hodine a šunkovom sendviči sa na Edinom Twitteri dostal o ďalší rok späť.

	 

	Edie Ledwellová

	@EdLedKreslí

	Čo sa, dočerta, deje s touto krajinou, že UKIP má také vysoké volebné preferencie?

	 

	Harv @HN_Ultima_Thule

	odpovedáte používateľovi @EdLedKreslí

	Deje sa len to, že ľudia vidia, že prichádza invázia, ty sprostá krava.

	 

	Strike si zapísal ďalšie meno z Bratstva, klikol na mužov účet, nenašiel žiadne identifikačné údaje a vrátil sa na Edin Twitter.

	Pravdaže už vedel, že katalyzátorom nenávisti ultrapravice voči Ledwellovej bolo vyhodenie Wallyho Cardewa, ale až teraz sa dozvedel o priťažujúcej okolnosti z pohľadu Bratstva: herec, ktorý Wallyho nahradil, bol černoch.

	 

	Anómia

	@AnómiaMajsterHry

	 

	Takže Pažroška si vybrala nového Dreka, a keď zatvoríte oči a započúvate sa, je celkom… nahovno.

	Ktovie, prečo si vybrala práve jeho?  

	 

	#servilnosť #preefekt

	 

	19.27      21. apríla 2012

	 

	Práve pod týmto príspevkom sa objavilo známe meno.

	 

	 

	Yasmin Weatherheadová @YazzyWeathers 

	odpovedáte používateľovi @AnómiaMajsterHry

	Je to nefér. @MichaelDavidHrá by mal dostať šancu.

	 

	 

	Strike si všimol, že Yasminin účet nedopĺňa fotografia, ale lichotivá kresba jej samej.

	Strike preletel ďalšie odpovede.

	 

	Lepinov učeník @LepinovUčen1k 

	odpovedáte používateľovi @YazzyWeathers @MichaelDavidHrá @AnómiaMajsterHry

	Máš rovnako rada čierne čuráky ako Pažroška?

	 

	Jules @ja_som_evola

	odpovedáte používateľovi @LepinovUčen1k @YazzyWeathers @MichaelDavidHrá @AnómiaMajsterHry 

	Ledwellová má rada všetky. Počul som, že namiesto nájomného fajčila svojho holandského domáceho.

	 

	Algernon Gizzard Esq @Gizzard_Al

	odpovedáte používateľovi @ja_som_evola @LepinovUčen1k @YazzyWeathers @MichaelDavidHrá @AnómiaMajsterHry

	„Aké je tajomstvo vášho úspechu, slečna Ledwellová?“

	„Silné čeľustné svaly a nulový dávivý reflex.“

	 

	Pero spravodlivosti @peroskrátkapíše 

	odpovedáte používateľovi @AnómiaMajsterHry @MichaelDavidHrá

	Nesúhlasím, že MD je zlý, ale súhlasím, že ho obsadili nešikovným spôsobom, ktorým chceli odčiniť predchádzajúci rasizmus v seriáli. Môj názor na správnu vec urobenú z nesprávnych dôvodov:

	 

	www.PeroSpravodlivosti/PrečoObsadenieMichaela DavidaAkoDreka…

	 

	 

	SQ @#B_U_T_Quince

	odpovedáte používateľovi @peroskrátkapíše

	@MichaelDavidHrá

	Ty čurák, Drek nie je neger.

	 

	Strike si zapísal meno @#B_U_T_Quince a začítal sa do konverzácie o obsadení Michaela Davida, do ktorej sa – možno nerozumne – zapojila aj Edie.

	 

	Edie Ledwellová

	@EdLedKreslí

	odpovedáte používateľovi @peroskrátkapíše

	Bol si tam, keď sme ho obsadzovali? Do tejto úlohy sa skrátka najviac hodil. Nemá to nič spoločné s tým, že je čierny.

	 

	 

	Anómia @AnómiaMajsterHry

	odpovedáte používateľovi @EdLedKreslí @peroskrátkapíše 

	Keď si taká nedotklivá a nazlostená, že útočíš na fanúšikov na Twitteri, možno by si mala zmiznúť, nech má všetko

	na starosti @faktJoshBlay.

	 

	Edie Ledwell @EdLedKreslí

	odpovedáte používateľovi @AnómiaMajsterHry @peroskrátkapíše

	Verte mi, sú dni, keď to znie ako skvelý nápad.

	 

	 

	Ruby Nooby @rubynooby*_*

	odpovedáte používateľovi @EdLedKreslí @AnómiaMajsterHry

	To nehovor, zbožňujeme ťa!

	 

	Zozo @srdiečko28

	odpovedáte používateľovi @EdLedKreslí @AnómiaMajsterHry

	Nieeeee , neodchádzaj !!!

	 

	Penny Peacock @rachledbadly

	odpovedáte používateľovi @EdLedKreslí @AnómiaMajsterHry 

	Všetci tu píšu sprostosti, máš veľa fanúšikov, nechceme, aby si odišla.

	 

	Anómia @AnómiaMajsterHry

	odpovedáte používateľovi @rachledbadly @rubynooby*_* @srdiečko28 @EdLedKreslí

	#TrollovaniePreSúcit dokončené

	 

	Niekto zaklopal na dvere podkrovia.

	„Mám pre vás tie vytlačené materiály,“ ozval sa Patin drsný hlas z odpočívadla. „A koláč.“

	„Dvere sú otvorené,“ zavolal Strike a napravil si župan, aby mu zakrýval boxerky. „Spomínali ste koláč?“

	„Hej,“ prisvedčila Pat a cúvajúc vošla dovnútra s elektronickou cigaretou ako zvyčajne zacvaknutou medzi zubami. V jednej ruke niesla kartónový fascikel a v druhej tanier s veľkým kusom biskupského chlebíčka.

	„Piekla som ho včera večer. Napadlo mi, že by ste si trocha dali.“

	„Ďakujem veľmi pekne,“ povedal Strike. „Piekli ste ho vy?“

	„Nie pre vás,“ prehodila necitlivo Pat, zhlboka si potiahla z elektronickej cigarety a vytiahla ju z úst. „Presnejšie, nielen pre vás. Nálada v tíme by mohla byť aj lepšia. Výhoda biskupského chlebíčka je, že dlho vydrží. Máte všetko, čo potrebujete?“

	„Hej, všetko v pohode,“ ubezpečil ju Strike. Zamierila k dverám.

	„Sťažovali sa, čo?“ zavolal za ňou Strike.

	„Nie nejako hrozne,“ odvetila Pat a zastala vo dverách. „Robin to zvláda.“ Odišla. Strike zjedol biskupský chlebíček, ktorý bol výborný, s opätovným pocitom viny, podráždenia na toho, kto naňho nadával, a celkom nečakanej vďaky za Pat, ktorá mu počas jeho práceneschopnosti bez emócií pomáhala, čo ho zvláštne upokojovalo. Nápad upiecť koláč pre tím by Strikeovi nikdy nezišiel na um, no v tomto stave by zrejme nedokázal udržať rovnováhu tak dlho, aby stihol vymiešať cesto.

	Keď dojedol koláč, zapálil si a vrátil sa na Twitter.

	Začínal si pripadať ako prasa vycvičené hľadať hľuzovky, ktoré sa snaží pracovať v miestnosti presýtenej pachom kadidla, mŕtvych rýb a silného syra. Jedna nudná hodina striedala druhú a Strike zisťoval, že sa čoraz častejšie zamotáva do nezmyselných hádok a vláken, ktoré nijako nesúvisia s Bratstvom Ultima Thule. Zaujali ho napríklad dvaja užívatelia, ktorých príspevky sa najčastejšie objavovali na Edinom aj Anómiinom Twitteri: Lepinov učeník a Algernon Gizzard. Obaja si v posledných rokoch doslova vychutnávali každý útok na Edie Ledwellovú.

	Napokon sa rozhodol zbaviť otravnej zvedavosti a poriadne preklepnúť účet Lepinovho učeníka.

	Ako avatar použil rozmazaný čiernobiely záber mladého muža so strapatými vlasmi a bradou. Pri pohľade na starú fotku mal detektív pocit, že ju pozná, a tak sa rozhodol, že si to overí. A naozaj, Google mu prezradil, že na fotke je kanadský masový vrah Marc Lépine, ktorý v roku 1989 zastrelil štrnásť žien, a potom aj sám seba, pričom po sebe zanechal list na rozlúčku, v ktorom obviňoval feministky, že mu zničili život.

	Strike mal dojem, že účet @LepinovUčen1k existuje hlavne preto, aby mohol obťažovať mladé ženy a vyhrážať sa im. Edie bola pravidelným terčom, ale ušlo sa aj Kei Nivenovej, ktorá vraj „využila“ Anómiu, aby podporila svoje tvrdenia o plagiátorstve, až kým ju Anómia „neprekukol“. Okrem nich sa tento anonymný prispievateľ zameriaval na diela, ktoré podľa neho ničili herečky a spisovateľky ženského pohlavia vrátane Hviezdnych vojen, Pána času a širokej škály videohier. Iné účty žien sa stali terčom útokov preto, lebo ich majiteľky boli príliš škaredé, príliš namyslené a (čo ho obzvlášť trápilo) príliš tučné. Lepinov učeník sa často spájal s alternatívnou pravicou vrátane účtov členov Bratstva Ultima Thule a zvykol sa zastávať užívateľa Anómia, ktorého útoky na Ledwellovú ho zjavne tešili.

	Jeho účet bol posiaty obrázkami a frázami, na ktoré Strike natrafil aj medzi rôznymi Drekmi a bratmi z Ultima Thule. Boli medzi nimi komiksy „Stacy a Chad“ o plytkých a narcistických mainstreamových kreslených „normálnych“ ľuďoch, čo majú často sex, aj pravidelné zmienky o „červenej pilulke“, teda o uvedomení si toho, že ženy si v skutočnosti zotročili mužov a teraz ich utláčajú. Lepinov učeník mal okrem toho sklon navrhovať nepríjemné a občas aj násilné riešenia problémov iných mladých mužov. Americký tínedžer, ktorý sa sťažoval na prísny zákaz vychádzania od svojej nevlastnej matky, mal podľa neho odpočúvať jej spálňu a potom cez reproduktor z okna pustiť zvukový záznam toho, ako má s niekým sex. Mužovi, ktorého opustila priateľka učiteľka, Lepinov učeník poradil, aby jej do kabelky vložil detské porno a potom zavolal políciu. Jeho zlosť, nenávisť a reči o revolúcii „beta samcov“ boli pretkané úprimnými a zúrivými priznaniami, že majiteľ účtu je stále panic.

	Kumulatívny účinok príspevkov Lepinovho učeníka nebol podľa Strikea len nepríjemný, ale aj znepokojivý. Vyšetrovateľská kariéra ho naučila, že nebezpeční ľudia len zriedka násilne vybuchnú z ničoho nič. No keďže Lepinov učeník bol anonymný a nezverejnil svoju polohu, nedalo sa nič robiť. Detektíva trocha utešilo, že účet má len sedemdesiatdva sledovateľov, a ak sa nemýlil, takmer samých botov.

	Strike sa teraz sústredil na účet Algernona Gizzarda, ktorý mal niečo vyše tritisíc sledovateľov. Na banneri mal futbalový tím Chelsea, ktorý práve oslavoval nedávne víťazstvo v Premier League: Drogba, Ramires a Rémy ležali na tráve pri trofeji s korunou, zatiaľ čo zvyšok mužstva za nimi jasal s päsťami vo vzduchu. Strike podporoval Arsenal, takže tento obrázok v ňom nevzbudil žiadne sympatie.

	Avatar zobrazoval temeno nakrátko ostrihanej tmavovlasej hlavy so slnečnými okuliarmi pilotkami nasadenými naopak. Strike si zväčšil obrázok a pozornejšie preskúmal slnečné okuliare: nosník bol kožený, a aj keď bol drobný strieborný nápis na šošovkách rozmazaný, mal pocit, že je na nich napísané „Cartier“.

	Život, ktorý vykresľoval majiteľ účtu, teda za predpokladu, že bol skutočný, ani nemohol byť väčším protikladom existencie Lepinovho učeníka. Po nenávisti voči sebe samému nebolo ani stopy. Práve naopak, takmer všetky príspevky pôsobili chválenkárskym dojmom a zachytávali škodoradostne konzumný spôsob života. Gizzard často pridával fotografie červeného Mercedesu kupé triedy E, ktoré údajne vlastnil, vždy však s dôkladne vystrihnutou poznávacou značkou. Fotka zo zápasu Chelsea proti Manchester City bola zo súkromnej lóže so šampanským vo vedierku s ľadom v popredí. Záber, na ktorom bola zozadu odfotená žena s dlhými svetlými vlasmi v minisukni kráčajúca po Bond Street, dopĺňali slová: „Bol som nadržaný, tak som sa ozval tej thot, čo som pred mesiacom odkopol.“ Gizzard pravidelne používal namiesto slova „žena“ výrazy „thot“ a „foid“, ktoré si štyridsaťročný Strike musel vyhľadať. Dozvedel sa, že prvý z nich je skratka pre „that hoe over there“, teda „tamtá štetka“, druhý zasa kratší tvar pomenovania „femoid“.

	Natrafil aj na dve selfíčka, na ktorých však bolo vidieť len kúsok Gizzardovej tváre. V rohu fotky dlhej bielej pláže, ktorá pripomínala Seychely, bolo jedno hrubé obočie. Polovica hnedého oka bola zachytená na zábere urobenom cez Gizzardovo plece, na ktorom bolo zopár modeliek a očividne ožratá známa herečka. Strike spoznal VIP časť nočného klubu, kam raz sledoval istého neverného manžela. Gizzard záber doplnil slovami „všade samé thot“. Príspevok si vyslúžil viac ako päťtisíc lajkov.

	Čím dlhšie Strike skúmal Gizzardov účet, tým viac sa mu jeho podvedomie márne snažilo niečo povedať. Čo to bolo? Vrátil sa naspäť na začiatok stránky a prečítal si, čo o sebe napísal.

	 

	Algernon Gizzard Esq

	@Gizzard_Al

	„Prestal som súcitiť s odpadom spoločnosti. Je mi jedno, či budú žiť alebo zomrú.“ weev

	 

	„Algiz,“ vyhŕkol odrazu Strike, hoci ho nemal kto počuť. „Skurvený Algiz.“

	Vygooglil si to slovo. Jasné, Algiz, podobne ako Thurisaz, bola runa z Futharku. Uvádzali sa pri nej rôzne významy: ochrana, obrana a vyššie ja.

	„Neexistuje, že je to náhoda,“ zahundral Strike a preskúmal obsah Gizzardovho účtu ešte pozornejšie. Pomaly sa vracal do minulosti a dával pozor, s kým Algiz komunikoval. Napokon ešte začiatkom roka 2013 našiel rozhovor s účtom člena Bratstva Ultima Thule.

	 

	 

	 

	Ryder T @Ultima_T_14

	Dnes večer sa rozbijem.

	 

	Algernon Gizzard Esq @Gizzard_Al 

	odpovedáte používateľovi @Ultima_T_14

	 Auf die alten Götte!

	 

	Strike predpokladal, že germánsky prípitok je zrejme obľúbený na odinistických podujatiach. Posúval sa ďalej, až napokon v júli 2011 našiel niečo, čo ospravedlnilo dve hodiny strávené nad účtom @Gizzard_Al: príspevok, v ktorom vyjadril obdiv ultrapravicovému teroristovi, ktorý zavraždil sedemdesiatsedem mladých ľudí v kempe Labouristickej strany v Nórsku.

	 

	Algernon Gizzard Esq @Gizzard_Al

	Čítam strelcov manifest

	 

	Jamie Kettle @BlackPill28 

	odpovedáte používateľovi @Gizzard_Al 

	Je to hrdina.

	 

	 

	„Mám ťa, ty čurák!“ vyhŕkol nahlas Strike.

	Z fotky spojenej s účtom Jamieho Kettlea, ktorý sa údajne nachádzal v Londýne, sa naňho usmieval Thurisaz. Jediný rozdiel medzi tým, ako vyzeral v roku 2011 a dnes, spočíval v tom, že pred štyrmi rokmi ešte nemal na ohryzku vytetovanú runu. Na jeho banneri však bola fotka tetovania lebky, čo mal Thurisaz na temene hlavy.

	Účet mal všetky znaky príslušníka ultrapravice, ktoré Strike už dobre poznal: nechýbala posadnutosť premnožením imigrantov, marginalizáciou bielych mužov, policajnou kontrolou myšlienok a slobody slova, rovnako ako narcizmus, chamtivosť a plytké vzťahy so ženami. V roku 2012 prešiel účet výraznou zmenou, po ktorej takmer všetok politický obsah zmizol a zostali len zriedkavé príspevky o Kettleových dvoch hlavných záľubách: stolárstve, z ktorého zverejňoval ukážky svojich dokončených prác, a motorke Norton Commando z roku 1968.

	Strike popresúval papiere na kuchynskom stole, vytiahol zoznam účtov členov Bratstva Ultima Thule, ktorý zostavoval, a rýchlo našiel účet @jkett_BUT, známy aj ako Pravý Brit. Účet bol založený v apríli 2012: presne v čase, keď z účtu Jamieho Kettlea zmizol všetok politický obsah.

	„Prichytil som ťa, lebo si sa chcel pochváliť konferenčnými stolíkmi,“ zamrmlal s pochmúrnym úsmevom Strike, vzal do ruky mobil a zavolal hlavnému inšpektorovi Murphymu.

	… tie temné duše dychtia šíriť mor, 

	svoj zlý dych vdýchnu sestre do tváre, 

	akoby im to bolo úľavou.

	Elizabeth Barrettová-Browningová

	Aurora Leighová

	 

	 

	 

	Čety v rámci hry medzi piatimi

	z ôsmich moderátorov Drekovej hry

	 

	<Moderátorská miestnosť>

	 

	<13. mája 2015 23.47>

	 

	<Vilepechora, Srdcovka,

	Červ28, BielaPanna>

	 

	Srdcovka: Hrozne sa

	teším na Comic Con

	 

	Červ28: Aj ja

	 

	Vilepechora: Všetci už

	máte pripravené masky?

	 

	Červ28: Heh hej

	 

	Srdcovka: Ideš aj ty

	Vile?

	 

	Vilepechora: Nevolaj ma Vile

	 

	Srdcovka: Heh

	 

	Červ28: Heh

	 

	Vilepechora: Pôjdem ak pôjde BielaPanna

	 

	BielaPanna: Prečo?

	 

	Vilepechora: Zbožňujem ryšavky V žilách

	im koluje ozajstná vikingská krv

	 

	 

	Srdcovka: Odkiaľ vieš

	ako vyzerá?

	 

	Vilepechora: Heh

	neprezradím

	 

	>

	 

	Srdcovka: Neviete či sa na Comic Con chystá aj LordDrek?

	 

	Červ28: Neviem      už

	dávno sa tu neukázal

	 

	Červ28: Myslím že Anómia by mal určiť nového moderátora

	 

	Srdcovka: Nie nemal

	 

	Červ28: Ale veď sem už vôbec nechodí

	 

	Červ28: Vile      LordDrek

	nadobro odišiel ?

	 

	Srdcovka: Určite nie

	 

	Srdcovka: Len má toho

	fakt veľa

	 

	>

	 

	>

	 

	 

	<Otvorila sa nová

	súkromná miestnosť>

	 

	<13. mája 2015 23.50>

	 

	<BielaPanna pozýva Vilepechoru>

	 

	BielaPanna: Odkiaľ vieš že som ryšavá?

	 

	<Vilepechora vstúpi do miestnosti>

	 

	Vilepechora: Som poctený Myslel som  že v súkromnej miestnosti sa stretávaš len

	s Morehouseom

	 

	Vilepechora: Vy dvaja ste sa pohádali? Všimol som si že sem už nechodieva

	 

	Vilepechora: A ty si tu v jedom kuse

	 

	BielaPanna: Odpovedz mi

	na otázku!

	 

	Vilepechora: Mal som dodať že *prirodzená* ryšavka

	 

	Vilepechora: Všetko máš

	rovnakej farby

	 

	>

	 

	>

	 

	>

	 

	>

	 

	<Lord Drek vstúpi do miestnosti>

	 

	Srdcovka: Božemôj práve sme ťa spomínali!

	 

	LordDrek: Dúfam že v dobrom

	 

	Srdcovka: Hej jasné! Srdcovka: Ako sa máš? LordDrek: Celkom dobre

	LordDrek: Morehouse tu nie je?

	 

	Srdcovka: Nie

	 

	LordDrek: Dobre lebo už ma nebaví keď ma každých 10 minút nazýva náckom

	 

	Srdcovka: Je mi to

	ľúto

	 

	LordDrek: Ty za to nemôžeš x

	 

	Srdcovka: Morehouse sa

	zachoval neprijateľne

	 

	LordDrek: Anómia tu nie je?

	 

	Srdcovka: Nie odišiel pred polhodinou mal niečo na práci

	 

	BielaPanna: Odkiaľ to

	vieš?

	 

	Vilepechora: Heh

	 

	Vilepechora: Prezradím ti to ak mi odpovieš na jednu otázku

	 

	BielaPanna: Na akú

	otázku?

	 

	Vilepechora: Mohla by si mi prezradiť kto je Anómia?

	 

	BielaPanna: Neviem kto

	je Anómia

	 

	Vilepechora: Ale prosím ťa viem že Morehouse ti to prezradil

	 

	BielaPanna: Neprezradil

	 

	Vilepechora: Ale

	Morehouse to vie však?

	 

	BielaPanna: Hej Morehouse to vie ale nikdy ti to nepovie

	 

	Vilepechora: Viem preto

	sa pýtam teba

	 

	BielaPanna: Prečo ťa to

	zrazu zaujíma?

	 

	Vilepechora: Nie zrazu

	 

	Vilepechora: Všetci fanúšikovia chcú vedieť kto je Anómia

	 

	Vilepechora: Okrem toho

	zabil Ledwellovú!

	 

	BielaPanna: To určite!

	 

	LordDrek: Čo je upír? Už je po polnoci

	 

	Srdcovka: Heh

	 

	LordDrek: Možno mu zachutilo zabíjanie a šiel na lov

	 

	Srdcovka: Heh to nehovor!

	 

	LordDrek: Ja to

	nehovorím ale on áno

	 

	LordDrek: V jednom kuse a navyše vo verejnej časti hry

	 

	LordDrek: Raz ho niekto

	vezme za slovo

	 

	LordDrek: Namýšľa si že sem nevpustil žiadnych policajtov ale stačí jeden a je v riti

	 

	LordDrek: Hej Vilepechora!

	 

	>

	 

	>

	 

	Vilepechora: Niečo robím daj mi 5 min

	 

	>

	 

	Srdcovka: Je nefér ak naozaj sledujú fanúšikov

	 

	Srdcovka: Žiadny fanúšik by nikdy neurobil nič podobné

	 

	Srdcovka: Najmä nie Joshovi

	 

	Vilepechora: Tak potom kto?

	 

	BielaPanna: Možno ty

	 

	Vilepechora: Ja mám nepriestrelné alibi krásavica

	 

	BielaPanna: Ten sviniar

	 

	BielaPanna: Ten skurvený sviniar

	 

	BielaPanna: Ako mohol?

	 

	BielaPanna:  Trepe o pravidle číslo 14 a potom urobí toto?

	 

	Vilepechora: Neboj sa vymazal som ich

	 

	BielaPanna: Jasné!

	 

	Vilepechora: Naozaj Moja frajerka je žiarlivá

	 

	Vilepechora: Stavím

	sa že teraz už chceš aby som zistil kto je Anómia však?

	 

	>

	 

	>

	 

	BielaPanna: Ideš

	na Comic Con?

	 

	Vilepechora: Neviem

	Prečo?

	 

	BielaPanna: Anómia tam

	bude prezlečený za Dreka

	 

	Vilepechora: Fakt?

	 

	Červ28: Prečo to

	hovoríšš ?

	 

	Srdcovka: Vieš ako to

	myslím

	 

	Červ28: Nie neviem

	vysvtli

	 

	Srdcovka: Ona predsa všetko kazila pre prachy no nie?

	 

	Červ28: Prečo ?

	 

	Srdcovka: No tak Červ všetci vedia že práve ona to robila pre prachy

	 

	Červ28: Odkiaľ vieš ? Nebola si na všetkých stretnutiach a tak ďalej

	 

	Červ28: Ako vieš      že J*** nechcel viac peňazí

	?

	 

	Červ28: E*** prišla so všetkými dobrými nápadmi a najlepšími posstavami

	 

	Červ28: Už ma unavuje že na ňu vštci nadávajú

	 

	Červ28: Viem      že bola dobrý človek

	 

	Červ28: Takže sa strč Srdcovka

	 

	<Červ28 odíde

	z miestnosti>

	 

	>

	 

	Srdcovka: Eh čo to malo znamenať dočerta?

	 

	BielaPanna: Morehouse mi to vravel ešte dávnejšie

	 

	BielaPanna: Anómia sa

	vždy prezlečie za Dreka

	 

	Vilepechora: Rovnako ako

	kopa ďalších ľudí

	 

	BielaPanna: Práve preto to robí ty tupec!

	 

	BielaPanna: Čo myslíš že tam príde so šípkou

	nad hlavou a nápisom „Ja

	som Anómia“?

	 

	Vilepechora: Heh okej

	 

	BielaPanna: Dúfam že zistíš kto je ten sviniar

	 

	BielaPanna: Aj ja ho

	možno skúsim odhaliť

	 

	Vilepechora: Super mohli by sme spojiť sily

	 

	BielaPanna: S tebou sa nechcem spájať

	 

	Vilepechora: Prečo? Morehouse by žiarlil?

	 

	BielaPanna: Vilepechora ak sa moja fotka objaví online alebo čo!

	 

	Vilepechora: Neobjaví sa nikde

	 

	Vilepechora: Mohol som

	ťa vďaka nej vydierať

	 

	Vilepechora: Ale neurobil som to lebo som milý

	 

	LordDrek: Heh

	 

	LordDrek: Červ sa

	vzoprel

	 

	Srdcovka: L********* som

	predsa *vôbec nepoznala*

	 

	Srdcovka: Josh by nechal seriál navždy zadarmo

	na YouTube Ona chcela prachy

	 

	LordDrek: Hej pôsobila

	ako predajná suka

	 

	Srdcovka: V podstate

	taká bola

	 

	>

	 

	>

	 

	Srdcovka: Ideš na Comic

	Con?

	 

	LordDrek: Kiežby ale nemôžem

	 

	LordDrek: A ty?

	 

	Srdcovka: Áno A o 3 týždne idem do divadla

	 

	LordDrek: Hej? Na čo?

	 

	Srdcovka: Na Čechova

	 

	LordDrek: Fíha dúfam že si to užiješ

	 

	Srdcovka: Tak trocha dúfam že hlavná hviezda mi dá po predstavení autogram

	 

	LordDrek: No človek

	nikdy nevie

	 

	BielaPanna: To určite

	 

	Vilepechora: Čo tým chceš povedať?

	 

	BielaPanna: Halvening?

	 

	Vilepechora: Choď do riti nad tým

	výskumom sme strávili

	večnosť

	Naozaj sme si mysleli že Anómia je Ledwellová

	 

	BielaPanna: Okej ako

	povieš

	 

	BielaPanna: Ale s tou mojou fotkou to myslím vážne

	 

	Vilepechora: Prisahám na Odina a starých bohov že ju nepoužijem

	 

	BielaPanna: Vravel si že si ju vymazal

	 

	Vilepechora: Veď hej Preto ju nemôžem použiť

	 

	BielaPanna: Dúfam že je

	to pravda

	 

	<BielaPanna odíde z miestnosti>

	 

	<Vilepechora odíde z miestnosti>

	 

	<Súkromná miestnosť sa

	zatvorila>

	 

	Srdcovka: Myslíš že

	áno?

	 

	 

	LordDrek: Povedal by som že šanca je vysoká

	 

	Srdcovka: Heh

	 

	Srdcovka: Čo by som podľa teba mala urobiť? Počkať pri vchode pre hercov?

	 

	>

	 

	LordDrek: Počkaj zlato niekto mi klope na dvere

	 

	Srdcovka: V pohode x

	 

	>

	 

	>

	 

	BielaPanna: Morehouse sa neukázal?

	 

	Srdcovka: Nie

	 

	Srdcovka: Pohádali ste

	sa?

	 

	BielaPanna: Nie len sa s ním chcem porozprávať

	 

	>

	 

	>

	 

	>

	 

	BielaPanna: Povieš Morehouseovi že

	sa s ním potrebujem porozprávať ak sa náhodou objaví?

	 

	Srdcovka: Hej jasné

	 

	 

	<Otvorila sa nová

	súkromná miestnosť>

	 

	<14. mája 2015      00.04>

	 

	<Vilepechora pozýva LordaDreka>

	 

	Vilepechora: Novinky

	 

	>

	 

	>

	 

	<LordDrek vstúpi do miestnosti>

	 

	LordDrek: Dopracoval si sa k niečomu?

	 

	Vilepechora: Meh tvrdí že nevie kto to je

	 

	Vilepechora: Ale vraj príde na Comic Con prezlečený za Dreka

	 

	LordDrek: To nám nepomôže budú tam stovky Drekov

	 

	Vilepechora: To isté som namietol aj ja a ona povedala že práve preto sa zaňho prezlieka

	 

	Vilepechora: Aj BielaPanna chce zistiť kto to je odkedy sa dozvedela že v rámci hry šíril jej fotky

	 

	Vilepechora: Mohol by

	som sa s ňou spojiť a skúsiť ho nájsť

	 

	BielaPanna: Vďaka

	 

	<BielaPanna odíde z miestnosti>

	 

	Srdcovka: Si ešte tu

	LordDrek?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	LordDrek: Daj mi

	sekundu zlato

	 

	Srdcovka: Prepáč nechcela som ťa otravovať!

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	LordDrek: Spamätaj sa bojovníčky za sociálnu spravodlivosť do svojich záležitostí predsa nezaťahujeme

	 

	LordDrek: Viem že si z nej nadržaný ale nestrácaj rozum Mysli na to čo máš robiť

	 

	LordDrek: Lebo aj ja mám novinky a nie sú to dobré správy

	 

	LordDrek: Rozprávať sa v hre je pre nás teraz bezpečnejšie ako bežným spôsobom Mám pocit že fízli nás ešte stále sledujú

	 

	LordDrek: Thurisaza pred hodinou vzali na výsluch

	 

	Vilepechora: Kurva!

	 

	LordDrek: Na tých záchodoch bola zrejme kamera

	 

	LordDrek: V každom prípade ten sprostý kokot si nechal svoj starý účet na Twitteri aj s fotkou a skutočným menom Tak ho identifikovali

	 

	Vilepechora: Odkiaľ vieš?

	 

	LordDrek: Uruz bol

	u Thurisaza keď sa tam objavili fízli

	 

	LordDrek: Opýtali sa ho či ten starý účet patrí jemu

	 

	>

	 

	>

	 

	>

	 

	>

	 

	>

	 

	>

	 

	LordDrek: Prepáč sused

	sa vymkol

	 

	Srdcovka: Máš jeho

	náhradný kľúč?

	 

	LordDrek: Hej

	 

	Srdovka: Heh nikdy by som nepovedala že ľudia ako ty takto pomáhajú svojim susedom

	 

	LordDrek: Ľudia ako ja?

	 

	Srdcovka: Vieš ako to

	myslím

	 

	Srdcovka: S*****

	ľudia

	 

	LordDrek: Aj tak sme len

	ľudia

	 

	Srdcovka: Heh to hej

	 

	Srdcovka: Len si to

	neviem predstaviť

	 

	LordDrek: Radšej sa už o tom nebavme Pravidlo číslo 14

	 

	Srdcovka: Heh áno prepáč

	 

	LordDrek: Nemohol

	to poprieť keďže tá motorka stála na jeho príjazdovej ceste

	 

	Vilepechora: Doriti!

	 

	LordDrek: Takže chcem aby si OKAMŽITE vymazal svoj účet pod menom Algiz!

	 

	Vilepechora: Okej okej idem na to

	 

	>

	 

	>

	 

	>

	 

	Vilepechora: Okej

	hotovo Vymazaný

	 

	Vilepechora: Ale nikdy som tam nezverejnil svoje meno ani fotky tváre

	 

	LordDrek: Nie iba svoje auto futbalový tím

	a obľúbený nočný klub

	 

	Vilepechora: Počuj niekto by mal ísť na Comic Con a pokúsiť sa identifikovať Anómiu

	 

	Vilepechora: V jednom kuse opakuje že práve on na nich zaútočil 

	Ak zistíme kto v skutočnosti je môžeme dať tip polícii Keď ho odsúdia za ten útok konečne nám dajú pokoj

	 

	>

	 

	Srdcovka: Občas si

	v neprítomnosti Anómie prestanem dávať pozor

	 

	Srdcovka: Tipujem že

	po predstavení idú herci rovno domov a radšej si skôr ľahnú

	 

	LordDrek: Hej presne

	tak

	 

	Srdcovka: Škoda!

	 

	LordDrek: Režisér je na to určite háklivý

	 

	Srdcovka: Myslela som si

	 

	Srdcovka: Ale možno by dovolil aspoň krátku návštevu hercov v šatniach pred predstavením?

	 

	>

	 

	LordDrek: Prepáč zlato sused sa vrátil Kľúč sa mu zlomil v zámke

	 

	Srdcovka: Ach nie!

	 

	LordDrek: Musím sa odhlásiť chce u mňa počkať na zámočníka

	 

	Srdcovka: Aha ok

	 

	Srdcovka: Dobrú noc xxx

	 

	>

	 

	>

	 

	>

	 

	LordDrek: A čo urobíš? Budeš ľuďom po jednom sťahovať masky?

	 

	Vilepechora: Stojí to

	za pokus

	 

	Vilepechora: Bude

	v maske Dreka s tričkom Drekova hra sa nesmie skončiť Len sa mu prihovorím

	 

	>

	 

	>

	 

	LordDrek: Okej choď na Comic Con ale preboha neurob nič hlúpe!

	 

	LordDrek: Nie ako Thurisaz

	 

	LordDrek: Keby nešiel

	po tom fízlovi teraz by

	nebol vo väzbe

	 

	Vilepechora: Thurisaz

	nič neprezradí

	 

	LordDrek: O to nejde

	 

	Vilepechora: Tá sobota

	u teba platí?

	 

	>

	 

	LordDrek: Hej teraz potrebujeme udržať disciplínu

	 

	LordDrek: Ešte stále musím flirtovať s tou tlstou kravou Srdcovkou aby ma nepodozrievala

	 

	>

	 

	LordDrek: Dobrú xxx

	 

	<LordDrek odíde z miestnosti>

	 

	>

	 

	>

	 

	>

	 

	>

	 

	>

	 

	>

	 

	>

	 

	Srdcovka: Si ešte hore

	Vile?

	 

	>

	 

	>

	 

	>

	 

	>

	 

	<Vilepechora odíde z miestnosti>

	 

	>

	 

	>

	 

	>

	 

	LordDrek: Chystá sa na moje predstavenie Chce odo mňa autogram pri dverách pre hercov

	 

	Vilepechora: Muhaha ty chudák Čo povieš keď ju Michael David odignoruje? Budeš sa tváriť že si ju nevidel?

	 

	Vilepechora: Tomu neuverí keďže je ako veľryba

	 

	LordDrek: Viem Mal som sa tváriť že som Stevie Wonder

	 

	Vilepechora: Heh

	 

	<LordDrek odíde z miestnosti>

	 

	<Vilepechora odíde z miestnosti>

	 

	<Súkromná miestnosť sa

	zatvorila>

	Tak, ako mladí, spurná je a k tomu 

	splašená, zaslepená, do kože sa nevprace, 

	ako keď vtáča, bezcieľne vpred letiace, 

	vo víchre vráža do vlastného stromu…

	Augusta Websterová

	Matka a dcéra

	 

	 

	 

	Budík zobudil Strikea skoro ráno, lebo ho čakal rozhovor s Keou Nivenovou v King’s Lynne. Hoci mal mierne obavy z toho, ako jeho kýpeť zvládne hneď dve výzvy – protézu a plynový pedál –, povzbudila ho správa od Ryana Murphyho, ktorá prišla v noci. Thurisaza, známeho aj pod menom Jamie Kettle, našli doma v Hemel Hempsteade a odviedli ho na výsluch. Polícia momentálne skúma, či jeho počítač neobsahuje dôkazy o činnosti na dark webe, a zisťuje, či sa v jeho dome nenachádzajú stopy vybavenia na výrobu bomby. Hoci by bolo prehnané tvrdiť, že Strike mal šťastie, keď sa potkol o tašku tej Fínky, najmä vzhľadom na následný tlak na jeho vlastnú firmu, mohol byť aspoň spokojný, že dlhé hodiny strávené na Twitteri priniesli ovocie, takže po mnohých dňoch raňajkoval v lepšej nálade.

	Keď však vyšiel zo sprchy, všimol si, že má zmeškaný hovor. S neblahým tušením sa prihlásil do odkazovej schránky.

	„Ehm – áno, dobrý deň, pán Strike? Tu je Sara Nivenová. Obávam sa, že Kea je na tom dnes zle, takže, ehm, budeme musieť rozhovor zrušiť… Prepáčte.“

	Strike stál na jednej nohe s uterákom omotaným okolo pása a voľnou rukou sa držal operadla kuchynskej stoličky. Napokon sa rozhodol, že jediné, čo môže urobiť, je pokračovať, akoby si ten odkaz nevypočul. Hovor bol presmerovaný z telefónu v kancelárii: bude tvrdiť, že nastala nejaká technická chyba.

	Uľavilo sa mu, že kýpeť sa pokorne zmieril s ponožkou, gélovou vložkou a tlakom jeho tela na protézu. Zákolenný sval sa stále ozýval, ale keďže alternatívou k protéze bola cesta vlakom a taxíkom o barlách, po ktorej by nasledoval večer strávený s Madeline s poloprázdnou zrolovanou nohavicou, sval to skrátka musel zvládnuť. Detektív sa však rozhodol, že si so sebou vezme skladaciu paličku od Robin, a až potom opatrne zišiel nadol. Na sebe mal oblek, lebo sa už nechcel vracať na Denmark Street a prezliekať sa pred neskorším stretnutím s Madeline.

	Bol na diaľnici A14 a práve obchádzal Cambridge, keď mu zavolala Robin.

	„Dobré správy. Seb Montgomery určite nie je Anómia.“

	„Vďakabohu,“ vyhŕkol zápalisto Strike. „Už bolo načase, aby sme niekoho vylúčili. Ako vieš?“

	„Anómia sa pred piatimi minútami prihlásil do hry a nahováral ďalších hráčov, aby prišli na Comic Con. Seb bol v tom čase kúpiť kávu pre kolegov. Sledovala som ho: nemal so sebou mobil, iPad ani nič iné.“

	„Skvelá práca, Ellacottová,“ vyhlásil Strike. „Ďalšou správou je, že Kea Nivenová sa podľa jej matky necíti na dnešný rozhovor.“

	„Doriti,“ zahundrala Robin. „Takže…?“

	„Aj tak za ňou idem,“ skočil jej do reči Strike. „Kašlem na to. Budem predstierať, že som nedostal odkaz.“

	Nakrátko zavládlo ticho, počas ktorého Strike predbehol spomalený Vauxhall Mokka.

	„Myslíš, že je to…?“ začala Robin.

	„Je to tvoja obľúbená podozrivá,“ podotkol Strike.

	Vzhľadom na udalosti z predchádzajúceho týždňa bol trocha citlivý na akýkoľvek náznak, že sa možno správa nerozvážne.

	„Asi robíš dobre,“ povedala Robin. „Mohla by to odkladať donekonečna.“

	„Čítala si môj mail ohľadom Jamieho Kettlea?“ opýtal sa Strike. Len čo zavolal Murphymu, dal vedieť Robin, že identifikoval Thurisaza.

	„Áno,“ prisvedčila Robin, „dobrá práca. Určite ti to trvalo celé veky.“

	„Dvadsaťtri hodín prečesávania Twitteru,“ pripustil Strike. „Murphy však bol spokojný. Kde si teraz?“

	„Kráčam smerom k Harley Street. Gus Upcott podľa Midge cestuje metrom týmto smerom. Prevezmem ho od nej, aby mohla vystriedať Barclayho, ktorý sleduje Prestona Piercea. Myslím, že by sme sa mali…“

	„Trocha prestriedať,“ dopovedal Strike v nádeji, že Robin nepriamo nekritizuje, že Wallyho Cardewa sledoval celé hodiny, až kým si ho Thurisaz nevšimol. „Ozvem sa, keď budem s Keou.“

	Správa o Montgomerym Strikea tak povzbudila, že mu neprekážal ani pohľad na prvý veterný mlyn a široké rovné slatiny a močariská. Do Norfolku nikdy nechodieval dobrovoľne a v skutočnosti mal voči celému grófstvu mierne predsudky, lebo najhoršie zo všetkých mnohých miest, kam Strikeova matka v honbe za niečím novým zasa raz presťahovala svoje dve deti, bola istá norfolská komúna. Strike úprimne dúfal, že už neexistuje.

	Do King’s Lynnu vošiel krátko po jedenástej. Navigácia ho viedla cez viacero nevýrazných bočných ulíc, až sa napokon vynoril pri vybetónovanom nábreží blatistej rieky Great Ouse, ktorá pretekala priamo popri dome Nivenovcov. Strike zaparkoval, napísal Robin, že sa chystá zaklopať Kei na vchodové dvere, a vystúpil z auta s fasciklom plným dokumentov. Už chcel zatvoriť dvere auta, no napokon sa ešte načiahol po paličku, aj keď ju v tej chvíli nepotreboval. Potom prešiel po South Quay k domu Nivenovcov a zazvonil.

	Zvnútra sa ozval vysoký ženský hlas, no jednotlivé slová sa nedali rozoznať. Po takmer minútovej odmlke sa dvere otvorili.

	Stála pred ním žena v stredných rokoch s neupravenými sivými vlasmi, ktorá pôsobila tak trocha bohémsky. Strike usúdil, že je to Keina matka. Keď zbadala detektíva, na tvári sa jej mihla hrôza.

	„Ach, vy ste…?“

	„Cormoran Strike,“ predstavil sa detektív. „Prišiel som za Keou.“

	Len čo vyslovil svoje meno, vysoký hlas, ktorý počul aj pred chvíľou, doslova zvrieskol odniekiaľ z domu: „Nie! Tvrdila si, že si to zrušila!“

	„Kea,“ povedala jej matka a obrátila sa, no vtom k nim doľahol dupot a v dome sa zatresli dvere. „Ach nie,“ zastonala Sara Nivenová a obrátila sa naspäť k Strikeovi. „Volala som vám, že nemáte prísť!“ vyštekla nahnevane.

	„Dnes ráno som vám volala a nechala odkaz!“

	„Naozaj?“ Strike sa sťažka oprel o paličku a predstieral zmätok podfarbený nedôverou. „Ste si istá, že ste volali na správne číslo? Náš kancelársky záznamník je zvyčajne spoľahlivý.“

	„Som si istá, že som…“

	Zabuchli sa druhé, ťažšie dvere. Strike usúdil, že Kea práve vybehla zo zadných dverí. Znepokojivo kovový hlas v dome spustil: „Prosím, Kea! Prosím, Kea! Prosím…“

	„Prišiel som až z Londýna,“ zachmúril sa Strike, ešte stále opretý o paličku. „Mohol by som u vás aspoň ísť na toaletu?“

	„No…“

	Zaváhala, a potom neochotne povedala: „Tak dobre.“

	Sara ustúpila, aby Strike mohol vojsť, ukázala na neďaleké zatvorené dvere a zmizla za rohom na konci chodby, kde sa podľa Strikea nachádzali zadné dvere. „Kea?“ zavolala. „Kea!“

	Strike zostal stáť na rohožke a poobzeral sa. Za otvorenými dverami po jeho pravici bola obývačka vyzdobená rôznorodou zmesou vzorov z Liberty. Z veľkej klietky naňho žmurkali dva papagáje. Zbadal aj otvorený notebook položený na vysedenej pohovke.

	Strike rýchlo vošiel do obývačky a ťukol do notebooku. Bol teplý. Kea si prezerala šaty na webovej stránke prettylittlething.com. Strike otvoril jej internetovú históriu, mobilom narýchlo odfotil zoznam webových stránok, ktoré nedávno navštívila, a potom čo najrýchlejšie vyšiel z izby a vošiel do dverí, ktoré mu ukázala Sara.

	V malej miestnosti bol len záchod a umývadlo. Ani jedno z toho nebolo ktovieako čisté. Pri záchode ležala kopa výtlačkov New Statesman a miestnych novín. Na stenách bolo rozvešaných zopár starých fľakatých obrázkov exotických vtákov. Zvláštny kovový hlas v útrobách domu naďalej opakoval: „Prosím, Kea! Prosím, Kea!“

	Strike sa vynoril z toalety a počul, ako Sara kričí: „Prestaň!“ Kovový hlas zmenil slová. „Prestaň! Prestaň! Prestaň!“

	Strike vykročil za hlasmi. Sara Nivenová stála v kuchyni chrbtom k drezu, ktorý bol plný špinavého riadu. Tvárila sa ustarostene aj nahnevane. Vyťahané šaty, čo mala na sebe, boli ušité z hnedozelenej látky so vzorom Liberty, ktorá ladila s vankúšmi v obývačke. Na ľavej nohe hrubých čiernych pančúch mala dieru, cez ktorú sa jej pokúšal vyslobodiť palec.

	„Prestaň!“

	Na bidielku v kúte kuchyne stál veľký biely kakadu, ktorý teraz hľadel na Strikea znepokojivo inteligentnými očami. Keď vyslovil posledné slovo, pustil sa do ohrýzania vlastnej nohy.

	„Držte sa od neho čo najďalej,“ varovala ho Sara. „Nemá rád mužov.“ Strike poslušne zastal. Cez okno nad drezom videl, že polovica dvora sa premenila na voliéry, v ktorých sedeli alebo poletovali rôzne pestrofarebné vtáky. Kuchyňa páchla zatuchlinou s náznakom zeleniny.

	„Kea je preč,“ oznámila mu obviňujúcim tónom Sara. „Vyšla zadnou bránou.“

	„Aha,“ zamrmlal Strike a znova sa oprel o paličku. „To je škoda… Predpokladám, že viete, o čo ide, pani Nivenová.“

	„Áno, spomínali ste to do telefónu. O tú Anomáliu či ako sa volá,“ povedala Sara. „Kea vravela, že podľa Josha je to ona, čo je úplne smiešne.“

	„Kea ma zrejme zle pochopila,“ povedal Strike. „Vravel som, že podľa istej teórie je Anómia práve ona, ale nikdy som nepovedal, že si to myslí Josh. Josh len chce, aby sa Kea so mnou porozprávala, lebo vie, že si s Anómiou vymenila zopár súkromných správ.“

	„Počujte,“ povedala rozhorčene Sara. „Kea už vypovedala na polícii. Niekto ich kontaktoval – je to totálne absurdné – a povedal im, že Kea celé roky prenasledovala to dievča, tú Ellie Led-neviemakú, a tak ju vypočuli. Týkalo sa to vecí, čo uviedla na sociálnych sieťach, preboha! Keď poviete, že vás niekto okradol, predsa to nie je prenasledovanie! Mimochodom, Josh Blay sa ku Kei zachoval otrasne, malo to hrozný vplyv na jej duševné zdravie a napokon musela odísť z vysokej školy…“

	„Áno, viem, že Kea na tom nebola dobre,“ prisvedčil Strike. „Prepáčte, ale neprekážalo by vám, keby som si sadol?“

	Vyhrnul si pravú nohavicu a odhalil kovovú tyč protézy. Presne ako dúfal, pohľad na ňu Saru šokoval a rozrušil.

	„Och, prepáčte, netušila som…“

	Strike, ktorého jediným cieľom bolo sťažiť Sare situáciu, keby ho náhodou chcela vyhodiť, klesol na drevenú kuchynskú stoličku. Stôl bol posiaty omrvinkami. Sara si automaticky sadla na stoličku oproti nemu a roztržito zopár zmietla na dlážku. Toto nebol spôsob, ako by chcel pedantský Strike žiť.

	„Bolo jej už lepšie, až kým sa nestalo toto,“ pokračovala Sara a Strike vedel, že naráža na ten útok. „No ten stres… Podala som sťažnosť na polícii. Na ten výsluch mala ísť s niekým. Mala som tam byť s ňou. Je chronicky chorá, preboha. Nie je jej vina, že jej zavolal! A čo si musela vytrpieť, keď zisťovali, kde všade bola…“

	„Prepáčte, kto volal Kei?“ opýtal sa Strike.

	„Josh,“ odvetila Sara a pozrela na Strikea so zmesou nedôvery a hrôzy. „Myslela som, že to viete. Volal jej večer pred tým, ako ho dobodali.“

	„Aha, chápem.“

	„Ale nepovedal jej, že na druhý deň ide na cintorín. To netušila. Prečo by jej vravel, kam… Ellie Led-neviemakú by pred Keou predsa nespomínal, no nie? Polícia ju však prinútila, aby im povedala, kde všade bola. Jasné, že potom prišla recidíva.“

	„Áno, Kea do telefónu spomínala, že je pripútaná na lôžko,“ povedal Strike.

	Nasledovala ďalšia krátka odmlka, v ktorej sa ako ozvena v miestnosti rozliehalo, že Kea práve vybehla z domu.

	„Má dobré aj zlé dni, taká je povaha jej choroby,“ vysvetlila obranným tónom Sara. „Zdravotný systém je totálne nanič. ‚Výsledky jej krvných testov sú normálne. Odporúčame psychoterapiu.‘ Och, naozaj?“ vyštekla zlostne Sara. „Ako môže byť psychický problém, keď má také bolesti a je taká vyčerpaná, že doslova nevládze vstať z postele? Nakoniec si musíte urobiť vlastný výskum na internete a odviesť prácu za lekárov. Zaplatila som za všetky možné súkromné vyšetrenia a jasné, že ten hrozný stres spojený s tým, čo sa stalo…“ Sara prudko mávla rukou, „spôsobil, že bola v hroznom…“

	Papagáj náhle vzlietol z bidielka vo víre bieleho peria, až Strike nadskočil, a vyletel na chodbu.

	„Necháte ho lietať po celom dome?“

	„Len po prízemí,“ odvetila Sara. „Navrchu schodiska sú dvere.“ Neviditeľný kakadu znova spustil svoj krik: „Prosím, Kea! Prosím, Kea!“ a oba papagáje v klietke mu odpovedali piskľavým štebotom.

	„Josh Blay ochrnul,“ začal znova Strike. „Nôž mu prešiel cez krk. Len nedávno sa mu vrátila schopnosť rozprávať.“

	Zdalo sa, že Sara sa v beztvarých šatách scvrkla.

	„Chce len jedno: zastaviť toho internetového trolla, ktorý aj naďalej burcuje vášne, a zabrániť mu v útokoch na členov Edinej rodiny. Odkedy Edie zomrela, Anómia sa pustil do jej strýka a…“

	„Kea by nikdy…“

	„Josh si nemyslí, že Kea je Anómia,“ prerušil ju Strike. „Chce len, aby sa so mnou porozprávala, lebo, ako som vravel, vie, že bola v priamom kontakte s človekom, ktorý si vraví Anómia. Čokoľvek, aj ten najmenší detail, ktorý by o ňom mohla vedieť, nám možno pomôže zistiť, kto stojí za tou prezývkou, a upokojiť Josha.“

	„Prosím, Kea! Prosím, Kea!“ vykrikoval papagáj vo vzdialenej miestnosti.

	„Ach, Bože,“ vzdychla si Sara Nivenová a do očí sa jej tisli slzy. Strikeovi pripomenula inú matku v strednom veku, ktorá sa rozplakala pri zmienke o Joshovi Blayovi, no bol si istý, že z celkom iných dôvodov. Sara vstala, odtackala sa nabok a schmatla papierové utierky a inhalátor položený vedľa kanvice.

	„Som astmatička,“ vysvetlila zachrípnuto, skôr ako ho použila. Vyfúkala si nos a znova si sadla.

	„Tá teória, že za prezývkou Anomália sa skrýva Kea… Kto to tvrdí?“

	„Internetové klebety si žijú vlastným životom,“ povedal celkom pravdivo Strike. „Nie vždy je ľahké zistiť, odkiaľ pochádzajú.“

	„Nikdy, nikdy by…“ začala znova Sara, ale kakadu, ktorý na chvíľu prestal škriekať „Prosím, Kea!“, začal napodobňovať zvonenie mobilu tak presvedčivo, že Strikeova ruka automaticky zablúdila do vrecka.

	„Aha,“ zamrmlal, keď si uvedomil, odkiaľ prichádza ten zvuk. „Prepáčte, čo ste…?“

	„Viete, vôbec tomu nerozumiete,“ vydýchla Sara. „Kea si naozaj prešla všeličím. Otec jej zomrel, keď mala osemnásť. Bola jeho princeznička a nesmierne ho o-obdivovala. V práci dostal mŕtvicu – v jedálni sa skrátka zrútil na zem.

	O šesť mesiacov odišla na umeleckú školu a zoznámila sa s Joshom. Potom ju podviedol a rozišiel sa s ňou. A potom sa objavil ten prekliaty seriál a Kea si uvedomila, že Josh prezradil tej Led-neviemakej všetky Keine nápady… Josh Blay zničil mojej dcére život, taká je pravda, a teraz vás sem posiela a žiada od nej láskavosť…“

	„Dobre, pani Nivenová,“ povedal Strike a naschvál sa s námahou pozviechal na nohy, „dali ste jasne najavo, čo si o tom myslíte, ale musíte pochopiť, že sa snažíme pomôcť aj Kei očistiť jej meno. Internetové obvinenia, nech sú akokoľvek nepodložené, dokážu presiaknuť do skutočného života a ovplyvniť ho niekedy aj na celé roky. Ak je jej však nepríjemné pomôcť nám pri vyšetrovaní, už nie je čo dodať a ja teda pôjdem. Ďakujem, že ste mi dovolili skočiť u vás na toaletu.“

	Strike bol už takmer pri kuchynských dverách, keď Sara zvolala: „Nie, počkajte!“

	Obrátil sa. Sara sa zjavne nevedela rozhodnúť, či má plakať alebo sa hnevať.

	„Dobre, zavolám jej. Uvidíme, či sa vráti. Prosím vás, neotvárajte žiadne dvere ani okná, kým budem vonku.“

	Strike predpokladal, že tá nezvyčajná požiadavka sa týkala pusteného kakadu. Sara schmatla mobil z kuchynského príborníka, vykĺzla zo zadných dverí na dvor a zatvorila za sebou dvere.

	Strike kútikom oka sledoval, ako vyťukáva číslo svojej dcéry. Po niekoľkých sekundách začala rozprávať. Možno sa domnievala, že jej hlas neprenikne až do domu, ale okenný rám bol pokrútený a Strike počul každé slovo.

	„Zlatko?“ začala neisto. „Nie, ešte je tu… No, musela som, potreboval ísť na toaletu…“

	Nasledovala dlhá odmlka, počas ktorej Kea zjavne zasypala matku prívalom slov. Sara sa začala s ustráchaným výrazom prechádzať popred voliéry.

	„Viem, že… Áno, pravdaže to viem…“

	Strike si všimol, že na dlážke pri chladničke je vtáčí trus.

	„Nie, ale… Nie, vraví, že Josh si nemyslí… No, lebo chcú vedieť, čo si… Nie, ale… Prosím, Kea, počúvaj…“

	Sara zjavne počúvala ďalší dlhý výlev. „Ja viem, drahá,“ povedala napokon, „no nemyslíš, že ak odmietneš, mohlo by to vyzerať, akoby… To nie je fér, Kea… Nebolo by lepšie mať to už za sebou? … Áno… Priniesol so sebou fascikel… Neviem… Prosím, Kea, ne… Kea, ako to môžeš povedať? Pravdaže viem! … Ale ak sa tá klebeta šíri…“

	Strike začul zvuk krídel. Veľký biely kakadu pristál navrchu kuchynských dverí. Strike mal pocit, že naňho odtiaľ hľadí s nevraživým zábleskom v jasných očiach.

	„Dobre… Áno, poviem mu to. Áno… Nie, postarám sa, aby to vedel.

	Dobre, zlatko… Prosím, Kea, ne… Áno… Okej… Maj sa, zlat…“ Kea však zjavne zložila.

	Sara odchýlila zadné dvere, aby sa mohla vrátiť dovnútra, rýchlo ich zatvorila a pozrela na bieleho papagája. Sipľavo sa nadýchla.

	„Stretne sa s vami v krčme Maids Head. Nezdrží sa dlhšie ako dvadsať minút, necíti sa dobre.“

	Sara znova vzala inhalátor a zhlboka sa nadýchla.

	„Je krčma Maids Head v pešej vzdialenosti?“ opýtal sa Strike.

	„Asi bude lepšie, keď sa tam presuniete autom. Je to len niekoľko minút odtiaľto. Na námestí Tuesday Market Place. Určite ju neminiete.“

	„Výborne. Ďakujem veľmi pekne, pani Nivenová.“

	Strike si vzal fascikel s dokumentmi a vykročil do chodby, no vtom papagáj hlasno zaškriekal a vrhol sal naňho. Detektív pred sebou uvidel rozmazané biele perie a pokúsil sa ochrániť fasciklom, ale neskoro: zobák ostrý ako britva ho zasiahol rovno do sluchy.

	„Neudrite ho!“ skríkla Sara. Strike sa snažil vtáka odohnať, no jeho pazúry sa zamotali do detektívových hustých vlasov. Strike zatvoril oči v obave, že nebezpečný zobák zasiahne jeho očné gule, a naslepo vykročil smerom, ktorým boli vchodové dvere.

	„Neotvárajte ich!“ zvreskla Sara, lebo sa zdalo, že kakadu má v úmysle Strikea prenasledovať. Detektív však už nemienil robiť papagájovi pohyblivý terč a zovrel kľučku. Možno zabrali jeho opakované pokusy odplašiť vtáka fasciklom, alebo ho Sarin krik presvedčil, aby mu dal pokoj – v každom prípade, spleť pazúrov, zobákov a peria zmizla. Strike prudko otvoril dvere a vyšiel von.

	V jej hrozných očiach svietil matne 

	hasnúci plameň nádeje jej žitia, 

	ktorá už zmizla nenávratne,

	no vzplanul z neho oheň, ktorý sýtia 

	žiarlivosť a s ňou pomsta ukrutná

	a neúnavná sila vzdorovitá.

	Mary  Elizabeth Coleridgeová

	Druhá strana zrkadla

	 

	 

	 

	„Doriti!“ povedal hlasno Strike, keď sa za ním zabuchli vchodové dvere. Rana po vtáčom zobáku bola hlboká a mal pocit, že je dlhá aspoň dva a pol centimetra. Šmátral vo vrecku po niečom, čím by sa mohol utrieť, ale nič nenašiel.

	„Radšej sa stretnúť s tigrom ako s tým vtákom,“ prihovoril sa mu starší mužský hlas. Strike sa obzrel a uvidel Sarinho suseda, krehko pôsobiaceho bielovlasého starca, ktorý stál na prahu a sledoval, ako sa Strike mykol od bolesti v snahe zastaviť krv, čo mu tiekla zo štípajúcej rany po papagájovi. „Nech sa páči,“ povedal muž. „Mám vreckovku.“

	Prišuchtal sa k nemu a podal detektívovi čistý poskladaný štvorec látky.

	„To je od vás milé, ale…“

	„Nechaj si ju, synak,“ zamrmlal starec, keď Strike zaváhal. „Ako poznám toho vtáka, bude to dosť krvácať… A ja toho prekliateho vtáka poznám,“ dodal trpko.

	Strike mu poďakoval, vzal si vreckovku a starec zmizol vo svojom dome.

	Keď Strike cestou k autu prechádzal okolo okna Sary Nivenovej, všimol si, že ho zamračene sleduje. Kakadu teraz stál na klietke pre papagáje za jej chrbtom.

	„Ste okej?“ naznačila mu ústami cez sklo, no tvárila sa skôr nazlostene ako znepokojene.

	„V pohode,“ odvetil neúprimne.

	Keď nastúpil do auta, zavolal Robin. Jednou rukou si ešte stále pridŕžal vreckovku na hlave.

	„Ahoj,“ pozdravila ho. „Anómia nie je v hre. Čo Kea?“

	„Zatiaľ nič,“ odvetil Strike. „Vybehla zadnými dverami, keď som sa objavil pred domom. Uráčila sa venovať mi dvadsať minút v krčme. Jedna zaujímavá drobnosť od jej matky: Josh Blay volal Kei večer pred tým, ako sa na cintoríne stretol s Edie Ledwellovou.“

	„Žartuješ.“

	„Nežartujem. Musím povedať, že tvoja teória, že s ňou zostal v kontakte aj po takzvanom rozchode, vyzerá čoraz pravdepodobnejšie. Čo sa týka iných správ, práve na mňa zaútočil prekliaty kakadu.“

	„Čo?“

	„Vták so zobákom ostrým ako britva,“ objasnil Strike.

	„Doriti,“ povedala Robin a on ocenil, že sa nezasmiala. „Si v pohode?“

	„Prežijem,“ zamrmlal podráždene Strike a odhodil zakrvavenú vreckovku na sedadlo spolujazdca. „Kde je Gus Upcott?“

	„U svojej dermatologičky. Má so sebou tašku, v ktorej by mohol byť notebook. Ja číham pred – počkaj, Anómia práve niečo pridal na Twitter,“ vyhŕkla Robin. „Prepáč, musím overiť, či niekto práve nebol na mobile.“

	Zložila a Strike otvoril Twitter, aby zistil, čo také Anómia napísal.

	 

	Anómia

	@AnómiaMajsterHry

	 

	Obleč sa na znak podpory Drekovej hry. Tričká už teraz online na https://bit.ly/2I3tYGg #DrekovaHraNesmieSkončiť #ComicCon2015

	 

	Strike vyprskol, zatvoril Twitter a našiel fotku Keinej internetovej histórie.

	 

	Lakované ružové lodičky      https://www.prettylittlething.com/lakovaneru…

	Legíny z umelej kože      https://www.prettylittlething.com/leginyzume…

	Kruhové náušnice      https://www.prettylittlething.com/kruhovenau…

	Josh Blay liečba – vyhľadávanie cez Google 

	Josh Blay – vyhľadávanie cez Google 

	Twitter Josh Blay (@faktJoshBlay)

	Fayola Johnsonová hovorí o duševnom zdraví https://www.buzzfeed.com/autorkascifiFayolaJo… 

	10 signálov, že nie ste (celkom) cis      https://www.thebuzz.com/10signalovzenie… Bumblefootandspoons      https://www.bumblefootandspoons.tumblr.com

	Drekova hra      https://www.drekovahra/login

	Tričká Drekova hra nesmie skončiť      https://www.spreadshirt.co.uk/DrekovaHraNesmie…

	Cormoran Strike Jonny Rokeby – vyhľadávanie cez Google 

	Cormoran Strike noha – vyhľadávanie cez Google

	 Cormoran Strike – vyhľadávanie cez Google

	Otherkin World      https://www.otherkinworld/ghostkin/fanfic…

	Tribulationem et Dolorum      https://www.tribulationemetdolorum/forum…

	Comic Con 2015      https://animecons.com/events/info/15951/mcm.

	Twitter Wally Cardew (@Ten_Wally_Cardew) 

	Twitter Anómia (@AnómiaMajsterHry)

	 

	Strike so zdvihnutým obočím položil mobil vedľa zakrvavenej vreckovky a vyrazil na námestie Tuesday Market Place. Rana nad ľavým okom ho ešte stále štípala.

	Veľké námestie, na ktoré vošiel o pár minút neskôr, zo všetkých strán lemovali pekné budovy vrátane bánk a hotelov. Dnes sa nekonal trh a priestor zapĺňali zaparkované autá. Krčma Maids Head v nízkej budove z tmavých tehál stála hneď vedľa väčšej a veľkolepejšej Duke’s Head.

	Strike zaparkoval, naslinil starcovu vreckovku a utrel si z tváre všetky stopy krvi, ktorej tam bolo prekvapivo veľa. Keď sa očistil, vzal fascikel a vystúpil z auta, tentoraz bez paličky.

	V krčme nebolo veľa ľudí a rýchly pohľad Strikeovi prezradil, že Kea tam nie je.

	Dúfam, že si len na toalete.

	„Och, to vyzerá hrozne,“ zhodnotila barmanka s pohľadom upretým na Strikeovo čelo, keď sa pri ňom pristavila, aby si mohol objednať. „Čo sa vám stalo?“

	„Nehoda,“ utrúsil namrzene Strike.

	Kúpil si nealkoholické pivo. Keď sa odvrátil od baru a chcel pohľadať voľný stôl, do krčmy vošla Kea. Kráčala pomaly a opierala sa o skladaciu paličku podobnú tej, čo Strike nechal v aute. Na sebe mala svetloružovú mikinu, rovnaké tepláky a biele tenisky. Vlasy si zviazala do chvosta. Aj nenalíčená a bez filtrov to bola nádherná mladá žena. Keď zbadala priblížujúceho sa Strikea, zatvárila sa znepokojene. Pohľad jej padol na fascikel v jeho ruke.

	„Kea?“

	„Áno,“ prisvedčila takým istým šeptom, akým sa s ním zhovárala cez telefón.

	„Je od vás milé, že ste sa so mnou stretli. Vážim si to a viem, že Josh tiež,“ povedal Strike. „Môžem vám niečo objednať?“

	„Nie,“ odvetila slabo. „Teraz by som v sebe nič neudržala.“ Strike usúdil, že bude najlepšie, ak na to nezareaguje.

	„Sadneme si?“

	Odstúpil, aby mohla prejsť, no ona rovnakým dýchavičným hlasom povedala: „Radšej choďte prvý. Ja som hrozne pomalá.“

	Strike teda odniesol fascikel aj pivo k najbližšiemu stolu pre dvoch a Kea pomaly kráčala za ním, sťažka sa opierajúc o paličku. Ak aj preháňala vážnosť svojho stavu, rovnako postupoval aj on u jej matky. S neutrálnym výrazom teda čakal, kým sa opatrne usadila na miesto oproti nemu.

	Z Keiných vlastných vyjadrení o predchádzajúcich siedmich rokoch sa dozvedel, že má dvadsaťpäť, jej vzťah s Joshom Blayom trval osemnásť mesiacov a vydržal, aj keď Josha vyhodili zo St Martin’s, no skončil sa, keď Josh začal chodiť s Edie. Krátko po stroskotaní vzťahu Kea na rok prerušila štúdium pre zlý zdravotný stav. Väčšinu roka strávila u matky, no súdiac podľa príspevkov na Instagrame, často cestovala do Londýna a občas celé týždne prespávala na pohovkách u kamarátov študentov. Po roku sa vrátila do školy, no po Vianociach o dva roky neskôr štúdium nadobro zanechala, znova s odvolaním sa na zlý zdravotný stav.

	Strikeovi pripadala neuveriteľne mladá. Tento dojem ešte umocňovala jej dokonalá pleť a svetloružová mikina, ktorá vyzerala trocha ako vrchný diel pyžama. A predsa mu niečím pripomínala Charlotte. V jej správaní bol náznak výzvy. Mal pocit, že aj keby nečítal jej príspevky na Twitteri, hneď by vedel, že pod nánosom mäkkosti sa ukrýva oceľ.

	„Vďaka, že ste sa so mnou stretli, Kea,“ zopakoval. „Vážim si to.“

	„Och, nie,“ vyhŕkla, keď zbadala ranu na jeho sluche. „Bol to Ozzy?“

	„Ak je Ozzy veľký biely dravec, tak potom áno,“ odvetil Strike.

	„Je mi to ľúto,“ povedala so smutným úsmevom Kea. „Moja mama sa k tomu vtákovi správa totálne hlúpo. Nedáva mu žiadne hranice. Vidíte?“

	Vystrela mäkkú bielu ruku. Pri palci bolo jasne vidieť tenkú vyvýšenú ružovú jazvu.

	„To bol Ozzy. A tu mám ďalšiu.“ Ukázala Strikeovi dlaň, ktorá bola podobne zjazvená. „Aj tuto vzadu.“ Ukázala si na ľavé ucho.

	„Aha. Myslel som, že si za to môžem sám, lebo som chlap.“

	„Uhm, nie, Ozzy je skrátka večne mrzutá potvora. Kakadu biely, predovšetkým samec, vie byť náročný. Musíte vedieť, ako s nimi zaobchádzať…“

	Hlas jej zoslabol.

	„Čo je vnútri?“ opýtala sa znepokojene s pohľadom upretým na kartónový fascikel, ktorý Strike položil na stôl medzi nich. „Tie veci, na ktoré sa mám pozrieť?“

	„Presne tak,“ prisvedčil Strike a odchlipol si z piva. „Môžem si písať poznámky?“

	„Asi áno,“ súhlasila. Strike vytiahol zápisník.

	„Stretli ste sa s Joshom?“ opýtala sa obozretne.

	„Zatiaľ nie,“ odvetil Strike. „Ešte na tom nie je tak dobre.“

	V Keiných krásnych hnedých očiach farby starého brandy sa ihneď zaleskli slzy.

	„Nie je to pravda, však? Že je ochrnutý? Píše sa to na internete. Nie je to pravda, však?“

	„Obávam sa, že áno,“ povedal Strike.

	„Ach,“ vydýchla Kea.

	Zalapala po dychu a potom začala ticho vzlykať do dlaní. Strike kútikom oka postrehol, že ľudia pri bare ich pozorujú. Možno pôsobil ako zlý otčim. Kei bolo zjavne úplne jedno, kto ju vidí plakať. Ani Charlotte neprekážali svedkovia. Slzy, krik, vyhrážky, že vyskočí z vysokej budovy: to všetko znášal pred priateľmi a občas aj pred náhodnými okoloidúcimi.

	„P-prepáčte,“ zašepkala Kea a chrbtom ruky si utrela oči.

	„To nič,“ povedal Strike. „Takže…“ Otvoril fascikel.

	„… ako isto viete, najali ma, aby som zistil, kto je Anómia. Čo si o tom myslíte vy?“

	„Koho zaujíma, čo si myslím?“ povedala beznádejne Kea.

	„Mňa áno,“ povedal celkom prívetivo Strike. „Preto sa pýtam.“ Chrbtom ruky si utrela oči. „Josh by nechcel, aby som vám to povedala.“

	„Som si istý, že áno,“ naliehal Strike.

	„Ľudia ma obvinia, že sledujem vlastné ciele.“

	„Prečo si to myslíte?“

	„Všetci ma vždy o-obviňujú, že sledujem vlastné ciele.“

	„Ak špekulovať o totožnosti Anómie znamená, že sledujete vlastné ciele, tak potom celá fanúšikovská základňa…“

	„Ja nie som fanúšička,“ namietla Kea a jej hnev sa zjavil z ničoho nič ako had. „V skutočnosti som jedna z tvorkýň.“

	Phillip Ormond zamračene sedel oproti nemu a tvrdil niečo podobné, ale pri Ormondovi detektív vedel, že je to lož. V Keinom prípade si nebol celkom istý.

	„Ukradla mi nápady,“ vyhlásila Kea opäť zlomeným šeptom. „Fakt, že je mŕtva, na tom nič nemení. Vzala moje nápady a predstierala, že patria jej. Josh to predo mnou v podstate priznal.“

	„Naozaj?“ zatiahol Strike. „Kedy to bolo?“

	Kea zažmurkala. Na dlhých mihalniciach sa jej ligotali slzy.

	„Neviem, či by chcel, aby som vám to prezradila.“

	„Chce, aby ste mi povedali všetko,“ vyhlásil rozhodne Strike.

	„Okej, takže… vravel… vravel vám, že sme spolu znova začali chodiť?“

	„V novembri dvetisíctrinásť?“ Strike sa tváril bezvýrazne, no myseľ mu rýchlo pracovala. Otvoril fascikel. Už predtým si všimol šesťmesačné obdobie medzi novembrom 2013 a májom 2014, v ktorom bola Kea v príspevkoch na sociálnych sieťach zrazu nezvyčajne veselá, no potom ju znova pohltila zlosť a upadla do ešte väčšieho zúfalstva ako predtým.

	„Vravel vám to?“ začudovala sa Kea a Strike videl, ako sa jej na tvári mihla nádej.

	„Nie,“ odvetil Strike a vytiahol dôkazy z fascikla, ktorý zostavila Robin, „ale približne vtedy ste si deaktivovali kanál na YouTube, však? A na Twitteri ste písali, že ste šťastná… Hej,“ zamrmlal, preletel niekoľko strán zvýraznených tweetov a potom ich obrátil tak, aby si ich mohla prečítať aj Kea.

	 

	Kea Nivenová @faktBielaPanna

	Zobudila som sa s čudným pocitom. Potom som si uvedomila, že som… šťastná?

	 

	Kea Nivenová @faktBielaPanna

	Posielam veľa lásky vám všetkým, čo teraz trpíte. Bola som pripravená sa zabiť. Božemôj, prišla by som naozaj o veľa.

	 

	Na druhej strane bola séria tweetov z obdobia po šiestich mesiacoch, keď jej príspevky ako olejová škvrna znova zakryl starý tón urazenosti a pasívnej agresie.

	 

	Kea Nivenová @faktBielaPanna

	Ak vieš, že niekto je krehký, a aj tak ho pustíš, tak potom áno, je len a len tvoja vina, ak sa rozbije.

	 

	Kea Nivenová @faktBielaPanna

	Ak sa jedného dňa zobudíš a zistíš, že ja nie, je to okej. Obaja budeme tam, kde máme byť.

	 

	„Tieto tweety sú z obdobia, keď ste znova začali chodiť s Joshom?“ opýtal sa Strike.

	Kea prikývla. V očiach sa jej jagali slzy. Posunula stránky späť ku Strikeovi.

	„Ako vám to pomôže zistiť, kto je Anómia?“

	„Skrátka nás zaujalo, že v tom období ste Edie kritizovali oveľa menej, zatiaľ čo útoky zo strany Anómie neustali.“

	„Zrejme preto, lebo ja nie som Anómia,“ zašepkala Kea. „Naozaj. Neviem programovať. Keby som mala vytvoriť tú hru, netušila by som, kde začať.“

	„Ale hrali ste ju, však?“ opýtal sa Strike.

	„Nie, prečo by som to robila? Čo myslíte, ako sa cítim, keď vidím toľkých ľudí nadšených z mojich nápadov? Všimli ste si tamto nad jedným z okien srdce?“ Ukázala von na námestie. „Na dome číslo šestnásť?“

	„Nie,“ odvetil Strike.

	„Okej, v šestnástom storočí tam upálili čarodejnicu…“ Kea Strikeovi vyrozprávala príbeh o Margaret Readovej, ktorej z horiacej hrude vyskočilo srdce, a on neúprimne súhlasil, že by to mohla byť inšpirácia pre postavu Srdca.

	„Však?“ zatiahla Kea. „Srdco je dokonca čierny, akoby bol spálený!“

	„Takže keď sa vrátime k tým šiestim mesiacom, keď ste znova začali chodiť s Joshom… Prestali ste verejne hovoriť, že vás Edie okradla, lebo vás o to požiadal Josh?“

	„Áno,“ zamrmlala Kea. „Nechcel, aby sa dozvedela, že sme sa k sebe vrátili, lebo vedel, že by jej preskočilo, a pritom s ňou musel spolupracovať na tom seriáli. Bola hrozne labilná a tak trocha tyranka. Bola od neho oveľa staršia. Podľa mňa sa jej Josh bál. Takže sme sa stretávali potajomky, aby sa o tom nikto nedozvedel. Nepovedala som to ani mame, lebo som vedela, že by sa hnevala. Mama obviňuje Josha z mojej choroby, ale nie je to len jeho vina. Príznaky som mala dávno pred tým, ako sme sa spoznali. Stres mi však určite neprospel,“ dodala šeptom.

	Vtom sa načiahla a zachytila okraja stola.

	„Prepáčte,“ zhíkla. „Mávam strašné závraty. Všetko sa so mnou krúti.“

	Zatvorila oči a dlhé mihalnice jej spočinuli na lícach. Strike sa napil piva. Kea znova otvorila oči.

	„Prepáčte,“ zopakovala šeptom.

	„Môžeme pokračovať?“ opýtal sa Strike.

	„Uhm… áno. Už to nepotrvá dlho, však?“

	„Nie,“ zaklamal Strike. „Takže keď ste spolu začali chodiť druhý raz, Josh priznal, že Edie prezradil vaše nápady, však?“

	„Áno,“ prisvedčila Kea. „Povedal, že v ten deň na cintoríne jej pravdepodobne porozprával ten príbeh o Margaret Readovej, pričom ona tvrdila, že jej to všetko napadlo len tak. Priznal tiež, že pri Strake sa inšpirovali tým, čo som mu prezradila o rozprávajúcich vtákoch, a postavu Dreka s veľkým zobákom prevzali priamo z jedného z mojich obrázkov.“

	„Ktorý jej ukázal?“

	„Uhm… nie, myslím, že jej ho len opísal,“ povedala Kea, „ale súhlasil, že môj obrázok a spôsob, akým nakreslila Dreka ona, boli v podstate rovnaké. V tom čase na tom už obaja zarábali veľa peňazí a on ju nechcel rozrušiť. Bola od neho o päť rokov staršia,“ zdôraznila Kea, „a hrozne ho kontrolovala. V jednej chvíli mi v podstate sľúbil, že ma uvedie v titulkoch. A potom zinscenovala ten takzvaný pokus o samovraždu,“ uzavrela trpko. Ešte stále sa držala stola, akoby hrozilo, že sa skrátka zošmykne na dlážku.

	„Josh mi oznámil, že si musíme dať prestávku, lebo sa bojí, čo by urobila, keby sa o nás dozvedela.

	Bola neskutočne manipulatívna. To si neviete predstaviť. Celá tá jej samovražda bola totálna fraška. Množstvo ľudí vedelo, že na nej niečo nesedí.“

	„Prečo ste po druhom rozchode všetkým neprezradili, že ste spolu znova chodili?“ chcel vedieť Strike. Nešlo mu to do hlavy, lebo Kea by tým nepochybne dosiahla hneď dva ciele: potrestala by Edie Ledwellovú a pridala si na dôveryhodnosti.

	„Lebo Josh povedal… povedal, že medzi nami ešte nie je koniec. Chcel len, aby sme si dali prestávku, lebo potreboval, aby bola šťastná, kým riešil seriál, prácu a všetko ostatné, a tak som, uhm… a tak som mlčala.“

	„Nepožiadal vás, aby ste ju prestali kritizovať?“

	„Nie. Sľúbila som, že neprezradím, že sme spolu znova chodili, ale nemienila som predstierať, že mi neukradla nápady, lebo ich ukradla,“ vyštekla zúrivo. Jednou rukou ešte stále stískala roh stola a druhou si teraz pomasírovala hruď. „Bože,“ zastonala slabším hlasom. „Prepáčte. Tachykardia. Uhm… možno budeme musieť pokračovať neskôr… ach, jaj.“

	Opäť zatvorila oči. Strike si znova odpil z piva. Kea sa niekoľkokrát pomaly nadýchla, pomasírovala si hrudník, a napokon otvorila oči.

	„V pohode?“ opýtal sa Strike.

	„Uhm… Nie som si istá… Myslím, že áno,“ zašepkala s rukou pritisnutou na hrudi.

	„Opýtam sa ešte raz: Nikdy ste nehrali tú hru?“ Pokrútila hlavou.

	„Pokúšali ste sa do nej niekedy dostať, prihlásiť?“

	„Nie,“ odvetila.

	„Ale máte vlastnú teóriu o tom, kto je Anómia? Lebo ak áno, viem, že Josh by chcel, aby ste mi ju prezradili.“

	Kea sa ešte niekoľkokrát pomaly zhlboka nadýchla. „Dobre,“ povedala napokon. „Podľa mňa je Anómia chlapík menom Preston Pierce.“

	„A prečo si to myslíte?“

	„Uhm… no… nenávidí Josha. Keď sa Josh presťahoval do North Grove, chodievala som tam za ním a, uhm, Pez – tak ho všetci volali – Josha vždy zhadzoval a uštipačne komentoval jeho diela aj názory. Skrátka si z neho neustále uťahoval. Podľa mňa sa mu nepáčilo, že tam prišiel iný pekný chlap, lebo Pez preťahoval toľko študentiek, koľko vládal, a myslím, že Josha vnímal ako konkurenta. Ale Josh – Josh má rád každého,“ pokračovala. „Mal rád aj Peza. Vždy vravieval, že sa len zabáva, lebo Josh – nevidí zlo.“

	„Zlo je silné slovo,“ podotkol Strike, nespúšťajúc z nej zrak.

	„Neviem to vysvetliť.“ Kea si už prestala masírovať srdce, ale ešte stále sa držala stola. „Keby ste tam boli, chápali by ste to. Na tom umeleckom kolektíve a ľuďoch, čo tam bývali, bolo niečo čudné. Na všetkých bolo niečo divné. V podstate je mi jedno, ako ľudia žijú, ako sa identifikujú, a tak ďalej – ani mňa nezaujímajú veci ako svadba, deti, úspech, kariérny postup a podobne –, ale na tom mieste som cítila, že niečo nie je, ako má byť. Som empat, som naozaj citlivá na atmosféru. Mimochodom, nie som jediná. Rozprávala som sa aj s niekým iným, kto súhlasil, že je to zvláštne miesto. Nechcela som, aby tam Josh býval, mala som z toho nepríjemný pocit. Josh však potreboval niečo lacné, lebo ho vyhodili zo St. Martin’s, a viem si predstaviť, že ona presne vedela, ako to využiť.“

	„Kto bol ten druhý človek, podľa ktorého bol North Grove čudný?“

	„Neviem si spomenúť na meno,“ odvetila Kea po krátkom zaváhaní.

	„Bol to niekto, kto tam býval alebo tam chodil na kurz?“

	„Neviem, kto to bol – raz stál pred budovou a dali sme sa do reči, to je všetko.“

	„Máte aj iný dôvod, prečo si myslíte, že Preston Pierce je Anómia?“

	„Hm, no, je digitálny umelec, nie? A vie programovať, takže určite mohol vytvoriť tú hru. A hrozne mu závidel ten seriál, hlavne keď si začal získavať pozornosť. Ale, uhm, istá som si bola až vtedy, keď mi Anómia poslal súkromnú správu cez Twitter.“

	Kea sa odmlčala, akoby chcela, aby ju povzbudil.

	„Pokračujte,“ vyzval ju Strike.

	„Anómia začal niečím ako: ‚Toto nie je žiadny slizký baliaci trik‘ a dodal, že Josh sa ku mne zachoval hrozne a že verí mojim tvrdeniam. Odpísala som: ,Uhm, vďaka‘ alebo také niečo a on pokračoval: ,Pôsobíš tam trocha agresívne, ale zrejme je to pochopiteľné.‘“

	„Podľa Anómie ste boli príliš agresívna?“

	„Smiešne, však?“ prehodila Kea. „Nenávidel ju rovnako ako ja – teda, chápal, že je falošná a trepe nezmysly. Odpísala som: ‚Len som sa postavila za svoje práva‘ alebo také niečo. Niekoľko hodín nereagoval. Pamätám si to, lebo keď sa vrátil, ospravedlnil sa a dodal, že viezol kamaráta k veterinárovi, lebo jeho mačka ochorela.“

	Strike si to zapísal.

	„Ešte niečo?“

	„Hej, potom to začalo byť čudné.“

	„Ako to myslíte?“

	„Uhm, no, napísala som, že dúfam, že mačka je okej, ale dodala som, že mačky nemám rada, lebo ohrozujú vtáky. A on odpísal: ‚Koho trápia nejaké vtáky?‘ A ja na to: ‚Mňa áno, moja mama ich chová a ja som s nimi vyrastala.‘ A on na to: ‚Vlastne hej, aj ja ich mám rád. Chovám papagája.‘ Pomyslela som si, že si zo mňa uťahuje,“ pokračovala Kea. „Potom začal mať všelijaké narážky a sľúbil, že ak mu pošlem nahé fotky, ešte viac rozšíri môj príbeh. Odpísala som: ‚Nepošlem ti fotky, veď neviem, kto si.‘ A on na to: ‚V skutočnosti sme sa už stretli.‘“

	„V skutočnosti sme sa už stretli?“ zopakoval Strike.

	„Áno,“ prisvedčila Kea. „Myslela som, že je to hlúposť, rovnako ako ten jeho papagáj. Myslela som, že skrátka napíše čokoľvek, len aby ma zaujal. Napísala som mu niečo v tom zmysle a on na mňa totálne vyletel. Vyhlásil, že len provokujem, a ja som ho nakoniec zablokovala.“

	„Môžem sa na ten rozhovor pozrieť?“ opýtal sa Strike a rýchlo si zapisoval všetko, čo mu práve povedala. „Uložili ste si ho?“

	„Nie,“ odvetila Kea, „lebo som ho zablokovala. Už sa nedá pozrieť. Keď som mu napísala, aby mi dal pokoj, na Twitteri napísal: ‚Zažaluj ju alebo sklapni, už nás začínaš nudiť‘ a všetci jeho fanúšikovia to zobrali ako signál, aby mi začali písať, že som… odporná štetka a klamárka.“

	„Kedy ste si to spojili s Prestonom Pierceom?“

	„Len čo som zablokovala Anómiu. Skrátka mi to docvaklo. Všetko do seba zapadalo. Manželia, čo vedú umelecký kolektív, majú mačku. Je hrozne stará a má len jedno oko. Určite práve ona musela ísť k veterinárovi. A, uhm,“ pokračovala Kea a do tváre jej vošla farba, „Pez sa ma snažil dostať do postele, keď sme sa s Joshom rozišli. Prišla som si do North Grove po nejaké veci, čo som tam nechala, a Pez mi prezradil, že Josh a Edie sú spolu v Joshovej izbe. Rozrušilo ma to a on ma vzal do svojej izby, kde mi začal dávať návrhy. Takže, uhm, zrejme som ho odmietla dvakrát, a preto je ako Anómia taký hnusný.“ Strike si dopísal poznámky.

	„Okej, to všetko je nesmierne užitočné. Poznali ste aj ďalších ľudí, čo sa podieľali na Atramentovočiernom srdci?“

	„Uhm… Seba Montgomeryho, ale nezostali sme v kontakte. A zopár Joshových spolužiakov. To je všetko, naozaj.“

	„Bol jedným z tých spolužiakov Wally Cardew?“

	„Áno… Už končíme?“

	„Už toho nezostalo veľa,“ odvetil Strike. „Naozaj si nedáte nejaké nealko? Možno by vám pomohlo zmierniť závrat.“

	„Áno,“ povedala Kea. „Áno, možno je to dobrý nápad. Môžem poprosiť kolu?“

	Strike už raz odišiel podozrivej po jedlo a nápoj, a kým sa vrátil, utiekla, ale v Keinom prípade sa toho neobával. A naozaj, keď sa vrátil, ešte stále sa pevne držala stola. Trocha rozochvene mu poďakovala za kolu a napila sa.

	„Naozaj ste nám nesmierne pomohli, Kea,“ povedal Strike. „Už len zopár vecí… Čo viete o Pere spravodlivosti?“

	„Um… takmer nič.“

	„Zaujíma ma to, lebo s autorom ste boli dosť často v kontakte.“ Strike vybral z fascikla ďalšie vytlačené stránky a podal jej ich.

	V skutočnosti Kea zdieľala každý jeden blog Pera spravodlivosti. Strike sledoval jej výraz, keď si spätne čítala, čo napísala v reakcii na kritické príspevky Pera spravodlivosti týkajúce sa Atramentovočierneho srdca.

	 

	Pero spravodlivosti @peroskrátkapíše

	 

	Áno, čiernobiela estetika je skvelá, ale čo keď čierna = zlá a biela = najžiadanejšia?

	 

	Môj pohľad na problematické farby Srdca a BielejPanny www.PeroSpravodlivosti/PolitikaFarieb…

	9.38 hod. 28. februára 2012

	 

	Kea Nivenová @faktBielaPanna 

	odpovedáte používateľovi @peroskrátkapíše

	Je mi zle z toho, ako tá suka prekrútila moje myšlienky, až vznikol tento rasistický odpad.

	 

	Kea so strnulým výrazom prelistovala stránky.

	 

	Pero spravodlivosti @peroskrátkapíše

	 

	Nevinné žartíky o lumbricus terrestris alebo výsmech z genderfluidity?

	 

	Môj pohľad na transfóbny podtext pri postave Červa. www.PeroSpravodlivosti/PrečoJeČerv…

	11.02      18. novembra 2012

	 

	Kea Nivenová @faktBielaPanna 

	odpovedáte používateľovi @peroskrátkapíše

	Chcem len, aby bolo jasné, že mi ukradla takmer všetko, ale Červa NIE. Červ je jej nápad a odhaľuje jej ozajstný nanič charakter.

	 

	Príspevok Pera spravodlivosti, na ktorý Kea odpovedala s najväčším hnevom, súvisel s údajne ableistickým podtónom Atramentovočierneho srdca. Strike vytlačil všetky Keine odpovede tým, čo sa vysmievali myšlienke, že seriál útočí na ľudí so zdravotným postihnutím.

	 

	Kea Nivenová @faktBielaPanna

	odpovedáte používateľovi @SpinkyDan @peroskrátkapíše 

	Ableistické sračky ako #AtramentovočierneSrdce posilňujú samovražedné myšlienky u zdravotne postihnutých.

	 

	Zozo @srdiečko28

	odpovedáte používateľovi @faktBielaPanna @SpinkyDan @peroskrátkapíše

	Súhlasím , že vysmievať sa z depresie nie je okej , ale aj Edie v minulosti hovorila o svojich samovraždných sklonoch

	 

	 

	Kea Niveová @faktBielaPanna @srdiečko28 @SpinkyDan @peroskrátkapíše

	Keby sa teraz zabila, veľa postihnutých ľudí by sa cítilo oveľa lepšie.

	 

	 

	Kea vrátila Strikeovi hárky papiera.

	„Čo chcete?“ vyštekla chladne. „Aby som povedala, že je mi to ľúto, lebo je mŕtva? Stojím si za každým slovom.“

	Strike mlčal.

	„Je okej nebyť smutný, keď zomrie niekto zlý,“ pokračovala Kea a hruď sa jej zrazu zdvihla. Strike bol presvedčený, že je to ozajstný cit. „Je okej tešiť sa, keď zomrie niekto hrozný. Nebudem sa tváriť, že je mi to ľúto. Doslova mi zničila celý život. Už ma fakt nebaví mať pocit viny. A Josha kvôli nej dobodali.“

	„Ako to myslíte, že ho dobodali kvôli nej?“

	„Neexistuje, že ten, kto to urobil, chcel ublížiť Joshovi. Niekto sa rozhodol, že ju zlikviduje, a on bol náhodou pri tom, takže musel zaútočiť aj naňho.“

	„Prečo si to myslíte?“

	„Lebo… lebo k Joshovi nikto necíti nenávisť. Každý vie, že práve ona celý čas všetko riadila a robila všetky tie sračky.“

	„Aké sračky?“

	„No – narážam na to – na to všetko.“ Kea ukázala prstom na svoje odpovede na blogy Pera spravodlivosti, akoby nemohla uveriť, ako môže byť Strike taký tupý. „Bola to fakt odporná ľudská bytosť.“

	„Myslíte, že Edie zabil niekto, kto nemal rád ten seriál?“

	„Nejde o samotný seriál, ale o to, čo znamená,“ vyhlásila Kea.

	„A kto rozhoduje o tom, čo znamená?“ Kea sa zadýchane zasmiala.

	„Božemôj – žeby každý?“

	„Viete, kto píše blog Pero spravodlivosti?“

	„Myslela som, že sa snažíte zistiť, kto je Anómia.“

	„Snažím, ale je možné, že za oboma účtami stojí tá istá osoba.“

	„Nie, neviem, kto to je.“

	„Kontaktoval vás niekto z Pera spravodlivosti aj súkromne?“

	„Nie. Prečo by to robil?“

	„Okej,“ povedal Strike, vložil tweety naspäť do fascikla a namiesto nich vytiahol posledné dve strany. „Len si chcem niečo vyjasniť: Posledný rok ste sa domnievali, že s Joshom ste si dali len prestávku, nie že ste sa definitívne rozišli?“

	„No – možno – neviem,“ vyjachtala rozochvene Kea. „Už musím ísť.

	Naozaj už musím ísť.“

	„Stretávali ste sa počas tohto obdobia ako priatelia?“

	„Párkrát sme na seba natrafili…“

	„Ako často ste sa rozprávali?“

	„Neviem… uhm… občas? Čo to má spoločné s Anómiou?“

	„Josh vám volal večer pred tým, ako sa mal s Edie stretnúť na cintoríne, však?“

	„Kto vám to povedal, polícia?“

	„Nie, vaša mama.“ Kea civela na Strikea.

	„Skvelé,“ povedala vysokým hlasom. „Vďaka, mami. Fíha. Fakt skvelé.“

	„Fakt, že vám zavolal, predsa nie je až taký podstatný, alebo áno?“ opýtal sa Strike a pozorne ju sledoval.

	„Nie,“ odvetila vzdorovito, „ale ak chcete vedieť, či mi povedal, že sa s ňou stretne na cintoríne, bol opitý a ja som nepočula, čo hovorí. Okej? A ako vám už určite prezradila moja úžasná matka, v deň, keď sa to stalo, som bola v Londýne, ale keď ich dobodali, sedela som v metre a polícia si to overila. Zachytila ma kamera. Okej?“

	„Okej,“ odvetil Strike. „No, mám ešte poslednú…“

	„Mám toho dosť,“ vyhlásila Kea a začala sa obzerať po svojej paličke.

	„Už musím ísť.“

	„Toto určite budete chcieť vysvetliť, Kea,“ zadržal ju Strike, „skôr než to odovzdám polícii.“

	Pri tých slovách stuhla. Strike k nej posunul predposledný hárok papiera.

	 

	Tento tweet bol vymazaný 

	Tento tweet bol vymazaný 

	Tento tweet bol vymazaný

	Wally Cardew @Ten_Wally_Cardew 

	odpovedáte používateľovi @faktBielaPanna

	 

	Vymaž to preboha!

	 

	12.39      12. februára 2015

	 

	Tento tweet bol vymazaný

	 

	Wally Cardew @Ten_Wally_Cardew 

	odpovedáte používateľovi @faktBielaPanna

	 

	Lebo existujú aj lepšie spôsoby.

	 

	12.42      12. februára 2015

	 

	Julius @ja_som_evola

	odpovedáte používateľovi @faktBielaPanna

	 

	Tá psycho suka sa pripravuje na to, že ich zabije.

	 

	12.45      12. februára 2015

	 

	 

	Kea potisla papier naspäť ku Strikeovi, akoby ju mohol uhryznúť.

	„Čo bolo vo všetkých tých vymazaných tweetoch?“

	„Nepamätám sa. Bola som opitá.“

	„Všetky boli napísané v skorých ranných hodinách v deň útoku na Josha a Edie, však?“

	Kea neodpovedala. Prvýkrát počas rozhovoru vyzerala, akoby mala skutočne omdlieť. Bola bledá a dýchala plytko.

	„Ten Julius si vaše tweety zjavne vysvetlil ako vyhrážky.“

	„Uhm, no, keďže je jedným z tých chlapov, čo mi ustavične vypisujú, že som kurva a mám sa zabiť, uhm, je mi vlastne jedno, čo si myslí.“

	„Wally Cardew vám radí, akoby vás poznal.“

	„Ľudia na Twitteri si navzájom neustále hovoria, čo majú robiť.“ Strike bez slova podal Kei posledný hárok papiera.

	Ešte v roku 2010 sa na účte Lyžičiarka Kea @niesompapagáj objavilo čiernobiele selfíčko bez popiskov, na ktorom bola zjavne mladšia Kea, ktorá sa usmievala do objektívu z postele, zakrútená do prikrývky, pod ktorou bola očividne nahá. Muž vedľa nej ležal na bruchu s tvárou odvrátenou od objektívu a pravdepodobne spal. Dlhé svetlé vlasy mal rozprestreté na vankúši.

	 

	Pod fotkou bola odpoveď.

	 

	Wally C @walCard3w

	odpovedáte používateľovi @niesompapagáj

	Vyzeráš skvele.

	 

	Lyžičiarka Kea @niesompapagáj 

	odpovedáte používateľovi @WalCard3w 

	Aj ty ♥

	 

	Úplne poslednou vecou na stránke bol Kein blog na tumblr tiež z roku 2010.

	 

	Všetci moji priatelia mi hovoria, že „sex s jeho najlepším kamarátom nie je odpoveď“, a ja im na to vravím, že „vždy závisí od otázky“.

	„Sú to vaše staré účty na Twitteri, ktoré ste používali ešte pred vznikom Atramentovočierneho srdca, však?“ povedal Strike. „A nepopierate, že je to váš blog na tumblr?“

	Kea bola biela ako krieda, ale mlčala.

	„Neviem, či ešte s Cardewom udržiavate sexuálny vzťah alebo ste len priatelia,“ pokračoval Strike, vložil posledné dve strany naspäť do fascikla a zatvoril ho, „ale ak po našom rozhovore uvažujete, že sa s ním skontaktujete, existujú tri veľmi dobré dôvody, prečo by ste to nemali robiť.

	Po prvé, ten krátky rozhovor na Twitteri niekoľko hodín pred Edinou vraždou bude pôsobiť ešte usvedčujúcejšie, ak sa bude zdať, že vy dvaja ste sa spolčili.“

	„Nemohla som – som na zázname, sedím v metre. Nikdy som…“

	„Po druhé, Josh Blay leží ochrnutý v nemocnici. Ak vám na ňom aspoň trocha záleží…“

	Kea sa nahlas rozplakala. Teraz na nich civelo ešte viac ľudí. Strike si ich nevšímal.

	„Ako hovorím, ak vám na Joshovi aspoň trocha záleží, nebudete zasahovať do vyšetrovania, v ktorom pokračujem aj na jeho žiadosť.

	A po tretie,“ uzavrel Strike, „o Wallyho Cardewa sa už teraz zaujímajú ľudia oveľa desivejší ako ja. Ak máte aspoň trocha rozumu, ihneď sa s ním prestanete stýkať.“

	Kea sa vzlykajúc pozviechala na nohy. Von vyšla oveľa rýchlejšie, ako vošla, no aj teraz s pomocou paličky. Strike na sebe cítil obviňujúce pohľady zamestnancov krčmy aj zákazníkov. Hodil do seba zvyšok piva, vstal a zamieril na záchod. Cestou sa mračil na obzvlášť vytrvalých zvedavcov, čím si zabezpečil, že keď sa znova objavil, nikto už nemal chuť nadviazať s ním očný kontakt.

	Ó, láska, láska mocnejšia než nenávisť, 

	trvácnejšia a plná umenia;

	úžasná láska, vráť sa, vráť sa, vráť. 

	Rozjasni plameň, ktorý musí vytrvať.

	Christina  Rossetti

	Čo by povedala Sapfó, keby ju 

	jej skok nezabil, ale uzdravil

	 

	 

	Robin, momentálne v tmavej parochni a okuliaroch bez dioptrií, už takmer hodinu čakala na Harley Street, kým Gus Upcott vyjde od svojej nepochybne horibilne predraženej dermatologičky. O jednej sa napokon objavil a vykročil po ulici. Robin čakala, že sa vráti na stanicu metra, ale namiesto toho sa šuchtal po ulici a neurčito sa obzeral, akoby uvažoval, kde by si mohol dať niečo na obed.

	Gus bol vysoký, zhrbený a chudý. Pravé plece mal nižšie ako ľavé: nadol ho ťahala váha prevesenej tašky, v ktorej možno niesol notebook. Po Anómii nebolo predpoludním v hre ani stopy. O moderátorské povinnosti sa delili Zloduch1 a Vilepechora.

	Gus minul viacero podnikov, ktoré by sa podľa Robin mladému mužovi mohli pozdávať, no o päť minút napokon vošiel do viedenskej reštaurácie Fischer’s, ktorá pôsobila tradičným a luxusným dojmom. Robin sa domnievala, že mladík so žihľavkou si ju zvolil pre jej slabo osvetlený interiér. 

	Dopriala Gusovi čas, aby sa stihol usadiť, vošla za ním a ocitla sa v preplnenej reštaurácii s nikotínovohnedými stenami, zrkadlovými panelmi a maľbami z tridsiatych rokov. Gus sedel na koženej lavici vo vzdialenom kúte, takže bolo fyzicky nemožné nenápadne prejsť poza neho a mrknúť na obrazovku notebooku, ktorý už stihol otvoriť. Robin sledovala, ako si nasadil slúchadlá a začal ťukať s výrazom totálneho sústredenia na tvári, ktorej nerovný povrch ešte zvýrazňovala sklená nástenná lampa vedľa neho. Zatiaľ čo Seb Montgomery vôbec nezodpovedal typickej predstave o internetovom trollovi, Gus (ktorého bolo Robin naozaj ľúto) so svojím azda len dočasným znetvorením a nesmelým vystupovaním, ju spĺňal dokonale. 

	Čašník odprevadil Robin k stolu na druhom konci miestnosti, ale keď opatrne zmenila uhol stoličky, podarilo sa jej udržať Gusa pod dohľadom. Objednala si kávu, sklopila zrak na iPad a zistila, že Zloduch1 aj Vilepechora sa počas jej prechádzky z Harley Street odhlásili a vystriedali  ich Srdcovka a BielaPanna.

	Robin bola v hre sotva minútu, keď jej zavolal Strike.

	„Môžeš hovoriť?“

	„Môžem. Som v reštaurácii a sledujem Gusa Upcotta. Kde si ty?“

	„Sedím v aute. Práve som sa rozlúčil s Keou. Nejaké stopy po Anómii?“

	„Nie. Aká bola Kea?“

	„Veľmi zaujímavá. Domnieva sa, že Anómia je Pez Pierce.“

	„Naozaj? Prečo?“

	Strike jej vysvetlil Keine dôvody.

	„Myslím, že to do určitej miery dáva zmysel,“ zhodnotila Robin. „Čo povedala o Wallym Cardewovi?“

	„V podstate nič. Nechal som si ho na koniec, lebo som si myslel, že by mohla odísť. Nemýlil som sa.“

	„Hm,“ zamrmlala nesúcitne Robin a preniesla pohľad z hry na Gusa, ktorý ešte stále ťukal do počítača a vďaka slúchadlám ho nerušili rozhovory ani okolitý šum. „Ak nechcela, aby ľudia vedeli, že sa vyspala s chlapcom z reklamy na alternatívnu pravicu, mala vymazať svoj starý účet, no nie? Alebo má možno viacero účtov a nesleduje všetky?“

	„Bežná chyba,“ prehodil Strike. „Nezabúdaj na nášho známeho Thurisaza. Čo robí Gus?“

	„Ťuká do notebooku,“ odvetila Robin a znova naňho pozrela. „Nanešťastie sedí v kúte. Nevidím, čo má na obrazovke.“

	Vtom Gus položil ľavú ruku s dlhými prstami na dosku stola a bezmyšlienkovite zahral neviditeľný akord. Potom sa znova sústredil na notebook.

	„Možno komponuje,“ zamrmlala Robin a nenápadne sledovala Gusa cez sklá okuliarov.

	„Ako vyzerá jeho žihľavka?“

	„Ktovieako sa nezlepšila. Pokračuj o stretnutí s Keou. Ukázala ti údajný rozhovor s Anómiou cez súkromné správy?“

	„Nie,“ odvetil Strike. „Vraj sa už nedá zobraziť, lebo ho zablokovala.“

	„Hm,“ zahmkala znova Robin. „Myslíš, že vravela pravdu?“

	„Nie som si istý. Celý príbeh mi porozprávala plynulo a nepostrehol som žiadne zjavné známky klamstva, ale povedal by som, že je dobrá herečka… Tvrdila, že keď spolu chodili druhý raz, Josh údajne priznal, že jej ukradli nápady, ale neverím jej. Okrem toho ma presviedčala, že nikdy nehrala Drekovu hru ani sa do nej nepokúšala prihlásiť, čo je kravina. Keď som bol u nej doma, podarilo sa mi odfotiť jej internetovú históriu.“

	„Ako, dopekla?“

	„Nechala na pohovke otvorený notebook. Matka za ňou vybehla zadnými dverami, tak som to riskol.“

	„Dobrá práca,“ vyhlásila uznanlivo Robin.

	„Dnes ráno sa buď prihlásila do hry, alebo sa o to aspoň pokúsila.“

	„Fíha,“ vydýchla Robin. „Hádam len nie je moderátorka BielaPanna, alebo áno? Na Twitteri vystupuje ako faktBielaPanna.“

	„To musíš vedieť ty,“ povedal Strike. „Ty si tá, čo sa rozprávala s BielouPannou.“

	„V priamom kontakte sme boli len párkrát,“ odvetila Robin, „ale od Červa mám zopár zaujímavých informácií. Anómia vraj môže pri nových registráciách vetovať používateľské mená. Nikto v Drekovej hre sa nesmie volať rovnako ako postava. Inými slovami, nemôžeš byť skrátka Srdco alebo lord Dyvno-Grob, alebo čo.“

	„Predpokladám, že také používateľské mená by prepožičiavali určitý status,“ usúdil Strike, „čo je podľa Anómie nesmierne cenná komodita.“

	„Presne tak, ale BielejPanne dovolil použiť meno postavy bez akýchkoľvek dodatkov.“

	Obaja sa odmlčali. Každý sledoval svoj vlastný tok myšlienok.

	„Ak je Kea Anómia,“ prehovoril napokon Strike, „všetko, čo mi práve povedala o tom, ako s ňou Anómia flirtoval a potom začal byť agresívny, je výmysel. Ale ak nie je Anómia, dozvedeli sme sa niečo nové: nie je až taký asexuálny, ako si si myslela.“

	„Zrejme nie,“ povedala Robin. „Povedzme však, že Kea je BielaPanna… Myslíš, že Anómia vie, kto je v skutočnosti, a preto jej dovolil použiť to meno? Pri registrácii musíš uviesť svoj mail, takže existuje možnosť, že Anómia a možno aj Morehouse vedia, kto sú jednotliví užívatelia.“

	Robin počula, ako Strike zazíval.

	„Prepáč, musel som skoro vstávať. Dám si niečo pod zub a vyrazím na spiatočnú cestu.“

	„Skôr ako zložíš,“ vychrlila Robin, „chcem ti len pripomenúť, že by sme sa mali zamyslieť nad kostýmami.“

	„Nad kostýmami?“

	„Na Comic Con. Teda ak tam pôjdeme.“

	„Aha, hej. Dobre, pustím sa do toho, keď sa vrátim do kancelárie.“ Uplynulo päť minút, odkedy Strike zložil. Robin hrala hru a občas pozrela na Gusa Upcotta, ktorý nerobil nič zaujímavé: jednou rukou jedol hranolčeky a občas ťukol do klávesnice, zjavne zahĺbený do obrazovky alebo do toho, čo mu hralo v slúchadlách.

	Vtom sa na displeji pred Robin otvorila súkromná miestnosť.

	 

	<BielaPanna MOD pozýva Buffinku> BielaPanna: Ahoj

	<Buffinka vstúpi do miestnosti> Buffinka: Ahoj čo sa deje?

	 

	BielaPanna: Anómia chce vedieť či ideš na Comic Con

	 

	Buffinka: Už sa ma na to pýtal

	 

	Buffinka: A Srdcovka sa ma na to

	pýtala dnes ráno

	 

	Buffinka: Platia vám za to?

	 

	BielaPanna: Heh nie

	 

	BielaPanna: Moderátori skrátka plnia šéfove príkazy ako vždy Buffinka: Hej dúfam že prídem Buffinka: Ešte nemám tričko BielaPanna: Super

	BielaPanna: Super že prídeš BielaPanna: A budeš v maske? Buffinka: Myslí to vážne?

	BielaPanna: Smrteľne

	 

	BielaPanna: Podľa mňa by nepustil naspäť do hry nikoho kto by si neskryl tvár

	 

	
Buffinka: Fíha okej

	 

	 

	Vo verejnej časti hry Robin postrehla známy príval vzrušenia, ktorý vždy sprevádzal príchod Anómie. Sledovala, ako sa v bráne do hry zjavil vlajúci plášť, a potom pozrela na Gusa Upcotta. S nezmeneným výrazom ťukal do klávesnice. Robin informovala Nutleyho, Midge a Shaha, že Anómia sa práve prihlásila do hry, a potom sa vrátila do súkromnej miestnosti, kde jej ďalej písala BielaPanna.

	BielaPanna: Môžem sa ťa na niečo opýtať?

	Buffinka: Áno pravdaže

	 

	BielaPanna: Písala si si s Anómiou počas volebnej noci?

	 

	BielaPanna: V súkromnej miestnosti? 

	Buffinka: Hm áno myslím že áno BielaPanna: Aký bol?

	Robin zaváhala a zamyslela sa.

	 

	Buffinka: Čo tým myslíš?

	 

	BielaPanna: Nebol divný? Mala som pocit že je opitý alebo čo

	 

	 

	Robin sa odmlčala a uvažovala, čo napísať. Pravda by mohla viesť k tomu, že sa jej BielaPanna s niečím zdôverí. Na druhej strane, možno len plní Anómiin príkaz a zisťuje, či si Robin všimla správy, čo jej omylom poslal.

	 

	Buffinka: Už sa nepamätám Požiadal ma aby som prišla na Comic Con

	 

	Buffinka: Možno bol opitý ale ak áno nedával to najavo

	 

	BielaPanna: To je všetko čo ti písal? O Comic Cone?

	 

	Buffinka: Hej len chcel aby som išla na Comic Con

	 

	Buffinka: Uprostred rozhovoru som si musela niečo vybaviť a keď som sa vrátila súkromná miestnosť už bola zatvorená

	 

	Buffinka: Takže možno písal aj niečo iné ale mne to uniklo

	 

	BielaPanna: Aha okej

	 

	Buffinka: Prečo? Tebe písal niečo divné?

	 

	BielaPanna: Ani nie divné len sa

	mi zdal opitý a nikdy predtým som ho takého nevidela

	 

	BielaPanna: Je taký posadnutý kontrolou že by som nečakala že pije chápeš?

	 

	Buffinka: Heh chápem

	 

	Buffinka: Predpokladám že aj géniovia sa môžu občas trocha odviazať

	 

	BielaPanna: Heh bol by rád keby vedel že si ho nazvala géniom

	 

	BielaPanna: Mimochodom nevidela si tu v poslednom čase Morehousea?

	 

	Buffinka: Nie vôbec som ho nevidela

	 

	Nasledovala prestávka, počas ktorej Robin pozrela na Gusa Upcotta. Ešte stále písal. Sklopila zrak na iPad. Anómia sa vzdialil od brány do hry, ale nič nevravel, prinajmenšom nie vo verejnej časti hry.

	 

	BielaPanna: Posrala som to

	 

	Buffinka: Na čo narážaš? BielaPanna: Urobila som niečo hlúpe Buffinka: ?

	BielaPanna: Morehouseovi

	 

	Buffinka: Čo sa stalo?

	 

	BielaPanna: Spomenula som niečo na čo raz narážal Zloduch1

	 

	BielaPanna: Naozaj som mu nechcela ublížiť

	 

	BielaPanna: Snažila som sa mu naznačiť že mi na tom vôbec nezáleží

	 

	BielaPanna: Ale keď som to povedala odhlásil sa z hry a odvtedy sa s ním neviem spojiť

	 

	BielaPanna: Stále dúfam že sa objaví na Comic Cone aby sme sa mohli udobriť

	 

	Buffinka: Vieš kto je Morehouse v skutočnosti?

	 

	>

	 

	>

	 

	BielaPanna: Áno

	 

	BielaPanna: Len mu to nepovedz preboha!

	 

	BielaPanna: Nevie že to viem

	 

	Buffinka: Jasné že mu to nepoviem

	 

	BielaPanna: Najskôr si na internete vyhľadal on mňa

	 

	BielaPanna: Takže by mi nemal nič vyčítať  ale je hrozne nedotklivý

	 

	BielaPanna: Môžem ti veriť však?

	 

	Buffinka: Áno pravdaže

	 

	BielaPanna: Počúvaj ak tu nebudem a on sa objaví odkáž mu  prosím že ma to hrozne mrzí A že sa

	s ním naozaj naozaj potrebujem porozprávať

	 

	Buffinka: Odkážem

	 

	BielaPanna: Ha prečo ti to všetko

	hovorím?

	 

	Buffinka: Lebo som tu bola a ty si to potrebovala niekomu povedať

	 

	BielaPanna: Heh hej

	 

	>

	 

	>

	 

	BielaPanna: Myslíš že sa môžeš zaľúbiť do niekoho s kým si sa nikdy nestretla?

	 

	Robin civela na tú otázku. Vedela si predstaviť, že by na základe online stretnutia prišla príťažlivosť, blízkosť alebo silná túžba niekoho lepšie spoznať, ale láska? Láska v Drekovej hre, kde si mohli ľudia navzájom nanajvýš posielať správy, dokonca bez fotografií, ktoré by mohli povzbudiť predstavy?

	 

	Buffinka: Možno

	 

	BielaPanna: Nikdy si sa s nikým nezoznámila na internete?

	 

	Buffinka: Áno

	 

	Buffinka: Ale nevyšlo to Rozišli sme sa

	 

	BielaPanna: To je mi ľúto

	 

	Buffinka: Nemusí

	 

	 

	Robin znova zdvihla zrak. Gus Upcott naznačoval, že chce zaplatiť.

	Opäť sa vrátila k BielejPanne.

	 

	Buffinka: Mrzí ma to ale už musím ísť

	 

	Buffinka: Moreouseovi to však určite odkážem ak ho uvidím

	 

	BielaPanna: Vďaka xxx

	 

	<BielaPanna odíde z miestnosti>

	 

	<Buffinka odíde z miestnosti>

	 

	<Súkromná miestnosť sa zatvorila>

	 

	 

	Anómia sa naďalej vznášal v hre a pravdepodobne si s niekým písal v jednej alebo viacerých súkromných miestnostiach, ale inak bol neaktívny. Gus si zložil slúchadlá, nechal si ich zavesené na krku a balil si notebook. Robin zdvihla ruku a vypýtala si účet za kávu. Jedným okom sledovala hru, lebo keby Anómia prehovoril, kým bol Gusov notebook v taške, mohla by vylúčiť ďalšieho podozrivého. Anómia však mlčal. Gus zaplatil, vyhýbajúc sa očnému kontaktu s peknou mladou čašníčkou. O niekoľko minút vyšiel z reštaurácie a Robin mu bola v pätách.

	Podivná vec,

	tá oddelenosť, keď sme boli pri sebe tak blízko – 

	nakoniec blízko v nenávisti, prv v rovnako silnej láske.

	Augusta Websterová

	Medea v Aténach

	 

	 

	 

	Predstava, že vyzdvihne Madeline z klenotníctva, vezme ju na niekoľko drinkov a potom ju pretiahne, mala svoje čaro, ale Strikea po dlhej ceste do King’s Lynnu a naspäť bolela noha, a keďže nemohol zamieriť rovno do Madelininej spálne, oveľa radšej by šiel skrátka domov. Keďže však vopred súhlasil s touto dohodou, nemohol ju teraz odvolať, a tak zaparkoval BMW v garáži, kúpil si kebab s hranolčekmi a zabíjal čas až do deviatej, potláčajúc zlý pocit, ktorý mu nechcel dať pokoj.

	Keď dorazil na Bond Street a mierne krívajúc zamieril k Madelininej predajni, rozpršalo sa. Kráčal popri tmavých zapršaných výkladoch a jeho veľký odraz sa šuchtal vedľa neho. Vtom pred sebou uvidel hlúčik ľudí stojacich pred oslepujúco vysvieteným výkladom. Fotografi fotili dve ženy ukryté pod veľkým dáždnikom. Súdiac podľa dĺžky ich nôh išlo určite o modelky predvádzajúce Madelinine šperky na tmavej ulici. Akcia sa zjavne nielenže ešte neskončila, ale nestihli odísť ani novinári.

	Strike rýchlo ustúpil z dažďa do dvojitých dverí a napísal Madeline.

	 

	Trocha meškám. Mám nájsť nejaký bar a stretneme sa rovno tam?

	 

	Nech by Madeline odpovedala akokoľvek, Strike mal v úmysle zostať vo dverách tak dlho, kým sa novinári nerozídu a neutíchnu vzdialené výbuchy smiechu ľudí, čo ešte postávali na ulici.

	Do nosa mu udrel silný pach marihuany. Obrátil sa a uvedomil si, že v tom tmavom výklenku nie je sám. Madelinin syn Henry a jeho kamarát, obaja v oblekoch, sa mlčky delili o džoint. Keď Henry pozrel Strikeovi do tváre, zamrmlal „doriti“ a odhodil ho. Kamarát, ktorý netušil, kto je Strike, naňho zmätene pozrel. Zjavne uvažoval, či bude lepšie predstierať, že nevie, odkiaľ sa šíri ten smrad, alebo zdvihnúť džoint, ktorý mu teraz tlel pri nohách.

	„V pohode,“ povedal Strike Henrymu. „Neprezradím ťa.“ Henry sa nervózne zasmial.

	Detektív mal sto chutí Henryho požiadať, aby na oplátku nevytáral svojej matke, že Strike sa nikde nezdržal, ale krčí sa vo dverách ani nie sto metrov od jej večierka. Po zrelej úvahe však usúdil, že pre tínedžera by to bolo priveľké bremeno, a tak ďalej fajčil, nevšímajúc si chlapcov.

	„Chcete?“ opýtal sa Henryho kamarát. Zdvihol džoint a ponúkol ho Strikeovi zjavne s pocitom, že to je to najmenej, čo preňho môže urobiť.

	„Nie, vďaka,“ odvetil Strike. „Snažím sa s tým prestať.“ Kamarát sa zasmial a zhlboka si potiahol.

	„Nemali by ste byť tam?“ prehodil Henry a ukázal na klenotníctvo, pred ktorým ešte stále postávali modelky. Obe so smiechom žartovali s fotografom.

	„Tvoja mama má zjavne ešte stále dosť práce,“ povedal Strike. „Nechcem sa jej pliesť pod nohy.“

	„Aha,“ zatiahol Henryho kamarát s vytreštenými očami. „Počkať… To je ten detektív?“

	Strike kútikom oka videl, že Henry prikývol.

	„Doriti,“ zamrmlal znepokojene kamarát.

	„V pohode,“ zopakoval Strike. „Z protidrogového som už dávno odišiel. Pokojne fajčite ďalej.“

	Pred Madelininým obchodom zastalo auto so šoférom. Jedna z vysmiatych mladých žien, ktoré sa pred chvíľou fotili, vbehla do klenotníctva – zrejme odložiť šperky. Druhá sa ešte stále zhovárala s fotografom pod dáždnikom. Strike aj dvaja tínedžeri sledovali, ako ju fotograf chytil za rameno.

	„Kino eskalácia,“ zhodnotil Henryho kamarát a podišiel o niekoľko krokov bližšie, aby videl, čo sa deje. Henry sa zasmial.

	„Naozaj,“ pokračoval kamarát. „Tak sa to robí.“

	„Tvrdí kto?“ opýtal sa Henry.

	„Kosh.“

	„Sú to len kecy.“

	„Je to veda,“ nedal sa kamarát, znova si zhlboka potiahol z džointa a podal ho Henrymu. „Fakt. Kino eskalácia a negging. O chvíľu jej povie, že má dlhé nohy alebo čo.“

	„To určite,“ vyprskol so smiechom Henry.

	„Fakt. Denné zvádzanie.“

	„Je noc.“

	„Ale sú na ulici, nie v klube alebo kde.“

	„Trepeš sprostosti.“

	„Mal by si si prečítať niečo od Kosha. Sleduj…“

	Fotograf a modelka sa ešte stále rozprávali. Doľahol k nim ďalší výbuch smiechu a modelka hravo štuchla fotografa do ramena. Jej hlas sa doniesol až k dverám.

	„Ty bezočivec jeden!“

	„Negging,“ zhodnotil víťazoslávne Henryho kamarát. „Vravel som to.“ Zažmúril na Strikea.

	„Nie je to tak,“ zatiahol trocha nezrozumiteľne, „že keď dievča urazíte – nie celkom urazíte, ale trocha skritizujete –, urobí všetko, aby sa vám znova zapáčilo?“

	„Na to by som sa nespoliehal,“ utrúsil Strike. „Kto ti to poradil?“

	„Kosh,“ odvetil Henry.

	„Nejaký váš kamoš?“

	„Je to majster v zvádzaní žien,“ vysvetlil Henry. „Taký Američan.“

	Modelka a fotograf sa ešte stále veselo zhovárali. Muž sa znova dotkol jej ramena.

	Strikeovi zazvonil mobil. Predpokladal, že je to Madeline, a tak ho vytiahol z vrecka kabáta, ale volalo mu súkromné číslo. Zdvihol.

	„Strike.“

	Nastala krátka odmlka. Potom sa ozval hlboký chrapľavý skreslený hlas:

	„Pozrite sa na list v jej rakve.“

	Strike bol v prvej chvíli taký prekvapený, že sa nezmohol na slovo.

	„Kto je tam?“

	Počul hlboký dych.

	„Prečítajte si ten list,“ nástojil hlas. Spojenie sa prerušilo.

	„Vidíš? Kino eskalácia,“ zopakoval Henryho kamarát s pohľadom upretým na fotografa a modelku. „Postupne stupňuješ dotyky. Funguje to – sleduj.“

	„Trepeš sprostosti,“ zachechtal sa Henry s džointom v ruke.

	Strike sklopil zrak na mobil. Hovor nebol presmerovaný z kancelárie.

	Anonymný volajúci poznal jeho číslo. Napísal Robin.

	 

	Práve mi druhý raz volal človek, ktorý nám odporučil vykopať Ledwellovej telo. Tentoraz povedal, že sa máme pozrieť na list v jej rakve.

	 

	Vopchal si mobil do vrecka.

	„Momentálne to skúšam online a funguje to,“ vravel Henryho kamarát.

	„Ako sa dá robiť tá kino oná… cez internet?“

	„Cez internet sa robia iné veci.“

	Z Madelininho klenotníctva vyšla ďalšia žena. Niesla niečo, čo vyzeralo ako taška s reklamnými predmetmi. Zastala sa poobzerala sa. Keď sa obrátila Strikeovým smerom, spoznal ju vo svetle, čo sa lialo z výkladu: Charlotte. Ustúpil do tieňa.

	„… napíšeš niečo ako: ‚Ak je to tvoja ozajstná fotka, zrejme máš už plné zuby chlapov, čo ťa otravujú, takže ja sa lúčim‘…“

	Klopkanie vysokých podpätkov na betóne prehlušilo aj Henryho smiech. Hroziace stretnutie sa nedalo odvrátiť a Strike mal pocit, akoby to od začiatku tušil.

	„Myslela som, že si to ty.“

	Charlotte znela pobavene. Stála pred ním v priliehavých čiernych šatách a topánkach na podpätkoch. Tmavé vlasy mala rozpustené a sivý hodvábny kabát rozhalený.

	„Pred chvíľou som videla, ako sa Mads zatvárila pri pohľade na mobil, a pomyslela som si, že si to zrušil. Bude rada, že sa len skrývaš. Pohádali ste sa?“

	Zjavne ju upútala rana na Strikeovom čele od bieleho papagája.

	„Nie,“ povedal a zašliapol ohorok cigarety topánkou. Henry a jeho kamarát mlčky vytriešťali oči na Charlotte. Strike sa im nečudoval.

	„Môžem si od teba jednu vyžobrať?“ opýtala sa Charlotte a sklopila zrak na ohorok.

	„Prepáč, už nemám,“ zaklamal Strike.

	„Už sa to končí,“ pokračovala Charlotte a obzrela sa na klenotníctvo.

	„Obrovský úspech. Tvoja priateľka má ozajstný talent. Kúpila som si toto – nádhera, však?“

	Vystrela štíhlu ruku. Jej prostredník zdobilo niečo, čo vyzeralo ako kus nevybrúseného kremeňa. Nepovedal nič.

	„Mimochodom, uvažovala som, kam ste sa vy, chlapci, podeli,“ prehodila Charlotte a pozrela ponad Strikea na oboch tínedžerov. Jeho ticho ju zjavne vôbec netrápilo. „Asi ste sa tam dosť nudili.“

	Henryho kamarát vyjachtal niečo nezrozumiteľné. Charlotte sa s úsmevom na perách obrátila naspäť k Strikeovi.

	„Ako sa má Pruina dcéra?“

	„Kto?“

	„Pruina dcéra, miláčik,“ zopakovala Charlotte. „Tvoja neter.“ Strike si uvedomil, že hovorí o jeho nevlastnej sestre Prudence.

	„Netuším.“

	„Ty o tom nevieš? Doriti,“ zahundrala Charlotte a už sa neusmievala.

	„Asi som to nemala spomínať.“

	„Už si začala,“ povedal Strike a vybavil si, že Prudence spomenula rodinnú krízu, „takže by si to mohla aj dokončiť.“

	„Viem to od Gaby,“ pokračovala Charlotte. Gaby bola ďalšia Strikeova nevlastná sestra. Sotva ju poznal, ale so Charlotte sa už roky pohybovali v rovnakých vychytených kruhoch. „Sylvie spadla z lezeckej steny. Postroj nebol zaistený či čo.“

	„Aha,“ zamrmlal Strike. „To som nevedel.“

	„Myslela som, že s Pru ste v poslednom čase v kontakte.“

	„Gaby zjavne veľa rozpráva.“

	„Nehnevaj sa,“ povedala Charlotte. Aj v oblaku marihuanového smradu zachytil náznak Shalimaru. „Nechcela som ťa naštvať.“

	„Nenaštvala si ma.“

	Obe modelky už sedeli v aute čakajúcom pred Madelininým obchodom, ktoré sa konečne odlepilo od obrubníka. Fotograf zmizol v tme. Z klenotníctva vyšlo posledných pár oneskorencov zabratých do veselého rozhovoru. Pred vchodom zastali.

	„Henry?“ ozval sa hlas zo stredu skupinky.

	„Doriti,“ zamrmlal Henry a spolu s kamarátom náhlivo vykročil za matkou. Na zemi zostal opustený zvyšok ich spoločného džointa.

	„Dala by som si,“ prehodila Charlotte a sklopila zrak. „Ale radšej nie, lebo… Jago ma určite dal sledovať, rovnako ako ja jeho…“

	Pri týchto slovách sa znova poobzerala a tuhšie sa zakrútila do tenkého kabáta.

	„Šla som za McCabesom,“ povedala Strikeovi a znova mu pozrela do očí. „Niekoho naňho nasadili, ale zatiaľ nič nemajú. Jago si dáva veľký pozor. Stavím sa, že ty by si mal výsledky rýchlejšie.“

	„McCabes má dobrý tím,“ podotkol Strike.

	„V to dúfam,“ povedala Charlotte.

	Strike chcel odísť, ale netúžil sa pridať ku skupinke, ktorá ešte stále postávala pred obchodom a teraz sa fotila s Madeline.

	„Chcela som ísť k Pru na terapiu,“ zamrmlala zasnene Charlotte.

	„Čože?“ vyhŕkol Strike, ktorého tým vyprovokovala k reakcii, čo mala nepochybne v úmysle.

	„Vraj je fakt dobrá. Veľmi pomohla jednej mojej kamarátke. Mňa však nechcela vziať. Vraj by bola v konflikte záujmov.“

	„Zo všetkých terapeutov v Londýne si chcela chodiť práve k mojej sestre?“

	„Vtedy som ešte netušila, že ste vôbec v kontakte.“

	„Aj tak je to moja sestra, teda ak sa to nestalo v nejakom paralelnom vesmíre.“

	„Skrátka som počula, že je fakt dobrá,“ zopakovala nevzrušene Charlotte. „Rada by som sa porozprávala s niekým, koho rodina je rovnako šibnutá ako moja. Už mám dosť terapeutov zo strednej vrstvy s ich nudnými predstavami o tom, čo je normálne.“

	Madeline teraz poháňala Henryho a jeho kamaráta do čierneho taxíka. Skupinka hostí sa konečne rozchádzala. Madeline zostala stáť na ulici a hľadela na Strikea a Charlotte. Tá pozrela na Madeline, a potom sa s úsmevom obrátila k Strikeovi.

	„No, radšej ťa nechám zablahoželať Mads.“

	Odkráčala do dažďa vo víre rozpustených tmavých vlasov. Ozývalo sa len klopkanie jej ihličkových podpätkov.

	Zdobím sa hodvábom a šperkami 

	i perím, ako holubica spárená;

	chvália mi róbu, nevedia, že puká mi 

	srdce, chcem lásku ako všetky stvorenia…

	Christina  Rossetti

	L.E.L

	 

	 

	 

	Madeline v obtiahnutých šatách z fialového hodvábu doplnených ťažkým ametystovým náhrdelníkom a topánkami na závratne vysokých podpätkoch zostala nehybne stáť na chodníku s prekríženými rukami. Polovica jej tváre sa skrývala v tieni, druhá bola jasne osvetlená žiarou z výkladu. Strike vyšiel z tmavých dverí a vykročil k nej. Bolo mu jasné, že už čoskoro dosiahnu dôležitý míľnik každého vzťahu: prvýkrát sa hrozne pohádajú.

	„Ahoj,“ povedal. „Vyzeráš úžasne. Ako to dopadlo?“

	Bez slova sa odvrátila a vošla naspäť do klenotníctva, pričom minula ochrankára mohutného ako samotný Strike, ktorý stál hneď pri dverách. 

	Dve pekné mladé ženy v čiernych šatách, ktoré Strike považoval za predavačky, si práve obliekali kabáty. Keď vošiel, zvedavo naňho pozreli. Traja muži v bielych sakách zbierali prázdne poháre na šampanské z nízkych stolov a sklených vitrín. Obchod, v ktorom Strike ešte nikdy nebol, pripomínal prepychové vnútro šperkovnice. Steny aj strop pokrýval tmavomodrý zamat zviazaný zlatými šnúrkami so strapcami a na dlážke ležal perzský koberec.

	„Vyzerá to…“ začal, ale Madeline sa práve lúčila s predavačkami. Potom zašla za jedným z čašníkov do zadnej miestnosti a detektív počul, ako mu hovorí, aby vzal poháre a odišiel bez toho, aby utrel skrinky – vraj požiada dievčatá, aby to urobili zajtra ráno.

	Na zlatých stojanoch stáli štyri obrovské fotografie modeliek použité v reklamnej kampani. Dlhovlasá černoška mala na sebe také dlhé diamantové náušnice, že ju šteklili na holých pleciach; rusovláska sa dívala cez prepletené prsty ozdobené zafírovými prsteňmi; svetlovláska si zakrývala oko rubínovou brošňou ako pirátskou páskou a Charlotte naňho hľadela s úsmevom hodným Mony Lisy na šarlátových perách v masívnom zlatom golieri ozdobenom nebrúsenými smaragdmi.

	Madeline sa vrátila, nasledovaná čašníkmi s veľkými škatuľami plnými použitých pohárov.

	„Už môžeš ísť, Al,“ povedala ochrankárovi. „Ja zamknem a zapnem alarm.“

	„Určite?“ opýtal sa.

	„Áno. Choď,“ prisvedčila úsečne Madeline a tresla po tlačidle pri ťažkom drevenom stole v kúte. Oceľové bezpečnostné žalúzie na oknách sa začali automaticky spúšťať nadol.

	Strikeovi bolo jasné, že toho dosť vypila. Tvár jej očervenela a trocha sa jej plietol jazyk. Odhodlane uhýbala pohľadom, až kým neodišli čašníci, dodávatelia občerstvenia aj ochrankár. Keď napokon osameli a žalúzie sa celkom zatiahli, obrátila sa k nemu.

	„Vedela som, že to urobíš.“

	„Čo?“

	„Nemohol si prísť ani pár minút pred koncom.“

	„Vonku ešte stál fotograf.“

	„Počúvaj, čo hovoríš!“ Madeline sa škrekľavo zasmiala. „Čo si o sebe vôbec myslíš? Že si ako tvoj otec?“

	„Čo tým chceš povedať?“

	„Keby prišiel Jonny Rokeby, novinári by sa zo všetkých síl snažili odfotiť si ho. Kristepane. Nie si až taký slávny. Nič si nenamýšľaj.“

	„Skrátka nechcem, aby sa moja fotka ocitla v novinách,“ povedal pokojne Strike. „Vravel som ti to už viackrát. Nechcem, aby ma ľudia spoznávali.“

	„Ale keď sa rozprávaš so Charlotte Campbellovou v tmavých dverách, vtedy nie si paranoidný, že ťa niekto odfotí? Dnes večer mi prezradila, že Jago ťa chce spomenúť pri rozvode…“

	„Tým mi teda pomohla,“ utrúsil Strike, ktorý už neovládol hnev.

	„Bolo by príjemnejšie počuť to od teba, nie dozvedieť sa to pred vyše dvadsiatimi ľuďmi na mojom podujatí…“

	„Doriti, podľa teba som chcel, aby to urobila?“

	„Musela som sa tváriť, že o všetkom viem. Kedy si sa s ňou vlastne rozišiel?“

	„Už som ti vravel, kedy to bolo,“ odvetil Strike. „Takmer pred piatimi rokmi…“

	„Tak prečo ti Jago ide po krku?“

	„Lebo ma z duše neznáša.“

	„Charlotte tvrdí, že našiel správy, čo ste si písali.“

	„V tých správach sa ma pokúšala zviesť. Ja som od nej nič nechcel,“ vysvetlil Strike.

	„Naozaj si o sebe namýšľaš, že si ako Jonny Rokeby,“ utrúsila Madeline s neveriackym smiechom. „Ženy sa na teba vrhajú bez toho, aby si ich o to žiadal, však?“

	„Nie, ty si bola prvá.“

	Madeline zdvihla najbližší dostupný predmet, ktorým bola prázdna drevená šperkovnica, a hodila ho. Mierila tak nanič, že by preletela popri Strikeovi a trafila výklad, keby sa nenačiahol a nechytil ju. Madeline pristúpila bližšie.

	„Nechceš, aby sa vedelo, že so mnou chodíš!“

	„Je mi úplne jedno, kto vie, že s tebou chodím.“

	„Charlotte tvrdí niečo iné!“

	„Kedy už konečne pochopíš, že Charlotte Campbellovej nemôžeš veriť ani jediné slovo?“

	„Povedal si svojej drahej Robin, že spolu chodíme?“

	„Áno,“ odvetil Strike.

	„Predtým alebo potom, ako jej to povedala Charlotte? Podľa Charlotte totiž vyzerala poriadne šokovaná, keď sa to dozvedela.“

	„Zobuď sa, preboha. Charlotte povie čokoľvek, čo podľa nej spôsobí najviac…“

	„Charlotte vravela, že keby si dnes naozaj prišiel, dal by si najavo, že to s nami myslíš vážne, lebo…“

	„Len provokuje, Madeline, preboha!“

	„Tajil si všetky frajerky okrem…“

	„Teba netajím!“

	„Prečo si sa skrýval vo dverách a predstieral, že meškáš?“

	„Práve som ti vysvetlil…“

	„Dúfal si, že Charlotte zastihneš, keď vyjde von?“

	„Skús sa rozhodnúť, s ktorou z nich som sa vlastne zaplietol – s Charlotte alebo s Rob…“

	„Možno s oboma – ani tvoj otec sa nikdy neobmedzoval na jednu…“

	„Ešte raz spomenieš môjho otca a odchádzam.“

	Stáli zhruba meter a pol od seba a obaja sa mračili. Charlotte v smaragdovom golieri na nich hľadela z veľkej fotografie s miernym úsmevom na šarlátových perách.

	„Mám pocit, že ti viac záleží na tom, čo si o nás myslí Charlotte, ako na tom, čo si myslím ja,“ vyhlásil Strike. „Preto som ťa mal vyzdvihnúť? Aby si Charlotte dokázala, že si si ma omotala okolo prsta?“

	„Nikdy si nespomenul, že si sa vyspal s Ciarou Porterovou!“

	„Čože?“ vyhŕkol zaskočený Strike.

	„Počul si ma!“

	„Prečo by som ti to mal hovoriť? Bola to známosť na jednu noc!“

	„Ani že si chodil s Elin Toftovou!“

	„Kristepane, pýtal som si od teba zoznam všetkých tvojich bývalých…?“

	„Obe poznám!“

	Strike cítil, ako mu vo vrecku kabáta vibruje mobil, a vytiahol ho.

	„Opováž sa zdvihnúť!“ skríkla Madeline, keď sklopil zrak na správu od Robin.

	 

	Ako znel ten hlas?

	 

	Strike začal písať odpoveď.

	„Počul si ma?“

	„Áno, počul som ťa,“ odsekol chladne a pokračoval v písaní.

	 

	Rovnako ako minule. Ako Darth Vader. Podľa mňa používa aplikáciu na zmenu hlasu.

	 

	Vopchal mobil naspäť do vrecka a zdvihol zrak. Madeline sťažka dýchala a na tvári sa jej usadil strnulý zlostný úsmev.

	„Čo si vravela?“ opýtal sa Strike.

	„Vravela som, že podľa mňa je Charlotte anom…“ V opitosti sa jej poplietol jazyk. „… malália. Podľa Valentina si sa s ňou zoznámil na univerzite. Myslela som, že prachy, sláva a tak ďalej ťa nezaujímajú, a teraz zisťujem, že si pretiahol polovicu známych žien v Londýne!“

	„Ako zosúladíš fakt, že trtkám s hviezdičkami, s tvojou sťažnosťou, že sa s tebou nechcem fotiť?“

	„Možno potom ľahšie nahovoríš ďalšej bohatej žene, že ju máš rád preto, aká je!“

	Strike sa odvrátil a zamieril k dverám.

	„Cormoran!“

	Už stihol otvoriť ťažké dvere a vyjsť von do dažďa.

	„Cormoran!“ zvrieskla.

	Vo vrecku mu znova zavibroval mobil. Vytiahol ho a pozrel na ďalšiu správu od Robin. Na displej dopadli kvapky dažďa. Počul, ako za ním Madeline uteká na ihličkových podpätkoch, a štrngot niečoho, čo mohol byť ťažký zväzok kľúčov.

	 

	Naozaj by to mohol byť nejaký náhodný troll? Koľko ľudí vie,

	že v rakve sú listy?

	 

	Strike kráčajúc ďalej odpísal:

	 

	Veď toto!

	 

	O niekoľko sekúnd prišla ďalšia správa od Robin.

	 

	Ak môžeš telefonovať, práve som sa v hre dozvedela niečo zaujímavé.

	Ak nie, tak to počká.

	 

	Naťukal „teraz môžem“, no vtom za sebou počul výkrik, hrmot a kovový cinkot. Obrátil sa. Madeline sa pošmykla a spadla, kľúče od klenotníctva jej vyleteli z ruky a zostala ležať tvárou nadol na mokrom chodníku.

	„Doriti,“ zamrmlal a odkrivkal k nej. Madeline sa snažila pozviechať, ale bránil jej v tom zlomený podpätok. Vzlykajúc mu zovrela ruku a dovolila, aby ju potiahol na nohy. Z jedného kolena jej tiekla krv.

	„Poď sem,“ povedal Strike a potiahol ju do prítmia dverí. Potom sa vrátil po kľúče. „Nechala si odomknuté?“

	S plačom prikývla.

	„Corm, je mi to ľúto… Je mi to ľúto… Nemyslela som to tak…“

	„Vráťme sa a zamknime, skôr ako prídeš o všetok tovar.“

	„Počkaj…“

	Chytila ho za rameno a vyzula si obe topánky. Ešte stále plakala. Bosá bola oveľa nižšia. Dovolila, aby ju odviedol naspäť k obchodu. Zastala len na okamih, aby mohla vyhodiť fialové lodičky do koša.

	„Corm, je mi to ľúto… Bola som v hroznom strese a… Nemyslela som to vážne, naozaj…“

	V luxusnom tmavomodrom obchode sa zrútila do kresla, skryla si tvár do dlaní a rozplakala sa. Strike si sťažka vzdychol a položil kľúče na sklenú vitrínu plnú trblietavých príveskov.

	„Kedy som si od teba zobral čo i len pencu?“ opýtal sa a sklopil zrak.

	„Kedy som nezaplatil?“

	„Nikdy… nikdy… Neviem, prečo som to povedala… Všetko, čo vravela Charlotte… Jim ma podvádzal a ja som to zistila zo správ… Kupoval jej darčeky z mojich peňazí a… Je mi to ľúto, naozaj…“

	Pozrela naňho. Aj so strapatými vlasmi a roztečenou maskarou bola pekná.

	„Mala by si si vyčistiť to koleno,“ povedal.

	Madeline vstala z kresla a zovrela ho v objatí. Po chvíli jej ho opätoval a pobozkal ju navrch vlhkej hlavy.

	„Prepáč,“ zamrmlala mu do hrude.

	„Ja nie som Jim.“

	„V-viem,“ vzlykla. „Viem. Nemala som vypiť toľko šampanského.“

	„Hlavne by si nemala počúvať sprostú Charlotte Campbellovú,“ zdôraznil Strike.

	„Už nebudem… Viem, že som nemala…“ Jemne sa jej vyslobodil a pozrel na ňu.

	„Choď si umyť koleno. Musím pracovne zavolať Robin. Čo neznamená, že s ňou trtkám.“

	„V-viem,“ zopakovala Madeline napoly so smiechom, napoly s plačom.

	„Dobre teda. Zostanem stáť tu pri dverách a budem sa tváriť ako tvoj ochrankár.“

	Madeline potiahla nosom a odišla do kúpeľne v zadnej časti obchodu. Strike podišiel k dverám, postavil sa rovno pred ne, aby ho okoloidúci dobre videli, a zavolal Robin.

	„Ahoj,“ povedala. „Mohlo to počkať.“

	„V pohode. Hovor.“

	„Červ – teda Zoe – mi práve prezradila, že sa včera večer pohádala s Yasmin Weatherheadovou – veď vieš, so Srdcovkou – v moderátorskej miestnosti. Yasmin vraj napísala niečo v tom zmysle, že ‚ten útok nemohol spáchať fanúšik, lebo by určite nenapadol Josha‘. Zoe sa nahnevane opýtala, či tým chce Yasmin povedať, že Edie si to zaslúžila.

	V každom prípade, Zoe sa mi sťažovala na Yasmin a preriekla sa, že podľa nej majú Yasmin a Anómia spolu nejaký bočný kšeft. Kšeft, na ktorom zarábajú.“

	„Naozaj?“

	„Vraj dnes ráno v moderátorskej miestnosti povedal Yasmin niečo v tom zmysle, že je zvedavý, koľko percent dostane. Yasmin neodpísala pred ostatnými moderátormi, ale podľa Zoe sa zrejme išli porozprávať do súkromnej miestnosti.“

	Madeline sa vynorila zo zadnej miestnosti s umytou tvárou a venovala Strikeovi uslzený úsmev. Potom začala chodiť pomedzi vitríny a kontrolovať, či sú všetky zamknuté.

	„Fakt zaujímavé,“ zhodnotil Strike. „Morehouse možno predsa len nie je jediný, kto vie, kto je Anómia.“

	„Presne tak,“ prisvedčila Robin. „Zaujímalo by ma, či by sa našiel spôsob, ako osloviť Yasmin podobne ako Tima Ashcrofta.“

	„Z pozície novinárky?“

	„Napríklad. Mohla by som predstierať, že píšem článok o Atramentovočiernom srdci. ‚Stáli ste pri jeho zrode‘ a tak ďalej.“

	„Nie je to zlý nápad,“ zhodnotil Strike. „Už musím ísť, ale porozprávajme sa o tom zajtra.“

	„Super,“ prehodila Robin. „Maj sa.“

	Zložila. Strike sa obrátil k Madeline, ktorá si už obliekala kabát. „Budeme potrebovať taxík,“ povedal s pohľadom upretým na jej bosé nohy.

	„Prepáč,“ zašepkala znova.

	„Je ti odpustené,“ vyhlásil so sileným úsmevom Strike.

	Zatiaľ čo Madeline volala taxík, Strike sa prešmykol von a zapálil si. Dnešný večer priniesol príval spomienok na život so Charlotte; na krik a hádzanie predmetov, výbuchy nezmyselnej žiarlivosti a obviňovanie zo všetkých nerestí, s ktorými sa stretla v rodine. Rozdiel spočíval v tom, že Charlotte napriek všetkému ľúbil. Bez lásky ho také správanie vôbec nepriťahovalo. Dážď padal, Strike s boľavou nohou fajčil a túžil byť najmenej sto kilometrov od Bond Street.

	Mokraď je milá, i jej tajomstvá,

	kým nestretneme hada…

	Emily  Dickinsonová

	XIX: Had

	 

	Čety v rámci hry medzi štyrmi 

	moderátormi Drekovej hry

	<Otvorila sa nová

	súkromná miestnosť>

	 

	<20. mája 2015 17.38>

	 

	 

	 

	 

	 

	<Anómia pozýva Morehousea>

	 

	Anómia: Už si nám chýbal brácho

	 

	>

	 

	<Morehouse vstúpi do miestnosti>

	 

	Morehouse: Naozaj?

	 

	Anómia: Hej

	 

	Anómia: BielaPanna je tu 24/7 a pýta sa či ťa niekto nevidel

	 

	Morehouse: Vrátil som

	sa lebo som chcel

	 

	 

	 

	 

	<Otvorila sa nová

	súkromná miestnosť>

	 

	<20. mája 2015 17.40>

	 

	<BielaPanna pozýva Morehousea>

	 

	BielaPanna: Božemôj si tu!

	 

	>

	 

	>

	 

	>

	 

	BielaPanna: Myšiačik prosím rozprávaj sa so mnou 

	 

	 

	zistiť či sú LordDrek a Vilepechora preč ale vidím že nie

	 

	Anómia: Nie

	 

	Anómia: Ale zmiznú po Comic Cone

	 

	Morehouse: Vykopni ich hneď!

	 

	Anómia: Mám plán okej?

	 

	Morehouse: Rovnaký ako keď si si ich

	„preklepol“?

	 

	Anómia: Prisahám že čoskoro zmiznú  Už na tom pracujem

	 

	Morehouse: Podľa mňa to

	len odkladáš

	 

	Morehouse: Lebo sú

	„dobrí moderátori“ a „urobili to len zo žartu“

	 

	 

	BielaPanna: Prosím!

	 

	>

	 

	>

	 

	>

	 

	>

	 

	>

	 

	>

	 

	<Morehouse vstúpi do miestnosti>

	 

	Morehouse: Ahoj!

	 

	>

	 

	BielaPanna: Myšiačik chcem sa ti ospravedlniť Vôbec nespím a nemyslím na nič iné Je mi to nesmierne ľúto Nemala som to povedať

	 

	Morehouse: V pohode

	 

	 

	 

	Anómia: Neodkladám

	 

	>

	 

	Anómia: Mal si pravdu

	okej?

	 

	Anómia: Sú to skurvení náckovia

	 

	Morehouse: A tento záblesk pochopenia prišiel odkiaľ?

	 

	>

	 

	Anómia: Skrátka som zmenil názor

	 

	 

	BielaPanna: Nie je to

	v pohode

	 

	Morehouse: Hneval som sa na Zloducha1 za to že si otvorila ústa

	 

	>

	 

	BielaPanna: Počkať čože?

	 

	BielaPanna: Zloduch1 je

	baba?

	 

	Morehouse: Hej

	Na internete rada predstiera že je chlap

	 

	 

	 

	 

	 

	 

	 

	 

	 

	 

	 

	<Otvorila sa nová

	súkromná miestnosť>

	 

	<14. mája 2015 17.42>

	 

	<Zloduch1 pozýva Morehousea>

	 

	Morehouse: To je fakt obrat ktorý náhodou prišiel v čase keď som ti povedal že si máš vybrať medzi nimi a mnou

	 

	Anómia: No a čo? Dostaneš čo chceš nie?

	 

	>

	 

	Morehouse: Tebe to stále nedochádza však?

	 

	>

	 

	>

	 

	Morehouse: Zjavne

	je ti úplne ukradnuté že je to banda fašistov

	 

	Anómia: A ty sa nazývaš vedec? Kde máš dôkazy?

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Budem hádať v inej miestnosti si píšeš s BielouPannou

	 

	>

	 

	>

	 

	>

	 

	>

	 

	Morehouse: Ako sa má tvoja mama?

	 

	BielaPanna: Nie najlepšie

	 

	BielaPanna: Začali jej padať vlasy

	 

	Morehouse: Bože!

	 

	BielaPanna: Hej

	 

	>

	 

	BielaPanna: Ale ak to zaberie

	 

	Morehouse: Hej

	 

	>

	 

	BielaPanna: Som rada že sa s tebou zasa bavím

	 

	BielaPanna: Hrozne si

	my chýbal

	 

	Morehouse: Aj ty si mi

	chýbala

	 

	BielaPanna: Takže sme v pohode?

	 

	>

	 

	Morehouse: Hej sme v pohode x

	 

	Zloduch1: Chcem sa s tebou porozprávať

	 

	>

	 

	<Morehouse vstúpi do miestnosti>

	 

	Zloduch1: Nepovedala som BielejPanne že si zdravotne postihnutý okej?

	 

	Zloduch1: Ak sa to od niekoho dozvedela tak potom od Anómie nie odo mňa

	 

	Zloduch1: Takže si nabudúce over fakty skôr ako mi zasa pošleš taký mail ako tentoraz

	 

	Morehouse: Okej ako

	povieš

	 

	Zloduch1: Ako poviem?

	 

	Morehouse: Určite si vždy pamätáš čo si komu povedala?

	 

	Zloduch1: Strč sa!

	 

	Zloduch1: Viem na čo narážaš

	 

	>

	 

	>

	 

	Morehouse: Skrátka viem aká si  keď do seba vyleješ pol fľaše vodky

	 

	Zloduch1: Choď do riti!

	 

	Morehouse: No a čo ak áno? Čo máš

	za problém so mnou a BielouPannou?

	 

	Anómia: Žiadny brácho

	 

	Morehouse: Podľa mňa sa páči aj tebe

	 

	Anómia: Ako by to bolo

	možné brácho?

	 

	Morehouse: Vieš kto

	to je Z prihlasovacích údajov

	 

	Anómia: Myslíš že som nadržaný z mailových adries?

	 

	Morehouse: Možno

	zadala mail so svojím skutočným menom a ty si si ju vyhľadal

	 

	Anómia: Mýliš sa Je mi

	jedno kto to je

	 

	Anómia: Ak si s ňou chceš začať nech sa páči

	 

	>

	 

	Morehouse: A čo pravidlo číslo 14?

	 

	Anómia: Ser naň si spolutvorca rob si čo chceš

	 

	Morehouse: Nemôžem si robiť čo chcem

	 

	Morehouse: Nie s ňou

	 

	BielaPanna: Počuj prídeš na Comic Con?

	 

	>

	 

	>

	 

	BielaPanna: Haló?

	 

	>

	 

	Morehouse: Nemôžem prísť na Comic Con

	 

	>

	 

	>

	 

	Morehouse: Ale môžeš tam ísť so svojím frajerom

	 

	>

	 

	BielaPanna: Čože?

	 

	>

	 

	>

	 

	Morehouse: So svojím

	frajerom

	 

	>

	 

	>

	 

	>

	 

	Morehouse: Svetlovlasý

	svalnáč v tielku

	 

	>

	 

	BielaPanna: Takže

	už nepredstieraš že nevieš kto som

	 

	Zloduch1: Nepovedala som jej že si zdravotne postihnutý

	 

	>

	 

	Morehouse: Možno nie

	priamo

	 

	Zloduch1: Okej tak čo

	som jej povedala?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Asi si vytiahla jeden z vozičkárskych vtipov

	 

	Zloduch1: Bolo to pred vyše rokom a odvtedy som sa ti miliónkrát ospravedlnila

	 

	>

	 

	>

	 

	>

	 

	Anómia: Prečo nie?

	 

	Anómia: Zjavne je

	na teba celá nažhavená

	 

	>

	 

	Morehouse: Vieš prečo

	nie

	 

	>

	 

	>

	 

	>

	 

	>

	 

	>

	 

	>

	 

	Anómia: Brácho?

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Čo je?

	 

	Anómia: Ak

	vykopnem LordaDreka a Vilepechoru zostaneš však?

	 

	>

	 

	>

	 

	>

	 

	BielaPanna: Nikdy by som si s ním nezačala keby si súhlasil so stretnutím alebo aspoň s tým že mi pošleš fotku

	 

	BielaPanna: Raz večer som bola opitá a skrátka bol tam

	 

	BielaPanna: Nie je to

	pekné ale je to pravda

	 

	Morehouse:

	Na Instagrame si z toho zjavne dosť nadšená

	 

	BielaPanna: Možno som dúfala že to uvidíš a budeš žiarliť

	 

	BielaPanna: Medzi nami je to hrozne jednostranné Ja ti

	posielam fotky ty mne nie Ja sa s tebou chcem stretnúť ty so mnou nie

	 

	BielaPanna: Medzi nami

	je niečo viac

	 

	BielaPanna: Ale ako mám vedieť že nenamotávaš ďalších 100 dievčat?

	 

	>

	 

	>

	 

	>

	 

	Morehouse: Chcel som od teba len jedno ale ty si to neurobila

	 

	Morehouse: Kriste snažil som sa ti pomôcť

	 

	Zloduch1: Nebuď taký povýšenecký

	 

	Morehouse: Nie som povýšenecký len sa k tebe pre zmenu

	správam ako k dospelej

	 

	Zloduch1: Čo tým myslíš? Pre zmenu?

	 

	Zloduch1: Počuj  bol si ku mne fakt milý keď som riešila všetky

	svoje sračky Nikdy som ťa nechcela zraniť ani uraziť

	 

	Zloduch1: Viem že som ťa naštvala ale vyskúšala som všetko aby si mi odpustil

	no keď niekto ignoruje

	všetky moje maily

	a nechce sa so mnou baviť ani tu je ťažké uzmieriť sa

	 

	Zloduch1: Nikdy som však nikomu nepovedala že si zdravotne posthnutý nikdy!

	 

	Zloduch1: Prečo by som

	to robila?

	 

	>

	 

	>

	 

	>

	 

	Morehouse: Doboha vôbec ma nepočúvaš Trápi ma že je ti zjavne jedno kto sú a čo možno urobili

	 

	Anómia: Už som ti vravel že určite nezabili Ledwellovú

	 

	>

	 

	Morehouse: Ako si môžeš byť istý?

	 

	Anómia: Logicky lebo

	som to bol ja

	 

	Morehouse: Dopekla čo je to s tebou?

	 

	Morehouse: Chýba takto málo aby som ti uveril vieš?

	 

	Morehouse: Ustavične to opakuješ aj v hre

	 

	Morehouse: Čo bude ak ťa niekto vezme za slovo a zavolá políciu?

	 

	Anómia: Kristepane len žartujem

	 

	Anómia: Predtým sme sa vedeli zasmiať

	 

	Morehouse: Hej

	vedeli

	 

	Morehouse: Ale ako som minule povedal BielejPanne v poslednom čase mám

	pocit že ťa nepoznám

	 

	>

	 

	>

	 

	>

	 

	Morehouse: Nenamotávam

	 

	Morehouse: Počuj kým som bol mimo hry veľa som uvažoval

	 

	>

	 

	>

	 

	>

	 

	BielaPanna: Myšiačik prosím nehovor že odchádzaš

	 

	BielaPanna: Prosím!

	 

	>

	 

	BielaPanna: Okej ak odchádzaš už nemám čo stratiť no nie?

	 

	>

	 

	>

	 

	Morehouse: ?

	 

	>

	 

	>

	 

	>

	 

	BielaPanna: Presne viem kto si V****

	 

	BielaPanna: A neopováž sa sťažovať keďže aj ty si zistil kto som ja

	 

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Aby si nás s BielouPannou rozoštvala?

	 

	Zloduch1: To je

	obyčajná lož

	 

	Zloduch1: Nikdy som nechcela aby si bol môj frajer ak to naznačuješ

	 

	Zloduch1: Brala som ťa

	ako kamoša

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Ledwellová je mŕtva Blay ešte stále v nemocnici

	a tebe je to zjavne

	jedno

	 

	Morehouse: Tebe je to smiešne

	 

	>

	 

	>

	 

	Anómia: No tak mám rád

	čierny humor čo je na tom?

	 

	>

	 

	>

	 

	>

	 

	>

	 

	Anómia: Chceš aby som povedal že je to

	tragédia? Jasné že je

	 

	Anómia: Ale keďže celý svet vie že som Ledwellovú nenávidel

	nebudem sa správať ako pokrytec

	 

	>

	 

	Morehouse: Daj najavo aspoň trocha slušnosti preboha!

	 

	>

	 

	>

	 

	>

	 

	>

	 

	BielaPanna: Dokonca ma sleduješ na Twitteri pod vlastným menom

	 

	BielaPanna:

	A mimochodom odkedy viem kto si pripadáš mi ešte úžasnejší ako predtým

	 

	>

	 

	>

	 

	>

	 

	BielaPanna: Dnes som napísala Buffinke že som do teba zaľúbená

	 

	BielaPanna: Môžeš sa jej na to opýtať ak mi neveríš

	 

	>

	 

	>

	 

	>

	 

	>

	 

	Morehouse: Myslíš to

	vážne?

	 

	>

	 

	BielaPanna: Čo presne?

	 

	BielaPanna: Dokelu žiadny chlap ma ešte nerozplakal tak ako ty Všade samé sople

	 

	Morehouse: Myslíš že vieš kto som?

	 

	BielaPanna: V strede fotky zelené tričko

	 

	>

	 

	>

	 

	>

	 

	>

	 

	>

	 

	>

	 

	Morehouse: Bol som tvoj kamoš

	 

	Morehouse: Ale prestal

	som ti veriť

	 

	Morehouse: Mal som dobrý dôvod aby sa nikto nedozvedel že som spolutvorca tejto hry

	 

	Morehouse: Takže som fakt netúžil aby ožratá šestnástka všade trúsila narážky a namýšľala si aká je vtipná/múdra

	 

	Zloduch1: Povedala som že ma to mrzí Čo ešte mám urobiť?

	 

	Morehouse: Nič

	 

	<Zloduch1 odíde z miestnosti>

	 

	<Morehouse odíde z miestnosti>

	 

	<Súkromná miestnosť sa

	zatvorila>

	 

	>

	 

	>

	 

	>

	 

	Anómia: Fajn dám najavo trocha slušnosti vykopnem LordaDreka

	a Vilepechoru ty si do sýtosti užiješ

	s BielouPannou a hra bude pokračovať hej?

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Morehouse?

	 

	>

	 

	Morehouse: Čo je?

	 

	Anómia: Keď to všetko urobím zostaneš?

	 

	>

	 

	>

	 

	>

	 

	>

	 

	>

	 

	>

	 

	okuliare vozík nádherný úsmev krásne zuby

	 

	>

	 

	>

	 

	>

	 

	>

	 

	>

	 

	Morehouse: A napísala si Buffinke že ma ľúbiš?

	 

	BielaPanna: Opýtala som sa či sa podľa nej dá zaľúbiť do niekoho

	s kým som sa nikdy

	nestretla

	 

	BielaPanna: Lebo myslím že sa mi to stalo s tebou

	 

	>

	 

	BielaPanna: Nemaj pocit že mi musíš napísať že aj ty ma ľúbiš alebo čo

	Morehouse: Heh 

	Morehouse: Nuž 

	Morehouse: Aj ja BielaPanna: Naozaj? Morehouse: Hej BielaPanna: <3 <3 <3 <3

	<3 <3 <3 <3

	 

	Morehouse: Porozmýšľam o tom

	 

	>

	 

	>

	 

	Anómia: Doriti kvôli

	mne nemusíš

	 

	>

	 

	>

	 

	>

	 

	Anómia: Si ešte tam?

	 

	>

	 

	>

	 

	>

	 

	Morehouse: Povedz mi

	jedno

	 

	Morehouse: Kedy sa

	podľa teba hra skončí?

	 

	>

	 

	Anómia: Čo tým

	myslíš?

	 

	>

	 

	>

	 

	Morehouse: Nemôže existovať navždy alebo áno?

	 

	>

	 

	Anómia: Prečo nie?

	 

	>

	 

	BielaPanna: Takže ak sa presunieme na Twitter môžem ti poslať

	do súkromnej správy svoje číslo

	 

	Morehouse: Nie nechcem telefonovať

	 

	Morehouse: Nie keď sa budeme rozprávať prvýkrát

	 

	>

	 

	>

	 

	>

	 

	BielaPanna: Máš

	problémy s rečou?

	 

	Morehouse: Hej

	 

	BielaPanna: Určite to nie je až také zlé

	 

	BielaPanna: Minulý

	týždeň si volal s Anómiou

	 

	Morehouse: To bola

	naliehavá situácia

	 

	Morehouse: Ale on mi

	rozumie lebo sme

	si veľa volávali cez FaceTime keď sme pracovali na hre

	 

	BielaPanna: Tak si zavolajme cez FaceTime

	 

	Morehouse: Vieš že je to pre mňa ťažké

	 

	BielaPanna: Rozumiem

	 

	>

	 

	>

	 

	>

	 

	>

	 

	>

	 

	Morehouse: Lebo ľudia dospievajú Začnú sa nudiť

	 

	Anómia: Preto musíme hru neustále vylepšovať

	 

	>

	 

	>

	 

	>

	 

	Morehouse: Nemôže to trvať navždy

	 

	Anómia: Potrvá to dovtedy kým budem chcieť

	 

	>

	 

	>

	 

	>

	 

	Anómia: Teraz je všetko na nás my určujeme pravidlá

	 

	Morehouse: Aké pravidlá?

	 

	Anómia: Máme v rukách moc Môžeme sa postarať aby Atramentovočierne srdce zostalo také aké ho chceme my

	 

	 

	Morehouse: Nerozumieš Ako by si mohla keď vyzeráš tak ako vyzeráš

	 

	Morehouse: Tá fotka čo si videla neprezrádza všetko

	 

	BielaPanna: Je to tvoj

	dvojník alebo čo? Morehouse: Heh Morehouse: Nie

	Morehouse: Ale nevidieť z nej ako sa pohybujem a ako rozprávam

	 

	BielaPanna: Božemôj je

	mi to jedno

	 

	>

	 

	Morehouse: Ľahko sa ti

	hovorí

	 

	BielaPanna: Takže

	sa nikdy nestretneme ani  neporozprávame v skutočnom živote?

	 

	>

	 

	>

	 

	>

	 

	>

	 

	Morehouse: Ideš 24 na Comic Con?

	 

	>

	 

	Morehouse: Uvedomuješ si že znieš ako megaloman?

	 

	Anómia: Túžba po moci poháňa celý svet

	 

	Morehouse: Myslel som že skôr láska

	 

	>

	 

	Anómia: Láska je pre

	slabochov

	 

	BielaPanna: Pôjdem ak

	pôjdeš aj ty

	 

	Morehouse: Pokúsim sa

	 

	>

	 

	BielaPanna: <3 <3 <3 <3

	<3 <3 <3 <3

	 

	BielaPanna: Ľúbim ťa

	 

	Morehouse: Aj ja ťa ľúbim

	… len samé masky v kŕdľoch, húfoch;

	bezkrvné telá v hmlistých maskách, 

	gule a stĺpy, čo sa natriasajú…

	Christina  Rossetti

	Svet staviteľa hradu

	 

	 

	 

	Ráno po Madelininom podujatí sa Strike a Robin stretli v kancelárii, kde sa zhodli, že keď už vynaložili toľko energie a vytvorili novinárke Venetii Hallovej webstránku aj účet na Twitteri, premárnili by príležitosť, keby ju opäť nepovolali do služby, aby sa ozvala Yasmin Weatherheadovej. Robin teda upravila životopis na Venetiinom účte na Twitteri, aby zdôraznila jej novinárske úspechy, a potom tri hodiny písala články o Atramentovočiernom srdci pre Medium.com pod Venetiiným menom.

	„Sú hrozné,“ posťažovala sa neskôr do telefónu Strikeovi, ktorý musel odísť na Sloane Square sledovať Dlhoprstého, ktorý zasa obedoval v reštaurácii The Botanist. „Zosmolila som ich z množstva iných článkov.“

	„Pre Medium predsa môže písať každý, nie?“

	„Áno, ale Venetia má byť ozajstná novinárka.“

	„S trochou šťastia Yasmin nemá až také vysoké literárne nároky.“

	Či už to tak bolo, alebo nie, ukázalo sa, že Yasmin Weatherheadová je z predstavy rozhovoru s Venetiou Hallovou rovnako nadšená ako Tim Ashcroft. Už o dvadsaťštyri hodín prišla Robin na mail sľubná odpoveď.

	 

	Zdravím, Venetia,

	 

	zostala som trocha zaskočená, keď som dostala váš mail! Áno, som „tá“ Yasmin Weatherheadová, ktorá v minulosti pracovala pre Josha a Edie. Ako si isto viete predstaviť, ešte stále som v šoku z toho, čo sa stalo. Myslím, že to otriaslo celou fanúšikovskou základňou. Bolo to také strašné. Všetci sa modlíme, aby sa Josh úplne zotavil.

	Áno, ešte stále som veľká fanúšička Atramentovočierneho srdca a vlastne momentálne píšem knihu o seriáli a jeho fanúšikoch! Neviem, či ste už počuli o Drekovej hre, ktorá je miestom, kde  sa schádzajú fanúšikovia a diskutujú tam o seriáli a všetkom, čo s ním súvisí. Moja kniha sa zaoberá aj touto hrou a jej ústrednou úlohou pri udržiavaní nadšenia pre Atramentovočierne srdce.

	Takže áno, rada sa s vami porozprávam! Kedy by ste sa chceli stretnúť? Ako zjavne viete, momentálne pracujem pre kozmetickú firmu Lola June Cosmetics, ale mohla by som si nájsť čas niektorý večer alebo cez víkend okrem nadchádzajúceho, ktorý strávim na Comic Cone!

	 

	S pozdravom Yasmin

	 

	„Čo keby som jej navrhla, aby sme sa stretli na Comic Cone?“ opýtala sa Robin do telefónu Strikea, keď mu preposlala Yasminin mail.

	„Zabili by sme dve muchy jednou ranou,“ súhlasil Strike, ktorý teraz sledoval Prestona Piercea na ulici Swain’s Lane v Highgate. „Dobrý nápad.“

	„Mimochodom, tvoj kostým už prišiel,“ povedala Robin. „Keď som nadhodila, že by z teba bol skvelý Darth Vader, netušila som, že naozaj…“

	„Nič iné mi nenapadlo,“ prerušil ju Strike. „Len dúfam, že je dosť dlhý.“

	„Oceňujem, že si si kúpil aj svetelný meč,“ utrúsila Robin. „V správnej farbe a tak.“

	„Comic Con je presne to miesto, kde by som sa im hneď nepozdával, keby som mal zelený meč,“ odvetil Strike a Robin sa zasmiala.

	Odpísala Yasmin, že je nadšená z jej knihy a zaujala ju aj Drekova hra, a navrhla, či by sa nechcela stretnúť na Comic Cone, ktorý by bol skvelým pozadím pre Venetiin článok o Atramentovočiernom srdci. Poslala jej aj číslo na jednorazový mobil, ktorý použila, keď sa potrebovala skontaktovať s Timom.

	Uplynulo niekoľko hodín a Yasmin sa neozvala, no medzitým došlo k zaujímavému vývoju v moderátorskej miestnosti, o ktorom ju informovala vždy nápomocná Zoe.

	 

	Červ28: Srdcovka práve oznámila Anómii, že nakoniec nemôže prísť na comiccon

	 

	Buffinka: Božemôj po tom ako všetkých nahovárala aby išli!

	 

	Červ28: Hej presne Anómia sa na ňu fakt hnevá

	 

	Robin tušila, že Yasmin sa nechce pridať k zamaskovanej skupine v tričkách „Drekova hra nesmie skončiť“, aby sa mohla stretnúť s Venetiou Hallovou a bez masky propagovať svoju knihu. A naozaj, o pol hodiny prišiel od Yasmin druhý mail.

	 

	Zdravím, Venetia,

	 

	áno, to by bolo skvelé! Plánovala som tam ísť v sobotu. Vyhovovalo by vám to?

	 

	Robin odpísala, že jej to vyhovuje, a dohodli sa, že sa stretnú o jedenástej hneď pri hlavnom vchode do budovy ExCeLu.

	„Čo môže znamenať, že sa s Anómiou nikdy nestretli, takže ju nespozná,“ povedala Robin do telefónu Strikeovi neskôr večer, „alebo počíta s tým, že sa mu v takom obrovskom priestore vyhne.“

	„Alebo vie, že Anómia tam nebude.“

	„Určite tam bude: celé týždne nahovára ostatných, aby tam prišli.“

	„Zdá sa, že ich spoločným projektom bude tá kniha, no nie?“

	„Rozhodne,“ prisvedčila Robin. „Anómia jej možno poskytuje dôverné informácie ako výmenu za podiel.“

	„No, to všetko sú zaujímavé námety na rozhovor.“

	„Skôr ako skončíme,“ povedala rýchlo Robin, lebo jeho tón naznačoval, že sa chystá zložiť, „uvažovala som, že by sme na Comic Con mali ísť radšej metrom ako autom.“

	Následná odmlka pre ňu nebola žiadnym prekvapením.

	„Chceš, aby som nastúpil do metra oblečený ako Darth Vader?“

	„Chápem, na čo narážaš, ale podľa Červa bude celá skupina z Drekovej hry cestovať verejnou dopravou. Sú mladí – pochybujem, že majú autá. Viem, že Zloduch príde diaľkovým autobusom. Ak sa nejako prerobíme – ty vlastne ani nemusíš, stačí, keď si vyzlečieš kostým –, môžeme odtiaľ flexibilne sledovať jedného alebo viacerých podozrivých.“

	Počula, ako si Strike vzdychol.

	„Dobre teda. Ale budeš mi pomáhať na eskalátoroch, lebo som si práve vyskúšal tú sprostú masku a nevidím si v nej na nohy.“

	Skoro ráno v deň konania Comic Conu sa Strike a Robin stretli v kancelárii. Z Robin sa znova stala Venetia Hallová v popolavoplavej parochni, svetlosivých šošovkách a okuliaroch s hranatým rámom, zatiaľ čo Strike si navliekol kostým Dartha Vadera, ktorý mu bol naozaj prikrátky.

	„Mal si si naň našiť ešte kúsok látky,“ prehodila Robin s pohľadom upretým na jeho nohy, kde mu bolo vidieť niekoľko centimetrov nohavíc.

	„Postačí aj takýto,“ zhodnotil, kým vkladal batérie do rukoväte svetelného meča. „nejdem predsa na konkurz.“

	Strikeov zjav vzbudil na ulici záujem aj veselosť, a hoci bol v maske rozhorúčený a spotený, bol rád, že mu nevidieť do tváre. Keď však prestúpili na vlak Docklands Light Railway, vo vozni zbadali zopár ľudí v kostýmoch vrátane dvoch tínedžeriek v kostýme Harley Quinnovej, ženy prezlečenej za Poison Ivy s partnerom Batmanom a skupinky mladých mužov, z ktorých jeden mal pod plášťom holú hruď a na hlave spartskú prilbu. Strike už nebol najvýstrednejšie vyzerajúcou osobou vo vlaku a cítil sa o čosi uvoľnenejšie.

	Na ďalšej zastávke uvideli prvú tmavosivú masku Dreka s obrovským zobákom morového doktora a plešivou hlavou. Maska bola neuveriteľná a dosť zlovestná, vyrobená z latexu s priam znepokojivo realistickou štruktúrou podobnou pokožke vrátane bradavíc a pórov. Zakrývala celú hlavu aj krk nositeľa, ktorý žmurkal cez otvory na oči. Zvyšok kostýmu tvoril čierny plášť, ktorý zakrýval všetko, čo mal nositeľ pod ním.

	Robin mlčky sedela oproti Strikeovi s mobilom v ruke. Strike predpokladal, že sa prihlasuje do hry, lebo už má signál. Krátko po tom, čo osoba oblečená ako Drek nastúpila do vozňa, však Robin vstala a sadla si vedľa Strikea. „Počuješ ma?“ opýtala sa ticho.

	„Hej, ale ledva.“

	„Okej. Neviem, či to niekam povedie alebo nie,“ zamrmlala Robin, „ale Midge mi vravela, že Jago Ross ešte stále neurobil nič usvedčujúce.“

	„Presne tak,“ prisvedčil Strike. Doteraz sa vyhýbal rozhovorom o Rossovom prípade s Robin: mal pocit viny, lebo pridal agentúre ďalšiu robotu, a zároveň s ňou nechcel rozoberať nič, čo by mohlo viesť k debate o jeho neuspokojivom ľúbostnom živote.

	„Okej, doteraz som ti to neukázala, lebo to nemuselo nikam viesť, ale pozri sa.“

	Podala Strikeovi mobil. Musel si ho nadvihnúť až k otvorom na oči vo svojej maske, aby naň videl. Robin mala otvorený Reddit, konkrétne subreddit s názvom r/narcistickírodičia, v ktorom boli zverejnené snímky obrazovky s niekoľkými správami.

	 

	Pridala u/ChrisWossyWoss pred 11 dňami

	Len milý rozhovor s mojím narcistickým otcom

	 

	Hej, oci, mohla by som ísť tento víkend k Milly? Má narodeniny. Mama vraví, že hej.

	Pôjdeš do Kentu podľa plánu. Tvoja stará mama príde špeciálne za tebou.

	 

	Na niečo také by zabudla

	len rozmaznaná sebecká malá suka.

	 

	Nezabudla som, ale myslela som,

	že keď tam budú Ari, Tatty aj dvojčatá, nebude jej prekážať, keď neprídem.

	 

	Pôjdeš do Kentu, a ak postrehnem, že sa netváriš nadšene, vieš, čo ťa čaká. Odpoveď je nie.

	 

	Tuším sa musím znova porozprávať s tvojou matkou.

	 

	Nie, prosím, neobviňuj mamu!

	 

	Na to si mala myslieť skôr, ako si ma vyrušila v práci so svojím spoločenským životom.

	 

	Prosím, neobviňuj mamu. Je to moja vina. Povedala, že môžem ísť, len ak mi to dovolíš ty.

	 

	Neskôr sa s ňou porozprávam.

	 

	Strike zdvihol obočie, no vzápätí si uvedomil, že Robin ho nevidí.

	„Predpokladám, že Chris je…?“

	„Christabel, Rossova najstaršia dcéra. Má štrnásť rokov a chodí do internátnej školy Benenden. Už zhruba dva týždne sledujem jej sociálne siete, na ktorých zverejňuje príspevky o narcistickom rodičovi, no bez podrobností nám doteraz boli nanič. V každom prípade som porovnávala príspevky na všetkých jej účtoch a včera večer som natrafila na jej príspevky na Reddite.“

	„Skvelá práca,“ povedal Strike, ktorého hnevalo, že na to neprišiel sám.

	„Rodičovstvo a internet, čo? Každé dieťa môže ísť na internet a podeliť sa o všetko, čo chceš skryť za zatvorenými dverami.“

	„Presne tak,“ prisvedčila Robin, vzala si od neho mobil, otvorila ďalšiu stránku a znova mu ho podala. „Teraz sa pozri na toto. Uverejnila to, keď sme ešte sedeli v metre.“

	 

	Pridala u/ChrisWossyWoss pred 20 minútami

	Potrebujem sa poradiť ohľadom násilníckeho otca

	 

	Takto to už ďalej nejde, ale nevidím žiadne východisko a pripadám si hrozne bezmocná. Mám 14 rokov, tak mi, prosím, nehovorte, aby som sa s ním prestala kontaktovať alebo sa odsťahovala, alebo niekam odišla, alebo čo, lebo zatiaľ nemôžem.

	Môj otec sa ku mne, mojim sestrám a mojej mame vždy správal násilnícky: strkal do nás, fackoval nás a raz tresol mojej sestre hlavou o zem tak silno, že mala príznaky otrasu mozgu. Keď som bola malá, raz som videla, ako drží mamu pod krkom a ťahá ju dole schodmi. S mamou sa, vďakabohu, rozviedli, ale my sa s ním stále musíme stretávať. Mama nikdy nikomu nepovedala, že je násilník. Podľa mňa sa bála, aby sa to nedostalo na verejnosť, a pravdepodobne od neho dostala viac peňazí, keď s ním nebojovala. Platí mi školné, no hoci do svojej školy chodím rada, radšej by som z nej odišla a chodila kamkoľvek inam, keby to znamenalo, že sa s ním už nikdy nestretnem.

	Tento víkend trávim s ním a mojou starou mamou a prišli aj jeho ďalšie deti (má ďalšie dve s druhou manželkou a jediný, na kom mu skutočne záleží, je môj brat – my ostatné sme dievčatá). Už mi stihol vynadať, lebo som chcela ísť na narodeninovú oslavu svojej kamarátky namiesto toho, aby som prišla sem.

	Práve sa strhla obrovská hádka, lebo moja mladšia sestra  ráno omylom nechala otvorené dvere do stajne a otcov lovecký kôň utiekol. Keď zistil, že kôň je na ceste, rozzúril sa. Udrel moju sestru tak silno, že jej opuchlo jedno oko, a keď som mu povedala, aby prestal, lebo som si naozaj myslela, že jej vážne ublíži, udrel aj mňa, až mi opuchla pera, ale vlastne mi je to jedno.

	Moja stará mama práve prišla do mojej izby, kde som aj so sestrami, a vyhlásila, že keď sa mu pôjdeme všetky ospravedlniť (fakt netuším, za čo sa mu mám, doriti, ospravedlňovať, rovnako ako moja najmladšia sestra, ktorá tam ani nebola, keď sa to všetko stalo), určite sa všetko napraví.

	Keby ste videli sídlo môjho otca, pomysleli by ste si, že nikto nikdy nemôže byť nešťastný v takom krásnom veľkom dome uprostred vidieckej krajiny so zvieratami a všetkým ostatným, čo len dokazuje, že ľudia nemajú ani potuchy, čo sa u nás deje. Toto miesto nenávidím viac ako ktorékoľvek iné na svete.

	Ako sa ľudia ako ja a moje sestry môžu dostať z tejto situácie? Hrozne ho neznášam. Musím sa s ním stretávať? Viem, že keď to poviem napríklad učiteľke, bude to desaťkrát horšie, aj keby mi uverila, a ľudia ako my nemajú sociálne pracovníčky. Práve som volala mame, ale nedvíha.

	Prosím, poraďte mi niečo, čokoľvek. Naozaj sa bojím, čo sa stane, keď zídeme nadol.

	 

	Pod príspevkom boli štyri odpovede.

	 

	u/evelynmae31 pred 15 minútami

	Správanie vášho otca predstavuje týranie detí. Som šokovaná, že vás stará mama nechráni. A čo vaša nevlastná matka, mohla by zasiahnuť vo váš prospech?

	 

	u/ChrisWossyWoss pred 11 minútami

	Moja nevlastná matka tu nie je, otec sa s ňou tiež rozišiel.

	Je rovnako zlá ako on. Chcem len vedieť, čo môžeme urobiť, aby sme sa s ním už nemuseli stretávať. Mám pocit, že neexistuje žiadna možnosť, ako to ešte nezhoršiť. Viem, že za to nejako potrestá moju mamu.

	 

	u/evelynmae31 pred 9 minútami

	Nemala by si sa trápiť tým, že neochrániš svoju matku. Ona by mala chrániť teba.

	 

	u/ChrisWossyWoss pred 7 minútami

	Tak to v tejto rodine nefunguje, ale ďakujem, že si taká milá.

	 

	Strike hľadel na displej tak dlho, až sa Robin predklonila, aby si overila, že je ešte stále pri vedomí, ale oči mal otvorené. Keď si uvedomil, že naňho hľadí, vrátil jej mobil.

	„Prepáč,“ povedal. „Kriste. Mal som – jasné, že otĺka svoje dcéry. Vedel som, že zbil jednu z bývalých priateliek. Charlotte mi to vravela už dávno. Smiala sa na tom.“

	„Smiala sa?“

	„Ach, áno,“ prisvedčil Strike. „Charlotte to vnímala tak, že tá druhá baba s Rossom chodila len pre peniaze a titul a dostala viac, ako očakávala. Podtext bol, že si to zaslúžila.“

	Robin mlčala.

	„Takže keď sa potom zasnúbila s Rossom, o to jej vlastne išlo,“ pokračoval Strike s pohľadom upretým na človeka v maske Dreka.

	„Čo tým myslíš?“

	„Myslela si, že pribehnem do kostola ako rytier na bielom koni a zachránim ju… Otázkou zostáva,“ dodal Strike, odvrátil sa od Dreka a prstom v rukavici ukázal na Robinin mobil, „ako proti Rossovi využijeme poznatok, že mláti svoje deti, bez toho, aby sme im to stokrát zhoršili. Viem si predstaviť, čo by urobil, keby sa dozvedel, že jeho dcéra naňho žaluje na internete, hoci aj pod pseudonymom.“

	„Určite existuje nejaký spôsob,“ povedala Robin. „Nemohli by sme dať tip sociálke?“

	„Možno,“ odvetil Strike. „No keďže neuvádza žiadne mená, neviem, ako vážne by nás brali… Teraz vystupujeme, však?“

	Vystúpili z vozňa a zamiešali sa medzi nadšených návštevníkov Comic Conu. Pred nimi sa týčila budova ExCeL, gigantická stavba z ocele, betónu a skla, ktorá zatienila davy ľudí oblečených ako kreslené, filmové, komiksové a herné postavy.

	„Prosím vás,“ zapišťala vzrušená matka a dobehla Strikea, ktorý spolu s Robin kráčal k dverám. „Mohol by sa s vami odfotiť?“

	Drobný chlapček oblečený ako Boba Fett pribehol k Strikeovi a natešene sa postavil vedľa neho, zatiaľ čo Robin sa utiahla do úzadia a snažila sa potlačiť úsmev, keď si predstavila, ako by vyzeral Strikeov výraz, keby bol bez masky. Keď vďačná rodina odbehla za Chewbaccom, Strike povedal: „Dobre, myslím, že by sme sa mali rozdeliť. Yasmin si musí myslieť, že si sem prišla len za ňou, nie preto, lebo dávaš pozor na blázna prezlečeného za Dartha Vadera.“

	„Slovo ‚blázon‘ je ableistické,“ pripomenula mu s vážnou tvárou Robin.

	„Netušil som, že si prišla prezlečená za Pero spravodlivosti. Napíš mi, keď skončíš s Yasmin. Idem na lov Anómie.“

	Nechal Robin stáť pri hlavných dverách a vykročil do haly.

	Ešte nikdy nevidel nič podobné. Sám seba by označil nanajvýš za fanúšika Toma Waitsa a futbalového klubu Arsenal, takže to, čo mal teraz pred sebou, mu bolo celkom cudzie. Pocit, že vstúpil do čudnej novej dimenzie, ešte umocnil fakt, že mnohé postavy, ktoré zjavne zbožňovalo množstvo ľudí, mu nič nehovorili. Áno, vedel, kto je Batman, Spiderman, a dokonca aj Popoluška, keďže vyrástol so sestrou, ktorá zbožňovala Disneyho princezné, ale len hmlisto tušil, čo je drobný žltý oválny tvor s jedným okom, ktorý sa mu práve obtrel o koleno, a čo sa týkalo davov mladých žien s ružovými alebo fialovými vlasmi, ktoré zjavne ovplyvnilo anime, ich kostýmy by nedokázal opísať o nič lepšie ako oblek muža pred sebou, ktorý vyzeral ako bielo-modrý kovový exoskelet.

	Už nebol nápadný tým, že bol prezlečený za Dartha Vadera, ale bolo nezvyčajné, že bol sám. Väčšina ľudí prichádzala v skupinkách. Strike sa pomaly prechádzal uličkami pokrytými oranžovým kobercom pomedzi stánky a dochádzalo mu, aké obrovské je toto miesto. Práve sa rozhodol, že sa pokúsi zohnať mapu, keď okolo prešli dvaja ľudia v kostýmoch postáv z Atramentovočierneho srdca: Biela panna s bielou tvárou aj vlasmi, v dlhej bielej bavlnenej nočnej košeli, a jej partner s načierno natretou tvárou, vytŕčajúcou z obrovského, realisticky žilnatého čierneho ľudského srdca, na ktorom bol zrejme spredu Srdcov úsmev. Dvojica kráčala cieľavedome, a tak ju Strike nasledoval so svetelným mečom v ruke.

	Prešli popri aute Šialeného Maxa, mužovi vo fialovom odeve v detskom elektrickom autíčku, niekoľkých Stormtrooperoch v helmách, ktorým sa Strike cítil povinný zasalutovať, až napokon zabočili za roh a uvideli stánok venovaný Atramentovočiernemu srdcu.

	Strike spomalil a sledoval neveľký dav, ktorý sa okolo neho motal. Okamžite spoznal Zoe. Tvár drobnej a krehkej mladej ženy s dlhými čiernymi rozpustenými vlasmi zakrývala lacná biela kartónová maska. Strike predpokladal, že Zoe si ju sama šikovne pomaľovala tak, aby vyzerala ako Biela panna. Pri Zoe stála vyššia a zjavne oveľa zdravšia dievčina v džínsoch, s hnedými vlasmi zviazanými do chvosta. Rovnako ako Zoe, aj ona mala na sebe tričko s nápisom „Drekova hra nesmie skončiť“ a tvár ukrytú pod kúpenou maskou s podobizňou kostnatej lady Dyvno-Grobovej. Obe mladé ženy rozdávali letáky, ktoré pravdepodobne súviseli s posolstvom na ich tričkách.

	Strike sa posunul, no cez otvory v maske ešte stále sledoval fanúšikov Atramentovočierneho srdca. Stánok, pri ktorom sa zhromaždili, zrejme pripravil Netflix. Bolo v ňom množstvo reklamných predmetov a stáli pri ňom kartónové výrezy postáv, s ktorými sa ľudia fotili. Celkovo mal Strike pocit, že spoločnosť odviedla kus dobrej práce, aby uspokojila fanúšikov, a zároveň prejavila trocha úcty, keďže spoluautorka seriálu bola nedávno zavraždená. A naozaj, keď sa znova presunul, aby na ľudí videl z iného uhla, zbadal niečo, čo vyzeralo ako kondolenčná kniha. Stála pri nej žena v tričku s oficiálnym logom Atramentovočierneho srdca a skláňali sa nad ňou tri uplakané tínedžerky.

	Popri detektívovi sa prešmykol mladý muž. Podobne ako Strike, aj on bol zjavne sám. Na sebe mal čiernu bundu, džínsy a členkové značkové tenisky, ktoré boli mimoriadne čisté, čiastočne semišové, s výraznými červenými podrážkami. Strike sledoval, ako muž s červenými podrážkami pomaly podišiel k fanúšikom Atramentovočierneho srdca a vzal si od Zoe leták. Potom sa stratil v dave pri stánku a Strikeovi ho na okamih zaclonil Captain America a Thor s holou hruďou v dlhej svetlovlasej parochni. Strike sa znova posunul o pár metrov, aby lepšie videl na premenlivé skupinky fanúšikov. Zbadal prinajmenšom pol tucta Drekov, všetkých v rovnakých latexových maskách zakrývajúcich hlavu aj krk, ale každého s iným typom postavy. Niektorí prišli v dlhom čiernom plášti s kapucňou, aký nosil aj seriálový Drek, iní mali na sebe oficiálne tričká a dvaja tričká s nápisom „Drekova hra nesmie skončiť“.

	Strike si to uvedomil náhle pri pohľade na jedného z Drekov, ktorý práve rozdával letáky. Konečne pochopil, čo je Drek zač. Zlovestný zahnutý nos, dlhý čierny plášť s kapucňou, veselé nástojenie na hrách, ktoré sa končili katastrofou: pravdaže, Drek bol Smrť.

	 

	 

	55

	 

	 

	… nie, hlúpe srdce, malicherne si 

	si myslelo, že sa temný zmätok za náhlivý

	a rozpačitý úsmev schovať vie:

	Bol to len tieň, však? no aj tak tieň toho, 

	čo bolo ozaj ohavné…

	Charlotte Mewová

	Ne Me Tangito

	 

	 

	 

	„Venetia?“

	Yasmin Weatherheadová prišla na minútu presne. Očividne si dala záležať na vlasoch, ktoré boli jej najkrajšou črtou. Teraz jej zakrývali jedno oko v štýle Veronicy Lakeovej aj časť nevýraznej bledej tváre. Jej široký úsmev odhaľoval drobné biele zuby pripomínajúce mačacie tesáky. Bola rovnako vysoká ako Robin, ale oveľa mohutnejšia a celá v čiernom: na sebe mala čierne tričko, legíny, topánky bez podpätkov a ten istý dlhý vlnený sveter, v ktorom ju Robin videla, keď sledovala dom Weatherheadovcov v Croydone.

	„Yasmin! Som rada, že vás spoznávam,“ povedala Robin a podala jej ruku.

	Yasmin sa poobzerala, akoby hľadala niekoho, kto neprišiel. Robin v prvej chvíli napadlo, že ju prekukla, no potom si uvedomila svoj omyl.

	„Ach, nemohla som so sebou priviesť fotografa,“ povedala ospravedlňujúcim tónom a pozrela Yasmin do jediného odhaleného oka. „Žiaľ, máme dosť malý rozpočet, ale keby ste nám poslali fotografiu tváre…“

	„Ach, pravdaže,“ povedala Yasmin a opäť odhalila mačacie zuby.

	„Nájdeme si miesto, kde by sme si mohli sadnúť?“ navrhla Robin.

	„Tamto sú tuším kaviarne…“

	Trvalo im vyše desať minút, kým sa predrali davom ľudí, ktorý sa teraz rozrástol natoľko, že do nich zo všetkých strán štuchali tašky, plastové zbrane a vypchaté kostýmy. Obe ženy zvýšeným hlasom prehodili pár slov, ale ledva počuli, čo vraví tá druhá. Napokon sa dostali k stánku Costa Coffee, ktorý stál uprostred haly, a podarilo sa im obsadiť si dve miesta, čo sa práve uvoľnili.

	„Dúfam, že môj diktafón zachytí váš hlas aj v tomto hluku,“ povedala hlasno Robin. „Čo si dáte?“

	„Latte by bolo skvelé,“ odvetila Yasmin.

	Robin čakala v dlhom rade pri pulte a sledovala Yasmin, ktorá si prstami prečesávala tmavoplavé vlasy a sledovala davy návštevníkov – podľa Robin so spokojným úsmevom na perách. Spomenula si, ako Katya Upcottová vravela, že Yasmin jej na prvom stretnutí pripadala milá a úprimná, a uvažovala, ktorý z dvoch rôznych prvých dojmov je mylný – alebo či je Yasmin taká namyslená až odvtedy, ako sa stala moderátorkou v hre.

	„Nech sa páči,“ povedala s úsmevom, položila Yasminino latte na stôl a sadla si oproti nej. „Dobre, pripravme sa.“

	Vytiahla diktafón, ktorý mala aj na stretnutí s Timom Ashcroftom, zapla ho a posunula bližšie k Yasmin.

	„Mohli by ste niečo povedať, aby som si mohla overiť, či vás počujem?“

	„Ach… Neviem, čo povedať.“ Yasmin sa ticho zasmiala, odhrnula si vlasy a trocha sa predklonila. „Ehm… som Yasmin Weatherheadová, autorka knihy Srdiečka: Fanúšikovská základňa Atramentovočierneho srdca.“

	Yasmin na konci oboch viet zdvihla hlas. Robin uvažovala, či tak rozpráva zo zvyku alebo je skrátka nervózna.

	„Skvelé,“ zhodnotila, keď tie slová prehrala, a naozaj, Yasminin veselý dievčenský hlas bolo počuť výborne. „Tak teda dobre… zapnúť nahrávanie a… ideme na to! Nebude vám prekážať, ak si budem písať poznámky?“

	„Nie, nech sa páči,“ povedala Yasmin.

	Na kolenách jej ležala kabelka z lakovanej kože, ktorá vyzerala celkom nová. Nechty mala dokonale nalakované. Robin sa v mysli vynorila oveľa drahšia kabelka posiata atramentovými škvrnami, zovretá špinavými prstami s rozmazaným tetovaním.

	„Nuž, teší nás, že ste súhlasili s rozhovorom,“ začala Robin. „Chcem napísať dlhý článok na našu webovú stránku, ktorého zostručnená verzia sa hádam objaví aj v nejakých mainstreamových novinách. Smiem vedieť, či už máte vydavateľa?“

	„Naša kniha vzbudila veľký záujem,“ odvetila s úsmevom Yasmin. Robin sa nevedela rozhodnúť, či použila slovo „naša“, lebo chcela napodobniť Venetiin spôsob vyjadrovania, alebo mala na mysli aj ďalších ľudí, čo sa na knihe podieľali.

	„Mohli by ste mi stručne priblížiť, o čom bude?“

	„Nuž, o fanúšikoch?“ zatiahla Yasmin neveriacky, akoby sa čudovala, že sa Robin vôbec pýta. Presne v tej chvíli popri nich prešla dievčina s výraznými ryšavými vlasmi v tričku s nápisom „Drekova hra nesmie skončiť“.

	„Aha, vidíte?“ Yasmin na ňu ukázala a ticho sa zasmiala. „Atramentovočierne srdce pritiahlo neuveriteľne vášnivých fanúšikov. A myslím, že ako fanúšička, no zároveň osoba z prostredia seriálu, mám tak trocha jedinečný pohľad na vec.“

	„Rozumiem,“ prikývla Robin a dodala: „Pravdaže, to, čo sa nedávno stalo Joshovi a Edie…“

	„Hrozné,“ vyhlásila Yasmin a úsmev jej okamžite zmizol z tváre, akoby ho vypla. „Hrozné a – a šokujúce… Bola som z toho taká hotová, že som si musela vziať dva dni dovolenky. Ale… viem, že o tom budem hovoriť, keď vyjde kniha, takže to musím prijať a, ehm, nejako sa s tým vyrovnať.“

	„Jasné.“ Robin mala čo robiť, aby ju nerozptyľoval Yasminin sklon dvíhať hlas na konci každej vety, takže vyznievali ako otázky. Keď bola témou vražda, znelo to obzvlášť nevhodne.

	„Stretla som sa s Joshom a varovala som ho. Len pár týždňov pred tým, ako sa to stalo.“

	„Varovali ste ho?“

	„Nie, že sa stane niečo podobné!“ vyhŕkla Yasmin. „Nie, upozornila som ho, že medzi fanúšikmi sa šíria fakt odporné klebety. O Edie.“

	Robin postrehla, že Yasmin si mierne upravila fakty. Koniec koncov, v Yasmininom spise sa o Edie tvrdilo iba jedno. Predsa však nahlas nijako nespochybnila, keď sa Yasmin vykreslila ako nešťastná, ale svedomitá osoba, ktorá Joshovi priniesla množstvo zlých správ. Predpokladala, že Yasmin, rovnako ako Tim Ashcroft, chcela, aby si Venetia Hallová vypočula jej verziu o stretnutí s políciou radšej od nej ako z rozprávania iných ľudí.

	„Takže som dala dokopy niečo ako spis. Aby na to Edie a Josh mohli, ehm, nasadiť ľudí z PR alebo čo. Priniesla som ho Joshovi a on mi bol fakt vďačný, lebo dovtedy vôbec netušil, čo sa povráva. Takže keď… keď som sa dozvedela, čo sa stalo, prihlásila som sa na polícii. Mala som pocit, že je to dobrý nápad. Priznala som sa jednému z policajtov, ako je mi hrozne, aj keď som sa len snažila pomôcť Joshovi a Edie, lebo na tom cintoríne sa stretli práve preto, aby sa pozhovárali o klebetách, čo som ukázala Joshovi. A ten policajt bol fakt milý a povedal: ‚Nie je to vaša vina‘ a že sa nemám obviňovať. Ľudia ako ja údajne často cítia zbytočné výčitky.“

	Robin uvažovala, či ten citlivý policajt existuje aj mimo Yasmininej predstavivosti.

	„Muselo to byť pre vás hrozné,“ povedala čo najúprimnejším tónom, na aký sa zmohla.

	„Bolo,“ prisvedčila Yasmin a opatrne pokrútila hlavou, aby si nepokazila účes. „Polícia chcela vedieť, či som niekomu prezradila, že sa stretnú na cintoríne. Nepovedala som to nikomu, lebo Josh mi dôveroval. Vlastne som myslela, že som jediná, kto vie, kde sa majú stretnúť. Edie to však zrejme niekomu povedala alebo to spomenula pred niekým, kto to posunul niekomu ďalšiemu… Alebo žeby to bol náhodný útok? Aj to je jedna z možností.“

	Robin sa už rozhodla, že všetky otázky týkajúce sa Halveningu musia počkať na koniec stretnutia.

	„Nechceli od vás, aby ste im poskytli alibi alebo niečo podobne hrozné?

	Keďže ste vedeli, kde sa stretli?“

	„Ehm – áno, chceli,“ odvetila Yasmin s prvým náznakom zdržanlivosti.

	„Bola som u sestry. Moja neter oslavovala narodeniny. Takže je jasné…“

	„Och, len si prosím nemyslite, že som…!“ vyhŕkla náhlivo Robin.

	„Nie, nie, pravdaže nie,“ skočila jej do reči Yasmin a slabo sa zasmiala.

	Potom trocha stíšila hlas.

	„Polícia mi vlastne povedala, aby som si odteraz dávala veľký pozor. Teda na svoje vlastné bezpečie. Viete, medzi fanúšikmi som… nuž,“ Yasmin naoko skromne pokrčila plecami, „celkom známa postava. A vie sa o mne, že som Joshova kamarátka, takže polícia mi odporučila, aby som bola opatrná a obozretná. Len pre prípad, že by to bola pomsta všetkým, čo sa podieľali na seriáli.“

	„Fíha,“ vydýchla Robin. „Desivé.“

	„Hej,“ prisvedčila Yasmin a odhrnula si vlasy z pleca. „Úprimne povedané, uvažovala som, či mám vôbec pokračovať v písaní knihy. Či je múdre, aby som sa ešte viac zviditeľňovala. V skutočnosti mi však prospelo, že som mala nejaký projekt a mohla som nasmerovať všetky negatívne emócie do niečoho pozitívneho. Viem, že Phil má rovnaký pocit – Phil je Edin snúbenec,“ dodala. „Súhlasil s vydaním mojej knihy a vlastne na nej so mnou trocha spolupracoval. Dostane tridsať percent z honorára. Uvažujeme tiež, že časť peňazí venujeme charite. Možno nejakej, čo sa zaoberá útokmi bodnými zbraňami?“

	„Úžasné,“ vyhlásila Robin. „Chudák jej snúbenec, čo si musel vytrpieť.“

	„Och, Phil je zničený… ale chce pomôcť s knihou, aby sa stala Ediným odkazom.“

	„To je naozaj skvelé,“ prikývla Robin.

	„Okrem iného mi prezradil, ako mal podľa nej pokračovať príbeh. Myslím, že fanúšikovia budú nadšení, keď sa dozvedia, čo mala v pláne. Počúvať ho bolo úplne úžasné.“

	„O tom nepochybujem,“ vzrušene prikyvovala Robin. „Teda, to je ale zdroj informácií!“

	„Presne tak. Vzhľadom na to, čo všetko vie, je vlastne druhý najlepší zdroj po samotnej Edie. Ehm, nechcem nič prezrádzať, ale do filmu vymyslela dve celkom nové a fakt neskutočné postavy. Phil si pamätá toľko podrobností. Pravdaže, neviem, či ich Maverick nakoniec použije alebo nie, ale viem, že fanúšikov by určite zaujímalo, ako ich videla Edie a akú mala predstavu o filmovej zápletke, keďže načrtla aj tú.“

	„To všetko si niekde zapisovala, alebo…?“

	„Nie, nemala ozajstné poznámky, ale Phil má skvelú pamäť.“

	„Úžasné,“ zopakovala Robin, ktorej už dochádzali superlatívy. „Prosím, oboznámte ma so štruktúrou svojej knihy. Ako…?“

	„No, pravdaže v nej mapujem seriál od prvých dní, keď sa objavil na YouTube. Kniha sa však sústredí predovšetkým na nás, fanúšikov, a na to, čo sme doň vložili my a ako sme ho ovplyvnili. Podľa mňa je to naozaj jedinečný fenomén.“

	Povedala to bez zjavnej irónie, zatiaľ čo obdivovatelia stovky iných postáv dupotali popri bariére oddeľujúcej ich stolík od preplnenej chodby.

	„Čo je podľa vás na Atramentovočiernom srdci obzvlášť zaujímavé?“ opýtala sa Robin. „Prečo ste si ho obľúbili vy?“

	„Jasné, že pre jeho humor,“ odvetila s úsmevom Yasmin, „ale aj preto, lebo je to skrátka jeden bláznivý, dokonale romantický a strašidelný svet. Je skrátka nádherný a všetky postavy sa ním prebíjajú. Poznáte tú ikonickú hlášku na konci prvej epizódy?“

	Robin pokrútila hlavou. Na koniec prvej epizódy sa nikdy nedostala.

	Yasmin si rozopla hrubý sveter a ukázala na biele slová na obtiahnutom čiernom tričku: ZOMRELI SME. UŽ TO BUDE IBA LEPŠIE.

	Robin sa poslušne zasmiala.

	„Predpokladám, že ak ste sa niekedy cítili tak trocha ako outsider alebo akoby ste boli mimo či na dne, v tomto seriáli sa nájde niečo aj pre vás.“

	„A vy ste sa tak cítili?“ opýtala sa Robin, ktorá si pripadala ako terapeutka.

	„No, trocha áno,“ prikývla Yasmin. „V škole ma dosť šikanovali.“

	„Ach, to je mi ľúto,“ povedala Robin.

	„To nič, veď som už dospelá, už je to za mnou. Zrejme som sa vždy dosť porovnávala so svojou staršou sestrou. Ona bola vždy tá pekná a viete, ako Biela panna v seriáli stále hovorí o svojej sestre, ktorá ešte žije, chodí na večierky a tak?“

	„Áno, pravdaže,“ prikývla Robin.

	„A netreba zabúdať na Srdca.“ Yasmin vyčarila dosiaľ najširší úsmev.

	„Všetci zbožňujeme Srdca. Josh ho nahovoril fakt úžasne. Všetci dúfame, že keď mu bude lepšie, vráti sa a znova mu prepožičia svoj hlas.“

	Nenútenosť Yasmininých slov Robin prezradila, ako málo v skutočnosti vie o tom, aké škody narobila mačeta, keď Joshovi Blayovi presekla krk. Napriek Yasmininým rečiam o hrôzach a obavách Robin nadobudla dojem, že je ešte stále zvláštne izolovaná od všetkého, čo sa odohralo na cintoríne.

	„V knihe teda opisujem začiatky. Reakcie fanúšikov na rôznych hercov, ktorých som poznala…“

	„Áno,“ prerušila ju Robin, „vy ste predsa poznali všetkých! Mohli by sme sa vrátiť k tomu, ako ste sa zoznámili s Joshom a Edie?“

	„No, od samých začiatkov som bola ich veľká fanúšička. A nikdy predtým som nebola na Highgateskom cintoríne. Tak som sa tam jedného dňa išla pozrieť. A potom som sa zrejme stratila alebo čo, lebo som skončila pri North Grove. Vôbec mi nedošlo, že tá budova je North Grove, kde vtedy bývali – len som si pomyslela, že ten obchod vyzerá celkom zaujímavo. A úprimne, nemohla som tomu uveriť, keď som natrafila akurát na Josha! Pomáhal pri pokladnici a jeho agentka Katya sa s ním práve rozprávala.“

	Robin, ktorá dobre vedela, že obchod v prednej časti North Grove spred budovy vôbec nevidieť, s úsmevom prikývla a niečo si zapísala.

	„Celá som stuhla,“ opisovala so smiechom Yasmin a znova si prstami prečesala vlasy. „A potom som vyhŕkla niečo ako: ‚Božemôj, milujem ťa!‘ Narážala som na ten seriál, no hrozne som sa zahanbila! Josh bol však fakt milý a zhovorčivý. Potom musel niekam odísť a ja som zostala s Katyou, ktorá bola rovnako milá. Katyu zbožňujem. Opýtala som sa, ako Josh a Edie zvládajú, že sa na nich upriamila toľká pozornosť. A ona si odo mňa vypýtala číslo, lebo som spomenula, že keby som mohla nejako pomôcť, napríklad niečo napísať alebo čo, nemuseli by mi ani platiť. A bolo.“

	„Neuveriteľné… A teraz tá hra,“ povedala Robin a predstierala, že hľadí do poznámok, „Drekova hra. Tá bola už vtedy online?“

	„Áno,“ odvetila Yasmin bez akýchkoľvek rozpakov. „Bola to úžasná možnosť, ako sa mohli fanúšikovia spojiť. Hra bola ako veľká četovacia miestnosť, kde sme mohli s nadšením rozoberať postavy a dejové línie. Seriál z nej od začiatku významne ťažil.“

	„Objaví sa Drekova hra aj vo vašej knihe?“

	„Áno, hlavný tvorca mi dovolil venovať jej časť knihy a poskytol mi aj zopár zákulisných informácií. Fanúšikovia budú určite celí bez seba, keď sa o hre dozvedia trocha viac.“

	„Je hlavným tvorcom človek neslávne známy pod prezývkou Anómia?“ vyzvedala Robin a Yasmin sa ticho zachichotala.

	„Len sa ma nepýtajte, kto to je.“

	„Vy to viete?“

	„Nemala by som na to odpovedať.“

	„Beriem to ako áno,“ povedala s úsmevom Robin. „Ak vám dovolil zahrnúť do knihy niečo o pozadí svojej hry, zrejme ste s ním v priamom kontakte.“

	„Ehm…“ Yasmin sa znova zachichotala. „Pripadám si ako v afére Watergate.“

	„Je to muž?“

	„Ach, áno, to vie každý,“ prisvedčila Yasmin.

	„Anómia sa občas na internete správal k Edie trocha – ehm – dalo by sa povedať, že hrubo, však?“

	Yasminin úsmev pohasol.

	„Ehm – nuž – vie byť dosť priamočiary, ale je tak trocha – viete – nerada to teraz vravím, ale fanúšikovia mali pocit, že ich Edie nerešpektuje.“

	„V akom zmysle?“ opýtala sa Robin.

	„Napríklad vtedy, keď sa vysmievala z hry. My ju zbožňujeme, chápete? Takže naznačovala, že vlastne nechápeme, o čo ide v seriáli alebo čo? Hej, niektorých ľudí to fakt naštvalo.“

	„Chápem,“ prikývla Robin.

	„Odkedy to urobila, z Anómie sa stalo niečo ako… hlavná postava fanúšikovskej základne? Je fakt bystrý a… kultivovaný. A podľa mňa majú fanúšikovia pocit, že si od Edie zaslúžil uznanie za to, koľko práce pre nás odviedol. A možno aj nejakú finančnú odmenu za svoj výtvor. Lebo – je to človek, ktorý prekonal veľa osobných problémov, chápete?“

	Aj keď Yasmin ešte nedávno verila, že samotná Ledwellová je Anómia, pomyslela si Robin, teraz sa zdala až prekvapivo oddaná svojej novej teórii.

	„Očividne viete, kto je Anómia,“ zhodnotila Robin, s očakávaním pozrela na Yasmin a nahodila naoko inkvizítorský výraz, ktorým ju napokon znova rozosmiala.

	„Okej, poskladala som si zopár dielikov skladačky a áno, keď si to všetko pospájate, je to celkom jasné. A je pre mňa naozaj inšpiratívne, že to dokázal aj napriek svojim osobným problémom. On aj jeho rodina by možno viedli iný život, keby Edie trocha viac podporila jeho hru. A podelila sa s ním o svoje zisky. Viete, neplatila mu ani…“

	Yasmin sa priam komicky zháčila. Robin v duchu uvažovala, ako sa tá veta mohla končiť. Mzdu? Faktúry? Nájomné?

	„Takže ho istým spôsobom sklamala?“ opýtala sa Robin. Yasmin zaváhala.

	„Ak vám to neprekáža, radšej by som už o Anómii nehovorila.“

	„Ach, pravdaže,“ súhlasila Robin, no pomyslela si, že k Edinej neschopnosti plniť finančné záväzky sa môžu vrátiť neskôr.

	„Predpokladám, že keď seriál zmizol z YouTube, všetko začalo fungovať ako v nejakej korporácii.“

	„Áno,“ prisvedčila horlivo Yasmin. „Bolo to presne tak. Ako v korporácii. A ľudia, čo tam boli od začiatku, zostali tak trocha… Áno, mne sa uľavilo, keď mi Edie oznámila, že ma už nebudú potrebovať. Mala som totiž veľa práce v Lola June a nestíhala som chodiť až do Highgate, aby som odpovedala na fanúšikovské listy. Navyše mi ne… platili mi tak málo, že to sotva pokrylo lístok na metro. Nerozhodoval o tom Josh – jeho peniaze vôbec nezaujímajú,“ dodala s láskavým úsmevom. „Išlo skôr o to, že – všetko toto sa objaví aj v knihe, lebo si myslím, že keď sa niekto pustí do písania, mal by byť celkom úprimný…“

	„Určite,“ prehodila Robin.

	„Edie sa zmenila. Začala sa správať dôležito a upäto. Akoby si namýšľala, že ju chce každý využiť. A ja som zblízka sledovala, ako sa mení. Dokonca už nechcela spolupracovať s Katyou. Pred mojím odchodom sa k nej začala správať dosť nepríjemne. Katya je milá. Mám ju naozaj rada a aj ona mala vtedy isté osobné problémy, takže by sa dalo čakať… Edie sa však zmenila, viete?“

	„Vráťme sa trocha do minulosti, aby sme si ujasnili chronologický prehľad,“ navrhla Robin. „Ako dlho ste pracovali pre Josha a Edie?“

	„Niečo vyše roka,“ zatiahla Yasmin. „Od augusta dvetisícjedenásť do novembra dvetisícdvanásť.“

	„Takže ste sa stretli s celým pôvodným obsadením?“

	„Áno,“ prisvedčila opäť s úsmevom Yasmin. „Josh, Tim, Bong, Lucy, Catriona, Wally a Pez – no Pez – Preston Pierce – už v čase, keď som začala pracovať pre Josha a Edie, v seriáli nehral. Nikdy neveril, že Atramentovočierne srdce dosiahne úspech. Občas sa o ňom vyjadroval dosť sarkasticky…“

	Yasmin znova nervózne stíchla.

	„Prosím, nedávajte to tam. Nechcem, aby sa na mňa Pez nahneval.“

	„Pravdaže, nedám to tam,“ ubezpečila ju Robin. „Vlastne…“ Vypla diktafón.

	„Poďme na chvíľu mimo záznamu.“

	Yasmin vyzerala, akoby nevedela, či má byť nadšená alebo znepokojená.

	„Viete, že sa povráva, že Preston Pierce je Anómia?“ prehodila Robin a sledovala, ako Yasmin zareaguje.

	„Pez?“ zatiahla Yasmin s neveriackym smiechom. „Nie, určite to nie je Pez.“

	„Nemá Anómia v telefóne liverpoolsky prízvuk?“ opýtala sa s úsmevom Robin.

	„Nie, vôbec nie,“ odvetila Yasmin. Robin uvažovala, či vôbec niekedy počula Anómiin hlas. V hlase jej zaznievala neistota.

	„Prečo ste povedali, že nechcete, aby sa na vás Preston nahneval?“ opýtala sa.

	„Ach, je jedným z tých…“ začala Yasmin. „Je… je rovnaký typ ako ľudia, čo ma v škole šikanovali.“

	Robin si spomenula, aký agresívny bol Pez na dievča s modrými vlasmi na večernom kurze, a pomyslela si, že vie, na čo Yasmin naráža.

	„Môžeme pokračovať?“ opýtala sa s prstom na tlačidle nahrávania.

	„Áno, jasné,“ prisvedčila Yasmin, chlipkajúc latte.

	„Predpokladám, že vaša kniha sa bude venovať aj niektorým kontroverzným témam z Atramentovočierneho srdca,“ predniesla Robin, keď znova zapla diktafón.

	„Áno, pravdaže,“ prikývla Yasmin. „Je dôležité kriticky nazerať aj na veci, ktoré máme v obľube…“

	„Presne tak,“ prisvedčila Robin.

	„Takže… áno, zaoberám sa aj sklamaním fanúšikov z Edie. Z niektorých tém a vtipov.“

	„Práve čítam blog s názvom Pero spravodlivosti, aby som sa lepšie zorientovala,“ prehodila Robin s pohľadom upretým na Yasmin, no tá neprejavila žiadne náznaky rozpakov.

	„Áno, aj ja som ho čítala,“ povedala. „Je celkom dobrý, ale nesúhlasím so všetkým. V jednom článku sa autor sťažoval, že čierne srdce prenasleduje bieleho ducha. A ja som si pomyslela, že je to trocha pritiahnuté za vlasy, chápete? Tvrdiť, že je to rasistické alebo čo… Vlastne, neprekážalo by vám, keby ste tam nedali ani to?“ Yasmin sa znova zatvárila ustarostene. „Chcem zdôrazniť, že som antirasistka. Bola som znechutená, keď som zistila, že Edie sa pri postave Bielej panny inšpirovala černoškou.“

	„Vy ste o tom vedeli?“ opýtala sa ostro Robin.

	Len čo vyhŕkla tie slová, oľutovala ich. Ten tón nepatril Venetii Hallovej: vyznel obviňujúco. Yasmin sa tvárila zaskočene.

	„Myslela som, že to bol všeobecne známy fakt,“ povedala neisto.

	„Prepáčte,“ zamrmlala s ospravedlňujúcim úsmevom Robin. „Tuším to zverejnil práve Anómia, takže mi napadlo, že vám to prezradil on.“

	„Aha,“ vydýchla Yasmin. „Nie, raz som bola v North Grove a pracovala som na aktualizácii ich webstránky. Josh sa ma opýtal, či sa potom nezastavím na drink. U nich v izbe na poschodí, lebo práve dokončili nahrávanie ďalšej epizódy.“

	Pri tých slovách sa začervenala. Tá spomienka bola pre ňu očividne dôležitá.

	„Zábava,“ prehodila Robin v snahe nadviazať na svoj predošlý nenútený tón.

	„Áno,“ prisvedčila Yasmin. „Bola som tam ja, Josh, Edie, Seb – pomáhal im s animovaním –, Pez a Wally. Všetci fajčili, ehm, viete, marihuanu.“ Yasmin sa trocha nervózne zasmiala. „Teda, robili to celkom otvorene, takže to nie je nijakým tajomstvom. Ja som to nikdy neskúšala, lebo ne…“

	Robin si zrazu živo predstavila, ako Yasmin sedí na stoličke s tvrdým operadlom v stiesnenej zadymenej izbe, okolo nej sa rozvaľujú zhulení autori a herci, a ako asistentka na polovičný úväzok je nadšená, že tam sedí s nimi, ale zároveň tam nezapadá, smeje sa s ostatnými, ale zároveň počúva s nastraženými ušami.

	„A začula som, ako Edie vysvetľuje Sebovi, že pri tej postave sa inšpirovala nejakou svojou dávnou spolubývajúcou. Za tou babou sa naháňalo veľa chlapov a Edie tvrdila, že ona sa k nim naschvál správala hnusne. Ak ste videli seriál, viete, že Biela panna je vždy tak trocha nepríjemná na Srdca, ktorý je do nej hrozne zaľúbený. Ale občas mu dá drobný zlomok nádeje, aby sa k nej zakaždým vrátil.“

	„Chápem,“ prikývla Robin. „Je to fascinujúce. Z podobných postrehov budú fanúšikovia vo vytržení.“

	„Áno, ale kým Anómia neskôr na Twitteri nezverejnil, že tá spolubývajúca bola černoška, vôbec som o tom netušila. Takže som mala pocit – povedané Anómiinými slovami – akoby kopala do niekoho, kto už leží na zemi. Prečo by takto vykresľovala kamarátku? Prečo by ju zobrazovala ako ženu, ktorá rada provokuje mužov?“

	„Treba však dodať,“ povedala Robin, „že Edie nezverejnila, kým sa inšpirovala. Tá informácia prišla od Anómie.“

	„Myslím, že ho už unavovalo jej pokrytectvo. Vystupovala ako naozaj slobodomyseľná osoba a v zákulisí taká v skutočnosti nebola.“

	„Viem, čo tým myslíte,“ povedala Robin. „Keďže ste spomenuli politické názory, predpokladám, že v knihe sa zaoberáte aj celou tou záležitosťou okolo Wallyho Cardewa a Dreka.“

	„Áno, týka sa toho celá jedna kapitola.“ Yasmin zvážnela. „Bolo to šialenstvo. Kto by si bol pomyslel, že Atramentovočierne srdce sa zapáči alternatívnej pravici? Všetci sme zúrili, keď sa okolo nás začali zlietať a privlastňovať si tú postavu. Dreka mali všetci radi, lebo bol vtipný, a potom sa z neho stalo akoby niečo celkom iné.“

	„Predpokladám, že poznáte aj Wallyho.“

	„Áno,“ prisvedčila Yasmin a zatvárila sa nerozhodne. „Jasné, že to video o koláčikoch, čo natočil, bolo – podľa mňa v podstate nemali na výber a museli ho vyhodiť. Veľa fanúšikov však hrozne naštvalo, že musel odísť. Možno keby sa ospravedlnil? Medzi fanúšikmi to vyvolalo veľa hádok. Ale Michael David, ktorý ho nahradil, bol úžasný.“

	Keď spomenula Michaela Davida, na tvári sa jej rozlial ružový rumenec, ktorý bol vzhľadom na jej bledosť dosť očividný.

	„Áno,“ prisvedčila Robin. „Ale aj on odišiel, však?“

	„Ehm… áno, dostal úlohu v seriáli Casualty,“ vysvetlila Yasmin. „A účinkuje aj v novej hre vo West Ende, ktorá bude mať budúci mesiac premiéru.“

	Aj na krku jej naskákali červené škvrny.

	„Zostal však spätý s ostatnými fanúšikmi,“ pokračovala. „Doteraz je súčasťou komunity Srdiečok, čo je od neho fakt milé. Podľa mňa ho naozaj potešilo, akej podpory sa mu dostalo od fanúšikov. Keď ho obsadili do úlohy Dreka, ocitol sa pod paľbou urážok, lebo niektorým ľuďom viac vyhovoval Wally. Michael bol však hrozne príjemný a cenil si tých, čo vraveli, že mu treba dať šancu.“

	„To je milé,“ zhodnotila srdečne Robin. Yasminine slová ju zaujali. Strávila dlhé hodiny skúmaním twitterových účtov Anómie a ostatných fanúšikov Atramentovočierneho srdca, no ani raz nepostrehla, že by Michael David nejako komunikoval s fanúšikmi alebo že by sa po svojom odchode zo seriálu naďalej považoval za jeho súčasť.

	„Áno.“ Yasmin sa ešte stále červenala. „Vlastne ho trocha poznám. Oslovil ma po odchode zo seriálu, lebo sa chcel poďakovať za podporu. Mám lístky na jeho hru a sľúbil, že po predstavení mi dá autogram.“

	„Fíha,“ vydýchla Robin.

	„Vlastne,“ Yasmin sa znova zatvárila ustarostene, „prosím vás, mohli by ste vynechať aj toto? Moje priateľstvo s Michaelom je súkromná záležitosť.“

	„Pravdaže,“ súhlasila Robin. „Nebudem ho spomínať… A teraz tá záležitosť s Halveningom.“

	Očakávala, že Yasmin sa pri tých slovách zatvári znepokojene, a nezostala sklamaná.

	„S tou neonacistickou skupinou?“

	„Presne tak,“ prisvedčila Robin. „Pravdepodobne sa vo svojej knihe zaoberáte aj možnosťou, že sa snažili zmanipulovať fanúšikov?“

	„Ehm… no, ani nie. Viete… Nemyslím, že by im niekto z fanúšikov naletel, keby sa im pokúsili podstrčiť falošné príbehy alebo čo.“

	Škvrny na Yasmininom krku však teraz vyzerali takmer ako žihľavka Gusa Upcotta. Robin si ju mlčky s vážnou tvárou premeriavala cez okuliare a Yasmin ešte viac znervóznela.

	„Áno, a to isté som povedala aj polícii. Áno, zopár fanúšikov po tom článku v novinách vyhlasovalo: ‚Ak ste niekedy povedali niečo zlé o Edie Ledwellovej, určite ste náckovia, čo sa ju snažili dokopať k samovražde‘, čo je podľa mňa absurdné.“

	„Všimli ste si však nárast nepekných klebiet o Edie? Znepokojili vás natoľko, že spis plný takých klebiet ste odniesli Joshovi, však?“

	„Nuž… to, čo som odniesla Joshovi, určite, v žiadnom prípade, nepochádzalo od Halveningu,“ vyhlásila Yasmin. „Viem to s istotou, lebo… no, lebo ľudia, čo to vraveli, určite nie sú z Halveningu.“

	Nastala krátka odmlka. Yasmin si nervózne uhladila vlasy.

	„Chcem tým povedať, že ich tvrdenia mohli byť pravdivé, ale neboli. Skrátka sa pomýlili. A vôbec, jeden z ľudí, čo to vraveli, je černoch, takže určite nie je člen Halveningu.“

	Vtom Robin zišlo na um niečo absurdné, čo by okamžite zavrhla, keby sa žena oproti nej zasa nečervenala.

	Hádam si len Yasmin nemyslí, že Michael David anonymne hrá Drekovu hru? Je natoľko pomýlená, že si namýšľa, že úspešný herec by venoval hodiny svojho života, aby dokázal, že Edie Ledwellová je Anómia, namiesto toho, aby sa venoval svojej prekvitajúcej kariére v televízii aj na javisku? A ak Yasmin naozaj uverila takej neskutočnej lži, kto ju tak šikovne presvedčil, že si píše s Michaelom Davidom?

	„Je černoch? Ste si tým istá?“

	Zavládlo ticho a Robin bola presvedčená, že Yasmin priklincoval ku stoličke klíčiaci strach. Možno pochybnosti, ktoré tak dlho úspešne potláčala, konečne ako škorpión vyliezli z jej podvedomia. A možno začínala tušiť, že ani Venetia Hallová, ktorá tak ostro kládla určité otázky, v skutočnosti nie je tá, za koho ju Yasmin pokladá. Jej tvár nadobudla nezdravo žltý odtieň, no krk jej ešte stále špatili červené škvrny. Čím dlhšie obe ženy mlčali, tým vystrašenejšie sa Yasmin tvárila.

	„Áno,“ povedala napokon, „som si tým istá.“

	„No, ak je to niekto, s kým ste sa stretli osobne,“ prehodila s úsmevom Robin. „Takže podľa vás nemá Halvening nič spoločné s Edinou smrťou?“

	„N-nie,“ vyjachtala Yasmin. „Nemá.“

	„A nie je za tým ani Anómia?“

	Robin to povedala, lebo nemala čo stratiť. Yasmin už možno mala strach, že Venetia Hallová v skutočnosti vôbec nie je novinárka, ale vďaka popolavoplavej parochni, kontaktným šošovkám a okuliarom v nej ešte stále nespoznala Robin Ellacottovú.

	„Čo tým myslíte?“

	„Nuž, presvedčivo ste mi vysvetlili, prečo sa Anómia v súvislosti s Edie Ledwellovou cítil oprávnene ukrivdený,“ povedala s úsmevom Robin.

	„Anómia to nemohol urobiť,“ vyhlásila Yasmin. „Určite nie.“

	„Nuž, myslím, že to je všetko,“ uzavrela Robin a vypla diktafón. „Ďakujem, že ste sa so mnou stretli, bolo to fascinujúce. A veľa šťastia s knihou!“ Yasmin zostala zjavne zaskočená. Vymenili si ešte zopár záverečných prázdnych zdvorilostných fráz, no tie Yasminine dokonca ani nezneli ako otázky. Robin sledovala, ako so sklonenou hlavou odchádza z kaviarne, a vôbec ju neprekvapilo, keď videla, ako vyťahuje mobil a niečo doň ťuká.

	Aj Robin vytiahla mobil a napísala Strikeovi.

	 

	Mám zopár zaujímavých info. Kde si?

	 

	 

	56

	 

	 

	V smrteľnom boji myseľ zlyhávala:

	podobala sa mestskej strážnej veži, 

	po zemetrasení, keď v troskách leží,

	či sťažňu, čo doň v búrke udrel blesk…

	Christina  Rossetti

	Trh škriatkov

	 

	 

	 

	 

	„Darilo sa ti oveľa lepšie ako mne,“ zahundral o dvadsať minút neskôr Strike spoza masky Dartha Vadera.

	Už hodinu krúžil okolo stánkov v blízkosti expozície Atramentovočierneho srdca a sledoval zástupy ľudí, no ukázalo sa, že celkom zbytočne. Teraz sa opieral o stánok, v ktorom predávali vankúše s potlačou zvierat v štýle anime, aby zmiernil tlak na svoj kýpeť.

	„Viem, že sa nedalo čakať, že sa Anómia nejako prezradí,“ pokračoval s pohľadom upretým na dav natlačený pri stánku venovanom Atramentovočiernemu srdcu, „ale dúfal som, že je aspoň malá nádej, že spoznám temeno známeho podozrivého. Nevšimol som si nikoho okrem Zoe.“

	„Kde je?“ opýtala sa Robin.

	Skôr ako sa vrátila k Strikeovi, vkĺzla na toaletu, zložila si parochňu aj okuliare a prezliekla tričko. Aj keď sa jej nezdalo pravdepodobné, že by sa Yasmin zdržala v budove po rozhovore, ktorý pred chvíľou pretrpela, nechcela riskovať, že na ňu opäť natrafí. Okrem toho sa prihlásila naspäť do hry, v ktorej zrejme prvý raz nebol ani jediný moderátor.

	„Išla na kávu s ďalším dievčaťom v tričku s nápisom ‚Drekova hra nesmie skončiť‘. Obe zostali v maskách. Nesledoval som ich, lebo som práve zbadal niekoho, kto ma zaujal.“

	„Koho?“

	„Už je preč,“ odvetil Strike. „Bol sám a mal som pocit, že sleduje tých istých ľudí ako ja. Pristúpil k dvojici Drekov a prihovoril sa im… Povedz mi, čo povedala Yasmin o Anómii.“

	„Tvrdila, že je to určite muž, a naznačila, že Edie mu dlhuje peniaze. Povedala, že keby mu dovolila zarábať na hre, pomohla by tým jeho rodine. A vyhlásila, že je bystrý a kultivovaný.“

	„Kultivovaný,“ zopakoval Strike. „Nazvala by si ho kultivovaným podľa toho, ako sa vyjadruje?“

	„Nie,“ odvetila Robin. „Ako som vravela, v hre je dosť bezočivý. V moderátorskej miestnosti je možno iný.“

	„Nespomínala si, že podľa teba sa v hre trocha pretvaruje?“

	„No, občas mám pocit, akoby chcel až príliš zapadnúť do partie, chápeš? Je zbytočne hrubý.“

	„Na jeho Twitteri som teda veľa dôkazov jeho kultivovanosti nepostrehol,“ utrúsil Strike.

	„Pozná ten jeden latinský citát,“ pripomenula Robin. „Oderint dum…“

	„Myslíš, že na Yasmin sa dá tak ľahko zapôsobiť?“

	„Povedala by som, že áno,“ odvetila Robin. „Pripadala mi trocha…“

	„Tupá?“

	„No, rozhodne dôverčivá. Čo sa týka Michaela Davida…“

	„Hej,“ prisvedčil Strike, „ale ten, kto ju dokázal presvedčiť, že je Michael David, musel byť fakt prefíkaný. Nie je malé decko. Je zamestnaná. Neviem si predstaviť, že by len tak uverila, že sa rozpráva s televíznou hviezdou v anonymnej hre.“

	„Máš pravdu,“ pripustila Robin. „Musel postupovať naozaj šikovne.“

	„A tvrdí, že Anómia by nedokázal nikoho zabiť. Malo to súvisieť s jeho morálnym presvedčením, fyzickou slabosťou alebo precitlivenosťou?“

	„Netuším.“

	„Nemohla tvrdiť, že je to muž, len aby ťa zviedla zo stopy?“

	„Úprimne povedané, nie. Podľa mňa prišla s novou teóriou, s ktorou je spokojná, a prezradila mi toľko, koľko si trúfla… Podľa mňa má dôvod, prečo sa tak upla na tohto nového človeka.“

	„Myslíš, že sa nejako prezradil?“

	„Možno,“ prehodila Robin, „ale mala som dojem, že Yasmin by bola rada, keby to bol práve tento kultivovaný človek s oprávnenou nevraživosťou a ťažkým životom, ktorý nedokáže nikoho zabiť. Záleží jej na tom, aby to bol dobrý človek. Ach nie, už to robím aj ja,“ dodala podráždene.

	„Čo robíš?“

	„Zvyšujem hlas na konci viet. Robila to počas celého rozhovoru.“

	„To je on,“ vyhŕkol odrazu Strike. „Vrátil sa.“

	Robin sa obrátila a pozrela tým istým smerom ako Strike.

	Mladý muž v koženej bunde, džínsoch a drahých teniskách s červenými podrážkami bol späť. Husté tmavé vlasy mu rástli nízko na čele. Strike a Robin sledovali, ako obišiel mladíka na vozíku zabratého do rozhovoru s vysmiatou dievčinou v minisukni, pristúpil k ďalšiemu človeku v maske Dreka a prihovoril sa mu.

	„Zaujíma sa len o Drekov,“ podotkol Strike.

	„Čudné,“ poznamenala Robin.

	Muž s červenými podrážkami sa zasmial na niečom, čo povedal Drek.

	„Prepáčte,“ ozval sa podráždene stánkový predajca. „Mohli by ste sa niekam presťahovať? Zavadziate ľuďom, čo si chcú prezrieť tovar.“

	Strike a Robin odkráčali k ďalšiemu stánku, v ktorom sa predávali komiksy.

	„Ty si sa mala sťahovať,“ vyhŕkol odrazu Strike.

	„Čože?“

	„Mala si sa sťahovať. Do nového bytu. Ako to dopadlo?“

	„Aha,“ pochopila Robin. „Odložilo sa to. Sťahujem sa až zajtra – preto si beriem voľno.“

	„Dofrasa,“ zahundral Strike. „Mal som na to myslieť. Mal som sa na to opýtať. Prepáč.“

	„V pohode,“ prehodila Robin.

	Lepšie neskoro ako nikdy.

	„Pomáha ti niekto?“

	„Dnes večer prídu naši.“

	Muž s červenými podrážkami a Drek sa od seba vzdialili. Muž vytiahol mobil, zrejme poslal správu, a vykročil preč od stánku venovaného Atramentovočiernemu srdcu.

	„Môžeš mi podržať svetelný meč?“

	Strike si zložil masku Dartha Vadera a s námahou si vyzliekol kostým.

	„Čo…?“

	„Sledujme tamtoho chlapa. Niečo sa mi na ňom nezdá.“

	Strike zhúžval kostým, vzal si od Robin svetelný meč a všetko hodil na komiksy.

	„Niekomu to darujte,“ navrhol prekvapenému majiteľovi stánku a s Robin v pätách vykročil za mužom s červenými podrážkami tak rýchlo, ako mu to boľavá noha dovolila. Našťastie bol dav taký hustý, že muž sa ďaleko nedostal.

	„Nevyzerá ako typický fanúšik Atramentovočierneho srdca,“ prehodil Strike smerom k Robin, keď si s námahou razili cestu cez pomalý dav.

	„Snažil sa niečo zistiť… možno to isté čo my.“

	Trvalo dvadsať minút, kým sa muž s červenými podrážkami dostal k východu. So zdanlivou úľavou, že sa vymotal z tlačenice, vytiahol mobil a cestou preč niekomu zavolal. Nedalo sa k nemu priblížiť natoľko, aby bolo počuť, čo hovorí, pretože do budovy a von stále prúdili davy ľudí.

	Strike cítil, ako mu zavibroval vlastný mobil. Vytiahol ho v nádeji, že prišla správa od niektorého zo spolupracovníkov.

	„Midge?“ Robin náhlivo nazrela do hry, ale po Anómii nebolo ani stopy.

	„Nie,“ odvetil Strike a vložil si mobil naspäť do vrecka. „Pru.“

	„Kto?“

	„Moja sestra Prudence.“

	„Aha,“ zamrmlala Robin. „Už ste sa stretli?“

	„Nie,“ odvetil Strike, ktorý sa snažil nevnímať boľavý zákolenný sval.

	„Mali sme to v pláne, ale jej dcéra spadla z lezeckej steny.“

	„Bože, je okej?“

	„Hej. Zlomená stehenná kosť… Takže neprišiel autom,“ zamrmlal Strike, lebo muž s červenými podrážkami zamieril na stanicu, kde sa ešte stále motalo obrovské množstvo ľudí.

	Mohutný Batman si lakťami prerazil cestu k Robin. Opačným smerom prešla trkotajúca steampunková skupinka. Muž s červenými podrážkami ešte stále telefonoval.

	Keď zastali na nástupišti, zistili, že stojí celkom vpredu a čaká na vlak. Zopár ľudí niečo nespokojne zamrmlalo, keď ich veľký Strike odtisol nabok. Chcel sa k mužovi dostať čo najbližšie, aby mohol nastúpiť do toho istého vozňa. Strike a Robin zastali len niekoľko metrov od neho presne vo chvíli, keď zložil. Vopchal si ruky do vreciek a netrpezlivo sa zahojdal na pätách drahých tenisiek.

	Doľahol k nim čoraz hlasnejší rachot vlaku.

	Strike pocítil, ako doňho zozadu niekto štuchol. Obzrel sa a uvidel, ako sa postava v čiernom prediera do prednej časti nástupišťa. Narazila rovno do muža s červenými podrážkami.

	Všetko sa spomalilo, ako sa to stáva pri sledovaní takmer nezvratného konca života.

	Muž s červenými podrážkami spadol z nástupišťa, vo vzduchu sa trocha zvrtol a prineskoro vytiahol ruky z vreciek. Sluchou narazil do koľajnice a aj cez rachot prichádzajúceho vlaku bolo počuť praskot kostí a mäsa.

	Robin urobila tri kroky a skočila.

	Za sebou začula výkriky. Vysoký muž s tmavou pleťou prezlečený za Supermana sa vrhol na trať v tej istej chvíli ako Robin. Keď vyťahovali bezvedomého muža s červenými podrážkami nahor, z davu sa k nim vystierali nápomocné ruky.

	Dve ruky našli aj Robin: jedna ju chytila pod pazuchu, druhá ju schmatla za tričko. Spolu s ďalšími desiatimi ťahala bezvládne telo nahor, no vtom sa prirútil vlak. Strike s centimetrovou rezervou vytiahol Robin do bezpečia, no vtom sa znova ozval nepekný praskot a výkriky: hlava bezvedomého muža sa zaklonila a zboku narazila do vlaku.

	„Doriti!“ skríkol Strike, ale nikto okrem Robin ho nepočul, lebo zovšadiaľ sa ozývali výkriky. Ľudia opakovali slovo „naschvál“ a strhla sa hádka o tom, kto vlastne do koho vrazil. Zjavne opitý muž sa pohoršoval nad obvinením, že práve strčil bezvedomého muža z nástupišťa. Muž s červenými podrážkami ležal tam, kde ho položili, a z ucha mu tiekla krv. Cez dav sa k nemu snažil prebojovať zamestnanec železníc. Vlak sa nehýbal.

	„Doriti!“ zreval znova Strike. „Ako si si mohla myslieť, že ho zdvihneš?“

	„Netušila som, že je v bezvedomí,“ odvetila, trasúc sa od množstva adrenalínu, ktorý jej prúdil do celého tela. „Myslela som, že…“

	„Niekto ho strčil! Niekto doňho naschvál narazil!“ vrieskala nejaká žena. Ľudia nastupovali do vlaku, akoby sa nič nestalo. Zamestnanec železníc hovoril do vysielačky a jeho kolegovia pobehovali po nástupišti a snažili sa uvoľniť priestor okolo nehybnej postavy na zemi. Strike schmatol ruksak, ktorý Robin pustila, a odtiahol ju ďalej od tlačenice. Cítil, ako sa trasie. Uvedomila si, že jej nie je chladno len od šoku: Strike jej roztrhol tričko. Cez dieru pod pazuchou jej bolo vidieť podprsenku. Vzala si od neho ruksak, vytiahla z neho top, ktorý mala na sebe ako Venetia, a obliekla si ho na roztrhnuté tričko.

	„Kto videl, čo sa stalo?“ Dorazil policajt a policajtka.

	„Ja,“ povedal nahlas Strike a jeho hlas prehlušil hurhaj.

	Policajtka odviedla Strikea a Robin nabok, zatiaľ čo jej kolega a zamestnanci železníc sa pokúšali upokojiť rozrušený dav. Vlak ešte stále neodišiel. Ľudia civeli z okien na zraneného muža.

	„Hovorte,“ vyzvala policajtka Strikea s pripraveným zápisníkom.

	„Bol to chlap v maske Batmana,“ povedal Strike. „Pretlačil sa doprostred davu, predstieral, že doňho niekto drgol, aby od seba odvrátil pozornosť, a potom plecom strčil toho muža na trať. Urobil to úmyselne.“

	„Kde je ten chlap? Vidíte ho?“

	„Nie,“ odvetil Strike a pohľadom preskúmal dav na nástupišti.

	„Videli ste, kam odišiel, keď ten muž spadol?“

	„Nie,“ zopakoval Strike. „Mal som čo robiť, aby som stihol pomôcť kamarátke vyliezť z trate.“

	„Okej, musíte počkať, budeme od vás potrebovať výpoveď.“ Doľahla k nim siréna. Prišla sanitka. Policajtka sa odvrátila.

	„Dobre,“ vyhlásila Robin, keď Strike opäť otvoril ústa. „Urobila som to inštinktívne. Viem, že to nebolo múdre.“

	Cítila, že pod pazuchou sa jej robí modrina. Práve tam ju Strike schmatol, keď ju ťahal z cesty vlaku. Z vrecka vylovil cigarety a zapaľovač, nespúšťajúc zrak z bezvládnej postavy na zemi. Muž s červenými podrážkami mal vyhrnutý sveter a tesne pod srdcom vytetované niečo, čo vyzeralo ako vertikálne preškrtnuté písmeno Y.

	Vlak ešte stále neodišiel zo stanice. Ľudia sa z neho snažili vystúpiť, ale policajti nástojili, aby zostali vnútri, pravdepodobne kvôli výsluchom.

	„Tu nesmieš fajčiť,“ napomenula ho Robin.

	„Nechápem, ako je možné, že nefajčíš aj ty,“ odvetil Strike a vydýchol.

	Robin, ktorá sa snažila viditeľne netriasť, sa prinútila usmiať.

	Vráťte sa do brlohov zločinu.

	Nevidíte ma, ani nepoznáte.

	Adah Isaacs Menkenová

	Judith

	 

	 

	 

	Čet v rámci hry medzi Anómiou 

	a moderátorom LordomDrekom

	 

	<Otvorila sa nová súkromná

	miestnosť>

	 

	<25. mája 2015 22.57>

	<LordDrek pozýva Anómiu> LordDrek: Poď sem lebo ťa k tomu

	dokopem

	 

	>

	 

	<Anómia vstúpi do miestnosti> Anómia: Môžem ti s niečím pomôcť?

	 

	LordDrek: Pokúsil si sa zabiť môjho brata Viem že si to bol tyy

	 

	Anómia: Také niečo by som si určite pamätal

	 

	LordDrek: Nezhahrávaj sa somnou ty kokot pokúsil si sa strčiť môjhho brata pod skruvený vlak

	 

	Anómia: Píš pomalšie nebudeš robiť toľko chýb

	 

	LordDrek: Netušíš s kým si sa zapleitol ty kokot prídeme si po tena

	 

	Anómia: Presne viem s kým som sa zaplietol Charlie

	 

	Anómia: Tvoj mladší brat si nedáva taký pozor ako ty

	 

	Anómia: „Vilepechora“ bola chyba

	 

	LordDrek: Ty skrvený kokot nájdenm si ťa

	 

	Anómia: Nie nenájdeš

	 

	Anómia: Na rozdiel od vás nezanechávam stopy

	 

	Anómia: Sedím tu a pretáčam si ten záznam v správach

	 

	Anómia: Je strašne smiešne ako hlavou zboku narazil do vlaku

	 

	LordDrek: Nájdm si ťa a zabijjem ťa

	 

	Anómia: Pozdravuj odo mňa chalanov z Halveningu

	 

	Anómia: A posielam veľkú sladkú pusu tvojmu bratovi kriplovi

	 

	Anómia: Ak budete mať šťastie budúce Vianoce už udrží pohárik s náustkom

	 

	LordDrek: Len počkaj ty chorá hlava ja ťa

	 

	<LordDrek bol vyhodený>

	 

	 

	 

	 

	 

	 

	 

	ŠTVRTÁ ČASŤ

	 

	Vlákna komôr.

	Tieto vlákna sú usporiadané obzvlášť zložito 

	a opisy rôznych anatómov sa značne líšia.

	Henry Gray,  člen Kráľovskej spoločnosti

	Grayova anatómia

	Ach, koľký zmar,

	keď vrháš myšlienky do plameňa, 

	ktorý ti horí v srdci!

	Elizabeth Barrettová-Browningová

	Prekliatie pre národ

	 

	 

	 

	Čet v rámci hry medzi dvomi 

	moderátormi Drekovej hry

	 

	<Otvorila sa nová súkromná

	miestnosť>

	 

	<23. mája 2015 11.18>

	 

	<Morehouse pozýva BieluPannu>

	 

	Morehouse: BielaPanna musíme sa porozprávať

	 

	>

	 

	>

	 

	>

	<BielaPanna vstúpi do miestnosti> BielaPanna: Na čo sa vyhovoríš?

	Mal si autonehodu? Uniesli ťa mimozemšťania? Tvoja mama musela podstúpiť naliehavú operáciu?

	 

	BielaPanna: To posledné by si nepoužil Bolo by to netaktné keďže moja mama je chorá

	 

	Morehouse: Prepáč 

	Morehouse: Fakt ma to mrzí 

	Morehouse: Zľakol som sa

	BielaPanna: Tak ty si sa zľakol?

	 

	BielaPanna: Vieš koľko hodín som strávila v blbom autobuse?

	 

	BielaPanna: Čo odo mňa ešte chceš?

	 

	BielaPanna: Dostal si fotky súcit nekonečné rozhovory a kazím si vzťah v ozajstnom živote len aby som s tebou mohla tráviť hodiny v hre

	 

	Morehouse: Zaslúžim si všetko čo

	píšeš

	 

	Morehouse: Ale prosím vypočuj ma lebo sa fakt bojím o teba aj o nás všetkých

	 

	BielaPanna: Čo tým myslíš?

	 

	Morehouse: Videla si toho muža ktorého niekto po Comic Cone strčil pod vlak?

	 

	BielaPanna: Nie ako som vravela

	šla som autobusom

	 

	BielaPanna: Prečo?

	 

	Morehouse: Bol to Vilepechora

	 

	BielaPanna: Čože?

	 

	Morehouse: Vilepechora skončil pod vlakom

	 

	>

	 

	BielaPanna: Počkať Čože?

	 

	BielaPanna: Je mŕtvy?

	 

	Morehouse: Možno už áno V správach vraveli že má vážne poranenie hlavy

	 

	Morehouse: Na toto Anómia narážal keď vravel že má plán ako sa ich po Comic Cone zbaví

	 

	BielaPanna: Vôbec neviem o čom

	hovoríš

	 

	Morehouse: Už vedel že zabije Vilepechoru

	 

	BielaPanna: Naozaj ma desíš Čo?

	 

	Morehouse: Pred mnohými týždňami Vilepechora v moderátorskej miestnosti povedal niečo ako „Anómia sa vyzná v bitcoinoch tak podľa mňa kúpil taser“ alebo niečo podobné

	 

	Morehouse: Podľa mňa to bolo takto Vilepechora sa vyzná v bitcoinoch a vysvetlil Anómii ako sa používajú Tak sa Anómii podarilo zohnať nedovolený taser a obrovský

	nôž bez toho aby sa tieto predmety dali vystopovať Vilepechora mu poradil

	 

	Morehouse: Anómia ho nechcel vytočiť tým že ho vyhodí z hry  lebo Vile by mohol dosvedčiť že mu poradil ako na dark webe kúpi zbrane za krypto

	 

	Morehouse: Sľúbil mi že Vile

	a LordDrek zmiznú v deň konania ComicConu

	 

	Morehouse: Narážal na to že Vilepechora zomrie a LordaDreka vyhodí z hry

	 

	>

	 

	BielaPanna: Zbláznil si sa?

	 

	BielaPanna: Odkiaľ by Anómia vedel koho má strčiť pod vlak?

	 

	Morehouse: Poznali sme Vilepechorovo skutočné meno a vedeli sme ako vyzerá

	 

	BielaPanna: Odkiaľ?

	 

	Morehouse: Zaujala nás prezývka

	„Vilepechora“

	 

	Morehouse: Je to anagram

	 

	Morehouse: Vyriešili sme ho

	a vygooglili si jeho meno

	 

	Morehouse: Zistili sme kde pracuje a všetko ostatné Pôsobil ako trtko čo sa v jednom kuse fotí so svojím autom Anómii sa však pozdával Páčilo sa mu že taký týpek je

	v našej hre

	 

	Morehouse: Mne vždy pripadalo divné že sem chodí taký človek

	 

	>

	 

	BielaPanna: Ako ste mohli vedieť že ten týpek ktorého ste si vygooglili je naozaj Vilepechora? Čo ak má také meno viac ľudí?

	 

	Morehouse: Nevedel som to naisto až kým som nevidel záznam z toho ako ten chlap padá pod vlak

	 

	BielaPanna: Práve ho hľadám

	 

	>

	 

	>

	 

	>

	 

	BielaPanna: Je dosť zrnitý Si si istý že je to on?

	 

	Morehouse: Uvidíme keď zverejnia

	jeho meno

	 

	BielaPanna: Ako sa volá?

	 

	Morehouse: Čím menej vieš tým

	lepšie A skôr ako sa opýtaš to isté platí aj o Anómiinej totožnosti

	 

	Morehouse: Dnes večer odídem z hry Chcem z nej odísť a myslím že by si mala urobiť to isté Potom si musím premyslieť čo bude najlepšie Polícia si asi pomyslí že mi preskočilo ale zrejme sa s nimi musím porozprávať

	 

	BielaPanna: Nemôžeš odísť!

	 

	BielaPanna: Ak je všetko toto pravda

	 

	BielaPanna: A Anómia si pomyslí že si odišiel lebo ho podozrievaš budeš ďalší na rade Vie o tebe všetko Vie kde bývaš

	 

	Morehouse: Je mi to jedno

	 

	BielaPanna: Záleží ti aspoň trocha aj na MNE?

	 

	Morehouse: Pravdaže áno prečo sa

	pýtaš?

	 

	BielaPanna: Lebo Anómia pozná aj mňa

	 

	Morehouse: Čože? Ako to?

	 

	BielaPanna: Urobila som hlúposť

	 

	Morehouse: Narážaš na to že si mu poslala tú fotku?

	 

	BielaPanna: To bola druhá hlúposť

	 

	BielaPanna: Prvá hlúposť bola  že som použila mailovú adresu so svojím ozajstným menom

	 

	Morehouse: Vedel som to

	 

	Morehouse: Vedel som že vie kto si

	 

	Morehouse: Doriti!

	 

	>

	 

	BielaPanna: Okej pozrime sa na to rozumne

	 

	BielaPanna: Zamysli sa na okamih nad tým čo hovoríš

	 

	BielaPanna: Je to niekto koho poznáš celé roky a zbožňuje Atramentovočierne srdce

	 

	BielaPanna: Naozaj si myslíš že by dokázal dobodať Ledwellovú a Blaya?

	 

	BielaPanna: Naozaj si myslíš že by dokázal niekoho strčiť pod vlak?

	 

	>

	 

	Morehouse: Presne tento rozhovor

	vediem sám so sebou vo svojej hlave

	 

	Morehouse: Väčšinou odpoviem „nie“ ale je to čoraz ťažšie a keď som videl správy a potom som zistil že Vilepechora a LordDrek sú preč pomyslel som si: „Doriti je to on Je za tým všetkým “

	 

	>

	 

	BielaPanna: Nemôžeš odísť z hry tak že začne uvažovať či sa nechystáš na políciu

	 

	BielaPanna: Musíš sa tváriť spokojne že sú Vilepechora a LordDrek preč a byť s ním zadobre kým sa rozhodneme ako ďalej

	 

	Morehouse: A čo ak zverejnia Vilepechorovo ozajstné meno a on bude vedieť že viem kto to bol?

	 

	>

	 

	BielaPanna: Tvár sa že to podľa teba bola nehoda Niekto doňho strčil na nástupišti

	 

	BielaPanna: Alebo povedz že zrejme naštval niekoho iného

	 

	>

	 

	BielaPanna: Počuj viem že podľa

	teba som zbabelá

	 

	BielaPanna: Chcel si povedať polícii o tom spise čo nám tí dvaja podstrčili a ja som bola proti

	 

	BielaPanna: Bola som na smrť

	vystrašená

	 

	BielaPanna: Ale toto je oveľa horšie

	 

	BielaPanna: Dovolili sme aby to zašlo až tak ďaleko a nešli sme na políciu

	 

	>

	 

	Morehouse: Najvtipnejšie je toto:

	 

	Morehouse: Zavolal by som na políciu a dal by som im anonymný tip no vzhľadom na to ako rozprávam by si zrejme pomysleli že som ožratý alebo si z nich uťahujem

	 

	BielaPanna: O takých veciach nežartuj!

	 

	Morehouse: Mohol by som im napísať list

	 

	Morehouse: Ale ako vážne by ho brali?

	 

	>

	 

	BielaPanna: Ak mi prezradíš jeho ozajstné meno mohla by som im zavolať ja

	 

	Morehouse: Bojím sa to urobiť Ak Anómia zistí že ho odhalila žena pochopí že si to bola ty A ak vie kto si môže zistiť kde bývaš

	 

	>

	 

	Morehouse: Všetko je to moja vina

	 

	BielaPanna: Prečo?

	 

	Morehouse: Ja som mu pomohol vybudovať toto skurvené impérium nie?

	 

	BielaPanna: Vikas prosím prosím nenechávaj ma tu samu

	 

	BielaPanna: Počkajme a uvidíme či to bol naozaj Vilepechora

	 

	Morehouse: A ak áno?

	 

	BielaPanna: Tak vymyslíme nejaký plán

	 

	BielaPanna: Ale neopováž sa zasa zľaknúť keby sme sa náhodou museli stretnúť osobne

	 

	Morehouse: Okej

	 

	BielaPanna: Sľubuješ?

	 

	>

	 

	Morehouse: Sľubujem

	Predtucha je tieň, leží na záhrade 

	a je to náznak, že zas slnko zájde, 

	aj odkaz tráve v temnej hodine,

	nech nemá strach, veď tma zas pominie.

	Emily  Dickinsonová

	XVI

	 

	 

	 

	Strike bol jedným z tucta ľudí, s ktorými polícia spísala výpoveď o tom, čo sa stalo na stanici Custom House, takže trocha meškal na sobotnú večeru s Madeline. Rezervovala stôl v tureckej reštaurácii Kazan, čo mu vyhovovalo. Keďže vynechal obed, tešil sa na výdatné jedlo a turecká kuchyňa mu chutila. Jedlo však od začiatku zatieňovali udalosti celého dňa.

	Strike vedel, že incident na stanici sa objaví aj v správach, a tušil, že v istej chvíli zverejnia aj Robinino meno. Cítil teda povinnosť porozprávať Madeline, čo sa stalo, no neposkytol jej žiadne informácie o prípade. Bola užasnutá a zároveň znepokojená, že sa ocitol len niekoľko metrov od miesta, kde sa podľa neho odohral pokus o vraždu, a počas prvých dvoch chodov sa k tejto téme vytrvalo vracala. To nijako neutíšilo Strikeove rastúce obavy vyvolané nielen tým, čoho bol svedkom, ale aj možnými dôsledkami toho, že o Robininej prítomnosti na mieste činu sa dozvedia všetci televízni diváci.

	Keď Madeline konečne odišla na toaletu, vytiahol mobil, vyhľadal si symbol zvislo preškrtnutého písmena Y, ktorý zbadal vytetovaný pod hrudným košom mladíka v drahých teniskách, a s nepríjemným pocitom zistil, že je to runa Algiz.

	Potom otvoril Twitter a chcel sa pozrieť na účet @Gizzard_Al, ale ukázalo sa, že účet už neexistuje. Skontroloval BBC News, ktoré už priniesli správu o pokuse o vraždu muža s červenými podrážkami, ale zatiaľ nezverejnili žiadne mená. Keďže sa nikde nespomínala jeho smrť, Strike predpokladal, že muž ešte žije, ale krvácanie z ucha mu pripadalo ako zlé znamenie, ktoré pravdepodobne naznačovalo poranenie mozgu.

	„Píšeš Robin?“ opýtala sa veselo Madeline, keď si sadla oproti nemu.

	„Nie,“ odvetil Strike. „Snažím sa zistiť, ako sa má ten chlap, čo spadol.

	„Zachovala sa neskutočne odvážne,“ zdôraznila Madeline. Dnes večer pila len minerálku a zdalo sa, že je odhodlaná byť k jeho partnerke veľkorysá.

	„Aj tak sa to dá povedať,“ zahundral ponuro Strike a vopchal mobil naspäť do vrecka.

	Kým prišli k Madeline, v správach sa objavili tri fotografie človeka, ktorý plecom vrazil do Algiza, a uniformovaný hlavný inšpektor v televízii vyzval verejnosť, aby polícii poskytla informácie. Keďže zábery útočníka pochádzali z čiernobielych záznamov priemyselnej kamery, Strike neočakával, že budú ktovieako zreteľné, ale aj tak pri každom z nich zastavil Madelinin televízor a pozorne si ich prezrel.

	Prvý záber sa sústredil na náraz a pád muža s červenými podrážkami s rukami vo vreckách. Masku Batmana zakrývajúcu celú tvár bolo jasne vidieť, ale telo útočníka sa strácalo v dave. Druhý záber čiastočne zachytával človeka v maske Batmana, ktorý práve nastupoval do vlaku. Jeho postava sa opäť nedala posúdiť, lebo ho obklopovalo množstvo ľudí, čo prúdili do vozňa spolu s ním. Strike vedel, že väčšina z nich pokus o vraždu muža s červenými podrážkami nevidela, lebo im vo výhľade bránila masa ľudí.

	Na treťom zábere bolo niečo, čo vyzeralo ako holohlavý svalnatý muž, ktorý utekal hore schodmi preč z miesta činu. Hlavný inšpektor vysvetlil, že útočník pravdepodobne nastúpil do vlaku, kde sa ukryl medzi ostatných stojacich cestujúcich a zložil si masku Batmana, pod ktorou mal ďalšiu latexovú masku zakrývajúcu tvár aj krk. Potom vystúpil z vozňa a vybehol po schodoch von zo stanice, kde sa zamiešal medzi ostatných ľudí, čo sa snažili nájsť iný spôsob, ako sa dostať domov. Tento záber ako jediný zachytával celé útočníkovo telo, no jeho svalnatá postava vyzerala, akoby mal na sebe vypchatý kostým. Kam šiel maskovaný útočník po odchode zo stanice, nebolo známe, alebo to polícia skrátka nezverejnila.

	„Kriste,“ zastonala Madeline. „Chudák. Dostal zásah rovno do hlavy, však? Neskutočné, že si nezlomil väzy.“

	Aj keď Strike niekoľkokrát pretočil útržok záznamu z priemyselnej kamery, na ktorom muž s červenými podrážkami dopadol na trať a Robin a Mo (tak sa volal muž v kostýme Supermana, ktorý ho v skutočnosti zachránil a s ktorým sa Strike a Robin dali do reči, kým čakali na výsluch) za ním skočili, nijako to nezmiernilo jeho zlý pocit. Ak si správne vysvetlil význam runového tetovania na mužovej hrudi, predpokladal, že šanca, že si Halvening nespojí Robin Ellacottovú s mužom, ktorý udrel jedného z ich členov v krčme Ship & Shovell, je mizivá až nulová.

	„Robin si rozhodne zaslúži medailu. Zaslúžia si ju obaja,“ dodala Madeline.

	Šli si ľahnúť a užili si – prinajmenšom z Madelininej strany – obzvlášť náruživý sex. Strikeovi to opäť pripomenulo Charlotte, ktorej libido vo všeobecnosti stimulovali drámy a konflikty, no tušil, že Madelinina väčšia otvorenosť súvisí skôr s túžbou vymazať spomienky na hádku po jej podujatí. Keďže bola triezva, nezaspala hneď po sexe, ale vrátila sa k tomu, čo sa stalo na stanici, zrejme v presvedčení, že Strikea poteší, keď prejaví záujem o jeho pracovný deň. Napokon vyhlásil, že je vyčerpaný, a obaja zaspali.

	Na druhý deň ráno ho zobudila s hrnčekom čerstvo uvarenej kávy, vkĺzla naspäť do postele a znova iniciovala sex. Strike nemohol predstierať, že mu prekáža nahá žena, ktorá pomaly smeruje nadol, aby mohla vziať jeho penis do úst, no až keď dosiahol orgazmus, aspoň na okamih sa zbavil zlej predtuchy, ktorá sa však hneď po vyvrcholení vrátila ešte silnejšia ako predtým. Zamrmlal síce zopár klasických uznanlivých a láskyplných slov, no v duchu už uvažoval, kedy sa mu odtiaľ podarí vypadnúť.

	Bola nedeľa: Madeline zjavne očakávala, že s ním strávi celý deň, čo by zrejme nezniesol. Uvedomoval si, že nemôže urobiť nič, čím by odvrátil potenciálnu hrozbu zo strany Halveningu, no nutnosť splniť nevyslovenú požiadavku a ubezpečiť Madeline, že jej všetko odpustil, ho stresovala viac, než mu pripadalo prijateľné, a navyše v deň, keď mal mať voľno. Nahováral si, že mu chýba tichý a pokojný podkrovný byt, ale v skutočnosti túžil zavolať Robin, hoci na to nemal žiadny konkrétny dôvod. Dnes sa sťahovala a musela sa venovať rodičom, a keďže ju Strike neupozornil na tetovanie na mužovom trupe, bolo možné, že si ešte neuvedomila, do akej nebezpečnej situácie sa dostali.

	O hodinu neskôr Strike vyšiel z Madelininej sprchy a zistil, že zmeškal telefonát od Deva Shaha. Keďže takmer čokoľvek iné bolo lepšie ako debata s Madeline o tom, ako strávia toto pekné jarné predpoludnie, s predstieranou ľútosťou jej oznámil, že musí zavolať Devovi, a utiahol sa naspäť do spálne.

	„Ahoj,“ pozdravil ho Dev. „Novinky ohľadom Jaga Rossa.“

	„Hovor,“ vyzval ho Strike.

	„Motal som sa pri ceste pred ich vidieckym sídlom a tváril som sa, že opravujem defekt na bicykli.

	Ross vyviezol tri staršie dievčatá za bránu, a potom zastal. Prostredné dievča vystúpilo z auta. Niečo si zabudlo. Vrieskal naň, že je ‚zasraná hlupaňa‘ a podobne. Zjavne mu bolo úplne jedno, že ho počujem.“

	„Nahral si ho?“

	„Hneď som začal nahrávať, ale zvuk je dosť nezreteľný. Odporučil dcére, nech si po to ide pešo. Po príjazdovej ceste je to zhruba štyristo metrov. To dievča malo monokel.“

	„O tom už možno niečo viem,“ prehodil Strike. „Jej staršia sestra sa na sociálnych sieťach podelila o víkendové zážitky.“

	„Okej, kým čakali na prostredné dievča, vrieskal na to najstaršie. Ak sa nemýlim, zastávalo sa prostrednej sestry. Podľa mňa mu dal zaucho, ale na nahrávke to nevidieť, lebo od okien auta sa odráža slnko.

	Prostredné dievča sa napokon vrátilo s nejakou taškou. Tváril som sa, že sa rozbieham na bicykli, aby som sa dostal do lepšej pozície.

	Keď sa tá malá znova objavila, vystúpil z auta a navrieskal na ňu, že jej to dlho trvalo. Otvoril kufor a hodil doň tašku. A keď sa chystala nastúpiť dozadu, kopol ju do chrbta, aby si pohla. Mám to nahraté a je to jasne vidieť.“

	„Výborne,“ vyhlásil Strike. „Myslím tým…“

	„Viem, čo tým myslíš,“ prerušil ho zamyslene Dev. „Skurvený hajzel.

	Keby sa to stalo na nejakej normálnej ulici…“

	„Najstaršia dcéra napísala na internet: ‚Ľudia ako my nemajú sociálne pracovníčky.‘ Kde si teraz?“

	„Idem smerom do Londýna. Sledujem ich. Dve mladšie zvyčajne odovzdá matke a potom odvezie najstaršiu naspäť do Benendenu.“

	„Kde sú dvojčatá?“

	„Ešte stále v dome s opatrovateľkou.“

	„Okej, skvelá práca, Dev… Jasné, že jeho právnik bude pravdepodobne argumentovať zlým zhodnotením situácie a pošle ho na kurz zvládania hnevu, skôr ako to urobí sudca. Ale ak sa nám podarí zachytiť ešte zo dva podobné incidenty, dokážeme, že ide o vzorec správania…“

	„Hej,“ prisvedčil Shah. „Dám vedieť, keby sa ešte niečo dialo.“

	„Vďaka. Zatiaľ sa maj.“

	Strike, ktorý viedol celý rozhovor v tričku a boxerkách, si teraz natiahol nohavice, a pritom celý čas myslel na Robin a Halvening. Napokon sa rozhodol, nasadil ľútostivo namrzený výraz a vyšiel zo spálne do obývačky, kde čakala Madeline.

	„Problém?“ opýtala sa, keď videla, ako sa tvári.

	„Hej,“ prisvedčil Strike. „Manželka jedného zo spolupracovníkov práve spadla z rebríka. Zlomila si zápästie.“

	To klamstvo vymyslel celkom bez námahy, lebo Andyho manželke sa to raz naozaj stalo.

	„Aha. Znamená to, že…?“

	Strikeovi znova zazvonil mobil. Sklopil zrak a uvidel číslo Katye Upcottovej.

	„Prepáč, musím to zdvihnúť. Snažím sa to vyriešiť.“ Vrátil sa do spálne a prijal hovor.

	„Strike.“

	„Ach, áno, zdravím,“ ozvala sa mierne zadýchaná Katya. „Dúfam, že vám neprekáža, že volám v nedeľu.“

	„Vôbec nie,“ ubezpečil ju Strike.

	„Nuž, včera som bola za Joshom a jeho lekári si myslia, že zhruba o týždeň už na tom bude tak dobre, že by sa s vami mohol stretnúť, teda ak sa s ním ešte chcete porozprávať. Obmedzujú mu návštevy a jeho otec a sestra za ním často chodievajú cez týždeň, ale keby ste si našli čas budúcu sobotu…“

	„Sobota znie skvele,“ povedal Strike. „Len si vezmem pero.“ Našiel ho na Madelininom nočnom stolíku.

	„Ak chcete, mohli by sme sa stretnúť v nemocnici o druhej. Je v Londýnskom centre pre poranenia miechy. Mala by som tam byť, lebo… nuž, mala by som tam byť aj ja. Ešte stále je v hroznom stave.“

	Strike si zapísal názov Blayovho oddelenia a návštevné hodiny, roztržito si vložil pero do vrecka, rozlúčil sa s Katyou a vrátil sa k Madeline.

	„Je mi to ľúto, ale mal by som to nejako vyriešiť. Zrejme budem musieť sledovať jedného sviniara.“

	„Doriti,“ zamrmlala sklamane Madeline, ale Strike vedel, že nezačne vyvádzať, lebo obaja majú ešte v čerstvej pamäti, ako sa pohádali na Bond Street. „Ty chúďatko. A vlastne aj ona.“

	„Kto?“ Strike bol myšlienkami stále pri Robin.

	„Tá žena, čo spadla z rebríka.“

	„Aha,“ zamrmlal Strike. „Hej, máš pravdu, ale aj tak mi pokazila nedeľu.“ S celkom slušne predstieranou ľútosťou si vzal ruksak. Madeline ho objala okolo krku, vtisla mu dlhý bozk na rozlúčku, a potom konečne mohol odísť. Prešiel na koniec ulice, zabočil za roh a zapálil si. Telefonát Katyi Upcottovej mu dal zámienku zavolať Robin, a tak vyťukal jej číslo a ona takmer  ihneď zdvihla.

	„Ahoj – počkaj sekundu,“ ozvala sa. Jej vysoký uplakaný hlas mu okamžite prezradil, že sa stalo niečo zlé – niečo, čo sa nedalo vysvetliť obyčajným sťahovaním, hoci aj to bolo nepochybne stresujúce. Rôzne možnosti – možno si uvedomila, že muž s červenými podrážkami je takmer naisto členom ultrapravicovej teroristickej skupiny, alebo ešte horšie, možno už bez jeho vedomia prišla nejaká odveta – spôsobili, že na jej návrat k slúchadlu čakal s určitými obavami, najmä keď v úzadí začul nahnevaný mužský hlas.

	„Tu som,“ povedala ešte stále hlasom, ktorý naznačoval, že má slzy na krajíčku. „Čo sa deje?“

	„Nič. Čo je s tebou?“

	„Čo tým myslíš?“

	„Znieš, akoby si plakala.“

	„No…“

	„Čo sa stalo?“ vyštekol Strike oveľa dôraznejšie, ako mal v úmysle.

	„Môj oco – vieš, že včera večer mali prísť. Vraj odpadol na príjazdovej ceste tesne pred tým, ako mali nastúpiť do auta. Mama ho odviezla do nemocnice a vraj to bola len srdcová príhoda, nech to znamená čokoľvek. Znelo to, akoby o nič nešlo, ale mama mi pred piatimi minútami znova volala, že ide…“ Bolo mu jasné, že potláča vzlyky. „… ide na operáciu… Prepáč… určite to dobre dopadne… Doriti, Strike, už musím ísť, musím posunúť Land Rover…“

	Zložila.

	Ach, priateľa chcem, čo mu z vernej hrude 

	vyjde vzdych, ktorý odpovedá môjmu…

	Mary Tigheová

	Verný priateľ je liekom života

	 

	 

	 

	Robinin otec mal pocit, že sa jej neoplatí objednať si sťahovákov. Takmer všetok nábytok z domu, v ktorom predtým žila s bývalým manželom, sa predal alebo – ako v prípade masívnej mahagónovej postele, v ktorej ju podvádzal so svojou súčasnou manželkou Sarah – si ho vzal Matthew. Robin nemala v prenajatej izbe priestor na veci, čo si nechala, takže boli v sklade. Od predchádzajúceho majiteľa bytu odkúpila pohovku, kreslá a aj manželskú posteľ, do ktorej si objednala nový matrac. Potrebovala teda presťahovať len zopár kusov nezmontovaného nábytku. Michael Ellacott dcéru ubezpečil, že spolu určite dokážu naložiť všetky drobnosti zo skladu do Land Rovera a vyniesť ich do bytu. Ako akademik, ktorý vyrástol na farme, túžil po uspokojení z manuálnej práce, a Robin, ktorá ešte nezabudla, že neprišla domov na Vianoce, si povedala, že mu ho dopraje.

	Znamenalo to, že teraz musela sama vláčiť a nakladať všetko, čo bolo v sklade, do Land Rovera. Prvých pár hodín bola taká zaneprázdnená, že sa nestíhala trápiť ani plakať, ale všetko sa zmenilo, keď sa nepríjemný a agresívny nájomca susedného skladu s krikom a nadávkami začal dožadovať, aby posunula Land Rover, lebo chce zaparkovať s dodávkou bližšie pri dverách. To – v kombinácii so Strikeovým hlasom v telefóne – Robin napokon zlomilo. Keď zložila a preparkovala Land Rover, aby sa tam zmestila aj veľká modrá dodávka nahnevaného muža, utiahla sa do svojho skladu, klesla na kartónovú škatuľu plnú kníh a ticho sa rozplakala. Najradšej by sa vykašľala na celé sťahovanie, sadla do Land Roveru a zamierila na sever do Yorkshiru za otcom. Linda dcéru ubezpečila, že otec sa chystá podstúpiť rutinný zákrok, ale Robin zachytila v matkinom hlase strach.

	Napokon sa Robin trocha upokojila a celá spotená ďalej s námahou vynášala veci zo skladu, až napokon zaplnila takmer celý Land Rover a mohla vyraziť do Walthamstowu – o tri hodiny neskôr, ako očakávala.

	Linda sa dcére znova ozvala o pol piatej, práve keď sedela za volantom a na semafore svietila červená. Keďže starodávny Land Rover nemal Bluetooth, Robin schmatla mobil a pritisla si ho k uchu.

	„Je okej,“ ozval sa Lindin hlas. „Vložili mu stent. Ak všetko pôjde dobre, zajtra ho vraj pustia domov.“

	„Vďakabohu,“ zamrmlala Robin. Naskočila zelená. Robin prvý raz, odkedy vlastnila Land Rover, zhasol motor na križovatke. Vodič za ňou začal nahnevane trúbiť. „Mami, prepáč, musím končiť, som v aute. O chvíľu ti zavolám.“

	Zatiaľ čo jej racionálne ja už vedelo, že otec je mimo nebezpečenstva, pocity sa ešte nespamätali, a keď konečne odbočila na Blackhorse Road, ešte stále potláčala plač.

	Až keď vošla na parkovisko pri dome, v ktorom sa nachádzal jej nový byt, zbadala Strikea. Stál pri hlavných dverách s kvetináčom v jednej ruke a plnou taškou z Tesca v druhej. Pohľad naňho ju zaskočil a potešil natoľko, že jej z hrdla vyšiel slabý smiech, ktorý sa však ihneď zmenil na vzlyk.

	„Čo sa stalo?“ vyhŕkol Strike a vykročil k nej. „Ako sa má tvoj otec?“

	„Bude v pohode,“ odvetila Robin a snažila sa zadržať slzy. „Pred chvíľou mi volala mama. Vložili mu stent.“

	Najradšej by sa mu hodila okolo krku, ale myšlienka na Madeline, odhodlanosť bojovať so všetkými pocitmi k partnerovi, ktoré boli silnejšie ako priateľstvo, a fakt, že bola hrozne spotená, ju od toho odradili. Namiesto toho sa oprela o Land Rover a rukávom si utrela oči.

	„No, to je dobrá správa, nie?“ povedal Strike.

	„Áno, ja-jasné, že je… Mala som len otrasné ráno…“

	„Chceš sa najesť, skôr ako vyložíme Land Rover? Lebo ja áno, keďže som neobedoval. Nemáš poruke kanvicu?“

	„Mám,“ odvetila s neistým smiechom Robin. „Je v priestore na nohy pred sedadlom spolujazdca aj s nejakými hrnčekmi. Strike, naozaj si nemusel prísť.“

	„Vezmi toto.“ Strike jej podal kvetináč a tašku z Tesca. Potom otvoril dvere auta a vytiahol škatuľu s kanvicou.

	„Odkiaľ vôbec vieš, kde bývam?“

	„Pred niekoľkými týždňami si mi ukazovala inzerát.“

	Hrozilo, že tento dôkaz, že Strike nie je taký nevšímavý a bezohľadný, ako sa občas môže zdať, Robin znova rozplače, ale našťastie sa ovládla. Ticho vzlykajúc ho voviedla cez hlavný vchod do praktickej tehlovej haly a s ohľadom na Strikeovu nohu sa výťahom vyviezli na druhé poschodie.

	„Je fakt pekný,“ zhodnotil Strike, keď Robin otvorila dvere do príjemného, svetlého a vzdušného bytu, ktorý bol o trocha väčší a v oveľa lepšom stave ako Strikeov podkrovný. „Tú pohovku si odkúpila od predchádzajúceho majiteľa?“

	„Áno,“ prisvedčila Robin. „Je rozkladacia – zdala sa mi užitočná.“ Odniesla kvet s veľkými zelenými srdcovitými listami do kuchyne.

	„Páči sa mi,“ povedala Strikeovi, ktorý ju nasledoval so škatuľou so základnými potrebami, v ktorej bola rýchlovarná kanvica, hrnčeky, čajové vrecúška, mlieko a toaletný papier. „Ďakujem.“

	„Bál som sa, že by mohol byť vnímaný ako kytica,“ prehodil a úkosom na ňu pozrel. V jednej hádke prišla reč aj na to, že má sklon odbíjať Robin samými bukrétami namiesto zaujímavejších darov. Robin sa zasmiala a v očiach sa jej znova zaleskli slzy.

	„Nie. Kvet nie je kytica.“

	Strike nalial do kanvice vodu, obrátil sa a videl, ako Robin vyťahuje z tašky iPad.

	„Hádam sa len nechceš prihlásiť do tej prekliatej hry?“ vyhŕkol, keď zapájal kanvicu do zástrčky. „Dopraj si deň voľna, preboha.“

	„Nie, len zisťujem, či nechytili toho Bat… Počkať,“ zháčila sa s pohľadom upretým na webstránku BBC News. „Zverejnili meno toho muža, čo spadol na trať.“

	„A?“ Strike stuhol s čajovými vrecúškami v ruke.

	„Volá sa Oliver Peach. Je to… fíha. Je to syn Iana Peacha… Toho čudáka, čo kandidoval za starostu Londýna. Toho miliardára.“

	„Hej, robí s technológiami,“ prisvedčil Strike. „Píše sa tam, ako sa má jeho syn?“

	„Nie, len že je stále v nemocnici… Jeho otec ponúkol odmenu stotisíc libier za akékoľvek informácie týkajúce sa útočníka…“

	„Už zverejnili aj tvoje meno?“ Strike sa snažil vyznieť nenútene.

	„Nie,“ odvetila Robin a pozrela naňho. „Fakt ma to mrzí. Viem, že to bolo…“

	„Odvážne, bolo to odvážne,“ prerušil ju Strike. Teraz nebol ten správny čas spomínať obavy, ktoré ho prenasledovali už dvadsaťštyri hodín. „Dajme si sendviče a čaj a potom môžeme vyložiť auto.“

	„Určite sa na to cítiš?“

	„Neboj sa, ťažké veci prenechám tebe.“

	Sendviče zo supermarketu zjedli postojačky v kuchyni. Strike si vzal hrnček s čajom naspäť nadol, aby si mohol zapáliť, zatiaľ čo Robin zavolala matke, aby zistila ďalšie podrobnosti o otcovej operácii.

	„Ale čo tvoje sťahovanie?“ opýtala sa ustarostene Linda, keď dôkladne prebrali stav Michaela Ellacotta a Robin sa ubezpečila, že matka nezľahčuje jeho vážnosť. „Podarilo sa ti ho odložiť?“

	„Práve sa sťahujem,“ odvetila Robin. „Strike mi pomáha.“

	„Aha.“ Linde sa podarilo vložiť do jediného slova pôsobivú dávku prekvapenia, zvedavosti aj nespokojnosti. Jej nedôvera voči Strikeovi mala spletité korene, ale zranenia, ktoré Robin utrpela v práci, spolu s faktom, že za svojím pracovným partnerom utiekla z prvého tanca na svadbe, pravdepodobne zavážili najviac. Robin sa rozhodla nespomínať, že ju deň predtým takmer zrazil vlak, čo by bola nepochybne tiež Strikeova vina. Dúfala, že matkine starosti o otcovo zdravie spôsobia, že ešte nejaký čas nebude pozerať správy.

	Keď zložila, zišla k autu a začala vynášať svoje veci nahor. Strike jej pomáhal a jeho odhodlanosť prevážila aj nad obavami, čo by to mohlo urobiť s jeho zákolenným svalom.

	„Prisahám, že keď som to vynášala zo skladu, nezdalo sa mi toho toľko,“ zafučala Robin, keď míňala Strikea na schodoch so škatuľou kníh v náručí.

	Strike, ktorý bol rovnako zadýchaný a spotený, len zavrčal.

	Tesne pred ôsmou večer bol Land Rover konečne prázdny a takmer všetok nábytok zmontovaný.

	„Nemáš chuť na hranolčeky?“ prehodil Strike a sťažka dosadol na pohovku. Robin vedela, že ho bolí noha. „Tento byt nemôžeš nazývať domovom, kým nezistíš, kde je najbližšia reštaurácia, v ktorej majú vyprážané ryby s hranolčekmi.“

	„Pôjdem ich kúpiť.“ Robin ihneď vstala, aj keď neveľká knižnica zostala nedokončená. „To je to najmenej, čo pre teba môžem urobiť. Strike, ani neviem, ako sa ti poďakovať za…“

	„Sme si kvit. Kým som bol mimo prevádzky, robila si nonstop.“ Z vrecka vytiahol desať libier.

	„Mohla by si kúpiť aj nejaké pivo?“

	„Jasné, ale ja platím,“ povedala Robin a mávla rukou nad peniazmi. Vybrala sa teda do reštaurácie s názvom Bonner’s Fish Bar, kde objednala dve vyprážané tresky s hranolčekmi a cez mobil sa roztržito prihlásila do Drekovej hry. Po Anómii nebolo ani stopy, ale pozdravila sa aspoň s niekoľkými pravidelnými hráčmi. Na spiatočnej ceste kúpila fľašu vína a šesť plechoviek piva. Kým prišla domov, Strike dokončil montáž knižnice.

	„To si nemusel,“ prehodila a oprela mobil o stolovú lampu, aby mohla sledovať, čo sa deje v hre. „Naozaj, daj si pauzu. Zaslúžiš si ju… Čo sa deje?“ dodala, lebo Strike sa tváril nešťastne.

	Pred odpoveďou zaváhal.

	„Práve zverejnili tvoje meno.“

	„Aha,“ zamrmlala Robin. „Doriti.“

	Podala mu pivo a odišla do kuchyne po vývrtku. Keď sa vrátila s pohárom vína, dodala: „Fakt ma to mrzí. Viem, že som to pokašľala.“

	„Snažila si sa zachrániť mu život,“ namietol Strike, ktorý sa už pomocou drevenej vidličky napchával hranolčekmi. Pri ňom stála otvorená plechovka piva značky Tennent’s. „To predsa nie je zločin. Si v hre?“ dodal a ukázal na displej mobilu.

	„Áno,“ prisvedčila, sadla si do kresla a snažila sa rozprávať normálnym tónom, hoci ju zaplavila úzkosť. „Mala by som dávať pozor, či sa nezjaví Anómia. Midge sleduje Cardewa a Nutley Piercea. Bolo by skvelé, keby sa nám podarilo vylúčiť ďalšieho – mimochodom, prečo si mi predtým volal?“

	„Ach, áno – Katya Upcottová vraví, že Blay je na tom natoľko dobre, že sa s ním môžeme porozprávať v nemocnici. Sľúbil som, že prídeme v sobotu.“

	„Super, takže – počkaj,“ zháčila sa Robin, keď pohľadom zablúdila na hru. „Anómia je tu.“

	Odložila hranolčeky a vzala do ruky mobil.

	 

	Anómia: Dobrý večer deti!

	 

	Buffinka: Ahoj Anómia!

	 

	„Trocha sa mu podlizujem,“ vysvetlila Strikeovi. „Keď som priateľská, Anómia do mňa toľko nerýpe a neposiela za mnou prisluhovačov, keď sa nehýbem…“

	Potom poslala rovnakú správu Midge aj Nutleymu: Anómia je v hre, vidíš svoj cieľ? Keď sa vrátila do hry, Anómia ešte stále niečo hovoril.

	Anómia: Morehouse sa neukázal?

	 

	ZnudkanýDrek: Nie

	 

	ZnudkanýDrek: Vyhoď toho lenivého sviniara

	 

	Anómia: Heh

	 

	ZnudkanýDrek: Viem programovať môžem ho nahradiť

	 

	Anómia: Najskôr musíš prejsť

	moderátorským testom

	 

	Anómia: Práve robím nábor

	 

	Anómia: Treba nahradiť LordaDreka a Vilepechoru

	 

	„Čože?“ vyhŕkla nahlas Robin. Skôr ako sa na to stihla opýtať, urobili to za ňu mnohí iní hráči.

	 

	Straka7: Čože? Sú preč?

	 

	DyvnoGemma: Čože?

	 

	SrdcoSrdcSrdc: Bože čo sa stalo?

	 

	Anómia: Vyhodil som ich

	 

	 

	„Strike, pozri na toto,“ povedala Robin a presunula sa k nemu na pohovku. „Anómia sa zbavil LordaDreka a Vilepechoru.“

	 

	SrdiečkoN4vždy: Božemôj prečo si ich vyhodil?

	 

	BielaPani: Doriti čo urobili/?

	 

	ZnudkanýDrek: Prečo si ich vyhodil brácho?

	 

	Anómia: Boli to dvaja cicinbrusovia

	 

	Anómia: Nech je to varovaním pre vás všetkých

	 

	Na displeji sa naraz objavili dve správy.

	 

	Cardew je v krčme a ťuká do mobilu. 

	Nevidím Piercea, je doma.

	 

	Robin správy odsunula, aby mohli ďalej sledovať, čo vraví Anómia ostatným hráčom.

	 

	Dr3k: Bola s nimi sranda

	 

	Anómia: Namýšľali si že dokážu oklamať Majstra hry

	 

	Anómia: Ale Majster hry vie všetko

	 

	OsamelikBaba: Heh ako to že všetko vieš?

	 

	Anómia: Všetkých vás odpočúvam

	 

	 

	„Všetkých vás odpočúvam,“ zopakoval Strike. „Kto sa nedávno zmienil o odpočúvaní?“

	„Ty,“ povedala Robin. „Vravel si, že keby bol Gus Upcott Anómia, určite by odpočúval horné poschodie svojho domu.“

	„Nie,“ zamrmlal Strike, ktorý si práve spomenul. „Bol to nejaký týpek na Twitteri. Lepinov učeník.“

	„Ach, ten,“ zahundrala ponuro Robin. „Je odporný. Stále mi vypisuje. A okrem neho ešte jeden, Ja Som Evola, ktorý je rovnako zlý, ak nie horší… Zostanem prihlásená. Ak príde Červ, môžem sa jej opýtať, čo sa stalo s LordomDrekom a Vilepechorom.“

	Vrátila sa do kresla, znova oprela mobil o lampu a vzala do rúk napoly zjedenú rybu s hranolčekmi. V tej chvíli sa z bytu nad nimi ozvali basy. Robin zdvihla zrak.

	„Aj u teba je hlučno, však?“

	„Hej,“ prisvedčil Strike a otvoril si ďalšie pivo, „ale už som si zvykol.

	Môžeš vyskúšať štuple do uší.“

	Robin neodpovedala. Nikdy si v noci nedávala do uší štuple ani slúchadlá, lebo sa bála, že by nepočula, ako sa v tme niekto hýbe.

	„Všimla si si, že Anómia v poslednom čase nemá toľko zasvätených informácií o Atramentovočiernom srdci?“ prehodil Strike.

	„Možno toho teraz nie je veľa,“ odvetila Robin. „Pochybujem, že v Mavericku momentálne robia na filme, a ak aj áno, zrejme nechcú nič zverejniť. Nie, kým je Josh v nemocnici.“

	„Možno,“ prisvedčil Strike. „Ďalšia možnosť je, že po Edinej smrti prišiel o zdroj informácií.“

	„Anómia je stále dosť nepríjemný na adresu Granta a Heather Ledwellovcov,“ podotkla Robin.

	„Hej, Chrochtoš a Ťarchuška,“ prehodil Strike. „Všetko, čo o nich vie, však možno pochádza priamo z Heatherinho Facebooku. Overil som si to: nemohol sa tam dozvedieť len to, že Grantova bývalá manželka má lupus…“

	„Zoe sa prihlásila,“ povedala Robin s pohľadom upretým na mobil.

	„Počkaj, opýtam sa jej, čo sa stalo…“

	Kým Robin písala, Strike si vystrel nohu a snažil sa nemyknúť.

	„Podľa nej sa ich Anómia zbavila, aby bol Morehouse spokojný,“ povedala Robin, keď si prečítala odpoveď od Červa28.

	„Myslíš, že Morehouse ich podozrieval, že sú z alternatívnej pravice?“ Strike by si zasa rád zapálil, ale nechcelo sa mu chodiť po schodoch.

	„Možno… Nebude mi prekážať, ak tu budeš fajčiť,“ dodala Robin. Neuniklo jej, že Strike takmer bezmyšlienkovite siaha do vrecka, „ale mohol by si otvoriť okno?“

	„Vďaka,“ povedal Strike, vstal a urobil, čo od neho žiadala. Popol odklepával do prázdnej plechovky. Pri pohľade z okna si všimol, že ulica Blackhorse Road je rušná a dobre osvetlená, ale spoločné vchody boli vždy bezpečnostné riziko. Na druhej strane, Robin sa presťahovala ešte len dnes: keby sa chcel niekto pomstiť agentúre za to, že bol pod dohľadom, mal by problém ju nájsť.

	„Máš alarm?“ opýtal sa Robin, keď si zapálil.

	„Áno,“ prisvedčila s pohľadom upretým na displej.

	„A bezpečnostné vchodové dvere?“

	„Áno,“ zopakovala neprítomne, ešte stále zahĺbená do hry. „Červ píše, že podľa Morehousea boli LordDrek a Vilepechora ‚nežiaduce osoby‘. Snaží sa získať viac informácií…“

	„Vilepechora,“ zopakoval Strike. „Bizarné meno. Nie je Pechora mesto?“

	„Netuším,“ odvetila Robin.

	„Hej, je,“ povedal Strike, keď si ten názov vygooglil na mobile. „Pečora je mesto aj rieka v Rusku… a Pečora 2M je protilietadlový raketový systém s krátkym doletom.“

	Mal známy pocit: podvedomie sa mu znova snažilo niečo povedať.

	„Vilepechora,“ zopakoval.

	Strčil si cigaretu do úst a z vrecka vylovil pero, čo vzal Madeline z nočného stolíka. Na chrbát ľavej ruky si napísal „Vilepechora“ a prinajmenšom minútu civel na slovo napísané na pokožke. „Doriti,“ zahundral zrazu.

	Robin zdvihla zrak. „Čo je?“

	„Vilepechora je anagram mena Oliver Peach.“

	Robin zhíkla. Strike už googlil rodinu Peachovcov. Otec, ktorý vďaka technologickej spoločnosti zarobil milióny, sa preslávil neúspešnou kandidatúrou na post starostu Londýna. Bol to výrazný muž s vlasmi rastúcimi nízko na čele a záľubou v pásikavých oblekoch.

	„Doriti,“ zopakoval Strike. „Sú to bratia!“

	„Kto?“

	Robin podišla k Strikeovi stojacemu pri okne. Po boku Iana Peacha na fotke v mobile stáli jeho dvaja dospelí synovia, Oliver a Charlie, obaja s rovnakými tmavými vlasmi, ktoré im rástli nízko na čele ako ich otcovi. Mladší z nich bol zjavne ten muž v teniskách s červenými podrážkami, ktorý spadol pod vlak. Starší mal na sebe rovnakú menčestrovú bundu ako ten muž v krčme Ship & Shovell, ktorý sa snažil naverbovať Wallyho Cardewa.

	Tak zažeň prízraky a očisť moju dušu,

	ľúbezná čarodejka, kúzlom mágie!

	Mathilde Blindová

	Nádeji

	 

	 

	 

	Čety v rámci hry medzi štyrmi

	z ôsmich moderátorov Drekovej hry

	 

	 

	<Otvorila sa nová

	súkromná miestnosť>

	 

	<26. mája 2015 22.02>

	 

	<Srdcovka pozýva Anómiu>

	 

	Srdcovka: Anómia

	 

	>

	 

	<Anómia vstúpi do miestnosti>

	 

	Anómia: Čo sa deje?

	 

	Srdcovka: Videl si správy?

	 

	Anómia: Zverejnil Maverick niečo nové o filme?

	 

	Srdcovka: Nie

	 

	 

	 

	<Otvorila sa nová

	súkromná miestnosť>

	 

	<26. mája 2015 22.07>

	 

	<BielaPanna pozýva Morehousea>

	 

	BielaPanna: Myšiačik?

	 

	>

	 

	>

	 

	>

	 

	>

	 

	>

	 

	>

	 

	>

	 

	Srdcovka: Narážam na tú ženu ktorá skočila

	na trať a zachránila toho muža čo spadol

	 

	Srdcovka: Hneď pri Comic Cone

	 

	Srdcovka: Bolo to

	v správach určite si to videl

	 

	Anómia: Nepozeral som správy mal som veľa práce

	 

	Srdcovka: Zverejnili jej meno Volá sa Robin Elcottová

	 

	Srdcovka: A je to súkromná detektívka

	 

	>

	 

	Srdcovka: Prosím nehnevaj sa Nepovedala som nič čo by jej mohlo naznačiť kto si

	 

	Srdcovka: Určite nie

	okej?

	 

	Anómia: Nevyjadruješ sa ako nevinná osoba Srdcovka

	 

	Srdcovka: Prisahám že som nič neprezradila

	 

	Anómia: Tak potom prečo si mi práve napísala aby som sa na teba nehneval?

	 

	Srdcovka: Šla som na Comic Con lebo ma kontaktovala istá žena ktorá tvrdila že je novinárka

	 

	<Morehouse vstúpi do miestnosti>

	 

	Morehouse: Ahoj

	 

	BielaPanna: Videl si dnešné správy?

	 

	Morehouse: Nie bol som v labáku

	 

	Morehouse: Čo sa stalo?

	 

	>

	 

	BielaPanna: Počul si

	o tej žene čo skočila na trať aby zachránila Vilepechoru?

	 

	Morehouse: Hej

	 

	BielaPanna: Volá sa Robin Ellacottová a je to súkromná detektívka

	 

	Morehouse: Vážne? BielaPanna: Áno Morehouse: Fíha!

	>

	 

	>

	 

	Morehouse: To je čudné

	 

	BielaPanna: Myslíš že

	niekoho sledovala?

	 

	Morehouse: Určite nie Vilepechoru

	 

	Morehouse: Halvening je podľa mňa pod dohľadom polície nie súkromných detektívov  

	a chcela napísať článok o Atramentovočiernom srdci mojej knihe

	a všetkom ostatnom

	 

	Srdcovka: Keď sa so mnou rozprávala bola

	v parochni ale spoznala som ju zo správ Bola to Robin Elcottová

	 

	Srdcovka: Hrozne ma to mrzí Anómia vyzerala dôveryhodne Mala

	aj webstránku a bola autorkou niekoľkých článkov

	 

	Srdcovka: O tebe som jej však neprezradila nič

	 

	Srdcovka: Ani by som nemohla keďže nič neviem no nie?

	 

	Anómia: To je lož

	 

	>

	 

	Srdcovka: Nie je to lož!

	 

	Srdcovka: Keby si počul čo o tebe hovorím 

	V podstate som jej povedala že si génius

	 

	Srdcovka: Povedala som len že si fakt talentovaný a kultivovaný

	 

	Srdcovka: Neprezradila som jej žiadne súkromné informácie ani nič podľa čoho by ťa mohla

	identifikovať prisahám! Veď ani neviem nič čo by jej pomohlo!

	 

	BielaPanna: Myšiačik možno to vyznie šialene ale nemyslíš že Maverick sa snaží zistiť kto je Anómia aby prestal nadávať na film?

	 

	BielaPanna: Možno tá žena sledovala jeho?

	 

	Morehouse: Dočerta to je dosť možné

	 

	BielaPanna: Mohli by sme

	to využiť!

	 

	Morehouse: Čo tým

	myslíš?

	 

	BielaPanna: Mohli

	by sme ísť do agentúry a porozprávať sa s ňou

	 

	Morehouse: Kde sídlia?

	 

	BielaPanna: Na Denmark Street v Londýne Vyhľadala som si to

	 

	BielaPanna: Nemusíme im povedať že podľa nás niekoho zabil

	 

	BielaPanna: Môžeme povedať že sa nám nepáči aký negativizmus šíri medzi fanúšikmi

	 

	BielaPanna: Ak sa tá

	žena snaží zistiť

	kto je Anómia určite sa s nami rada stretne A práve si čítam o jej agentúre

	Spolupracujú s políciou

	 

	Srdcovka: Myslela som že by bolo skvelé keby

	niekto venoval pozornosť našej knihe!

	 

	Srdcovka: A ak sa bude dobre predávať do hry

	sa začne prihlasovať veľa nových ľudí no nie?

	 

	Srdcovka: Nerobila som to

	len pre seba!

	 

	>

	 

	Srdcovka: Anómia si ešte

	tam?

	 

	Anómia: Takže si mi chcela len pomôcť hej?

	 

	Anómia: A čo chceš povedať tým že som

	„kultivovaný“?

	 

	Srdcovka: Myslím tým že si bystrý vieš

	po latinsky a tak ďalej

	 

	>

	 

	>

	 

	>

	 

	Anómia: Ty si myslíš že vieš kto som?

	 

	Srdcovka: Nemyslím

	Odkiaľ by som to vedela?

	 

	Anómia: Hej myslíš

	„Kultivovaný “ Myslíš si že to vieš

	 

	Anómia: Mám ti niečo prezradiť?

	 

	a vyriešili už niekoľko vrážd

	 

	BielaPanna: V podstate by to bolo ako keby sme šli na políciu ale bez akýchkoľvek nevýhod

	 

	BielaPanna: Nemyslíš?

	 

	Morehouse: Stavím sa že nakoniec by nás aj tak vypočula aj polícia

	 

	Morehouse: Podľa mňa ich momentálne zaujíma každý fanúšik ktorý sa správa čudne

	 

	>

	 

	>

	 

	>

	 

	BielaPanna: Neobvinili by sme ho však zo žiadnej vraždy

	 

	BielaPanna: Vystupovali by sme len ako dvaja znepokojení ľudia ktorým sa nepáči čo robí online

	 

	>

	 

	Morehouse: Vieš čo?

	 

	Morehouse: To je vlastne geniálny nápad

	 

	>

	 

	>

	 

	>

	 

	Anómia: Máš poriadny

	prúser

	 

	Anómia: Možno si oklamala fízlov že si nebola

	v kontakte s teroristami ale ja viem že to bolo inak Viem kto ti dal ten spis a viem že z jedného z nich si bola nadržaná celé mesiace Keby som chcel mohol by som vás dať všetkých troch zabásnuť

	 

	Anómia: Držal som jazyk za zubami lebo nechcem aby sa táto hra skončila Ale ak si ma prezradila postarám sa aby si skončila vo väzení za terorizmus

	 

	Srdcovka: Anómia preboha naozaj som neprezradila kto si prisahám že nie

	 

	Anómia: Musíš to napraviť

	 

	Srdcovka: Chcem ale ako?

	 

	Anómia: Dám ti vedieť

	 

	Anómia: A keď ti poviem čo máš robiť tak to urobíš ak nechceš skončiť v base

	 

	<Anómia odíde z miestnosti>

	 

	<Srdcovka odíde z miestnosti>

	 

	<Súkromná miestnosť sa

	zatvorila>

	 

	>

	 

	Morehouse: Jediná nevýhoda spočíva v tom že ak náhodou nikdy nepočula o Anómii bude nás považovať za dvoch náhodných okoloidúcich čo prišli – v mojom prípade na vozíku – len tak z ulice a tárajú niečo o nejakej internetovej hre

	 

	>

	 

	>

	 

	Morehouse: Na druhej strane keď sa nad tým zamyslím  aj keby nevedela o čom hovoríme aspoň by sme ukázali že nám na tom záleží a máme oňho obavy

	 

	Morehouse: A keďže v súvislosti s Atramentovočiernym srdcom už došlo k trom útokom možno jeho meno aj tak posunie polícii takže úloha bude splnená

	 

	Morehouse: Nicole si geniálna!

	 

	>

	 

	>

	 

	BielaPanna: Ale pôjdeš so mnou dobre? Tentoraz sa už nezľakneš?

	 

	Morehouse: Nie

	 

	Morehouse: Potrebujem však aby si mi pomohla dostať sa tam

	 

	Morehouse: Doriti

	 

	Morehouse: Kedy?

	 

	Morehouse: Mám jeden výskumný projekt

	 

	Morehouse: Ak prešvihnem termín  budem mať problém

	 

	BielaPanna: A ja mám skúšky ale môžeme ísť hneď po nich

	 

	BielaPanna: Koniec koncov ak sa nemýlime zbavil sa už všetkých ktorých sa zbaviť chcel

	 

	BielaPanna: Teda všetkých čo podľa neho ohrozovali jeho alebo hru

	 

	BielaPanna: Koho iného by ešte mohol chcieť odstrániť?

	 

	Morehouse: Pravdepodobne mňa

	 

	 

	<Otvorila sa nová

	súkromná miestnosť>

	 

	<26. mája 2015 22.20>

	 

	<Anómia pozýva Morehousea>

	 

	Anómia: Máš chvíľu brácho?

	 

	>

	 

	>

	 

	 

	Morehouse: V jednom kuse som sa mu sťažoval na LordaDreka a Vilepechoru

	 

	>

	 

	>

	 

	Morehouse: Doriti práve mi píše!

	 

	<Morehouse vstúpi do miestnosti>

	 

	Morehouse: Ahoj čo sa deje?

	 

	Anómia: Musíme sa porozprávať o nových moderátoroch keďže LordDrek a Vilepechora sú preč

	 

	Morehouse: Hej

	 

	Anómia: Máš nejaké nápady?

	 

	Morehouse: ZnudkanýDrek je v pohode

	 

	Anómia: Hej aj ja som naňho myslel

	 

	Morehouse: Aj SrdcoSrdcSrdc sem teraz chodí často

	 

	>

	 

	Anómia: Ona ma hrozne vytáča

	 

	Anómia: Bola by rovnaká ako Červ28

	 

	Morehouse: Heh hej chápem

	 

	Anómia: Čo takto Buffinka?

	 

	Morehouse: Nikdy som sa s ňou nebavil

	 

	Morehouse: Mám ich osloviť ja alebo to urobíš ty?

	 

	 

	BielaPanna: Doriti!

	 

	BielaPanna: Napíš mi čo

	vraví

	 

	>

	 

	>

	 

	>

	 

	>

	 

	Morehouse: Vraj potrebujeme nových moderátorov

	 

	BielaPanna: Predstieraj veselosť!

	 

	Morehouse: Heh

	 

	>

	 

	>

	 

	BielaPanna: Spomenul

	Vilepechoru pod vlakom?

	 

	Morehouse: Nie  tvári sa  akoby o tom nevedel

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Od teba by to pre nich znamenalo viac

	 

	Anómia: Prečo ma zrazu tak ofukuješ?

	 

	Morehouse: Heh som len rád že Vilepechora

	a LordDrek sú preč brácho

	 

	Morehouse: Povedal si im prečo ich vyhadzuješ alebo si im skrátka podkopol nohy keď to najmenej čakali?

	 

	Anómia: Heh vlastne

	oboje

	 

	Morehouse: Skvelé!

	 

	Anómia: Som rád že si rád Fakt Chcem len aby bolo všetko ako predtým

	 

	Morehouse: Na 100 % s tebou súhlasím

	 

	Anómia: Okej oslovím tých dvoch

	 

	Anómia: Ozvem sa neskôr

	 

	Morehouse: Maj sa brácho

	 

	<Anómia odíde z miestnosti>

	 

	<Morehouse odíde z miestnosti>

	 

	<Súkromná miestnosť sa

	zatvorila>

	 

	>

	 

	
>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Morehouse: Keď je takýto uvažujem či si to všetko len nenamýšľam

	 

	>

	 

	>

	 

	>

	 

	>

	 

	BielaPanna: Presviedčala som sa že sa mýliš

	 

	>

	 

	>

	 

	>

	 

	BielaPanna: Ale už si to

	nemyslím

	Nechal ju, ale išla za ním – 

	myslela, že sa súži pre ňu, 

	keď preňho domov opustila 

	a vídaval ju utrápenú.

	Letitia  Elizabeth Landonová

	Sedela sama vedľa svojho srdca

	 

	 

	 

	Keď Strike zavolal Ryanovi Murphymu a identifikoval Olivera Peacha ako hráča Drekovej hry a Charlieho Peacha možno ako muža, ktorý sa pokúsil naverbovať Wallyho Cardewa, odmenou mu bolo hlasné: „Kurvafix!“

	„Vaši priatelia?“

	„Oboch sme vypočuli pred tromi mesiacmi,“ odvetil Murphy. Strike počul buchnúť dvere a usúdil, že Murphy odchádza niekam do súkromia.

	„Obaja sú členovia Bratstva Ultima Thule – predpokladám, že o Bratstve ste už počuli.“

	„Odinistické podujatia a repatriácia Židov?“

	„Presne tak, ale nenašli sme žiadne dôkazy, ktoré by ich spájali s bombovými útokmi alebo online obťažovaním. Takže boli v tej sprostej hre, hej?“

	„Oliver určite áno,“ odvetil Strike. „Charliem si nemôžem byť istý, ale stavil by som sa, že áno, keďže z nej tesne po Oliverovom páde na trať zmizli dvaja moderátori, ktorí si podľa Robininých zistení zjavne dobre rozumeli.“

	„V tej hre máme hráča už niekoľko týždňov, ale na nič neprišiel. Pravidlo zachovania anonymity sa im náramne hodí.“

	„Mohlo byť na mieru šité teroristom,“ súhlasil Strike.

	O dva dni Murphy zavolal Strikeovi a zo zdvorilosti ho informoval o najnovšom vývoji. Charlieho, staršieho z bratov Peachovcov, znova vypočuli, pričom ho oboznámili s jeho právami.

	„Všetko popiera,“ povedal Murphy. „Odovzdal svoj notebook aj mobil a nič sa nenašlo. Určite má aj ďalšie prístroje, len lepšie ukryté. Ten chlap je bystrý, nech je inak akýkoľvek.“

	„Vypočuli ste aj Olivera? Pripadá mi ako slabý článok. Použiť anagram vlastného mena bolo od neho fakt hlúpe.“

	„Ešte stále je v nemocnici a lekári nechcú, aby sme ho vypočúvali. Museli ho urgentne operovať, aby zastavili krvácanie do mozgu. Ich foter kope okolo seba. Hovorí o vysokopostavených priateľoch a právnych krokoch.“

	„Viem si predstaviť,“ utrúsil Strike.

	„Ten otec je fakt podivín. Jeho manželka vyzerá, akoby sa dala mumifikovať. V každom prípade sa ešte ozvem – musím uznať, že ste nám v tomto prípade nesmierne pomohli. Mimochodom, ona je okej?“ dodal Murphy. „Bolo to o chlp.“

	„Robin? Hej, má sa fajn. Na môj pokyn sa ukrýva doma.“

	„Teraz je to zrejme najmúdrejšie,“ prisvedčil Murphy. „Pozdravte ju odo mňa.“

	„Jasné,“ prisľúbil Strike, ale zabudol na to, len čo zložil.

	Po zverejnení Robininho mena v médiách začal v kancelárii ustavične vyzváňať telefón so žiadosťami o rozhovor ohľadom jej konania na stanici Custom House. Strike dal Pat pokyn, aby na všetky otázky odpovedala rovnakým vyhlásením: „Slečna Ellacottová je rada, že pomohla pri záchrane pána Peacha, ale nebude sa k tomu ďalej vyjadrovať.“ Patin hlboký hlas niekoľkých novinárov mylne presvedčil, že sa zhovárajú so Strikeom, takže sa jej začali vypytovať, čo by povedala, keby Robin a Mohammedovi Nazarovi udelili civilné vyznamenania za odvahu. Strikea neprekvapilo, ale ani nepotešilo, že väčšinu bulvárnych správ o incidente dopĺňala práve fotografia peknej mladej belošky. Mohol len dúfať, že výsluch Charlieho Peacha prinesie dočasné moratórium na činnosť teroristickej skupiny, a pokúsil sa aspoň na chvíľu zabudnúť na svoje obavy z možnej odvety. Trocha mu to uľahčil fakt, že v stredu agentúra, ktorá už dlho čakala na zlom v aktuálnych prípadoch, mala hneď dva.

	Po prvé, domáca na South Audley Street znova dôkladne prehľadala dom a tentoraz odstránila čiernu kameru so širokouhlým objektívom. Keďže sa jej nepodarilo nájsť mechanizmus, ktorý by ju vypol, vložila si ju do kabelky a vzala so sebou do reštaurácie, kde už na ňu čakal Dlhoprstý, ktorého potajomky sledoval Nutley. Akoby nebolo dosť podozrivé, že šiel na obed s domácou, keďže zvyčajne sa nestýkal s nikým okrem ďalších potomkov superboháčov, zmocnil sa ženinej kabelky, vopchal ruku do jej tmavých hlbín a podarilo sa mu vypnúť kameru bez toho, aby zachytila jeho tvár.

	„Takže je v tom zjavne namočená aj ona,“ zhodnotil Nutley, keď zavolal Strikeovi a porozprával mu, čo sa práve stalo. Ako zvyčajne znel nesmierne samoľúbo. Strike sa snažil nebyť vytočený, že má potrebu zdôrazňovať niečo, čo je celkom očividné. Nutley mu to však nijako neuľahčil, lebo ďalšie slová, ktoré vypustil z úst, zneli: „Mali by sme na ňu tiež niekoho nasadiť.“

	„Dobrý nápad,“ precedil Strike a snažil sa, aby to nevyznelo uštipačne.

	„Skvelá práca, Nutley, už bolo načase dať klientovi nejaké informácie.“ O hodinu zavolal Barclay z Hampsteadu.

	„Mladý Upcott je mimo podozrenia.“

	„Ako vieš?“

	„Sledoval som ho do lekárne a naspäť. Nemal pri sebe mobil ani iPad, celý čas mal ruky vo vreckách a Robin vraví, že Anómia bol teraz hodinu aktívny v hre.“

	„Lepšie sa to ani nedalo načasovať,“ vyhlásil Strike a podelil sa s ním o výsledky ranného sledovania Dlhoprstého.

	„… takže od klienta vypýtam adresu domácej a môžeš sledovať ju.“

	Tento vývoj udalostí Strikea naladil trocha optimistickejšie, takže sa mu podarilo zvládnuť štvrtkové rande s Madeline. Neuniklo mu, že už uvažuje, ako prežije hodiny, ktoré s ňou musí stráviť, pričom ešte pred niekoľkými krátkymi týždňami boli ich stretnutia vítaným rozptýlením v živote, ktorý ovládala práca. Sex s ňou si ešte užíval, ale inak jej nedokázal venovať viac ako zlomok svojej pozornosti, lebo väčšina z nej sa sústreďovala na záležitosti, ktoré s ňou nemohol alebo nechcel preberať. Ak aj vycítila jeho mierny odstup, nedala to nijako najavo. V jeho prítomnosti stále nepila alkohol.

	V sobotu sa mali Strike a Robin po týždni stretnúť v garáži, kde parkovalo Strikeovo BMW, a odtiaľ vyraziť do Londýnskeho centra pre poranenia miechy, kde sa chceli pozhovárať s Joshom Blayom. Strike kráčal po ulici zaliatej jarným slnkom na miesto stretnutia, keď mu zazvonil mobil. Hovor bol presmerovaný z kancelárie.

	„Strike.“

	„Haló,“ ozval sa hlboký zvučný hlas a Strikeovi v prvej chvíli napadlo, že si vypočuje ďalší anonymný telefonát, v ktorom mu zmenený hlas odporučí, aby vykopal telo Edie Ledwellovej. „Tu Grant Ledwell.“

	„Aha,“ zamrmlal trocha prekvapený Strike. „Čo pre vás môžem urobiť?“

	„Zaujímalo by ma, či by ste mi mohli poskytnúť aktuálne informácie.“ Rozprával takmer nahnevane, akoby mu to Strike sľúbil, ale nikdy to nedodržal. Keďže Grant za služby agentúry neplatil, Strike považoval jeho urazený tón a fakt, že mu zavolal cez víkend, za prejav prehnaných nárokov, ktoré sa nedali nijako ospravedlniť.

	„Predpokladal som, že Allan Yeoman a Richard Elgar vás o všetkom informujú,“ povedal nahlas.

	„Zriedkavo,“ zahundral Grant. „Ak sa nemýlim, ktovieako ste nepokročili.“

	„To by som netvrdil,“ namietol Strike zdvorilejšie, ako si podľa neho Grant zaslúžil.

	„Bol by som rád, keby sme sa mohli porozprávať osobne. Chcel by som s vami prebrať zopár vecí, čo sa stali na našej strane. V každom prípade, ako Edin najbližší príbuzný by som chcel vedieť, čo sa deje.“

	Keby detektív Grantovi pripomenul, že nie je jeho klient, uspokojil by svoje bezprostredné nutkanie trocha ho uzemniť, ale zaujímalo ho, o akých „zopár vecí“ ide. Súhlasil teda, že sa s Grantom stretne v stredu večer v reštaurácii The Gun v Docklands, ktorá sa nachádzala neďaleko pracoviska ropného manažéra.

	„Je nejaký drzý,“ skonštatovala Robin, keď jej Strike – ktorý vďačne súhlasil s jej ponukou, že bude šoférovať, lebo ho stále bolel zákolenný sval – prezradil, že Grant sa s ním chce stretnúť. „Stavím sa, že ho vytočil Anómiin včerajší tweet. Preto ti dnes zavolal.“

	„Možno,“ prisvedčil Strike.

	Po období relatívnej nečinnosti Anómia fanúšikom na Twitteri prezradil, že Maverick má v úmysle urobiť v pripravovanom filme výraznú zmenu v súvislosti s hlavným hrdinom Srdcom.

	 

	Anómia

	@AnómiaMajsterHry

	 

	Zlé správy, fanúšikovia Atramentovočierneho srdca. Maverick chce zmeniť Srdca zo srdca na človeka a Chrochtoš

	a Ťarchuška to dovolia. 

	#berprachyautekaj @gledwell101

	 

	20.40      9. mája 2015

	 

	Tweet vyvolal predvídateľný výbuch nadávok zo strany Srdiečok: Ledwellovcov obvinili z chamtivosti a zrady a potom im pohrozili bojkotom a fyzickým násilím. Zverejnili adresu Grantovho pracoviska, zohavili fotky stiahnuté z Heatherinej facebookovej stránky a Lepinov učeník vyjadril nádej, že ich dieťa sa narodí mŕtve. Robin, ktorá sledovala výlev zlosti v reálnom čase, hneď ráno skontrolovala Grantov účet na Twitteri a Heatherin na Facebooku. Oba už boli súkromné.

	„Myslíš, že Maverick naozaj plánuje urobiť zo Srdca človeka?“ opýtala sa Robin Strikea.

	„Na Anómiine informácie ohľadom Atramentovočierneho srdca sa vo všeobecnosti dalo spoľahnúť,“ odvetil Strike. „V každom prípade to dokazuje, že jeho zdroj dôverných informácií ešte nevyschol.“

	Chvíľu sa viezli mlčky, no potom Strike prerušil ticho.

	„Čítala si Devovu správu o Rossovi a jeho dcérach?“

	„Áno,“ prisvedčila Robin. „Chúďatká deti.“

	„Hej. Pravdaže, z ľudského hľadiska nechcem, aby to Ross urobil znova, ale ak sa to stane, chcem to mať natočené. Vďaka niekoľkým podobným incidentom by som mal naňho poriadnu páku.“

	Robin uvažovala, ako by Strike využil spomínané zábery, keby sa mu ich podarilo získať, ale nahlas nepovedala nič. Odniesol by ich priamo Rossovi, alebo by ich odovzdal Charlotte, aby jej pomohol získať deti do vlastnej starostlivosti? Hodinová cesta sa skončila dlhým úsekom vozovky lemovanej stromami. Napokon Robin odbočila na nemocničné parkovisko, a hneď pred vchodom uvidela skupinku štyroch ľudí, čo sa zjavne o niečom dohadovali.

	A naozaj, keď zaparkovala a vypla motor, aj cez zatvorené okná auta bolo počuť prenikavé hlasy.

	„Nie je to Katya s Flaviou?“ Cez predné sklo sledovala ženu so svetlohnedými vlasmi vo vyťahanom sivom kabáte.

	„Je.“ Strike si odopol bezpečnostný pás, nespúšťajúc zrak zo skupinky.

	„A tie druhé dve sú Sara a Kea Nivenové.“

	„Žartuješ.“

	„Nežartujem. Zjavne bojujú o právo navštíviť Blaya.“

	„Prečo so sebou Katya vzala aj Flaviu?“ začudovala sa Robin. Dvanásťročná dievčina sa tvárila nešťastne.

	„Možno má Inigo pocit, že je zasa infekčná.“

	Keď vystúpili z auta, hlasy troch žien zosilneli, ale keďže sa prekrikovali, ešte stále bolo ťažké zachytiť, čo presne hovoria.

	„Pôjdeme?“ navrhol Strike a nečakajúc na odpoveď vykročil k rozhádanej skupinke, lebo chcel počuť, čo sa deje.

	Keď spolu s Robin podišli bližšie, Katya, ktorej chudá tvár očervenela, skríkla: „Nechce sa s ňou stretnúť!“

	„Tvrdí kto?“ zvrieskla Kea, ktorá sa opierala o paličku. „Nie si jeho matka ani manželka – choď sa ho opýtať, čo chce!“

	„Prišli sme až z Norfolku!“ dodala Sara, ktorá dnes mala na sebe purpurové šaty – rovnako neforemné ako Katyin kabát. „Povedali nám, že už môže prijímať návštevy…“

	„Najskôr ste mali zavolať mne!“ vyštekla rozzúrená Katya. „Dnes už má dohodnuté návštevy – ľudí, ktorých chce vidieť – a už sú tu!“ zakončila víťazoslávne a obrátila sa, lebo Strikeove a Robinine kroky ju upozornili na ich príchod.

	„Bože, nie!“ vyhŕkla Kea s pohľadom upretým na Strikea. „Len nie on!“ Robin, ktorá ju ešte nevidela naživo, si ju zvedavo premerala. Dievčina mala na sebe svetlomodrý sveter a džínsy. Čierne vlasy sa jej leskli na jarnom slnku. Porcelánová pleť a červené pery ani nepotrebovali mejkap.

	V ruke, ktorou nedržala paličku, stískala obálku.

	„Dobré ráno,“ pozdravil Strike a preniesol pohľad z Key na Saru.

	„Bože – bože,“ zastonala Kea a rozplakala sa. „Nemôžem tomu uveriť…“

	Keď na seba Katya a Sara znova začali vrieskať, z budovy vyšiel nízky zamračený sivovlasý muž v modrom chirurgickom odeve.

	„Dámy, mohol by som vás poprosiť, aby ste sa stíšili?“

	Katya a Sara zahanbene zmĺkli. Muž sa na každú z nich zamračil, a potom si nespokojne premeral Strikea, akoby očakával, že ako jediný muž v skupine udrží väčší poriadok. Napokon zmizol vnútri.

	„Josh očakáva pána Strikea,“ zašepkala nahnevane Katya. „Takže by ste mali radšej odísť.“

	Kea jej vzlykajúc podala obálku.

	„Prosím, mohli by ste mu aspoň odovzdať…“

	„Nič mu neodovzdám,“ odsekla Katya a cúvla, akoby ten list bol zbraň.

	„Preboha, nemôžete odmietnuť odniesť mu list!“ vybuchla rozhorčene Sara.

	„Prosím,“ vzlykala Kea a približovala sa ku Katyi, opierajúc sa o paličku. „Prosím, odovzdajte mu môj list.“

	„Fajn,“ vyštekla stroho Katya a vytrhla jej ho z ruky. „Pôjdeme?“ Obrátila sa ku Strikeovi a Robin.

	Obaja vykročili za Katyou a Flaviou cez sklené dvere a Robin sa obzrela. Sara a Kea sa odvrátili a pomaly kráčali k autu. Robin videla, ako Sara objala dcéru okolo pliec, ale Kea ju striasla.

	„Toľká drzosť,“ zahundrala zúrivo Katya, keď kráčala po chodbe do Joshovej izby. „Toľká drzosť. Chvalabohu, že som tu bola…“

	„Zasa si prechladla?“ prihovorila sa Robin ticho Flavii, ktorá si práve vysmrkala nos.

	„Nie,“ odvetila Flavia. „Vieš…“

	„Flavia urobila poriadnu hlúposť,“ ozvala sa Katya, skôr ako stihla odpovedať jej dcéra, „aj keď sme jej vraveli, aby to nerobila.“

	„Nebola to…“

	„Flavia, vraveli sme ti, aby si to šteňa nenosila domov,“ vyštekla Katya.

	„Už nechcem počuť ani slovo o otcovi, Gusovi a psoch – ani o tom, že niečo nie je fér, rozumieš?“

	„Vždy si na strane…“

	„Flavia!“ zavrčala Katya a vrhla zamračený pohľad na dcéru. „Musela som ju vziať so sebou,“ vysvetlila Strikeovi. „Inigo zúri.“

	Katya ich viedla ďalej. Očividne presne vedela, ako sa ide do Blayovej izby.

	„V jednom kuse ma vodia do nemocníc,“ zamrmlala urazene Flavia.

	„Naozaj?“ začudovala sa Robin, ktorej bola tá poznámka adresovaná.

	Spolu s Flaviou zaostali za zvyšnými dvomi.

	„Áno. Raz sa stav Gusovej pokožky zhoršil natoľko, že musel ísť do nemocnice, a na druhý deň ochorel aj ocko a skončil tam aj on. Teda, boli v rôznych nemocniciach. Ocko chodí do oveľa krajšej ako Gus. Je súkromná. Gus zvyčajne chodí do štátnej.“

	Flavia sa odmlčala.

	„Bola som rada, keď boli obaja preč,“ dodala ticho.

	Robin na to nevedela nijako vhodne zareagovať, a tak mlčala.

	„Mohla som pozerať, čo sa mi zachcelo. V správach hovorili niečo o nejakom Američanovi, ktorý zastrelil veľa ľudí, lebo nedokázal nahovoriť žiadne dievča, aby s ním malo sex.“

	„… akoby nestačilo, že ho bombarduje listami, ktoré ho hrozne stresujú,“ vravela Katya Strikeovi, „musí prísť ešte aj osobne…“

	„Chcela som urobiť školský projekt o tom mužovi, čo strieľal na dievčatá, ale mama mi to nedovolila. Podľa ocka je nechutné, že mi mama dovolila pozerať ten program, ale…“ Flavia prižmúrila oči na matkin chrbát.

	„… celý večer telefonovala s Joshom, takže jej bolo jedno, na čo sa dívam.“

	Robin mala pocit, že Flavia dobre vie, aký obraz o svojom rodinnom živote vykresľuje, a tak naďalej diplomaticky mlčala.

	„… len sa bojím, že raz popoludní tu nebudem a ona sa natlačí…“ vravela Katya.

	„Mama a ocko sa dnes ráno pohádali,“ pokračovala ticho Flavia a ďalej ostražito sledovala matkin chrbát, „pretože podľa ocka je jasné, kto je Anómia, ale mama vraví, že nemá pravdu a hovorí to len preto, lebo je hrozný.“

	„Naozaj?“ Robin sa snažila zachovať nenútený tón. „Kto…?“

	Vtom stíchla. Katya zrazu zastala pri veľkom koši vo výklenku na chodbe. So zlostným výrazom roztrhla Kein list napoly a vyhodila ho.

	„Tak,“ vyhlásila a pokračovala v ceste so Strikeom po boku. Robin a Flavia ich nasledovali.

	„Myslela som, že neoprávnená manipulácia s listami je protizákonná,“ povedala Flavia.

	„Uhm… Tuším to platí len pre listy, ktoré prídu poštou,“ prehodila Robin a myseľ jej rýchlo pracovala. Po pár krokoch aj ona zastala.

	„Dočerta,“ zavolala za Strikeom a Katyou. „Prepáčte, zabudla som si poznámky v aute.“

	„Radšej sa po ne vráť,“ povedal Strike a obrátil sa k nej.

	„Dobre. Aké je číslo Joshovej izby?“ opýtala sa Robin Katye.

	„Päťdesiatjeden,“ odvetila ustarostene Katya. „Vlastne chcú, aby s ním boli naraz len dvaja ľudia – netušila som, že prídete obaja. Myslela som, že im nebude prekážať, ak so mnou bude Flavia, lebo je ešte malá.“

	„Ak chcete ísť s Cormoranom, môžem zostať vonku s Flaviou,“ navrhla Robin a úprimne dúfala, že Katya bude súhlasiť: zaujímalo ju, čo si myslí Inigo o Anómii. Katya sa zatvárila, akoby sa jej tá predstava pozdávala, no potom preniesla pohľad z dcéry na Robin a naspäť a zrejme zvážila, aké dôsledky by malo, keby Flavii dovolila rozhovoriť sa bez toho, aby ju mohla kontrolovať.

	„Nie, nemôžem vás žiadať, aby ste ju strážili. Nechcem vás využívať. Nie, zostanem s Flaviou, ale najprv pôjdem dovnútra s Cormoranom, aby Josh vedel, že som nablízku, keby niečo potreboval.“

	„Okej, vezmem si z auta poznámky a dobehnem vás,“ povedala Robin.

	„Môžem ísť s vami?“ opýtala sa dychtivo Flavia, ale Katya ju zahriakla:

	„Nie, ty zostaneš so mnou.“

	Robin sa vrátila ku košu, do ktorého Katya hodila Kein list. Bola v ňom štrbina ako na poštovej schránke – dosť široká, aby do nej mohla strčiť ruku, no nanešťastie, chodba nebola ani náhodou prázdna: chodil po nej zdravotnícky personál aj návštevy. Robin sa motala okolo koša, kým nemala pocit, že sa na ňu nikto nedíva. Potom vytiahla z vrecka mobil a vsunula ho do koša.

	„Dofrasa,“ zanadávala nahlas, predstierajúc zúfalstvo.

	„Stalo sa niečo?“ prihovorila sa jej okoloidúca zdravotná sestra, ktorá tlačila muža na vozíku.

	„Práve som tam s odpadkami omylom hodila aj mobil,“ vysvetlila Robin a so smiechom strčila ruku do koša.

	„Môj švagor raz hodil mobil do poštovej schránky,“ prehodila zdravotná sestra.

	„Neviem – ho – nahmatať,“ klamala Robin a prehrabávala sa v koši.

	„Aha, tu je…“

	Počkala, kým sestrička zmizla z dohľadu, a vzápätí vytiahla mobil aj obe polovice Keinho listu, ešte stále v roztrhnutej obálke, a vopchala si ich do vrecka. Potom sa vrátila, odkiaľ prišla, no cestou sa zastavila na dámskej toalete. Keď sa zamkla v kabínke, poskladala roztrhnutý list a prečítala si ho.

	 

	Joshík,

	naozaj dúfam, že Ťa dnes uvidím a tento list Ti odovzdám osobne, lebo neviem, či mám v sebe dosť síl povedať Ti to do očí. Ak Ťa uvidím, pravdepodobne sa len zrútim. Viem, že je to úbohé.

	Neviem, či si dostal moje ďalšie listy. Mám pocit, že keby si ich čítal, určite by si mi odpísal. Možno ich Katya roztrhala a Ty ani nevieš, že som sa s Tebou snažila spojiť. Viem, že podľa nej som antikrist, alebo zo mňa hovorí len nenávisť k sebe samej?

	Odkedy sa to stalo, ledva jem a spím. Dokázala by som sa pokojne aj zabiť, keby Ti to nejako pomohlo.

	Občas mám pocit, že by som to mala urobiť aj tak. Nevravím to preto, aby si mal zlý pocit. Len neviem, ako dlho ešte dokážem žiť v takej bolesti.

	Vypočul ma súkromný detektív. Tvrdil, že si chcel, aby som sa s ním porozprávala, a tak som to urobila. Bol taký agresívny, že som sa po príchode domov doslova povracala, ale urobila som to, lebo si to odo mňa chcel.

	Naozaj mám pocit, že keby sme sa mohli vrátiť v čase a Ty by si ma trocha lepšie pochopil, nič z tohto by sa nestalo. Všetko sa pokazilo, keď si sa presťahoval do North Grove. Anómia je určite niekto odtiaľ. Ten citát na okne, ukradnutá kresba a tak ďalej… Ty si mi však nikdy nechcel veriť, že to miesto je zlé. Kvôli nej.

	Koluje množstvo klebiet o tom, ako sa máš. Ten detektív sa ma v podstate celý čas snažil vydesiť, takže možno klamal o tom, že si ochrnutý, aby ma prinútil rozprávať. Dúfam, že klamal, lebo počúvať ho bolo strašné. Úprimne povedané, mám z toho také úzkosti, že som si znova začala ubližovať.

	Neviem, čo ešte dodať okrem toho, že si ma už dlho nevidel v tom pravom svetle, lebo som bola zranená a nahnevaná. Ak dosť dlho provokuješ zviera v klietke, napokon sa začne brániť, ale nie je to jeho chyba. Skrátka nie.

	Nič z toho, čo som Ti v ten večer povedala do telefónu, som nemyslela vážne. Bola som taká šťastná, keď som videla Tvoje číslo, a keď si mi potom povedal, že sa s ňou na druhý deň stretneš, mala som pocit, akoby si mi vytrhol srdce. Pripadalo mi kruté, že si mi zavolal a oznámil, že sa s ňou stretneš práve tam. Hocikto by sa cítil rovnako ako ja, ale nikdy som nechcela, aby niekto z Vás zomrel, len zo mňa v tej chvíli vytryskla bolesť.

	Naozaj, naozaj dúfam, že sa máš dobre. Nech sa stane čokoľvek a či už budem živá, alebo mŕtva, keď Ťa pustia z nemocnice, spomeň si, ako som Ťa ľúbila, a skús si spomenúť na moje ozajstné ja.

	Kiki

	 

	Robin si list prečítala dvakrát, vložila ho naspäť do vrecka a pokračovala v ceste.

	Flavia sa opierala o stenu oproti Blayovej izbe a hrala sa na mobile. Tvárila sa namrzene, no keď zbadala Robin, tvár sa jej rozjasnila.

	„Vrátili ste sa vytiahnuť z koša Kein list?“ opýtala sa.

	„Nie,“ zaklamala s úsmevom Robin. „Šla som si len po poznámky.“

	„Máte počkať, kým mama vyjde von, lebo má mať naraz len dvoch návštevníkov,“ oznámila jej Flavia.

	„Jasné,“ prisvedčila Robin. „Tak mi teda prezraď, kto je podľa tvojho otca…?“

	Dvere sa otvorili a vyšla z nich Katya.

	„Môžete ísť dovnútra,“ povedala tichým hlasom Robin. „Vezmem Flaviu na polhodinku do kaviarne, ale ak ma bude Josh potrebovať, zavoláte, však?“

	„Áno, pravdaže,“ prisľúbila Robin. Keď sa oprela do dverí izby Josha Blaya, počula, ako sa Flavia pýta matky: „Prečo som nemohla zostať s Robin?“

	„Buď ticho, Flavia…“

	Pozor na agóniu

	v tej najskrytejšej komore srdca, 

	kde temne striehne pocit viny…

	Felicia Hemansová

	Arabella Stuartová

	 

	 

	 

	V malej izbe orientovanej na juh bolo priteplo, ako býva v nemocniciach zvykom. Na nočnom stolíku stálo niekoľko pohľadníc so želaním skorého uzdravenia a mierne vyfučaný zlatý héliový balón.

	Za tých pár minút, čo Strike strávil v Joshovej izbe, mal pocit, akoby sa preniesol naspäť do vojenskej nemocnice Selly Oak, kde sa liečil po tom, ako mu v Afganistane odtrhlo nohu. Josh Blay sedel na vozíku s predlaktiami nehybne položenými na opierkach. Na sebe mal pyžamo a na nohách zjavne nové papuče námorníckej modrej farby. Niekto pred neho na podnos pripevnený k vozíku položil mobil. Blayov prázdny, uzavretý výraz bol Strikeovi povedomý: nie raz ho videl na tvárach mužov, ktorých pozornosť sa sústredila dovnútra v úsilí vyrovnať sa s novou realitou vlastného života. Možno sa rovnako tváril aj Strike, keď ho po nociach trápili fantómové bolesti odtrhnutej dolnej končatiny a uvažoval o konci svojej armádnej kariéry.

	Joshove výrazné lícne kosti, hranatá brada, veľké modré oči, rovné tmavé obočie a jemné črty nosa a úst pôsobili teraz ešte výraznejšie, lebo vlasy, ktoré mu predtým viseli až po plecia, mal teraz nakrátko ostrihané. Nemilosrdné slnečné svetlo, sotva stlmené spustenými krémovými žalúziami, dopadalo na čerstvo zahojenú jazvu po tracheostómii na Blayovom krku.

	Pod očami mal fialovosivé kruhy. Jeho bezvýrazný pohľad si Strike spájal s horúčkou.

	„Toto je moja partnerka Robin,“ predstavil ju Strike, keď si sadla na druhú plastovú stoličku oproti Joshovi.

	„Dobrý deň,“ povedala Robin.

	„Zdravím,“ zamrmlal Josh.

	„Máš tie svoje poznámky?“ opýtal sa jej Strike, ktorý dobre vedel, prečo sa vrátila.

	„Áno,“ prisvedčila, „ale myslím, že ich nebudeme potrebovať.“

	„Dobre,“ povedal Strike a obrátil sa naspäť k Joshovi: „Prepáčte, čo ste vraveli?“

	„Hej… Na tej strane, ktorá je ochrnutá, mám nejaký cit,“ povedal pomaly Josh, akoby jednotlivé slová boli ťažké a musel ich vyloviť z veľkej hĺbky. „Ale tá strana, ktorou dokážem hýbať, je znecitlivená. Necítim nič. Lekári hovoria, že sa to možno trocha zlepší, ale nikdy… nikdy sa to nevráti do normálu…“

	„No, s poškodením nervov je to tak,“ povedal Strike. „Trvá dlho, kým opuch ustúpi. Moja noha sa stabilizovala až po dvoch rokoch. Pravdepodobne ešte potrvá, kým sa ukáže, aké funkcie zostali zachované.“

	Josh nereagoval.

	„Takže,“ pokračoval Strike a vytiahol zápisník, „porozprávajme sa o Anómii.“

	„Práve on na nás zaútočil.“

	Josh rozprával bezvýrazne, akoby nepripúšťal žiadne námietky.

	„Prečo si to myslíte?“

	„Kvôli tomu, čo mi zašepkal do ucha, keď to urobil,“ odvetil Josh.

	„Neboj sa, teraz sa už o všetko postarám ja,“ zacitoval Strike.

	„Hej. A okrem toho,“ Josh sa zhlboka nadýchol, „ma varoval, že niečo chystá, a ja som to ignoroval.“

	„Ako to myslíte, že vás varoval?“

	„Všetko je tam.“ Josh pozrel na mobil na podnose, ale nepohol rukami ani nohami. „Heslo je šesť, šesť, sedem, sedem, päť, dva. Keď kliknete na fotky, je tam priečinok s názvom ‚Anómia‘.“

	Robin vzala do ruky mobil, otvorila ho a hľadala priečinok.

	„Už roky mi posiela súkromné správy na Twitteri,“ pokračoval Josh.

	„Ed mi radila, aby som ho zablokoval, a Yeoman vravel to isté, ale ja nemám rád, keď mi niekto hovorí, čo mám robiť, tak som ich neposlúchol.“

	Prepichol Strikea horúčkovitým pohľadom modrých očí.

	„Takže taký som ja hajzel.“

	„Nezdá sa mi, že by to bol až taký zločin,“ poznamenal Strike.

	„Uveril som aj všetkým tým sračkám, čo mi priniesla Yasmin v tom spise.“ Josh ešte stále upieral zrak na detektíva, akoby chcel, aby ho Strike odsúdil. „Všetkým tým sprostostiam o tom, že Ed je Anómia.“

	„Veľa inteligentných ľudí dennodenne uverí aj oveľa bizarnejším veciam,“ povedal Strike. „Ľudia, čo dali dokopy ten spis, mali veľa skúseností. Dobre vedia, čo robia.“

	„Našla som to,“ ozvala sa Robin, ktorá práve otvorila priečinok plný snímok obrazovky.

	Strikeova stolička s gumovými koncami zaškrabotala o dlaždice, keď sa prisunul k Robin, aby si obaja mohli prečítať súkromné správy od Anómie určené pre Josha.

	 

	Nápad: Srdco by mal zasa začať vraždiť.

	15. augusta 2012

	 

	Mal by začať bodať turistov na cintoríne. Vtipný a nepredvídateľný zvrat.

	15. augusta 2012

	 

	Nápad: Biela panna zostane uväznená v rakve, kým nebude súhlasiť, že pôjde na rande so Srdcom.

	12. septembra 2012

	 

	Drek by ju mohol nejakým trikom dostať dovnútra. Prejavil by sa jeho charakter zlomyseľného boha. Biela panna dostane spravodlivý trest za svoju pýchu.

	12. septembra 2012

	 

	Dyvno-Grobovci začínajú byť na jedno kopyto. Nápad: Lord DG by mal nadobro pochovať lady. Zamurovať ju do mauzólea a nájsť si nejakú čerstvú kosť (<dobrá vtipná hláška).

	4. januára 2013

	 

	Nápad: nová postava. Mozog z toho istého tela ako Srdco utečie z hrobu. Machiavelistická postava, pekný kontrast k Srdcovi. Boj medzi racionálnou a emocionálnou stránkou vraha.

	26. augusta 2013

	 

	Vytráca sa všetko, čo bolo v seriáli dobré. Prestaňte sa zapredávať. Potreba nových zápletiek aj postáv je čoraz očividnejšia. Pozri si predchádzajúce správy.

	20. januára 2014

	 

	Potrebuješ ma. Viem, čo chcú fanúšikovia.

	18. marca 2014

	 

	Potrebuješ ma, ak chceš získať fanúšikov naspäť na svoju stranu, Josh.

	22. mája 2014

	 

	Nápad: starý tulák zomrie na cintoríne na infarkt a stane sa z neho nechutný duch, ktorý súťaží so Srdcom o Bielu pannu. Srdco jej teraz pripadá oveľa lepší, ale on ju odmietne.

	29. júla 2014

	 

	Myslel som si, že si menej tupý ako Ledwellová, ale začínam sa obávať, že som sa mýlil.

	19. septembra 2014

	 

	Je čoraz jasnejšie, že v skutočnosti vôbec nechápeš, o čom je Atramentovočierne srdce, Josh. Ponúkam ti pomoc, aby si všetko napravil a vylepšil, a bolo by nerozumné, keby si moju ponuku odmietol.

	1. októbra 2014

	 

	Nápad: v jednej z epizód oznámite Ledwellovej odchod. V posledných sekundách vstúpi na scénu Anómia.

	Fanúšikovia by sa z toho zbláznili.

	29. októbra 2014

	 

	Anómia: bytosť, ktorej sa bojí ešte aj Drek. Vizuál: pozri si môj vzhľad v hre. V podstate prázdnota, v ktorej miznú všetky neuspokojivé postavy.

	29. októbra 2014

	 

	Tvoja snaha stať sa stvoriteľom hrdinu je celkom márna. Bol som ochotný poskytnúť ti zárodky niečoho, čo by sa v správnych rukách mohlo stať zaujímavými nápadmi. Teraz si zradil fanúšikov a ja si uvedomujem, že som sa mýlil, keď som s tebou chcel spolupracovať. Môže existovať len jeden ἀρχηγέτης.

	12. novembra 2014

	 

	Pochop jedno: filmová zmluva bude znamenať koniec. Varoval som ťa.

	10. februára 2015

	 

	„Čo znamená to grécke slovo?“ opýtala sa Robin Strikea.

	„Myslím, že sa týka archegétovských hrdinov,“ odvetil Strike, ktorý ešte čítal správy. „Starovekých Grékov, čo zakladali osady alebo kolónie.“

	„Tón tých správ je zaujímavý,“ podotkla Robin.

	„Myslíš ten narcizmus?“ opýtal sa Strike, zatiaľ čo Josh horúčkovitým pohľadom blúdil medzi oboma detektívmi. „Navrhuje, že sa stane postavou v seriáli…“

	„Áno, aj to, ale vyjadruje sa intelektuálnejšie a dospelejšie, nie? Žiadne nadávky, žiadna frajerina… Dokonca použil to grécke slovo…“

	„Hej, tieto správy trocha viac zodpovedajú Yasmininej zmienke o kultivovanosti, však?“ Strike pozrel na Josha. „To je všetko, čo máte od Anómie?“

	„Nie,“ odvetil Blay. „Bolo toho viac, ale nechcelo sa mi to fotiť. Stále mi posielal to isté: nahovno nápady do seriálu.“

	„Ukázali ste tie správy polícii?“

	„Hej,“ prisvedčil Josh.

	„A?“ povzbudil ho Strike.

	„Podľa mňa ich nebrali vážne. Sústredia sa na tú pravicovú skupinu.“

	„Môžeme si tie správy skopírovať?“ opýtal sa Strike.

	Josh prikývol a Robin poslala celý priečinok s Anómiinými správami do svojho mobilu.

	„Katya spomínala, že sa snažíte zistiť, kto mohol mať všetky dôverné informácie,“ povedal prázdnym hlasom Josh. „Neviem vám s tým pomôcť. Nepamätám si, kto sa kedy čo dozvedel. Posledných päť rokov som bol takmer nonstop ožratý alebo zhulený… Obaja sme brali drogy. Aj Ed občas zabudla, komu čo povedala… Vzala si do hlavy, že Anómia je Seb, lebo mu prezradila, že Biela panna je založená na bývalej spolubývajúcej… No keď sme na tej postave pracovali, vravela to aj mne a pravdepodobne aj ďalším ľuďom… Aj ona zabúdala,“ dodal žalostne Josh a Robin zaplavila takmer bolestná ľútosť.

	„Katya vravela, že ste si dlho mysleli, že Anómia je Bram de Jong,“ povedal Strike.

	„Po prečítaní tých správ si zrejme myslíte, že som sprostý,“ povedal bezvýrazne Josh, „ale Bram má IQ stoštyridsať. V škole ho testovali. Občas sa správa, akoby mal tri roky, ale keby zmutoval, pomysleli by ste si, že má štyridsať… Viete, čo sa stalo s jeho mamou?“

	„Vieme, že zomrela,“ ozvala sa Robin.

	„Bola zavraždená,“ spresnil Josh, „v Amsterdame.“

	„Doriti,“ zamrmlali naraz Strike aj Robin.

	„Hej… Bola narkomanka, pracovala v sexbiznise, aby mala na drogy. Bram mal šesť rokov, keď zomrela… Vždy keď k nej prišiel nejaký chlap, syna zamkla v izbe. Jeden zákazník ju zaškrtil a odišiel. Bram tam zostal uväznený tuším dva dni… Potom prišla jeho teta, lebo mama nedvíhala telefón. Našla telo aj zamknutého Brama.“

	„Bože,“ zamrmlala ticho Robin. „To je hrozné.“

	„Hej,“ vydýchol sťažka Josh. „Nečudo, že je narušený. Keď som sa nasťahoval do North Grove, pripadal mi vtipný, ale časom… Deň predtým – predtým, ako sa to stalo, podľa mňa podpálil izbu, v ktorej som spal. Mariam obvinila mňa. Myslela si, že mi spadol džoint. Zobudil som sa na krik. Záclony horeli a ľudia ich hasili… Mariam vrieskala… Vypil som veľa piva a zhulil sa,“ dodal Josh, „takže som bol zmätený z toho, čo sa deje. Nechal som Mariam, aby ma vykopla, a až keď som sa ocitol vonku v tme, dal som si dve a dve dokopy a došlo mi, že to bol Bram. Robieva presne také veci.“

	„Snaží sa zabíjať ľudí?“ prehodil Strike a pozorne sledoval Josha.

	„Neviem, či chce naozaj niekoho zabiť,“ odvetil Josh bezvýrazným, otupeným hlasom. „Skôr ho zaujíma, ako ďaleko môže zájsť. Nils by ho pravdepodobne dokázal zastaviť, keby sa o to pokúsil, ale kašle na to… Podľa mňa zaňho nikdy nechcel prevziať zodpovednosť… Vravela vám Katya, že Bram nás s Edie celé týždne špehoval cez dierku v stene našej spálne?“

	„Áno, vravela,“ prisvedčil Strike.

	„Preto som si vzal do hlavy, že je Anómia. Keď ešte býval s mamou, videl všeličo, viete? Veci, ktoré by nemalo vidieť malé dieťa… Je dosť divný a má IQ na úrovni génia, takže… hej, dlho som si myslel, že je to Bram… ale zrejme len preto, lebo to bola jednoduchá odpoveď.“

	Robin počula, že Joshovi vyschlo v ústach. Najradšej by sa opýtala, či sa nechce napiť, ale cítila sa rozpačito: vedela, že sám by pohár neudržal, ale netušila, či by mu nepripadalo dotieravé, keby mu ho podržala ona.

	„Prečo si myslíte, že je to jednoduchá odpoveď?“ chcel vedieť Strike.

	„No… keby to bol nejaký pošahaný chalan, ktorý nechápe, čo robí, nebol by to nikto z našich kamošov. Ale Bram nás nenapadol. To, že teraz sa už o všetko postará on, bolo príliš… Také niečo by Bram nepovedal.“

	„Prečo nie?“ vypytoval sa Strike.

	Josh znova nesústredene pozrel na detektíva, akoby premýšľal.

	„Keby Bram do niekoho bodol nôž, chcel by vidieť, čo bude nasledovať,“ povedal napokon. „Ako vyzerá mŕtvola, aké je niekoho zabiť… Urobil by to len preto. Nechcel by nič prevziať. Bram nie je kreatívny. Nils to často opakuje. Vždy mu hovorí, aby si sadol a niečo vyrobil alebo namaľoval… Pre Nilsa je umenie všetkým.“

	„Ale zdalo sa vám možné, že Bram celé roky útočí na Edie online?“

	„Hej, lebo… to by bral… ako nejaký pokus. Ako keď odtrhnete muche krídla. Chcel by zistiť, ako ju dokáže zničiť… Ale ten človek, čo nás napadol… Keď chcete prevziať zodpovednosť, chcete tvoriť, no nie? Bram chce len ničiť.“

	„Takže ste mali pocit, že cieľom online útokov bolo len sledovať, ako Edie trpí?“

	Na okamih zavládlo ticho.

	„Nemusíte mi hovoriť, aký som sráč,“ vyhŕkol Josh, akoby sa náhle prebral z depresívnej nevšímavosti. „Viem, že som sa jej mal zastať…“

	„Nehovorím…“

	„Viem, že som mal Anómii povedať, nech sa strčí, a zablokovať ho.

	Myslíte, že tu teraz nesedím a nerozmýšľam o tom celé dni a noci?“

	Skôr ako stihol Strike odpovedať, dvere Joshovej izby sa otvorili. Katya strčila hlavu dovnútra a nesmelo sa usmiala.

	„Všetko v pohode?“ zašepkala.

	„Hej,“ odvetil s námahou Josh.

	„Mám ti niečo priniesť, Joshy?“

	„Nie, som v pohode, ďakujem.“

	„Vyzeráš, akoby ti bolo teplo,“ pokračovala. „Nemám otvoriť…?“

	„Nie,“ zopakoval Josh. „Som v pohode.“

	„Prinesiem ti aspoň trocha vody s ľadom,“ povedala Katya a odišla.

	V Joshovej tvári bolo teraz naozaj viac farby, než keď Strike a Robin vošli do miestnosti. Znova pozrel na Strikea.

	„Ubezpečujem vás, že vás neobviňujem z toho, že…“ začal znova detektív.

	„Viem, čo som mal urobiť,“ prerušil ho Josh a s námahou sa nadýchol.

	„Už to viem.“

	Katya sa vrátila s veľkým pohárom vody s ľadom a dvomi slamkami.

	„Môžem…?“ Sklonila sa a chcela mu ho podržať, aby sa mohol napiť, ale Josh pokrútil hlavou.

	„Napijem sa o chvíľu. Ďakujem,“ dodal. Katya opäť odišla.

	„Katya je skvelá,“ vyhlásil Josh po krátkej odmlke trocha obranným tónom, akoby chcel predísť akýmkoľvek rozhovorom o ich vzťahu.

	Strike ukázal na pohár.

	„Chcete, aby som…?“

	„Nie.“

	Zavládlo napäté ticho, ktoré prerušila Robin.

	„Večer pred útokom ste boli u Katye, však?“

	„Hej,“ prisvedčil Josh. „Bol som tam, lebo som pri sebe nemal žiadne prachy, keď ma Mariam vyhodila… Cestou nahor som zobudil Iniga… Už ste sa zoznámili s Inigom?“

	„Áno,“ povedal Strike.

	„Určite vám povedal, že som totálne nanič, však?“ prehodil Josh. „Inigo si namýšľa, že mohol byť kýmkoľvek: umelcom, hudobníkom, spisovateľom… Mohol byť svetovou špičkou v ktorejkoľvek oblasti, keby neochorel… Takže teraz musí všetko, čo sám nedokázal, zvládnuť jeho syn. Preto má ten chudák chronickú žihľavku. A…“

	Stíchol.

	„A?“ zopakoval Strike.

	„Nie je to podstatné… Priveľa rozprávam. Ed vždy vravievala, že prezradím komukoľvek čokoľvek. Bola presvedčená, že práve preto sa všetko dostalo až k Anómii – lebo som nikdy nevedel, kedy byť ticho. A možno mala pravdu. Nepáčilo sa mi však, keď to všetko začalo byť také… profesionálne. Na začiatku to bola zábava, no potom sme sa už museli správať inak.“

	„Ako inak?“ chcel vedieť Strike.

	„Napríklad… už sme nemohli žiadať fanúšikov o nápady, ako sme to robili na začiatku. Otec nejakej dvanásťročnej baby od nás chcel prachy. Tvrdil, že sme použili nápad jeho dcéry, aj keď to nebola pravda, jej komentár sme vôbec nečítali… Všetko sa rýchlo skomplikovalo.“

	„No,“ povedal opatrne Strike, „zaujímajú nás ľudia, s ktorými ste mali vy a Edie blízky vzťah, takže mohli poznať vaše nápady a podrobnosti z vášho života.“

	„V duchu som si ich všetkých preklepol.“ Josh teraz civel na podnos pred sebou. „Neverím, že by jej niekto z nich tak ublížil.“

	„Nenapadá vám niekto, kto ju nenávidel?“

	„No…“

	Nech už chcel Josh povedať čokoľvek, zahryzol si do jazyka. Strike si pomyslel, že Josh Blay sa naučil diskrétnosti v tej najhoršej možnej chvíli.

	„Inigo ju mal rád?“ opýtal sa Strike a Josh prekvapene zdvihol zrak.

	„Pred chvíľou som nechcel povedať, že Inigo je Anómia,“ vyhlásil a takmer sa usmial. „Chcel som povedať, že sa správa otrasne k Flavii.“

	„Hej, boli sme toho svedkami,“ prisvedčil Strike, spokojný aj s tým, že Josh ďalej rozpráva. „Čo myslíte, prečo?“

	„Podľa mňa si na nej nemôže zvyšovať svoje ego, na rozdiel od Gusa.“

	„Povedali by ste, že Inigo je verný?“ zaujímal sa Strike.

	„Čože?“

	„Počuli ste,“ povedal Strike. „Ak sa Inigo s niekým stretáva, dotyčná osoba je v tomto prípade dôležitá. Prostredníctvom neho sa mohla dozvedieť podrobnosti o seriáli aj Edie.“

	„No – doriti… Viete o jeho priateľke?“ vyjachtal Josh.

	„Povedzte, čo o nej viete vy, a uvidíme.“

	„Snažím sa – snažím sa obrátiť list,“ zamrmlal Josh. „Držať jazyk za zubami. Nechcem spôsobiť ďalšie problémy.“

	„Nespôsobujete žiadne problémy. Pomáhate nám vylúčiť podozrivých,“ vysvetlil Strike. „Ako ste sa dozvedeli o tom pomere?“

	Josh zaváhal.

	„Katya mi to povedala,“ odvetil napokon. „Niekoľko mesiacov viedla kurzy v North Grove a Inigo zrazu začal nútiť obe deti, aby chodili na jej hodiny. Potreboval ich dostať z domu. Rozdával si to s niekým, s kým sa zoznámil na internete… Tá žena za ním chodila vždy vo štvrtok večer.“

	„Chuderka Katya,“ poznamenala ticho Robin.

	„Hej… Flavia priznala, čo sa deje. Raz večer sa vrátili do domu a Flavia si všimla rúž na vínovom pohári na odkvapkávacej ploche, pričom Katya nikdy nenosí mejkap. Bol ešte mokrý, lebo Inigo ho tesne predtým umyl. Myslím, že preto sa Inigo správa k Flavii tak odporne – lebo ho prezradila. Neodpustil jej to. Ten pomer však už hádam nepokračuje, alebo áno? Bolo to… pred tromi, možno štyrmi rokmi. Katyi povedal, že to ukončil.“

	„Čo viete o tej druhej žene?“

	„Bola vydatá a volala sa… tuším Mary. Katya… si predo mnou tak trocha vyliala srdce.“ Joshovi to zjavne nebolo príjemné. „Inigo zrejme tuší, že o tom viem, čo je jeden z dôvodov, prečo ma nemá rád… Úprimne povedané, nechápem, prečo s ním Katya zostala. Inigo je zazobaný. V majetkovom vyrovnaní by určite dostala slušné prachy, ale mám pocit, že je tak trocha ubitá… Nepoviete Katyi, že som vám to prezradil, však?“

	„Nie,“ prisľúbil Strike, „ale možno sa budeme musieť diskrétne pozhovárať s Inigom. Nebojte sa. Nemusí vedieť, odkiaľ máme informácie.“

	„Falošný sviniar,“ vyhlásil Josh. „A vraj syn biskupa…“

	Jeho záujem spojený s miernym pobavením však vyprchal tak rýchlo, ako prišiel.

	„Som skurvený pokrytec, keď ho nazývam falošným. Ani ja som nebol vždy verný.“

	„Kea Nivenová?“ povedal vecne Strike. „Zrejme viete, že podľa jednej z teórií je práve ona Anómia,“ dodal a opäť nespomenul, že autorka tej teórie sedí vedľa neho.

	„Hej, pár ľudí na internete si to v minulosti myslelo,“ prisvedčil nevzrušene Josh. „Aj ja som nad tým uvažoval, ale nemôže to tak byť. Počas dlhého obdobia, keď sme boli s Edie spolu, nemala Kea žiadne informácie o Edie ani o seriáli, ale Anómia zjavne vedel všetko.“

	„Kea vás navštevovala aj v North Grove, však?“ opýtala sa Robin.

	„Hej, keď som sa tam presťahoval. Vtedy sme spolu ešte chodili. Nechcela, aby som tam zostal. Podľa mňa si pripadala ohrozená celou scénou a nepáčilo sa jej, že Ed je dievča… ktoré sa všetkým páči.“

	„Komu konkrétne sa páčila?“ vyzvedal Strike s perom v ruke.

	„No – Pezovi,“ odvetil Josh. „Mal som pocit, že trocha aj Nilsovi. A mne… Kea to na mne videla, no bolo pre ňu jednoduchšie skritizovať všetko…

	Hrozne som to posral,“ zamrmlal Josh s pohľadom upretým na dlážku. „Ed vždy vravievala, že nikdy nechcem nikoho nasrať, ale keď už máte niekoho nasrať, namiesto klamstiev je lepšie všetko vyklopiť… Mal som sa s Keou rozísť, ale ešte chvíľu som to s ňou ťahal, lebo… lebo som skrátka zbabelec… Stretli ste sa s ňou?“

	„Áno,“ prisvedčil Strike.

	„Prezradila vám, že sme sa neskôr zasa dali dokopy? Po rozchode s Edie?“

	„Hej, prezradila,“ povedal Strike.

	„Bola to totálna hlúposť,“ zamrmlal ticho Josh. „Hrozná hlúposť… Ani neviem, čo som tým chcel dosiahnuť. Po prvom rozchode ma tak trocha prenasledovala, takže som vedel, aká je. Prečo som sa k nej, preboha, vrátil? Raz večer som vošiel do baru v Camdene a vedel som, že nie je náhoda, že tam sedí, ale bol som ožratý a nešťastný z rozchodu s Ed a… no, Kea je kus.“

	„Každý z nás to zažil,“ prehodil Strike a v mysli sa mu mihla spomienka na Annabel. Ani jeden z mužov si nevšimol, že Robin nenápadne zdvihla obočie.

	„Druhýkrát bola ešte horšia. Neskutočne žiarlila a v jednom kuse mi opakovala, že ak jej dám zasa kopačky, zabije sa. Takže som to päť alebo šesť mesiacov tajil, lebo som nechcel, aby sa to dozvedela Ed. Vedel som, že by to pre ňu bola… veď viete… najväčšia zrada alebo čo, že som sa znova vyspal s Keou po všetkých tých jej kecoch, ako ju Ed ošklbala.“

	„Kea tvrdí, že ste niektoré z jej obvinení potvrdili, keď ste s ňou začali znova chodiť.“

	„Nikdy,“ vyhlásil Josh a pozrel Strikeovi rovno do očí. „Nanajvýš som jej povedal, že som netušil, že straky vedia rozprávať, kým mi to nepovedala ona. Čo sa týka ostatných vecí, stále mi opakovala: ‚Prisahaj na hrob svojej matky, že si nikdy nepovedal Edie Ledwellovej o srdci Margaret Readovej.‘ A ja som odpovedal: ‚Nebudem prisahať na hrob svojej mamy, ale nepovedal som jej to.‘ V jednom kuse ma nútila, aby som prisahal na mamin hrob. Keď sme sa zoznámili, bolo to niečo, čo sme mali spoločné. Obaja sme stratili jedného rodiča… Odkedy sa to stalo, napísala mi hrozne veľa listov,“ pokračoval Josh. „Vypisuje mi, že si ubližuje… Čo mám s tým podľa nej teraz robiť?

	Keď Ed zistila, že sa znova stretávam s Keou, všetko sa medzi nami posralo. Už sme sa nedokázali ani porozprávať bez toho, aby sme si nenadávali do hajzlov…

	Kým som sa snažil vymyslieť, ako sa s Keou rozísť tak, aby sa nezabila, Ed sa predávkovala.“ Josh nesústredene sklopil zrak na zem. „Zavolala mi, keď ešte hltala paracetamol a popíjala whisky. Oznámila mi, že sa chystá na nejaký čas odísť… a chcela, aby som mal PIN od jej mobilu, lebo v ňom mala uložené nejaké nápady… Hrozne sa jej motal jazyk… Pochopil som, že si niečo dala.“

	„Chcela vám povedať, že má v mobile nápady, vo chvíli, keď sa snažila predávkovať?“ začudoval sa Strike.

	„Hej,“ prisvedčil Josh. Na tomto správaní sa mu zjavne nezdalo nič zvláštne. „Nepoznali ste ju. Atramentovočierne srdce… pre ňu znamenalo všetko – teda aspoň vtedy. Myslím, že nakoniec ho už mala plné zuby… ale vtedy by nezniesla pomyslenie, že ho po jej smrti nejako spotvoríme. Pravdepodobne jej napadlo, že ak mi nepovie, kde mám hľadať jej nápady, spojím sa s Keou a budeme pokračovať…“

	Stíchol a znova sa zadíval na dlážku.

	„Keď sa predávkovala, šiel som za ňou do nemocnice. Ormond tam stál na stráži pred jej izbou. Už ste sa s ním stretli?“

	„Hej, stretli.“

	„Vyhlásil, že Ed ma nechce vidieť, a trocha sa to – viete – zvrtlo. Nejaký zdravotnícky pracovník nás od seba odtrhol a požiadal ma, aby som odišiel. V tú noc mi v hlave skrsla myšlienka, že Ormond je Anómia. Bol som zhulený,“ dodal sťažka Josh. „Vtedy to dávalo zmysel. Možno Ormond zastrašoval Ed, aby mala pocit, že potrebuje niekoho, ako je on, bývalého policajta s Fordom Fiesta, a keď ju spracoval, zjavil sa v North Grove a vrhol sa na ňu… Ale na druhý deň, keď som vytriezvel, som pochopil, že je to hlúposť… Odkiaľ by mal Ormond informácie celé mesiace pred tým, ako sa s nami vôbec zoznámil?

	Prezývali sme ho geograf,“ pokračoval Josh, „lebo je to ten typ chuja, čo má pocit, že orientovať sa na mape je nejaký – obrovský výkon. Až keď nás požiadal, aby sme sa porozprávali s jeho triedou, zistili sme, že učí informatiku. Nikdy som nepochopil, čo robil v North Grove… Je tak trocha domáci majster, viete? Stále chcel len zvárať…“

	„Porozprávajte nám o svojom byte na Millfield Lane,“ vyzval ho Strike.

	„Mala od neho Kea kľúč?“

	„Nie,“ odvetil Josh. „Prečo?“

	„Vraveli vám policajti, že Edin mobil sa po tom, ako vás oboch dobodali, presunul z cintorína a skončil na Hampstead Heath, neďaleko vášho bytu?“

	„Nie,“ odvetil Josh a zatváril sa trocha prekvapene.

	„Mal od toho bytu kľúč aj niekto iný ako vy?“

	„Náhradný kľúč mali stavbári.“

	„Mali ste kľúč pri sebe, keď vás napadli?“

	„Nie. Ako som vravel, vyhodili ma len s mobilom. Kľúč je zrejme ešte stále v mojej izbe v North Grove.“

	„Okej, to nám pomôže,“ povedal Strike a niečo si zapísal. „Kedy presne ste sa druhýkrát rozišli s Keou?“

	„Keď sa Ed predávkovala. Povedal som Kei, že potrebujem pauzu, aby som si vyčistil hlavu. Prosil som ju, aby nezverejňovala, že sme spolu znova chodili… Bolo mi jasné, že všetci fanúšikovia by vyhlasovali, že môj návrat k nej potvrdzuje jej príbeh… Som taký čurák,“ dodal trpko Blay.

	„No nie? Prečo som to všetko urobil? Prečo som si zasa začal s Keou? Prečo som uveril tým sračkám, čo mi ukázala Yasmin?“

	„Každý z nás takto uvažuje nad niektorými svojimi činmi,“ povedal Strike. „Každý.“

	„Vaše činy však nikoho nezabili,“ namietol Josh.

	„Ani vaše,“ vyhlásil Strike.

	„Ale hej,“ nástojil Josh a do jeho vycivenej tváre vošla farba. „Nezablokoval som Anómiu. Nikdy som sa Ed nezastal – nechal som to tak, lebo som zasraný slaboch. Som slaboch,“ zopakoval cez zaťaté zuby. „Nechcel som, aby mi fanúšikovia nadávali. Nechcel som počúvať nikoho okrem Katye, lebo ona mi hovorí, čo chcem počuť. Som ako sprostý Bram, akurát nezapaľujem ľudí a nehádžem do nich kamene. Spôsobujem horšie veci tým, že sa snažím mať ľahký život…

	Nemal som to prežiť. Ja som si zaslúžil zomrieť. Mal som na sebe bundu, vďaka ktorej nôž nevnikol tak hlboko, ako mal. Okrem toho mám niečo, čo sa volá situs inversus. Všetky moje orgány sú umiestnené zrkadlovo. Srdce mám napravo. Anómia si myslel, že ma bodá do srdca, ale namiesto toho mi prepichol pľúca. Až doteraz som netušil, že to mám vnútri naopak. Nikdy predtým som nepotreboval röntgen. Situs inversus… je presne taká divná vec, aká by sa Ed fakt páčila…“

	Robin mala pocit, že mala tušiť, že to príde. Josh sa rozplakal. Tieklo mu z nosa, zvesil hlavu, ale nedokázal si zakryť tvár rukami ani sa skloniť: jeho telo zostalo nehybné ako voskový model.

	Strike vstal, podišiel k nočnému stolíku a vytiahol škatuľu s vreckovkami. Vrátil sa na svoje miesto a vytrhol zo škatule za hrsť vreckoviek.

	„Nie,“ vydýchol Josh.

	„Ak chcete, môžete sa utopiť v sopľoch,“ povedal Strike, „ale ak nám chcete pomôcť chytiť toho sviniara…“

	„Mám?“ neovládla sa Robin.

	„Nie,“ povedal priškrtene Josh. „Fajn,“ zavzlykal. Strike mu utrel tvár aj nos tak pragmaticky, akoby umýval predné sklo. Potom vyhodil vlhké vreckovky do koša, znova si sadol a položil vreckovky na podnos pred Josha.

	„Je to moja vina, že Ed zomrela,“ vzlykal Josh. „Za všetko môžem ja.“

	„Je to vina toho zmrda, čo vás oboch dobodal,“ vyhlásil rozhodne Strike.

	„Neubližujte si. Vy za to nemôžete.“

	„Chcem sa už len dožiť toho, ako chytia Anómiu a zatvoria ho do basy.

	Potom… končím.“

	„Nie, nekončíte,“ povedal pokojne Strike.

	„Nehovorte mi, čo urobím alebo neurobím, doboha,“ vyštekol Josh.

	„Vy aspoň dokážete chodiť!“

	„A vy zasa myslieť a rozprávať. O šesť mesiacov sa vám možno vrátia ďalšie funkcie. A o rok možno nájdu spôsob, ako vám napraviť chrbticu. V tejto oblasti sa neustále robia pokroky. Kmeňové bunky. Implantované čipy.“

	„A dovtedy…“

	„Hej, to bude najťažšie. Zmieriť sa s prítomnosťou. Istý čas skrátka nesmiete myslieť dlhodobo.“

	„Ak ma chcete poučovať o skurvenej všímavosti,“ vyštekol prudko Josh, „to isté počúvam od psychiatra. Môžem sa vysrať na to, že mám žiť v prítomnosti. Nechcem takto žiť. Nechcem žiť vôbec. Nezaslúžim si to.“

	„Vy ste nikoho nedobodali,“ podotkol rázne Strike. „Iný človek si kúpil taser, mačetu a podľa mňa aj masku s úmyslom ukončiť dva životy. Ak teraz potrebujete dôvod, prečo ďalej žiť, mali by ste sa držať toho, že budete hlavným svedkom na súde s tým zmrdom, a ak potrebujete dôvod, prečo žiť aj po tom, nemali by ste zabúdať, že práve vám Edie zavolala, keď čakala na smrť, lebo vám chcela zveriť niečo, na čom jej záležalo viac než na čomkoľvek inom.“

	„Na ten posratý seriál sa môžem vysrať,“ povedal Josh a znova sa rozplakal.

	„To by ste nemali,“ ozvala sa ticho Robin. „Nedávno som sa zoznámila s fanúšičkou, ktorej Atramentovočierne srdce zachránilo život – a to doslova. Povedala mi, že sa rozhodla ďalej žiť, len aby ho mohla pozerať. S Edie ste vytvorili niečo výnimočné. Cormoran má pravdu: teraz ste jediný, kto dokáže urobiť to, čo by chcela Edie. Nechcela by, aby ste skončili. Chcela by, aby ste urobili to, čo dokážete len vy.“

	„Ten sráč jej vzal mobil,“ namietol Josh a po tvári sa mu kotúľali slzy.

	„Tam sú všetky jej nápady.“

	„My sa postaráme o to, aby sa našiel,“ povedal Strike, vytiahol zo škatule ďalšie vreckovky a znova utrel Blayovi tvár. „Vyfúkajte si nos a napite sa vody.“

	Josh dovolil, aby mu Strike utrel tvár a Robin nasmerovala slamku do jeho úst. Keď sa napil a Strike vyhodil druhú kopu vlhkých vreckoviek, detektív pokračoval: „Chcem vedieť, kto mal informácie o tom, že ste sa v ten deň mali stretnúť na cintoríne.“

	„Iba Mariam,“ odvetil zachrípnuto Josh. „Rozprával som sa s ňou pri varení a vtedy mi zavolala Edie. Mariam mala pocit, že je dobrý nápad stretnúť sa a všetko prebrať. Mariam však určite nie je…“

	„Mohol vás niekto počúvať?“

	„Neviem… možno. Pri kuchyni je veľká špajza, ale nikoho som tam nepočul.“

	„Kto ešte v tom čase býval v North Grove?“

	„Nils a Bram.“

	„Očakávali by ste, že Mariam povie Nilsovi, že sa máte stretnúť s Edie?“

	„Hej.“

	„Povedzte mi viac o Nilsovi.“

	„Je… trocha strelený,“ vyhlásil Josh. „Excentrický. Nikdy neviete, čo si myslí. Je prachatý. Jeho otec bol multimilionársky priemyselník a Nils všetko zdedil. Vždy chcel žiť tak, ako žije – tvoriť, žiť v komunite, ako polyamor… S Mariam majú otvorený vzťah. Nils občas spáva s Freyjou, ďalšou ženou z North Grove. Jej partnerovi to zjavne neprekáža…“

	„Predtým ste spomenuli, že Nilsovi sa páčila aj Edie.“

	„Podľa mňa hej, ale nikdy s ňou nič nemal.“

	„Mala ho rada?“

	„Ku koncu už ani nie,“ odvetil Josh. „Je tak trocha libertarián… Za starostu Londýna volil toho podivína Iana Peacha.“

	Strike a Robin na seba radšej ani nepozreli.

	„Ako je na tom Nils s počítačovými zručnosťami?“ chcel vedieť Strike.

	„Dobre,“ odvetil Josh. „Vtipné je, že v technológiách by bol asi fakt dobrý, ale skrátka chce byť umelcom. Nils však nemôže byť Anómia. Prečo by nám to, preboha, robil? Edie?“

	„Bavíme sa len o ľuďoch, čo mohli vedieť, že sa máte stretnúť na cintoríne,“ pripomenul mu Strike. „Takže: Mariam, Nils a Bram. Kto ešte bol doma?“

	„Freyja, Al a Star boli preč, išli navštíviť priateľov… Tuším tam bol aj Pez,“ povedal Josh a zachmúril sa. „Minulý týždeň ma prišiel navštíviť. Potešil som sa. Peza som mal vždy rád. Mal som však dojem, že neprišiel preto… Vlastne mi rovno povedal, čo odo mňa chce: aby som mu dohodil prácu na filme. Takže… hej,“ preglgol Josh. „Bolo to divné. Spomínal, že dokáže napodobniť môj umelecký štýl a tak…“

	„Mohol byť Pez v komore, keď ste sa zhovárali s Mariam?“ opýtal sa Strike. „Za dverami kuchyne? Za oknom?“

	„Asi hej,“ odvetil Josh. „Pez však nemôže byť Anómia, v žiadnom prípade…“

	„Stále sa rozprávame len o ľuďoch, čo mohli vedieť, že ste sa mali stretnúť na cintoríne,“ zopakoval Strike. „Kto ešte?“

	„No,“ povedal pomaly Josh, „čo sa týka North Grove… premelie sa tam veľa ľudí. Študenti, ľudia, čo si chcú niečo kúpiť v obchode… Aha,“ zarazil sa, „v poslednom čase tam chodí dievča, ktoré nám so všeličím pomáha. Zoe. Drobná baba s potetovanou rukou. Mohla sa skrývať za rohom…“

	Strike si zapísal jej meno, akoby preňho bolo novinkou.

	„Josh, čo sa týka North Grove a ľudí, čo sa tam premelú,“ ozvala sa Robin. „Neviete náhodou niečo o nejakej ukradnutej kresbe?“

	„Myslíte moju kresbu?“ Josh sa zatváril prekvapene. „Kresbu upíra?

	Spomenula vám ju Kea?“

	„Áno,“ prisvedčila Robin. Nebola to celkom lož: o krádeži sa práve dočítala v Keinom liste.

	„Hej… Bolo to vtedy, keď ľudia z Mavericku chceli, aby sme vymysleli ďalšie filmové postavy. Chcel som pridať upíra. V sedemdesiatych rokoch si ľudia naozaj mysleli, že na ozajstnom cintoríne je upír. Edie sa zdal upír trápny, ale nakreslil som ho, aby videla, čo mám na mysli. Predstavoval som si, že je neschopný: snaží sa zabíjať turistov, ale nikdy nemá dosť krvi, takže je slabý a vetchý…“

	„Napísali ste si k tej kresbe poznámky o tom, ako vidíte tú postavu?“

	„Hej, napísal,“ prisvedčil Josh. „Na zadnú stranu. Náčrt som však nechal niekde dole v jednom zo štúdií a zmizol…“

	„Kedy sa to stalo?“ chcela vedieť Robin.

	„Už sa nepamätám. Niekedy minulý rok. Bolo to, keď som druhý raz chodil s Keou. Povedal som jej, že mi ho niekto ukradol, lebo som bol nasratý. Zmizol raz večer, keď sa konali aj kurzy, takže ho mohol vziať ktokoľvek… Študent alebo niekto, kto prišiel niekoho vyzdvihnúť… Keď sa konajú kurzy, dvere sú otvorené a ktokoľvek môže vojsť. Mal som si ho odniesť do izby.“

	„Okej, vďaka,“ povedala Robin a niečo si zapísala. „Keď už sme pri téme nových postáv, povedala vám Edie o dvoch, ktoré plánovala zahrnúť do filmu? Phillip Ormond tvrdí, že mu ich podrobne opísala.“

	„Povedala mi, že má zopár nápadov, ale neprezradila mi, aké to sú. Nerada hovorila o veciach, kým ich nespracovala vo svojej hlave. Ale možno bola s Ormondom iná… Očakával by som, že keby chcel Ormond vidieť jej veci na plátne, prišiel by za mnou… ibaže Ormond ma neznáša, takže by to neurobil.“

	A keby ich dal vám, sám by ich nemohol speňažiť, pomyslela si Robin.

	„Takže večer pred tým útokom ste za tmy odišli z North Grove,“ pokračoval Strike, „bez peňazí, ale s mobilom a spisom od Yasmin?“

	„Hej.“

	„A keď ste vyšli von, zavolali ste…?“

	„Kei,“ odvetil nešťastne Josh. „Hej. Náhodou. Omylom. Bol som ožratý a jej meno mám v mobile hneď pod Katyiným. Povedal som jej, že na druhý deň sa mám stretnúť s Edie na cintoríne a potrebujem niekde prespať, a potom na mňa Kea začala vrieskať a ja som si uvedomil, že hovorím s ňou, nie s Katyou…“

	„Ste si istý, že ste Kei povedali, kde sa stretnete?“ opýtala sa Robin.

	„Hej, práve preto začala vyvádzať,“ odvetil Josh. „Vytočilo ju, že som jej zavolal a porozprával podrobnosti o svojom ‚rande‘ s Edie. Viete, keď sme spolu chodili prvý raz, s Keou sme boli na komentovanej prehliadke starej časti cintorína. Štvalo ju, keď som tam potom chodieval aj s Edie a spomínal to v rozhovoroch…“

	„Mohol niekto počuť váš náhodný telefonát s Keou?“ chcel vedieť Strike.

	„Sledoval vás niekto? Nešiel niekto okolo?“

	„Nezdá sa mi,“ odvetil Blay. „Nikoho som si nevšimol… ale bol som dosť mimo.“

	„Zhovárali ste sa cestou ku Katyi ešte s niekým, či už telefonicky alebo osobne?“

	„Nie,“ odvetil Josh.

	„Vraveli ste, že keď ste vošli do domu Upcottovcov, zobudili ste Iniga.

	Povedali ste mu, čo máte v pláne na druhý deň?“

	„Nie, bol hrozne vytočený, že tam vôbec som. Šiel som si hneď ľahnúť do postele v hosťovskej izbe.“

	„A na druhý deň ráno?“

	„Všetko som prebral s Katyou. Ukázal som jej ten spis.“

	„Mohol Inigo počuť, o čom ste sa zhovárali?“

	„Nie. Bol na poschodí,“ odvetil Josh. „My s Katyou sme boli dolu v kuchyni.“

	„Kto ešte bol doma?“

	„Flavia bola v škole a Gus bol vo svojej izbe.“

	„Mohol vás počuť Gus?“

	„Nie. Mal zatvorené dvere. Počuli sme, ako hrá.“

	„Rozprávali ste sa pred odchodom z domu Upcottovcov ešte s niekým?“

	„Nie,“ povedal Josh. „Nerozprával som sa s nikým…“ Tvár mu zbledla, dokonca aj pery stratili farbu a fialové tiene okolo očí vyzerali tmavšie.

	„… až kým som sa neprebral v nemocnici s oholenou hlavou.“

	„Viete nám povedať, čo si pamätáte z útoku?“ opýtal Strike. Josh znova preglgol.

	„Meškal som. Ponáhľal som sa, lebo som sa bál, že Ed odíde. Vždy sa na mňa hnevala, že chodím všade neskoro.“

	Pokúsil sa ešte niečo dodať, ale nevydal ani hláska. Odkašľal si a pokračoval.

	„Mieril som na miesto, kde sme sa mali stretnúť. Práve tam sme sa zhulili v deň, keď dostala nápad na ten seriál.“

	„Kde presne to je?“

	„Medzi hrobmi, kam sa nemá chodiť. Je to mimo chodníčka a niektoré hroby nie sú pevné. Pri hrobe, ktorý mala Edie vždy rada. Je na ňom pelikán. Za ním. Z chodníčkov na oboch stranách nás nebolo vidieť. Je tam mierna priehlbina.“

	„Minuli ste niekoho cestou?“

	„Nejakého mohutného chlapa, ktorý sa skláňal nad hrobom. Zrejme tam pracoval. Meškal som a ponáhľal som sa. Potom som za sebou začul rýchle kroky.“

	„Aké kroky?“

	„Rýchle. Nie celkom ľahké, ale príliš ľahké na to, aby to bol chlap sklonený nad hrobom, ktorého som práve minul. Polícia sa ma na to pýtala. Chlap, ktorého som videl, bol veľký. Ťažký.

	A potom som pocítil niečo ako – bolo to, akoby ma do chrbta kopol kôň. Spadol som na zem tvárou nadol. A potom mi vrazil nôž do chrbta a do krku. Bola to bolesť, akú si neviete… Potom mi vytiahol z vrecka mobil a vzal spis s tými… spis, ktorý som mal so sebou, a povedal: ‚Teraz sa už o všetko postarám ja,‘ a utiekol.

	Potom si už nepamätám nič, až kým som sa neprebral v nemocnici. Nespomínam si na muža, čo ma našiel na cintoríne, na cestu sanitkou ani na nič iné. Prebral som sa s vyholenou hlavou a… v tomto stave.“

	Dvere sa znova otvorili a zjavili sa Katya, Flavia a nízka svetlovlasá zdravotná sestra.

	„Mrzí ma to,“ povedala sestrička, „ale návštevné hodiny sa skončili.“

	„Okej,“ povedal Strike, „mohol by som položiť ešte jednu otázku, a potom skončíme?“

	„Len jednu,“ privolila a odišla, pričom so sebou vzala aj Katyu a Flaviu. Strike počkal, kým sa za nimi zatvorili dvere, a potom sa obrátil naspäť k Blayovi.

	„Ten mohutný chlap sklonený nad hrobom, ktorého ste minuli cestou k spiacemu anjelovi. Bol plešatý?“

	Josh otvoril ústa a s nesústredeným pohľadom zaspomínal na posledné chvíle, keď sa ešte mohol voľne pohybovať vo svojom zdravom mladom tele.

	„Hm… Myslím, že hej. Hej… hej, bol.“

	„Nesmierne ste nám pomohli, Josh,“ vyhlásil Strike, zatvoril zápisník a vstal. „Budeme vás informovať o vývoji situácie.“

	„Ako ste vedeli, že bol plešatý?“ opýtal sa Josh.

	„Nevedel som to,“ odvetil Strike. „Ale podľa mňa je dosť pravdepodobné, že tá plešatá hlava bola v skutočnosti latexová maska, a telo, ktoré vám pripadalo mohutné a svalnaté, bol len vypchatý oblek. To vysvetľuje, prečo nemal taký ťažký krok, aby zodpovedal jeho hmotnosti.“

	„Bol to Anómia?“ Josh vytreštil oči na detektíva.

	„Hej,“ prisvedčil Strike. „Podľa mňa to bol on.“

	… a bol rád, že ho má kto počúvať, 

	že môže frflať, spola žartovne 

	ľútostiť pre dedičstvo, osud dediča

	a skazu hodnotného majetku…

	Jean Ingelowová:

	Bratia a kázeň

	 

	 

	 

	Robin nemohla zabudnúť na ochrnutého Josha Blaya, placúceho v prekúrenej nemocničnej izbe nad pohárom vody s ľadom, ktorý nedokázal zdvihnúť. V nasledujúcich dňoch sa v myšlienkach opakovane vracala k mladému mužovi na vozíku a premýšľala, ako sa má, aká je pravdepodobnosť, že sa mu vráti aspoň nejaký cit a pohybové schopnosti, kedy a či vôbec možno očakávať, že sa dokáže zmieriť so životom, do ktorého bol tak traumaticky vrhnutý. Myslela aj na Strikea, lebo v nemocnici sa pred ňou odhalila jeho doteraz nepoznaná stránka. V situáciách vyžadujúcich súcit s podozrivými alebo spolupracovníkmi sa často spoliehal na ňu. Jeho sklon podsúvať Robin to, čo sám občas nazýval „citlivými“ záležitosťami, bol príčinou ich doteraz najväčšej hádky, v ktorej okrem iného otvorili aj tému dodatočne darovaných kvetov. Pred rozhovorom s Blayom by predpokladala, že keď mu bude treba vysmrkať nos alebo utrieť tvár, Strike bude očakávať, že to urobí ona: keď Joshovi vytryskli slzy, Robin mala pocit, že je to jej úloha, keďže je jediná žena v miestnosti. Tá myšlienka v nej možno vyklíčila pri pohľade na prevažne ženský ošetrovateľský personál, ktorý videla cestou cez nemocnicu. Napokon to však urobil Strike – a navyše s dávkou zdržanlivej chlapskej efektivity, s ktorou sa Blay dokázal zmieriť.

	Robin zakrátko začalo hnevať, že sa pozastavuje nad Strikeovým neočakávaným prejavom empatie: takto sa predsa nedá odľúbiť. A tak opäť použila spoľahlivé prostriedky a pripomenula si Strikeovu novú priateľku a jeho nejasný podiel na rozvode bývalej snúbenice.

	Strikeove spomienky na návštevu nemocnice sa tiež prelínali s myšlienkami na Robin, no mali menej citový charakter. Nie prvý raz žasol nad tým, že žena, ktorá k nemu prišla ako dočasná sekretárka, je najväčším prínosom agentúry. Vylovila z koša Kein list, rýchlo spracovala jeho obsah, rozpoznala, že je v ňom jeden bod, ktorý si treba s Joshom vyjasniť, a urobila to pokojne a nenápadne. Možno to nebol ten najokázalejší kus Robininej detektívnej práce, ale práve tento mu utkvel v pamäti ako dokonalý príklad iniciatívy, s ktorou už u svojej partnerky rátal. A keby náhodou potreboval, aby mu niečo pripomínalo, že si má túto zriedkavú a vzácnu vlastnosť ešte viac vážiť, bola to otravná prítomnosť Nutleyho, ktorého samochvála vlastných nevýrazných výkonov bola v ostrom protiklade k Robininej skromnej šikovnosti.

	Josh Blay nebol ani zďaleka prvý mladý muž zmrzačený násilím iného človeka, ktorého bývalý príslušník Špeciálneho vojenského útvaru stretol. Pravdupovediac, mal pocit, že keby sa s Blayom stretol, kým bol ešte celkom zdravý, zrejme by mu bol nesympatický. Strike si uvedomoval, že má predsudky voči určitým životným štýlom a postojom, lebo bol priskoro a nešťastne vystavený rovnakému spôsobu života bez hraníc a pravidiel, ktorý s nadšením prijali v North Grove. Jeho vlastná sebadisciplína a zvyk žiť v čistote a poriadku namiesto špiny a zmätku boli do veľkej miery reakciou na životný štýl jeho matky. Strike strávil priveľa hodín svojej mladosti znudený v spoločnosti zhulených ľudí, takže nenachádzal žiadne potešenie ani vzrušenie v opare alkoholu, drog a rockovej hudby, ktoré boli Lediným prirodzeným prostredím. Nadrogovaný, opitý, dlhovlasý a pekný Josh Blay by bol presne ten typ mladého muža, ktorý sa Lede najviac páčil, čo bol ďalší dôvod, prečo ich detektív neznášal.

	Strikea preto zaskočilo, že na mladíkovi, s ktorým sa zoznámil v nemocnici, predsa len našiel niečo obdivuhodné. Blay obviňoval sám seba, lebo dokázal nezaujato zhodnotiť vlastné správanie v minulosti, čo na detektíva urobilo dojem. V Blayovej situácii by sa nedalo nikomu vyčítať, že sa ľutuje, ale na Strikea zapôsobilo, že najviac ho trápila smrť bývalej priateľky a spolupracovníčky. Detektíva ešte aj teraz občas vo sne navštívil odtrhnutý trup seržanta Garyho Topleyho, ktorého telo roztrhal ten istý výbuch, pri ktorom Strike prišiel o nohu. Chápal teda pocit viny a hanby preživších, ktorý preniká do ich najtemnejších myšlienok bez ohľadu na to, do akej miery sú poškodené ich vlastné telá.

	Detektíva však najviac prekvapilo – lebo doterajšie vyšetrovanie naznačovalo, že Blay bol v partnerstve, z ktorého vzišlo Atramentovočierne srdce, len do počtu –, že niektoré Blayove postrehy v rozhovore s detektívmi boli bystré a prenikavé. Mal pocit, že žiadny z doterajších rozhovorov ho tak neposunul v chápaní psychológie Anómie a animátorove vlastné myšlienky boli rovnako cenné ako pohľad na tie súkromné správy.

	V tomto rozpoložení a so zápachom nemocničnej dezinfekcie, ktorý ho ešte stále metaforicky šteklil v nose, v stredu večer vyrazil na skorú večeru s Grantom Ledwellom. Vzhľadom na stále citlivý zákolenný sval sa rozhodol ísť do Docklands radšej verejnou dopravou, než by šoféroval.

	Ledwell vybral podnik The Gun, ktorý sa nachádzal na brehu Temže. Na tabuli bola falošná diera po guľke veľkosti grapefruitu a vo vnútri tradičná výzdoba. Strikea, ktorý bol zjavne prvý večerný zákazník, zaviedli popri stene so športovými strelnými zbraňami do inak prázdnej miestnosti obloženej drevom a usadili ho k stolu pre dvoch, odkiaľ mal dobrý výhľad na budovu Millennium Dome na protiľahlom brehu, ktorá vyzerala ako zakrivený biely stan.

	Rovnako ako Robin v Colchestri, aj Strike mal čas uvažovať nad tým, čo vypovedá výber tohto miesta o mužovi, s ktorým sa mal stretnúť. Odhliadnuc od toho, že Grant chcel, aby za ním detektív prišiel na miesto, kde sa nachádzalo jeho pracovisko, centrála firmy Shell, namiesto toho, aby sa so Strikeom stretol v centre Londýna, čo by bolo pre detektíva oveľa pohodlnejšie, z elegantného podniku s jedálnymi lístkami v koženej väzbe a brokovnicami na stenách vyžarovala idealizovaná anglická mužnosť.

	Strike si s pocitom, že v podstate nie je v práci, objednal pivo, ktoré mu priniesli presne vo chvíli, keď mu zazvonil mobil. Tak trocha čakal, že Grant mu chce oznámiť, že bude meškať, čím upevní svoju pozíciu v tejto mocenskej hre, ale videl, že telefonát prichádzal z kancelárie, odkiaľ už Pat určite odišla.

	„Strike.“

	„Och,“ ozval sa neznámy mužský hlas, ktorý znel prekvapene. „Ehm, nečakal som, že niekto zdvihne. Chcel som len zanechať odkaz pre Robin.“

	„Môžem ho prijať,“ povedal Strike a z náprsného vrecka vytiahol pero.

	„Ehm, okej. Bolo by skvelé, keby ste jej mohli odkázať, aby zavolala Hughovi Jacksovi. Nie som si istý, či dostala moje predchádzajúce odkazy.“

	„Má vaše číslo?“ opýtal sa Strike.

	„Áno, má,“ odvetil Jacks. „Takže – okej. Povedzte jej, nech sa mi ozve.

	Ehm – tak teda ďakujem. Majte sa.“ Zložil.

	Strike spustil mobil a trocha sa zamračil. Predpokladal, že Hugh „Axeman“ Jacks vstúpil do Robininho života a odišiel z neho bez toho, aby v ňom zanechal akékoľvek stopy. Takže má jeho telefónne číslo, ale neodpovedá mu na správy? Čo to znamená? Otravuje ju, aby s ním šla na rande? Alebo mu Robin nedvíha, keď jej volá na mobil, lebo sa pohádali, takže mu nezostalo nič iné, len nechať jej odkaz v práci?

	„Neprišiel som neskoro, však?“

	Strike zdvihol zrak. Grant Ledwell prišiel v sivom obleku a svetlofialovej kravate a vyzeral presne ako naposledy – ako buldog v príliš tesnom obojku s vlasmi ako štetiny, zachmúreným obočím a výrazným podkusom.

	„Nie, presne načas,“ odvetil Strike a vložil si mobil naspäť do vrecka. Možno Grant zabudol, že Strike je väčší ako on, alebo mal na to iný dôvod, no agresivita, ktorú dal najavo v poslednom telefonáte, nebola naživo taká očividná. Podali si ruky a Grant si sadol na stoličku oproti Strikeovi.

	„Som rád, že ste sa so mnou stretli,“ povedal odmerane. „Vážim si to.“

	„V pohode,“ prehodil Strike.

	„Ehm, ospravedlňujem sa, ak som bol – ehm – nepríjemný, keď som vám volal. Odkedy sme sa stretli naposledy, prežili sme dosť náročné chvíle.“

	„To ma mrzí,“ povedal Strike a s námahou vypustil Hugha Jacksa z hlavy.

	„Áno… Heather to dosť ubližuje. Všetky tie internetové… Povedal som jej, aby nečítala, čo tie svine píšu, ale ona to aj tak číta a potom máva hysterické záchvaty. Vy ste ženatý?“

	„Nie,“ odvetil Strike.

	„Máte deti?“

	„Nie,“ zopakoval Strike.

	„No, tehotné ženy…“ Grant si odkašľal. „Predstavuje si, že niekto príde a ublíži jej aj dievčatám. Povedal som jej, že je to len banda zbabelcov, čo sa schovávajú za klávesnicami, ale…“ Grant netrpezlivo zabubnoval hrubými prstami po doske stola. „Dal by som si nejaký drink.“

	Kývol na čašníka a objednal si pohár červeného vína. Keď čašník odišiel, Grant pokračoval: „Videli ste, čo Anómia napísal na Twitteri v sobotu večer? O tom, ako sa má Srdco zmeniť na človeka? Začínam mať pocit, že Elgar a Yeoman by si mali ešte raz preklepnúť ľudí vo svojich kanceláriách.“

	„Je to teda pravda?“ opýtal sa Strike.

	„Áno, je to pravda,“ prisvedčil Grant. „No tak. Kto bude pozerať film, v ktorom poskakuje krvavé srdce a naháňa ducha?“

	„V seriáli sa to ľuďom páčilo,“ namietol Strike.

	„To je niečo celkom iné, no nie?“ vyštekol netrpezlivo ropný manažér.

	„Teraz sa bavíme o veľkom plátne, o bežných divákoch. Táto, ehm – ako sa to volá? Táto adaptácia sa mi pozdáva. Úprimne povedané, nechápem, čo všetci videli na – pravdaže, bolo to vtipné.“ Grant sa včas zastavil. „Naozaj, ehm… kreatívne. Ale dalo by sa to preniesť do filmu v tej istej podobe?“

	„To naozaj…“

	„Ľudia z Mavericka si to nemyslia, a sú to profesionáli.“

	Grantovi priniesli víno. Dožičil si poriadny hlt, ktorý ho zjavne trocha upokojil.

	„Po tom príspevku od Anómie sa rozpútalo hotové peklo. Polovicu noci som bol hore s Heather. Chce sa zbaliť a odísť niekam, kde nás nenájdu. Verili by ste, že nejaký chorý sviniar dúfa, že naše dieťa sa narodí mŕtve? Namiesto stretnutia na tomto mieste som vás chcel pozvať k nám domov, ale teraz je u nás jej matka, ktorá jej robí spoločnosť,“ vysvetlil Grant a pred pokračovaním si znova odpil z vína. „Povedal som jej: ‚Existuje veľa ľudí, čo by chceli mať naše problémy. Ak všetko vyjde, môžeme na tom zarobiť toľko, že ak budeš chcieť, môžeme sa presťahovať do uzavretej komunity.‘ Len čo sme prevzali Edin podiel, požiadal som, aby mi ukázali čísla týkajúce sa predaja reklamných predmetov a…“ Ticho sa zasmial. „Pracujem v ropnom priemysle, takže viem, ako vyzerá slušná účtovná bilancia, ale výška príjmov ma aj tak prekvapila.

	Pravdaže, všetko treba spravovať,“ dodal rýchlo Grant, aby si Strike nemyslel, že má priveľké šťastie. „Také veci sú oveľa komplikovanejšie, ako by sa mohlo zdať. Práve na to prichádzam. Uvažujem o audite Netflixu, aby som sa ubezpečil, že všetko odovzdávajú ďalej. Ešte sa tak nestalo. Úprimne povedané, netuším, čo doteraz robil Allan Yeoman za svojich pätnásť percent…

	Musíme však odhaliť, kto je Anómia. Nemôžeme trpieť podobné nezmysly, vždy keď sa bude o niečom rozhodovať. Takže áno. Preto som vám zavolal. Chcem zistiť, čo je nové.“

	„Vylúčili sme zopár ľudí,“ odvetil Strike, „a v sobotu nás konečne pustili za Joshom Blayom…“

	„Ten nám chce iba sťažiť situáciu,“ vyhlásil chladne Grant. „Objednáme si?“

	Otvoril jedálny lístok. Skôr ako stihol Strike zistiť, ako Josh Blay sťažuje Ledwellovcom situáciu, Grant pokračoval: „Nechcel som to vravieť do telefónu, ale trápi nás ešte niečo. Mali sme niekoľko čudných – a pravdupovediac, toto je jedna z hlavných vecí, čo trápia Heather – niekoľko čudných telefonátov. Anonymných.“

	Strike vytiahol zápisník.

	„Pokračujte.“

	„Dotyčný mi volal na mobil. Prvýkrát zdvihla Heather, lebo som bol práve v kúpeľni. Hlas na druhom konci jej povedal, aby vykopala Edie.“

	„To je všetko?“

	„No, to stačí, nie?“ vyštekol prudko Grant. „Aká chorá hlava…?“

	„Chcel som sa opýtať, či to bolo všetko, čo povedal.“

	„Aha, chápem – no, neviem.“

	Čašník sa vrátil. Obaja muži si objednali steak s hranolčekmi. Keď sa čašník vzdialil, Grant pokračoval: „Možno zaznelo aj viac, ale Heather pri tých slovách skríkla a – no, môj mobil jej vypadol z ruky. Praskol mi displej,“ dodal podráždene. „Kým som sa prišiel pozrieť, čo ju vystrašilo, volajúci zložil.“

	„Kedy sa to stalo?“

	„Krátko po tom obede, na ktorom vás najali.“

	„V akom čase?“

	„Večer.“

	Strike si to zapísal. „A čo druhý telefonát?“

	„Odohral sa zhruba pred desiatimi dňami. Zasa večer. Číslo volajúceho bolo utajené, ale zdvihol som.“

	Grant sa znova napil vína.

	„Som si celkom istý, že dotyčný použil niečo, čím si zmenil hlas – jednu z tých aplikácií. Znel dosť hlboko a roboticky…“ Grant sa poobzeral a stíšil hlas: „Povedal, že máme vykopať Edie a prečítať si ten list, a potom zložil. Podľa Heather je to Anómia. Možno áno, ale ak je to tak, bohvie, odkiaľ má moje číslo.“

	„Aké ťažké by bolo dostať sa k nemu prostredníctvom vašej kancelárie?“

	„No… zrejme by to bolo možné,“ pripustil Grant. Podobne ako jeho manželka so svojou facebookovou stránkou, ani on zjavne neuvažoval nad tým najprozaickejším vysvetlením. „Moja asistentka by však nedala moje číslo nikomu, kto by fučal do telefónu a znel ako nejaký kyborg. Musel by si vymyslieť fakt dobrý príbeh.“

	„Overili ste si u svojej asistentky, či niekomu nedala vaše číslo?“

	„Nie,“ odsekol nevrlo Grant. „Nebudem predsa… Nechcem sa o takých veciach baviť s ľuďmi z práce. Beztak vyzvedajú, čo sa – čo sa stalo. Edie používala naše priezvisko, takže je jasné, že si to spojili…“

	Trocha sa zamračil a dopil víno, čím dal Strikeovi čas, aby sa zamyslel nad tým, že to priezvisko patrilo rovnako Edie ako Grantovi.

	„… naozaj nechcem, aby sa o tom klebetilo. Nie, kým nezistím, koľko – teda, kým nezistím, čo ma čaká v budúcnosti v súvislosti s mojou kariérou. Tieto záležitosti skrátka nechcem preberať v práci.“

	Grant zamával na čašníka a objednal si druhý pohár vína. Strike uvažoval, do akej miery súvisia Grantove rozpaky s tým, že jeho kolegovia vedia, že Edie strávila život v chudobe a v pestúnskej starostlivosti, zatiaľ čo jej strýko mal slušný príjem v Ománe.

	„Neviete, kto mohol vedieť, že v rakve sú listy?“ opýtal sa Strike.

	„Nemám potuchy. Heather a ja sme to nikde nerozširovali. Bola to otrava – teda, mali sme čo robiť s organizáciou pohrebu a novinárskymi telefonátmi, a ešte sme museli hrobárovi povedať, aby zatiaľ nezatváral tú prekliatu rakvu, lebo tí dvaja tam chceli strčiť listy.

	Jasné, že o tom musel vedieť hrobár, lebo som ho požiadal, aby ho tam dal, ale ten je viazaný mlčanlivosťou, alebo aspoň dúfam. Vedela o tom aj tá Upcottová, lebo Blay jej svoj list nadiktoval. Logicky o tom vedel aj Ormond. Viem si predstaviť, že o tom vykladal všetkým na pohrebe. Povedal som Heather, že vzhľadom na tie jeho slzy sme mu mali skontrolovať vrecká, či v nich nemá cibule.

	Takže áno, o tých listoch mohol vedieť ktokoľvek, ale zaujímalo by ma, kto je natoľko chorý, že vyvoláva Ediným príbuzným a radí im, aby vykopali jej telo, a kto sa snaží naznačiť, že ju zabil Ormond. Lebo ak to nerobí len pre zábavu alebo aby nás rozrušil, snaží sa nám podsunúť práve toto, no nie? Nemôže predsa naznačovať, že to bol Blay, lebo – nuž, určite nebodol do krku sám seba, alebo áno?“

	Strikeovi sa zdalo, že v Grantovom hlase postrehol náznak sklamania, že Blayovi musí uznať aspoň toto.

	Grantovi priniesli druhý pohár vína. Hodil do seba tretinu, vyzliekol si sako a prevesil ho cez operadlo stoličky.

	„Pred chvíľou ste spomenuli, že Blay vám sťažuje situáciu,“ povedal Strike.

	„Presne tak. V pondelok kontaktoval ľudí z Mavericka a vyhlásil, že nechce, aby Srdca zmenili. Edie by si to vraj neželala. Je celkom jasné, o čo mu ide.“

	„Áno?“

	„Pravdaže. Je to len vyjednávacia taktika, no nie? Chce viac peňazí, skôr ako pristúpi na nejaké zmeny.“

	Strike uvažoval, či to, čo spolu s Robin povedali Blayovi počas návštevy, vytrhlo animátora z ľahostajnosti v súvislosti s Atramentovočiernym srdcom.

	„Sprostá Katya Upcottová ho určite ešte povzbudzuje. Odporná žena.“

	„Odporná?“ zopakoval Strike.

	„Vy sa s nimi nemusíte naťahovať. Obaja majú morálne zásady túlavých mačiek. Vedia, že štúdio nechce pôsobiť, akoby išlo proti Blayovej vôli, kým je v nemocnici, takže si namýšľajú, že majú Maverick – a nás – v hrsti. Stačí jediný tweet od pána Josha Blaya o tom, ako Maverick ničí jeho drahocenný príbeh, a rozpúta sa hotové peklo a my s Heather sa znova ocitneme pod paľbou. Za jedno vám však ručím: viac peňazí ako my dostane len cez moju mŕtvolu. Keby ste vedeli, čo viem ja, súhlasili by ste, že je nechutné, ako sa Blay snaží využiť Edie ako vyjednávací nástroj.“

	Grant do seba znova nalial víno.

	„Čo také viete vy?“ vyzvedal Strike.

	„Čože?“

	„Čo také viete,“ zopakoval Strike, „že je podľa vás ‚nechutné‘, ak Josh tvrdí, že Edie by také zmeny nechcela?“

	„No – podľa mňa je mu úplne jedno, že zomrela. Pán Blay z toho vyšiel naozaj dobre.“

	„Hej, to ste vraveli, keď sme sa stretli naposledy,“ spomenul si Strike. Grant nebol jeho klient; nebol povinný brať ohľad na jeho názory. „Nechápem však, ako môžete tvrdiť, že niekto, kto je od krku nadol ochrnutý, z toho vyšiel ‚naozaj dobre‘.“

	„Nuž áno, to je – pravdaže, to je poľutovaniahodné, ale pozrite – Blay mohol Anómii kedykoľvek zatvoriť ústa. Mám pocit, že všetci s radosťou dovolili, aby táto situácia dlho kvasila, a teraz na to dopláca moja rodina. Všimnite si, že nikto neútočí na Josha Blaya. Jemu sa nikto nevyhráža, že si príde poňho a jeho deti. Ako hovorievam: ‚Ak to chodí ako kačka a kváka to ako kačka, je to kačka.‘ Kedy sa ľudia zobudia a začnú sa pýtať, prečo z toho Blay zakaždým vyviazne bez ujmy?“

	„Hádam len nenaznačujete,“ povedal Strike, „že Blay je Anómia?“

	„Nuž… nie,“ odvetil neochotne Grant. „Viem, že Anómia bol v hre odvtedy, čo Blaya dobodali, a v súčasnom stave by to predsa nedokázal, no nie?“

	„Nie, nedokázal,“ potvrdil Strike.

	„Musíte však uznať, že je podozrivé, ako sa Anómiine a Blayove záujmy zhodujú. Ani jeden z nich nechce, aby sa Srdco zmenil na človeka, obaja chceli odstaviť Edie od seriálu…“

	Priniesli im taniere so steakom a hranolčekmi. Hoci Grant nedopil druhý pohár vína, objednal si tretí. Potom si rozopol vrchný gombík a uvoľnil kravatu.

	„Prečo si myslíte, že Blay sa chcel Edie zbaviť?“ opýtal sa Strike. Skôr ako Grant odpovedal, odkrojil si kúsok steaku a zjedol ho.

	„Ak to už musíte vedieť,“ vyhlásil, „mám to od Edie.“

	„Naozaj?“

	„Áno. Minulý rok mi zavolala. Povedala, že Blay ju plánuje vystrnadiť. Chcela, aby som jej poradil. Boli sme predsa rodina, no nie? Zrejme mala pocit, že mi môže dôverovať.“

	Dopil pohár vína, nespúšťajúc zrak z detektíva.

	„Takto si zrejme Blay prevzatie kontroly nepredstavoval, ale… nuž, treba si dávať pozor na to, čo si želáte, však? Ďakujem,“ dodal, keď mu čašník priniesol tretí pohár.

	Strikeovi vo vrecku zavibroval mobil a vytiahol ho. Robin mu poslala správu.

	 

	Wally Cardew nie je Anómia. Práve prišla sanitka. Zavolaj, keď budeš môcť.

	 

	Strike pustil príbor.

	„Prepáčte, musím si zavolať,“ povedal Grantovi, vstal od stola a čo najrýchlejšie vykročil k dverám, pričom cestou vyťukával Robinino číslo.

	„Ahoj,“ ozvala sa po druhom zazvonení. „Mohlo to počkať.“

	„Prečo si v sanitke, dočerta?“ Strike cestou von takmer narazil do nejakej ženy.

	„Čože? Ach, prepáč, sanitka prišla po Cardewa, nie po mňa.“

	„Kristepane, Robin.“ Bila sa v ňom úľava s rozčúlenosťou. „Myslel som… Čo sa stalo?“

	„Stalo sa toho celkom dosť,“ odvetila Robin. Strike počul, že kráča po ulici. Zapálil si.

	„O štvrtej som vystriedala Deva. Povedal mi, že z Wallyho bytu bolo popoludní počuť krik. MJ vyšiel von a tváril sa nazlostene. Podľa Deva vyzeral, akoby ho niekto zbil. Z nosa mu tiekla krv. Potom z bytu vyšla Wallyho sestra, rozbehla sa za ním a spolu zmizli na druhom konci sídliska. Dev vravel, že videl starú mamu a Wallyho pri okne, ako na seba vrieskajú.

	Niekoľko hodín po mojom príchode bolo všade ticho, ale potom som si všimla, že na rohu ulice sa zhromaždila skupinka piatich alebo šiestich mužov. Zopár z nich vyzeralo, akoby nemali ani dvadsať. Neprekvapilo by ma, keby to boli MJovi príbuzní. Sledovali Wallyho dvere.

	Potom sa do hry prihlásil Anómia a zhruba o päť minút vyšiel z bytu Wally. Práve s niekým telefonoval. Nedával pozor a…“

	„Vrhli sa naňho.“

	„Áno. Nemal šancu. Zhodili ho na zem a kopali do tváre, do gulí – v podstate všade, kde ho dokázali zasiahnuť. Ľudia sa dívali z okien a niekto zjavne zavolal políciu, lebo prišla rýchlo. Útočníci utiekli, keď začuli sirénu, a policajti zrejme zavolali záchranku. Wally vyzeral dosť vážne zranený. Vypadla som odtiaľ,“ dodala Robin, čím predišla Strikeovej ďalšej otázke. „Mňa nepotrebujú, majú veľa iných svedkov. Ale Anómia sa vyjadroval v hre, zatiaľ čo Wally ležal na zemi a nad ním stáli policajti, takže pokiaľ ide o nás…“

	„Hej, s Wallym Cardewom sme skončili,“ dopovedal Strike a odstúpil, aby do The Gun mohli vojsť ľudia. „No, nikdy som si nemyslel, že je to on. Ak nie je dosť múdry na to, aby sa pozrel von oknom a skontroloval, či naňho nečíhajú príbuzní s úmyslom pomstiť sa, nie je dosť múdry na to, aby bol Anómia.“

	„Aký je Grant?“

	„Celkom zaujímavý. Mal rovnaké anonymné telefonáty ako ja. ‚Vykopte jej telo a prečítajte si tie listy.‘“

	„Fakt?“

	„Hej. Radšej idem za ním – ach.“ Strike sa zarazil, skôr ako stihol zahasiť cigaretu. „Do kancelárie volal Hugh Jacks. Máš sa mu ozvať.“

	„Kristepane,“ zahundrala podráždene Robin. Strike čakal, že to rozvinie, ale nedočkal sa. „Okej, choď za Grantom. Porozprávame sa zajtra.“

	Zložila. Strike si naposledy potiahol z cigarety Benson & Hedges a vrátil sa ku Grantovi Ledwellovi.

	„Niečo nové?“ prehodi Grant, keď si detektív znova sadol.

	„Vylúčili sme ďalšieho podozrivého,“ odvetil Strike a vzal do rúk príbor.

	„Objavilo sa okrem tých dvoch anonymných telefonátov a obťažovania na internete ešte niečo, čo vás znepokojuje? Stalo sa ešte niečo nezvyčajné?“

	„Len na tom prekliatom pohrebe,“ povedal Grant s plnými ústami mäsa. Strike si rovnako ako na obede v Arts Clube všimol, že prežúva hrozne nahlas: doslova počul, ako Grantovi cvaká čeľusť. Výkonný riaditeľ prehltol.

	„Obludárium,“ zhrnul to stručne.

	„Naozaj?“

	„Áno. Pred kostolom sa zhromaždil celý zástup plačúcich a kvíliacich čudákov. Mali na sebe tričká s krvavými čiernymi srdcami a v rukách držali čierne sviečky. Boli celí potetovaní. Nejaký idiot prišiel prezlečený za ducha. Keď sa zjavila rakva, všetci na ňu chceli hádzať krvavé čierne kvety. Pravdaže látkové, ale aj tak dali najavo totálny nedostatok úcty. Jeden z kvetov trafil nosiča rakvy rovno do oka.

	V kostole zasa bolo nejaké decko, obrovský chlapec – niekto mi potom povedal, že býva v tom umeleckom kolektíve –, ktorý nevedel byť ticho. Nahlas rozprával, pýtal sa, čo robí farár – a v jednej chvíli ten malý hajzel dokonca vstal a drzo vykročil smerom k rakve. Jeho matka – predpokladám, že to bola jeho matka – sa za ním rozbehla uličkou a odtiahla ho naspäť do lavice. Keď som potom vstal, aby som predniesol smútočný prejav, nejaký sviniar ma vypískal. Nevidel som, kto to bol.“

	Strikea to pobavilo, ale navonok sa tváril bezvýrazne.

	„Takže potom sme sa presunuli na cintorín a ten dav cirkusantov nás nasledoval. Chcel som ju dať spopolniť, ale Blay aj Ormond trvali na tom, že chcela byť pochovaná na Highgateskom cintoríne, čo vyjde pekne draho a – v každom prípade, pripadalo mi to totálne nevkusné vzhľadom na to, že práve tam – ale ustúpili sme, lebo… no, skrátka sme ustúpili.

	Stáli sme pri hrobe a vyše sto ľudí, ktorí vyzerali ako halloweensky komparz, nás sledovalo z diaľky. Vyplakávali, akoby ju osobne poznali. Aspoňže boli v čiernom. Niektorí z takzvaných smútočných hostí prišli v žltom. ‚Bola to jej obľúbená farba.‘ Preboha. Bol som len rád, že sme nevzali deti – aj keď Rachel trvala na tom, že pôjde s nami. Moja najstaršia dcéra. Nikdy sa s Edie nestretla, ale využije akýkoľvek dôvod, len aby nemusela ísť do školy.“

	Grant znova zaútočil na svoj steak.

	„Potom na kare – musím povedať, že títo umelci dokážu spotrebovať neskutočné množstvo jedla a pitia – sa dvaja z nich takmer pobili. Vravela mi to Rachel, lebo v tej chvíli sme už s Heather sedeli v bočnej miestnosti – viete, že je tehotná, a predtým musela dlho stáť. V tom čase som už uvažoval, že ak nám chce niekto vyjadriť sústrasť, nech si nás skrátka nájde.“

	Strike tušil, že Grantova neochota nadväzovať kontakty súvisí aj s tým vypískaním v kostole.

	„Rachel sedela v hlavnej miestnosti a rozprávala sa s deťmi Upcottovcov. Majú chlapca a dievča. Chlapec má nejaké strašné kožné problémy,“ vyhlásil Grant, akoby si to Gus vybral dobrovoľne, „ale Katya ich aspoň prinútila prísť v smútočných šatách – a Rachel vravela, že nejaký vysoký plešatý chlap, ktorý sa volal – už sa nepamätám – možno Jim…“

	„Tim? Tim Ashcroft?“

	„Nenahovoril náhodou jednu z postáv?“

	„Hej. Červa.“

	„Tak potom je to on,“ prisvedčil Grant a napil sa vína. „Takže Jim – teda Tim – to je jedno – podišiel k Rachel a k Upcottovcom a zatiahol ich do rozhovoru. A potom sa pri nich pristavil nejaký Liverpoolčan…“

	„Pez Pierce?“

	„Čože?“

	„Myslím, že tak by sa mohol volať ten Liverpoolčan.“

	„Netuším, ako sa volá,“ odsekol netrpezlivo Grant, „ale zachytil som jeho prízvuk, keď stál za mnou na cintoríne. Liverpoolsky prízvuk som nemal nikdy rád. Vždy znejú, akoby si z vás uťahovali, no nie? Aj on bol jeden z tých, čo prišli v žltom. V žltej košeli so širokou žltou kravatou.

	V každom prípade, podľa Rachel bol trocha pripitý. Vlastne ako všetci ostatní – počuli sme, ako sa rozprávajú a smejú. Pomysleli by ste si, že sme na nejakom večierku. Rachel nám vravela, že ten Fez, alebo ako sa volá, tackavo podišiel k Jimovi a povedal: ‚Viem, čo máš za lubom, takže s tým, kurva, okamžite prestaň.‘ Jim odvetil, že netuší, na čo Fez naráža, a potom podľa Rachel Fez strčil Jima do hrude a povedal niečo v tom zmysle, že ‚to robí ešte aj na jej pohrebe‘. Vtedy si Ormond všimol, čo sa deje, a zasiahol. Keby som tam bol, oboch by som vyrazil. Fez poslal Ormonda do riti – nezabúdajte, že toto všetko sa udialo na pohrebe – a odišiel. Jim ho zakrátko nasledoval. Musím uznať, že aspoň on mal toľko slušnosti, že za nami prišiel a povedal, že je mu to ľúto. V podstate bol jediný, kto to urobil.

	Nie, to klamem…“

	Grant mal teraz krvou podliate oči a na košeli pod pazuchami čoraz väčšie spotené fľaky.

	„Celkom na záver za nami prišiel ten obrovský Holanďan, čo vedie tú komúnu alebo čo… s dlhými vlasmi… v nejakej žltej tunike a džínsoch,“ dodal pohŕdavo Grant. „Dotackal sa k nám, keď už všetci odchádzali, a podal mi balíček. Smrdel trávou. Určite si bol vonku zapáliť. ‚Bola to triumfálna smrť,‘ vyhlásil.“

	„Triumfálna?“ zopakoval Strike.

	„Áno. Potom mi strčil do rúk ten balíček a dodal: ‚Otvorte ho neskôr. Myslel som, že jeden exemplár by ste mali mať aj vy.‘ A odišiel. Žiadna ‚úprimná sústrasť‘ ani nič podobné.

	Balíček som otvoril v aute. Neviete si ani predstaviť, čo v ňom bolo. Vytvoril… niečo ako… Ani neviem, ako to opísať. Ak je toto jeho predstava umenia… Niečo bolo namaľované, ale zvyšok boli fotografie. Polepené slovami. Gréckymi citátmi. Veršami. V pozadí boli náhrobné kamene a uprostred kľačala Edie, ktorá vyzerala, akoby…

	Strike mal prvý raz pocit, že mužovi sa na tvári mihol záblesk bolesti. Grant si znova odpil z vína, ale trocha mu vyprsklo z úst a na stôl dopadli tmavé kvapky.

	„… čudné postavy v pozadí a obrovský… no, na tom nezáleží. Bol to skrátka hnus.“

	„Máte ešte…?“

	„Nie, jasné, že nemám,“ zavrčal Grant Ledwell. „Smetiari to odniesli hneď na druhý deň.“

	Burina rástla pri tom kameni 

	a cudzinci, čo išli vôkol neho, 

	študovali to zvláštne písmo

	s menom už dávno zosnulého.

	Emily  Dickinsonová

	XLI: Zabudnutý hrob

	 

	 

	 

	Mail, ktorý Strike poslal Robin po večeri s Grantom Ledwellom a ktorý si prečítala na druhý deň ráno, keď sedela na lavičke na Sloane Square, sa končil:

	 

	Dochádza nám zásoba pôvodných podozrivých: zostávajú už len Tim Ashcroft, Kea Nivenová a Pez Pierce. Stále uvažujem, koho sme mohli prehliadnuť. Zopár nápadov na nové smery vyšetrovania:

	 

	Kto vedel o zmene Srdca na človeka?

	Dnes ráno som volal Allanovi Yeomanovi. Trvá na tom, že o možnej zmene Srdca zo srdca na človeka vedelo len desať ľudí: pol tucta zamestnancov filmovej spoločnosti, ktorí však podpísali zmluvy o zachovaní mlčanlivosti, takže ak o scenári hovoria mimo štúdia, riskujú výpoveď z lukratívnej práce; samotný Yeoman, ktorý to však nepovedal ani vlastnej manželke a údajne ani nikomu zo svojej agentúry, lebo sa bál prezradenia; Josh Blay, Grant Ledwell a Katya Upcottová.

	 

	1)      Josh

	Požiadal som Katyu o zoznam ľudí, čo navštívili Josha v nemocnici. Odpoveď: okrem nej a Blayovho otca, brata a sestry, boli iba dvaja: Mariam Torosyanová (navštívila ho trikrát) a Pez Pierce. Neskôr zavolám Joshovi a zistím, či sa s niekým z nich nebavil o navrhovanej zmene. Ak áno, tá správa sa mohla dostať do North Grove, a teda k pomerne širokej skupine ľudí.

	 

	Z našich známych podozrivých mi ako najpravdepodobnejší ešte stále pripadá Pez Pierce. Má umelecké/technické zručnosti, mal prístup k osobným informáciám o Edie, keďže s ňou býval v kolektíve, a je celkom možné, že Josh pred ním spomenul návrh zmeniť Srdca na človeka. Ak ťa Pierce dnes večer zasa pozve na drink, podľa mňa by si mala súhlasiť, a kým s ním budeš, ja sa prihlásim do hry ako Buffinka.

	 

	Okrem toho by som si rád preklepol Nilsa de Jonga. ‚Triumfálna smrť‘ je fakt čudný spôsob označenia vraždy, dokonca aj keby bol zhulený. Nemáme dosť ľudí na to, aby sme Nilsa sledovali, kým nevylúčime niekoho iného, ale zíde sa nám čokoľvek, čo o ňom zistíš, keď budeš v North Grove. Poznámka: Obraz, ktorý venoval Grantovi, bol zrejme kópia. Rád by som videl originál.

	 

	2)      Grant

	Neviem si celkom predstaviť, že by Grant nechtiac prezradil niečo také. Heather mi vo všeobecnosti pripadá ako klebetná osoba, ale momentálne je paranoidná a vystrašená, takže je zrejme diskrétnejšia ako zvyčajne.

	 

	Zdalo sa mi však zvláštne, že Grantova najstaršia dcéra Rachel trvala na tom, že pôjde na Edin pohreb. Má šestnásť rokov a s Edie sa nikdy nestretla. Grant vyhlásil, že sa chcela uliať zo školy, ale keďže žije mimo Londýna s jeho bývalou manželkou (nespomenul, kde presne, ale skúsim to zistiť na internete), pomyslel som si, že predstieraním bolesti brucha by dosiahla rovnaký výsledok s oveľa menšou námahou. V tomto bode treba preveriť každého tínedžera s väzbami na Ledwellovcov/ Upcottovcov/North Grove, ktorý sa správa čudne.

	 

	3)      Katya

	Neviem si predstaviť, že by Katya hovorila o takej citlivej veci mimo vlastnej domácnosti, ale ak sa o tom zmienila doma, ktokoľvek z jej rodiny mohol tieto informácie naschvál alebo nechtiac posunúť ďalej. Flavia má primladých kamarátov na to, aby niekto z nich mohol byť Anómia, ale mali by sme preveriť Gusových priateľov. Okrem toho by sme mali zistiť, kto je Inigovo „drahé dieťa“.

	 

	4)      Tim Ashcroft a Kea Nivenová

	Títo dvaja mi teraz pripadajú ako menej pravdepodobní podozriví. Ani jeden z nich nemá žiadne (pretrvávajúce) kontakty s North Grove/Ledwellovcami/Upcottovcami, o ktorých by sme vedeli, takže si neviem predstaviť, ako by sa mohli dozvedieť o možnej zmene Srdca.

	 

	Rád by som zistil, prečo je medzi Pezom a Ashcroftom zlá krv, len aby som vylúčil možnosť, že to nejako súvisí s Anómiou. Okrem toho navrhujem, aby sme začali sledovať Keu s cieľom vylúčiť ju spomedzi podozrivých a naďalej mali pod dohľadom Ashcrofta z rovnakého dôvodu.

	 

	Robin dočítala mail, odložila mobil naspäť do tašky a skontrolovala iPad, na ktorom ako zvyčajne bežala hra. Anómia v nej však nebol, a tak zdvihla zrak a zadívala sa na okná bytu Dlhoprstého na treťom poschodí. Pri pohľade na sklené štvorce, ktoré v jarnom slnku vyzerali ako živé striebro, premýšľala nad možnosťou, že Anómia je niekto, nad kým doteraz vôbec neuvažovali. Pomyslela si, že keby sa nesústredili na detaily, Anómia by mohol byť jeden z milióna, skrátka ďalší internetový anonym, ale pri bližšom pohľade na súbor zručností potrebných pri vývoji hry, dôverné informácie z Edinej minulosti o vývoji deja v seriáli, nehovoriac o hlboko zakorenenej nevraživosti, ktorá bola nepochybne hnacím motorom niekoľkoročného obťažovania, bolo priam zarážajúce, že páchateľ zostal tak dlho neodhalený. Robin nebola ktovieako nadšená žiadnym zo Strikeových možných nových podozrivých a podozrievala detektíva, že ten zoznam zostavil len z povinnosti a v skutočnosti nemal pocit, že im pomôže sledovať zmysluplné stopy. Robin ešte pol hodiny bezvýsledne sledovala Dlhoprstého byt, kým ju neprišiel vystriedať Nutley. Vykračoval si k nej trocha namyslene, ako mal vo zvyku. Nutley mal zjavne neovládateľný sklon zdôrazňovať, že vie viac, ako dáva najavo, a to až do tej miery, že Robin pri striedaní zakaždým nadobudla pocit, že začne žmurkať a štuchať ju do rebier. Neznášala, že práve ona sa musí snažiť, aby výmena vyzerala prirodzene.

	„Pred chvíľou bola jedna,“ povedala Nutleymu a pozrela na hodinky.

	„Čože?“ nechápal Nutley.

	„Práve si sa ma opýtal, koľko je hodín. Nesadaj si tam, kde som sedela ja,“ požiadala ho, keďže Nutley sa to práve chystal urobiť.

	Zamierila k stanici metra a cestou sa utešovala myšlienkou, že ak Dlhoprstý pozerá von oknom, pravdepodobne predpokladá, že sa rozhodla odísť od otravného muža, ktorý si po jej odchode rozmyslel, či si sadne. Predsa si však nemohla pomôcť a v duchu si želala, aby zohnali niekoho lepšieho alebo aby sa pracovná záťaž agentúry zmiernila natoľko, že ho prepustia.

	Teoreticky mala mať popoludní voľno, ale rozhodla sa premeniť na Jessicu Robinsovú skôr ako inokedy. Pred večerným kurzom v North Grove chcela totiž navštíviť Highgateský cintorín a zdalo sa jej nebezpečné potulovať sa tak blízko umeleckého kolektívu bez prestrojenia. Na návštevu cintorína mala viacero dôvodov. Bola zvedavá na miesto, v ktorého digitálnej podobe už niekoľko týždňov prakticky žila, a chcela vidieť, kde vrah zaútočil na Edie a Josha. Okrem toho podvedome túžila navštíviť hrob Edie Ledwellovej. Obávala sa, aby jej niekto nepovedal, že je morbídna alebo precitlivená, a tak svoj úmysel zatajila pred všetkými, a predovšetkým pred Strikeom. Na druhej strane, pomyslela si, keď si v práci na toalete naprávala parochňu, nemrhala predsa časom agentúry: tých niekoľko voľných hodín mohla stráviť nejakou príjemnou činnosťou, napríklad… Robin však nenapadlo nič, čo by uprednostnila pred návštevou Highgateského cintorína. Zadívala sa do prasknutého zrkadla, skontrolovala si orieškovohnedé kontaktné šošovky a spomenula si, čo vravela Ilsa pri večeri: Úprimne, si presne ako on… Práca je pre teba na prvom mieste. Keďže sa však vedome snažila nezaoberať vlastnou kompatibilitou s Cormoranom Strikeom, rozhodne si to vyhodila z hlavy a vrátila sa naspäť na recepciu.

	„Vyzeráte celkom dobre,“ zhodnotila Pat a kriticky si premerala Robinine hnedé vlasy, výrazné očné linky, šarlátový rúž a čierne semišové sako.

	„Vďaka,“ odvetila Robin a vošla do kancelárie, kde si nechala iPad a tašku. „Dúfam, že ma pozve na drink.“

	„Naozaj? Kto?“ zavolala za ňou Pat, ale Robin neodpovedala. Práve si všimla svoj iPad. Kým bola v kúpeľni, Anómia sa nielenže prihlásil do hry, ale stihol pozvať Buffinku do súkromnej miestnosti.

	„Počkajte, Pat, musím si niečo vybaviť.“

	Robin zhíkla tak nahlas, že na ňu Pat zakričala z recepcie: „Ste v pohode?“

	<Súkromná miestnosť sa zatvorila>

	 

	Natešená Robin napísala Strikeovi, ktorý práve sledoval domácu zo South Adley Street, odložila iPad do tašky a vyšla na recepciu.

	„Pozval vás na ten drink?“ opýtala sa sekretárka pri pohľade na Robinin veselý výraz.

	„Niečo oveľa lepšie.“

	„Na večeru?“

	„Nie, som pozvaná niekam, kam som sa chcela dostať celé týždne.“

	„Pozval vás Hugh Jacks?“ nedala sa odbiť Pat, ktorá sa zaujímala o Robinin ľúbostný život, aj keď neexistoval.

	„Doriti.“ Robin zastala a plesla si rukou na čelo. „Hugh Jacks.“

	Po Jacksovom poslednom odkaze sa rozhodla, že mu zavolá a dá mu jasne najavo, že oňho nemá záujem, ale ráno jej to predsavzatie celkom vyfučalo z hlavy. Robin mala prirodzený sklon nezraňovať druhých ľudí, a keď s iPadom v taške schádzala po kovovom schodisku, pocítila strach aj hnev, že musí Jacksovi vysvetľovať niečo, čo mu malo byť vzhľadom na to, že nijako nereagovala na jeho početné návrhy, dávno jasné.

	O pol hodiny sa vynorila zo stanice Highgate, a vtom jej zazvonil mobil.

	„Moderátorská miestnosť, čo?“ prehodil bez okolkov Strike. „Skvelá práca.“

	„Ešte tam nie som,“ namietla Robin a vykročila k cintorínu. „O týždeň musím zvládnuť test o seriáli a hre, ktorý pre mňa pripraví Anómia. Poslednou úlohou bude uhádnuť, kto je Anómia, takže by som mala prísť s čo najlichotivejšou odpoveďou.“

	„Už to niekto niekedy uhádol?“

	„To isté som sa pýtala aj ja. Údajne nie, ale Anómia sa zabáva na odpovediach.“

	„Samoľúby čurák,“ zahundral Strike.

	„A čo naša domáca?“

	„Práve je na nákupe v Aldi. Ak sa nemýlim, nemá so sebou žiadne Fabergého skrinky. Nutley prevzal Dlhoprstého bez problémov?“

	„No, prišiel načas,“ odvetila Robin, „ale kiežby nebol taký…“

	„… blbec? Mám rovnaký pocit. Ver mi, aj ja sa ho chcem čo najskôr zbaviť. Už si pripravená na večer v North Grove?“

	„Áno,“ prisvedčila Robin.

	„Dúfajme, že Pierce bude ešte stále hotový z Jessicy. Ďalšia správa: Midge stratila Tima Ashcrofta.“

	„Doriti, fakt?“

	„Občas sa to stáva. Šla za ním autom z Colchestru a uviazla za kamiónom odstaveným na kruhovom objazde, takže Ashcrofta momentálne nikto nesleduje. Midge si myslí, že mal namierené do Londýna, ale – čítala si môj mail?“

	„Áno, čítala a súhlasím: nie je to náš najpravdepodobnejší podozrivý.

	Predsa by však bolo fajn s istotou ho vylúčiť.“

	„Presne tak. No, nechám ťa, nech si užiješ voľné popoludnie. Veľa šťastia dnes večer v North Grove. Daj vedieť, ako sa darí.“

	Strike zložil, Robin vopchala mobil do tašky a pokračovala smerom k cintorínu.

	Keď zabočila na Swain’s Lane, dlhú strmú ulicu lemovanú múrom, ktorá rozdeľovala cintorín na dve polovice, uvidela pred sebou skupinku mladých ľudí: štyri ženy a jedného muža. Dvaja mali na sebe tričká s motívom Atramentovčierneho srdca. Na chrbte mužovho svietila jedna z Drekových hlášok: Som osamelik a znudkaný. Na dievčenskom bola zasa hláška Bielej panny: Som smutná, som taká smutná. Skupinka zastala medzi vchodmi do východnej a západnej časti cintorína. Živo sa zhovárali a pozerali z jedného vchodu na druhý. Robin si bola istá, že sa snažia zistiť, ktorým smerom sa rozkladá staršia západná časť, kde bola pochovaná Edie a kde sa stala vražda. Vstup do nej bol však povolený len v rámci komentovanej prehliadky so sprievodcom. Robin trocha zaostala a sledovala, ako odbočili vpravo.

	Keď podišla bližšie, videla, ako si postupne kupujú lístky a čakajú na ostatných za pokladnicou na nádvorí lemovanom murovanými oblúkmi, kde sa už zhromaždil neveľký dav ľudí. Zjavne mala ešte čas, kým sa začne ďalšia prehliadka, a tak so zovretým žalúdkom, ale aj s myšlienkou, že bude najlepšie mať to čo najskôr za sebou, odstúpila tak, aby ju skupinka nevidela a nepočula. Potom zablokovala číslo volajúceho a zavolala Hughovi Jacksovi.

	Zdvihol po niekoľkých zazvoneniach. „Haló?“ ozval sa netrpezlivo.

	„Ach, ahoj, Hugh,“ pozdravila ho Robin. „Ehm – tu Robin Ellacottová.“

	„Robin!“ vyhŕkol prekvapene a natešene. „Počkaj, presuniem sa, aby som mohol hovoriť…“

	Počula, ako kráča – zrejme preč od kolegov.

	„Ako sa máš?“ opýtal sa.

	„Dobre,“ odvetila Robin. „A ty?“

	„Nie najhoršie. Lepšie, keď ťa počujem. Už som si myslel, že zažívam ghosting.“

	Robin sa síce domnievala, že ghosting nemôže existovať bez predchádzajúceho vzťahu, ale nahlas nepovedala nič. Jacks zjavne očakával, že ho ubezpečí, že sa mýlil.

	„Uvažoval som, či by sme niekedy nezašli na večeru,“ pokračoval trocha istejšie.

	„Uhm,“ zamrmlala Robin, „asi nie, Hugh, ale ďakujem.“

	Keď neodpovedal, Robin s nepríjemným pocitom dodala: „Skrátka… ešte nie som… veď vieš… pripravená randiť.“

	Ticho.

	„Takže… dúfam, že sa máš fajn,“ uzavrela náhlivo Robin, „a, ehm…“

	„Vlastne ani nie,“ vyštekol Hugh. Jeho náhla chladná zlosť ju šokovala. „Vlastne sa vôbec nemám fajn. Len tento týždeň som sa vrátil do práce po tom, čo som bol doma s depresiou.“

	„Ach,“ vydýchla Robin, „to ma mrzí…“

	„Mimochodom, bavil som sa o tebe aj s terapeutkou. Hej. Stratil som veľa času rozprávaním o tebe a o tom, aké to je, keď niekomu viackrát voláš a on sa ti ani neunúva zavolať naspäť.“

	„Ja – neviem, čo na to povedať.“

	„Vedela si, že som zraniteľný…“

	„Hugh,“ zopakovala Robin, ktorá sa zmietala medzi pocitom viny a rastúcou podráždenosťou, „ak som v tebe vyvolala dojem, že mám záujem…“

	„Moja terapeutka mi odporúčala, aby som sa na to vykašľal, a ja som ju stále presviedčal, aká si milá, ale teraz sa ukázalo, že si len ďalšia…“

	„Zbohom, Hugh…“

	Nezložila však dosť rýchlo, takže si stihla vypočuť aj jeho posledné slovo: „… kurva.“

	Robin tĺklo srdce, akoby práve prebehla sto metrov. Inštinktívne sa obzrela cez plece, no Hugh k nej nebežal po ulici. Hnevala sa sama na seba, že je taká iracionálna.

	Je to hajzel, pomyslela si, ale aj tak trvalo niekoľko sekúnd, kým sa upokojila natoľko, aby sa mohla vrátiť ku gotickému strážnemu domčeku a kúpiť si lístok na prehliadku.

	Skupina na nádvorí sa rozrástla na tucet ľudí. Okrem fanúšikov Atramentovočierneho srdca tam bolo aj zopár amerických turistov a staršia dvojica v rovnakých okuliaroch s rohovinovým rámom.

	Robin sa postavila na kraj skupiny a snažila sa nemyslieť na Hugha Jacksa a na posledné slovo, čo jej vyštekol do ucha. Kurva. Vtom si spomenula, ako zdvorilo a takmer rovnako rozpačito zareagoval detektív inšpektor Murphy z kriminálky, keď tak nepodarene odmietla jeho pozvanie na drink, a hneď sa jej pozdával viac, hoci ho takmer vôbec nepoznala.

	Niekoľko minút po tom, ako sa Robin začlenila do skupiny, prišiel sprievodca – okuliarnatý muž v stredných rokoch vo vetrovke. Pohľadom sa automaticky pristavil na dvoch mladých ľuďom v tričkách s motívom Atramentovočierneho srdca a Robin nadobudla pocit, akoby zbieral sily.

	„Zdravím! Volám sa Toby a dnes budem vaším sprievodcom. Naša prehliadka trvá približne sedemdesiat minút. Skôr ako vyrazíme, ešte zopár drobností: ak chcete vidieť hrob Karla Marxa, rád by som vás upozornil, že sa nachádza vo východnej časti cintorína. Vstup do nej je bezplatný so vstupenkou, ktorú ste si práve zakúpili.“

	Robin to už vedela. Josh a Edie, a neskôr aj Anómia a Morehouse, trocha pozmenili usporiadanie cintorína: spojili dve polovice do jednej a pomiešali hroby, ktoré v skutočnosti oddeľovala Swain’s Lane.

	„Ak máte záujem vidieť nejaký konkrétny hrob…“

	Mladá žena v tričku s citátom Bielej panny a staršia žena v okuliaroch prehovorili naraz.

	„Chceme vidieť hrob Edie  Ledwellovej…“

	„Je súčasťou prehliadky aj hrob Christiny Rossetti?“ Sprievodca odpovedal najskôr staršej žene.

	„Áno, pravdaže môžeme navštíviť hrob Christiny Rossetti. Nachádza sa v jednej slepej uličke. Navštívime ho takmer na záver, aby sme sa nemuseli vracať.

	Obávam sa však,“ prihovoril sa mladej žene v tričku s citátom Bielej panny, „že hrob slečny Ledwellovej nenavštívime. Nachádza sa totiž na súkromnom pozemku. Toto je ešte stále funkčný cintorín a rodiny…“

	„Jej rodina na ňu zvysoka srala,“ ozval sa mladý muž v tričku s Drekovým citátom počuteľným šepotom. Sprievodca predstieral, že ho nepočul.

	„… majú právo na súkromie, preto prosíme návštevníkov, aby sa správali úctivo. Môžete fotiť, ale fotografie sa smú používať len na osobné účely – a prosím, počas prechádzky po cintoríne nejedzte, nepite a nefajčite a zostaňte na chodníkoch. Niektoré hroby sú nebezpečné.“

	„Uvidíme aspoň hrob de Munckovej?“ opýtala sa zavalitá mladá žena s fialovými vlasmi, ktorá patrila k fanúšikom Atramentovočierneho srdca.

	Robin netušila, kto je de Muncková a prečo by mal jej hrob zaujímať fanúšikov.

	„Áno, pôjdeme okolo neho,“ prisvedčil sprievodca.

	„No, aj to je niečo,“ povedalo dievča priateľom.

	Skupina sa vydala na cestu – nie po hlavných schodoch vedúcich na cintorín, ale okolo veľkého pamätníka padlým v prvej svetovej vojne a po úzkom chodníčku. Z tichého frflania fanúšikov Atramentovočierneho srdca kráčajúcich pred ňou Robin vyrozumela, že sprievodca nejde po ich obľúbenej trase. Robin naschvál zaostala. Nakukla do tašky a skontrolovala iPad, na ktorom ešte stále bežala hra. Jedinou prítomnou moderátorkou bola Srdcovka a nikto, našťastie, nepozval Buffinku na rozhovor do súkromnej miestnosti.

	Sprievodca ich viedol po úzkom vyšliapanom chodníčku po oboch stranách lemovanom hrobmi a napravo aj vysokým tehlovým múrom. Husté koruny stromov nad nimi vrhali tieň a vzduch bol presýtený vôňou vlhkej zelene, zatuchnutých kostí a zemitých húb. Sprievodca rozprával, ale Robin ho takmer nepočula, lebo fanúšikovia Atramentovočierneho srdca pred ňou si celý čas niečo šepkali.

	„Tuto to určite nebolo,“ vyhlásila mladá žena v tričku s citátom Bielej panny s pohľadom upretým na štvormetrový múr.

	„Podľa mňa je to na druhej strane,“ povedal muž v tričku s Drekovým citátom a zadíval sa doľava pomedzi stromy a zarastené hroby. „Toto mi nič nehovorí.“

	Keď však skupina vyšla na kopček, žena v tričku s citátom Bielej panny slabo zhíkla a tá s fialovými vlasmi sa takmer chytila za srdce. Robin to celkom chápala: sama mala neuveriteľný pocit déjà vu.

	Toto bola tá kľukatá cestička vedúca pomedzi stromy obrastené brečtanom, po ktorej ustavične poskakoval drobný Srdco a priam tragikomicky prenasledoval krásnu Bielu pannu; toto bola tá záplava poškodených klasických stĺpov, krížov, kamenných urien, mramorových hrobov a obeliskov, medzi ktorými číhal Drekov zlovestný tieň, pripravený vyskočiť na ostatných hráčov a nástojiť, aby sa s ním zahrali.

	Sprievodca sa pristavil pri hrobke so sochou koňa a vysvetlil staršej dvojici a americkým turistom, že je tam pochovaný mäsiar, ktorý zabíjal kone pre kráľovnú Viktóriu. Robininu pozornosť však upútal hranatý kamenný obelisk obrastený hustými chumáčmi popínavej rastliny, ktorej hrubé úponky lemovali celý pomník, takže vyzerali ako parazitický pavúk, ktorý ho chce pohltiť. Práve na tomto hrobe zvyčajne hniezdila postava Straky, ktorú v prvých epizódach nahovoril Pez Pierce. Fanúšikovia Atramentovočierneho srdca sa nadšene fotografovali.

	Skupina pokračovala v ceste a Robin premýšľala, či jej cintorín pripadá skôr pekný alebo strašidelný. Všade navôkol bujnelo rastlinstvo: brečtan, tráva, papradie, ostružiny a korene stromov akoby sa vysmievali z veľkolepých pomníkov. Úponky poposúvali ťažké kamenné veká hrobov, papradie vyrástlo na hroboch, ku ktorým už sto rokov nikto nepoložil kvety, korene stromov nadvihli náhrobné kamene, ktoré sa teraz krivili k zemi.

	Ďalší záchvev vzrušenia prebehol skupinkou fanúšikov Atramentovočierneho srdca pri hrobke Mary Nicholsovej so spiacim anjelom v životnej veľkosti. Robin vedela, že v seriáli to bol hrob Bielej panny. Biela panna sa oňho zvyčajne opierala a oplakávala svoju smrť. Fanúšikovia Atramentovočierneho srdca poprosili jedného z turistov, aby ich všetkých odfotil pred hrobom.

	Potom prešli pomedzi masívne kamenné egyptské stĺpy a vstúpili do Libanonského kruhu, zapusteného kamenného amfiteátra, ktorého múry lemovali dva rady mauzóleí. Dievčina v tričku s citátom Bielej panny zapišťala pri pohľade na veľkolepú gotickú hrobku, ktorá sa najviac ponášala na seriálovú hrobku lorda a lady Dyvno-Grobovcov. Zatiaľ čo sprievodca rozprával o viktoriánskej záľube v egyptskej ikonografii, fanúšikovia Atramentovočierneho srdca sa fotili pred mauzóleom.

	Po odchode z Libanonského kruhu prešli popri hrobe Williama Wombwella. Sprievodca im prezradil, že bol majiteľom viktoriánskeho zverinca, čo vysvetľovalo, prečo jeho hrob zdobí veľký kamenný lev. Potom ich zaviedol naspäť na dlhý betónový chodník lemovaný ďalšími hrobmi a stromami, ktoré sa ťahali do diaľky všetkými smermi.

	Mladík v tričku s Drekovým citátom z ničoho nič prudko zastal rovno pred Robin a ukázal na náhrobný kameň, ktorý sa týčil na strmom kopci nad chodníčkom, obklopený hustým porastom. Robin si trocha prekvapene uvedomila, že má pred sebou ten istý obraz, ktorý Namotávač ukazoval Nôžke v Galérii Williama Morrisa: pelikána, čo sa ďobe do vlastných pŕs v hniezde plnom hladných mláďat, a tie s otvorenými zobákmi čakajú, kým ich nakŕmi vlastnou krvou.

	Dievčiny okolo mladého muža sa teraz držali jedna druhej.

	„To je ono, to je určite ono!“

	„Božemôj,“ vydýchlo dievča v tričku s citátom Bielej panny cez prsty pritisnuté na ústa. „Asi sa rozplačem.“

	Aj sprievodca zastal a obrátil sa ku skupine. „Tento nezvyčajný náhrobný kameň patrí barónke Elizabeth de Munckovej,“ predniesol, nevšímajúc si rozrušených fanúšikov Atramentovočierneho srdca. „Pelikán predstavuje obetu. Tento hrob dala postaviť Elizabethina dcéra Rosalbina…“

	Robin však nepočúvala. Práve si spomenula, čo vravel Josh Blay o mieste, kde im zišli na um prvé nápady – o mieste, kde Edie zomrela. Pri hrobe, ktorý mala Edie vždy rada. Je na ňom pelikán.

	„Odfoť ma,“ povedala jedna z fanúšičiek Atramentovočierneho srdca druhej a rozochvenými rukami jej podala mobil. Mladík v tričku s Drekovým citátom pozrel na sprievodcu; Robin bola presvedčená, že uvažuje, či by dokázal vyliezť na kopec a nakuknúť do priehlbiny, kde sa našlo Edino telo. Skupinka sa opäť pohla a fanúšikovia Atramentovočierneho srdca zaostali, no keď sa na nich sprievodca obzrel, neochotne pokračovali ďalej, obzerajúc sa cez plece.

	Robin kráčala celkom posledná a trocha si vyčítala, že v nej fanúšikovia Atramentovočierneho srdca vzbudzujú odpor, lebo si chcú odfotiť miesto, kde Edie zomrela. Na druhej strane, o čo bola od nich lepšia? Pri pohľade na miesto činu pochopila, aký šikovný bol vrah – alebo aké mal šťastie. Očividne poznal cestu k tým odľahlým hrobom mimo chodníčkov, údajne neprístupným pre návštevníkov. Dokázal sa vyhnúť aj skupinám so sprievodcom a podarilo sa mu nepozorovane odísť z cintorína. Robin sa rozhliadla: po kamerách nebolo ani stopy. Spomenula si na dve masky, čo mal na sebe nádejný vrah Olivera Peacha. Medzi toľkými nahusto rastúcimi stromami a pomníkmi bola istotne hračka vyzliecť si jedno prestrojenie, pod ktorým sa ukrývalo druhé. Možno si vrah počkal na sprievodcu so skupinou a nenápadne sa do nej začlenil alebo možno odišiel tou istou cestou, akou prišiel.

	Zamyslená Robin trocha zaostala za ostatnými, ktorí sa už blížili k hrobu Christiny Rossetti. Práve uvažovala, kde našli Josha, keď začula hlasné „psst“.

	Robin sa strhla a poobzerala. V hustom podraste zazrela pár skormútených očí a šticu kučeravých vlasov. Pez Pierce stál napoly ukrytý v zeleni a usmieval sa na ňu.

	„Čo…?“

	Pez si pritisol prst na pery, a potom jej naznačil, aby šla za ním. Robin pozrela na zvyšok skupiny, ktorá práve zachádzala za zákrutu. Nikto sa neobzrel, a tak sa začala opatrne predierať podrastom. Do šiat sa jej zabodávali tŕne a v duchu rýchlo uvažovala, či má alebo nemá rozprávať s londýnskym prízvukom, ktorý predstierala, keď sa naposledy zhovárala s Pezom, keďže Zoe mu možno medzitým prezradila, že Jessica pochádza z Yorkshiru. Kým vyšla na neveľkú čistinku, na ktorej stál Pez, rozhodla sa pre kompromis.

	„Myslela som, že sa sem dá dostať len so sprievodcom,“ zašepkala s vlastným prízvukom.

	„Neplatí to, ak poznáš tajný vchod,“ odvetil s úsmevom Pez. V ruke držal skicár. „Čo robí taká workoholička ako ty na prehliadke cintorína?“

	„Mala som ísť k zubárovi, tak som si zobrala popoludní voľno,“ odvetila Robin. „Ešte nikdy som tu nebola. Je to neskutočné, však?“

	„Ach, áno, už to počujem,“ prehodil Pez.

	„Čo počuješ?“

	„Že si z Yorkshiru. Zoe to spomínala. Prezradila mi aj, že si sa nedávno rozišla s frajerom.“

	„No – hej,“ prisvedčila Robin a pokúsila sa o statočný úsmev. „Aj to je pravda.“

	Obklopoval ich vlhký, po pás vysoký podrast, takže museli stáť blízko pri sebe na machom obrastenej nerovnej zemi medzi hrobmi a stromami. Robin cez Pezovo tenké pokrčené tričko cítila jeho pach: bol silný, živočíšny, takmer nepríjemný. V mysli sa jej znova vynorila nevítaná dotieravá spomienka na jeho penis.

	„Dostanem niečo, ak ti o tebe poviem tretiu pravdivú vec?“

	„Hovor,“ vyzvala ho Robin.

	„Dnes popoludní si si nekontrolovala maily.“

	„Čo si jasnovidec?“

	„Nie, ale tvoja hodina kreslenia sa nekoná.“

	„Ach, dočerta,“ zahundrala Robin, predstierajúc sklamanie. „Je Mariam v pohode?“

	„Hej, je v pohode, len má toho priveľa. Zabudla, že sa chcela zúčastniť na nejakej politickej akcii. Také veci sa v North Grove stávajú často. Nebudeš jediná, kto o tom nevedel. Ľudia prídu ako zvyčajne a len si dajú drink v kuchyni alebo si sami kreslia. Tak to u nás chodí. Alebo si ten typ, čo sa bude písomne sťažovať?“

	„Nie, jasné, že nie!“ vyhŕkla naoko urazene Robin. Rovnako by sa určite zatvárila aj Jessica, keby mala pocit, že podľa niekoho je taká upätá a škrobená.

	„To rád počujem. Kam idú?“ opýtal sa Pez, narážajúc na skupinu.

	„K hrobu Christiny Rossetti,“ odvetila Robin.

	„Ty ho nechceš vidieť?“

	„Neviem,“ povedala Robin. „Je zaujímavý?“

	„Môžem ti porozprávať jediný zaujímavý príbeh o tom hrobe,“ navrhol Pez. „A potom by sme mohli zájsť na ten drink.“

	„Och,“ vydýchla Robin s nádejou, že bude pôsobiť dostatočne ostýchavo, „uhm – hej, okej. Prečo nie?“

	„Výborne. Tak poďme,“ povedal Pierce. „Musíme k nemu ísť okľukou, aby sme sa vyhli skupinám. A ešte si musím hodiť toto domov,“ dodal a ukázal jej svoj skicár.

	Vykročili pomedzi stromy a hroby, vyhýbajúc sa chodníčkom, po ktorých sa pohybovali sprievodcovia so skupinami. Pez sa niekoľkokrát načiahol, aby jej pomohol preliezť cez korene stromov a po nerovnej zemi posiatej úlomkami kameňa, a ona mu podala ruku. Tretí raz ju podržal o trocha dlhšie, no potom ju pustil.

	„Tak aký príbeh sa viaže k hrobu Rossetti?“ opýtala sa.

	Bojovala priam s paranoidnou túžbou, aby Pez rozprával, kým kráčali pomedzi tmavé stromy, ukrytí pred zrakmi všetkých ostatných.

	„Ech,“ zamrmlal Pez, „no, Rossetti v ňom nie je sama.“

	„Nie?“

	„Nie, leží v ňom aj žena menom Lizzie Siddalová. Bola to manželka Christininho brata. Predávkovala sa, a keď ju pochovávali, Dante k nej do rakvy vložil jediný rukopis svojich básní. Bolo to veľké gesto.“

	„Romantické,“ poznamenala Robin a vyslobodila si členok z brečtanových úponkov.

	„O sedem rokov,“ pokračoval Pez, „si to Dante rozmyslel, dal ju vykopať a vybral ho z truhly. Stránky boli prežraté červami a tak… ale umelecký text je viac ako ten najlepší sex, no nie?“

	Robin Ellacottová to nepovažovala za ktovieako vtipný bonmot, ale Jessica Robinsová sa poslušne zachichotala.

	A jedno z detí, čo tam postávali,

	so smiechom ukázalo na desivý hrob… 

	Šla z neho hrôza, žiaden detský nespôsob.

	Charlotte Mewová

	Na cintoríne Nunhead

	 

	 

	 

	„Čo si kreslil?“ opýtala sa Robin Peza, keď vyšli z cintorína a zamierili do North Grove.

	„Mám nápad na niečo cyberpunkové,“ odvetil Pez. „Vystupuje tam viktoriánsky hrobár, ktorý cestuje v čase.“

	„Fíha, to znie dobre,“ prehodila Robin. Pez jej počas krátkej cesty do umeleckého kolektívu porozprával celý príbeh. Trocha ju prekvapilo, že naozaj znel pomerne prepracovane a pútavo.

	„Takže píšeš aj kreslíš?“

	„Hej, trocha,“ odvetil Pez.

	Pestrofarebná hala pôsobila po melancholickom tieni cintorína priam oslňujúco.

	„Hneď som späť, len si to odložím do izby,“ povedal Pez a ukázal jej skicár, no skôr ako stihol vyjsť po točitých schodoch, smerom od kuchyne k nim vykročil Nils de Jong. Mohutný, svetlovlasý a neupravený: na sebe mal staré šortky s mnohými vreckami a krémový pracovný plášť postriekaný farbou.

	„Máš návštevu,“ oznámil ticho Pezovi. Nedalo sa určiť, či sa usmieva alebo nie, lebo kútiky jeho širokých úst s úzkymi perami sa prirodzene dvíhali nahor. „Práve šiel na záchod.“

	„Kto?“ opýtal sa Pez s rukou na zábradlí.

	„Phillip Ormond,“ povedal Nils.

	„Čo odo mňa chce?“ začudoval sa Pez.

	„Vraj máš niečo, čo patrí jemu,“ odvetil Nils.

	„Čo také?“

	„Už je tu,“ povedal hlasnejšie Nils, keď sa spoza rohu vynoril Ormond. Robin, ktorá ho nikdy predtým nevidela, postrehla jeho starostlivo upravený vzhľad, ktorý sa do North Grove vôbec nehodil. Na sebe mal oblek s kravatou a v ruke držal aktovku, akoby prišiel rovno zo školy.

	„Ahoj,“ pozdravil bez úsmevu Peza. „Rád by som sa s tebou pozhováral.“

	„A o čom?“

	Ormond pozrel na Robin a Nilsa.

	„Je to citlivá záležitosť. Ide o Edie.“

	„Dobre,“ súhlasil Pez, no neznel nadšene. „Pôjdeme do kuchyne?“

	„Tam je Mariam so svojou partiou,“ ozval sa Nils.

	„Fajn,“ zamrmlal trocha podráždene Pez. „Poďme nahor.“

	„Obrátil sa k Robin.“

	„Mohla by si…?“

	„Áno, pravdaže, počkám tu,“ ubezpečila ho Robin.

	Obaja muži mlčky vyšli po točitom schodisku a zmizli z dohľadu. Robin osamela s Nilsom.

	„Nevidela si náhodou mačku?“ opýtal sa Holanďan a pozrel na ňu cez strapatú svetlú ofinu.

	„Žiaľ, nie,“ odvetila Robin.

	„Zmizla.“

	Nils sa neurčito rozhliadol, a potom znova pozrel na Robin.

	„Zoe spomínala, že si z Yorkshiru.“

	„Áno, som,“ prisvedčila Robin.

	„Zoe ochorela.“

	„Ach, to ma mrzí. Dúfam, že to nie je nič vážne.“

	„Nie, nie, myslím, že nie.“

	Nastala odmlka, počas ktorej sa Nils obzeral po inak prázdnej hale, akoby sa jeho mačka mohla z ničoho nič objaviť.

	„Páči sa mi toto schodisko,“ povedala Robin, aby prerušila ticho.

	„Hej.“ Nils obrátil obrovskú hlavu a pozrel naň. „Vyrobil nám ho jeden starý priateľ… Vieš, že dnešná hodina kreslenia je zrušená?“

	„Áno, viem,“ prisvedčila Robin. „Pez mi to oznámil.“

	„Ak chceš, aj tak môžeš niečo nakresliť. Mariam naaranžovala nejaké paprade a tak. Myslím, že Brendan je už tam.“

	„To by bolo skvelé, ale sľúbila som Pezovi, že s ním pôjdem na drink.“

	„Aha,“ zatiahol Nils. „Nechceš si sadnúť, kým naňho budeš čakať?“

	„Ach, veľmi pekne ďakujem,“ povedala Robin.

	„Poď.“ Nils jej naznačil, aby ho nasledovala preč od kuchyne. Jeho obrovské nohy v sandáloch plieskali na drevenej dlážke. Keď prechádzali popri ateliéri, kde sa zvyčajne konali hodiny kreslenia, Robin zbadala postaršieho Brendana, ako usilovne pracuje na svojom náčrte papradia.

	„Kuchyňa je plná arménskych revolucionárov,“ vysvetlil Nils, zastal pri zatvorených dverách a vytiahol z vrecka obrovský zväzok kľúčov.

	„Tam nie je pokoj. Politika… Zaujíma ťa politika?“

	„Celkom áno,“ odvetila opatrne Robin.

	„Aj mňa,“ vyhlásil Nils, „ale nikdy s nikým nesúhlasím a Mariam sa na mňa vždy nahnevá. Môj súkromný ateliér,“ dodal a voviedol ju do veľkej miestnosti, ktorá silno páchla terpentínom a marihuanou.

	Slovo „neporiadok“ bolo prislabé. Na dlážke sa povaľovali handry, odhodené tuby od farieb, pokrčené papiere a odpadky vrátane obalov od čokolády a prázdnych plechoviek. Steny lemovali chatrné drevené police preplnené nielen pohármi so štetcami, tubami s farbami a rôznymi maliarskymi paletami. Zapĺňali ich aj ošúchané knihy v mäkkej väzbe, fľaše, hrdzavé súčiastky, neforemné hlinené sochy, drevené aj látkové masky, zaprášený trojrohý klobúk, rôzne anatomické modely, vosková ruka, množstvo pierok a starodávny písací stroj. Všade boli rozložené plátna obrátené chrbtom do miestnosti.

	Z odpadkov siahajúcich po členky ako zvláštne huby vyrastali ukážky umenia Nilsa de Jonga. Všetky boli natoľko agresívne škaredé, že Robin, ktorá sa prebrodila cez odpadky na dlážke k jednému z dvoch nízkych kresiel, usúdila, že buď ide o diela génia, alebo sú skrátka otrasné. Cestou na ňu slepo hľadela hlinená busta muža s hrdzavými ozubenými kolieskami namiesto očí a kúskami pneumatiky namiesto vlasov.

	Keď si sadla do dosť zatuchnutého látkového kresla, ktoré jej ukázal Nils, všimla si koláž na stojane pri okne. Na obraze prevládala hnedozelená a žltá a figurovala na ňom fotka tváre Edie Ledwellovej nalepená na namaľovanej kľačiacej postave.

	„Mrzí ma, že sa vám stratila mačka,“ povedala a odtrhla zrak od koláže.

	„Zmizla už dávno?“

	„Už je to päť dní,“ vzdychol si Nils a klesol do druhého kresla, ktoré odmietavo zapraskalo, že musí niesť jeho hmotnosť. „Chudák Jort. Ešte nikdy nebol preč tak dlho.“

	Vzhľadom na Joshove slová, že Nils a Mariam majú otvorený vzťah, Robin napadlo, či ju Nils nechcel dostať do svojho štúdia, lebo mal o ňu sexuálny záujem, ale pripadal jej ospalý a rozhodne nemal sklon ju zvádzať. Na stolíku s jednou nohou stál popolník, v ktorom ležal napoly vyfajčený vyhasnutý džoint veľkosti mrkvy, ktorý ešte stále zapĺňal vzduch výrazným zápachom.

	„Tamto sa mi páči,“ zaklamala Robin a ukázala na koláž s Edinou tvárou. Edie obklopovala zvláštna skupinka bytostí: dve ľudské postavy v dlhých rúchach, obrovský pavúk a červený papagáj, ktorý mal v zobáku marihuanový list a vyzeral, akoby jej chcel pristáť na kolenách. Na hrubom krémovom papieri prilepenom na plátno boli vytlačené dve vety, jedna v latinčine, druhá v gréčtine: Thule ultima a sole nomen habens a ὅ μιν ἑκάεργος ἀνήρπασε Φοῖβος Ἀπόλλων.

	„Áno,“ povedal Nils a s ospanlivou samoľúbosťou pozrel na svoj obraz.

	„Bol som s ním spokojný, vydaril sa mi… O možnosti koláže som sa začal zaujímať minulý rok. Vo Whitechapel Gallery bola retrospektívna výstava Hannah Höchovej. Páčia sa ti jej diela?“

	„Žiaľ, vôbec ich nepoznám,“ priznala pravdivo Robin.

	„Je súčasťou berlínskeho dadaistického hnutia,“ vysvetlil Nils. „Poznáš ten seriál Atramentovočierne srdce? Spoznala si moju modelku?“

	„Aha.“ Robin predstierala prekvapenie. „Nie je to tá animátorka? Tá Edie Neviemaká?“

	„Ledwellová, áno, presne tak. Vieš, čím som sa inšpiroval pri kompozícii?“

	„Uhm…“ zamrmlala Robin.

	„Rossettim. Beata Beatrix. Obrazom jeho mŕtvej milenky.“

	„Aha,“ vydýchla Robin. „Musím sa naň ísť pozrieť.“

	„V origináli sú slnečné hodiny, nie pavúk,“ pokračoval Nils s pohľadom upretým na plátno. „Toto,“ povedal a ukázal na tvora, „je pavúk križiak. Neznášajú svetlo. Dokonca aj noc je pre nich príliš jasná. Našli sa v krypte na Highgateskom cintoríne. Je to jediné miesto v Británii, kde ich objavili.“

	„Aha,“ zopakovala Robin.

	„Všímaš si tie symboly? Pavúk predstavuje pracovitosť a umelecké majstrovstvo, ale neznáša svetlo. Nedokáže prežiť na svetle.“

	Vtom si Nils všimol, že sa mu v strapatej brade zachytilo niečo, čo vyzeralo ako tabak. Robin dúfala, že sa jej podarí odvrátiť jeho pozornosť, aby mohla odfotiť koláž s Edie a ukázať ju Strikeovi, a tak ukázala na bustu muža s ozubenými kolesami namiesto očí.

	„Aj tamto je úžasné.“

	„Áno,“ prisvedčil Nils a vzhľadom na zvláštne zdvihnuté kútiky jeho úst bolo znova ťažké určiť, či sa usmieva alebo nie. „To je môj otec. Do hliny som primiešal jeho popol.“

	„Ty si…?“

	„Áno. Zabil sa. Pred viac ako desiatimi rokmi,“ dodal Nils.

	„Ach, je mi – je mi to ľúto,“ dostala zo seba Robin.

	„Nie, nie, pre mňa to veľa neznamenalo.“ Nils trocha pokrčil plecami.

	„Nerozumeli sme si. Bol pre mňa príliš moderný.“

	„Moderný?“ zopakovala Robin.

	„Áno. Bol to priemyselník… petrochemik. V Holandsku významný muž. Zastával ten prázdny sociálnodemokratický liberalizmus, veď vieš… Zamestnanecké rady, detské jasle… všetko preto, aby sa kolieska ďalej krútili.“

	Robin vyhýbavo prikývla.

	„Nebol však ukotvený v ničom skutočnom ani dôležitom,“ pokračoval Nils, nespúšťajúc zrak z grotesknej busty. „Ten typ človeka, ktorý si kúpi obraz, aby ladil s kobercom, chápeš?“

	Slabo sa zasmial a Robin sa usmiala.

	„Týždeň po maminej smrti otec zistil, že má rakovinu – liečiteľnú rakovinu, ale aj tak sa rozhodol zabiť. Čítala si niečo od Durkheima?“

	„Nie,“ odvetila Robin.

	„Požičaj si ho,“ povedal Nils a mávol obrovskou rukou. „Émile Durkheim. Samovražda. Na toalete máme malú knižnicu… Durkheim dokonale vystihol otcov dôvod na nespokojnosť. Anómia. Vieš, čo to je?“

	„Absencia,“ začala Robin a dúfala, že nepostrehol, ako sa od prekvapenia strhla, „normálnych etických alebo spoločenských noriem.“

	„Ach, výborne,“ pochválil ju s lenivým úsmevom Nils. „Už si to vedela, alebo si si to vyhľadala, keď si to uvidela na našom kuchynskom okne?“

	„Vyhľadala som si to, keď som videla vaše okno,“ zaklamala s úsmevom Robin. Zo skúsenosti vedela, že muži radi poskytujú ženám informácie. Nils sa zasmial.

	„Otec nemal žiadny vnútorný život. Bol prázdny, prázdny… Zisk, akvizície a odškrtávanie bezvýznamných sociálnodemokratických okienok… Jeho smrť prirodzene vyplynula z jeho života. Anomická samovražda: Durkheim ju vystihol skvele. Smrť každého človeka je v skutočnosti naplnením. Nemyslíš?“ Robinina úprimná odpoveď by bola záporná, ale Jessica Robinsová odpovedala: „Takto som nad tým nikdy nepremýšľala.“

	„Je to tak.“ Nils zamyslene pokýval hlavou. „Neviem si spomenúť na žiadneho svojho známeho, ktorého smrť by nebola nevyhnutná a príhodná. Vyznáš sa v čakrách?“

	„Ehm, nie sú to rôzne miesta na tele?“

	„Ide o trocha viac. Hinduistický tantrizmus,“ povedal Nils. Vzal do ruky vyhasnutý džoint a ukázal jej ho. „Nebude ti prekážať, ak…?“

	„Nie, nech sa páči,“ odvetila Robin.

	Nils si zapálil starým ošúchaným zapaľovačom značky Zippo. Z džointu vychádzali obrovské kúdoly dymu.

	„Môj otec mal rakovinu prostaty,“ pokračoval z oblaku modrastého dymu. „Druhá čakra: svadhistana. Choroby druhej čakry pramenia z nedostatku tvorivosti a citovej izolácie. Mám niečo…“

	Znenazdajky sa pozviechal na nohy. Kým prešiel krížom cez miestnosť, Robin vytiahla mobil, odfotila koláž, a potom ho schovala naspäť do tašky.

	„Kde to je?“ zamrmlal Nils, ktorý sa prehrabával v preplnených policiach a odsúval jednotlivé predmety. Zopár ich spadlo na zem, ale ich osud ho zjavne nezaujímal.

	„Pozor!“ vyhŕkla preľaknuto Robin.

	Z police spadol meč so zakrivenou čepeľou a len o pár centimetrov minul Nilsovu nohu. Holanďan sa so smiechom zohol a zdvihol ho. „Klewang môjho starého otca. Urobil som doň drobný lept – vidíš? Vieš, čo tam stojí?“

	„Nie,“ odvetila Robin a zadívala sa na trocha roztrasené grécke písmená na čepeli.

	„κληρονομιά. Dedičstvo. Kde je tá kniha?“

	Vyložil meč naspäť na policu a ešte chvíľu sa na nej letargicky prehrabával. „Tu nie,“ uzavrel napokon a vrátil sa k Robin s prázdnymi rukami. Nízke kreslo opäť zastonalo, keď doň klesol.

	„Takže v prípade niekoho ako…“ začala Robin a ukázala na Edin obraz.

	„V akom zmysle bola smrť Edie Ledwellovej naplnením?“

	„Ach,“ Nils nesústredene zažmúril na obraz, „súvisela s nedostatkom toho, čo by som nazval aristokratickým pohľadom.“ Znova si silno potiahol z džointu a vydýchol, takže Robin len matne videla jeho črty. „Nemyslím to v úzkom triednom význame… Narážam na špecifický postoj mysle… Aristokratická povaha si drží odstup… Má široký, veľkorysý pohľad na život… Dokáže zvládnuť zmenu osudu k lepšiemu aj k horšiemu… Edie však mala buržoázny postoj… Chcela vlastniť svoj úspech… Riešila autorské práva, bola nešťastná z kritiky… A úspech ju nakoniec zničil…“

	„Podľa teba by umenie malo byť zadarmo?“ opýtala sa Robin.

	„A prečo nie?“ prehodil Nils a podal jej džoint. „Chceš?“

	„Nie, vďaka,“ odvetila. Už z pasívneho fajčenia sa jej krútila hlava.

	„Ale…“ Otázku zjemnila tichým smiechom. „… nemyslíš, že zomrela pre autorské práva, však?“

	„Nie doslova autorské práva… nie, Edie zomrela preto, čím sa stala.“

	„Čím sa stala?“

	„Nenávidenou osobou. Spôsobila, že ju znenávideli… ale bola umelkyňa.“

	Nils nespúšťal zrak z rozmazanej zelenej kľačiacej postavy s Edinou tvárou.

	„Vieš si predstaviť väčší prejav úcty k moci umelcovho diela ako to, že ho niekto zničí? V tomto zmysle to bola triumfálna smrť… Vrah uznal jej moc… Obetoval ju pre jej dielo… Ale keby vedela, ako… ako využiť svoju moc… všetko by pre ňu dopadlo lepšie…“

	Nils si znova potiahol z džointu. Rozprával čoraz ospanlivejšie.

	„Ľudia nemôžu za to, čo majú… vrodené… Tvoj priateľ Pez… typický západný typ…“

	Robin v diaľke začula Bramov hlas. Zasa si niečo pospevoval po holandsky, a potom zakričal: „Nils?“ Nils si pritisol hrubý prst na pery a usmial sa na Robin.

	„Nils?“

	Z chodby k nim doľahli Bramove rýchle kroky a chlapec päsťou buchol do dverí. Robin predpokladala, že Nils ich zvyčajne zamykal, keď bol v štúdiu, lebo Bram ani neskúsil kľučku.

	„Viem, že si tam, oci, cítim pach trávy!“

	Robin tušila, že Nils by možno predstieral, že syna nepočul, keby tam nesedela. Namiesto toho sa zasmial.

	„Dobre, chlapče…“

	Pozviechal sa na nohy, odložil džoint a zamieril k dverám. Bram pri pohľade na Robin vytreštil oči a zachechtal sa.

	„Oci, snažil si sa…?“

	„Toto je Pezova kamarátka,“ predstavil ju Nils a prehlušil koniec Bramovej vety. „Čo chceš?“

	„Môžem si vziať do školy overgrootvaderov meč?“

	„Nie, chlapče, keby si to urobil, určite by ťa vylúčili,“ odvetil Nils.

	„A teraz už choď. Choď sa hrať.“

	„Drek je osamelik a znudkaný,“ predniesol Bram. „Drek je osamelik a znudkaný. Drek…“

	„Nils?“ ozval sa ženský hlas. Zjavila sa vyholená žena s batoľaťom v náručí. Robin ju už predtým videla. „Pri dverách je chlapík, čo prišiel ohľadom kotla.“

	„Počkám v hale,“ navrhla prívetivo Robin a vstala. „Svoj ateliér chceš určite zasa zamknúť.“

	Dúfala, že zmienkou o zamykaní dverí zhulenému Nilsovi pripomenie, aby to urobil. Ktovieako sa jej totiž nepáčila predstava, že by sa Bram mohol dostať k meču prastarého otca. Na spiatočnej ceste do haly za sebou s úľavou začula cinkot kľúčov.

	Po Pezovi ešte stále nebolo ani stopy, ale muž v modrých montérkach s údivom hľadel na obrovskú Monsteru deliciosu, točité schodisko a stovky kresieb a obrazov na stenách. Nils prešiel popri Robin v marihuanovom opare, pozdravil opravára a odviedol ho do kuchyne. Vyholená žena sa usmiala na Robin a vyšla po točitých schodoch, šeptom sa zhovárajúc s batoľaťom v náručí, ktoré sa chichotalo.

	Keď Robin osamela, vytiahla mobil a chcela Strikeovi poslať správu s fotkou koláže. Skôr ako to však stihla urobiť, pri uchu jej prehovoril hlas silný a prenikavý ako píšťalka.

	„DREK SA CHCE ZAHRAŤ, BRÁCHO!“

	Robin zhíkla od prekvapenia, strhla sa a obrátila. Bram sa k nej prikradol zozadu a k ústam si priložil malý plastový prístroj. Keď videl, ako sa Robin zľakla, rozrehotal sa. Robin si vopchala mobil naspäť do tašky, no s tlčúcim srdcom sa prinútila usmiať.

	„Máš rád Atramentovočierne srdce,  však?“

	„Mám rád Dreka,“ opravil ju Bram. Ešte stále hovoril cez prístroj, ktorý mu skresľoval hlas do prenikavého kvílenia.

	„Robí to aj iné hlasy?“ opýtala sa Robin, keď ju náhle premklo podozrenie.

	„Možno.“ Bram stlačil tlačidlo a jeho hlas sa zmenil na drsný a chrapľavý. „Napríklad tento.“

	„Odkiaľ to máš? Vyzerá to zábavne.“

	„Z vedeckého múzea,“ odvetil chrapľavým hlasom Bram a spustil ruku s prístrojom.

	„Kto si ty?“

	„Jessica,“ predstavila sa Robin. „Chodím sem na kurz kreslenia.“

	„Myslel som, že si Pezova kamarátka,“ poznamenal Bram. Jeho podozrievavý tón a bystrý pohľad spôsobili, že Robin pochopila, prečo Josh povedal, že Bram je niekedy ako štyridsiatnik.

	„Som aj to,“ povedal Robin a ukázala na prístroj. „Bola by to fakt dobrá vecička na žartovné telefonáty. Už si to niekedy skúšal? Ja hej,“ zaklamala, „s bratom.“

	Bram sa len uškrnul.

	„Chceš vidieť nejaké Pezovo dielo?“ opýtal sa jej.

	„Rada by som,“ odvetila Robin a predpokladala, že ju nasmeruje k niektorému z obrazov na stenách všade navôkol.

	„Je na poschodí,“ pokračoval Bram a s úsmevom jej naznačil, aby za ním vyšla po schodoch.

	„Neviem, či môžem ísť s tebou,“ namietla Robin.

	„Nikoho to nebude trápiť,“ presviedčal ju Bram. „U nás môže ísť každý všade.“

	„Kde presne je to dielo?“ Robin sa ani nepohla. Nechcela, aby ju Bram odviedol do Pezovej izby. Hoci by rada vedela, čo také s Ormondom rozoberajú, mala pocit, že to skôr vytiahne z Peza pri drinku, ako keby mu vtrhla do izby s Bramom v pätách.

	„Je to v starej izbe Edie a Josha,“ odvetil Bram.

	Pokušenie vidieť to dielo bolo prisilné, a tak Robin nasledovala Brama nahor po točitých schodoch.

	Z chlapca vyžarovalo zvláštne vzrušenie. Viedol ju po úzkej chodbe vystlanej kobercom a prerušovanej krátkymi schodiskami s dvomi alebo tromi schodmi. Budova by Robin pripomínala hotelík, keby väčšina dverí nebola nedbanlivo otvorená a neodhaľovala neupratané izby.

	„Táto je moja,“ povedal celkom zbytočne Bram. Izba bola zaprataná poväčšine pokazenými hračkami. „A táto bola ich.“

	Na rozdiel od väčšiny ostatných boli dvere vedľa Bramových zatvorené. Robin prekvapilo, keď sa chlapec rozhliadol po prázdnej chodbe, z vrecka vytiahol kľúč a odomkol.

	Izba bola obrátená na sever. Páchla spáleným drevom a látkou s podtónom vlhkej hniloby. V stropnej lampe chýbala žiarovka. Keď si Robinine oči zvykli na šero, uvedomila si, že izba zostala v stave, v akom ju Josh zanechal pred niekoľkými mesiacmi. Na okne ešte stále viseli ohorené závesy, ktorých rozstrapkané konce sa kolísali vo vánku spôsobenom otvorením dverí. Manželská posteľ bola vyzlečená, matrac čiastočne spálený. Z niektorých skíc na stenách zostali len útržky prichytené pripináčikmi, ale najväčšie umelecké dielo – ak sa tak dalo nazvať – pretrvalo, lebo bolo namaľované priamo na stene. Práve naň Bram ukazoval a dychtivo sledoval, ako Robin zareaguje. Niekto – ak mohla veriť Bramovi, tak zrejme Pez – namaľoval meter osemdesiat dlhý, do detailov prepracovaný penis vnikajúci do vagíny. Nad ním sa črtali rovnaké slová, aké boli napísané na Mariaminom okne v kuchyni na prízemí.

	 

	Stav anómie nemôže nastať tam, 

	kde sú orgány solidarity

	v dosť intenzívnom

	a dlhodobom kontakte.

	 

	„Čo ty na to?“ Bram ledva potláčal chichot.

	„Pekné,“ zhodnotila vecne Robin. „Niekto fakt vie, ako sa kreslia genitálie.“ Brama tá odpoveď zjavne trocha otrávila.

	„Bol to Pez. Nakreslil to, kým boli preč. Edie sa to nepáčilo.“

	„Nie?“ zatiahla ľahostajne Robin.

	„Viem, kto ju zabil,“ vyhlásil Bram.

	Robin naňho pozrela. Bol takmer rovnako vysoký ako ona. Keď si spomenula, čo sa stalo jeho matke, musela s ním súcitiť, ale nepozdával sa jej ani jeho nadšený výraz, ani očividná snaha šokovať alebo vzbudiť strach.

	„Mal by si to povedať niekomu dospelému,“ poradila mu.

	„Ty si dospelá,“ podotkol Bram. „Ak ti to prezradím, budeš s tým musieť niečo urobiť, však?“

	„Myslela som dospelého, ako je tvoj otec alebo Mariam.“

	„Odkiaľ vieš, že nie je moja mama?“ opýtal sa.

	„Niekto to spomínal,“ odvetila Robin.

	„Vieš, čo sa stalo s mojou ozajstnou mamou?“

	„Nie,“ zaklamala Robin.

	„Nejaký muž ju zaškrtil.“

	„To je hrozné,“ povedala vážne Robin. „Je mi to ľúto.“

	Tušila, že Bram očakával, že ho obviní z klamstva. Jeho úsmev na zlomok sekundy pohasol.

	„Vlastne je mi to jedno,“ pokračoval hlasno. „S Nilsom sa žije lepšie.

	Dá mi všetko.“

	„Ty sa máš,“ prehodila s úsmevom Robin, odvrátila sa a rozhliadla sa po miestnosti.

	Zhodnotila, že to určite nie je tá istá izba, kde Josh a Edie nahrávali prvé video, v ktorom boli do seba ešte očividne zaľúbení, lebo v tej bola len posteľ pre jedného. Nezbadala Joshovu peňaženku ani kľúče. Požiar prežil terč zavesený na opačnom konci izby. Bola na ňom pripnutá kresba, z ktorej trčali tri šípky. Robin zo zvedavosti pristúpila bližšie a s prekvapením zistila, že je to dosť nevydarená kresba ceruzkou, ktorá zachytáva Iniga Upcotta. Spoznala ho najmä podľa toho, že Katya napísala jeho meno nad svoj vlastný podpis.

	„Kto pripol obrázok tohto chudáka na terč?“ opýtala sa nenútene Brama.

	Nedostalo sa jej žiadnej odpovede, a keď sa obrátila, zistila, že hľadí rovno do tváre mŕtveho potkana.

	Robin skríkla, cúvla k stene a cítila, ako ju pierka na šípkach pichajú do zátylku. Potkan bol čiastočne zhnitý a nemal oči: zuby mal žlté a hrubý chvost stuhnutý. Smrdel alkoholom a Bram jej ho so smiechom pchal pod nos. Na dlážke pri posteli stál veľký pohár plný kalnej tekutiny s odkrúteným viečkom.

	„Nie!“ skríkla Robin, odstrčila Brama nabok, v podstate vybehla z izby do opustenej chodby a ponáhľala sa naspäť cestou, ktorou prišla. Snažila sa potlačiť prapôvodné nutkanie dať sa na útek, aj keď nepočula, že by ju Bram prenasledoval.

	Keď sa dostala na vrchol schodiska, uvidela Peza, ako stojí sám v hale pod ňou a tvári sa podráždene. Tvár sa mu však rozjasnila, keď začala schádzať po schodoch.

	„Myslel som, že si mi utiekla.“

	„Nie,“ povedala Robin a snažila sa upokojiť. „Bram mi chcel niečo ukázať.“

	„Kristepane,“ zamrmlal Pez a zatváril sa napoly pobavene. „Čo?“

	„Niečo, čo si namaľoval na stenu,“ odvetila Robin a snažila sa vyčariť rovnako pobavený výraz.

	„Do riti, to ti ukázal?“ Pezov úsmev pohasol. „Mal to byť vtip – a tie dvere majú byť zamknuté.“

	Robin práve zišla do haly, keď za ňou Bram s dupotom zbehol po schodoch.

	„Kde si vzal kľúč od Joshovej izby?“ oboril sa naňho Pez.

	Bram bezočivo pokrčil plecami a potom pozrel Robin rovno do očí.

	„Urobila to Zoe,“ vyhlásil so širokým úsmevom a odbehol za roh smerom do kuchyne.

	Teraz si myslí, že sa trápim.

	No ja mám pocit, že som príhodne 

	zaodetá do ženskej hrdosti.

	Elizabeth Barrettová-Browningová

	Aurora Leighová

	 

	 

	 

	„Čo urobila Zoe?“ opýtal sa Pez.

	„Netuším,“ zaklamala Robin. „Je to – zvláštny chlapec, však?“

	„Zvláštny je slabé slovo,“ vyprskol Pez. „Tak teda poďme. Pôjdeme do The Gatehouse.“

	Pezova predchádzajúca dobrá nálada sa po rozhovore s Ormondom zjavne vytratila, ale keď vyšli na príjemný podvečerný vzduch, trocha sa rozveselil. Cestou do krčmy Robin spovedal ohľadom marketingovej kariéry, no našťastie si ju premyslela tak podrobne, že mu dokázala pohotovo odpovedať.

	„Nie je to pre teba nuda?“ opýtal sa.

	„Jasné, že je,“ prisvedčila Robin a Pez sa zasmial.

	„Prepáč, že mi to trvalo tak dlho,“ povedal.

	„To nič. Rozprávala som sa s Nilsom.“

	„Hej?“ Pez sa usmial. „Čo si o ňom myslíš?“

	„Je zaujímavý,“ zhodnotila Robin a Pez sa znova zasmial.

	„V pohode môžeš povedať, že je divný. Nie je to predsa môj otec.

	O čom ste sa bavili?“

	„Ehm… o hinduistickom tantrizme, kapitalizme, samovražde a anómii.“ Robin kútikom oka sledovala, ako Pez zareaguje, ale nič si nevšimla.

	„O aristokratickom pohľade na svet a smrti ako naplnení…“

	„Vypočula si si všetky jeho hity,“ zhodnotil s úsmevom Pez. „Je neškodný, len výstredný… Namýšľa si, že je prirodzený aristokrat, lebo sa mu podarilo zdediť otcove milióny.“

	„Muselo to byť fakt náročné,“ utrúsila Robin. Pez sa znova zasmial a tentoraz sa jej aj jemne dotkol ramena.

	„Si vtipná,“ zhodnotil trocha prekvapene.

	„Ukázal mi aj nejaké svoje diela.“

	„Hej? Čo si o nich myslíš?“ Skôr ako stihla Robin odpovedať, pokračoval: „Sú otrasné, no nie? Neboj, všetci vieme, že sú nahovno. Vyskúšal už všetko: maľby, sochy, lept, grafiky, digitálne veci – a minulý týždeň spomínal, že začne s drevorezbou.“

	„Predal niekedy niečo? Nie, počkať – podľa neho má byť umenie zadarmo, však?“

	„Hej,“ prisvedčil Pez. „Ľahko sa mu hovorí, keď má na účte milióny. Občas v North Grove usporiada malú výstavu a všetci jeho starí verní a študenti, čo tam chodia roky, prídu, dajú si víno a ubezpečujú ho, že je génius. Niektorí tomu možno aj veria. Je to vlastne celkom milé… Povedal ti, akej si rasy?“

	„Akej som rasy?“ zopakovala Robin. „Ako to myslíš?“

	„Možno by sme si mali dať pivo, skôr ako sa pustíme do tejto témy,“ prehodil Pez. Krčma bola už na dohľad: The Gatehouse bola veľká čierno-

	-biela hrazdená budova a vonkajším sedením.

	„Chceš sedieť vnútri alebo vonku?“ opýtal sa Pez.

	„Vnútri,“ odvetila Robin. Keďže už s Pezom nestáli pod baldachýnom stromov na cintoríne, obávala sa, aby príliš neskúmal jej parochňu a farebné kontaktné šošovky.

	„Čo si dáš?“ opýtal sa Pez, keď vošli do rozľahlej miestnosti s barom, tehlovými múrmi a drevenou dlážkou. Bolo tam veľa stolov, no tretina z nich už bola obsadená.

	„Pohár červeného, prosím,“ povedala Robin. „Len si odskočím.“

	Tapety na dámskej toalete zdobili rododendrony a papagáje. Robin sa zamkla v kabínke, poslala Strikeovi správu s fotkou Nilsovej koláže s Edinou tvárou a potom mu zavolala. Zdvihol takmer okamžite.

	„Nie si na kurze?“

	„Odpadla nám hodina, a tak som namiesto nej šla na drink s Pierceom. Počuj, práve som ti poslala fotku maľby, čo dal Nils de Jong Grantovi Ledwellovi – presnejšie, vyrobil jej kópiu –, a potrebujem, aby si si zapísal všetko, čo sa práve stalo, kým to mám ešte v hlave, lebo ja teraz nestíham. Pez na mňa čaká v krčme.“

	„Hovor,“ vyzval ju Strike.

	Robin mu porozprávala o Ormondovej návšteve Peza, zhrnula všetko, čo si pamätala z Nilsových nesúvislých rečí o Edinej smrti, podrobne opísala Joshovu izbu a napokon stručne vykreslila Bramovo správanie, ktoré vyvrcholilo obvinením Zoe. Celý čas počula rýchly škrabot Strikeovho pera.

	„Kristepane, máme nad čím uvažovať,“ vyhlásil Strike, keď skončila.

	„Výborne.“

	„Takže sa musíš hneď prihlásiť do hry,“ pokračovala Robin. „Keď som do nej nakukla naposledy, Anómia tam nebol, ale odvtedy uplynuli už viac ako tri hodiny.“

	„Práve sa zo mňa stáva Buffinka,“ povedal Strike a počula, ako prstami ťuká do klávesnice.

	„Okej, ozvem sa, keď sa rozlúčim s Pezom.“

	„Jasnačka. Veľa šťastia.“

	Robin zložila, vyšla z kabínky a skontrolovala svoj odraz v zrkadle, aby sa uistila, že sa jej neposunula parochňa ani kontaktné šošovky. Potom nastavila nahrávanie v mobile a vložila ho naspäť do tašky v nádeji, že zachytí rozhovor s Pezom aj v hlučnej krčme. Napokon vyšla z toalety.

	Pez sedel za okrúhlym stolom pre dvoch vo vzdialenom kúte pri okne s pohárom červeného vína a pivom pred sebou. Svoju stoličku posunul bližšie k Robininej, takže namiesto toho, aby sedeli oproti sebe, boli v podstate vedľa seba.

	„Tak.“ Robin si s úsmevom sadla a vyzliekla čierne semišové sako – Pezov pohľad automaticky zamieril na jej prsia a naspäť na tvár. „Čo má znamenať, že Nils ľuďom hovorí, akej sú rasy?“

	Zblízka Robin znova zachytila Pezov telesný pach. Holé ruky mal svalnaté, nechty špinavé. Keby na sebe nemal džínsy a tričko, s veľkými tmavými smutnými očami a šticou čiernych kučier by vyzeral ako Caravaggiov svätec.

	„Všetkých nových známych rozdeľuje do skupín podľa rasy,“ vysvetlil Pez, no keď videl Robinin výraz, dodal: „Len bielych Európanov. Vyčítal to z nejakej starej knihy. Vraj existuje šesť rás bielych Európanov. Číta čudné texty, o ktorých nikto iný nikdy nepočul, a zbožňuje hádky, dokonca aj keď je zhulený. Večný rebel.“

	„Takže keď mi povedal, že si typický západný muž, hovoril o tvojej rase?“

	„Ha, to povedal?“ Pez trocha prevrátil oči. „Hej, som západný muž.

	Malý a tmavý.“

	Robin takmer vyhŕkla: „Nie si malý!“, ale zahryzla si do jazyka, skôr ako to stihla vysloviť. Uvažovala nad jeho výškou, ale tie slová by sa dali vyložiť aj celkom inak.

	„V porovnaní s Nilsom je každý malý,“ namietla.

	„Hej, ale západný muž vyzerá románsky, je citovo založený a má rád drámy.“

	„Príslušník akej rasy je podľa vlastného uváženia Nils?“

	„Nordickej,“ odvetil Pez. „Veľký svetlovlasý bojovník a tvorca. Jasné, že je to najlepšia rasa, akou môžeš byť.“

	„Takže to má byť len žart, ale Nils je predsa len príslušník nadradenej rasy?“ zhrnula Robin.

	Pez sa zasmial.

	„Hej. Mariam sa vždy naštve, keď začne rozprávať o rasách, ale podľa Nilsa sa hnevá len preto, lebo patrí do dinárskej rasy, ktorá je podriadená nordickej.“ Robin sa smiala spolu s ním, hoci jej to nepripadalo ktovieako vtipné.

	„Raz Nils povedal jednému starému chlapovi na vozíku – bolo to počas večierka na konci semestra, aké mávame neustále, pod akoukoľvek zámienkou –, že je klasický Alpín. To je pre ľudí z North Grove interný vtip, lebo keď sa Nilsovi niekto nepozdáva, vždy vyhlási, že je Alpín. Alpín je v podstate synonymom nudného chuja, obmedzeného malomeštiaka.“

	Robin uvažovala, či ten údajný Alpín nemohol byť Inigo Upcott, a v pravý čas sa rozosmiala.

	„Vtipné bolo, že ten starý chlap poznal dielo, z ktorého Nils čerpal, ha ha ha, takže vedel, že podľa Nilsa je vlastne konvenčný, spomalený a všetko ostatné, čo je typické pre Alpínov. Prečo nepiješ?“

	„Pijem,“ odvetila Robin a odchlipla si z vína. „Takže ten muž na vozíku sa ohradil: ‚Ako sa opovažuješ nazývať ma spomaleným a obmedzeným?‘“

	„Nie, povedal toto.“ Pez nasadil naduto rozhorčený tón: „,Rasové teórie toho starého fašistického pána Neviemakého už boli úplne zdiskreditované‘ a vzdialil sa. Neskôr som sa s tým istým chlapíkom pohádal ohľadom The Beatles, po čom povedal svojej manželke, že je čas odísť, vyšiel von a už nikdy sme ho nevideli, ha ha.“

	„Kto z vás mal rád The Beatles a kto nie?“ opýtala sa Robin.

	„Ech, páčili sa nám obom,“ odvetil Pez. „Veď sú to The Beatles, no nie? Už neviem, ako sme sa k tomu dostali, ale pohádali sme sa o tom, na ktorom albume sú len piesne od McCartneyho a Lennona. Mal som pravdu,“ dodal Pez. „Hard Day’s Night. Je trocha klišé, že som z Liverpoolu a mám rád The Beatles, ale…“

	Stiahol si výstrih trička a odhalil slová napísané jemným písmom, ktoré sa mu ťahali okolo mocného krku. Robin sa trocha naklonila, aby si ich prečítala, no vtom Pez rýchlo sklonil hlavu a pobozkal ju.

	Za celý svoj život mala Robin Ellacottová v ústach dokopy dva mužské jazyky: jazyk svojho manžela, s ktorým začala chodiť ako sedemnásťročná, a jazyk chlapca, s ktorým chodila v pätnástich a ktorého bozky boli nešikovnejšie ako od rodinného labradora. Na zlomok sekundy stuhla, ale Jessica Robinsová nebola Robin Ellacottová: mala oveľa viac frajerov ako Robin; vyskúšala Tinder; s kamarátkami vymetala londýnske kluby. Robin teda s predstieraným nadšením bozk opätovala. Pez jej vošiel prstami do vlasov, pevne jej pritisol pery na ústa a poláskal ju jazykom. V ústach mala chuť piva, ktoré nepila, a na vrchnej pere pocítila Pezov teplý dych.

	Keď usúdila, že Jessica – ktorá mala skúsenosti, čo Robin chýbali, ale nevrhala sa na každého – by mala dosť, odtiahla sa. Pez ju pustil a pohladkal po parochni, ktorá bola našťastie vyrobená z ľudských vlasov. Keď ju Robin kupovala, musela zdôvodniť vysoký výdavok, ale Strikeovi vysvetlila, že zblízka tie syntetické skrátka nevyzerajú tak isto.

	„Si nádherná,“ zamrmlal chrapľavo Pez.

	„Len som si chcela prečítať, čo stojí na tvojom krku,“ odvetila ostýchavo Robin.

	„It’s getting hard to be someone, but it all works out, it doesn’t matter much to me,“ zacitoval. „Je čoraz ťažšie byť niekým, ale nejako už bude, až tak mi na tom nezáleží. Strawberry Fields Forever. Text sa ťahá až dozadu.“

	„Až tak ti na tom nezáleží?“ Robin uvažovala, ako by sa dala v rozhovore spomenúť kapela The Strokes.

	„Ani nie,“ potvrdil Pez. „Prečo? Páčia sa ti muži, čo jazdia na veľkých autách a zarábajú veľké prachy?“

	„Nie, s takými zomieram od nudy,“ vyhlásila Robin a Pez sa rozosmial. Srdce jej tĺklo od nervozity aj vzrušenia. Keby to bolo ozajstné rande, pomyslela si, darilo by sa jej výnimočne dobre. „Ako si vlastne skončil v North Grove?“

	„Raz večer som sa tu zoznámil s týpkom, čo tam býval. V tom čase som mal čo robiť, aby som vôbec zarobil na nájom. Medzitým odtiaľ odišiel, ale vtedy mi povedal, že majú voľnú izbu. Šiel som tam a zoznámil som sa s Nilsom, ktorému som sa zapáčil. ‚Hej, presťahuj sa k nám,‘ povedal, a bolo. Odvtedy som tam. Kde bývaš ty?“

	„V Kentish Town,“ odvetila Robin, ktorá si odpoveď pripravila.

	„Hej, Zoe spomínala, že niekde pri nej,“ prehodil Pez. „Sama?“

	„Nie, mám dve spolubývajúce,“ povedala Robin, aby mu zabránila navrhnúť, že by sa mohli utiahnuť k nej, kde by mali viac súkromia. „Nils vravel, že Zoe je chorá.“

	„Hej?“ zatiahol bez väčšieho záujmu Pez. „No, je anorektička. Nikdy neje. Typická fanúšička Atramentovočierneho srdca.“

	„Čo tým myslíš?“

	„Všetci, čo sú do toho fakt zažratí, sú totálne mimo. Akoby niečo hľadali. Sebapoškodzujú sa. Prečo nepiješ?“

	„Pijem,“ zopakovala Robin, hoci si v skutočnosti len trikrát odchlipla, zatiaľ čo Pez už takmer dopil pivo. „Nezvyknem piť veľa.“

	„S tým musíme niečo urobiť,“ vyhlásil Pez.

	„Volal niekto Zoe, či je okej?“

	„Asi Mariam,“ odvetil Pez a hodil do seba zvyšok piva. „Toto som potreboval,“ dodal a Robin uvažovala, či po alkohole zatúžil počas rozhovoru s Ormondom.

	„Vezmem ti ešte jedno,“ ponúkla sa.

	„Veď ty si ešte…“

	„Nesúťažíme, no nie?“ prehodila s úsmevom Robin a Pez jej ho opätoval.

	„Okej, vďaka.“

	Vstala a zamierila k baru. Na chrbte cítila Pezov pohľad. Naschvál nezareagovala, keď prvýkrát spomenul Atramentovočierne srdce. Túto tému chcela znova otvoriť, až keď bude mať v sebe viac alkoholu.

	Keď sa vrátila s pivom a chcela si sadnúť, Pez sa načiahol a chytil ju za voľnú ruku.

	„Nie si taká, ako som si myslel,“ vyhlásil so slabým úsmevom.

	„Prečo? Myslel si si, že budem Alpínka?“ prehodila Robin a dovolila mu, aby si s ňou preplietol prsty.

	„Nie,“ odvetil s úškrnom. „Myslel som, že budeš upätejšia.“

	„Som hrozne upätá,“ vyhlásila Robin. „Zrejme si vo mne niečo prebudil.“ Pez sa zasmial. Ruku mal teplú a suchú.

	„Chodievaš často do Liverpoolu?“ opýtala sa a myslela na jeho účet na Instagrame, kde spomínal mesačné pobyty vo svojom rodnom meste.

	„Hej,“ prisvedčil. „Môj otec má motorickú neurónovú chorobu. Je vdovec. Žije sám.“

	„Ach, to je smutné,“ povedala znepokojene Robin.

	„Väčšinou sa oňho stará moja sestra, ale má dve autistické deti, takže občas chodím domov, aby som jej trocha pomohol. Nech si môže oddýchnuť.“

	„To je od teba fakt milé,“ povedala Robin. „Teda… Ani ty nie si taký, ako som si myslela.“

	„Hej?“ Pez na ňu hľadel s poloúsmevom a zohrieval jej prsty teplou rukou. „Čo tým chceš povedať?“

	„Si láskavý,“ odvetila Robin. „Slušný. Myslela som, že si… čo ja viem… záletnícky umelec.“

	„Prečo? Lebo som sa na vašej hodine vyzliekol?“

	„Och, to mi neprekážalo,“ utrúsila Robin a Pez sa znova rozosmial.

	„Aké kapely máš ešte rád?“

	„Hocičo dobré, je mi to jedno.“ Pez pokrčil plecami. „Kedy si sa rozišla s frajerom?“

	„Zhruba pred polrokom,“ odvetila Robin. „A čo ty?“

	„Už vyše roka sa v podstate s nikým nestretávam. Ale nemám sa na čo sťažovať.“

	„To si viem predstaviť,“ prehodila Robin a Pez jej vtisol ďalší bozk. Pritiahol si ju, až sa zrazili zubami, a rukou jej znova vošiel do vlasov. Robin mu bozk opätovala s predstieraním nadšením a v duchu uvažovala, že by bola rada, keby sa prestal dotýkať jej parochne. Mala dojem, že ju využíva podobne ako pivo, aby nemusel myslieť na svoje starosti. Jeho nekonvenčný postup pôsobil trocha bezohľadne. Napokon sa znova odtiahla a on slabo zastonal.

	„Za normálnych okolností takéto veci cez deň nerobím,“ zašepkala a obzrela sa na ostatných zákazníkov. Dvaja muži v strednom veku pri bare očividne sledovali ich bozk a obaja sa spokojne uškŕňali. Pez si posunul stoličku ešte bližšie k nej, objal ju okolo pliec a palcom pohladkal na lopatke.

	„V pohode,“ zamrmlal. „Čoskoro sa zotmie.“

	„Daj si pivo,“ vyzvala ho Robin, „a porozprávaj mi o svojej práci. Mariam spomínala, že si fakt dobrý.“

	„Som,“ prisvedčil Pez. „Len neviem zohnať nič stabilné. Aj preto, lebo stále chodím domov za otcom. Vydržal oveľa dlhšie, ako si mysleli, keď mu to zistili. Niečo však chystám – možno. Uvidíme.“

	„Ukáž mi nejaké svoje diela,“ navrhla Robin. „Stavím sa, že si na Instagrame.“

	„Hej, som,“ prisvedčil Pez.

	Musel si vyslobodiť ruku, aby mohol vytiahnuť mobil a otvoriť Instagram.

	„Páči sa.“

	Posunul k nej mobil.

	„Fíha,“ vydýchla Robin.

	Tentoraz nadšenie nepredstierala: všetky obrázky boli mimoriadne vydarené. Pomaly si prezerala perokresby, fantasy umenie, anime a krátke kreslené klipy v rôznych štýloch. Pez sa k nej znova naklonil, položil si ruku na operadlo jej stoličky a o každom jej niečo povedal.

	„Toto bolo na zákazku do komiksu… To bolo do reklamy, ale klientovi sa to nepáčilo. Aj tak mi však zaplatili… To bolo pre nezávislého vývojára hier, ktorý skrachoval. Ešte stále sa snažím, aby mi vrátil veci…“

	„To všetko si vytvoril v North Grove?“

	„Hej, väčšinu. Nils má všetky najnovšie technológie.“

	„Pekné.“ Robin sa pristavila pri známej tvári. Z karikatúry čiernovlasej ženy v dlhých priliehavých zelených šatách s takmer odhalenými prsami na ňu hľadela srdcovitá tvár Key Nivenovej. Na nočnej oblohe za ňou visel obrovský kosáčik mesiaca.

	„Je šibnutá,“ vyprskol Pez. „Chodila s jedným týpkom z kolektívu. Potreboval som nejakú predlohu na sexi čarodejnicu, tak som ju požiadal, aby mi zapózovala. Súhlasila len preto, lebo chcela, aby jej frajer žiarlil. Naštvala sa, keď sa na ňu nechcel prísť pozrieť. Kým bola so mnou v štúdiu, rozdával si to s inou babou.“

	„Au,“ zastonala Robin.

	„Presne tak,“ uškrnul sa Pez. „Keď sa na ňu vykašľal, zastavila sa v North Grove ‚po nejaké veci‘, no keď prišla k jeho izbe, dvere boli zamknuté a počula, ako trtkajú, a tak celá bez seba vbehla do mojej. Po dvadsiatich minútach sa na mňa vrhla – ale ja nemám rád šibnuté baby.“

	Robin postrehla, že je to presne naopak, ako tvrdila Kea Strikeovi: v jej príbehu sa o niečo pokúsil Pez a Kea ho odmietla. Ďalej si prezerala príspevky na Instagrame a hľadala taký, čo by sa dal použiť ako zámienka, aby mohla stočiť rozhovor naspäť k Atramentovočiernemu srdcu.

	„To je Nilsova mačka? Tá, čo sa stratila?“

	„Hej,“ prisvedčil Pez s pohľadom upretým na kresbu spiacej žltohnedej mačky. „Snažil som sa získať zákazku na ilustrovanie detskej knihy o domácich zvieratách. Nemám rád mačky, som na ne alergický. Možno to na mne bolo vidieť, takže som tú prácu nezískal. Táto má len jedno oko, ale keď spí, nevidieť to.“

	„Ako prišla o oko?“

	„Neviem, nikdy som sa neopýtal… Zmizla už takmer pred týždňom.

	Buď ju niekto prešiel, alebo ju Bram zaškrtil.“

	„Čože?“ Robin predstierala šok.

	„Je to malý psychopat. Len čo dosiahne meter osemdesiat, sťahujem sa preč. Vzhľadom na to, ako rýchlo rastie, to pravdepodobne bude budúci utorok… Hej, to by stačilo,“ povedal zrazu a prikryl jej ruku dlaňou, keď sa na displeji zjavila hranatá čiernobiela postava v dlhom viktoriánskom fraku.

	„Bavilo ma to!“

	„A ja som si užíval iné veci a ty si ma zastavila,“ namietol s úsmevom Pez a vložil si mobil naspäť do vrecka džínsov.

	„Takže,“ povedala Robin, keď ju Pez začal znova hladkať palcom po chrbte, „vrátil si tomu mužovi to, po čo prišiel?“

	„Nie,“ odvetil Pez a jeho úsmev ihneď pohasol.

	„Čo to bolo?“

	„Nič. Stratil som to. Ani mu to nepatrilo. Dala mi ho jeho priateľka,“ dodal po krátkom zaváhaní.

	„Aha,“ prehodila Robin. „Ale prečo by potom…?“

	„Jeho priateľka bola Edie Ledwellová. Tá, čo vytvorila Atramentovočierne srdce. Tá, čo bola zavraždená.“

	„Aha,“ zopakovala Robin. „Chudák!“

	„Čože?“ vyhŕkol Pez. „Aha. No, asi hej.“

	Pez si poriadne odpil z piva a Robinina myseľ rýchlo pracovala.

	„Počuj,“ povedala, keď sa napokon rozhodla, „ehm – keď už si ju spomenul – ja – nevedela som, či ti to mám vravieť, ale trocha ma to vystrašilo.“

	„Čo?“

	„No, viem, na čo narážal ten chlapec.“

	„Kto, Bram?“

	„Hej. Práve mi povedal, že Zoe zabila to dievča. Edie.“

	Pez na ňu chvíľu iba hľadel.

	„Bram povedal, že Zoe zabila Edie?“

	„Áno,“ prisvedčila Robin. „Teda, jasné, že som mu neverila, ale bolo zvláštne počuť to od dieťaťa.“

	„Kristepane,“ zamrmlal Pez a spustil ruku z operadla Robininej stoličky.

	Prehrabol si čierne kučery a dopil zvyšok druhého piva.

	„Nemala som ti to vravieť,“ povedala ticho Robin.

	„Myslel som, že si užijem aspoň jeden večer bez toho, aby som na to musel myslieť.“

	„Ach, mrzí ma, že som to spomenula,“ povedala Robin a dovolila, aby sa jej do hlasu vkradol ten najjemnejší náznak nespokojnosti. Jessica Robinsová nemohla za to, že ju ten narušený chlapec odviedol do vyhorenej izby a zaťažil ju rečami o vražde. Jessica Robinsová zostala touto náhlou zmenou tónu zaskočená a začínala si myslieť, že Pez nie je taký zábavný a šarmantný muž, za akého ho považovala.

	„Nie,“ vyhŕkol Pez, „nie – nie je to tvoja vina. Odkedy sa to stalo, je to náročné. Všetci to chcú stále rozoberať, ale aký to má zmysel? Veď je mŕtva, no nie? Aj keď sa v tom budeme stále vŕtať, už nám ju to nevráti… Bram nemá rád Zoe, to je všetko. Občas ho stráži. Nemá rád nikoho, kto sa mu snaží rozkazovať. Videla si ju: mačetu by nedokázala ani zdvihnúť, nieto ešte použiť… Dopiješ už to víno?“

	„Áno,“ povedala Robin a dávala pozor, aby jej v hlase zaznela tá správna miera odmeranosti.

	„Prepáč,“ povedal Pez a zatváril sa napoly kajúcne, napoly podráždene. „Je to… odkedy sa to stalo, všetci sme to mali ťažké. Vypočúvali ma na polícii.“

	„Vážne?“

	„Hej. Rozprávali sa so všetkými, čo poznali Josha a Edie. Dokonca aj s Mariam.“

	„Žartuješ?“

	„Nie. Vedela, že Josh a Edie sa majú v to popoludnie stretnúť na cintoríne. V čase, keď sa to stalo, však mala kurz pre žiakov so špeciálnymi potrebami. Decká. Ja som bol v štúdiu a robil som na svojom komikse.“

	„O hrobárovi, čo cestuje v čase?“

	„Hej,“ prisvedčil Pez, ale netváril sa ktovieako polichotene, že si to Robin zapamätala. „V každom prípade, ľudia ma videli, keď chodili okolo, takže čo sa týka vraždy, bol som mimo podozrenia. Potom však fízlov začalo zaujímať, či nie som ten troll, čo Edie prenasledoval na Twitteri.“

	Posmešne vyprskol.

	„Tri roky som s ňou býval v jednej budove. Keby som ju chcel obťažovať, nemusel by som to robiť na sprostom internete. V každom prípade viem, kto bol ten troll. Nie je také ťažké na to prísť.“

	„Kto to bol?“ Robin sa snažila zachovať nenútený tón.

	„Týpek menom Wally Cardew,“ odvetil bez premýšľania Pez.

	„Povedal si to polícii?“

	„Hej. Povedal som im, že som celý čas vedel, že je to on. Anómia – tak sa ten troll volá…“

	„Anómia?“ zopakovala Robin. „To je čudné. Nils mi práve…“

	„Hej, to meno bolo jedným z dôvodov, prečo som vedel, že je to Wally. Počul som, ako mu to Nils vysvetľuje – určite to mal z kuchynského okna.“

	„Ach, takže ho poznáš osobne?“

	„Hej, obaja sme nahovorili postavy v Atramentovočiernom srdci. Ja som bol len v niekoľkých epizódach, lebo som musel odísť za otcom, a kým som sa vrátil, nahradil ma niekto iný s falošným liverpoolskym prízvukom.“

	Jeho výraz Robin napovedal, že Pez z toho nebol nadšený.

	„Wally má kamoša, ktorý vie programovať – pamätám sa, ako mi spomínal týpka, ktorý sa snažil získať nejakú hru od vývojára – a ten troll, Anómia, má s kamarátom online hru založenú na tom seriáli. Takže hej, nebola to žiadna veda. Idem si ešte po pivo,“ uzavrel Pez. „Nechceš ďalšie víno?“

	„Nie, najskôr dopijem toto,“ odvetila Robin.

	Pez odišiel k baru a Robin horúčkovito premýšľala. Viacero vecí, čo o sebe Pez práve prezradil, zapadalo do provizórneho profilu Anómie, ktorý vytvorili spolu so Strikeom, a predsa mala pocit, že keby sedela oproti Anómii, cítila by to – inštinktívne by vedela, že je to on. Presakovala by z neho sadistická nenávisť, ktorá sa prejavovala aj pri dlhom prenasledovaní Edie Ledwellovej, nech by sa ju snažil akokoľvek prefíkane potlačiť. Pez Pierce podľa nej síce nebol ideálny krčmový spoločník, ale nevedela si predstaviť, že by obetoval hodiny svojho života hre alebo neúnavnej štvavej kampani na Twitteri. Bol to nadaný umelec, mal úspech u žien, zbožňoval hudbu: Robin mala pocit, že vedie v podstate spokojný život v reálnom svete a nepotrebuje si vychutnávať pochybné pôžitky anonymnej internetovej osobnosti.

	„Prečo ťa v tom seriáli nahradili?“ opýtala sa ho, keď sa vrátil a sadol si.

	„A nebolo by lepšie vybrať niekoho, kto je naozaj z Liverpoolu, namiesto niekoho, kto musí predstierať ten prízvuk? Neznášam, keď niekto napodobňuje môj prízvuk,“ dodala. „V práci máme jedného týpka, podľa ktorého je smiešne začať ma napodobňovať, vždy keď na porade otvorím ústa.“

	„Doriti s Londýnčanmi, čo?“ prehodil Pez a odpil si z tretieho piva.

	„Edie vyhlásila, že nevedeli, kedy sa vrátim od otca, a tak pokračovali bezo mňa. Už sa nebavme o tom sprostom seriáli,“ dodal. „Ako som vravel, dnes chcem mať od všetkého pokoj.“

	„Okej,“ povedala Robin a dala si záležať, aby vyznela zaskočene a znova aj trocha urazene.

	„Ach, nie – prepáč.“ Keď Pez vycítil jej chlad, hneď zmenil názor. „Ja len – stále sa s tým neviem zmieriť. S tým, čo sa stalo.“

	„No, to ma neprekvapuje,“ povedala Robin. „Je to príšerné.“ Pez si zasa vyložil ruku na operadlo jej stoličky.

	„Už som hovoril, že si nádherná?“

	Robin mu dovolila, aby ju znova pobozkal. Tento bozk bol kratší a nežnejší, bez zubov, jazyka a slín. Vzhľadom na to, že sa práve zhovárali o vražde, jej pripadal vhodnejší.

	„Možno by ti pomohlo, keby si sa o tom s niekým porozprával,“ povedala ticho, keď sa od nej odtrhol.

	„Ponúkaš sa, že budeš moja terapeutka?“ Zadíval sa jej do očí a hladkal ju po lopatke.

	„No, nie som vyštudovaná,“ odvetila Robin, „ale na druhej strane ponúkam služby, ktoré v rámci štátneho zdravotného systému nedostaneš.“

	Znova vybuchol do smiechu, no kým sa stihol opýtať, na čo naráža, Robin vážne pokračovala: „Možno by si sa mal naozaj s niekým porozprávať. Musela to byť pre teba ozajstná trauma a v súvislosti s otcovou chorobou máš už aj tak dosť veľký stres.“

	Zjavne ho tým trocha zaskočila.

	„Prečo si sa rozišla s frajerom?“

	„Podviedol ma s mojou kamarátkou,“ odvetila Robin. „Prečo sa pýtaš?“

	„Lebo si nádherná a milá. Musel to byť fakt chuj.“

	Och, nie zasa, pomyslela si Robin, keď sa k nej Pez znova naklonil. Tento bozk bol zatiaľ najdlhší: síce sa jej nedotýkal vlasov, ale silno jej pritisol pery na ústa, jazykom jej vošiel hlboko do úst a objal ju oboma rukami, takže ju takmer potiahol zo stoličky.

	„Ovládaj sa,“ zašepkala mu do úst, ticho sa zasmiala a s námahou sa mu vyslobodila. „Bože. Ľudia na nás pozerajú.“

	„Chcel som len vyskúšať tú tvoju terapiu.“

	„Zabudol si sa vyrozprávať,“ napomenula ho Robin. Chcela mu zabrániť, aby ju znova pobozkal, a tak dopila zvyšok vína, zatiaľ čo Pez ju ďalej hladkal po hornej časti chrbta.

	„Tak to má byť,“ vyhlásil, keď videl, že pije.

	„Nežartovala som,“ prehodila nenútene. „Aj ja mám za sebou niečo hrozné. Vidím, že si rozrušený.“

	„Ech, nemysli si, že som prišiel o najlepšiu kamošku,“ vyhlásil drsne.

	
„Skončil som s ňou dávno predtým, ako sa to stalo.“

	„Prečo?“ opýtala sa Robin.

	„To nechceš vedieť,“ odvetil Pez. „Ver mi. Nechceš to počuť.“

	„Okej.“ Robin si dala znova záležať, aby jej v hlase zaznel chlad a náznak ublíženosti. Jessica Robinsová odmietala byť rozptýlením na úrovni len o niečo lepšej ako pohár piva. Vyžadovala aspoň krátky rozhovor, skôr ako sa dala presvedčiť, že s niekým pôjde do postele. Po niekoľkých sekundách napätého ticha Pez pokračoval: „Dobre, ale varoval som ťa. Okej, jeden týpek, čo nahovoril jednu z postáv v tom seriáli, sedel v počítačovej miestnosti v North Grove a čakal na svoju scénu alebo čo. Vošiel som dovnútra a všimol som si, že rýchlo zatvoril to, na čo sa díval. Pochytila ma zvedavosť. Nikdy som ho nemal rád. Chodil do súkromnej školy a pochádzal z bohatej rodiny, ale pritom presviedčal všetkých ostatných, aké majú privilégiá. Raz Wally vyhrabal nejakú fotku z prípravky, do ktorej chodil aj ten týpek. Stiahol ju z internetu, zväčšil ju a pripevnil na stenu. Tvár jedného z tých malých čurákov v ružových čiapočkách prelepil Timovou a nad ňu dopísal:

	‚Tim sa učí pohŕdať bielymi cis-het privilégiami.‘“ Robin sa zasmiala.

	„Timovi sa to nepáčilo,“ vyhlásil s určitým uspokojením Pez. „Ani trocha. V práci som stretol podobných ľudí. Hajzlíkov zo strednej vrstvy, čo ti zazlievajú, že pochádzaš z pracujúcej vrstvy. Akoby si mysleli, že sa predvádzaš. Snažia sa predstierať, že zažili väčší útlak alebo čo.“

	Robin sa znova zasmiala.

	„Mimochodom… vieš, čo je lolicon?“

	„Nie, čo je to?“

	„Sú to kresby malých dievčat. Kresby, na ktorých robia rôzne veci. Chápeš, sexuálne veci. Je to japonská záležitosť, teda odtiaľ to pochádza. Teraz je to všade na internete.“

	„Aha,“ zamrmlala Robin a v hlave jej vírili myšlienky. „Teda… nechutné.“

	„Hej… takže práve na to sa Timmy Správňak díval, keď som vošiel. Nestihol vymazať históriu, lebo Edie prišla hneď po mne a vyhlásila, že ho potrebuje do ďalšej scény. Šiel som rovno k počítaču a skontroloval, na čo sa pozeral. V každom prípade, keď všetci odišli domov, povedal som to Edie a pohádali sme sa. Neverila mi. Toho týpka doslova zbožňovala. Vždy chcela byť obľúbená u múdrych ľudí. Nemala maturitu ani nič podobné. Žiadne vyššie vzdelanie. Neuvedomovala si, že Tim je čurák. Bola presvedčená, že je múdry len preto, aký mal prízvuk.

	Šla za ním a opýtala sa ho na to, čo som povedal. Vyhlásil, že klamem, a ona mu uverila. Potom sme sa fakt pohádali, lebo som povedal, že ak je na malé deti, nemala by ho vodiť do North Grove, aby pomáhal s kurzmi pre deti. Viem, že to boli len kresby,“ dodal Pez, „ale niektoré boli fakt drsné. Povedala mi, že som zatrpknutý, a všelijaké iné sračky.“

	„Prečo by mala pocit, že si zatrpknutý?“ Robin dala svojím tónom jasne najavo, že je v Pezovom mene patrične rozhorčená.

	„Lebo dosiahli veľký úspech,“ zamrmlal ponuro Pez. „Takže odvtedy sme sa už príliš nerozprávali.“

	Namrzene si odpil z piva.

	„Vieš, skôr ako sa zoznámila s Joshom – to je ten týpek, s ktorým robila ten seriál –, niečo medzi nami bolo. Nič vážne. A spolupracovali sme na jednej…“

	Pez sa odmlčal.

	„A teraz za mnou chodí jej sprostý frajer a chce ma prinútiť, aby som mu odovzdal, čo patrí mne. Môže sa strčiť,“ zahundral, no Robin sa zazdalo, že pod nánosom nahnevaných siláckych rečí postrehla istý nepokoj.

	„Je to moje a nechám si to.“

	Takže si to nestratil, pomyslela si Robin, ale milá a láskavá Jessica Robinsová vyjadrila len súcit s jeho oprávneným rozhorčením a ponúkla sa, že mu kúpi štvrté pivo.

	Žiarlivé pochybnosti, bolesť pálčivá,

	čo ten, kto ľúbi, v srdci, mozgu zažíva; 

	strach, ktorý ani nemá silu báť sa,

	a nádej, čo sa stále nevytráca…

	Letitia  Elizabeth Landonová

	Trubadúr, 2. spev

	 

	 

	 

	Strikea už unavovalo ustavične trčať v kancelárii alebo v podkrovnom byte, a tak sa rozhodol stráviť večer v krčme The Tottenham, kde si mohol vychutnať zopár pív a zároveň pokračovať v online vyšetrovaní. The Tottenham bol však na štvrtkový večer netypicky plný, a tak namiesto toho zamieril do krčmy The Angel, kde zasa na bare zbadal oznam, že v podniku je zakázané používať mobily a notebooky.

	Po každom zmarenom pokuse dať si pivo naň mal čoraz väčšiu chuť, a tak napokon zakotvil vo veľkej hlučnej krčme The Cambridge vo West Ende. Len čo si sadol k prvému pivu Doom Bar, zavolala Robin a požiadala ho, aby sa prihlásil do Drekovej hry ako Buffinka. Musel teda upustiť od plánovaného vyšetrovania a posledné dve hodiny predstieral, že je Buffinka. Spoločnosť mu robili ďalšie pivá aj burger s hranolčekmi. Okrem jedného rozhovoru so Zloduchom1 v súkromnej miestnosti bola hra nezáživná a Anómia sa celý čas neukázal.

	O trištvrte na desať ešte stále sedel v Cambridgei a hra ho čoraz viac nudila. Vtom mu zazvonil mobil.

	„Strike.“

	„Zdravím,“ ozval sa Nutley. „Mám niečo ohľadom Key Nivenovej.“

	Strike poslal najnovšieho spolupracovníka do King’s Lynnu v nádeji, že sa mu konečne podarí vylúčiť Keu spomedzi podozrivých. Nutleyho vybral predovšetkým preto, lebo ho chcel od seba udržať čo najďalej.

	„Hovor,“ vyzval ho Strike, vzal pero a pritiahol si zápisník.

	„Je vonku s kamarátmi,“ povedal Nutley. „V miestnej vinárni.“

	„Takže vládze chodiť?“ opýtal sa Strike.

	„Má so sebou paličku,“ odvetil Nutley, „a k baru namiesto nej chodili kamaráti.“

	Odmlčal sa a čakal, kým ho Strike vyzve, aby pokračoval. Tento Nutleyho zvyk bol jedným z mnohých, ktoré Strikea obzvlášť vytáčali.

	„To je všetko?“

	„Nie.“ Nutleyho zjavne pobavilo, že by si to Strike mohol myslieť.

	„Zhruba pred dvadsiatimi minútami jej zazvonil mobil a ona vyšla telefonovať pred podnik. Šiel som za ňou. Tváril som sa, že si chcem zapáliť.“

	Nutley zasa stíchol, akoby očakával, že ho Strike pochváli. Detektív však mlčal, a tak Nutley pokračoval.

	„S niekým telefonovala a začala rozprávať trocha hystericky. Chcela vedieť, prečo jej dotyčný nezavolal späť skôr a tak. Vravela, že musí Joshovi odovzdať odkaz, a chcela, aby to ten človek zariadil. Sťažovala sa, že ľudia na Edite o nej vravia hrozné veci. Vraj to nie je pravda a všetko je len vymyslené či čo. A,“ zatiahol Nutley tónom človeka, ktorý sa chystá vytiahnuť z klobúka králika, „vyhlásila, že podľa nej je za tým Anómia. Za všetkým tým na Edite.“

	„Si si istý, že to nebol Reddit?“ opýtal sa Strike a ani sa nesnažil zakryť podráždený tón.

	„Čo?“

	„Reddit,“ zopakoval Strike.

	„Hej, mohlo to byť ono,“ prisvedčil Nutley po niekoľkých sekundách, počas ktorých nad tým zjavne uvažoval, „ale ako vravím, bola dosť hysterická, takže nebolo ľahké zachytiť, čo presne hovorí. Keďže ide o samých umelcov, napadlo mi, že Edit by mohla byť nejaká…“

	„Zistil si meno osoby, s ktorou sa rozprávala?“

	„Nepočul som, že by spomenula nejaké meno.“

	Jasné, že si ho nepočul.

	„Okej, dobrá práca, Nutley,“ pochválil ho Strike, no jeho tón protirečil jeho slovám. „Zápis založ to do fascikla a zavolaj mi, keby sa ešte niečo dialo.“

	Keď Nutley zložil, Strike sa vrátil k Drekovej hre a v duchu si želal, aby aj on mal niekoho, koho by za seba mohol posielať po pivo. Okolité stoly boli obsadené vysmiatymi ľuďmi zabratými do rozhovorov. Strike bol jediný osamelý zákazník: štyridsaťročný čudák s notebookom, na ktorom hral hru, hoci by si šiel radšej zapáliť. Práve odrazil útok digitálneho upíra, potom úspešne prešiel popri kamennom levovi s pomocou Robininej nápovedy (napíš: „Ty si zlý kamenný cicinbrus, brácho“), a vtedy mu prišla správa od nevlastnej sestry Prudence.

	Pravdaže, ešte stále sa s ňou nestretol. Kým ležal s boľavou nohou a bol zavalený prácou, ona sa venovala zranenej dcére.

	 

	Ahoj. Sylvie sa už má oveľa lepšie, takže mi napadlo, či si budúci štvrtok nenájdeš čas na rýchly drink.

	 

	Strike si pomyslel, že nemusí odpovedať hneď, a znova sústredil pozornosť na notebook. O päť minút mu na mobil prišla druhá správa a potom sa ozvalo zvonenie, skôr ako si ju stihol prečítať. Volala Robin, a tak zdvihol okamžite.

	„Ahoj,“ povedala. „Práve som sa rozlúčila s Pezom. Bol Anómia v hre?“

	„Nie,“ odvetil Strike a Robin zastonala. „Zhováral som sa však so Zloduchom a musím uznať, že sa fakt vyzná vo futbale. Najnormálnejší človek, s akým som sa tu zatiaľ stretol. Mala si mi však povedať, že Buffinka fandí Manchestru United.“

	„Doriti, nebolo to v poznámkach? Prepáč. Bol to prvý tím, čo mi zišiel na um.“

	„V pohode, nejako som to zvládol,“ prehodil Strike. „Predpokladal by som, že zvolíš Arsenal. Ako bolo s Pezom?“

	„Práve som ti poslala nahrávku celého stretnutia. Ešte som ju nepočúvala, takže neviem, koľko toho môj mobil zachytil. V krčme bol dosť veľký hluk.“

	„Mám rovnaký problém,“ utrúsil Strike a zvýšil hlas, aby prekričal skupinku obzvlášť hlučných ľudí, čo práve zastali pri vedľajšom stole.

	„Len čo budem môcť, spíšem poznámky, ak sa náhodou nič nenahralo.

	Dostala som z neho zopár zaujímavých vecí.“

	„Kde si teraz?“ opýtal sa Strike, ktorému sa zazdalo, že počuje dopravný ruch.

	„Mierim na Junction Road,“ odvetila Robin. „Snažím sa zastaviť taxík.“

	„Prečo ideš na Junction Road?“

	„Možno o nič nejde, ale mám pocit, že… Strike, tamto je taxík. Uvidíme sa zajtra v kancelárii a všetko preberieme.“

	Robin zakývala na taxík, a keď spomalil, nadiktovala vodičovi adresu a nastúpila.

	Aj keď sa do telefónu snažila pôsobiť prirodzene, v skutočnosti bola rozrušená. Z nahrávky, čo poslala Strikeovi, musela vystrihnúť poslednú hodinu stretnutia s Pezom, lebo zachytávala v podstate len dlhé bozky a jeho čoraz odhodlanejšie pokusy presvedčiť ju, aby sa vrátili do North Grove

	„len na pohárik“. Robin bola ochotná urobiť pre Strikeovu detektívnu agentúru veľa a dôkazom bola aj dvadsaťcentimetrová jazva na jej predlaktí, ale nemyslela si, že sex s Pezom Pierceom patrí medzi povinnosti, ktoré by od nej mohol Strike očakávať, aj keby noc strávená s ním znamenala, že ho vylúčia spomedzi podozrivých.

	Taxík vyrazil po Highgate High Street a Robin uvažovala, že v poslednom čase nazbierala celkom slušné množstvo mužských reakcií na odmietnutie. Pezova bola niekde na polceste medzi chladnou zúrivosťou Hugha Jacksa a rozpačitým okamžitým ústupom Ryana Murphyho. Skúsil ju zmanipulovať („Máš pocit, že mi nemôžeš veriť?“), bol pasívne agresívny („Nie, len som si myslel, že sa ti páčim.“) a napokon si od nej vypýtal číslo. Robin mu nadiktovala to isté, čo dala Timovi Ashcroftovi a Yasmin Weatherheadovej, a po ďalšom objatí pred krčmou, počas ktorého si ju Pez privinul tak silno, že cez jeho tričko cítila všetky jeho svaly, napokon odišla.

	Cestou k Zoeinmu bytu sa jej v hlave preháňali napoly vinovaté, napoly príjemné, zmätené aj mätúce myšlienky. Pez Pierce nepatril medzi mužov, ktorých považovala za príťažlivých: nevyhľadávala špinavé nechty ani silný telesný pach; nijako zvlášť sa jej nepáčil a ani na okamih nezabudla, že tam s ním sedí, lebo z neho potrebuje vytiahnuť informácie. Keď jej však jazykom skúmal najhlbšie zákutia úst a hladkal ju po chrbte, jej telo, ktoré už tri roky nezažilo žiadny sexuálny kontakt, sa vôbec nezaujímalo o to, čo jej našepkával mozog. Trocha nepríjemnou pravdou bolo, že fyzické reakcie na Peza vlastne celkom nepredstierala. Robin si nebola istá, či je viac zahanbená alebo hrdá, že Pez Pierce, muž s (očividne) bohatou sexuálnou minulosťou, zrejme nepostrehol nič, čo by mu prezradilo, že má tak málo skúseností. Posledná úvaha ju priviedla priamo k spomienke na ten okamih so Strikeom pred Ritzom; našťastie pre jej pokoj v duši, taxík v tej chvíli zastal na Junction Road hneď pri ošarpanom dome na rohu, kde bývala Zoe Haighová.

	V jednom z okien na druhom poschodí sa svietilo. Visel v ňom tenký ružový záves. Robin zabočila za roh na Brookside Lane a preskúmala zvončeky pri dverách, do ktorých videla vojsť Zoe. Na žiadnom z nich nebolo Zoeino meno, takže to riskla a stlačila vrchný.

	Nikto sa neozval. Robin zazvonila ešte raz. Uplynula ďalšia minúta. Pravdaže, budova bola v hroznom stave, takže bolo celkom možné, že zvončeky nefungovali. Robin zazvonila tretíkrát.

	„Haló?“ ozval sa Zoein hlas, ktorý znel plechovo.

	„Ahoj, Zoe,“ povedala Robin a znova zvýraznila svoj yorkshirský prízvuk. „Tu je Jessica z North Grove? Práve idem okolo cestou domov a zaujímalo ma, či si v pohode. Vraveli, že si chorá.“

	„Aha,“ zamrmlala Zoe. „Hej, som v pohode. Len – len pokazený žalúdok.“

	„Nepotrebuješ niečo?“

	„No… nie, ale veľmi pekne ďakujem,“ odvetila Zoe.

	„Okej, dúfam, že sa čoskoro budeš cítiť lepšie,“ uzavrela Robin.

	„Hej. Vďaka,“ povedala Zoe.

	Robin prešla na druhú stranu ulice, nespúšťajúc zrak zo Zoeinho okna. Za tenkou ružovou záclonou sa mihla silueta človeka. Vyzerala príliš veľká na to, aby mohla byť Zoeina. Robin sa rozhliadla, aby sa uistila, že ju nikto nesleduje. Potom si opatrne zložila tmavovlasú parochňu, vopchala ju do tašky, a vybrala si z očí orieškovohnedé kontaktné šošovky. Keby teraz niekto vyzrel z okna do tmavej ulice, videl by len svetlovlasú ženu, ktorá zrejme čaká na odvoz.

	Prešla celá hodina. Nikto nevošiel do budovy ani z nej nevyšiel. Robin ďalej čakala.

	Desať minút pred polnocou pristúpil k dverám mladý černoch a odomkol ich. Robin prebehla cez cestu.

	„Prepáčte, neprekážalo by vám, keby som vošla? Nechala som si kľúče u kamarátky a teraz neotvára.“

	Mladík nemal námietky.

	Chodba bola špinavá a na holých betónových schodoch sa povaľovali cigaretové ohorky a zopár obalov od jedla. Schodisko páchlo, akoby ho prinajmenšom jeden človek použil namiesto pisoára.

	Robin vyšla po úzkych schodoch za nájomníkom, ktorý zmizol za dverami na prvom poschodí, a sama pokračovala na druhé poschodie. Cestou si vypla zvonenie na mobile.

	Keď vyšla na odpočívadlo na najvyššom poschodí, vo svetle jedinej holej žiarovky visiacej zo stropu uvidela dvoje dverí: jedny zatvorené, druhé pootvorené. Za druhými dverami bola kúpeľňa veľkosti skrine so stenami obloženými špinavými a popraskanými obkladačkami a sprchovou hlavicou zavesenou nad záchodom. Robin pochybovala, že taká prestavba bola zákonná. Zatvorené dvere vyzerali, akoby sa dali otvoriť jediným silným kopnutím. Robin si uvedomovala, aké riziko podstupuje, no predsa sa k nim prikradla a pritisla si ucho na škáru medzi lacným drevom a rámom.

	Doľahol k nej mužský hlas. Znel nahnevane, ale hovoriaci si zrejme uvedomoval, ako sa v tejto fušersky postavenej budove šíri zvuk, takže nezvýšil hlas natoľko, aby Robin zachytila viac než pár slov.

	„… divadielko… slobodná voľba… nátlak na mňa…“

	Robin znova pozrela na mobil. Bolo už po polnoci. Zoein hosť u nej možno plánoval prespať, ale rozhodne neznel zaľúbene. Robin zostala stáť na mieste s uchom na škáre medzi dverami a rámom.

	„… škodí mi…“

	„Nikdy som ti nechcela ublížiť, nikdy!“ prehovorila Zoe vysokým uplakaným hlasom, ktorý bolo počuť oveľa lepšie ako mužov.

	„Hovor potichšie!“

	Zoe poslúchla. Robin počula, že rozpráva prosebným hlasom, ale nedokázala rozpoznať jednotlivé slová.

	Potom Robin začula v izbe kroky: zdalo sa, že sa blížia k dverám.

	Čo najtichšie zbehla po betónových schodoch, a kým počula, ako sa Zoeine dvere otvorili, bola už na prvom poschodí.

	„Nie, prosím,“ doľahol k nej dievčinin hlas. „Prosím, nechoď…“

	„Pusť ma. Daj mi pokoj. Ak sa mi začneš vyhrážať…“

	„Ja som sa ti nevyhrážala, len som…“

	„Kto s tým začal?“

	„Ja, ja, ja viem…“

	„Už vtedy som ti vravel, že iba ja riskujem…“

	Robin kráčala nadol a snažila sa nerobiť hluk, až kým nezišla na prízemie, kde sa pritisla k stene, aby ju nebolo vidieť, keby Zoe alebo jej spoločník nazreli do schodiskovej šachty.

	„Prosím, zostaň, prosím, nemyslela som to tak, len som…“

	„Je neskoro. Už musím ísť. Mám nad čím uvažovať.“

	„Nie,“ zakvílila Zoe a jej hlas sa odrazil od špinavých stien.

	„Doriti, povedal som, aby si hovorila potichšie!“

	Ozvali sa zvuky, akoby spolu zápasili. Robin to využila, opatrne otvorila dvere na ulicu a zostala stáť s nastraženými ušami, pripravená utiecť.

	„Pusť ma. Dostala si ma do hroznej situácie a teraz ma vydieraš…“

	„Nevydieram,“ zavýjala Zoe.

	Po schodoch schádzali ťažké kroky. Robin vykĺzla z dverí a vyzliekla si sako, čo nosila ako Jessica Robinsová do North Grove. Potom prebehla zhruba desať metrov a sklonila hlavu, aby to vyzeralo, že pozerá do mobilu. Cez vlasy, ktoré jej teraz zakrývali tvár, sledovala, ako z budovy vyšiel Tim Ashcroft a zamieril k zaparkovanému Fiatu. O niekoľko sekúnd sa zjavila vzlykajúca bosá Zoe. Pokúsila sa Ashcrofta zastaviť, skôr ako nastúpil do auta, no on ju od seba s ľahkosťou odstrčil, zabuchol jej dvere pred nosom a odfrčal. Robin však stihla odfotiť jeho auto.

	Zoe stála na ceste, triasla sa a plakala, až kým jej auto nezmizlo z dohľadu. Jej vychudnutá silueta pripomínala dvanásťročné dievča. Keď vykročila naspäť do budovy, Robin rýchlo sklonila hlavu, no Zoe svetlovláske nevenovala ani jediný pohľad.

	Len čo sa za ňou zatvorili dvere, Robin vytiahla zápisník a pero, čupla si, položila si zápisník na koleno a zapísala všetko, čo si pamätala z tých útržkov hádky, ktoré k nej doľahli. Vydieraš… Kto s tým začal? … Dostala si ma do hroznej situácie… Iba ja riskujem…

	Vystrela sa a skontrolovala čas na mobile. Najradšej by Strikeovi zavolala hneď, ale už bolo neskoro: určite už spí.

	Hoci o tom Robin netušila, jej predpoklad bol nesprávny. Jej partner, ktorý pred hodinou odišiel z The Cambridge, bol ešte hore a fajčil pri malom kuchynskom stole. Pred ním ležal mobil a zápisník otvorený na dvojstránke plnej otázok a poznámok súvisiacich s nahrávkou Robininho stretnutia s Pezom, ktoré jej mobil aj v rušnej krčme zachytil pomerne dobre.

	Kým sa Robin snažila zastaviť taxík, ktorý by ju odviezol naspäť do Walthamstowu, Strike sa trocha mračil, opakovane si prehrával záznam a hľadal časti nahrávky, ktoré ho obzvlášť zaujali.

	Zavládlo dlhé ticho a potom Pez chrapľavým hlasom vyhlásil: „Si nádherná.“

	„Len som si chcela prečítať, čo stojí na tvojom krku,“ odvetila trocha lišiacky Robin.

	Strike pretočil záznam vpred.

	„Si láskavý. Slušný. Myslela som, že si… čo ja viem… záletnícky umelec.“

	„Prečo? Lebo som sa na vašej hodine vyzliekol?“

	„Och, to mi neprekážalo,“ povedala Robin a Pez sa zasmial. Strike znova pretáčal vpred.

	„Už vyše roka sa v podstate s nikým nestretávam. Ale nemám sa na čo sťažovať.“

	„To si viem predstaviť.“ V Robininom hlase zaznel smiech.

	Znova nastala dlhá odmlka, po ktorej nasledovalo niečo, čo znelo ako Pezov ston. Potom Robin zašepkala niečo, čo Strike nedokázal rozlúštiť. Trikrát pretočil nahrávku vzad, až napokon usúdil, že Robin povedala:

	„Za normálnych okolností takéto veci cez deň nerobím,“ čo by dávalo zmysel vzhľadom na Pezovu odpoveď: „V pohode. Čoskoro sa zotmie.“

	Znova pretočil záznam vpred.

	„Už som hovoril, že si nádherná?“

	 Zasa to dlhé ticho.

	„Možno by ti pomohlo, keby si sa o tom s niekým porozprával,“ povedala Robin.

	Strike zasa pretáčal.

	„No, nie som vyštudovaná, ale na druhej strane ponúkam služby, ktoré v rámci štátneho zdravotného systému nedostaneš.“

	Nikdy nepočul Robin takto rozprávať a vôbec netušil, že dokáže tak dobre flirtovať. Čo si vlastne myslel? Že je nejaká nevinná školáčka?

	Strike si nahováral, že existujú dobré dôvody, prečo po jeho nerozvážnom kroku pred Ritzom spanikárila, ale teraz zistil, že dokáže bez problémov prijímať sexuálne narážky, ak to pomôže pri vyšetrovaní… alebo možno vtedy, keď ich má mladý svalnatý umelec, ktorého už zjavne videla nahého.

	„Lebo si nádherná a milá. Musel to byť fakt chuj.“ Ďalšia odmlka.

	„Ovládaj sa… Bože. Ľudia na nás pozerajú.“

	„Chcel som len vyskúšať tú tvoju terapiu.“

	Strike ešte dvadsať minút sedel, fajčil a mračil sa na kuchynskú stenu. Potom sa pozviechal na nohy a šiel si ľahnúť. Vedel, že nemá žiadny rozumný dôvod na sťažnosti – práve naopak, namiesto urazenosti a nespokojnosti by mal svojej partnerke blahoželať k dobre vykonanej práci –, no nijako mu to nepomohlo prinavrátiť duševný pokoj.

	Pokorne slúžila mu, úzkostne,

	s láskou, čo viera bola v nej i strach.

	Letitia Elizabeth Landonová 

	Sedela sama vedľa svojho srdca

	 

	 

	Čety v rámci hry medzi piatimi pôvodnými

	a jedným novým moderátorom Drekovej hry

	 

	<Moderátorská

	miestnosť>

	 

	<4. júna 2015 23.57>

	 

	<Červ28, Zloduch1,

	Srdcovka>

	 

	<Anómia vstúpi do miestnosti>

	 

	 

	<ZnudkanýDrek vstúpi do miestnosti>

	 

	Anómia: Tak tu je náš

	nový moderátor!

	 

	Červ28: Ach fíha vitaj

	!!!

	 

	Zloduch1: *tlieska*

	 

	Srdcovka: Blahoželám

	ZnudkanýDrek

	 

	 

	<Otvorila sa nová

	súkromná miestnosť>

	 

	<5. júna 2015 00.02>

	 

	<Anómia pozýva Srdcovku>

	 

	<Srdcovka vstúpi do miestnosti>

	 

	Anómia: Zajtra to od teba budem zasa potrebovať. O tom istom čase

	 

	ZnudkanýDrek: Ahojte všetci

	 

	Zloduch1: Aké skóre mal na teste?

	 

	>

	 

	>

	 

	Anómia: 64%

	 

	Anómia: Úctyhodné 

	 

	Červ28: Oveľa vaic ako ja

	 

	Červ28: Zloduch až 83%

	 

	ZnudkanýDrek: Fíha

	 

	Červ28: Anómia kedy bude mať test Buffinka?

	 

	>

	 

	Anómia: O týždeň

	 

	Červ28: ZnudkanýDrek kto je podľa teba Anómia ?

	 

	ZnudkanýDrek: Brat Josha Blaya

	 

	Zloduch1: Heh

	 

	Zloduch1: To je celkom častý tip však?

	 

	Zloduch1: Netipovala si to isté Srdcovka?

	 

	>

	 

	>

	 

	Zloduch1: Srdcovka čo sedíš na hajzli?

	 

	Srdcovka: Anómia nemôžem V práci mám prezentáciu

	 

	Anómia: Tak potom musíš ochorieť nie?

	 

	Srdcovka: Prosím Anómia

	 

	Srdcovka: Pracovala som na nej celé týždne

	 

	Anómia: Tipujem že si na nej nepracovala tak dlho ako ja na tejto hre

	 

	Anómia: A úplne v pohode si ju ohrozila nie?

	Rozprávala si sa o mne s novinárkou

	 

	Srdcovka: Anómia nepovedala som jej nič podľa čoho by ťa mohla identifikovať

	 

	Anómia: „Kultivovaný“

	 

	Srdcovka: Prečo vlastne chceš aby som to robila?

	 

	Anómia: Porozmýšľaj nie je to až také zložité

	 

	Anómia: A budeš ma poslúchať ak nechceš ísť do basy slečna teroristka

	 

	<Anómia odíde z miestnosti>

	 

	<Srdcovka odíde z miestnosti>

	 

	ZnudkanýDrek: Heh

	 

	<Anómia odíde z miestnosti>

	 

	ZnudkanýDrek: Je super byť tu s vami

	 

	Zloduch1: Ako sa ti páči náš koberec?

	 

	ZnudkanýDrek: Heh jasné je skvelý

	 

	ZnudkanýDrek: Čo ste tipovali vy?

	 

	Zloduch1: Luciano Becchio

	 

	ZnudkanýDrek: Ten futbalista?

	 

	Zloduch1: Hej Nič mi nenapadlo

	 

	ZnudkanýDrek: Heh

	 

	ZnudkanýDrek: Kedy môžem začať vyhadzovať ľudí?

	 

	Zloduch1: Len do toho!

	 

	Zloduch1: Zvyčajne však počkáme kým urobia niečo proti pravidlám

	 

	ZnudkanýDrek: Heh

	 

	>

	 

	>

	 

	>

	 

	>

	 

	>

	 

	<Súkromná miestnosť sa

	zatvorila>

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	<Otvorila sa nová

	súkromná miestnosť>

	 

	<5. júna 2015 00.06>

	 

	<Zloduch1 pozýva

	Červa28>

	 

	<Červ28 vstúpi

	do miestnosti>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	<BielaPanna vstúpi do miestnosti>

	 

	BielaPanna: Pekný večer

	 

	ZnudkanýDrek: Ahoj

	 

	BielaPanna: Teda nový moderátor!

	 

	ZnudkanýDrek: Heh hej

	 

	BielaPanna: Nevideli ste Morehousea?

	 

	ZnudkanýDrek: Nie odkedy som prišiel

	 

	BielaPanna: Počula som že si šikovný programátor

	 

	ZnudkanýDrek: Smiem

	na to odpovedať?

	 

	BielaPanna: Myslíš kvôli pravidlu číslo 14? Spomínal si to aj pred Anómiou a on ťa nevyhodil takže sme v pohode

	 

	Červ28: Ahoj čo sa

	deje ?

	 

	Zloduch1: Myslíš že Srdcovka je v pohode?

	 

	Červ28: Čo tým myslíš ?

	 

	Zloduch1: Je nejako ticho

	 

	Červ28: Podľa mňa je smutná že LordDrek je preč

	 

	Zloduch1: Hej možno

	 

	Zloduch1: Och aké prekvapenie!

	 

	Zloduch1: Milady prišla flirtovať s novým chlapcom

	 

	Červ28: V skutočnosti je v pohode

	 

	Zloduch1: Len vyrába problémy

	 

	Červ28: Minule ku mne bola milá

	 

	Červ28: Bolo mi hrozne a keď som sem prišla napísala mi že všetko bude okej

	 

	Zloduch1: Kristepane Červ ty máš ale nízke očakávania

	 

	Červ28: Čo tým chcš povdeať ?

	 

	Zloduch1: Každý vie napísať že všetko bude okej

	 

	ZnudkanýDrek: Heh okej

	 

	ZnudkanýDrek: Hej som celkom slušný programátor

	 

	ZnudkanýDrek: Ale nie až taký dobrý ako oni

	 

	ZnudkanýDrek: Anómia a Morehouse

	 

	ZnudkanýDrek: Táto hra je fakt úžasná

	 

	BielaPanna: Určite im to povedz bude sa im to páčiť

	 

	<Červ28 odíde

	z miestnosti>

	 

	ZnudkanýDrek: Anómii som to už vravel

	 

	BielaPanna: Nečudo že sa mu pozdávaš )

	 

	ZnudkanýDrek: Heh

	 

	>

	 

	BielaPanna: Nejaký čurák sa snaží zasa vymámiť z dievčat vek/ pohlavie/miesto

	 

	BielaPanna: Pri Stoneym

	 

	BielaPanna: Drekkk5 vidíš ho?

	 

	BielaPanna: Chceš ho vykopnúť? Bude to tvoj prvý zárez?

	 

	ZnudkanýDrek: Haha to je super

	 

	Červ28: Takže som trápna alebo čo ?

	 

	Zloduch1: Nie jasné že nie len som…

	 

	<Červ28 odíde

	z miestnosti>

	 

	Zloduch1: Ech preboha!

	 

	<Zloduch1 odíde z miestnosti>

	 

	<Súkromná miestnosť sa

	zatvorila>

	 

	 

	 

	 

	 

	 

	 

	 

	 

	 

	 

	 

	<Otvorila sa nová

	súkromná miestnosť>

	 

	<5. júna 2015 00.15>

	 

	<Zloduch1 pozýva Srdcovku>

	 

	>

	 

	<Srdcovka vstúpi do miestnosti>

	 

	Zloduch1: Si v pohode?

	 

	Zloduch1: V poslednom čase si nejako ticho

	 

	Srdcovka: Som v pohode

	 

	>

	 

	>

	 

	>

	 

	>

	ZnudkanýDrek: ÁNO!

	 

	BielaPanna: Hahaha

	 

	ZnudkanýDrek: Skvelé!

	 

	Zloduch1: Čo sa stalo?

	 

	Zloduch1: BielaPanna ti poslala akty?

	 

	ZnudkanýDrek: Čože?

	 

	ZnudkanýDrek: Nie

	 

	Zloduch1: Daj jej čas

	 

	<Zloduch1 odíde z miestnosti>

	 

	BielaPanna: Len aby si vedel  neposielam akty

	 

	BielaPanna: Má so mnou problém lebo chodím s týpkom ktorý sa jej páči

	 

	ZnudkanýDrek: Božemôj moderátorská miestnosť je plná intríg!

	 

	BielaPanna: A to si ešte nepočul všetko!

	 

	Srdcovka: Len mám toho veľa v práci

	 

	Zloduch1: Aha okej

	 

	Srdcovka: Ale vďaka za opýtanie xx

	 

	<Srdcovka odíde z miestnosti>

	 

	<Zloduch1 odíde z miestnosti>

	 

	<Súkromná miestnosť sa

	zatvorila>

	Kým som sa toho bála, prišlo to…

	Emily  Dickinsonová

	XCVIII

	 

	 

	 

	Strike bol hore do pol druhej v noci a robil si poznámky z Robininho stretnutia s Pezom, no už o piatej ráno ho zobudil jav známy ako „zášklby kýpťa“.

	Niekoľko mesiacov po amputácii trpel myoklonickými kŕčmi v zvyšnej časti pravej nohy a ich nečakaný návrat ho vôbec nepotešil. Nekontrolovateľné zášklby mu bránili zaspať, a tak nakoniec vyliezol z postele a odskackal do kúpeľne, pridržiavajúc sa stien a zárubne dverí.

	Noha sa mu kŕčovito chvela aj v sprche. Kým sa mydlil, uvedomil si, že o svojom zdravotnom stave premýšľa oveľa vážnejšie ako kedykoľvek predtým. Mal štyridsať rokov a vyše desať kíl navyše; stravoval sa hrozne a dvakrát si natrhol zákolenný sval, ktorý bol odvtedy zraniteľný. Vedel, že svoj srdcovo-cievny systém a celkový zdravotný stav ohrozuje intenzívnym fajčením, a na svoje nejasné predsavzatia, že sa vráti ku každodenným cvikom od fyzioterapeuta, zabudol, len čo si ich dal. Aspoň raz za týždeň si priznal, že by mal prestať fajčiť, ale aj naďalej potreboval škatuľku cigariet denne; kupoval si šalátové zmesi, ktoré potom vyhadzoval bez toho, aby ich vôbec otvoril. Jeho kýpeť sa ešte stále mykal a Strikeovi to pripadalo ako nemá výzva: niečo sa musí zmeniť.

	Utrel sa a pripol si protézu v nádeji, že jej váha obmedzí mimovoľné pohyby kýpťa. Potom si urobil hrnček čaju a navzdory prísnym výčitkám v sprche si zapálil. Keď si sadol naspäť k malému kuchynskému stolu, kde včera večer zostal jeho zápisník a notebook, spomenul si, že dnes má ísť na večeru s Madeline.

	Tá predstava ho vôbec netešila: práve naopak, zostal podráždený a v žalúdku ho ako olovo ťažil pocit, že tam pôjde z povinnosti. Pil čaj, cez okno sledoval holuby na protiľahlej streche, ktorých siluety sa črtali na jasnomodrej rannej oblohe, a pýtal sa sám seba, ako sa dostal do tejto šlamastiky. V minulosti si viackrát vypočul obvinenia, že podvedome sabotuje svoje vzťahy, lebo sa v skutočnosti nechce viazať. Spomenul si, ako ho raz Ilsa poučovala o kompromisoch a odpustení po rozchode s krátkodobou priateľkou, s ktorou si začal po jednom z mnohých rozchodov so Charlotte. Pravdaže, Ilsa mala rovnaký cieľ ako všetci jeho priatelia: aby sa usadil doslova s kýmkoľvek okrem Charlotte. A on sa o to aj snažil, no nie? Naozaj sa snažil dať vzťahu s Madeline šancu. Sex s ňou si užíval a v niečom mu pripadala rozkošná, ba dokonca obdivuhodná, ale už to nedokázal ignorovať: chýbalo mu niečo podstatné.

	Strikeova noha poskakovala dokonca aj s protézou: štvalo ho, ako sa umelé chodidlo posúva po dlážke. Zívajúc otvoril notebook a skontroloval dnešný rozpis. Robin mala dnes ráno sledovať domácu zo South Audley Street. Strike vzal do ruky mobil a napísal jej.

	 

	Bolo by fajn, keby sme sa dnes porozprávali o Anómii. Nutley včera večer zistil niečo o Kei. Domáca môže zostať bez dozoru. Dev sleduje Dlhoprstého, takže budeme vedieť, ak sa náhodou stretnú.

	 

	Po odoslaní správy si Strike namiesto opraženej slaniny, na ktorú mal chuť, radšej uvaril ovsenú kašu. Keď ju zjedol, obliekol sa a opatrne zišiel do kancelárie – aj preto, aby si nezapálil, keďže sa snažil v práci nefajčiť.

	Z registračky vytiahol zväčšujúci sa fascikel o Anómii a sadol si k počítaču s úmyslom pokračovať v online vyšetrovaní, ktoré musel včera večer prerušiť, lebo bol prihlásený v Drekovej hre ako Buffinka.

	Uplynula hodina, ale Strikeov pokus nájsť priateľov Gusa Upcotta nepriniesol žiadne výsledky. Na internete nebolo po študentovi hudby ani stopy, teda ak nerátal video spred siedmich rokov zo školského koncertu, na ktorom tínedžer Gus zahral podľa Strikea obzvlášť náročné violončelové sólo. Ak Gus používal Twitter, Instagram alebo Facebook, vystupoval tam pod pseudonymom a jeho spoločenský život zostal pre Strikea rovnakou záhadou ako v čase, keď po ňom začínal pátrať.

	Podobne neslávne dopadol aj v prípade dcéry Granta Ledwella Rachel. Jej jediná fotka na Instagrame bola spred roka a bola na nej skupinka vysmiatych tínedžerov na zadných sedadlách autobusu. Tmavovlasá dievčina si stiahla do tváre čiapku, takže jej bolo vidieť len bradu. Oboma rukami so zdvihnutými malíčkami a ukazovákmi naznačovala rock’n’rollové gesto a bola označená ako @RachLedwellová. Keď chcel však Strike nájsť účet @RachLedwellová na Instagrame, zistil, že bol vymazaný. Vrátil sa na stránku so záberom z autobusu a pozorne si prezrel ostatné fotky, až napokon po chvíli porovnávania školských uniforiem a orientačných bodov vydedukoval, že majiteľka stránky (@ShellyPinkerová) býva v Bradforde, čo znamenalo, že po hodine práce na počítači mal v zápisníku iba slová: „Rachel Ledwellová – Bradford?“

	Znova zazíval, vyšiel na recepciu a urobil si ďalší hrnček čaju. Bol rád, že sa mu aspoň prestala mykať noha.

	Vrátil sa za stôl a v mobile si našiel odpoveď od Robin.

	 

	Super, lebo ti toho musím veľa povedať. Neprekážalo by ti, keby som prišla až o desiatej? Celú noc som bola hore, lebo som  pracovala.

	 

	Strike prinajmenšom minútu nespúšťal zrak z tej správy a v hlave sa mu preháňali rôzne možnosti. Robin vravela, že ide na Junction Road. Predpokladal, že z neznámych dôvodov chcela navštíviť Zoe alebo sledovať jej byt. „Už som hovoril, že si nádherná?“ Prečo bola hore celú noc? „Ovládaj sa… Bože. Ľudia na nás pozerajú.“ Hádam len s Robin nešiel na Junction Road aj Pez Pierce? Sľúbila mu, že s ním z Junction Road pôjde do North Grove? „Za normálnych okolností takéto veci cez deň nerobím.“

	Zamračený Strike odpísal OK, znova sa sústredil na počítač a do Googlu naťukal „Kea Nivenová Reddit“.

	Ihneď sa zjavil relevantný výsledok, čo ho ešte viac vytočilo, lebo Nutley si to mohol ešte včera jednoducho nájsť na vlastnom mobile. Strike otvoril stránku na Reddite s názvom:

	 

	r/SledujZločineckéSuky

	 

	a pomaly sa posúval smerom nadol. Prekvapilo ho, že ju ešte nezrušili, lebo vyzerala ako jedna dlhá výzva, aby ľudia vzali spravodlivosť do vlastných rúk. Zmyslom stránky bolo zverejňovať osobné údaje, adresy a mená zamestnávateľov žien, ktoré boli odsúdené za zločiny spáchané voči mužom alebo (podľa tých, čo zverejňovali ich profily) klamali, že sa stali obeťou nejakého muža. Identifikáciu ešte uľahčovali zverejnené fotografie všetkých spomenutých žien. Nad záberom unavenej zhruba tridsaťročnej svetlovlásky stálo:

	 

	baba_yaga Melanie Jane Strongová krivo obvinila bývalého manžela z domáceho násilia, aby mu zabránila v kontakte  s deťmi. Sudkyňa jej to zožrala aj s navijakom. Momentálne býva na Parteger Avenue 3, Cheam, SM1 2PL. Pracuje v miestnej advokátskej kancelárii Miller, May & Bricknell, tel. č.: 020 8443 8686

	 

	A nad fotkou peknej čiernovlasej dievčiny, ktorá mohla mať zo dvadsaťpäť, bolo napísané:

	 

	john_baldwin Klamárska suka Darcy Olivia Barrettová krivo obvinila frajera zo sexuálneho zneužitia. Býva na Lancaster Drive 4b v Hoxtethe. Instagram: @ViolaD97 Twitter: @DarkViola90, deti chodia do školy na Raglan Road 98, Barnet, EN4 788, tel. č.: 020 8906 4359. Zavolajte, nech rodina vie, aká je to piča.

	 

	O niekoľko minút neskôr našiel Strike aj Keino meno. Správa bola odoslaná pred desiatimi dňami.

	 

	DrekBw88h Táto šialená suka sa vyhrážala, že zabije svojho bývalého priateľa a jeho priateľku večer pred tým, ako ich niekto naozaj dobodal http://dailymail.co.uk/news/vrazda-animatorky-na- highgateskom-cintorine.html

	Teraz tie tweety vymazala. Šírte tieto screenshoty široko-ďaleko. 

	Twitter: @faktBielaPanna

	Tumblr: http://bumblefootandspoons.tumblr.com https://www.instagram.com/keanivenová http://patreon.com/KeaNivenováDiela

	 

	Kea Nivenová @faktBielaPanna

	 

	Keď náhodou zistíš, ako hlboko siaha zrada a že ti niekto celé mesiace klamal.

	@faktJoshBlay @EdLedKreslí

	 

	00.10      12. februára 2015

	 

	Kea Nivenová @faktBielaPanna

	 

	Čoskoro zistíš, že keď niekoho bodneš do srdca a opustíš, bude to mať následky.

	@faktJoshBlay @EdLedKreslí

	 

	00.25      12. februára 2015

	 

	Kea Nivenová @faktBielaPanna

	 

	Ak sa budeš k ľuďom správať s opovrhnutím dosť dlho, tak ti to vrátia. Násilie plodí násilie. 

	@faktJoshBlay @EdLedKreslí

	 

	00.26      12. februára 2015

	 

	 

	 

	Wally Cardew @Ten_Wally_Cardew 

	odpovedáte používateľovi @faktBielaPanna 

	Vymaž to, preboha!

	 

	00.39      12. februára 2015

	 

	Kea Nivenová  @faktBielaPanna 

	odpovedáte používateľovi @Ten_Wally_Cardew 

	Prečo by som mala.

	 

	00.40      2. februára 2015

	 

	Wally Cardew @Ten_Wally_Cardew 

	odpovedáte používateľovi @faktBielaPanna 

	Lebo existujú aj lepšie spôsoby.

	 

	00.42      12. februára 2015

	 

	Kea Nivenová  @faktBielaPanna 

	odpovedáte používateľovi @Ten_Wally_Cardew 

	Je mi to fuk.

	 

	00.42      12. februára 2015

	 

	Wally Cardew @Ten_Wally_Cardew 

	odpovedáte používateľovi @faktBielaPanna 

	Nemalo by ti to byť fuk.

	 

	00.44      12. februára 2015

	 

	 

	Strike otvoril Anómiin fascikel a vytiahol z neho vytlačený zoznam webstránok, ktoré Kea navštívila pred stretnutím so Strikeom. Predtým ho preletel len zbežne, ale keď zistil, že Kea sa Joshovi a Edie pomerne otvorene vyhrážala násilím necelých dvadsaťštyri hodín pred útokom, mal pocit, že si zaslúži trocha väčšiu pozornosť.

	Prezrel si zoznam webstránok, v duchu vylúčil kvíz na Buzzfeede o tom, či je človek cis, stránky obchodov aj fakt, že googlila jeho aj Joshovo meno. Jeho záujem napokon upútala webstránka s názvom „Tribulationem et Dolorum“. Otvoril si ju na svojom počítači.

	Ukázalo sa, že je to podporná skupina pre ľudí trpiacich chronickými chorobami, najčastejšie chronickým únavovým syndrómom. Celkovo vyzerala amatérsky a miestami bola aj zle naformátová. Po polhodinovom čítaní diskusných fór však Strike konečne natrafil na príspevky z roku 2013, ktoré mu pripadali zaujímavé.

	 

	Arke: Ahojte, trpím chronickou únavou (EDS) a rada by som sa spojila s ďalšími ľuďmi, čo sú na tom rovnako ako ja. Nedávno som dovŕšila 24 rokov a mala by som dokončovať štúdium na umeleckej škole, ale musela som ho prerušiť kvôli viacerým zdravotným problémom.

	John: Vitaj, Arke! Som rád, že si sa k nám pridala. Dúfam, že ti naše zdroje pomôžu. Sme priateľská komunita a verím, že tu nájdeš podporu, ktorú hľadáš!

	Arke: Ďakujem veľmi pekne! Vyzerá to ako skvelá stránka, jedna z najlepších, aké som našla. x

	John: Robíme, čo sa dá! Smiem vedieť, či tvoja prezývka nejako súvisí s gréckou bohyňou s rovnakým menom?

	Arke: Áno, nemôžem uveriť, že to vieš! Oslovuje ma z niekoľkých dôvodov – tieňová dúha. Nežiarim tak jasne, ako by som mala!

	Smiem vedieť, či si túto stránku vytvoril ty?

	 

	John: Áno, ja.

	 

	Arke: Teda, to je super! Ako som vravela, som umelkyňa. Vyzerá fakt skvele. Páči sa mi paleta farieb aj celá atmosféra. Hneď som vedela, že to nie je amatérska práca!

	 

	John: Aká pochvala od umelkyne! Trocha som fušoval do dizajnu webstránok, skôr ako prišla myalgická encefalomyelitída, ktorá ma, žiaľ, prinútila prestať pracovať.

	 

	Arke: To ma mrzí. Ako dlho máš ME?

	 

	John: 12 rokov.

	 

	Arke: Fúha, to je hrozné. Máš lekára, ktorý ti je oporou?

	 

	John: Mám šťastie, že v súčasnosti môžem chodiť k súkromníkom, a našiel som lekára, ktorý mi vyhovuje. Predtým to bol boj, a práve preto som vytvoril túto webstránku.

	 

	Arke: Odporučili mi, aby som vyskúšala stupňovanú pohybovú terapiu, ale na internete som sa o nej dočítala samé zlé veci.

	 

	John: Neodporúčam ju. V mojom prípade dramaticky zhoršila vyčerpanosť.

	 

	Arke: Áno, presne to som počula. A keď mi odporučili kognitívnobehaviorálnu terapiu, mala som pocit, akoby mi naznačovali, že je to všetko len v mojej hlave.

	 

	John: Áno, obávam sa, že množstvo lekárov nevie vôbec nič o našom stave. Ak je pre teba v poriadku komunikovať cez súkromné správy, rád sa s tebou podelím o názvy liekov a liečebné postupy, ktoré pre mňa boli prínosom.

	 

	Arke: Ach, pravdaže, to je od teba milé!

	 

	John: Stačí kliknúť na bublinu vpravo hore.

	 

	Strike sa vrátil na domovskú stránku.

	 

	O zakladateľovi Tribulationem et Dolorum

	John je kreatívec, ktorého prekvitajúca kariéra vo vydavateľstve (a úspešné vedľajšie činnosti v oblasti umenia aj hudby!) sa skončila, keď sa u neho pred viac ako desiatimi rokmi prejavila myalgická encefalomyelitída (ME). Napriek obmedzeniam vyplývajúcim z jeho ochorenia však pokračuje v umeleckej a hudobnej tvorbe. Výber Johnových skladieb si môžete vypočuť na www.IJU.VymýšľaZvuky a pod prezývkou @BillyShearsME ho nájdete aj na Twitteri, kde obhajuje chronicky chorých (a zdieľa svoje politické názory!).

	 

	„Ale čo?“ zamrmlal Strike, kým vyhľadával účet @BillyShearsME na Twitteri.

	Ukázalo sa, že je plný útočných príspevkov namierených na lekárov, pohŕdavej kritiky Konzervatívnej aj Labouristickej strany a občasných odkazov na www.IJU.VymýšľaZvuky.

	Dvere na recepciu sa otvorili. Strike zdvihol zrak a uvidel Pat, ktorá práve vošla dovnútra s rukami plnými pošty a elektronickou cigaretou medzi zubami.

	„Ste tu skoro,“ zahundrala.

	„Sledujem stopu,“ vysvetlil Strike.

	O päť minút neskôr našiel, čo hľadal.

	 

	Kea Nivenová

	@faktBielaPanna

	Keď máš takú depku, že nedokážeš robiť nič iné, len pozerať do stropu a chcel by si zomrieť, lenže ani to nejde bez námahy.

	 

	13.50      4. septembra 2014

	 

	 

	Lepinov učeník @LepinovUčen1k 

	odpovedáte používateľovi @faktBielaPanna 

	Čo hovorí táto ufňukaná narcistická suka?

	 

	13.51      4. septembra 2014

	 

	Práva ME @BillyShearsME

	odpovedáte používateľovi @LepinovUčen1k @faktBielaPanna

	Nevieš nič o tom, čo musela zvládnuť táto mladá žena. Nezaslúži si, aby si jej písal také veci.

	 

	13.57      4. septembra 2014

	 

	Lepinov učeník @LepinovUčen1k

	odpovedáte používateľovi @BillyShearsME @faktBielaPanna

	Dedkovi už trocha stojí.

	 

	13.59      4. septembra 2014

	 

	Práva ME @BillyShearsME

	odpovedáte používateľovi @LepinovUčen1k @faktBielaPanna

	Vidím, že diskusia je tu na úrovni, ako vždy.

	 

	14.03 4. septembra 2014

	 

	Skôr ako si Strike stihol dať dokopy, čo sa práve dozvedel, začul rýchle kroky. Zdvihol zrak: Pat k nemu utekala. Ledva za sebou zabuchla dvere vedúce na recepciu, ozval sa ohlušujúci treskot, dvere vleteli dovnútra a zlomili sa na dva kusy. Spodný pánt vydržal, ale vrchná časť spadla, zasiahla Pat do chrbta a bola by ju poslala k zemi, keby ju Strike nezachytil. Všade lietali úlomky; Strike cítil, ako ho niečo ostré porezalo na krku, keď ťahal Pat za stôl. Z recepcie bolo počuť hrmot padajúceho skla a trosiek a vo vzduchu sa vznášal štipľavý pach dymu a chemikálií.

	„Balíček,“ zakričala mu Pat do ucha. „Začala som ho otvárať – uvedomila som si, že syčí…“

	Ozval sa kovový rachot, na recepcii spadlo niečo ťažké a Strike cítil, ako sa zatriasla dlážka. Dym hustol. Oči mu slzili. Z ulice počul krik.

	„Vypadla mi elektronická cigareta,“ zahundrala nespokojne Pat a sklopila zrak na svoje telo.

	„Zostaňte tu,“ prikázal jej Strike.

	Pomaly sa pozviechal na nohy a zažmúril do dymu. Zo stropu za dverami ešte stále padali úlomky omietky. Monitor Patinho počítača ležal na zemi s rozbitou obrazovkou. Jej stôl praskol napoly a ešte stále sa z neho dymilo. Na dlážke sa povaľovali kusy dreva a omietky.

	„Polícia?“ povedala Pat, ktorá napriek Strikeovmu príkazu, aby zostala v kancelárii, tiež vstala a zdvihla telefón na stole. „Strikeova detektívna agentúra, Denmark Street. Dostali sme bombu, ktorá vybuchla. Nie, nikto nie je zranený… Aha, naozaj? … Dobre teda… Už sú na ceste,“ oznámila Strikeovi a zložila. „Niekto to zrejme nahlásil.“

	„Ani sa nečudujem,“ zamrmlal Strike. Aj keď mu zvonilo v ušiach, z ulice k nemu doliehal čoraz väčší počet vzrušených hlasov.

	„Chcem nájsť svoju cigu,“ vyhlásila Pat a pohľadom skúmala dlážku na recepcii.

	„Vezmite si jednu odo mňa,“ ponúkol ju Strike a podal jej balíček Benson & Hedges a zapaľovač. „Nepôjdete von, kým nebudeme mať istotu, že nám nič nehrozí.“

	Po piatich minútach čakania, počas ktorých sa nepreborila žiadna ďalšia časť stropu, Strike usúdil, že môžu vyjsť von.

	Vzal Anómiin fascikel a potom trval na tom, že chytí Pat popod pazuchu a vyvedie ju cez trosky. Opatrne vykročili k vonkajším dverám, z ktorých sa vysypalo sklo. Steny boli obhorené, registračky preliačené a z trhlín v koženkovej pohovke vytŕčala výplň. Z dvoch veľkých dier v strope viseli káble. Jedna z nich takmer zasiahla aj podkrovný byt nad kanceláriou. V Strikeovi vzbĺkla zúrivosť.

	Skurvení zbabelci.

	„Práve som si ho dala vyčistiť,“ zahundrala Pat pri pohľade na zaprášený kabát, ktorý ešte stále visel na vešiaku. Jej kabelka ležala na zemi a jej obsah sa vysypal všade navôkol. Zohla sa, akoby chcela niečo zdvihnúť, no vtom k nim doľahol zvuk blížiacej sa sirény.

	„Prišla kavaléria. Poďme.“

	„Počkajte, chcem len nájsť…“

	„Kristepane, Pat, kúpim vám novú elektronickú cigaretu. Poďme.“

	Strike si nechcel ani predstaviť, v akom stave bude jeho byt. Bol rád, že mal vo zvyku nosievať si do kancelárie mobily, kľúče od auta a peňaženku, aby sa nemusel zbytočne vracať nahor. Vyviedol Pat na odpočívadlo a spoločne zišli na Denmark Street.

	 

	 

	71

	 

	Monštrá, keď na ne svieti priame slnko, 

	pravdaže majú monštruózne tiene:

	kto myslí krivo, priamo nekoná.

	Elizabeth Barrettová-Browningová

	Aurora Leighová

	 

	 

	 

	Desať minút pred desiatou sa Robin vynorila zo stanice metra Tottenham Court Road a pomedzi prebiehajúce stavbárske práce zamierila do kancelárie. Spala len dve hodiny, takže Strikeova správa, že dnes nemusí sledovať domácu zo South Audley Street, bola pre ňu vykúpením.

	Keď sa priblížila k Denmark Street, zbadala policajné auto a neveľký dav, v ktorom spoznala niekoľko zamestnancov z okolitých hudobných obchodov. So zlou predtuchou pridala do kroku, a keď podišla bližšie a zadívala sa rovnakým smerom ako hlúčik ľudí, neunikla jej modro-biela policajná páska, ktorá bránila vo vstupe do budovy, pred ktorou stál uniformovaný policajt.

	Robin roztrasenými rukami nahmatala mobil. Správa od Strikea prišla ešte v čase, keď sedela v metre.

	 

	Do kancelárie nám poslali balík s bombou. Pat aj ja sme okej. Sedíme v Starbuckse.

	 

	„Ach, vďakabohu,“ vydýchla Robin a rozbehla sa krížom cez cestu.

	Strike a Pat sedeli v zadnej časti kaviarne. Strike mal na golieri krv a Pat vyzerala bledšia ako zvyčajne.

	„Kriste,“ vyhŕkla Robin, pribehla k nim, a keďže jej nič iné nenapadlo, zopakovala: „Kriste!“

	„Pred hodinou rozhodne stál pri nás,“ vyhlásil Strike. „Povedali nám, že máme zostať tu. Budú mať ďalšie otázky. Tuším čakajú na niekoho z kriminálky.“

	„Čo – ako?“

	„Bol to balík,“ ozvala sa Pat tým svojím hlbokým chrapľavým hlasom.

	„Začala som ho otvárať a počula som, ako syčí. A potom – bum!“

	„Kancelária je zničená,“ pokračoval Strike. „Na niektorých miestach sa zrútil strop. Máme šťastie, že sa do nej neprepadla moja posteľ.“

	„Ste…?“

	„Prezreli nás záchranári,“ odvetil Strike a pozrel na Pat. „Sme v pohode.

	Dal som Barclaymu a ostatným vedieť, čo sa stalo.“

	„Skočím len do drogérie,“ povedala Pat a chcela si vziať kabelku. Robin si všimla, že je oškvŕknutá.

	„Zostanete tu,“ prikázal jej prísne Strike.

	Pat bola podľa jeho pomerne odborného názoru v šoku. Záchranár, ktorý ich zbežne vyšetril, ju síce pochválil, že si zachovala chladnú hlavu, ale Strikeovi neuniklo, ako sa jej triasla ruka, keď sa napila kávy.

	„Čo potrebujete, Pat?“ opýtala sa Robin.

	„Nedovolil mi vrátiť sa po elektronickú cigu,“ posťažovala sa Pat a zatrpknuto pozrela na Strikea.

	„Pôjdem vám kúpiť novú,“ ponúkla sa ihneď Robin.

	„Nebudete vedieť, aký druh mi máte kúpiť,“ namietla nedotklivo Pat, „a ja si neviem spomenúť, ako sa volá.“

	„Kúp hocijakú, akú budú mať,“ poradil jej Strike a vtisol jej do ruky zopár dvadsaťlibrových bankoviek. „A keby nemali, tak aspoň žuvačky a náplasti.“

	„Raňajkovali ste?“ opýtal sa Pat, keď Robin odišla.

	„Jasné, že som raňajkovala. Čo je to za hlúpu otázku?“

	„Podľa mňa by vám prospelo trocha cukru,“ vyhlásil Strike a zdvihol sa. Sekretárkina mrzutosť ho vôbec nehnevala – práve naopak, celkom ju chápal. Aj on reagoval na šok podráždenosťou. Vrátil sa k stolu s dvomi croissantmi a čerstvou kávou, no až keď sa zamračil na tanier, ktorý položil pred Pat, unúvala sa kúsok si odlomiť a zjesť.

	„Uvedomujete si, že ste nám obom práve zachránili život?“ opýtal sa Strike a znova si sadol. „Keby vám to nedošlo a nezatvorili ste tie dvere…“

	Slabo si s ňou štrngol plastovým pohárikom s kávou.

	„Ste neskutočná, Pat. A okrem toho viete upiecť výborný biskupský chlebíček.“

	Pat zovrela pery a zamračila sa. Oči jej nezvyčajne zvlhli. Strikeovi zišlo na um, že by ju mohol objať, ale v duchu už cítil, ako by ho striasla zo svojich kostnatých pliec.

	„Predpokladám, že to bola tá teroristická skupina, čo ste naštvali,“ zahundrala.

	„Určite hej. Nebola to amatérska robota.“

	„Hajzli.“

	„To ste vystihli.“

	„Môj strýko zomrel pri bombovom útoku IRA na krčmu. V sedemdesiatom štvrtom. Vo Woolwichi.“

	„Dočerta, to ma mrzí,“ povedal prekvapene Strike.

	„Bol v nesprávnom čase na nesprávnom mieste. Bolo ťažké sa s tým vyrovnať. V každom prípade,“ pokračovala Pat s pohľadom upretým na stôl, pod ktorým ležala Strikeova protéza, „vám nemusím nič vysvetľovať.“

	Zjedla ešte kúsok pečiva. Strike zazrel za oknom modrú Toyotu Avensis a zazdalo sa mu, že spoznal profil Ryana Murphyho z kriminálky, ktorý bol za nimi už aj predtým.

	„Možno budú chcieť, aby sme s nimi šli do budovy New Scotland Yardu,“ povedal. „Aby nás mohli vypočuť.“

	„Dočerta, ja nikam nejdem. Prečo sa to nedá urobiť tu?“

	„Možno sa to bude dať,“ snažil sa ju upokojiť Strike.

	„Kde je Robin?“ vyštekla podráždene Pat. Strike takmer cítil jej chuť na nikotín. Prvá policajná hliadka na mieste činu ich požiadala, aby zostali v kaviarni a nepostávali vonku na chodníku. Strikeovi to vyhovovalo, lebo bolo len otázkou času, kedy sa objavia novinári.

	Kým sa vrátila Robin s igelitovou taškou plnou rôznych elektronických cigariet, k Strikeovi a Pat si prisadli dvaja muži z kriminálky: Murphy a postarší černoch so šedivejúcimi vlasmi. Robin bola taká znepokojená tým, čo sa práve stalo, že pohľad na chrbát Ryana Murphyho ju vôbec nerozhodil. Keď podišla k stolu, vypočula si, ako Pat hlučne namieta, že nechce ísť do New Scotland Yardu, lebo neurobila nič zlé, a pýta sa, prečo nemôže povedať, čo má na srdci, tu v kaviarni.

	Strike z Murphyho pokojnej reakcie vytušil, že takisto postrehol Patin šok.

	„Radi by sme sa s vami porozprávali niekde v súkromí, pani Chaunceyová. Ach, zdravím,“ dodal, keď sa k nim pripojila Robin.

	„Zdravím,“ odvetila Robin. „Nech sa páči, Pat. Dúfajme, že jedna z nich bude tá pravá.“

	Pat si od nej vzala igelitku a začala sa v nej nespokojne prehrabávať.

	„Kúsok odtiaľto je krčma so suterénnou miestnosťou,“ povedal Strike policajtom. „Pravdepodobne by nám ju ako stálym zákazníkom na pol hodiny požičali.“

	Skupinka sa teda presunula do krčmy The Tottenham, pričom Strike aj Pat využili príležitosť a cestou si zapálili. Robin kráčala za nimi, natlačená medzi Murphym a jeho kolegom, ktorého predstavil ako Neala Jamesona.

	„Vy ste v pohode?“ opýtal sa jej.

	„Ja som tam nebola,“ odvetila Robin. Mala iracionálny pocit viny, že nebola v kancelárii vo chvíli, keď bomba vybuchla.

	„Aj tak je to šok,“ pokračoval Murphy.

	„Áno,“ prisvedčila Robin.

	Barman v Tottenhame bol ochotný. Niekoľko minút po ich príchode sedeli dvaja príslušníci kriminálky, Strike, Robin a Pat pri stole v inak prázdnej suterénnej miestnosti s červeným kobercom.

	„Okej, pani Chaunceyová,“ oslovil ju starší policajt a otvoril svoj zápisník, zatiaľ čo Pat sa snažila rozbaliť jednu z elektronických cigariet. Ruky sa jej ešte triasli, a tak jej Strike balíček vzal, otvoril ho a začal prístroj skladať.

	„Mohli by ste nám svojimi slovami povedať, čo sa stalo?“

	„No, poštár vyšiel po schodoch hneď za mnou,“ začala Pat.

	„Zvyčajný poštár?“

	„Áno,“ prisvedčila Pat. „Pozná ma. Na odpočívadle som od neho prevzala našu poštu.“

	„Aký veľký bol ten balík?“ opýtal sa muž z kriminálky. Pat ukázala veľkosť škatule od topánok.

	„Bol ťažký?“

	„Hej,“ odvetila Pat a pozorne sledovala, ako jej Strike napĺňa elektronickú cigaretu tekutinou.

	„Spomeniete si, čo na ňom bolo napísané?“

	„Ich mená,“ vyhlásila Pat a kývla na Strikea a Robin.

	„Vedeli by ste nám povedať niečo o rukopise?“

	„Patril vzdelanej osobe,“ odvetila Pat. „Občas nám napíše nejaký blázon. Vždy sa to dá vyčítať z rukopisu.“

	„Zelený atrament?“ usmial sa Murphy.

	„Najhorší bol fialový,“ prehodila Pat a takmer mu opätovala úsmev. Vždy mala slabosť na pekných mužov a Murphy bol rozhodne pekný, čo si uvedomovala aj otrasená Robin: mal výrazné lícne kosti, plnú hornú peru a vlnité vlasy ako Strike, ibaže trocha svetlejšie. „Nejaký hlupák bol presvedčený, že členov kráľovskej rodiny nahradili podvodníci.“

	Obaja príslušníci kriminálky sa poslušne zasmiali.

	„Toto však nebol rukopis blázna?“ overoval si Murphyho kolega.

	„Nie,“ odvetila Pat. „Čierny atrament, všetko napísané správne. Nie každý dokáže napísať ‚Ellacottová‘ a väčšina ľudí ho volá ‚Cameron‘.“

	„Predpokladám, že ste si nevšimli pečiatku pošty?“

	Pat si vzala od Strikea funkčnú elektronickú cigaretu s novou náplňou a zhlboka si z nej potiahla, akoby to bol kyslík.

	„Kilburn. Bývam tam,“ objasnila. „Všimnete si to, keď ste odtiaľ, no nie?“

	„Pravda,“ prisvedčil muž z kriminálky. „Takže ste vzali balík…“

	„Vzala som ho na recepciu a položila na stôl. Vyzliekla som si kabát, otvorila som jeden z listov, a potom som sa pustila do balíka. Myslela som, že je to darček od spokojného klienta,“ dodala trocha obranným tónom.

	„Občas od klientov dostanú bonboniéru a fľašu. Otvorila som jednu stranu a potom som počula, ako to syčí. A – skrátka som to vedela,“ uzavrela.

	Trocha zbledla. Robin ticho vstala a vyšla z miestnosti.

	„Vbehla som za ním do kancelárie,“ pokračovala Pat a ukázala na Strikea, „zatresla som dvere a ono to vybuchlo.“

	„No, keby mali všetci pozorovací talent a rýchle reakcie ako vy, pani Chaunceyová,“ zhodnotil starší príslušník kriminálky, „mali by sme oveľa jednoduchšiu prácu.“

	„Forenzný tím bude potrebovať najmenej dvadsaťštyri hodín,“ povedal Murphy Strikeovi. „Bývate nad kanceláriou, však?“

	„Hej,“ prisvedčil Strike. „Tipujem, že mi odporučíte, aby som odtiaľ vypadol.“

	„Určite áno,“ povedal Murphy. „Súdiac podľa toho, čo som si vypočul, možno sa poškodila konštrukcia stavby. A…“

	„Hej,“ zopakoval Strike. Nepotreboval pred Pat rozoberať, že keď sa členovia Halveningu dozvedia, že ich atentát na Strikea a Robin nevyšiel, možno začnú hľadať iné cesty, ako ich dostať.

	Robin sa vrátila s pohárom niečoho, čo vyzeralo ako portské, a postavila ho pred Pat.

	„To nepotrebujem,“ vyhlásila Pat.

	„Vypite to,“ odvetila rozhodne Robin a znova si sadla.

	„Mohla si mi priniesť pivo, keď už si tam bola,“ prehodil Strike. „Nezabúdaj, že som tam bol aj ja.“

	Obaja príslušníci kriminálky sa znova zasmiali.

	„Okej,“ povedal Neal Jameson, „celé to spíšem a požiadam vás, aby ste to podpísali, pani Chaunceyová.“

	Kým spisoval Patinu výpoveď, Murphy sa obrátil k Robin.

	„Práve som hovoril vášmu šéfovi…“

	„Je to môj partner,“ opravila ho Robin presne v tej istej chvíli, keď Strike povedal: „Je to moja partnerka.“

	„Ach, prepáčte. Práve som hovoril vášmu partnerovi, že by bolo múdre istý čas sa nezdržiavať v kancelárii. Nechcem vám klásť osobné otázky, ale bývate…?“

	„Sama,“ odvetila Robin. „Práve som sa presťahovala. Do Walthamstowu.“

	„Hneď vedľa mňa: ja bývam vo Wansteade. Možno je dobre, že ste sa práve presťahovali. Na druhej strane…“

	„Mám všetky bezpečnostné prvky,“ prerušila ho Robin.

	Murphyho kolega dopísal a Pat, ktorej sa po niekoľkých dúškoch portského vrátila farba, si výpoveď prečítala a podpísala.

	„Dobre.“ Strike vstal a obrátil sa k Pat. „Odveziem vás domov.“

	„Netreba,“ vyštekla podráždene Pat.

	„Nebojte sa, nie preto, že by som vás mal rád,“ utrúsil Strike. „Len si nemyslím, že by som našiel ďalšiu sekretárku s vašimi schopnosťami.“

	Robin sledovala, ako sa v Patiných očiach zaleskli slzy. Keď spolu zo Strikeom vykročili k schodom, zakričala za ním: „Cormoran, u mňa je rozkladacia pohovka, keby si potreboval…“

	Nebola si istá, či ju počul, lebo nereagoval, a hneď vzápätí ju zamrzelo, že to vyhŕkla. Jasné, že mohol prespať u Madeline Coursonovej-Milesovej.

	Obaja príslušníci kriminálky sa ticho zhovárali. Robin si vzala tašku a začala sa chystať na odchod.

	„Odveziem vás?“ ponúkol sa Murphy.

	„Čo – do Walthamstowu?“ opýtala sa nedôverčivo Robin.

	„Hej,“ prisvedčil Murphy. „Dnes som mal mať voľno, ale Neal ma zavolal kvôli tejto záležitosti. On sa vracia do kancelárie. Nebývate ďaleko odo mňa a aj tak idem tým smerom.“

	„Aha,“ zamrmlala Robin, „no – tak teda dobre.“

	Ten, na koho dnes pozeráš, vedz, nie je 

	bezbranná žena, ktorú treba chrániť. 

	Správaj sa mužne, priamo, ako k mužovi, 

	vrav zreteľne a dbaj o presnosť faktov.

	Elizabeth Barrettová-Browningová

	Aurora Leighová

	 

	 

	Robin uvažovala, prečo s tým vlastne súhlasila. Mohol za to šok? Alebo dve hodiny spánku? Zvyšky ľahkomyseľnosti, ktoré v nej zostali po včerajšom zosobňovaní skúsenej Jessicy Robinsovej? Keď kráčala za Murphym a jeho kolegom von z krčmy, premýšľala, či je paranoidné spochybňovať Murphyho slová, že mal mať dnes voľno. Napadlo jej, že povie: „Vlastne pôjdem radšej metrom“ alebo „Zabudla som, že si musím niečo vybaviť v meste“, ale celý čas to odkladala, až napokon zastali pred modrým Avensisom a obaja príslušníci kriminálky sa dohadovali na ďalších krokoch. Robin zachytila meno Angela Darwishová. Postarší policajt prešiel cez cestu a podliezol pásku, ktorá teraz blokovala koniec Denmark Street. Murphy a Robin nastúpili do auta.

	„Hotové peklo,“ utrúsil Murphy a odlepil sa od obrubníka.

	„Áno,“ prisvedčila Robin.

	„Nemohli by ste na pár dní odísť k nejakým priateľom?“

	„Zvládnem to aj doma,“ odvetila Robin. Murphy sa možno domnieval, že je taká bledá, lebo sa zľakla, ale bolo to len preto, lebo takmer vôbec nespala. „Nie je to prvýkrát, čo nám poslali niečo hrozné,“ pokračovala, aby odvrátila ďalšie užitočné návrhy. „Raz mi poštou prišla odrezaná noha.“

	„Hej, spomínam si, že som o tom čítal v novinách,“ povedal Murphy.

	Obaja sa odmlčali. Robin hľadala nejaké neutrálne témy, no keďže bola unavená, žiadne jej nenapadali. Murphy prerušil ticho.

	„Ako sa vyvíja váš prípad Anómie?“

	„Nie tak dobre, ako by sme chceli.“

	Zasa zavládlo ticho. Znova ho prerušil Murphy.

	„Dnes večer odchádzam na dovolenku.“

	„Naozaj?“ prehodila zdvorilo Robin. „Kam idete?“

	„Do mesta San Sebastián,“ odvetil Murphy. „Býva tam moja sestra s rodinou. Vždy keď ju navštívim, rozmýšľam, prečo žijem v Londýne. Tešil som sa na to – na dovolenke som nebol už dva roky –, ale včera večer sme zaznamenali veľký posun v našom prípade vraždy. Uvažoval som, že odchod do Španielska odložím, ale moja sestra bude mať pozajtra štyridsať. Ak neprídem, možno budem ďalšou obeťou vraždy.“

	„V ktorom prípade vraždy?“ opýtala sa Robin, aj keď bola istá, že pozná odpoveď.

	„V tom vašom. V prípade tej animátorky.“

	„Máte vraha Edie Ledwellovej?“ vyhŕkla Robin a pozrela rovno na Murphyho.

	„Domnievame sa, že áno. Všetky dôkazy ukazujú jedným smerom, ale nemôžem vám prezradiť, kto to je. Nie, kým ho nezatkneme.“

	Murphy pozrel na hodiny na palubnej doske. V Robininej unavenej mysli vírili otázky.

	„Vypočuli ste ho? Priznal sa?“

	„Nie,“ odvetil Murphy.

	Znova zavládlo krátke ticho a Robin sa snažila vymyslieť iný spôsob, ako z neho vytiahnuť informácie. Z Murphyho výrazu jej bolo jasné, že presne vie, čo sa jej preháňa hlavou.

	„Ide o ten mobil. O Ledwellovej mobil.“

	„Má ho?“

	„Už nie,“ odvetil Murphy. „Hodil ho do rybníka vo Writtli.“

	„Kde to je?“

	„Na ceste do Chelmsfordu.“

	Vycítila, že Murphy jej chce prezradiť viac. Vedela, že jej chce vysvetliť, ako dostali vraha, aj keď jej nemohol prezradiť jeho totožnosť. Na jeho mieste by bola v rovnakom pokušení. Aj ona poznala ten dobrý pocit, keď niekomu, kto sa v tom vyzná, vysvetlíte, ako do seba zapadajú jednotlivé kúsky skladačky.

	„Zhruba dva týždne po jej vražde,“ pokračoval Murphy, „niekto na pätnásť minút zapol Ledwellovej mobil, a potom ho zasa vypol. Signál sme vystopovali na parkovisko nákupného centra Westfield v Stratforde. Už ste tam boli?“

	„Nie,“ odvetila Robin.

	„Je to najväčšie nákupné centrum v Európe. Viete si predstaviť, aké veľké je parkovisko. Zhromaždili sme záznamy z priemyselných kamier. Viac ako tisíc áut, množstvo ľudí s mobilom v ruke. Zozbierali sme všetky poznávacie značky a fotky ľudí s mobilom a potom sme to všetko dôkladne preskúmali. O päť dní niekto znova zapol mobil na desať minút, a potom ho vypol.

	Signál sme vystopovali na pole v Kente. V okolí neboli žiadne kamery, ale podarilo sa nám získať záznamy z najbližších priemyselných kamier – ktoré však neboli ktovieako blízko. Začali sme skúmať poznávacie značky áut, ktoré prichádzali do danej oblasti a odchádzali odtiaľ, rovnako ako chodcov a cyklistov. Hľadali sme zhodu s autom alebo osobou z Westfieldu. Viete si predstaviť, ako pomaly sme napredovali.“

	„Miesta, kde zapol mobil, si vybral pomerne starostlivo,“ poznamenala Robin.

	„Veľmi starostlivo,“ prisvedčil Murphy. „Chcel nám čo najviac sťažiť život. Medzi tými dvomi miestami sme nenašli žiadnu zhodu. Ešte stále nevieme, prečo ten mobil vôbec zapínal. Človek by si myslel, že najmúdrejšie by bolo vôbec nič s ním nerobiť. Nikam z neho nevolal. Predpokladáme, že sa v ňom nachádzali informácie, ktoré chcel vrah získať.“

	„Viete, že Edie Ledwellová si do mobilu ukladala seriálové nápady?“

	„Hej, Blay nám to povedal,“ odvetil Murphy. „V každom prípade, pred tromi týždňami v skorých ranných hodinách vystúpil z auta pri rybníku vo Writtli muž s tvárou zahalenou šálom a hodil niečo do vody. Videl ho tínedžer, ktorý si práve zapálil v okne svojej spálne, zatiaľ čo jeho rodičia spali. Chlapca to celkom zaujalo, a tak na druhý deň ráno vošiel do rybníka, vylovil iPhone a odniesol ho domov. Zhruba po hodine mu zišlo na um, že to, čo sa stalo, je trocha podozrivé, a tak šiel za rodičmi a všetko im porozprával. Matka vzala mobil na miestnu policajnú stanicu. Kontaktovali nás a my sme tam poslali našich forenzných a technických expertov – keďže bol celú noc pod vodou, bola to špecializovaná úloha –, ale keď odviedli svoju prácu, bolo jasné, že patril Ledwellovej.

	Záznamy z priemyselných kamier ukázali, ako do oblasti v správnych časoch prichádza a odchádza vozidlo Ford Fiesta. S falošnými poznávacími značkami. Vrátili sme sa k záberom z Westfieldu a…“

	„Bol tam Ford Fiesta s poznávacou značkou zakončenou písmenami CBS,“ dopovedala Robin.

	Murphy na ňu pozrel tak prudko, až Robin vyhŕkla: „Červená!“, lebo sa bála, že narazia do auta pred nimi.

	Murphy spomalil. „Ako…?“

	„Videla som ho v ňom,“ vysvetlila Robin, ktorej v hlave blúdili zmätené myšlienky. Bola prekvapená, zaskočená a mala zvláštny – trocha chorý pocit – čoho? Nedôvery? Sklamania? „Všimla som si tie písmená na poznávacej značke.“

	„Lebo sa tak volá americký spravodajský kanál?“ opýtal sa Murphy.

	„Áno,“ zaklamala Robin. „Nebojte sa, nechystám sa zavolať novinárom.

	A čo Blayov mobil? Použil ho vôbec?“

	„Nie, ten zostal vypnutý, odkedy zmizol. Predpokladáme, že Ormond ho má doma, ak sa ho nezbavil niekde inde. Prehľadali sme rybník vo Writtli, ale nebol tam.“

	„Včera večer som ho videla,“ povedala Robin a znova ju zaplavili pochybnosti.

	„Kde?“

	„V umeleckom kolektíve North Grove. Snažil sa niečo získať od jedného z ľudí, čo tam bývajú.“

	„Naozaj? Čo?“

	„Neviem. Predpokladám, že to bola nejaká Edina kresba alebo text… Ne-nemôžem tomu uveriť. Neviem prečo – ale na druhej strane…“

	Nedopovedala, ale Murphy sledoval jej myšlienkové pochody.

	„Ako prvého treba vždy preklepnúť partnera. Boli ste to vy, kto si všimol modriny na jej krku.“

	„Myslela som, že keď ju zabili, mal dozor nad deťmi, čo zostali po škole.“

	„Odišiel skôr a tej žiačke povedal, aby to nikomu nevravela, ak nechce byť po škole celý týždeň.“

	„Bože… takže vedel, kde sa mali stretnúť?“

	„Hej. Medzi nami, domnievame sa, že jej dal do mobilu sledovacie zariadenie, o ktorom nevedela. Ešte stále sa ho snažíme odomknúť. Apple nám nechce pomôcť. Občianske slobody. On však zjavne poznal prístupový kód, keďže ho dvakrát odomkol.“

	„Chystáte sa ho dnes zatknúť?“

	„Hej. Šiel do práce ako zvyčajne. Chceme ho zbaliť, keď vyjde zo školy. Zatýkať chlapa pred toľkými deťmi nie je múdre. Boli by sme najradšej, keby sa o tom nedozvedeli novinári, kým nebude sedieť vo vypočúvacej miestnosti.“

	Takže to bol celý čas Phillip Ormond, bývalý policajt a učiteľ, o ktorom si Edie myslela, že ju ochráni pred všetkými hrozbami a obťažovaním. Žiarlivý partner, ktorý ju prenasledoval, keď sa mala stretnúť s bývalým priateľom, oboch dobodal, a potom odišiel aj s ich mobilmi… Jasné, niektoré aspekty dávali zmysel. Schopnosť vraha presne vedieť, kde sa Edie nachádza, mobil zapnutý len na miestach, kde sa dalo ťažko určiť, kto ho mal v rukách, čo naznačovalo znalosť policajných metód, a Ormondove nezvyčajne podrobné vedomosti o dvoch nových postavách do filmu, ktoré spomenula Yasmin.

	Murphy sa jej pýtal, či sa tiež nechystá na dovolenku. Robin sa vzchopila natoľko, že opísala, ako sa na Nový rok učila lyžovať. Rozhovor bol len trocha osobný, ale príjemný a nenútený. Murphy ju rozosmial opisom kamarátovej nehody na umelej zjazdovke, kam vzal nádejnú priateľku, na ktorú chcel urobiť dojem. Ani raz nespomenul, že ju pozval na drink, a v obmedzenom priestore auta sa s ním necítila nepríjemne – a za obe tieto veci mu bola vďačná.

	„Viete,“ povedala zrazu Robin, keď sa priblížili k Blackhorse Road, ohromená vlastnou odvahou, „keď ste ma vtedy pozvali na drink – dôvod, prečo som bola taká – nie som zvyknutá, že ma niekto niekam pozýva.“

	„Ako je to možné?“ začudoval sa Murphy, nespúšťajúc zrak z cesty.

	„Nedávno som sa rozviedla – vlastne to bolo už pred rokom – s človekom, s ktorým som bola od sedemnástich,“ vysvetlila Robin. „Takže – v každom prípade, keď ste mi volali, bola som v pracovnom móde, takže som bola trocha – viete – nechápavá.“

	„Aha,“ povedal Murphy. „Ja som sa rozviedol pred troma rokmi.“

	Robin zauvažovala, koľko má rokov. Predpokladala, že je o pár rokov starší ako ona.

	„Máte deti?“ opýtala sa.

	„Nie. Moja bývalá ich nechcela.“

	„Aha,“ zamrmlala Robin.

	„A vy?“

	„Nie.“

	Skôr ako jeden z nich opäť prehovoril, zaparkoval pred jej bytom. Keď si vzala tašku a položila ruku na kľučku dverí, ticho prerušil Murphy.

	„Takže… keby som vám po návrate z dovolenky znova zavolal a pozval vás na drink…?“

	Je to len drink, ozval sa Robin v hlave Ilsin hlas. Nikto nevraví, že s ním máš skočiť do postele. Robin sa pred očami mihol obraz Madeline Coursonovej-Milesovej.

	„Ehm…“ dostala zo seba s tlčúcim srdcom Robin. „Áno, okej. To by bolo skvelé.“

	Čakala, že Murphy sa poteší, ale namiesto toho sa zatváril napäto.

	„Okej. Pošúchal si nos, a potom pokračoval: „Mal by som vám však niečo povedať. Síce vravím, že skočíme na drink, ale… ehm… ja som alkoholik.“

	„Aha,“ zopakovala Robin.

	„Som triezvy už dva roky a deväť mesiacov,“ dodal Murphy. „Nemám problém s tým, že ľudia okolo mňa pijú. Len to potrebujem povedať. Tak sa to totiž má robiť. Podľa pravidiel Anonymných alkoholikov.“

	„No, pre mňa sa tým nič… teda, ďakujem, že ste mi to povedali,“ odvetila Robin. „Aj tak s vami niekedy rada niekam pôjdem. A ďakujem za odvoz, naozaj si to cením.“

	Zatváril sa veselo.

	„S radosťou. Radšej sa už pôjdem zbaliť.“

	„Áno – užite si Španielsko!“

	Robin vystúpila z auta. Keď sa modrý Avensis rozbehol, Murphy zdvihol ruku na pozdrav a Robin ho napodobnila, ešte stále prekvapená sama sebou. To teda bolo ráno.

	Práve odomkla vchodové dvere, keď jej zazvonil mobil.

	„Ahoj,“ povedal Strike. „Tá ponuka rozkladacej pohovky ešte platí?“

	„Áno, pravdaže,“ prisvedčila zmätene a zároveň natešene Robin, vošla do bytu a nohou zabuchla dvere. „Ako sa má Pat?“

	„Je hrozne nevrlá. Podarilo sa mi odviezť ju domov. Povedal som jej, aby sa hneď objednala k lekárovi. Polovica dverí odletela a narazila jej rovno do chrbta. Videl som, že má bolesti: možno jej niečo prasklo. Odsekla, že sa mám strčiť, no použila trocha iný výraz. Pravdepodobne má pocit, že naznačujem, že je pristará na to, aby prežila, že ju privalili dvere.“

	„Strike,“ prerušila ho Robin, „práve som niečo zistila. Chystajú sa zatknúť Phillipa Ormonda za vraždu.“

	Po týchto slovách zavládlo ticho. Robin vošla do kuchyne a položila kabelku na pult.

	„Ormonda?“ zopakoval Strike.

	„Áno,“ prisvedčila Robin a podišla ku kanvici. Porozprávala mu, čo sa dialo s Ediným mobilom, aj o tom, že Ormonda videli, ako ho hodil do rybníka vo Writtli.

	Nasledovalo ďalšie dlhé ticho.

	„No,“ povedal napokon Strike, „chápem, prečo si myslia, že majú vraha, ale ja mám ešte stále zopár otázok.“

	Robin sa, ktovieprečo, uľavilo. Strike dodal, že príde o šiestej, lebo si potrebuje kúpiť ešte zopár nevyhnutností, a zložil.

	Môj súper uvažuje úkladne –

	čo na tom? Je to iba prázdna zrada. 

	Pohŕdam ním: viem, komu cena pripadne.

	May Kendallová

	Posledné  predstavenie

	 

	 

	 

	Čety v rámci hry medzi štyrmi

	moderátormi Drekovej hry

	 

	<Moderátorská

	miestnosť>

	 

	<5. júna 2015 15.58>

	 

	<ZnudkanýDrek, Anómia>

	 

	<Morehouse vstúpi do miestnosti>

	 

	ZnudkanýDrek: Ahoj Morehouse!

	 

	Morehouse: Ahoj

	 

	 

	ZnudkanýDrek: Popoludní sem zvyčajne nechodievaš

	 

	Anómia: Má veľa práce

	 

	Morehouse: Presne tak

	 

	>

	 

	 

	 

	 

	<Otvorila sa nová

	súkromná miestnosť>

	 

	<5. júna 2015 16.00>

	 

	<Anómia pozýva Morehousea>

	 

	>      Anómia: Už máš

	po skúškach brácho?      

	>            

	Morehouse: Nie sú to  skúšky ale výskum      

	>            

	>      Anómia: Aha hej veď      

	 

	ZnudkanýDrek: Čísla      viem      

	klesli      Morehouse: BielaPanna      

	 

	Anómia: Nie nadlho      sa neukázala?      

	 

	ZnudkanýDrek: ?      Anómia: Keďže si tu ty určite sa čoskoro ukáže      

	      

	>            

	>      

	>            

	 

	Anómia: Keď ľudia      >      

	z Mavericku oznámia      >      

	novinky toto miesto            <Otvorila sa nová

	vybuchne      >      súkromná miestnosť>

	ZnudkanýDrek: Vieš čo ú oznámiť???      Anómia: A už je tu Telepatia alebo náhoda?      <5. júna 2015 16.03>

	      

	 

	Anómia: Majster hry vie všetko            <BielaPanna pozýva

	Morehousea>

	Morehouse: Jasné že telepatia      

	 

	ZnudkanýDrek: Kámo            BielaPanna: Myšiačik?

	odkiaľ to všetko vieš??      Anómia: Si predsa fyzik takže v také sprostosti neveríš

	>

	 

	ZnudkanýDrek: Si            

	>

	z Mavericku však?            

	Morehouse: Tak potom to bola náhoda      >

	>            

	      >

	>      Anómia: Fajn choď si s ňou pokecať do súkromnej miestnosti      

	      >

	>            

	 

	ZnudkanýDrek: Prepáč

	urazil som ťa?      

	Morehouse: Vieš že ty si u mňa na prvom mieste      >

	      >

	      

	>            >

	Anómia: Heh      

	>            >

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Heh nie

	neurazil

	 

	Anómia: Dostávam info rovno do žily kamarát

	 

	ZnudkanýDrek: Tak mi to prezraď

	 

	ZnudkanýDrek: Čo chystajú?

	 

	ZnudkanýDrek: No tak hovor nikomu to nepoviem

	 

	Anómia: Poviem ti to keď prevezmeš Morehouseove povinnosti

	 

	ZnudkanýDrek: ?

	 

	Anómia: Teda keby sa Morehouseovi niečo stalo

	 

	ZnudkanýDrek: Heh

	 

	ZnudkanýDrek: Chceš počuť moju teóriu?

	 

	Anómia: Ty buzík!

	 

	Morehouse: Choď sa baviť so ZnudkanýmDrekom ktorý si o tebe myslí že si boh

	 

	Anómia: To je pravda

	Ale veď aj som

	 

	<Anómia odíde z miestnosti>

	 

	<Morehouse odíde z miestnosti>

	 

	<Súkromná miestnosť sa zatvorila>

	 

	>

	 

	>

	 

	BielaPanna: Haló?

	 

	>

	 

	>

	 

	>

	 

	>

	 

	BielaPanna: Flirtuješ s nejakou príťažlivou vedkyňou?

	 

	>

	 

	<Morehouse vstúpi do miestnosti>

	 

	Morehouse: Prepáč robil som si očko u Anómie

	 

	Morehouse: Videla si to? O tej bombe?

	 

	BielaPanna: Áno!!! Čo to má znamenať?

	 

	Morehouse: Hovoria že to bol Halvening

	 

	>

	 

	>

	 

	>

	 

	>

	 

	>

	 

	BielaPanna: Viem videla som

	 

	ZnudkanýDrek: Podľa mňa si kamoš Josha Blaya

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Anómia: Možno máš pravdu

	 

	ZnudkanýDrek: Poznal si aj Ledwellovú?

	 

	>

	 

	Anómia: Hej

	 

	Anómia: Ale vydrbala so mnou

	 

	ZnudkanýDrek: Fakt?

	 

	>

	 

	>

	 

	>

	 

	>

	 

	Anómia: Hej bola to fakt suka

	 

	Morehouse: Dáva to zmysel Všetko dáva zmysel no nie?

	 

	Morehouse: Tá Ellacottová skočila na trať aby pomohla Vilepechorovi

	 

	Morehouse: Takže si pravdepodobne pomysleli že šla po ňom nie po Anómii

	 

	BielaPanna: To dáva zmysel

	 

	BielaPanna: Ale ak Ellacottová nebude v kancelárii ako sa s ňou spojíme?

	 

	Morehouse: Zavoláme tam a nájdeme nejaký spôsob

	 

	Morehouse: Koľko skúšok ťa ešte čaká?

	 

	BielaPanna: 2

	 

	Morehouse: Takže už nepotrvá dlho kým sa stretneme

	 

	Morehouse: Teda ak sa nezľakneš a nerozmyslíš si to

	 

	BielaPanna: Strč sa

	Morehouse

	 

	BielaPanna: Ako dlho ťa prosím aby si sa so mnou stretol?

	 

	Morehouse: Heh

	No predsa – vravíš, navôkol sú špióni… 

	hrozí, že krv nás oboch preleje sa,

	že nás na opustenom mieste lesa

	 bodne nôž zrady?

	Charlotte  Brontëová

	Les

	 

	 

	 

	Ak mal bombový útok na jeho byt aj pracovisko nejaké výhody, pomyslel si Strike, kým chodil po Kilburn High Road a zháňal spodnú bielizeň, ponožky, toaletné potreby vrátane krému na kýpeť, niekoľko tričiek a pyžamo (svoje prvé od tínedžerských čias, no mal pocit, že u Robin by mu nemalo chýbať), rozhodne medzi ne patrila tá, že bol dokonalou zámienkou, prečo sa v ten večer nestretol s Madeline, najmä keďže o bombe už informovali aj na webstránke BBC News.

	„Čože?“ vyhŕkla, keď jej zavolal z drogérie a oznámil, čo sa stalo. „Božemôj – kto – prečo?“ Počul, ako zalapala po dychu. „Práve som to videla na internete! Volá mi Corm!“ povedala nejakej ďalšej osobe, pravdepodobne jednej z predavačiek. „Poslali mu bombu a tá vybuchla!“

	Strikeovi sa z dôvodov, ktoré nevedel celkom presne pomenovať, nepáčilo, že to hneď vytárala jednej zo svojich zamestnankýň, aj keď to vzhľadom na článok BBC nebola súkromná informácia.

	„Príď bývať k nám!“ navrhla Madeline a znova a sústredila na Strikea.

	„Nemôžem,“ odvetil Strike a vylovil cigaretu. „Policajti vraveli, že najlepšie bude na istý čas sa niekam zašiť. Nechcem vás s Henrym ohroziť.“

	„Ach,“ vydýchla Madeline. „Myslíš, že…? Veď o nás nikto nevie, alebo áno?“

	Niežeby si sa o nás nesnažila všetkých informovať, pomyslel si namosúrene Strike.

	„Sú to teroristi,“ povedal. „Sledujú ľudí.“

	„Teroristi?“ zopakovala Madeline, teraz naozaj vystrašene. „Myslela som, že to bol len nejaký blázon.“

	„Nie, je to tá istá skupina, čo poslala rúrkové bomby tým poslankyniam.

	Tá istá, čo išla po tvojej kamarátke Gigi.“

	„Panebože,“ zopakovala Madeline. „Netušila som, že vyšetrujete…“

	„Nevyšetrujeme. Dostali sme sa s nimi do konfliktu v celkom inom prípade. Nemôžem ti prezradiť žiadne podrobnosti. Bude lepšie, keď nebudeš nič vedieť.“

	Vzhľadom na to, že všetko rovno vykvákaš svojej predavačke.

	„Asi áno… ale kam teda pôjdeš?“

	„Do Travelodge alebo kam,“ zaklamal Strike. „Zavolám ti, keď budem vedieť, čo sa deje.“

	„Zavolaj mi, aj keby si nevedel, čo sa deje,“ odvetila Madeline. „Chcem vedieť, že si v pohode.“

	Strike zložil s ľahkým srdcom, lebo vedel, že v ten večer už nemusí ísť do Pimlica. Automaticky siahol do vrecka, aby to oslávil cigaretou, ale keď vytiahol známu zlatú škatuľku, zarazil sa. Niekoľko sekúnd na ňu hľadel, vložil ju naspäť do vrecka a znova vošiel do drogérie.

	Keď nakúpil všetky najnutnejšie veci a lacný ruksak, aby ich mal v čom nosiť, zamieril do McDonald’s, no keď si spomenul, v akom stave bol ráno jeho kýpeť, neobjednal si hamburger, ale s veľkou neochotou radšej neuspokojivý šalát. Potom si – ešte stále hladný – kúpil kávu a jablkový koláč. Kým ho jedol, snažil sa nehnevať na troch vychudnutých tínedžerov pri najbližšom stole, ktorí sa napchávali Big Macmi.

	Strike bol unavený, ale aj nervózny. V žilách mu koloval adrenalín a nabádal ho, aby podnikol nejaký odvetný útok, ale namiesto toho jedol koláč a civel do prázdna, zatiaľ čo ľudia okolo so smiechom klebetili. Keď sa už nemusel starať o Pat a nerozptyľovali ho ani žiadne praktické úlohy, začínalo mu dochádzať, aké dôsledky bude mať bombový útok. Nemal prístup k notebooku, počítaču ani tlačiarni. Jeho pracovné materiály sa obmedzili na zápisník, Anómiin fascikel a mobil.

	Vzal ho do ruky s úmyslom otvoriť Twitter a skontrolovať, čo píše Anómia, no vtom si všimol, že má dve nové správy: jednu od nevlastnej sestry Prudence a druhú od Kriváka, kamaráta z tínedžerských čias, s ktorým zostal v kontakte, hoci bol nenapraviteľný zločinec. Správu od Prudence otvoril prvú.

	 

	Práve som sa dozvedela, že v tvojej kancelárii vybuchla bomba. Dúfam, že si  okej.

	 

	Strike odpísal:

	 

	Som v pohode. Možno však budeme musieť odložiť ten náš drink. Polícia mi radí, aby som sa niekam zašil. Dúfam, že Sylvia sa má dobre.

	 

	Potom otvoril správu od Kriváka.

	 

	Koho si, doboha, nasral tentoraz, ty tupelo?

	 

	Skôr ako stihol odpísať, mobil zazvonil. Keď videl, že je to jeho sestra Lucy, zaváhal, ale potom sa rozhodol, že bude najlepšie mať to čo najskôr za sebou.

	„Prečo si mi nezavolal?“ vyhŕkla rozčúlene hneď na úvod.

	„Práve som sa chystal,“ odvetil Strike a premýšľal, koľkým ženám dnes ešte bude musieť klamať. „Bol som na polícii.“

	„No, mohol si mi aspoň napísať! Skoro som dostala infarkt, keď mi Greg zavolal a povedal mi to!“

	„Som v pohode, Luce. Vyviazol som doslova so škrabancom.“

	„Kde si? Podľa BBC je budova vážne poškodená! Príď k nám!“

	Strike jej zopakoval ten istý príbeh, čo predostrel Madeline, pričom zdôraznil nebezpečenstvo pre každého, s kým by sa momentálne stretol.

	Keď jej vysvetlil, že predstavuje riziko aj pre jej synov, konečne ju presvedčil, že bude najlepšie, keď sa utiahne do nejakého lacného anonymného hotela. Aj tak mu však dvadsať minút prosebne opakovala, aby si dával pozor, až kým jej Strike nezaklamal, že polícia očakáva, že páchateľov zatkne do niekoľkých dní. Trocha pokojnejšia Lucy napokon zložila a Strike zostal podráždený a ešte unavenejší ako predtým.

	Konečne otvoril Twitter. V poslednom čase sa neobjavili žiadne nové tweety od Anómie, ale jeho pozornosť upútal jeden z heštegov v trendoch: #DoritiSWallymCardewom.

	Pred ranným zistením, že Wally bol v noci pred útokom v kontakte s Keou, by Strikea zrejme ktovieako nezaujímalo, čo také Wally vykonal, že ho zavrhol celý Twitter. Teraz však klikol na hešteg, aby zistil, čo sa deje.

	 

	Aoife @aoifeoconz

	 

	Heh už bolo načase #DoritiSWallymCardewom

	 

	www.tubenewz.com/youtube-končí-s-Wallym-Cardewom- obvinenia-z-rasizmu.html

	 

	Sammi @Sammitch97

	odpovedáte používateľovi @aoifeoconz

	Božemôj, zmlátil MJa??? #DoritiSWallymCardewom #StojímPriMJovi

	 

	Drew C @_drewc^rtis

	odpovedáte používateľovi @Sammitch97 @aoifeoconz

	Prečo zbil MJa?

	 

	SQ @#B_U_T_Quince

	odpovedáte používateľovi @ydderidna @_drewc^rtis @Sammitch97 @aoifeoconz

	Lebo ten púštny n**** trtkal s jeho sestrou.

	 

	 

	SQ @#B_U_T_Quince

	odpovedáte používateľovi @ydderidna @_drewc^rtis @Sammitch97 @aoifeoconz

	A potom tá horda poslala Wallyho do nemocnice.

	 

	SQ @#B_U_T_Quince

	odpovedáte používateľovi @ydderidna @_drewc^rtis @Sammitch97 @aoifeoconz

	A zopár bratov k tomu určite bude mať čo povedať. 

	@Heimd&ll88

	 

	Strike si vopchal mobil naspäť do vrecka a premýšľal, kedy sa najbližšie dostane do svojho bytu v podkroví. Mal pocit, že u Robin nemôže byť dlhšie ako zopár nocí, ale zároveň sa mu nepáčila predstava, že by mala zostať sama v tom útulnom bytíku, kým nezmizne hrozba, čo predstavoval Halvening. Ľudia presvedčení o nadradenosti bielej rasy k nej zjavne necítili ani náznak vďaky za to, že sa pokúsila zachrániť jedného z ich radov: jediné, na čom im záležalo, bolo, že ona aj Strike podľa všetkého sledovali ich členov. Tá bomba nebola prázdnou hrozbou: keby nebolo Patinej pohotovej reakcie, možno by teraz ležal v nemocnici bez ďalšej časti tela a zožieral sa pocitom viny za sekretárkinu smrť.

	Strike v duchu uvažoval nad najnaliehavejšími praktickými záležitosťami a spomenul si na svoje BMW, ktoré stálo v drahej garáži. Ak sa nemýlil, na Robininej ulici bolo dosť voľných parkovacích miest. Zákolenný sval ho síce ešte bolel, no aj tak si pomyslel, že by sa mal vrátiť do garáže, vyzdvihnúť BMW a odviezť sa do Walthamstowu, aby mal auto k dispozícii, keby ho potreboval. Dopil zvyšok kávy, zdvihol sa z plastovej stoličky, prehodil si cez plece ruksak, v ktorom mal v tej chvíli takmer všetky svoje svetské statky, a odkríval preč.

	Dalo to našim kliatbam silu, 

	nezmohol kosti nočný chlad, 

	veď nijaká z nás nemusela

	so svetom sama bojovať.

	Emily Pfeifferová

	Bosorkina posledná jazda

	 

	 

	 

	Kým sa Strike vracal do centra Londýna, rovnako unavená a ustarostená Robin sa prechádzala po miestnom supermarkete. Vedela, že Strike má vždy veľký apetít, a obsah jej chladničky by ho bez výrazného posilnenia skrátka nenasýtil. Keď si do vozíka vložila celé kurča, uvažovala, prečo sa Strike rozhodol prespať u nej namiesto Madeline. Neprekvapilo by ju, keby sa obával o jej bezpečnosť: občas sa uňho prejavoval ochranársky inštinkt, ktorý ju síce niekedy vytáčal, ale zároveň jej pripadal celkom milý. Ak mala byť k sebe úprimná, musela uznať, že bola otrasená a tešila sa, že k nej príde. Koniec koncov, na bombe boli napísané obe mená a v tej chvíli potrebovala byť s jediným človekom, ktorý chápal, aký je to pocit.

	Kým stála v rade pri pokladnici, zazvonil jej mobil. Volala jej matka. Rovnako ako Strike, keď mu volala Lucy, aj Robin zdvihla len preto, lebo vedela, že neskôr by to bolo ešte horšie.

	„Robin? Práve sme videli správy! Prečo, preboha…?“

	„Nebola som tam, keď vybuchla, mami,“ povedala Robin a posunula sa o niekoľko krokov vpred.

	„A odkiaľ sme to mali vedieť?“

	„Prepáč, mala som vám zavolať,“ povedala unavene Robin. „Museli sme vypovedať na polícii a tak ďalej, a až teraz som…“

	„Prečo si musela vypovedať aj ty, keď si tam nebola?“

	„No, lebo to bol útok na agentúru,“ odvetila Robin, „takže…“

	„V správach hovoria, že to bola nejaká ultrapravicová teroristická skupina!“

	„Áno,“ prisvedčila Robin, „myslia si to.“

	„Robin, prečo sa ultrapravicová teroristická skupina zamerala na vašu agentúru?“

	„Lebo si myslia, že sa o nich zaujímame,“ povedala Robin, „čo v skutočnosti nie je pravda… Opýtaš sa, kto bol v kancelárii, keď vybuchla, alebo…?“

	„Nemôžeš mi vyčítať, že si robím starosti v prvom rade o svoju dcéru!“

	„Nič ti nevyčítam.“ Robin znova postúpila vpred a začala jednou rukou vykladať nákup na pás. „Len som si myslela, že by ťa to mohlo zaujímať.“

	„Tak kto…?“

	„Pat a Strike. Obaja sú okej vďaka Patinej rýchlej reakcii.“

	„No, to som rada,“ vyhlásila stroho Linda. „Pravdaže som rada. A čo teraz? Chceš sa vrátiť domov?“

	„Mami,“ oslovila ju trpezlivo Robin, „ja som doma.“

	„Robin.“ Linda mala očividne slzy na krajíčku. „Nikto ti nechce brániť v tom, čo zbožňuješ…“

	„Ale chceš,“ neovládla sa Robin. „Chceš, aby som s tým prestala. Viem, že je to šok, aj pre mňa to bol šok, ale…“

	„Prečo sa neprihlásiš do policajného zboru? So skúsenosťami, ktoré máš teraz, by ťa určite radi…“

	„Som šťastná tam, kde som, mami.“

	„Robin.“ Linda už počuteľne plakala. „Čo ak raz príde deň, keď z toho takto nevyviazneš…?“

	Aj Robin v očiach zaštípali slzy. Bola vyčerpaná, vystresovaná a vystrašená. Rozumela matkinej panike a bolesti, ale bola dospelá tridsiatnička. Dlhé roky sa riadila tým, čo od nej chceli rodičia a Matthew – robila samé bezpečné, nudné a očakávané rozhodnutia. Chcela sa už konečne rozhodovať podľa seba a nehľadieť na to, koho tým rozruší.

	„Mami,“ zopakovala, keď pokladníčka začala blokovať jej nákup, a jednou rukou sa snažila otvoriť igelitovú tašku, „prosím ťa, neboj sa, ne…“

	„Ako odo mňa môžeš očakávať, že sa nebudem báť? Tvojho otca práve prepustili z nemocnice, zapli sme správy a…“

	Uplynulo ďalších pätnásť minút, kým sa Robin podarilo ukončiť hovor. Pripadala si ešte vyčerpanejšia a nešťastnejšia ako pred ním. Keď sa vracala domov ovešaná ťažkými taškami s jedlom a nápojmi, tešila ju len predstava, že čoskoro príde Strike.

	Doma sa zamestnala vykladaním nákupu a prípravou čistej posteľnej bielizne pre Strikea. Potom sa vzdorovito rozhodla vzoprieť matke: prihlásila sa do Drekovej hry na iPade a nechala ju spustenú, kým robila rôzne domáce práce, pričom pravidelne kontrolovala, či tam nie je Anómia. Na stolík za pohovkou, ku ktorému sa v krajnom prípade zmestili tri stoličky, položila dokumenty, ktoré vytlačila v skorých ranných hodinách.

	Strike trocha netypicky prišiel presne vtedy, kedy sľúbil. Robin práve vložila kurča do rúry, keď zazvonil zvonček. Pustila ho do budovy a počkala pri otvorených dverách bytu.

	„Ahoj,“ pozdravil trocha zadýchane, keď vyšiel po schodoch. Vošiel do bytu a podal jej fľašu červeného vína.

	„Ďakujem, že u teba môžem prespať. Vážim si to.“

	„V pohode,“ odvetila a zatvorila za ním dvere. Strike si vyzliekol kabát a zavesil ho na jeden z háčikov, ktoré tam v deň sťahovania neboli. Tváril sa strhane ako vždy, keď mal bolesti, a keď za ním Robin vykročila na poschodie, videla, že sa vyťahuje nahor pomocou zábradlia.

	Strike bol v byte prvý raz, odkedy si Robin vybalila všetky veci, a teraz sa poobzeral po obývačke. Na kozubovej rímse stáli zarámované fotografie, ktoré tam v deň sťahovania neboli, a nad nimi visela reprodukcia od Raoula Dufyho, ktorá zachytávala pohľad na pláž a more cez dve otvorené okná.

	„Takže,“ povedal Strike a pozrel na Robin. „Ormond.“

	„Ja viem… Kúpila som pivo, chceš?“

	„Počkaj,“ zastavil ju Strike, keď automaticky vykročila do kuchyne, lebo jeho „áno“ považovala za samozrejmosť, „čo má viac kalórií, pivo alebo víno?“

	Ohromene zastala vo dverách.

	„Kalórie? Ty?“

	„Musím trocha schudnúť,“ povedal Strike. „Moja noha to nezvláda.“ Svoj kýpeť spomínal tak zriedka, že sa rozhodla neuťahovať si z neho.

	„Víno,“ odvetila. „Víno má menej kalórií.“

	„Bál som sa, že to povieš,“ zamrmlal skľúčene. „Mohla by si mi teda naliať za pohár?“ Kývol na fľašu v jej rukách a dodal: „Môžem ti nejako pomôcť?“

	„Nie, sadni si,“ povedala. „Nie je čo robiť. Práve som hodila do rúry kurča a zemiaky.“

	„Nemusela si variť,“ vyhlásil. „Mohli sme si niečo objednať.“

	„A čo kalórie?“

	„Veď hej,“ pripustil a klesol na pohovku. Robin sa vrátila s pohárom vína, sadla si do kresla oproti nemu a položila iPad tak, aby mohla sledovať dianie v hre, aj keď ešte stále bez Anómie.

	„Áno. Ormond.“

	„No,“ prehodil Strike a odchlipol si z vína, „chápem, prečo ho zatkli.

	Mal pri sebe mobil.“

	„Ale podľa teba to nebol on,“ povedala Robin.

	„Mohol to byť on,“ pripustil Strike, „ale mám zopár otázok. Som si istý, že napadli aj policajtom.“

	„Murphy vravel, že v mobile mohla byť sledovacia aplikácia, ktorú tam nainštaloval Ormond.“

	„Ak to tvrdí, stavím sa, že vie, že tam bola. Ak jej dal Ormond do mobilu sledovaciu aplikáciu a ona o tom nevedela, nevyzerá to preňho dobre. Vďaka nej by ju dokázal nájsť a mal aj silný motív, aby po vražde ukradol jej mobil a vymazal ju odtiaľ.“

	Strike odložil víno na stolík pri pohovke, otvoril ruksak a na Robinino prekvapenie vytiahol balíček, v ktorom po rannom prečesávaní drogérie ihneď spoznala elektronickú cigaretu.

	„Hádam sa nesnažíš prestať fajčiť?“ opýtala sa neveriacky. Doteraz predpokladala, že Strike aj zomrie s cigaretou Benson & Hedges zacvaknutou medzi zubami.

	„Uvažujem o tom,“ odvetil a roztrhol celofánový obal. „Toto som ešte nikdy neskúšal…“

	Strike začal skladať elektronickú cigaretu a pritom pokračoval v hlavnej téme rozhovoru. „Povedzme, že Ormond má dozor v škole, skontroluje sledovaciu aplikáciu a zistí, že Edie kráča na cintorín. Pochytí ho podozrenie. Je presvedčený, že sa má stretnúť s Blayom. Povie tej žiačke, čo je po škole, že musí odísť, a pohrozí jej týždňovým trestom, len aby nikomu neprezradila, že odišiel skôr… V prvom rade treba povedať, že je to dosť chabé alibi. Pri páchaní vraždy by som sa nechcel spoliehať, že mi ju neprišijú len vďaka žiačke, s ktorou som bol po škole.“

	„Možno Edie neplánoval zabiť, keď sa za ňou vydal.“

	„Ale pre istotu si do aktovky pribalil mačetu?“

	„Okej, dobrý postreh,“ pripustila Robin a potlačila zívnutie. „Kde sa nachádza Ormondova škola vzhľadom na cintorín?“

	„Neďaleko krčmy The Flask, kde som sa s ním stretol. Je to blízko. Keby šiel Fiestou, na cintorín by sa dostal za pár minút.“

	Obaja mlčky sedeli a premýšľali. Strike plnil elektronickú cigaretu nikotínovou tekutinou a Robin sledovala hru, ale po Anómii nebolo ani stopy.

	„Je možné, že ten muž, popri ktorom prešiel Blay na cintoríne – ten mohutný plešatý chlap, ktorý bol podľa nás v prestrojení – bol Ormond?“ ozvala sa napokon Robin.

	„Teoreticky je to možné,“ pripustil Strike a zaskrutkoval vrchnák na elektronickej cigarete, „ale vynárajú sa určité logistické problémy. Vzal si masku do práce pre prípad, keby náhodou potreboval spáchať vraždu? A kde si ju nasadil? Bolo by dosť riskantné urobiť to v škole. Ak mal dozor, pravdepodobne tam ešte boli aj ďalší zamestnanci.“

	„Býva v Highgate?“

	„Nie. Vo Finchley.“

	„Takže treba vysvetliť aj to, prečo sa mobil presunul na Hampstead Heath,“ pripomenula Robin. „Keby Ormond dobodal Edie a Josha, určite by hneď nasadol do auta a čo najrýchlejšie odtiaľ vypadol namiesto zachádzky k rybníku. Celé je to nejaké čudné, nie?“ pokračovala. „Polícia si pôvodne myslela, že ten, kto mal mobil, ho hodil do rybníka Highgate Number One Pond, a Ormond napokon naozaj hodil mobil do rybníka – ibaže do iného.“

	„Súhlasím, že je to zaujímavé,“ prisvedčil Strike. „Prečo sa rozhodol hodiť mobil do rybníka? Možno preto, lebo ho pri nejakom našiel. Možno to v ňom podprahovo zasialo ten nápad.“

	„Myslíš, že vystopoval mobil na Heath a našiel ho ležať v tráve?“

	„Je to jedna z možností. Druhá je, že sa ocitol zoči-voči tomu, kto ho vzal.“

	„Prečo by to nepovedal polícii?“

	„Lebo spanikáril?“ prehodil Strike. „Lebo nechce priznať, že bol v blízkosti cintorína, keď sa to stalo? Lebo nechce priznať, že ju sledoval?“

	Zapol elektronickú cigaretu, vdýchol a zamračil sa.

	„Ale ak sa stretol zoči-voči s vrahom,“ pokračoval a vydýchol výpary, „ako sa mu podarilo získať od neho ten mobil? Pobili sa oň?“

	„Možno vrah predstieral, že mobil len našiel – vieš, len tak ležať na zemi –, a Ormond vyhlásil, že patrí jemu, tak mu ho odovzdal.“

	„Podľa mňa je to pravdepodobnejšie, ako keby mu ho Ormond vytrhol z ruky,“ prikývol Strike. „Ak je náš mohutný plešatý chlapík skláňajúci sa nad hrobom vrah, mohol sa dovtedy prezliecť, takže Ormond by ho považoval za obyčajného okoloidúceho…

	Ak však Ormond stretol vraha, keď bol ešte zamaskovaný, vysvetľovalo by to viacero vecí, čo zaznelo v našom rozhovore. Nepamätám sa, či som ti to vravel, ale keď spomenul, ako sa Anómia skrýva za klávesnicou, ukázal si na tvár, akoby chcel naznačiť masku. Čo ak si myslí, že ten zamaskovaný človek, ktorého stretol, bol Anómia? Ak je to tak, Anómia ho videl v blízkosti miesta vraždy a navyše s Ediným mobilom, čím sa elegantne vraciame naspäť tomu, že ‚Anómia by urobil čokoľvek, aby si zachránil krk‘. Možno by sa tým vysvetľovalo aj to jeho: ‚Nemám dôvod tvrdiť, že to bol on.‘ Freud by si na tom zgustol. Ak je moja hypotéza správna, Ormond má fakt dobrý dôvod predpokladať, že vrahom je Anómia, lebo sa s ním stretol zoči-voči. Obhajoval sa pred obvinením, ktoré som nevyslovil: že je očitým svedkom, ale zatajuje to.“

	„To by sedelo,“ skonštatovala Robin. „Takže Ormond má Edin mobil…“

	„… ale ju nenašiel. Nasadne do auta a vráti sa domov. Čaká. Edie sa nevracia. Zavolá na políciu a pomerne rýchlo si uvedomí, že bola zavraždená. Rýchlo sa rozhodne, že bude klamať o tom, kde bol, lebo má strach, že tá sledovacia aplikácia a fakt, že má pri sebe jej mobil, zapríčinia, že ho polícia obviní z vraždy.“

	Robin nakukla do hry a videla, že Anómia stále chýba. Potom ukázala na elektronickú cigaretu.

	„Aká je?“

	„Nie taká dobrá ako ozajstná,“ odvetil Strike a pozrel na ňu. „Ale myslím, že by som si na ňu zvykol. Aspoň ti nezasmradím byt.“

	„Dáš si ešte víno?“

	„Vďaka,“ odvetil Strike a podal jej pohár. „Nils de Jong mi pripadá ako zaujímavá postavička.“

	„Je fakt čudný,“ povedala Robin. „Ako som vravela, je ako – no, ako hipík s fašistickým podtónom. Všetky tie reči o aristokratickom postoji a rasových rozdieloch… To som vôbec nečakala. A spomínala som, ako vyhlásil, že Edina smrť bola ‚naplnením‘?“

	„Naplnením pre vraha,“ zahundral Strike. „Čo ešte si robila včera v noci? Vravela si, že si pracovala.“

	„Pracovala som,“ prisvedčila Robin. „Do polnoci som bola na Junction Road a takmer do rána som trčala na sociálnych sieťach. V skratke, Zoein záhadný priateľ je Tim Ashcroft. Včera v noci som ho videla odchádzať z jej bytu.“

	„Ashcroft?“ vyhŕkol prekvapene Strike. „Tých dvoch by som nedal dokopy ani náhodou.“

	„No, Zoe má – alebo mala – niečo, na čo je Ashcroft vysadený,“ vysvetlila bez úsmevu Robin. Vstala a podala mu dokumenty, ktoré vytlačila pred jeho príchodom. „Nad týmto som strávila väčšinu noci. Pozri sa na to, kým uvarím omáčku.“

	Robin odišla do kuchyne. Na stránkach, ktoré odovzdala Strikeovi, boli príspevky z Twitteru, niektoré až spred niekoľkých rokov. Začítal sa do nich.

	 

	 

	Timothy J Ashcroft

	@ČervSaVzoprie

	Šťastný nový rok, Srdiečka! S láskou Červ

	11.10      1. januára 2011

	 

	Zozo @srdiečko28

	odpovedáte používateľovi @ČervSaVzoprie

	Vďaka , Timothy! Aj tebe , Červa zbožňujem !!!!

	 

	 

	
Timothy J Ashcroft

	@ČervSaVzoprie

	odpovedáte používateľovi @srdiečko28

	Ďakujem, ale nie je ten seriál pre starších?!

	Zozo @srdiečko28

	odpovedáte používateľovi

	@ČervSaVzoprie

	Mám už skoro 14!!!!!!

	 

	Timothy J Ashcroft

	@ČervSaVzoprie

	odpovedáte používateľovi

	@srdiečko28

	Aha, okej, bál som sa, že ťa skazíme!

	 

	Zozo @srdiečko28 odpovedáte používateľovi @ČervSaVzoprie

	  Nie, nie som až také neviniatko  

	 

	Timothy J Ashcroft @ČervSaVzoprie 

	odpovedáte používateľovi @srdiečko28

	Len hovor…

	 

	Timothy J Ashcroft

	@ČervSaVzoprie

	Dnes má narodeniny Červ (teda ja)

	#AtramentovočierneSrdce

	9.14 1. novembra 2011

	PaniSrdcová

	@carlywhistler_*

	odpovedáte používateľovi

	@ČervSaVzoprie

	Všetko najlepšie k narodeninám,

	Červa zbožňujem, je taký

	zlatý! 

	Timothy J Ashcroft

	@ČervSaVzoprie

	odpovedáte používateľovi

	@carlywhistler_*

	Aj ty si zlatá, ale ako to, že mi píšeš

	o tomto čase? Nemala by si byť

	v škole?! 

	PaniSrdcová

	@carlywhistler_*

	odpovedáte používateľovi

	@ČervSaVzoprie

	Mám voľno, som chorá. 

	Timothy J Ashcroft

	@ČervSaVzoprie

	odpovedáte používateľovi @carlywhistler_*

	No, už sledujem aj ja teba, lebo si

	bola taká milá, že si mi zaželala všetko

	najlepšie k narodeninám. x

	Laura H @Srdiečko<3

	Za Červa by som aj zomrela

	#AtramentovočierneSrdce

	19.13 30. novembra 2011 

	 

	 

	 

	 

	 

	Zozo @srdiečko28 

	odpovedáte používateľovi @ČervSaVzoprie

	 

	 

	 

	 

	 

	Timothy J Ashcroft

	@ČervSaVzoprie

	odpovedáte používateľovi @srdiečko28

	No, už sledujem aj ja teba, takže mi to môžeš povedať súkromne, ak sa tu hanbíš!

	 

	 

	Timothy J Ashcroft

	@ČervSaVzoprie

	Práve som dokončil nahrávanie ďalšej epizódy, Červa čaká veľký osobnostný skok!

	 

	21.32      23. decembra 2011 

	 

	Orla Moranová

	@ČierneSrdceOrla

	odpovedáte používateľovi @ČervSaVzoprie

	Prezraď nám ho!!!!!!!!!

	 

	 

	Timothy J Ashcroft @ČervSaVzoprie 

	odpovedáte používateľovi 

	@ČierneSrdceOrla

	Aká panovačná! Koľko máš rokov?  

	Orla Moranová @ČierneSrdceOrla

	odpovedáte používateľovi @ČervSaVzoprie

	14, prečo?  

	Timothy J Ashcroft @ČervSaVzoprie 

	odpovedáte používateľovi @ČierneSrdceOrla

	Sleduj ma a možno ti to prezradím v súkromnej správe!

	 

	 Timothy J Ashcroft @ČervSaVzoprie 

	odpovedáte používateľovi @Srdiečko<3

	Aj Červ by zomrel za teba!

	Koľko máš rokov?

	Laura H 

	@Srdiečko<3

	odpovedáte používateľovi @ČervSaVzoprie

	Božemôj, nemôžem uveriť, že si to prečítal!!!!! 

	Timothy J Ashcroft @ČervSaVzoprie 

	odpovedáte @Srdiečko<3 

	No, Červ ťa odteraz sleduje!

	 

	Pero spravodlivosti

	@peroskrátkapíše

	Keď čierna = zlá a biela =

	najžiadanejšia, o čom to vypovedá? Môj pohľad na problematické farby

	v #AtramentovočierneSrdce

	 

	www.PeroSpravodlivosti/ PolitikaFarieb…

	 

	9.38      9. februára 2013

	 

	Zozo

	@srdiečko28

	odpovedáte používateľovi @peroskrátkapíše

	To je fakt dobré , takto som o tom neuvažovala.

	 

	 

	 

	Orla Moranová @ČierneSrdceOrla odpovedáte používateľovi @ČervSaVzoprie

	Božemôj 

	 

	 

	Pero spravodlivosti @peroskrátkapíše 

	odpovedáte používateľovi @srdiečko28

	Vďaka, kráska.

	 

	 

	 

	Strike s bezvýraznou tvárou obrátil stránku.

	 

	 

	        

	 

	Pero spravodlivosti

	@peroskrátkapíše

	 

	Neškodný obľúbenec fanúšikov alebo antisemitský stereotyp?

	 

	Môj pohľad na problematickú postavu Dreka

	 

	www.PeroSpravodlivosti/ AntisemitskýSeriál…

	11.02      28. februára 2012

	 

	 

	Penny Peacock @rachledbadly odpovedáte používateľovi @peroskrátkapíše

	 

	Netflix UK & Ireland @N£tflix

	 

	S radosťou oznamujeme, že seriál #Atramentovočierne srdce, ktorý dosiahol obrovský úspech na YouTube, bude mať v júni 2013 premiéru na Netflixe, a to

	s novým obsahom. Druhá sezóna sa už pripravuje. Celý článok: www.NetflixUK/ AtramentovočierneSrdce…

	 

	21.12      5. februára 2013

	 

	Ester Cohenová

	@v3s3lý_zajač1k

	odpovedáte používateľovi @N£tflix 

	Skvelá správa, teším sa spolu s oboma talentovanými tvorcami!

	 

	Edie Ledwellová však povedala, že       

	 

	pri Drekovi sa inšpirovala maskou morového doktora.

	 

	Pero spravodlivosti @peroskrátkapíše 

	odpovedáte používateľovi @rachledbadly

	 

	Pero spravodlivosti

	@peroskrátkapíše

	odpovedáte používateľovi @N£tflix 

	Dúfam, že @N£tflix vypočuje obavy fanúšikov z problematických tém, skôr ako sa Atramentovočierne srdce dostane k širšiemu obecenstvu.

	 

	Nejde len o nos! Koľko máš rokov?       

	                   Caitlin Adamsová

	 

	Penny Peacock

	@rachledbadly 

	odpovedáte používateľovi @peroskrátkapíše

	14, prečo?

	 

	@CaitAdumsss odpovedáte používateľovi @peroskrátkapíše @N£tflix

	Je len jeden spôsob, ako to zariadiť: #VyhoďtePažrošku

	 

	Pero spravodlivosti @peroskrátkapíše 

	odpovedáte používateľovi @rachledbadly

	Fíha, vyzeráš staršie. Ak si prečítaš celý článok, pochopíš, že Drek všetkými manipuluje a býva

	v najväčšom mauzóleu, teda je najbohatší.

	 

	Penny Peacock @rachledbadly odpovedáte používateľovi @peroskrátkapíše

	Nebýva v najväčšom mauzóleu.

	 

	 

	Penny Peacock @rachledbadly

	odpovedáte používateľovi @CaitAdumsss @peroskrátkapíše @N£tflix

	Nechcem, aby ju vyhodili, všetky dobré nápady pochádzajú od nej.

	 

	 

	Pero spravodlivosti @peroskrátkapíše   

	odpovedáte používateľovi @rachledbadly @CaitAdumsss @N£tflix

	Súhlasím, že je talentovaná, ale myslím, že určité zmeny by seriálu prospeli.

	 

	Tam bývajú lord a lady D-G.             

	             Penny Peacock @rachledbadly

	 

	Penny Peacock @rachledbadly odpovedáte používateľovi @peroskrátkapíše

	A nemanipuluje ľuďmi.

	Vychádzajú mu v ústrety len preto, lebo sa nudí.

	 

	Pero spravodlivosti @peroskrátkapíše 

	odpovedáte používateľovi @rachledbadly

	Hej, vždy sa rád zapojím

	do inteligentnej debaty! Už sledujem aj ja teba!

	 

	odpovedáte používateľovi @peroskrátkapíše @CaitAdumsss @N£tflix

	Ale ja nechcem, aby sa zbavili Dreka, prefarbili Srdca naružovo a zmenili Bielu pannu z ducha na človeka ako ty.

	 

	 

	Pero spravodlivosti @peroskrátkapíše   

	odpovedáte používateľovi @rachledbadly @CaitAdumsss @N£tflix

	Heh, zjavne pravidelne čítaš moje články! Koľko máš rokov?

	 

	 

	 

	             Penny Peacock @rachledbadly

	 

	PaniSrdcová

	@carlywhistler_*

	Chystám sa do Londýna, čo by som nemala vynechať?

	 

	19.45      14. marca 2012

	 

	odpovedáte používateľovi @peroskrátkapíše @CaitAdumsss @N£tflix

	To si sa ma už pýtal. Prečo chceš vždy vedieť, koľko majú dievčatá rokov?

	 

	Pero spravodlivosti @peroskrátkapíše 

	odpovedáte používateľovi @carlywhistler_*

	Mňa.

	 

	PaniSrdcová @carlywhistler_*

	odpovedáte používateľovi @peroskrátkapíše

	 

	 

	DrekBrácho14 @DrekBrácho14

	odpovedáte používateľovi @rachledbadly @peroskrátkapíše @CaitAdumsss @N£tflix

	Lebo je to pedoš.

	 

	Pero spravodlivosti @peroskrátkapíše 

	odpovedáte používateľovi @DrekBrácho14 @rachledbadly

	 

	             @penjustwrites @CaitAdumsss

	 

	PaniSrdcová @carlywhistler_*

	 

	Takže môj oco mi nedovolí ísť do Londýna

	 

	20.02      20. marca 2012

	 

	Zozo @srdiečko28

	MÁM NARODENINY A SOM 

	@N£tflix

	Prečo sa každý fašista vždy uchýli k nadávkam do pedofilov? Blokujem ťa.

	 

	DrekBrácho14 @DrekBrácho14

	odpovedáte používateľovi @peroskrátkapíše @rachledbadly

	 

	Aj tak si pedoš.  

	 

	V LONDÝNE !!!!!!      

	Zozo @srdiečko28

	Keď máš pocit , že niekomu na tebe 

	10.02      8. marca 2012

	 

	 

	Timothy J Ashcroft

	@ČervSaVzoprie

	 

	Nebudem klamať, bol som sklamaný, keď ma vyhodili z Atramentovočierneho srdca, ale črtajú sa nové projekty!

	 

	„Zomreli sme. Už to bude iba lepšie.“

	 

	11.14      25. marca 2013

	 

	 

	Ruby Nooby @rubynooby*_* odpovedáte používateľovi @ČervSaVzoprie

	Som taká smutná. Mala som ťa ako Červa rada.

	 

	záleží , aj na tom , že ti zomrela mama , a potom ti ten človek neodpovedá na správy a ty uvažuješ prečo si mu ešte stále verná …

	 

	9.05      14. mája 2012

	 

	Pero spravodlivosti @peroskrátkapíše 

	odpovedáte používateľovi @srdiečko28

	Skontroluj si mobil, písal som ti.

	 

	Pero spravodlivosti

	@peroskrátkapíše

	 

	Bože, ako neznášam balenie darčekov.

	 

	21.32      23. decembra 2014

	 

	Timothy J Ashcroft @ČervSaVzoprie 

	odpovedáte používateľovi @rubynooby*_*

	Tvoja krásna tvár mi práve zlepšila deň  

	Ruby Nooby @rubynooby*_* 

	odpovedáte používateľovi @ČervSaVzoprie

	Teda, vôbec som nečakala, že odpovieš!!!!!!!

	 

	Timothy J Ashcroft @ČervSaVzoprie 

	odpovedáte používateľovi @rubynooby*_*

	Heh, koľko máš rokov?

	 

	 

	Darcy Barrettová @TemnáViola90 

	odpovedáte používateľovi @peroskrátkapíše

	Ani ja, je to nahovno.

	 

	 

	Lepinov učeník @LepinovUčen1k 

	odpovedáte používateľovi @TemnáViola90 @peroskrátkapíše 

	Len hovno spozná iné hovno.

	 

	 

	Pero spravodlivosti @peroskrátkapíše 

	odpovedáte používateľovi @LepinovUčen1k @TemnáViola90

	Choď si ešte raz vyhoniť, incel.

	 

	 

	Lepinov učeník @LepinovUčen1k 

	odpovedáte používateľovi @peroskrátkapíše @TemnáViola90

	 

	             Je pre teba pristará, pedoš.

	 

	Ruby Nooby @rubynooby*_* 

	odpovedáte používateľovi @ČervSaVzoprie

	Pero spravodlivosti @peroskrátkapíše 

	odpovedáte používateľovi @LepinovUčen1k @TemnáViola90

	 

	Blokujem ťa, ty sviniar!

	 

	Timothy J Ashcroft       

	 

	@ČervSaVzoprie 

	odpovedáte používateľovi @rubynooby*_*

	Ty si ale potvorka, vôbec by si nemala byť na Twitteri!

	 

	 

	 Ellen Richardsonová @e_r_srdiečko 

	odpovedáte používateľovi @peroskrátkapíše

	Páči sa mi, že nám to všetko tak pekne vysvetľuješ.

	 

	             

	 

	Ruby Nooby @rubynooby*_* 

	odpovedáte používateľovi @ČervSaVzoprie

	Teda 13!

	 

	Timothy J Ashcroft @ČervSaVzoprie 

	odpovedáte používateľovi @rubynooby*_*

	Heh, odteraz sledujem aj ja teba.

	 

	 

	 

	Pero spravodlivosti

	@peroskrátkapíše

	odpovedáte používateľovi @e_r_srdiečko

	Ďakujem!    Koľko máš rokov?

	 

	 

	Ellen Richardsonová @e_r_srdiečko 

	odpovedáte používateľovi @peroskrátkapíše

	Andrew Whistler @andywhistler8 

	odpovedáte používateľovi @ČervSaVzoprie @rubynooby*_*

	Ešte si s tým neprestal?

	 

	 

	Pero spravodlivosti @peroskrátkapíše 

	odpovedáte používateľovi @e_r_srdiečko

	Si taká milá, že ťa budem odteraz sledovať!

	 

	             

	 

	Andrew Whistler @andywhistler8 

	odpovedáte používateľovi @ČervSaVzoprie @rubynooby*_*

	Aha, zablokoval si si ma. 

	 

	 

	Ellen Richardsonová @e_r_srdiečko 

	odpovedáte používateľovi @peroskrátkapíše

	No toto.  

	 

	 

	To ma neprekvapuje.             

	             Timothy J Ashcroft

	 

	Timothy J Ashcroft

	@ČervSaVzoprie 

	odpovedáte používateľovi @juiceeluce

	Máš nádherného psíka! Koľko máš rokov?

	 

	Pero spravodlivosti @peroskrátkapíše 

	odpovedáte používateľovi @carla_mappin5

	Ty to naozaj chápeš! Koľko máš rokov?

	 

	@ČervSaVzoprie 

	odpovedáte používateľovi @mollydeverill1

	Presne tak! Koľko máš rokov?

	 

	 

	Timothy J Ashcroft

	@ČervSaVzoprie

	odpovedáte používateľovi @annaff0rbes

	Pekná fotka! Koľko máš rokov?

	 

	 

	Timothy J Ashcroft

	@ČervSaVzoprie

	odpovedáte používateľovi @tash&&&rgh

	To bol dobrý vtip! Koľko máš rokov?

	 

	 

	Robin sa vrátila do obývačky presne vo chvíli, keď Strike dočítal. Tváril sa hrozivo.

	„Prečítal si si to celé?“

	„Hej.“

	„Myslím, že Pero spravodlivosti si vytvoril ako záložný účet. Chcel si zachovať kontakt s fanúšičkami Atramentovočierneho srdca, aj keby prišiel o Červa. Neskôr potom lovil fanúšičky ako Tim a kritičky ako Pero.“

	„A Zoe začal namotávať, keď mala koľko – štrnásť?“

	„Trinásť,“ odvetila Robin. „Oklamala ho, že je o rok staršia. Prvýkrát prišla do Londýna na štrnáste narodeniny. Overila som si jej vek v záznamoch na internete. Ešte má len sedemnásť. Všimol si si toho otca, ktorý ho hneď odhalil? ‚Ešte si s tým neprestal?‘“

	„Ten chlap, čo zakázal svojej dcére ísť do Londýna? Hej. Múdry človek… A teraz Ashcroft chodí po školách so svojou divadelnou skupinou. Kristepane.“

	Robin vzala zo stola svoj zápisník a otvorila ho na stránke s načmáranými poznámkami z odpočúvania na Junction Road.

	„Zoe a Ashcroft sa včera večer pohádali. Dostala som sa do budovy a počúvala som za dverami. Ashcroft ju obvinil z vydierania, čo poprela. Citujem: ‚A kto s tým začal?‘ a ‚Dostala si ma do pekelnej situácie.‘ Okrem toho vyhlásil, že on riskoval – nespresnil, ako riskoval, ale zrejme narážal na ich vzťah. Zoe ho celý čas prosila, aby neodchádzal, a on opakoval, že musí ‚porozmýšľať‘.“ Robin zatvorila zápisník. „Zjavne zostarla natoľko, že ho už nepriťahuje, no nie? Podľa všetkého sa mu najviac páčia trinástky a štrnástky. Ktovie, či Zoe nehladuje práve preto, lebo chce vyzerať čo najmladšie.“

	„Neznášam pedofilov,“ zamrmlal Strike. Robinin horný sused si práve nahlas pustil rap.

	„Má ich niekto rád?“ prehodila Robin.

	„Hej, ostatní pedofili. Zo skúsenosti viem, že v ich prípade naozaj platí, že vrana k vrane sadá. Tým sa vysvetľuje, prečo mu tvoj priateľ Pez vynadal na pohrebe, no nie? Nezhováral sa Ashcroft práve s nejakými neplnoletými dievčatami?“

	„Neviem, či je Rachel Ledwellová neplnoletá,“ odvetila Robin, „ale Flavia Upcottová určite áno. A čo myslíš tým ‚mojím priateľom‘ Pezom?“ dodala, lebo v Strikeovom hlase zaznel podtón, ktorý sa jej vôbec nepozdával. Zdvihol obočie, na tvári sa mu zjavil mierny úškrn a Robin si podráždene uvedomila, že zružovela.

	„Urobila som, čo bolo treba, aby som z neho vytiahla informácie,“ vyhlásila chladne a znova vyšla z miestnosti pod zámienkou, že treba pomiešať omáčku. V skutočnosti si chcela dopriať trocha času, aby sa prestala červenať.

	Strike rýchlo oľutoval svoj pokus o žart, ktorý bol v skutočnosti len nešikovnou snahou zistiť, nakoľko sa Robin páčilo, keď ju Pez Pierce bozkával a možno aj obchytkával. Uvažoval, že za ňou zakričí „prepáč“, no skôr ako to stihol urobiť, zazvonil mu mobil. Volala Madeline.

	Strike zaváhal s pohľadom upretým na displej. Madeline chcela, aby sa jej ozval, čo, pravdaže, neurobil. V tej chvíli mal sedieť v nejakom anonymnom hoteli a bolo mu jasné, že ak odignoruje jej telefonát, bude mu vyvolávať každých desať minút, až kým nezdvihne.

	„Ahoj,“ povedal, keď prijal hovor.

	„Ako sa máš? Zohnal si izbu v hoteli?“

	„Hej, práve som sa ubytoval,“ odvetil ticho Strike. „Nemôžem volať dlho, lebo čakám telefonát od spolupracovníka.“

	„Bojím sa o teba,“ povedala Madeline. „Dočerta, Corm. Bomba. Je to desivé.“

	Robin sa vrátila do miestnosti, ešte stále celá červená. Nevšimla si, že Strike telefonuje, a tak začala: „Počuj, nepáči sa mi…“ Stíchla, keď videla, že má pri uchu mobil.

	„Kto to bol?“ opýtala sa Madeline.

	„Izbová služba,“ odvetil Strike.

	„Nie, nebola,“ povedala Madeline a Robin naňho obviňujúco pozrela. Mal silný pocit, že obe ženy presne vedia, čo sa deje: nerozvážne podľahol pudu muža zahnaného do kúta a začal zatĺkať.

	„Ale bola.“

	„Corm,“ oslovila ho Madeline, „nie som hlúpa.“ Robin znova vyšla z miestnosti.

	„Nemyslím, že si hlúpa.“ Strike zatvoril oči ako dieťa na neovládateľnom bicykli, ktoré sa rúti rovno do múru.

	„Tak kto bola tá žena a čo sa jej nepáči?“

	Doriti, doriti, doriti. Mal vyjsť z bytu, skôr ako jej zdvihol, ale bol unavený a bolela ho noha, takže sa mu nechcelo vstať. Znova otvoril oči a zadíval sa na reprodukciu od Raoula Dufyho na stene. Čo by dal za to, keby mohol v tej chvíli sedieť sám pri okne s výhľadom na Stredozemné more?

	„Šiel som na drink s Robin,“ povedal. „Potrebujeme sa porozprávať o agentúrnych záležitostiach. O tom, ako budeme pokračovať bez prístupu do kancelárie.“

	Zavládlo ticho a potom Madeline povedala: „Prespíš u nej.“

	„Nie, neprespím,“ povedal Strike.

	„Ale je okej, že sa dnes večer stretneš s Robin a riskuješ, že si ju nájdu teroristi…“

	„O nej už vedia,“ prerušil ju Strike. „Bomba bola adresovaná nám obom.“

	„Milé,“ utrúsila chladne Madeline. „Akoby ste boli manželia, čo? No, nebudem ťa dlhšie zdržiavať.“

	Spojenie sa prerušilo.

	Strikeovi bzučal v hlave roj zlostných a nervóznych myšlienok: Treba to s ňou ukončiť. Ty hlupák. Dnes večer som to fakt nepotreboval. Aj tak by nám to nevyšlo. Nemá zmysel volať jej späť. Musím to s ňou ukončiť. Ospravedlniť sa.

	Strike vstal z pohovky a dokríval do kuchyne. Robin stála chrbtom k nemu a miešala omáčku.

	„Prepáč,“ povedal Strike. „Správal som sa ako čurák.“

	„Áno,“ povedala chladne Robin. „Presne tak. Keby musel Barclay baliť nejakú ženu, aby z nej vytiahol informácie, určite by si sa s ním nerozprával takým tónom.“

	„Keby sa musel Barclay bozkávať s nejakou ženou, aby z nej niečo dostal, mal by som aj horšie narážky,“ podotkol Strike, a keď sa k nemu Robin obrátila s napoly nahnevaným, napoly neochotne pobaveným výrazom, pokrčil plecami a dodal: „Presne tak spolu žartujeme, no nie?“

	„Hmm,“ zamrmlala Robin a znova sa obrátila k omáčke. „Myslela som, že ťa poteší, koľko som toho dostala z Piercea.“

	„Aj ma to potešilo,“ odvetil Strike. „Odviedla si kus dobrej práce. A to kurča vonia skvele.“

	„Hotové bude až o pol hodiny.“ Robin zaváhala, a potom pokračovala:

	„Komu si tvrdil, že som izbová služba?“

	„Madeline,“ zahundral Strike. Na klamstvo mu už nezostala energia. „Chcela, aby som prespal u nej. Tvrdil som, že pôjdem do hotela. Bolo to jednoduchšie.“

	Robin tá informácia zaujala. Ďalej miešala omáčku v nádeji, že sa dozvie viac, ale nechcela sa vypytovať. Strike však v téme nepokračoval, a tak Robin stíšila oheň a obaja sa vrátili do obývačky.

	Robin skontrolovala hru a pozdravila zopár hráčov, aby Buffinka nebola celkom nečinná. Strike vytiahol zápisník a nalistoval stránky s postrehmi z Robininho stretnutia s Pezom.

	„S Pierceom si si naozaj počínala skvele,“ prehodil.

	„Veď dobre.“ Robin prevrátila oči a obom doliala víno do pohárov.

	„Nemusíš to preháňať.“

	„Predpokladám, že ti neuniklo, koľko kritérií z nášho profilu Anómie spĺňa. Vie veľa o The Beatles, nemá rád mačky…“

	„To bol iba predpoklad…“

	„… občas sa stará o otca, vie sa dostať na cintorín bez toho, aby ho chytili…“

	„Viem, ale…“

	„… a podľa všetkého s Edie na niečom pracovali, no potom sa naňho vykašľala, dala sa dokopy s Joshom a napísala s ním obrovský hit. To je veľký dôvod na zatrpknutosť.“

	„Možno sa naňho nevykašľala,“ namietla Robin. „Ich spoločný projekt sa jej možno nezdal dosť dobrý. Možno zmenila názor. Pohádali sa aj kvôli Timovi. Možno s ním už potom nechcela spolupracovať.“

	„Pierce to možno vidí inak. Podľa teba nie je Anómia, však?“ Strike sledoval, ako zareaguje.

	„No…“ Robin zaváhala. „Dokázal by vytvoriť tú hru, ale to nám bolo jasné už predtým. Čo ja viem… Keď som s ním bola, skrátka som to necítila.“

	Strike sa musel priam hrdinsky ovládať, aby sa zdržal tej najočividnejšej nevhodnej poznámky, čo mu zišla na um.

	„Chcem tým povedať,“ pokračovala Robin, ktorá si, našťastie, nevšimla, ako sa Strike tvári, „že Anómia je zlomyseľný – sadistický. Pez mi taký skrátka nepripadal. Rozhodne vie byť hrubý – spomínala som, čo namaľoval Joshovi a Edie na stenu – a bol dosť agresívny k fanúšičke Atramentovočierneho srdca, ktorá sa objavila na našej prvej hodine kreslenia a vyhlásila, že prišla ‚nasať mágiu‘ alebo také niečo. Naozaj bola trocha otravná,“ dodala Robin a odpila si z vína, „ale nemusel byť až taký krutý. Yasmin Weatherheadová sa ho zjavne bála. Viem si predstaviť, že by si uťahoval z tučnoty. Je ten typ človeka.

	Ale ak si odmyslím, že jeho otec je chorý, čo je istotne veľká záťaž, nemám pocit, že by sa mu v živote darilo zle. U žien je obľúbený. Našiel si bývanie, ktoré mu vyhovuje. A má dosť práce, hoci možno nie takej stálej, ako by si predstavoval. Zrejme mi nesedí z rovnakého dôvodu ako Gus Upcott. Ak je niekto taký dobrý vo svojej oblasti, musí jej každý deň venovať celé hodiny, a o Anómii naisto vieme iba jedno: má veľa času.“

	„To je fakt,“ prisvedčil Strike. „Keď už sa bavíme o ľuďoch, čo majú veľa času, aj ja som dnes ráno zistil niečo nové. Nestihol som to vytlačiť, kým vybuchla bomba, ale podstata je táto: Kea Nivenová v noci pred útokmi na Twitteri napísala zopár výhražných komentárov, ktoré síce vymazala, ale neskôr sa objavili na Reddite. Hovorila aj o bodaní ľudí do srdca.“

	„Aha – to jej Cardew radil vymazať?“

	„Presne tak. Ich krátky porozchodový románik zrejme nepredstavoval koniec ich známosti, čo je zaujímavé rovnako ako jeho poznámka o lepších spôsoboch. Škoda, že sme Cardewa už vylúčili, lebo osobnostne má k Anómii v podstate najbližšie zo všetkých podozrivých, a všimol som si, že si to myslí aj Pierce.

	V každom prípade, Kea rieši aj iné veci ako vyhrážky na Twitteri,“ pokračoval Strike, vzal do ruky mobil a otvoril webstránku Tribulationem et Dolorum. „Pozri sa na to. Je to spred niekoľkých rokov.“

	Robin sa načiahla po mobil a prečítala si rozhovor medzi Arke a Johnom, na ktorý Strike natrafil ráno.

	„Teraz klikni na stránku ‚O zakladateľovi‘,“ navigoval ju Strike. Robin poslúchla a zatvárila sa, akoby ju osvietilo.

	„Výber Johnových skladieb si môžete vypočuť na www.IJU.VymýšľaZvuky…

	IJU? Hádam len nie…“

	„Inigo John Upcott,“ dopovedal Strike. „Presne tak.“ Robin pozrela na Strikea.

	„Ale to znamená…“

	„Spomínaš si, ako oduševnene Inigo bránil Keu, keď sme boli u nich doma? Vyjadril sa v tom zmysle, že Blay sa k tej mladej dáme zachoval obzvlášť nepekne. Mám silné podozrenie, že jeho kontakt s Keou sa neobmedzil len na jeden online rozhovor o chronickej únave.“

	„Hádam si nemyslíš, že…?“

	„… práve ona je jeho drahé dieťa? Podľa mňa áno.“

	„No teda,“ zamrmlala Robin a znova sa zadívala na stránku Tribulationem et Dolorum. „Určite to nie je náhoda. Neobjavila sa na tej webstránke bez toho, aby vedela, kto ju prevádzkuje.“

	„Súhlasím. Hľadala nenápadný spôsob, ako ďalej sledovať Josha a Edie. Nepochybujem, že keď presvedčila Iniga, ako ju očarila jeho osobnosť, prišla chvíľa, keď náhodou ‚zistili‘, že obaja poznajú Josha a Edie. A som si istý, že Kea bola takou zhodou okolností patrične ohromená. Po tom našom krátkom stretnutí s Inigom by som povedal, že má priveľké ego. Kea ho istotne poľahky presvedčila, že s ním udržiava kontakt preto, lebo je múdry a talentovaný, a nie preto, lebo chce z neho vylákať informácie. A práve preto sa Kea znova dostáva na prvé miesto v zozname podozrivých, nie? Domnievali sme sa, že o navrhovanej zmene Srdca na človeka nemala odkiaľ vedieť, ale ak sa nemýlime, od roku dvetisíctrinásť má otvorené dvere do domácnosti Upcottovcov.“

	„Myslíš, že sa s Inigom stretla aj osobne?“ opýtala sa Robin.

	„Na to sa budeme musieť opýtať Upcotta. Ak je Kea naozaj tým ‚drahým dieťaťom‘, ktoré upokojoval a sľuboval mu pomoc, zjavne si vymenili telefónne čísla.“

	„Hádam by sa s ním…?“ Robin sa zarazila.

	„Ktovie?“ zatiahol Strike, ktorý uhádol, čo chcela povedať. „Niektorí ľudia urobia čokoľvek, len aby dosiahli svoje.“

	Obom hneď napadlo, že aj Robin dovolila Pezovi Pierceovi, aby jej strčil jazyk do úst.

	„Zajtra mám sledovať Ashcrofta,“ povedala Robin.

	„Zmeníme rozpis,“ vyhlásil Strike a znova zdvihol mobil. „A hneď ráno zájdeme za Upcottom.“

	Robin tušila, že návrh zostať spolu pramenil zo Strikeových obáv z Halveningu, ale keďže jej neprekážalo stráviť s ním predpoludnie, bez námietok vstala.

	„Kurča už bude hotové,“ povedala. „Dávaj pozor na hru. Idem napariť zeleninu.“

	„Napariť,“ zopakoval Strike, akoby to slovo nikdy predtým nepočul.

	„Máš nejaký problém s naparovaním?“

	„Nie. Len som to nikdy nerobil. Za normálnych okolností všetko pražím.“

	„Aha,“ zamrmlala Robin. „Ak ťa trápia kalórie, možno by si to mal zmeniť.“ Odišla do kuchyne. Strike napísal Pat mail o zmene služieb a poslal správy Midge, Devovi, Barclaymu aj Nutleymu. Potom si vložil mobil naspäť do vrecka, nakukol do Drekovej hry, aby sa uistil, že Anómia tam ešte stále nie je, a napokon sa rozhliadol po obývačke.

	Čo by vydedukoval o jej obyvateľke, keby nevedel, kto tu býva? Rada čítala: zopár kníh sa nevošlo do malej knižnice, čo jej sám pomáhal poskladať. Neuniklo mu, že okrem románov je medzi nimi aj množstvo textov z oblasti kriminológie. Zrejme sa jej páčil fauvizmus, keďže nad jedálenským stolom visela druhá reprodukcia: Matissovo Zátišie s muškátmi. Uhádol by, že obyvateľka tohto bytu nemá toľko peňazí ani takých príbuzných ako Charlotte – jej byt, v ktorom Strike istý čas býval, bol preplnený starožitným nábytkom, čo zdedila po rôznych členoch rodiny. Odkedy tu bol naposledy, pribudli modré a krémové závesy, ktoré zjavne neboli drahé: nezväzovali sa ťažkými povrazmi a nezdobili ich strapce s korálikmi. Tienidlo lampy vyzeralo ako lacný biely čínsky lampáš. Predpokladal, že je zvyknutá na čistotu a poriadok, lebo miestnosť nevyvolávala dojem, že ju pred jeho príchodom narýchlo upratala: na koberci neboli stopy po vysávači a vo vzduchu nebolo cítiť pach Pronta. S istým potešením postrehol, že Robin presadila filodendron, čo jej kúpil, do modrého porcelánového kvetináča. Rastlina teraz stála na stole v kúte miestnosti a vyzerala zdravo: Robin zrejme nezabúdala polievať kvety. Znova si potiahol z elektronickej cigarety, s námahou sa pozviechal na nohy a šiel sa pozrieť na zarámované fotografie na kozubovej rímse.

	Na prvej spoznal Robininých rodičov: súdiac podľa strieborných balónov v pozadí, s úsmevom oslavovali dvadsiate piate výročie svadby. Jej matka Linda sa v jeho prítomnosti zvyčajne takto neusmievala, keďže po každej nebezpečnej situácii, do ktorej sa jej dcéra v práci zaplietla, ho mala menej a menej rada. Druhá fotografia zachytávala rozosmiate batoľa v ružových bodkovaných plavkách, ktoré stálo pod záhradným postrekovačom: Strike predpokladal, že je to Robinina neter. Na tretej sa dospelá Robin objímala okolo pliec so všetkými tromi bratmi, ktorých už Strike poznal. Na štvrtej bol čokoládovohnedý labrador a na piatej skupinka ľudí za stolom pri veľkom okne, za ktorým sa črtal Matterhorn pri nádhernom západe slnka. Strike sa obzrel, aby sa ubezpečil, že Robin sa nechystá vrátiť, vzal do ruky poslednú fotku a preskúmal ju. Na vysokej stoličke za vrchstolom sedelo iné batoľa s plastovou lyžičkou v bucľatej ruke a Robin sa usmievala do objektívu z miesta zhruba v polovici stola. Vedľa nej sedel statný chlap s úhľadnou pieskovou bradou a pohľadom, ktorý Strikeovi pripadal pochybný, tiež sa usmieval a ruku mal vyloženú na operadle Robininej stoličky. Keď sa vrátila Robin s príborom, ešte stále držal tú fotku v ruke.

	„Matterhorn,“ povedal a položil ju na miesto, kde stála predtým.

	„Áno,“ prisvedčila Robin. „Bol nádherný. Čo Anómia?“ opýtala sa a ukázala na iPad.

	„Nič,“ odvetil Strike. „Pomôžem ti priniesť veci.“

	Oboch zmáhala únava, takže pri večeri, počas ktorej Robin pravidelne hýbala Buffinkou v hre, sa zhovárali dosť útržkovito. Po Anómii nebolo ani stopy. Jedinými prítomnými moderátormi boli BielaPanna a Morehouse, no ani jeden z nich Buffinke nevyčítal, že príliš dlho stojí na jednom mieste.

	„Ak mám zvládnuť moderátorský test, budúci týždeň si musím nájsť čas a zopakovať fakty o seriáli,“ povedala Robin, keď po večeri odpratávali taniere.

	„Viem,“ odvetil Strike. „Budeme to musieť uprednostniť.“

	Strike umyl riad a skontroloval, či už médiá informovali o Ormondovom zatknutí, ale ani jedna zo spravodajských stránok o tom ešte nepísala. Krátko nato si šli obaja ľahnúť, a ak si aj uvedomovali dôvernosť toho, že Robin podala Strikeovi jeho vlastný čistý uterák a kôpku čistej posteľnej bielizne a že sa umyli v tej istej kúpeľni, obaja to skrývali pod nánosom vecnosti hraničiacej so strohosťou.

	Strike ležal na pohovke v novučičkom pyžame, s nakrémovaným kýpťom a protézou opretou o stenu. Ešte si stihol pomyslieť, že Robinina rozkladacia pohovka je prekvapivo pohodlná, a potom upadol do hlbokého spánku.

	Robin sa chystala do postele ani nie štyri metre od neho a aj cez hlasný rap z horného poschodia počula, ako Strike chrápe, čo ju pobavilo a trocha upokojilo. Odkedy sa presťahovala na Blackhorse Road, vychutnávala si, že býva sama: užívala si nezávislosť a pokoj, ale dnes večer, po bombe v kancelárii, bola rada, že je tam s ňou aj Strike, hoci už tvrdo spal a chrápal ako motorová píla. Jej posledná vedomá myšlienka, skôr ako sama zaspala, patrila Ryanovi Murphymu. Aj keď sa rande s ním ešte neuskutočnilo a možno sa ani nikdy neuskutoční, tá možnosť trocha vykompenzovala nerovnováhu medzi ňou a Strikeom. Už nebola zaľúbená hlupaňa dodržiavajúca celibát v nádeji, že Strike jedného dňa zatúži po tom, čo zatiaľ očividne vôbec nechcel. Zakrátko sa ponorila do ríše snov, v ktorej ju čakal sobáš s Matthewom a on jej pred kostolom ako malej vysvetľoval, že sa ho stačilo len opýtať a on by jej prezradil, kto je Anómia, a že jej neschopnosť vidieť, čo je všetkým ostatným nad slnko jasnejšie, dokazuje, že sa nehodí na prácu, ktorá ich takmer navždy rozdelila.

	Aký je hostinec, 

	kam prichádza

	nocovať zvláštny tulák?

	Emily  Dickinsonová

	XXXIV

	 

	 

	 

	Keď Robin na druhý deň ráno o siedmej vošla do obývačky, Strike bol už oblečený, rozkladacia pohovka vrátená do pôvodnej polohy a posteľná bielizeň úhľadne poskladaná. Obom pripravila čaj a hrianky, a keď si sadli za ten istý stôl ako večer a pustili sa do jedla, Strike povedal: „Poďme rovno k Upcottovcom a zistime, čo všetko Inigo prezradil Kei. Podľa toho, čo nám povie, potom môžeme vyraziť do King’s Lynnu.“

	„Okej,“ súhlasila Robin, no netvárila sa nadšene.

	„Čo sa deje?“

	„Len uvažujem, čo povie Katya, keď zistí, že Inigo celý čas komunikoval s Keou.“

	„Tipujem, že bude poriadne naštvaná,“ odvetil Strike a mierne pokrčil plecami. „To nie je náš problém.“

	„Viem, ale nemôžem si pomôcť. Je mi jej ľúto. Na druhej strane, ich deti by možno boli radšej, keby sa rozviedli…“

	Strikeovi zavibroval mobil. Zdvihol ho, prečítal si správu, čo mu prišla, a na tvári sa mu zjavil zlostný výraz.

	„Čo sa stalo?“ chcela vedieť Robin.

	„Prekliaty Nutley!“

	„Čo urobil?“

	„Odchádza!“

	„Čože?“ vyhŕkla Robin. „Prečo?“

	„Lebo,“ zahundral Strike a rýchlo preletel dlhý odsek plný výhovoriek, ktorými sa chcel Nutley vyviniť, „jeho manželka nechce, aby pre nás pracoval, lebo nám prišla bomba. Viem, že toho máte veľa, a keď sa tá situácia s teroristami vyjasní, rád sa… Aha, takže ty by si sa rád vrátil, ty neschopný kus hovna?“

	„Počuj,“ prerušila ho Robin, keď si uvedomila dôsledky toho, že majú o jedného spolupracovníka menej. „Mal by si ísť za Inigom sám. Ja podľa plánu prevezmem sledovanie Ashcrofta a…“

	„Zostaneme spolu,“ vyhlásil Strike. „Na tej sprostej bombe boli mená nás oboch, v tej sprostej reportáži sa objavili fotky nás oboch a ja tých zasranov z Halveningu beriem vážne, aj keď ty nie.“

	„Jasné, že ich beriem vážne, čo tým chceš…?“

	„Tak potom nenavrhuj, že sa budeš niekde túlať sama,“ uzavrel nahnevane Strike a vstal od stola. Zabudol na všetky svoje predsavzatia z predchádzajúceho dňa, zišiel nadol a vyšiel z budovy, aby si mohol zapáliť.

	Dobre vedel, že Robin si nezaslúžila, aby sa k nej zachoval tak agresívne, ale táto myšlienka ho len viac vytočila. Vyfajčil dve cigarety za sebou a rozposlal Barclaymu, Midge a Devovi správy o Nutleyho odchode. Skurvený zbabelec, odpísal Barclay a Strike si uvedomil, že s ním absolútne súhlasí.

	Po návrate do Robininej obývačky zistil, že už stihla odložiť riad z raňajok a je pripravená na odchod. Ako očakával, znova sa k nemu správala chladne.

	„Prepáč, že som na teba vyletel,“ ospravedlnil sa, skôr ako stihla niečo povedať. „Skrátka mám strach.“

	„Zvláštne, že aj ja,“ odvetila odmerane, „ale keď povieš, že sa chcem niekde túlať ako nejaká hlupaňa, čo má v hlave prázdno…“

	„Tak som to nemyslel. Podľa mňa nie si hlúpa, ale – doriti, Robin, tá bomba bola skutočná a nemala nás len vystrašiť. Okrem toho vieme, že im obzvlášť prekážajú ženy, ktoré sa podľa nich povyšujú.“

	„Takže ma plánuješ mať pod dohľadom, až kým nechytia všetkých členov Halveningu?“

	„Nie – ja neviem. Poďme za Inigom. Keby sme dokázali, že Kea je Anómia, vyriešili by sa tým aspoň naše problémy s nedostatkom spolupracovníkov.“

	Nasadli do Strikeovho BMW. Robin šoférovala a väčšinu dvadsaťminútovej jazdy obaja mlčali. Robin sa neubránila spomienkam, že aj pri poslednej návšteve Upcottovcov bola na Strikea nahnevaná. Bolo to hneď po tom, ako sa dozvedela, že chodí s Madeline. Ktovie, aké dôsledky mala Strikeova lož o izbovej službe. Zdalo sa, že sa s ňou odvtedy nerozprával, ibaže by včera v noci chrápal len naoko a písal jej spod prikrývky. Nezabudla ani na Charlotte. Práve nutnosť vyšetrovať Jaga Rossa spôsobila, že agentúra bola v súvislosti s pracovnou silou v kritickej situácii, čo Strike, ktovieprečo, nechcel pripustiť.

	Robin netušila, že Strikeove myšlienky sa uberali rovnakým smerom. Ak sa mu nepodarí okamžite nájsť náhradu za Nutleyho, agentúra nedokáže pokryť všetky aktuálne prípady, a nebolo pochýb, že najjednoduchšie bude vykašľať sa na Rossa. Aj keby jeho budúcnosť vyšetrovateľa navždy pochoval fakt, že ho budú spájať s takým ostro sledovaným rozvodom, všetci ostatní by aj naďalej mali prácu. Možno, pomyslel si, je jeho povinnosťou zrušiť sledovanie Rossa bez ohľadu na dôsledky.

	Z depresívnych úvah ho vytrhol mobil, ktorý znova zavibroval. Keď sklopil zrak, uvidel správu od Madeline.

	 

	Prosím, zavolaj mi, keď budeš môcť. Myslím, že by sme sa mali porozprávať.

	 

	Strike vrátil telefón do vrecka bez toho, aby odpovedal. Presne vedel, kam to smeruje: tam, kam sa napokon pobrali všetky jeho vzťahy, na miesto, kde sa očakávania stretli s odporom a všetko vybuchlo.

	Dobre, pomyslel si a zamračil sa z okna, nemal som klamať o tom, kde strávim noc, ale keby som ti povedal pravdu, aj tak by z toho bola scéna. Je azda zločin snažiť sa vyhnúť hádke a oboch ušetriť výčitiek?

	O to mu išlo, však? Chodil za ňou, keď sa to od neho očakávalo, nosil jej kvety, keď sa to patrilo, počúval o jej pracovných problémoch a prinajmenšom dúfal, že s ňou má obojstranne uspokojivý sex. Čo ešte chcela? Úprimnosť, počul Madelinin hlas. Ženy to hovoria vždy, ale úprimnosť by znamenala priznať, že si s ňou začal, lebo potreboval odviesť pozornosť od zložitých citov k inej žene, na čo by Madeline určite zareagovala, že ju len využil. No a čo? Ľudia sa navzájom využívajú stále, povedal Strike fiktívnej Madeline a zhlboka si potiahol z elektronickej cigarety, do ktorej si pred cestou autom dolial náplň. Chcú zahnať osamelosť. Snažia sa nájsť, čo im chýba. Pochváliť sa svetu svojou korisťou. Spomenul si, ako sa s ním Madeline chcela odfotiť na svoj Instagram a ako sa s ním pohádala v ten večer, keď predstavila svoju novú kolekciu, a v duchu už počul, ako jej hovorí: Podľa mňa chce každý z nás niečo iné. Mal by si to dať vytlačiť na vizitky a rozdávať ich hneď na začiatku vzťahov, aby žiadna nemohla povedať, že ju nevaroval…

	„Doriti,“ zahundrala Robin.

	Strike sa obzrel a zistil, že spomedzi áut zaparkovaných pred domom Upcottovcov práve odchádza Range Rover.

	„Tuším v ňom je Inigo,“ povedala Robin a zažmúrila cez predné sklo.

	„Áno… je tam. Gus šoféruje. Čo budeme robiť?“

	„Sleduj ho,“ odvetil Strike. „Pravdepodobne idú k lekárovi. Aj tak bude ľahšie pozhovárať sa s ním bez Katye.“

	„Bude zúriť, že sme ho sledovali,“ podotkla Robin.

	„Pravdepodobne hej,“ prisvedčil Strike, „ale bude preňho oveľa ťažšie zbaviť sa nás, keď sa stretneme osobne. V každom prípade, ten zákerný klamár si to zaslúži.“

	Inigo a Gus však nezastali ani pred lekárskou ordináciou, ani pred nemocnicou, ale pokračovali ďalej na východ. Robin videla Iniga z profilu, lebo bol obrátený k synovi. Zdalo sa, že Gusovi dohovára. Občas mu dokonca pohrozil prstom.

	„Kam, dopekla, idú?“ zauvažoval nahlas Strike hodinu po tom, čo začali sledovať Range Rover. Práve vyšli na Dartford Crossing, dlhý lanový most ponad Temžu.

	„Hádam len Inigo nechodí do nemocnice takto ďaleko, alebo áno?“ prehodila Robin. „Mimochodom, Gusovi poriadne čistí žalúdok.“

	„Hej,“ prisvedčil Strike, ktorý tiež sledoval agresívne zdvihnutý prst.

	„Inigo má v tejto oblasti fakt výdrž, no nie?“

	„Myslela som, že Gus je jeho obľúbené dieťa.“

	„Fakt, že je celý vyhádzaný, možno naznačuje, že udržať si toto postavenie je dosť stresujúce,“ utrúsil Strike. „Možno práve oznámil Inigovi, že chce skončiť s hrou na violončele.“

	Range Rover pokračoval po diaľnici M2 ešte hodinu.

	„Tuším idú do Whitstablu,“ ozvala sa napokon Robin, keď Range Rover odbočil na cestu s názvom Borstal Hill. „Možno na návštevu?“

	„Alebo,“ povedal Strike, ktorému v tej chvíli niečo napadlo, „majú druhý dom. Na takých miestach si zámožní Londýnčania kupujú menšie prímorské sídla… kde trávia víkendy…“

	Znova vytiahol mobil, otvoril webstránku 192.com a vyhľadal na nej meno „I J Upcott“ a mesto „Whitstable“.

	„Áno, mám pravdu,“ vyhlásil. „Majú tu druhý dom. Aquarelle Cottage, Island Wall.“

	Robin nasledovala Range Rover do centra pekného mestečka popri hrazdených domoch a radovej zástavbe v rôznych pastelových odtieňoch, a odtiaľ po Harbour Street lemovanej umeleckými galériami a obchodíkmi so zberateľskými predmetmi. Napokon Range Rover odbočil doprava na parkovisko Keam’s Yard. Robin zaparkovala BMW v dostatočnej vzdialenosti od Range Rovera a spolu so Strikeom v spätných zrkadlách sledovali, ako Gus vystúpil z auta, vyložil z kufra otcov invalidný vozík, pomohol Inigovi presadnúť a potom ho odtlačil za roh a zmizol z dohľadu.

	„Dajme im tak desať minút,“ navrhol Strike a pozrel na hodinky na palubnej doske. „Stavím sa, že Gus sa vráti do auta po tašky. Nechcem ich upozorniť na náš príchod, až kým sa nevyzujú a nepostavia na čaj. Ešteže,“ dodal necitlivo, „sa na vozíku nedá rýchlo utekať.“

	Nariekaš: „Mal som ciele vznešené 

	a duša chcela čosi veľké vskutku. 

	Rozbitý oltár, mrúce plamene –

	len toľko – to je osud plný smútku…“

	May Kendallová

	Zlyhania

	 

	 

	 

	Strike a Robin vystúpili z BMW až vtedy, keď videli, ako Gus vytiahol zo zadnej časti Range Rovera kufre, a dali mu dosť času, aby ich stihol odniesť do domu. Za kamenným múrikom parkoviska sa rozprestierala kamienková pláž, a keď Strike ako rodák z Cornwallu zachytil pach mora a zvuk špliechajúcich vĺn, hneď sa mu trocha zlepšila nálada.

	Úzka ulička Island Wall bola hneď za rohom a zvažovala sa smerom nadol. Radové domy natreté pastelovými farbami po pravej strane mali výhľad rovno na more. Svetlozelené sídlo Aquarelle Cottage sa nachádzalo o trocha nižšie. Na polkruhovom vitrážovom okne nad dverami bola galeóna s napnutými plachtami.

	Pri dverách zjavne nebol zvonček, a tak Strike zdvihol klopadlo v tvare kotvy a dvakrát zaklopal. Neprešlo ani desať sekúnd a Gus otvoril dvere.

	Keď spoznal Strikea a Robin, zatváril sa vydesene. Robin si stihla všimnúť, že žihľavka mu už nezasahovala do očí, ale vyrážky mal rovnako zapálené ako predtým.

	„Kto je to?“ zavolal Inigo z domu.

	Gus sa obrátil k otcovi, ktorý na vozíku vošiel do haly. Aj Iniga zjavne na okamih ohromil príchod oboch detektívov, ale takmer ihneď sa začal správať ako zvyčajne.

	„Čo to…?“

	„Dobré ráno,“ povedal Strike tónom, ktorý Robin vzhľadom na Inigov zúrivý výraz pripadal pozoruhodne škodoradostný. „Rád by som vedel, či sa môžeme porozprávať, pán Upcott.“

	Inigo sa priblížil. Gus sa pritisol k stene, akoby sa do nej chcel prepadnúť.

	„Vy ste…? Ako ste vôbec vedeli, že som…? Sledovali ste ma?“

	Strike trocha ľutoval, že by bolo dosť nezdvorilé odseknúť: Jasné, že áno, ty nadutý pajác. „Dúfali sme, že vás zastihneme doma v Hampsteade, ale keďže ste práve odchádzali, šli sme za vami,“ povedal namiesto toho.

	„Prečo?“ chcel vedieť Inigo. „Čo – prečo? To je nehorázne!“

	„Domnievame sa, že máte informácie, ktoré by nám mohli pomôcť pri vyšetrovaní,“ vysvetlil Strike a trocha zvýšil hlas, lebo popri dome práve prechádzali dve mladé ženy. Predpokladal, že Inigo sa bude obávať, aby sa o jeho záležitostiach nedozvedeli susedia ešte viac ako možných následkov toho, že vpustí Strika a Robin dovnútra. A naozaj, aj keď sa zatváril ešte nahnevanejšie, povedal: „Nestojte na prahu a nekričte! Božemôj, toto je úplná… totálna…“

	Roky v agentúre Robin naučili, že nech je návšteva súkromného detektíva akokoľvek neželaná, takmer každý chce vedieť, prečo prišiel, takže ju neprekvapilo, keď Inigo zavrčal: „Venujem vám päť minút. Päť.“

	Keď vošli, pokúsil sa cúvnuť, ale v rozrušení narazil do steny.

	„Pomôž mi, dočerta!“ vyštekol na syna, ktorý rýchlo poslúchol.

	Len čo vošli dovnútra a zatvorili za sebou dvere, pochopili, že aj tento dom bol zrekonštruovaný na rovnako vysokej úrovni ako sídlo v Hampsteade. Na prízemí bol otvorený priestor s hladkými podlahovými doskami, pozostávajúci z kuchyne, jedálne a obývačky. V zadnej časti domu boli francúzske okná, cez ktoré sa dalo vyjsť do záhrady takisto prispôsobenej pre Inigov invalidný vozík. Šikmá terasa sa končila plošinou s veľkým slnečníkom, stolom a stoličkami s výhľadom na more. Uprostred kúska trávnika rástla palma, ktorej listy jemne šumeli v teplom vánku.

	„Choď ma vybaliť,“ zavrčal Inigo na syna, ktorý bol zjavne šťastný, že môže vypadnúť z otcovej blízkosti. Keď zvuk Gusových krokov na poschodí zanikol, Inigo sa prisunul k nízkemu stolíku a nezdvorilo ukázal Strikeovi a Robin, aby si sadli do dvoch kresiel potiahnutých pásikavým modro-bielym plátnom.

	Steny miestnosti natreté nabielo zdobili akvarely. Robin si spomenula na text na webstránke Tribulationem et Dolorum („Napriek obmedzeniam vyplývajúcim zo svojho ochorenia však pokračuje v umeleckej a hudobnej tvorbe.“) a uvažovala, či ich maľoval Inigo alebo Katya a ako by ich zhodnotili Mariam alebo Pez: jej pripadali nevýrazné a amatérske. Najväčší so zaujímavým rámom z naplaveného dreva zachytával ulicu Island Wall z tej strany, ktorou prišli, s Aquarelle Cottage napravo. Perspektíva celkom nesedela, takže zatiaľ čo ulica vyzerala nekonečne dlhá a mizla až na obzore, domy boli skrátka priveľké. V kúte miestnosti stál keyboard a na notovom stojane zbierka skladieb s názvom 30 kleine Choralvorspiele od Maxa Regera. Na obálke bola kresba bruchatého a okuliarnatého nemeckého skladateľa s prísnym pohľadom, ktorý sa nápadne podobal na ich neochotného hostiteľa.

	„Tak,“ povedal Inigo a pozrel na Strikea, „čomu vďačím za tento zásah do môjho súkromia?“

	„Kei Nivenovej,“ odvetil Strike.

	Inigo sa snažil aj naďalej tváriť vzdorovito, ale prezradilo ho, že na okamih kŕčovito zovrel opierky vozíka a myklo mu kútikmi úst.

	„Čo také by som vám mohol prezradiť ja, čo vám ešte nepovedala moja manželka?“ opýtal sa po pridlhej odmlke.

	„Dosť veľa. Domnievame sa, že ste bez manželkinho vedomia nadviazali súkromný vzťah s Keou Nivenovou, ktorý trvá prinajmenšom niekoľko rokov.“

	Strike sa odmlčal. Ticho medzi nimi bolo ako ľad: bolo nebezpečné ho prelomiť, ale nedalo sa prehliadnuť.

	„Nechápem, ako by moje súkromné vzťahy – a pritom ani náhodou nepripúšťam, že tento konkrétny vzťah existuje – mohli čo i len okrajovo súvisieť s vaším vyšetrovaním. Teda za predpokladu,“ pokračoval a bledá tvár mu očervenela, „že sa ešte stále snažíte zistiť, kto je Anómia. Alebo vás Katya poverila, aby ste namiesto toho vyšetrovali mňa?“

	„V súčasnosti sa zaoberáme len Anómiou.“

	„A váš dôkaz toho údajného vzťahu je…?“

	„Pán Upcott,“ oslovil ho trpezlivo Strike, „taký inteligentný človek ako vy vie, že vám neprezradím všetko, čo sme zistili, aby ste tomu mohli prispôsobiť svoj príbeh.“

	„Ako sa opovažujete naznačovať, že mám nejaký dôvod čokoľvek ‚prispôsobovať‘?“ vybuchol Inigo a Robin bolo jasné, že sa mu uľavilo, keď sa mohol otvorene rozčúliť. „Prostredníctvom webstránky, čo spravujem, som v kontakte s množstvom chronicky chorých ľudí. Áno, Kea sa na mojej webstránke chcela poradiť. Povedal som jej to isté, čo by som poradil všetkým, čo trpia naším hrozným ochorením, lekármi tak často zaznávaným.“

	„Manželke ste však nepovedali, že vás kontaktovala Kea Nivenová.“

	„Vtedy som nevedel, kto je Kea. Na webstránke vystupovala pod pseudonymom ako mnohí iní používatelia. Mali by ste vedieť, že s chorobami, ktoré sú podľa prekliatych lekárov psychosomatické, sa spája hanba a stigma!“

	„Ale prišla chvíľa, keď ste zistili, kto je Arke?“

	Na okamih zavládlo ticho a zo schodov k nim doľahol vrzgot. Inigo sa obrátil tak prudko, že Robin by neprekvapilo, keby si pritom natiahol sval.

	„Čo robíš?“ zreval, keď Gus rýchlo zišiel po schodoch.

	„Vybalil som ťa,“ odvetil Gus a neisto zastal vo dverách. „Už by som mal ísť, teda ak mám stihnúť…“

	„A ja si mám ísť nakúpiť sám alebo čo?“ zvrieskol Inigo.

	„Prepáč, zabudol som,“ zamrmlal Gus. „Idem. Čo by si…?“

	„Použi mozog,“ odsekol Inigo a obrátil sa naspäť ku Strikeovi a Robin. Prudko dýchal a čakal, kým sa za jeho synom nezabuchli vchodové dvere, a potom pokračoval pokojnejším hlasom: „Ak sa nemýlim – a na internete si píšem s mnohými rôznymi ľuďmi –, po niekoľkých týždňoch Kea náhodou spomenula čosi, z čoho som vyrozumel, že má niečo spoločné s tým prekliatym seriálom, a – áno, ehm, objavili sme naše vzájomné, hoci dosť vzdialené spojenie v reálnom živote.“

	„Nezdalo sa vám čudné, že sa objavila na vašej webstránke?“

	„Prečo by malo?“ Inigo znova očervenel. „Na moju stránku chodí obrovské množstvo ľudí. Považuje sa za jeden z najlepších internetových zdrojov pre ľudí trpiacich chronickou únavou a fibromyalgiou.“

	„Ale aj tak ste to nepovedali manželke?“ opýtal sa znova Strike.

	„Viete, existuje niečo ako lekárske tajomstvo!“

	„Netušil som, že ste lekár.“

	„Jasné, že nie som lekár, ale nemusíte byť lekár, aby ste dodržiavali určité etické zásady v súvislosti s osobnými údajmi ľudí, čo si k vám prichádzajú po lekárske rady a psychologickú podporu!“

	„Rozumiem,“ povedal Strike. „Takže ste chceli brať ohľad na Keino súkromie, a tak ste Katyi nepovedali, že ste v kontakte.“

	„Aký iný dôvod by som mohol mať?“ vyštekol Inigo, ale jeho pokus o protiútok oslabila jeho čoraz červenšia tvár. „Ak naznačujete – to je úplne smiešne. Je taká mladá, že by mi mohla byť dcérou!“

	Robin si spomenula na Katyine slová, že k Joshovi Blayovi prechováva materinské city. Nevedela sa rozhodnúť, či v nej nešťastní manželia Upcottovci – ktorí zjavne hľadali útechu a možno aj elixír mladosti vo vzťahoch s dvadsiatnikmi – vyvolávajú skôr nechuť alebo súcit.

	„A odvtedy ste sa, pravdaže, s Keou stretli aj osobne,“ vyhlásil Strike, ktorý sa rozhodol vystreliť do tmy.

	Inigo bol v tvári červený ako repa. Robin v miernej panike uvažovala, čo by urobili, keby dostal infarkt. Zdvihol roztrasenú ruku a ukázal ňou na Strikea.

	„Sledovali ste ma,“ zachripel. „To je nehanebný zásah – neslýchaný vpád do môjho… môjho…“

	Rozkašľal sa. Naozaj to znelo, akoby sa dusil. Robin vyskočila, utekala do kuchyne, z police schmatla pohár a naplnila ho vodou z vodovodu. Keď sa vrátila, Inigo ešte stále kašľal, ale vzal si od nej pohár, a hoci sa celý oblial, podarilo sa mu vypiť pár hltov. Napokon sa konečne aspoň ako-tak ovládol.

	„Nebol som svedkom toho, ako ste sa stretli s Keou,“ vyhlásil Strike a menej pravdivo dodal: „Len som sa na to opýtal.“

	Inigo naňho zamračene pozrel vodnatými očami a pery sa mu zachveli.

	„Koľkokrát ste sa stretli s Keou?“

	Inigo sa už celý triasol od zlosti. Voda z pohára sa mu vyliala na stehno.

	„Raz,“ odsekol. „Len raz. Náhodou bola v Londýne a zašli sme spolu na kávu. Cítila sa obzvlášť zle a požiadala ma o podporu a rady. Som rád, že som jej ich mohol poskytnúť.“

	Pokúsil sa odložiť pohár s vodou na stolík, ale vykĺzol mu z rozochvenej ruky a rozbil sa na tvrdej drevenej dlážke.

	„DORITI,“ zreval.

	„Postarám sa o to,“ vyhŕkla Robin, znova vyskočila a šla po papierové utierky.

	„Nehorázne – nehorázne,“ opakoval Inigo a lapal po dychu. „Celé toto – sledovali ste ma až sem – narušili ste môj súkromný priestor – a to všetko len preto, lebo som sa pokúsil pomôcť dievčine…“

	„… ktorá prechovávala značnú nevraživosť k Edie Ledwellovej,“ skočil mu do reči Strike, keď sa Robin vrátila, čupla si k Inigovi a začala utierať vodu. „… ktorá tvrdila, že Ledwellová jej ukradla všetky nápady, ktorá ju obťažovala na internete, ktorá prenasledovala Blaya po ich rozchode a v noci pred útokom sa obom vyhrážala násilím.“

	„Kto tvrdí, že sa im vyhrážala?“ opýtal sa zúrivo Inigo, zatiaľ čo Robin opatrne zbierala rozbité sklo.

	„Ja,“ vyhlásil Strike. „Videl som tweety, ktoré vymazala, keď vytriezvela. Poradil jej to Wally Cardew. Bola to zrejme jediná rozumná vec, čo urobil, odkedy sme začali vyšetrovať tento prípad. Vedeli ste, že sú stále v kontakte? Vedeli ste, že sa po rozchode s Blayom vyspala s Wallym?“

	Nedalo sa určiť, aký účinok mali tieto otázky na Iniga, lebo jeho tvár bola už beztak celá fľakatá a červená, ale Strikeovi sa zazdalo, že sa na nej mihol šok. Detektív tušil, že Iniga zaujalo dievča, ktoré videl ako zraniteľné a nevinné, a vedel si predstaviť, že Kea zahrala svoju úlohu naozaj presvedčivo.

	„Neviem, o čom hovoríte,“ povedal napokon Inigo. „Netuším, kto je Cardew.“

	„Naozaj? Prepožičiaval hlas Drekovi, ale potom ho vyhodili za antisemitské video, ktoré dal na YouTube.“

	„Nestíhal som sledovať všetky hlúposti, čo sa udiali okolo toho prekliateho seriálu. Viem len, že Kea je zraniteľná mladá osoba, ktorá sa dostala do zlej situácie, a poviem vám to hneď teraz: rozhodne nie je Anómia. Rozhodne nie.“

	„Takže ste s ňou nikdy nerozoberali Atramentovočierne srdce?“ Inigo sa na okamih odmlčal.

	„Len okrajovo. Pravdaže, keď som si uvedomil, kto je, občas sme to spomenuli. Mala pocit, že ju okradli. Niečo som jej poradil. Ako bývalý vydavateľ mám v tejto oblasti určité skúsenosti.“

	„Takže ste podporovali jej tvrdenia o plagiátorstve?“

	„Nepodporoval som jej tvrdenia. Bol som jej len inteligentným partnerom do diskusie,“ odvetil Inigo, keď Robin odniesla rozbitý pohár do kuchyne a hodila ho do koša. „Jej duševné zdravie narúšal pocit, že ju niekto využil – využil a odhodil. Potrebovala, aby ju niekto vypočul, a ja som to urobil. S Keou máme veľa spoločného,“ dodal a ešte viac očervenel.

	Strike si spomenul, aká bola Kea krásna, keď celkom nenalíčená sedela oproti nemu v krčme Maids Head, a potom sa zadíval do opuchnutej tváre okuliarnatého muža v strednom veku s rozšírenými pórmi a fialovými kruhmi pod svetlosivými očami.

	„Náhodou presne viem, aké to je, keď človek skončí v najlepších rokoch,“ pokračoval Inigo. „Keď vie, že mohol vyniknúť, a len sleduje, ako sa darí iným, zatiaľ čo jeho vlastný svet sa okolo neho scvrkáva a všetky jeho nádeje do budúcnosti sú zmarené. Keď som ochorel, vyštvali ma z práce. Zostala mi hudba, ale moja kapela, moji takzvaní priatelia, mi dali jasne najavo, že sa nemienia prispôsobovať mojim fyzickým obmedzeniam, hoci som bol najlepší hudobník z nás všetkých. Mohol som ísť rovnakou cestou ako Gus a získať štipendium. Veru tak. A mal som aj umelecký talent, ale táto prekliata choroba spôsobila, že mu nemôžem venovať toľko času, aby sa mohol zmysluplne rozvíjať…“

	Robin zazvonil mobil. Práve si chcela znova sadnúť na miesto, ale namiesto toho s ospravedlnením vytiahla telefón z vrecka a pozrela na číslo volajúceho.

	„Prepáčte, ale toto by som mala zdvihnúť.“

	Keďže v otvorenom priestore nebolo žiadne súkromné miesto na rozhovor, Robin vyšla von na ulicu. Keď odchádzala, Inigo si zložil okuliare a utrel si oči. Strike si až vtedy uvedomil, že sa mu pri rozprávaní o rôznych stratách naplnili slzami. Napokon si roztrasene nasadil okuliare naspäť a hlasno potiahol nosom.

	Ak však Inigo Upcott očakával od Strikea súcit, zostal sklamaný. Detektív, ktorý v minulosti ležal na prašnej ceste v Afganistane s odtrhnutou nohou a trupom muža, s ktorým ešte pred niekoľkými minútami žartoval o rozlúčke so slobodou v Newcastli, nemal ani štipku zľutovania nad zmarenými snami Iniga Upcotta. Ak sa jeho kolegovia z práce a priatelia z kapely nezachovali veľkoryso, Strike by sa stavil, že to súviselo s nepríjemnou a samoľúbou povahou muža, ktorý teraz sedel oproti nemu – nie s tým, že by s ním nesúcitili. Čím bol Strike starší, tým väčšmi bol presvedčený, že v bohatej krajine v mierových časoch – bez ohľadu na ťažké rany osudu, ktoré mohli zasiahnuť kohokoľvek rovnako ako nezaslúžené šťastie, z ktorého Inigo ako dedič obrovského bohatstva očividne ťažil – najvýraznejšie určuje životný smer charakter človeka.

	„Vraveli ste Kei niečo z toho, čo ste vedeli od manželky o rokovaniach s Maverickom a podobne?“

	„No – možno som to spomenul,“ pripustil Inigo, zjavne rozhorčený Strikeovým vecným tónom, a znova dodal: „Ale len okrajovo.“

	„Žiadala vás Kea, aby ste Joshovi odovzdávali odkazy?“

	„Príležitostne,“ odvetil Inigo po krátkom zaváhaní.

	„Ale vy ste tie správy neodovzdávali?“

	„S Blayom nie som v kontakte.“

	„A predpokladám, že nemôžete chcieť od manželky, aby mu tie správy od Key odovzdávala ona.“

	Inigo namiesto odpovede len zovrel pery.

	„Sľúbili ste Kei, že jej nejako pomôžete, okrem toho, že ste jej poradili ohľadom plagiátorstva?“

	„Snažil som sa ju ubezpečiť…“

	„Ubezpečiť, že čo?“

	„Dobre vie, že moja manželka ju nemá rada,“ povedal Inigo. „Kei napadlo, že by ju mohla obviniť z toho, že je Anómia alebo že má niečo spoločné s Ledwellovej smrťou. Len som jej sľúbil, že Katyu privediem k rozumu. Opakujem,“ dodal dôrazne, „Kea určite nie je Anómia.“

	„Prečo ste si tým taký istý?“

	„Po prvé, je na tom zdravotne naozaj zle,“ povedal nahlas Inigo. „Akákoľvek dlhodobejšia práca – napríklad vytvorenie a udržiavanie online hry – je pre ňu vzhľadom na jej zdravotné problémy nemožná. Potrebuje veľa odpočívať a spať – niežeby sa jej s tou prekliatou chorobou spalo ľahko. Okrem toho, terčom Anómiiných internetových útokov sa stala aj Kea.

	Bola na ňu naozaj nepríjemná. Kea z toho bola hotová.“

	„Bola?“ zopakoval Strike.

	„Čo?“

	„Práve ste naznačili, že Anómia je žena.“ Inigo sa naňho zamračil.

	„Moja manželka ma pred vašou prvou návštevou požiadala, aby som vám to nevravel. Súhlasil som, lebo som nechcel, aby Katya potom fňukala a sťažovala sa. To, koľko zvládnem, má svoje hranice. Nemal by som byť v strese. No, koniec koncov,“ pokračoval opäť hnevlivo Inigo, „nemôže sa sťažovať, keď ma prenasledujete a obťažujete na mieste, ktoré má byť mojím útočiskom…

	Yasmin Weatherheadová je Anómia,“ vyhlásil Inigo. „Pracuje v IT, je všetečná, manipulatívna a vždy chcela zo všetkého vyťažiť čo najviac. Pochopil som, o čo tej prekliatej babe ide, len čo prekročila náš prah. Katya si to nechce priznať, lebo ju s nimi zoznámila. Je to len ďalšia Katyina hlúposť, ale aj tak je zakaždým prekvapená, keď sa všetko obráti proti nej.“

	„Yasmin Weatherheadová pracuje v PR, nie v IT,“ opravil ho Strike.

	„Mýlite sa,“ vyhlásil Inigo s aroganciou človeka nezvyknutého na protirečenia. „S počítačmi to vie, naozaj sa v nich vyzná. Raz som mal so svojím problém a ona ho vyriešila.“

	„Máte nejaký dôvod, prečo si myslíte, že práve ona je Anómia, okrem toho, že pracuje v IT?“

	„Isteže. Počul som, ako sa k tomu priznala,“ povedal Inigo s náznakom víťazoslávnej zlomyseľnosti. „Bol som s Katyou na vianočnom večierku v tom prekliatom umeleckom kolektíve. Potreboval som si odskočiť. Zle som odbočil a uvidel som Yasmin, ako sa objíma s tým odporným chlapom, čo to tam má pod palcom.“

	„S Nilsom de Jongom?“ Strike až teraz vytiahol zápisník a otvoril ho.

	„Netuším, ako sa volá. Obrovský chlap. Páchol trávou. Krátko predtým na mňa chrlil nejaké Evolove teórie.“

	„Evolove?“ zopakoval Strike a všetko si zapisoval. Mal pocit, že to meno nedávno niekde počul, ale nevedel si spomenúť kde.

	„Julius Evola. Ultrapravicový filozof. Má bizarné rasové teórie. Môj výstredný spolužiak z Radley sa s ním stotožňoval. Nosil so sebou Mýtus krvi a ostentatívne ho čítal pri jedle.

	Tí dvaja si ma nevšimli. Bola tam tma a moje kroky nepočuť,“ utrúsil ironicky Inigo a ukázal na svoj vozík. „V každom prípade som počul, ako to priznala. ‚Ja som Anómia.‘“

	„Ste si tým istý?“ opýtal sa Strike.

	„Viem, čo som počul,“ precedil Inigo cez zaťaté zuby. „Choďte vypočúvať ich dvoch. Ktovie, či v tom nejdú spolu. On by mohol byť Morehouse, no nie?“

	„Ach, takže poznáte meno Anómiinho partnera?“

	„Nemám na výber,“ zavrčal Inigo. „Katya a Blay sa donekonečna rozprávajú len o Anómii a tej prekliatej hre, Kea sa zasa bojí obvinenia, takže som tak dobre informovaný, ako len môže byť človek, ktorý sa o to vlastne vôbec nezaujíma.“

	„Povedali ste Kei, aká je vaša teória o Anómii?“ opýtal sa Strike.

	„Áno.“ Hlas mu zmäkol. „Neverila mi. V niektorých ohľadoch je naivná. Neskúsená. Je presvedčená, že Anómia je istý nechutný liverpoolsky umelec, ktorý tiež býva v tom prekliatom umeleckom kolektíve. Tuším sa volá Presley. Bol aj na tom večierku. Je to nafúkaný sviniar, ktorý na ňu raz sexuálne zaútočil po tom, čo ju nalákal do svojej izby. Odporné,“ vyprskol Inigo.

	„Prirodzene to na nej zanechalo stopy. Kea tvrdí, že od Anómie dostala zopár správ so sexuálnym podtónom, čo ju priviedlo k myšlienke, že je to Presley. Kea je nevinná,“ vyhlásil Inigo a do tváre mu znova vošla farba. „Neuvedomuje si, ako sa ľudia pretvarujú. Ani vo sne by jej nenapadlo, že do sexuálne kompromitujúcej konverzácie by ju mohla vtiahnuť aj žena.“

	„Čo by tým podľa vás Yasmin dosiahla?“

	„Mala by nad ňou moc. Niečo, čo by mohla použiť proti nej, čím by sa jej mohla vyhrážať. Yasmin je neskutočne manipulatívna – nehovoriac o tom, že špehuje druhých.“

	„Prečo si to myslíte?“

	„Vychádzam z toho, ako sa správala u nás doma,“ odvetil Inigo. „Vymýšľala si výhovorky, len aby sa u nás mohla zastaviť, ak Blay a Ledwellová neboli k dispozícii alebo jej zabudli preposlať maily. Oči mala na stopkách. Ustavične sa na niečo vypytovala. Zbierala informácie. Chápem, že sa ňou Katya dala najskôr uniesť. Yasmin predstierala, že je starostlivá a súcitná, nič jej nerobilo problémy. Až neskôr si človek uvedomil, že je to obyčajný parazit. Ona je Anómia.“

	Počuli, ako sa otvorili vchodové dvere, a znova sa objavil Gus, obťažkaný nákupnými taškami s jedlom zo Sainsburys. Za ním vošla Robin, ktorá sa tvárila napäto.

	„Oco,“ ozval sa Gus, „už budem musieť ísť, ak mám stihnúť…“

	„A ja to mám všetko odložiť, alebo čo?“ vyštekol jeho otec.

	„Odložím mlieko a tak,“ povedal Gus, ktorý bol zjavne rozpoltený medzi strachom a zúfalou túžbou odísť, vďaka ktorej vystupoval nezvyčajne asertívne, „ale ak teraz neodídem…“

	Náhlivo vošiel do kuchyne, začal vyberať z tašiek fľaše s mliekom a ďalšie netrvanlivé potraviny a narýchlo ich ukladať do chladničky.

	„Kto za to môže,“ vyštekol nepríjemným tónom jeho otec, „že potrebuješ doučovanie, lebo si pozadu? Kto za to môže, ty prekliaty simulant?“

	Gus, ktorého tvár bola ukrytá za dverami chladničky, neodpovedal.

	Inigo sa obrátil naspäť k Strikeovi.

	„Už vám nemám čo povedať,“ vyhlásil rozhodne. „Nič viac neviem. Toto všetko ma príšerne stresuje a rozrušuje,“ dodal s čerstvým prívalom zlosti.

	„Ale čia je to vina,“ utrúsil Strike a pozviechal sa na nohy – tento malicherný, povýšenecký, zatrpknutý chlap mu už liezol na nervy a rzčuľovalo ho, ako sa správa k svojim deťom v porovnaní s tým, ako starostlivo pristupoval k peknej mladej žene, ktorá si ho tak šikovne omotala okolo prsta –, „že ste pred svojou manželkou zatajili, že potajomky flirtujete s Keou Nivenovou?“

	Robin neuniklo, ako sa Gus obzrel a vytreštil oči, keď zatváral chladničku. Inigo sa na okamih zatváril, akoby mu Strike vyrazil dych.

	„Vypadnite z môjho domu,“ zavrčal ticho.

	Prečo ťa chváliť mám, blažená Afrodita? 

	Veď ty ma neusmerníš,

	no radšej hrôzou rozporov mi dušu štiepiš…

	Katherine Bradleyová a Edith  Cooperová

	Ψάπφoι, τί τὰν πoλύoλβoν’ Aφρóδιταν

	 

	 

	 

	„Kto volal?“ opýtal sa Strike Robin, keď obaja vyšli na chodník. Mal pocit, že jej napätý výraz súvisí s telefonátom, ktorý práve prijala. Robin odstúpila o niekoľko metrov ďalej od vchodových dverí Upcottovcov a potom sa k nemu obrátila.

	„Polícia. Sledujú chlapa, o ktorom vedia, že je členom Halveningu. Pred hodinou bol na Blackhorse Road a odfotil si blok, v ktorom je môj byt.“

	„Doriti,“ zahundral Strike. „Okej, poďme…“

	Stíchol. Gus Upcott práve vyšiel z Aquarelle Cottage, a keď zistil, že obaja detektívi ešte stále stoja pred domom, zatváril sa vystrašene.

	„Čakáte na mňa?“

	„Nie,“ odvetili jednohlasne Strike a Robin.

	„Aha,“ zamrmlal Gus. „No, ja – ja idem tadiaľto.“ Ukázal smerom na parkovisko.

	„Aj my,“ povedal Strike, a tak trojica mlčky vykročila po ulici. Keď zašli za roh, Gus zrazu vyhŕkol: „Nie je jediná, s kým je v kontakte.“

	„Prosím?“ povedal Strike, ktorý bol v myšlienkach ešte stále pri Halveningu a Robininom byte.

	„Môj otec je v kontakte aj s inou ženou.“

	Gus sa tváril ako človek odhodlaný pustiť sa do riskantnej akcie. Na dennom svetle vyzerala jeho znetvorená pleť ešte horšie, ale pod žihľavkou sa ukrýval pekný chlapec. Páchol tak ako veľa mladých mužov, ktorí nijako zvlášť nedbajú na hygienu: trocha zatuchnuto a olejnato. Jeho pokrčené čierne tričko vyzeralo, akoby ho mal na sebe niekoľko dní.

	„Z tej istej webstránky. Videl som, ako mu píše. Volá sa Rachel.“

	Keď ani jeden z detektívov neprehovoril, Gus pokračoval: „Aj v minulosti bol mojej matke neverný. Ona je presvedčená, že s tým prestal.“

	„Rachel,“ zopakovala Robin.

	„Hej,“ prisvedčil Gus. „Ja to mame povedať nemôžem. Zabil by ma.

	V každom prípade, už musím ísť.“

	Odkráčal, odomkol Range Rover a nasadol doň. Strike a Robin pokračovali ďalej k BMW, no nepovedali ani slovo, až kým doň obaja nenastúpili.

	„Čo ešte vravela polícia?“ opýtal sa Strike, keď obaja zatvorili dvere. Teroristi ho momentálne zaujímali oveľa viac ako ľúbostný život Iniga Upcotta.

	„No, môj byt teraz sleduje policajt v civile,“ odvetila Robin, ktorá namiesto na Strikea civela na múr parkoviska rovno pred sebou. „A ešte stále sledujú toho chlapa, čo ho bol odfotiť. Nezatkli ho, lebo si myslia, že je dosť nízko postavený, a dúfajú, že ich privedie k vyššie postaveným… alebo k výrobcom bômb.“ Sklopila zrak na mobil, ktorý ešte stále držala v ruke.

	„Policajt mi sľúbil, že mi pošle… a práve mi ju poslal,“ dodala.

	Otvorila súbor s fotkou, ktorý práve dostala, a nadvihla mobil, aby sa na ňu mohol pozrieť aj Strike.

	„Hej, ten je jasný,“ vyhlásil Strike. „Osemdesiatosmička na bicepse, vlasy ako z Hitlerjugend… vlastne to trocha prehnal. Čo radí polícia?“

	„Vypadnúť odtiaľ,“ odvetila Robin. „Pre prípad, že by niečo prišlo poštou.“

	„Fajn,“ prehodil Strike. „Keby to nepovedali oni, urobil by som to ja.“

	„Dofrasa,“ zahundrala Robin, sklonila hlavu, čelom sa oprela o volant a zatvorila oči. „Prepáč. Ja len…“

	Strike sa načiahol a potľapkal ju po pleci.

	„Čo by si povedala, keby sme prespali vo Whitstabli? Je tu celkom pekne. Nikto nevie, že sme tu. Zvážime rôzne možnosti a vymyslíme nejaký plán. Premeškala si Inigove najobsažnejšie vyjadrenia. Máme sa o čom baviť.“

	 „Naozaj?“ Robin zdvihla hlavu. Túžila nemyslieť na svoj nový domov, ktorý bol jej útočiskom iba krátko, kým sa stal terčom ultrapravice.

	„Hej. Podľa neho je Anómia Yasmin Weatherheadová.“

	„To určite,“ precedila. Strikea trocha pobavilo, keď videl, ako pohŕda Inigovou teóriou, hoci v tej chvíli určite bojovala aj s celkom novými hrozivými obavami. „Yasmin nie je až taká dobrá herečka a ak je taká dôverčivá, že si myslí, že na internete flirtuje s úspešným televíznym hercom, určite by sa nedokázala skrývať tak dlho.“

	„Súhlasím. Inigo však tvrdí, že počul, ako sa k tomu priznala, keď sa na vianočnom večierku v North Grove bozkávala s Nilsom de Jongom.“

	„Čože?“

	„Ja viem. Nie je to až taká nepríjemná predstava ako Ashcroft a Zoe, ale…“

	„Neverím, že to Inigo počul,“ vyhlásila Robin. „Prepáč, ale neverím.

	Ak sa naozaj bozkávali, určite boli opití…“

	„Prinajmenšom Nils.“

	„Ani on nie je ktovieaký úlovok,“ podotkla Robin. „Zhulený fašista s deckom, ktoré ťa možno v noci podreže?“

	Strike sa zasmial.

	„Na druhej strane,“ pokračovala bez úsmevu Robin, „je multimilionár. A potenciálny zdroj klebiet o Joshovi a Edie. Aj Mariam na ňom zjavne niečo vidí… rovnako ako tá druhá žena, čo tam býva a spáva s ním… Som prudérna? Nedokázala by som takto žiť. Nechápem to… Čo som hovorila?“ pokračovala neprítomne. V hlave jej vírili myšlienky: osemdesiatosmička na mužovom bicepse, fotky jej bytu, treba vypadnúť, lebo nevieme, čo by mohlo prísť poštou. „Áno, opití.“ Prinútila sa sústrediť. „Stavím sa, že Nils práve trepal o anómii, Alpínoch a čakrách ako zvyčajne – Pez tie témy nazval jeho najväčšími hitmi – a Inigo zle počul jej odpoveď.“

	„Podľa mňa máš pravdu,“ prisvedčil Strike. „Inigo nám navyše nepovedal, koľko toho vypil on. Možno bol tiež ožratý. Mám dojem, že je na Katyu taký nahnevaný, že by bol najradšej, keby bola existencia Anómie jej vina.“

	„Myslíš, že žiarli, lebo je zaľúbená do Blaya?“ opýtala sa Robin.

	„Nie som si istý, či ide o to,“ odvetil Strike. „Určite to zraňuje jeho ego, ale aj on jej predsa zahýbal, no nie? Podľa mňa sa skrátka hnevá na celý svet, lebo sa mu nedostáva uznania, aké si zaslúži, a vybíja si to na svojej manželke. Bola si tam, keď do mňa hučal, že je všestranne nadaný génius, ktorý musel so všetkým skončiť v najlepších rokoch, však?“

	„Áno,“ prisvedčila. „Treba však uznať, že je naozaj chorý,“ dodala.

	„Vlastní dva krásne domy a je taký zdravý, že dokáže udržiavať mimomanželské vzťahy, maľovať, hrať na klávesoch a spravovať webstránku,“ vymenoval Strike. „Tatko biskup mu očividne zanechal veľa peňazí. Poznám veľa ľudí, čo si zaslúžia viac ľútosti ako Inigo Upcott. Nepočula si však ešte niečo zaujímavé. Práve mi prezradil, odkiaľ má Nils všetky tie kecy o alpínskej rase. Z textov ultrapravicového filozofa menom Julius Evola.“

	„Evola?“ zopakovala Robin. „Mám pocit, že som to meno už niekde videla…“

	„Hej, aj mne sa zdalo, že som ho nedávno počul, ale nevedel som si spomenúť kde.“

	Robin sa na okamih zamyslela.

	„Ach, jasné,“ vyhŕkla. „Spomínala som ho ja. Ja som Evola.“

	„Čože?“ zatiahol zmätene Strike.

	„Je to používateľské meno jedného z tých trollov, čo sa pohybujú v okruhu fanúšikov Atramentovočierneho srdca na Twitteri. Ja som Evola. V podstate je to druhý Lepinov učeník, ktorý je tam len na to, aby dievčatám hovoril, že sa majú zabiť alebo že sú odporné štetky.“

	„Aha,“ zamrmlal Strike. „Hej, už si spomínam… Tipujem, že ak sa chceme ubytovať v nejakom penzióne, zrejme si musíš dokúpiť nejaké veci, nie? Ja určite hej. Nie, kašlem na to,“ vyhlásil a siahol do vrecka po svoj mobil. „Nechce sa mi prespávať v nejakej diere. Sú to služobné výdavky, tak poďme do nejakého slušnejšieho hotela.“

	Keď sklopil zrak na displej, zistil, že naňho čaká nová správa od Madeline. Z prvých viditeľných viet usúdil, že bude dosť dlhá. Odsunul ju nabok bez toho, aby si ju prečítal, a potom vygooglil hotely vo Whitstabli.

	„Hotel Marine vyzerá dobre. Trojhviezdičkový hotel na nábreží kúsok odtiaľto… Hneď tam zavolám.“

	Skôr ako to stihol urobiť, mobil mu zazvonil v ruke. Volala Madeline.

	„Zdvihnem to vonku,“ povedal.

	V skutočnosti nechcel, aby Robin videla, že nechá hovor skončiť v odkazovej schránke. Vystúpil z auta. Gusov Range Rover už odišiel: na jeho mieste teraz stál starý Peugeot, z ktorého práve vystupovala rodina s dvoma malými chlapcami. Strike s vyzváňajúcim mobilom vykročil preč od BMW. Vyšiel po niekoľkých betónových schodoch vedúcich z parkoviska, zastal a zadíval sa na šíre more za kamienkovou plážou. Najradšej by zišiel po schodoch na druhej strane, ale jeho protéza by určite nezvládla taký nestabilný povrch, a tak sa namiesto toho zhlboka nadýchol známej upokojujúcej slanej vône a sledoval, ako sa voda popri dlhom drevenom vlnolame čerí do spenených vĺn. V ruke mu ešte stále vyzváňal mobil. Keď konečne stíchol, otvoril správu od Madeline. Nepochybne by očakávala, že si ju prečíta, skôr ako sa porozprávajú.

	 

	Ak sa na mňa hneváš, bola by som radšej, keby si mi to namiesto mlčania skrátka povedal. Neznesiem, keď mi niekto klame a robí zo mňa blázna. Keď muž predstiera, že jeho kolegyňa je izbová služba, nemal by sa čudovať, keď je jeho priateľka podozrievavá a naštvaná.

	Som pristará na hlúpe hry, takéto sračky som zažila už priveľa ráz a nepáči sa mi, keď mi niekto priehľadne klame o tom, kde je a s kým. Som si istá, že vyhlásiš, že som majetnícka a preháňam, ale pre mňa je to otázka obyčajnej sebaúcty. Varovali ma, že si taký, nepočúvala som, a teraz si pripadám ako hlupaňa, že som si s tebou vôbec začala. Po včerajšej noci si myslím, že mi dlhuješ normálny rozhovor namiesto toho, aby som ťa uháňala cez správy, takže mi, prosím, zavolaj.

	 

	Strike si s kamennou tvárou vypočul odkaz, ktorý Madeline zanechala v jeho odkazovej schránke. Pozostával len z troch slov prednesených chladným hlasom: „Prosím, zavolaj mi.“

	Namiesto toho Strike zavolal do hotela Marine. Keď rezervoval dve izby na jednu noc, vrátil sa k BMW. Robin sa tvárila bezvýrazne.

	„Prespíme v hoteli Marine. Si v pohode?“

	„Áno,“ prisvedčila a zatvárila sa, akoby sa práve pozbierala.

	„Fajn,“ povedal Strike. „Poďme sa niekam najesť, kúpme si zubnú pastu a ponožky. V hoteli sa môžeme zasa prihlásiť do tej sprostej hry.“

	Vedz, láska príde, len keď srdce povie, 

	nemôžeš ani moju ľútosť chcieť; 

	nedám ti predsa všetko, čo je moje, 

	keď od teba nič nedostanem späť.

	Mary  Elizabeth Coleridgeová

	Neúprimné  želanie žobrákovi

	 

	 

	 

	Strike a Robin si nakúpili rôzne nevyhnutnosti, zjedli sendviče v miestnej kaviarni a o druhej popoludní vošli do hotela Marine. Po celej dĺžke budovy z červených tehál s mnohými štítmi a dverami do ulice sa nachádzali biele drevené balkóny. Od chodníka ju oddeľoval nízky úhľadný živý plot, bola obrátená k pláži na druhej strane cesty a pôsobila dojmom udržiavanej elegancie. Strikeovi do telefónu povedali, že mal šťastie a rezervoval posledné dve voľné izby na túto sobotu. Pri pohľade na priečelie hotela, popri ktorom prechádzali cestou na zadné parkovisko, ho zaplavila optimistická nádej, že svoj blížiaci sa rozhovor s Madeline bude možno viesť na jednom z balkónov s výhľadom na more, ideálne s pohárom whisky z minibaru v ruke. Táto trpko-sladká predstava sa rozplynula na recepcii, kde im mohutný muž v obleku veselo zopakoval, že mali veľké šťastie a môžu sa ubytovať v posledných dvoch voľných izbách, ktoré sa nachádzajú na najvyššom poschodí bez balkónov.

	„Čísla tridsať a tridsaťdva. Pôjdete po schodoch, obrátite sa, vyjdete po ďalších schodoch, potom ešte po jedných a ste vo svojich izbách.

	„Nie je tu výťah?“ opýtal sa Strike, vzal kľúče a jeden podal Robin.

	„Je,“ odvetil muž, „ale nie do týchto konkrétnych izieb.“

	S letmým úsmevom sa odvrátil a pozdravil dvojicu hneď za Strikeom.

	„Skvelé,“ zavrčal Strike, keď vystupovali po prvom úzkom schodisku, pokrytom kobercom ako zo sedemdesiatych rokov so vzorom oranžových a hnedých listov. „Ani sa neponúkol, že nám pomôže s batožinou.“

	„Nemáme žiadnu batožinu,“ namietla rozumne Robin: každý z nich niesol malý, nie ktovieako ťažký ruksak.

	„O to nejde,“ dychčal Strike, keď sa priblížili k druhým schodom. Jeho zákolenný sval mal už schodov dosť a znova ho začínal bolieť kýpeť.

	„Tri hviezdičky neznamenajú služby ako v Ritzi.“ Robin na okamih zabudla, že sa mlčky dohodli, že spomínať Ritz od ich návštevy je striktne zakázané. „V každom prípade, tento hotel je podľa mňa najlepší, aký nám účtovník schváli.“

	Strike neodpovedal: kýpeť sa mu triasol od námahy a obával sa, že sa mu vrátia kŕče z predchádzajúceho rána. Tretie schodisko ich viedlo popri neveľkom výklenku za zábradlím, v ktorom stáli vystavené modely jácht a hlinených hrncov. Teraz už spotený Strike bol z toho skôr podráždený ako nadšený: ak mali voľné miesto, prečo tam nedali ďalší prekliaty výťah? Napokon vyšli na malé odpočívadlo, kde boli vedľa seba dvoje dvere: izby sa zjavne nachádzali v časti podkrovia rozdelenej na dve polovice.

	„Vymeňme si ich,“ navrhla Robin, vzala Strikeovi z ruky kľúč s číslom 32 a podala mu ten s číslom 30.

	„Prečo?“

	„Budeš mať výhľad na more. Viem, že vám Cornwallčanom na tom záleží.“

	Bol dojatý, ale taký zadýchaný a znepokojený stavom svojej nohy, že to nevládal dať najavo.

	„Vďaka. Počuj, musím vyriešiť zopár vecí. Keď skončím, zaklopem ti na dvere a môžeme sa dohodnúť, čo ďalej.“

	„Dobre,“ súhlasila Robin. „Pôjdem sa prihlásiť do hry.“

	Otvorila dvere a vošla do príjemnej podkrovnej izby so šikmým bielym dreveným stropom a výhľadom na parkovisko za budovou. Okrem manželskej postele sa v nej nachádzalo aj jednolôžko, oboje s čistučkými bielymi vyšívanými prikrývkami. Robin si predstavila, ako sa účtovník, neskutočný suchár, pýta, prečo nemohli znížiť náklady tým, že by prespali v jednej izbe. Barclay po jedinom stretnutí s ním utrúsil: „Vyzerá, akoby sral spinky.“

	Vybaliť Robinin nový ruksak – cítila by sa nepríjemne, keby prišla do hotela s igelitkami – trvalo len niekoľko minút. Zavesila si novú košeľu, odložila toaletné potreby do kúpeľne a potom si sadla na manželskú posteľ, kde už čakali tri elektronické zariadenia : jej vlastný mobil, mobil, ktorého číslo mal Pez Pierce, a jej iPad.

	Kým so Strikeom stáli na recepcii, prišla jej správa od matky.

	 

	Ako sa máš? Máte nejaké nové informácie od polície?

	 

	Robin neuniklo, že pod matkinou správou iróniou osudu zostala otvorená fotka mladého teroristu, ktorý si obzeral jej nový byt.

	 

	Som v pohode! Polícia nás pravidelne informuje a vraj napreduje. Prosím, nebojte sa o mňa, sľubujem, že dodržiavam všetky bezpečnostné opatrenia a som fakt okej. Pozdrav aj oca xxx

	 

	Potom vzala do ruky druhý mobil a s ťažkým srdcom si uvedomila, že Pez Pierce jej niečo poslal.

	Prosím, len nech to nie je fotka vtáka, pomyslela si, keď ju otvárala, ale Pez poslal niečo, čo by sa podľa nej dalo považovať za opak: kresbu nahej brunetky s jednou rukou nesmelo položenou na prsiach a druhou na lone. Robin trvalo niekoľko sekúnd, kým si uvedomila, že na tej kresbe má byť ona, alebo skôr Jessica. Pez k nej dopísal jediné slovo:

	 

	Správne?

	 

	Fotka so správou prišla pred vyše dvomi hodinami. Jessica Robinsová mala istotne nabitý spoločenský život, takže Robin usúdila, že dvojhodinová prestávka je celkom primeraná, a odpísala:

	 

	Úplne. Plecia kreslíš OVEĽA lepšie ako ja.

	 

	Odhodila mobil nabok, vzala do rúk iPad a prihlásila sa do hry. Po Anómii nebolo ani stopy: dnes moderovali Srdcovka a Zloduch1. Robin prekvapilo, keď ju Zloduch1 ihneď pozval do súkromnej miestnosti.

	Zloduch1: Tá Ferdinandova hlavička na YouTube

	 

	Zloduch1: bola fakt neskutočná

	 

	Robin bezradne civela na obe správy. Kto je Ferdinand? Bola tá správa vôbec určená jej?

	 

	Zloduch1: 18 miliónov libier za prestup

	sa teraz zdá ako nič heh

	 

	Futbal, pomyslela si. Strike jej spomínal, že sa so Zloduchom predvčerom večer bavili v súkromnej miestnosti, keď bol v hre prihlásený ako Buffinka. Najradšej by zabúchala do steny a opýtala sa Strikea, čo si písali, ale keďže vravel, že si musí niečo vybaviť, namiesto toho schmatla mobil a vygooglila „Ferdinand prestup 18 miliónov“.

	Kým Robin zisťovala, že Zloduch naráža na Ria Ferdinanda, ktorý v roku 2001 strelil slávny gól hlavičkou v zápase Leedsu United proti Deportivu, Strike sedel o pár metrov ďalej na manželskej posteli v izbe, ktorá bola zrkadlovým obrazom Robininej. Ešte sa nevybalil, lebo si chcel v prvom rade odopnúť protézu. Namiesto toho, aby si užíval výhľad na more, teraz sledoval neovládateľné zášklby svojho kýpťa v nohavici.

	Zbežná prehliadka izby mu prezradila, že v nej chýba minibar, čo sa vlastne dalo očakávať. Presne ako podotkla Robin, neboli predsa v Ritzi, no jeho názor na tento hotel sa tým nijako nezlepšil. Možno bola whisky popoludní zlozvyk, ale vzhľadom na výbuch bomby, mladého člena Halveningu na Robininej ulici, opakované zášklby kýpťa a „normálny rozhovor“ s Madeline by upokojujúci pohárik alkoholu naozaj uvítal.

	Hoci sa s ňou vôbec netúžil zhovárať, pomyslel si, že Madeline treba vybaviť čo najskôr, lebo mal dosť starostí aj bez toho, aby ho otravovala nahnevaná priateľka. Bolo mu jasné, že sa nezachoval ako vzorný muž, a bol pripravený ospravedlniť sa, ale čo potom? Zvalil sa na vankúše s pocitom, že keby s ňou zostal, mal by pred sebou len zužujúci sa tunel vzájomnej nevraživosti. Jeho kýpeť poskakoval, akoby ním prechádzali elektrické impulzy, a Strike premýšľal, že mal od prvej chvíle vedieť, že sa k sebe vôbec nehodia. Madeline potrebovala muža, ktorý by s úsmevom stál vedľa nej v bleskoch fotoaparátov; zaslúžila si partnera, ktorému by na nej záležalo natoľko, že by sa dokázal zmieriť so scénou spôsobenou stresom a priveľkým množstvom alkoholu, a on nespĺňal ani jedno z toho. Zhlboka sa nadýchol, vzal do ruky mobil a vyťukal jej číslo.

	Madeline zdvihla po niekoľkých zazvoneniach a prehovorila rovnako chladným tónom ako v hlasovej správe.

	„Ahoj.“

	Keď bolo jasné, že čaká, kým niečo povie, opýtal sa: „Ako sa máš?“

	„Dosť nanič. A ty?“

	„Už bolo aj lepšie. Počuj, chcem sa ti ospravedlniť za včerajšiu noc. Nemal som klamať, zachoval som sa hrozne. Myslel som, že sa pohádame, takže…“

	„… si sa postaral, aby sme sa naozaj pohádali.“

	„Nie úmyselne.“ Strike by bol rád, keby sa mu noha prestala neovládateľne triasť.

	„Prespal si včera večer u Robin, Corm? Povedz mi pravdu.“

	Obrátil sa a pozrel na obzor, kde sa azúrová obloha stretávala s modrozeleným morom.

	„Hej, prespal.“

	Zavládlo dlhé ticho. Strike mlčal a dúfal, že Madeline to ukončí hneď, bez akejkoľvek ďalšej námahy z jeho strany. Začul však len tiché, ale celkom zreteľné vzlyky.

	„Pozri,“ začal, hoci netušil, čo sa jej chystá povedať.

	„Ako som mohla byť taká hlúpa, že som sa do teba zaľúbila?“ vyhŕkla Madeline. „Všetci ma varovali, odhovárali…“

	Nechcel sa chytiť do pasce a opýtať sa, kto ju odhováral, lebo si bol istý, že pozná odpoveď: tá, ktorej rozpadajúce sa manželstvo momentálne ohrozovalo jeho živobytie.

	„… ale vôbec si mi taký nepripadal…“

	„Ak tým narážaš na to, že spávam s Robin, tak nie, nespávam,“ vyhlásil a načiahol sa po elektronickej cigarete, no potom zistil, že tá prekliata vecička je vybitá. „Odkedy sme spolu začali chodiť, bola si jediná, s kým som spával.“

	„V minulom čase,“ vzlykla. „Bola som jediná.“

	„Zhovárame sa o minulosti, nie?“

	„Chceš to, Corm?“ vyhŕkla vyšším hlasom ako zvyčajne a prehltla slzy.

	„Naozaj so mnou chceš byť?“

	„Si skvelá,“ povedal a v duchu bol zhrozený, že musí vyslovovať tie prázdne frázy, ktoré nijako nezmiernia bolesť, iba presvedčia hovoriaceho o jeho vlastnej dobrote, „a bolo to skvelé, ale myslím, že každý z nás chce niečo iné.“ Čakal, že Madeline začne namietať alebo kričať, lebo predchádzajúca scéna prezradila, že keď je zranená, dokáže bez výčitiek ublížiť. Namiesto toho len párkrát zavzlykala a zložila.

	 

	 

	80

	 

	 

	Čím zbavím sa ťa, bolesť sužujúca,

	 keď ani neviem, o čo ide mi?

	No vášeň napína mi struny srdca 

	tak, ako reťaz tiger trýznený.

	Amy Levyová

	Ach, je to Láska?

	 

	 

	 

	Z hlbokého spánku Strikea náhle vytrhlo klopanie na dvere izby. Niekoľko sekúnd omámene žmurkal na šikmý drevený strop a uvažoval, kde je, a keď si spomenul, že v hoteli vo Whitstabli, pozrel na oblohu za oknom a usúdil, že je podvečer.

	„Strike?“ ozval sa spoza dverí Robinin hlas. „Si v pohode?“

	„Hej,“ zavolal zachrípnuto. „Počkaj chvíľu.“

	Kŕče v jeho nohe ustali. Odskackal k dverám, čo nebolo až také ťažké, lebo posteľ mala vysoký mosadzný rám a pri nej stála šikovne umiestnená komoda.

	„Prepáč,“ povedal, len čo otvoril dvere. „Zaspal som. Poď ďalej.“

	Robin vedela, že by si nezložil protézu, keby nemal silné bolesti, lebo neznášal komentáre a otázky, ktoré to vyvolávalo. Nemotorne odskackal naspäť k posteli a klesol na ňu.

	„Čo máš s nohou?“

	„Furt sa hýbe sama od seba.“

	„Čože?“ Robin pozrela na protézu opretú o stenu a Strike vyprskol do smiechu.

	„Nie protéza. Môj kýpeť. Mám kŕče. Mal som ich aj po amputácii a pred pár dňami sa vrátili.“

	„Dofrasa,“ zahundrala Robin. „Chceš ísť k lekárovi?“

	„Nemá to zmysel,“ odvetil Strike. „Sadni si,“ dodal a ukázal na prútenú stoličku. „Tváriš sa, akoby si mala novinky.“

	„Mám,“ prisvedčila Robin a sadla si. „Ormondovo zatknutie bolo práve v televízii. Polícia údajne požiadala, aby ho mohli zadržiavať ďalších dvadsaťštyri hodín.“

	„Takže sa zatiaľ nepriznal k vražde.“

	„Zjavne nie. Ale mám ešte niečo…“

	„Neprekážalo by ti,“ prerušil ju ešte stále rozospatý Strike, „keby som si najskôr zapálil?“ Prehrabol si husté kučeravé vlasy, na ktorých to nezanechalo žiadne stopy. „Musím si znova nasadiť protézu. A som strašne hladný… Tie sendviče na obed neboli ktoviečo.“

	„Mám ti pomôcť zísť nadol?“

	„Nie, nie.“ Strike mávol rukou. „Zvládnem to.“

	„Mám teda obsadiť stôl v jedálni?“

	„Áno, to by bolo skvelé. Stretneme sa dole.“

	Robin zišla na prízemie. Mala obavy o Strikea, ale zároveň ledva potláčala vzrušenie. Nový smer vyšetrovania, ktorý sa pred ňou zrazu otvoril po rozhovore so Zloduchom, ju pohltil natoľko, že si ani nevšimla, ako beží čas. Až desať minút po šiestej jej došlo, že Strike sa nevrátil.

	Ochotná mladá zamestnankyňa nasmerovala Robin do jedálne s bridlicovosivými stenami, arkierovými oknami s výhľadom na more a s úlomkami vlnitých bielych koralov vystavenými na kozubových rímsach. Čašník ju odprevadil k stolu pre dvoch a Robin si objednala pohár Riojy. Potom si vybrala miesto s výhľadom na more, čo považovala za spravodlivé vzhľadom na to, že Strikeovi prepustila izbu s rovnakým výhľadom. Napokon pred seba na stôl položila iPad, na ktorom bežala hra.

	Po Anómii ešte stále nebolo ani stopy a Robin to začínalo zaujímať. Ak sa náhodou neobišli počas Robininej cesty do Whitstablu, bol to najdlhší časový úsek bez Anómie, odkedy sa Robin prvý raz prihlásila do hry. Neubránila sa úvahám, že Phillip Ormond je momentálne vo väzbe a určite nemôže používať žiadne elektronické zariadenia.

	Medzitým Pez Pierce poslal Jessice Robinsovej ešte niekoľko správ. Robin si vymyslela večer s rodičmi, aby od nej neočakával, že mu bude stále odpisovať, ale ani to mu nezabránilo ďalej jej písať. Kedy sa uvidíme? znela posledná správa, na ktorú Jessica nesmelo odpovedala: Zistím, kedy mám čas. Už musím ísť, môj oco sa sťažuje, že som priveľa na mobile.

	Čašník jej priniesol víno, a kým ho Robin chlipkala, v myšlienkach zablúdila k bývalému manželovi Matthewovi. Keby bola ešte stále vydatá, určite by tu nesedela. Už len predstava, že by napísala Matthewovi: „V kancelárii vybuchla bomba, Strike prespí u mňa na pohovke“, znela ako zlý žart. Matthewovi sa Strike od začiatku nepáčil a Robin si vedela predstaviť, čo by povedal, keby zavolala domov a oznámila: „S Cormoranom strávime noc v hoteli vo Whitstabli.“ Niekoľko sekúnd si užívala pocit slobody, ktorý jej to dávalo, ale potom sa v myšlienkach vrátila k Madeline a Strikeovej lži o izbovej službe. Tušila, že jednou z vecí, čo chcel vybaviť, bolo uzmieriť sa s priateľkou. Uvažovala, ako Strike znie, keď sa snaží niekoho presvedčiť sladkými rečičkami. Nikdy ho pri tom nepočula.

	Na tom nezáleží, povedala si prísne. Máš toto – čím myslela vyšetrovanie, nie hotel Marine a pohár vína –, čo je lepšie. Je lepšie, že ste priatelia a kolegovia. Skôr ako jej pocity stihli vzniesť akékoľvek námietky, vzala do ruky mobil, otvorila Twitter a skontrolovala, či nedostala odpoveď na dlhú súkromnú správu, čo pred hodinou poslala mladej fanúšičke Atramentovočierneho srdca. Ak sa nemýlila – a bola si istá, že sa nemýli –, dievčinina odpoveď mohla byť v prípade Anómie mimoriadne dôležitá, ale zatiaľ žiadna neprišla. Strikeovi trvalo pol hodiny, kým prišiel do reštaurácie. Doprial si rýchlu sprchu v nádeji, že uľaví svojim boľavým svalom, a potom opatrne zišiel na ulicu a zapálil si. Keď kráčal krížom cez jedáleň, všimol si, že Robin sa prezliekla do novej modrej košele. Tmavé steny zdôrazňovali jej výrazné črty a Strikeovi prebleslo mysľou, že by mohol prehodiť, ako jej tá farba pristane.

	„Čo tvoja noha?“ opýtala sa, skôr ako to stihol urobiť.

	„Už je to lepšie,“ odvetil a sadol si. „Povedz, čo máš ešte nové.“

	„No,“ začala Robin, „po prvé, dnes popoludní som sa v súkromnej miestnosti rozprávala so Zloduchom. Minule ste sa poriadne zahĺbili do futbalu: musela som veľa googliť, aby som vás dobehla. Rio Ferdinand, hlavička proti Deportivu, legendárne víťazstvo Leedsu, a tak ďalej, a tak ďalej…“

	„Prepáč,“ povedal s úsmevom Strike, „mal som to dať do poznámok.

	Čo piješ?“

	„Rioju. Je dobrá.“

	„Skvelé – dám si to isté,“ povedal čašníkovi, ktorý sa pohotovo objavil pri stole. Keď odišiel, Strike pokračoval: „Predpokladám, že sa netváriš tak nadšene preto, lebo si si pozrela Ferdinandovu hlavičku.“

	„Presne tak,“ prisvedčila Robin. „Som nadšená, lebo som zistila, že Leeds United sú známi aj ako Peacocks.“

	„A si z toho celá bez seba, lebo…?“

	„Lebo si myslím, že som urobila zásadný posun. Pripadám si ako hlupaňa, že som si to nevšimla skôr, ale na Twitteri je toľko ľudí, že som skrátka… Pozri sa na toto.“

	Robin vzala do ruky mobil, zatvorila Twitter, namiesto neho otvorila priečinok s fotkami a zväčšila prvú zo snímok obrazovky, ktoré urobila popoludní a ktoré zachytávali poslednú časť dlhej konverzácie so Zloduchom1 v súkromnej miestnosti.

	 

	Zloduch1: Dnes som tu posledný deň

	 

	Zloduch1: Chcem sa ešte rozlúčiť s Červom ale nie je tu

	 

	Zloduch1: Rozhovory s tebou v posledných dňoch boli pre

	mňa zábavou aká sa tu už dávno

	nevyskytla

	 

	Buffinka: Fakt odchádzaš?!

	 

	Zloduch1: Musím

	 

	Zloduch: Z tohto miesta je mi zle Nežartujem

	 

	Zloduch1: Viem že chceš byť moderátorka ale vážne nechoď do toho Toto miesto je fakt toxické

	 

	Strike sa posunul doprava a čítal ďalej.

	 

	Buffinka: Anómia vie že končíš?

	 

	Zloduch1: Nie

	 

	Zloduch1: Skrátka zmiznem

	 

	Zloduch1: O tomto mieste toho ešte veľa nevieš

	 

	Zloduch1: Mám také úzkosti že mama ma chcela vziať k lekárovi

	 

	Zloduch1: Ale ja nepotrebujem lekára

	 

	Buffinka: Čo potrebuješ?

	 

	>

	 

	>

	 

	>

	 

	Zloduch1: Nájsť niekoho kto dokáže zastaviť Anómiu

	 

	Strikeovi priniesli víno, ale rozhovor ho pohltil natoľko, že si to ani nevšimol. Čašníkovi namiesto neho poďakovala Robin.

	 

	Buffinka: Čo myslíš tým „zastaviť Anómiu“?

	 

	Zloduch1: To je jedno Len sa nestaň moderátorkou vážne Tak hrozne sa hanbím že som toho súčasťou že nedokážem myslieť na nič iné Už musím ísť

	 

	<Zloduch1 odíde z miestnosti>

	 

	 

	Strike pozrel na Robin a otvoril ústa, ale ona ho predbehla: „Čítaj ďalej. Je toho oveľa viac.“

	Poslúchol a zistil, že hľadí na sériu odfotených tweetov, pričom prvý bol spred viac ako troch rokov. Na profilovej fotografii bola tínedžerka s tmavohnedými vlasmi, hrubým obočím a krivým úsmevom. Nepoužila žiadne filtre a zjavne na sebe nemala ani mejkap. Strike vzhľadom na svoje nedávno nadobudnuté skúsenosti s mladými používateľkami Twitteru usúdil, že je naozaj nezvyčajná.

	 

	Penny Peacock @rachledbadly

	 

	Pohádala som sa s otcom cez telefón a on ma nazval pekelným zloduchom. #ŠťastnýNovýRok

	 

	13.58      1. januára 2012

	 

	Penny Peacock @rachledbadly

	 

	Toto sa mi HROZNE páči. Zahrajte sa, bráchovia! www.AS/Hra.com

	19.55      9. februára 2012

	 

	Penny Peacock @rachledbadly

	 

	Takže ma vylúčili, lebo som fajčila na školských záchodoch.

	 

	0.49      27. februára 2012

	 

	Penny Peacock @rachledbadly

	 

	Sm hrzne ožrtá

	 

	0.49      14. apríla 2012

	 

	 

	Práva ME @MEBillyShears

	 

	Sľubný výskum mitochondriálnej dysfunkcie a patofyziológie. ME tu: bitly.sd987m

	 

	15.49      14. mája 2012

	 

	Penny Peacock @rachledbadly

	odpovedáte používateľovi @MEBillyShears

	 

	Nevieš náhodou niečo o lupuse?

	 

	18.02      14. mája 2012

	 

	Práva ME @BillyShearsME

	 

	Pozri si časť „Autoimunitné ochorenia“ na mojej webstránke. www.TribulationemEtDolorum.com.

	 

	18.26      14. mája 2012

	 

	 

	„Penny bola v kontakte s Inigom?“ začudoval sa Strike.

	„Čítaj ďalej,“ pobádala ho Robin.

	 

	 

	Penny Peacock @rachledbadly

	 

	@Morehou©e ALPHA CENTAURI Bb KÁMO!

	 

	20.51      16. októbra 2012

	 

	Morehouse   @Morehou©e 

	odpovedáte používateľovi @rachledbadly 

	Áno! Ešte by som si však nebalil kufre.

	 

	 

	Penny Peacock @rachledbadly 

	odpovedáte používateľovi @Morehou©e 

	Nekaz mi radosť!

	 

	Morehouse   @Morehou©e 

	odpovedáte používateľovi @rachledbadly 

	Len vravím… že tam možno nie je.

	 

	Penny Peacock @rachledbadly 

	odpovedáte používateľovi @Morehou©e 

	Čo????

	 

	Morehouse @Morehou©e

	odpovedáte používateľovi @rachledbadly

	Je to len pracovná hypotéza, to je všetko. Panuje určitá skepsa.

	 

	 

	„Už si sa dostal k Morehousovej debate o astronómii?“ opýtala sa Robin.

	„Práve teraz.“

	„Vyčítam si to, lebo som si všimla zopár ich debát – pamätáš sa, ako som ti spomínala, že Morehouse si písal s nejakou študentkou? Až doteraz som si to nespojila.“

	Keď videla, že ani Strikeovi to zjavne ešte nedošlo, povedala: „Čítaj ďalej.“

	 

	 

	Penny Peacock @rachledbadly

	 

	Hrozne sa teším na zajtrajší zápas, môj otec fandí Blues, ja zasa Whites, a fakt dúfam, že ich rozdrvia.

	 

	17.45      18. decembra 2012

	 

	Ron Briars @ronbriars_1962

	odpovedáte používateľovi @rachledbadly

	Ako ste sa s otcom ocitli na opačných stranách tejto storočnej vojny?!

	 

	 

	Penny Peacock @rachledbadly

	odpovedáte používateľovi @ronbriars_1962

	Odišiel od nás, keď som mala 12 rokov, a s mamou sme sa presťahovali do Leedsu, aby sme boli bližšie pri jej rodine.

	 

	17.57      18. decembra 2012

	 

	Ron Briars @ronbriars_1962 

	odpovedáte používateľovi @rachledbadly 

	Aha, okej. Je to teda trocha osobné?

	 

	Penny Peacock @rachledbadly 

	odpovedáte používateľovi @ronbriars_1962 

	Len trocha.

	 

	„Počkať,“ zarazil sa Strike a pozrel na Robin, ktorá sa naňho usmievala.

	„Leeds United? A jej otec ju nazval pekelným zloduchom?“

	„A jej mama má lupus,“ dodala Robin, „a Gus nám práve prezradil, že jeho otec je v kontakte so ženou menom Rachel.“

	„Ako to spolu súvisí?“

	„Strike, nevšímaj si ‚Penny Peacock‘ a pozri sa na jej užívateľské meno.“ Strike sklopil zrak na ďalšie dva tweety.

	 

	Penny Peacock @rachledbadly

	 

	Doriti. DORITI.

	DORITIIIIIIIIIIIIIIIIIIIII #LeedsVSChelsea

	 

	21.32      18. decembra 2012

	 

	Penny Peacock @rachledbadly

	Super, už mi píše otec. Nepamätá si, kedy mám narodeniny, ale ozve sa, aby sa mi mohol posmievať, lebo sprosté Chelsea vyhralo.

	 

	 

	„Rachled…“ začal Strike. „Počkať. ‚Rach led badly.‘ A badly je protikladom slova…?“

	„Well. Rach led well,“ dopovedala zaňho s úsmevom Robin. „Čítaj ďalej.“

	 

	Penny Peacock @rachledbadly

	 

	Keby ste mali slávneho príbuzného, s ktorým ste sa ešte nikdy nestretli, ozvali by ste sa mu?

	 

	21.13      28. januára 2013

	 

	Julius @ja_som_evola

	odpovedáte používateľovi @rachledbadly 

	Nie, keby som vyzeral ako ty. Čudoval by sa, prečo sa na jeho prahu zjavil Ringo Starr

	v sukni.

	 

	 

	 

	„Už viete, čo si dáte?“ opýtal sa prívetivo čašník, keď sa znova zjavil pri stole.

	„Nie, prepáčte,“ odvetila Robin, náhlivo si pritiahla vytlačený list papiera a naslepo si vybrala špagety s pestom.

	„Objednaj mi niečo sýte, ale nie mastné,“ požiadal ju Strike. Ani nezdvihol zrak, taký bol zahĺbený do dlhého vlákna na Twitteri, ktoré Robin po častiach odfotila. Jeho požiadavka sa nedala splniť ľahko: v ponuke boli jedlá, ktoré by Strikeovi nepochybne chutili, napríklad bravčový bôčik alebo treska v cestíčku, ale nič z toho nebolo diétne. Robin napokon objednala steak so šalátom namiesto hranolčekov a čašník odišiel.

	„Kde si?“ opýtala sa Strikea.

	„Na tej dlhej konverzácii o tom, ako Ledwellová klamala, že je na mizine,“ odvetil.

	 

	 

	 

	Anómia

	@AnómiaMajsterHry

	 

	Tí, čo žerú Pažroškine smutné príbehy o chudobe, by mali vedieť, že zazobaný strýko jej okolo roku 2000 dal dva veľké balíky peňazí. #EduškaKlamuška

	 

	22.30      26. apríla 2013

	 

	Moonyspoons  @m<>nyspoons 

	odpovedáte  používateľovi @AnómiaMajsterHry

	Vždy som si myslel, že na tej zasratej bezdomovkyni je niečo podozrivé. #StojímPriJoshovi #EduškaKlamuška

	 

	22.32      26. apríla 2013

	 

	Yasmin Weatherheadová @YazzyWeathers 

	odpovedáte používateľovi @AnómiaMajsterHry

	Podľa mňa bola švorc, ale ani zďaleka nie tak, ako predstiera. Napr. neverím, že bola bez domova.

	 

	Penny Peacock @rachledbadly 

	odpovedáte používateľovi @YazzyWeathers @AnómiaMajsterHry

	Neklame. Naozaj bola úplne na dne.

	 

	Lepinov učeník @LepinovUčen1k

	odpovedáte používateľovi @rachledbadly @YazzyWeathers

	@AnómiaMajsterHry

	Počuli sme, že fajčila za £££.

	 

	 

	 

	Julius @ja_som_evola

	odpovedáte používateľovi @LepinovUčen1k @rachledbadly @YazzyWeathers @AnómiaMajsterHry

	#Pracovníčka

	 

	Johnny B @jbaldw1n1>>

	odpovedáte používateľovi @LepinovUčen1k @rachledbadly @YazzyWeathers @AnómiaMajsterHry

	#PažroškaDobreFajčí

	 

	Max R @mreger#5

	odpovedáte používateľovi @LepinovUčen1k @rachledbadly @YazzyWeathers @AnómiaMajsterHry

	Nie som jediný. Údajne namiesto platenia nájomného fajčí svojho holandského domáceho. #Pracovníčka

	 

	Penny Peacock @rachledbadly

	odpovedáte používateľovi @mreger#5 @LepinovUčen1k @YazzyWeathers @AnómiaMajsterHry

	Už fakt choďte do riti.

	 

	Moonyspoons @m<>nyspoons

	odpovedáte používateľovi @rachledbadly @mreger#5 @YazzyWeathers @AnómiaMajsterHry

	Už mám Ledwellovej a jej obhajcov plné zuby. Je to bigotná krava, ktorá dokázateľne klame.

	 

	Penny Peacock @rachledbadly

	odpovedáte používateľovi @m<>nyspoons @mreger#5 @LepinovUčen1k @YazzyWeathers @AnómiaMajsterHry 

	Poznám jej rodinu a viem, že hovorí pravdu, takže sa strčte.

	 

	 

	Strike zdvihol zrak a chcel niečo povedať, no Robin práve zatvorila okno s hrou na iPade, namiesto toho otvorila Twitter a slabo zhíkla.

	 

	„Počkaj,“ povedala, „čítaj ďalej. Musím na niečo odpovedať.“

	Strike poslúchol a Robin si prečítala dvojslovnú odpoveď Rachel Ledwellovej na jej súkromnú správu odoslanú z účtu s názvom @StopAnómii, ktorý si Robin popoludní vytvorila len na tento účel.

	 

	Kto si?

	Penny Peacock

	 

	 

	Žena, podľa ktorej Anómia napáchal už priveľa škôd medzi fanúšikmi a treba

	ju zastaviť.

	Stop Anómii

	 

	 

	 

	Čakala so zatajeným dychom, ale žiadna ďalšia správa od Rachel sa nezjavila. Pozrela na Strikea.

	„Kde si teraz?“

	„Čítam ďalšie rozhovory, ktoré vedie s Morehouseom o astronómii,“ odvetil Strike.

	 

	Penny Peacock @rachledbadly @Morehou©e

	 

	26 čiernych dier v Andromede.

	 

	Alebo mi chceš povedať, že ani tie neexistujú?

	 

	22.02      12. júna 2013

	 

	Morehouse   @Morehou©e 

	odpovedáte používateľovi @rachledbadly 

	Heh, nie, sú tam. Toto je fakt vzrušujúce.

	 

	 

	Penny Peacock @rachledbadly @Morehou©e

	 

	Kepler-78b?

	 

	20.25      5. novembra 2013

	 

	Morehouse @Morehou©e

	odpovedáte používateľovi @rachledbadly

	Opak Alfa Centauri Bb: existuje, ale nemala by.

	 

	„Toto rozhodne vyzerá, akoby sa poznali,“ podotkol Strike. „Čo je zač, astrofyzik?“

	„BielaPanna vravela, že prišla na to, kto je Morehouse, lebo jej to naznačil Zloduch v moderátorskej miestnosti. Morehousea hnevalo, že o ňom BielaPanna niečo zistila, ale pochybujem, že išlo o to, že je astrofyzik. Povedala by som, že na to môže byť človek akurát tak hrdý.“

	„Zaujal ma Morehouseov tón,“ poznamenal Strike.

	„V akom zmysle?“

	„Podľa mňa nie je taký mladý ako ona. Súdiac podľa toho, ako píše, môže mať hocikoľko rokov. Mohol by byť dokonca aj profesor.“

	„Súhlasím,“ prisvedčila Robin, ktorá stále jedným okom sledovala súkromné správy @StopAnómii. „A v takmer žiadnom zo svojich verejných tweetov, čo som čítala, nepoužíva nadávky.“

	„A v tomto o konštantnej premennej…“

	Obrátil mobil k Robin tak, aby videla, na čo naráža.

	 

	Penny Peacock @rachledbadly

	 

	„Uveďte príklad, kedy by ste použili konštantnú premennú.“ 

	Píšem @Morehou©e

	 

	22.33      11. novembra 2013

	 

	 

	Morehouse   @Morehou©e 

	odpovedáte používateľovi @rachledbadly 

	Ale no tak, to určite vieš.

	 

	Penny Peacock @rachledbadly

	odpovedáte používateľovi @Morehou©e

	Som sk*rvene vyčerpaná. Nemôžeš to urobiť za mňa?

	 

	Morehouse   @Morehou©e 

	odpovedáte používateľovi @rachledbadly 

	Heh, tiež mám prácu.

	 

	„… odpovedá ako starší brat alebo… čo ja viem, strýko.“

	„Celkom fajn strýko, keďže ona pred ním v pohode nadáva.“

	„Na druhej strane, nespráva sa ako úchyl. Nie je ako Ashcroft.“

	„Smiešne, že spomínaš Ashcrofta. Čoskoro sa k nemu dostaneš.“ Strike sa presunul na ďalší záber obrazovky, ale Robin už nedávala pozor, lebo Rachel práve odpovedala na jej poslednú súkromnú správu.

	 

	Prečo žiadaš o pomoc práve mňa?

	Penny Peacock

	 

	 

	 

	Robin s tlčúcim srdcom naťukala odpoveď.

	 

	Lebo si myslím, že si slušná osoba, ktorá má  rovnaký pocit ako ja, a domnievam sa, že by si mi mohla poskytnúť informácie, ktoré by mi pomohli zastaviť Anómiu.

	Stop Anómii

	 

	 

	Kým Robin s miernym napätím čakala na odpoveď, Strike začal čítať ďalšie vlákno.

	 

	 

	Anómia @AnómiaMajsterHry

	 

	Posledný kúsok EduškyPažrošky #trollujepresúcit.

	„Mám radšej menšie domy, lebo v takom som vyrástla.“

	 

	Zdá sa vám toto miesto malé?

	 

	13.53      15. augusta 2013

	 

	 

	V tweete bola fotka domu v radovej zástavbe s viditeľným číslom dverí.

	 

	Pero spravodlivosti @peroskrátkapíše 

	odpovedáte používateľovi @AnómiaMajsterHry @rachledbadly

	Nech má Ledwellová akékoľvek chyby, nie je okej zverejniť jej adresu. Nahlásené.

	 

	13.56      15. augusta 2013

	 

	Anómia @AnómiaMajsterHry

	odpovedáte používateľovi @peroskrátkapíše

	@rachledbadly

	Kde je zverejnená jej adresa, prosím ťa?

	 

	13.57      15. augusta 2013

	 

	Penny Peacock @rachledbadly 

	odpovedáte používateľovi @AnómiaMajsterhry @peroskrátkapíše

	Má pravdu, vymaž to.

	 

	13.58      15. augusta 2013 

	 

	 

	Pero spravodlivosti @peroskrátkapíše

	odpovedáte používateľovi @rachledbadly @AnómiaMajsterHry

	Nezahrávaj sa so mnou, Penny!

	 

	13.58      15. augusta 2013

	 

	Penny Peacock @rachledbadly 

	odpovedáte používateľovi @peroskrátkapíše @AnómiaMajsterHry

	JA NIE SOM ANÓMIA.

	 

	13.58      15. augusta 2013

	 

	Lepinov učeník @LepinovUčen1k 

	odpovedáte používateľovi @EdLedKreslí

	Ak chcete celú adresu toho domu, napíšte mi súkromnú správu, mám ju.

	 

	„Počkať – takže Ashcroft si myslel, že Rachel je Anómia?“

	„Ešte stále si to myslí. Keď si prečítaš ďalšiu časť, pochopíš, prečo mi povedal, že Anómia je narušená mladá žena, ktorá mala problémy s políciou.“

	 

	Penny Peacock @rachledbadly

	 

	Kreslila som graffiti v Hyde Parku. Práve som vyšla

	z policajnej stanice. Obvinili ma. Matka tvrdí, že je to najhorší deň v jej živote.

	 

	19.19      7. februára 2014

	 

	Penny Peacock @rachledbadly

	odpovedáte používateľovi @rachledbadly

	Je to trocha úder pod pás pre môjho otca. Aj to, že ju opustil, keď bola vážne chorá, vraj bolo menej hrozné

	 

	 

	Penny Peacock @rachledbadly

	odpovedáte používateľovi @rachledbadly

	ako to, že som na múr napísala LUCY WRIGHTOVÁ JE PIČA.

	 

	Penny Peacock @rachledbadly

	Odsúdili už niekoho z vás za graffiti? Snažím sa presvedčiť mamu, že ma neobesia.

	 

	Lilian Asquith @LilAsquith345

	odpovedáte používateľovi @rachledbadly

	Netvár sa, že si nad vecou. Graffiti je trestný čin. Fakt nechápem, prečo to ľudia robia.

	 

	Penny Peacock @rachledbadly 

	odpovedáte používateľovi @LilAsquith345 

	Lebo som osamelik a znudkaná.

	 

	19.42      7. februára 2014

	 

	Strike sa nezdržal a vyprskol do smiechu, ale Robin ho nevnímala; Rachel práve odpísala na jej poslednú súkromnú správu.

	 

	Prečo si myslíš, že mám nejaké informácie?

	Penny Peacock

	 

	 

	 

	Robin dopila zvyšok vína a naťukala:

	 

	Podľa mňa vieš, kto je v skutočnosti Morehouse – a Morehouse vie, kto je Anómia.

	Stop Anómii

	 

	Rachel odpovedala po niekoľkých sekundách.

	 

	Morehouse ti to nikdy neprezradí.

	Penny Peacock

	 

	 

	Keďže nepoprela, že vie, kto je Morehouse, ani neodmietla hovoriť, Robin bola čoraz vzrušenejšia.

	 

	Možno ho dokážem presvedčiť. Mám s tým určité skúsenosti.

	Stop Anómii

	 

	 

	 

	Kým Robin napäto čakala, Strike čítal text na poslednej snímke obrazovky.

	 

	Penny Peacock @rachledbadly

	 

	Za graffiti som dostala odporúčanie k odborníkovi a pravdepodobne ho pôjdem vyčistiť alebo čo.

	 

	16.27      8. júla 2014

	 

	Penny Peacock @rachledbadly

	odpovedáte používateľovi @rachledbadly

	Moja mama vraví, že som si to zaslúžila. Napísala som aj otcovi, ktorý zabudol, že som dnes bola na súde. #TopRodičovstvo

	 

	Penny Peacock @rachledbadly

	odpovedáte používateľovi @rachledbadly

	Takže teraz si idem naliať trocha vodky a oslávim to haha. #nejdemdobasy

	 

	 

	Lepinov učeník @LepinovUčen1k 

	odpovedáte používateľovi @rachledbadly

	Femoidy ako ty by mali sedieť v base už len preto, aké sú ohavné.

	 

	Penny Peacock @rachledbadly 

	odpovedáte používateľovi @LepinovUčen1k 

	Už choď DO PIČE!

	 

	 

	„Čakal som, kedy tam niekto Lepinovho učeníka konečne pošle,“ povedal Strike a posunul mobil naspäť k Robin. „Je to ten typ človeka, ktorého tam treba posielať nahlas a často… Všetko v pohode?“ opýtal sa, lebo Robin s napätým výrazom sledovala svoj iPad.

	„V pohode,“ odvetila. „Dala by som si ešte pohár vína.“

	
Keď Strike zakýval na čašníka, na displeji pred ňou sa zjavila Rachelina odpoveď.

	 

	Si novinárka?

	Penny Peacock

	 

	 

	Alebo policajtka?

	Penny Peacock

	 

	 

	 

	 

	Robin začala rýchlo ťukať a Strike uvažoval, čo sa deje. Jej ticho naznačovalo, že ide o niečo súkromné, a on si zrazu spomenul na telefonát od Hugha Jacksa, ktorý bol presmerovaný z kancelárie na jeho mobil v ten večer, keď sa stretol s Grantom Ledwellom. Nikdy sa nedozvedel, čo sa medzi nimi deje. Vybavila sa mu tá fotka zo Švajčiarska, na ktorej bol chlapík s divnými očami a rukou vyloženou na Robininej stoličke. Keď im priniesli ďalšie dva poháre vína, napil sa a ukradomky ju pozoroval. Snažil sa uhádnuť, či sa tvári ako žena, ktorá sa dohaduje na ďalšej dovolenke s frajerom, alebo sa s ním rozchádza.

	 

	Robin však v skutočnosti napísala:

	 

	Ani jedno, ani druhé. Všetko ti vysvetlím, keď sa stretneme. Môžem ti zaručiť úplnú anonymitu a môžeme sa stretnúť zoči-voči za denného svetla na rušnom mieste podľa tvojej voľby. Ak sa ti z diaľky nebudem pozdávať, môžeš ihneď odísť.

	Ak sa zoznámime a ty sa rozhodneš, že sa so mnou predsa len nechceš rozprávať, takisto môžeš odísť. Nikto sa nikdy nedozvie, že sme sa stretli alebo že si mi pomohla, ak sa tak rozhodneš.

	Stop Anómii

	 

	 

	Prečo mi hneď nepovieš, kto si?

	Penny Peacock

	 

	 

	Lebo ak to niekomu prezradíš, mohlo by ma to spomaliť v snahe zastaviť Anómiu.

	Stop Anómii

	 

	 

	 

	Čašník im priniesol jedlo. Robin sa mierne odsunula, aby pred ňu mohol položiť misku s cestovinami, no nespúšťala oči z iPadu. Strike sklopil zrak na svoj vlastný tanier: namiesto hranolčekov dostal len šalát. Pomyslel si však, že si za to môže sám, vzal do rúk príbor a začal mlčky jesť, zatiaľ čo Robin pokračovala v písaní.

	 

	Chcem pomôcť, ale bojím sa.

	Penny Peacock

	 

	Rozumiem, ale mňa sa naozaj báť nemusíš, prisahám.

	Stop Anómii

	 

	 

	Moja mama je chorá. Nezniesla by, keby som sa znova do niečoho namočila.

	Penny Peacock

	 

	 

	Do ničoho sa nenamočíš. Nikto nemusí vedieť, že sa so mnou stretneš.

	Stop Anómii

	 

	 

	Mohla by si prísť do Leedsu?

	Penny Peacock

	 

	 

	Jasné.

	Stop Anómii

	 

	 

	Zajtra popoludní?

	Penny Peacock

	 

	 

	„Strike,“ povedala Robin a zdvihla zrak s nadšeným výrazom, ktorý v ňom vyvolal obavy z najhoršieho: možno z ponuky na sobáš poslanej v správe. „Mohli by sme ísť zajtra do Leedsu?“

	„Do Leedsu?“

	„Rachel Ledwellová súhlasila, že sa so mnou porozpráva.“

	„Čože?“

	„O chvíľu ti všetko vysvetlím – môžeme tam ísť?“

	„Jasné, že tam môžeme ísť!“ Robin napísala:

	 

	Áno.

	Stop Anómii

	 

	Nemôžeš prísť k nám domov kvôli mojej mame.

	Penny Peacock

	 

	To je okej.

	Stop Anómii

	 

	 

	U nás v meste je Meanwoodsky park.

	Penny Peacock

	 

	 

	Vojdi vchodom pri kaviarni a odboč doprava.

	Penny Peacock

	 

	 

	Nad potokom naľavo je kamenný most akoby z kusov kameňa.

	Penny Peacock

	 

	 

	Na druhom brehu je strom s dvoma veľkými balvanmi po oboch stranách.

	Penny Peacock

	 

	 

	Pri strome je lavička s nápisom Janet Martinová.

	Penny Peacock

	 

	 

	Stretneme sa na lavičke Janet Martinovej o tretej popoludní.

	Penny Peacock

	 

	 

	Super. Uvidíme sa tam. x

	Stop Anómii

	 

	 

	Robin odložila iPad, vypila väčšinu druhého pohára vína a potom všetko vysvetlila Strikeovi. Detektív počúval s rastúcim úžasom, a keď napokon stíchla, vyhlásil: „Doriti, Ellacottová – na tri hodiny zaspím a ty rozlúskneš celý prípad!“

	„Ešte nie,“ povedala, zapýrená od vzrušenia, vína aj radosti, čo v nej vzbudili jeho slová. „Ale ak sa dostaneme k Morehouseovi, dostaneme sa aj k Anómii!“

	Strike zdvihol pohár s vínom a štrngol si s ňou. „Dáš si ešte jedno?“

	„Radšej nie. Do Leedsu je to vyše štyristo kilometrov. Nechcem nafúkať.“

	Konečne vzala do ruky vidličku a pustila sa do cestovín. „Aký je tvoj steak?“

	„Vlastne výborný,“ odvetil Strike a uvažoval, či má nahlas povedať, čo mal na jazyku. Napokon sa rozhodol, že to urobí. „Myslel som, že si píšeš s Hughom Jacksom.“

	„S Hughom Jacksom?“ zatiahla neveriacky Robin so špagetami na vidličke na polceste k ústam. „Prečo by som mu mala písať?“

	„Neviem. Volá ti do práce, takže som si myslel, že s ním niečo…“

	„Kristepane, nie,“ zastonala Robin. „Medzi mnou a Hughom Jacksom nič nie je.“

	Víno v kombinácii s nadšením zo stretnutia s Rachel Ledwellovou uvoľnilo zábrany, ktoré mala v posledných mesiacoch. V tej chvíli bola k svojmu partnerovi po dlhých týždňoch konečne veľkodušnejšia.

	„Niečo ti poviem,“ pokračovala. „Keby žena nijako nereagovala na to, že si jej zaklopal na dvere izby, poslal pohľadnicu na Valentína a viackrát telefonoval, myslel by si si, že o teba má záujem?“

	Strike sa zasmial.

	„Povedal by som, že skôr nie.“

	„Vďakabohu,“ zamrmlala Robin. „Nebol by si ktovieaký detektív, keby si nechápal takéto náznaky.“

	Strike sa znova zasmial. Úľava, čo ho v tej chvíli zaplavila, mu niečo naznačovala, ale teraz nebola vhodná chvíľa zamýšľať sa nad sebou, a tak si namiesto toho odpil z vína.

	„Pekný hotel,“ prehodil.

	„Myslela som, že ťa štve, že nemá výťah až do podkrovia a nikto ti nepomohol s imaginárnou batožinou.“

	„Ale robia dobré steaky.“

	Tentoraz sa zasmiala Robin. Keďže spomenul Hugha Jacksa, napadlo jej, že by sa mohla opýtať, ako sa darí s Madeline, no napokon sa rozhodla nepoložiť otázku, ktorá by jej mohla pokaziť dobrú náladu. Zvyšok večere prebehol v príjemnej atmosfére: ich nenútený rozhovor, žarty a smiech by ostatným hosťom mohli pripadať zvláštne, keby vedeli, ako nedávno Strikeovi a Robin prišla bomba.

	… veď od seba nás delí zlatá brána

	a pravdu – zákaz – vidím napohľad…

	Mary  Elizabeth Coleridgeová

	Neúprimné  želanie žobrákovi

	 

	 

	 

	Čet v rámci hry medzi dvomi 

	moderátormi Drekovej hry

	 

	<Otvorila sa nová súkromná

	miestnosť>

	 

	<6. júna 2015 23.29>

	 

	<Morehouse pozýva BieluPannu>

	 

	<BielaPanna vstúpi do miestnosti> 

	 

	BielaPanna: Videl si to?

	O Ledwellovej frajerovi?

	 

	Morehouse: Doslova pred 2 minútami

	 

	Morehouse: Celé popoludnie som bol v labáku

	 

	Morehouse: Kristepane Nejde mi to do hlavy!

	 

	BielaPanna: Čo teraz?

	 

	Morehouse: Neviem

	 

	BielaPanna: Polícia ho určite nezatkla len tak

	 

	Morehouse: Nie

	 

	Morehouse: Ale zatiaľ ho neobvinili

	 

	BielaPanna: Myšiačik bol by si RADŠEJ keby bol vrahom Anómia?

	 

	Morehouse: Dopekla jasné že nie

	 

	Morehouse: Ale vysvetli to s Vilepechorom

	 

	BielaPanna: Možno to s ničím nesúviselo

	 

	BielaPanna: Možno za NIČÍM nestojí Anómia!

	 

	Morehouse: Ak obvinia Ormonda budeme vedieť len to že A nestojí za útokom na Ledwellovú a Blaya

	 

	BielaPanna: Ale zlato ak ich nedobodal aký by mal motív útočiť na Vilepechoru?

	 

	>

	 

	Morehouse: Neviem

	 

	Morehouse: Možno som sa len príliš dlho bál že je za tým všetkým a teraz sa neviem prispôsobiť novým faktom

	 

	>

	 

	Morehouse: Nevšimla si si na ňom v poslednom čase v moderátorskej miestnosti niečo čudné?

	 

	BielaPanna: Myslíš čudnejšie ako zvyčajne?

	 

	Morehouse: Už dvakrát namiesto „oderint dum metuant“ napísal „oderum dum mentum“

	 

	BielaPanna: No a?

	 

	Morehouse: To sa naňho nepodobá

	 

	BielaPanna: Možno bol opitý?

	 

	Morehouse: A pred niekoľkými dňami keď si tu večer nebola súhlasil so ZnudkanýmDrekom že All-Star Batman and Robin je vlastne fakt super

	 

	BielaPanna: No a?

	 

	Morehouse: To je ako keby Nigel Farage vyhlásil že Anglicko v skutočnosti potrebuje stotisíc tureckých imigrantov

	 

	BielaPanna: Heh

	 

	Morehouse: Je to čudné

	 

	BielaPanna: Možno mu len nadbiehal/ chcel sa mu zalíškať

	 

	Morehouse: Anómia nikdy nikomu nenadbieha

	 

	Morehouse: Je presvedčený že my máme nadbiehať jemu nie naopak

	 

	BielaPanna: Heh pravda

	 

	Morehouse: Ak Ormonda obvinia hrozne sa mi uľaví

	 

	Morehouse: No už len to že mi vôbec napadlo že by za tým mohol byť Anómia je pre mňa poriadny budíček

	 

	Morehouse: V poslednom čase som veľa uvažoval nad tým čo robil Ledwellovej

	 

	Morehouse: Obťažoval ju zverejnil jej adresu a tak ďalej

	 

	Morehouse: Keď nad tým premýšľam dosť si to vyčítam

	 

	Morehouse: Mal som ho zastaviť V duchu som ho stále ospravedlňoval

	 

	Morehouse: Nicole aj keby sa ukázalo že ju zabil Ormond odchádzam a myslím že by si mala urobiť to isté Anómia a táto hra neprinášajú nič dobré

	 

	BielaPanna: Hej

	 

	BielaPanna: Uvažujem rovnako

	 

	BielaPanna: Bože bude čudné žiť bez tejto hry

	 

	BielaPanna: Namiesto nej budem zrejme celé dni a noci vypisovať tebe 

	 

	Morehouse: To mi vyhovuje 

	 

	BielaPanna: <3

	 

	Morehouse: Takže…

	 

	BielaPanna: ???

	 

	Morehouse: Mohli by sme si zavolať cez Facetime

	 

	BielaPanna: Božemôj!!!!!

	 

	Morehouse: Teraz?

	 

	BielaPanna: Nemôžem tomu uveriť!

	 

	BielaPanna: A prezradíš mi kto je Anómia?

	 

	Morehouse: Prečo nie?

	 

	Morehouse: Nie počkaj

	 

	BielaPanna: MYŠIAČIK NEMÔŽEŠ NAPÍSAŤ NIEČO TAKÉ A POTOM TO ODVOLAŤ!

	 

	Morehouse: Nie niekto je za dverami

	 

	Morehouse: Počkaj sekundu

	 

	 

	>>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	 

	82

	 

	Dievčatá občas páli rumeň, že sú živé

	a spola chcú smrť, nech ich chráni pred hanbou… 

	Priblízko ohňu života sú, ako mušky,

	čo celé zhoria aj so svojimi krídlami.

	Elizabeth Barrettová-Browningová

	Aurora Leighová

	 

	 

	 

	Robin sa tak obávala, aby nepremeškala príležitosť porozprávať sa s Rachel Ledwellovou, že na druhý deň aj so Strikeom vyrazili už o ôsmej ráno. Obloha bola jasná, takže obaja žmúrili do oslepujúceho slnečného svetla a Robin ľutovala, že si vo Whistabli nekúpila slnečné okuliare.

	Viezli sa po diaľnici M11 a Strike, ktorý si v noci dobil elektronickú cigaretu, si z nej občas bez nadšenia potiahol. Keď práve nefajčil, sledoval Drekovu hru, do ktorej sa prihlásil, skôr ako nasadol do auta. Pohybovať s Buffinkou bolo preňho dosť náročné, lebo to musel robiť ľavou rukou. Pravú si totiž silno pritláčal na stehno, lebo ráno ho znova zobudili kŕče v kýpti, ktorý sa ešte aj teraz mykal. Práve preto neochotne odmietol anglické raňajky, ktoré ponúkali v hoteli Marine, a namiesto toho si dal ovsenú kašu a ovocný šalát.

	„Je tam Anómia?“ opýtala sa Robin.

	„Nie,“ odvetil Strike.

	„Kto moderuje?“

	„BielaPanna a ZnudkanýDrek. Nezabúdaj, že momentálne nikto nesleduje Keu Nivenovú ani Tima Ashcrofta, takže aj keď sa Anómia objaví, nebudeme môcť vylúčiť ani jedného z nich. Sprostý Nutley,“ zanadával Strike. „Dúfam, že si vypýta odporúčanie, lebo mu dám také, na ktoré tak skoro nezabudne.“

	Nasledovalo dvadsaťminútové ticho. Napokon sa Strike odhlásil z hry, ktorá ho neskutočne nudila, a znova vzal do ruky elektronickú cigaretu.

	„Ako dokážeš nepribrať v takejto práci?“ opýtal sa Robin.

	„Čože?“ povedala Robin, ktorá sa v duchu sústredila hlavne na otázky, čo sa chystala položiť Rachel Ledwellovej, teda za predpokladu, že dievčina príde. „Ach… no, trocha plánujem. Keď niekoho sledujem, snažím sa mať so sebou niečo zdravé, aby som neskončila pri čokoláde.“

	„Napríklad čo?“

	„Čo ja viem – orechy? Občas si urobím sendvič… Bolí ťa noha?“ opýtala sa. Všimla si, ako si pritláča kýpeť na sedadlo, ale až doteraz sa zdržiavala komentára.

	„Nie až natoľko, aby som sa stravoval ako veverička.“

	„Nestravujem sa ako veverička,“ namietla Robin, „ale nevyprážam úplne všetko a nejem hranolčeky ku každému jedlu – keď už sa pýtaš.“

	Strike si zhlboka vzdychol.

	„Dúfal som, že mi povieš o nejakej zázračnej pilulke.“

	„Prepáč,“ prehodila Robin a predbehla vlečúce sa Volvo, „žiadna zázračná pilulka… Mám to chápať tak, že si hladný?“

	„Iba trocha.“

	„Mohli by sme zastať na odpočívadle Cambridge Services, ale nie na dlho. Na stretnutie s Rachel fakt nechcem meškať, teda ak vôbec príde.“

	Niekoľko minút mlčky pokračovali v ceste.

	„Celé to stretnutie na lavičke mi pripadá ako vystrihnuté z filmu Špión, ktorý prišiel z chladu,“ podotkol Strike.

	„Stavím sa, že je to tínedžerská záležitosť,“ odvetila Robin. „Zrejme sa tam stretáva s kamarátmi… Počuj, dúfam, že to pochopíš…“

	Cítila sa trápne, keď mala pokračovať, lebo ešte nikdy nič podobné nenavrhla.

	„… ale myslím, že by som sa s ňou mala stretnúť iba ja. Teba som vôbec nespomínala a mohla by sa ťa trocha zľaknúť. Okrem toho očakáva len jednu osobu.“

	„To dáva zmysel,“ prisvedčil Strike a potiahol si zo slabej napodobeniny poriadnej cigarety. „Počkám v tej kaviarni, čo spomínala… možno tam budú mať hranolčeky.“

	Nakrátko zastali na odpočívadle Cambridge Services, kde Strike vypil kávu a zjedol ovsenú tyčinku bez chuti, pričom preletel pracovné maily.

	„Čo sa deje?“ opýtala sa Robin, keď si všimla, že zmenil výraz.

	„Dev,“ zamrmlal Strike.

	„Hádam len nedal tiež výpoveď?“

	„Nie… naopak… Dočerta, podarilo sa mu flirtovať s jednou zo Charlottiných a Jagových opatrovateliek. Včera večer v nejakej kensingtonskej krčme… Bola ožratá… Prezradila mu, že ani jeden z tých dvoch, pre ktorých pracuje, by nemal mať deti… Viackrát videla, ako sa otec správal k dievčatám násilnícky. Dopekla, to by nám mohlo pomôcť.“

	„Som rada, že si spokojný,“ precedila sucho Robin.

	„Vieš, ako to myslím. Jasné, že by som bol radšej, keby svoje deti nemlátil, ale keď to robí, rád ho odhalím.“

	Ibaže ho neodhalíš, no nie? pomyslela si Robin a odpila si z kávy. Keby si ho odhalil, stratil by si nad ním moc. Okrem toho ju zarazilo, s akou ľahkosťou odignoroval, že podľa opatrovateľky by nemal mať deti ani jeden z rodičov. Možno v hĺbke duše nedokázal uveriť, že Charlotte je zlá matka.

	„Očakávala by som, že taká dvojica bude mať so zamestnancami uzavreté zmluvy o mlčanlivosti,“ povedala nahlas.

	„Pravdepodobne hej,“ prisvedčil Strike, ešte stále zahĺbený do Devovej správy. „Všetky deti sú dnes zasa v Rossovom vidieckom sídle… Midge je tam… Kriste, keby sme sa zbavili Rossa, fakt by nám to pomohlo.“

	Po polhodine strávenej na odpočívadle pokračovali v ceste. Do Leedsu dorazili hodinu pred plánovaným stretnutím s Rachel a vďaka navigácii v BMW sa vydali smerom k Meanwoodskemu parku.

	„Podľa mňa nemyslela tento vchod,“ poznamenala Robin, keď prechádzali popri miniatúrnej bráne pripomínajúcej chrám s bridlicovou strechou a kamennými stĺpmi. „Určite to bude ten ďalší… áno, už vidím kaviareň.“

	„Ešte máš päťdesiatpäť minút,“ podotkol Strike, keď pozrel na hodinky.

	„Ja viem,“ odvetila Robin, odbočila na neveľké parkovisko a zaparkovala BMW, „ale chcem tam prísť skôr a vyzerať ju. Počkaj na mňa v kaviarni. Prídem za tebou, keď sa s ňou pozhováram – alebo keď bude jasné, že nepríde.“ Strike teda vošiel do kaviarne Three Cottages sám. Neurazilo ho, keď Robin navrhla, že bude lepšie, ak sa on – mohutný, meter deväťdesiat vysoký chlap, ktorého neutrálny výraz pôsobil prísne, ba dokonca hrozivo – nestretne s vystrašenou tínedžerkou, no kým si objednával kávu a odolával pokušeniu dať si aj koláčik, uvažoval, ako šikovne sa Robin zhostila tohto konkrétneho vyšetrovania. Ak mal byť k sebe úplne úprimný, prvýkrát mu pripadala ako ozajstná rovnocenná partnerka. Vďaka vlastnej vynachádzavosti si dohodla stretnutie a potom prevzala zodpovednosť za jeho priebeh, čím mu v podstate naznačila, že je zbytočný. Nehneval sa, práve naopak, v podstate ho pobavilo, ako ho odsunula do úlohy čakateľa pri okrúhlom stole vo vzdušnej kaviarni s výhľadom na rozľahlé trávniky Meanwoodskeho parku. Robin medzitým zamierila do parku, ktorý bol v slnečné nedeľné popoludnie už preplnený. Keď sa chodníček rozdvojil, podľa Racheliných pokynov odbočila doprava a kráčala ďalej. Po pravici mala široký park s roztrúsenými stromami a po ľavici potok, ktorý z oboch strán lemovali ďalšie stromy. Po niekoľkých minútach zbadala most, ktorý spomínala Rachel, postavený z nerovných kusov kameňa položených krížom cez potok. Rovnako rýchlo uvidela strom s dvoma veľkými kameňmi po oboch stranách a lavičku s neveľkou kovovou tabuľkou:

	 

	Janet Martinová

	(28. 02. 67 – 04. 12. 09)

	Milovala Yorkshire.

	Milovala život. Bola milovaná.

	 

	Robin sa v Yorkshire narodila aj tam vyrástla a Janet Martinová jej hneď bola sympatická. Sadla si na lavičku a rozhliadla sa po okolí. Pocit, že Rachel sem pravidelne chodieva s kamarátmi, ešte umocnilo to, čo si všimla. Lavička stála na mieste, ktoré pri pohľade z hlavnej časti parku čiastočne zacláňali stromy rastúce po oboch stranách potoka. Vedela si predstaviť tínedžerov popíjajúcich alkohol ďaleko od zvedavých pohľadov ľudí s lietajúcimi taniermi alebo leňošiacimi na dekách.

	Uplynulo štyridsať minút a zatiaľ popri nej prešli traja ľudia so psami. Krátko po poslednom z nich Robin uvidela na druhej strane potoka postavu, ktorá pomaly kráčala k mostu.

	Aj v tento teplý deň mala na sebe vyťahané džínsy, priveľkú hrubú károvanú košeľu a masívne tenisky. Tmavé vlasy jej siahali tesne pod plecia. Robin sa ani nepohla, akoby bola divé zviera, ktoré by mohla náhlym pohybom vyplašiť. Dievčina dvakrát zastala a pozrela na Robin: možno ju odhadovala, možno si overovala, že je naozaj sama. Napokon prešla cez most.

	Len čo sa priblížila, Robin si okamžite všimla dve veci. Po prvé, Rachel sa nápadne ponášala na svoju tetu Edie Ledwellovú: mala rovnako hranatú tvár a veľké ústa, no tmavé oči a orlí nos. Po druhé, bola práve v tom rozpačitom období, ktoré si Robin ešte živo pamätala, keď dievčenské telo prestalo byť len prostriedkom zmyslovej bolesti a potešenia a stalo sa niečím, čo priťahuje oplzlé pohľady a poznámky. Cestou k lavičke si prekrížila ruky na hrudi, akoby sa chcela brániť, nespúšťajúc zrak z Robin. Zjavne si nebola istá, či je to naozaj tá osoba, s ktorou sa má stretnúť.

	„Rachel?“ Robin vstala a pokúsila sa vyčariť povzbudivý úsmev. „Som Robin, známa aj ako Stop Anómii.“

	Vystrela k nej ruku a Rachel ju prijala. Robin neuniklo, akú má vlhkú dlaň.

	„Dala si mi skvelé pokyny,“ pochválila ju a sadla si naspäť na lavičku Janet Martinovej. „Krásny park. Poznáš mená na všetkých lavičkách?“

	„Nie,“ odvetila Rachel, „len na tejto.“

	Zostala stáť a pohrávala sa s lemom príliš hrubej košele. Napokon si sadla vedľa Robin, ktorá usúdila, že má nanajvýš šestnásť rokov.

	„Na tejto lavičke som sa stretávala so sesternicou, skôr ako sa odsťahovala. Bývali sme na opačných stranách parku.“

	„Kam sa odsťahovala tvoja sesternica?“

	„Do Bradfordu,“ povedala Rachel.

	„To nie je ďaleko,“ prehodila Robin.

	„Nie,“ povedala Rachel.

	Potok zurčal popri nich a na druhom brehu veselo štekal labrador, ktorý sa práve vrhol za loptou, čo mu hodil jeho majiteľ. Rachel sa zhlboka nadýchla.

	„Ty si Buffinka, však?“ povedala.

	„Áno,“ prisvedčila Robin.

	„Vedela som, že si to ty,“ pokračovala Rachel. „Bola by to priveľká náhoda: napísala som, že chcem nájsť niekoho, kto zastaví Anómiu, a ty si mi hneď poslala súkromnú správu. Tak čo si, ak nie si policajtka ani novinárka?“

	Robin siahla do vrecka, vytiahla peňaženku a podala jej vizitku.

	„To som ja. Som súkromná detektívka. Spolu s mojím partnerom nás najali, aby sme zistili, kto je Anómia.“

	Videla, že názov agentúry na vizitke Rachel nič nehovorí, a došlo jej, že Grant ich pred svojou dcérou nespomenul. A naozaj, Rachelina ďalšia otázka znela: „Kto vás platí?“

	„Obávam sa, že to ti nemôžem prezradiť,“ odvetila Robin. „Ale sú to dobrí ľudia. Chcú zastaviť Anómiu a záleží im na Atramentovočiernom srdci.“

	Keď sa Rachel naďalej tvárila vystrašene, Robin pokračovala: „Ako som ti napísala včera večer, Rachel, nikto sa nikdy nemusí dozvedieť, že sme sa stretli. Toto je úplne neoficiálne. Dokonca si ani nebudem robiť poznámky.“

	„Poznáš aj moje priezvisko?“ opýtala sa Rachel takmer šeptom.

	„Áno,“ prisvedčila Robin. Rachel sa v očiach zaleskli slzy.

	„Myslíš, že som hrozná?“

	„Jasné, že nie,“ odvetila Robin a už sa neusmievala. „Prečo by som mala?“

	„Lebo to bola moja teta a…“

	Rachel sa po tvári skotúľali prvé slzy, zvesila plecia a rozplakala sa. Robin zašmátrala v kabelke a podala Rachel vreckovky.

	„Vďaka,“ vzlykla Rachel.

	„Prečo plačeš?“ opýtala sa ticho Robin.

	„Lebo som bola jednou z nich,“ vzlykala Rachel. „Bola som v Drekovej hre a ona si pravdepodobne myslela, že ju všetci nenávidíme, ale nebolo to tak, nie všetci… Kiežby som sa nikdy nezaplietla s Anómiou… Kiežby som jej napísala alebo čo a povedala jej, ako som zbožňovala ten seriál, aby vedela, že aspoň jedna o-osoba z rodiny je…“

	Racheline ďalšie slová boli nezrozumiteľné, lebo si na tvár oboma rukami pritisla vreckovku.

	„… a bola som na jej pohrebe.“ Rachel spustila ruky. „Cestou domov som sa vo vlaku prihlásila na Twitter, kde ľudia žartovali, že ju vykopú, a keď som prišla domov, vypila som asi pol fľaše vodky a… kiežby… kiežby som nikdy… a nemám sa o tom s kým porozprávať, lebo keby moja mama vedela, že som bola v tej hre – myslí si, že za všetko môžu fanúšikovia, vraví, že môj otec ťaží z jej vraždy, a…“

	Jej slová prehlušili štikútavé vzlyky.

	„Rachel,“ oslovila ju nežne Robin, „nikdy som si nevšimla, že by si bola v hre nepríjemná alebo že by si niekoho šikanovala, a už vôbec nie Edie. Byť fanúšičkou nie je zločin.“

	„Mala som sa viac ozývať,“ vzlykala Rachel. „V tú noc, keď sme sa do-

	-dozvedeli, že je mŕtva, Anómii najviac záležalo na tom, koľko ľu-ľudí sa prihlásilo do tej prekliatej hry. Prečo som tam zostala?“

	„Lebo to boli tvoji priatelia,“ odvetila Robin. „Lebo ti s nimi bolo dobre.“

	„Chceš len byť milá,“ povedala Rachel a utrela si oči, „ale nevieš o všetkom, čo sa dialo. Anómia v jednom kuse žartoval o tom útoku a nikto z nás mu na to nič nepovedal. V hre boli aj ďalší ľudia, o ktorých som vedela, že ich prítomnosť neveští nič dobré, a vedel to aj Morehouse, ale vtedy sa už so mnou nebavil, takže som to s ním nemohla prebrať. Nevieš o všetkom, čo sa dialo,“ zopakovala Rachel. „Keby si to vedela, bola by si zo mňa znechutená.“

	„Poviem ti, čo sa podľa mňa dialo,“ povedala Robin. „Myslím, že LordDrek a Vilepechora tvrdili, že Anómia je samotná Edie, a niektorým moderátorom odovzdali spis s dôkazmi, ktoré to údajne potvrdzovali.“

	Rachel sa takmer komicky strhla, ale Robin sa tvárila, že si to nevšimla.

	„Myslím, že Srdcovka sľúbila, že ten spis odnesie Joshovi, čo aj urobila, a myslím, že vám prezradila, že Josh sa má stretnúť s Edie a konfrontovať ju s tým, že je Anómia – ale deň po tom, ako sa mali stretnúť, ste sa dozvedeli, že oboch dobodali.“

	„Odkiaľ to všetko vieš?“ Rachel sa tvárila vydesene.

	„Pospájala som si to,“ odvetila Robin, znepokojená strachom na Rachelinej tvári; nechcela, aby jej dievčina utiekla. „Ale Rachel, ty si bola nanajvýš náhodná diváčka. Nič z toho si nespôsobila. Nič z toho nebola tvoja vina.“

	„Mohla som Edie povedať, čo sa deje, mohla som ju varovať, odkiaľ pochádza ten spis…“

	„Ako?“ opýtala sa uvážlivo Robin. „Nikdy ste sa nestretli. Pochybujem, že by jej agent odovzdal tvoj odkaz. Možno by ani neuveril, že si jej neter. Známi ľudia dostávajú rôzne čudné správy od ľudí, s ktorými sa nikdy nestretli.“

	„Mala som sa o to aspoň pokúsiť,“ vyhlásila Rachel a z očí jej opäť vytryskli slzy.

	„Netušila si, čo ten spis spôsobí, a keby LordDrek a Vilepechora zistili, že sa pokúšaš narušiť ich plány, ocitla by si sa vo veľkom nebezpečenstve. Musíš byť k sebe zhovievavejšia, Rachel. Nič z toho nie je tvoja vina.“

	Rachel potiahla nosom. Potok ďalej zurčal a z parku k nim doliehal krik detí, ktoré pobehovali sem a tam a hrali sa s loptami. Robin vycítila, že snažiť sa z Rachel vytiahnuť Morehouseovo meno nie je múdre, kým jej nezačne viac veriť, a tak pokračovala.

	„Ako si natrafila na Atramentovočierne srdce? Našla si ho len tak na YouTube a začala si ho sledovať, alebo…?“

	„Nie,“ odvetila Rachel a sklopila zrak na pokrčenú vreckovku vo svojich rukách. „Dozvedela som sa o ňom od jedného chalana, s ktorým som sa bavila na stránke Club Penguin – na tej sociálnej sieti pre deti. Bola celkom milá. Všetci sme boli kreslení tučniaci a mohli sme sa rozprávať.“

	Rozochvene sa zasmiala.

	„Na tej stránke bol jeden chalan menom Zoltan a spriatelili sme sa. Rozprával mi o svojom otcovi, ktorý bol hrozný násilník. Môj otec zasa práve opustil mamu, ktorá bola vážne chorá, a odišiel s nejakou ženou z práce. S mamou sme sa presťahovali z Londýna do Leedsu, kde som ešte nikoho nepoznala, takže som stále chodila na Club Penguin, písala som si so Zoltanom a snažili sme sa jeden druhého podporovať.

	Zoltan našiel na YouTube prvú epizódu Atramentovočierneho srdca a vyhlásil, že si ju skrátka musím pozrieť, lebo je to tá najvtipnejšia vec, akú kedy videl. Poslúchla som ho a seriál sa mi hrozne zapáčil. Obaja sme ním boli posadnutí.

	A potom som zistila, že ho vytvorila moja teta,“ pokračovala ticho Rachel, „a bola som celá bez seba. Nemohla som tomu uveriť. Povedala som Zoltanovi, že som neter Edie Ledwellovej a on… zareagoval dosť čudne. Začal tvrdiť, že ju vlastne pozná, a potom povedal, že s ním flirtovala. Podľa mňa nebol oveľa starší ako ja. Boli to samé kecy, totálne kecy. Povedala som, že viem, že klame, a pohádali sme sa, ale potom som ustúpila, lebo bol môj kamarát a myslela som, že je doma taký nešťastný, že si možno potrebuje trocha vymýšľať, aby sa cítil lepšie alebo aby na mňa tiež urobil dojem alebo čo. Ale potom sa zmenil,“ vzdychla si Rachel. „Začal ma baliť. Nikdy predtým na mňa nič neskúšal, nikdy medzi nami nič nebolo. Boli sme len fakt dobrí kamoši, čo sa bavili o seriáli a o našich problémoch…

	Vedela som, že so mnou chce chodiť len preto, lebo som Edina neter,“ pokračovala nešťastne Rachel. „Vtedy sme už obaja boli aj na Twitteri, a keď som tam pridala svoju skutočnú fotku, začal na mňa vyťahovať všetky tie hlúpe frázy, ktoré mu vôbec nesedeli. ‚Ak je to tvoja ozajstná fotka, zrejme máš už plné zuby chlapov, čo po tebe idú,‘ a podobne. ‚Prepáč, že som sa neozval, ale musel som odviezť chorého psa k veterinárovi.‘ Bol primladý na to, aby mohol šoférovať. Bolo to hrozne smutné a hlúpe.“

	Robin by najradšej vytiahla zápisník, lebo Racheline slová jej pripadali dosť dôležité, ale uspokojila sa s tým, že sa snažila sústrediť, aby mohla neskôr všetko čo najpresnejšie zopakovať Strikeovi.

	„Keď som mu povedala, aby prestal s tými nezmyslami a úlisnými rečami, hrozne sa nasral. Začal sa mi vyhrážať, že ma znásilní a zabije moju mamu.“

	„Čože?“ vyhŕkla Robin.

	„Hej… A potom si vymazal účty na Club Penguin aj na Twitteri a už som o ňom nikdy nepočula. Práve preto som sa však rozhodla v Drekovej hre vystupovať ako chalan, lebo so Zoltanom to dopadlo tak divne a hnusne. Byť chlap je skrátka jednoduchšie. Nesype sa na teba toľko sračiek.“

	„Si si istá, že Zoltan zmizol?“ opýtala sa jej Robin. „Znie ako niektorí z mužov, čo sa ešte stále motajú okolo Atramentovočierneho srdca.“

	„Hej, viem,“ prisvedčila Rachel. „Na Twitteri bol istý čas chlap menom Scaramouche, ktorý bol vo všetkých srdiečkovských debatách. Najskôr som si myslela, že by to mohol byť Zoltan pod iným menom, lebo skúšal tie isté frázy na Červa. Povedala mi o ňom. Napísal jej: ‚Nahlásil som Lepinovho učeníka za to, že ťa obťažuje‘, a keď mu dostatočne nepoďakovala a neponúkla sa, že mu vyhoní – prepáč,“ zarazila sa Rachel a očervenela.

	„V pohode.“ Robin si pobavene pomyslela, že už je zjavne vo veku, keď má tínedžerka pocit, že ju môže šokovať zmienka o honení.

	„Takže, keď ho Červ nezahrnula nekonečnou vďakou a neponúkla sa, že sa s ním vyspí alebo čo, zareagoval dosť podobne ako Zoltan: nazval ju sukou, štetkou a podobne. Medzi fanúšikmi Atramentovočierneho srdca je to dosť časté. Akoby si ani nebola ozajstná fanúšička Atramentovočierneho srdca, kým sa ti Pero spravodlivosti nepokúsi dostať do nohavičiek.“

	„Robí to často?“

	„V jednom kuse. Ten chuj – prepáč,“ zarazila sa znova Rachel.

	„V pohode,“ zopakovala Robin. „Nadávaj, koľko chceš. Mala by si počuť môjho partnera, keď ho niečo vytočí.“

	„Hej, Pero otravuje mladé dievčatá v jednom kuse,“ povedala Rachel.

	„Je to totálny úchylák. ‚Ach, zaujala ma tvoja teória o Strake – koľko máš rokov?‘ ‚Teda, to je taká inteligentná myšlienka – koľko máš rokov?‘ Robí to tak často, že stráca prehľad o tom, koho sa to už pýtal. Mňa už aspoň trikrát. Keď to na mňa skúsil naposledy, do súkromnej správy som mu zo srandy napísala, že som Anómia. Chcela som ho vystrašiť, lebo keď sa Anómia rozhodne, že si nepriateľ, máte fakt problém. A Pero mi uveril, ha ha… ale potom som sa musela priznať, že som len žartovala, lebo to začal písať na Twitteri a uverili mu aj ďalší ľudia… Asi tri dni som bola trocha slávna… teda medzi fanúšikmi… ale potom prišla nová teória o tom, kto je Anómia, a dali mi pokoj.

	Bola som ozajstné Srdiečko,“ vyhlásila Rachel s pohľadom upretým na zurčiaci potok. „Skalná fanúšička. Splnila som všetko, všetko…

	Napríklad nie si ozajstné Srdiečko, kým sa s niekým do krvi nepohádáš o tom, či je Biela panna mrcha alebo nie, alebo nerozoberáš, či kamenný lev ukrýva v hrobke stopu k Srdcovmu majiteľovi.

	Robila som aj všetko, čo robia skalné Srdiečka, keď chcú získať dôverné informácie a tak.“

	„Napríklad čo?“ Robin dávala pozor, aby to vyznelo nenútene.

	„No, napríklad sme všetci vedeli, že manžel Joshovej agentky spravuje webstránku o ME, takže sme tam chodievali pod falošnými menami a snažili sa z neho niečo dostať. Vlastne je celkom milý. Stále sa s ním občas rozprávam o mame. Sleduje všetky možné lekárske výskumy a jeden z článkov, čo mi spomenul, som vytlačila a mama ho odniesla svojmu lekárovi… Čo sa týka maminho lupusu, fakt mi pomohol.

	Na začiatku som bola zo všetkého nadšená. Bolo to, akoby sme sa hrali na detektívov alebo čo. Pátrali sme po stopách a hádali, čo bude nasledovať, a vždy, keď vyšla nová epizóda, celú sme ju rozanalyzovali a bola to skrátka zábava… A Anómia bola vtedy skvelá, fakt. Mala som ju rada.“

	„Bola?“ zopakovala Robin. „Ona?“

	„Hej,“ prisvedčila ticho Rachel. „Viem, že je to baba. Raz, ešte celkom na začiatku, keď sa objavila tá hra, sme si písali. Len my dve. Bolo to ešte pred tým, ako ju Edie naštvala. Rozprávali sme sa a Anómia napísala: ‚Edie a ja sme v podstate ako tá istá osoba.‘ Chalan by také niečo nepovedal, no nie? Stále opakovala, aké sú si podobné. Anómia na začiatku Edie fakt zbožňovala… Hej, bolo mi jasné, že je to baba. Zdala sa mi trocha… čo ja viem… Vieš, ja som tým seriálom bola posadnutá, ale ona bola celkom iný level.

	A potom Edie povedala, že sa jej Anómiina hra vlastne nepáči, a Anómia – jej reakcia – viem, aké sú baby, keď sa ich niekto dotkne,“ vyhlásila zatrpknuto Rachel. „Stačí raz povedať niečo nesprávne, raz vybočíš z radu a je koniec, odvtedy si pre nich diabol alebo čo. Dievčatá v mojej škole sú fakt odporné,“ dodala a znova sa začervenala. „Ak nevstávaš o piatej ráno, aby si si nalepila umelé mihalnice a naniesla toľko mejkapu, že si ho potom večer odstraňuješ dlátom, ak máš rada futbal, počítačové hry a astronómiu namiesto toho, aby si na Instagrame spievala pesničky Ariany Grande a pózovala s odhalenými kozami, si len podivná podradná bytosť a hlavne lesba. Jedna baba, Lucy Wrightová – moja mama chcela ísť do školy a sťažovať sa, že ma Lucy šikanuje, ale nemalo to zmysel. Len by sa tým všetko zhoršilo…“

	Rachel teraz trhala vlhkú vreckovku na kúsky. Po chodníčku kráčala mladá dvojica s krížencom kokršpaniela a pudla. Muž niesol v nosiči na chrbte bábätko s klobúčikom na hlave. Robin počkala, kým sa vzdialili, a potom pokračovala: „Povedz mi o Morehouseovi.“

	Rachel preglgla a do očí sa jej znova nahrnuli slzy.

	„Bol… bol to môj najlepší kamoš v hre. Hrozne dlho si myslel, že som chalan. Máme veľa spoločného, páčia sa nám rovnaké veci – no, futbal až tak nesleduje, ale zaujíma ho veda a vesmír a obaja zbožňujeme hry. Bol ako môj nový Zoltan, ibaže Morehouse bol fakt milý. Aj keď zistil, že som baba, nezačal sa so mnou rozprávať inak a…“

	Zhlboka, trasľavo sa nadýchla.

	„… dosť mi pomohol, keď som začala chodiť poza školu kvôli tej šikane,“ povedala Rachel a znova si utrela oči. „Dostala som sa do problémov s políciou za graffiti a on mi stále opakoval, že sa musím spamätať, lebo som príliš bystrá, a mala by som sa prihlásiť na univerzitu, takže musím prestať piť a učiť sa, a keď sa dostanem na univerzitu, už nebudem musieť riešiť všetky tie mrchy v škole.“

	„Povedala si Morehouseovi, že podľa teba je Anómia dievča?“

	„Áno,“ prisvedčila Rachel, „a on to poprel, ale bolo mi jasné, že ju len chráni. Najskôr som si myslela, že spolu chodia – rovnako ako Josh a Edie. Povedal: ‚Je to moja sestra, nie frajerka.‘ Tváril sa, že len žartuje. Ale aj to, ako sa Anómia správala, keď vedela, že sa s Morehouseom bavíme v súkromnej miestnosti – bolo mi jasné, že žiarli. Rovnako sa správala, aj keď prišla BielaPanna. Hrozne si ho privlastňuje.

	Morehouse mi vždy vravel: ‚Je to chalan, nehovor pred ním, že je baba, lebo ťa vykopne.‘ Ale ja som vedela, že Anómia sa tak len tvári, pravdepodobne z rovnakých dôvodov ako ja. Po Morehouseovej poznámke o sestre som sa snažila zistiť, či nejakú má, lebo som si pomyslela, že sú možno fakt súrodenci.“

	„A má Morehouse sestru?“ opýtala sa Robin rovnako neutrálnym tónom ako pred chvíľou.

	„Áno, ale hneď som vedela, že určite nie je Anómia. Pracuje ako právnička. Nemôže to byť ona.“

	„Takže vtedy si už vedela, kto je v skutočnosti Morehouse?“ prehodila Robin.

	Nasledovala dlhá odmlka. Napokon Rachel prikývla.

	„A,“ povedala nešťastne, „práve to ukončilo naše priateľstvo. Varoval ma, aby som sa nikdy, nikdy nepokúšala zistiť, kto je v skutočnosti. Myslela som, že to nemyslí vážne, ale myslel, lebo keď som mu povedala, že som ho identifikovala, rozzúril sa. Bola som z toho fakt mimo a… Snažila som sa mu ospravedlniť, ale nechcel si so mnou písať v súkromnej miestnosti… Potom som sa naštvala ja. Veď som ho predsa nechcela odhaliť na Twitteri alebo čo. Bol môj kamarát. A potom som sa raz v noci opila vo svojej izbe. Bola som v moderátorskej miestnosti a – a utrúsila som vtip, ktorý súvisel s niečím, čo som o ňom vedela… A to bol koniec. Išlo ho poraziť. Odvtedy sa so mnou súkromne rozprával iba raz, keď ma obvinil, že som BielejPanne prezradila, že je zdravotne postihnutý. Ja som jej to však nepovedala. Pravdepodobne si len spomenula na ten môj hlúpy vtip, že jazdí len na zadných kolesách… akože na vozíku…“

	„Je na vozíku?“ Robin si ihneď vybavila Iniga Upcotta. Rachel prikývla a znova sa rozplakala.

	„Je mi to ľúto,“ vyjachtala pomedzi vzlyky. „Keby neprišla BielaPanna, možno by sme sa udobrili, ale tí dvaja sa rýchlo stali najlepšími priateľmi a on už na mňa nemal čas…“

	Robin podala Rachel ďalšiu vreckovku a počkala, kým najhoršie vzlyky ustanú.

	„Ako si zistila, kto je v skutočnosti Morehouse?“ opýtala sa.

	„Urobil chybu na Twitteri,“ odvetila zlomeným hlasom Rachel a náhlivo si utrela oči. „Omylom zverejnil odkaz na Morehouseovom účte namiesto svojho osobného. Uvedomil si to asi po desiatich sekundách a vymazal ho, ale ja som si to všimla, tak som si ten odkaz našla.

	Išlo o nejaký bláznivý astrofyzikálny výskumný projekt na Cambridgeskej univerzite. Niečo mi už o sebe prezradil, keď sme si v hre písali v súkromnej miestnosti, takže som mala nejaké stopy. Povedal, že je starší ako ja, ale nechcel mi prezradiť, koľko má rokov. Spomenul, že hru vytvoril spolu s Anómiou len tak pre zábavu, lebo sa chcel odreagovať od náročnej práce. Tipovala som, že je tmavý, lebo raz, keď som sa spálila na slnku, utrúsil, že on je večne opálený. Jedno z priezvisk v tom výskumnom projekte bolo indické.

	Šla som na webstránku Cambridgeskej univerzity, našla som katedru astrofyziky, klikala som na rôzne oddelenia a tak, a napokon som natrafila na fotku, na ktorej je na vozíku so všetkými ostatnými výskumníkmi.“

	Rachel znova očervenela.

	„Je fakt pekný. Chápem, čo na ňom BielaPanna vidí… V každom prípade, keď som zistila jeho skutočné meno, vrátila som sa na Twitter a našla som jeho osobný účet, kde píše o vesmíre a zverejňuje fotky z Cambridgea a tak. Má mozgovú obrnu. Zrejme je to dosť vážne, lebo spomínal, že si musí prispôsobovať počítač a tak. Podľa mňa je fakt génius,“ dodala trocha naivne, „lebo nevyzerá až tak staro… V každom prípade…“

	Obrátila sa a pozrela rovno na Robin. Keď na jej uplakanú tvár dopadlo tlmené zelenkasté svetlo prenikajúce cez koruny stromov, Robin znova zarazila jej nápadná podoba s Edie.

	„Nepovieš mu, že som vám ho pomohla nájsť práve ja?“

	„Jasné, že nie,“ ubezpečila ju Robin. Rachel sa zhlboka nadýchla.

	„Okej. Volá sa Vikas Bhardwaj a je doktorom astrofyziky na Gonville and Caius College.“

	V každom z nich treba vidieť neverníka 

	a k múdrosti ich musíme my doviesť.

	Ak do srdca ti bolesť nepreniká, 

	tak bude on tým, kto pocíti bolesť.

	Letitia  Elizabeth Landonová

	Vidiecke dvorenie

	 

	 

	 

	„Jediného doktora Vikasa Bhardwaja mladšieho ako tridsať rokov som našiel v Birminghame,“ povedal Strike o trištvrte hodiny neskôr v kaviarni Three Cottages, keď srdečne zablahoželal Robin k úspešnému rozhovoru a na mobile otvoril stránku 192.com. „Možno tam bývajú jeho rodičia?“

	„Možno tam má trvalý pobyt,“ prehodila Robin, „ale radšej tam najskôr zavolajme, aby sme nešli do Cambridgea a naspäť.“

	„Vybavím to,“ ponúkol sa Strike a vstal. „Môžem si pritom zapáliť.“ O päť minút sa vrátil.

	„Hej, je v Cambridgei. Myslím, že som sa práve zhováral s jeho mamou.

	Povedala, že je ‚u seba na výške ‘.“

	„Ako inak. Minuli sme ho cestou sem,“ zamrmlal Strike, keď spolu s Robin sedeli v BMW a vracali sa po diaľnici M11. „Mohol som za ním zájsť po tej káve a tyčinke z pilín na odpočívadle.“

	Mierili na juh a slnko ich znova oslepovalo.

	„Možno bude lepšie, keď ho prekvapíme večer v jeho brlohu,“ pokračoval Strike. „Aj tak zrejme celé dni trčí v labáku.“

	„Je nedeľa. Možno bude vonku v krčme.“

	„Tak si naňho počkáme. Ak to nepôjde inak, prespím aj pred jeho izbou. Vďaka tebe možno konečne vyriešime tento prípad.“

	„Rachel spomenula ešte niečo, čo som ti zatiaľ nepovedala,“ prehodila Robin. „Netýka sa to Vikasa ani Anómie, ale aj tak je to čudné.

	Vravela, že o Atramentovočiernom srdci sa dozvedela od chlapca, s ktorým si písala cez internet na stránke pre deti s názvom Club Penguin. Volal sa Zoltan…“

	Robin mu porozprávala príbeh o Zoltanovi, o jeho pokusoch dať sa s Rachel dokopy, keď sa dozvedel, že je Edina neter, o jeho náhlych násilných vyhrážkach, keď mu povedala, aby ju prestal otravovať, a napokon aj o vymazaní jeho účtov.

	„… a zvláštne je,“ uzavrela Robin, „že rovnaké frázy, ako začal používať na Rachel, mi prišli od neznámych chlapov, čo sa motajú okolo Atramentovočierneho srdca. Presne tie isté. Akoby postupovali podľa nejakej predlohy.“

	„Aké frázy?“ Strike predpokladal, že ho odpoveď pobaví.

	„No, jedna z nich znela: ‚Ak je to tvoja ozajstná fotka, zrejme máš už plné zuby chlapov, čo ti vypisujú súkromné správy, takže ja sa lúčim.‘ Nastavila som si účet na Twitteri tak, aby mi mohol napísať ktokoľvek, lebo som sa chcela porozprávať s čo najväčším počtom fanúšikov Atramentovočierneho srdca. Jasné, že to nebola moja ozajstná fotka, ale fotka nejakej tínedžerky. V každom prípade, pôsobil sebakriticky a neškodne, ale keď som neodpísala, rýchlo skĺzol do agresivity. Vraj som nafúkaná mrcha, ktorá si namýšľa, že je preňho pridobrá.“

	„Zopakuj jeho úvodnú vetu,“ vyzval ju zamračene Strike.

	„‚Ak je to tvoja ozajstná fotka, zrejme máš už plné zuby chlapov, čo ti vypisujú.‘ Rachel spomenula aj ďalšieho chalana, ktorý jej pripadal ako Zoltan pod iným menom, lebo na Twitteri napísal Zoe Haighovej, že ju bránil pred iným mužom, ktorý ju obťažoval, a potom očakával, že sa s ním Zoe z vďaky vyspí alebo čo.

	Presne to isté mi na Twitteri urobil chlap menom Max. Napísal: ‚Toto nie je žiadny slizký baliaci trik. Len ti chcem povedať, že ten chlap bol fakt mimo a nahlásil som ho.‘ Keď som však včera hľadala informácie o Rachel, znova som preletela všetky tie tweety a natrafila som aj na Maxa, ktorý rozhodne nie je žiadny galantný sir Galahad. Bol jedným z tých, čo obťažovali Edie – vlastne bol pôvodcom klebety, že si zarábala ako sexuálna pracovníčka.“

	Robin sa nadýchla. „Rachel okrem iného spomenula, že Zoltan jej raz povedal, že musel odviezť chorého psa k veterinárovi. Nevravel si, že aj Kea Nivenová raz dostala od Anómie správu, že musí odviezť…“

	„… hej, chorú mačku k veterinárovi,“ dopovedal Strike, ktorého to zaujalo. „Marí sa mi, že to s tou ozajstnou fotkou som už niekde počul, ale… Počkať,“ zháčil sa a vytiahol mobil.

	Robin mlčky šoférovala, zatiaľ čo Strike niečo vyhľadával v mobile. Uplynulo päť minút.

	„Nemýlil som sa,“ ozval sa Strike. „Som na webstránke týpka, ktorý si hovorí Kosh a označuje sa za ‚medzinárodne uznávaného majstra vo zvádzaní žien, ktorý naučil milióny mužov, ako nahovoriť ženy na sex do niekoľkých hodín po zoznámení! Autor bestsellerov Och! a Hra‘. Práve som si stiahol jeho e-knihu Digitálna hra. Si pripravená?“

	„Pokračuj,“ vyzvala ho Robin. Strike začal nahlas čítať:

	 

	„,Digitálna hra

	Opakuj po mne: na internete si nenájdeš manželku.

	 

	Ženy na internete môžu mať toľko vtákov, koľko len chcú. Dokonca aj na štvorky alebo päťky niekto pravidelne niečo skúša, čo znamená, že si…‘

	 

	Mimochodom, je to Američan,“ podotkol Strike.

	„A mne sa už začína páčiť,“ zahundrala Robin.

	 

	„,… zvykli považovať mužov za hračky na jedno použitie. Keď využijú nepomer mužov a žien vo svoj prospech, občas majú dokonca príležitosť dostať alfa samca.

	 

	Ak má žena overený vzorec zoznamovania na internete, nikdy sa celkom nezbavíš skrytej hrozby, že ťa nahradí, teda ak svojimi lenivými prstíkmi dokáže ovládať myš. Žiadny muž nechce nechať manželku doma s vedomím, že stačí pár klikov a môže mať iného vtáka.

	 

	To je tá zlá správa.

	 

	Dobrá správa je, že ťa to oslobodí od zvyčajných obmedzení spojených s osobnou hrou. Digitálna hra je najbezohľadnejšia, no v niektorých ohľadoch najpríjemnejšia zo všetkých hier: minimálna snaha, maximálna odmena – teda ak sa zmieriš s pičkou nižšej kvality.‘“

	 

	„Krása,“ utrúsila Robin.

	 

	„,Ak teda ideš skôr po kvantite ako po kvalite, choď na internet. Keď si osvojíš nasledujúce základné pravidlá a vynaložíš trocha úsilia, môžeš sa spoľahnúť, že budeš baliť baby pravidelne a s ľahkosťou.‘

	 

	Nasledujú neomylné kroky, ktoré majú zabezpečiť tento cieľ,“ vysvetlil Strike.

	 

	„,1. Kobercové bombardovanie

	Možno budeš musieť napísať 50 až 100 dievčatám, aby si si okrem nahých fotiek/videí zabezpečil aj jedno alebo dve stretnutia.

	 

	Ak budeš dôsledne dodržiavať tieto kroky, tvoja digitálna hra bude doslova bez námahy. Jednou z veľkých výhod digitálnej hry je, že sa môžeš zamerať na veľký počet žien súčasne. S plnou vážnosťou odporúčam mať zoznam, aby si presne vedel, v ktorej fáze procesu si s ktorou korisťou.‘“

	 

	„V tom spočívala chyba Tima Ashcrofta,“ podotkla Robin. „Neviedol si zoznam. Rachel vravela, že ju omylom balil až trikrát.“

	 

	„,2. Poznaj svoju korisť

	Väčšina dostupných pičiek na sociálnych sieťach, ako je Twitter, tumblr atď., má liberálne postoje (tzv. bojovníčky za sociálnu spravodlivosť), čo je ďalší dôvod, prečo si tam nenájdeš budúcu životnú partnerku.

	Tieto ženy sú rozmaznané, sebecké, namyslené a často agresívne. Možno ich však prekvapivo ľahko dostať, teda ak poznáš pravidlá hry.

	 

	Bojovníčky za sociálnu spravodlivosť ukrývajú v porovnaní s väčšinou žien jedno klamstvo navyše. Chcú alfa samca, ale hanbia sa za to. Túžia po rytierovi na bielom koni, ale tvária sa, že nie.

	Chcú rovnosť, ale aby sa s nimi zaobchádzalo ako s princezničkami, za ktoré sa tajne považujú.

	 

	Ak chceš zbaliť tieto ženy, musíš byť citlivý, naoko rešpektovať ich hranice a predstierať záujem o ich názory.‘“

	 

	„Odkiaľ vlastne vieš, že existuje tento Kosh?“ opýtala sa Robin.

	„Povedal mi o ňom šestnásťročný chlapec… Počúvaj ďalej…“

	 

	„,3.Úvodné vety

	S nasledujúcimi vetami, ktoré som sám opakovane použil, dosiahneš zaručený úspech. Jednou z výhod digitálnej hry je, že sa nemusíš spoliehať na svoj vzhľad/osobné čaro/tón hlasu/reč tela. Skrátka skopíruj, vlož a čakaj.

	 

	•      Ak je to tvoja ozajstná fotka, zrejme máš už plné zuby chlapov, čo ti vypisujú súkromné správy, takže ja sa lúčim.

	•      

	•      Vzhľadom na to, aké správy dostávajú ženy na tejto hroznej platforme, rád by som ťa vopred upozornil, že toto nie je žiadny lacný trik. To, čo si práve napísala o [politike/sociálnej spravodlivosti/nechutnom správaní mužov], je fakt trefné.

	•      Toto nie je žiadny slizký baliaci trik. Len ti chcem povedať, že [chlap, ktorý s ňou nesúhlasil/obťažoval/urážal ju] bol fakt mimo/ nahlásil som ho.‘“

	 

	„Nemôžem tomu uveriť.“ Robin naňho úkosom pozrela. „Takže všetci tí idioti používajú Koshove frázy?“

	„Ešte to pokračuje,“ povedal Strike. „Táto časť je zaujímavá.“

	 

	„,4. Negging

	Negging funguje rovnako dobre na internete ako v reálnom živote. Len čo upútaš jej pozornosť falošným záujmom o jej názory/ obavami o jej blaho/ocenením jej výzoru, nájdi niečo, čo na nej skritizuješ alebo s čím nesúhlasíš. Nech je to nejaká obyčajná drobnosť.

	 

	Keď ju destabilizuješ, začne sa snažiť znova získať tvoju priazeň.

	 

	•      [o jej fotke] ale tipujem, že si použila veľa filtrov, však? Je to bežné.

	•      Tipujem, že si nečítala [vlož niečo od nejakého obľúbenca týchto žien, napríklad Noama Chomského/Ta-Nehisiho Coatesa/ Ananda Giridharadasa, a priprav si aspoň jeden jeho citát].

	•      Pôsobila si trocha agresívne, ale zrejme je to pochopiteľné.‘“

	 

	„Kea vravela, že Anómia jej napísal, že pôsobila agresívne, ale zrejme sa to dalo pochopiť,“ pripomenul Strike. „Pripadalo mi absurdné, že jej to píše práve on…“

	 

	„,5. Podpor strach z opustenia

	 

	Myslí si, že si fajn chlap, a začala pracovať na tom, aby si znova získala tvoju priazeň: teraz sa odmlč najmenej na hodinu a najviac na celých 24 hodín v závislosti od toho, kto je tvoja korisť. Osmičky a deviatky by si nemal nechať čakať dlho, lebo majú aj iné možnosti. V prípade štvorky alebo päťky je ideálnych až 24 hodín. Musí pochopiť, že okrem online rozhovoru s cudzou osobou máš aj svoj život/iné povinnosti.

	 

	6. Alfa samec v prestrojení za chudáka

	Vráť sa bez ospravedlnenia – zatiaľ jej nič nedlhuješ, lebo ti ešte nič nedala. Dôvod neprítomnosti o tebe prezradí, že si alfa samec bez toho, aby si to musel povedať priamo: si fyzicky/emocionálne silný, obľúbený, solventný a kompetentný. Prejavíš sa ako dobrý a spoľahlivý chlap bez toho, aby si sa zaňho vyhlasoval.

	 

	•      Sused potreboval, aby som mu pomohol nadvihnúť chladničku, lebo chcel spod nej vytiahnuť nejakú hlúpu detskú hračku.

	•      Bývalý frajer mojej sestry ju stále otravuje. Sľúbil som jej, že u nej prespím.

	•      Musel som odviezť kamaráta k veterinárovi, kde si bol vyzdvihnúť psa.‘“

	 

	„Takže odtiaľto pochádzajú všetky tie choré psy a mačky?“ prehodila Robin.

	„Evidentne.“

	 

	„,7. Rozšír rozsah rozhovoru

	Je rada, že je opäť stredobodom tvojej pozornosti, a dôvod tvojej dočasnej neprítomnosti zvýšil tvoju hodnotu v jej očiach. Teraz jej polož otázky o nej, aby si jej dokázal lepšie prispôsobiť svoj vlastný príbeh. Ak je slobodná matka, vychovala ťa slobodná matka, ktorá bola úžasná. Ak je chudobná, si dobrovoľník v miestnej potravinovej banke. Ak ju trápia rasové predsudky, práve si sa o tom rozprával so svojím najlepším kamošom, ktorý je černoch…‘“

	 

	„Kea,“ povedal Strike, „vravela, že keď Anómia spomenul mačky, odpísala, že ich nemá rada, lebo ohrozujú vtáky. Keď dodala, že jej mama chová papagáje, hneď vyhlásil, že aj on má papagája.“

	Robin niekoľko sekúnd mlčala.

	„Takže podľa teba Kea o tom rozhovore neklamala?“ opýtala sa. „Neukázala ti ho, však?“

	„Nie,“ odvetil Strike. „Tvrdila, že keď začal byť Anómia nepríjemný, zablokovala ho, takže ten rozhovor sa už nedá zobraziť. Čo ťa trápi?“

	„No, skupina mužov alebo dospievajúcich chlapcov sa očividne motá okolo Atramentovočierneho srdca a snaží sa baliť ľavicové liberálne ženy a dievčatá, však? Pomocou Koshových fráz.“

	„Presne tak.“

	„Jeden z nich určite písal aj Kei, no nie? Je pekná a posledných pár rokov je jej plný Twitter.“

	„Podľa teba si vymyslela, že to bol Anómia? Odcitovala rozhovor, ktorý viedla s niekým iným?“

	„Áno – ale neuvedomila si, že je to len schéma, ktorá sa dá vystopovať až ku Koshovi. Mimochodom, nechápem, prečo si ten rozhovor s Anómiou neuložila, teda ak sa odohral, keďže z neho vyšiel tak trocha ako hlupák, no nie? Hlavne po tom tvrdení o papagájovi. Navyše potvrdzuje jej vlastné slová, že ona nie je Anómia. ‚Vidíte, aj mňa obťažoval.‘“

	„Dobré pripomienky,“ uznal Strike. „Takže sa prikláňaš k Rachelinej teórii, že Anómia je žena?“

	Robin sa na chvíľu zamyslela.

	„Fakt neviem. Pred rozhovorom s Rachel som mala pocit, že najbližšie k skutočnej Anómii sme sa dostali vďaka tým súkromným správam, čo prišli Joshovi – pôsobil v nich arogantne, no kultivovane, a zjavne mal pocit, že by mal nahradiť Edie ako hlavný tvorca. Rozhovor, ktorý mi pred chvíľou opísala Rachel a ktorý sa odohral v čase, keď sa to všetko ešte len začalo, však vyznieva čudne. ‚Edie a ja sme v podstate tá istá osoba.‘ Rachel tvrdila, že takto by sa chlapec alebo muž nevyjadril, a ja s ňou súhlasím. Som si istá, že Rachel o tom rozhovore neklamala: očividne hrozne ľutuje, že sa do tej hry vôbec zapojila. Nevidím dôvod, prečo by si to vymyslela.

	Hneď na začiatku vyšetrovania som povedala, že na Anómiinej sexualite sa mi niečo nezdá. Žiadne flirty, žiadna snaha stretnúť sa alebo chodiť s niektorým z dievčat, čo sa snažili upútať jeho pozornosť. V hre áno, tam je iný, vie byť hrubý aj agresívny, ale ako som vravela, občas mi to pripadá trocha neprirodzené – akoby robil to, čo sa od neho ako od muža na internete očakáva.“

	„Vždy sa mi páčila tvoja teória, že Kea je Anómia,“ povedal Strike.

	„Ale čisto teoreticky povedzme, že Anómia sa v minulosti naozaj pokúsil zbaliť Keu, pričom použil Koshove frázy. Nie je dôvod, prečo by Anómia nemohol byť aj jedným z tých Maxov alebo Zoltanov, čo sa snažia baliť baby na internete, však?“

	„Nie, zrejme nie,“ pripustila Robin, „ale prečo by sa naťahoval s inými účtami, z ktorých by potom vypisoval babám, keď všetky fanúšičky Atramentovočierneho srdca fascinuje práve Anómia?“

	„Aby účet Anómie zostal čistý a anonymný?“

	„To je možné,“ prehodila pochybovačne Robin, „ale ak Anómia spravuje hru, neustále vypisuje príspevky na Twitteri a okrem toho sa snaží zbaliť čo najviac dievčat pomocou Koshovho systému, kedy vlastne spí?“

	„Určite nemá čas takmer na nič iné,“ súhlasil Strike. „A teraz stojíme pred ďalšou záhadou, no nie? Prečo sa Vikas Bhardwaj, astrofyzik na jednej z najprestížnejších univerzít na svete, priatelí s Anómiou?“

	„‚Je to moja sestra,‘“ zacitovala Robin. „Vieš, napadlo mi…“

	Strikeovi zazvonil mobil a hneď sa prepol na Bluetooth. Strike zdvihol a z reproduktora sa ozval Midgein hlas.

	„Strike?“

	„Hej, tu som. Aj Robin.“

	„Mám novinky… o Rossovi…“

	Midge znela zadýchane. Strike a Robin na seba pozreli.

	„Všetko v pohode?“ opýtal sa Strike.

	„Hej… v pohode… Len som musela bežať… takmer kilometer… tak lapám po dychu…“

	„Si pri Rossovom vidieckom sídle, však?“

	„Hej… Vstúpila som na jeho pozemok… Nehnevaj sa, musela som… Bol to jediný spôsob, ako získať, čo potrebujeme…

	Okej,“ povedala Midge, keď sa zhlboka nadýchla. „Sedela som na kopci s výhľadom na jeho sídlo a pozorovala som pozemok cez ďalekohľad.“

	„Predpokladám, že aj ten kopec patrí Rossovi.“

	„Hej, ale bol to jediný bod, odkiaľ som mala dobrý výhľad. Bola som za stromami. V každom prípade, zhruba pred hodinou sa zjavili dve staršie dievčatá a vyviedli poníky na – ako sa volá miesto, kde sa jazdí, ale nie je to pole?“

	„Škôlka?“ prehodila Robin.

	„Okej, možno, teda ak myslíš to isté,“ povedala Midge. „Strike, možno ťa to trocha naštve, ale urobila by som to aj druhý raz.“

	„Ak si mu nepostrieľala decká ostreľovačskou puškou, nemôžem si dovoliť vyhodiť ťa, keď je nás tak málo,“ utrúsil Strike. „Takže hovor.“

	„Dobre, no, trocha skákali a tak, a potom sa na ne prišiel pozrieť Ross, a tak som začala nakrúcať.“

	„Okej, nakrúcať na súkromnom pozemku je protizákonné, ale nechajme to tak…“

	„Tá mladšia sa totálne zosypala, keď sa ňu pozeral jej otec. Poník ju nechcel poslúchať, a tak ten chuj vošiel do škôlky, zdvihol tyč vyššie a prikázal jej, aby to skúsila znova. Poník preskočil, ale zhodil pritom vrchnú tyč. Tak ju dal ešte vyššie.

	Vedela som, čo sa stane,“ pokračovala Midge. „Cítila som, že to príde. Vedela som, že sa začne správať násilnícky. Zišla som dolu kopcom s kamerou v ruke…“

	„Všimol si ťa?“ opýtal sa Strike a zamračil sa na reproduktor, z ktorého vychádzal Midgein hlas.

	„Vtedy ešte nie,“ odvetila Midge. „Prikrčila som sa za taký rozkvitnutý krík – neviem, ako sa volá…“

	„Kašli na sprosté názvy kvetov, čo bolo ďalej?“

	„Vravela mu, že to nedokáže. Triasla sa a plakala – a potom tá najstaršia začala otcovi hovoriť, aby dal jej sestre pokoj. Ross pristúpil k nej, stiahol ju z poníka, strelil jej facku a poslal ju dovnútra. Chcela zostať a on ju znova udrel, tak odišla.

	Vtedy som sa naňho mala vrhnúť,“ vyhlásila Midge. „Potom by sa to druhé vôbec nestalo. Zostala som však v úkryte a ďalej som ho natáčala. Obrátil sa k mladšej dcére a vyštekol, aby to skrátka preskočila a švihala poníka bičíkom, kým sa mu to nepodarí. Vrchná tyč bola vyššie ako poník. Bolo to absurdné. Malá bola vystrašená, ale Ross na ňu vrieskal, takže sa pokúsila o skok, pričom celý čas švihala poníka bičíkom, ako jej prikázal. Poník prerazil tyče a spadol. Prevrátil sa na bok a ja som počula, ako malá skríkla. Poník nemohol vstať, lebo sa mu zachytila noha, a ona zostala uväznená pod ním.

	Vtedy som vybehla spoza kríka,“ priznala sa Midge. „Viem poskytnúť prvú pomoc. Nemohla som tam to dieťa nechať len tak…“

	„A som si istá, že Ross ti s radosťou dovolil, aby si sa na ňu pozrela, a vôbec ho nezaujímalo, prečo sa skrývaš za sprostým kríkom…“

	„Čo mala robiť?“ vyhŕkla rozčúlene Robin, ktorá stála na Midgeinej strane. „Natáčať, ako poník to dievča rozpučí?“

	„Liezla som cez plot, keď sa Rossovi podarilo odvaliť z nej poníka, ale podľa mňa si prinajmenšom zlomila nohu. Bola biela ako stena.

	Vtedy ma Ross uvidel,“ pokračovala Midge, „a skríkol: ‚Kto si, dofrasa?‘ alebo niečo podobné a – ani toto sa ti nebude páčiť, Strike…“

	„Povedala si mu, že si to všetko natočila?“

	„Hej, povedala,“ odvetila Midge. „A potom sa na mňa vrhol s bičom.

	Myslela som, že také veci patria do viktoriánskeho obdobia.“

	„Nechal svoju dcéru ležať na zemi so zlomenou nohou a rozbehol sa za tebou?“ vyhŕkla neveriacky Robin.

	„Jasné, že hej, doriti,“ zahundral Strike. „Jeho vinou si tú nohu zlomila, tak prečo by si mal o ňu zrazu robiť starosti? Predpokladám, že si mu utiekla,“ dodal.

	„Jasné,“ odvetila Midge. „Ten lenivý hajzel nie je ktovieako fit, keď sa v jednom kuse všade vyváža. Takže hej. Mám pre teba video, na ktorom je zachytená krutosť voči deťom aj zvieratám. Dúfala som, že aspoň s tým budeš spokojný.“

	„Som,“ prisvedčil Strike. „Dúfam, že Ross si pomyslí, že si nejaká milovníčka koní… Túto taktiku by som ti síce neodporúčal, ale dosiahla si výborné výsledky. Dobrá práca.“

	Keď Midge zložila, Strike si s úľavou vydýchol.

	„Toto, Devov záznam a ožratá opatrovateľka postačia, aby sme mohli poslať Rossa do prdele. A keď nám Bhardwaj prezradí, kto je Anómia, uzavrieme dva prípady a môžeme sa sústrediť na Dlhoprstého. Okrem toho čaká všetkých slušná odmena.“

	Robin neodpovedala. Strike na ňu úkosom pozrel, všimol si jej kamenný výraz, a hneď uhádol, čo sa za ním skrýva.

	„Nie som rád, že sa to dievča zranilo.“

	„To mi ani nenapadlo,“ odvetila chladne Robin.

	„Tak prečo sa tváriš ako Medúza?“

	„Len uvažujem, že tým dievčatám nijako nepomôže, keď sa dozvedia, že ich otca niekto nakrútil, ako im ubližuje. Odteraz si pravdepodobne bude skrátka dávať väčší pozor, aby ho pritom nikto nevidel.“

	Strike vytiahol z vrecka elektronickú cigaretu a zadíval sa na cestu.

	„Nezabudol som, že im chcem nejako pomôcť. Ak dokážem oboje, urobím to.“

	Čo bol môj hriech, že zaslúžim si toto?

	Christina  Rossetti

	Zara

	 

	 

	 

	Bolo už takmer sedem hodín, keď Strike a Robin konečne vošli na predmestie Cambridgea. Jasná jarná obloha sa opálovo leskla. Robin bola unavená, ale aj tak jej neunikol čoraz častejší výskyt nádherných klasických budov, čím boli bližšie k fakulte Vikasa Bhardwaja.

	„Toto je fakt irónia osudu,“ prehodil Strike, ktorý si v mobile čítal webstránku fakulty. „Caius – jeden z tých, po ktorom bola pomenovaná táto fakulta – bol známy nezvyčajnými podmienkami prijatia, ktoré zakazovali štúdium chorým a nevládnym, ako aj Walesanom… Jasné, každý rozumný človek by s ním súhlasil ohľadom Walesanov, ale pochybujem, že Caius by sa vzdal Vikasa Bhardwaja… Kriste, chodil sem aj Stephen Hawking… štvrtá najstaršia fakulta… jedna z najbohatších…“

	„Viem, že nie je ľahké dostať sa sem.“ Robin na displeji jasne videla budovy fakulty, ale navigácia ju viedla spleťou ulíc, ktoré akoby sa od nich vzďaľovali. „Zvládneš ísť pešo? Bližšie sa, tuším, nedá zaparkovať kvôli všetkým tým autobusovým pruhom a peším zónam.“

	„Hej, v pohode,“ odvetil Strike a v mobile otvoril ďalšie okno s fotkou Vikasa. Sedel na vozíku oblečený v svetlozelenej košeli a džínsoch, obklopený skupinou kolegov výskumníkov. Vikas bol naozaj pekný: mal husté čierne vlasy, hranatú bradu a nezvyčajne prívetivý úsmev. Podľa Strikea mohol mať zo dvadsaťpäť rokov. Bolo vidieť, že mladému mužovi poriadne nefungujú ruky, lebo ich mal pokrútené, a zjavne ani nohy, na ktorých mal podobne ako Inigo Upcott menej svalstva. Podľa textu pod obrázkom Vikas a jeho kolegovia študovali neutrónové hviezdy, čo bola téma, o ktorej Strike nevedel vôbec nič, a stáli na nádvorí Tree Court s tmavozeleným trávnikom a budovou zo zlatého kameňa v pozadí.

	„Nevyzerá to ako ideálne miesto na život pre vozičkára,“ poznamenal Strike pri pohľade na úzke dvere za Vikasom, z ktorých sa nepochybne vychádzalo na ešte užšie a strmšie schody, ako boli tie v hoteli Marine.

	O niekoľko minút Robin zaparkovala, obaja vystúpili a Robin vyhľadala trasu vo svojom mobile.

	Míňali veľa mladých ľudí, čo sa chceli tiež nadýchať príjemného večerného vzduchu. Slnko farbilo staré tehlové budovy dozlatista. Robinin študentský život sa skončil nepekne, ale v tej chvíli sa pristihla, že spomína na krátke mesiace šťastia a slobody, na ktoré sa zvyčajne snažila nemyslieť, aby si nemusela pripomínať, čo ju postretlo na schodoch internátnej budovy. Za tie roky dospela k názoru, že keby násilník v gorilej maske nevystrčil ruku z tmy a neschmatol ju, s Matthewom by sa rozišli ešte pred dvadsiatkou: navzájom by sa vzdialili v dôsledku odlišných záujmov a životov. Namiesto toho Robin odišla zo školy, vrátila sa domov k rodičom do malého yorkshirského mestečka, kde vyrástla, a držala sa jediného muža na svete, ktorý jej pripadal neškodný. Keďže tie spomienky boleli aj po rokoch, odhodlane sústredila pozornosť na okolie.

	„Bolo by to úžasné miesto na štúdium, však?“ prehodila smerom ku Strikeovi, keď kráčali po moste ponad rieku Cam a hľadeli na tok lemovaný vŕbami, po ktorom sa plavili dvaja mladí študenti.

	„Hej, ak máš rada sochy a pracháčov.“

	„Fíha,“ zatiahla Robin a usmiala sa naňho. „Netušila som, že si taký zatrpknutý. Aj ty si chodil na Oxbridge, tak čo je to za postoj?“

	„Som skrachovanec z Oxbridgea,“ opravil ju, keď vošli do úzkej uličky Garret Hostel Lane medzi starými tehlovými budovami.

	„Nie je neúspech, že si sa rozhodol odísť z vlastnej vôle,“ podotkla Robin, ktorá vedela, že Strike odišiel z Oxfordskej univerzity po matkinej podozrivej smrti.

	„Hej, presne toto Joan určite povedala susedom,“ utrúsil Strike, ktorý ešte nezabudol, aká bola teta sklamaná.

	„Čo si študoval?“ vyzvedala Robin, ktorá sa na to doteraz nikdy neopýtala. „Klasické jazyky?“

	„Nie. Históriu.“

	„Naozaj? Myslela som, že keď vieš po latinsky…“

	„Neviem po latinsky,“ namietol Strike. „Nie poriadne. Mám len dobrú pamäť a maturoval som z nej.“

	Odbočili na Trinity Lane.

	„V jednom zo squatov, do ktorého nás mama vzala bývať,“ pokračoval Strike, čím Robin zaskočil, lebo o svojom detstve hovoril len zriedka, „žil chlapík, ktorý bol predtým učiteľom klasických jazykov na nejakej známej súkromnej škole. Už sa nepamätám, na ktorej, ale viem, že bola slávna. Bol alkoholik a tvrdil, že sa nervovo zrútil. No, bol dosť labilný, takže možno aj hej, ale bol aj totálny čurák. Mal som možno trinásť rokov a vyhlásil, že zo mňa nikdy nič nebude, lebo mi okrem iného chýbajú základy aristokratického vzdelania.“

	„A to je čo?“

	„No, napríklad klasické jazyky,“ odvetil Strike. „A s úškrnom na tvári predniesol nejaký dlhý latinský citát. Netušil som, čo to znamená, takže som mu na to nemohol nič odseknúť, ale ako malý som fakt neznášal, keď sa nado mňa niekto vyvyšoval.“

	Pokračovali po Trinity Lane pomedzi ďalšie starobylé tehlové budovy.

	„V každom prípade,“ rozprával ďalej Strike, „keď sme odchádzali z toho squatu, čo bolo podľa mňa zhruba o deň neskôr, ukradol som tomu chlapovi všetky latinské knihy.“

	Robin vyprskla do smiechu: to naozaj nečakala.

	„Bol medzi nimi aj výtlačok Catulla,“ pokračoval Strike. „Čítala si niekedy niečo od Catulla?“

	„Nie,“ odvetila Robin.

	„Sú to samé oplzlosti – rozumel som, lebo na jednej strane bola angličtina a na druhej latinčina. V podstate písal o sexe, sodomii, fajčení, o ľuďoch, ktorých neznášal a označoval za hajzlov, a o vlastnom očarení ženou, ktorú nazýval Lesbia, lebo pochádzala z ostrova Lesbos.“

	„Pravdepodobne nebola…?“

	„Nie, podľa Catulla si to užívala s chlapmi – a poriadne. V každom prípade, už nikdy som nechcel, aby sa nado mňa vyvyšoval nejaký zmrd, čo na mňa vychrlí niečo po latinsky, a tak som sa z kníh toho sviniara naučil dosť na to, aby som o dva roky neskôr zmaturoval, a zapamätal som si kopu citátov.“

	Robin sa začala smiať tak neovládateľne, že sa k nej pridal aj Strike.

	„Čo je také smiešne?“

	„Naučil si sa po latinsky, aby si dokázal niečo mužovi, s ktorým si sa už nikdy nestretol?“

	„Povyšoval sa,“ vyhlásil s úsmevom Strike, hoci celkom nechápal, prečo jej jeho správanie pripadá čudné. „A poviem ti ešte jedno: nič nie je lepšie ako latinčina, keď chceš prefackať niekoho, kto si namýšľa, že je viac ako ty. Niekoľkokrát som ju použil s výborným výsledkom.“

	„Táto stránka tvojho ja je pre mňa celkom nová,“ prehodila Robin a s námahou potláčala smiech. „Mala som ti povedať, že žiadny džentlmen nemôže chodiť po svete s hrdo vztýčenou hlavou, kým dôkladne nepochopí, ako sa rozmnožujú ovce. Pravdepodobne by si z toho získal titul.“

	„Nechcem uraziť tvojho otca,“ prehodil s úškrnom Strike, „ale ak potrebuješ titul, aby si pochopila, ako sa rozmnožujú ovce, máš väčšie problémy ako to, či si džentlmen…

	V tú noc, keď som sa zoznámil so Charlotte, som jej tiež povedal niečo po latinsky,“ dodal nečakane a Robin sa prestala smiať, aby počula. „Myslela si, že som len nejaký tupec, ale bavila sa so mnou, lebo chcela naštvať Rossa, keď ju prišiel hľadať na večierok. Chodili spolu a práve sa pohádali – snažila sa dosiahnuť, aby na ňu žiarlil.

	V každom prípade, ona študovala klasické jazyky,“ pokračoval Strike, keď vošli do Senate House Passage. „Vyhlásila, že zbožňuje Catulla, v presvedčení, že som o ňom nikdy nepočul, tak som na ňu vychrlil celú jeho piatu báseň, prvú ľúbostnú báseň venovanú Lesbii. Zvyšok je história: šestnásť rokov príšernej bolesti. Čo iné sa dalo čakať? Aj Lesbia vodila Catulla poriadne za nos… Sme na mieste?“

	Nad nimi sa týčila fakulta Gonville & Caius College, ktorej klenutý vchod vypĺňala čierna železná brána a jej ozdobná fasáda zo sivohnedého kameňa vzdorovala modernej dobe, zastúpenej okolitými obchodmi. Z výklenkov hľadeli na Strikea tri sochy vážnych mužov zo štrnásteho a šestnásteho storočia. Cez mreže brány bolo vidieť pás sýtozeleného trávnika a ďalšie zlatisté budovy, ktoré ho obklopovali. Domček, ktorý vyzeral ako vrátnica, bol prázdny: po ľuďoch nebolo ani stopy.

	„Zamknuté,“ zamrmlal Strike, keď sa zaprel do brány. „Ako inak. Doriti.“ Na okamih sa zadívali cez mreže, a vtom sa pred nimi zjavila zhruba tridsaťročná Ázijčanka v tričku a bielych plátenných nohaviciach. V taške niesla notebook. Skôr ako im stihla zmiznúť z dohľadu, Strike na ňu zakričal cez zamknutú bránu.

	„Prepáčte? Haló? Nepoznáte náhodou Vikasa Bhardwaja?“

	Bol presvedčený, že je jednou z výskumníčok, čo pred chvíľou videl na Vikasovej fotke. Žena zastala a trocha sa zamračila.

	„Poznám,“ prisvedčila a podišla k bráne.

	„Sme jeho priatelia, práve ideme okolo a napadlo nám, že ho prekvapíme,“ povedal Strike, „ale nedvíha nám telefón. Neviete náhodou…?“

	Neuniklo mu, že pohľadom skĺzla na Robin a potom znova pozrela naňho. Ako tušil, Robinina prítomnosť ju zjavne presvedčila, že je neškodný.

	„Boli ste už uňho?“ opýtala sa.

	„Mysleli sme, že býva tu,“ odvetila Robin.

	„Nie, nie, býva v budove Stephena Hawkinga.“

	„Aha, pravdaže,“ povedal Strike a predstieral, že sa hnevá sám na seba.

	„Veď mi to vravel. Ďakujeme veľmi pekne.“

	Letmo sa usmiala a vykročila opačným smerom. Robin už v mobile vyhľadávala budovu Stephena Hawkinga.

	„Je to ďaleko. Skôr dáva zmysel vrátiť sa k autu a odviezť sa tam.“ Vrátili sa teda po svojich stopách a po krátkej ceste v BMW dorazili k modernej budove v tvare písmena S zo svetlosivého kameňa, obklopenej záhradou, v ktorej uprostred zelene kvitli veľkokveté ruže. Nápis vyzýval návštevníkov, aby sa zastavili na vrátnici, ale zasnívaný dlhovlasý muž práve otvoril hlavný vchod.

	„Prepáčte, sme priatelia Vikasa Bhardwaja,“ zavolala naňho Robin, „mohli by sme ísť za ním?“

	Dlhovlasý muž im mlčky podržal dvere. Robin mala dojem, že je natoľko zahĺbený do vlastných úvah, že sotva vníma, čo robí.

	„Neviete náhodou, ktorým smerom je Vikasova izba?“ opýtala sa Robin. „Sme jeho priatelia…“

	Dlhovlasý muž len mlčky ukázal doľava a potom im zmizol z dohľadu.

	„To by nemal robiť,“ podotkol Strike, keď prechádzali popri portréte Stephena Hawkinga. „Do takejto budovy sa ľudia nepúšťajú len tak.“

	„Viem,“ prisvedčila Robin. Po jej znásilnení sprísnili bezpečnostné pravidlá v jej bývalom internáte, ale ľudia aj tak nechávali hlavné dvere otvorené pre priateľov.

	„Okej, táto budova je vhodná pre vozičkárov,“ prehodil Strike. Dlážka bola hladká a chodba, do ktorej odbočili, trocha zakrivená, ale dosť široká. Na jednej strane boli v pravidelných intervaloch rozmiestnené biele dvere.

	Vysoký štíhly beloch a nízka černoška niečo zjavne skúmali na stene na druhom konci chodby.

	„Na dverách nie sú žiadne mená,“ poznamenal Strike. „Opýtajme sa ich, kde býva. Ak nebudú vedieť, začneme klopať.“

	Keď muž a žena začuli Strikeove a Robinine kroky, rýchlo sa obzreli.

	Obaja sa tvárili znepokojene, ba dokonca vystrašene.

	„Neviete náhodou, v ktorej izbe býva Vikas Bhardwaj?“ opýtal sa Strike.

	„V tejto,“ odvetila žena a ukázala na dvere, pri ktorých stála a na ktorých bol pripevnený krátky vytlačený odkaz. Bol napísaný takým veľkým písmom, že si ho aj Strike, aj Robin mohli rýchlo prečítať.

	 

	Som v Birminghame. Vrátim sa v pondelok.

	 

	„Kto ste?“ opýtal sa muž.

	„Súkromný detektív,“ odvetil Strike.

	Robin presne vedela, prečo to povedal. Aj ona cítila, že niečo nesedí: strach na tvárach dvojice stojacej pred nimi, odkaz, v ktorom stálo, že Vikas je tam, kde v skutočnosti nebol, a slabý nepríjemný zápach vo vzduchu, ktorý jej pripomenul starú izbu Josha a Edie v North Grove, kde sa v pohári pomaly rozkladal mŕtvy potkan. Srdce sa jej rozbúchalo: už vedelo, čo jej myseľ ešte nechcela prijať.

	„Mali ste sa s ním stretnúť?“ opýtal sa Strike vystrašenej dvojice.

	„Áno,“ prisvedčila žena.

	„Šiel niekto po vrátnika?“

	„Áno,“ odpovedal muž.

	Ani jeden z nich zjavne nepochyboval, že Strike má právo klásť také otázky, čo samo osebe potvrdzovalo, že obaja tušili, že sa stalo niečo zlé.

	„Zvyčajne píše odkazy na počítači?“ chcel vedieť Strike.

	„Áno,“ zopakovala žena, „ale nie týmto fontom. Vždy používa Comic Sans. Zo srandy.“

	„Nedvíha mi telefón,“ ozval sa muž.

	„Nedvíhal ho celý deň,“ dodala žena.

	Za nimi sa ozvali rýchle kroky. Všetci štyria sa obrátili a uvideli ďalšiu ženu, okuliarnatú svetlovlásku, ktorá k nim utekala.

	„Vrátnik tam nie je,“ lapala po dychu. „Neviem ho nájsť.“

	„V aute,“ povedal Strike Robin. „V odkladacej priehradke. Máme tam univerzálne kľúče. Mohli by ste ísť s ňou?“ opýtal sa svetlovlásky. „Aby sa mohla vrátiť dovnútra?“

	Žena bola zjavne rada, že jej povedal, čo má robiť. Obe náhlivo odišli.

	„Nezavolali ste políciu?“ opýtal sa Strike muža.

	„Prišli sme sem len pred desiatimi minútami,“ odvetil vydesene. „Mysleli sme, že vrátnik…“

	„Zavolajte teraz,“ prerušil ho Strike. „Keď otvorím dvere, nikto nesmie vojsť, iba ak bude ešte nažive.“

	„Božemôj,“ zastonala žena a zakryla si ústa. Muž vytiahol mobil a zavolal na číslo 999.

	„Políciu, prosím,“ povedal rozochveným hlasom.

	Strike skúmal lístok na dverách bez toho, aby sa ho dotkol. V hornom rohu si všimol drobný fliačik, ktorý takmer nebolo vidieť: slaboružový ovál, ktorý vyzeral ako odtlačok palca v latexovej rukavici.

	Rýchle kroky a štrngajúce kľúče ohlásili návrat Robin a svetlovlásky.

	„Máme strach o nášho postihnutého priateľa,“ vravel do telefónu vysoký štíhly muž. „Nedvíha telefón a neotvára… Áno… Budova Stephena Hawkinga…“

	Strike si vzal od Robin kľúče, niekoľko ich vyskúšal, a napokon sa mu podarilo odomknúť. Oprel sa do dverí a otvoril ich.

	Černoškin výkrik trhal uši. Vikas Bhardwaj sedel na vozíku tvárou k dverám, chrbtom k stolu a počítaču. Bielu košeľu mal stuhnutú od zaschnutej hnedej krvi, oči a ústa dokorán otvorené a hlava mu visela nakrivo. Niekto mu podrezal krk.

	 

	 

	 

	 

	 

	 

	PIATA ČASŤ

	 

	Na hrote sa vlákna náhle skrútia 

	dovnútra komory

	a vytvoria takzvaný vír.

	Henry Gray, člen Kráľovskej spoločnosti

	Grayova anatómia

	Myslela som si, že môj duch a srdce sú 

	skrotené na smrť; odumreté pre bolesť.

	Amy Levyová

	Starý dom

	 

	 

	 

	Ľudia z forenzného pracovali na mieste činu a sanitka čakala na odvoz tela Vikasa Bhardwaja. Polícia oddelila Strikea a Robin od Vikasových priateľov a odviedla ich do malej miestnosti s jediným vysokým oknom, ktorá pôsobila ako zvláštna kombinácia kancelárie a komory. Na jednej stene boli poličky so spismi, stáli v nej dve stoličky a v kúte bolo vedro s mopom. Tam spísali výpovede s miestnym uniformovaným policajtom so sýtoryšavými vlasmi, ktorý sa nijako nesnažil zakryť, že ich oboch podozrieva, a Strikeovi kládol agresívne otázky týkajúce sa univerzálnych kľúčov.

	Strike zrozumiteľne vysvetlil, aká bola Vikasova úloha v online hre, a zámerne spomenul fakt, že sa do nej infiltroval Halvening, v nádeji, že tým urýchli príchod ľudí kompetentných zaoberať sa týmto prípadom, ale tieto podrobnosti ryšavého policajta zjavne iba vytáčali. Do miestnosti vstúpil druhý policajt s mobilom v ruke. Ryšavý strážnik odišiel telefonovať von. Po desiatich minútach sa vrátil a oznámil Strikeovi a Robin, že nemajú nikam odchádzať. V miestnosti veľkosti škatule trčali ešte hodinu a celý čas za nimi neprišiel nikto okrem otraseného vrátnika, ktorý im priniesol vlažnú kávu v plastových pohároch.

	„Doktor Bhardwaj bol milý človek,“ prihovoril sa im. „Jeden z najláskavejších, akých…“

	Hlas sa mu zlomil. Položil kávu na stôl a odišiel s rukou na očiach.

	„Chudák,“ povedal ticho Strike, keď sa za ním zatvorili dvere. „Nie je to jeho vina.“

	Robin mala pocit, že nikdy nezabudne na otvorenú ranu na krku Vikasa Bhardwaja s odhalenými šľachami a prerezanými tepnami.

	„Čo myslíš, načo nás tu držia?“ opýtala sa.

	„Kým sem prídu vyššie postavené osoby,“ odvetil Strike. „Dúfam, že uvidíme nejaké známe tváre. Preto som pred tým ryšavým čurákom spomenul Halvening.“

	Za vysokým oknom sa už črtala tmavá obloha posiata hviezdami, keď sa dvere konečne znova otvorili. Strikeovi sa uľavilo, keď do miestnosti vošla drobná, dokonale upravená Angela Darwishová.

	„Opäť sa stretávame,“ prehodila. Strike chcel vstať, aby si Darwishová mohla sadnúť na jednu z dvoch stoličiek, ale ona pokrútila hlavou.

	„Nie, ďakujem. Práve som si prečítala vaše výpovede. Takže Bhardwaj bol v tej vašej online hre? V tej, do ktorej sa infiltroval Halvening?“

	„On v nej nielen bol. Bol jedným z jej tvorcov,“ spresnil Strike.

	„Viete, ako dlho je mŕtvy?“ opýtala sa Robin Darwishovej.

	„Približne dvadsaťštyri hodín,“ odvetila Darwishová.

	Takže už bolo neskoro, pomyslela si Robin, keď sa so Strikeom zastavili na kávu na odpočívadle Cambridge Services.

	„Je tu veľa priemyselných kamier,“ ozval sa Strike, ktorý si ich všimol cestou dovnútra. „Povedal by som, že toto miesto je mimoriadne bezpečné, teda ak ten idiot, čo nás sem pustil, nemá vo zvyku otvárať všetkým cudzím ľuďom.“

	„Ten idiot, čo vás pustil dovnútra, je doktor teoretickej fyziky,“ prehodila Angela Darwishová. „Práve ho vypočúvajú. Toto je večný problém spoločných budov. Ich bezpečnosť závisí od toho, ako o ňu dbá ten obyvateľ, čo sa o ňu stará najmenej. Predsa si však nemyslím, že by pre nás bolo ťažké identifikovať vraha. Ako vravíte, všade sú kamery – niekto sa chcel priam zúfalo zbaviť tohto úbožiaka, keď riskoval, že jeho tvár zachytí toľko kamier.“

	„Mám pocit, že na záznamoch bude iba latexová maska,“ povedal Strike. Darwishovej nevýrazná reakcia na jeho komentár ho zaujala.

	„Budeme sa snažiť, aby sa vaše mená nedostali do tlače,“ prisľúbila.

	„Po tej bombe naozaj nepotrebujete, aby sa o vás zasa písalo.“

	„Vážime si to,“ prehodil Strike.

	„Kde prespíte?“

	„Ešte nevieme,“ odvetil Strike.

	„Keď si niečo nájdete, dajte nám vedieť,“ povedala Angela Darwishová.

	„Pravdepodobne sa s vami budeme musieť ešte porozprávať. Odprevadím vás,“ dodala. „Nebojte sa: zaručila som sa za vás pred tunajšou políciou.“

	„Vďaka,“ prehodil Strike, vstal a mykol sa. Pravé koleno ho zasa bolelo.

	„Ten ryšavý z nás zjavne nebol nadšený.“

	„Univerzálne kľúče majú na niektorých ľudí taký vplyv.“ Darwishová sa sucho usmiala.

	Keď vykročili tmavou záhradou, Robin uvidela zaparkované policajné autá. Hlúčiky študentov stáli pred budovou, nepochybne zdesení tým, čo sa stalo jednému z nich.

	„Šťastnú cestu a nezabudnite nám dať vedieť, kde vás nájdeme,“ rozlúčila sa s nimi Darwishová, keď zastali pri BMW. Zdvihla ruku na pozdrav a odišla.

	„Si v pohode?“ opýtal sa Strike, keď už s Robin sedeli v aute.

	„V pohode,“ prisvedčila, čo nebola celkom pravda. „Čo teraz?“

	„Mohli by sme zostať u Nicka a Ilsy,“ navrhol nepresvedčivo Strike.

	„Nemôžeme. Je tehotná. Nepotrebujú hostí, po ktorých ide Halvening.“

	„Ak to zvládneš odšoférovať naspäť do Londýna, mohli by sme si nájsť iný hotel – možno niekde blízko kancelárie, aby sme mali prístup k našim veciam, keď nás tam pustia. Ale ak chceš radšej prenocovať…“

	„Nie,“ skočila mu do reči Robin s pocitom, že do Cambridgea sa tak skoro nevráti. „Radšej by som šla naspäť.“

	Znavená, nedočkavá trpezlivosť žitia! – 

	Tak je to so mnou; čo vy, priatelia?

	Christina  Rossetti

	Záver života: Dvojitý sonet sonetov

	 

	 

	 

	Brutálna vražda Vikasa Bhardwaja, ktorý nastúpil na Cambridgeskú univerzitu ako šestnásťročný, bol taký nadaný, že už ako dvadsaťtriročný sa stal doktorom astrofyziky a stihol získať aj medzinárodnú cenu za výskum, vyvolala v médiách oprávnený rozruch. Robin si o ňom prečítala všetky články a zaplavoval ju takmer neoprávnený smútok za mladým mužom, s ktorým sa nikdy nestretla. Je nesprávne, uvažovala v duchu, že jeho vražda jej pripadá obzvlášť hrozná, lebo bol taký inteligentný?

	„Nie,“ vyhlásil Strike o dva dni neskôr, keď sa ho na to opýtala v kaviarni hotela na Poland Street, kde sa obaja ubytovali. Čakali na príchod ostatných z tímu, s ktorými sa mali konečne stretnúť. Strike rozhodol, že vzhľadom na to, že v kancelárii nedávno vybuchla bomba, tímová morálka musí mať prednosť pred niekoľkohodinovým prerušením sledovania.

	„S radosťou by som súhlasil, aby Olivera Peacha prešiel vlak, keby nám to vrátilo Bhardwaja. Načo je nám sprostý Peach?“

	„Nemyslíš, že je to tak trocha… eugenika?“ prehodila Robin.

	„Iba ak osobne začnem hádzať hlupákov pod vlaky,“ namietol Strike.

	„Ale keďže nechodím po svete a nezabíjam ľudí, ktorých nemám rád, podľa mňa nie je nič zlé na tom, keď pripustím, že niektorí ľudia sú pre svet väčším prínosom ako iní.“

	„Takže nesúhlasíš s tézou ‚smrť každého človeka umenší mňa‘?“ opýtala sa Robin.

	„Smrť niektorých čurákov, ktorých som spoznal, by ma ani trocha neumenšila,“ utrúsil Strike. „Videla si, ako sa dnes ráno vyjadrila Bhardwajova rodina pre Timesy?“

	„Áno,“ prisvedčila Robin, ale nedodala, že ju ich vyhlásenie dohnalo k slzám. Okrem prosby o pomoc pri hľadaní jeho vraha Vikasova rodina rozprávala o nesmiernej hrdosti na génia, ktorý nikdy nedovolil, aby mu jeho znevýhodnenie stálo v ceste, a ktorý zasvätil celý svoj život astrofyzike.

	„Veľa sa tým vysvetlilo,“ podotkol Strike.

	„V akom zmysle?“

	„Pripadalo mi dosť nepravdepodobné, že by doktor astrofyziky trávil toľko času v online hre. No potom sme zistili, že od šestnástich chodil na Cambridge a navyše bol ťažko postihnutý. Stavím sa, že bol príšerne osamelý. Tá hra bola jeho spoločenským životom. V hre nemusel riešiť problémy s rečou a pohybom. Určite preňho bolo úľavou, že v nej nebol zázračným dieťaťom, ale len ďalším fanúšikom, ktorý sa stretol s inými fanúšikmi.“

	„A svojho najlepšieho priateľa našiel v Anómii.“

	„Hej,“ prisvedčil Strike, „čo je zaujímavá vec, no nie? S kým z našich zvyšných podozrivých by sa skamarátil Vikas Bhardwaj?“

	„Aj ja som nad tým rozmýšľala,“ priznala Robin.

	„Kea je pekná,“ pripomenul Strike. „Viem si predstaviť, že osamelý mladý chalan by bol nadšený, keby sa stal jej najlepším kamarátom.“

	„To je fakt,“ pripustila Robin, „ale keby si nevedel o Ashcroftových pedofilných sklonoch, tiež by si si myslel, že je to fajn chlap.“

	„A súdiac podľa tvojej nahrávky, aj Pierce vie byť očarujúci, keď chce. Navyše poznal Ledwellovú aj Blaya. Býval s nimi. To by bol pre fanúšika zážitok.“

	Niekoľko sekúnd mlčky sedeli a uvažovali.

	„Našťastie, novinári sa ešte stále nedozvedeli, že sme tam boli,“ povedal napokon Strike. „U teba doma bolo včera všetko okej?“

	„Áno, všetko v pohode,“ odvetila Robin.

	Keď si na polícii overila, že je to bezpečné, nakrátko sa vrátila domov, kde si do športovej tašky zbalila čisté šaty, a potom sa vrátila do hotela. Počas hodiny strávenej v byte poliala trocha zvädnutý filodendron a v jednej bláznivej chvíli jej zišlo na um, že by ho mohla vziať so sebou do hotela.

	Robin tušila, že stav, v ktorom prvýkrát vstúpila do hotela Z, unavená po stovkách odšoférovaných kilometrov a po nedávnom náleze mŕtvoly Vikasa Bhardwaja, v nej zrejme vzbudil neoprávnené predsudky, ale izba zariadená v odtieňoch sivej jej pripadala stiesnená a nepríjemne neosobná. Na rozdiel od Strikea v nej bola takmer neustále zalezená, lebo sa musela učiť na moderátorský test, ktorý jej Anómia dá už o necelý týždeň.

	Na druhej strane, jej partner bol úplne spokojný. Po rokoch strávených v armáde bol zvyknutý pravidelne meniť bydlisko, uprednostňoval čisté, praktické a stroho zariadené priestory, a stiesnená izba mu vyhovovala, keď bol bez protézy. Hotel stál navyše na ideálnom mieste, aby mal prehľad o opravách kancelárie a prístup k občianskej vybavenosti miesta, ktoré poznal najlepšie.

	Najskôr sa na tímovom stretnutí zjavili Midge a Barclay. Midge mala na sebe čierne džínsy a tričko bez rukávov, ktoré v Robin hneď vzbudilo silný pocit, že sama má slabo vypracované ramená.

	„Dnes ráno šlo všetko podľa plánu,“ boli Midgeine prvé slová určené Strikeovi.

	„Čo sa stalo dnes ráno?“ opýtala sa Robin, ktorá od siedmej sledovala epizódy Atramentovočierneho srdca a snažila sa zapamätať si zápletky a dôležité repliky.

	„Bola som za prvou manželkou Jaga Rossa,“ vysvetlila Midge. „Ukázala som jej tie videá, na ktorých mláti ich deti a núti to dievčatko na poníkovi preskočiť vysokú prekážku.“

	„A?“ ozval sa Strike.

	„Podá návrh na zverenie do svojej výlučnej starostlivosti,“ odvetila Midge.

	„Sľúbila však, že do večera nezavolá Rossovi ani svojmu právnikovi.“

	„Dobre,“ vyhlásil Strike.

	„Chystáš sa…?“ začala Robin, no v tej istej chvíli prehovoril aj Barclay.

	„Už si zohnal niekoho, kto by mohol nahradiť Nutsacka?“

	„Pracujem na tom,“ odvetil Strike, hoci v skutočnosti od návratu z Cambridgea nemal čas riešiť problém s pracovnou silou. Väčšinu predpoludnia bol na stretnutí s prenajímateľom kancelárie, ktorý sa od bombového útoku, pochopiteľne, zdráhal predĺžiť mu nájomnú zmluvu, takže ho bolo treba dlho upokojovať.

	„No, s Midge máme novinky o Dlhoprstom,“ pokračoval Barclay.

	„Výborne,“ povedal Strike. „Všetko nám poviete, keď prídu Dev a Pat: o minútu sú tu.“

	Keď prišli Dev a Pat, Robin potešilo, že sekretárka vyzerá celkom ako zvyčajne: jej svižná chôdza naznačovala, že dvere, ktoré ju zavalili pri výbuchu, nespôsobili žiadne trvalé zranenia. Ani jej správanie neprešlo žiadnou zmenou. Keď vrhla nevraživý pohľad na trojuholníkovú barovú stoličku, na ktorej mala sedieť, Strike vstal a ponúkol jej miesto na pohovke, na čo zavrčala: „Ešte nie som taká vetchá, aby som nemohla sedieť na stoličke.“ Posadila sa a zúrivo si potiahla z elektronickej cigarety.

	„Mal som pocit, že by sme sa mali stretnúť osobne,“ začal Strike, keď si všetci objednali jedlo a nápoje. „Viem, že pre vás všetkých bolo náročné, keď sme s Robin na pár dní odišli. Chcem len, aby ste vedeli, že si vážime, koľko práce ste zvládli počas našej neprítomnosti a že ste zostali v agentúre aj po tom, čo sa stalo.“

	„Je polícia bližšie k chyteniu atentátnika?“ opýtal sa Dev.

	„Zatiaľ nemáme žiadne novinky, ale nepotrvá to dlho, keď je do toho zapojená aj MI5,“ odvetil Strike v nádeji, že nie je príliš optimistický. „Takže, čo je nové s Dlhoprstým?“

	„Domáca dala výpoveď,“ vyhlásil Barclay.

	„Zaujímavé,“ prehodil Strike.

	„Hej. Včera večer som stál vedľa nej na autobusovej zastávke, keď vravela Dlhoprstému, že sa už nikdy nechce vrátiť do práce, lebo má strach.“

	„Strach? Z čoho má strach?“ začudoval sa Strike.

	„Z KGB,“ odvetil Barclay.

	„Žiadna KGB už neexistuje,“ ozvala sa Robin. „A mimochodom: čo to má znamenať?“

	„Ak sa nemýlim,“ pokračoval Barclay, „Dlhoprstý jej nakecal, že jeho nevlastného otca sleduje ruská vláda, a prikázal jej nájsť všetky skryté kamery a odovzdať mu ich. Jeho mama sa tým vraj nesmie trápiť, lebo je chorá. Midge o tom vie trocha viac,“ dodal.

	„Hej. Vraj chorá,“ vyprskla Midge. „Matka je tu v Londýne. Prišla pred dvoma dňami. Včera som ju sledovala spolu s Dlhoprstým a mala som z pekla šťastie, lebo sa mi podarilo sadnúť si vedľa nich v bare so šampanským a kaviárom v Harrods.“

	„Na to si dám pozor v tvojich mesačných výdavkoch,“ utrúsil Strike.

	„Ak ťa to poteší, bolo to nechutné,“ zahundrala Midge. „Nikdy predtým som nejedla kaviár.“

	„Lacnejšia možnosť nebola?“

	„Doboha, Strike, sedela som v bare s kaviárom! Čo som mala robiť, opýtať sa, či by mi nepripravili bravčové mäso?“

	Robin sa zasmiala.

	„V každom prípade,“ pokračovala Midge, „vypočula som si celý ich rozhovor. Plánuje rozvod. Podľa mňa Dlhoprstý začal kradnúť, lebo chcel z toho domu dostať čo najviac, skôr ako sa vymenia zámky.“

	„Alebo,“ prehodil Strike, „mu matka prikázala ukradnúť všetko, čo si chce radšej nechať, než aby o to bojovala na súde – pravdepodobne v nádeji, že to dajú za vinu domácej.“

	„To by ma neprekvapilo,“ prisvedčila Midge. „Dlhoprstý a jeho matka majú k sebe zjavne blízko.“

	„Okej, výborná práca, obaja. Ďalej budeme sledovať Dlhoprstého a možno aj jeho matku, kým je tu. Koľko má rokov?“

	„Neviem… Štyridsaťpäť? Päťdesiat?“ zatiahla Midge. „V prítmí by možno vyzerala mladšie. Je celá ponaťahovaná. Na jasnom svetle vyzerá, akoby dostala anafylaktický šok.“

	„Ak plánuje rozvod, zaujímalo by ma…“ zamyslel sa Strike, „… odkedy prišla do Londýna, má bohatý spoločenský život?“

	„Vždy jedáva vonku,“ odvetila Midge. „Predvčerom v noci bola v bare v Knightsbridgei s dvomi ženami, ktoré vyzerali úplne rovnako ako ona.“

	Strike špekulatívne pozrel na Deva.

	„Čo je?“ vyhŕkol Dev.

	„Možno by nám pomohlo, keby ju zbalil príťažlivý obchodník s umením. Ktovie, či by ho nepožiadala, aby ocenil alebo predal veci, čo ukradol Dlhoprstý.“

	„O umení viem veľké hovno,“ namietol Dev.

	„Stačí, ak sa zameriaš na to, o čom vieme, že zmizlo z domu,“ povedal Strike.

	„Prečo si na to nevybral mňa?“ opýtal sa s kamennou tvárou Barclay.

	„Ty vieš o umení veľa?“ podpichol ho Strike.

	„Mám odbornú skúšku z Fabergého a zvárania.“ Ešte aj Pat sa zasmiala.

	Keď im priniesli sendviče, Strike vyhlásil: „Takže: Anómia.“

	Bezvýrazné tváre spolupracovníkov mu prezradili, že ich nová téma nijako zvlášť nenadchla.

	„Zostali nám traja podozriví,“ pokračoval Strike. „Čaká nás práca v teréne, až kým zasa niekoho z nich nevylúčime.“

	„Týmto tempom to môže trvať roky,“ posťažovala sa Midge.

	„Robin sa možno dostane do moderátorskej miestnosti v hre,“ nedal sa Strike. „Myslím, že ak sa jej to podarí, bude to kľúčom k vyriešeniu prípadu.“

	Strike spolupracovníkom nemal za zlé, že sa tvária skepticky. V agentúre bolo teraz päť vyšetrovateľov, pričom jedna z nich momentálne nemohla pracovať, lebo sa učila na Anómiin test, a pritom mali sledovať šiestich ľudí.

	„Pozrite,“ povedal Strike, „viem, že toho máme veľa, ale dnes večer by sme sa mali konečne zbaviť Rossa.“

	„Pôjdeš za ním?“ opýtala sa Robin.

	„Hej,“ prisvedčil Strike bez ďalších podrobností. Keďže nechcel, aby začal celý tím rozoberať Rossa, detektívov dlhý vzťah so Charlotte alebo fakt, že práve jeho vinou im ten prípad vôbec pribudol, vrátil sa naspäť k Anómii a všetkým spolupracovníkom pridelil podozrivých, ktorých mali popoludní sledovať.

	No veľké lásky živé sú, nie chladné; 

	ak taká zhynie, vskutku mŕtva padne.

	Helen Hunt Jacksonová

	Smrť lásky

	 

	 

	 

	V ten večer o pol deviatej, keď sa Jago Ross ako zvyčajne vracal z práce, Strike zastal pred obrovským kensingtonským domom z červených tehál s bielym kamenným obkladom, v ktorom mal Jago byt. A naozaj, všetky svetlá na druhom poschodí svietili, a tak Strike zazvonil na zvonček pri sčasti zasklených vchodových dverách, cez ktoré mohol nahliadnuť do luxusnej haly. Otvoril mu vrátnik v čiernej livreji, ale nepustil ho dovnútra.

	„Prišiel som za Jagom Rossom,“ oznámil Strike. „Cormoran Strike.“

	„Zavolám mu, pane,“ povedal vrátnik tlmeným hlasom hrobára a ticho zatvoril Strikeovi vchodové dvere rovno pred nosom. Detektív si bol istý, že Ross sa s ním stretne už len preto, aby mal príležitosť správať sa k nemu útočne a výhražne, a tak čakal bez zbytočných obáv a naozaj, vrátnik sa po niekoľkých minútach vrátil a otvoril detektívovi dvere.

	„Druhé poschodie, byt 2B,“ povedal tým istým vtieravým hlasom človeka, ktorý vyjadruje sústrasť významnému hodnostárovi. „Výťah je rovno pred vami.“

	Keďže ho mal Strike naozaj rovno pred očami, nezdalo sa mu, že by mu mal za to dať tringelt, a tak len prešiel krížom cez vstupnú halu s tmavomodrým kobercom a stlačil mosadzné tlačidlo pri dverách výťahu, ktoré sa odsunuli a odhalili interiér obložený mahagónovým drevom, doplnený skoseným zrkadlom v pozlátenom ráme.

	Keď sa dvere znova otvorili, Strike sa ocitol na odpočívadle na druhom poschodí, ktoré bolo pokryté rovnakým tmavomodrým kobercom. Na stolíku stála váza s ľaliami a do jednotlivých bytov viedlo troje mahagónových dverí. Na neveľkej kovovej tabuľke na prostredných dverách bolo vyryté meno ROSS. Strike zazvonil na ďalší mosadzný zvonček a čakal.

	Rossovi trvalo takmer minútu, kým otvoril. Bol rovnako vysoký ako Strike, ale oveľa chudší, a s bielymi vlasmi, úzkou tvárou a jasnomodrými očami vyzeral ako vždy: ako polárna líška. Ešte stále mal na sebe sako, ale už si stihol rozviazať tmavomodrú kravatu a v ruke držal krištáľový pohár s niečím, čo vyzeralo ako whisky. S ľahostajným výrazom odstúpil, aby Strike mohol vojsť do haly, zatvoril za ním dvere a mlčky prešiel popri návštevníkovi do miestnosti, ktorá vyzerala ako salón. Strike ho nasledoval. Strike vedel, že byt vlastnia Rossovi rodičia, a výzdoba bola priam komicky „starosvetská“: od trocha vyblednutých, ale stále lesklých brokátových závesov až po starožitný luster a aubussonský koberec. Steny zdobili tmavé olejomaľby psov, koní a zrejme Rossových predkov. Medzi fotografiami v strieborných rámoch na stolíku za pohovkou vynikala fotka mladého Rossa v etonskej uniforme pozostávajúcej z čierneho fraku a bielej kravaty. Ross chcel Strikea zjavne prinútiť, aby prehovoril prvý, proti čomu detektív nemal žiadne námietky – v skutočnosti to túžil mať čo najskôr za sebou –, no skôr ako začal, doľahli k nemu kroky. Z vedľajšej miestnosti vyšla Charlotte v čiernych topánkach na vysokých podpätkoch a priliehavých čiernych šatách. Vyzerala, akoby plakala, no keď zbadala Strikea, zatvárila sa ohromene.

	„Corm,“ povedala. „Čo…?“

	„A Oscara za najlepší herecký výkon…“ utrúsil Jago z jednej z pohoviek s rukou vyloženou na operadle, aby dal najavo, aký je uvoľnený.

	„Netušila som, že príde!“ vyštekla Charlotte na manžela.

	„Isteže nie,“ zatiahol Jago.

	Charlotte sa však dívala na Strikea, ktorý si s ozajstnými obavami uvedomil, že sa začervenala, akoby ju zaplavila radosť a nádej.

	„Pristihol som vás pri manželskom zmierovaní?“ opýtal sa s dvojitým cieľom: zmierniť Charlottine očakávania a čo najrýchlejšie prejsť k veci.

	„Nie,“ odvetila Charlotte a napriek červeným očiam sa slabo  zasmiala.

	„Jago ma sem zavolal, aby mi ponúkol, že odo mňa kúpi moje deti. Ak nechcem, aby ma na súde vykreslil ako psychopatickú štetku, môžem teraz súhlasiť so sumou stopäťdesiattisíc libier, oslobodenou od dane. Zrejme si myslí, že ho to vyjde lacnejšie ako súdny proces. Predpokladám, že stoštyridsaťpäť za Jamesa a päť za Mary. Dal by si za ňu aspoň toľko?“ vyštekla na Rossa.

	„No, nie, ak bude po matke,“ odvetil Jago a pozrel na ňu.

	„Vidíš, ako sa ku mne správa?“ Charlotte sa prihovorila Strikeovi a skúmavo mu pozrela do tváre, akoby v nej hľadala súcit.

	„Je to moja posledná ponuka,“ vyhlásil Jago, „a dávam ti ju len preto, aby sa tvoje deti nedočítali pravdu o svojej matke, keď raz budú dosť veľké na to, aby čítali noviny. Inak sa rád obrátim na súd. ‚Deti dali otcovi, lebo matka bola presne ako Charlotte Rossová,‘ bude sa hovoriť, keď s tebou skončím. Ospravedlňujem sa,“ dodal a lenivo sa obrátil k Strikeovi. „Viem, ako trpíš, keď to musíš počúvať.“

	„Je mi ukradnuté, kto z vás ich dostane do starostlivosti,“ povedal Strike.

	„Prišiel som sa ubezpečiť, že ja a moja agentúra zostaneme čo najďalej od vašich sračiek.“

	„Žiaľ, to nepôjde,“ prehodil Ross, ale netváril sa ani trocha nešťastne.

	„Nahé fotky. Vždy ťa budem milovať, Corm. Zachránil si jej život, pričom by mi ušetrilo veľa času, problémov a peňazí, keby skrátka zomrela v blázinci…“ Charlotte schmatla z najbližšieho stola vyleštenú malachitovú guľu veľkosti grapefruitu a hodila ju rovno do zrkadla nad kozubom. Strikeovi bolo jasné, že tam nedoletí, a naozaj, s tupým buchnutím dopadla ďaleko od neho – na stoh kníh na konferenčnom stolíku, odkiaľ sa neškodne skotúľala na koberec. Jago sa zasmial. Strikeovi bolo rovnako jasné, že Charlotte neprestane, a naozaj, schmatla ďalší predmet, škatuľku vykladanú korytnačinou, a hodila ju do Jaga, ktorý ju odrazil švihom ruky do kozuba, kde sa s hlasným prasknutím rozbila.

	„Bola z osemnásteho storočia,“ povedal už bez úsmevu, „a ty za ňu zaplatíš.“

	„Áno? Naozaj?“ skríkla Charlotte.

	„Áno, ty šibnutá suka, zaplatíš,“ zopakoval Jago. „Mínus desaťtisíc z mojej ponuky. Sto štyridsať a môžeš sa pod dohľadom stretávať s dvojčatami šesťkrát do roka.“

	Obrátil sa naspäť k Strikeovi.

	„Hádam si nemyslíš, že si jediný, s kým ma podvádzala, lebo…“

	„Ty odporný skurvený klamár!“ zvrieskla Charlotte. „S Landonom som nič nemala a ty to vieš, len sa snažíš rozhádať nás dvoch s Cormom!“

	„‚My dvaja‘ neexistujeme, Charlotte,“ pripomenul jej Strike. „Neexistujeme už päť rokov. Ak sa obaja na pár minút ovládnete, určite si so záujmom vypočujete, čo vám chcem povedať, lebo to súvisí s vaším rozhovorom.“

	Obaja sa zatvárili trocha prekvapene, no skôr ako jeden z nich stihol Strikea prerušiť, detektív sa obrátil k Jagovi.

	„Jedna z mojich spolupracovníčok dnes navštívila tvoju bývalú manželku. Ukázala jej videozáznam, na ktorom si kopal a mlátil svoje dcéry pred vaším domom v Kente a na okolitých pozemkoch. Tvoja bývalá tiež videla zábery, na ktorých si jednu z dcér na poníkovi nútil preskočiť prekážku, čo malo za následok jej vážne zranenie. Moja spolupracovníčka mi povedala, že tvoja bývalá uvažuje, že podá žiadosť o zverenie do výlučnej starostlivosti, pričom využije dôkazy, ktoré zozbierala moja agentúra.“

	Nedalo sa zistiť, či Ross zbledol, lebo vždy vyzeral, akoby mu v žilách kolovala skôr nemrznúca zmes než krv, ale prinajmenšom neprirodzene stuhol.

	„Dnes popoludní som poslal kópie tých istých záznamov k tebe domov,“ pokračoval Strike a pozrel na Charlotte, ktorá teraz na rozdiel od Rossa očervenela od radosti. „Hádam nemusím dodávať, že aj ja som si nechal kópie. Ak počas vášho rozvodového konania zaznie na súde moje meno,“ pokračoval Strike a pozrel Rossovi rovno do očí, „pošlem tie zábery rovno bulvárnym novinám a uvidíme, ktorý príbeh ich bude zaujímať viac: nepodložené tvrdenie, že som mal pomer s vydatou ženou, alebo aristokratický milionár s väzbami na kráľovskú rodinu, ktorý kope do svojich dcérok a spôsobuje im nehody, pri ktorých si lámu nohy, lebo si namýšľa, že je nedotknuteľný.“

	Strike vykročil k dverám, ale vtom zastal.

	„A mimochodom: jedna z vašich mnohých opatrovateliek sa chystá dať výpoveď. Moja agentúra, pravdaže, nikdy potajomky nenahráva súkromné rozhovory, ale jeden z mojich detektívov spísal rozsiahle poznámky po tom, ako si s ňou pokecal v krčme. Podľa nej ani jeden z vás nemá čo robiť v blízkosti detí. Nepochybujem, že ste s ňou uzavreli dohodu o mlčanlivosti, ale som si istý, že noviny by za ňu uhradili pokutu, keby im prezradila všetky nechutné detaily.

	Takže nezabudnite: mám meno aj adresu tej opatrovateľky a poznámky z rozhovoru s ňou. A mám aj tie videá. Stačí jeden telefonát do redakcie a uvidíme, čie meno bude pošpinené. Takže si obaja dobre rozmyslite, či ma ešte niekedy zatiahnete do svojich sračiek.“

	Do chodby za ním nedoľahol žiadny zvuk. Obaja Rossovci zjavne onemeli. Rázne za sebou zatvoril dvere bytu.

	Vrátnik vo vstupnej hale vyzeral prekvapený, že Strike odchádza tak skoro, a vstal, aby mu otvoril dvere. Keďže Strike si mohol poľahky otvoriť aj sám, ani to nepovažoval za hodné tringeltu, a tak odišiel len s obyčajným pozdravom. V tme zamieril na Kensington High Street v nádeji, že tam chytí taxík.

	Keď sa však o niekoľko minút priblížil k ulici, začul za sebou klopkanie vysokých podpätkov a presne vedel, čí hlas mu doľahne do uší.

	„Corm – Corm!“

	Obrátil sa. Charlotte prešla posledných pár metrov na ihličkových podpätkoch: zadýchaná, krásna a zapýrená.

	„Ďakujem,“ povedala a chcela ho chytiť za rameno.

	„Neurobil som to pre teba,“ odsekol Strike.

	„Nežartuj so mnou, Chumáčik.“

	Usmievala sa a hľadela mu do tváre, akoby v nej hľadala dôkaz.

	„Je to pravda. Urobil som to pre seba a pre tie staršie deti.“

	Znova sa odvrátil a vytiahol cigarety, ale ona ho dobehla a chytila za ruku.

	„Corm…“

	„Nie,“ povedal stroho a striasol ju. „Toto nebolo o nás.“

	„Si hrozný klamár,“ prehodila so slabým smiechom.

	„Neklamem,“ zaklamal.

	„Corm, spomaľ, mám vysoké podpätky.“

	„Charlotte,“ povedal a obrátil sa k nej, „už to konečne pochop. Moja agentúra bola ohrozená. Všetko, na čom som posledných päť rokov pracoval, by išlo do hája, keby ste ma zatiahli do svojho rozvodového prípadu. Nechcem byť v spoločenskej rubrike.“

	„Hej, počula som o tvojom rozchode s Madeline,“ povedala s miernym úsmevom a on vedel, že nič z toho, čo práve povedal, na ňu ani trocha nezapôsobilo. „Corm, poďme to niekam osláviť. Tvoja agentúra je v bezpečí, ja som sa zbavila Jaga…“

	„Nie,“ zopakoval Strike a znova vykročil preč, ale tentoraz ho schmatla za ruku tak silno, že keby sa jej chcel vyslobodiť, vzhľadom na jej ihličkové podpätky by riskoval, že ju zhodí.

	„Prosím,“ povedala mäkko a on pochopil, že ešte stále verí, že má nad ním moc – že za jeho hnevom a netrpezlivosťou sa skrýva láska, ktorá prežila toľko nepekných scén. „Prosím. Jeden drink. Corm, keď som zomierala – keď som zomierala, povedala som ti niečo, čo mohli byť moje posledné slová. Milujem ťa.“

	V tej chvíli mu došla trpezlivosť. Prstami uvoľnil jej zovretie.

	„Láska je pre teba len dlhý chemický experiment. Užívaš si pocit nebezpečenstva a výbuchy, a aj keby som s tebou neskončil,“ dodal drsne, „nič na svete by ma neprinútilo podieľať sa na výchove detí Jaga Rossa.“

	„No… predpokladám, že budú v striedavej starostlivosti. Nebudú so mnou stále.“

	Po tých slovách sa Strikeovi znova zazdalo, že rušná noc zrazu znehybnela a neustály hrmot dopravy stíchol. Tentoraz však nehľadel do Robininej tváre omámenej alkoholom a túžbou: veľké otrasy sa odohrávali v jeho vnútri. Cítil, že sa v ňom niečo zlomilo, a konečne mu došlo, že sa to už nedá pozliepať dokopy.

	Nešlo o to, že by v tej chvíli pochopil, aká je v skutočnosti Charlotte, lebo už dávno bol presvedčený, že žiadny človek nie je skrátka taký alebo onaký. V tej chvíli však raz a navždy pochopil, že niečo, čo považoval za pravdivé, pravdou nie je.

	Vždy veril – musel tomu veriť, lebo keby tomu neveril, prečo by sa k nej, preboha, neustále vracal? –, že nech je akokoľvek zlomená a zničená, nech má akékoľvek sklony ubližovať druhým a spôsobovať bolesť, obaja majú rovnaké jadro, kde prebývajú určité nedotknuteľné princípy. Napriek všetkým dôkazom o jej zlomyseľnosti a deštruktívnosti, túžbe po chaose a konfliktoch, romanticky lipol na myšlienke, že jej detstvo, ktoré bolo rovnako zložité, zmätené a občas aj strašidelné ako jeho vlastné, v nej zanechalo túžbu pretvoriť svoj kúsok sveta na normálnejšie, bezpečnejšie a láskavejšie miesto. Teraz však pochopil, že sa hlboko mýlil. Domnieval sa, že jej vlastná zraniteľnosť znamená inštinktívny vzťah k iným zraniteľným ľuďom. Aj keby ste nechceli deti – rovnako ako Strike, ktorý sa nechcel ničoho vzdať, aby ich zvládol vychovať –, určite by ste urobili všetko, čo je vo vašich silách, aby nemuseli musieť tráviť polovicu života s Jagom Rossom, alebo nie? Nech si o Charlotte myslel čokoľvek, ani raz nezapochyboval, že urobí presne to isté, na čo sa chystala Rossova bývalá manželka: bude bojovať, aby boli deti v bezpečí pred svojím otcom.

	„Prečo sa na mňa tak dívaš?“ opýtala sa netrpezlivo Charlotte.

	V skutočnosti mu pri pohľade na jej obtiahnuté čierne šaty, ktoré ho v Jagovom byte zaujímali najmenej zo všetkého, práve došlo, že Charlotte šla za svojím odcudzeným manželom oblečená, akoby ho chcela zviesť. Možno chcela Rossa znova očariť, a možno neznámy Landon s nádejou čakal v niektorom mayfairskom bare, zatiaľ čo Charlotte sa snažila oživiť románik s mužom, ktorého sa nikdy celkom nevzdala.

	„Dobrú noc, Charlotte,“ uzavrel Strike, odvrátil sa a odišiel. Rozbehla sa za ním a chytila ho za ruku.

	„Nemôžeš len tak odísť. Corm, no tak,“ prehovárala ho so smiechom, „jeden drink!“

	Rútil sa k nim prázdny taxík. Strike zdvihol ruku a taxík spomalil. O minútu sa znova odlepil od obrubníka, pričom za ním nechápavo hľadela jedna z najkrajších žien v Londýne.

	Nuž, rýchlo opustilo tvoje žitie 

	to, čo prv bolo sľubné, dôležité…

	Mary Tigheová

	Sonet

	 

	 

	 

	Hoci Strike netúžil ísť so Charlotte na drink, teraz naň dostal takú chuť, že sa cestou späť do hotela zastavil v obchode s alkoholom, kde si bez ohľadu na diétu kúpil whisky aj pivo.

	Igelitová taška plná alkoholu mu trocha štrngala o protézu. Kráčal po hotelovej chodbe popri Robininej izbe, ktorá sa nachádzala meter a pol od jeho dverí. Z vrecka vytiahol magnetickú kartu a počul, ako sa za ním otvorili dvere. Obzrel sa a zistil, že Robin vystrčila hlavu na chodbu.

	„Prečo neodpisuješ na správy?“ opýtala sa.

	Z jej výrazu Strike vyčítal, že sa stalo niečo zlé.

	„Prepáč, nepočul som mobil. Čo sa deje?“ opýtal sa a vrátil sa k nej.

	„Mohol by si prísť sem?“

	Až keď podišiel bližšie, uvedomil si, že má na sebe pyžamo, ktoré pozostávalo zo sivých šortiek a zladeného trička. Pravdepodobne im obom naraz došlo, že na sebe nemá podprsenku, lebo keď vošiel do dverí, z postele schmatla župan a obliekla si ho. Vyhriata miestnosť voňala šampónom a Robin si pred chvíľou zjavne fénovala vlasy.

	„Mám dobré správy,“ vyhlásila, keď zatvoril dvere, a obrátila sa k nemu, „a zlé.“

	„Najskôr tie zlé,“ povedal Strike.

	„Posrala som to,“ priznala, vzala do ruky iPad a podala mu ho. „Posledný záber som urobila v poslednej chvíli. Hrozne ma to mrzí, Strike.“ Strike odložil tašku s alkoholom, sadol si na posteľ, lebo v izbe nebola stolička, a začítal sa do toho, čo sa dialo v hre počas uplynulej hodiny.

	 

	<Otvorila sa nová

	súkromná miestnosť>

	 

	<9. júna 2015 21.45>

	 

	<Anómia pozýva Buffinku>

	 

	Anómia: Čo tu robíš? Mala by si sa pripravovať na moderátorský test

	 

	 

	<Buffinka vstúpi do miestnosti>

	 

	Buffinka: Pripravujem sa už hodiny

	 

	Buffinka: Potrebovala som prestávku!

	 

	Anómia: Nevidela si Zloducha1?

	 

	Buffinka: Nie prepáč

	 

	>

	 

	>

	 

	Anómia: Ak z teba bude moderátorka mala by si vedieť že nastanú určité zmeny

	 

	Anómia: Morehouse odišiel

	 

	Buffinka: Božemôj fakt?

	 

	 

	<Otvorila sa nová

	súkromná miestnosť>

	 

	<9. júna 2015 21.47>

	 

	<Srdcovka pozýva

	Buffinku a Červa28>

	 

	Srdcovka: Ahoj

	 

	<Červ28 vstúpi

	do miestnosti>

	 

	<Buffinka vstúpi do miestnosti>

	 

	Buffinka: Ahoj čo sa deje?

	 

	Červ28: Srdcovka naozaj Morehouse odišiel ???

	 

	Buffinka: Čože? Morehouse odišiel?!

	 

	Srdcovka: Anómia vraví že nerobil čo bolo treba

	 

	Anómia: O nič sme neprišli

	 

	Anómia: ZnudkanýDrek mi pomôže keď bude treba aktualizovať hru

	 

	Anómia: A v budúcnosti už nebudú existovať žiadne súkromné miestnosti ruším ich

	 

	Anómia: Len moderátorská miestnosť a samotná hra to je všetko čo bude

	 

	Anómia: Už žiadne rozhovory za mojím chrbtom

	 

	>

	 

	>

	 

	>

	 

	Anómia: Rozprávaš sa teraz s niekým v inej súkromnej miestnosti?

	 

	>

	 

	>

	 

	>

	 

	Buffinka: Áno

	 

	Buffinka: So Srdcovkou a Červom28

	 

	Anómia: Dobre že si neklamala

	 

	Anómia: To je dobre

	 

	Červ28: Nemôžem tomu uveriť

	 

	Červ28: Myslela som že sú najlepší kamoši

	 

	Červ28: Prečo nestačilo zohnať ďalších moderátorov a nechať morehousea robiť menej

	?

	 

	Srdcovka: Anómia to

	chce radšej takto

	 

	Srdcovka: Nevideli ste

	vy dve Zloducha1? Buffinka: Nie 

	Červ28: Nie      prečo?

	Srdcovka: Lebo zmizol

	 

	Srdcovka: Už premeškal dve svoje služby

	 

	Srdcovka: Anómia sa hnevá

	 

	Srdcovka: Písal mu mail a tak

	 

	Buffinka: Teda to je čudné

	 

	Červ28: Možno je chorý

	?

	 

	Srdcovka: Určite nie je chorý Vždy musíme Anómii oznámiť keď nemôžeme moderovať

	 

	Červ28: Čo keď

	mal nejakú nehodu alebo čo

	 

	Anómia: Potrebujem mať istotu že svojim moderátorom môžem veriť

	 

	Anómia: Nepýtajú sa či náhodou nevieš čo je so Zloduchom1?

	 

	Buffinka: Áno

	 

	Buffinka: Ale ja neviem

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	Srdcovka: Určite nie

	 

	Srdcovka: Anómia by o tom určite vedel Podľa mňa vie kto sú všetci moderátori v skutočnom živote

	 

	Červ28: Ale Zloduch1 by určite neodišiel z hry

	 

	Červ28: Povedal by mi to

	 

	Červ28: Určite by len tak neodišiel

	 

	Srdcovka: Máš naňho nejaký kontakt?

	 

	Červ28: Jasné      že nie Pravidlo číslo 14

	 

	Červ28: Neviete či už polícia obvinila P******* O****** ?

	 

	Srdcovka: Nie a ani ho neobvinia

	 

	Srdcovka: Nebol to on

	 

	Srdcovka: Ľudia by si mali prestať púšťať jazyk na špacír keď ide o veci o ktorých nič nevedia

	 

	Červ28: Kedy som si púšťala jazyk na špacír

	?

	 

	Srdcovka: Nemyslím teba ale všetky Srdiečka na Twitteri podľa ktorých to bol on

	 

	>

	 

	 

	 

	 

	 

	 

	 

	 

	 

	 

	<Otvorila sa nová

	súkromná miestnosť>

	 

	<9. júna 2015 21.56>

	 

	<BielaPanna pozýva Buffinku>

	 

	BielaPanna: Píšeš si s Anómiou?

	 

	>

	 

	>

	 

	>

	 

	<Buffinka vstúpi do miestnosti>

	 

	Buffinka: Ahoj

	 

	BielaPanna: Len mi povedz či si píšeš s Anómiou

	 

	>

	 

	>

	 

	>

	 

	Buffinka: V tejto chvíli nie ale máme otvorenú súkromnú miestnosť

	 

	BielaPanna: Čo

	hovorí?

	 

	>

	 

	Anómia: Bavíš sa teraz v súkromnej miestnosti ešte s niekým iným?

	 

	>

	 

	>

	 

	>

	 

	>

	 

	>

	 

	>

	 

	Buffinka: Prepáč bola som na toalete

	 

	Anómia: Odpovedz na otázku

	 

	>

	 

	Buffinka: Nie

	 

	Buffinka: Bavím sa len s Červom28 a Srdcovkou

	 

	Anómia: Si si tým istá?

	 

	Anómia: Tvoja návšteva toalety sa zhoduje s príchodom BielejPanny

	 

	Buffinka: BieluPannu takmer nepoznám

	 

	Anómia: A určite sa s ňou teraz nerozprávaš?

	 

	Buffinka: Práve som ti povedala že nie

	 

	Srdcovka: Určite to nebol on

	 

	Červ28: Ako vieš ?

	 

	Srdcovka: Skrátka viem

	 

	>

	 

	Srdcovka: Fuj pozri BielaPanna je späť

	 

	>

	 

	Srdcovka: Myslela som že odíde spolu s Morehouseom

	 

	Srdcovka: Je hrozne zákerná

	 

	Červ28: Prečo ?

	 

	Srdcovka: Lebo posiela nahé fotky všetkým chlapom

	 

	Srdcovka: Pravdepodobne ich pošle aj tebe

	Buffy

	 

	Srdcovka: Musí si udržiavať počet členov fanklubu

	 

	Srdcovka: Zloduch1 sa v nej nemýlil

	 

	>

	 

	Buffinka: Posiela nahé fotky?

	 

	Srdcovka: Hej všetkým chlapom

	 

	Červ28: To nemôžeš vedieťť

	 

	Buffinka: Pýta sa ma či neviem kde je Zloduch1

	 

	Buffinka: A oznámil mi že Morehouse odišiel

	 

	BielaPanna: Neprezraď Anómii že sa s tebou bavím

	 

	BielaPanna: Prosím ťa!

	 

	Buffinka: Okej neprezradím

	 

	BielaPanna: Vďaka xx

	 

	>

	 

	>

	 

	Buffinka: Nemôžem uveriť že Morehouse odišiel z hry

	 

	BielaPanna: Nemal

	na výber

	 

	BielaPanna: Aj ja odchádzam

	 

	Buffinka: Prečo???

	 

	>

	 

	BielaPanna:

	Lebo som sem chodila len kvôli Morehouseovi

	 

	>

	 

	BielaPanna: Ty si milá takže toto zober vážne

	 

	Anómia:

	Na ZnudkanomDrekovi je fajn že je dosť múdry na to aby si o sebe nezačal namýšľať

	 

	Buffinka: Neviem na čo narážaš

	 

	Buffinka: Nič si o sebe nenamýšľam

	 

	>

	 

	Anómia: Si len priateľská však?

	 

	Buffinka: No už som sa s ňou bavila ale nie dnes večer

	 

	Buffinka: Preto sa mi páči táto hra Môžem sa v nej baviť s inými fanúšikmi

	 

	Anómia: Hinc cum hostibus clandestina colloquia nasci

	 

	Buffinka: Čo to znamená?

	 

	Anómia: Toto!

	 

	<Buffinka bola

	vyhodená>

	 

	Srdcovka: Viem že ich poslala Anómii aj Morehouseovi

	 

	Srdcovka: Jednu som videla Vile mi ju ukázal

	 

	Červ28: Fakt ?

	 

	Srdcovka: Hej keď som ho raz požiadala aby si so mnou vymenil moderátorské šichty

	 

	Srdcovka: Odpísal mi že ak dokážem že vyzerám lepšie ako baba na tej fotke tak sa so mnou vymení

	 

	Srdcovka: A ja som sa opýtala kto je tá baba

	 

	Srdcovka: A on odpísal že BielaPanna

	 

	Srdcovka: Anómii ich poslala „omylom“ a ten ich potom ukázal Vileovi a podľa mňa aj všetkým ostatným presne ako mala

	 

	<Buffinka bola

	vyhodená>

	 

	Buffinka: Čo mám vziať vážne?

	 

	>

	 

	>

	 

	>

	 

	BielaPanna: Nikdy sa nedostaň do sporu s Anómiou

	 

	Buffinka: To znie zlovestne

	 

	BielaPanna: NIKDY!

	 

	>

	 

	>

	 

	>

	 

	Buffinka: BielaPanna?

	 

	<BielaPanna odíde z miestnosti>

	 

	>

	 

	>

	 

	 

	<Buffinka bola

	vyhodená>

	 

	 

	 

	„Anómia to vedel,“ povedala Robin, keď Strike dočítal a zdvihol zrak. Teraz sedela vedľa neho na posteli. „Vedel, že sa rozprávam s BielouPannou. Nemala som klamať, ale bála som sa o ňu a…“

	
„Možno to nevedel naisto,“ namietol Strike, „ale možno našiel spôsob, ako sledovať súkromné miestnosti.“

	„Doriti,“ zahundrala Robin a skryla si tvár do dlaní. „Toľko práce a nanič.“

	„Nebolo to nanič,“ vyhlásil automaticky Strike, lebo sa tvárila tak nešťastne. Vytiahol z igelitky fľašu whisky a snažil sa vymyslieť niečo iné ako ale toto sme fakt nepotrebovali.

	„BielaPanna je tá, čo mala vzťah s Morehouseom, však?“ povedal a poobzeral sa, či nezazrie pohár alebo aspoň hrnček.

	„Áno, a tvrdila, že pozná jeho ozajstnú totožnosť.“

	„Takže vie, že ho zavraždili. Neprekvapuje ma, že sa rozhodla odtiaľ vypadnúť,“ podotkol Strike. „Otázka je, či sa odchodom z hry nedostane do ešte väčšieho nebezpečenstva, lebo ak jej Morehouse prezradil, kto je Anómia, a Anómia vie, kto je ona – a vieme, že videl prinajmenšom jej fotku –, možno bude mať šťastie, ak neskončí s nožom v chrbte.“

	„Čo budeme robiť?“

	„Zajtra poviem Murphymu, čo sa stalo,“ odvetil Strike, „no keďže sú aj s Darwishovou zjavne presvedčení, že za všetkým je Halvening, netuším, nakoľko ho to bude zaujímať. Aspoň budem mať zámienku opýtať sa, čo zachytili kamery v Cambridgei.“

	„Čo znamená ten latinský citát?“ opýtala sa Robin. „Ten, čo Anómia napísal, skôr ako ma vyhodil?“

	Strike sklopil zrak na iPad.

	„Napísala si: ‚Preto sa mi páči táto hra. Môžem sa v nej baviť s inými fanúšikmi.‘ Hrubý preklad odpovede znie: ‚Z čoho sa rodia tajné stretnutia s nepriateľmi.‘ Takže hej, teraz je preňho BielaPanna nepriateľka… Škoda, že Vilepechora neukázal jej fotku tebe.“

	„Yasmin ju videla. BieluPannu neznáša. Možno si tú fotku nechala ako dôkaz, že porušila pravidlo číslo štrnásť.“

	„To je nápad,“ vyhŕkol Strike, z vrecka vytiahol pero a zápisník a niečo si poznačil. „Možno zájdem za Yasmin. Zúfalé časy si vyžadujú… veď to poznáš. Chceš whisky, kým mi prezradíš dobré správy?“

	„Ach,“ vydýchla Robin, ktorá už takmer zabudla, že má aj nejaké dobré správy. „Kea Nivenová určite nie je Anómia.“

	„Čože?“ zarazil sa Strike. Kea sa nedávno presunula na vrchol jeho osobného zoznamu podozrivých.

	„Pred polhodinou volala Midge. Sara Nivenová má narodeniny a s Keou boli na večeri s priateľmi v ustricovom bare. Kea pri sebe nemala mobil a ako si práve videl, Anómia bol dnes večer obzvlášť aktívny v súkromných miestnostiach.“

	„Dočerta,“ zamračil sa Strike a začal otvárať whisky. „Nie, tak som to nemyslel. Dobre, že sme ju vylúčili, ale zostávajú nám už len…“

	„Tim Ashcroft a Pez Pierce,“ dopovedala Robin. „Viem. Celý večer som musela odrážať Pezove telefonáty. Chce so mnou ísť na rande. Možno by som mala súhlasiť.“

	Strike vyhýbavo zavrčal. „Nemáš pohár?“

	„Len jeden. Je v kúpeľni, mám v ňom zubnú kefku.“

	„Okej, prinesiem si svoj a vrátim sa.“

	Až keď Strike vyšiel z izby, Robin si spomenula, že sa práve vrátil zo stretnutia s Jagom Rossom: zúfalstvo spojené s vyhodením z hry jej vytlačilo z mysle všetko ostatné. Šla si do kúpeľne po pohár, a keď sa Strike vrátil so svojím, opýtala sa ho: „Ako to dopadlo s…?“

	Strike jej však skočil do reči.

	„Práve sa to stalo znova! Práve teraz, keď som si bol po pohár! Zasa mi volal niekto so zmeneným hlasom! S hlasom Dartha Vadera!“

	„Žartuješ?“ povedala Robin.

	„Ak vykopete Edie, zistíte, kto je Anómia. Všetko je v tom liste. Opýtal som sa: ‚Kto si?‘ Dotyčný zvláštne zavrčal a zložil.“

	Hľadeli na seba.

	„Toto je prvá zmienka o Anómii, však?“ podotkla Robin.

	„Hej,“ prisvedčil Strike. „Predtým vravel niečo ako ‚ak chcete poznať pravdu‘ a ‚ak chcete vedieť, kto ju zabil‘.“

	Vzal whisky a do pohára v Robininej ruke nalial dvojitú dávku.

	„Spomínala som, že Bram má ten prístroj na zmenu hlasu, však?“ opýtala sa, keď si znova sadla na posteľ a zakrútila sa do župana. „Prihovoril sa mi cezeň v North Grove.“

	„Znel ako Darth Vader?“

	„Trocha.“

	Strike si tiež nalial veľkú whisky a poriadne si logol. Potom si prisadol k Robin a vytiahol elektronickú cigaretu.

	„Myslíš, že nám volá Bram?“

	„Snaha vykopať Edie by naňho sedela.“

	„Má odkiaľ vedieť, že v rakve sú listy?“

	„Pravdepodobne áno,“ odvetila po krátkom zaváhaní Robin. „Mariam a Pez boli obaja v kontakte s Joshom, no nie?“

	„Zaujímali by Brama listy?“

	„Neviem… je to fakt čudný chlapec. Oveľa múdrejší, ako by sa mohlo zdať, keď práve vykrikuje Drekove hlášky. Počul si, čo povedal Pez: má IQ na úrovni génia.“

	Strike si zhlboka potiahol z elektronickej cigarety.

	„Podľa Granta Ledwella chce ten, čo nám vyvoláva, vrhnúť podozrenie na Ormonda, a musím uznať, že to znie logicky. Nikto so zdravým rozumom si nepomyslí, že Josh zabil Edie, potom si sám takmer odrezal hlavu a nadiktoval Katyi priznanie, ktoré vložila do rakvy. Ormonda však zatkli, tak prečo ten človek stále otravuje s tými listami?“

	„Bram možno nemyslel tak ďaleko do budúcnosti. Možno je to tak, ako vravel Josh: možno sa len snaží zistiť, čo sa stane.“

	„Človek by si myslel, že chlapec s IQ na úrovni génia bude dobre vedieť, že sa nestane nič. Nikto nevykope telo na príkaz anonymného Dartha Vadera. V každom prípade, podľa toho, čo o ňom vieme, by som skôr čakal, že Bram je ten typ, čo sa v noci vláme na cintorín a pokúsi sa ju vykopať sám.“

	„Nehovor také veci,“ zastonala Robin a mimovoľne sa zachvela.

	„Netreba zabúdať, že nikto v North Grove by nemal vedieť, že nás zaujíma Anómia. No ten, kto mi vyvoláva, to zjavne vie, takže zrejme patrí do úzkej skupiny ľudí… teda za predpokladu, že nás nikto neodhalil. Naše fotky boli v poslednom čase viackrát v novinách a Tim Ashcroft, Pez Pierce a Yasmin Weatherheadová si ťa mohli spojiť s Jessicou Robinsovou alebo Venetiou Hallovou.“

	„Ale prvý anonymný telefonát prišiel pred tým všetkým,“ namietla Robin.

	„To je fakt,“ povedal Strike.

	Obaja si odpili z whisky, na okamih sa neprítomne zadívali do prázdna a uvažovali nad novým problémom. Výpary zo Strikeovej elektronickej cigarety sa vznášali vo vzduchu medzi nimi.

	„Ak volajúci naozaj chce vykopať Edino telo,“ prehovorila napokon Robin, „prečo rovno nepovie, čo vie alebo čo si myslí o tých listoch?“

	„No,“ povedal pomaly Strike, „zrejmá odpoveď je, že sa bojí odhalenia svojej totožnosti. Možno sa opýtam Murphyho, či podobné telefonáty nezaznamenala aj polícia.“ Strike znova vzal do ruky pero a poznačil si to do zápisníka.

	„Určite niečo prehliadame,“ pokračovala Robin s pohľadom upretým do diaľky. „Alebo niekoho… Podarilo sa ti nájsť nejakých kamarátov Gusa Upcotta?“

	„Na internete som ho nenašiel vôbec, teda okrem starého videa na YouTube, kde hrá na violončele. Mohli by sme ho začať zasa sledovať a zistiť, s kým sa stretáva,“ navrhol bez nadšenia. „Ale ako si povedala hneď na začiatku: Anómia nemôže byť len známym známeho Joshovho alebo Edinho známeho. Rýchlosť, ktorou zverejňuje dôverné informácie, nenaznačuje dlhý komunikačný reťazec.“

	„Má zmysel snažiť sa vypátrať bývalú milenku Iniga Upcotta?“

	„Môžeme to skúsiť, ale ani ja si nedokážem predstaviť, že Anómia by bola žena v strednom veku.“

	„Tak potom sa vraciame k Pezovi a Ashcroftovi, nie?“ prehodila Robin.

	„Iba ich dvoch sme nevylúčili spomedzi podozrivých. Stavím sa, že Ashcroft vie po latinsky. Má na to vzdelanie.“

	„To je pravda, ale čo také by mal z vytvorenia hry, čo ešte nemá z toho, že píše ako Pero spravodlivosti? Hra je mizerný prostriedok na namotávanie malých dievčat – pravidlo číslo štrnásť. Ak nikto nemôže uvádzať osobné údaje, ako by zistil, či sú v tej správnej vekovej kategórii?“

	„To pravidlo je také čudné… Čo ním chceli Anómia a Morehouse dosiahnuť?“

	„Bohvie, ale všimol som si, že podľa Srdcovky Anómia pozná totožnosť všetkých moderátorov. Anómia sa riadi jedným pravidlom a pre všetkých ostatných platí niečo celkom iné. Anómia má v rukách všetku moc.“

	Znova zavládlo ticho. Strike už dopil whisky a znova si nalial.

	„Stále sa vraciam do North Grove,“ poznamenala Robin. „Stále si myslím, že North Grove je… centrom všetkého. Som presvedčená, že Anómia je v North Grove, alebo tam bol v minulosti. Ten citát na okne. Joshova ukradnutá kresba…“

	„Mohol ju ukradnúť ktokoľvek.“

	„Ale ten upír je v hre,“ namietla Robin a obrátila sa k Strikeovi. „Nie je v seriáli, ale je v hre. Anómia a Morehouse si mysleli, že Josha a Edie predbehnú, keď ho tam dajú, ale v seriáli sa napokon vôbec neobjavil.“

	„To je vynikajúca úvaha,“ vyhlásil Strike, ktorému to až dovtedy nedošlo, „a privádza nás naspäť k Pezovi Pierceovi, no nie?“

	„Na papieri vyzerá dobre, to viem,“ povedala Robin. „Rozhodne má na to schopnosti, hneval sa na Edie… ale Anómia skrátka neznie ako on. Latinčina. Tá… tá posadnutosť, tá jedovatosť… Netvrdím, že Pezov vzťah k Edie nebol zložitý, lebo taký určite bol, ale… Na jej pohreb prišiel v žltej, lebo to bola jej obľúbená farba… Ak to hrá, lepšieho herca som ešte nestretla… Môžem?“ dodala s pohľadom upretým na whisky.

	„Nalej si, koľko len chceš,“ ponúkol ju Strike a podal jej fľašu.

	Keď sa predklonila a vlasy jej padli do tváre, znova zachytil vôňu jej šampónu. Snažil sa jej hľadieť do tváre, ale aj tak mu neuniklo, ako sa jej zahojdali prsia pod tenkou látkou pyžamového trička.

	Zavládlo ticho. Robin si naliala štedrú dávku whisky a položila fľašu na dlážku.

	„Evola… Ja som Evola… Myslíš, že aj to je len zvláštna náhoda?“

	„Čože?“ vyhŕkol Strike, ktorý sa v tej chvíli snažil nemyslieť na Robinine prsia.

	„Je náhoda, že medzi fanúšikmi Atramentovočierneho srdca sa motá troll s prezývkou Evola, pričom práve on je jedným z Nilsových obľúbených…?“

	Vtom Robin zhíkla.

	„Je na toalete v North Grove.“

	„Kto?“ opýtal sa zmätene Strike.

	„Evola! Som si istá, že som na poličke videla jednu z jeho kníh! Nils mi povedal, že vlastne funguje ako malá požičovňa a môžem si vziať, čo chcem – mala žltý chrbát – počkaj…“

	Znova schmatla iPad a zhruba na minútu sa odmlčala.

	„Julius Evola: Osedlaj tigra. To je tá kniha na toalete v North Grove.“

	„Naznačuješ, že Ja som Evola a Anómia sú v skutočnosti jedna osoba?“

	„No… nie…“ vyjachtala neisto Robin. „Je to len čudná…“

	„Lebo toto by podľa mňa naozaj mohla byť iba náhoda. Vieme, že Atramentovočierne srdce prilákalo veľa neonacistov a ľudí z alternatívnej pravice. Evola je ich spisovateľ.“

	„To je pravda,“ vzdychla si Robin. „Bože, kiežby sme sa už konečne zbavili všetkých tých mizogýnov a fašistov.“

	„Súhlasím, ale mám pocit, že sa ich tak skoro nezbavíme. Je to pre nich priveľká zábava.“

	„Ako to dopadlo s Jagom Rossom?“

	„Aha,“ zamrmlal Strike, ktorý zabudol, že jej to ešte nepovedal. „No, bolo to stručné a výstižné…“

	Porozprával jej, čo sa udialo v Kensingtone, a pritom popíjal tretiu veľkú whisky.

	„… takže jeho prvá manželka požiada o zverenie detí do výlučnej starostlivosti.“

	„To som rada,“ vyhlásila zápalisto Robin. „Ach, naozaj som rada. Myslela som, že mu len pohrozíš tými videami… Chúďatká… Ale ich matka o tom určite vedela, nie? Dievčatá jej hádam povedali, čo sa deje?“

	„Pravdepodobne je spokojná s výškou alimentov,“ utrúsil cynicky Strike.

	„Lepšie je nevyvolávať rozruch, no nie? Možno si nahovárala, že dievčatá preháňajú. Nezabúdaj, že keď jej dieťa prišlo domov so zlomenou nohou, určite to bol pre ňu šok, a keď videla záznam, ako sa to naozaj stalo… V konečnom dôsledku predpokladám, že sa nejako potichu dohodnú, lebo Ross nebude chcieť, aby sa tie zábery objavili na súde. Na dcérach mu aj tak nezáleží. Evidentne sa upriamuje na syna a dediča.“

	„Ale ak si tie videá poslal aj Charlotte…“

	Strike dopil tretí pohár whisky.

	„Zjavne nemá záujem, aby boli deti zverené do jej výlučnej starostlivosti. Prekážalo by jej to v spoločenskom živote.“

	Robin ho ešte nikdy nepočula hovoriť o Charlotte týmto tónom.

	„Radšej už pôjdem, nech si môžeš ísť ľahnúť,“ dodal nečakane. S námahou sa pozviechal na nohy, vzal si whisky a tašku s pivom. „Dobrú noc.“

	Robin civela na dvere a premýšľala, prečo tak náhle odišiel. Zaplavili ho spomienky na Charlotte? Šestnásť rokov bolesti, povedal v Cambridgei, ale určite aj potešenia, ktoré ho znova a znova ťahalo naspäť.

	No, to je Madelinin problém, nie tvoj, povedala si. Dopila whisky a šla si do kúpeľne umyť zuby.

	V skutočnosti Strike odišiel preto, lebo po takmer polovici fľaše whisky značky Macallan na prázdny žalúdok usúdil, že bude najlepšie, keď sa od Robin rýchlo vzdiali. Nenalíčená, sladko voňajúca, zjavne osprchovaná, oblečená v pyžame a župane, inteligentne rozoberala prípad a vyjadrovala súcit s deťmi, ktoré vôbec nepoznala. V tej chvíli sa ani nemohla väčšmi líšiť od Charlotte. Strike sa obával, že sa prestane ovládať – niežeby sa na ňu nemotorne vrhol, hoci keby do seba ďalej hádzal whisky, hrozilo by aj to –, že podľahne pokušeniu viesť s ňou príliš osobný rozhovor a prezradiť priveľa, hlavne keď sedeli na jednej posteli v lákavo anonymnej hotelovej izbe. Úplne stačilo, že ich kancelária bola momentálne v troskách a prípad Anómie v podstate nevyriešiteľný. Nepotreboval si pokaziť jediný vzťah, ktorý ho momentálne udržiaval pri zmysloch.

	Mocných vie zničiť mnohá maličkosť, 

	čo nestojí im ani za zmienku…

	Helen Murphy Huntová

	Hrozba

	 

	 

	 

	Strike sa na druhý deň ráno podujal zavolať všetkým spolupracovníkom a oznámiť im, že agentúra stratila prístup k Drekovej hre. Ako očakával, každý reagoval jedinou nadávkou a on bol rád, že ich Robin nepočula. Potom povedal Barclaymu a Devovi, že majú naďalej sledovať Piercea a Ashcrofta.

	„Aký to má zmysel?“ opýtal sa Barclay.

	„Anómia by mohla pridať príspevok na Twitter,“ odvetil Strike. „Nič iné momentálne nemáme.“

	Detektív zavolal aj Ryanovi Murphymu, ale dozvedel sa len, že je na stretnutí a ozve sa, a tak prvýkrát po bombovom útoku zašiel na Denmark Street. Chcel zistiť, ako pokračujú stavebné práce a čo by sa dalo zachrániť z trosiek. Keď o hodinu neskôr zavolal Robin, bola na Sloane Square a sledovala okná Dlhoprstého. Súhlasil, aby sa vzhľadom na nedostatok spolupracovníkov podieľala na sledovaní aspoň cez deň, ale nebol z toho nadšený.

	„Ako vyzerá kancelária?“ vyzvedala.

	„Lepšie, ako som očakával. Strop aj steny sú nanovo omietnuté a do kancelárie namontovali nové dvere. Budeme potrebovať nový nábytok a nový počítač aj stôl pre Pat. Na vonkajších dverách ešte stále nie je sklo, ale sú zadebnené. Môj byt je okej, keďže opravili strop v kancelárii.

	Nie preto však volám. Práve som sa zhováral s Murphym. Ormonda prepustili bez obvinenia.“

	„Aha,“ zamrmlala Robin. „Povedal si mu o BielejPanne?“

	„Hej,“ prisvedčil Strike. „Netváril sa ktovieako nadšene, ale aj tak chce, aby sme obaja čo najskôr prišli do New Scotland Yardu.“

	„Čože?“ vyhŕkla Robin. „Prečo?“

	„Vyjadroval sa dosť nejasne. Vraj im môžeme s niečím pomôcť a za odmenu by mohli pomôcť aj oni nám. Zavolal som Midge, príde ťa vystriedať.“

	„Strike, už niekoľko týždňov nemala voľno.“

	„Sľúbil som jej predĺžený víkend. Stretneme sa pred budovou,“ uzavrel Strike a zložil.

	Robin teda počkala na Midge, nastúpila do taxíka a odviezla sa k obrovskej svetlosivej budove New Scotland Yardu s výhľadom na Temžu. Neďaleko od hlavného vchodu uvidela Strikea s cigaretou v ruke.

	„Je to celé trocha čudné, no nie?“ prehodila, keď k nemu podišla.

	„Je,“ prisvedčil a zahasil ohorok protézou. „Murphy neznel ako človek, ktorý prišiel o hlavného podozrivého. Vlastne znel, akoby sa z niečoho tešil. Povedal som mu, že sa ozvem, keď dorazíme.“

	Murphy po nich prišiel osobne a po krátkej jazde výťahom sa ocitli v malej miestnosti s okrúhlym stolom a niekoľkými stoličkami s kovovými nohami. V miestnosti už bola prítomná Angela Darwishová, ktorá im obom podala ruku. Na stole ležala elegantná čierna škatuľa, v ktorej Strike spoznal sledovacie zariadenie.

	Z jediného okna v miestnosti bol výhľad na rieku, ktorej hladina dnes oslepujúco iskrila, a prenikalo cezeň toľko nefiltrovaného svetla, že plastové stoličky okolo stola boli takmer nepríjemne horúce. Murphy zatvoril dvere a prisadol si k nim.

	„Ste tu kvôli mačke,“ povedal s úsmevom.

	„Kvôli mačke?“ zopakovala Robin.

	„Hej. Pustím vám niečo, čo sme nahrali pred týždňom vďaka niekoľkým odpočúvacím zariadeniam v byte istej starej dámy.“

	„Odkiaľ ste, z miestneho zastupiteľstva?“ opýtal sa Strike Angely Darwishovej. „Alebo z nejakej deratizačnej firmy?“

	Angela sa usmiala, ale neodpovedala. Murphy stlačil tlačidlo na čiernej škatuli.

	Počuli tiché údery, ktoré podľa Strikea zneli ako kroky na koberci, po ktorom niekto chodil sem a tam. Potom sa ozval hlas a Strike po niekoľkých slovách spoznal Wallyho Cardewa.

	„Uruz?“

	Nastala krátka odmlka.

	„Hej, dostal som sa tam, ale nič som sa nedozvedel… Na heslo som si spomenul asi po piatich pokusoch… Hej… ale všetko sa zmenilo, nevidel som nikoho z tých, s ktorými som sa bavil predtým… No, nebol som tam dlho, lebo som sa tam prihlásil, až keď ma vyhodili. Snažil som sa získať si tam podporu… Ha ha, hej… Nie, aj tak je nahovno… Hej, majú nového moderátora, tak som mu položil pár otázok, ale nič. Potom sa objavil Anómia a opýtal sa ma, čo tam robím. Bol hrozne podozrievavý, začal mi klásť hlúpe otázky a ja som si nemohol spomenúť, čo som mu o sebe vtedy povedal, lebo som predstieral, že som niekto iný. Nechcel som, aby niekto vedel, že som v tej hre a snažím sa zviditeľniť… Ha ha, hej, presne tak… Ale v jednej z odpovedí som sa pomýlil a ten chuj ma vyhodil… Hej… Nie, kámo, to viem… Chcem pomôcť, urobím čokoľvek… Hej, okej… Hej… Odkáž mu, že aj tak chcem pomôcť. Odkáž mu, že sa kedykoľvek stretnem s jeho fotrom. Hej, ja viem… Jasné… Okej, maj sa.“

	Murphy zastavil záznam.

	„Cardew sa snažil v Drekovej hre zistiť, kto je Anómia,“ povedal Strike.

	„Presne tak,“ prisvedčil Murphy. „Všimnite si, že používajú krycie mená, vždy keď spolu volajú, ale Uruza sme identifikovali už dávnejšie. Bol u Thurisaza, keď sme ho zbalili.“

	„Thurisaz je Jamie Kettle,“ ozvala sa Darwishová. „Muž, ktorého ste…“

	„Udrel,“ dopovedal Strike. „Hej, pamätám si to. Nerobím to  často.

	Mám o nich prehľad.“ Darwishová sa zasmiala.

	„Na Uruza sme vtedy nemali nič,“ pokračoval Murphy, „ale jeho tetovania nám prezradili, aké sú zrejme jeho politické názory.“

	„Človek by čakal, že ľudia, čo sa snažia fungovať v utajení, si dvakrát rozmyslia, či sa dajú potetovať hákovými krížmi,“ poznamenal Strike.

	„Domnievame sa,“ povedala Darwishová, „že Uruza a Thurisaza vybrali kvôli svalom, nie pre ich rozum.“

	„V každom prípade, Uruza sme identifikovali pomerne rýchlo,“ pokračoval Murphy. „Práve on sa bol pozrieť na váš byt,“ povedal Robin, „a keď vypije zopár pív, prestane si dávať pozor. Náš človek v civile pri ňom sedel, keď svojim kamarátom vykladal o dobre financovanom ultrapravicovom webovom kanáli, ktorý sa čoskoro spustí. Malý Uruz bol náramne spokojný, že má také dôverné informácie. Prezradil, že za projektom stojí istý multimilionár a bude tam aj niekto slávny, kto sa nemôže slobodne vyjadrovať na YouTube…“

	„Nie je ten multimilionár náhodou Ian Peach?“

	„Nemôžem sa k tomu vyjadriť,“ odvetil Murphy a nenápadne žmurkol.

	„Takže, toto je druhá nahrávka zo včerajšieho popoludnia.“

	Opäť stlačil tlačidlo. Tentoraz sa Wallyho vzrušený hlas trocha ozýval, akoby sa zatvoril v kúpeľni.

	„Uruz? Mám niečo veľké… Hej. Zistil som, kto je Anómia… Hej! Napadlo mi, že pôjdem za Heimdallom a poviem mu to osob… Aha, jasné… Nie, chápem… Doriti, fakt?“

	Murphy znova zastavil záznam.

	„Heimdall, ktorý je mozgom celej operácie, je dosť bystrý na to, aby vedel, že jeho aj jeho otca sledujeme,“ vysvetlil Murphy. „Preto zrejme využíva poskokov ako poslíčkov.“

	Znova stlačil tlačidlo a Wally pokračoval: „No, môj byt je bezpečný…“ Murphy pobavene vyprskol.

	„… Hej, určite… Nie, kedykoľvek večer…“

	V pozadí nahrávky bolo nezreteľne počuť hlas staršej ženy, ktorá sa na niečo pýtala.

	„Počkaj chvíľu, babi,“ zavolal Wally a zamrmlal: „Nie, neskôr by mala odísť… Hej, okej… Hej… Uvidíme sa.“

	Strike predpokladal, že Wally zložil, skôr ako si začal tichým hlasom pospevovať:

	There is a road an’ it leads to Valhalla, 

	where ou’y the chosen are allowed…

	 

	Je jedna cesta a vedie do Valhally,

	po ktorej môže vykročiť len vyvolený…

	 

	Murphy do tretice zastavil záznam.

	„Melódia a text od kapely Skrewdriver,“ povedal. „Obľúbená kapela na odinistických podujatiach… Takže, ďalšia nahrávka vznikla včera večer. Pozor na mačku.“

	Murphy tretíkrát pustil nahrávku.

	Žiadne z odpočúvacích zariadení nainštalovaných v byte pani Cardewovej zrejme nebolo vo vstupnej hale, lebo zvuk otvárajúcich sa dverí znel vzdialene rovnako ako prvé slová oboch mužov.

	„Dagaz, kámo.“

	„Wally už má aj runové meno?“ zamrmlala ticho Robin a Murphy prikývol. Bolo počuť smiech a niekde sa zatvorili dvere. Nasledovali tlmené kro ky, akoby po koberci, a potom sa nahlas a zreteľne ozval hlas staršej ženy.

	„Dáte si šálku čaju?“

	„Nie, vďaka.“

	„Nie, vďaka, babi, mám pivo. Daj nám polhodinku, okej? … Nie, bude s nami, bude v pohode… Bude sa dívať von oknom…“

	„Von oknom sa bude dívať tá mačka?“ opýtal sa Strike.

	„Presne tak.“

	Zatvorili sa ďalšie dvere.

	„Myslel som, že niekam odíde,“ povedal ospravedlňujúco Wally. „Rád ťa vidím, brácho. „Ako sa má Algiz?“

	„Ešte stále nie dobre, chudák. Je nervózny. Bolieva ho hlava…“ Bolo počuť slabý vrzgot a škrabot látky, akoby si sadli.

	„… môže mať navždy poškodený mozog, takže ak vieš, kto je ten sráč…“

	„Okej, som si tak na deväťdesiatdeväť percent istý. Daj si.“ Nasledoval nezameniteľný zvuk otvárania plechoviek piva.

	„Takže,“ pokračoval Wally, „na Twitteri je týpek s prezývkou Lepinov učeník…“

	Robin pozrela na Strikea.

	„… ktorý stále lajkuje moje tweety a občas píše – zvykol písať komentáre pod moje a MJove videá.

	Včera večer ma označil v hádke s nejakým čurákom menom Pero spravodlivosti. Vraj pozná Anómiu.“

	„Kto, Pero…?“

	„Nie, Lepinov učeník. Tak som ho začal sledovať a napísal som mu súkromnú správu: ,Ty poznáš Anómiu?‘ A on na to: ,Hej, je to môj kamoš.‘ Nasledovala kopa kecov o tom, aký je to génius. Potom som sa opýtal: ,Čo mal proti Ledwellovej?‘ A on odpísal, že s ním hrozne vydrbala – znelo to, akoby spolu niečo mali –, a potom tá štetka odišla so všetkými peniazmi a dala sa dokopy s Joshom Blayom.“

	„Prezradil ti meno?“

	„Nemusel. Presne viem, kto to je. Týpek menom Pe…“

	Ozval sa hlasný buchot a hlasy sa náhle vzdialili. „… ierce – doriti aj s mačkou –, ktorý býva v tej hipisáckej…“

	Znova niečo spadlo.

	„… nahrávať. Ako som vravel, som si na deväťdesiatdeväť per…“ Hrmot pokračoval. Robin si vedela predstaviť, ako Wally dvíha predmet s ukrytým odpočúvacím zariadením, ktorý mačka očividne zhodila na zem. Znova sa ozvali zreteľné hlasy.

	„… bol z nej celý hotový, lebo sa pamätám, ako som Joshovi vravel, že ten čurák ho nemá rád a mal by si naňho dávať pozor. Ide po tvojej babe. Myslel si, že je lepší umelec ako Josh, a vie animovať – som si na deväťdesiatdeväť percent istý, že je to on. V komúne ho prezývali aj Kôň, lebo mal obrovského vtá…“

	Uruz sa zasmial. Murphy zastavil záznam.

	„Dúfame,“ povedal, „že by ste nám mohli povedať…“

	„Pez Pierce,“ vychrlila Robin. „Celým menom Preston Pierce. Pochádza z Liverpoolu a býva v umeleckej komúne North Grove v Highgate.“

	„Výborne,“ vyhlásila rázne Darwishová a obaja s Murphym vstali.

	„Počkáte nás tu?“ opýtal sa Strikea a Robin.

	„V pohode,“ odvetil Strike.

	„Bolo mi potešením,“ rozlúčila sa Darwishová a vystrela studenú ruku. Jeden po druhom jej ju zovreli. „Dúfam, že vaša kancelária nebola príliš poškodená.“

	„Mohlo to byť oveľa horšie,“ prehodil Strike. Darwishová odišla. Strike a Robin na seba pozreli.

	„Lepinov učeník je Anómiin kamarát v skutočnom živote?“ ozvala sa Robin.

	„Na to by som nestavil.“

	„Často sa Anómie zastáva.“

	„Rovnako ako veľa iných ultrapravicových trollov.“

	„Ten príbeh však sedí na Peza.“

	„Asi hej,“ pripustil Strike, ale netváril sa, akoby ho to presvedčilo.

	„To ty si si od začiatku myslel, že Pierce je naším najhorúcejším kandidátom.“

	„Nemyslíš, že príbeh o tom, ako štetka Ledwellová podviedla frajera, je presne ten typ, čo by vymyslel panic nenávidiaci ženy?“

	„Možno áno,“ prisvedčila Robin, „ale…“

	Murphy sa vrátil s manilovou obálkou, ktorú bez slova položil na stôl.

	„Keďže vo vašej kancelárii vybuchla bomba a v tomto prípade ste nám poskytli významné stopy, myslím, že si zaslúžite počuť, ako si sami podrazili nohy. Je to neskôr na tej istej nahrávke, čo ste pred chvíľou počuli.“

	Trocha ju pretočil a pustil.

	„… nehladkaj ho, len ťa poškriabe…“ Pretočil ju ešte o kúsok.

	„… som bol totálne nadržaný, tak som si nenávistne vyhonil na Instagrame Key Nivenovej…“

	„Toto rozoberajú dosť dlho,“ poznamenal Murphy, prerušil Uruzov smiech a znova pretočil záznam. „Nejaká Cardewowa ľavičiarska bývalá, ktorú sa mu už nepodarilo dostať znova do postele.“ Znova pustil nahrávku.

	Uruzov hlas znel vzdialene, akoby sa obaja muži znova rozprávali na chodbe.

	„Toto je ono,“ zamrmlal Murphy a pridal hlasitosť. Z reproduktora sa opäť ozval Uruzov hlas.

	„Nie, Eihwaz… vo väzbe… skurvení fízli… nie, nie Ben…“ Nezreteľný rozhovor pokračoval. Ozval sa smiech a potom Uruz povedal: „… sa zlepšuje v… haha… nehovor mu to… V každom prípade, Charlie bude nadšený.“

	„Rád som pomohol. Pozdravuj ho odo mňa. Aj Ollieho.“

	„Pozdravím.“

	„Bingo,“ vyhlásil Murphy a zastavil záznam. „Ozajstné mená. Tí blbci vypili priveľa piva. Heimdall, mozog celej operácie: Charlie Peach. Pred niekoľkými mesiacmi sme ho preverovali, ale vyzeral čistý. Bystrý, šikovný, nikdy nerobí chyby.“

	„Škoda, že to isté nemôže povedať o svojom bratovi,“ prehodil Strike.

	„Hej, je to namyslený čurák, teda vlastne bol. To zranenie mozgu sa tak skoro nezahojí. A ten tretí chlap, ktorého spomenuli, Ben – už sme vedeli, že Eihwaz je výrobca bômb, ale keď ho nazvali Ben, potvrdilo sa nám, že náš hlavný podozrivý je naozaj náš človek. Vyštudovaný inžinier: napohľad slušný, s normálnym zamestnaním. Na prvom stretnutí by ste nepovedali, že je neofašista.“

	„Výhoda univerzitného vzdelania, no nie?“ utrúsil Strike. „Naučíte sa tam, že svoju nacistickú runu si máte vytetovať na riť, nie na čelo.“

	Murphy sa zasmial.

	„Je múdry, ale nie je celkom normálny. Ako tínedžer dostal pokarhanie za prenasledovanie bývalej priateľky a podmienečný trest za pokus o ťažké ublíženie na zdraví. Prekvapilo by ma, keby obhajoba nenariadila psychiatrické vyšetrenie. Čím dlhšie sa s ním rozprávate, tým je divnejší.

	V každom prípade, dnes ráno o šiestej došlo k viacerým súbežným zatknutiam. Domnievame sa, že sme dostali celé vedenie Halveningu…“

	„Blahoželám,“ povedali naraz Strike a Robin.

	„… čo znamená, že vy dvaja by ste mali byť v bezpečí a môžete sa vrátiť domov.“

	„Skvelé,“ vyhlásila s úľavou Robin, ale Strike sa opýtal: „A čo Anómia?“

	„No,“ povedal Murphy, „ako ste si mohli vypočuť, Charlie je presvedčený, že práve Anómia sa pokúsil strčiť jeho brata pod vlak. Práve som poslal dvoch ľudí do North Grove, aby Piercea varovali, že po ňom možno niekto ide. Je možné, že Charlie Peach dal príkaz, aby ho zlikvidovali, a my ešte nevieme zaručiť, že sme pochytali aj všetky malé ryby.

	Dôrazne vám teda odporúčam, aby ste sa od Piercea až do odvolania držali čo najďalej. Nebolo by dobre, keby ste sa Halveningu znova dostali do cesty, až kým nebudeme mať istotu, že sme dostali všetkých. Netreba zabúdať, že aj keby nám zopár nízko postavených členov uniklo, poserú sa, keď uvidia správy.“

	„Vy si nemyslíte, že Anómia strčil Olivera Peacha pod vlak, však?“ opýtal sa Strike a pozorne sa zadíval na Murphyho.

	„Nie, nemyslíme,“ odvetil Murphy.

	„Kto to podľa vás bol?“ Murphy sa zaklonil na stoličke.

	„Výrobca bômb Ben bol v podmienke za to, že strčil dieťa pod auto.

	Dieťa prežilo, ale bolo to o vlások.

	Pred tromi mesiacmi sa Ben a Oliver Peach poriadne posekali na internete, prv než si uvedomili, že ich sledujeme. Vtedy sme ešte nevedeli, kto sú v skutočnosti. Charlie radšej uverí, že jeho brata strčil z nástupišťa Anómia ako jeden z mužov, ktorých naverboval do Halveningu – taká je ľudská povaha, no nie? Podľa nás sa však napokon ukáže, že to bol práve Ben.“

	„Majú členovia Halveningu vo zvyku používať latexové masky?“ Murphy si vzal manilovú obálku. „Keď už sa pýtate, áno, majú.“

	„Naozaj?“ začudovala sa Robin, lebo takú odpoveď nečakala.

	Murphy vysypal z manilovej obálky sériu fotografií a dve z nich posunul k nim. Oba zábery boli urobené na nočnej ulici a zachytávali muža v mikine s kapucňou s ovisnutou bezvýraznou tvárou. Práve skúmal poštovú schránku malej kancelárie obrátenej do ulice.

	„Tieto fotky vznikli pred osemnástimi mesiacmi. Ten chlap má na sebe latexovú masku, ktorá zakrýva celú hlavu a krk. V Nemecku žije nejaký pochybný chlapík, ktorý ich vyrába podľa požiadaviek zákazníkov. Členovia Halveningu si ich kúpili hneď niekoľko. Tie masky sú na náš vkus až príliš realistické. Nepoužívajú ich len ľudia z Halveningu. Nedávno sa v Mníchove odohrala veľká banková lúpež, pri ktorej ich mal na sebe celý gang.“

	Murphy ukázal na dve fotky, ktoré posunul k Strikeovi a Robin.

	„To je volebná kancelária Amy Wittstockovej. Dva dni po tom, ako sa tam v noci obšmietal ten chlap v maske a obzeral si jej poštovú schránku, jej prišla rannou poštou rúrková bomba.

	Tieto,“ pokračoval Murphy a posunul k nim ďalšie fotografie, „sú z tej noci, keď bol v Cambridgei zavraždený Vikas Bhardwaj.“

	Na fotke bol tmavý muž na vozíku pred dverami budovy Stephena Hawkinga.

	„To je Vikas?“ opýtala sa Robin.

	„Pozrite sa lepšie,“ povedal Murphy. „Ten vozík nie je motorizovaný. Je to jeden z tých ľahkých skladacích.“

	„Počkať,“ zarazila sa Robin. „To je…?“

	„Vrah,“ dopovedal Murphy. „Mal na sebe latexovú masku s hnedou pokožkou, bol večer a ten istý idiot, čo pustil dovnútra vás, otvoril dvere aj tomuto chlapíkovi v presvedčení, že je to Vikas.“

	A naozaj, na druhej fotke ten istý dlhovlasý muž ochotne držal otvorené dvere mužovi na vozíku, a pritom neprítomne civel do mobilu. Tretia fotografia zachytávala tmavého muža na vozíku v mikine s kapucňou, ako so sklonenou hlavou odchádza z areálu. Strike vrátil fotky Murphymu.

	„Čo sa dialo, keď sa vrah dostal z areálu?“

	„Invalidný vozík sa našiel zložený v kríkoch na konci cesty, ale pevný disk nie.“

	„Aký pevný disk?“

	„Ach, to som vám ešte nepovedal. Pevný disk z Bhardwajovho počítača zmizol, čo dáva zmysel. Ak sa s niekým na internete rozprával o svojich podozreniach, páchateľ by ho tam predsa nenechal.

	Zdá sa, že vrah prešiel krížom cez záhrady, takže nemáme žiadne ďalšie kamerové záznamy. Ešte stále skúmame zábery z kamier umiestnených najbližšie k záhradám. Nepotrvá dlho, kým ho identifikujeme, ale som si na deväťdesiat percent istý, že ho už máme vo väzbe. Podľa nás začal byť Vikas podozrievavý a zistil, kto sú bratia Peachovci, preto ho museli odstrániť.“

	„Vrah postupoval podobným spôsobom ako pri vražde na Highgateskom cintoríne,“ podotkol Strike. „Zabil a potom v prestrojení utiekol do parku alebo do kríkov.“

	„Hej. Nech tie vraždy spáchal ktokoľvek, má pevné nervy a veľa plánoval. Charlie Peach svojich ľudí dobre vycvičil – aj keď sa jeden z nich obrátil proti nim a pokúsil sa zabiť jeho brata.“

	„A Ormond je mimo podozrenia,“ uzavrel Strike.

	„Hej,“ prisvedčil Murphy. „Vôbec si to neuľahčil, keďže nám najskôr klamal, ale nakoniec sme to z neho dostali… Len tak medzi nami, nakoniec sa priznal, že dal Edie do mobilu sledovaciu aplikáciu, aby ju mal pod dohľadom. Mal dozor a videl, ako sa mobil približuje k Highgateskému cintorínu, hoci mala byť doma vo Finchley. Okamžite uhádol, že sa má stretnúť s Blayom, takže sa vykašľal na dozor a celý bez seba od zlosti šiel za ňou.“

	„Ona mu nepovedala, že sa má stretnúť s Joshom?“ overovala si Robin.

	„Nie,“ odvetil Murphy. „Tvrdil, že keď nasadol do auta, mobil už opúšťal Highgateský cintorín a smeroval na Hampstead Heath. Odviezol sa tam, sledoval signál a našiel mobil ležať v tráve. Zdvihol ho a zostal stáť na mieste. Vtom sa spomedzi stromov údajne vynorila ‚čudná postava‘ a rozbehla sa k nemu.“

	„Ako čudná?“ chcel vedieť Strike.

	„Vraj vyzerala ako troll. Neforemné telo, škaredá plešatá hlava s veľkými ušami. Jasné, že to bola latexová maska,“ dodal Murphy. „Ten človek pozrel na Ormonda s mobilom – mal jasnožltý kryt, takže bol výrazný –, a potom sa rozbehol preč a zmizol medzi stromami.“

	„Takže podľa Ormonda ten zamaskovaný človek stratil Edin mobil, a keď si uvedomil, že ho nemá, vrátil sa poň?“ opýtala sa Robin.

	„Hej,“ prisvedčil Murphy. „Keď sa Ormond dozvedel, že ju zavraždili, spanikáril, lebo vedel, že bol len kúsok odtiaľ. ‚Vedel som, že ma budete podozrievať, každý hneď najskôr upriami pozornosť na partnera, spanikáril som, neskrivil by som jej ani vlások na hlave…‘“

	„Vlások jej síce zrejme naozaj neskrivil,“ zamrmlala Robin, „ale jej krk…“

	„Podľa mňa niet pochýb, že je násilník, ale v podstate sme mu rozobrali celý byt. Blayov mobil, vražedná zbraň ani spis, čo si vrah vzal so sebou, sa tam nenašli. Nemali sme dôvod držať ho vo väzbe dlhšie, ale osobne som presvedčený, že v prípade vraždy je nevinný.“

	„Podľa vás bol ten zamaskovaný človek z Halveningu,“ povedal Strike.

	„Hej,“ prisvedčil Murphy a ukázal na fotky zamaskovaných osôb. „Keď ich už máme vo väzbe, môžeme prehľadať všetky ich brlohy. Myslím, že je veľká šanca, že nájdeme Blayov mobil aj vražednú zbraň.

	V každom prípade,“ uzavrel Murphy a pozbieral fotografie, „nesmierne nám pomohlo, že ste nám dali tip na tú hru.“

	„Môžem vám položiť ešte jednu otázku?“ opýtal sa Strike.

	„Jasné, ale nemôžem sľúbiť, že odpoviem.“

	„Nezaznamenala polícia anonymné telefonáty s odporúčaním, aby vykopala telo Edie Ledwellovej?“

	Murphy sa zatváril zaskočene. „Nie. Prečo – vy áno?“

	„Hej,“ prisvedčil Strike.

	„Trollovia,“ vyhlásil Murphy.

	„Možno,“ povedal Strike. Murphy ich odprevadil nadol.

	„Odkedy som sa vrátil zo Španielska, zamestnával ma tento prípad,“ prihovoril sa Murphy tichým hlasom Robin, zatiaľ čo Strike nič netušiac kráčal pred nimi a v mobile kontroloval Twitter. „Ale teraz sa situácia upokojila…“

	„Skvelé,“ povedala nesmelo Robin.

	„Ozvem sa,“ prisľúbil Murphy.

	„A držte sa čo najďalej od Peza Piercea,“ zopakoval, keď sa s nimi lúčil.

	„Ako som vravel, nevieme, či sme pochytali všetkých.“

	Chýba nám, ale čo, to nevieme:

	nie to, nie tamto; niečo… nesmierne. 

	A vidíme, čo netúžime vidieť.

	Čo zazrieme pri spätnom pohľade?

	Christina  Rossetti

	Záver života: Dvojitý sonet sonetov

	 

	 

	 

	„Zájdime na drink a niečo si zajesť,“ navrhol Strike, „ale ďaleko odtiaľto. Nechcem, aby nejaký zatúlaný policajt počul, čo chcem povedať.“

	Vykročili preč od Temže do centra Westminsteru, a napokon vošli do malej tmavej viktoriánskej krčmy St Stephen’s Tavern rovno oproti Big Benu a budovám parlamentu. Robin našla stôl v kúte v zadnej časti krčmy a o päť minút neskôr naň Strike položil veľké pivo značky Badger a pohár vína, s ťažkosťami sa prepchal okolo stolíka so železnými nohami a klesol na zelenú koženú lavicu pod zrkadlovými panelmi.

	„Čo tvoja noha?“ opýtala sa Robin, lebo Strike znova vystrúhal grimasu.

	„Bolo už aj lepšie,“ priznal a s nadšením si odchlipol z piva.

	„Takže podľa Lepinovho učeníka Edie vydrbala s Anómiou – možno po tom, čo si s ním trocha užila,“ povedal.

	„Ty si ale skeptický.“

	„Domnievam sa, že Lepinov učeník to naozaj povedal Wallymu.“ Strike otvoril jedálny lístok a márne hľadal niečo, čo by chcel jesť, a zároveň by to bolo vhodné pri chudnutí. „Len neviem, či verím Lepinovmu učeníkovi. Písal si s YouTuberom, ktorého zjavne obdivuje. Nebolo by to prvýkrát, čo si nejaký čurák na internete niečo vymyslel, aby sa trocha zviditeľnil.

	Tvrdiť, že je Anómiin kamoš a pozná všetky jeho tajomstvá, by ho nič nestálo… Koľko kalórií má podľa teba cheeseburger s hranolčekmi?“

	„Veľa,“ odvetila Robin, ktorá tiež študovala jedálny lístok. „Ale majú vegetariánsky burger. Mohol by si si ho dať bez hranolčekov.“

	„Fajn,“ zahundral skľúčene Strike.

	„Ja objednám,“ ponúkla sa Robin a vstala, aby Strikea ušetrila ďalšej chôdze.

	„Čo si chcel zatajiť pred zatúlanými policajtmi?“ opýtala sa, keď sa vrátila.

	„No,“ Strike stíšil hlas, lebo k vedľajšiemu stolu si práve sadla štvorčlenná rodina, „chápem, prečo si polícia myslí, že za všetkými útokmi bol Halvening. Zakaždým boli použité latexové masky – Edie bola v zozname nepriamych cieľov – Vikas mohol v hre zistiť niečo o bratoch Peachovcoch a stať sa pre nich hrozbou.

	Keby sme riešili len vraždy Edie a Vikasa, prikláňal by som sa k Murphymu, že pravdepodobnými páchateľmi sú ľudia z Halveningu, ale stále neverím, že Josha napadol terorista, a pripadá mi rovnako nepravdepodobné, že výrobca bômb Ben sa rozhodol zavraždiť Olivera Peacha takým riskantným spôsobom na takom preplnenom mieste. Podľa mňa ten útok dáva oveľa väčší zmysel, ak je páchateľom Anómia. Bol to zúfalý ťah – útok, pri ktorom páchateľ vie, že má len jednu šancu a nesmie ju premárniť. Vrah podstúpil hrozne veľké riziko, a aj keby bol Ben fakt čudák, ak dokáže vyrábať bomby, je dosť múdry na to, aby vedel, že ak Charlie uverí, že sa pokúsil zabiť Olivera, môže sa rozlúčiť so životom.

	Charlie je podľa všetkého inteligentný. Už raz vykĺzol z pazúrov polície. Nie je to ten typ, čo z ničoho nič robí unáhlené závery. Tak prečo je presvedčený, že za útokom na jeho brata je Anómia? Vedel, že Anómia sa mal na Comic Cone stretnúť s Oliverom? Alebo tušil, že ho tam Anómia vylákal?“

	„Možno,“ povedala Robin.

	„Som si istý, že Oliver šiel na Comic Con, aby sa pokúsil odhaliť Anómiinu totožnosť. Ustavične oslovoval Drekov a pokúšal sa s nimi nadviazať rozhovor. Viem, že to nie je dôkaz,“ dodal, keď Robin otvorila ústa a chcela niečo povedať, „ale sledoval som toho chlapa hodinu. Rozhodne sa snažil niekoho nájsť. Takže sa mu to buď podarilo a Anómia zistil, na koho má zaútočiť, alebo už predtým vedel, ako Oliver vyzerá, lebo urobil to isté čo ja a toho idiota si vygooglil. Takže kým sa Oliver prihováral Drekom, Anómia ho sledoval a čakal na svoju príležitosť.“

	„Prečo naňho vlastne zaútočil?“ Strike si odpil z piva.

	„Vychádzam z predpokladu, že Oliver je na rozdiel od staršieho brata totálny idiot. Anagram jeho ozajstného mena v hre, runové meno na twitterovom účte plnom jeho fotiek, a na Comic Con, kde mal byť zrejme nenápadný, prišiel vo svojich najlepších dizajnérskych kúskoch. Súhlasíš, že je človek s veľkou hubou, veľkým egom a nebezpečným pocitom nedotknuteľnosti?“

	„Áno, súhlasím,“ prisvedčila Robin.

	„Okej. Podľa mňa je veľká šanca, že Oliver v súkromnej miestnosti predviedol svoje znalosti o bitcoinoch, dark webe a výrobcoch latexových masiek s prepojením na zločincov, aby zapôsobil na Anómiu. Bratia Peachovci sa Anómii určite podlizovali, aby sa z nich stali moderátori.“

	„Takže podľa teba sa Anómia naučil zopár trikov Halveningu priamo od Olivera?“

	„Podľa mňa hej, a ak to tak bolo, začal preňho predstavovať nebezpečenstvo. Oliver by mohol dosvedčiť, že Anómia to všetko vedel, lebo práve on mu to prezradil.“

	Robin znova otvorila ústa a Strike opäť uhádol, čo chce povedať.

	„Je mi jasné, že sú to len dohady, ale jedno vieme naisto: keď sa Anómia a členovia Halveningu dostali do priameho kontaktu, forma útokov na ľudí sa náhle zmenila.

	Halvening mal svoj osvedčený spôsob oveľa skôr, ako sa jeho členovia dostali do hry: pri sledovaní používali masky, priamym cieľom posielali bomby a nepriame ciele obťažovali na internete – a presne tak mala zomrieť aj Edie. Chceli ju šikanovať až dovtedy, kým si nevezme život. Členovia Halveningu nevraždia obete osobne. Zabíjajú na diaľku: posielajú bomby poštou alebo burcujú davy na internete.

	Vtom sa z ničoho nič odohrajú dve vraždy a dva pokusy o vraždu, ktoré nie sú v súlade s týmto spôsobom: tri obete sú dobodané, jedna strčená z vlakového nástupišťa. Všetko spáchal niekto v maske, a keďže polícia je presvedčená, že ide o teroristické činy, zrejme má dôkaz, že všetky masky sú dielom pochybného Nemca s prepojením na Halvening.

	Netreba zabúdať, že LordDrek bol vyhodený z hry tesne po tom, ako Oliver skončil na vlakovej trati. Prečo to prišlo tak rýchlo po pokuse o vraždu? Podľa mňa práve preto, aby Charlie nemohol začať vykladať o Anómiinom pokuse o vraždu v Drekovej hre.“

	„Všetko do seba zapadá,“ pripustila opatrne Robin, „ale…“

	„Stále sa vraciam k otázke, prečo by Halvening dobodal Blaya,“ prerušil ju Strike. „Blay nebol ani v jednom zo zoznamov a vieme, že nebol len náhodnou obeťou: vrah ho nedobodal preto, lebo pred ním bránil Edie, ale aj napriek tomu, že prišiel neskoro a ani sa k nej nedostal. Na čo narážal útočník vetou: ‚Neboj sa, teraz sa už o všetko postarám ja‘, ak nie na seriál?“

	„Neviem,“ priznala Robin.

	„Prečo by niekto z Halveningu vzal Joshovi a Edie mobily? Bolo by lepšie, keby ich nechali presne tam, kde boli. Nebolo v nich nič, čo by ich mohlo usvedčiť. Predstavovali len bremeno, ktoré ich spájalo s miestom vraždy. Vziať spis by dávalo zmysel, lebo ten sa dá ľahko spáliť – ale prečo mobily?“

	„Neviem,“ zopakovala Robin, „ale vziať spis určite dáva väčší zmysel, ak je za tým Halvening.“

	„Nie nevyhnutne,“ namietol Strike. „Anómia možno nevedel, čo v ňom je, a myslel si, že kradne fascikel s obrázkami alebo novými dejovými líniami. Alebo,“ pokračoval, „sa nejako dozvedel, čo obsahuje, a nechcel, aby sa niekto dozvedel, že do hry sa infiltrovali teroristi.

	A prečo by niekto z Halveningu kradol pevný disk z Bhardwajovho počítača? Zasa by si len uviazal na krk usvedčujúci dôkaz. Bolo by neskoro napraviť škody, keby sa domnievali, že rozosiela maily, v ktorých tvrdí, že ich identifikoval ako teroristov. No ak je vrahom Anómia, krádež pevného disku dáva zmysel. Chcel sa postarať, aby si nikto nespojil Morehousea s Bhardwajom. Ten pevný disk by prinajmenšom dokázal, že práve Bhardwaj naprogramoval Drekovu hru. Nezabúdajme, že polícia nemá ani najmenší dôkaz, že by Vikas odhalil totožnosť bratov Peachovcov, ale my vieme, že poznal Anómiinu.“

	„Ale…“

	„Čisto teoreticky povedzme, že Vikas pochopil, že za útokmi na Edie, Josha a Olivera Peacha stojí Anómia. Čo ak Anómia tušil, že Vikas chce kontaktovať políciu?“

	„Nemáme však žiadny dôkaz, že to tak bolo.“

	„Vieš vysvetliť ten ľadový chlad, s ktorým ti Anómia včera večer oznámil, že Morehouse odišiel? Anómia vie, že Vikas bol zavraždený, bolo to vo všetkých správach. Prečo nie je šokovaný ani smutný? Údajne boli priatelia. Pripadal ti spôsob, akým sa vyjadroval o Morehouseovi, prirodzený, ak nemal nič spoločné s jeho vraždou?“

	„Nie,“ odvetila Robin, „nepripadal.“

	Obaja sa zamyslene napili. Dvaja tínedžeri pri susednom stole ťukali do mobilov, nevnímajúc svojich rodičov.

	„Myslíš, že by stálo za to preklepnúť Lepinovho učeníka?“ opýtala sa napokon Robin.

	„Pred chvíľou som sa pozrel na jeho účet. Pochybujem, že sa niečo dozvieme. Je to len anonymný čuráčik, ktorý nemá rád ženy.“

	„Ale v záujme dôkladnosti…“

	„Hej,“ prisvedčil s povzdychom Strike, „ak si ho chceš preklepnúť, len do toho. Osobne si myslím, že je oveľa pravdepodobnejšie, že niečo zistíme od BielejPanny ako od Lepinovho učeníka. Určite existuje šanca, že jej Morehouse prezradil, kto je Anómia. Dnes večer vybavím Yasmin. Zastavím sa u nej doma, prekvapím ju. Ak má ešte fotku BielejPanny, budeme mať náskok pri jej hľadaní.“

	Barman im priniesol dva vegetariánske burgery.

	„Prečo si si nedala hranolčeky?“ opýtal sa Strike pri pohľade na Robinin tanier.

	„Zo solidarity,“ odvetila s úsmevom.

	„Aspoň by som si mohol zopár uchmatnúť,“ povzdychol si Strike a vzal do rúk príbor.

	Z obidvoch strán jej vlasy odstávali,

	z tváre jej navždy zmizla všetka krása. 

	Už niet čo skrývať, nedočká sa chvály, 

	uzrú, čo nikto predtým nenazdal sa. 

	Tŕnistú, temnú aureolu žitia,

	hriešnu strasť, čo sa zobudila zasa.

	Mary  Elizabeth Coleridgeová

	Druhá strana zrkadla

	 

	 

	 

	Strike mal s nohou oveľa väčšie problémy, ako chcel pripustiť pred Robin. Ráno ho zobudil ďalší záchvat kŕčov a vždy keď dostúpil na protézu, do zákolenného svalu mu vystrelila pálčivá bolesť, ktorá mu pripomínala, že by chcel niesť menšiu hmotnosť – alebo radšej žiadnu.

	Keby mal na výber, zostal by v hoteli Z ešte jednu noc a trocha si oddýchol, ale keďže Murphy povedal, že sa môžu bezpečne vrátiť domov, a mal na pamäti účtovníkov pokrivený pohľad na to, čo sú služobné výdavky – spolu s Robin sa vrátil do hotela len preto, aby si zbalil veci a odniesol ich naspäť do podkrovného bytu na Denmark Street.

	Po výstupe na tretie poschodie sa bolesť kýpťa výrazne zhoršila. Popoludňajší spánok pred návštevou Yasmin Weatherheadovej v Croydone mu znemožnili hlasné zvuky stavbárov v kancelárii pod ním. Strike si teda sadol za malý kuchynský stôl, vyložil si nohu na druhú stoličku a na internete objednal nový stôl, registračku, počítač, kancelársku stoličku a pohovku. Všetko mu mali doručiť o niekoľko dní.

	Informácia o zatknutí členov Halveningu sa dostala do správ niekoľko hodín po jeho príchode domov. Zvyšok popoludnia strávil fajčením elektronickej cigarety, popíjaním kávy a čítaním rôznych spravodajských stránok. Neprekvapilo ho, že väčšina článkov sa sústredila na to, že oboch synov Iana Peacha, technologického multimilionára a kandidáta na post starostu Londýna, vyviedli v putách z jeho domu na Bishop’s Avenue so starogréckymi stĺpmi a novým Maserati zaparkovaným na príjazdovej ceste. Fotografie svetlovlasého Uruza s vytetovaným číslom 88, vyholeného Thurisaza s výraznou runou na ohryzku, zamračeného výrobcu bômb Bena so škuľavým pohľadom a Wallyho Cardewa, ktorého v texte pod fotkou označili za „známeho YouTubera“, boli v celom príbehu len poznámkou pod čiarou. Devätnásť mladých mužov skončilo vo väzbe, väčšina z nich z Londýna, no zatýkalo sa aj v Manchestri, Newcastli a Dundee. Strike chápal pocit zadosťučinenia Ryana Murphyho a Angely Darwishovej: keď uzavrel nejaký prípad, prežíval to úplne rovnako, a teraz im závidel, že ich prípad je vyriešený.

	O piatej popoludní vyrazil do Croydonu a po vyše hodine už kríval po ospanlivej ulici Lower Addiscombe Road, kde predtým Robin sedela v kaviarni Saucy Sausage a pozorovala dom Weatherheadovcov.

	Strike sa rozhodol, že bude dom Weatherheadovcov chvíľu sledovať, prv než zaklope na dvere. Hoci jeho kýpeť nebol nadšený, že ho musí podopierať, keď sa štyridsať minút potĺkal popri zatvorených obchodoch na druhej strane cesty, keď konečne zbadal svetlovlasú Yasmin, vedel, že sa rozhodol správne. Kráčala po ulici s veľkou taškou prehodenou cez plece a ťukala do mobilu. Na sebe mala ten istý dlhý čierny sveter ako na fotografiách, čo mu Robin poslala pred niekoľkými týždňami. Automaticky odbočila k vchodovým dverám rodinného domu a zmizla vnútri, nespúšťajúc zrak z mobilu.

	Strike počkal päť minút, prešiel cez cestu a zazvonil pri dverách. Po krátkom čakaní sa dvere otvorili a stála v nich Yasmin, ešte stále s mobilom v ruke. Keď na prahu zbadala cudzieho človeka, zatvárila sa trocha prekvapene.

	„Dobrý večer,“ pozdravil ju Strike. „Yasmin Weatherheadová?“

	„Áno,“ prisvedčila zmätene.

	„Volám sa Cormoran Strike. Som súkromný detektív. Rád by som vám položil zopár otázok.“

	Mierny zmätok na Yasmininej nevýraznej okrúhlej tvári okamžite vystriedal strach.

	„Nemalo by to trvať dlho,“ pokračoval Strike. „Len zopár otázok. Phillip Ormond ma pozná a môže sa za mňa zaručiť.“

	Na chodbe za Yasmin sa zjavila staršia žena. Mala husté tmavosivé vlasy a rovnako nevýraznú tvár ako jej dcéra.

	„Kto je to?“

	„Je to len – len niekto, kto mi chce položiť pár otázok,“ odvetila Yasmin.

	„O čom?“ Pani Weatherheadová krotko zažmurkala na Strikea.

	„O mojej knihe,“ zaklamala Yasmin. „Dobre, poďte ďalej,“ dodala smerom k Strikeovi. „Nepotrvá to dlho,“ ubezpečila matku.

	Strike mal pocit, že podobne ako u Iniga Upcotta, aj u Yasmin prevážila potreba zistiť, prečo sa s ňou chce porozprávať, nad očividným strachom. Zaviedla ho do obývačky s výhľadom na ulicu a rozhodne za sebou zatvorila dvere.

	Priestor pôsobil, akoby ho nedávno vynovili: čistý svetlomodrý koberec páchol novotou a krémová kožená pohovka a kreslá vyzerali, akoby sa na nich ešte ani nesedelo. Miestnosti dominoval veľký plochý televízor. Na väčšine fotografií vystavených na stolíku pri stene boli dve tmavovlasé dievčatká. Keďže sa na Yasmin ani trocha neponášali, Strike tipoval, že sú to jej netere.

	„Môžete si sadnúť,“ vyzvala ho Yasmin. Strike klesol na pohovku, zatiaľ čo ona sa usadila do kresla a položila si mobil na opierku.

	„Kedy ste sa zhovárali s Phillipom?“ opýtala sa.

	„Pred niekoľkými týždňami,“ odvetil Strike. „Moja agentúra dostala za úlohu zistiť, kto je Anómia. Myslel som, že vám to povedal.“

	Yasmin niekoľkokrát rýchlo zažmurkala.

	„Vaša partnerka sa so mnou rozprávala na Comic Cone, však?“

	„Presne tak.“

	„No, polícii som už povedala všetko, čo viem, čiže nič,“ zatiahla a on si spomenul, ako sa Robin sťažovala, že zvyšuje hlas na konci viet.

	„Mojej partnerke ste tvrdili niečo iné. Vraveli ste, že ste si všeličo pospájali a viete, kto je Anómia.“

	Yasmin sa pravou rukou pohrávala s dokonale upravenými nechtami ľavej. Odkedy prišla domov, prezula si topánky za čižmy značky Ugg, ktoré zanechali veľké ploché odtlačky na novom koberci.

	„Pravdaže, vy ste v Drekovej hre Srdcovka,“ predniesol Strike.

	Yasmin zmizla z pier všetka farba. Ak jej aj napadlo neveriacky vyhŕknuť: „Čo som?“, zjavne nebola schopná povedať to presvedčivo, a tak naňho len nemo hľadela.

	„Neviem, či ste videli správy z dnešného popoludnia,“ pokračoval Strike.

	„Devätnásť členov ultrapravicovej teroristickej skupiny…“

	Yasmin sa rozplakala. Vzlykala do dlaní, ťažký vodopád tmavoplavých vlasov jej zakrýval tvár a hrubé nohy v topánkach na koberci sa triasli. Inštinkt Strikeovi našepkal, že z nej dostane viac, keď bude skôr vecný ako súcitný, a tak mlčky čakal, kým sa upokojí.

	Takmer po minúte Yasmin zdvihla hlavu. Tvár mala rovnako fľakatú ako krk a roztiekla sa jej maskara: pod opuchnutými očami mala teraz bledosivé šmuhy.

	„Nič neviem,“ povedala prosebne. „Naozaj!“

	Keďže pri sebe nemala vreckovky, utrela si oči aj nos do rukáva čierneho svetra.

	„Obaja vieme, že to nie je pravda,“ povedal bez úsmevu Strike. „Odkiaľ ste mali ten spis s údajnými dôkazmi, že Edie Ledwellová je Anómia?“

	„Dala som ho dokopy sama,“ povedala sotva hlasnejšie ako šeptom.

	„Nedala,“ vyhlásil pokojne Strike. „Ten spis dal dokopy niekto iný a poslal vám ho v Drekovej hre.“

	Vzhľadom na Yasminine opuchnuté oči Strike predpokladal, že dnes neplače prvýkrát. Keď sa v práci z novinových článkov dozvedela, že zatkli členov Halveningu, možno sa utiahla na toaletu, kde si poplakala kvôli obavám, čo bude nasledovať, a potom si starostlivo naniesla mejkap.

	„Vieme, že dvaja členovia Halveningu prenikli až do moderátorskej miestnosti,“ pokračoval. „Polícia čoskoro nájde zariadenia, cez ktoré sa LordDrek a Vilepechora…“

	Pri tých menách zhíkla, akoby na ňu vylial ľadovú vodu.

	„… prihlasovali do Drekovej hry. Na prípade pracuje aj MI5. Nepotrvá dlho, kým vás vystopujú a…“

	Yasmin sa znova rozplakala, jednou rukou si zakryla ústa a začala sa hojdať v kresle.

	„… opýtajú sa, prečo ste im nepovedali…“

	„Lebo som to nevedela!“ vyhŕkla cez prsty. „Nič som nevedela! Nič!“

	„… odkiaľ je ten spis.“

	Niekto ticho zaklopal na dvere obývačky a začal otvárať.

	„Dáte si šálku…?“ ozvala sa pani Weatherheadová.

	„Nie!“ vyhŕkla priškrteným hlasom Yasmin.

	Pani Weatherheadová s ustarosteným výrazom vošla do obývačky. Rovnako ako jej dcéra mala na sebe topánky značky Ugg.

	„Čo sa deje?“

	„Poviem ti to potom, mami!“ zašepkala Yasmin. „Teraz choď preč!“ Yasminina matka sa znepokojene stiahla. Keď sa za ňou zatvorili dvere, Yasmin si znova skryla tvár do dlaní a začala vzlykať. Vyrážali z nej nezrozumiteľné slová, ktoré Strike nedokázal rozlúštiť, až kým nezachytil:

	„… také… ponižujúce…“

	„Čo je ponižujúce?“

	Yasmin zdvihla zrak. Z nosa aj očí jej stále tieklo.

	„Myslela som, že… Myslela som, že LordDrek je… istý herec. Povedal mi, že je to on, bol naozaj presvedčivý… a tak som šla na jeho p-predstavenie… a povedala som žene pri v-vchode pre hercov, že som Srdcovka… Sľúbil mi a-autogram… v zákulisí… A… on sa pozrel n-niekam za mňa a ja som vykrikovala: ‚To som ja! To som ja!‘ a…“

	Nasledovala záplava vzlykov.

	„Ak sa budete naďalej tváriť, že ste v tej hre nikdy neboli, budete vyzerať ako jedna z nich,“ pokračoval nemilosrdne Strike. „Ľudia si pomyslia, že ste im pomáhali dobrovoľne.“

	„To nie,“ vyhlásila so zúfalým vzdorom Yasmin a zdvihla zrak. „Každý, kto ma pozná, vie, že som v podstate ultraľavičiarka. „A všetky moje sociálne siete to dokazujú.“

	„Ľudia o sebe na internete neustále klamú. Prokurátor by tvrdil, že ste predstierali, že ste ľavičiarka, aby ste zakryli svoje skutočné názory.“

	Niekoľko sekúnd naňho hľadela a oči jej plávali v slzách. Neprekvapilo ho, keď naňho napokon vyletela.

	„Myslela som, že vašou úlohou bolo zistiť, kto je Anómia! Vyšetrovať Halvening je úlohou polície, nie vašou! Alebo sa zasa snažíte len presláviť?“

	„Ak sa chcete radšej rozprávať o Anómii, poďme na to,“ povedal Strike.

	„Premýšľali ste niekedy, či práve on nie je vrahom Ledwellovej?“

	„Jasné, že nie!“ zhíkla Yasmin.

	„Aj keď sa v hre chválil, že ju zabil?“

	„To bol len – teda, len žartoval.“ Yasmin sa snažila, aby to vyznelo neveriacky.

	„A vám nikdy nenapadlo, že to nie je vtip? Že je za tým naozaj Anómia?“

	„Jasné, že nie!“ zopakovala.

	„Ako sa vám darí s knihou? Anómia dostane časť výnosov?“

	„Nie je – všetko je pozastavené, lebo…“

	„Lebo jedného z vašich spoluautorov zatkli za vraždu a druhý ju možno naozaj spáchal?“

	„Lebo – lebo mám pocit, že na to teraz nie je vhodný čas,“ vyhŕkla.

	„Uvedomujete si, že Ormondove podrobné informácie o Ediných nových postavách a filmovej zápletke pochádzajú z mobilu, ktorý našiel a schoval po jej vražde?“

	Strike vedel, že za tým zhrozeným výrazom a opuchnutými očami sa Yasminine sny – o rozhovoroch v novinách s lichotivými fotkami, významnejšej pozícii medzi fanúšikmi a postavení autorky, ktorej vyšla ozajstná kniha – rozpadajú na prach.

	„Ak sa ukáže, že Anómia má na svedomí vraždu Edie Ledwellovej a útok, po ktorom zostal Josh Blay ochrnutý…“

	„Josh nie je ochrnutý,“ vyhlásila so zúfalou istotou Yasmin. „Viem, že sa to hovorí, ale v skutočnosti to tak nie je. Počula som, že už sa má oveľa lepšie.“

	„Kde ste to počuli? Od niekoho na Twitteri, kto pozná človeka, ktorého sestra pracuje v nemocnici? Josh je ochrnutý na jednej strane tela a na druhej stratil cit – viem to, lebo som za ním bol v nemocnici.“

	Yasmin ešte väčšmi zbledla a roztrasenými prstami sa pohrávala s manžetou rukáva.

	„Ak je za útokom Anómia…“ pokračoval Strike.

	„Ak sa nemýlim v tom, kto je Anómia, nedokázal by to urobiť,“ zašepkala Yasmin. „Fyzicky by to nedokázal.“

	„Kto je podľa vás Anómia?“ opýtal sa Strike. Yasmin zaváhala.

	„Inigo Upcott.“

	Strike to nečakal. „Prečo si myslíte, že je to Upcott?“

	„Preto, lebo… Anómia znie ako on. Anómia vie po latinsky a Inigo vždy trúsil latinské citáty. A z toho, čo o sebe Anómia prezradil. Vraj má ťažký život – a Inigo je na vozíku. Anómia sa tiež hrozne hneval, keď sa Edie zbavila Katye – a viem, že aj Inigo bol nahnevaný, lebo Katya nikdy nedostala zaplatené za nič, čo urobila pre Josha a Edie. Počula som, ako sa na to niekoľkokrát sťažoval, keď som bola u nich doma. A raz, keď som tam bola,“ dodala, „videla som, že Inigo je prihlásený do hry.“

	„Naozaj?“ zatiahol Strike.

	Yasmin prikývla a rukávom svetra si utrela nos, z ktorého jej kvapkalo.

	„Blbol mu počítač. Šla som mu s tým pomôcť a videla som, čo robil, keď mu zamrzol. Bol v hre. Vtedy som si pomyslela, že sa tam chcel len pozrieť, lebo Josh a Edie boli u Katye a rozprávali sa o hre a Anómii. Neskôr som si však spočítala dva a dva…“

	A vyšlo ti dvadsaťdva.

	„… a dávalo to zmysel, lebo musí byť doma a stále je na počítači. Okrem toho je umelec a ustavične počúval, ako sa bavíme o Atramentovočiernom srdci. Pravdepodobne ho vytvoril len pre zábavu, ako projekt…“

	„Máte pocit, že Anómia sa vyjadruje ako šesťdesiatnik?“

	„No – áno,“ vyhŕkla opäť vzdorovito Yasmin. „Inigo je… je výbušný. Veľa nadáva a nemá rád Josha. Zo začiatku sa však zdalo, že má celkom rád Edie, takže keď sa tak nepekne vyjadrila o hre, pravdepodobne ho to rozčúlilo. Vložil do nej toľko času a námahy…“

	„Mali ste Iniga rada?“

	„No – áno. Bolo – bolo mi ľúto, že je taký chorý. Keď som k nim začala chodiť, bol milý, ale – je dosť – vie byť dosť nepríjemný a myslím, že… Anómia tiež. Ale,“ dodala obranným tónom, „bola to len teória, nič viac…“ Strike premýšľal, či Yasmin žije vo virtuálnom svete anonymných ľudí tak dlho, že už pri uvažovaní nevie posúdiť, čo je pravdepodobné a možné. Všetky teórie jej pripadali rovnako dobré – stačilo, že mala pocit, že vie viac ako ostatní. Vďaka týmto vlastnostiam bola cenná pre členov Halveningu, ale oveľa menej užitočná ako svedkyňa.

	„S Inigom ste raz boli obaja na vianočnom večierku v North Grove, však?“

	„Áno,“ zatiahla Yasmin, ktorá zjavne nechápala význam tejto otázky.

	„Prezradil mi, že vás tam videl v objatí s Nilsom de Jongom.“

	Yasmin sa zatvárila prekvapene, ale Strike mal pocit, že postrehol aj náznak spokojnosti.

	„Chcel, aby sme sa pobozkali pod imelom, to je všetko.“

	„Prekvapilo by vás, keby som vám povedal, že Inigo údajne počul, ako sa Nilsovi priznávate, že práve vy ste Anómia?“

	Šokovane zhíkla.

	„To je klamstvo! Teda – to je smiešne!“

	„Spomínate si, o čom ste sa s Nilsom rozprávali, skôr ako vás pobozkal?“

	„No – všetci sme veľa vypili. A – tuším povedal, že vyzerám nešťastne a že ma chce rozveseliť. A potom – potom ma potiahol pod imelo.“

	Strike mal silné podozrenie, že Yasmin sa také niečo nikdy predtým nestalo so žiadnym iným mužom.

	„Nerozprával Nils o anómii ako abstraktnom pojme?“

	„Čo tým myslíte?“

	„O anómii ako o stave amorálnosti?“ Yasmin sa zatvárila zmätene.

	„Nikdy ste si nevšimli, že slovo ,anómia‘ je vyryté na kuchynskom okne v North Grove?“

	„Naozaj?“ vyhŕkla Yasmin s nefalšovaným prekvapením.

	„Zhovárali ste sa niekedy s Anómiou – teda s tou osobou – cez telefón?“

	„Nie, len sme si vymieňali maily.“

	„Aká je jeho mailová adresa?“ opýtal sa Strike a vytiahol z vrecka zápisník.

	„To vám neprezradím.“ Červené oči jej zasa slzili, ale bola vystrašená.

	„Anómia by ma zabil.“

	„Možno ani nie ste tak ďaleko od pravdy,“ utrúsil Strike. „Viete, že Morehouse bol zavraždený?“

	„Čože? Nie, on – čo?“

	Strike sledoval, ako sa jej pomalé myšlienkové pochody s námahou dostávajú k tomu, čo jej práve povedal.

	„Neverím vám,“ zašepkala napokon.

	„Vyhľadajte si to,“ vyzval ju Strike. „Vikas Bhardwaj. Cambridgeská univerzita. Niekto mu podrezal krk.“

	Yasmin vyzerala, akoby jej bolo na vracanie.

	„Ako viete, že to bol Morehouse?“ zamrmlala slabo.

	„Ak si prečítate tie články,“ povedal Strike, nevšímajúc si jej otázku, „zistíte, že vražda sa odohrala v ten večer, keď Morehouse zmizol z hry.“

	„Neverím vám,“ zopakovala, ale celá sa triasla. „Len sa ma snažíte vystrašiť.“

	Cez záclony na okne Strike videl, že po chodníčku vedúcom k dverám kráča zavalitý sivovlasý muž s kufríkom v ruke. Onedlho k nemu spoza obývačkových dverí doľahol tlmený rozhovor. Predpokladal, že Yasminina znepokojená matka práve hovorí otcovi, že ich dcéru otravuje nejaký neznámy mohutný chlap.

	Dvere sa otvorili a Yasminin otec vošiel do obývačky, ešte stále s aktovkou v ruke.

	„Čo sa deje? Kto je ten muž, Yasmin?“

	„O nič nejde – potom ti poviem…“

	„Kto je to?“ zopakoval Yasminin otec. Pohľad na dcérine opuchnuté oči s rozmazanou maskarou ho, pochopiteľne, znepokojil.

	„Cormoran Strike,“ predstavil sa detektív a neisto vstal, zatiaľ čo jeho zákolenný sval kričal o milosť. Vystrel ruku. „Som súkromný detektív a vaša dcéra mi pomáha s jedným prípadom.“

	„Súkromný… Čo to má znamenať?“ vybuchol pán Weatherhead, nevšímajúc si ponúkanú ruku. Do miestnosti sa vkradla aj Yasminina matka.

	„Zasa to nejako súvisí s tým prekliatym seriálom?“

	„Nerieš to, ocko,“ zašepkala Yasmin. „Prosím. O chvíľu prídem a… všetko vám vysvetlím.“

	„Ale…“

	„Prosím, ocko, dovoľ mi dorozprávať sa s ním!“ vyhŕkla trocha hystericky Yasmin.

	Rodičia neochotne odišli, dvere sa znova zatvorili a Strike si sadol.

	„Hádam chápete,“ pokračoval Strike, skôr ako stihla Yasmin prehovoriť, „že keď to všetko vyjde najavo – čo sa aj stane, lebo, ako som vravel, polícia a tajná služba zhabali členom Halveningu počítače a mobily – verejnosť, médiá a porota sa dozvedia, že ste dobrovoľne prevzali spis s vykonštruovanými dôkazmi proti Edie Ledwellovej, pripravený teroristickou organizáciou, ktorá si želala jej smrť, a odniesli ho Joshovi Blayovi, aby ste ho poštvali proti nej. Čo myslíte, Yasmin, ako budete vyzerať, keď sa svet dozvie, že ste naďalej veselo hrali tú hru, aj keď ste vedeli, že sa do nej infiltrovali teroristi – a navyše ste ju aj naďalej moderovali –, a pritom ste plánovali vydať knihu založenú na informáciách ukradnutých mŕtvej žene? Varujem vás: vodca Halveningu bude tvrdiť, že Anómia dobodal Ledwellovú a Blaya a pokúsil sa zabiť aj jedného z nich tak, že ho strčil pod vlak. A či už je za tým všetkým Halvening, alebo Anómia, vy ste v tom až po uši.“

	Yasmin si znova skryla tvár do dlaní a rozplakala sa.

	„Vaša jediná nádej,“ pokračoval hlasno Strike, aby ho počula aj cez trasľavé vzlyky, „je zachovať sa správne hneď teraz a dobrovoľne odísť z hry, povedať polícii všetko, čo viete, a pomôcť mi vystopovať Anómiu.“

	„Nemôžem vám pomôcť, ako by som mohla? Ak to nie je Inigo…“

	„Po prvé, môžete mi dať Anómiin mail,“ povedal Strike. „Po druhé, môžete mi pomôcť nájsť moderátorku s prezývkou BielaPanna.“

	„Prečo sa zaujímate práve o ňu?“

	„Lebo sa domnievam, že je v nebezpečenstve.“

	„Prečo?“

	„Morehouse jej možno prezradil, kto je Anómia.“

	„Aha…“

	Yasmin si utrela tvár do rukáva, pričom si ešte viac rozmazala mejkap.

	„O nej nič neviem,“ vyhlásila.

	„Celé mesiace ste spolu boli v Drekovej hre. Určite o nej niečo viete.

	Vieme, že Vilepechora vám poslal jej fotku.“

	„Odkiaľ to viete?“

	„Na tom nezáleží. Nechali ste si ju?“

	„Nie – bola na nej…“

	„Nahá?“

	„Nie – nie celkom.“

	„Opíšte ju.“

	„Je… pekná. Štíhla. Ryšavá.“

	„Koľko má rokov?“

	„Neviem… Okolo dvadsať? Možno menej?“

	„Naznačila niekedy, kde býva?“

	„Raz… raz povedala, že je na kilometre vzdialená od Londýna, keď…“

	„Keď…?“ zopakoval spýtavo Strike.

	Yasmin sa nervózne pohrávala s mokrým rukávom svetra.

	„Keď som ostatným moderátorom povedala, že Josh a Edie sa stretnú… aby sa pozhovárali o tom spise.“

	„Prezradili ste im, kde sa majú stretnúť?“ opýtal sa ostro Strike.

	„Nie. BielaPanna sa ma na to opýtala a ja som odpísala, že jej to nepoviem, lebo Josh by mi nikdy neodpustil, keby sa tam objavil nejaký lovec autogramov. A ona sa naštvala a vyhlásila, že by sa tam nemohla objaviť, aj keby chcela, lebo je na kilometre vzdialená od Londýna. A potom dodala, že je aj tak jasné, kde sa stretnú, a urazene odišla.“

	„Myslíte, že väčšina fanúšikov Atramentovočierneho srdca by uhádla, že Josh a Edie sa stretnú na cintoríne?“

	„Možno,“ zatiahla Yasmin. „Teda… bolo to ich miesto, nie? Práve tam… sa to všetko začalo.“

	„Napadá vám ešte niečo, čo BielaPanna prezradila o svojom živote alebo o tom, kde býva?“

	„Nie. Viem len, že sa páčila všetkým mužom. Ale ona má – teda mala – najradšej Morehousea.“

	„Koľko ľudí podľa vás videlo tú jej polonahú fotku?“

	„Zrejme všetci muži. Vilepechora tvrdil, že ju chcela poslať Morehouseovi, ale omylom ju poslala Anómii. Vilepechora ju pravdepodobne ukázal všetkým ostatným mužom…“

	„Dobre,“ povedal Strike a niečo si zapísal. „Teraz mi nadiktujte Anómiin mail.“

	Na okamih zaváhala, no potom vzala z opierky kresla mobil a načítala svoj mail.

	„Je to srdcevklietke14@aol.com. Všetko malými písmenami. Číslo je napísané číslicami.“

	„Ďakujem,“ povedal Strike. „Štrnásť… ako pravidlo číslo štrnásť?“ Yasmin, ktorá si rukávom znova utierala tvár, prikývla.

	„Len tak mimochodom, ako znie ďalších trinásť pravidiel?“ opýtal sa Strike.

	„Žiadne nie sú,“ odvetila nezrozumiteľne. „Existuje len jedno pravidlo.“

	„Tak prečo sa volá pravidlo číslo štrnásť?“

	„Je to Anómiino obľúbené číslo.“

	„Prečo?“

	Pokrčila plecami.

	„Okej,“ povedal Strike, zatvoril zápisník a vytiahol peňaženku. „Ďakujem za pomoc, Yasmin. Dajte na moje slová, skontaktujte sa s týmto mužom…“ otvoril peňaženku, vytiahol vizitku Ryana Murphyho a podal jej ju, „… a povedzte mu všetko, čo ste práve povedali mne. Všetko. A potom vám odporúčam, aby ste navždy odišli z tej hry.“

	„Nemôžem,“ zamrmlala Yasmin so zovretými perami.

	„Prečo nie?“

	„Lebo Anómia povedal – že ak to urobím…“

	Vtom sa jej z hrdla vydral neveselý, trocha hysterický smiech.

	„… povedal, že povie polícii, že som pomáhala teroristom. Ale keby som to polícii povedala sama… aspoň už nebudem musieť…“

	Odmlčala sa.

	„Aspoň nebudete musieť…?“ Yasmin si znova utrela oči.

	„Anómia ma… tak trocha vydiera,“ posťažovala sa žalostným tónom.

	„A čo od vás chce?“

	„Chce, aby… aby som v hre vystupovala ako on.“

	„Čo tým myslíte?“ zarazil sa Strike a prepadlo ho strašné podozrenie.

	„Núti ma tváriť sa, že som on. V hre. V určitých časoch. Dal mi svoje prihlasovacie údaje a hovorí mi, kedy sa mám prihlásiť. Inak vraj povie polícii o tom spise.“

	„Ako dlho to už robíte?“ Strike v duchu rýchlo uvažoval, ktorých podozrivých sa podarilo vylúčiť, lebo pri sebe nemali žiadne elektronické zariadenia, keď bol Anómia v hre.

	„Neviem,“ zavzlykala Yasmin. „Odkedy… Po tom, ako som Anómii povedala, že som sa zhovárala s vašou partnerkou. Na Comic Cone.“

	„Kristepane,“ zastonal Strike a snažil sa nedať najavo hnev, ktorý ho pohltil.

	„Nezdalo sa vám, že je to zvláštna požiadavka?“

	„No, tak trocha… Opýtala som sa ho, prečo to odo mňa chce, a on skrátka vyhlásil, že to musím urobiť.“

	„Spomínate si, kedy presne ste boli Anómia? Máte o tom nejaké záznamy?“

	„Nie,“ odvetila nešťastne Yasmin. „Stalo sa to veľakrát, nemôžem si to všetko pamätať… Prečo?“

	„Lebo,“ vyhlásil Strike, ktorý už nemal žiadne zábrany vystrašiť ženu, ktorá bola priam nebezpečne tupá, „ste pomáhali Anómii vytvárať alibi. Na vašom mieste by som sa snažil rozpamätať, či ste sa neprihlásili do hry ako Anómia v ten večer, keď niekto Vikasovi Bhardwajovi podrezal krk. Myslím, že políciu bude táto informácia celkom zaujímať.“

	Znova sa pozviechal na nohy. Bol na ňu taký nazlostený, že odtiaľ odišiel bez jediného slova.

	Keď otvoril vchodové dvere, jej rodičia sa už náhlili po chodbe do obývačky. Posledné, čo počul, skôr ako za sebou zabuchol dvere, boli ich znepokojené spýtavé hlasy a Yasminin utrápený nárek.

	Dnes v noci zas na internátnej dlážke 

	koberec nakreslil svit mesiaca.

	No ožívajú moje mory ťažké,

	tá bytosť v temnej chodbe, desiaca, 

	čo za včerajšok chce ma potrestať, 

	bárs súhlasili, že smiem v meste spať.

	Charlotte Mewová

	Oslava

	 

	 

	 

	Robin bola najskôr rada, že sa vrátila domov na Blackhorse Road. Nečakaná samota jej síce pripadala trocha čudná – nemala pri sebe Strikea, s ktorým by sa mohla porozprávať alebo len tak sedieť v priateľskom tichu v aute –, ale pocit mierneho vykoľajenia sa dal ignorovať, kým plnila práčku špinavým oblečením, odkladala toaletné potreby, polievala filodendrón a zašla do supermarketu, aby doplnila zásoby v chladničke.

	S plynúcimi hodinami však bolo pre ňu čoraz ťažšie predstierať, že nie je napätá a pripadá si celkom v bezpečí. Prenasledovali ju strašidelné výjavy, na ktoré nevedela zabudnúť: podrezaný krk Vikasa Bhardwaja, groteskné latexové masky atentátnika, mladík s vytetovaným číslom 88, ktorý si fotil jej byt. To všetko ju prinútilo zatiahnuť závesy a dvakrát skontrolovať, či zapla alarm. Práve si sadla k praženici s hriankou, keď ju vyrušil neznámy tón zvonenia jednorazového mobilu v jej taške. Keď ho vylovila, zbadala správu od Peza Piercea.

	 

	Neuveríš, aký som mal deň.

	 

	Robin niekoľko sekúnd uvažovala nad odpoveďou, a potom odpísala:

	 

	Čo sa stalo?

	 

	Pezova odpoveď prišla takmer okamžite.

	 

	Boli u mňa fízli. Nejaký hajzel im povedal, že som ten chlap, čo trolloval Edie. Teraz vravia, že sa mám skrývať. Po tom trollovi totiž idú nejakí ultrapravicoví magori. Tí istí, čo sú vo všetkých správach.

	 

	Preboha, odpísala Robin. To vážne?

	 

	Mala silný pocit, že ju čoskoro požiada, aby mu dovolila u nej prespať, a naozaj:

	 

	Nemohol by som prespať u teba?

	 

	Fakt ma to mrzí, odpovedala Robin, ale máme na návšteve dvoch ľudí.

	 

	Hej, veľa mojich kamarátov má niekoho ‚na návšteve‘, keď po mne idú teroristi.

	 

	Mrzí ma to, zopakovala Robin, ale je to pravda. Daj vedieť, kde nakoniec skončíš. Mohla by som ťa prísť trocha rozveseliť.

	 

	Vôbec nemala v úmysle stretnúť sa s Pezom, ale nenapadol jej iný spôsob, ako ho presvedčiť, aby jej prezradil, kde sa nachádza, aby ho mohli ďalej sledovať. Zrejme ho však podráždilo, že mu neponúkla útočisko, lebo už neodpísal. Na jednej strane sa Robin uľavilo: nebola si istá, či by dnes večer zvládla flirtovať s Pezom Pierceom, keďže sa ešte mohlo ukázať, že práve on podrezal krk mladému géniovi v Cambridgei a nechal ho udusiť sa vlastnou krvou.

	Jej sused z horného poschodia si zasa púšťal hlasnú hudbu a Robin prvý raz prekážali dunivé basy: chcela zachytiť nezvyčajné zvuky. Keď dojedla večeru a umyla riad, pustila sa do skúmania Lepinovho učeníka, ale zistila, že sa nevie sústrediť. Keď jej zavolal Strike, s úľavou schmatla mobil.

	„Ahoj,“ povedala. „Ako bolo s…?“

	„Neuveríš, čo ti teraz poviem,“ skočil jej do reči Strike.

	„Čo sa stalo?“

	„Už od Comic Conu Yasmin celé hodiny predstiera, že je Anómia, ale nezapisuje si, kedy to robí. Keď videla tvoju fotku v novinách, došlo jej, že práve ty si žena, ktorá s ňou robila rozhovor. Povedala Anómii, že sa stretla s detektívkou v utajení, a Anómia ju začal vydierať, aby sa zaňho vydávala v hre.“

	„Čože?“

	„Takže každý prekliaty podozrivý, ktorého sme vylúčili od Comic Conu, je naspäť v zozname.“

	„Ale to je…“

	„Takmer každý zmrd, ktorého sme podozrievali, teda okrem Seba Montgomeryho. Musím si nad to sadnúť a zamyslieť sa, ale, kristepane, toto sme fakt nepotrebovali. Myslel som, že nám zostali už len dvaja. A čo sa týka BielejPanny…“

	„No,“ povedala Robin, keď jej Strike prerozprával všetko, čo Yasmin povedala o BielejPanne, a snažila sa nájsť na tom aspoň niečo dobré, „aj to je niečo. Pekná mladá ryšavá baba, ktorá je na kilometre vzdialená od Londýna…“

	„Hej, výber sa zúžil len na niekoľko stotisíc žien. Ak dostaneš nejaký dobrý nápad, ako zistiť, ktorá z nich je BielaPanna, ozvi sa,“ zahundral.

	Keď sa rozlúčili, Robin zostala sedieť, šokovaná a znechutená týmto vývojom, kým ju buchot na chodbe neprinútil vyskočiť. Obrátila sa a zadívala smerom na schodisko. Jej vchodové dvere boli bezpečné a alarm zapnutý, takže bolo smiešne – alebo nie? – obávať sa, že sa niekto pokúša dostať dovnútra. Po niekoľkých sekundách, počas ktorých cítila, že jej srdce bije oveľa rýchlejšie, ako je bežné u zdravej nehybnej ženy, pomaly vstala a podišla k dverám. Pritisla na ne ucho a ľutovala, že nemajú priezor. Nepočula nič. Niekomu cestou nahor určite len niečo spadlo, no do mysle sa jej znova votrela spomienka na Vikasa Bhardwaja s rozďavenou ranou na krku a neprítomným pohľadom, zavraždeného na invalidnom vozíku. Prvýkrát od nájdenia Vikasovho tela bola Robin v myšlienkach pri Rachel Ledwellovej. Dievčina sa už určite dozvedela, že Vikas je mŕtvy.

	Vtom Robin zišlo na um niečo, čo ju zasiahlo ako elektrický výboj. Ponáhľala sa naspäť k notebooku, zatvorila Twitter Lepinovho učeníka, otvorila súkromné správy, našla rozhovor s Rachel a začala písať.

	 

	Rachel, to som ja, Robin. Predpokladám, že si už videla tie hrozné správy o Vikasovi. Je mi to naozaj ľúto.

	 

	Snažím sa urobiť všetko pre to, aby sa už nikomu inému  nič nestalo. Ak môžeš, prosím, odpíš mi. Možno by si mi vedela s niečím pomôcť.

	Stop Anómii

	 

	 

	 

	Robin dobre vedela, že dievčina možno práve teraz nie je na Twitteri a možno je natoľko – a celkom pochopiteľne – znechutená internetovým svetom, že potrvá celé hodiny alebo dokonca dni, kým si prečíta jej odkaz. Predsa však civela na obrazovku, akoby mohla prinútiť Rachel prihlásiť sa na Twitter silou svojej mysle. Vtom sa pod jej správou zjavili tri bodky: Rachel niečo písala.

	 

	Bol Vikas mŕtvy, keď ste tam prišli?

	Penny Peacock

	 

	 

	Áno. Je to hrozné. Je mi to ľúto, Rachel. Viem si predstaviť, ako sa cítiš.

	Stop Anómii

	 

	Robin napäto čakala.

	 

	Viete, kto to urobil? Vie to polícia?

	Penny Peacock

	 

	Zatiaľ nie.

	Stop Anómii

	 

	 

	Nastala približne minútová pauza. Robin chcela niečo napísať, no vtom znova uvidela tri bodky a po ďalšej minúte sa objavila oveľa dlhšia správa od Rachel.

	 

	Som taká vystrašená. Celý čas len plačem. Moja mama si myslí, že mám depresiu. Chce ma vziať k lekárovi a ja jej nemôžem povedať, čo sa  v skutočnosti deje. Myslíte, že to bol niekto z Halveningu?

	Vikas chcel vyhodiť z hry LordaDreka a Vilepechoru, lebo bol presvedčený, že sú z Halveningu. Možno ho zabili z pomsty. Možno zistil, kto v skutočnosti sú, možno  sa mu to podarilo, keďže bol fakt šikovný, a zavolal políciu. Dnes som videla v správach reportáž o všetkých tých zatknutiach. Odvtedy tu sedím, čítam novinové články a čo si myslia ľudia na Twitteri. Myslela som, že polícia možno povie, že Vikasa zabil niekto z Halveningu, ale nezaznelo to.

	Penny Peacock

	 

	Momentálne neviem oveľa viac ako ty, ale chcem zabrániť tomu, aby sa niečo stalo niekomu inému.

	Stop Anómii

	 

	Zatkli predsa všetkých z Halveningu.

	Penny Peacock

	 

	 

	Robin začala písať, ale v tej istej chvíli sa zjavili tri bodky, takže prestala a čakala, čo napíše Rachel.

	 

	Podľa teba je za tým Anómia?

	Penny Peacock

	 

	 

	 

	Robin zaváhala a uvažovala, ako čo najlepšie postupovať.

	 

	Možno nie, ale keď som

	bola naposledy v hre, Anómia sa správal dosť čudne na to, že mu práve zavraždili kamaráta.

	Stop Anómii

	 

	Ako čudne?

	Penny Peacock

	 

	 

	Hrozne chladne a vecne. Nevyzeralo to prirodzene.

	Stop Anómii

	 

	 

	 

	Nasledovala zatiaľ najdlhšia pauza, ale potom sa tri bodky zjavili opäť a zakrátko sa zjavila ďalšia dlhá správa od Rachel:

	 

	Je to ako nočná mora. Stále musím myslieť na niečo fakt čudné, čo raz dávno napísal Vilepechora.  Bolo to vtedy, keď Morehouse prišiel do moderátorskej miestnosti a povedal Vileovi a LordoviDrekovi, aby odišli z hry. Obaja sa ohradili, že nie sú z Halveningu, a potom Vile zo žartu povedal, že Anómia zavraždil Edie a za bitcoiny si kúpil nôž aj taser. Tvrdil, že Anómia vie, ako to chodí na dark webe. Nikdy  som si nevšimla, že by Anómia rozprával o kryptomenách, ale teraz uvažujem, že sa o nich možno bavil s Vilepechorom v súkromnej miestnosti. Vtedy ma fakt nahnevalo, že sa všetci zabávajú na smrti mojej tety, a tak som odišla z miestnosti. No odkedy som zistila, čo sa stalo Vikasovi, stále sa mi to preháňa hlavou, lebo Anómia v jednom kuse žartoval, že dobodal Josha a Edie. A mohla to byť aj žena, lebo Josh a Edie najskôr dostali zásah taserom, takže sa nemohli brániť, a Vikas bol na vozíku, takže by sa jej tiež neubránil, no nie?

	Penny Peacock

	 

	 

	„Bingo,“ zamrmlala si Robin popod nos a odpísala:

	 

	Chápem, prečo ťa to tak trápi, Rachel, naozaj.

	Stop Anómii

	 

	Nechápeš. Nemôžeš.

	Penny Peacock

	 

	 

	Predstava, že Edie a Vikasa zabil niekto z  Halveningu, je hrozná, ale ak to naozaj urobil Anómia, tak som sa kamarátila s vrahom. Pomáhala som moderovať jeho hru.

	Penny Peacock

	 

	Aj keby bol za tým Anómia, nemohla si tušiť, že je schopný vraždy. Keby každý, kto žartuje o tom, že niekoho zabije, naozaj niekoho zabil, nikto z nás by nemohol bezpečne chodiť po ulici.

	 

	Teraz je pre mňa najdôležitejšie spojiť sa s BielouPannou. Možno vie, kto je Anómia. A mohla by nám objasniť, či Vikas neplánoval ísť na políciu s podozreniami ohľadom Anómie alebo Halveningu.

	Stop Anómii

	 

	Netuším, kto je BielaPanna, nikdy som to nevedela.

	Penny Peacock

	 

	Vieme, že v moderátorskej miestnosti kolovala jej fotka. Anómia ju poslala Vilepechorovi, a ten ju ukázal Srdcovke, takže mi napadlo, či si ju náhodou nevidela aj ty. Viem, že si všetci mysleli, že si muž.

	Stop Anómii

	 

	 

	Nasledovala odmlka. Robin tĺklo srdce takmer rovnako rýchlo, ako keď sa zľakla, keď za dverami niečo zarachotilo.

	 

	Vilepechora mi ju ukázal.

	Penny Peacock

	 

	 

	On aj LordDrek ma považovali za geja.

	Penny Peacock

	 

	 

	Napísal: „Ak sa ti nepostaví ani teraz, bude nám jasné, že si fakt teplý“.

	Penny Peacock

	 

	 

	Robin vedela, že ďalšiu správu musí napísať citlivo. Nezabudla, že Rachel sa v škole posmievali, že je lesba.

	 

	Rachel, mohla by si sa pozrieť, či si ju vymazala, prosím? Ak si náhodou zabudla, vďaka tej fotke by sme ju mohli nájsť.

	Stop Anómii

	 

	 

	Robin čakala a ledva dýchala. Dlho sa nič nedialo, a to jej dodávalo nádej, lebo keby Rachel fotku vymazala, určite by jej to hneď povedala. Napokon sa objavili tri bodky a Rachel odpísala.

	 

	Pozriem sa. Nechcela som si ju nechať, ale pozriem sa.

	Penny Peacock

	 

	 

	 

	Má ju, pomyslela si Robin. Netušila a ani ju nezaujímalo, či si ju Rachel nechala zo zlosti alebo chcela odhaliť totožnosť dievčaťa, ktoré jej ukradlo najlepšieho internetového kamaráta: dôležité bolo len to, že si ju nechala.

	Uplynuli tri minúty, ktoré Robin pripadali ako polhodina. Nakoniec Rachel napísala:

	 

	Mám ju.

	Penny Peacock

	 

	 

	Posielam ti ju.

	Penny Peacock

	 

	 

	Fotka sa zjavila, skôr ako Robin stihla poďakovať.

	Dievčina na obrázku nebola len pekná: bola nádherná. Mala nanajvýš dvadsať rokov, bola štíhla, s dlhými ryšavými vlasmi, smotanovobielou pleťou posiatou jemnými pehami, mala výrazné lícne kosti a veľké orieškovohnedé oči. Na sebe mala len rozopnutú svetloružovú košeľu, ruky si pritískala na prsia a látka jej ledva zakrývala bradavky. Bolo vidieť aj kúsok plochého brucha a fotka sa končila tesne pod pupkom.

	 

	Rachel, ĎAKUJEM. Mohlo by nám to nesmierne pomôcť.

	Stop Anómii

	 

	 

	Prosím, dáš mi vedieť, čo sa bude diať? Neznášam, keď neviem, čo sa deje. Čokoľvek je lepšie ako toto.

	Penny Peacock

	 

	Jasné. Ozvem sa. A prosím ťa, nič si nevyčítaj. Nesmierne si nám pomohla a nič z toho, čo sa stalo, nie je tvoja vina. Nič. x

	Stop Anómii

	 

	x

	Penny Peacock

	 

	 

	 

	Robin uložila fotku BielejPanny do svojho notebooku, otvorila vyhľadávanie obrázkov v Googli a vložila ju doň.

	Nájdené „podobné obrázky“ boli podľa Robininho očakávania z kategórie nahotiniek alebo softporna. Pred očami mala množstvo polonahých žien v rozhalených košeliach, ale ani jedna z nich nebola BielaPanna. Dozvedela sa však aspoň niečo užitočné: BielaPanna túto fotku nikdy nezverejnila na internete, čo naznačovalo, že ju naozaj poslala súkromne frajerovi alebo niekomu, koho považovala za frajera.

	Robin pozorne preskúmala pozadie fotky. BielaPanna bola v slabo osvetlenej izbe, možno na internáte, keďže v úzadí stál stôl. Keď fotku zväčšila, na stole uvidela plytkú škatuľu s nápisom Faber-Castell Soft Pastels, v ktorej boli skôr výtvarné potreby ako sladkosti.

	Orezala fotku tak, aby na nej zostala len dievčinina tvár, a potom ju znova vložila do vyhľadávania.

	Objavil sa výber oveľa sľubnejších fotiek, ktoré zachytávali tváre mladých ryšavých dievčat. Niektoré zábery vyzerali ako od profesionálneho fotografa, iné skôr prirodzene. Robin ich pomaly skúmala a pozorne si prezerala všetky tváre, až napokon zhruba pri šestnástej fotke zastala.

	Bolo na nej to isté dievča: malo rovnaké oči, lícne kosti aj dlhé ryšavé vlasy. Robin s nadšením klikla na fotku, ktorá bola zverejnená na Instagrame. Keď sa dostala na správny profil, hlasno vykríkla: „Áno!“

	Dievčina sa volala Nicole Crystalová. Robin si prezrela fotky na jej účte a zistila, že študuje na umeleckej vysokej škole Glasgow School of Art.

	Instagramový účet bol plný ukážok jej diel, ktoré aj podľa neodborníčky Robin dokazovali, že má obrovský talent. Občas sa však medzi nimi mihla aj nejaká fotka a jedna z nich Robin trocha zaskočila. Pekný svetlovlasý mladík v krátkom čiernom tričku zozadu objímal Nicole a pritískal jej pery na líce. Robin sa posunula nižšie a uvidela zopár ďalších fotiek toho istého muža. Na jednej z nich bolo nakreslené srdiečko.

	Vedel tento muž, že jeho priateľka trávila hodiny v hre rozhovorom s Vikasom Bhardwajom? A že mu posielala vyzývavé fotky?

	Robin klikla na Nicoliných sledovateľov a prezrela ich, hľadajúc Vikasovo meno, ale nenašla ho.

	Potom otvorila Twitter a vyhľadala meno Nicole Crystalová. Objavilo sa niekoľko účtov, ale bez problémov našla ten správny: Nicole tam vystupovala pod vlastným menom a s vlastnou fotkou a ako miesto uviedla Glasgow, ale Twitter zjavne používala oveľa menej ako Instagram. Naposledy zdieľala príspevok účtu s názvom Ženské umenie pred vyše desiatimi dňami, teda ešte pred nájdením Vikasovho tela.

	Robin znova klikla na sledovateľov a po niekoľkých minútach hľadania našla, čo hľadala. Ozajstný účet Vikasa Bhardwaja sledoval Nicolin.

	Robin bola taká ponorená do svojich objavov, že keď jej zazvonil mobil, doslova sa strhla. Na displeji svietilo číslo kancelárie: keď niekto volal do agentúry a nikto nezdvihol, telefonát sa presmeroval na Strikeov alebo Robinin mobil. Predpokladala, že Strike sa vrátil na Denmark Street oveľa rýchlejšie, ako očakávala, a tak schmatla mobil a zdvihla.

	Do ucha jej doľahol šepot. Každé jedno slovo bolo starostlivo vyslovené.

	„Chystám… sa… ťa… zabiť.“ Spojenie sa prerušilo.

	Šaty mám mokré, zuby drkocú 

	a cesta bola namáhavá, dlhá…

	Pomôž mi cez prah, vpusť ma dovnútra!

	Mary  Elizabeth Coleridgeová

	Striga

	 

	 

	 

	Strikea bolela noha tak neznesiteľne, že si musel na päťdesiat minút sadnúť na lavičku na Victoria Station. Napokon si povedal, že už je to oveľa lepšie a stáť v rade na taxík by bolo rovnako nepríjemné ako pokračovať v ceste metrom, a tak odkríval naspäť do podzemia, kde nechal odísť dve súpravy, lebo potreboval, aby si kýpeť oddýchol, skôr ako od neho bude chcieť, aby zasa niesol jeho váhu. Kým sa konečne vynoril zo stanice Tottenham Court Station, už sa stmievalo a on mal čo robiť, aby pri každom druhom kroku nahlas nenadával. Mal pocit, akoby sa mu do kýpťa zarývali sklené črepiny, a už nedokázal rozlíšiť, či za to môžu kŕče alebo ubolený zákolenný sval. S trpkosťou ľutoval, že si so sebou nevzal paličku. Kráčal vpred a potil sa od námahy. Pristihol sa, že v duchu vyjednáva s Bohom, aj keď si vôbec nebol istý, či v neho verí. Schudnem. Prestanem fajčiť. Len mi dovoľ dostať sa domov. Prisahám, že sa o seba začnem lepšie starať. Len nedovoľ, aby som sa zložil rovno na ulici.

	Bál sa, že kýpeť to zasa nezvládne a on sa na verejnosti znova potupne zrúti na zem. Už sa to raz stalo a on dobre vedel, ako to dopadne, lebo nebol krehká starenka, ktorej cudzí ľudia inštinktívne ponúkajú pomoc: napohľad nevrlý mohutný štyridsiatnik s výškou meter deväťdesiat nevyvolá v okoloidúcich automaticky dôveru: skôr si pomyslia, že je opitý alebo nebezpečný, a dokonca aj taxikári majú sklon zatvárať oči pred veľkými mužmi, čo na nich zúrivo gestikulujú z priekopy.

	Napokon s úľavou úspešne vyliezol zo stanice Tottenham Court Road Station. Oprel sa o múr, zhlboka vdýchol večerný vzduch a s celou váhou na zdravej ľavej nohe čakal, kým sa mu spomalí tep, zatiaľ čo popri ňom nenútene prechádzal rad šťastlivcov s dvoma plne funkčnými nohami. Bol v pokušení dokrívať do Tottenhamu, ale ten by bol preňho len dočasným útočiskom: potreboval sa dostať naspäť na Denmark Street, a ak sa mu podarí vyštverať sa na tretie poschodie, v mrazničke ho budú čakať ľadové obklady a v skrinke lieky proti bolesti. Bude si môcť odopnúť protézu, pohodlne sa usadiť len v nohaviciach a nadávať tak hlasno, ako bude chcieť. Potreboval dôvod, aby mohol ešte niekoľko minút zostať stáť na tom istom mieste, a keďže bol odhodlaný nefajčiť, z vrecka vytiahol mobil. Trocha ho prekvapilo, že mu prišla správa od Robin.

	 

	Mám dobré správy. Zavolaj mi, keď budeš môcť.

	 

	Nedokázal by vysvetliť prečo, ale mal pocit, že by sa mu mohlo kráčať ľahšie, keby sa zároveň rozprával s Robin, a tak vyťukal jej číslo, odlepil sa od priateľskej opornej steny a začal krívať po Charing Cross Road s mobilom na uchu.

	„Ahoj,“ pozdravila ho, keď zdvihla po druhom zazvonení.

	„Aké dobré správy?“ opýtal sa a snažil sa nezatínať zuby.

	„Identifikovala som BieluPannu.“

	„Čože?“ vyhŕkol Strike a na okamih sa mu naozaj zazdalo, že bolesť v nohe ustúpila. „Ako?“

	Robin sa pustila do vysvetľovania a Strike sa nútil sústrediť.

	„Si fakt geniálna, Ellacottová,“ vyhlásil, keď napokon stíchla, s takým nadšením, akého bol v tomto stave schopný.

	„Vďaka,“ prehodila.

	Nevšimol si, ako bezvýrazne znie jej hlas, lebo sa musel sústrediť, aby nefučal.

	„Mohli by sme za ňou na sever poslať Barclayho,“ navrhol. „Glasgow je v jeho končinách.“

	„Áno, aj mne to napadlo,“ prisvedčila Robin, ktorá sa rovnako ako jej partner snažila znieť prirodzene. „Ehm – práve sa stalo ešte niečo.“

	„Prosím?“ povedal Strike, lebo popri ňom práve prehrmotal dvojposchodový autobus.

	„Práve sa stalo ešte niečo,“ zopakovala hlasno Robin. „Práve som prijala telefonát presmerovaný z kancelárie. Niekto mi oznámil, že sa ma chystá zabiť.“

	„Čože?“

	Strike sa odtackal na kraj chodníka, ďalej od premávky a okoloidúcich, zostal stáť na mieste s prstom vo voľnom uchu a počúval.

	„Zašepkal to. Myslím, že to bol muž, ale nie som si stopercentne istá.

	Povedal: ‚Chystám sa ťa zabiť‘ a zložil.“

	„Aha,“ vyhlásil Strike a kolegovia z armády by spoznali jeho rozhodný tón, ktorý nepripúšťal žiadne námietky. „Okamžite sa zbaľ. Musíš sa vrátiť do hotela Z.“

	„Nie,“ odvetila Robin, ktorá sa prechádzala po malej obývačke, aby zo seba vybila adrenalín. „Tu je mi lepšie. Alarm je zapnutý, dvere majú dvojitý…“

	„Členovia Halveningu vedia, kde bývaš!“ vyštekol zlostne Strike. Prečo ho skrátka nemôže poslúchnuť?

	„A ak sú práve teraz pred domom,“ pokračovala Robin, ktorá odolávala potrebe vykuknúť spoza závesov, „najhlúpejšia vec, čo by som mohla urobiť, je vyjsť von sama.“

	„Nie, ak na teba bude čakať taxík,“ namietol Strike. „Povedz, že chceš, aby po teba prišiel muž. Požiadaj ho, aby vyšiel na poschodie a pomohol ti s batožinou. Povedz, že mu dáš tringelt v hotovosti, a vezmi si so sebou aj osobný alarm, keby sa na teba niekto vrhol.“

	„Nech to bol ktokoľvek, len sa ma snažil vystrašiť…“

	„Sú to zasraní teroristi – všetko, čo robia, má ľudí vystrašiť!“

	„Vieš čo?“ Robin zvýšila hlas, „teraz fakt nepotrebujem, aby si na mňa kričal, okej?“

	V hlase jej zachytil paniku a s podobným úsilím, s akým vyšiel nahor po poslednom pokazenom eskalátore, potlačil hlboko zakorenený pud v nebezpečenstve vykrikovať rozkazy.

	„Prepáč. Okej, ak sa nechceš vrátiť do mesta, prídem za tebou.“ Posledné, po čom túžil, bolo vyjsť na tretie poschodie, zbaliť si veci, vrátiť sa nadol a odísť do Walthamstowu, ale ešte stále mal v čerstvej pamäti výbuch na recepcii.

	„Snažíš sa vo mne vzbudiť pocit viny, aby si ma…“

	„Nesnažím sa ťa dotlačiť do ničoho,“ prerušil ju drsne a znova vykročil, pričom kríval ešte viac ako predtým. „Len beriem vážne možnosť, že jeden z tých zmrdov zostal na slobode a dúfa, že sa mu podarí zbaviť sa ešte jednej povýšeneckej ženy, skôr ako celá organizácia ľahne popolom.“

	„Strike…“

	„Ne – doriti,“ zavrčal, lebo jeho roztrasená noha sa práve podlomila.

	Zatackal sa, podarilo sa mu nespadnúť a kríval ďalej.

	„Čo sa stalo?“

	„Nič.“

	„Tvoja noha…“ začala Robin, ktorá počula jeho prerývaný dych.

	„Je v pohode,“ dopovedal a na tvári, hrudi aj chrbte mu vyrazil studený pot. Snažil sa nevnímať vlny nevoľnosti, ale hrozilo, že ho pohltia.

	„Strike…“

	„Uvidíme sa zhruba o…“

	„Neuvidíme,“ povedala porazenecky. „Okej, vrátim sa do hotela. Zavolám si taxík.“

	„Naozaj?“

	Vyznelo to agresívnejšie, ako zamýšľal, ale kýpeť sa mu pri záťaži tak triasol, že vedel, že bude rád, ak dôjde k dverám kancelárie na dvoch nohách.

	„Áno. Zavolám si taxík, požiadam o pomoc s batožinou – urobím všetko, čo si povedal.“

	„Dobre teda,“ uzavrel Strike a odbočil na Denmark Street, ktorá bola vyľudnená, teda okrem ženy stojacej na druhom konci. „Zavolaj, keď budeš sedieť v taxíku.“

	„Zavolám. Ozvem sa.“

	Zložila. Strike sa prestal ovládať: tlmene zanadával, vždy keď dostúpil na pravú nohu, a ďalej sa nemotorne vliekol k dverám.

	Až keď bol od ženy vzdialený necelých desať metrov, spoznal v nej Madeline.

	Zhodila som ťa a zo všetkých síl

	 štyrikrát bodla. Inšie nezaslúži

	si kráľ, čo niekam korunu si skryl, 

	predstieral, že je ako iní muži.

	Mary  Elizabeth Coleridgeová

	Smrteľný boj

	 

	 

	 

	„Si opitý?“ zvolala, keď vystrel ruku a oprel sa o múr najbližšieho obchodu, aby nespadol.

	„Nie,“ odvetil.

	Keď k nemu neisto vykročila, hneď vedel, že to isté sa nedá povedať o nej. Vyzerala chudšia, ako keď ju videl naposledy. Krátke šaty s kovovým odleskom a topánky s vysokými striebornými podpätkami naznačovali, že prišla priamo z večierka alebo možno z krstu nejakej knihy, albumu alebo kozmetického výrobku: v každom prípade z miesta, kde ľudí vidia, fotografujú a ubezpečujú, že na nich záleží.

	„Chcem sa s tebou porozprávať.“ Motal sa jej jazyk. „Chcem sa s tebou len porozprávať, dopekla…“

	Strike bol taký ubolený a po telefonáte s Robin ešte aj ustarostený a nahnevaný, že necítil nič iné okrem túžby, aby táto scéna čo najskôr prehrmela.

	„Tak si to teda vypočujme,“ vydýchol.

	„Ty odporný hajzel.“

	Trocha sa zakolísala. Malá kabelka na retiazke v jej ruke bola otvorená.

	„Dobre,“ povedal Strike. „To je všetko?“

	„Strč sa. Strč sa. Chcela… chcela som ti napísať list, ale potom som si pomyslela: Nie, nech si to vypočuje osobne. Priamo. Ty skurvený odporný klamár.“

	Napriek všetkým predsavzatiam, ktoré si dal počas cesty, Strike vytiahol z vrecka cigarety. Ak sa s ním chcel Boh zahrávať až takto, všetky dohody padli.

	„Si taký dobrý chlap, čo?“ posmievala sa mu. „Skurvený hrdina.“ Zapálil si, zhlboka si potiahol a vydýchol.

	„Nepamätám sa, že by som niečo také tvrdil.“

	„Hej, tvrdil. Hej, presne to si tvrdil. A využíval si ma… využíval si ma celkom… celý čas. No, teraz máš, čo si chcel, však?“ skríkla s oveľa výraznejším východolondýnskym prízvukom.

	Strike fajčil a nespúšťal z nej zrak. „Chcem si len ísť ľahnúť a mať…“

	„Ty – odporný – hajzel!“

	Čo najsilnejšie ho udrela do hrude. Cúvol a ona takmer spadla. Zatackala sa na podpätkoch, z otvorenej tašky jej vypadol rúž a odkotúľal sa preč.

	Strike sa pokúsil prejsť popri nej, ale oboma rukami ho chytila ho za rukáv.

	„Využíval si ma a ja viem prečo…“

	Strike sa jej s pocitom déjà vu pokúsil vyslobodiť. Zapálená cigareta mu spadla na zem.

	„… ty skurvený využívač, ty odporný parazit…“

	„Čo keby si najskôr trocha vytriezvela,“ navrhol a snažil sa ju zo seba striasť bez toho, aby jej zlomil prsty, „a poslala mi ten list?“

	Ľavou rukou ho ešte stále držala za rukáv a pravou mu tĺkla do chrbta, až kým sa neobrátil a nezovrel jej ju. Na tvári sa jej znova zjavil ten istý nepekný úškrn ako v ten večer, keď sa pohádali na Bond Street.

	„Nespomínaj môjho otca! Ibaže si presne ako on, len nie až taký úspešný – a tváriš sa, že netúžiš po pozor-pozornosti –, ale trtkáš len slávne – a myslíš, že teraz si ju už dostal, však?“

	„Prestaň sa strápňovať,“ precedil Strike a stále sa jej snažil vytrhnúť bez toho, aby jej ublížil.

	„Ja sa strápňujem? Všetci vedia, že má niečo s Landonom Dormerom!

	A ty jej prifrčíš na pomoc a myslíš, že teraz ťa už chce?“

	„Hej, chce,“ prisvedčil Strike. Na pomoc mu prišla inštinktívna krutosť, ktorá číha v každom nahnevanom partnerovi. „Doslova sa na mňa vrhá, ale ja nechcem ani jednu z vás, tak čo keby si pozbierala hrdosť a…“

	„Ty hajzel. Ty skurvený hajzel. Prišiel si do môjho života – do Henryho života…“

	„Henry na mňa zvysoka kašle a ja naňho tiež…“

	„… a to všetko len kvôli nej, však? Aby žiarlila…“

	„Ešte stále veríš Charlotte – daj si ešte jeden drink…“

	„… a budúci týždeň mám rozhovor s denníkom Mail – a poviem im…“

	„Ty máš fakt úroveň – vyhrážaš sa mi blbým…“

	Zvrtla sa mu v zovretí a čo najsilnejšie doňho kopla. Strike cítil, ako sa mu jej podpätok zabodol do stehna, a keď cúvol, noha sa mu pošmykla na rúži, čo jej vypadol. S uboleným výkrikom spadol, spodnou časťou chrbta narazil na betón a udrel si aj zátylok.

	Niekoľko sekúnd mal pocit, že sa povracia. Prevrátil sa a vzoprel sa na všetky štyri, pričom ho takmer nezaujímalo, či ho zasa kopne. Pohltil ho vír bolesti, kýpeť sa mu kŕčovito triasol a mykal a zákolenný sval kričal o milosť.

	Stála nad ním a niečo prosebne hovorila. Nedokázal rozoznať jednotlivé slová: chcel, aby zmizla, aby navždy odišla. Kútikom oka sledoval, ako si kľakla vedľa neho a rozplakala sa.

	„Corm…“

	„Choď do riti,“ povedal chrapľavo, zatiaľ čo jeho protéza škrabotala o zem a kýpeť sa stále triasol. „Odíď. Vypadni.“

	„Nechcela som…“

	„Choď.“

	S námahou sa pozviechala na nohy.

	„Corm, prosím, dovoľ…“

	„CHOĎ!“

	Ešte stále plakala, ale po chvíli, ktorá mohla trvať sekundy alebo minúty, zachytil jej neisté kroky, ako mieria naspäť na Charing Cross Road.

	Keď stíchli, pokúsil sa pozviechať na nohy, ale jeho kýpeť skrátka odmietol niesť jeho váhu.

	Keď sa doplazil k dverám kancelárie, natrafil na cigaretu, čo mu vypadla. Ešte stále horela, a tak ju zdvihol a strčil si ju do úst. Kýpeť za sebou ťahal až k dverám, opatrne si sadol na prah, potiahol si z cigarety a oprel sa o čierne dvere.

	Nočný vzduch ho chladil na mokrej tvári, hviezdy nad Londýnom boli matné ako nad každou metropolou a on zažil jeden z tých okamihov, čo patria opilcom a zúfalcom, keď sa zmätok spojí s precitnutím. Nevýrazná tvár Yasmin Weatherheadovej splynula s Madelininým krivým úsmevom. Myslel na spis plný presvedčivých lží, ktorý spôsobil, že jedna osoba zomrela a druhá zostala ochrnutá, a na nenapísaný list plný obvinení, ktorý by mohol spáliť bez toho, aby si ho prečítal.

	Sedel na prahu kancelárie a uvažoval, či tam bude musieť prespať, keď vtom niečo z jeho podvedomia preniklo do vedomia. Každá žena, ktorá dúfala, že s ním prežije život, sa sťažovala na to isté: na to, že niečo tvrdé a nepreniknuteľné v jeho mozgu žilo večne v ríši riešenia problémov bez ohľadu na to, čo sa dialo okolo neho. Jediná žena, ktorá sa na to nikdy nesťažovala, bola…

	Vo vrecku mu zazvonil mobil. Vytiahol ho.

	„Sedím v taxíku,“ povedala Robin.

	„Dobre,“ odvetil Strike. Ešte stále fajčil.

	„Myslím, že vonku nikto nebol. Myslím, že som trocha paranoidná.“

	„Prišla nám bomba. Nie si paranoidná.“

	„Čo tvoja noha, Cormoran?“

	„Je v prdeli,“ priznal Strike. Nemalo zmysel ďalej klamať; pochyboval, že v dohľadnom čase dokáže chodiť. „Na druhej strane, práve som si uvedomil, že možno máme stopu.“

	Je to tu ale príliš pochmúrne

	a príliš tiché. V temnotách

	nik nie je, je tu len môj strach,

	nijaká tvár, nič. Duša desom mrie.

	Nič nepočuť, len tvoje srdce v priestore

	tlčie tak, akoby bol koniec sveta.

	Charlotte Mewová

	Madeleine v kostole

	 

	 

	 

	 

	 

	Čet v rámci hry medzi Anómiou 

	a moderátorom Drekovej hry

	 

	<Moderátorská miestnosť>

	 

	<11. júna 2015 00.15>

	 

	<Prítomný: Červ28>

	 

	>

	 

	>

	 

	<Anómia vstúpi do miestnosti>

	 

	Červ28: Božemôj      konečne !

	 

	Červ28: Uvažjem      kde všetci trčia

	 

	Červ28: Dnes večr so mnou mala moderovať Srdcovka

	 

	Anómia: Odišla Už sa nevráti Anómia: Práve mi to povedala 

	Červ28: Čože ? !

	 

	Červ28: Prečo by odchádzala ???

	 

	Anómia: Lebo je skurvená zradkyňa

	 

	Anómia: Pošlem ti 2 fotky a chcem aby si si ich pozorne prezrela

	 

	<Anómia ti chce poslať súbor>

	 

	<Ak chceš súbor prijať, stlač alt+y

	>

	 

	>

	 

	>

	 

	>

	 

	Červ28: Kto sú tí ľudia ?

	 

	Anómia: Kristepane to si taká sprostá? Prečítaj si čo je tam napísané

	 

	Anómia: Stretla si sa s niekým z nich?

	 

	>

	 

	>

	 

	>

	 

	Červ28: Nie

	 

	Anómia: Si si istá?

	 

	Červ28: Áno

	 

	Anómia: Možno boli v utajení Mohli mať parochňu alebo čo

	 

	Červ28: Nie nikdy som sa s nimi nestretla 

	Anómia: Klameš? 

	Červ28: Nie

	 

	Červ28: Prečo sa pýtaš či som ich

	stretla ?

	 

	Anómia: Najali ich aby zistili kto som

	 

	Anómia: Lebo Maverick chce zastaviť hru

	 

	>

	 

	Anómia: Prečo nič nehovoríš? 

	 

	Červ28: Som len šokovaná 

	 

	Anómia: Skrývaš niečo?

	 

	Červ28: Nie jasné že nie

	 

	Anómia: To dúfam

	 

	Anómia: Ľuďom čo predo mnou niečo skrývajú sa dejú zlé veci

	 

	Červ28: Viem že len žartuješ ale nehovor také veci

	 

	Anómia: Ty mi hovoríš čo mám robiť?

	 

	Červ28: Len nemám rada také žarty

	 

	Anómia: Pochopíš že nežartujem keď uvidíš čo sa stane s tými dvoma sprostými detektívmi

	 

	Anómia: Tej mrche som už povedal čo ju čaká

	 

	Anómia: Povedz mi pravdu: Stretla sa s nimi Zloduch1? Preto odišla?

	 

	Červ28: Akože ona ?

	 

	Anómia: Zloduch1 je dievča ty hlupaňa

	 

	Anómia: Tí detektívi odhalili totožnosť niektorých z moderátorov

	 

	Anómia: On bol dnes u Srdcovkiných rodičov

	 

	Anómia: Takže hovor: Stretla sa s nimi Zloduch1?

	 

	Červ28: Nie

	 

	Červ28: Teda neviem

	 

	Červ28: Zloduch1 skrátka zmizla

	 

	Červ28: Nevysvetlila mi prečo 

	 

	Červ28: Všetci sa strácajú 

	 

	Červ28: Zostali už len štyria moderátori

	 

	Anómia: Traja Nevieš počítať?

	 

	Červ28: Ty ja BorkledDrek BielaPanna

	 

	Anómia: BielaPanna čoskoro zmizne ale až keď sa to bude hodiť

	 

	>

	 

	Červ28: Desíš ma

	 

	Anómia: Dobre

	 

	Anómia: Ak sa k tebe tí detektívi priblížia okamžite mi daj vedieť

	 

	Červ28: Okej

	 

	Anómia: Ale možno ich poriešim ako Ledwellovú a Blaya skôr ako sa

	k tebe dostanú

	 

	Červ28: Anómia nie

	 

	Červ28: Nežartuj tak neznášam to

	 

	Anómia: Myslíš že by som to neurobil?

	 

	Anómia: Lebo ak áno snívaj ďalej

	 

	Anómia: Tebe sa však nič nestane 

	 

	Anómia: Ak mi zostaneš verná

	 

	<Anómia odíde z miestnosti>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	>

	 

	<Červ28 odíde z miestnosti>

	 

	<Moderátorská miestnosť sa

	zatvorila>

	 

	 

	96

	 

	Nuž pracuj, muž, ty, žena, pracuj tiež, veď na tej našej

	 strápenej zemi je dosť práce pre hlavu i srdce…

	Elizabeth Barrettová-Browningová

	Aurora Leighová

	 

	 

	 

	Keby sa dal každý dobrý nápad zrealizovať čisto a bez odkladov, nebola by práca detektíva taká drina, ako ju Cormoran Strike poznal. Preto sa so stoickým pokojom zmieril s tým, že keď na druhý deň ráno o deviatej zavolal Grantovi Ledwellovi, ozval sa mu zahraničný vyzváňací tón a telefonát skončil v odkazovej schránke. Povedal, že bude rád, ak sa mu Grant ozve, zložil a zavolal Ryanovi Murphymu.

	Muž z kriminálky prijal správu, že Robin sa včera večer niekto telefonicky vyhrážal smrťou, tak vážne, ako si Strike predstavoval, schválil Robinino rozhodnutie nezostať v byte, ale presunúť sa inam, prisľúbil, že na Blackhorse Road znova pošle policajta, ktorý bude strážiť jej byt, a dodal, že im odovzdá správy o všetkých ďalších zatknutiach členov Halveningu.

	„Vlastne sa práve chystám vypočuť jedného z vašich hráčov. Vraj má pre nás informácie.“

	„Volala vám, hej?“ overoval si Strike. „Dobre.“

	„Ako ste vedeli, že je to žena?“

	„Lebo keď som sa s ňou včera večer rozprával, poradil som jej, aby vám všetko povedala.“

	„Začínam si myslieť, že by sme vás mali mať na výplatnej páske,“ prehodil Murphy.

	Do tretice Strike zavolal Midge, ktorej potreboval povedať, že pred dvanástimi hodinami sa dozvedeli, že väčšina podozrivých v prípade Anómie, ktorých predtým vylúčili, sa vracia do hry.

	„Doboha,“ zanadávala Midge. „Takže musíme sledovať – koľko? – poltucta ľudí? A jediný spôsob, ako ich vylúčime spomedzi podozrivých, je, že Anómia niečo napíše na Twitteri, keď pri sebe nebudú mať mobil?“

	„Nie je ich poltucta,“ opravil ju Strike, aj keď mu bolo jasné, že to nie je žiadna útecha. „Podľa kriminálky sa máme držať čo najďalej od Peza Piercea, takže si vyber: Kea Nivenová v King’s Lynne alebo Tim Ashcroft v Colchestri?“

	„A čo Wally Cardew?“

	„Ten je určite mimo podozrenia,“ odvetil Strike. „Snažil sa pomôcť Halveningu zistiť, kto je Anómia. Nemôže to byť on.“

	„A čo ak ich chcel oblbnúť?“

	„Podľa mňa nie,“ odvetil Strike, ktorý až dovtedy predpokladal, že najnepríjemnejší telefonát z celého dňa ho čaká s Robin, a nebol nadšený z toľkého odvrávania. Vôbec sa nevyspal: okrem kýpťa ho omínala aj citlivá hrča na zátylku, spôsobená pádom na cestu po Madelininom kopanci.

	„A čo ten mladý Upcott?“ opýtala sa Midge.

	„Nespomínam si, kedy sme ho vylúčili,“ odvetil Strike, ktorý ešte nestihol prebehnúť spis.

	„Bolo to po Comic Cone, lebo keď mi Barclay zavolal, že ho už nemusím sledovať, práve som čítala o tom, ako Robin skočila na trať.“

	„Doriti,“ zahundral Strike. „Okej, ak chceš, môžeš ísť do Hampsteadu. Je mi to jedno. Chcem len, aby sme dnes sledovali aspoň jedného podozrivého.“

	„A čo Phillip Ormond? Toho sme nikdy nevylúčili. Vlastne sme ho ani nikdy nesledovali.“

	„Nezodpovedá nášmu profilu.“

	„Zodpovedá mu viac ako mladý Upcott. Je to učiteľ informatiky.“

	„Anómia bol aktívny, skôr ako sa Ormond zoznámil s Edie. Odkiaľ by mal Ormond všetky tie osobné informácie?“

	„V Manchestri som riešila prípad, v ktorom si manžel vytvoril tri falošné profily na Facebooku a začal sa so svojou manželkou nechutne zahrávať: obťažoval ju, snažil sa zistiť, či ho nepodvádza…“

	Strike sa rozhodol, že nechá Midge, nech vyrozpráva celý príbeh, ale takmer ju nepočúval. Keď napokon skončila, pokračoval: „Viem, že máme problém s pracovnou silou. Ide mi len o to, aby sme ďalej sledovali aspoň jedného podozrivého, takže si vyber: Tim Ashcroft, Kea Nivenová alebo Gus Upcott.“

	Midge si vybrala Gusa – Strike si bol istý, že sa preňho rozhodla, aby nemusela ísť do King’s Lynnu ani do Colchestru – a zložila.

	Strike vypil hrnček poriadne osladeného čaju mahagónovej farby, zavolal Barclaymu a požiadal ho, aby odletel do Škótska a pozhováral sa s Nicole Crystalovou.

	„Ráno ti pošlem fotku. Chodí na Glasgow School of Art, ale semester sa už skončil, takže predpokladám, že je doma u rodičov v Bearsdene, čo…“

	„Hej, viem, kde to je,“ prerušil Barclay. „Snobská štvrť v Glasgowe. Tipujem, že sa jej mám opýtať, či nevie, kto je Anómia.“

	„Hej, ale postupuj opatrne. Jej internetový priateľ bol zavraždený, takmer určite to vie a pravdepodobne je na smrť vystrašená. Povedz jej, že vieme, že je BielaPanna v Drekovej hre, ubezpeč ju, že neurobila nič zlé, a potom zisti čo najviac.“

	Uľavilo sa mu, keď Barclay prijal úlohu bez sťažností a zložil. Napokon Strike pozbieral sily a zavolal Robin.

	„Ahoj.“ Zdvihla okamžite a znela odmerane. „Prečítala som si tvoj mail.“ Spomínaný mail jej poslal o jednej hodine v noci, keď sa konečne vyškriabal nahor a odomkol si podkrovný byt. Vnútri si vyzul topánky, vyzliekol nohavice a odopol protézu. Potom si preskúmal kýpeť, ktorý sa začal kŕčovito triasť, len čo ho nadvihol. Na mieste, kam ho zasiahol Madelinin ihličkový podpätok, bola tmavočervená rana, zákolenný sval ho pálil, koleno mal opuchnuté a pokožku na kýpti zapálenú, čo ho prinútilo dospieť k niekoľkým nepríjemným záverom.

	Po prvé, hoci mal obavy z lekárskych rád a liečby, ktorá by ho vyradila z prevádzky, nastal čas vyhľadať pomoc. Po druhé, keďže prinajmenšom niekoľko dní nedokáže Robin nikam sprevádzať a všetci ostatní spolupracovníci majú veľa práce – Dev ešte stále prenasledoval Dlhoprstého matku po reštauráciách a baroch v nádeji, že s ňou nadviaže rozhovor o Fabergém alebo gréckych starožitnostiach –, chcel, aby sa držala mimo nebezpečenstva.

	„Takže sme sa dohodli?“ prehodil. Svaly na kýpti sa mu znova mykali, aj keď ho mal vyložený. „Budeš sa ďalej venovať Lepinovmu učeníkovi…“

	„Čo je podľa teba zbytočné,“ namietla Robin.

	„Nie, súhlasil som, že by sme si ho mali pre istotu preklepnúť.“

	„Viem, o čo ti ide, Strike,“ povedala Robin. „Nie som hlúpa. Mali by sme sledovať viacerých podozrivých, ale ty chceš, aby som bola zatvorená v hotelovej izbe a sledovala Twitter.“

	„Niekto sa ti vyhrážal smrťou,“ namietol Strike, ktorému rýchlo dochádzala trpezlivosť. „Vedia, kde bývaš aj ako vyzeráš, a tvoje meno bolo na tej sprostej bombe rovnako ako moje.“

	„Tak prečo sa aj ty neskrývaš v nejakom sprostom…?“

	„Lebo musím ísť do nemocnice,“ zavrčal.

	„Čože?“ vyhŕkla ostro Robin. „Prečo? Čo sa stalo?“

	„Odtrhlo mi nohu,“ povedal Strike.

	„Doriti, je to až také zlé? Dovoľ mi teda…“

	„Nie, nepôjdeš so mnou.“ Bol taký napätý, že ledva zadržiaval krik.

	„Môžeš, prosím, zostať tam, kde si, aby som mal o jednu starosť menej?“

	„Fajn,“ odsekla Robin, ale po krátkej odmlke dodala: „Ale mohol by si mi potom zavolať a dať vedieť, ako sa máš?“

	Strike súhlasil a zložil. Pridržiavajúc sa operadiel stoličiek, kľučky dverí a komody, aby nespadol, odskackal do spálne a začal sa obliekať.

	Nerobil si žiadne ilúzie o tom, že sa mu podarí takto narýchlo dostať termín u svojho špecialistu, a tak sa rozhodol, že pôjde na pohotovosť do nemocnice University College Hospital a počká, kým naňho príde rad. Plánoval povedať, že včera večer spadol a odvtedy má veľké bolesti, čo bola úplná pravda, no, pravdaže, nespomenul by fakt, že trpel už aj pred pádom, rovnako ako by obišiel zmienku o tom, že mesiace zanedbával svoj kýpeť, čo ho priviedlo až sem. Nepochyboval, že lekár jeho príbeh hneď prekukne, ale bolo mu to jedno: chcel len veľké balenie silných liekov proti bolesti, vďaka ktorým by mohol pokračovať v práci.

	O päťdesiat minút neskôr už sedel v taxíku s barlami opretými vedľa seba a pravou nohavicou vypnutou nahor. Vtom mu zazvonil mobil.

	„Strike.“

	„Zdravím,“ ozval sa odmeraný mužský hlas na praskajúcej linke, „tu Grant Ledwell.“

	„Ach, Grant,“ povedal Strike, „vďaka, že ste sa mi ozvali. Uvažoval som, či by sme sa mohli stretnúť. Rád by som vás informoval o najnovšom vývoji,“ dodal nepravdivo.

	„Áno, to by bolo skvelé,“ súhlasil nadšene Grant. „Momentálne som v Ománe, ale v pondelok sa vrátim. Stretnúť by sme sa museli až večer. Je pre vás o deviatej príliš neskoro? Mohli by ste prísť k nám?“

	Strike, ktorý sa chcel pozhovárať s Ledwellovcami u nich doma, vyhlásil, že čas aj miesto mu dokonale vyhovujú.

	„Skvelé, lebo Heather nebude chcieť, aby som išiel niekam preč hneď po návrate z Ománu, ale takisto je zvedavá na novinky o Anómii. Nebola rada, keď som musel odísť a nechal ju doma samu.“

	Grant mu nadiktoval, že býva na Battledean Road. Strike poďakoval a zložil. Presne ako očakával, pohotovosť v nemocnici St Mary’s bola obzvlášť vyťažená. Deti nariekali matkám na kolenách, starí ľudia mlčky skľúčene čakali, kým na nich príde rad, zástupcovia všetkých londýnskych etník čítali časopisy alebo pozerali do mobilov, mladá žena sa ubolene držala za brucho a na druhom konci čakárne sedel neupravený mladý beloch s pochlpenými dredmi a vykrikoval náhodné nadávky. Strikea neprekvapilo, že jediné voľné miesta zostali v jeho blízkosti.

	Strike zastal na recepcii, podopierajúc sa o barly, nadiktoval svoje údaje vyčerpanej žene a potom zamieril na miesto neďaleko vykrikujúceho muža, o ktorom predpokladal, že je buď vážne duševne chorý, alebo pod vplyvom drog, prípadne oboje.

	„Hej, presne to urob, doboha!“ skríkol muž s pohľadom upretým do prázdna, keď Strike klesol o dve stoličky ďalej a vdýchol jeho prenikavý zápach zatuchnutého moču a potu. Oprel si barly o vedľajšie miesto a vytiahol mobil len preto, aby sa mal na čo dívať a nemusel hľadieť na suseda, a otvoril Twitter.

	Anómia len pred niekoľkými minútami napísal na Twitter citát.

	 

	Anómia @AnómiaMajsterHry

	 

	Vždycky som choval nenávisť k zradcom, a nieto ver neresti takej, čo viac by ju v odpore mal. Aischylos

	 

	13.18 11. júna 2015

	 

	Reakcie na tweet prichádzali rýchlo. Vždy keď Strike obnovil stránku, bolo ich čoraz viac.

	 

	Andi Reddy @ydderidna

	odpovedáte používateľovi @AnómiaMajsterHry

	Chrochtoš Ledwell sa zapredal Mavericku, však? #AtramentovočierneSrdceZarába #SrdcoJeSrdceNieČlovek

	 

	Lucy Ashley @juiceeluce

	odpovedáte používateľovi @AnómiaMajsterHry 

	Preboha, Josh súhlasil so zmenou Srdca? #SrdcoJeSrdceNieČlovek

	 

	Moonyspoons  @m<>nyspoons 

	odpovedáte používateľovi @AnómiaMajsterHry 

	Vážne, ak s tým Josh súhlasil… #SrdcoJeSrdceNieČlovek

	 

	Strike si uvedomoval, že je možno rovnako zaujatý ako nahnevaní fanúšikovia s ich unáhlenými závermi, ale zaujímalo by ho, či Anómiin citát o zrade nesúvisí s Yasmin, ktorá, ak dala na Strikeove rady, zrejme nadobro odišla z hry. Ak však práve Yasminin odchod vyvolal Anómiinu tirádu o zrade, zrejme sa ešte raz prihlásila do hry a oznámila mu, že odchádza. Bol by to idiotský krok, ale podľa Strikea bola Yasmin mimoriadne hlúpa žena. Neprekvapilo by ho dokonca ani to, keby sa pred Anómiou zmienila o detektívovej návšteve u nej doma.

	„Prestaň s tým!“ skríkol Strikeov sused, ktorý sa zjavne dohadoval s neviditeľným protivníkom.

	A ak sa Yasmin vrátila do hry a oznámila svoj odchod, pomyslel si Strike, a povedala Anómii o detektívovi, ktorý ju tak vystrašil, že sa rozhodla odísť, telefonát do kancelárie, ktorý bol presmerovaný na Robinin mobil, nemusel mať s Halveningom vôbec nič spoločné. Volať mohol ten istý človek, o ktorom bol Strike presvedčený, že prebodol srdce Edie Ledwellovej a podrezal krk Vikasovi Bhardwajovi – ten, čo spôsobil Joshovi Blayovi čiastočné ochrnutie a Oliverovi Peachovi vážne poranenie mozgu.

	Kým sa Strikeovi v hlave rýchlo preháňali tieto myšlienky, Anómia pridal ďalší príspevok.

	 

	Anómia @AnómiaMajsterHry

	Pravda, človek musí odpúšťať svojim nepriateľom – ale nie skôr, ako ich obesia.

	Heinrich Heine

	 

	Teraz sa do popredia dostala iná časť Anómiiných fanúšikov: ako žraloky krúžili okolo mladých fanúšičiek, čo reagovali pred chvíľou.

	 

	Ničiteľ žien @Zl0mený729

	odpovedáte používateľovi @AnómiaMajsterHry

	 

	Julius @ja_som_evola

	odpovedáte používateľovi @AnómiaMajsterHry

	Treba tie suky zavesiť nad posteľ ako detský kolotoč   a sledovať, ako hnijú, kým zaspávaš.

	 

	 

	Arlene @kráľovnáarleene

	odpovedáte používateľovi @ja_som_evola @AnómiaMajsterHry 

	Ľudia ako ty a Wally Cardew robia ostatným fanúšikom zlé meno, Anómia to nemyslel doslova.

	 

	Lepinov učeník @LepinovUčen1k

	odpovedáte používateľovi @kráľovnáarleene @ja_som_evola

	@AnómiaMajsterHry

	Čo hovorí tá nechutná piča, z ktorej by bol skvelý kolotoč?

	 

	„Pán Thomson,“ ozval sa vzdialený hlas. Strike zdvihol zrak: dvaja sanitári prišli po jeho neupraveného suseda a odviedli ho na vyšetrenie – nepochybne sa chceli postarať, aby cestou nespôsobil nejaké problémy. Mladý muž bez námietok vstal, a hoci ledva stál na nohách, neurobil nič horšie než to, že zakričal: „Všetci ste prekliati blázni!“ Čakárňou sa rozľahol slabý smiech, keďže mladík bol už v starostlivosti mužov v modrých rovnošatách. Strikeovi sa uľavilo, že už nemusí dýchať mužov smrad, znova upriamil pozornosť na Twitter a videl, že Anómia pridal tretí a štvrtý príspevok.

	 

	Anómia @AnómiaMajsterHry

	Hrdina, ktorého obdivujú davy, bude vždy pripomínať Cézara.

	 

	Anómia @AnómiaMajsterHry

	odpovedáte používateľovi @AnómiaMajsterHry

	Jeho insígnie ich priťahujú, jeho autorita ich ohromuje a jeho meč im naháňa strach.

	 

	Strikea zaujal náhly príval citátov od Anómie, no neprekvapilo ho, že posledné dva tweety spôsobili medzi jeho sledovateľmi určitý zmätok.

	 

	PaniSrdcová @carlywhistler_*

	odpovedáte používateľovi @AnómiaMajsterHry

	Ešte stále narážaš na Srdca? Čo tým chceš povedať?

	 

	 

	Baz Tyler @BzTyl95

	odpovedáte používateľovi @AnómiaMajsterHry

	Cítiš sa dobre, kamarát?

	 

	Ničiteľ žien @Zl0mený729

	odpovedáte používateľovi @AnómiaMajsterHry

	Hekli ti účet?

	 

	Lepinov učeník @LepinovUčen1k 

	odpovedáte používateľovi @Zl0mený729 @AnómiaMajsterHry

	Nie, nehekli. Je jasné, čo tým myslí, ty tupec.

	 

	Lepinov učeník @LepinovUčen1k 

	odpovedáte používateľovi @Zl0mený729 @AnómiaMajsterHry

	Prečo ste všetci takí sprostí?

	 

	 

	Strikeovi zazvonil vo vrecku mobil. Keď uvidel Patino domáce číslo, zdvihol.

	„Zdravím, čo sa deje?“

	Volala, lebo sa chcela porozprávať o doručení nového kancelárskeho nábytku a niekoľkých problémoch s rozpisom. Strike sa zo všetkých síl snažil odpovedať na jej otázky, a zároveň dával pozor, či ho nezavolá lekár.

	„… a Midge som sľúbil predĺžený víkend,“ uzavrel, „takže si to tiež radšej poznačte.“

	„Jasnačka,“ povedala Pat tým svojím hlbokým chrapľavým hlasom.

	„A dnes ráno som mala dva prerušené hovory z toho istého čísla. Boli presmerované z kancelárie.“

	„Naozaj?“ Strike hľadal vo vrecku pero. „Nadiktujte mi to číslo.“ Poslúchla. Strike si ho zapísal na chrbát ruky. Bolo to mobilné číslo, ktoré nepoznal.

	„V oboch prípadoch zložil, keď ste sa ozvali?“

	„Druhý raz chvíľu dýchal,“ odvetila Pat.

	„Vedeli by ste povedať, či to bol muž alebo žena?“

	„Nie, bolo počuť len dych.“

	„Dobre, dajte mi vedieť, keby sa to opakovalo,“ uzavrel Strike. „A skontrolujte, že máte zamknuté dvere.“

	Keď vrátil mobil naspäť do vrecka, ozval sa hlas: „Cameron Strike?“

	„To som ja,“ zavolal Strike na ženu s krátkymi sivými vlasmi v zdravotníckom odeve s písacou podložkou v rukách.

	O desať minút už sedel na nemocničnom lôžku obkolesenom závesom, ktorý ho oddeľoval od zvyšku oddelenia. Nohavice a barly ležali na stoličke vedľa neho a sivovlasá žena starostlivo skúmala najprv jeho kýpeť a potom aj zdravú nohu. Strike už zabudol, ako dôkladne zvyknú zdravotníci postupovať. Chcel predsa iba lieky proti bolesti.

	„A spadli ste dozadu, však?“ opýtala sa a cez okuliare hľadela na jeho podráždený kýpeť.

	„Hej,“ prisvedčil Strike.

	„Môžete ho zdvihnúť?“

	Poslúchol, tlmene vykríkol od bolesti a potom ho nechal klesnúť. Len čo kýpeť dopadol na posteľ, začal sa mykať.

	„Stalo sa to už aj predtým?“ opýtala sa pri pohľade na jeho mimovoľné pohyby.

	„Párkrát,“ priznal Strike a znova sa začal potiť.

	„Koľkokrát?“

	„V posledných týždňoch sa mi to stalo niekoľkokrát. Po amputácii som mal podobné kŕče, ale po niekoľkých mesiacoch ustali.“

	„Kedy vám amputovali nohu?“

	„Pred šiestimi – nie, siedmimi rokmi.“

	„Je dosť nezvyčajné, aby sa myoklonné kŕče po siedmich rokoch vrátili,“ podotkla lekárka a obišla posteľ.

	„Čo to máte na nohe?“ opýtala sa a ukázala na červenú stopu po oceľovom hrote Madelininho ihličkového podpätka. „Stalo sa to pri páde?“

	„Zrejme hej,“ zaklamal Strike.

	Noha sa ešte stále mykala, ale lekárka mu teraz hľadela rovno do tváre.

	„Uvedomujete si, že vám myká tvárou?“

	„Čože?“

	„Myká vám pravou stranou tváre.“

	„Zrejme len od bolesti,“ povedal Strike.

	Začínal sa obávať série nevítaných testov alebo dokonca pobytu v nemocnici.

	„Dobre, teraz vám zdvihnem nohu ja. Povedzte, keď vás to začne bolieť.“

	„Bolí,“ vyhŕkol Strike, keď zdvihla kýpeť ani nie desať centimetrov nad posteľ.

	„Máte dosť stuhnuté svaly. Prehmatám vám zákolenný sval. Povedzte, či…“

	Jemne ho chytila za zadnú časť stehna.

	„Hej,“ precedil cez zuby, „to bolí.“

	„Dobre,“ povedala a opatrne položila kýpeť naspäť na posteľ, kde sa ďalej mykal, „rada by som vám urobila ultrazvuk. Máte dosť opuchnuté koleno a chcem vedieť, čo sa deje s tým svalom.“

	„Sval som už mal v podobnom stave,“ povedal Strike. „Len som si ho natiahol. Keby ste mi mohli predpísať lieky proti bolesti…“

	„Tie kŕče sa mi nepáčia,“ vyhlásila lekárka a znova sa mu uprene zadívala do tváre. „Rada by som vám urobila aj krvné testy a chcela by som, aby sa na vás pozrel aj môj kolega. O chvíľu sa vrátim.“

	„Načo krvné testy?“ opýtal sa Strike.

	„Aby sme vylúčili možný skrytý problém. Napríklad nedostatok vápnika.“ Zmizla za závesom a zatiahla ho za sebou. Strike si pritisol prsty na tvár, aby zistil, či mu ňou nemyká, ale necítil nič. Nenávidel nemocničné prostredie – neznášal ten pocit zraniteľnosti a vynútenej závislosti, ktorý v ňom vyvolávalo. Ako tam tak sedel iba v boxerkách, počul, ako mu zavibroval mobil. Prehodil nohy cez okraj postele, zvesil kabát z operadla stoličky a vylovil ho. Prišla mu dlhá správa od Madeline, ktorá sa začínala slovami:

	 

	Corm, je mi to hrozne ľúto, bola som opitá, práve som narazila na Charlotte a

	 

	Vymazal ju bez toho, aby ju dočítal, a potom si zablokoval jej číslo. Pritom prvý raz pocítil, ako mu myklo svalom v pravom kútiku úst: bol to len nepatrný pohyb, ale napriek tomu citeľný.

	Ledva si stihol vystrieť nohy naspäť na posteľ, prišla zdravotná sestra v stredných rokoch, aby mu vzala krv.

	„Vyzlečte sa,“ povedala a kývla na jeho tričko. „Ten rukáv sa nedá vyhrnúť dosť vysoko.“

	S nevôľou si pomyslel, že sa fakt mýli, keď si myslí, že sa chce vyzliecť, ale aj tak poslúchol. Keď mu zdravotná sestra upevnila škrtidlo v hornej časti ramena, vsunula do žily ihlu a odobrala krv do injekčnej striekačky, znova mu zavibroval mobil.

	„Ešte nemôžete zdvihnúť,“ povedala celkom zbytočne sestra, keď Strike pozrel tým smerom.

	Keď odišla aj s dvomi skúmavkami Strikeovej krvi, obliekol si tričko, vzal do ruky mobil a uvidel správu od Midge, ku ktorej pripojila aj video.

	 

	Gusa Upcotta vidím až teraz. Vieme, kto je ten obrovský čudák?

	 

	Strike otvoril video a uvidel nezameniteľného Nilsa de Jonga, ako kráča po ulici Upcottovcov s kartónovou škatuľou pod pazuchou jednej ruky a s mobilom v druhej. Na sebe mal staré šortky s množstvom vreciek, pokrčené tričko a sandále. Svetlé vlasy mu padali do zvláštnej tváre, ktorá vyzerala ako grécka maska, a zjavne bol zahĺbený do toho, čo čítal v mobile. Pred domom Upcottovcov zrazu zastal, položil škatuľu na zem, niečo naťukal do mobilu, znova ju zdvihol a vykročil k vchodovým dverám. Zaklopal, dvere sa otvorili a Strike na okamih zazrel Gusa, skôr ako obaja vošli dovnútra. Video sa skončilo.

	Nils de Jong, odpísal Strike. Majiteľ budovy, v ktorej sídli umelecký kolektív North Grove. Pravdepodobne priniesol Katyi nejaké Joshove veci.

	Len čo odoslal správu, záves sa odhrnul a zjavil sa černoch v zdravotníckom odeve. Strike s určitými obavami pozrel na invalidný vozík, ktorý so sebou priniesol.

	„Ultrazvuk?“ opýtal sa s výrazným brazílskym prízvukom.

	Strike na okamih zauvažoval, čo by sa stalo, keby odvetil: „Nie, ďakujem, už som ho absolvoval.“

	„Viem chodiť.“

	„Nie, prepáčte, doktorka to chce takto,“ povedal s úsmevom a potľapkal po opierke invalidného vozíka. „Môžete sa prikryť.“

	A tak Strikea s mobilom v ruke odviezli z oddelenia s tenkou prikrývkou na holých nohách a boxerkách ako ďalší prípad zraneného človeka, ktorého proti jeho vôli presúvajú na vyšetrenie, ktoré by radšej neabsolvoval. Sonda mu pripadala ľadová, a keď mu ju lekár pritisol na zákolenný sval, bolelo to ako fras. Lekár sledoval monitor pri posteli a jeho tvár neprezrádzala vôbec nič, až kým Strikeovi znova nezavibroval mobil. Vtedy podráždene pozrel na prístroj a potom sa znova sústredil na obrazovku.

	Po niekoľkých minútach sa zjavila sivovlasá lekárka a tichým hlasom sa prihovorila kolegovi. Strike tam vlastne ani nemusel byť.

	„Veľký zápal,“ povedal muž a zboku pritisol Strikeovi sondu na kolenný kĺb.

	„Roztrhnuté väzy?“

	„Možno trocha natrhnuté…“

	Znova bolestivo prešiel sondou po zadnej strane Strikeovho stehna.

	„To je druhý stupeň… možno tretí.“

	Ešte silnejšie pritlačil sondu do zadnej časti Strikeovho kýpťa a Strike sa pokúsil odvrátiť pozornosť od bolesti predstavou, že ho udrie do hlavy.

	„Nevidím nič, čo by vysvetľovalo myoklonné kŕče. Svaly sú dosť stuhnuté…“

	Brazílčan odviezol Strikea naspäť na oddelenie, pomohol mu sadnúť si na lôžko, povedal, že lekárka hneď príde, a potom ho znova nechal samého za závesom.

	Strike si prečítal správu od Robin, ktorá prišla pred chvíľou.

	 

	Čo sa deje? Čo tvoja noha?

	Ešte stále čakám na verdikt, odpísal. 

	Anómia sa na Twitteri správa nejako čudne. 

	Hej, všimol som si.

	 

	Záves okolo Strikeovej postele sa znova rozhrnul a zjavila sa ďalšia zdravotná sestra, nízka, bucľatá Hispánka.

	„Doktorka príde až o chvíľu. Nedáte si zatiaľ šálku čaju?“

	„V skutočnosti potrebujem len lieky proti bolesti,“ odvetil Strike, ktorý vôbec netúžil byť záťažou pre štátny zdravotný systém, v čom sa azda zhodol so všetkými prepracovanými lekármi. Ponuka čaju podľa neho neveštila nič dobré, lebo naznačovala, že ho v dohľadnom čase neprepustia. Zdravotná sestra však zjavne očakávala odpoveď, a tak povedal: „Čaj by mi dobre padol, vďaka.“

	„S mliekom a cukrom?“

	„So všetkým, čo máte.“

	Pokojne doň pridajte aj codamol.

	Strike sa oprel o vankúše a skľúčene sa zadíval na závesy. Popri jeho posteli klopkali a šuchotali kroky. Niekde v diaľke plakalo dieťa. Znova mu zavibroval mobil, a keď naň pozrel, uvidel ďalšiu správu od Robin.

	 

	Ak chceš vidieť prejav ozajstného pokrytectva, choď sa pozrieť na Twitter Tima Ashcrofta. Na jeho vlastný, nie Pera spravodlivosti.

	 

	Strike teda otvoril Timov účet na Twitteri.

	Tim Ashcroft pred hodinou pridal odkaz na článok v denníku Daily Mail, ku ktorému napísal:

	 

	 

	Tim Ashcroft @ČervSaVzoprie

	 

	Ako blízky priateľ Edie Ledwellovej a človek, ktorý pracuje so školopovinnými deťmi a záleží mu na ich ochrane, som úprimne zhrozený.

	www.DailyMail/RodičiaSúZhrození…

	Strike klikol na odkaz. Názov článku znel:

	 

	Rodičia sú zhrození, lebo učiteľ 

	vypočutý v súvislosti s vraždou bol prepustený

	 

	Preletel článok, ktorý sa podľa jeho očakávania týkal Phillipa Ormonda. Učiteľ momentálne nechodil do práce a čakal, kým jeho prípad preskúma školská rada. Autorovi sa podarilo naznačiť, že Ormond je nepríjemný a neobľúbený učiteľ, ale dal si pozor, aby nikde nenapísal, že dobodal svoju priateľku a jej bývalého milenca. Najväčšiu pozornosť venoval výrokom matky, ktorej dcére Ormond prikázal, aby klamala, keď s ňou mal zostať po škole, ale namiesto toho sledoval Edin mobil.

	 

	„Vyhrážal sa Sophii, že nesmie povedať pravdu. Bola taká vystrašená, že nám to niekoľko dní tajila. Napokon za mnou prišla celá uplakaná, lebo zistila, že jeho priateľka bola v to popoludnie zavraždená, a všetko mi rozpovedala. Hneď som zavolala na políciu. Je mi jedno, že ho neobvinili, o to nejde. Faktom zostáva, že prinútil štrnásťročné dievča, aby ho krylo, a podľa mňa by ho za to mali okamžite prepustiť.“

	 

	Strike sa vrátil na Twitter. Videl, že Tim sa neuspokojil so svojím prvým komentárom, lebo po prvom tweete nasledovalo ešte niekoľko ďalších.

	 

	 

	Tim Ashcroft @ČervSaVzoprie

	 

	(Mimochodom, ospravedlňujem sa za odkaz na ten fašistický plátok, ale zjavne hovorili priamo s rodičmi, takže zverejnili celý príbeh.)

	 

	Tim Ashcroft @ČervSaVzoprie

	 

	Pointa je, že žiadať 14-ročné dievča, aby vás krylo, je nechutné. Tento človek by nemal pracovať s deťmi ani tínedžermi.

	 

	Andi Reddy @ydderidna

	odpovedáte používateľovi @ČervSaVzoprie

	Ty si jeden z tých dobrých, Tim!

	 

	 

	Strike odpísal Robin:

	 

	Ashcroft dokonale zahral toho dobrého chlapíka. 

	Základy pedofílie.

	 

	Zdravotná sestra sa vrátila s čajom, v ktorom bolo priveľa mlieka. Keď jej poďakoval, jeho kýpeť sa začal znova mykať. Posadil sa vzpriamenejšie a silno ho pritlačil pravou rukou, aby ho prinútil zostať v pokoji: správať sa, ako sa patrí, nezradiť ho a nespôsobiť, že mu títo dobromyseľní zdravotníci odporučia ďalšie testy.

	„Ste v pohode?“ opýtala sa ho zdravotná sestra a sledovala, ako pritíska kýpeť k posteli.

	„V pohode,“ odvetil. Teraz cítil, ako mu myká svalom v pravom líci. Sestra odišla. Strikeovi znova zavibroval mobil: prišla ďalšia správa od Robin.

	 

	A včera večer nám unikla hádka o Kei Nivenovej. Vyhľadaj si #DoritiSKeouNivenovou

	 

	Strike poslúchol.

	Krátko pred polnocou sa okolo Kei očividne strhla menšia twitterová búrka. Spúšťačom bolo zatknutie Wallyho Cardewa, o ktorom sa na internete horlivo diskutovalo. Ľavičiari, ktorí ním vždy opovrhovali, teraz s radosťou očakávali, že skončí vo väzení, zatiaľ čo jeho dlhoroční obhajcovia si boli rovnako istí, že sa stala chyba a určite nie je členom teroristickej bunky. Výsledkom hádky boli heštegy #ZachráňteWallyho a #KoláčikyNepatriaDoVäzby. V celom tom rozruchu niekto vyhrabal staré tweety medzi Wallym a Keou, ktoré v lepšom prípade naznačovali, že sa poznajú, a v tom horšom, že spolu niečo majú. Netrvalo dlho a na Twitteri sa objavil Kein príspevok z blogu na tumblr z roku 2010 („Všetci moji priatelia mi hovoria, že ,sex s jeho najlepším kamarátom nie je odpoveď‘, a ja im na to vravím, že ‚vždy záleží na otázke‘.) a vtedy sa fanúšikovia Atramentovočierneho srdca obrátili proti Kei so zúrivosťou hladného aligátora.

	 

	Srdiečko Lizzie @srdiečkolizy00

	 

	Božemôj, len sa pozrite, Kea Nivenová a nácek Wally Cardew spolu fakt… šukali?

	Loren @lºrygill

	odpovedáte používateľovi @srdiečkolizy00

	Teda. Vždy som ju podporovala, ale ak je toto pravda…

	 

	 

	Moonyspoons @m<>nyspoons 

	odpovedáte používateľovi @bielapannaduch @srdiečkolizy00 @lºrygill

	Ak šukáš s fašistami, tak *si* fašistka. A bodka. #DoritiSKeouNivenovou

	 

	 

	Johnny B @jbaldw1n1>>

	odpovedáte používateľovi @m<>nyspoons @bielapannaduch @srdiečkolizy00 @lºrygill 

	Ulovila veľrybu #ZachráňteWallyho

	 

	Drekov kok @drekovkokkk

	odpovedáte používateľovi @dickymacD @marnieb89

	 

	V tej chvíli sa vrátila lekárka s krátkymi sivými vlasmi.

	Strike nepozorne počúval, ako mu hovorí, čo už aj sám vedel, že má poškodený zákolenný sval aj koleno a že oboje vylieči len čas a odpočinok.

	„Mali by ste si dohodnúť termín u svojho špecialistu, ale odporúčam vám, aby ste nohu nezaťažovali najmenej štyri týždne. Možno aj šesť.“

	„Štyri týždne?“ Strike na ňu v tej chvíli sústredil pozornosť. Spoliehal sa, že mu povie, aby nohu nenamáhal týždeň, čo si plánoval vysvetliť ako tri dni.

	
„U každého pacienta je to iné, ale vy ste vysoký,“ vyhlásila lekárka.

	„Žiadate svoj kýpeť, aby niesol veľkú váhu. Dôrazne vám odporúčam, aby ste sa spojili so svojím špecialistom a dohodli si uňho termín, aby vás mohol vyšetriť dôkladnejšie. Zatiaľ nenoste protézu, nohu majte vo vyvýšenej polohe, odpočívajte, na opuchnuté miesta si prikladajte ľad a starajte sa o kýpeť, aby sa stav vašej pokožky ešte viac nezhoršil.

	Čo sa týka kŕčov,“ pokračovala, „zápal a stuhnuté svalstvo mohli spôsobiť návrat nervových príznakov, ale viac sa dozvieme, keď dostaneme výsledky krvných testov.“

	„A to bude kedy?“ opýtal sa Strike, ktorý teraz netúžil po ničom inom, len odísť z nemocnice, skôr ako doňho napichajú ďalšie sondy alebo ihly.

	„Nemalo by to trvať dlho,“ odvetila. „Vrátim sa, keď ich dostanem.“ Lekárka opäť odišla a Strike uvažoval, či má naozaj nedostatok vápnika. Jedol predsa dosť syra, alebo nie? A v poslednom čase si nič nezlomil. Keby mal nedostatok vápnika, určite by si pri jednom z nedávnych pádov niečo zlomil.

	No keď sa nad tým zamyslel, zaplavili ho spomienky na to, ako pred niekoľkými rokmi spadol zo schodov a ako mu pri sledovaní podozrivého vypovedal zákolenný sval, takže sa zrútil na chodník. Myslel na nezdravé jedlo, ktoré tvorilo väčšinu jeho jedálneho lístka, na záchvaty fajčiarskeho kašľa, ktoré mával každé ráno, a na to, ako sa včera večer plazil po zemi a zastal len preto, aby mohol zdvihnúť spadnutú cigaretu. Mal chuť zavolať lekárku naspäť a povedať: „Viem, prečo sa to všetko stalo. Preto, lebo sa o seba vôbec nestarám. Napíšte to do karty a pustite ma domov.“

	Chcel sa rozptýliť od sebaobviňovania, a tak vzal znova do ruky mobil a pokračoval v čítaní twitterových komentárov o Kei Nivenovej.

	 

	Max R @mreger#5

	odpovedáte používateľovi @drekovkokkk @dickymacD

	@marnieb89

	Štetky z radov bojovníčok za sociálnu spravodlivosť predstierajú, že chcú pacifistov, ale vlhnú len zo skutočných mužov. #DoritiSKeouNivenovou

	 

	Max R @mreger#5

	odpovedáte používateľovi @drekovkokkk @dickymacD

	@marnieb89

	Šukala s Wallym, lebo vedela, že je fakt drsný. To majú štetky rady.

	 

	Záves sa odhrnul, lekárka sa vrátila.

	„Okej, vaša krv vyzerá normálne, čo je dobre. Je možné,“ dodala, „že tie kŕče sú psychogénneho pôvodu.“

	„Čo to znamená?“

	„Možno sú spôsobené psychologickými faktormi. Ste momentálne pod veľkým tlakom?“

	„Nie pod väčším ako zvyčajne,“ odvetil Strike. „Je nejaká šanca, že dostanem lieky proti bolesti?“

	„Čo ste užívali doteraz?“

	„Ibuprofen, ale účinkuje zhruba ako lentilky.“

	„Dobre, predpíšem vám niečo silnejšie, aby ste nejako prežili ďalší týždeň, ale lieky nenahradia odpočinok a ľadové obklady, jasné?“

	Lekárka odišla, a kým si Strike naťahoval nohavice, v jeho hlave bojovali o nadvládu dve protichodné myšlienky. Rozum mu dôrazne hovoril, že prípad Anómie sa už vyšetrovať nebude, aspoň nie cez ich agentúru. Keďže ako starší partner bude prinajmenšom mesiac mimo hry a dostupných spolupracovníkov je nedostatok, skrátka, nedokážu pokryť všetky prípady. Sklon tvrdohlavo sa spoliehať sám na seba, ktorý nejedna bývalá priateľka nazvala aroganciou, ho však nútil trvať na tom, že ešte nie je koniec. Barclay sa zatiaľ neozval ohľadom BielejPanny a existovala šanca, že Strikeova nadchádzajúca návšteva u Granta Ledwella – ak bude postupovať správne –, ich konečne privedie k Anómii.

	Že bola hriešnou dievkou? Nuž, 

	vravela si, čo je na tom? Nech! 

	Nebola horšia ako mnohý muž. 

	Na verejnosti hrali šokovaných, 

	no delili sa o ňu, o jej hriech.

	Mathilde Blindová

	Posolstvo

	 

	 

	 

	Keď sa Strike na druhý deň ráno o ôsmej zobudil, bolo mu jasné, že whisky, čo vypil večer predtým, by sa nemala miešať s tramadolom. Cítil sa choro a nevyrovnane a tieto pocity celkom nevyprchali ani do jedenástej, keď mu zavolal Barclay.

	„Mám novinky,“ začal Škót.

	„Už?“ Strike práve neisto skackal do kúpeľne, no keď zazvonil mobil, zostal stáť na mieste a pridržiaval sa stoličky, aby nespadol.

	„Hej, ale nie také, ako očakávaš.“

	„Nicole nie je u rodičov?“

	„Ale hej, práve som s ňou. Chcela by sa s tebou porozprávať. Najlepšie cez FaceTime.“

	„Skvelé,“ povedal Strike. „Neprekážalo by jej, keby sa k nám pridala aj Robin?“

	Počul, ako Barclay opakuje otázku.

	„Nie, neprekážalo.“

	„Dajte mi päť minút,“ povedal Strike. „Dám vedieť Robin.“

	Strikeov telefonát zastihol Robin ešte stále v župane v klaustrofobickej izbe hotela Z, hoci už tri hodiny tvrdo pracovala. Aký zmysel by malo prezliekať sa, keď ani nevychádzala z izby?

	„Chce sa s nami porozprávať? Úžasné.“ Robin vyskočila na nohy a snažila sa vyzliecť si jednou rukou župan.

	„Pošlem ti podrobnosti, len mi daj pár minút,“ povedal Strike, ktorý si zúfalo potreboval odskočiť.

	Robin si náhlivo obliekla tričko a učesala sa, aby si Strike nemyslel, že celé predpoludnie prespala. Potom si znova sadla na posteľ, keďže inde sa sedieť nedalo, a otvorila notebook. Medzitým Strike, ktorého vlasy vyzerali rovnako učesané ako neučesané, vymenil jedno tričko za iné, ktoré vyzeralo menej pokrčené, a sadol si naspäť za malý kuchynský stôl.

	Keď sa hovor začal, Strike aj Robin s prekvapením zistili, že na druhom konci nie je len preraffaelistická kráska Nicole Crystalová, ale aj dvaja ďalší ľudia, zjavne jej rodičia. Hoci ani jeden z nich nemal ryšavé vlasy, jej matka mala rovnako výrazné lícne kosti a srdcovitú tvár, zatiaľ čo jej otec s hranatou bradou vyzeral presne tak napäto a nahnevane, ako Strike očakával od muža, ktorý sa práve dozvedel, že erotická fotografia jeho dcéry spôsobila, že sa zaplietla so súkromnými detektívmi.

	„Dobré ráno,“ pozdravil Strike. „Ďakujeme za ochotu porozprávať sa s nami.“

	„V pohode,“ prehodila veselo Nicole, ktorá nemala ani zďaleka taký silný prízvuk ako Barclay. Miestnosť za Crystalovcami pôsobila jednoducho, no štýlovo, a Strike vytušil, že ju tak navrhol drahý interiérový dizajnér.

	„Uhm… Ja nie som tá Biela oná. Biela… Ako sa volala. V tej hre.“

	V jej slovách nebol ani náznak zábran, rozpakov alebo zahanbenia.

	Zdalo sa, že ju situácia, v ktorej sa ocitla, zaujala.

	„Netuším, ako sa moja fotka dostala do tej hry. Fakt neviem. Atramentovočierne srdce sa mi vôbec nepáči!“

	„Rozumiem,“ povedal Strike, ktorý v jej prívetivej tvári nevidel žiadne znaky klamstva. „Takže ten seriál poznáte?“

	„To hej,“ prisvedčila veselo Nicole. „Jedna moja kamarátka je doň totálne zažratá. Zbožňuje ho.“

	„Mala táto kamarátka niekedy prístup k vašej fotografii?“

	„Nie, nemala,“ odvetila Nicole.

	„Mohla sa k tej fotke dostať bez vášho vedomia?“

	„Musela by sa dostať k fotkám v mojom mobile. V každom prípade, je z Kresťanskej únie. Je fakt… veď viete… Určite by nikomu neposielala nahé fotky.“

	Strike z výrazu tváre Nicolinho otca vyčítal, že by bol rád, keby sa to isté dalo povedať aj o jeho dcére.

	„Spomínate si, kedy vznikla tá fotka?“ opýtala sa Robin.

	„Zhruba… pred dva a pol rokom?“ prehodila Nicole.

	„A poslali ste ju niekomu?“ pokračovala Robin.

	„Hej,“ prisvedčila Nicole. „Bývalému frajerovi. Chodili sme spolu posledný rok na strednej, ale potom odišiel do Londýna na Royal Academy of Dramatic Art a ja som zostala na severe študovať výtvarné umenie.“

	„Je herec?“ opýtal sa Strike.

	„Chce sa ním stať. Posielala som mu fotky, keď sme spolu jeden semester chodili na diaľku.“

	Nicolinmu otcovi myklo svalom na tvári.

	„Ako sa volá váš bývalý?“ Strike vzal do ruky pero.

	„Marcus,“ odvetila Nicole. „Marcus Barrett.“

	„Ste s ním ešte v kontakte?“ chcela vedieť Robin. „Máte jeho telefónne číslo?“

	„Hej, ale nebudete naňho nepríjemní, však? Naozaj si neviem predstaviť, že by Marcus…“

	„Daj im to prekliate číslo,“ povedal stroho Nicolin otec.

	„Oco.“ Nicole úkosom pozrela na otca. „No tak. Nebuď taký.“ Pán Crystal sa tváril, akoby mal v úmysle byť „taký“ ešte dlho.

	„Marcusa mohli hacknúť,“ pokračovala Nicole a pozrela na Strikea a Robin. „Stalo sa to aj jednej mojej kamarátke: stiahli jej fotky z cloudu – treba dodať, že jej heslo sa dalo uhádnuť hrozne ľahko. Úprimne si neviem predstaviť, že by Marcus dal na internet moju fotku úmyselne – veď sme stále priatelia! Je to fakt milý chalan.“

	„Kto z vás ukončil vzťah?“ opýtal sa Strike.

	„Ja,“ odvetila Nicole, „ale vzal to dobre. Obaja bývame v iných mestách a sme ešte mladí. Teraz chodí s niekým iným.“

	„Má Marcus spolubývajúcich?“ Robin sa snažila prísť na to, kto iný sa mohol dostať k tej fotografii.

	„Býva so sestrou. Je o štyri roky staršia ako on a je milá. Prečo by Darcy chcela všetkým ukazovať moje prsia?“

	Nicole sa zasmiala.

	„Nic, nie je to smiešne,“ napomenula ju ticho matka.

	„Ale no tak, trocha je.“ Nicole zjavne vôbec netrápilo, že všetci na linke ju videli polonahú. Keď sa ani jeden z jej rodičov neusmial, pokrčila plecami:

	„Som predsa umelkyňa. Môj postoj k nahote nie je taký puritánsky ako váš.“

	„Nejde o puritánstvo.“ Otec na ňu ani nepozrel. Namiesto toho nespúšťal zrak z obrazovky. „Ide o to, že keď pošleš mužom také fotky, dávaš im možnosť, aby ťa vydierali alebo zahanbili…“

	„Ale ja sa nehanbím,“ prerušila ho Nicole a Robin jej verila. „Na tej fotke vyzerám fakt dobre. Neroztiahla som na nej predsa nohy…“

	„Nicole,“ napomenuli ju obaja rodičia celkom rovnakým tónom.

	„Tak si to ujasnime,“ povedal Strike. „Pokiaľ viete, jediný, kto kedy videl tento záber, je Marcus Barrett, správne?“

	„Hej,“ prisvedčila Nicole. „Ibažeby fotku ukázal nejakému kamošovi, ale podľa mňa by to neurobil.“

	„Vraveli ste, že ste mu posielali fotky v množnom čísle,“ pokračoval Strike.

	„Hej, posielala,“ potvrdila Nicole.

	„Objavila sa táto fotka alebo nejaká iná niekde, kde by ste ju nečakali?“

	„Nie,“ odvetila Nicole.

	„Boli ostatné fotky podobné ako táto?‘“

	„Viac-menej,“ povedala Nicole. „Myslím, že na jednej som bola celkom nahá.“

	Nicolina matka si na chvíľu skryla tvár do dlaní.

	„No a čo?“ vyhŕkla netrpezlivo Nicole. „Bol obklopený samými peknými študentkami herectva. Musela som mu poslať niečo, na čo by – veď viete – mohol myslieť.“

	Opäť vybuchla do smiechu.

	„Prepáčte,“ chichotala sa. „Skrátka… je to pre mňa trocha šok. Nečakala som, že sa budem baviť so súkromnými detektívmi, lebo niekto skúšal catfishing s mojimi fotkami.“

	„Catfishing?“ zopakoval jej otec.

	„Veď vieš, oci,“ povedala Nicole. „Predstieral, že som ja, aby si trocha užil.“

	„Takže,“ uzavrel Strike, „aby sme si to ujasnili: nikdy ste neboli v Drekovej hre?“

	„Nie, nikdy,“ odvetila Nicole.

	„A nikdy ste na internete nekomunikovali s niekým s prezývkou Morehouse?“

	„Nie, nikdy,“  zopakovala Nicole.

	„A nikdy ste sa nezhovárali, neposielali správy ani neboli v kontakte s doktorom Vikasom Bhardwajom?“

	Nicole otvorila ústa a chcela odpovedať, no potom zaváhala.

	„Vlastne… počkajte,“ zamračila sa. „Počkajte.“

	Vstala a niekam odišla. Rodičia za ňou znepokojene hľadeli. Strike a Robin uvideli Barclayho, ako mlčky sedí vo vzdialenom kresle. Niekto mu urobil hrnček čaju.

	Nicole sa vrátila s mobilom v ruke.

	„Na Twitteri ma sleduje nejaký muž,“ povedala, keď sa znova usadila medzi rodičov. „Stále lajkuje moje tweety, ale ja ho nepoznám… Tuším sa volá Vikas… Počkajte…“

	Takmer minútu prehľadávala svojich sledovateľov na Twitteri.

	„Je to on?“ povedala napokon a obrátila displej mobilu ku kamere.

	„Áno,“ prisvedčil Strike pri pohľade na Vikasovu fotku. „To je on. Poslali ste mu niekedy správu, alebo ste boli v priamom…?“

	„Nie,“ prerušila ho Nicole, „len som si všimla, že mi lajkuje všetky tweety, a nechápala som, prečo ma sleduje. Je vedec, však?“ dodala a obrátila mobil k sebe, aby mohla preskúmať Vikasov účet.

	„Bol,“ opravil ju Strike. „Je mŕtvy.“

	„Čože?“ vyhŕkli naraz Nicole aj jej otec. Dievča sa už netvárilo pobavene.

	„Bol zavraždený,“ dodal Strike, „v Cambridgei, minulý…“

	„Hádam len nie ten astrofyzik?“ povedal zhrozene Nicolin otec. „Ten na vozíku?“

	„Presne tak,“ prisvedčil Strike.

	Zavládlo ticho. Všetci traja Crystalovci zdesene hľadeli do kamery.

	„Panebože,“ vydýchla napokon Nicole.

	„Radi by sme sa porozprávali s Marcusom,“ pripomenul Strike. „Mohli by ste nám dať jeho číslo?“

	„No… nemyslím, že by som vám mala dať jeho číslo bez toho, aby som sa ho najprv opýtala, či môžem.“ Nicole sa tvárila rovnako napäto ako jej rodičia.

	„Nicole…“ začal jej otec.

	„Nechcem, aby to naňho vybalili bez akéhokoľvek varovania. Je to môj kamarát, oci!“

	„V skutočnosti by bolo lepšie, keby ste mu nevolali,“ povedal Strike, ale Robin vedela, že nech povie čokoľvek, Nicolin názor nezmení.

	„Nie, je mi to ľúto,“ vyhlásila študentka umenia a pozrela rovno do kamery. „Marcus nemá v žiadnom prípade nič spoločné s – s ničím. Také niečo by skrátka neurobil. Nedám vám jeho číslo, kým mu nepoviem, o čo ide. Ani on by mi nikdy nič podobné neurobil. Nie,“ dodala smerom k otcovi, ktorý otvoril ústa a chcel niečo namietnuť. Obrátila sa naspäť ku Strikeovi a Robin.

	„Poviem Marcusovi, aby vám zavolal, okej? Keď sa s ním porozprávam.“

	Nemali na výber a museli súhlasiť. Strike poďakoval Crystalovcom za ich čas a zaželal im pekný deň. Keď zmizli z obrazovky, Strike a Robin na seba pozreli.

	„Doriti,“ zahundrala Robin.

	„Asi tak,“ prisvedčil Strike.

	 

	 

	98

	 

	 

	Na prvý pohľad nečistí

	 si voľkali v tej spleti ľsti,

	znamenia dávala si chamraď, 

	slizko sa díval na brata brat.

	Christina  Rossetti

	Trh škriatkov

	 

	 

	 

	Kým bol Strike uväznený v podkroví s ľadovým obkladom na kýpti, nemal ostatným ako pomôcť, a tak sa rozhodol preklepnúť si Marcusa Barretta aspoň na internete. Hoci bol ešte stále trocha omámený tramadolom, podarilo sa mu nájsť Barrettov účet na Instagrame, lebo mladík použil svoje celé meno a zverejnil nielen množstvo fotografií zo skúšok, ale aj zopár selfíčok spred budovy Royal Academy of Dramatic Arts. Barrett bol pekný mladý muž s čiernymi vlasmi, tmavými očami a črtami, ktoré by romantický spisovateľ podľa Strikea nazval ostrými.

	Strike prijal Nicolino tvrdenie, že jej bývalý priateľ by nikdy úmyselne neposlal jej fotku iným ľuďom, s istou dávkou cynizmu. Roky strávené vyšetrovaním zložitých dôsledkov rozpadnutých vzťahov, nehovoriac o toxických následkoch jeho vlastných rozchodov so Charlotte a nedávnej nepeknej scény s Madeline, mu vzali všetky ilúzie o hlbinách, do ktorých môžu klesnúť odvrhnutí milenci v zúfalej snahe zraniť tých, čo ich opustili. Pri starostlivom skúmaní Marcusovho účtu na Instagrame však detektív natrafil na skupinovú fotografiu z decembra minulého roka s označením #VianočnýVečierok #StarýŠkolskýGang #Fettes, na ktorej boli Marcus aj Nicole. Strike musel uznať, že spolu zjavne vychádzajú naozaj dobre: objímali sa okolo pliec a usmievali sa do objektívu spolu s ostatnými spolužiakmi.

	Okrem toho Nicole neklamala, keď tvrdila, že Marcus má zjavne nový vzťah. Na mnohých fotografiách bol v spoločnosti štíhlej svetlovlásky, rovnako príťažlivej ako Nicole, a súdiac podľa množstva objatí a bozkov, bola ich vzájomná príťažlivosť úprimná. Na viacerých fotkách bola označená aj Barrettova sestra: čiernovlasá ako jej brat a rovnako pekná. Na jednej z fotiek s označením #Timber #Pitbull&Ke$ha #ZničSvojNajSong súrodenci spievali karaoke na nejakom večierku.

	Strikeovi bolo jasné, že Instagram nie vždy pravdivo zachytáva, ako niekto žije, ale existovali jasné dôkazy, že Marcus Barrett vedie aktívny spoločenský život, a ak aj nie je hercom svetového formátu, v Londýne si to zjavne užíva. Zverejňoval fotografie z posedení v krčmách, reštauráciách aj vo svojom byte, ktorý, ako Strike usúdil podľa okolitých pamiatok, bol vo vychytenej štvrti Shoreditch. Barrettova rodina, podobne ako Crystalovci, mala zjavne veľa peňazí: hoci mali obaja súrodenci ešte len niečo cez dvadsať, bývali v byte, ktorý vyzeral väčší a krajšie zariadený ako Strikeov vlastný.

	Len jeden rad fotografií ho prinútil zamyslieť sa. Ešte v roku 2013, pravdepodobne krátko po rozchode s Nicole, navštívil Marcus s priateľmi Highgateský cintorín a zverejnil niekoľko záberov, na ktorých v dlhom čiernom kabáte so skľúčeným výrazom pózuje medzi urnami, polámanými stĺpmi a plačúcimi anjelmi.

	„Jasné, že sa tam mohli ísť len pozrieť,“ povedal Strike Robin, keď s ňou v nedeľu večer telefonoval. „Netreba zabúdať, že je to nielen miesto činu, ale aj turistická atrakcia.“

	„Ešte stále sa neozval?“ opýtala sa Robin, ktorá mala na sebe znova župan a sedela v hotelovej izbe, ktorú už z duše neznášala.

	„Nie,“ odvetil Strike. „Predpokladám, že je za tým spanikárený telefonát od Nicole a potom rovnako spanikárené rozhovory medzi Barretovcami.“

	„Myslíš, že oslovil právnika?“

	„Určite hej,“ odvetil Strike. „Myslím, že žiadny rodič by nechcel, aby sa meno jeho syna spájalo s prípadom vraždy. Ale jedno viem isto: určite to nebol on, kto sa v hre vydával za Nicole. Študuje dennou formou, a pokiaľ viem, väčšinu voľného času trávi na večierkoch. Najskôr som mal pocit, že Nicole je naivná, ale teraz sa prikláňam k jej názoru. Zjavne sú stále priatelia. Nevnímam ho ako ten typ, čo z pomsty zverejní porno.“

	„Tak kto je potom BielaPanna?“

	„Tiež som nad tým rozmýšľal,“ povedal Strike a potiahol si z elektronickej cigarety. Od návštevy pohotovosti nefajčil, hoci vo vrecku kabáta mu zostala polovica balíčka Benson & Hedges. „Uvažujem, čo bolo skôr: Nicole, alebo jej fotky?“

	„Naznačuješ, že niekto sa dostal k jej fotkám a potom začal zisťovať na internete, kto je v skutočnosti?“

	„Presne tak. Vieme, že sa to dá, lebo rovnako si postupovala aj ty. Nech tie fotky ukradol ktokoľvek, hneď ju mohol začať zosobňovať, lebo o sebe na internete zverejnila množstvo osobných informácií. Takže keby sa Vikas pokúsil zistiť, s kým sa vlastne v hre rozpráva, všetko by sedelo: je to tá istá baba, študentka umenia, býva v Glasgowe, zverejňuje rovnaké fotky…“

	„Aj tak riskoval, keď sa za ňu vydával,“ namietla Robin. „Čo keby sa Vikas skontaktoval priamo so skutočnou Nicole? Čo keby jej zavolal alebo sa s ňou chcel spojiť cez FaceTime?“

	„Aj na to som už myslel. Neviem, či si si všimla, že jeho počítač vyzeral dosť upravený. Čo ak mal problémy s rečou? Čo ak o tom ten, kto sa vydával za BieluPannu, vedel, a počítal s tým, že sa s ňou radšej bude baviť online ako osobne?“

	„Bože, to je hrozné,“ zamrmlala Robin a zatvorila oči.

	„Hej, je – ale zároveň je to geniálne. BielaPanna by mohla pokojne naliehať na Vikasa, aby sa s ňou stretol, lebo by vedela, že jej nevyhovie. Fakt dokonalá manipulácia.

	A ešte niečo. Súdiac podľa Instagramu, v byte toho mladíka bolo veľa ľudí. Barrettovci majú radi večierky. Nicoline fotky mohli byť na viacerých zariadeniach, ak ich Marcus synchronizoval, a ktorékoľvek z nich mohol niekto ukradnúť alebo otvoriť bez jeho vedomia. Práve som zisťoval, ako sa dá nabúrať do iCloudu. Je to možné dokonca aj bez hesla.“

	„Zistil si niečo o Marcusovej sestre?“

	„Neviem nájsť žiadne jej účty na sociálnych sieťach, takže netuším, kde pracuje, ale všimol som si jedno: na fotkách z večierkov nie sú len decká – niektorí ľudia, s ktorými sa stretávajú, vyzerajú aj na tridsať alebo štyridsať.“

	„Myslíš, že sú to jej kolegovia z práce?“

	„Hej, čo naznačuje, že aj ona má rušný reálny život.“

	Strike zazíval. Po tramadole a dlhých hodinách strávených na internete by si šiel najradšej ľahnúť.

	„Ako sa darí tebe?“ opýtal sa.

	„No, Lepinovho učeníka som preklepla tak dôkladne, ako sa dalo,“ odvetila Robin. Po toľkých hodinách pozerania do počítača ju štípali oči.

	„Všetko som ti zhrnula do jedného dokumentu, ale pozrela som sa aj na ďalšie tri účty. Pamätáš sa na Maxa, ktorý na Twitteri tvrdil, že Edie bola sexuálna pracovníčka? Pokúsil sa ma zbaliť pomocou jednej z Koshových fráz.“

	„Všetci tí trollovia sa mi tak trocha zlievajú dokopy,“ priznal Strike.

	„V stredu na Twitteri napísal niečo v tom zmysle, že Wally je zabijak.“

	„Aha,“ zamrmlal Strike, „tuším som to videl.“

	„Zaujal ma, a keď som si systematicky prečítala jeho tweety, zistila som, že je jedným zo štyroch twitterových účtov, ktoré vždy striehnu, kedy Anómia niečo napíše. Bolo ťažké si to všimnúť, kým som sa na ne nesústredila, ale koordinujú sa navzájom a aj s Anómiou.“

	„Ako to myslíš, že sa koordinujú?“ opýtal sa Strike a pošúchal si oči v snahe zostať ostražitý.

	„No, napríklad v roku dvetisícjedenásť Lepinov učeník obvinil Edie, že klamala o smrti svojej matky. Citoval vetu z nejakého Edinho rozhovoru, v ktorom povedala, že si spomína, že jej matka bola ‚pod vplyvom drog‘. Lepinov učeník na Twitteri napísal, že Edie sa snaží predstierať, že jej matka bola závislá. V nasledujúcej minúte Max zverejnil nekrológ Edinej matky, v ktorom stálo, že zomrela na rakovinu.“

	„Takže ten nekrológ mal pripravený, aby ho mohol hneď zverejniť?“

	„Presne tak. A potom Anómia zdieľal citát Lepinovho učeníka vytrhnutý z kontextu a aj nekrológ, ktorý zverejnil Max, so svojimi päťdesiatimi tisíckami sledovateľov, a hneď nato niekto menom Johnny B – ktorý sa ma, mimochodom, tiež pokúsil zbaliť Koshovou frázou – zverejnil fotku Edinej matky a začal sa vysmievať z toho, ako vyzerala. A napokon sa pridal aj Julius ‚Ja som Evola‘, ktorý dodal, že nejaký jeho kamarát počul, ako Edie tvrdí, že jej matka bola feťáčka, čo Anómia tiež hneď zdieľal.

	Tí piati si to naplánovali – iné hodnoverné vysvetlenie skrátka neexistuje –, aby vyzerala ako klamárka. Celé sa to odohralo v priebehu niekoľkých minút. Nebolo ľahké vydolovať ten nekrológ a fotku jej matky. Overila som si to a oboje sa nachádza online, ale v dosť tmavých zákutiach internetu.

	Podobné útoky koordinovali niekoľkokrát, ale všimla som si ešte niečo: navzájom si pomáhajú, aby mohli na dievčatá používať Koshove frázy.“

	„Čo tým myslíš?“ Strike sa snažil sústrediť.

	„Najskôr Lepinov učeník alebo Julius povedia žene niečo fakt odporné, a potom sa objavia Max R alebo Johnny B s tvrdením, že ich nahlásili. Všetko je to zinscenované, lebo sú to očividne priatelia. Účty Lepinovho učeníka a Juliusa boli niekoľkokrát dočasne pozastavené za obťažovanie dievčat, ale zakaždým sa vrátili.“

	„Riskujú, že prídu o účet na Twitteri, aby ich kamoši mohli použiť na dievčatá Kosha?“

	„Áno. Správajú sa ako… čo ja viem… ako jeden tím.“

	„Natrafila si na niečo, čo by nám prezradilo, kto sú v skutočnosti?“

	„Nie. Nemajú zverejnené miesta a ani neprezrádzajú takmer nič o svojich skutočných životoch. Prinútilo ma to však zamyslieť sa nad Anómiou,“ dopovedala Robin, sadla si na vankúše a zadívala sa na vypnutý televízor na stene. „Predstavovala som si niekoho zatrpknutého a osamelého, ale očividne dokáže vzbudiť náklonnosť a obdiv, aj keď len u dosť hrozných ľudí.“

	„Vikas Bhardwaj pôsobil ako milý chalan,“ namietol Strike. „Presne vedel, kto je Anómia, a predsa sa ho dlho držal.“

	Obaja sa odmlčali. Robin ešte stále civela na televízor na stene, Strike sedel pri kuchynskom stole, poťahoval z elektronickej cigarety a myslel hlavne na to, aký je unavený.

	„Zajtra nám doručia nový nábytok, však?“ ozvala sa napokon Robin.

	„Hej, popoludní,“ prisvedčil Strike. „A večer mám stretnutie s Grantom Ledwellom. Chcel som ťa poprosiť, či by si ma tam odviezla.“

	„Vďakabohu,“ vyhŕkla zápalisto Robin. „Idem sa zblázniť z toho, že som stále zatvorená v tejto izbe. Čo keby som popoludní prišla do kancelárie, pomohla ti s nábytkom, a potom môžeme ísť rovno odtiaľ?“

	Strike zaváhal.

	„Pozri, ak členovia Halveningu vedia, kde som, mali dosť príležitostí prísť, zabúchať mi na dvere a predstierať, že sú elektrikári alebo čo. Pochybujem, že ma zapichnú cestou do kancelárie, ktorá je desať minút odtiaľto, za denného svetla na preplnenej ulici.“

	„Hej, dobre,“ vzdychol si Strike. „Príď o druhej.“

	Obaja zložili. Strike zostal ešte niekoľko minút sedieť. Bol vyčerpaný a ospalý, ale obával sa námahy spojenej s odchodom do postele. Pri notebooku ležal jeho zápisník otvorený na stránke s Anómiinou mailovou adresou, čo mu dala Yasmin. Zatiaľ ju nijako nevyužil. Na rozdiel od Yasmin, Anómia bol bystrý: určite by bol podozrievavý voči akýmkoľvek snahám cudzích ľudí nadviazať s ním kontakt.

	Strike sedel v oblaku nikotínových výparov a na oblohe za oknom žiaril kosáčik mesiaca. Po chvíli si uvedomil, že sa díva na projekt synovca Jacka o bitke pri Neuve Chapelle, ktorý bol ešte stále pripevnený na kuchynských skrinkách.

	Hoci sa dedinku Neuve Chapelle podarilo obsadiť, bolo to za cenu závratných strát na životoch, a to nielen pre nedostatok munície a zlé rádiové spojenie, ale aj preto, lebo tisíc mužov zomrelo celkom zbytočne, keď sa snažili dostať cez neprestrihnutý ostnatý drôt okolo opevnených nemeckých zákopov. V mierne snovom stave vyvolanom tramadolom sa Strike pokúsil pozrieť na prípad Anómie z vojenského hľadiska. Nedobytný cieľ bol obohnaný drôtom, ktorý zatiaľ zostával neprestrihnutý, a nešlo len o zabezpečenie pripomínajúce pevnosť, ktoré do hry zabudoval Vikas Bhardwaj, ale aj o pomoc štyroch anonymných trollov.

	Aké ponaučenie si teda vziať z bitky pri Neuve Chapelle? Pred vyslaním pechoty treba prestrihnúť drôt.

	Strike znova zazíval, príliš unavený na to, aby pokračoval v tejto analógii. Preventívne sa mykol v očakávaní bolesti a vstal zo stoličky.

	Robin medzitým v hoteli Z už ležala v posteli, ale jej mozog zostával tvrdohlavo ostražitý a naďalej chrlil nápady a neisté teórie, akoby miešal balíček kariet a ukazoval jej náhodné obrázky. Keď ani po dvadsiatich minútach nezaspala, rozsvietila lampu na nočnom stolíku, posadila sa a otvorila zápisník na poslednej popísanej strane, kam si poznačila štyri používateľské mená, ktoré Anómii – aj sebe navzájom – tak pomáhali.

	Po chvíli, netušiac prečo, vzala z nočného stolíka pero a dopísala k nim piate meno: Zoltan, Rachelin prvý internetový kamarát, o ktorom sa Rachel domnievala, že neskôr vystupoval pod inou internetovou prezývkou, a to… Ako sa volal? V mysli sa jej ktovieprečo vynoril nejasný obraz harlekýna.

	Naklonila sa cez okraj postele, zdvihla notebook zapojený do siete, otvorila ho a vyhľadala slovo „harlekýn“.

	„Scaramouche,“ povedala nahlas, keď si prečítala článok o archetypoch v talianskej Commedia dell’Arte. Scaramouche bol klaun: prefíkaný, chválenkársky, no v podstate zbabelý. Zvláštna prezývka, keď sa snažíte zbaliť mladé ženy na sex. Robin znova netušila prečo, no pod Zoltana dopísala aj Scaramoucha, na okamih sa zadívala na všetkých šesť mien a potom sa znova načiahla po notebook.

	Nevieme, akí vysokí sme,

	 kým nie sme povolaní vstať…

	Emily  Dickinsonová

	Ašpirácia

	 

	 

	 

	„Ak nemienite nič povedať,“ ozval sa Patin hlboký podráždený hlas z recepcie, „prestaňte už konečne vyvolávať.“

	Bolo pol druhej v pondelok popoludní. Strike sedel za stolom v kancelárii s barlami opretými o stenu, jedol sušienky a vybavoval maily z preplnenej mailovej schránky.

	„To isté číslo? Zasa len dýcha?“ zakričal na Pat.

	„Tentoraz som nepočula žiadny dych,“ odvetila Pat a podišla k otvoreným dverám s elektronickou cigaretou v ruke. Recepcia za ňou bola takmer prázdna, teda až na telefón položený na dlážke a kopy fasciklov k prípadom, ktoré Pat triedila, aby sa mohli uložiť do nových registračiek. „Len ticho. Debil sprostý.“

	„Mohol by som na to číslo zavolať, keď dokončím toto,“ povedal Strike a znova sa sústredil na mail od prenajímateľa, ktorý mal očividne pocit, že bombový útok je dobrá výhovorka, aby im mohol zvýšiť nájomné. Strike tento názor nezdieľal. „Ste v pohode?“

	„Prečo by som nemala byť?“ opýtala sa podozrievavo Pat.

	„Lebo ste na mieste, kde sa to stalo,“ odvetil Strike.

	„Som v pohode. Pochytali už všetkých, no nie? A dúfam, že ich zatvoria a zahodia kľúč,“ dodala a vrátila sa k svojim fasciklom.

	Strike dopísal mail. O niekoľko minút neskôr odoslal zdvorilú, ale rozhodnú odpoveď prenajímateľovi a pustil sa do správy o najnovšom vývoji pre Allana Yeomana. Práve sa snažil sformulovať úvodný odsek tak, aby naznačoval pokrok bez toho, že by musel spomenúť niečo konkrétne, keď k nemu doľahol Patin hlas.

	„Dnes ste nemali prísť.“

	Strike zdvihol zrak. Predpokladal, že Robin prišla skôr, ale vo dverách medzi kanceláriou a recepciou sa zjavil Dev Shah so širokým úsmevom na tvári.

	„Mám ich,“ povedal Strikeovi. „Dlhoprstého a jeho matku.“

	„Vážne?“ Strike sa s radosťou vykašľal na mail.

	„Hej. Včera večer som sa jej prihovoril v bare Connaught. Bola tam so svojou sestrou. Alebo so ženou, ktorá využíva služby toho istého plastického chirurga.“

	Dev vytiahol peňaženku, vylovil z nej elegantnú vizitku a podal ju Strikeovi. Stálo na nej meno Azam Masoumi a slová „Obchodník so starožitnosťami a umeleckými predmetmi“.

	„Pán Masoumi sprostredkúva predaj cenných predmetov pre súkromných klientov,“ vysvetlil Dev, „a neúčtuje si za to také veľké provízie ako známe aukčné domy.“

	„To je od neho milé. Stavím sa, že je aj diskrétny.“

	„Pán Masoumi je pyšný na svoju diskrétnosť,“ odvetil s kamennou tvárou Dev. „Niektorí klienti nechcú, aby sa vedelo, že predávajú cenné predmety. Pán Masoumi tomu úplne rozumie.“

	„A toto stačilo?“

	„Nie celkom,“ odvetil Dev. „Musel som im obom kúpiť hrozne veľa drinkov a tipnúť si, že je o pätnásť rokov mladšia ako v skutočnosti. Keď sa bar zatvoril, pozvala ma do bytu Dlhoprstého ešte na jeden drink.“

	„Bol tam aj Dlhoprstý?“

	„Nie, a to bolo len dobre, lebo by sa mu určite nepáčilo, keby videl, ako sa správa jeho mama.“

	„Bola nezbedná?“

	„Začala ma zvádzať ako správna pani Robinsonová. Keď som povedal, že už pôjdem, snažila sa udržať môj záujem tým, že mi ukázala Fabergého skrinku a hlavu Alexandra Veľkého, ktoré vraj dostala od manžela, s ktorým sa navzájom odcudzili.“

	„Keď sa to jej manžel dozvie, potom sa fakt odcudzia. Máš aj fotky?“

	„Hej,“ prisvedčil Dev, z vrecka vytiahol mobil a ukázal Strikeovi obrázky oboch predmetov, ktoré mali spolu hodnotu vyše milión libier.

	„A dostal si sa odtiaľ bez toho, aby ťa zviedla?“

	„Unikol som len o vlások, keď som ju pozval na večeru, ktorá má byť dnes.“

	„Práve si získal titul zamestnanca týždňa,“ vyhlásil Strike, postavil sa na jednu nohu a vystrel ruku.“

	„Dostanem aj certifikát?“

	„Poviem Pat, aby nejaký vytvorila, len čo jej príde počítač.“

	„Zasa ťa bolí noha?“ opýtal sa Dev a sklopil zrak na Strikeovu prázdnu nohavicu.

	„Dá sa dokopy,“ povedal Strike a sťažka dosadol na stoličku.

	„Kde sú všetci ostatní?“

	„Barclay sa práve vracia z Glasgowa – bol na návšteve u rodičov –, Midge má voľno a Robin príde o chvíľu, rovnako ako náš nový nábytok.“

	„Chceš, aby som vám trocha pomohol?“

	„Nie, zaslúžiš si voľno. Mám v pláne dať doručovateľom sto libier, keby bolo treba niečo poskladať.“

	Desať minút po Devovom odchode prišla Robin. Bola rovnako šťastná, keď sa dozvedela, že prípad Dlhoprstého je uzavretý, ale šokoval ju pohľad na Strikea. Jeho pokožka mala sivastý nádych, oči mal červené a na tvári dvojdňové strnisko. Nijako to však nekomentovala, len mu podala USB kľúč, ktorý so sebou priniesla.

	„Keď príde tlačiareň, ukážem ti všetko, čo som zistila o Anómiinej partii trollov. Čo robíš?“

	„Snažím sa napísať mail Allanovi Yeomanovi, ale existuje určitá hranica, koľkokrát môžeš použiť slovné spojenie ‚sľubný vývoj‘ bez toho, aby si uviedla aký.“

	„Dúfam, že Grant Ledwell sa dnes večer prizná.“

	„Mal by,“ povedal Strike, „inak budem musieť nájsť pozitívny výraz pre ‚vyšetrovanie tohto prípadu je v riti‘.“

	Prvá dodávka nábytku dorazila o tretej a nasledujúce dve hodiny zapĺňali nové registračky, montovali Patin stôl, nastavovali jej nový počítač a tlačiareň a odstraňovali plastovú fóliu z novej pohovky potiahnutej červenou látkou.

	„Už si nechcel koženku?“ opýtala sa Robin, keď spolu s Pat posúvali pohovku na miesto, zatiaľ čo Strike sa len prizeral, balansoval na barlách a štvalo ho, že im nemôže pomôcť.

	„Už ma vytáčalo, ako tá stará prdela, vždy keď som sa na nej pohol,“ odvetil.

	„Táto sa zafarbí, keď sa na ňu vyleje káva,“ povedala Pat s elektronickou cigaretou medzi zubami. Obišla nový stôl a zložila svoje kostnaté telo na novú kancelársku stoličku.

	„Ale táto je lepšia ako tá stará,“ pripustila neochotne.

	„Takmer to stojí za to, že u nás vybuchla bomba, však?“ prehodil Strike a rozhliadol sa po recepcii, ktorá s novou farbou na stenách a nábytkom vyzerala tak elegantne ako hádam ešte nikdy.

	„Kedy príde sklo?“ opýtala sa Pat a ukázala na zadebnenú polovicu dverí vedúcich na odpočívadlo. „Som rada, keď vidím obrysy toho, kto je za dverami. Je to ako systém včasného varovania.“

	„Sklenár príde koncom týždňa,“ odvetil Strike. „Idem dopísať ten mail Yeomanovi.“

	O barlách sa vrátil naspäť do kancelárie. Robin práve začala tlačiť výsledky vyšetrovania Lepinovho učeníka a jeho priateľov, keď znova zazvonil telefón.

	„Strikeova detektívna agentúra,“ ozvala sa Pat.

	Niekoľko sekúnd počúvala a potom vyštekla: „Čo vlastne chcete? Ak to má byť vtipné…“

	„To isté číslo ako predtým?“ opýtal sa Strike a znova sa zjavil vo dverách medzi oboma miestnosťami. Pat prikývla. „Dajte mi to,“ povedal, ale Pat, ktorej namrzený výraz sa teraz zmenil na podozrievavý, prikryla rukou slúchadlo.

	„Chce hovoriť s Robin.“

	Robin prestala tlačiť dokumenty a načiahla sa po slúchadlo, ale Pat, ešte stále s pohľadom upretým na Strikea, zašepkala: „Znie ako nejaká čudáčka.“

	„Pat,“ oslovila ju rozhodne Robin. „Daj mi to.“

	Pat sa zatvárila, akoby z toho nemohlo vzísť nič dobré, a podala jej slúchadlo.

	„Haló?“ ozvala sa Robin. „Tu Robin Ellacottová.“

	„Vy ste boli Jessica?“ zašepkal jej do ucha hlas. Robin pozrela na Strikea.

	„Kto je tam?“ opýtala sa.

	„Boli ste to vy?“ nástojil slabý hlas.

	„S kým hovorím?“ naliehala Robin.

	Počula dievčinin dych. Plytké nádychy naznačovali strach.

	„Poznáme sa?“ opýtala sa Robin.

	„Áno,“ zašepkal hlas. „Teda aspoň myslím. Ak ste boli Jessica.“

	Robin rukou zakryla slúchadlo. „Je to Zoe Haighová,“ povedala. „Chce vedieť, či som bola Jessica.“

	Strike uvažoval, či sa oplatí riskovať priznaním. Zaváhal, a potom prikývol. Robin spustila ruku zo slúchadla.

	„Zoe?“

	„Áno,“ prisvedčil hlas. „Vieš… vieš…“

	„Si v pohode? Stalo sa niečo?“

	„Hrozne sa bojím,“ zašepkalo dievča.

	„Prečo sa bojíš?“ opýtala sa Robin.

	„Prosím… prídeš za mnou?“

	„Pravdaže,“ prisľúbila Robin. „Si doma?“

	„Áno,“ povedala Zoe.

	„Dobre. Zostaň tam. Prídem tak rýchlo, ako sa bude dať.“

	„Okej,“ zašepkala Zoe. „Ďakujem.“ Spojenie sa prerušilo.

	„Chce sa so mnou stretnúť,“ povedala Robin a pozrela na hodinky.

	„Možno by bolo lepšie, keby si šiel k Ledwellovi taxíkom a ja…“

	„Ani náhodou. Čo ak je to pasca? Čo ak je Zoe len návnada a číha tam na teba Anómia?“

	„Aspoň zistíme, kto to je,“ povedala Robin a znova zapla tlačiareň.

	„Myslíš tesne pred tým, ako ti podreže krk?“ prehodil Strike cez šuchot stránok.

	Pat prenášala pohľad z jedného na druhého, akoby sledovala tenisový zápas.

	„Zoein byt je na druhom poschodí,“ povedala Robin, ani nezdvihla zrak.

	„A ako som sa podľa teba dostal sem? Priletel som?“ zamrmlal Strike a naschvál nespomenul, že väčšinu cesty sa šúchal po zadku.

	„Strike, naozaj si nemyslím, že Zoe ma chce vlákať do pasce.“

	„Nečakala si ani Vikasa Bhardwaja s prerezanou krčnou žilou.“

	„Čudné,“ utrúsila chladne Robin a obrátila sa k partnerovi, „no nespomínam si, že ty si to predpovedal.“

	„Rozdiel spočíva v tom,“ odsekol netrpezlivo Strike, „že ja som sa už poučil. Idem s tebou. Ak hneď vyrazíme na Junction Road, stihneme aj Ledwella o deviatej.“

	Strike zmizol v kancelárii. Kým sa vrátil s mobilom a peňaženkou, Pat zašepkala, alebo skôr tlmene zavrčala: „Vieš, že má pravdu.“

	„Nie, dočerta, nemá,“ povedala Robin, vytiahla stránky z tlačiarne a z police za Pat vzala plastový obal, do ktorého ich vložila. „Ak sa zasa pokúsi niekoho udrieť alebo ak znova spadne, vyradí sa na…“

	Stíchla, keď sa Strike vrátil na recepciu. Ešte stále sa mračil.

	„Pripravená?“

	Z výrazu jeho tváre usúdila, že počul, čo práve povedala.

	No divá odvaha v jej pohľade je, 

	búrlivá veľkosť hrdej beznádeje; 

	žiaľ jej dal silu, a duch tejto ženy

	je tvrdší než smrť, sudbou neskrotený.

	Felicia Hemansová

	Hasdrubalova žena

	 

	 

	 

	Počas prvých desiatich minút cesty na Junction Road ani jeden z detektívov neprehovoril. V Strikeovi tlela zlosť, že pre Robin je momentálne skôr príťažou ako prínosom. Robin, vždy citlivá na partnerove nálady, vnímala jeho pichľavé ticho a počas prvej časti cesty sa snažila nájsť v sebe odvahu na tie správne slová, ktorými by sa mu prihovorila.

	Napokon zastali na križovatke.

	„Raz si mi povedal, že k sebe musíme byť úprimní, inak sme v háji,“ vyriekla s pohľadom upretým na cestu.

	Strike mlčal, až kým na semafore nenaskočila zelená a nedali sa do pohybu.

	„No a?“

	„Vravel si, že keď niekam idem sama, bojíš sa o mňa viac, ako by si sa bál o spolupracovníka mužského pohlavia, lebo ak narazím na násilníka, všetko hrá v môj neprospech…“

	„Presne tak,“ skočil jej do reči, „a preto…“

	„Môžem dopovedať?“ predniesla pokojne, hoci srdce jej tĺklo.

	„Pokračuj,“ povedal chladne.

	„A vravel si, že musím zabojovať so svojimi záchvatmi paniky, lebo si nechcel mať na svedomí, keby som niečo pokazila a znova sa mi niečo stalo.“

	Strike, ktorý už presne vedel, kam tým smeruje, zaťal zuby. Keby ho v tej chvíli Robin videla, povedala by, že vyzerá zanovito.

	„Ja som na teba nikdy nenaliehala, aby si sa o seba staral,“ pokračovala, nespúšťajúc zrak z cesty. „Ani raz. Je to tvoj život a tvoje telo. V deň, keď si ma poslal na terapiu, si však povedal, že ak sa mi niečo stane, ty s tým budeš musieť žiť.“

	„No a?“ zopakoval.

	Trocha masochisticky a sadisticky ju chcel prinútiť, aby to povedala rovno.

	„Viem, že máš bolesti,“ pokračovala teraz už podráždene Robin. „Vyzeráš hrozne.“

	„Vďaka. Presne to som potreboval počuť.“

	„Božemôj…“ zahundrala Robin, ktorá sa už ledva držala na uzde. „Nikdy by si nikomu nedovolil ísť do práce, keby bol v takom stave. Ako by si chcel brániť seba alebo mňa, keby…?“

	„Takže som na príťaž svojej vlastnej agentúre, hej?“

	„Neprekrúcaj moje slová. Presne vieš, čo tým chcem povedať…“

	„Hej, som mrzák v strednom veku, ktorého by si radšej nechala v aute…“

	„Spomínala som tvoj vek?“

	„… zatiaľ čo ty veselo vkráčaš do…“

	„Veselo? Dokážeš sa správať ešte povýšeneckejšie?“

	„… zasranej pasce…“

	„Rátam s tým a…“

	„Ach, takže ty s tým rátaš? Určite ťa to zachráni, keď vojdeš do dverí a niekto ťa bude chcieť podrezať…“

	„KRISTEPANE, STRIKE!“ skríkla Robin, oboma rukami tresla do volantu a konečne dala voľný priechod napätiu, čo v sebe nosila od bombového útoku. „NECHCEM, ABY SI SA ZABIL! Chápem, že o barlách si pripadáš – čo ja viem – oslabený alebo čo…“

	„Nie, nepripadám…“

	„Hovoríš o úprimnosti, ale nie si úprimný ani ku mne, ani k sebe! Vieš, prečo to hovorím? Nechcem ťa stratiť. Už si spokojný?“

	„Nie, nie som spokojný,“ odvrkol automaticky Strike, čo bola zároveň pravda aj nepravda: vzdialená časť jeho mozgu zaregistrovala jej slová, a tie akoby odľahčili bremeno, o ktorom dovtedy sotva tušil. „Podľa mňa máme dočinenia so zasraným sériovým vrahom…“

	„Aj podľa mňa!“ vyhŕkla Robin, rozzúrená tým, že neocenil niečo, čo priznala len s veľkým úsilím. „Ale ja poznám Zoe a ty nie!“

	„Poznáš ju? Bola si s ňou na jednej dvadsaťminútovej prechádzke…“

	„Niekedy stačí aj dvadsať minút! Keď sme spolu pred chvíľou telefonovali, bola vystrašená, ale nemyslím, že preto, lebo jej Anómia pritískal na krk nôž, ale preto, lebo sa ho chystá zradiť! Viem, že podľa teba som len nejaká naivka, čo ‚veselo‘ vkráča do nebezpečnej situácie…“

	„To si nemyslím,“ vyhlásil Strike. „Fakt nie.“

	V aute zavládlo ticho. Strike spracúval, čo práve počul. Nechcem ťa stratiť. Povedala by také niečo žena mužovi, ktorý – ako sa obával v najtemnejších chvíľach – sa z neho už stal? Starý foter, tučný štyridsiatnik, jednonohý náruživý fajčiar, ktorý si nahovára, že je ešte stále príťažlivý a schopný, a stále vidí seba samého ako nadaného amatérskeho boxera s plochým bruchom, ktorý dokázal zbaliť najkrajšie dievča na Oxfordskej univerzite?

	Robin to však vôbec neutešilo. Práve naopak, pripadala si otvorená a zraniteľná, lebo práve nahlas priznala niečo, čo v sebe už dlho potláčala, a bála sa, že Strike z jej slov vyčítal viac ako len obavy, že sa na strmých betónových schodoch v Zoeinej budove nejako katastrofálne zraní. Mala strach, že vytušil jej bolesť pri pomyslení na Madeline, a odhalil, že prahne po dôvernejšom vzťahu, aj keď sa ustavične presviedčala o opaku.

	„Ty si stelesnením tejto agentúry,“ prehovorila po niekoľkých minútach, pričom sa snažila rozprávať pokojným a rozumným tónom. „Bez teba by nebola ničím. Nikdy som ti nevravela, aby si si oddýchol, prestal fajčiť alebo sa lepšie stravoval. Nebola to moja vec – ale teraz už je. V taške mám osobný alarm a nech je v Zoeinej izbe ktokoľvek, keď tam vojdem, dám mu najavo, že som neprišla sama. Vyzeráš dosť hrôzostrašne, aj keď iba sedíš v aute. Každý, kto sa pozrie z okna, si dobre rozmyslí, či mi ublíži, keď bude vedieť, že si hneď pri dverách, ale po tých schodoch nevyjdeš bez rizika, že sa ti niečo stane, a keby na nás niekto zaútočil, bála by som sa viac o teba ako o seba.“

	Strike mlčal, lebo sa práve vyrovnával s ponížením spojeným s jeho vlastným pokrytectvom a mylnými domnienkami. Keby došlo na súboj s nožmi, bol by totálne nepoužiteľný.

	„Naozaj si si so sebou vzala osobný alarm?“

	„Áno,“ prisvedčila Robin a odbočila na Junction Road, „lebo nie som nejaká pojašená…“

	„Nikdy som si nemyslel, že si… Dobre, zostanem v aute, ale zavolaj mi, keď vyjdeš nahor. Ak sa mi do piatich minút neozveš, pôjdem za tebou.“

	„Fajn,“ súhlasila Robin.

	Prešli popri hračkárstve a na rohu pred nimi stála Zoeina klinovitá budova. Robin odbočila na Brookside Lane a zaparkovala.

	„Kým tam budem, mohol by si sa pozrieť na to, čo som dala dokopy o Lepinovom učeníkovi,“ navrhla. Zo zadného sedadla vzala plastový obal s vytlačenými materiálmi a podala mu ho. „Včera večer som nad tým strávila veľa času. Bola by som rada, keby si to niekto prečítal.“

	„Buď opatrná, dobre?“ vyhŕkol Strike, keď si odopla bezpečnostný pás.

	„Budem,“ prisľúbila rázne Robin a vystúpila z auta.

	No muži, ženy s rozháraným žitím… 

	voskové masky, ktoré som im dal, 

	úškľabkom divých tvárí pretrhli, 

	kliali – vraj tyran je, kto mení ich…

	Elizabeth Barrettová-Browningová

	Aurora Leighová

	 

	 

	 

	Schodisko Zoeinej budovy páchnuce špinou a zatuchnutým močom nepôsobilo pri Robininej druhej návšteve o nič menej depresívne ako prvý raz. Keď vystupovala po betónových schodoch, vylovila z tašky osobný alarm, ktorý neustále nosila so sebou, a zovrela ho v dlani.

	Na najvyššom poschodí jemne zaklopala na Zoeine dvere.

	Tie sa hneď otvorili. Vycivená dievčina pred Robin sa tvárila, akoby sa stretla so smrtkou, ale Robin mala pravdu a Strike sa mýlil: v miestnosti nebol nikto iný, len vychudnutá a vystrašená Zoe. Očami orámovanými čiernou linkou skúmavo pozrela Robin do tváre bez masky.

	„Smiem vojsť?“ opýtala sa Robin.

	„Hej,“ prisvedčila Zoe a odstúpila.

	Na posteli prikrytej tenkou čiernou bavlnenou prikrývkou so vzorom bielych hviezdičiek ležal starý notebook. Na okne ochabnuto visel nepodšitý ružový záves. Elektrická dvojplatnička stála na chladničke, ktorá vyzerala ako z osemdesiatych rokov. Hneď vedľa bol neveľký drez, ktorý akoby sa odliepal od steny. V miestnosti neboli žiadne skrinky, len poličky. Na tej nad chladničkou bol jeden hrniec a niekoľko konzerv nízkokalorickej polievky, na tej nad posteľou zasa zopár kusov lacnej kozmetiky, dezodorant, ceruzky, perá a blok. Zoeina skromná zásoba čierneho oblečenia bola poskladaná na kope v kúte. Zostával zhruba meter štvorcový dlážky prikrytej fľakatým svetlozeleným kobercom.

	Robin si však pri vstupe do miestnosti takmer nič z toho nevšimla, lebo ju upútali strop a steny, ktoré pokrývali prilepené kresby ceruzkou a čiernym tušom. Boli nesmierne detailné a prepracované: pozoruhodné a nezastaviteľné výplody nevyliečiteľne tvorivej osobnosti. Talent vystavený na tých ošarpaných stenách Robin takmer šokoval.

	„Fíha,“ vydýchla ticho a pohľadom blúdila po stenách. „Zoe… sú úžasné…“

	Na dievčininej vystrašenej tvári sa mihol záchvev potešenia.

	„Musím si zavolať,“ pokračovala Robin. „Nemusíš sa ničoho báť,“ dodala, keď videla, že Zoe to ešte viac vydesilo. „Potom sa môžeme porozprávať.“

	Vyťukala Strikeovo číslo.

	„Zoe je tu,“ vyhlásila.

	„Sama?“

	„Áno.“

	„Dobre, veľa šťastia,“ zaželal jej Strike a Robin zložila. Potom zapla nahrávanie na mobile bez toho, aby to oznámila Zoe, a vložila ho naspäť do tašky.

	„Chceš si sadnúť?“ zašepkala Zoe.

	„Jasné, vďaka,“ povedala Robin a obe si sadli na posteľ. „Prečo si sa so mnou chcela stretnúť, Zoe?“

	„Lebo…“ Zoe sa zhlboka nadýchla. „Anómia – ten, čo vytvoril Drekovu hru… Vyhráža sa, že zabije teba aj tvojho partnera. Vraj vás porieši ako Ledwellovú a Blaya. Minule mi ukázal tvoje fotky z novín, a vtedy som si uvedomila, že si Jessica. Viem, že som vytočila toho muža, čo u vás v kancelárii dvíha telefón – zakaždým som zložila, lebo som sa hrozne bála, a – a môj priateľ povedal, že ťa nemám kontaktovať, lebo sa dostanem do problémov, ale musela som, lebo mám pocit, že zabil Edie.“

	„Myslíš, že tvoj priateľ…?“

	„Nie!“ zapišťala Zoe. „Nie – Anómia! Práve som sa na internete rozprávala s jednou babou, ktorá si hovorí BielaPanna, a…“

	„Je teraz v Drekovej hre?“

	Zoe vyzerala ohromená, že Robin presne vie, kde je BielaPanna.

	„Zoe, mohla by som sa s ňou porozprávať, prosím? Neboj sa. Nemusí vedieť, že to nie si ty.“

	„Ale veď nevieš, ako…“

	„O tej hre viem všetko,“ prerušila ju Robin. „Som Buffinka. Presnejšie, bola som ňou posledných pár mesiacov.“

	„Ty si Buffinka?“ vyhŕkla začudovane Zoe. „Ty si tá, s ktorou som…?“

	„Presne tak.“

	Zoe s otvorenými ústami obrátila notebook tak, aby Robin videla moderátorskú miestnosť a súkromnú miestnosť, v ktorej sa rozprávali Červ28 a BielaPanna. Robin rýchlo preletela oba rozhovory, aby videla, čo už bolo povedané.

	 

	 

	<Moderátorská miestnosť>

	 

	<15. júna 2015 17.47>

	 

	<Prítomní: ZnudkanýDrek,

	Červ28, Anómia>

	 

	ZnudkanýDrek: Ale prečo?

	 

	>

	 

	>

	 

	>

	 

	Anómia: Lebo chcem aby sa odteraz všetky rozhovory viedli len v moderátorskej miestnosti

	 

	ZnudkanýDrek: Nenechal Morehouse nejaký návod alebo čo?

	 

	ZnudkanýDrek: Neviem ako ich dať preč

	 

	Anómia: Tvrdil si predsa že vieš programovať

	 

	<Súkromná miestnosť>

	 

	<15. júna 2015 17.47>

	 

	<Prítomní: BielaPanna,

	Červ28>

	 

	Červ28: Ale čo ak to urobil

	?

	 

	Červ28: Čo ak nežartuje ?

	 

	BielaPanna: Nebuď hlúpa jasné že to neurobil

	 

	Červ28: Ako to môžeš vedeiť ? Stále opakuje že to urobil

	 

	BielaPanna: Viem kto je Anómia a určite to neurobil

	 

	Červ28: Vieš      kto je Anómia ?

	 

	>

	 

	>

	 

	ZnudkanýDrek: Veď viem

	 

	ZnudkanýDrek: Ale toto je iný level

	 

	ZnudkanýDrek: V každom prípade ľudia majú radi súkromné miestnosti

	 

	Anómia: Ľudia zneužívali súkromné miestnosti takže rob čo ti hovorím

	 

	BielaPanna: Áno

	 

	BielaPanna: Nikde neroztrubuješ že Anómia zabil Ledwellovú však?

	 

	Červ28: Nie

	 

	Červ28: Jasné      že nie

	 

	>

	 

	 

	„Povedala si BielejPanne, že podľa teba Anómia zabil Edie?“ opýtala sa Robin Zoe, a tá prikývla.

	Robin sa dotkla klávesnice a pripomenula si, že musí napodobňovať Zoeinu svojráznu interpunkciu. BielaPanna opäť prehovorila.

	 

	 

	>

	 

	>

	 

	>

	 

	Anómia: Ľudia majú radi všeličo čo by nemuseli Skrátka rob čo ti hovorím

	 

	>

	 

	>

	 

	>

	 

	>

	 

	ZnudkanýDrek: Už musím ísť

	 

	<ZnudkanýDrek odíde z miestnosti>

	 

	>

	 

	>

	 

	BielaPanna: Dobre lebo Anómia by sa na teba hrozne hneval keby zistil že áno

	 

	Červ28: S nikým som sa o tom nebavila

	 

	Červ28: Prezradil ti Morehouse kto je Anómia ?

	 

	BielaPanna: Nie viem to od Anómie

	 

	Červ28: Fakt ??

	 

	BielaPanna: Hej Spriatelili sme sa

	 

	Červ28: Fíha Myslela som že sa naňho budeš hnevať lebo sa zbavil Morehousea

	 

	BielaPanna: Morehouse bol 

	slizký špinavec

	 

	>

	 

	>

	 

	Anómia: Červ?

	 

	>

	 

	Červ28: Ahoj

	 

	Anómia: Rozprávaš sa teraz s niekým v súkromnej miestnosti?

	 

	BielaPanna: Dobre že je preč

	 

	Červ28: Myslela som že ste dobrí priatelia

	 

	BielaPanna: Nie  keď som ho lepšie spoznala uvedomila som si že je to úchylák

	 

	>

	 

	 

	Robin nemienila urobiť tú istú chybu druhý raz.

	 

	 

	Červ28: Áno píšem si s BielouPannou

	 

	Anómia: A môžem vidieť čo si píšete? 

	 

	Červ28: Áno 

	 

	Anómia: Naozaj?

	 

	Červ28: Áno jasné

	 

	>

	 

	>

	 

	>

	 

	BielaPanna: Haha teraz máš problém

	 

	>

	 

	BielaPanna: Klamárka

	 

	 

	Robin sa zháčila, preniesla pohľad z jednej miestnosti na druhú a srdce sa jej rozbúchalo.

	 

	 

	Červ28: To je čudné

	 

	Červ28: Ty a BielaPanna nikdy nenapíšete nič naraz

	 

	>

	 

	>

	 

	>

	 

	<Červ28 bol vyhodený>

	 

	>

	 

	>

	 

	>

	 

	Červ28: Však?

	 

	>

	 

	>

	 

	<Červ28 bol vyhodený>

	 

	Robin pomaly zatvorila notebook.

	„Čo sa stalo?“ opýtala sa znepokojene Zoe.

	„Žiaľ, Červ bol práve vyhodený.“

	„Ach, nie!“ zašepkala Zoe, pritisla si ruky na tvár a cez prsty pozrela na Robin veľkými vpadnutými očami, zvýraznenými čiernou farbou. „Doriti, hnevá sa? Povedala si mu, že sme sa bavili, že možno zabil…?“

	„Ani som nemusela. Celý čas si si písala len s Anómiou. Anómia a BielaPanna sú jedna a tá istá osoba.“

	„Čože? Božemôj – ach, jaj – teraz si po mňa príde – príde a…“

	Zoe v panike vstala a vyzerala, akoby sa chystala pozbierať svoj skromný majetok a utiecť.

	„Sadni si, Zoe,“ povedala pevne Robin. „Sadni si. Môžem ti pomôcť, sľubujem, že ti pomôžem, ale musíš mi povedať, čo vieš.“

	Dievčina klesla naspäť na posteľ a uprela na Robin tie svoje obrovské vpadnuté oči.

	„Anómia je ten, o kom si to myslíš,“ zašepkala napokon.

	„O kom si to myslím?“ zopakovala Robin.

	„Áno,“ prisvedčila Zoe a z očí jej vytryskli slzy. „Preto si sa s ním rozprávala v prestrojení, však? Keby som to vedela, nikdy, nikdy by som sa k nemu nepriblížila…“

	„Zoe, hovoríš o Timovi Ash…?“

	„Nie!“ zapišťala Zoe. „Jasné, že nie.“

	Zovrela pery, akoby sa bála, čo by jej mohlo vyjsť z úst.

	„Počuj, viem, že s Timom ste – vo vzťahu.“ Robin na okamih zaváhala, lebo len s veľkou neochotou nazvala Timovo zneužívanie tejto problémovej a izolovanej dievčiny vzťahom.

	Zoe znova skrivila tvár a Robin opäť zarazil jej zvláštny staro-mladý vzhľad, krehké kosti a detský spôsob, akým si utierala oči opakom potetovanej ruky.

	„Teraz sa so mnou rozíde,“ vzlykla. „Bude zúriť, že o tom vieš. Bude si myslieť, že som ti to povedala.“

	Pri tých slovách vzala do ruky mobil a skontrolovala čas.

	„Čakáš naňho?“

	„Hej,“ prisvedčila Zoe a po vpadnutých lícach sa jej kotúľali slzy. „Chcel prísť, lebo som mu povedala, že sa s tebou chcem spojiť. Nechcel, aby som to urobila. Vždy je nervózny z polície a tak.“

	Viem si predstaviť, pomyslela si Robin.

	„Myslela som, že bude rád, ak sa Edina smrť vyšetrí. Priatelili sa, nie?“

	„Chce, aby chytili vraha, ale… myslí si, že nikto by nepochopil, prečo sme spolu, takže nemá rád, keď sa rozprávam s cudzími ľuďmi… Keď som začala pracovať v North Grove, hrozne sa hneval… Ale on to medzi nami nezačal. Bola som to ja,“ zdôraznila Zoe. „On za nič nemôže. Ja som ho pobozkala prvá.“

	„Koľko si mala rokov?“

	„Trinásť a on to vzhľadom na môj vek nechcel. Ja som začala. Je to moja vina, nie Timova.“

	„Prinútila si ho k tomu?“

	„N-nie,“ zavzlykala Zoe. „Povedal, že je do mňa zaľúbený, ale nemôžeme spolu nič mať vzhľadom na môj vek, a ja som vyhlásila, že na tom nezáleží. Nechcel však so mnou mať nič fyzické. Ja som chcela.“

	„Povedala si Timovi, že podľa teba Anómia zabil Edie?“ Zoe prikývla. Po tvári jej stále stekali slzy.

	„Povedala si mu, kto je podľa teba Anómia?“

	„Hej, ale podľa neho je to hlúposť.“

	„Zoe, prosím, povedz mi, kto…“

	„Myslela som, že to vieš, myslela som, že preto si v North Grove!“

	„Myslíš, že je to Pez Pierce?“

	„Nie,“ zašepkala Zoe. „Je to Nils.“

	… a keď už poznám, aká zákerná ste, 

	zákerná a zlá, ako hovorím… 

	oklamali ste Marian Erleovú,

	nech si jej láska kope vlastný hrob 

	v zelenom sade márnych nádejí…

	Elizabeth Barrettová-Browningová

	Aurora Leighová

	 

	 

	 

	Strike sedel v BMW a práve dočítal Robinine poznámky o štyroch účtoch na Twitteri, ktoré tak šikovne pomáhali Anómii šíriť nepravdivé informácie o Edie Ledwellovej. Stiahol okno, zhlboka si potiahol z elektronickej cigarety a vrátil sa k stránkam, ktoré ho mimoriadne zaujali.

	Všetky štyri účty sa o Anómii vyjadrovali ako o „inteligentovi“ a „géniovi“; všetky štyri nadávali Edie Ledwellovej do rôznych obmien slov „štetka“, „kurva“ a „zlatokopka“; všetky štyri naznačovali, že s Anómiou prerušila priateľstvo alebo že spolu v minulosti niečo mali.

	Strike nalistoval ďalšiu stranu. Pod nadpis Zasa The Beatles vložila Robin ďalší tweet.

	 

	Julius @ja_som_evola

	odpovedáte používateľovi @rachledbadly

	 

	Nie, keby som vyzeral ako ty. Čudoval by sa, prečo sa na jeho prahu zjavil Ringo Starr v sukni.

	 

	21.15      28. januára 2013

	 

	Strike si znova prečítal časť s názvom Opakované frázy. Všetky štyri účty s obľubou hovorili ženám: „Až sem cítim tvoju zatuchnutú piču“, Julius Ja som Evola aj Max R odkazovali dievčatám, že keby ich niekto znásilnil, vždy keď povedia niečo hlúpe, mali by v sebe „stále nejakého vtáka“, a spolu s Lepinovým učeníkom takmer rovnakými slovami vyjadrili názor, že všetky ženy by bolo treba „vyhladovať na optimálnu rozmnožovaciu hmotnosť“. Strike sa vrátil na prvú stranu, na ktorej svietili vôbec prvé tweety Lepinovho učeníka.

	 

	Lepinov učeník @LepinovUčen1k

	 

	Marc Lépine bol Boh.

	 

	Lepinov učeník @LepinovUčen1k

	 

	14 mŕtvych femoidov. hahahahahaha

	 

	Lepinov učeník @LepinovUčen1k

	 

	Postavil ich do radu a postrieľal.

	 

	Napokon Strike nalistoval poslednú stránku s Robininým zhrnutím.

	 

	Všetky účty útočia na náhodné dievčatá, ale tri ženy sú pod neustálou paľbou už roky: Edie Ledwellová, Kea Nivenová a Rachel Ledwellová.

	 

	Štvorica sa obrátila proti Kei až po Anómii, t. j. po tom, čo na Twitteri napísal: „Zažaluj ju alebo sklapni, už nás začínaš nudiť.“ V tej chvíli sa na ňu vrhli a správali sa k nej takmer rovnako hrozne ako k Edie.

	 

	Zvláštne je, že Anómia nikdy nemal nič proti Rachel Ledwellovej, no štvorica jej nadávala takmer rovnako často ako Kei. To ma priviedlo k myšlienke, že nenávisť voči Rachel je samostatná, nesúvisiaca

	s Atramentovočiernym srdcom.

	 

	Jedným z možných vinníkov je Zoltan, Rachelin dávny kamarát zo stránky Club Penguin. Rachel s ním prerušila kontakt, keď na ňu začal používať Kosha, a domnieva sa, že sa z neho neskôr stal Scaramouche, lebo ten robil to isté Zoe Haighovej. Účty týchto dvoch už z Twitteru zmizli, ale tón nadávok, ktoré štvorica posiela Rachel, môže naznačovať nenávisť zo strany bývalého kamaráta, ktorého odmietla.

	 

	Pod to Robin vložila príklady tweetov, ktoré štvorica poslala šestnásťročnej Rachel.

	 

	Johnny B @jbaldw1n1>>

	odpovedáte používateľovi @rachledbadly

	Ešte stále trtkáš s každým druhým v nádeji, že dostaneš alfa samca? Snívaj ďalej, ty troska s ovisnutými ceckami.

	 

	Julius @ja_som_evola

	odpovedáte používateľovi @rachledbadly

	Čo hovorí tá špinavá štetka, ktorá si namýšľa, že je pridobrá pre beta samcov?

	 

	Max R @mreger#5

	odpovedáte používateľovi @rachledbadly

	Škaredé lesby ako ty by mali skončiť v nápravnovýchovných táboroch, kde ich budú znásilňovať.

	 

	Lepinov učeník @LepinovUčen1k 

	odpovedáte používateľovi @rachledbadly

	Keď tvoja mama zomrie, aspoň budeš mať niečo spoločné s #EduškaPažroška.

	 

	Strike zachmúrene odtrhol zrak od stránok a v bočnom zrkadle niekoho zbadal: vysokého plešatého muža, ktorý rozhodne kráčal k Zoeiným ošarpaným čiernym dverám.

	Strike odhodil papiere na sedadlo vodiča a spustil okno.

	„Hej!“

	Tim Ashcroft sa začudovane obrátil, a keď správne určil zdroj výkriku, zadíval sa na muža s hustým tmavým strniskom a krivým nosom boxera.

	„Chcem vám niečo povedať,“ pokračoval Strike.

	Ashcroft sa ostražito priblížil a zastal niekoľko metrov od neho.

	„Môžem vám nejako pomôcť?“ opýtal sa zdvorilo s prízvukom z okolia Londýna.

	„Hej, môžete. Volám sa Cormoran Strike. Som súkromný detektív.“ S uspokojením sledoval, ako sa Timov zdvorilý úsmev vyparil.

	„Predpokladám, že ste prišli za Zoe Haighovou.“

	Tim čakal trocha pridlho, kým začal predstierať zmätok. „Za kým?“

	„Za tým neplnoletým dievčaťom, s ktorým už štyri roky šukáš,“ vyštekol Strike.

	„Čo… čože?“ vyjachtal Tim. „To vám povedala Zoe?“

	„Myslel som, že nevieš, kto to je.“

	„Zle som vás počul,“ vyhováral sa Tim. Strike si všimol slabý odlesk potu nad Ashcroftovou hornou perou. „Áno, Zoe poznám. Je to dosť problémová mladá…“

	„Ale také máš predsa najradšej, nie? Ľahšie sa dajú zmanipulovať, ak nemajú žiadne sebavedomie ani rodičov, čo by ťa vláčili po súdoch.“

	„Naozaj ne…“

	„Ech, podľa mňa vieš,“ skočil mu do reči Strike.

	Otvoril dvere auta. Tim cúvol a zatváril sa vystrašene, no keď sa Strike vystrel na jednu nohu, oprel sa o strechu auta, aby nespadol, a potom vytiahol barly, Ashcroft zjavne nabral trocha odvahy.

	„Obávam sa, že vaše tvrdenia stoja na vratkých…“

	„Hádam si len nebudeš robiť ableistické žarty z mojej amputácie, alebo áno?“ napomenul ho Strike a pristúpil bližšie. Ashcroft urobil krok vzad.

	„Tuším si budem musieť založiť vlastný blog: ‚Môj názor na to, prečo je Pero spravodlivosti pedofil a prečo by vás to malo zaujímať‘.“

	Tim urobil ešte jeden krok vzad.

	„Netuším, čo Zoe vykladá ľuďom,“ vyjachtal, „ale nemá to v hlave celkom…“

	„Takže je šibnutá? Strelená?“

	„Dievčatá sa občas zaľúbia do starších mužov – a vidia vo veciach viac ako…“

	„Aha, takže si mala uvedomiť, že tvoj vták je v nej len platonicky?“ Strike postupoval k Timovi a ten cúval. „Vieš, čo sa teraz stane?“

	„Čo?“ povedal Tim.

	„Pokúsim sa ju presvedčiť, aby išla na políciu. Ak nebude chcieť spolupracovať, oslovím všetky malé dievčatá, ktoré sleduješ na Twitteri. Moja partnerka dala dokopy celkom slušný spis o tebe a tvojom správaní na internete. Existuje prinajmenšom jeden rozzúrený otec, ktorý by sa určite potešil, keby som sa mu ozval.“

	Tim vyzeral, akoby chcel padnúť na kolená alebo prepuknúť v plač.

	„Ak sa ešte niekedy priblížiš k Zoe Haighovej,“ zavrčal Strike, „osobne ti niečo amputujem a nebude to noha. Rozumieš?“

	„Áno,“ zašepkal Tim.

	„A teraz odtiaľto zmizni…“

	Čierne dvere za Timom sa otvorili a zjavili sa Robin a Zoe.

	„Tim!“ skríkla Zoe.

	Ashcroft si ju nevšímal a rýchlo vykročil preč. Zoe sledovala, ako sa rozbehol a zmizol za rohom. Strike zachytil Robinin pohľad a nemusel jej vravieť podrobnosti: ihneď pochopila, čo sa zrejme práve odohralo.

	„Odvezieme Zoe na metro,“ povedala Robin. „Dnes večer prespí v mojej izbe v hoteli Z.“

	„Nie,“ namietla Zoe. Strike si všimol, že má na lícach špinavé stopy po slzách. „Chcem byť s Timom…“

	„Ale on nechce byť s tebou,“ povedal Strike.

	„Prečo nie?“ zakvílila Zoe a po tvári sa jej skotúľali čerstvé slzy.

	„Môžeme sa o tom porozprávať v aute,“ navrhol Strike a otvoril zadné dvere. „Nastúp.“

	Mnohé sa končí známe, nepoznané, 

	životy končia sa; aj dni sa krátia. 

	Zostane zoraná zem neosiata?

	Rozkvitnú púčiky, či vzišli márne?

	Christina  Rossetti

	Amen

	 

	 

	 

	„Mohol si byť aj súcitnejší,“ podotkla vyčítavo Robin o pol hodiny neskôr. Spolu so Strikeom zaparkovali v bočnej uličke neďaleko stanice Tufnell Park a odprevadili Zoe na metro. Dievčina mala teraz pri sebe magnetickú kartu od Robininej hotelovej izby a sto libier v hotovosti, ktoré jej dal Strike.

	„Som súcitný,“ namietol Strike. „Čo myslíš, prečo som sa pred chvíľou Ashcroftovi vyhrážal, že mu odtrhnem penis?“

	Trvalo im tridsať minút, kým zmiernili Zoein smútok z Ashcroftovho náhleho odchodu a vysvetlili jej, ako fungujú hotely, lebo ešte nikdy v žiadnom nebývala. Bola však taká vystrašená, že Anómia si ju nájde, že sa napokon dala presvedčiť, že z hotela Z ju nikto nevyhodí len preto, lebo nevyzerá ako Robin. Na schodoch do metra dokonca prijala aj Robinino upokojujúce objatie.

	„Len čo bude mať zasa signál, zavolá Ashcroftovi,“ predpovedala Robin.

	„Ak Ashcroft vie, čo je preňho dobré, nezdvihne,“ zahundral Strike.

	„Už nikdy.“

	„Uvedomuješ si, že ak je Anómia…“

	„Nie je,“ prerušil ju Strike. „Práve som ho vylúčil. Na deväťdesiat percent.“

	„Ako?“ začudovala sa Robin.

	„Vysvetlím ti to, keď mi porozprávaš, čo sa dialo hore.“

	„Všetko mám nahraté.“

	Robin vytiahla z tašky mobil, našla záznam a pustila ho.

	Strike s kamennou tvárou počúval, ako Zoe hovorí, že Anómia „porieši“ oboch detektívov „ako Ledwellovú a Blaya“. Napokon na nahrávke zavládlo ticho prerušované len ťukaním klávesov.

	„Vtedy som vstúpila do hry,“ vysvetlila Robin. „Zoe mala otvorené dve miestnosti a BielaPanna bola… úplne iná. Vyhlásila, že Morehouse bol slizký úchylák a je rada, že sa ho zbavila. A potom som si to všimla: Anómia a BielaPanna nikdy nepíšu v tej istej chvíli, a keď som na to upozornila striedavo v oboch miestnostiach, okamžite ma vyhodil z hry. Som si istá, že je to jedna…“

	„… a tá istá osoba,“ dopovedal Strike, predklonil sa a zastavil záznam.

	„Doriti. Jasné! BielaPanna vznikla, aby mohla sledovať Morehousea. Zistiť, čo si myslí, či neuvažuje o odchode…“

	„… a aby ho tam udržala,“ doplnila Robin, „lebo Vikas od čias, keď Anómii pomáhal vytvoriť hru, dospel, no nie? V skutočnom svete bol čoraz úspešnejší a Anómii bolo jasné, že by sa v podstate nedal nahradiť. Práve som videla, ako sa Anómia naváža do nového moderátora ZnudkanéhoDreka, ktorý na to zjavne nestačí.

	BielaPanna sa prihlásila do Drekovej hry zhruba v čase, keď sa Vikas a Rachel pohádali. Nemyslím, že to bola náhoda. Podľa Rachel mal Anómia voči Vikasovi majetnícke sklony a nepáčilo sa mu, že sa s Rachel zblížili. BielaPanna predstavovala dokonalý spôsob, ako Vikasa nadobro odlákať od Rachel.“

	„Vďaka niekoľkým ukradnutým nahým fotkám, ktoré ukázal aj ostatným mužom,“ pokračoval Strike a rýchlo uvažoval. „Aká je pravdepodobnosť, že Olivera Peacha prilákal na Comic Con nejasný prísľub, že ho tam bude čakať ryšavá krásavica, ktorá mu pomôže s hľadaním Anómie?“

	Znova pustil záznam.

	Vo chvíli, keď Zoe vyhlásila, že iniciovala sexuálny vzťah s Timom Ashcroftom, Strike zamrmlal „kus hovna“, a keď povedala: „Je to Nils,“ nahlas vyhŕkol: „Čože?“

	„Pssst. Počúvaj,“ napomenula ho Robin a ukázala na mobil, z ktorého sa teraz ozýval jej vlastný hlas.

	„Prečo si myslíš, že je to Nils?“

	„Mám viacero dôvodov. Keď som prvýkrát uvidela okno v North Grove, bola som v šoku. Je na ňom slovo ‚anómia‘, a tak som v ten večer v moderátorskej miestnosti napísala: ‚Neuveríte, ale dnes som videla okno s nápisom <anómia>, nie je to smiešne?‘ alebo také niečo. Anómia mi okamžite napísal v súkromnej miestnosti: ‚Už nikdy to okno nespomínaj, lebo ťa odtiaľto vyhodím. Nikdy ho pred nikým nespomínaj.‘ Bolo to od neho fakt čudné.“

	„Spomenul Anómia North Grove?“

	„Nie, ale mala som pocit, že vie, kde to okno je, a pomyslela som si, že tam už určite bol a možno práve tam mu zišla na um jeho prezývka.

	Jedného dňa mi Nils začal rozprávať o anómii a vysvetľovať, čo to znamená. Vravel, že tvoja práca musí mať cieľ a musíš dávať pozor, aby si zostala v spojení s inými ľuďmi, a že komúna je najlepší spôsob života, lebo ak žiješ v komunite, určite netrpíš anómiou, a že by som sa mala odtiaľto presťahovať do North Grove. Mariam s ním súhlasila. Zdalo sa mi to od nich milé, ale neodišla som tam, lebo Tim s tým nesúhlasil. Tvrdil, že by sme sa tam nemohli stretávať v súkromí.

	Jedného dňa som počula, ako sa Nils a Pez rozprávajú o Edie. Započúvala som sa do ich rozhovoru, lebo som stále dúfala, že Edie jedného dňa príde do North Grove a ja sa s ňou zoznámim.

	Obaja sa však o nej vyjadrovali hrozne… Myslela som, že po tom, čo dosiahla, budú hrdí, že ju poznajú, ale neboli. Pez spomínal nejaký nápad na komiks, na ktorom s Edie spolupracovali, skôr ako sa tam prisťahoval Josh. Vravel, že Edie by ho zrejme zažalovala, keby ho dokončil a vydal len pod svojím menom, lebo niektoré nápady boli jej. Malo to byť o hrobárovi, ktorý cestuje v čase v rakvách. Fakt temný príbeh. Pripadalo mi to ako super nápad. Stavím sa, že všetky nápady boli jej, znelo to ako jej príbeh. Stavím sa, že Pez k nemu len nakreslil zopár obrázkov.

	Potom na ňu začal nadávať aj Nils. Nikdy predtým som ho nepočula tak hovoriť. Bol nahnevaný, fakt nahnevaný. Nils sa zvyčajne nehnevá. Vyhlásil, že ho nespomenula ani v jedinom rozhovore, a pritom uňho mohla zadarmo bývať a tvoriť Atramentovočierne srdce, a že len brala a nikdy nič nedávala. Vyznievalo to, akoby bez neho nikdy nebola dosiahla úspech, a vravel, že s ním tak trocha flirtovala, aby od neho dostala, čo chcela. A dodal, že Edie nikdy nehovorila o jeho dielach a neobťažovala sa prísť ani na jeho poslednú výstavu. Keď som ho počula, pomyslela som si, že presne tak sa o Edie vyjadruje Anómia, lebo raz v noci krátko po tom, ako som sa zaregistrovala do hry, Anómia nadával, aká je Edie nevďačná, lebo sa jej nepozdáva jeho hra, hoci práve on udržiava záujem fanúšikov o seriál a vlastne jej robí láskavosť. A potom mi prezradil, že Edie s ním v reálnom živote flirtovala, ale keď začala zarábať, v podstate sa naňho vykašľala.

	Anómia bol opitý, keď to vravel – povedal mi, že pil. Vraj mal zlý deň.“

	„Prečo mal zlý deň?“

	„To mi neprezradil – nikdy nehovorí o svojom skutočnom živote. Ale na druhý deň ráno po tom, ako mi to všetko povedal, ma zasa pozval do súkromnej miestnosti a napísal: ‚Ak chceš zostať v hre, zabudneš na všetko, čo som ti prezradil včera večer.‘ Takže som to nikdy nikomu nepovedala, lebo vtedy som tú hru zbožňovala. Mala som tam priateľov – Zloducha a Buffinku – teda tú pred tebou –, s ktorou som sa často rozprávala.

	Odkedy som počula, ako sa Nils vyjadruje o Edie, už som ho nemala až tak rada. A začala som si všímať, koľko času trávi na počítači. Občas niečo vytvorí, ale veľa diel nedokončí.“

	„Videla si ho niekedy hrať hru?“

	„Nie, ale niekto z North Grove ju hral, lebo som ju raz našla v histórii prehliadania . Keď som si začala myslieť, že Anómia by mohol byť Nils, nakukla som do nej. Myslíš, že to bolo nesprávne?“

	„Nie, Zoe, podľa mňa to bolo múdre.“

	„A keď Josh mesiac pred tým útokom prišiel bývať do North Grove, Nils mu začal predkladať rôzne seriálové nápady. Niekoľkokrát som počula, ako sa o tom bavia, a aj v tom sa mi zdal rovnaký ako Anómia, lebo aj on vždy nadával na seriál – a ja som to nikdy nechápala, lebo ho zároveň zbožňoval –, a zároveň tvrdil, že by ho dokázal robiť oveľa lepšie ako Edie.

	Takže som Nilsa začala podozrievať, a potom, v ten deň, sa to stalo…“

	„Ten útok?“

	„Hej… Nils bol preč. Takmer nikdy nikam nechodí.“

	„Povedal ti, kam šiel?“

	„Nie. Viem len, že bol preč, lebo Bram nešiel do školy a Mariam sa sťažovala, že sa snaží viesť kurzy a zároveň sa starať o Brama.

	Ale najhoršie je… Keď som to zistila, hrozne som sa zľakla… Bola som v Nilsovom ateliéri. Máva ho zamknutý, ale chcel, aby som mu odtiaľ priniesla nejakú knihu… a ja som tam našla…“

	„Čo našla?“ vyhŕkol Strike, keď nastalo ticho.

	„Nôž,“ odvetila Robin. „Naznačila mi to ústami.“

	„… fakt obrovský,“ pokračovala šeptom Zoe s plačom na krajíčku. „Len tak ležal na poličke. A bol na ňom zvláštny nápis, nejaké kúzlo alebo čo.“

	Robin zastavila záznam.

	„Ten nôž som videla. Patril Nilsovmu starému otcovi. Nazval ho nejakým holandským menom, na ktoré si už nespomeniem. To ‚kúzlo‘ bolo v skutočnosti grécke slovo, ktoré znamená ‚dedičstvo‘.“

	„Len tak sa povaľoval v jeho ateliéri?“

	„Áno, a ľudia očividne vedeli, že tam je – prinajmenšom Bram, lebo sa Nilsa opýtal, či si ho môže vziať do školy. Nils mu to zatrhol,“ dodala Robin.

	„Ešteže tak,“ utrúsil Strike, „inak by sme pravdepodobne vyšetrovali masaker v škole.“

	„To je všetko, čo Zoe povedala o dôvodoch, pre ktoré podozrieva Nilsa,“ zhodnotila Robin. „Zvyšok rozhovoru panikárila, že Anómia ju príde zabiť, a ja som ju presviedčala, aby šla do hotela. Takže – čo si myslíš o jej teórii?“

	„Úprimne?“ prehodil Strike. „Nič moc.“

	Vytiahol elektronickú cigaretu a poriadne si z nej potiahol.

	„Edie Ledwellová zjavne naštvala veľa chlapov, že?“ podotkol, keď vydýchol.

	„Áno,“ prisvedčila Robin, „ale neverím, že flirtovala s Nilsom, aby z neho niečo vytiahla. Podľa mňa nebola ten typ, a v každom prípade…“

	„Muži majú vo všeobecnosti sklon namýšľať si, že s nimi niekto flirtuje?“ dopovedal Strike, ktorý uhádol, kam tým Robin smerovala.

	„Niektorí muži,“ poopravila ho a pozrela na hodinky. „Predovšetkým tí, čo ťa v skutočnosti vôbec nezaujali, majú sklon predpokladať, že sa z nich ideš zblázniť.“

	Myslela na Hugha Jacka, ale Strikeove myšlienky zablúdili naspäť na chodník pred Ritzom.

	„Dáme si niečo na jedenie?“ navrhol. „Ešte stále máme čas, kým budeme musieť odísť k Ledwellovcom.“

	Zamierili teda do najbližšieho sendvičového baru a Strike so sebou vzal Robinine poznámky o štyroch trolloch. Keď aj so zásobou sendvičov obsadili stolík pri okne, Strike povedal: „Prečítal som si tie poznámky.“

	„A?“ vyhŕkla Robin.

	„A súhlasím.“

	„S čím?“ opýtala sa Robin, ktorá svoj záver nenapísala, lebo sa obávala, že Strike si pomyslí, že vidí niečo, čo tam v skutočnosti nie je.

	„S tým, že je to jeden a ten istý človek. Julius, Johnny, Max a Lepinov učeník. Pokiaľ ide o Zoltana a Scaramoucha, ťažko povedať, lebo nemáme materiál, aby sme ich mohli porovnať s ostatnými.“

	„Podľa mňa je možné, že Zoltanovi a Scaramouchovi Twitter zrušil účet.“ Robin sa uľavilo, že podľa Strikea nie je jej teória absurdná, „lebo ani po jednom z nich som na Twitteri nenašla žiadne stopy. Ale ak sa Rachel nemýli a zo Zoltana sa stal Scaramouche, ktorého tiež zmazali – nemohol sa Zoltan/Scaramouche rozhodnúť, že – čo ja viem – trocha viac rozloží záťaž? Možno si vytvoril viacero účtov, aby si mohol dovoliť zopár obetovať, keby prekročil hranicu.“

	„To znie presvedčivo,“ prikývol Strike, „hoci je nemálo mužov, čo sa vyžívajú v obťažovaní dievčat na internete. Nie všetci musia mať niečo spoločné.“

	„Viem,“ povedala Robin, „ale to by nevysvetľovalo, prečo tie štyri účty vypisujú toľko nenávistných správ práve Rachel. Nesedí to: Edie a Kea obe naštvali Anómiu, ale Rachel nie. A všimol si si tú narážku na Ringa Starra?“

	„Hej,“ prisvedčil Strike, „čo nás vedie k nevyhnutnej otázke, však? Máme pred sebou ďalšie štyri Anómiine internetové postavy? Silno sa prikláňam k názoru, že áno, a ak áno, Ashcroft určite nie je Anómia. Neviem, či si si všimla dátumy, ale Julius a Johnny tweetovali ostošesť v čase, keď si bola s Ashcroftom v Colchestri.“

	„Aha,“ vydýchla Robin. „Tak si ho vylúčil?“

	„Môžem sa mýliť – ale podľa mňa sa nemýlim.“

	„Tak kto to teda je?“ vyhŕkla Robin s náznakom zúfalstva. „Môže ten istý človek, čo písal Joshovi Blayovi tie nafúkané správy s gréckymi frázami a povedal Rachel: ‚Edie a ja sme v podstate tá istá osoba‘, zároveň odkazovať mladým ženám na internete, že by ich mal niekto znásilniť a vyhladovať na optimálnu rozmnožovaciu hmotnosť?“

	„Prečo nie?“ povedal rázne Strike. „Myslíš, že vzdelaný a kultivovaný človek nedokáže byť rovnako nepríjemný a oplzlý ako ktokoľvek iný? Len sa pozri na toho zasraného Ashcrofta. V každom prípade, nie je ťažké vyhľadať si zopár úryvkov v latinčine a gréčtine a skrátka ich skopírovať. Nemusí to znamenať, že hľadáme génia, ako bol Bhardwaj.“

	„Ak je za všetkými účtami jeden a ten istý človek,“ povedala Robin, „Kea Nivenová možno neklamala, keď tvrdila, že Anómia na ňu použil Koshove frázy. Bola by fakt úlovok: pekná, priamo prepojená s Atramentovočiernym srdcom – Anómia mal možno pocit, že by ju mal osloviť osobne namiesto toho, aby to delegoval na jedného zo svojich trollov.“

	„Dáva to zmysel,“ prikývol Strike, „no ak chcel Anómia naozaj zbaliť Keu na Koshove frázy, naznačuje to, že v skutočnom živote nemá úspech u žien – alebo nie až taký úspech, ako by si predstavoval. Existuje veľa údajne šťastne ženatých mužov, čo si užívajú lov. Radšej kvantita ako kvalita, ako sa vyjadril Kosh. Vieš,“ pokračoval Strike po krátkej odmlke, „stále sa vraciam k prvej otázke: Čo môže Anómia stratiť, ak ho niekto odhalí? Rozumiem, prečo chcel Bhardwaj zostať v anonymite. Bol to mladý chalan, ktorý chcel, aby ho astrofyzici v Cambridgei brali vážne. Pochybujem, že by bol rád, keby sa dozvedeli, koľko času venuje tej hre, alebo keby ho začali spájať s Anómiiným verejným prenasledovaním Edie Ledwellovej.“

	„Stále však nechápem, prečo Vikas neprerušil kontakt s Anómiou skôr.“

	„Dôvod si predsa práve zistila, nie?‘“ prehodil Strike. „BielaPanna.“

	„BielaPanna tam nebola od začiatku. Prečo Vikas zostával, skôr ako sa objavila?“

	„Dobrá otázka,“ pripustil Strike.

	„Pamätáš sa, ako Vikas ‚žartoval‘ s Rachel? ‚Anómia nie je moja frajerka.

	Je to moja sestra.‘ Čo tým chcel povedať, dočerta?“

	„Bohvie,“ zahundral Strike.

	Niečo v jeho podvedomí doňho štuchalo, ale nechcelo sa to ukázať. Keď zjedli sendviče, Robin si odskočila.

	„Na Battledean Road to nie je ďaleko, ale už by sme mali ísť…“ povedala, keď sa vrátila. „Si v pohode?“

	„Čože?“ Strike sa ešte stále snažil vytiahnuť na povrch podvedomú myšlienku, ktorá ho dráždila. „Som v pohode. Len premýšľam.“

	V aute Strike znova vytiahol mobil. Chcel vyhľadať všetky štyri pseudonymy, ktoré už považoval za ďalšie Anómiine krycie účty. Hoci pred chvíľou povedal Robin, že Zoltan možno nemá s prípadom vôbec nič spoločné, toto meno si vygooglil ako prvé.

	Výsledky boli skutočne rôznorodé. Dozvedel sa, že Zoltan je maďarské krstné meno, a zároveň názov gesta z filmu s názvom Kámo, kde mám fáro? spred pätnástich rokov.

	Strike ticho vyprskol a vyhľadal meno „John Baldwin“. Výsledky boli početné a podobne rozmanité. Keď sa však sústredil na to meno, nadobudol zvláštny pocit, že ho videl aj niekde inde ako na Twitteri, ale jeho neposlušný mozog mu odmietal prezradiť kde.

	Význam prezývok Lepinov učeník a Julius Evola nebolo treba vysvetľovať, pomyslel si Strike, ale keď sa zamyslel nad Scaramouchom, v hlave mu zaznel útržok piesne. Napadlo mu, že zrejme nie je jediný, kto si pri mene Scaramouche spomenie skôr na Bohemian Rhapsody než na šaša zo šestnásteho storočia.

	Napokon sústredil pozornosť na posledné meno: Max R, známy aj ako @mreger#5.

	„A sme tu,“ oznámila Robin, keď odbočila na Battledean Road, ale ledva to stihla dopovedať, Strike hlasno zanadával.

	„Doriti.“

	„Čo je?“ vyhŕkla Robin.

	„Daj mi sekundu,“ povedal Strike a znova narýchlo zadal do Googlu meno Zoltan.

	Robin pokračovala v ceste po ulici lemovanej poctivo postavenými rodinnými domami. Keďže nedávno hľadala byt, vedela odhadnúť, že hodnota každého z nich je určite vyše milión libier. Mali šťastie, že rovno pred domom Granta a Heather Ledwellovcov bolo voľné parkovacie miesto. Keď zaparkovala, znova pozrela na Strikea, ktorý ešte stále ťukal do mobilu a rýchlo čítal výsledky vyhľadávania. Z dlhoročných skúseností vedela, že výraz na jeho tvári znamená, že sa na niečo intenzívne sústredí.

	Do deviatej zostávalo ešte niekoľko minút. Robin ticho sedela a čakala, kým jej Strike povie, čo robí. Napokon zdvihol zrak.

	„Čo?“ vyhŕkla Robin, lebo z výrazu na jeho tvári vyčítala, že jej chce povedať niečo dôležité.

	„Tuším som práve prestrihol drôt.“

	„Čože?“

	Skôr ako stihol Strike odpovedať, niekto zaťukal na Robinino okno, až sa strhla.

	Grant Ledwell sa usmieval cez okno so zabalenou fľašou vína v ruke, zjavne celý nedočkavý vypočuť si dôležité novinky.

	Čierny prach smrti závan rozvíril, 

	vnikol do všetkých tajných záhybov 

	listu, čo bol už zapečatený,

	osudne vyschol svieži atrament…

	Elizabeth Barrettová-Browningová

	Aurora Leighová

	 

	 

	 

	„Všetko ti vysvetlím po tomto stretnutí,“ povedal tlmeným hlasom Strike.

	„Práve som bol v obchode s alkoholom,“ povedal Grant a ukázal na fľašu, keď Strike a Robin vystúpili z auta. Po pobyte v Ománe bol dohneda opálený, čo ešte zvýrazňovala biela košeľa, ktorá dopĺňala džínsy. Bez saka bolo vidieť, že má dosť veľké brucho.

	„Heather a jej matka vypili všetko moje lepšie červené. Och,“ vyhŕkol, keď Strike obišiel predok auta a zjavil sa pred ním s barlami a poloprázdnou nohavicou. „Vy ste – ach…“

	„Hej, prišiel som o polovicu nohy,“ utrúsil Strike. „Možno sa ešte ukáže.“ Grant sa stiesnene zasmial. Robin bola mysľou ešte stále pri Strikeovej zvláštnej poznámke o drôte, ale z úvah ju vytrhli Grantove zjavné rozpaky zo Strikeovho očividného postihnutia. Ledwell, voči ktorému už mala predsudky, lebo podľa nej zanedbával najstaršiu dcéru aj neter, si tým u nej nijako nepolepšil.

	„Odkedy sme sa stretli naposledy, privítali sme nový prírastok do rodiny!“ pochválil sa s pohľadom odvráteným od Strikea, keď všetci traja vykročili k dverám.

	„Heather už porodila?“ opýtala sa zdvorilo Robin. „Blahoželám!“

	„Áno, konečne mám syna,“ pokračoval Grant. „Do tretice všetko dobré!“ Rachel sa už zjavne nepočíta, pomyslela si Robin s ešte väčšou nechuťou.

	„Aké meno ste mu dali?“ opýtala sa.

	„Ethan,“ odvetil Grant. „Vždy to bolo Heatherino obľúbené meno.

	Páčilo sa jej už od čias Mission: Impossible.“

	Otvoril dvere do haly zariadenej v béžových a krémových odtieňoch a voviedol ich do veľkej obývačky spojenej s jedálňou, kde už sedela Heather s matkou. Tentoraz odvrátil zrak Strike, lebo Heather práve dojčila novorodeného syna, pričom jej bolo vidieť takmer celý zdurený prsník. Hlavička dieťaťa s riedkymi hnedými vlasmi jej spočívala na dlani ako veľký zemiak. Dve dievčatká v rovnakých ružových pyžamách s bodkami ležali skrútené na dlážke a hrali sa s plastovými poníkmi a jazdcami. Keď vošiel ich otec s dvoma cudzími ľuďmi, zdvihli zrak a pri pohľade na Strikeovu vypnutú nohavicu obe otvorili ústa. Ich stará mama, nízka žena s výraznými gaštanovými vlasmi, sa zatvárila vzrušene.

	„Zdravím!“ vyhŕkla veselo Heather. „Prepáčte. Keď je hladný, tak je hladný!“

	„Prečítala som o vás všetko,“ vyhlásila Grantova svokra a vpíjala sa do Strikea nenásytným pohľadom. „Práve som o vás rozprávala dievčatám. Chceli zostať hore, aby videli otcovho slávneho hosťa!“

	„Pôjdeme do záhrady,“ povedal Grant, čím uchránil Strikea od odpovede. Strike a Robin ho nasledovali do veľkej plne vybavenej kuchyne s antikorovým príslušenstvom. Francúzske okná už boli otvorené a Robin videla, že záhrada je v skutočnosti malá vydláždená plocha s rastlinami v kvetináčoch, ktoré obklopovali drevený stôl a stoličky.

	„Má niekto z vás chuť na drink?“ opýtal sa Grant a z kuchynskej skrinky vybral vínový pohár. Obaja odmietli.

	Všetci traja si sadli k stolu v záhrade, Grant si nalial víno a napil sa.

	„Krásny dom,“ povedala Robin neveľmi úprimne, lebo sa jej v skutočnosti zdal dosť nudný.

	„Vďaka,“ odvetil Grant, „ale už tu dlho nepobudneme. Sťahujeme sa. Uľavilo sa nám, keď sme sa konečne rozhodli. Vraciame sa naspäť do Ománu. Skvelé školy pre deti, veľká komunita emigrantov. Stále tam máme priateľov. Všetky filmové záležitosti môžem riešiť aj odtiaľ, nemusím zostávať v Spojenom kráľovstve. V každom prípade, Heather chce odísť. Ešte stále sa bojí Anómie a všetkých tých bláznov spojených s Atramentovočiernym srdcom.“

	A Omán je aj šikovný daňový raj, pomyslel si Strike. Grant si odpil z vína.

	„Takže máte pre mňa nejaké novinky?“ opýtal sa.

	„Áno,“ prisvedčil Strike. „Na deväťdesiat percent vieme, kto je Anómia.“

	Vieme? Robin pozrela na Strikea.

	„No, to je skvelá správa,“ vyhŕkol natešene Grant. „Kto…?“

	„To vám nemôžeme povedať, kým to nedokážeme,“ odvetil Strike.

	„Mohli by nás dať na súd za ohováranie. V skutočnosti nám chýba kľúčový dôkaz a uvažovali sme, či by ste nám nemohli pomôcť.“

	„Ja?“ zatiahol prekvapene Grant.

	„Hej,“ prisvedčil Strike. „Ak vám to neprekáža, mám zopár otázok.“

	„Hovorte,“ vyzval ho Grant, no Robin sa zazdalo, že na tvári pripomínajúcej buldoga, ktorá vo večernom slnku vyzerala drsne, postrehla náznak ostražitosti.

	„Po prvé,“ začal Strike, „ten telefonát s Edie, čo ste spomínali. Ten, v ktorom sa sťažovala, že ju chce Blay vyhodiť z Atramentovočierneho srdca.“

	Grant si ľavou rukou oprášil z nosa neviditeľnú smietku.

	„No?“ povedal.

	„Kedy presne sa odohral?“ opýtal sa Strike.

	„Ehm – minulý rok,“ odvetil Grant.

	„Pamätáte sa, kedy presne?“

	„Muselo to byť… v júni?“

	„Mala vaše číslo na mobil?“ Na okamih zavládlo ticho.

	„Hej,“ prisvedčil Grant.

	„A kedy ste sa spolu naposledy rozprávali pred tým telefonátom?“

	„Čo to má spoločné s Anómiou?“

	„Je to naozaj dôležité,“ ubezpečil ho Strike.

	„Predtým… predtým sme spolu dlho neboli v kontakte,“ priznal Grant.

	„Nebolo to vtedy, keď bola bez domova a požiadala vás o pomoc?“ Grantov podkus sa ešte viac zvýraznil. Skôr ako stihol sformulovať odpoveď, obe jeho dcéry vyšli z domu s rozpačitou ostražitosťou detí, ktoré sú zvedavé na cudzích ľudí. Každá si niesla plastového poníka a jazdca.

	„Ocko,“ povedala väčšia z nich a pristúpila k stolu, „pozri, čo nám dala babi.“

	Položila poníka a jazdca na stôl. Jej mladšia sestra úkosom pozrela na Strikeovu vypnutú nohavicu.

	„Krásne,“ povedal Grant. „A teraz utekajte naspäť dovnútra. Ocko má veľa práce.“

	Staršie z dievčat sa prikradlo ku Grantovi a postavilo sa na špičky.

	„Čo sa tomu mužovi stalo s nohou?“ zašepkalo mu hlasno do ucha.

	„Keď som bol vojak, viezol som sa v aute, ktoré nabehlo na výbušninu,“ vysvetlil jej Strike skôr preto, aby sa jej zbavil, než aby Granta ušetril rozpakov.

	„Aha,“ vydýchla.

	Jej mladšia sestra takisto podišla bližšie a obe vytriešťali oči na Strikea.

	„Bežte dovnútra,“ zopakoval Grant. „No tak.“ Dievčatá sa vzdialili a niečo si šepkali.

	„Prepáčte,“ povedal škrobene Grant a znova sa napil vína.

	„V pohode,“ odvetil Strike. „Ďalšia otázka: Zaujímalo by ma, či ste mali aj ďalšie telefonáty, v ktorých vám niekto radil, aby ste dali exhumovať vašu neter?“

	„Nie,“ povedal Grant. „Len tie dva, o ktorých som vám povedal.“ Strike až teraz vytiahol zápisník a nalistoval poznámky z predchádzajúceho rozhovoru s Ledwellom.

	„Vy ste zdvihli len druhý telefonát, však? Heather prijala prvý.“

	„Áno,“ prisvedčil Grant. „Predpokladám, že nám volal Anómia.“

	„Nie, nebol to Anómia,“ odvetil Strike. „Volajúci povedal: ‚Vykopte Edie a pozrite sa na ten list‘, však?“

	„Áno,“ zopakoval Grant, zjavne celý nesvoj.

	„Ale nepovedal, na ktorý list sa treba pozrieť?“

	„Nie,“ odvetil Grant.

	„V rakve sú totiž dva listy, však? Jeden od Ormonda, druhý od Blaya.“

	„Presne tak,“ prisvedčil Grant a zatienil si oči pred zapadajúcim slnkom.

	„Prepáčte, pôjdem si vziať slnečné okuliare. Je príliš jasno.“ Vstal a zmizol v dome.

	„Je vydesený,“ zamrmlala Robin.

	„Aj by mal byť. Vraj telefonát od Edie. Tuším sa musíme zahrať na dobrého a zlého policajta.“

	„Aká zlá mám byť?“ utrúsila Robin.

	„Ha ha,“ zamrmlal Strike, keď sa za nimi ozvali kroky Granta Ledwella s leteckými okuliarmi značky Ray-Ban.

	„Prepáčte,“ zopakoval, zaujal svoje miesto a hneď si odpil z vína.

	„V pohode,“ odvetil Strike. „Vráťme sa teda sa k listom v rakve. Boli tam dva, však? Na tom sa zhodneme?“

	„Cormoran,“ zamrmlala Robin, skôr ako stihol Grant odpovedať.

	„Čo je?“ odvrkol zjavne podráždený Strike.

	„Myslím,“ pokračovala Robin a ospravedlňujúco sa usmiala na Ledwella, „že by sme nemali zabúdať, že hovoríme o Grantovej neteri.“

	„Ďakujem,“ povedal Grant hlasnejšie, než bolo treba. „Ďakujem veľmi pekne, ehm…“

	Očividne zabudol Robinino meno.

	„Okej,“ povedal Strike a trocha menej agresívnym tónom zopakoval:

	„Dva listy, hej?“

	„Áno,“ prisvedčil Grant.

	„Lebo keď sme sa stretli v krčme The Gun,“ pokračoval Strike, „hovorili ste o jednom liste, nie o dvoch. ‚Musel o tom vedieť hrobár, lebo som ho požiadal, aby ho tam dal.‘ Vtedy som sa nad tým nepozastavil. Predpokladal som, že narážate na list, ktorý ste mu osobne odovzdali, a že Ormond mu zrejme dal svoj. Tak to bolo?“

	Grant sa zatváril bezvýrazne a Robin nepochybovala, že si pripomína, že Ormond je na slobode a mohol by odhaliť jeho prípadné klamstvo.

	„Nie,“ odvetil napokon, „oba – mal som oba listy. Ja som bol za hrobárom.“

	„Tak prečo ste mi povedali, že ste požiadali hrobára, aby ‚ho‘ dal do rakvy?“

	„To som nepovedal,“ zaklamal Grant a dodal: „A ak áno, tak som sa skrátka zle vyjadril.“

	„Takže ste hrobárovi odovzdali oba listy, a keby ho polícia vypočula, povedal by im, že do rakvy vložil dva listy, je tak?“

	„Prečo by, dopekla, polícia vypočúvala hrobára?“ vyhŕkol Grant.

	Strike už druhýkrát v ten večer spôsobil, že Grant sa začal potiť: čelo sa mu lesklo v červenkastom slnečnom svetle.

	„Lebo ide o prípad vraždy,“ Strike zvýšil hlas, „a každý, kto klame o Edinom tele alebo o svojom vzťahu k nej, keď ešte žila…“

	„Cormoran!“ napomenula ho Robin. „Vyznieva to, akoby… prepáčte,“ ospravedlnila sa znova Grantovi. „Je to nepríjemný prípad. Viem, že aj pre vás to muselo byť náročné.“

	„Áno, bolo to dosť náročné,“ prisvedčil dôrazne Grant. Napil sa vína, odložil pohár a pozrel na Strikea.

	„Nechápem, prečo by malo záležať na tom, koľko listov bolo vložených do rakvy.“

	„Pripúšťate teda, že v nej skončil len jeden?“

	„Nie,“ odsekol Grant, „pýtam sa, prečo je to dôležité.“

	„Vráťme sa k tomu telefonátu, čo ste spomínali. Edie mala nejakým zázrakom vaše číslo na mobil a chcela sa s vami poradiť, hoci ste sa nestretli, odkedy ste jej strčili do rúk pár stoviek a vyhodili ju naspäť na ulicu.“

	„Čo si to dovoľu…“

	„Cormoran, to nie je fér,“ vyhlásila rozhorčene Robin.

	„Je to presný opis…“

	„Ty ani ja nevieme, čo sa v tejto rodine dialo,“ prerušila ho Robin.

	„Viem, že ten prekliaty telefonát sa nikdy neuskutočnil. V každom prípade sa to dá overiť, keďže polícia našla Edin mobil.“

	Strike z Grantovho strnulého výrazu vyčítal, že o tom doteraz nevedel.

	„Nie je zločin ľutovať, že si nebol častejšie v kontakte s členom rodiny, ktorý odišiel,“ povedala Robin. „Viem pochopiť, prečo by niekto tvrdil, že spolu telefonovali, aj keď to nie je pravda. Urobil by to každý. My ľudia to skrátka máme v povahe.“

	„Vaša partnerka zjavne rozumie ľuďom oveľa lepšie ako vy,“ vyštekol Grant na Strikea krížom cez stôl.

	„Takže ten telefonát sa neodohral?“ overoval si Strike. „To tým chcete povedať?“

	Gombíky Grantovej bielej košele sa napli, keď sa zhlboka nadýchol a vydýchol.

	„Nie,“ priznal napokon, „neodohral. Je to tak, ako povedala vaša partnerka. Mal som pocit – nemal som dobrý pocit z toho, že som s ňou neudržiaval kontakt.“

	„Ale ten neexistujúci telefonát bol údajne dôvodom, prečo ste sa domnievali, že Blay chce vyhodiť Edie z Atramentovočierneho srdca.“

	„Chcel, aby odišla,“ zavrčal Ledwell, no hneď sa zatváril, akoby to ľutoval.

	„Ako viete?“ opýtal sa Strike. „Odkiaľ to máte?“ Ledwell mlčal.

	„V ten večer v krčme ste mi povedali, že Blay aj Katya Upcottová majú

	‚morálne zásady túlavých mačiek‘. Silné slová. Prečo ste to povedali?“ Ledwell neodpovedal.

	„Mám vám povedať, ako ste podľa mňa prišli na to, že Blay chce mať úplnú kontrolu nad seriálom?“ opýtal sa Strike.

	Skôr ako to stihol urobiť, znova sa zjavili dve dievčatká v pyžamách, tentoraz v spoločnosti starej mamy. Žena sa usmiala na trojicu pri stole, zjavne nevnímajúc napätie.

	„Dievčatá chcú zaželať ockovi dobrú noc.“

	Grant sa dal každou z dcér pobozkať na líce. Heatherina matka sa namiesto okamžitého odchodu obrátila k Strikeovi.

	„Mia sa vás chce na niečo opýtať. Povedala som jej, že vám to nebude prekážať.“

	„Okej,“ odvetil Strike, no v duchu ju a obe deti preklínal.

	„Bolelo to, keď vám výbušnina odtrhla nohu?“ opýtalo sa staršie z dievčat.

	„Áno, bolelo,“ prisvedčil Strike.

	„Tak vidíš, Mia,“ povedala s úsmevom stará mama. Robin by vôbec neprekvapilo, keby sa Strikea opýtala, či by nechcel byť Miiným ďalším školským projektom. „Dobre, dievčatá, rozlúčte sa s našimi hosťami.“

	„Dobrú noc,“ povedali obe dievčatká jednohlasne a vrátili sa dovnútra. Slnko už kleslo pod úroveň strechy domu a na malý vydláždený dvor Ledwellovcov dopadol tieň, ale Grant si nezložil slnečné okuliare, od ktorých sa teraz odrážala rubínová žiara oblohy. Vďaka svokre získal užitočný čas na premýšľanie a po jej odchode prehovoril, skôr ako sa stihol ozvať jeden z detektívov.

	„Mal som len všeobecný dojem, že Blay chcel, aby odišla.“

	„Ale neviete povedať, prečo ste ho nadobudli?“ nástojil Strike.

	„Veď sa pohádali, no nie?“

	„Povedali ste, že on a Katya majú morálne zásady túlavých…“

	„Mysleli si, že Edie je Anómia, no nie?“

	„Blay sa dal presvedčiť, že Edie je Anómia, čo je presne ten druh paranoje, ktorý by sa dal čakať od večne zhuleného týpka v pokazenom vzťahu,“ povedal Strike, „ale vy ste jediný, kto kedy naznačil, že chcel prevziať celé Atramentovočierne srdce. Všetko, čo sme sa počas tohto vyšetrovania dozvedeli, naznačuje, že bol sotva v stave ušúľať si džoint. Ani náhodou by nedokázal sám písať scenár a rokovať s filmovými štúdiami či Netflixom. Podľa mňa máte konkrétny dôvod myslieť si, že chcel prevziať kontrolu, a rovnako konkrétny dôvod tvrdiť, že aj Katya je nečestná. Domnievam sa, že ste otvorili a prečítali listy, ktoré ste mali vložiť do Edinej rakvy, a po ich prečítaní ste sa rozhodli dať do nej len Ormondov.“

	Otázka, či by sa Grant priznal, zostala navždy nezodpovedaná, lebo v tej chvíli vyšla cez otvorené okno na terasu Heather s prázdnym vínovým pohárom a usmiala sa na nich.

	„Nalej mi trocha, Grub,“ požiadala ho a uvelebila sa na štvrtej stoličke.

	„Práve som uspala Ethana a mama číta dievčatám rozprávku.“ Grant jej so strnulým výrazom nalial víno.

	„Čo som zmeškala?“ opýtala sa dychtivo Heather. „Už vieme, kto je Anómia?“

	„Dozvieme sa to,“ povedal Strike, skôr ako stihol prehovoriť Grant, „keď uvidíme ten list, čo neskončil v rakve.“

	„Ach, ty si im to povedal,“ prehodila Heather a usmiala sa na Granta.

	„Vravela som…“

	„Buď ticho,“ zavrčal Grant.

	Heather sa tvárila rovnako šokovane, akoby jej dal facku. Nepríjemné ticho prerušilo zúrivé štekanie psa v susednej záhrade.

	„Vraveli ste mu, aby sa priznal, však?“ Strike pozrel na Heather. „Škoda, že vás nepočúvol. Zatajovanie dôkazov v prípade vraždy, klamstvá o komunikácii s mŕtvou ženou…“

	Heather sa zatvárila zdesene.

	„Cormoran,“ oslovila ho Robin tretí raz, „nikto nezatajoval žiadne dôkazy. Osobne si myslím,“ pokračovala a obrátila sa k obom Ledwellovcom, „že ste mali plné právo prečítať si tie listy. Bola to vaša neter a jeden z tých mužov, čo ich napísali, mohol byť zodpovedný za jej smrť, no nie?“

	„Presne to isté som vravela aj ja!“ Heather trocha ožila. „Grub, je pravda, že som povedala…“ dodala, keď zbadala manželov výraz.

	„Nepripúšťam, že sme tie listy čítali, ani to, že sme ich nedali do rakvy oba,“ vyhlásil Grant a zložil si slnečné okuliare. Jeho tvár s výraznou bradou vyzerala v slabom svetle ako primitívna drevorezba.

	„Ale vaša žena to práve priznala,“ podotkol Strike.

	„Nie, ona…“

	„Ale áno,“ nástojil Strike, „a to je dôvod na príkaz na domovú prehliadku. Pravdaže, ak ten list chcete spáliť, skôr ako príde polícia, je to vaša vec, ale obaja dosvedčíme, čo práve povedala Heather. A v krajnom prípade očakávam, že ministerstvo vnútra povolí exhumáciu.“

	Presne ako podráždený Strike predvídal, v tej chvíli sa vo francúzskom okne zjavila Heatherina matka.

	„Zmestím sa k vám?“ opýtala sa veselo.

	„Nie,“ odsekol Grant. „Teda, počkaj chvíľu, Wendy.“

	Vzdialila sa, zjavne sklamaná. Susedov pes ďalej štekal.

	„Radil by som vám, aby ste si obaja dobre premysleli, aké dôsledky bude mať, ak budete aj naďalej popierať, že máte ten list,“ vyhlásil Strike.

	„Nič sa vám nestane,“ zaklamala Robin a obrátila sa k vystrašenej Heather, „ak sa priznáte hneď teraz. Všetci to pochopia. Pravdaže ste mali obavy, že Ormond alebo Blay majú niečo spoločné s Edinou smrťou. Na vašom mieste by podľa mňa nikto neodolal: vzhľadom na to, ako zomrela, by si tie listy prečítal každý. Je to celkom pochopiteľné.“

	Heather sa zatvárila trocha pokojnejšie.

	„No ak budete aj naďalej predstierať, že ten list nemáte, budete pôsobiť dosť podozrivo, keď všetko vyjde najavo,“ dodal Strike a so záujmom opätoval Grantov nepriateľský pohľad. „Presne toto novinári zbožňujú. ‚Prečo sa nepriznali? Prečo ho ukryli?‘“

	„Grub,“ zašepkala zjavne vydesená Heather a Robin si bola istá, že si už predstavuje klebety na detských ihriskách, keby sa v novinách naozaj objavili podobné články. „Myslím, že…“

	„Nič sme neskryli,“ povedal nahnevane Ledwell. „Len sme ho nedali do rakvy. Napísal niečo nechutné. Nechcel som ju s tým pochovať.“

	„Mohli by sme ten list vidieť?“ opýtal sa Strike.

	Susedov pes ďalej zúrivo štekal a Grant nespúšťal oči zo Strikea. Detektív usúdil, že Ledwell je v mnohých ohľadoch hlúpy človek, ale nie celkom hlupák. Napokon Grant pomaly vstal a zmizol v dome. Jeho manželka sa tvárila mimoriadne znepokojene.

	„Takto šteká často?“ opýtala sa zdvorilo Robin a ukázala smerom k hlučnému psovi.

	„Ten – ten pes? Ach, áno,“ prisvedčila Heather. „Nikdy nie je ticho! Je to nemecký trpasličí špic. Dievčatá nás prosili o šteniatko. Povedali sme, že možno, keď sa vrátime do Ománu – pomocníčky v domácnosti sú tam také lacné, že by som zrejme zvládla psa aj bábätko. Ale určite im nekúpime nemeckého trpasličieho špica, to je jasné.“

	„Ani sa nečudujem,“ utrúsila s úsmevom Robin a pulz sa jej zrýchlil pri pomyslení na dôkaz, ktorý sa mal čoskoro objaviť.

	Grant sa vrátil s obálkou v ruke.

	„Nemáte náhodou priehľadné plastové vrecko?“ opýtal sa Strike, skôr ako si stihol sadnúť.

	„Čo?“ vyštekol Grant. Ešte stále sa tváril nahnevane.

	„Priehľadné plastové vrecko. Na tom liste sú určite stopy DNA. Nechcem ich ešte viac kontaminovať.“

	Grant bez slova vošiel do kuchyne a okrem obálky priniesol aj vrecko do mrazničky.

	„Mohli by ste rozložiť list a spolu s obálkou ho vložiť do vrecka, aby sme si ho mohli prečítať?“ navrhol Strike. Grant poslúchol a posunul k nemu zabalený list.

	Robin sa rozbúchalo srdce. Naklonila sa k Strikeovi a prečítala si krátky odsek napísaný najčistejším príkladom toho, čo by Pat nazvala „rukopisom blázna“, aký detektív kedy videl. Písmená boli drobné a nerovnaké, niektoré nutkavo obtiahnuté tmavým atramentom, takže list pôsobil zvláštne detsky – presnejšie, pôsobil by tak, keby si odmyslel bezchybný pravopis a obsah.

	 

	Povedala si mi, že som ako ty. Vzbudila si vo mne pocit, že ma ľúbiš, a potom si ma odhodila ako kus hovna. Keby si ďalej žila, zo srandy by si využívala a mučila ďalších mužov, a keby ťa to omrzelo, skrátka by si ich vypľula. Bola si namyslená, pokrytecká, opovrhnutiahodná piča a ja chcem, aby tieto slová hnili vedľa teba ako tvoj najbližší a najpravdivejší epitaf. Zdvihni zrak z pekla a sleduj, ako navždy preberiem kontrolu nad Atramentovočiernym srdcom.

	 

	„Toto vám dala Katya Upcottová?“ Strike pozrel na Granta.

	„Áno.“

	„Je to nechutné, však?“ vyhŕkla prudko Heather. „Skrátka nechutné. A fakt, že Katya napísala to svinstvo, čo jej nadiktoval, a potom list odovzdala Grubovi, pričom vedela, čo v ňom je – a pritom Allan Yeoman a Richard Elgar sa rozplývali, aká je milá –, úprimne povedané, keď som ich v ten deň počula v Arts Clube, bolo mi z toho nevoľno.“

	„Ibaže toto Katya Upcottová nenapísala,“ povedal Strike. „Toto nie je jej písmo. Tamto áno,“ pokračoval a ukázal na obálku, na ktorej bolo napísané „Pre Edie“ tým istým úhľadným hranatým rukopisom ako zoznam mien, čo mu Katya dala pred niekoľkými týždňami.

	„Tak potom… kto napísal toto?“ opýtal sa Grant a ukázal na list krátkym hrubým prstom. Obaja manželia sa tvárili vystrašene.

	„Anómia,“ odvetil Strike, vytiahol mobil a odfotil si list. Potom odložil mobil aj zápisník do vrecka a načiahol sa po barly. „Mali by ste okamžite zavolať políciu. Pýtajte si Ryana Murphyho z kriminálky. Musí vidieť ten list. Nevyťahujte ho z vrecka.“

	Strikeovi sa s námahou podarilo oprieť o barly: po dlhšom sedení bolo vždy náročnejšie nadobudnúť rovnováhu.

	„Dobrú noc,“ zaželala obom Ledwellovcom Robin, ktorá sa tak narýchlo nevedela rozlúčiť s postavou dobrej policajtky, a vošla za Strikeom do domu. Ohromené ticho, ktoré za sebou zanechali, prerušoval štekot špica odvedľa.

	Záhadné sa nám poodkryje pritom, 

	dozvieme sa o každom taji skrytom; 

	pre veci temné, trpko hanebné 

	napokon správne meno nájdeme…

	Christina  Rossetti

	Skôr a či neskôr: no napokon áno

	 

	 

	 

	„Tak,“ povedal Strike, keď sa v hustnúcej tme dostali na krátky chodníček pred domom Ledwellovcov. „Musíme sa porozprávať s Katyou. Chcem sa dostať k Anómii, skôr ako začne rozbíjať ďalšie pevné disky.“

	Keď nasadli do auta a Strike hodil barly na zadné sedadlo, zavolal Katyi, ale po niekoľkých zazvoneniach sa dovolal do odkazovej schránky.

	„Nedvíha.“

	„Je trištvrte na desať,“ poznamenala Robin a pozrela na hodiny na palubnej doske. „Možno si takto neskoro večer vypína zvonenie?“

	„V tom prípade pôjdeme k nim domov,“ vyhlásil Strike.

	„Myslím, že Inigo sa nepoteší, keď ich navštívime tak neskoro,“ povedala Robin a zapla motor. „Odtiaľto nám to potrvá dobrých dvadsať minút.“

	„Dúfam, že ten nešťastník je ešte stále vo Whitstabli.“

	Robin vyšla z parkovacieho miesta na Battledean Road a zrýchlila.

	„Katya nemohla vedieť, čo odovzdáva. Určite si myslela, že v obálke je ešte stále to, čo jej nadiktoval Josh.“

	„Súhlasím. To znamená, že v čase medzi zapečatením obálky v nemocnici a jej odovzdaním Grantovi Ledwellovi ju spustila z očí. Musíme presne vedieť, ako tá obálka cestovala.“

	„Ešte stále je na nej DNA, teda ak ju Ledwellovci príliš nekontaminovali.“

	„Anómia nie je hlupák. Stavím sa, že mal rukavice, a ak sa na liste nenájde DNA, zostáva nám len rukopis a potenciálny prístup ku Katyinej kabelke.“ Prechádzali ulicami lemovanými domami s vysvietenými oknami, za ktorými si Robin predstavovala príčetných a šťastných ľudí.

	„Je za tým niekto naozaj zlomyseľný, však?“ povedala ticho. „Keď jej chcel dať do rakvy niečo také…“

	„Hej,“ prisvedčil Strike zahĺbený do úvah a nespúšťal zrak z cesty pred sebou, „je to hlboko narušený jedinec.“

	„Ktorý si myslel, že ho Edie ľúbi.“

	„Alebo si to nahováral.“

	„Smiem vedieť, čo znamenala tá poznámka o strihaní drôtov?“

	„Čože?“ Strike sledoval vlastný tok myšlienok. „Aha – narážal som na ostnatý drôt, ktorý treba prestrihnúť, keď sa chceš dostať do nepriateľských zákopov.“

	„A v tomto prípade boli tým drôtom…?“

	„Tie vedľajšie účty, čo si Anómia vytvoril na Twitteri. Ten arogantný zmrd si nikdy nepomyslel, že by niekoho mohli zaujať všetky tie nepodstatné účty, a tak trocha odflákol jednotlivé mená… Daj mi ešte chvíľu a poviem ti, kam podľa mňa všetky smerujú,“ dodal a znova vytiahol mobil.

	„Viem, že meno John Baldwin som videl aj niekde inde ako na Twitteri…“ Robin bola netrpezlivá aj nepokojná, ale poslušne stíchla a odbočila na Holloway Road, ktorá ich mala doviesť na severozápad, do štvrtí Hampstead a Highgate. Strike sa zamračene hrbil nad mobilom, občas niečo naťukal a premýšľal.

	„Mám ho!“ vyhŕkol zrazu tak hlasno, až Robin nadskočila. „Je na Reddite, na stránke ‚Sleduj zločinecké suky‘ a – doriti.“

	„Čo je?“ Robin ešte stále tĺklo srdce.

	„Nahlásil sestru Marcusa Barretta.“

	„Čože?“

	„Klamárska suka Darcy Olivia Barrettová krivo obvinila frajera zo sexuálneho zneužitia. Býva na Lancaster Drive 4b v Hoxtethe… Uviedol aj jej účty na sociálnych sieťach… Preto som ju nikde nevedel nájsť. Stavím sa, že keď zverejnil toto, všetky si vymazala.“

	„Strike, povedz mi o tých menách,“ zdôraznila Robin. „Čo prezrádzajú?“

	„Po prvé, Marc Lépine zastrelil štrnásť žien. Anómiino obľúbené číslo je štrnásť. Julius-Ja-som-Evola nám prezrádza, že Anómia je alebo bol v North Grove.“

	„Nevravel si, že Evola je spisovateľ, ktorého ultrapravica…?“

	„Mýlil som sa. Ak je Anómia Lepinov učeník, tak je aj Ja som Evola. Nasleduje Max Reger, nemecký skladateľ z devätnásteho storočia – to som si mal všimnúť hneď. Na keyborde som predsa videl zbierku jeho skladieb.“

	„Počkať…“

	„John Baldwin je britský skladateľ zo šestnásteho storočia; Zoltán Kodály je zasa maďarský skladateľ zo začiatku dvadsiateho storočia. Scaramouche je priamo z Bohemian Rhapsody od kapely Queen. Takže je to niekto, kto počúva Queen a The Beatles, možno preto, lebo nemá…“

	Strikeovi zazvonil mobil cez Bluetooth v aute: volala Katya. Zdvihol, ale stihol vysloviť len prvú slabiku slova „zdravím“, a potom sa v reproduktore ozval prenikavý krik.

	„Pomoc, pomoc, pomoc!“ Spojenie sa prerušilo.

	Strike sa jej pokúsil zavolať späť, ale nikto nedvíhal. Robin dupla na plyn.

	„To nebola Katya, ale Flavia. Strike, zavolaj…“ Strike už stihol vytočiť 999.

	„Polícia – z domu číslo osemdesiatjeden na Lisburne Road sa ozýva krik a je tam muž s nožom… Skrátka viem, že tam je… Cormoran Strike… Štvorčlenná rodina…“

	„Doriti,“ zamrmlala Robin, keď Strike zložil. „Doriti, je to moja vina, všetko je to moja vina, vyplašila som ho…“

	„Nie je to tvoja vina,“ zahriakol ju Strike a chytil sa sedadla, keď Robin ostro vošla do zákruty.

	„Ale je – mala som si to uvedomiť… Strike, kreslí fakt krásne.“

	„Ako vieš…?“

	„Na záchode v North Grove visí jeho autoportrét. Myslela som, že ho kreslila Katya, ale potom som videla jedno z jej diel v izbe Josha a Edie a bolo otrasné – a…“ Robin zhíkla. „Strike, už viem, prečo po tom útoku vbehol medzi stromy. Ryan Murphy vravel, že v to popoludnie po Hampstad Heath pobehoval stratený nemecký ovčiak…“

	„A on sa bojí psov.“

	Daj, nech ťa môžem chrániť denne! 

	Nadľudskú silu dá mi tvoje ohrozenie, 

	železnú ruku, srdce, čo má pevný štít,

	nech útočiť smiem, zraniť, zabiť, no nič necítiť.

	Mary  Elizabeth Coleridgeová

	Láska

	 

	 

	 

	„Žiadna polícia,“ vyhŕkla horúčkovito Robin, keď zabrzdila niekoľko dverí od domu Upcottovcov.

	Odopla si bezpečnostný pás a naklonila sa ponad Strikea. Skôr ako si stihol uvedomiť, čo má v úmysle, otvorila odkladaciu priehradku a vytiahla jeho univerzálne kľúče.

	„Čo máš, preboha, v úmysle…?“ zreval Strike a schmatol ju za zadnú časť bundy.

	Robin otvorila dvere na strane vodiča.

	„Pusť ma…“

	„Nemôžeš ísť dovnútra, ty hlupaňa, je ozbrojený mačetou…“

	„Je tam dvanásťročné dievča – už aj MA PUSŤ!“

	Robin vytiahla z vrecka osobný alarm, vyslobodila sa z bundy a napoly vypadla z auta. Osobný alarm jej vykĺzol z ruky a odkotúľal sa. Len čo sa vyslobodila Strikeovi, utekala za ním, zdvihla ho a rozbehla sa po ceste smerom k domu Upcottovcov.

	„Robin! ROBIN!“

	Strike vychrlil prúd nadávok, obrátil sa a zo zadného sedadla si vzal barly.

	„ROBIN!“

	V osvetlenom okne najbližšieho domu sa zjavila silueta hlavy.

	„Zavolajte políciu, zavolajte sprostú políciu!“ zvrieskol Strike na suseda. Dvere auta nechal otvorené a pomaly vykročil za Robin, opierajúc sa o barly. Robin už bola pri vchodových dverách Upcottovcov a roztrasenými rukami hľadala kľúč, ktorý by zapadol do zámky. Prvé tri sa nehodili, a keď skúšala štvrtý, svetlo v okne Gusovej izby na prízemí zhaslo.

	Pri piatom pokuse sa jej podarilo zvrtnúť kľúčom v zámke. Nevšímajúc si Strikeov vzdialený krik „ROBIN!“ sa oprela do vchodových dverí.

	V hale bola úplná tma. S jednou rukou na kľučke hmatkala na stene vedľa seba, až kým nenašla vypínač. Skúsila zapnúť svetlo, ale nič sa nestalo. Bola si istá, že niekto vytiahol všetky poistky – určite preto, lebo počul výkriky, zmienky o polícii, bežiace kroky a štrngot kľúčov pri vchodových dverách. Robin nechala vchodové dvere otvorené, aby vpustila do domu trocha svetla, a s palcom na tlačidle osobného alarmu sa zakrádala ku schodom. Bola v polovici schodiska, keď začula zvuk Strikeových barlí a jednej nohy. Obrátila sa a uvidela ho osvetleného pouličnými lampami. Vtom sa v tieni za dverami niečo pohlo.

	„STRIKE!“

	Tmavá postava zabuchla dvere za Strikeom. Robin uvidela modré iskry a počula bzukot. Strike spadol dopredu, myklo mu končatinami, barly zarachotili na zem a v sivom prízračnom svetle prúdiacom cez sklo nad vchodovými dverami Robin zbadala záblesk mačety.

	Zoskočila zo štvrtého schodu, pristála Gusovi na chrbte a rukami ho chytila okolo krku; čakala, že spadne, ale hoci bol chudý, len sa zatackal a snažil sa jej odtisnúť ruky. Vdychovala jeho zatuchnutý pach, akoby sa dlhšie neumýval. Vtom zakopol o Strikeovu nehybnú vystretú nohu a obaja sa zrútili na zem. Gus narazil hlavou do protiľahlej steny a zúrivo zreval:

	„Zabijem ťa, ty piča…“

	Robin sa nejako podarilo pozviechať na nohy a Gus zostal kľačať, no keď mačeta preťala vzduch pred ňou, nezostávalo jej nič iné, len utiecť hore schodmi. Až vtedy si uvedomila, že v pästi ešte stále stíska osobný alarm, a aktivovala ho. Piskot jej takmer prerazil ušné bubienky.

	„Flavia? FLAVIA?“

	Cez kvílivý zvuk nezachytila odpoveď, ale začula za sebou Gusa. Utekal za ňou na dlhých nohách a bral schody po dvoch.

	„FLAVIA?“

	Hore bolo viac svetla: závesy boli odtiahnuté a cez dvere do obývačky Robin videla, že na dlážke pri okne sa niekto krčí. Myslela len na to, že sa musí postaviť medzi dievča a jej brata – kde trčí polícia? –, a rozbehla sa k postave, o ktorej si myslela, že je to Flavia. Vtom sa pošmykla na tmavej kaluži na leštenej dlážke a až vtedy zbadala prevrátený invalidný vozík ukrytý za pohovkou a pokrivené okuliare na tvári mŕtveho muža.

	„Kristepane…“

	Obrátila sa. Alarm v jej ruke ešte stále varovne húkal a ona ho od seba odhodila. Gus sa k nej pomaly približoval s mačetou v ruke a nahlas fučal.

	„Skôr ako ťa zabijem, znásilním ťa.“

	„Polícia je na ceste,“ povedala Robin.

	„To nič,“ vydýchol Gus so slabým smiechom. „Aj tak zrejme nevydržím dlho. Bude to pre mňa prvý raz.“

	Na stolíku stálo tridsaťcentimetrové mramorové torzo ženy. Robin sa k nemu začala približovať.

	„Vlhneš pri pomyslení, že ťa znásilním?“

	Robinina pravá noha sa pošmykla na ďalšej krvi. Ďalej sa však nenápadne posúvala k stolíku.

	„Viem, že ženy fantazírujú o znásilnení,“ pokračoval Gus a ďalej kráčal k nej. Robin nahmatala mramor.

	„Páchneš rybacinou?“

	Robin jediným rýchlym pohybom schmatla zo stola mramorové torzo: bolo také ťažké, že ho ledva udržala, ale potom ho so silou prameniacou z hrôzy hodila do okna, a to sa rozbilo. Mramor sa jej vyšmykol z rúk a s treskotom dopadol na cestu – ak toto nevaruje susedov, tak potom nič. Vtom sa na ňu Gus vrhol, obrátil ju chrbtom k sebe a jednou rukou chytil pod krk. V druhej ešte stále držal mačetu. Robin mu silno dupla na bosú nohu a obaja sa pošmykli na ďalšej kaluži Inigovej krvi. Gusovo zovretie povolilo, Robin zubami našla jeho predlaktie a silno doň zahryzla. Gus pustil mačetu a udrel ju do sluchy, až sa jej zakrútila hlava. Mala pocit, že sa s ňou krúti celá miestnosť, ale hrôza ju nútila neuvoľniť čeľuste. V ústach cítila chuť jeho krvi, do nosa jej udieral pach zvieracieho potu, a potom Gus stúpil na mačetu a s bolestným výkrikom ustúpil a pustil ju. Robin mu znova dupla na zranenú nohu a podarilo sa jej vyslobodiť. Zatackala sa a rozbehla sa k dverám.

	„Skurvená suka!“

	„FLAVIA?“ skríkla Robin, keď sa dostala na odpočívadlo.

	„Som tu, tu, som tu hore!“

	Robin vybehla po druhých schodoch, minula spadnutý mobil, ale nemala čas ho zdvihnúť, lebo počula, ako za ňou znova beží Gus. Na najvyššom poschodí sa otvorili dvere dosekané mačetou. Robin sa do nich vrhla, zistila, že je v kúpeľni, obrátila sa a zasunula závoru na dverách len pár sekúnd pred tým, ako sa do nich začal hádzať Gus. Dvere sa zatriasli a Robin v slabom svetle zo strešného okna uvidela Katyu, ako leží na dlážke pri vani a pritíska si ruky na zakrvavené brucho.

	„Flavia, pomôž mame – pritlač jej to na ranu!“ skríkla Robin, strhla z držiaka uterák a hodila ho vystrašenému dievčaťu. Snažila sa nahmatať svoj mobil, no potom si uvedomila, že bol v bunde, čo z nej Strike stiahol. Gus sekal mačetou do dverí kúpeľne. Jeden z panelov sa rozštiepil a Robin uvidela jeho zúrivý výraz.

	„Ošukám ťa, a potom ťa zabijem – zasraná kurva – vyjebaná suka…“ Robin sa rozhliadla: na umývadle stál ťažký mosadzný kvetináč s kaktusom. Schmatla ho, pripravená tresnúť mu ním do tváre, ale vtom sa odvrátil a Robin s úľavou začula mužské hlasy.

	„Pokoj, Gus – pokoj, synak…“

	Robin pozrela do Flaviinej tváre bielej ako krieda, pritisla si prst na pery a ticho odsunula závoru na dverách. Gus k nej stál chrbtom, obrátený tvárou k dvom mužom, z ktorých väčší mal na sebe pyžamo, a zaháňal sa mačetou vo vzduchu medzi nimi.

	Robin zdvihla mosadzný kvetináč a z celej sily ním tresla Gusovi po hlave. Gus sa zatackal, kaktus a zemina sa vysypali na všetky strany, a vtedy sa naňho vrhli obaja muži: jeden ho schmatol za ruku s mačetou a prelomil ju cez koleno, takže zbraň spadla na zem, druhý chytil Gusa pod krk a pritisol mu tvár na zem.

	„Zavolajte sanitku,“ vydýchla Robin. „Bodol svoju matku…“

	„Už sme volali,“ odvetil muž v pyžame, ktorý teraz kľačal na zápasiacom Gusovi. „Bodol aj chlapa hneď za dverami.“

	„Som lekár,“ povedal ten druhý a vbehol do kúpeľne. Robin sa však už rútila nadol, preskakovala schody a narážala do stien. Cez otvorené dvere obývačky k nej aj naďalej doliehalo kvílenie osobného alarmu. Pribehla k otvoreným vchodovým dverám, pri ktorých sa Strike opieral o stenu s rukou pritlačenou na hornej časti hrudníka. Na stene za ním boli krvavé šmuhy.

	„Bože, Strike…“

	Kľakla si k nemu a Strike zalapal po dychu.

	„… myslím, že… mi prepichol… pľúca…“

	Robin vyskočila, otvorila dvere Gusovej izby a vbehla dovnútra. Hľadala niečo, čo by mohla Strikeovi pritlačiť na chrbát. Miestnosť páchla: bolo to miesto, kam nikto nikdy nechodil, kam sa nikto nikdy nedíval, kde sa všade povaľovalo špinavé oblečenie. Schmatla mikinu, vrátila sa naspäť k Strikeovi a pomohla mu predkloniť sa, aby mu ju mohla pritlačiť na vrchnú časť chrbta.

	„Čo… sa stalo?“

	„Inigo je mŕtvy, Katya pobodaná, Flavia okej,“ vychrlila Robin. „Nerozprávaj… Pustil si dovnútra tých dvoch mužov?“

	„Myslel som, že nechceš, aby som rozprával.“

	„Stačilo prikývnuť!“ vyhlásila zlostne Robin. Cítila, ako jeho teplá krv presakuje cez mikinu. „Ach, vďakabohu…“

	Na ulici sa konečne zjavili blikajúce modré svetlá, pred domom, v ktorom ešte stále kvílil alarm, sa zhromažďovalo čoraz viac zvedavých susedov a policajti a záchranári utekali po chodníčku popri mramorovom ženskom torze obklopenom rozbitým sklom.

	Hmotnosť srdca aj jeho dĺžka,

	šírka a hrúbka sa zväčšujú

	až do pokročilého veku:

	tento nárast je výraznejší u mužov ako u žien.

	Henry Gray, člen Kráľovskej spoločnosti

	Grayova anatómia

	Bláznivé srdce pokoj nevie nájsť,

	 lebo je roztrieštené napoly.

	O nebi sníva, zeme sa však drží, 

	tu ani tam si radosť nezaslúži:

	volí si vlažne, stráca všetku slasť:

	Len hľadá, s bludmi stále zápolí.

	Christina  Rossetti

	Záver života: Dvojitý sonet sonetov

	 

	 

	 

	„Nikotínové náplasti,“ vymenúvala Robin, „hrozno… banány. … orechy… ovsené tyčinky…“

	„To vážne?“

	„Tvrdil si, že chceš zdravé veci,“ povedala Robin ponad vrch otvorenej tašky zo supermarketu.

	„Hej, viem,“ vzdychol si Strike.

	Od chvíle, keď zápasiaceho Gusa v putách vyvliekli z rodičovského domu, uplynulo päť dní, ale Robin navštívila svojho partnera v nemocnici ešte len druhý raz. Jeho sestra Lucy a strýko Ted s ním trávili väčšinu návštevných hodín a Robin predpokladala, že za ním pravidelne chodieva aj Madeline. Robin sa s ním zúfalo túžila porozprávať, ale počas predchádzajúcej návštevy sa jej to nepodarilo, lebo bol nadopovaný morfiom, omámený a ospalý. Jej pocit viny a obavy z jeho zranenia nezmiernil ani jednoznačný chlad v Lucinom hlase, keď volala, aby Robin oznámila, že Strike by sa s ňou dnes znova rád stretol. Robin zjavne nebola jediná, čo si vyčítala, ako dopadol jej partner. Uvažovala, prečo zásoby, ktoré spomenul v správe, nemohla priniesť Madeline alebo Lucy, ale bola rada, že preňho môže niečo urobiť, a tak to nijako nespochybnila.

	„… a ešte horká čokoláda, lebo nie som až taká krutá.“

	„No veď preto… Ale horká?“

	„Je pre teba lepšia. Obsahuje antioxidanty. A menej cukru. A Pat nástojila, že ti upečie biskupský chlebíček.“

	„Vždy som ju mal rád,“ utrúsil Strike a sledoval, ako Robin položila balíček v tvare tehly zabalený vo fólii na nočný stolík.

	Všetci štyria muži v malej nemocničnej izbe mali v to popoludnie návštevu. Dvaja postarší pacienti, ktorí sa zotavovali z bližšie nešpecifikovaných operácií, sa ticho zhovárali so svojimi rodinami, ale muž, ktorý vo veku tridsaťtri rokov prekonal infarkt, práve presvedčil priateľku, aby sa šli prejsť niekam, kde si chcel podľa Strikea v pokoji zapáliť. Pach dymu, ktorý so sebou jeho spolubývajúci priniesol, vždy keď sa vrátil z podobnej prechádzky, mu neustále pripomínal zvyk, ktorého sa on sám rozhodol navždy zbaviť. Dokonca mladému mužovi prísne odporučil, aby už po infarkte nefajčil. Strike si dobre uvedomoval vlastné pokrytectvo, ale svätuškárstvo bolo jediným potešením, ktoré si momentálne mohol užívať.

	„… a v týchto dvoch fľaškách je silný čaj, ale skôr ako mi povieš, že chutí čudne, chcem ťa upozorniť, že namiesto cukru je v ňom stévia.“

	„Čo je, preboha, stévia?“

	„Sladidlo bez kalórií. A toto,“ pokračovala Robin a vytiahla z tašky poslednú vec, „je od Flavie a Katye.“

	„Prečo posielajú pohľadnicu mne?“ Strike si ju vzal a zadíval sa na obrázok šteniatka s balónikmi. „Všetku prácu si odviedla ty.“

	„Keby sa ti nepodarilo otvoriť vchodové dvere a vpustiť dovnútra susedov,“ odvetila Robin a stíšila hlas, keď manželka jedného zo starších mužov prešla popri posteli, lebo mu chcela doliať vodu do džbána, „všetci by sme boli mŕtvi.“

	„Ako sa majú?“

	„Katya je otrasená, čo sa dalo čakať. Ešte stále je na oddelení na poschodí. Včera som za ňou bola a vtedy mi Flavia dala tú pohľadnicu.

	Myslím, že Katya nemala ani potuchy, čo… čo je Gus zač. Ryan Murphy mi povedal, že keď polícia prehľadala Gusovu izbu, všade našli príšerné kresby. Dobodané, obesené a umučené ženy… Okrem toho rozkopal svoje violončelo.“

	„Našli Blayov mobil? A ten spis?“ opýtal sa Strike, ktorý bol dnes očividne oveľa čulejší ako pri Robininej poslednej návšteve.

	„Áno. Všetko bolo ukryté pod podlahovou doskou, ktorú vypáčil – aj Joshov pravý list pre Edie a latexové masky. Všetko.“

	„Takže tie telefonáty so zmeneným hlasom,“ povedal Strike, ktorý mal v posteli dosť času premýšľať, „boli od Flavie, však?“

	„Bože, si fakt dobrý,“ prehodila uznanlivo Robin. „Áno, boli. Videla, ako Gus vymenil Joshov list za svoj vlastný, keď si Katya nechala kabelku v kuchyni. Bol k Flavii obrátený chrbtom a jej sa podarilo vykradnúť nahor bez toho, aby si Gus uvedomil, že ho videla. Povedala mi, že jej to napadlo, keď jej Bram porozprával o prístrojoch na zmenu hlasu. Je to naozaj šikovné, všímavé dievča.“

	„Dúfajme, že ju matka udrží čo najďalej od internetu,“ povedal Strike a vzal si tabuľku čokolády. „V tejto rodine už nepotrebujeme ďalšieho prekliateho kriminálneho génia.“

	„Chce byť detektívka,“ poznamenala Robin. „Včera mi to povedala.“

	„Mali by sme jej ponúknuť stáž. Prečo nepovedala matke, čo videla Gusa urobiť s tým listom? Bála sa?“

	„No, pred Katyou to nemohla povedať otvorene, ale áno, myslím, že z Gusa bola totálne vydesená. Podľa mňa Flavia ako jediná v rodine vycítila, čo je v skutočnosti zač. Vieš, tak trocha sa nám to snažila povedať alebo aspoň naznačiť. Pamätáš sa, ako povedala: ‚Možno sa ešte budete musieť vrátiť‘, keď sme od nich odchádzali? Povedala mi, že keď bol Gus v nemocnici, videla v správach reportáž o streľbe Elliota Rodgera. Overila som si to: bolo to v deň, keď Edie hospitalizovali po pokuse o samovraždu a Anómia v rovnakom čase na pár dní zmizol z Twitteru aj z hry. Bol to jeden z takzvaných dôkazov, že Edie je v skutočnosti Anómia, ktorý bratia Peachovci zahrnuli do svojho spisu.“

	„Hm,“ zamrmlal Strike a trocha sa strhol, keď sa chcel lepšie uvelebiť na vankúšoch, „privítali by sme aj trocha menej nepriame narážky. Ale keď nabudúce poviem: ‚Mohol by byť naším páchateľom X?‘, nerobme nič iné, kým nevylúčime X spomedzi podozrivých.“

	„Budem si to pamätať,“ prisľúbila s úsmevom Robin.

	„Počúvaj toto. Včera sa tu zastavila Angela Darwishová,“ pokračoval Strike a Robin pocítila záchvev nevôle, že Darwishová sa mohla stretnúť so Strikeom ešte pred jej druhou návštevou, „a povedala mi, že ten zmrd naozaj odpočúval poschodie. Všetku svoju výbavu nakúpil na dark webe. Počul všetko, o čom sa zhovárali Josh a Katya, a aj Edie, kým k nim neprestala chodiť. Chytil sa však do vlastnej pasce, lebo odpočúvacie zariadenia zachytili, čo sa dialo pred naším príchodom.“

	V to popoludnie zjavne volali z Royal College of Music, že Gus neprišiel na stretnutie s učiteľom, neodovzdal žiadnu z dohodnutých úloh a v podstate väčšinu roka rodičom klamal o tom, že chodí na súkromné hodiny, takže ho chcú vyhodiť. Po hodine, počas ktorej mu Inigo opakoval, že je nevďačný zasran, Gus odišiel do svojej izby, vzal mačetu, vrátil sa na poschodie a niekoľkokrát sekol Iniga do hrude a krku. Robin to všetko už vedela od Murphyho, ale so záujmom pritakávala. Zdalo sa jej, že Strike potrebuje mať pocit, že vie niečo, čo sa k nej ešte nedostalo.

	„Vraj vypočuli aj Barrettovcov, ale neviem, ako to dopadlo.“

	„Murphy mi to spomínal,“ povedala Robin. „Darcy chodila na Royal College of Music o tri ročníky vyššie ako Gus a bolo jej ho ľúto, lebo bol samotár, a tak ho raz cez víkend pozvala na párty.“

	„Schopnosť žien ľutovať druhých je fakt nebezpečná,“ utrúsil Strike s plnými ústami horkej čokolády. Radšej by si dal Twix, ale aj toto bolo o dosť lepšie ako nemocničné jedlo.

	„Gus povedal Katyi, že Darcy je jeho nová priateľka. Bola rada, že si niekoho našiel, lebo s dievčatami mu to nikdy ktovieako nešlo.“

	„Nekecaj.“

	„Podľa Barrettovcov Gus prišiel na večierok, ale potom celý večer sedel na pohovke a hral sa s mobilom, s nikým sa nerozprával a tváril sa naštvane, lebo Darcy tam mala ozajstného priateľa. Gus sa zrejme v tú noc nabúral do Marcusovho iCloudu, lebo Barrettovci ho už nikdy nikam nepozvali. Totiž, o druhej v noci vošiel za Darcy do kúpeľne a násilím sa ju pokúsil pobozkať.“

	„Začínam chápať, prečo potreboval Kosha,“ prehodil Strike.

	„Kričala a bránila sa – a potom ho jej priateľ a brat vyhodili, ale nenahlásila ho v škole alebo čo. Ako vravím, ľutovala ho – presne ako Rachel ľutovala Zoltana. Zoltan Rachel povedal, že má násilníckeho otca, takže mu veľa odpustila – až kým sa jej nezačal vyhrážať znásilnením a smrťou.“

	„Znie to, akoby Gus žil vo svete preludov, kde ho chce pretiahnuť každá žena, ktorá je naňho milá.“

	„Myslím, že si to vystihol,“ prisvedčila vážne Robin. „Katya mi povedala, že Edie bola na Gusa milá, keď k nim chodievala. Keď Inigo prinútil deti, aby šli všetci spolu do North Grove, Edie povzbudila Gusa v kreslení a prezradila mu, že keď bola tínedžerka, aj ona bola ozajstná introvertka. Myslím, že to bol ich jediný priamy kontakt, ale aj v tomto prípade si začal robiť priveľké nádeje a presvedčil sám seba, že má oňho záujem. Potom Edie verejne skritizovala jeho hru… a on sa obrátil proti nej.“

	„Je aspoň jeho žihľavka skutočná?“

	„Áno,“ prisvedčila Robin, „ale keď polícia vošla do jeho izby, vo všetkých kútoch našla poskrývané jedlo, ktoré by nemal jesť, lebo sa z neho vyhadzoval. Nechcel sa vrátiť do školy, chcel skrátka zostať vo svojej izbe a byť Anómia… Mimochodom, uvažovala som o pravidle číslo 14. O anonymite. Nemyslím, že išlo len o to, že on a Morehouse mali strach, že ich rodičia a univerzity zistia, čo robia. Gus podľa mňa nezniesol predstavu, že by vytvoril hru, v ktorej by ľudia mohli spolu flirtovať. Jeho cieľom bola úplná kontrola a nedobrovoľná zdržanlivosť pre hráčov – a medzitým zúfalo skúšal Koshove frázy na dievčatá na Twitteri.“

	„Vieš,“ povedal Strike, ktorý mal v posteli čas v duchu vyhodnotiť celý prípad, „nič z toho sa nemuselo stať. Stačilo len otvoriť oči. Inigo a Katya sa vôbec neobťažovali zistiť, čo robí ich syn večne zalezený vo svojej izbe. A Grant Ledwell – keby sa pozrel na písmo na obálke a porovnal ho s listom, keby ho ukázal polícii namiesto toho, aby skrátka usúdil, že Blayovi ide len o prachy, čo je, mimochodom, najhoršia projekcia, akú som v poslednom čase zažil, Vikas Bhardwaj mohol ešte žiť.“

	„Je to moja sestra,“ zacitovala Robin. „Súdiac podľa toho, čo vravel Murphy, nemám pocit, že Vikasovi rodičia boli ako Inigo – nepôsobili ani trocha tyransky –, ale podľa Murphyho boli v šoku, keď sa dozvedeli, že Vikas vytvoril tú hru, lebo si mysleli, že ho zaujíma iba veda.“

	„Všetci dospievajúci potrebujú mať niečo, o čom ich rodičia nevedia,“ vyhlásil Strike. „Škoda, že niektorí z nich si vyberú vraždu.“

	„Vysvetľuje sa tým však počiatočné puto medzi Gusom a Vikasom, nie? Obaja dosiahli skorý úspech v rôznych oblastiach, určite boli pod veľkým tlakom a ani jeden z nich nemal šťastie na dievčatá… Viem si predstaviť, ako sa to stalo, ako sa spriatelili… Mám ti tú pohľadnicu niekam položiť?“ 

	Podal jej ju, ale nočný stolík mal už taký zaprataný ručne vyrobenými pohľadnicami od všetkých synovcov a pohľadnicami z obchodu od Lucy a Teda, že keď sa Robin pokúsila pridať k nim aj Flaviinu, omylom zhodila jednu z tých väčších na zem. Zohla sa, zdvihla ju a uvidela dlhý ručne písaný text a podpis „Madeline“.

	„Vyhoď ju do koša,“ povedal Strike, keď si všimol, čo má v ruke.

	„Rozišli sme sa.“

	„Aha,“ zamrmlala Robin. „Kým si tu ležal?“

	„Nie. Pred niekoľkými týždňami. Nefungovalo to.“

	„Aha,“ zopakovala Robin. „V priateľskom duchu?“ dodala, lebo neovládla zvedavosť.

	„Ani nie.“ Strike sa odmlčal a zjedol ešte zopár kociek horkej čokolády.

	„Kopla ma.“

	Robin sa nechcela zasmiať, ale neovládla sa. Potom sa rozosmial aj Strike, ale prestal, len čo pocítil pálčivú bolesť v hornej časti hrudníka.

	„Dokelu, si v pohode?“ vyhŕkla Robin, keď videla, ako sa zatváril.

	„Som v pohode. A ty?“

	„Jasné. Mňa nikto nedobodal. Mám sa skvele.“

	„Naozaj?“ Strike sa na ňu pozorne zadíval.

	„Áno,“ prisvedčila Robin, ktorá dobre vedela, čo ten prenikavý pohľad znamená. „Naozaj. Najhoršia je modrina na mieste, kde ma udrel do hlavy. Na tej strane nemôžem vôbec spať.“

	Nechcela Strikeovi rozprávať o bezsenných nociach, ktoré odvtedy prežila, ani o zlých snoch, ale keď na ňu naďalej pátravo hľadel, pokračovala:

	„Áno, bolo to hrozné, nebudem sa tváriť, že nie. Vidieť Iniga mŕtveho – hoci to nebolo až také zlé ako nájsť Vikasa –, ale všetko sa odohralo veľmi rýchlo. Vedela som, že polícia je na ceste a že kým sa Gus sústredí na to, aby ma znásilnil, nemôže ubližovať Flavii ani Katyi. A,“ Robin sa snažila potlačiť trocha hysterický smiech, s ktorým bojovala posledných pár dní, „určite chcel znásilniť radšej živú ženu ako mŕtvu, čo mi hralo do karát.“

	„To nie je smiešne,“ napomenul ju Strike.

	„Viem, že nie,“ vzdychla si Robin. „Nechcela som, aby ťa bodol. Strike, je mi to ľúto. Je mi to fakt ľúto. Hrozne som sa bála…“

	„Nemôžeš za to, že ma bodol. Mal som na výber. Nemusel som ísť za tebou…“

	Nadýchol sa tak zhlboka, ako mu to zranené pľúca dovoľovali, a potom sa prinútil povedať niečo, čo by si radšej nechal pre seba.

	„Zachránila si život Katyi aj Flavii tým, že si vošla do domu. Nahrávacie zariadenia všetko zaznamenali. Ten sviniar sa snažil presekať do kúpeľne, keď počul, že sa pokúšaš dostať dovnútra cez vchodové dvere. Vypol všetky poistky a potom zbehol nadol a schoval sa za dverami. A keby si nevyhodila z okna ten kus mramoru, susedia by nepribehli na pomoc, takže… Nemôžem povedať, že ma mrzí, že si to urobila.“

	„Ale keby si zomrel, nikdy by som si to neodpustila. Nikdy.“

	„Len sa nerozplač,“ napomenul ju Strike, keď si Robin náhlivo utrela oči. „Toho som si už užil dosť od Lucy. Myslel som, že zmyslom návštev pacientov v nemocnici je rozveseľovať ich. Vždy keď na mňa pozrie, akoby sa otvorili stavidlá.“

	„Nemôžeš jej to vyčítať,“ povedala zachrípnuto Robin. „Skoro si zomrel.“

	„Ale prežil som, no nie? Takže by sa mala naučiť zopár prekliatych vtipov, ak za mnou chce chodiť aj naďalej.“

	„Príde aj dnes večer?“

	„Nie,“ odvetil Strike. „Dnes večer príde Prudence.“

	„Tá sestra, s ktorou si sa nikdy… tá terapeutka?“

	„Hej. Teraz sa mi trocha ťažko predstiera, že mám veľa práce.“

	„Nevyhováraj sa,“ prehodila teraz už s úsmevom Robin. „Keby si chcel, našiel by si spôsob, ako ju odmietnuť.“

	„Hej, možno,“ pripustil Strike. „Urob mi láskavosť: ak Lucy zavolá do kancelárie, nespomínaj, že tu bola Prudence…“

	„Prečo by som mala?“

	„Lebo sa jej nebude páčiť, že som sa stretol s Prudence.“

	Robin zišlo na um, že by mohla Strikeovi navrhnúť, aby prestal klamať ženám vo svojom živote, ale hneď to aj zavrhla s odôvodnením, že predsavzatia prestať fajčiť, schudnúť a cvičiť sú dosť veľkým osobným zlepšením, s ktorým sa musí popasovať.

	„Ako to vyzerá v kancelárii?“ opýtal sa Strike, napchávajúc sa čokoládou.

	„Dobre, neboj sa. Vybavili sme ďalších dvoch zo zoznamu čakateľov, išlo o mimomanželské pomery. Pekné a priamočiare prípady. Dnes ráno sa však stalo niečo zaujímavé. Volal Nutley. Vraj sa rád vráti, keďže už pochytali všetkých členov Halveningu.“

	„Ale čo?“ zatiahol nebezpečným tónom Strike.

	„Všetko je okej, Barclay to vybavil,“ odvetila Robin. „Vzal Pat telefón z ruky. Ak sa nemýlim, povedal doslova: ‚Choď do riti, ty zbabelé hovno.‘“

	Strike sa zasmial, mykol a stíchol.

	„Opravili už sklo na dverách?“ opýtal sa a znova si pošúchal hruď.

	„Áno,“ odvetila Robin.

	„A?“ pokračoval Strike.

	„A čo?“

	„Pozrela si sa naň?“

	„Na čo som sa mala pozrieť? Na sklo? Ani nie. V kancelárii som bola len krátko, ale Pat nič nevravela, takže predpokladám, že je v pohode. Prečo?“

	„Podaj mi mobil,“ prehodil netrpezlivo Strike. „Kristepane. V kancelárii ste boli štyria a ani jeden z vás si to nevšimol?“

	Robin mu zmätene podala mobil. Strike otvoril fotky a našiel obrázok, ktorý mu na jeho žiadosť poslal sklenár.

	„Aha,“ povedal a podal mobil Robin.

	Pozrela na známe dvere kancelárie s matným sklom, ktoré prvýkrát uvidela pred piatimi rokmi, keď ju pracovná agentúra dočasne pridelila do neznámej firmy – vtedy jej došlo, že bude pracovať pre muža, čo vykonáva jej vysnívanú prácu, o ktorej si myslela, že sa k nej už nikdy nedostane. Pred piatimi rokmi bolo na skle vyryté: „C. B. Strike, súkromný detektív“, ale už to neplatilo. Teraz mala pred očami nápis „Detektívna kancelária Strikea a Ellacottovej“.

	Na displej mobilu bez varovania dopadli zadržiavané slzy z predchádzajúcich dní. Robin si zakryla tvár voľnou rukou.

	„Dočerta,“ zamrmlal Strike a obzrel sa na ostatných návštevníkov, z ktorých zopár civelo na Robin. „Myslel som, že sa potešíš.“

	„Teším – teším sa, ale prečo si ma tým musel takto zaskočiť?“ Robin si horúčkovito utierala oči.

	„Zaskočiť? Veď okolo toho chodíš už päť dní!“

	„Nechodím. Vravela som, že som skôr sledovala…“

	Nahmatala vreckovky na Strikeovom nočnom stolíku, pričom zhodila polovicu pohľadníc.

	„Ďakujem,“ povedala, keď sa vysmrkala. „Ďakujem. Skrátka – ďakujem.“ Neodvážila sa ho objať, aby mu neublížila, a tak ho namiesto toho chytila za ruku položenú na prikrývke.

	„V pohode,“ odvetil Strike a stisol jej prsty. Spätne bol rád, že si nič nevšimla a mohol osobne vidieť, ako zareaguje. „Niekto by povedal, že som to mal urobiť už dávno. Mala by si povedať Pat, aby objednala aj nové vizitky.“

	„Žiaľ, návštevné hodiny sa končia!“ ozvala sa od dverí zdravotná sestra.

	„Máš na večer nejaké zábavné plány?“ vyzvedal Strike.

	Keď ju pustil, Robin zaplavili zvláštne rozpaky. Napadlo jej, že by mohla zaklamať, ale nedokázala to – nie po tom, ako sa hnevala na Strikea, keď urobil presne to isté.

	„No, vlastne mám… vlastne mám rande.“

	Strikeova brada aspoň čiastočne zakryla jeho nespokojnosť, ale nie celkom. Robin sa rozhodla naňho nehľadieť. Zohla sa a zdvihla kabelku položenú pri stoličke.

	„S kým? Hádam len nie s Pezom Pierceom?“

	„S Pezom Pierceom?“ zopakovala neveriacky Robin a zdvihla zrak.

	„Myslíš, že by som šla na rande s podozrivým?“

	„Tak potom s Hughom Jacksom?“

	„Nie, jasné, že nie!“ vyhŕkla Robin. „Nie… s Ryanom Murphym.“

	„S Ryanom… s tým týpkom z kriminálky?“

	„Áno,“ prisvedčila Robin.

	Strike niekoľko sekúnd nevravel nič, lebo sa snažil spracovať, čo sa práve dozvedel.

	„Kedy ste sa dohodli?“ opýtal sa trocha ráznejšie, ako zamýšľal.

	„Pozval ma už dávnejšie, ale nemohla som ísť, lebo som pracovala, a – teraz už môžem. Mám voľný víkend.“

	„Aha. Jasné.“

	Strike uvažoval, čo by ešte mohol povedať.

	„No… Vyzerá ako slušný chlap.“

	„Som rada, že si to myslíš,“ odvetila s miernym úsmevom. „Prídem ťa pozrieť, keď budeš chcieť, teda ak…“

	„Hej, príď,“ povedal Strike. „Dúfam však, že ma už čoskoro prepustia.“ Znova sa usmiala, vstala a odišla. Vo dverách sa obrátila a zakývala mu. Strike ďalej hľadel na miesto, kde zmizla, až kým sa nevrátil mladík, čo prekonal infarkt, a neľahol si do postele. Detektív nevyhrešil spolubývajúceho za silný pach marlboriek, čo sa teraz vznášal v horúcom vzduchu, lebo sa mu práve vyjasnilo v jeho nepopierateľných, no zároveň nevítaných pocitoch. Vec, ktorej sa roky snažil vyhýbať a nedávať jej mená, vystúpila z temného kúta, kde sa ju snažil udržať, a on pochopil, že jej existencia sa už nedá popierať.

	Infúziou a drénmi v hrudi pripútaný na úzkej nemocničnej posteli nemohol utekať za Robin, nemohol ju zavolať naspäť a vyhlásiť, že je najvyšší čas, aby sa porozprávali o tej chvíli pred Ritzom.

	Je to len jedno rande, pomyslel si a zrazu zatúžil po cigarete viac ako kedykoľvek predtým, odkedy ho prijali do nemocnice. Všeličo by sa mohlo pokaziť. 

	Murphy sa možno opije a povie rasistický vtip. Možno bude povýšenecký k Robin, ktorá bola detektívkou bez formálneho vzdelania. Možno sa dokonca o niečo pokúsi – no Strikeovi sa tá predstava vôbec nepáčila. 

	Vzal si jednu z fľašiek so silným čajom, čo so sebou priniesla Robin, a nalial si ho do šálky. Keď zistil, že má presne ten odtieň tmavohnedej, aký mal najradšej, cítil sa ešte horšie. Hodil ho do seba bez toho, aby vnímal jeho chuť, takže by nevedel povedať, či stévia chutí inak ako cukor. Cormoran Strike práve dostal zásah do srdca, ktoré mačeta minula, ale táto rana mu na rozdiel od mačety pravdepodobne bude spôsobovať problémy aj dlho po tom, ako mu vyberú drény a odpoja ho od infúzie.

	Najhoršie však bolo vedomie, že tejto nepríjemnej situácii sa dalo vyhnúť. Ako pred chvíľou sám povedal, stačilo len otvoriť oči.

